
MATIUS 1.1-11 1 


1 1Toi-mi pomeduncu-duncu to 
mpomuli-ki Yesus Kristus. Yesus 
muli Magau' Daud, muli Abraham. 

2 Ngkai Abraham rata hi Daud, hanga' 
ntu'a-na Yesus toi-ramo: Abraham 
mpobubu Ishak, Ishak mpobubu Yakub, 
Yakub mpobubu Yehuda pai' ompi'- 
ompi'-na, 3 Yehuda mpobubu Peres pai' 
Zerah (hanga' tina-ra: Tamar), Peres 
mpobubu Hezron, Hezron mpobubu 
Ram, “Ram mpobubu Aminadab, 
Aminadab mpobubu Nahason, Nahason 
mpobubu Salmon, ? Salmon mpobubu 
Boas (hanga' tina-na: Rahab), Boas 
mpobubu Obed (hanga' tina-na: Rut), 
Obed mpobubu Isai, * pai' Isai mpobubu 
Magau' Daud. Ngkai Magau' Daud rata 
hi karatawani-ra to Yahudi lou hi ngata 
Babel, hanga' ntu'a-na Yesus, toi-ramo: 
Daud mpobubu Salomo (tina-na: balu-na 
Uria), ' Salomo mpobubu Rehabeam, 
Rehabeam mpobubu Abia, Abia mpobubu 
Asa, $ Asa mpobubu Yosafat, Yosafat 
mpobubu Yoram, Yoram mpobubu Uzia, 
9 Uzia mpobubu Yotam, Yotam mpobubu 
Ahas, Ahas mpobubu Hizkia, 1? Hizkia 
mpobubu Manasye, Manasye mpobubu 
Amon, Amon mpobubu Yosia, 11 Yosia 

mpobubu Yekhonya pai' ompi'-na. 
Hinto'u toe to Yahudi ratawani hilou 

hi Babel. 12Ngkai karatawani-ra to 
Yahudi hilou hi Babel rata hi kaputu-na 
Yesus, hanga' ntu'a-na Yesus, toi-ra: 
Yekhonya mpobubu Sealtiel, Sealtiel 
mpobubu Zerubabel, 13 Zerubabel 
mpobubu Abihud, Abihud mpobubu 
Elyakim, Elyakim mpobubu Azor, 1? Azor 
mpobubu Zadok, Zadok mpobubu 
Akhim, Akhim mpobubu Eliud, 1? Eliud 
mpobubu Eleazar, Eleazar mpobubu 
Matan, Matan mpobubu Yakub, 18 Yakub 
mpobubu Yusuf tomane-na Maria. Maria 
toe-imi to mpo'ana'-ki Yesus to rahanga 
Kristus--batua-na: Magau' Topetolo'. 

17 Jadi', ngkai Abraham rata hi Daud, 
kadea pomeduncu to mpomuli-ki Yesus 
hampulu' opo' lapi. Ngkai Daud rata hi 
karatawani-ra to Yahudi lou hi Babel, 
hampulu' opo' lapi wo'o. Pai' ngkai 
karatawani-ra to Yahudi lou hi Babel 
rata hi kaputu-na Kristus, hampulu' opo' 
lapi wo'o. 18 Hewa toi tutura kaputu-na 
Yesus Kristus. Tina-na to rahanga' Maria 
mokamae' hante Yusuf. Aga kako'ia-ra 
ncamoko, muu-mule' motina'i-imi Maria. 
Potina'i-na toe, ngkai baraka' Inoha' 

Tomoroli'. 19 Yusuf, tauna to mengkoru 
hi Atura Musa. Toe pai' na'uli' hi rala 
nono-na: "Kupohu lau-mi pokamae'-ku 
hante Maria." Aga uma-i dota mpaka'ea' 
Maria. Jadi', patuju-na bona napohu 
bongo-wadi, uma mingki' ra'incai 
ntodea. 20 Bula-na Yusuf mokanono 
mpopekiri toe, mo'ompo'-i. Ompo'-na 
toe, mpohilo-i hadua mala'eka Pue' 

to mpo'uli'-ki: "Yusuf, muli Magau' 
Daud! Neo'-ko morara' mpotobine-i 
Maria. Apa' ana' to napotina'i-ki toe ria, 
jadi' ngkai baraka' Inoha' Tomoroli'. 

21 Mo'ana'-i mpai', hadua ana' tomane. 
Ana' toei mpai', kana nuhanga'-i Yesus, 
apa' Hi'a mpai' to mpohore ntodea-na 
ngkai jeko'-ra." 22 Hawe'ea toe majadi' 
bona madupa'-mi napa to na'uli' Pue' 
hante wiwi nabi-na owi, hewa toi: 

23 "Hadua toronaa mpai' motina'i, 
mpo'ana'-ki hadua ana' tomane. Ana' 
toei mpai' rahanga' Imanuel." Batua-na: 
"Alata'ala mpodohei-ta." 24 Pemata-na 
Yusuf, natuku' mpu'u-mi napa to 
na'uli'-ki mala'eka Pue' toe-e we'i. 
Napotobine moto-imi Maria. 22 Aga 
ko'ia-ra hampoturua, duu'-na Maria 

mo'ana'. Kaputu-na ana' toei, Yusuf 
mpohanga'-i Yesus. 
2 1 Yesus putu hi ngata Betlehem tana 
Yudea nto'u poparenta-na Magau' 
Herodes. Nto'u toe, ba hangkuja dua 
tauna rata hi Yerusalem ngkai ngata 
to molaa tono' mata'eo. Torata toera, 
tauna to nginca mponaa tanda hi betue'. 
2 Mepekune'-ra hi pue' ngata Yerusalem, 
ra'uli': "Hiapa-idi Ana' to lako' putu to 
jadi' Magau' to Yahudi-e? Hi mata'eo 
kihilo betue' to mpobatuai kaputu-na. 
Toe pai' tumai-kai doko' mpopue'-i." 
3 Kana'epe-na Magau' Herodes karia-na 
ana' to jadi' magau' mpai', konce pai' 
koro'-imi, wae wo'o hawe'ea tauna hi 
Yerusalem. “Ngkai ree, kanakio'-rami 
hawe'ea imam pangkeni hante guru- 
guru agama Yahudi tumai moromu. 
Kahiruru'-ra omea-mi, napekune'-ra: 
"Hiapa mpu'u-koiwo kaputua-na Magau' 
Topetolo' to najanci Alata'ala owi-e?" 
> Ratompoi'-i hewa toi: "Hi ngata 
Betlehem tana' Yudea. Ki'inca toe, apa' 
ria Lolita Pue' to na'uki' hadua nabi owi-e. 
Na'uli' Pue': S'Ngata Betlehem hi tana' 
Yehuda, ngata to kedi'-wadi. Aga nau' 
wae, bohe lau-pi mpai' hanga'-na ngkai 

hawe'ea ngata bohe hi tana' Yehuda. 
Apa' ngkai Betlehem toe mpai', mehupa' 
hadua Pangkeni to mpokeni ntodea-ku 
to Israel.' " ' Kana'epe-na Herodes 
lolita toe, nakio' bongo-ramo to nginca 
mponaa betue' toera mpohirua'-ki bona 
uma ra'incai tau ntani'-na. Napekune'-ra 
ba nto 'uma mpu'u betue' toe lomo'-na 
mehupa'. 8 Oti toe, nahubui-ramo hilou hi 
Betlehem, na'uli'-raka: "Hilou-mokoi hi 
Betlehem, nipewulihi' lompe' kahiapa-na 
Ana' tetui. Ane nirua'-ipi, tumai-mokoi 
mpo'uli'-ka, bona hilou wo'o-a-kuwo 
mpopue'-i." 9 Kahilou-rami. Hi lengko 
ohea, rahilo wo'o-mi betue' to rahilo hi 
tono' mata'eo-e wengi. Uma-pi mowo 
kagoe'-ra mpohilo betue' toe. Betue' 
toe mpori'uluhi-ra duu'-na mento'o 
hintoto po'ohaa' Ana' toei. 10(2:9) 

11 Karata-ra, mesua'-ramo hi rala tomi, 
mpohilo Ana' toei hante Maria, tina-na. 
Mowilingkudu-ramo mpopue -i. Oti toe, 
karabongka-nami pontimamahia rewa- 
ra, pai' rajuju-mi pepue'-ra hi Ana' toei. 
Pepue'-ra toe: bulawa, pai' anu mohonga 
to masuli' oli-na to rahanga' dupa' pai' 
mur. 12 Oti toe, Alata'ala mpololitai-ra hi 
rala ompo'-ra, na'uli'-raka: "Neo'-pokoi 

nculii' hi Herodes!" Jadi' ponculia'-ra 
toe, uma-rapa ntara hi Yerusalem, 
meleli'-ramo ntara hi ohea ntani'-na. 

13 Pe'ongko'-ra to nginca mponaa betue' 
toera, mehupa' wo'o-mi mala'eka Pue' hi 
Yusuf hi rala ompo'-na. Na'uli' mala'eka 
toei: "Yusuf! Herodes mpopali' Ana' tetui 
doko' napatehi. Memata-moko, keni-imi 
Ana' tetui hante tina-na, malai-koi hilou 
hi tana' Mesir! Mo'oha'-mokoi ulu hi 

ria duu'-na ria lolita-ku mpai' mpo'uli'- 
kokoi." 14Pemata-nami Yusuf, pai' hi 
bengi toe palai-nami mpokeni Maria pai' 
Yesus hilou hi Mesir. 1? Mo'oha'-ramo 

hi ria duu'-na Magau' Herodes mate. 
Jadi', Yesus rakeni hilou hi tana' Mesir 
toe, bona ane rakeni nculii'-ipi mpai', 
madupa'-mi Lolita Pue' to napohowa' 
nabi owi to mpo'uli': "Kukio' Ana'-ku 
tumai ngkai Mesir." 18 Kana'inca-na 
Herodes karapakawa'-na to nginca 
mponaa betue' toera, uma-pi mowo 
roe-na. Toe pai' nahawai' tantara-na 
hilou mpopatehi hawe'ea ana' tomane hi 
Betlehem pai' hi ngata to ntololikia-na, 
bona ngalai' ana' to jadi' magau' toei 
mpai' rapohipatehii. Na'inca moto 
Herodes nto'uma lomo' pehupa'-na 

betue' toe, apa' napekune' wengi hi 

to nginca mponaa betue' toera. Toe 
pai' napehubui bona hawe'ea ana' 
tomane hi Betlehem rapatehi, ngkai 
ana'lei to lako' putu duu' rata hi ana' 

to rompae-mi umuru-ra. 1” Kajadia' toe 
mpopadupa' Lolita Pue' to napohowa' 
nabi Yeremia owi, to mpo'uli' hewa toi: 
18 "Hi ngata Rama uma mowo pogeo' 
pai' potantangi'. Rahel mpotantangii' 
ana'-ana'-na. Uma-i ma'ala tanta'ua, 
apa' uma-rapa ria." 19 Bula-ra Yusuf, 
Maria pai' Yesus hi Mesir, Magau' 
Herodes mate. Oti toe, mehupa' wo'o-imi 
mala'eka Pue' hi Yusuf hi rala ompo'-na. 
20 Na'uli' mala'eka toei: "Tauna to doko' 
mpopatehi Ana' tetui, mate-imi. Wae-pi, 
memata-moko, keni-imi Ana' tetui ntali 
tina-na, nculii'-mokoi hilou hi tana' 
Israel." 21 Memata mpu'u-imi Yusuf 
mpokeni Ana' toei hante Maria, nculii' 

hi tana' to Israel. 22Tapi' na'epe Yusuf, 
Arkelaus ana' Herodes mposampei 
tuama-na jadi' magau' hi tana' Yudea. 
Toe pai' me'eka'-i hilou hi ria. Ngkai ree, 
ria wo'o-mi petudui' Pue' to nahilo Yusuf 
hi rala ompo'-na. Toe pai' hilou-ramo 

hi tana' Galilea, 23 pai' mo'oha'-ra hi 

ngata to rahanga' Nazaret. Ngkai toe 
wo'o-mi, madupa'-mi lolita nabi owi to 
mpolowa Ana' toei, to mpo'uli': Hi'a 
mpai' rakahangai' to Nazaret. 
3 1 Ba hangkuja kahae-na oti toe, 
rata-mi Yohanes Topeniu' hi papada 
to wao' hi Yudea, pai' natepu'u-mi 
mpopalele Lolita Pue' hi ntodea, 2na'uli'- 
raka: "Medea-mokoi ngkai jeko'-ni, apa' 
neo' rata-mi tempo-na Alata'ala jadi' 
Magau' hi dunia'." 3 Yohanes toe-imi to 
nalowa nabi Yesaya owi. Na'uli' Yesaya 
hewa toi: "Ria tauna to mekio' hi papada 
to wao', na'uli': 'Neo' rata-imi Pue'! 
Porodo ami'-miki ohea-na. Nipakalempe 
ami'-mi ohea to natara mpai'.' " 
4Pohea-na Yohanes rababehi ngkai wulu 
porewua to rahanga' unta. Salepe'-na 
ngkai kuliba. Koni'-na lari pai' ue wani. 
> Wori' tauna to hilou hi papada to wao' 
doko' mpo'epe lolita-na. Ria-ra ngkai 
ngata Yerusalem, pai' ngkai humalili' 
tana' Yudea, ria wo'o ngkai ngata-ngata 
to hampanca'ua ue Yordan. @Hilou-ra 
mpangaku' jeko'-ra, pai' naniu'-ra hi ue 
Yordan tanda kamedea-ra ngkai jeko'-ra. 
7 Wori' wo'o pangkeni agama Yahudi to 
rahanga' to Parisi pai' to Saduki tumai 

mpopeniu' hi Yohanes. Kanahilo-ra rata, 
na'uli'-raka: "He koi' to bengku' gau'-ni! 
Napa pai' tumai mpopeniu'-koie? Ba 
ni'uli'-koina, ma'ala mpai' nipasalewa roe 
Alata'ala to neo! mporumpa'-koi! 8 Ane 
bongko medea-mokoi ngkai jeko'-ni, 
babehi-mokoi gau' to lompe'. ?Pai' neo' 
nipoperaha kamuli-na Abraham-koi, 
neo' ni'uli' hi rala nono-ni: 'Uma-hawo 
mpai' nahuku'-kai Alata'ala.' Tetu-e uma 
makono! Bona ni'inca: muli Abraham 
bisa napajadi' Alata'ala ngkai watu- 
watu toe lau. 19 Neo' rata-mi pehuku' 
Alata'ala! Pehuku'-na hewa pati to rodo 
ami -mi hi tawu kaju. Butu ngkaju-na 
to uma lompe' wua'-na, bate ratoki pai' 
ratene' hi rala apu." tt Na'uli' wo'o-mi 
Yohanes: "Aku' toi mponiu'-koi hante 
ue, tanda kamedea-ni ngkai jeko'-ni. 
Tapi' tumai-i mpai' ngkabokoa' ngkai 
aku' hadua to meliu kuasa-na ngkai 
aku'. Bangku' jadi' pahawaa'-na to 
mpokeni sapatu'-na, uma-a-kuwo natao. 
Hi'a mpai' to mponiu'-koi hante Inoha' 
Tomoroli' pai' hante apu. 12 Hi'a ma'ala 
rarapai'-ki tauna to mpowiri' pae. Nagaa' 
pae to mo'ihi ngkai to lopa'-na duu'-na 
me'itu'. Pae to mo'ihi napuna' hi rala 

wilulu, pai' to lopa'-na nasuwe hi rala 
apu to jela' ncuu duu' kahae-hae-na." 
13 Nto'u toe, Yesus tumai ngkai tana! 
Galilea rata hi ue Yordan. Rata hi ria, 
mpopeniu' wo'o-i-hawo hi Yohanes. 
14Tapi' Yohanes, uma-i daho' mponiu'-i, 
pai' na'uli'-ki: "Kakoo-kono-na, aku' 
toi-dile to toto-na mpopeniu' hi Iko-e, 
hiaa' Iko lau-di to tumai hi aku'!" 
15 Natompoi' Yesus: "Niu'-ama-hana. 
Natao moto tababehi toi, bona tatuku' 
hawe'ea konoa Alata'ala." Ngkai ree, 
naniu' mpu'u-imi. 18 Ka'oti-na Yesus 
raniu', mencore-imi ngkai rala ue. Tebea 
ncorobaa-mi langi', pai' nahilo-hawo, 
Inoha' Alata'ala mana'u tumai hewa 
danci mangkebodo, hompo hi Hi'a. 17 Oti 
toe, ra'epe-mi lolita Alata'ala ngkai 
langi' to mpo'uli': "Hi'a toi-mi ana'-ku 
to kupe'ahi'. Hi'a-mi to mpakagoe' 
nono-ku." 
4 1 Oti toe, Inoha' Alata'ala mpopakeni 
Yesus hilou hi papada to wao', 
bona Magau' Anudaa' mposori-i. ? Opo' 
mpulu' eo opo' mpulu' bengi mopuasa '-i. 
Ngkai ree, mo'oro'-imi. 3 Rata Magau' 
Topesori mpo'uli'-ki: "Ane Ana' Alata'ala 
mpu'u-ko, wae-pi hubui watu toe-ra lau 

mewali pongkoni'!" #Natompoi' Yesus: 
"Hi rala Buku Tomoroli' te'uki' hewa toi: 
'Manusia' uma tuwu' ngkai pongkoni'- 
wadi. Tuwu'-ra ngkai kampotuku'-ra 
butu mela lolita to napohowa' Alata'ala.' 
"JOti toe, Magau' Anudaa' mpopakeni-i 
hilou hi Yerusalem, ngata to moroli', 
napopokore-i hi lolo wumu Tomi 
Alata'ala, Spai' na'uli'-ki: "Ane Ana! 
Alata'ala-ko, mengkanawu'-ko ngkai rei! 
Uma-ko mpai' moapa-apa, apa' ria te'uki' 
hi rala Buku Tomoroli': 'Pue' Alata'ala 
mpohubui mala'eka-na mpetalawai'-ko 
ngkai silaka. Rahorongko-ko bona 
witi'-nu uma dungku hi watu." " 

7 Natompoi' Yesus: "Aga ria wo'o te'uki' 
hi rala Buku Tomoroli' to mpo'uli' 
hewa toi: 'Neo' tasori Pue'-ta, Pue' 
Alata'ala!' " 3 Oti toe Magau' Anudaa' 
mpakeni tena Yesus lou hi lolo bulu' 

to molangko lia, pai' napopohiloi-i 
hawe'ea kamagaua' hi dunia' hante 
ka'uaa'-na. ° Na'uli'-ki: "Hawe'ea toe 
lau kuwai'-koko, ane motingkua'-ko 
mpopue'-a." 10 Hampetompoi' Yesus: 
"Palai-ko topesori! Apa' hi rala Buku 
Tomoroli' te'uki' hewa toi: 'Kana 
mepue'-ta hi Pue'-ta, Pue' Alata'ala. 

Muntu' Hi'a-wadi to natao tapengkorui.' 
"11 Ngkai ree, malai mpu'u-imi Magau' 
Anudaa' mpalahii Yesus, pai' oti toe 
rata-ramo mala'eka mpomawai-i. 12 Ko'ia 
mahae ngkai ree, Yohanes Topeniu' 
rahoko' pai' ratarungku'. Kana'epe-na 
Yesus kareba toe, hilou nculii'-imi hi 
ngata Nazaret hi tana' Galilea. 13 Oti toe, 
kaliliu-imi ngkai Nazaret hilou mo'oha' 
hi ngata Kapernaum. Kapernaum toe, 
ngata hi wiwi' rano Galilea, hi tana' 
Zebulon pai' Naftali. 14Yesus mo'oha' 

hi ree, alaa-na madupa'-mi lolita to 
napohowa' nabi Yesaya owi, hewa toi 
moni-na: 1? "Ane tana'-ra to Zebulon 
pai' to Naftali, tana' to mohu' hi rano 
Galilea, pai' tana' to hi dipo ue Yordan. 
Tana' toe rapo'ohai' wori' tauna to 
bela-ra to Yahudi. t° Ri'ulu, tauna toera 
hi rala kabengia-na, pai' me'eka'-ra 
mpoka'eka' kamatea. Aga wae lau, 
mpohilo-ramo-rawo baja to bohe, apa' 
mehupa'-mi eo to mehini mpohinii-ra." 
17 Ntepu'u ngkai ree, Yesus mpoparata 
Lolita Pue', na'uli': "Medea-mokoi ngkai 
jeko'-ni, apa' neo' rata-mi tempo-na 
Alata'ala jadi' Magau' hi dunia'." 

18 Bula-na Yesus momako' hi wiwi' rano 

Galilea, mpohilo-i rodua to ntali ompi', 
hanga'-ra Simon (to rahanga' wo'o 
Petrus) hante Andreas ompi'-na. Nto'u 
toe, bula-ra mebau' hi rano mojala', apa' 
toe-mi-rawo bago-ra. 1? Na'uli' Yesus 
mpo'uli'-raka: "Mai-mokoi ntuku'-a! 
Uma-pokoi mebau' mpali' uru. Ngkai wae 
lau kuwai'-koi pobago mpotudui' tauna 
mepangala' hi Aku'." 2? Karapalahii-nami 
jala'-ra, pai' ntepu'u eo toe mpotuku' 
Yesus-ramo. 21 Oti toe, Yesus mpokaliliu 
pomako'-na, nahilo wo'o-mi rodua to 
ntali ompi': Yakobus pai' Yohanes, 
ana'-na Zebedeus. Hira' toe, bula-ra 
mpokolompehii jala'-ra hi rala sakaya 
hante tuama-ra. Yesus mpokio'-ra jadi 
topetuku'-na. 22 Karapalahii-na wo'o-mi- 
rawo sakaya-ra pai' tuama-ra, mpotuku' 
Yesus wo'o-ramo-rawo. 23 Yesus modao' 
hobo' hi tana' Galilea pai'-i metudui' 

hi rala tomi posampayaa. Mpoparata-i 
Kareba Lompe', na'uli': "Neo' rata-mi 
tempo-na Alata'ala jadi' Magau' hi 
dunia'." Yesus mpaka'uri' wo'o hawe'ea 
tauna to peda' pai' to keru. 24 Pobago-na 
Yesus toe tetolele hi hawe'ea ngata hi 
propinsi Siria, alaa-na wori' tauna tumai 
doko' mpohirua'-ki. Mpokeni-ra hawe'ea 

doo-ra to mpotodohaka to wori' nyala 
haki'-ra pai' kasusaa'-ra, ba to nahawi' 
seta, ba to limpuangaa ba to pungku. 
Napaka'uri'-ra omea. ?? Nto'u toe, wori' 
lia tauna to mpotuku' Yesus. Ria-ra to 
ngkai tana' Galilea, ngkai Dekapolis, 
ngkai Yerusalem, ngkai tana' Yudea, pai' 
ria wo'o-ra ngkai dipo ue Yordan. 

1 Kanahilo-na Yesus tauna to wori' 

toera, manake'-imi hilou hi bulu'-na, 
pai'-i mohura. Rata-ramo topetuku'-na 
mpomohui'-i. ? Natudui'-ra, na'uli'-raka: 
3 "Marasi' tauna to mpo'inca kampe'ahii' 
tuwu'-ra hi poncilo Alata'ala, apa' hira' 
toe-mi mpai' to jadi' ntodea Alata'ala, 
pai' Alata'ala jadi' Magau'-ra. “Marasi' 
tauna to susa' nono-ra, apa' Alata'ala 
moto mpai' mpotanta'u-ra. ? Marasi' 
tauna to dingki' nono-ra, apa' hira' mpai 
to mporata napa to najanci Alata'ala. 
6Marasi' tauna to doko' lia jadi' monoa' 
hi poncilo Alata'ala, apa' Alata'ala moto 
mpai' to mpowai'-ra napa to rapali' toe. 
7 Marasi' tauna to ma'ahi' hi doo-ra, 
apa' Alata'ala wo'o mpai' mpoka'ahi'-ra. 
8 Marasi' tauna to moroli' nono-ra, 
apa' hira' mpai' to mpohilo Alata'ala. 
9 Marasi' tauna to mpopohintuwu' doo, 

apa' hira'-mi mpai' to rahanga' ana' 
Alata'ala. 19 Marasi' tauna to rabalinai' 
sabana mpobabehi-ra konoa Alata'ala, 
apa' hira' toe-mi mpai' to jadi' ntodea 
Alata'ala, pai' Alata'ala jadi' Magau'-ra. 
11 "Marasi'-koi ane raruge'-koi tauna, 
rabalinai' pai' rabalihi-koi hante wori' 
nyala lolita pebalihi sabana petuku'-ni hi 
Aku". 12 Nabi-nabi to owi, rabalinai' wo'o- 
ra-rawo hewa toe. Jadi', pakagoe'-mi 
nono-ni, apa' bohe mpai' rasi' to nirata 
hi rala suruga. 13 "Koi' to mpotuku'-a 
ma'ala rarapai'-ki poi', to mpokeni 
kalompea' hi manusia'. Aga ane uma-di 
nituku' tudui'-kue, koi' hewa poi' to 
mononto, uma-pi bisa rapomopoi' nculii', 
pai' uma-pi ria kalaua-na, alaa-na 
ratadi-mi pai' rapolisaa. 14"Koi' to 
mpotuku'-a, hewa baja to mpobajahi 
hawe'ea tauna. Ngata to rawangu hi lolo 
bulu' uma kalerua. ? Pai' uma ria tauna 
to mposuwe palita pai' napopoi' hante 
kura. Bate natu'u hi pontu'ua-na bona 
hini-na rahilo hawe'ea tauna to hi rala 
tomi. 19 Wae wo'o baja to hi rala nono-ni 
neo' niwuni. Kana lompe' kehi-ni, 

bona hawe'ea tauna mpohilo, alaa-ra 
mpo'une' Tuama-ni to hi rala suruga. 

17 "Neo' nipekiri katumai-ku tohe'i-e, 

ba tumai mpokero Atura Pue' to na'uki' 
Musa hante tudui' nabi-nabi owi. Uma-a 
tumai mpokero. Katumai-ku toi-le, 
bona mpopadupa' napa to te'uki' hi rala 
Atura toe. 18 Mpu'u-mpu'u ku'uli'-kokoi: 
butu mela lolita to te'uki' hi rala Buku 
Atura Pue' bate kana madupa'. Ane da 
rii-ria-pidi langi' pai' dunia' toi, uma ria 
hamelaa lolita hi rala Atura Pue' to uma 
madupa', nau' to kedi' lia. 19 Toe pai' 
ku'uli'-kokoi, hema-hema to mpotiboki 
nau' hanyala-wadi parenta to hi rala 
Atura Pue', nau' parenta to kedi' lia, 
pai" mpotudui' tau ntani'-na mpobabehi 
hewa toe wo'o, tau tetui mpai' to kedi' 
lia katuwu'-na ngkai hawe'ea ntodea-na 
Alata'ala. Aga hema to mpotuku' 
hawe'ea parenta to hi rala Atura Pue' pai' 
mpotudui' tau ntani'-na mpobabehi hewa 
toe wo'o, tau tetui to bohe lia katuwu'-na 
ngkai hawe'ea ntodea Alata'ala. 2? Jadi', 
ku'uli'-kokoi: ane uma-koi jadi' monoa' 
hi poncilo Alata'ala, bate uma-koi jadi' 
ntodea-na hi rala Kamagaua'-na. Pai' 
kamonoa'-ni tetu kana meliu ngkai 
kamonoa'-ra guru agama pai' to Parisi. 
21 "Ni'inca moto parenta to ra'uli'-raka 

ntu'a-ta owi to mpo'uli': 'Neo' mepatehi, 
pai' hema to mepatehi kana rapohurai 
kara-kara-na pai' rahuku'.' 22 Aga Aku' 
mpo'uli': hema to mpokaroe doo-na, 
bate rapohurai mpai' kara-kara-na. 
Hema to mpotipo' doo-na, bate-na 
rakeni hi topohura bohe. Pai' hema to 
mpakiwojo doo-na, masipato' lia-i ratadi 
hi rala apu naraka. 23 "Jadi', ane rapa'-na 
mesua'-ta hi Tomi Alata'ala doko' 
mpokeni pepue'-ta, pai' muu-mule' 
takiwoi karia-na doo-ta to peda' nono-na 
hi kita', “#bahaka-mi ulu pepue'-ta 

hi nyanyoa meja' pontunua pepue', 
nculii'-tamo ulu momekalompei'. Oti 
toe-di, pai' lako' nculii'-ta hilou mpotonu 
pepue'-ta hi Alata'ala. ?? "Wae wo'o, 
ane ria to doko' mpakilu-ta hi topohura, 
pari-pari mpali' kahintuwuaa' nto'u-ta 
hi lengko ohea-pidi hilou hi topohura. 
Apa' ane uma ria kahintuwuaa'-ta, 

bate nabua'-ta mpai' hi topohura, pai' 
topohura mpotonu-ta hi polisi, pai' 
polisi mpopesua'-ta hi rala tarungku'. 
26 Mpu'u-mpu'u ku'uli': uma-tapa 
tebahaka ngkai rala tarungku' ane 

da koo-ko'ia oti tabayari waya'-ta. 

27 "Ni'inca moto karia-na parenta owi to 

mpo'uli': 'Neo' mobualo'.' 23 Aga Aku' 
mpo'uli': hema to mponaa tobine pai' ria 
nono-na mpokahina-i, mobualo'-imi hi 
rala nono-na. 2? Jadi', ane rapa'-na mata 
ka'ana-ta to mpakeni-ta mojeko', jungki' 
lau-imi pai' petadi. Agina lau-pi moronto 
mata-ta hamali, ngkai hawe'ea woto-ta 
ratadi hi rala naraka. 3? Ane rapa'-na 
pale ka'ana-ta mpakeni-ta mojeko', 
pua' pai' petadi. Agina lau-pi moronto 
pale-ta hamali, ngkai hawe'ea woto-ta 
ratadi hi rala naraka. 3! "Ria wo'o lolita 
owi to mpo'uli': Ane ria tomane to 
mpogaa'-ki tobine-na, kana nawai'-i sura 
pogaa'. 32 Aga Aku! mpo'uli': hema to 
mpobahaka tobine-na, bo tobine-na toe 
uma-hawo mogau' sala', mojeko'-i, apa' 
hi'a to mebahaka toei mpakeni tobine-na 
mobualo', ane motomanei nculii'-i. Pai' 
tomane to mpotobine kabulisa doo, 
mobualo' wo'o-imi-hawo. 88"Ni'inca wo'o 
karia-na parenta to ra'uli'-raka ntu'a-ta 
owi to mpo'uli': 'Neo' mo'ungkere' ngkai 
pojanci-nu ba posumpa-nu. Napa to 
nujanci-mi hi nyanyoa Alata'ala, bate 
kana nubabehi.' 34 Aga Aku' mpo'uli': 
neo' lau-ta mosumpa. Ane mpobabehi-ta 
janci, neo' mosumpa mpokahangai' 

langi' ba dunia'. Apa' langi' pohuraa 
Alata'ala, pai' dunia' pentodua-na. 

Neo' mosumpa mpokahangai' ngata 
Yerusalem, apa' toe ngata Alata'ala, 
Magau' to bohe. 85 (5:34) 3? Neo' wo'o 
mosumpa mpokahangai' woo'-ta, apa' 
uma tapakulei' mpakabula ba mpomo'eta 
wuluwoo'-ta, nau' ba hangkaho-wadi. 

37 Ane patuju-ta mpo'uli' io", uli'-mi 'To'.' 
Ane patuju-ta mpo'uli' uma, uli' wo'o 
'Uma.' Uma-hana lompe' ane taperohoi 
lolita-ta hante mosumpa, apa' kehi 

to hewa toe mehupa' ngkai Magau' 
Anudaa'. 3 "Ni'inca moto parenta owi 

to mpo'uli': 'Ane ria to motuda' pai' to 
hadua mpojungki' mata doo ba mpowuka 
ngihi' doo, jungki' wo'o-ki-hawo mata- 
na, pai' wuka wo'o-ki-hawo ngihi'-na.' 
39 Aga Aku' mpo'uli': neo' tapehawai 
doo to mpobabehi to dada'a hi kita". 
Ane rapa'-na ria to mpohopo' kulimpi-ta 
hamali, tonu wo'o-ki to hamali. 40 Ane ria 
to mpakilu-ta hi topohura pai' mperapi'-i 
baju-ta, wai' lau wo'o-i abe'-ta. 4t Ane 
hadua tantara mpewuku-ta mpokolo-ki 
kenia-na nte hakilo kalaa-na, kolo lau- 
miki kenia-na nte rokilo kalaa-na. # Ane 
ria to mperapii'-ta ba napa-napa, wai'- 

i-hawo. Pai' neo' takabosii' doo to doko' 
mpeboloi-ta ba napa-napa. # "Ni'inca 
wo'o tudui' to mpo'uli': 'Poka'ahi' hingka 
doo-nu, pokahuku' bali'-nu.' 44 Aga Aku' 
mpo'uli': kana tapoka'ahi' bali'-ta, pai' 
taposampayai-ra to mpobalinai'-ta. 
45 Apa' ane lompe' nono-ta hi bali'-ta, 
tatuku'-mi po'ingku Alata'ala, Tuama-ta 
to hi rala suruga. Apa' lompe' nono-na 
Alata'ala hi hawe'ea tauna: napopehupa' 
eo hi tauna to lompe' pai' hi tauna 
to dada'a, napopana'u uda hi tauna 
to monoa' pai' hi tauna to bengku' 
nono-ra. “9 Ane tapoka'ahi' muntu' 
tauna to mpoka'ahi'-ta-wadi, uma mpai' 
nahiwili-taka Alata'ala kehi-ta toe. 
Bangku' topesingara' paja' to dada'a 
gau'-ra, mpoka'ahi' moto-ra-rawo tauna 
to mpoka'ahi'-ra. 4 Ane lompe' nono-ta 
muntu' hi ema'-ta-wadi, napa pelabia-na 
kehi-ta toe-e? Bangku' tauna to uma 
mpo'incai Alata'ala, bate toe wo'o-rawo 
po'ingku-ra. “8 Kita' kana lompe' 
po'ingku-ta hante uma ria ruke-ruke-na, 
hewa po'ingku-na Alata'ala Tuama-ta to 
hi rala suruga. 
6 1 "Pelompehi-e', neo'-ta mpobabehi 
ada agama hi mata ntodea bona 

rahilo doo-wadi. Ane hewa toe gau'-ta, 
uma-ta mpai' nagane' Alata'ala, Tuama- 
ta to hi rala suruga. 2Jadi', ane mewai'-ta 
doi hi tauna to kabu, neo'-hawo ntora 
ra'uli' hilau, hewa kabiasaa-ra tauna 

to lompe' hi mali-na-wadi. Hira' toe 
mpopehilo kalompe' nono-ra hi rala tomi 
posampayaa ba hi karajaa bona ra'une' 
doo. Mpu'u ku'uli'-kokoi: uma mpai' ria 
napa-napa to rarata ngkai Alata'ala, 
apa' mpolia' rarata-mi-rana pe'une' 
doo. 3Jadi' ane kita' mewai', agina 
tatonu bongo pewai'-ta, neo' ra'uli' hilau. 
4 Agina tatonu pewai'-ta tetu, hante uma 
ria to mpo'incai. Tuama-ta to hi rala 
suruga-wadi to mpo'inca. Nahilo kehi-ta 
to uma ra'incai doo, pai' nahiwili-taka 
mpai'. ? "Ane mosampaya, neo'-ta 
hewa tauna to lompe' hi mali-na-wadi. 
Konoa-ra, mosampaya ngkokore hi rala 
tomi posampayaa ba hi porompengaa 
ohea bona rahilo doo. Jadi', apa' mpolia' 
rarata-mi-rana pe'une' doo, mpu'u 
ku'uli'-kokoi: uma-rapa mpai' mporata 
napa-napa ngkai Alata'ala. * Jadi', ane 
mosampaya-ta, mesua' hi rala tomi, 
unca wobo', pai'-ta lako' mosampaya-di 
hi Tuama-ta to uma kahiloa. Apa' nahilo 

moto-di kehi-ta to uma ra'incai doo, pai' 
nahiwili-taka mpai'. "Ane mosampaya, 
neo' ntora rahuu-hulii' hante uma ria 
pekiri, hewa tauna to uma mpo'incai 
Alata'ala. Ra'uli'-rana, ane moloe 
pololita-ra, madupa' mpai' posampaya- 
ra. 9Neo' mpenau' kehi-ra toe! Na'inca 
ami'-mi Tuama-ta to hi rala suruga 
napa to taparaluu kako'ia-na taperapi'. 
3 Jadi', mosampaya hewa toi: Tuama-kai 
to hi rala suruga, Pomperapia'-kai, 
bona hawe'ea tauna mpobila' hanga'-nu 
to moroli', 19 bona Iko jadi' Magau' 

hi dunia', bona hawe'ea tauna hi 
dunia' mpobabehi konoa-nu, hibalia 
hante ihi' suruga. tt Wai'-kai pongkoni' 
to kiparaluu eo toe lau. 12 Ampungi 
sala'-kai, hewa kai' wo'o mpo'ampungi 
sala' doo hi kai'. 13 Neo'-kai nupelele' 
rasori, bahaka-kai ngkai kuasa anudaa'. 
((Apa' Iko-mi Magau' to mokuasa pai' 
to bohe tuwu'-nu, duu' kahae-hae-na. 
Amin.)) 14"Ane ta'ampungi doo-ta to 
masala' hi kita', Tuama-ta to hi rala 
suruga wo'o mpo'ampungi sala'-ta. 

15 Aga ane uma ta'ampungi doo to 
masala' hi kita', wae wo'o Tuama-ta 

to hi rala suruga, uma-ta na'ampungi. 

16 "Ane mopuasa', neo' mengkamonto' 
hewa tauna to lompe' hi mali-na-wadi. 
Ane mopuasa'-ra, mengkamonto'-ra pai' 
tungkai' uma-ra monoku ba mokarabii, 
bona rahilo doo kamopuasa'-ra. 
Kiwoi-e': apa' mpolia' rarata-mi-rana 
pe'une' doo, uma-rapa mpai' mporata 
napa-napa ngkai Alata'ala. 17 Jadi', ane 
mopuasa'-ta, monoku pai' mokarabii-ta, 
18 hona neo' ra'incai doo kamopuasa'-ta. 
Muntu' Tuama-ta to hi rala suruga to 
uma kahiloa, Hi'a-wadi to mpo'inca 
kamopuasa'-ta. Nahilo moto kehi-ta to 
uma ra'incai doo, pai' nahiwili-taka mpai'. 
19 "Neo' mporumpu rewa hi dunia'. Apa' 
rewa hi dunia' ma'ala naserohi anutuwu' 
ba jadi' ta'igaraa'. Pontimamahia 
rewa-ta ma'ala rabongka pai' rewa-ta 
rapanako. 2? Kana mporumpu-ta 

rewa hi rala suruga. Rewa-ta hi rala 
suruga toe, uma mpai' moronto, apa' 
uma-hana ria to meta'igaraai' hi ria, 
pai' uma ria anutuwu' to mposerohi, 
pai' uma ria to mpanako. 21 Apa' hiapa 
pontimamahia rewa-ta, hi retu wo'o 
nono-ta. 22"Mata-ta ma'ala rarapai'-ki 
hulu'. Ane lompe' mata-ta, monoto 
pehilo-ta. 23 Aga ane mogawu mata-ta, 

hewa mobengi pehilo-ta. Jadi', ane Pue' 
mpobajahi nono-ta pai' tapomobengi 
nculii', uma mowo kamobengi riki-na. 
24" Jma-hawo ria hadua tauna to 
mobago hi rodua tua. Apa' hadua 
mpai' nape'ahi', hadua napokahuku'. 
Hadua natuku'-ki hawa'-na, hadua 
nasapuaka. Wae wo'o kita', uma-ta bisa 
mpotuku' konoa Alata'ala, pai' hamali-ta 
ntora mporumpu rewa dunia'. 2? "Toe 
pai" ku'uli'-kokoi: neo'-koi me'eka' ba 
mpo'uli': 'Napa-le' to takoni'-e pai' to 
ta'inu-e?' Neo'-koi me'eka' ba mpo'uli': 
'Napa-le' to tapohea-e?' Apa' tuwu'-ni 
meliu ngkai pongkoni' pai' pohea. 

26 Penonoi-dile danci to ngkalimoko 
hilou tumai-e. Uma-ra molia', uma-ra 
mepae, uma ria wilulu-ra. Aga nau' wae, 
Tuama-ni to hi rala suruga mpowai' 
moto-ra pongkoni'. Hiaa' hi poncilo 
Alata'ala, koi' meliu katuwu'-ni ngkai 
katuwu' danci, pai' meliu pompewili'-na 
hi koi' ngkai pompewili'-na danci. 

27 Napa-mi kalaua-na wori' rahi pekiri-ni 
pai' kakoroa'-ni. Apa' nau' sese' ncuu-ta 
mpopekiri wori' nyala, uma-ta bisa 
mpodonihii umuru-ta nau' kampa' 
hamengi. 28"Napa pai' sese' rahi-koi 

mpopekiri pohea-ni? Penonoi-dile 
katuwu' wunga hi papada-e. Uma-ra 
mobago, uma-ra mpobabehi pohea-ra. 
29 Aga ku'uli'-kokoi: bangku' Magau' 
Salomo-hawoe' hante hawe'ea ka'uaa'- 
na, pohea-na uma hewa kancola-na 
wunga toera lau. 3?Jadi', ane Alata'ala 
mpakancola kowo' to hi papada toera 
lau--to ria hi eo toe lau, pai' rasuwe 
mepulo--peliu-liu-nami koi'! Meliu 
pompewili'-na hi koi'. Jadi', napa-di pai' 
uma nipangala' pompewili'-nae? 3! "Toe 
pai" ku'uli'-kokoi: neo'-koi me'eka' 

ba mpo'uli': 'Napa-le' to takoni' pai' 

to ta'inu-e? Napa-le' to tapohea-e?' 

32 Hawe'ea tetu lau to ntora rapenonoi 
tauna to uma mpo'incai Alata'ala. 

Koi', neo'-pi nipoka'eka' tetu lau, apa' 
Tuama-ni to hi rala suruga mpo'inca 
kaniparaluu-na hawe'ea tetu lau. 33To 
kana tapenonoi, toi: babehi napa 

to monoa' hi poncilo Alata'ala, bona 
Hi'a jadi" Magau'-ta. Ane toe-pi to 
tapopori'ulu, to ntani'-ntani'-na nawai' 
moto-ta mpai' omea. 3“Jadi', neo'-ta 
sese' mpopekiri napa to jadi' eo mepulo. 
Eo toe lau hono'-mi-hawo kasusaa'-na, 

neo'-pi radonihii tena mpekiri to jadi' hi 
eo mepulo. 
7 1 "Neo'-ta mposalai' doo, bona uma 
wo'o-ta mpai' nasalai' Alata'ala. 
2 Apa' pohuka' to tapake' hi doo, tetu 
wo'o-hawo mpai' to rapopohuka'-taka. 
Batua-na, ane liu rahi-ta mposalai' 
doo, hewa toe wo'o mpai' Alata'ala 
mpobotuhi kara-kara-ta. 3 "Napa pai' 
mponaa-ta gege' hi mata doo, hiaa' 
wince' kaju to hi mata-ta moto uma 
ta'incai karia-na! #“Beiwa-ta ma'ala 
mpo'uli'-ki doo: 'Mai kulali gege'-nu,' bo 
ria moto wo'o-di wince' kaju hi mata-ta. 
> Neo' mpetolompei' kehi! Kana talali 
ulu wince' to hi mata-ta, bona monoto 
mata-ta mpolali gege' doo. ? "Anu to 
moroli' neo' rawai'-ki dike', nee-neo' 
mpai' tumai nahoko' lau-ta-wadi. Anu to 
masuli' oli-na neo' rarora-ki wawu, apa' 
na'ihe' mara-wadi-hana. ” "Perapi'-mi 
hi Alata'ala, nawai' moto-ta mpai'. Pali' 
kaparaluua-ta hi Alata'ala, tarata moto 
mpai'. Neo' tabahakai mpopebea wobo', 
Alata'ala mpobea moto-taka mpai' 
wobo'-na. 8 Apa' hema to merapi' bate 
rawai'. Hema to mpali' bate mporata. 
Hema to mpopebea wobo', bate rabea-ki 

wobo'. 9 "Ha ria-koi to mpowai' watu hi 
ana'-ni ane ana'-ni mperapi' koni'-e? 

10 Ba mpowai'-i ule ane mperapi'-i 
bau'-e? Uma-hawo. tt Nau' hewa apa-mi 
kadada'a-nie, ni'inca moto mpowai' 

to lompe' hi ana'-ni. Peliu-liu-nami 
Tuama-ni to hi rala suruga! Na'inca 

lia mpewai' to lompe' hi tauna to 
merapi' hi Hi'a. !? "Hawe'ea po'ingku 

to tapokono rababehi doo hi kita', toe 
wo'o to kana tababehi hi doo. Toe-mile 
tudui' Atura Pue' pai' tudui' nabi-nabi-e. 
13 "Mesua'-koi ntara wobo' to jopi', apa' 
mowela' wobo' pai' ohea to mpotoa' 
naraka, pai' wori' wo'o tauna to ntara hi 
ohea toe. 14Tapi' kedi' wobo' pai' jopi' 
ohea to mpotoa' katuwua' to lompe', 
hangkedi' lia-wadi tauna to mpotara. 
15"Mo'inga'-inga'-koi, apa' ria tauna 

to mpo'uli', nabi-ra. Ntaa' boa'-radi. 
Hiloa-ra hewa tauna to mepangala' 

hi Alata'ala. Tapi' patuju-ra doko' 
mpokero pepangala' doo-wadi. 18 Ta'inca 
pebagiu-ra ane tanaa wua' pobago-ra. 
Wua' anggur uma rahopu' ngkai walaa 
to morui. Wua' ara uma rahopu' ngkai 
jilata. t7 Kaju to morudu', wua'-na 
lompe'. Kaju to kee', uma wo'o lompe' 

wua'-na. 13 Uma ria kaju to lompe' 
mowua' dada'a, pai' uma ria kaju to 
dada'a mowua' to lompe'. 19 Kaju to uma 
mowua' lompe', bate ratoki pai' raropu. 
Wae wo'o Alata'ala bate mpohuku' nabi 
to boa' toera. Ta'inca kaboa'-ra ane 
tanaa wua' pobago-ra. 2? (7:19) ?! "Wori' 
tauna to mpokio'-a 'Pue'! Pue'!' aga uma 
hawe'ea-ra to jadi' ntodea Alata'ala hi 
rala Kamagaua'-na. Muntu' tauna to 
mpobabehi konoa Tuama-ku-wadi to 
jadi' ntodea-na. 22 Hi Eo Kiama mpai', 
wori' tauna mpo'uli'-ka: 'Pue'! Pue'! 

Ha uma nu'incai, kai'-mi to mpoparata 
Lolita Alata'ala hi rala hanga'-nue? 

Hi rala hanga'-nu kipopalai seta. Pai' 
wori' wo'o tanda mekoncehi kibabehi 
hante hanga'-nu Pue'.' 23 "Kutompoi'-ra 
mpai': 'Uma-kuna ku'incai-koi! Palai-koi 
ngkai rei, koi" to dada'a po'ingku-ni.' 

24 "Hema to mpo'epe lolita-ku toi pai' 
natuku', tauna toei hewa tauna to pante 
mpowangu tomi-na hi lolo parawatu to 
moroho. ?? Karata-na uda, mowo' ue, pai' 
ngolu' mporumpa' tomi toe, tapi' uma-i 
modungka, apa' rawangu hi lolo watu 
to moroho. 2? "Aga tauna to mpo'epe 
lolita-ku toi pai' uma natuku', tauna toei 

hewa to wojo to mpowangu tomi-na hi 
lolo wo'one. 27 Karata-na uda, mowo! 
ue, pai' ngolu' mporumpa' tomi toe, 
kamodungka-nami, mokero hangkani." 
28 Kahudu-na Yesus mpololita hawe'ea 
toe, rapokakonce tauna to mpo'epe 
tudui'-na. 2? Apa' uma-i metudui' hewa 
guru-guru agama. Petudui'-na, hewa 
tauna to mokuasa mpu'u. 
8 1 Kamana'u-na Yesus ngkai lolo bulu', 
wori" tauna to mpotuku'-i. ? Nto'u toe, 
ria hadua tauna to mohaki' poko' tumai 
motingkua' hi nyanyoa Yesus mpo'uli'-ki: 
"Pue', ane ma'ala, paka'uri'-a-kuwo!" 
3Yesus mpojama-i, pai' na'uli'-ki: 
"Ma'ala moto. Kupaka'uri'-moko!" 
Hampinisi mata mo'uri'-imi, uma-pi ria 
haki'-na. “Oti toe, na'uli' wo'o-mi Yesus 
mpo'uli'-ki: "Neo' nulolita hi hema-hema 
napa to jadi' tohe'i-e. Hilou-moko 
ulu mpopehuwu woto-nu hi imam 
bona nahilo kamo'uri'-numi, pai' keni 
pepue'-nu hewa to te'uki' hi rala Atura 
Musa, bona monoa' hi hawe'ea tauna 
kamo'uri'-nu mpu'u-mi." > Pesua'-na 
Yesus hi ngata Kapernaum, rata hadua 
tadulako tantara to Roma mpohirua '-ki 
pai' mpopetulungi, Sna'uli': "Tuama, 

batua-ku peda' lia-i ria hi tomi. Ntora 
turu-i-wadi, pai' ntora ntodohaka-i." 

7 Na'uli' Yesus: "Tilou moto-a mpaka'uri'- 
i." 8 Natompoi' tadulako tantara toei: 
"Tuama, aku' toi-le, bela-a to Yahudi, 
uma-a-kuna natao nupencuai'. Nau' 
hamela-wadi lolita nu'uli', mo'uri'-i mpai' 
batua-ku. ?Apa' aku' toi-e, pahawaa' 
wo 'o-a-wadi-kuwo, pai' ria wo'o-ra-kuwo 
to kuhawai'. Ane rapa'-na ria hawa'-ku 
hi hadua tantara mpo'uli'-ki: 'Hilou-ko!' 
bate hilou-i. Ane mekio'-a hi tantara 
kahadua-na 'Mai-ko!' bate tumai-i. Ane 
ku'uli'-raka batua-ku: 'Babehi toe!' bate 
rababehi. Wae wo'o Iko Tuama, uma-ko 
mingki' hilou hi tomi-ku. Lolita-nu-wadi 
nu'uli' hi rehe'i, bate madupa' mpai' 

hi tomi-ku ria." 10 Konce-i Yesus 
mpo'epe lolita tadulako tantara toei. 
Toe pai' me'ili'-i hi tauna to mpotuku -i, 
na'uli'-raka: "Uma mowo pepangala'-na 
tau tohe'ii! Nau' hi to Yahudi muli 
Israel, ko'ia ria haduaa kurata to bohe 
pepangala'-na, hewa tau toii. !1 Jadi', 
bona ni'inca: hi eo mpeno ane Alata'ala 
jadi' Magau', wori' tauna to bela-ra to 
Yahudi to jadi' ntodea-na. Tumai-ra 
ngkai tono' mata'eo pai' ngkai kasoloa, 

mohura goe'-goe'-ra hangkaa-ngkania 
hante Abraham, Ishak pai' Yakub, ntu'a 
to Yahudi owi. 12 Kakoo-kono-na, ke 

to Yahudi-hana to natao jadi' ntodea 
Alata'ala hi rala Kamagaua'-na. Hiaa' 
wori'-ra mpai' to ra'uncahi hi mali-na 
pai' ratadi hi rala kabengia-na to molaa 
ngkai Alata'ala. Hi ria-ramo mpai' 
ntora geo' pai' ntodohaka." 13 Oti toe, 
Yesus mpo'uli'-ki tadulako tantara toei: 
"Nculii''-moko, apa' napa to nupangala' 
bate madupa'." Hinto'u toe, mo'uri' 
mpu'u-imi batua-na to peda' hi tomi-na. 
14 Hangkani, Yesus hilou hi tomi Petrus. 
Hi ria mpohilo-i piniana-na Petrus 
tobine hi poturua-na apa' ngkelengi -i. 
15Yesus mpokamu pale-na, ncaliu 
mo'uri'-imi. Kaliliu memata-imi-hawo, 
pai'-i mpolayani Yesus. 18 Ncimonou' toe, 
wori' tauna tumai hi Yesus, mpokeni 
doo-ra ba ompi'-ra to mohaki' ba to 
nahawi' seta. Yesus mpopalai seta 
toera hante hamela lau-wadi lolita-na, 
pai' napaka'uri'-ra hawe'ea tauna to 
mohaki'. 1” Ngkai hawe'ea to nababehi 
Yesus toe, madupa'-mi lolita nabi Yesaya 
owi to mpo'uli': "Hi'a-mi to mpokolo 
pontodohakaa-ta pai' mpaka'uri' 

haki'-ta." 18 Rala-na ha'eo, wori' lia 
tauna mpotipuhi Yesus. Kanahilo-ra, 
na'uli'-raka ana'guru-na: "Hilou-tamo hi 
dipo rano." 19 Nto'u toe, ria hadua guru 
agama Yahudi tumali hi Yesus, mpo'uli'- 
ki: "Guru, hiapa kahiloua-nu, doko' 
kutuku'-ko!" 20 Yesus mpotompoi'-i, 
na'uli': "Bangko' ria pulo'u-ra, pai' danci 
ria peta-ra. Aga Aku' Ana' Manusia', 
uma-kuna ria tomi-ku kupoturui." 21 Oti 
toe, ria wo'o hadua topetuku'-na to 
mpo'uli'-ki: "Pue', piliu-a-kuwo ulu nculii' 
hi tomi-ku. Ane mate-damo tuama-ku 
pai'-i ratana, bo kutuku'-moko." 

22 Yesus mpotompoi'-i hante walatu 

toi: "Tuku'-ama! Pelele' moto-ramo 
tomate mpotana hingka tomate-ra." 

23 Ngkai ree, ngkahe' mpu'u-imi Yesus hi 
rala sakaya hante ana'guru-na, pai'-ra 
me'ongko'. 24 Muu-mule' rata ncorobaa 
ngolu' bohe mpojago rano, alaa-na 
balumpa mporumpa' sakaya-ra. Nto'u 
toe, leta' moto-i Yesus. 2? Ana'guru-na 
hilou mpolike-i, ra'uli'-ki: "Pue'! Tulungi! 
Mate-ta toi-e!" 26 Na'uli' Yesus mpo'uli'- 
raka: "Napa pai' me'eka'-koi! Kura' rahi 
pepangala'-ni." Pemata-nami Yesus 
mpo'uli': "Mento'o-ko ngolu'! Rodo-moko 


MATIUS 8.27 - 34 33 


balumpa!" Hangaa molino-mi omea. 

27 Kampohilo-ra toe, rapokakonce ra'uli': 
"Hema mpu'u-idi-hana tauna toii-e? 
Ngolu' pai' rano molino-di-hana ntuku' 
hawa'-nae!" 28 Rata-imi Yesus hante 
ana'guru-na hi dipo rano hi tana'-ra to 
Gadara. Rata hi ria, mehupa' rodua tauna 
ngkai daeo', tumai mpohirua'-ki Yesus. 
To rodua toera, tauna to napesuai' 
seta, buko' lia-ra, alaa-na uma hema to 
daho' ntara hi ree. 29 Mekio'-ra, ra'uli': 
"Ee Ana' Alata'ala! Napa-di-kona pai' 
tumai-koe? Neo'-kai nusesa'-e'! Ko'ia 
rata tempo-na." 20 Uma molaa ngkai 
ree, ria wori' wawu mojume. 31 Seta to 
mehawi' hi tauna toera merapi' hi Yesus, 
ra'uli': "Ane kana nupopalai-kai ngkai 
rei, hubui-kai mesua' hi wawu toera 
mai." 32 Na'uli' Yesus: "Koi'-mokoi!" 
Malai mpu'u-ramo seta toera, kaliliu 
mesua' hi wawu. Ngkai ree, mparampuli- 
ramo-rawo wawu hilou mengkajuala' 

hi rano, kaliliu hi rala ue, pai'-ra mate 
bonga-mi. 33 Karahilo-na tauna to 
mpodoo wawu toera napa to jadi' hi 
wawu-ra pai' napa to jadi' hi tauna to 
kahawia' toera, pokeno-rami hilou hi rala 
ngata mpoparata kajadia' toe. 24Toe 

pai' mo'iko-ramo tumai pue' ngata doko' 
mpohirua'-ki Yesus. Karahilo-na Yesus, 
raperapi' bona malai-i ngkai ngata-ra. 

1 Ngkai ree, mehawi' sakaya wo'o-imi 

Yesus hante doo-na, pedipo-rami 
nculii' hilou hi po'ohaa'-ra hi ngata 
Kapernaum. 2Rata hi ria, ria to 
mpokowa' hadua topungku tumai hi 
Yesus. Kanahilo-na kabohe pepangala'- 
ra, na'uli' hi topungku toei: "Ana'-ku, 
pakaroho nono-nu! Te'ampungi-mi 
jeko'-nu." 3 Ba hangkuja dua guru agama 
mpo'epe lolita-na Yesus toe. Mololita 
bongo-ramo hi rala nono-ra, ra'uli': 
"Dada'a lia-i tau toii! Na'uli'-hana hibalia 
tuwu'-na hante tuwu'-na Alata'ala!" 
4Ntaa' na'inca moto-di Yesus to hi rala 
nono-rae. Toe pai' na'uli'-raka: "Napa 
pai' kedi' rahi nono-ni! ? Aku' Ana! 
Manusia', ria mpu'u kuasa-ku hi dunia' 
mpo'ampungi jeko'. Tapi' ane ku'uli': 
'Te'ampungi-mi jeko'-nu,' uma ni'incai 
ba te'ampungi mpu'u-di jeko'-na ba 
uma-di. Aga ane ku'uli': 'Memata pai' 
momako'-moko,' nihilo mpai' kadupa'-na 
ba ka'uma-na. Jadi', kupopohiloi-koi 
karia-na kuasa-ku mpo'ampungi jeko'." 
Ngkai ree, kamewili'-nami hi topungku 

toei, na'uli'-ki: "Memata-moko, ongko'- 
mi pokowaa'-nu, pai'-ko nculii'-mi!" 

6 (9:5) 7 Pemata-na mpu'u-mi topungku 
toei, pai'-i nculii' hilou hi tomi-na. 

8 Karahilo-na ntodea to jadi' toe, 
me'eka'-ramo, ra'uli': "Uma mowo-e' 
baraka'-na Alata'ala! Nawai' mpu'u-tano 
kuasa to bohe hewa toe hi manusia'-e!" 
9 Oti toe, Yesus malai ngkai ree. Hi lengko 
ohea, mpohilo-i hadua topesingara' paja' 
bula-na mohura hi kantoro'-na, hanga'- 
na Matius. Na'uli' Yesus mpo'uli'-ki: 
"Tuku'-ama!" Kamokore-nami Matius 
kaliliu mpotuku' Yesus. 10 Oti toe, 
Yesus pai' ana'guru-na ngkoni' hi tomi 
Matius, pai' wori' wo'o-ra topesingara' 
paja' pai' tau ntani'-na to ra'uli' ntodea 
dada'a kehi-ra tumai ngkoni' dohe-ra. 
11 Ria-ra to Parisi to mpohilo toe. Ra'uli' 
mpo'uli'-raka ana'guru-na Yesus: "Napa 
pai' guru-ni ngkoni' hangkaa-ngkania 
hante topesingara' paja' pai' tauna 
topojeko'-e!" 12 Yesus mpo'epe lolita-ra 
toe, toe pai' na'uli'-raka: "Tauna to uma 
peda', uma mingki' rapokulii'. Tauna to 
peda'-wadi-hawo to paraluu rapokulii'. 
13 Jma-a tumai mpokio' tauna to monoa' 
ingku-ra. Katumai-ku toi-le, mpokio' 

topojeko'-a-kuna bona medea-ra ngkai 
jeko'-ra. Jadi', paresa'-koi ulu napa 
batua-na Lolita Alata'ala to te'uki' 

hewa toi: 'Uma kuperapi' porewua to 
nipopepue' hi Aku'. To kuperapi'-le, bona 
ma'ahi'-koi hi doo.' " 14 Ngkai ree, rata-ra 
ba hangkuja dua topetuku' Yohanes 
Topeniu' hi Yesus. Mepekune'-ra, 
ra'uli': "Napa pai' topetuku'-nu, uma-ra 
mopuasa'-e? Hiaa' ane kai'-kaina hante 
to Parisi, biasa mopuasa'-ka-kaina 
ntuku' ada-kai." 1? Yesus mpotompoi'-ra 
hante lolita rapa' toi, na'uli'-raka: "Tauna 
hi posusa' poncamokoa bate goe'-goe' 
dohe topemua', uma-ra mopuasa' 
bula-na topemua' ria-pidi dohe-ra. Tapi' 
rata mpai' tempo-na, topemua' ra'ala' 
ngkai laintongo'-ra. Nto'u toe-damo, 
pai' lako' mopuasa'-rada." !* Oti toe, 
Yesus mpo'uli' lolita rapa' to ronyala-pi, 
na'uli': "Uma ria haduaa tauna to 
mpotelepei baju to hae hante pontaia' 
to bo'u. Apa' pontaia' to bo'u mongkuru' 
mpai', duu'-na mpoheu' baju to hae 
toe, alaa-na kaboo-bohea lau-mi mpai' 
heu'-na. 1” Wae wo'o uma lompe' 
mpotua anggur to bo'u hi pontu'ua to 
hae. Apa' ane dede'-i-damo, mopengka 

pontu'ua to hae toe, alaa-na mobowo 
lau-mi anggur, pai' mpadaa' wo'o-mi 
pontu'ua-na. Anggur to bo'u kana ratua 
hi pontu'ua to bo'u, bona lompe' omea." 
18 Bula-na Yesus mololita-pidi, rata 
hadua pangkeni hi tomi posampayaa 

to Yahudi, kaliliu mowingkotu' hi 
nyanyoa Yesus mpopetulungi, na'uli'-ki: 
"Ana'-ku tobine lako' mate lia-i. Lou-ta 
hi tomi-ku, nujama bona tuwu' nculii'-i." 
19 Kamokore-nami Yesus mpotuku' 
tauna toei, pai' ana'guru-na hilou 
wo'o-ra mpotuku'-i. 20 Hi lengko ohea, 
tumai hadua tobine mpomohui'-i ngkai 
tilingkuria-na. Tobine toei hampulu' 
rompae-imi moraa' ncuu, uma ria katoo- 
tontoa'-na. Na'uli' hi rala nono-na: "Nau' 
kureo baju-na-wadi, bate mo'uri'-ale 
mpai'." Ngkai ree, kanaganga-nami 
wuntu baju Yesus. 21 (9:20) 22 Nto'u 

toe wo'o-hawo, me'ili'-imi Yesus hi 
tobine toei, pai' na'uli'-ki: "Ana'-ku, 
pakaroho nono-nu! Mo'uri'-moko, 
sabana pepangala'-nu hi Aku'." Ngkai 
ree, mo'uri' mpu'u-imi. 23 Oti toe, Yesus 
kaliliu momako' hilou hi tomi pangkeni 
agama Yahudi toei we'i. Karata-na hi ria, 
nahilo-hawo wori' tauna to molalowe pai' 

to motantangi'. 2? Yesus mpo'uli'-raka: 
"Malai-koi omea ngkai rei. Uma-ile 
mate-e. Leta'-i-wadi." Mpo'epe toe-e 
we'i, rapotawai lau-i-wadi. 2? Ka'oti-na 
napopalai tauna toera, mesua'-imi 

hi poturua ana' toei, pai'-i mpokamu 
pale-na. Kaliliu memata-imi ana' 

toei. 2? Kareba toe molele-mi hobo' 

hi ngata toe pai' hi hawe'ea ngata to 
mohu'. 2 Bula-na Yesus mpopaliliu 
pomako'-na, hi lengko ohea ria rodua 
towero mpotuku'-i, pai'-ra mekio': "Muli 
Magau' Daud! Poka'ahi'-ka-kaiwo!" 

28 Kamesua'-na Yesus hi rala tomi, 
metuku'-ramo towero to rodua toera 
mpohirua'-ki. Napekune'-ra: "Ha 
nipangala' karia-na kuasa-ku mpaka'uri'- 
koi?" Ratompoi': "Kipangala', Pue'!" 

29 Ngkai ree najama-mi mata-ra pai' 
na'uli'-raka: "Kupaka'uri'-mokoi ntuku' 
pepangala'-ni." 3? Kaliliu pehilo-ramo. 
Ngkai ree, Yesus mpotagi-ra, na'uli'- 
raka: "Neo' nilolita hi hema-hema napa 
to kubabehi hi koi' toi-e'!" 31 Ntaa' we'i, 
hilou lau-ramo mpopalele kareba toe hi 
hawe'ea ngata to mohu'. 3? Kamalai-ra 
towero toera, ria wo'o-mi to mpokeni 
hadua tauna to peda' tumai hi Yesus. 

Tauna toei uma howa' mololita apa' 
nahawi" seta-i. 33 Wae kanawuso- 

na Yesus seta to mpesuai'-i toe-e, 
howa'-imi-hawo mololita. Konce-ramo 
ntodea mpohilo to jadi' toe, ra'uli': 
"Uma mowo kabaraka'-nae'! Ko'ia ria 
hangkania tahilo to hewa Hi'a toe hi 
tana' to Israel!" 34 Aga to Parisi, uma 
rapangalai' kuasa-na Yesus, ra'uli': "Ah! 
Kuasa-na tetu-le ngkai magau' seta. 
Toe-hawo pai' ria baraka'-na mpopalai 
seta-e." 35 Yesus modao' mpokinomo 
butu ngata-na. Metudui'-i hi tomi 
posampayaa, mpoparata Kareba Lompe', 
na'uli': "Neo' rata-mi tempo-na Alata'ala 
jadi' Magau' hi dunia'." Mpaka'uri' 
wo'o-i hawe'ea tauna to peda' pai' to 
keru. 38 Tuna nono-na mpohilo tauna 

to wori', apa' wori' kasusaa'-ra, pai' 
uma hema to mpotulungi-ra, hewa bima 
to uma te'ewu. 3” Na'uli' mpo'uli'-raka 
ana'guru-na: "Tauna to wori' toera 
hewa pae to taha'. Wori' pae to kana 
rapepae, aga topepae uma-ra wori'. 

38 Toe pai' kana mekakae-koi hi pue' 
bonea, niperapi' bona nahubui tauna 
hilou mepae hi bonea-na." 

1 0 1 Yesus mpokio' ana'guru-na to 
hampulu' rodua bona morumpu, 
pai" nawai'-ra kuasa mpopalai anudaa' 
pai" mpaka'uri' hawe'ea tauna to peda' 
pai' to keru. 2Hanga' suro Pue' Yesus to 
hampulu' rodua toera, toi-ramo: Lomo'- 
na Simon, to rahanga' wo'o Petrus; oti 
toe, Andreas ompi'-na Simon, Yakobus 
ana' Zebedeus, Yohanes ompi'-na 
Yakobus; Filipus; Bartolomeus: Tomas: 
Matius topesingara' paja', Yakobus ana' 
Alfeus: Tadeus: Simon to Zelot: pai' 
Yudas Iskariot (hi'a mpai' to mpobalu' 
Yesus hi bali'-na). 3(10:2) (10:2) 
>To hampulu' rodua toera nasuro 
Yesus hilou ngkeni Kareba Lompe'. 
Kako'ia-ra me'ongko', natudui'-ra hewa 
toi: "Neo'-koi hilou hi ngata to bela-ra 
to Yahudi. Neo'-koi hilou hi ngata to 
Samaria. SHilou-koi ulu hi hingka to 
Yahudi-ta muli Israel. Hira' toe hewa 
bima to puha. 'Uli'-raka hewa toi: 'Neo' 
rata-mi tempo-na Alata'ala jadi' Magau' 
hi dunia'.' 8Paka'uri' tauna to peda', 
potuwu' tauna to mate, paka'uri' tauna to 
mohaki' poko', popalai seta to mpohawi' 
manusia'. Hawe'ea rasi' to nawai'-kokoi 
Alata'ala, nawai' mara, uma ni'oli. Jadi', 

kana nipewai' mara wo'o-wadi-koiwo 

to ria hi koi'. ? "Neo' ngkeni wori' rewa 
hi pomakoa'-ni. Neo' ngkeni doi ba 
bulawa ba pera'. 19 Neo' ngkeni boku, 
neo' mpokeni rontonga' baju ba sapatu' 
ba lua'. Apa' masipato' moto-koi rawai' 
kaparaluua-ni ngkai tauna to nikarebai 
Lolita Pue'. !! "Ane rata-koi hi hameha' 
ngata, pali' hi retu tauna to lompe' 
nono-ra to doko' mpotarima-koi hi rala 
tomi-ra. Mo'oha'-mokoi hi retu duu'-ni 
kaliliu mpai' hi ngata ntani'-na. 12 Ane 
mesua'-koi hi rala tomi, uli'-raka pue' 
tomi: 'Pue' mpogane'-koi!' 13 Ane lompe' 
nono-ra pue' tomi, bate nagane'-ra Pue' 
Ala. Aga ane uma-di lompe' nono-ra, 
uma raratai kalompea' tuwu' ngkai Pue'. 
14 Ane ria pue' tomi ba pue' ngata to 
uma dota mpotarima-koi ba to uma dota 
mpo'epe lolita-ni, palahii tomi ba ngata 
toe, pai' nitonta awu to mentaka' hi 
palanta' witi'-ni, rapotanda kanahuku'-ra 
mpai' Alata'ala. 1? Penonoi: hi Eo Kiama, 
meliu pehuku' Alata'ala mpohuku' tauna 
toera ngkai pehuku'-na hi pue' ngata 
Sodom pai' Gomora owi. 1? "Pelompehi, 
apa' kuhubui-koi hilou hi olo' tauna 

to dada'a. Koi' mpai' hewa bima hi 

olo' serigala. Kana mo'akala-koi hewa 
asi, aga mo'alusu' nono-ni hante uma 
ria patuju-ni to dada'a. 17 Pelompehi 
mpu'u-koie', apa' rahoko'-koi mpai' pai' 
rapakilu hi topohura agama. Raweba'-koi 
hi rala tomi posampayaa. 18 Rakeni-koi 
hilou hi topoparenta pai' hi magau' 
sabana petuku'-ni hi Aku'. Hinto'u toe-mi 
mpai' ria loga-ni mololita hi topoparenta 
pai' hi tau ntani'-na to bela-ra to Yahudi, 
mpololita pepangala'-ni hi Aku'. 19 "Ane 
rakeni-koi hilou hi topohura, neo'-koi 
me'eka' ba napa-mi mpai' to ni'uli'-raka 
ba beiwa petompoi'-ni. Apa' nto'u toe 
mpai', Alata'ala moto mpo'uli'-kokoi 
napa to masipato' ni'uli'. 2° Jadi', napa 
to ni'uli' nto'u toe, bela ngkai pekiri-ni 
moto. Lolita-ni tetu mpai' mehuwu 
ngkai Inoha' Tomoroli' to nawai'-kokoi 
Tuama-ni to hi rala suruga. Hi'a-mi mpai' 
to mponotohi-koi napa to ni'uli' nto'u-ni 
mololita. 21 "Rata mpai' tempo-na, 
hawe'ea tauna mpokahuku'-koi sabana 
petuku'-ni hi Aku'. Ria mpai' tauna to 
mpewai' ompi'-ra ba ana'-ra moto bona 
rapatehi sabana petuku'-ra hi Aku'. 

Ria wo'o ana' to mpo'ewa totu'a-ra 

pai' mpopatehi-ra. Aga tauna to tida 

mepangala' hi Aku' duu' hi ka'omea-na, 
bate mporata-ra kalompea' hi eo 
mpeno. 22(10:21) 23 Ane rabalinai'-koi 
hi ngata to hameha', malai-koi hilou 

hi kahangata-na. Mpu'u ku'uli'-kokoi: 
kako'ia-na hudu bago-ni mpokeni Kareba 
Lompe' hi hawe'ea ngata to Israel, Aku' 
Ana' Manusia' rata nculii'. 2? "Ana' sikola 
uma meliu karabila'-na ngkai guru-na. 
Hadua batua uma meliu ngkai maradika- 
na. 2 Biasa-na ana' sikola mpotuku' 
kehi guru-na, pai' batua mpotuku' kehi 
maradika-na. Jadi', pelompehi, apa' Aku' 
Pue'-ni, pai' koi" topetuku'-ku. Ane Aku' 
rahanga' Beelzebul, magau' hawe'ea 
seta, peliu-nami koi' to mpotuku'-a. 
Bate raruge' wo'o-koi mpai'. 2? "Aga 
nau' wae, neo' nipoka'eka' tauna to 
mpo'ewa-koi. Apa' hawe'ea kehi-ra to 
tewunii' bate kahiloa mpai'. Hawe'ea 

to hi rala nono-ra bate telohu mpai'. 

27 "Napa to ku'uli'-kokoi to uma ra'epei 
tau ntani'-na, kana nilolita hi hawe'ea 
tauna. Napa to kuwara'-wadi-kokoi 

hi tilinga-ni, uli' pakalonto' hi tilinga 
ntodea. 28 Neo'-koi mpoka'eka' manusia' 
to doko' mpopatehi-koi, apa' uma 

ria kuasa-ra mpohuku'-koi hi rala 

naraka. To nipoka'eka'-le, Alata'ala, apa' 
mokuasa-i mpatehi-koi, pai' mokuasa 
wo'o-i mpohuku'-koi hi rala naraka. 

29 "Roma'a rone biasa-na rapobalu' nte 
hampepa' doi see-wadi. Aga nau' wae, 
uma ria hama'aa to mate ane uma 
konoa Alata'ala Tuama-ni. 3? Hiaa' meliu 
pompewili'-na Alata'ala hi koi'. Na'inca 
lia-koi, bangku' kawori' wuluwoo'-ni 
nabila' pai' na'inca omea. 3! Jadi', 
neo'-koi me'eka'. Meliu-pi pompewili'-na 
Alata'ala hi koi' ngkai pompewili'-na rone 
to wori'. 3? "Hema-hema to mpangaku' 
hi doo kahi'a-na topetuku'-ku, hi'a 
wo'o mpai' kupangaku' hi Tuama-ku 

to hi rala suruga, ku'uli': 'Tau toei 
topetuku'-ku.' 33 Aga hema to mpo'uli' 
hi doo kabela-nai topetuku'-ku, hi'a 
wo'o mpai' kusapu hi Tuama-ku to 

hi rala suruga, ku'uli': 'Tau toei, 

bela-i topetuku'-ku.' 3? "Neo' ba ni'uli' 
wae, katumai-ku toi mpopohintuwu' 
tauna. Uma-e'! Katumai-ku toi, tumai 
mpoposisala tauna. 3? Apa' katumai-ku 
toi, tauna hantomi mome'ewa lau, 
hantongo' mpotuku'-a, hantongo' uma. 
Ana' tomane mposisala-ki tuama-na, 
ana' tobine mposisala-ki tina-na, minia 

mposisala-ki piniana-na. 28 (10:35) 

37 "Tauna to mpoka'ahi' tina-na ba 
tuama-na meliu ngkai ahi'-na hi Akur, 
uma-i masipato' jadi' topetuku'-ku. 
Tauna to mpoka'ahi' ana'-na meliu 
ngkai ahi'-na hi Aku', uma-i masipato' 
jadi' topetuku'-ku. 33Tauna to jadi' 
topetuku'-ku ma'ala rarapai'-ki tauna to 
mpopaha'a kaju parika'-na pai' mpotuku' 
laa'-ku, apa' bate mporata kaparia-i 
mpai', ba paiana rapatehi mpu'u-i 
sabana petuku'-na hi Aku'. Jadi', hema 
to uma sadia mporata kaparia hewa 
toe, uma-i masipato' jadi' topetuku'-ku. 
39 Hema to mpobahaka konoa-na moto 
pai" mpotuku'-a nau' rapatehi-i mpai', 
hi'a-mi to mporata katuwua' to lompe'. 
Aga hema to mpentaei konoa-na moto, 
uma-i mpai' mporata katuwua' to 
lompe'. # "Hema to mpotarima-koi, 
hibali mpotarima Aku'-ramo. Hema to 
mpotarima-a, hibali mpotarima Alata'ala 
wo'o-ramo, apa' Hi'a-mi to mposuro-a. 
41 Hema to mpotarima hadua suro 
Alata'ala apa' suro Alata'ala mpu'u-i, 
hi'a mpai' mporata hiwili-na hewa to 
rahiwili-ki tauna to nasuro Alata'ala. 
Hema to mpotarima hadua tauna to 

monoa' apa' monoa' mpu'u-i, hi'a mpai' 
mporata hiwili-na hewa to rahiwili-ki 
tauna to monoa'. 42 Hema to mpotulungi 
hadua topetuku'-ku apa' topetuku'-ku 
mpu'u-i, bate mporata-ra hiwili-na hi 
eo mpeno. Nau' ue mara-wadi nawai'-ki 
hadua topetuku'-ku to kedi' tuwu'-na, 
bate mporata-i mpai' hiwili-na." 
1 1 1 Kahudu-na Yesus mpotudui' 
ana'guru-na to hampulu' rodua, 
hilou-imi metudui' pai' mpopalele Kareba 
Lompe' hi rala ngata-ngata to mohu'. 
2 Nto'u toe, Yohanes Topeniu' bula-na 
ratarungku'. Na'epe Yohanes napa to 
napobago Kristus. Toe pai' nahubui 
ba hangkuja dua topetuku'-na hilou hi 
Yesus mpekune'-i hewa toi: 3 "Ba Iko 
mpu'u-midi Magau' Topetolo' to najanci 
Alata'ala-e, ba ria-pidi to ntani'-na to 
kipopea?" Hilou mpu'u-ramo mpoparata 
pompekunea' Yohanes toe hi Yesus. 
4Kana'epe-na Yesus pompekunea' toe, 
na'uli'-raka suro toera: "Nculii'-mokoi, 
uli'-ki retu hawe'ea napa to ni'epe 
pai' to nihilo: 2To wero pehilo-mi, to 
kejo momako' monoa'-mi, topohaki' 
poko' mo'uri', to wongo pe'epe, tomate 
kupotuwu' nculii', pai' Kareba Lompe' 

kuparata-mi hi tauna to mpe'ahii' 
tuwu'-ra. SMarasi'-ra tauna to uma 
morara' nono-ra hi Aku'." 7 Kanculii'-ra 
suro Yohanes Topeniu' toera, mololita- 
imi Yesus hi ntodea, mpotompo'wiwi 
Yohanes. Na'uli': "Napa patuju-ni hilou 
mpohirua'-ki Yohanes hi tana' to wao'? 
Ba doko'-koi mpohilo tauna to morara' 
nono-na, to hewa pimpi to nawui ngolu' 
molue hilou tumai? Uma-hawo, apa' 
uma hewa toe kehi-na Yohanes. 8Jadi', 
hilou doko' mpohilo napa-dikoie? Ba 
doko' mpohilo tauna to ncola pohea-na? 
Uma wo'o-hawo, apa' tauna to ncola 
pohea-ra, hi tomi magau'-ra-wadi-hana. 
3 Jadi', hilou doko' mpohilo napa-dikoie? 
Ba doko' mpohilo nabi-dikoi? Ane tetu, 
makono lia. Apa' Yohanes tetui meliu 
ngkai nabi to ntani'-na. 19 Apa' hi'a 
tetu-mi to mporodo nono-ra ntodea 
mpotarima-a, hewa to te'uki' hi rala 
Buku Tomoroli' owi. Na'uli' Alata'ala: 
'Hi'a toi-mi suro-ku, kuhubui-i meri'ulu 
ngkai Iko, bona mporodo ohea-nu.' 

"11 Na'uli' wo'o-mi Yesus: "Mpu'u 
ku'uli'-kokoi: ngkai hawe'ea tauna to 
putu hi dunia' toi, uma ria haduaa to 
meliu kabohe tuwu'-na ngkai Yohanes 

Topeniu'. Aga ngkai wae lau, marasi' 
mpu'u-ra tauna to jadi' ntodea-na 
Alata'ala hi rala Kamagaua'-na. Nau' to 
kedi' lia tuwu'-ra, meliu kamarasi'-ra 
ngkai Yohanes. 12 Ngkai lomo' pobago-na 
Yohanes Topeniu' rata hi tempo toi, 
tauna to dada'a mpohuduwukui mpo'ewa 
topetuku' Alata'ala doko' mpokuasai-ra. 
13 Ngkai nabi-nabi owi duu' hi Yohanes 
tempo toi, hawe'ea nabi pai' Atura Musa 
mpolowa napa to kana jadi'. '* Ria nabi 
owi to mpolowa karata-na nculii' nabi 
Elia. Jadi', ane dota nipangala', Yohanes 
toe-mile nabi Elia to ralowa owi-e. 
15Hema to tilingaa, pe'epei lompe"! 

16" ma mowo tauna to tuwu' tempo toi! 
Toi-mi lolita rapa'-ku to kurapai'-raka. 
Hira' hewa ana' to mohura hi wiwi' 
karajaa to mpobawai ema'-ra, t” ra'uli': 
'Kibawai-koi molalowe, uma-koi dota 
goe' dohe-kai. Kibawai-koi motantangi', 
uma wo'o-koi dota geo' dohe-kai.' 

18 Batua-na: Yohanes Topeniu' uma 
rapokonoi, Aku' wo'o uma rapokonoi. 
Katumai-na Yohanes, mopuasa'-i pai' 
uma-i nginu to melanguhi. Rapoka'oja'-i, 
ra'uli': 'Kahawia'-i-hanale!' 19 Hiaa' 
katumai-ku Aku' Ana' Manusia', nginu-a 

pai' ngkoni'-a. Rapoka'oja' wo'o-a-wadi, 
ra'uli': 'Hilo-i! Tojampa, topalangu- 
langu, bale-ra topesingara' paja' pai' 
doo-ra topojeko'!' Aga nau' wae, ta'inca 
kamonoto-na patuju Alata'ala ane tanaa 
gau' topetuku'-na." 20 Ngkai ree, Yesus 
mpokamaro to Yahudi to mo'oha' hi 
ngata-ngata hi tana' Galilea, apa' nau' 
jau moto-mi nababehi anu mekoncehi hi 
ngata-ra, uma oa'-ra medea ngkai kehi- 
ra to dada'a. ?! Na'uli' Yesus: "Silaka-koi 
to Korazim pai' to Betsaida! Wori' 
moto-mi tanda mekoncehi kubabehi hi 
ngata-ni, aga uma oa'-koi medea ngkai 
jeko'-ni. Ane rapa'-na tanda mekoncehi 
toe rababehi hi rala ngata Tirus pai' 
Sidon, ke mahae-ramo-rana medea 
ngkai jeko'-ra, nau' bela-ra to Yahudi. 
Ke mpo'ala' karu'-ramo rapohea, pai' 
mpohawui' woto-ra hante awu, tanda 
kasoho' nono-ra. 22Jadi', bona ni'inca: 
hi Eo Kiama mpai', meliu-pi pehuku'-na 
Alata'ala hi koi' ngkai pehuku'-na hi to 
Tirus pai' to Sidon. 23 "Pai' koi" wo'o 

to Kapernaum! Ha ni'uli'-koina wae, 
na'ongko' napomolangko-koi mpai' 
Alata'ala-e? Uma-e'! Natadi pai' nahuku' 
lau-dakoi mpai'. Ane rapa'-na tanda 

mekoncehi to kubabehi hi ngata-ni 

tetu rababehi owi hi ngata Sodom, ke 
uma-hawo nakero Alata'ala, ke ria-pidi 
ngata toe duu' hewa toe-e lau. 24Jadi', 
bona ni'inca: hi Eo Kiama mpai' meliu-pi 
pehuku'-na Alata'ala hi koi' ngkai 
pehuku'-na hi to Sodom owi." 22 Nto'u 
toe, Yesus mosampaya, na'uli': "O 
Mama, Pue' langi' pai' dunia'! Mpo'uli'-a 
tarima kasi, apa' hawe'ea toe lau 
nupopohiloi-raka tauna to uma pe'incai, 
tapi' nuwunii'-raka tauna to nginca 

pai' tauna to pante, **apa' wae-mi 
konoa-nu Mama. ?” "Hawe'ea-na natonu- 
maka Tuama-ku. Uma ria haduaa to 
mpo'incai-a, Aku' Ana' Alata'ala, muntu' 
Tuama-ku to mpo'inca-a. Wae wo'o 
uma ria to mpo'incai-i Tuama-ku, 
muntu' Aku' Ana'-na to mpo'inca-i, pai' 
hema-hema to kupopo'incai kahema-nai 
Tuama-ku. 28 "Mai-mokoi omea to lenge', 
pai' to motomo kinolo-ni, Aku' moto 
mpobole kinolo-ni. 29 Kolo-mi kinolo to 
kupopokoloi-kokoi, pai' mpopetudui'-koi 
hi Aku', nirata moto mpai' kalompea' 
tuwu' kao'-ni. Apa' mo'olu-a pai' 
dingki' nono-ku. 30 Hawa'-ku uma 

mokoro, pai' kinolo to kupopokoloi-kokoi 
monangko'-wadi." 
1 2 1 Hangkani, Yesus pai' ana'guru- 
na ntara rala bonea hi Eo Sabat, 
eo pepuea'-ra to Yahudi. Bula-ra mpotara 
bonea toe, ana'guru-na mpotepo' wua' 
gandum pai' raru'a apa' mo'oro'-ra. 2Ria 
to Parisi to mpohilo-ra. To Parisi toera 
mpo'uli'-ki Yesus: "Hilo-dile ana'guru- 
nue! Mpotiboki-ra atura agama-ta, 
mobago-ra hi eo pepuea'!" 3 Natompoi' 
Yesus: "Ha uma ria nibasa napa to 
nababehi Daud hante ema'-na owi apa' 
mo'oro'-ra-rawoe? “ Mesua'-ramo hi rala 
tomi pepuea', pai'-ra mpokoni' roti to 
rapopepue' hi Alata'ala. Ane ntuku' ada 
agama-ta, imam-wadi-hana to ma'ala 
mpokoni' roti toe. Aga nau' wae, gau'-na 
Daud toe uma-hawo naposala'. ? Penonoi 
wo'o napa to te'uki' hi rala Atura Musa: 
imam-imam hi rala Tomi Alata'ala, 
mobago moto-ra hi eo pepuea', hiaa' 
uma-hawo raposala'. #Jadi', peliu-nami 
Aku', apa' Aku' meliu ngkai Tomi 
Alata'ala. ' Apa' Aku' Ana' Manusia”, 
ria kuasa-ku mpo'uli' napa to ma'ala 
rababehi hi eo pepuea'. "Hi rala Buku 
Tomoroli', Alata'ala mpo'uli' hewa toi: 

'Uma kuperapi' porewua to nipopepue' hi 
Aku". To kuperapi'-le, bona ma'ahi'-koi hi 
doo.' Jadi', ane ke ni'inca-hawo batua-na 
lolita toe-e, ke uma-hawo nisalai'-ra to 
uma masala'." 8(12:7) °? Pe'ongko'-na 
Yesus ngkai ree, hilou-i hi hantomi tomi 
posampayaa to Yahudi. 10Hi ree, ria 
hadua tauna to mate pale-na hamali. 
Ba hangkuja dua tauna mpali' kasalaa' 
Yesus, meka' ba mobago-i-hana hi eo 
pepuea'. Toe pai' mepekune'-ra hi Yesus, 
ra'uli: "Guru, ha ma'ala moto-hawo 
mpaka'uri' topeda' hi eo pepuea'-e?" 

11 Natompoi' Yesus: "Rapa'-na ria 
bima-ta hama'a, pai' bima toe monawu' 
hi rala wulou'laa hi eo pepuea', ha 
tapelele'-imi hi rala wulou'laa-e! Ha uma 
tahore-i nau' hi eo pepuea'-e! 12 Hiaa' 
manusia' meliu tuwu'-na ngkai bima. 
Jadi' ane wae, ma'ala lia-ta mpotulungi 
tauna hi eo pepuea'." 13 Oti toe Yesus 
mpo'uli'-ki tauna to mate pale-na toei: 
"Tanoa pale-nu!" Kanatanoa-nami-hawo 
pale-na, ncaliu mo'uri'-mi, moroho 
nculii' hewa pale-na to hamali. 14Ngkai 
ree, malai-ramo to Parisi ngkai tomi 
posampayaa, pai'-ra mpali' akala bona 
Yesus rapatehi. t> Na'inca Yesus karia-na 

patuju-ra to Parisi to dada'a hi Hi'a. Toe 
pai' malai-imi ngkai ree, pai' wori' tauna 
to mpotuku'-i. Mpaka'uri'-i hawe'ea-ra 
to peda'. 1? Pai' na'uli'-raka: "Neo' 
nitolele hilau napa to kubabehi-kokoi 
toi." 17 Jadi', madupa'-mi Lolita Alata'ala 
to napohowa' nabi Yesaya owi. Hewa 
toi moni-na: 18"Hi'a toi-mi Batua-ku 

to kupelihi, kupe'ahi'-i, pai' napakagoe' 
nono-ku. Inoha'-ku kuwai'-ki. Kamonoa' 
poparenta-ku naparata hi hawe'ea tauna. 
19 Uma-i mehono', uma-i mejeu', uma 
napesukui mololita hi karajaa. 29 Tauna 
to lente pepangala'-ra, uma-ra na'oho'. 
Natulungi-ra to ncaruku' mepangala'. 
Mobago ncuu-i duu'-na poparenta-na 
Alata'ala to monoa' rata hi dunia'. 

21 Hawe'ea manusia! mposarumaka-i." 
22 Oti toe, ria wo'o tauna to tumai hi 
Yesus mpokeni hadua tauna to kahawia'. 
Tauna toei, wero pai' uma-i howa' 
mololita. Yesus mpaka'uri'-i, alaa-na 
pehilo pai' howa'-imi mololita. 28 Konce- 
ramo tauna to mpohilo toe, alaa-na 
momepekune'-ramo, ra'uli': "Meka' Hi'a 
toi-mi Magau' Topetolo' muli Magau' 
Daud to rajanci owi-e!" 24 Kara'epe-na 
to Parisi lolita toe, ra'uli': "Ah, kuasa-na 

tetu-le ngkai Beelzebul, magau' hawe'ea 
seta. Toe-hawo pai' ria baraka'-na 
mpopalai seta-e." 25 Ntaa' na'inca-di 
Yesus napa to hi rala nono-rae. Toe pai' 
na'uli'-raka: "Ane rapa'-na ria hadua 
magau', pai' ntodea hi rala kamagaua'- 
na ntora mome'ewa, bate mogero mpai' 
kamagaua'-na toe-e. Ane tau hangata 
ba tau hantina ntora motuda', uma 
mpai' hintuwu' ngata ba posantinaa toe. 
26 Wae wo'o hi kamagaua' seta. Ane 
magau' seta mpopalai hingka seta-na, 
batua-na seta mpo'ewa hingka seta-na, 
alaa-na mogero mpai' kamagaua'-na 
seta toe. 27 Ni'uli' Aku' mpopalai seta 
hante kuasa ngkai Beelzebul. Aga ria 
wo'o doo-ni moto to mpopalai seta. 
Hante kuasa napa doo-ni tetu mpopalai 
seta? Tantu hante kuasa Alata'ala. 
Jadi', ngkai pobabehi doo-ni moto, 
monoto-mi kamasala' pebalihi-ni tetu. 
28 Aku' mpopalai seta hante baraka' 
ngkai Inoha' Alata'ala. Jadi', ngkai toe 
monoa'-mi ni'inca karata-nami tempo-na 
Alata'ala jadi' Magau' hi laintongo'-ni. 
23 "Seta ma'ala rarapai'-ki tauna to 
parimuku. Ane mesua'-ta hi rala tomi 
tauna to parimuku doko' mpo'ala' ihi' 

tomi-na, kana tahoo' ncala'-i, pai' lako' 
ma'ala tapatau' rewa-na. Wae wo'o, ane 
Aku' mpopalai seta, batua-na, meliu 
kuasa-ku ngkai seta. 3? "Hema to uma 
tono' hi Aku', kakono-na bali'-ku-imi. 
Hema to uma mpotulungi-a mobago, 
hi'a to mpobalinai' pobago-ku. 3! Jadi', 
bona ni'inca: hawe'ea jeko' pai' lolita 
pesapuaka manusia' ma'ala ra'ampungi. 
Ane ria tauna to mposapuaka-a ka'Aku'- 
na Ana' Manusia', ma'ala-pidi te'ampungi 
sala'-na toe. Aga ane mposapuaka-i 
Inoha' Tomoroli', uma ria ampungia-na, 
lompe' tempo toi, lompe' hi eo mpeno- 
na." 32(12:31) 33 Na'uli' tena Yesus 
mpo'uli'-raka to Parisi: "Ane kaju to 
lompe'-i, lompe' wo'o-hawo wua'-na. Ane 
kaju to uma lompe'-i, uma wo'o-hawo 
lompe' wua'-na. Kalompe'-na kaju ba 
ka'uma-na, incana hi wua'-na. 3#Dada'a 
lia-koi! Uma ami'-koi ma'ala mpohowa' 
lolita to lompe'-e, bo dada'a-dakoie. 
Apa' napa ihi' nono-ta, toe wo'o to howa' 
hi wiwi-ta. 3? Tauna to lompe'-hana, 
bate mpohowa' lolita to lompe'-ra, 

apa' ntora mpoinono-ra to lompe'. 

Wae wo'o tauna to dada'a, dada'a 

wo'o lolita-ra, apa' ntora mpoinono 

to dada'a-ra. 3?Jadi', bona ni'inca: hi 
Eo Kiama mpai', butu dua tauna kana 
mpotangku butu mela lolita-na. Nau' 
lolita to uma motuju, kana natangku. 

37 Apa' ngkai lolita-ta moto-hawo mpai', 
rabotuhi kamasala'-ta ba kamonoa'-ta." 
38 Oti toe, ba hangkuja dua guru agama 
pai' to Parisi mpo'uli'-ki Yesus: "Guru, 
doko'-ka-kaina mpohilo-ko mpobabehi 
tanda to mekoncehi, bona monoa' ki'inca 
kangkai Alata'ala-na mpu'u-ko." 3? Na'uli' 
Yesus: "Uma mowo kada'a-ni koi' tetu 
lau! Meleli' oa'-ko-koina ngkai Alata'ala! 
Merapi'-koi bona kupopohiloi-koi tanda 
to mekoncehi. Aga uma hanyalaa 
tanda mekoncehi to rapopohiloi-kokoi. 
Sampale to rapopohiloi-kokoi, tanda 
hewa to jadi' hi nabi Yunus owi. 40 Hewa 
nabi Yunus tolu eo tolu mengi hi rala 
ta'i uru bohe, wae wo'o mpai' Aku' Ana' 
Manusia' hi rala daeo' tolu eo tolu mengi. 
41 Hi Eo Kiama mpai', pue' ngata Niniwe 
rapotuwu' nculii' hangkaa-ngkania hante 
koi' to tuwu' tempo toi, pai'-ra mpotudo' 
sala'-ni. Apa' hira', medea-ramo-rana 
ngkai jeko'-ra kampo'epe-ra pololita nabi 
Yunus. Hiaa' ria-mi hi laintongo'-ni to 
meliu kabohe tuwu'-na ngkai nabi Yunus, 

aga uma oa' nipangala' lolita-na. “2 Wae 
wo'o hi Eo Kiama, raja bine ngkai Selatan 
rapotuwu' nculii' hangkaa-ngkania hante 
koi" to tuwu' tempo toi, pai' natudo' 
sala'-ni. Apa' momako'-i tumai ngkai 
ngata-na to molaa lia, apa' doko' mpu'u-i 
mpo'epe lolita Magau' Salomo to pante 
lia. Hiaa' ria-mi hi laintongo'-ni to meliu 
kabohe tuwu'-na ngkai Salomo, aga 
uma oa' nipangala' lolita-na. 43 "Tauna 
to dada'a to tuwu' tempo toi ma'ala 
rarapai'-ki hadua tauna to napesuai' 
anudaa'. Malai-imi anudaa' ngkai tau 
toei, pai'-i modao'-dao' hi kawaoa'-na 
mpali' po'ohaa'-na. Apa' uma ria naruai', 
na'uli'-mi: 'Agina nculii' lau-ama hi 
po'ohaa' to kupalahii toe wengi ria.' 

44 Ponculi'-nami hilou hi tauna to 
napalahii-e wengi, nahilo-hawo uma ria 
to mpo'ohai '-i. Tauna toei hewa tomi to 
boa-wadi, molela' tepehaii, hinapa' hiloa- 
na. "Toe pai' hilou ncala'-i mpokio' pitu 
hingka anudaa'-na to meliu kadada'a-ra 
ngkai hi'a. Tumai-ramo mesua' hi 
tauna to napalahii toe-e wengi, pai' 
mo'oha'-ramo hi ree. Ka'omea-na tampai 
kampe'ahii' tauna toei ngkai lomo'-na. 
Wae wo'o mpai' to majadi' hi tauna to 

dada'a tempo toi: meliu lau-mi mpai' 
kasilaka-ra, apa' oja'-ra mpotarima-a." 
46 Bula-na Yesus mololita-pidi mpololitai 
tauna to wori', rata-mi tina-na hante 
ompi'-ompi'-na. Mokore-ra hi mali 
tomi doko' mpololitai-i. 4 Hadua tauna 
mpo'uli'-ki Yesus: "Guru, oe-ra ria 
tina-nu pai' ompi'-nu hi mali-na, doko' 
mpohirua'-koko." 48 Ngkai ree, Yesus 
mpotudo' ana'guru-na pai' na'uli': "Ane 
tina-ku pai' ompi'-kule, hira' toe-ramo 
lau. 49 (12:48) >? Apa' hema-hema to 
mpobabehi konoa Tuama-ku to hi rala 
suruga, hira'-mi ompi'-ku pai' hira'-mi 
tina-ku." 
1 3 1 Hj eo toe wo'o, malai-imi Yesus 
ngkai tomi toe hilou hi wiwi' 
rano, pai'-i mohura. 2Wori' lia tauna 
morumpu mpotololiki-i, toe pai' hilou-imi 
mpohawi' sakaya, mohura hi rala-na, 
pai' tauna to wori' mokore hi talinti. 
3 wori' nyala lolita rapa' natudui'-raka, 
na'uli': "Ria hadua topohawu' hilou 
mohawu'. Rala mpohawu'-na toe, ria 
hawua'-na to monawu' hi mata ohea. 
Rata danci mpotilo' hawua' toe duu'-na 
oti. “Ria wo'o to monawu' hi tana' 
to watua, hangkedi'-wadi tana'-na. 

Hinawu'-na toe sohi' lia tuwu', apa' 
moreni' tana'-na. € Kamorani'-na eo, 
molaju-imi duu'-na bangi, apa' uma 
monala rali'-na. “Ria wo'o to monawu' hi 
laintongo' rui. Tuwu' rui mpo'upi' hinawu' 
toe, alaa-na mate. 3 Ria wo'o hawua' to 
monawu' hi tana' to morudu'. Mowua' 
hawua' toe, ria to ha'atu ngkani ngkai 
hinawu'-na, ria to ono mpulu', ria to tolu 
mpulu'. ? Hema-koi to tilingaa, pe'epei 
lompe'!" 10 Tumai-ramo ana'guru-na 
mpomohui'-i, pai'-ra mepekune', ra'uli': 
"Guru, napa pai' mpake' lolita rapa'-ko 
ane mpotudui' ntodea-e?" 11 Na'uli' 
Yesus: "Owi, Alata'ala ko'ia mpopo'incai 
manusia' beiwa-i mpai' jadi' Magau' hi 
dunia'. Aga hewa toe lau, napopo'incai- 
mokoi tudui' toe. Tapi' ane ntodea-hana, 
uma napiliu-ra omea mpo'inca tudui' 
toe. Toe pai' kuwalatu-raka hante 

lolita rapa'. 12Tauna to mpotarima 
Lolita Alata'ala, ranotohi nono-ra bona 
kawoo-woria' Lolita Alata'ala to ra'inca. 
Aga tauna to uma dota mpotarima 
Lolita Alata'ala, nau' ria hangkedi' to 
ra'inca, ra'alai' lau-ra. 3 Toe pai! mololita 
hante lolita rapa'-ae ane mpololitai-a 
ntodea, apa' tilingaa moto-ra aga uma 

ra'incai batua-na to ra'epe. Mataa 
moto-ra aga uma ra'incai batua-na 

to rahilo. 14Ngkai toe, madupa'-mi 
Lolita Alata'ala to napohowa' nabi 
Yesaya owi. Hewa toi moni-na: 'Pe'epe 
moto-ra, aga uma oa' ra'incai batua-na. 
Pehilo moto-ra, aga hewa to uma oa' 
rahiloi mpu'u. 1? Apa' moko'o nono-ra, 
mengkawongo-ra pai' mengkawero-ra: 
oja -ra pehilo hante mata-ra, oja'-ra 
pe'epe hante tilinga-ra, oja'-ra ranotohi 
nono-ra. Toe pai' uma-ra mpai' nculii' 
hi Aku', pai' uma-ra kuwai' kalompea'.' 
" 16 Na'uli' wo'o-mi Yesus mpo'uli'-raka 
ana'guru-na: "Aga koi', uma mowo 
kamarasi'-ni, apa' nihilo-mi-koina 
napa to kubabehi, pai' ni'epe-mi-koina 
tudui'-ku. 17 Mpu'u-mpu'u ku'uli'-kokoi: 
wori" nabi pai' tauna to monoa' owi to 
doko' mpohilo napa to nihilo koi' toi, aga 
uma-rana rahiloi. Doko' lia-ra mpo'epe 
napa to ni'epe-mi koi', aga uma-rana 
ra'epei. 18 "Pe'epei, ku'uli'-kokoi napa 
batua-na lolita rapa' topohawu' toe 
we'i. 19 Hawua' to monawu' hi mata 
ohea mpobatuai tauna to mpo'epe 
moto kareba to mpo'uli' beiwa Alata'ala 
jadi' Magau', aga uma rapoinono. Rata 

anudaa' mpohagoi-ra lolita toe ngkai 
rala nono-ra. 2? "Hawua' to monawu' hi 
tana' to watua-hawo mpobatuai tauna 
to mpo'epe Kareba Lompe', ncaliu goe' 
nono-ra mpo'epe. 21 Aga uma moroho 
pepangala'-ra, toe pai' uma-ra ntaha 
mahae. Ane rabalinai'-ra ba rapakasusa' 
sabana pepangala'-ra hi Kareba Lompe' 
toe, kamo'ungkere'-rami. 22"Hawua' to 
monawu' hi olo' rui-hawo mpobatuai 
tauna to mpo'epe Lolita Alata'ala, aga 
sese'-ra ntora mpenonoi katuwu'-ra 

hi rala dunia'-wadi, pai' doko'-ra 
mporumpu rewa dunia'-wadi. Hawe'ea 
toe mposesei'-ra, alaa-na uma ria 
po'ohaa' Lolita Alata'ala hi rala nono-ra, 
pai' uma ria kalaua-na Lolita toe hi 
katuwu'-ra. 23 "Hawua' to monawu' hi 
tana' to morudu'-hawo mpobatuai tauna 
to mpo'epe Lolita Alata'ala pai' rapoinono 
mpu'u. Hi tauna toe-ramo Lolita Alata'ala 
mowua' mpu'u. Ria to mowua' hangkedi', 
ria to mowua' wori', ria to mowua' wori' 
lia." 24Yesus mpololita hanyala-pi lolita 
rapa' hi ntodea, na'uli': "Ane Alata'ala 
jadi" Magau' hi dunia', kajadi'-na 

hewa jarita toi: Hadua topobonea 

hilou mpohawu' hinawu' to lompe' hi 

bonea-na. 2? Rala-na hamengi bula 
tauna leta', rata bali'-na topobonea 
toei, mpohawui' bonea toe hante wua' 
kowo' to neo' hibalia pae poraui-na, 
pai'-i malai. 28 Tuwu' mpu'u-mi pae toe 
duu'-na huwu, incana wo'o-mi-hawo 
kowo' hi olo' pae. 2' Rata-ramo to ngkoni' 
gaji' mpo'uli'-ki topobonea toei: 'Tuama, 
hawua' to lompe' moto-di to tahawu'-e. 
Ngkaiapa-di kowo' toe-e ria?! 23 "Na'uli' 
pue' bonea toei: 'Tetu-le pobago 
bali'-ta.' "Ngkai ree, ra'uli' wo'o-mi to 
ngkoni' gaji' toera: 'Ane nupokono, hilou 
kiwuka kowo' toe ria!' 2? "Na'uli' pue' 
bonea: 'Neo', apa' ane niwuka kowo'-na, 
nipoiwukai mpai' pae-na. 30 Pelele' 
moto-mi kowo' tuwu' hangkaa-ngkania 
hante pae, duu'-na tempo mepae. 
Kuhubui-ra-damo topepae mpowuka ulu 
kowo', rarumpu, ratomo' pai' rasuwe. 
Oti toe, pai' lako' rapalimpuru-di pae-e, 
pai' ratimamahi hi rala wilulu-ku.' " 31 Oti 
toe Yesus mpo'uli' tena hanyala-pi lolita 
rapa' hi ntodea, na'uli': "Ane Alata'ala 
jadi' Magau' hi dunia', kajadi'-na hewa 
jarita toi: Ria hadua tauna ngala' unto' 
hawi, lou nahawu' hi pampa-na. 32 Unto' 
toe monete' lia, meliu kakedi'-na ngkai 

unto' to ntani'-na. Aga ane tuwu'-i-damo, 
meliu-mi kabohe-na ngkai ngkojo to 
ntani'-na. Tuwu'-i hewa hangkaju kaju, 
alaa-na rata danci mpobabehi peta-ra hi 
ra'a-na." 33 Ria-pi hanyala lolita rapa' to 
na'uli' hi ntodea. Na'uli': "Ane Alata'ala 
jadi' Magau' hi dunia', kajadi'-na 

hewa toi: Hadua tobine mpo'ala' ragi 
hangkedi', nagalo hante lunu to wori'. 
Mahae-hae, woke'-mi omea." 34Yesus 
mpotudui' ntodea hawe'ea toe we'i 

lau mpake' lolita rapa'. Uma ria to 
natudui'-raka ane uma hante lolita rapa'. 
35 Ngkai toe, madupa'-mi lolita to na'uki' 
nabi owi-e: "Kutudui'-ra hante lolita 
rapa'. Kuparata-raka tudui' to tewunii' 
ngkai lomo' kajadi' dunia'." 36 Oti toe, 
Yesus mpalahii tauna to wori' toera, 
pai'-i mesua' hi rala tomi. Tumai-ramo 
ana'guru-na mpomohui'-i, ra'uli': "Guru, 
uli'-kakai pe' batua lolita rapa' kowo' 

to hi olo' pae-e." 3” Na'uli' Yesus: "Pue' 
bonea to mpohawu' hawua' to lompe'-le, 
mpobatuai Aku'-mi, Ana' Manusia'. 

38 Bonea, mpobatuai dunia' toi. Hawua' 
to lompe', mpobatuai tauna to jadi' 
ntodea-na Alata'ala hi rala Kamagaua'- 
na. Kowo' mpobatuai tauna to mpotuku' 

Magau' Anudaa'. 3? Bali' to mpohawu' 
kowo', hi'a-mi Magau' Anudaa'. Tempo 
mepae, mpobatuai Eo Kiama. Pai' 
tauna topepae, mpobatuai mala'eka. 

40 Hewa kowo' rarumpu pai' rasuwe, wae 
wo'o mpai' tauna to dada'a nto'u Eo 
Kiama. “1 Aku' Ana' Manusia! mpohubui 
mala'eka-ku hilou mporumpu hawe'ea to 
dada'a pai' hawe'ea to mepahala'nawu' 
ngkai laintongo' ntodea-ku. 42 Hawe'ea 
tauna toera ratadi hi rala apu to wewo'. 
Hi ria-ra mpai' ntora geo' pai' ntodohaka. 
43Tapi' tauna to monoa' po'ingku-ra, 
uma mpai' mowo kabohe tuwu'-ra 
nto'u toe. Mehini-ra hewa eo hi rala 
Kamagaua' Alata'ala Tuama-ra. Hema 
to tilingaa, pe'epei lompe'!" 4 Na'uli' 
Yesus: "Ane kita' jadi' ntodea-na 
Alata'ala hi rala Kamagaua'-na, toe 
meliu kalompe'-na ngkai hawe'ea to 
ntani'-na. Kajadi'-na hewa lolita rapa' 
toi: Hadua tauna mporua' bulawa to 
tetawu hi rala tana', masuli' lia oli-na, 
kaliliu natawuhi nculii'. Ngkai kagoe' 
nono-na, kahilou-nami hi tomi-na 
mpobalu' hawe'ea rewa-na, na'oli-ki 
tana' pomporuaa'-na bulawa toe. ?"Wae 
wo'o, ane kita' jadi' ntodea-na Alata'ala 

hi rala Kamagaua'-na, kajadi'-na hewa 
lolita rapa' toi: Ria hadua padaga to 
mpali' hanyala watu to rahanga' mutiara. 
46 Wae kanarua'-na hameha' mutiara to 
masuli' lia oli-na, kahilou-nami mpobalu' 
hawe'ea rewa-na, pai' na'oli-ki mutiara 
toe. “ "Ane Alata'ala jadi' Magau' hi 
dunia', kajadi'-na hewa lolita rapa' toi: 
Hameha' jala' to bohe ratene' hi rala 
rano. Wori' nyala bau' mesua' hi rala-na. 
48 Ka'ihia'-nami jala', topebau' mpohore 
jala'-ra hilou hi role-na, pai' mohura- 
ramo mpopelihi bau' woko' jala'-ra. To 
lompe' rapuna' hi pontu'ua-ra, to uma 
lompe' rapetadi. 49 Wae-mi mpai' hi 

Eo Kiama-e: mala'eka-mala'eka hilou 
mpogaa' tauna to dada'a pai' tauna to 
monoa'. 50 Tauna to dada'a rapetadi hi 
rala apu naraka. Hi ria-ra mpai' ntora 
geo' pai' ntodohaka." >t Oti toe, Yesus 
mpekune'-ra ana'guru-na, na'uli': "Ha 
nipaha wa lolita rapa'-ku toe-e we'i 
lau?" Ratompoi': "Kipaha moto." 32 Ngkai 
ree, na'uli' wo'o-miraka: "Ane wae, oi 
wo'o-pi hanyala lolita rapa'-ku: Ane 

ria guru agama Yahudi to mpopetudui' 
tudui' to mpo'uli' kamoparenta-na 
Alata'ala jadi' Magau'-ta, guru agama 

toe ma'ala rarapai'-ki pue' tomi: ngkai 
pontimamahia rewa-na na'ue' pai' 
napopehuwu rewa to hae pai' rewa 
to bo'u wo'o." 33 Kahudu-na Yesus 
mpololita hawe'ea lolita rapa' toe, 
malai-imi ngkai ree, ”4hilou hi ngata-na 
moto. Hi ria-i metudui' hi rala tomi 
posampayaa. Konce-ramo tauna to 
mpo'epe lolita-na, ra'uli': "Hema-di to 
mpotudui'-i pai'-i pante hewa toe-e? 
Pai' ngkaiapa baraka'-na mpobabehi 
anu mekoncehi-e? ?? Bo ana' topowangu 
tomi-i-wadi-hawo. Tina-na, Maria. 
Ompi'-na hira' Yakobus, Yusuf, Simon 
pai' Yudas. 28 Ompi'-na tobine, ria omea 
wo'o-ra dohe-ta hi rehe'i. Napa-di-hana 
pai' ria-ki baraka'-na mpobabehi 
hawe'ea toe-e lau?" »' Toe pai' oja'-ra 
mepangala' hi Yesus. Ngkai ree, Yesus 
mpo'uli'-raka: "Hadua nabi bate rabila' 
hiapa kahilouaa-na. Aga hi ngata-na 
pai' hi tomi-na moto, uma lau-i rabila'." 
58 Toe pai' Yesus uma mpobabehi wori' 
tanda mekoncehi hi ria, apa' uma-ra 
mepangala'. 
14 1 Nto'u toe topoparenta hi Galilea, 
Herodes Antipas. Na'epe Herodes 
napa to nababehi Yesus. 2Toe pai' 

na'uli'-raka topobago-na: "Bate Yohanes 
Topeniu'-le Yesus toei lou! Tuwu' 
nculii'-imi! Toe-hana pai' ria baraka'-na 
mpobabehi tanda to mekoncehi." 3 Hewa 
toi tutura kamate-na Yohanes Topeniu'. 
Magau' Herodes mpo'ago Herodias, 
tobine ompi'-na moto to rahanga' Filipus. 
Wori' ngkani Yohanes mpokamaro 
Herodes ngkai gau'-na toe, na'uli'-ki: 
"Uma-ko ma'ala mpotobine tobine 
tetui! Gau'-nu tetu mpotiboki Atura 
Musa!" Ngkai ree, Herodes mpopahawa' 
tantara-na mpohoko' Yohanes. Rahoko' 
mpu'u-imi, rahoo', pai'-i ratarungku'. 
4(14:3) ? Kakono-na, Herodes doko' 
mpopatehi lau-imi, aga me'eka'-i 
mpoka'eka' ntodea, apa' ra'uli' ntodea, 
Yohanes toe hadua nabi. ? Ngkai ree, 
nto'u-na Herodes mpobabehi karamea 
mpokiwoi eo kaputua-na, ana'-na 
Herodias tobine modero' hi nyanyoa 
torata. Goe' lia-i Herodes mpohilo 
podero'-na. ' Nakeni kagoe'-na rahi, 
mojanci pai' mosumpa-i hi toronaa toei, 
na'uli'-ki: "Napa-napa to nuperapi', bate 
kuwai'-ko!" 3 Mpo'epe toe, Herodias 
mpo'ukei' ana'-na bona mperapi' woo' 
Yohanes Topeniu'. Jadi', na'uli' toronaa 

toei mpo'uli'-ki Herodes: "Merapi'-a 
woo'-na Yohanes Topeniu' ratu'u hi 

lolo dula toi!" 9 Mpo'epe pomperapia' 
toe-di, kasoho'-nami nono-na Herodes. 
Aga nau' wae, apa' mpolia' mosumpa- 
imi we'i ra'epe torata-nae, toe pai' 
mohawa'-imi bona pomperapia' toronaa 
toei rapadupa'. 10 Nahubui-mi tantara-na 
hilou hi rala tarungku' mpopata' wuroko' 
Yohanes. 1! Woo' Yohanes toe rakeni hi 
lolo dula, ratonu-ki toronaa toei, pai' hi'a 
mpokeni hilou hi tina-na. 12 Kara'epe-na 
topetuku'-na Yohanes kamate-nami, 
hilou-ramo-rawo mpo'ala' woto-na pai' 
ratana. Oti toe pai'-ra hilou mpokeni 
tolele-na hi Yesus. 13 Kana'epe-na Yesus 
tolele kamate-na Yohanes toe, pehawi'- 
nami hi sakaya, pai'-i malai ngkai ree 
hilou hi kawaoa'-na. Patuju Yesus bona 
ntodea neo' mpotuku'-i. Ntaa' we'i, 
kara'epe-na ntodea kahilou-nami Yesus, 
pe'ongko'-ra wo'o-mi-rawo ngkai ngata- 
ra hilou mpotuku'-i, aga merole-ra-rana. 
14 Pehompo-na Yesus ngkai sakaya, 
nahilo-hawo wori' tauna mpopea-i. 
Metumu'-mi ahi'-na mpohilo-ra, pai'-i 
mpaka'uri'-ra to peda'. 1? Ncimonou'-mi, 
tumai-ramo ana'guru-na mpomohui'-i, 

ra'uli'-ki: "Guru, neo' limpa-mi eo-na, 
pai' wao'-hana hi rehe'i lau. Agina 
tahubui-ramo ntodea toera lau hilou hi 
ngata to mohu' mpo'oli pongkoni'-ra." 
16 Na'uli' Yesus: "Uma-ra mingki' 

hilou. Koi'-mi-hawo to mpopokoni'-ra." 
17 Ratompoi' ana'guru-na: "Uma-kaiwo 
ria napa-napa hi kai', wuwu lima 
meha' roti pai' bau' uru rongkaju-wadi." 
18 Na'uli' Yesus: "Keni tumai." 19 Oti toe 
nahubui-ramo ntodea toera mohura hi 
kowo'. Kamohura-rami-rawo hi kowo', 
pai' na'ala'-mi roti to lima meha' pai' uru 
to rongkaju-e we'i, pai'-i ngkongoa' hi 
langi' mosampaya. Oti toe napihe-pihe- 
mi roti toe, pai' natonu-raka ana'guru-na 
bona rabagi hi ntodea. 20 Ngkoni' 
omea-ramo duu'-ra bohu. Ka'oti-ra 
ngkoni', rarumpu-mi toro-na, hampulu' 
roluncu-pi. 2t Kawori'-ra to ngkoni' nto'u 
toe, ba ria-ra lima ncobu tu? paka' 
tomane-pidi, ko'ia tebila' tobine pai' 
ana'-ana'. 22 Oti toe, Yesus mpohubui 
ana'guru-na mosakaya meri'ulu hilou hi 
dipo rano, pai'-i mpohubui tauna to wori' 
toera nculii' hilou hi tomi-ra. 23 Kanculii'- 
ra tauna toera, manake'-imi Yesus 
hilou hi lolo bulu', pai'-i mosampaya 

hadudua-na. Duu' bengi, hi ria oa'-i-pidi. 
24 Hiaa' ana'guru-nae we'i, hi laintongo' 
rano-ramo, molaa-mi ngkai role-na. 
Bingko-bingko-na sakaya-ra nakeni 
balumpa, apa' ngolu' mewui tono' ngkai 
nyanyoa sakaya-ra. ?? Parabaja, Yesus 
momako' hi lolo ue mpototoaka-ra. 

26 Pehilo-ra ana'guru-na ria to momako' 
hi lolo ue, wilingkoroa-ramo, pai' ra'uli': 
"Etu tope'ekahi!" Me'au-ramo nakeni 
eka'-ra. ?” Ncaliu na'uli'-raka Yesus: 
"Pakaroho nono-ni! Neo' me'eka'! Aku'- 
mile toi-e." 28 Na'uli' Petrus: "Ane Iko 
mpu'u-mi tetu-e Pue', kio' wo'o-a-kuwo 
tilou momako' hi lolo ue." 29 Natompoi' 
Yesus: "Tumai-moko!" Pehompo-nami 
Petrus ngkai rala sakaya, momako' hi lolo 
ue mpototopa Yesus. 3? Aga kanahilo-na 
bohe rahi ngolu' hi rano, me'eka'-imi, pai' 
katenoo-nonoa'-imi. Kamekio'-nami: 
"Tulungi-a-kuwo Pue'!" 31 Kana'ulu-nami 
Yesus pale-na mpentoe Petrus, na'uli'-ki: 
"Kura' rahi-kona pepangala'-nu! Napa 
pai' morara' nono-nu!" 32 Kangkahe'-ra 
hi rala sakaya, ncaliu ora-mi ngolu'-na. 
33 Ana'guru-na to hi rala sakaya toe 
mponyompa-i, ra'uli': "Makono mpu'u, 
Ana' Alata'ala-ko!" 3#Karata-ra hi dipo 

rano, mencore-ramo hi tana' to rahanga 
Genesaret. 3? Kara'inca-na pue' ngata ria 
Yesus hi ngata-ra, ratolele-mi hilou hi 
ngata-ngata to mohu', alaa-na hawe'ea 
to peda' rakeni-ki Yesus. 3? Merapi'-ra 
hi Yesus, bona napiliu-ra mporeo nau' 
kampa' wuntu baju-na-wadi. Hawe'ea to 
mporeo baju-na, haliu mo'uri'-ramo. 
1 5 1 Hangkani, ria-ra to Parisi 

hante guru agama Yahudi 
ngkai Yerusalem mpohirua'-ki Yesus. 
Rakamaro-i, ra'uli': ? "Napa-di pai' 
ana'guru-nu mpotiboki ada totu'a-tae? 
Hangaa ngkoni'-ramo, uma-ra mowano 
ncala' ntuku' atura." 3 Na'uli' Yesus: 
"Bangku' koi'-koiwoe', napa pai' nitiboki 
parenta Alata'ala hi kampotuku'-ni 
ada-ni moto! 4Alata'ala mpo'uli': 'Kana 
tabila' tuama pai' tina-ta.' Pai' na'uli' 
wo'o: 'Hema to mpotipo' tuama ba 
tina-na kana rapatehi.' ?Hiaa' koi' 
metudui' hewa toi: uma-pi mingki' 
tabila' tina pai' tuama-ta, asala ta'uli'- 
raka hewa toi: 'Napa to masipato' 
kuwai'-kokoi totu'a, mpolia' kutonu-mi 
hi Alata'ala.' Jadi', Lolita Alata'ala uma 
nisaile'. Ada-ni moto to nipomobohe. 
6 (15:5) 7Hi mali-na-wadi petuku'-ni hi 

Alata'ala tetu-e! Makono mpu'u lolita 
nabi Yesaya owi to mpolowa-koi, hewa 
toi moni-na: 8 Na'uli' Alata'ala: 'Tauna 
tohe'era mpobila'-a hi wiwi-ra-wadi, 
nono-ra molaa ngkai Aku'. ? Uma ria 
kalaua-ra mpopue'-a, apa' tudui'-ra 
tudui' manusia'-wadi, bela tudui' ngkai 
Aku'.' " 100ti toe, Yesus mpokio' tauna 
to wori' mpomohui'-i, na'uli'-raka: 
"Epe-koi bona ni'inca: tt Pongkoni' to 
mesua' hi nganga-ta, bela-hawo toe to 
mpakada'a-ta hi poncilo Alata'ala. Lolita 
to mehupa' ngkai nganga-ta, toe-die to 
mpakada'a-ta hi poncilo Alata'ala-e." 

12 Ngkai ree, tumai-ramo ana'guru-na 
mpo'uli'-ki: "Nu'inca wa kapeda' nono-ra 
to Parisi mpo'epe lolita-nue we'i?" 

13 Na'uli' Yesus: "Pelele'-ramo to Parisi 
toera lou! Apa' butu nyala hinu'a to 
uma nahu'a Tuama-ku to hi rala suruga, 
bate rawuka. To Parisi toe-rale hewa 
pangkeni to wero, apa' uma ra'incai 
ohea to makono hilou hi Alata'ala. Pai' 
ane towero mpotete' hingka towero-na, 
bate moluli' roduaa-ra mpai' hi rala 
kinali." 14(15:13) 1? Na'uli' Petrus: 
"Guru, notohi-kakai lolita rapa' tetu-e 
we'i." 16 Na'uli' Yesus: "Ha uma oa'-di 

nipaha-e! 1” Pongkoni' to mesua' hi rala 
nganga-tale kaliliu hi rala ta'i-ta, pai' 
ngkai ree kaliliu tatadi. Bela-hawo toe 
to mpakada'a-ta hi poncilo Alata'ala-e. 
18 Aga lolita to dada'a to mehuwu 

ngkai rala nono-ta pai' to howa' hi 
wiwi-ta, toe-mi to mpakada'a tauna hi 
poncilo Alata'ala. 19 Apa' ngkai rala nono 
pehupaa' pekiri to dada'a, pai' alaa-na ria 
to mepatehi, mobualo', mogau' sala' hi 
tobine ba tomane, manako, mosabi' boa' 
pai' metipo'. 20 Kehi to hewa toe-mi lau 
to mpakada'a tauna hi poncilo Alata'ala. 
Ane ngkoni' uma leba' mowano, 
bela-hawo toe to mpakada'a tauna hi 
poncilo Alata'ala." 21 Ngkai ree hilou-imi 
Yesus hi tana' to mohu' ngata Tirus pai' 
Sidon. 22Ria hadua tobine to Kanaan, 
bela-i to Yahudi. Tobine toei tumai hi 
Yesus ntora mekio', na'uli': "Pue', muli 
Magau' Daud! Poka'ahi'-a-kuwo! Ana'-ku 
tobine kahawia' seta, hangaa uma-ipi 
katonoa toe-e ria." 23 Uma-i winihi 
Yesus. Tumai ana'guru-na mpomohui'-i, 
ra'uli'-ki: "Guru, popalai-i tobine tetui, 
daa' kakakio'-kio'-i mpotuku'-ta." 

24 Na'uli' Yesus hi tobine toei: "Alata'ala 
mpohubui-a tumai mpotulungi muli 

to Israel-wadi, apa' hewa bima to 
puha-ramo, uma-rapa mpotuku' konoa 
Alata'ala." 25 Ngkai ree, tumai lau-imi 
tobine toei motingkua' hi nyanyoa Yesus, 
mpo'uli'-ki: "Pue', tulungi-a-kuwo!" 

26 Na'uli' Yesus: "Uma lompe' mpo'ala' 
koni' ana' pai' rarora-ki dike'." 27 Na'uli' 
tobine toei: "Makono moto-di Pue', 

aga biasa moto-hawo dike' ngkoni' 
rupu' koni' to mohewu' ngkai lolo meja' 
hi tomi pue'-na." 28 Ngkai ree, Yesus 
mpo'uli'-ki: "Bohe mpu'u pepangala'-nu, 
totina! Wae-pi, jadi'-mi hewa konoa-nu." 
Hinto'u toe, mo'uri' mpu'u-imi ana'-na. 
29 Oti toe, me'ongko' wo'o-imi Yesus 
ngkai ree, mako' mewiwi' rano Galilea. 
Manake'-i lou hi bulu'-na, pai'-i mohura 
metudui'. 3? Mo'iko tauna mpotoa'-i, 
ngkeni to pungku, to keru, to wero, 

to uma howa' mololita pai' to peda' 
ntani'-na wo'o. Ratu'u-ra hi nyanyoa 
Yesus, pai' napaka'uri'-ra. 3t Konce-ramo 
ntodea mpohilo hawe'ea tauna to 
napaka'uri' Yesus: tauna to uma howa' 
mololita, howa'-mi mololita, to keru 
mo'uri'-mi, to pungku momako'-mi, to 
wero pehilo-mi. Toe pai' mpobila'-ramo 
Alata'ala to rapue' to Israel. 82 Oti toe 

Yesus mpokio' ana'guru-na, na'uli'-raka: 
"Tuna-kuna nono-ku mpohilo tauna 

to wori' toera lau. Tolu eo-ramo 
dohe-ku, uma ria pongkoni'-ra. Uma 
lau nono-ku mpohubui-ra nculii' ntali 
oro'-ra, molinga'-ra mpai' hi ohea." 

33 Ra'uli' ana'guru-na: "Beiwa-mile, apa' 
wao'-di hi rehe'i-e lau. Tarata hiapa-mile 
pongkoni' tapokoni'-raka tauna to hewa 
toe lau kawori'-rae?" 24 Yesus mpekune'- 
ra: "Hangkuja roti to ria hi koi'-e?" 
Ratompoi -i: "Pitu meha', pai' bau' uru to 
kedi' ba hangkuja ma'a-wadi." 35 Ngkai 
ree nahubui-ramo tauna to wori' mohura 
hi tana'. 3? Na'ala'-mi roti to pitu pai' 
bau' kedi' to ba hangkuja ma'a toe, 
pai'-i mpo'uli' tarima kasi hi Alata'ala. 
Oti toe napihe-pihe-mi pai' nawai'- 
raka ana'guru-na bona rabagi-raka 
tauna to wori' toera. 3” Ngkoni'-ramo 
omea duu'-ra bohu. Ka'oti-ra ngkoni', 
ana'guru-na mporumpu toro-na, pitu 
luncu-pi. 38 Kawori'-ra to ngkoni' nto'u 
toe, opo' ncobu tomane, uma tebila' 
tobine pai' ana'. 3? Oti toe, nahubui-ramo 
nculii' hilou hi tomi-ra, pai'-i mpohawi' 
sakaya hilou hi tana' Magadan. 

1 6 'Ria wo'o ba hangkuja dua to 
Parisi pai' to Saduki rata hi Yesus 
doko' mposori-i. Merapi'-ra hi Yesus, 
ra'uli'-ki: "Babehi anu to mekoncehi 
bona monoto ki'inca kangkai Alata'ala- 
nu." £ Yesus mpo'uli'-raka: "Ane neo! 
limpa-mi eo pai' mperelei langi', ni'uli': 
'Morawa mpai' raoa.' 3 Ane mepupulo 
ni'uli': 'Udaa mpai' toi-e, bo mperelei pai' 
mojimuu'-di oo lau." Ni'inca lia mpelence 
raoa. Aga uma ni'incai mpelence napa 
to nababehi Alata'ala tempo toi. “Uma 
mowo kadada'a-ni, nisapuaka oa'-pidi 
Alata'ala! Merapi'-koi tanda mekoncehi. 
Aga uma hanyalaa tanda mekoncehi 
to rapopohiloi-kokoi. Sampale-wadi 
to rapopohiloi-kokoi, tanda hewa to 
jadi' hi nabi Yunus owi." Oti toe malai- 
imi mpalahii-ra. ? Hilou-ramo Yesus 
hante ana'guru-na medipo rano, aga 
ana'guru-na uma mpokiwoi ngkeni boku. 
Ngkai ree, na'uli' Yesus mpo'uli'-raka: 
6 "Pelompehi, mo'inga'-inga'-koi hi ragi 
to Parisi pai' to Saduki-e'!" 7 Aga uma 
ra'incai batua-na walatu toe, helee 
momepololitai moto-ramo, ra'uli': "Pai' 
na'uli' hewa toe-le, apa' uma takiwoi 
ngkeni roti we'i." 3Ntaa' na'inca-di 

Yesus napa to ra'uli' ana'guru-nae, 

toe pai' na'uli'-raka: "Napa pai' ntora 
mpololita ka'uma-ni ngkeni roti-e! Kura' 
rahi pepangala'-ni! ? Ko'ia oa'-tano 
nipaha-e! Ha uma-pi nikiwoi roti to lima 
meha' to kupokoni'-raka tauna to lima 
ncobu-e? Pai' hangkuja luncu-pi toro-na 
to nirumpu? t°? Pai' beiwa wo'o hante roti 
to pitu meha' kupokoni'-raka tauna to 
opo' ncobu-e? Hangkuja luncu wo'o-pi 
toro-na to nirumpu? 1! Napa pai' uma oa' 
nipaha kabela-na roti mpu'u to ku'uli'-e! 
Mo'inga'-inga'-koi hi ragi to Parisi 

pai' to Saduki." 12 Lako' ra'inca-di we'i 
ana'guru-nae kabela-na ragi to ragalo-ki 
roti to na'uli' Yesus-e. Patuju lolita-na, 
bona mo'inga'-inga'-ra hi tudui' to Parisi 
pai' to Saduki. 13 Hilou-ramo Yesus 
hante ana'guru-na hi tana' to mohu' hi 
Kaisarea Filipi. Hi ree mepekune' Yesus 
hi ana'guru-na: "Ntuku' ponguli'-ra 
ntodea, hema-a Aku' Ana' Manusia' 
toi-e?" 14Ratompoi' ana'guru-na: "Ria-ra 
to mpo'uli' Yohanes Topeniu'-ko tuwu' 
nculii'. Ria wo'o-ra to mpo'uli' Iko hadua 
nabi to owi mehupa' nculii', hewa nabi 
Elia, nabi Yeremia, ba nabi to ntani'-na." 
15 Napekune' tena-ra, na'uli': "Hiaa' 

koi'-koiwo mpo'uli' hema-a Aku' toi-e?" 
16 Natompoi' Simon Petrus: "Iko-mile 
Magau' Topetolo'-e, Ana' Alata'ala to 
Tuwu'." 17 Na'uli' Yesus: "Marasi' mpu'u- 
ko, Simon ana' Yunus, apa' bela manusia' 
to mpopo'incai-ko tetu-e, Tuama-ku to 
hi rala suruga-hana. 18Jadi', toe pai' 
rahanga' Petrus-ko--batua-na 'watu.' Pai' 
hi lolo parawatu tohe'i kuwangu tomi-ku- 
-batua-na, kurumpu hawe'ea tauna to 
mpopangala'-a. Hawe'ea kuasa anudaa' 
uma mpokulei' mpodagi-ra. 19 Kuwai'-ko 
kuasa mpototu'ai ntodea Alata'ala. 
Napa to nubotuhi hi dunia', tetu wo'o to 
nabotuhi Alata'ala hi rala suruga: Ane 
nu'uli' neo', Alata'ala-mi to mpo'uli' neo'. 
Ane nu'uli' ma'ala moto, Alata'ala-mi to 
mpo'uli' ma'ala moto." 20 Oti toe, Yesus 
mpo'uli'-raka ana'guru-na: "Neo' ulu 
ni'uli' hi hema-hema ka'Aku'-na Magau' 
Topetolo'." 21 Ntepu'u ngkai tempo toe, 
Yesus mpakanoto hi ana'guru-na napa 
to kana jadi' hi woto-na. Na'uli'-raka: 
"Kana hilou-a hi Yerusalem. Hi ria mpai' 
totu'a ngata, imam pangkeni hante 
guru-guru agama mpobalinai'-a pai' 
mposesa'-a. Rapatehi-a mpai', aga hi eo 
katolu-na tuwu' nculii' moto-a." 22 Aga 

Petrus mpo'ai'-i hi ncori-na pai' nakorai'-i 
na'uli': "Neo' Pue'! Kuperapi' hi Alata'ala 
bona nawi'iha tetu lau ngkai Pue'." 

23 Hampe'ili' Yesus mpo'uli'-ki Petrus: 
"Palai-ko topesori! Doko' nulawa'-a, 
bona ngalai' neo'-a mpotuku' konoa 
Tuama-ku? Pekiri-nu tetu-le pekiri 
manusia', bela pekiri Alata'ala." 24 Oti toe 
Yesus mpo'uli'-raka ana'guru-na: "Hema 
to doko' mpotuku'-a kana mpobahaka 
konoa-na moto, pai' kana napaha'a 
kaju parika'-na--batua-na: kana natuku' 
hawa'-ku nau' napopate-ki. Oti toe-di 
pai' lako' ma'ala-i mpotuku'-a. 25 Hema 
to mpentaei konoa-na moto, uma-i mpai' 
mporatai katuwua' to lompe'. Aga hema 
to mpobahaka konoa-na moto sabana 
petuku'-na hi Aku', nau' napopate-ki, hi'a 
mpai' to mporata katuwua' to lompe'. 
26 Napa kalaua-na tarumpu hawe'ea 
ka'uaa' dunia', ane uma taratai katuwua' 
to lompe' hi eo mpeno-na. Apa' uma ria 
napa-napa to ma'ala tasula'-ki katuwua' 
to lompe' toe. 27 Bate rata mpai' 
tempo-na, Aku' Ana' Manusia' tumai 
ngkai suruga mpopehuwu kabaraka'-ku, 
to hewa kabaraka' Tuama-ku, pai' wori' 
wo'o mala'eka mpodohei-a. Nto'u toe 

mpai', bate kuhiwili kehi butu-butu dua 
tauna. 28 Mpu'u-mpu'u ku'uli'-kokoi: 
ngkai olo'-ni koi' toi, ria-koi mpai' to 
ko'ia mate kako'ia-na nihilo-a, Aku' Ana' 
Manusia', rata jadi' Magau'." 
1 7 1 Ono mengi ngkai ree, Yesus 
mpobawai tolu ana'guru-na 
hilou dohe-na hi bulu' to molangko. 
Ana'guru to tolu toera: Petrus, Yakobus 
pai' Yohanes ompi'-na Yakobus. Muntu' 
Yesus hante ana'guru-na to tolu 
toera-wadi to hi ria. 2Bula-ra hi ria, 
mobali'-mi lence-na. Lio-na mehini hewa 
eo, pai' pohea-na mengea' meringkila'. 
3 Muu-mule' rahilo-rawo ana'guru-nae, 
ria wo'o rodua nabi to owi mpololitai 
Yesus. Nabi to rodua toera, Musa pai' 
Elia. “Ngkai ree Petrus mpo'uli'-ki Yesus: 
"Pue', lompe' lia-ta mo'oha' hi rehe'i. 
Ane nupokono Pue', kubabehi tolu 
bamaru' hi rehe'i: hameha' bagia-nu 
Pue', hameha' bagia-na Musa pai' 
hameha' wo'o bagia-na Elia." > Bula-na 
mololita-pidi Petrus, muu-mule' hompo- 
mi limu' to mehini mpokamoui-ra, 
pai' ngkai rala limu' toe mpo'epe-ra 
topololita to mpo'uli': "Hi'a toi-mi 
Ana'-ku to kupe'ahi'. Hi'a mpakagoe' 

nono-ku. Pe'epei-mi lolita-na!" 8 Wae 
kara'epe-na ana'guru-na lolita toe, 
tetumpopo'-ramo hi tana' apa' me'eka' 
lia-ra. ' Tumai-i Yesus mpoganga-ra, 
na'uli'-raka: "Memata-mokoi, neo' 
me'eka'!" 8 Kamenaa-ra, uma-pi ria 
hewa to rahilo-e we'i, muntu' Yesus- 
damo. ?Pana'u-ra ngkai lolo bulu' toe, 
Yesus mpo'uli'-raka: "Neo' ulu ni'uli' hi 
hema-hema napa to nihilo we'i duu'-na 
Aku', Ana' Manusia', rapotuwu' nculii' 
ngkai kamatea." 19 Mepekune'-ramo 
ana'guru-na, ra'uli': "Napa pai' guru 
agama mpo'uli' nabi Elia ncala'-di to 
ri'ulu rata, pai' lako' rata-idi Magau' 
Topetolo'-e?" 11 Na'uli' Yesus: "Makono 
mpu'u-di, Elia kana rata mperi'ulu, apa' 
hi'a to mporodo hawe'ea-na. !? Aga 
ku'uli'-kokoi, mpolia' rata-imile Elia-e, 
aga pangkeni ngata-ta uma mpo'incai-i. 
Ra'ewa lau-idi ntuku' konoa-ra. Wae 
wo'o mpai' Aku' Ana' Manusia' ra'ewa 
ntuku' konoa-ra." 18 Ngkai ree, rapaha- 
mi ana'guru-na lolita Yesus-e we'i: to 
rarapai'-ki nabi Elia, hi'a-mi Yohanes 
Topeniu'. 14Kanculii'-ra Yesus hante 
ana 'guru-na to tolu toera mpohirua'-raka 
ntodea, ria hadua tomane tumai 

mowingkotu' hi nyanyoa-na, mpo'uli'-ki: 
15 "pye', poka'ahi'-ka-kuwo ana'-ku. 
Mohaki' limpuangaa-i, pai' jau-i molimpu' 
nakeni haki'-na. Jau-i modungka hi 

rala apu, jau wo'o-i modungka hi 

rala ue. 18 Kukeni-imi hi ana'guru-nu, 
aga uma-di rapakulei' mpaka'uri'-i." 

17 Na'uli' Yesus: "Uma mowo-koie'! Ko'ia 
oa'-tano mepangala'-koie! Mesapuaka 
oa'-pidi-koi mposapuaka konoa Alata'ala! 
Ni'uli'-koina hangkuja tena-pi kahae-ku 
dohe-ni, hangkuja tena-pi kahae-na 
kupengkatarii kalente pepangala'-nie! 
Keni tumai ana' tetui!" 18 Ngkai ree, 
Yesus mpopetibo' anudaa' to mpopedahi 
ana' toei. Palai-nami anudaa', pai' 
mo'uri'-imi-hawo topeda' toei. 1? Oti toe, 
Yesus pai' ana'guru-na malai ngkai ree, 
pai' ana'guru-na mpekune'-i, ra'uli': 
"Guru, napa pai' uma kipakulei' mpopalai 
anudaa' toei-e we'i?" 20 Na'uli' Yesus: 
"Wae moto-hawo-le, apa' hangkedi' 
rahi pepangala'-nie. Ku'uli'-kokoi: 

ane rii-ria-mi pepangala'-ta nau' 
hangkutuno'-wadi, uma ria to uma-na 
madupa'. Ma'ala ta'uli'-ki bulu' toe 

mai: 'Mentoli-ko ngkai retu!' bate 
mentoli-ile. ((21 Aga seta to hewa toe 


MATIUS 17.22-27 83 


weli, sampale-i malai ane mosampaya 
pai' mopuasa'-koi.))" 22 Nto'u Yesus 
hante topetuku'-na morumpu hi Galilea, 
na'uli'-mi Yesus mpo'uli'-raka: "Aku' 
Ana' Manusia', ratonu-a mpai' hi kuasa 
manusia'. 28 Rapatehi-a mpai', aga hi eo 
katolu-na tuwu' nculii'-a." Peda' lia-mi 
nono topetuku'-na mpo'epe lolita-na. 

24 Karata-na Yesus hante topetuku'-na hi 
ngata Kapernaum, rata to mpesingarai' 
paja' Tomi Alata'ala hi Petrus pai' 
mpekune'-i: "Ha nabayari moto-hawo 
Guru-ni paja' Tomi Alata'ala-e, ba 
uma-di?" 23 Na'uli' Petrus: "Nabayari 
moto!" Ngkai ree, nculii'-imi Simon 
Petrus hilou hi tomi po'ohaa'-ra. Rata 
hi ria, ko'ia-di napoka'alai mololita-e, 
ncaliu Yesus-mi mpekune'-i: "Simon, 
beiwa-kowo pomporata-nu: hema to 
kana mpobayari paja' pai' pepue' hi raja 
to mpokuasai ngata doo? Ntodea-na 
moto-di, ba pue' ngata to nakuasai-di?" 
26 Na'uli' Petrus: "Tantu pue' ngata to 
nakuasai to kana mpobayari." Na'uli' 
Yesus: "Ane wae, ntodea-na moto uma 
mingki' mpobayari. Wae wo'o kita' to 
jadi' ntodea-na Alata'ala, uma-ta mingki' 
mpobayari paja' Tomi Alata'ala. 27 Aga 

nau' wae, agina mobayari moto-tamo, 
bona neo' kedi' nono-ra hi kita'. Jadi", 
hilou-moko hi rano mopeka. Ala' bau' 
uru to lomo'-na nupeka. Nurata doi hi 
rala nganga-na hono' pobayari paja' hi 
kita' rodua. Ala' doi tetu, pai' nubayari-ki 
paja' Tomi Alata'ala." 
18 1 Hinto'u toe, tumai-ra ana'guru 
Yesus mpomohui -i, ra'uli': 
"Pue', ane jadi' Magau'-poko mpai', 
hema to meliu kabohe tuwu'-na hi 
rala Kamagaua'-nu?" 2Yesus mpokio' 
hadua ana' to kedi', napopokore hi 
laintongo'-ra, 3 pai' na'uli'-raka: "Mpu'u 
ku'uli'-kokoi: ane uma nibalii' kehi-ni 
pai' jadi" hewa ana' to kedi' toii, uma-koi 
mpai' jadi' ntodea Alata'ala. “Hema to 
mpakadingki' nono-na pai' jadi' hewa 
ana' to kedi' tohe'ii, hi'a-mi to bohe 
mpu'u tuwu'-na ngkai hawe'ea ntodea 
Alata'ala. ? Hema to mpotarima hadua 
ana' to kedi' hewa ana' toii sabana 
petuku'-na hi Aku', batua-na Aku'-mi to 
natarima. "Aga hema to mpopanawu' 
hadua ana' to kedi' alaa-na uma-ipi 
mepangala' hi Aku', bohe mpu'u pehuku' 
Alata'ala hi tauna tetui. Agina lau-pi 
hameha' watu po'ahaa' to bohe ratoe hi 

wuroko'-na pai'-i ratene' hi rala tahi'. 

7 Silaka tauna hi dunia' toi, apa' wori' 
to mpopanawu'-ra. Bate ria mpu'u-di 

to mepanawu'-e, aga silaka-ra tauna 

to mepanawu' toera. 3 "Ane rapa'-na 
pale-ta hamali ba witi'-ta hamali to 
mpakeni-ta mojeko', pua' lau-mi pai' 
petadi. Agina hamali-damo pale-ta ba 
witi'-ta, asala mporata-ta katuwua' to 
lompe' dohe Alata'ala. Agina lau-pi toe, 
ngkai palea ntimalia pai' witia' ntimalia, 
hiaa' ka'omea-na ratadi-ta hi rala apu 
to jela' ncuu. ?Pai' ane rapa'-na mata-ta 
hamali to mpakeni-ta mojeko', jungki' 
pai' petadi. Agina hamali-wadi mata-ta 
pai' mporata katuwua' to lompe' moto-ta 
dohe Alata'ala, ngkai mataa ntimalia, 
hiaa' ka'omea-na ratadi-ta hi rala apu 
naraka. 10"Jadi', pelompehi mpu'u-koi, 
neo'-koi uma mposaile' ana'-ana' to 
kedi' hewa ana' tohe'ii, nau' hadua. Apa' 
mpu'u-mpu'u ku'uli'-kokoi: mala'eka to 
mpodoo-ra tida ncuu hi nyanyoa Tuama- 
ku to hi rala suruga. (('' Apa' patuju-ku 
Aku' Ana' Manusia' tumai hi dunia', bona 
mpopali' tauna to molaa ngkai Alata'ala 
pai' mpohore-ra ngkai huku' jeko'-ra.)) 
12 "Beiwa pomporata-ni? Ria hadua 

tauna to ria bima-na ha'atu ma'a-na. 
Ane moronto hama'a, napa to nababehi? 
Tantu napalahii bima-na to sio mpulu' 
sio hi panapa bulu', pai'-i hilou mpopali' 
to hama'a to moronto toei. 13 Pai' ane 
narua' nculii'-ipi, mpu'u ku'uli'-kokoi 
meliu-mi kagoe'-na mpokagoe' bima 

to hama'a toei, ngkai bima-na to sio 
mpulu' sio to uma-ra-rana moronto. 

14 Wae wo'o Tuama-ni hi rala suruga, 
uma napokonoi ane ria hadua ngkai 
ana' to kedi' toi to molaa ngkai Hi'a. 

15 "Ane ria ompi' hampepangalaa'-ta to 
masala' hi kita', hilou-ta mpohirua'-ki, 
pai' uli'-ki sala'-na. Tababehi toe hante 
uma ria to ngincai, muntu' kita' tau 
rodua-wadi. Ane napangala' lolita-ta, 
lompe' nculii'-mi pohintuwu'-ta. 18 Aga 
ane uma-i dota mpangala' lolita-ta, 
po'ema' hadua ba rodua dohe-ta hilou 
mpololitai-i. Apa' hi rala Buku Tomoroli' 
owi te'uki' hewa toi: 'Ane ria tauna 

to rapakilu mpobabehi sala', kana ria 
nte rodua ba tolu to jadi' sabi', bona 
monoa'-mi kara-kara-na.' 1” Ane uma-i 
dota mpangala' lolita sabi' toera, bua'-imi 
hi hawe'ea ompi' hampepangalaa'. Ane 
uma oa' napangalai' nau' hawe'ea ompi' 

hampepangalaa' mpoparesai'-i, pelele' 
lau-imi-hana, taponcawa hewa tauna 
to uma mpo'incai Alata'ala lau-imi, 
pai" hewa tauna to dada'a kehi-ra. 

18 "Penonoi-koi! Napa to nibotuhi hi 
dunia', tetu wo'o to nabotuhi Alata'ala 
hi rala suruga: Ane koi' mpo'uli' neo', 
Alata'ala-mi to mpo'uli' neo'. Ane koi' 
mpo'uli' ma'ala moto, Alata'ala-mi to 
mpo'uli' ma'ala moto. 19 Ku'uli' wo'o: 
ane ria-koi hi dunia' toi nte rodua 

to hintuwu' mekakae mperapi' ba 
napa-napa, posampaya-ni toe natompoi' 
Tuama-ku to hi rala suruga. 2? Apa' 
hiapa tauna morumpu sabana Aku', nau' 
rodua ba tolu-ra-wadi, ria-a dohe-ra." 
210ti toe, Petrus mpomohui' Yesus pai' 
mpekune'-i, na'uli': "Pue', ane ompi' 
hampepangalaa'-ku masala' hi aku', 
hangkuja ngkani kana ku'ampungi-i? 
Nte pitu ngkani?" 2? Na'uli' Yesus: 
"Uma wule' pitu ngkani-wadi. Nau' 
mo'atu-atu ngkani-nai masala' hi kita', 
kana ta'ampungi-i. 23 Apa' Alata'ala 
hewa magau' to hi rala lolita rapa' toi: 
Ria hadua magau' doko' mpowile inta 
batua-na. 24Lomo'-na, ria hadua batua 
rakeni hi nyanyoa-na to mo'inta hi 

juta-na. ??Uma mpu'u-hawo nakulei' 
mpobayari inta-na toe. Jadi', mohawa'- 
mi magau' toei, na'uli': 'Pobalu' lau-imi 
batua tetui hante ana'-na pai' tobine-na 
pai' hawe'ea rewa-na, pobayari-ki 
inta-na.' 2? "Powingkotu'-nami batua toei 
hi nyanyoa magau', mpopepoka'ahi', 
na'uli': 'Mosabara-ko Magau', kubayari 
moto-kuwo mpai' inta-ku!' ?” "Ngkai 
ree, metumu' lau-mi ahi'-na magau' 
mpoka'ahi' batua-na toei. Nabahaka-imi 
pai' na'uli'-ki: 'Inta-nu, uma-pi mingki' 
nubayari.' 28 "Palai-na batua toei, 
napohirua'-ki hadua hingka batua-na 

to mo'inta hi hi'a hi ncobu-na-wadi. 
Napentoe doo-na toei, nabaga' pai' 
na'uli'-ki: 'Bayari omea-mi inta-nu!' 

29 "Powingkotu'-nami-hawo doo-na toei 
mpopepoka'ahi', na'uli': 'Mosabara-ko 
ulu bale, kubayari moto-kuwo mpai' 
inta-ku!' 30 Aga uma napangalai' 
pomperapia'-na toe. Napopesua' lau-imi 
hi rala tarungku' duu'-na tebayari omea 
inta-na. 3! "Karahilo-na batua to ntani'- 
na napa to jadi' tohe'e, peda' lia-mi-rawo 
nono-ra. Hilou-ramo hi magau' mpo'uli' 
kehi batua toei-e we'i. 3? Mpo'epe toe 
we'i, kamoroe-nami magau'. Mpohubui-i 

tauna hilou mpokio' batua to dada'a 
gau'-na tohe'ei. Karata-na, na'uli'-ki: 
'Dada'a lia-ko! Inta-nu kupori-mi ngkai 
rala buku-ku, apa' moranempale-moko 
hi aku'. 33Napa-di-kona pai' uma 
nupoka'ahi' hingka batua-nu, hewa aku' 
mpoka'ahi'-koe!' 3#Uma-pi mowo roe-na 
magau'. Batua to dada'a gau'-na toei 
napopesua' hi rala tarungku' duu'-na 
tebayari oti inta-na." 3? Napohudu Yesus 
lolita rapa' toe, na'uli': "Wae wo'o 
Tuama-ku to hi rala suruga mpobabehi 
hi koi'-e, ane uma-koi mpo'ampungi 
doo-ni ngkai nono-ni mpu'u." 
1 9 1 Kahudu-na Yesus mpololita 
hawe'ea toe, malai-imi ngkai 
tana' Galilea hilou hi tana' Yudea 
to hi dipo ue Yordan. 2Wori' tauna 
mpotuku'-i, pai' to peda' napaka'uri'. 
3Ria ba hangkuja dua to Parisi tumai 
mposori Yesus. Rapekune'-i: "Ntuku' 
atura agama-ta, ba ma'ala moto-hawo 
tomane mpogaa'-ki tobine-na nau' to 
uma kojerea'?" # Natompoi' Yesus: "Kiwoi 
napa to te'uki' hi rala Buku Tomoroli' 
owi: lomo'-na Topejadi' mpajadi' hadua 
tomane pai' hadua tobine. ?Pai' oti toe 
na'uli': 'Tomane kana mpalahii tina pai' 

tuama-na, pai' kana tuwu' hintuwu' 
hante tobine-na, bona hira' tau rodua toe 
jadi' hewa hadua lau-ra-damo.' * Jadi', 
hi poncilo Alata'ala, tau hancamoko 
uma-pi rodua, hadua lau-ramo. Toe 
pai" ku'uli'-kokoi: ane ntoa' Alata'ala 
mpoposidai'-ra, manusia' uma ma'ala 
mpogaa'-ra." ' Mehono'-ra to Parisi: 
"Ane wae, napa pai' Musa mohawa' 
bona tomane mpowai' sura pogaa' hi 
tobine, ane doko' napogaa'-ki?" 3 Na'uli' 
Yesus: "Musa mpiliu-koi mogaa'-le, 
apa' ngkai kamotu'a nono-ni, uma 
tuduia'. Aga kakoo-kono-na, uma hewa 
toe ngkai lomo'-na. ° Bona ni'inca: 
hema to mpogaa'-ki tobine-na pai'-i 
motobinei to ntani'-na, mobualo'-i-hana. 
Sampale-di ane mobualo' tobine-nae, 
ma'ala-mi napogaa'-ki." 10 Ngkai ree, 
ana'guru-na mpo'uli'-ki Yesus: "Ane 
wae-di kamokoro-na ada poncamoko, 
agina lau-pi-hawo neo' ncamoko." 

11 Na'uli' Yesus: "Uma hawe'ea tauna 
bisa ntarima lolita tetu. Aga ria moto 
tauna to napakatantu Alata'ala bona 
uma-ra ncamoko. 12 Ria tauna to uma 
ncamoko apa' lawi' hewa toe-hawo 
ngkai kaputu-ra. Ria wo'o to uma 

ncamoko apa' babehia tau ntani'-na. 
Ria wo'o to uma ncamoko apa' lawi' 
kadota-ra moto-rawo, bona mologa-ra 
mpobago bago Alata'ala. Hema to 
mpakule' mpotuku' tudui' toi, lompe' 
ane natuku'." 13 Hangkani, ria tauna 

to mpokeni ana'-ra hi Yesus bona 
najama-ra pai' naposampayai. Aga 
ana'guru-na mpokaroe tauna toera. 
14Yesus mpo'uli'-raka ana'guru-na: 
"Pelele' moto-ra ana' tetura tumai 

hi Aku', neo'-ra nitagi. Apa' tauna 

to hewa toe-ramo to jadi' ntodea-na 
Alata'ala hi rala Kamagaua'-na." 1? Ngkai 
ree, najama-ramo ana' toera, pai'-ra 
nagane'. Oti toe, malai-imi ngkai ree. 
16 Hangkani, ria hadua tomane rata 

hi Yesus mpopekune'-i: "Guru, kehi 
napa to lompe' kana kubabehi bona 
mporata-a katuwua' to lompe' duu' 
kahae-hae-nae?" t7 Na'uli' Yesus: "Napa 
pai' nupekune'-a beiwa kehi to lompe'-e? 
Uma ria ntani'-na to lompe', hadua 
Alata'ala-wadi. Ane doko' mporata 
katuwua' to lompe'-ko, tuku'-mi parenta 
Alata'ala." 18 Mepekune' tena-i tau 
tohe'ei: "Parenta to'uma?" Natompoi' 
Yesus: "Neo' mepatehi, neo' mobualo', 

neo' manako, neo' mosabi' boa', !? kana 
tabila' tina tuama-ta, pai' poka'ahi' 
doo-ta hewa kampoka'ahi'-ta woto-ta 
moto." 20 Na'uli' kabilasa toei: "Hawe'ea 
parenta tetu lau, kutuku' omea-mi. 
Napa-pi to kana kubabehi?" 21 Na'uli' 
Yesus: "Ane doko'-ko mpotuku' Alata'ala 
hante karoli'-roli' nono-nu, lou-moko ulu 
mpobalu' rewa-nu, pai' doi oli-na wai'- 
raka tokabu. Ane nubabehi hewa toe, 
bohe mpai' rasi' to nurata hi rala suruga. 
Oti toe, pai' tumai-moko mpotuku'-a." 
22 Mpo'epe toe we'i, kapeda'-nami nono- 
na pai'-i malai-mi, apa' wori' rewa-na. 
23 Toe pai' na'uli' Yesus hi ana'guru-na: 
"Makono mpu'u lolita-ku toi: mokoro 
rahi tauna to mo'ua' jadi' ntodea-na 
Alata'ala hi rala Kamagaua'-na. 2 Ku'uli' 
wo'o: mojoli-pi hama'a unta ntara 

hi wulou' jaru ngkai tauna to mo'ua' 
mengkoru hi Alata'ala bona Hi'a jadi' 
Magau'-ra." 25 Kara'epe ana'guru-na 
lolita Yesus toe, rapokakonce lia, ra'uli': 
"Ei', ane wae-di, hema lau-damo to 
ma'ala mporata katuwua' to lompe' duu' 
kahae-hae-nae!" 28 Yesus mponaa-ra 
pai' na'uli'-raka: "Ane hante pakulea' 
manusia'-le, uma ami' hema. Aga ane 

Alata'ala, uma ria to uma napakule'. 
27 Ngkai ree, na'uli' wo'o-mi-hawo 
Petrus: "Hiaa' kai', kipalahii omea- 
mi-kaina bona mpotuku'-ko. Hiwili 
napa mpai' to kirata?" 28 Na'uli' Yesus: 
"Mpu'u ku'uli'-kokoi: hi eo mpeno-na 
nto'u Alata'ala mpobo'ui omea, Aku' 
Ana' Manusia' mohura hi pohuraa to 
ncola moparenta. Nto'u toe mpai', 
koi' to mpotuku'-a toi-e, mohura 
wo'o-ko-koiwo hi pohuraa to hampulu' 
romeha', mpoparentai to Israel to 
hampulu' rontina. 29 Hema-hema to 
mpalahii ompi'-na, tuama-na ba tina-na, 
ana'-na ba tomi-na ba bonea-na sabana 
mpotuku'-a, bate mporata-i mpai' ha'atu 
ngkani hiwili-na, pai' mporata wo'o-i 
katuwua' to lompe' duu' kahae-hae-na. 
30 Aga wori' tauna to bohe tuwu'-ra 
tempo toi jadi' kedi' tuwu'-ra hi eo 
mpeno. Pai' wori' wo'o tauna to kedi' 
tuwu'-ra tempo toi jadi' bohe tuwu'-ra hi 
eo mpeno." 
20 1 Na'uli' Yesus: "Ane Alata'ala jadi' 
Magau', kajadi'-na hewa lolita 
rapa' tohe'i: Hadua pue' bonea anggur 
hilou mpopali' tauna to dota mobago hi 
bonea-na. Mepupulo modao'-i mporua' 

tauna, Zna'uli'-raka: 'Hilou-koi mobago 
hi bonea-ku, kuwai'-koi hore hampepa' 
doi pera' gaji'-ni ha'eo.' Rapo'io'-mi 
lolita-na toe, hilou mpu'u-ramo. 3Jaa 
sio, hilou wo'o-imi mpali' to ntani'-na, 
nahilo ba hangkuja dua tauna ntora- 
ntora hi wiwi' karajaa. “ Na'uli'-raka: 
'Hilou-koi mobago hi bonea-ku, kuwai' 
moto-koi gaji' to masipato'.' Hilou 
mpu'u-ramo-rawo. ? Tebua' eo, hilou 
wo'o-imi mpopali' tauna, na'uli'-raka: 
'Hilou-koi mobago hi bonea-ku.' Wae 
wo'o jaa tolu libe eo. ? "Ncimonou'-mi, 
ba neo' jaa lima, modao' wo'o-imi 
mporua' tauna to ntora. Napekune'-ra: 
'Napa pai' ntora-ntora mara-wadi-koi 
ha'eoa, uma-ko-koina mobago-e?' 
7"Ratompoi'-i: 'Apa' uma hema to 
mpopobago-kai.' "Na'uli' pue' bonea 
toei: 'Ane wae, hilou-mokoi mobago 

hi bonea-ku.' Hilou mpu'u-ramo-rawo. 
8" Limpa-mi eo, na'uli'-mi pue' bonea hi 
mantoro'-na: 'Kio'-ramo topobago toera 
ria, pai" wai'-ramo gaji'-ra. Wai' ulu gaji' 
hi tauna to lako' ntepu'u mobago jaa 
lima we'i. Oti toe, wai' gaji' hi tauna 
to ntepu'u mobago jaa tolu, duu' rata 
hi tauna to mobago ngkai mepuloa.' 

9 "Tumai mpu'u-ramo to mobago ntepu'u 
jaa lima ncimonou', mporata-ramo 

gaji' himpau hampepa' doi pera'. 

10 Kawae-kawae-na duu'-na rata wo'o- 
ra-rawo to mobago ngkai mepuloa-e 
ngone. To mobago ngkai mepulo 

toera mpo'uli' hi rala nono-ra: 'Tantu 
meliu mpai' to nawai'-taka kita', apa' 
ha'eoa-ta-tana mobago!' Ntaa' we'i, bate 
hampepa' doi pera' wo'o-wadi-rawo to 
rarata-e. 1! Kampohilo-ra gaji'-ra tohe'e, 
ngkunuti-ramo mpongkunutii pue' 
bonea, ra'uli': 1?'To lako' rata mobago 
hi ka'omea-na, muntu' hajaa-ra-wadi 
mobago. Hiaa' kai', mobago ha'eoa- 
ka-kaina, nahimai' eo to ngkerepa'. 
Napa-di pai' nubayari-ra hibaa-balia 
hante kai'?' 13 "Hampetompoi' pue' 
bonea toei: 'Uma-a masala' hi koi', 
bale. Ha uma pojanci-tami mporata-koi 
gaji' hampepa' doi pera' rala-na ha'eo? 
14 Ala'-mi-koiwo gaji'-ni pai' hilou-mokoi! 
Konoa-kumi mpowai' gaji' hi tauna 

to rata ka'omea-na hibalia hante to 
kuwai'-kokoi koi'. 1? Ha uma ma'ala 
kubabehi ntuku' konoa-ku hante doi-ku? 
Napa pai' mohingi'-koi hi doo ane lompe' 
nono-ku hi hira'?' " 19 Napohudu Yesus 

lolita rapa' toe, na'uli': "Wae wo'o mpai' 
hi eo mpeno-na: wori' tauna to kedi' 
tuwu'-ra tempo toi jadi' bohe tuwu'-ra 
hi eo mpeno. Pai' wori' wo'o tauna 

to bohe tuwu'-ra tempo toi jadi' kedi' 
tuwu'-ra hi eo mpeno." 17 Nto'u toe, 
Yesus mako' mpotoa' ngata Yerusalem. 
Hi lengko ohea nakio'-ra ana'guru-na to 
hampulu' rodua morumpu mopatani', 
pai' na'uli'-raka: 18 "Epe-koi! Hilou-tamo 
tohe'i-e mpotoa' Yerusalem. Hi ria mpai', 
Aku' Ana' Manusia' ratonu hi imam 
pangkeni pai' guru agama, pai' rabotuhi 
bona rapatehi-a. 1? Oti toe mpai', 
ratonu-a hi tauna to bela-ra to Yahudi, 
rapopo'ore', raweba', pai' rapatehi-a 

hi kaju parika'. Aga hi eo katolu-na 
tuwu' nculii' moto-a." 20 Nto'u toe, rata 
tobine-na Zebedeus hante ana'-na rodua 
hi Yesus. Motingkua'-i hi nyanyoa-na 
apa' ria to naperapi'. 21 Napekune' 
Yesus: "Napa to nuperapi'-e?" Na'uli' 
totina toei: "Pomperapia'-kule, bona 
ane jadi' Magau'-poko mpai', ana'-ku to 
rodua tohe'ira mohura pai' moparenta 
hangkaa-ngkania dohe-nu, hadua hi 
mali ka'ana-nu, hadua hi mali ki'ii-nu." 
22 Na'uli' Yesus mpo'uli'-raka: "Uma 

ni'incai napa to niperapi' tetu. Ha 
nipakule' mpai' mpokolo kaparia to 
kana kukolo-e?" Ratompoi' ana'guru to 
rodua toera: "Kipakule' moto!" 23 Na'uli' 
Yesus: "Makono mpu'u, bate nikolo 
mpai' kaparia hewa to kukolo. Aga hema 
to mohura hi mali ka'ana-ku pai' hi 
mali ki'ii-ku, bela Aku' to mpakatantu. 
Tuama-ku-hana to mpakatantu hema 

to mporata bagia tetu." 24 Kara'epe-na 
ana'guru-na to hampulu' pomperapia' 
doo-ra to rodua toera, kamoroe-rami 
mpokaroe-ra. ?? Toe pai' Yesus mpokio'- 
ra omea pai' na'uli'-raka: "Ni'inca moto 
kasoa-ra topoparenta to uma mpo'incai 
Alata'ala mpoparentai ntodea-na. 
Tauna to bohe pangka'-ra mpewuku 
ntodea-na mpotuku' hawa'-na. 28 Aga 
koi', neo' hewa toe kehi-ni. Hema-koi 
to doko' bohe pangka'-na, kana jadi' 
pahawaa'. ?7 Pai' hema to doko' bohe 
hanga'-na kana jadi' batua-ni. 28 Kana 
nituku' po'ingku-ku, Aku' Ana' Manusia'. 
Patuju-ku tumai hi dunia', uma bona 
jadi' topohawa'. Pai'-a tumai-le, bona 
jadi' pahawaa', duu'-na mpewai' woto-ku 
rapatehi mpotolo' sala' tauna to wori'." 
29 Kamalai-ra Yesus pai' ana'guru-na 

ngkai ngata Yerikho, mo'iko-ra-damo 
tauna mpotuku'-i. 39 Hi wiwi' ohea, ria 
rodua tauna to wero mohura. Kape'epe- 
ra towero toera kaYesus-na to liu, 
mekio'-ramo, ra'uli': "Pue', muli Magau' 
Daud! Poka'ahi'-ka-kaiwo!" 31 Tauna 
to wori' hi ree mpokaroe-ra, ra'uli': 
"Ngkalino-koi!" Uma-rawo rapangalai', 
rahuduwukui lau-mi mejeu': "Pue', 
muli Magau' Daud, poka'ahi'-ka-kaiwo!" 
32 Mento'o-imi Yesus, pai'-i mpokio'-ra 
tumali, na'uli'-raka: "Napa to nipokono 
kubabehi-kokoi?" 33 Ratompoi'-i: "Pue', 
doko'-ka-kaiwo pehilo!" 34 Metumu'-mi 
ahi'-na Yesus, toe pai' naganga mata-ra. 
Ncaliu pehilo-ramo, pai'-ra mpotuku' 
Yesus. 
2 1 1 Mohu'-ramo hi Yerusalem, 
rata-ra hi ngata Betfage hi Bulu' 
Zaitun. Hi ree, Yesus mpohubui rodua 
ana'guru-na hilou meri'ulu, 2na'uli'-raka: 
"Hilou-koi hi ngata to tanyanyohi toe 
mai. Rata-koi mpai' hi ria, nihilo hama'a 
keledai to tehoo' pai' ana'-na mohu' 
dohe-na. Bongka koloro-na pai' keni-ra 
tumai. 3 Ane ria to mpokamaro-koi, 
uli'-raka: 'Apa' Pue' mparaluu-ra. 


Napoponculi' moto-kokoi mpai'. 

1Tohe'e majadi' bona madupa' napa to 
na'uli' nabi owi, hewa toi: ?"Uli'-raka 
pue' ngata Sion: Hilo, etu-imi tumai 
Magau'-ni! Dingki' nono-na, mpohawi'-i 
hama'a keledai, mpohawi'-i hama'a 
ana' keledai to mongura." * Jadi', hilou 
mpu'u-ramo ana'guru-na to rodua toera, 
rababehi hewa to nahubui-raka. ' Rakeni 
keledai to ntali ana' toera, ralampii 
hante baju-ra. Oti ralampii, mehawi'-imi 
Yesus. 8 Hilou-ramo mpotoa' Yerusalem. 
Hi kaliua-na Yesus toe, wori' lia tauna 
mpokodo pohea-ra hi mata ohea, pai' 
hantongo' mpoho'a rau kaju pai' rakodo 
hi mata ohea bona mpobila'-i. ? Wori' 
tauna mpotuku'-i, ria-ra to meri'ulu, ria 
wo'o-ra to hi boko'. Ntora mogora-ra 
mpo'uli': "Une'-imi muli Magau' Daud!" 
"Pue' Ala mpogane' Magau' to tumai 
mpokeni hanga'-na!" "Une'-imi Pue' Ala 
to hi rala suruga!" 10 Pesua'-na Yesus 
hi ngata Yerusalem, konce-mi pue' 
ngata, ra'uli': "Hema-idie?" 11 Ratompoi' 
tauna to dohe-na: "Yesus-le, nabi 
ngkai Nazaret tana' Galilea." 12 Oti 

toe, mesua'-imi Yesus hi berewe Tomi 
Alata'ala, pai'-i mpopalai hawe'ea tauna 
to mobabalu' hi ree. Nabilingko-raka 

meja'-meja' posulaa'-ra doi, pai' 
nabilingko wo'o pohuraa topobabalu' 
danci mangkebodo. 13 Na'uli'-raka: "Hi 
rala Buku Tomoroli' Alata'ala mpo'uli' 
hewa toi: 'Tomi-ku mpai' rakahangai' 
tomi posampayaa.' Hiaa' koi'-koina, 
niponcawa tomi toperampaki-di!" 14 Hi 
Tomi Alata'ala, tauna towero pai' 
topungku rata hi Yesus, pai' napaka'uri'- 
ra. 1? Aga imam-imam pangkeni pai' 
guru-guru agama, moroe-ra mpohilo 
tanda mekoncehi to nababehi Yesus. 
Gigi nono-ra mpo'epe ana' to mogora hi 
rala Tomi Alata'ala to mpo'uli': "Une'-imi 
muli Magau' Daud!" 18Toe pai' ra'uli' 
mpo'uli'-ki Yesus: "Nu'epe wa napa 

to ra'uli'-e!" Na'uli' Yesus: "Ku'epe 
moto. Ko'ia-tano nibasa hi rala Buku 
Tomoroli'-e to mpo'uli': 'Nutudui'-ramo 
ana'-ana' pai' ana'lei mpohowa' lolita 
pe'une' hi Iko.' " t7 Ngkai ree, malai-imi 
Yesus mpalahii-ra hilou hi mali ngata, 
turu hi Betania. 18 Kampeneo-na 
mepulo ngkii, hi pomako'-ra Yesus pai' 
ana'guru-na nculii' hilou hi Yerusalem, 
mo'oro'-imi Yesus. 19 Mpohilo-i hi wiwi' 
ohea hangkaju kaju ara. Hilou-i hi 
tawu-na mpali' wua'-na, aga uma ria 

nau' hantakua, muntu' rau-na-wadi. Toe 
pai' Yesus mpototowi kaju toei, na'uli': 
"Ngkai eo toe lau, uma-poko mowua'- 
wua' kaju toi-ko!" Kamolaju-nami kaju 
ara toei. 20 Wae karahilo-na ana'guru-na 
to jadi' toe, rapokakonce, ra'uli': "Beiwa 
pai' kaliliu molaju kaju ara toei-e mai?" 
21 Na'uli' Yesus: "Mpu'u ku'uli'-kokoi, 
ane nipangala' pai' uma-koi morara', 
ma'ala wo'o-ko-koiwo mpobabehi 

hewa to kubabehi hi kaju toe we'i. 

Pai' uma muntu' tohe'e, ma'ala-koi 
mpololitai bulu' tohe'i: 'Te'ongko'-moko, 
pengkanawu'-ko hi rala tahi'!' bate 
majadi' tetu. 22 Napa-napa to niperapi' 
hi rala posampaya-ni, ane nipangala', 
bate nitarima." 23 Mesua' wo'o-imi Yesus 
hi rala Tomi Alata'ala pai' metudui'. 
Bula-na metudui', rata-ramo imam 
pangkeni hante totu'a to Yahudi 
mpekune'-i, ra'uli': "Uli'-kakai, ngkaiapa 
huraa-nu mpobabehi hawe'ea tetu hi 
Tomi Alata'ala! Hema to mpowai'-ko 
kuasa hewa tetu?" 24Na'uli' Yesus: 
"Aku', ria wo'o-kuwo pompekunea'-ku hi 
koi'. Ane nitompoi'-ka, bo ku'uli'-kokoi 
kangkaiapa-na kuasa-ku mpobabehi 
hawe'ea toe lau. 25 Uli'-ka pe': ngkaiapa 

kuasa-na Yohanes Topeniu' mponiu' 
tauna? Ngkai Alata'ala-di, ba ngkai 
manusia'-di?" Momepololitai-ramo 
pangkeni to Yahudi toera, ra'uli': 
"Beiwa-tale' mpotompoi'-ie? Ane ta'uli' 
ngkai Alata'ala kuasa-na, na'uli'-taka 
mpai': 'Ane wae, napa pai' uma-i 
nipangala'?' 28 Hiaa' ane ta'uli' ngkai 
manusia'-wadi kuasa-na, mpoka'eka'-ta 
ntodea, apa' ntodea toera mpo'uli' 
Yohanes toe hadua nabi." 27Jadi', 
ratompoi'-i: "Uma ki'incai." Toe pai' 
na'uli' Yesus mpo'uli'-raka: "Ane 

wae, uma wo'o-kuwo ku'uli'-kokoi 
kangkaiapa kuasa-ku mpobabehi toe 
lau." 28 Napokaliliu Yesus lolita-na hi 
pangkeni agama Yahudi toera, na'uli': 
"Beiwa pomporata-ni tohe'i: Ria hadua 
tuama, rodua-ki ana'-na, paka' tomane. 
Hilou-i hi to tuaka, na'uli'-ki: 'Uto', eo 
toe lau, hilou-ko mobago hi bonea.' 

29 "Natompoi': 'Oja'-a Mama!' Aga 
ka'omea-na mobali' nono-na, hilou 
moto-i mobago hi bonea. 3? "Ngkai ree, 
hilou wo'o-i hi ana'-na to tu'ai, na'uli'-ki: 
'Uto', hilou-ko mobago hi bonea.' 
"Natompoi' ana' toei: 'To', hilou moto-a 
Mama.' Ntaa' uma-idi hilou-e!" 3! Ngkai 

ree, mepekune'-i Yesus hi pangkeni 
agama Yahudi, na'uli': "Jadi', ngkai ana' 
to rodua toera, hema to mpotuku' hawa' 
tuama-ra?" Ra'uli' pangkeni to Yahudi 
toera: "To lomo'-na." Na'uli' Yesus: 
"Mpu'u ku'uli'-kokoi: tauna topojeko', 
hewa topesingara' paja' pai' tobine to 
uma tumotoa gau'-ra, hira' lau-mi to 
natarima Alata'ala jadi' ntodea-na hi rala 
Kamagaua'-na, bela koi'. 32 Apa' Yohanes 
Topeniu' mpotudui'-koi ohea to monoa', 
aga uma-koi dota mpopangala'-i. Hiaa' 
topesingara' paja' pai' tobine to uma 
tumotoa gau'-ra, rapangala'-i-rana. 
Pai" nau' nihilo-mi toe, uma oa' nibalii' 
gau'-ni pai' uma oa' nipangala -i." 

33 Na'uli' wo'o-mi Yesus mpo'uli'-raka 
pangkeni agama Yahudi: "Epe wo'o-koi 
lolita rapa' tohe'i. Ria hadua pue' 
bonea mpohu'ai bonea-na hante 
anggur. Nawala ntololikia-na, nababehi 
pompeaa' anggur, pai' natunya' wo'o 
pongko pompodooa. Oti toe, napewai' 
bonea-na rapobago hi ba hangkuja 
dua tauna, pai' hilou-imi hi ngata to 
molaa. 3? Rata-mi tempo pohopua' wua 
anggur, napahawa'-ra ba hangkuja 
dua batua-na hilou mperapi' bagia-na. 

35 Aga topobago bonea toera mpohoko' 
batua to napahawa': ria-ra to rapao', ria 
to rapana' watu, ria wo'o to rapatehi. 
36 Pue' bonea toei mpahawa' tena 
batua-na to ntani'-na, meliu kawori'-ra 
ngkai to lomo'-na. Aga rapohewa toe 
wo'o-ra-wadi. 37 Ka'omea-na, na'uli': 
'Agina ana'-ku moto-mi kupahawa' hilou, 
bate rapengkorui-i mpai'.' 33 "Ntaa' 
we'i, karahilo-na topobago bonea toera 
ana' pue' bonea tohe'ei, mohawa'-ramo 
ra'uli': 'Etu-imi tumai ana'-na, hi'a mpai' 
to jadi' pue' bonea toi-e. Kita tapatehi-i, 
bona bonea toi kita'-mi mpai' pue'-na.' 
33 Karahoko'-nami ana' toei, radii' hilou 
hi mali bonea pai' rapatehi." 40 Ngkai ree, 
Yesus mpo'uli'-raka pangkeni agama 
Yahudi: "Jadi', ane rata nculii'-ipi pue' 
bonea-e, napopai-ra topobago bonea- 
na toera-e?" H Ratompoi'-i: "Tantu 
napatehi-ra tauna to dada'a toera, pai' 
bonea-na nawai'-raka tau ntani'-na to 
dota mpowai'-i bagia-na hi tempo-na." 
42 Na'uli' Yesus mpo'uli'-raka: "Tantu 
nibasa-mi lolita Buku Tomoroli' to 
mpolowa pesapuaka-ni hi Aku', hewa 
toi moni-na: 'Watu to ratadi topowangu 
tomi, watu toe lau-mi to jadi' poko 

parawatu. Tohe'e majadi' ntuku' konoa 
Pue' Alata'ala, uma mowo kalompe'-na 
hi poncilo-ta.' " #3 Na'uli' wo'o-mi Yesus: 
"Jadi', apa' oja'-koi mpotarima-a jadi' 
Magau'-ni, wae-pi, bagia-ni hi rala 
Kamagaua'-na Alata'ala, ra'ala' ngkai 
koi" pai' rawai'-raka tauna to mpobabehi 
po'ingku to natao hi ntodea Alata'ala. 
((#Hewa kura to monawu' hi watu 
mopengka, pai' hewa kura to napitihi 
watu moreja', hewa toe wo'o mpai' tauna 
to mposapuaka-a.))" # Kara'epe-na 
imam pangkeni pai' to Parisi lolita-lolita 
rapa' Yesus toe, ra'inca kahira'-na to 
natoa'. 46 Toe pai' rapali'-mi ohea-ra 
mpohoko'-i. Aga uma-ra daho', apa' 
mpoka'eka'-ra ntodea, apa' ntodea 
mpo'uli' Yesus hadua nabi. 
2 2 1 Mololita tena-i Yesus hi pangkeni 
agama Yahudi toera, mpo'uli'- 
raka hanyala-pi lolita rapa'. Na'uli': 
2 "Alata'ala hewa magau' to hi rala jarita 
toi: Hadua magau' mpobabehi karamea 
hi poncamokoa ana'-na. 3 Mohawa'-i 
hi pahawaa'-na hilou mpokio' tauna to 
rahinta' hewa toi: 'Hilou-tamo ngkoni' 
hi posusaa' poncamokoa!' Aga hawe'ea 
to rakio' toera, uma-ra dota hilou. 

4Toe pai' nahubui tena pahawaa'-na 
to ntani'-na, na'uli'-raka: 'Uli'-raka 

to rahinta': pongkoni' taha'-mi, japi 
hante porewua to morudu' ntani'-na 
rasumale'-mi, rodo-mi omea. Kita-mi 
hilou hi posusaa' poncamokoa!' ? Aga 
hawe'ea to rakio' toera uma mposaile' 
pekio' toe. Hore-hore hilou hi pobagoa- 
ra moto-ra. Ria-ra to hilou hi bonea-ra, 
ria-ra to hilou hi bago-ra ntani'-na. “To 
ntani'-na wo'o-ra mpohoko' pahawaa' 
magau' toe, rapao' pai' rapatehi. 

7 Kana'epe-na magau' napa to jadi' 
tohe'e, moroe lia-imi. Nahubui tantara- 
na hilou mpatehi topepatehi toera, pai' 
mposuwe ngata-ra. 3"Oti toe, nakio' 
wo'o-ramo pahawaa'-na, na'uli'-raka: 
'Susa' poncamokoa rodo-mi, aga tauna 
to kukio', uma-ra natao mpokaralai. 

9 Wae-pi, hilou-mokoi hi ohea kama, 
hema-hema to nirua', bawai-ramo 
tumai mpokaralai susa' poncamokoa.' 
10 Kahilou-rami-rawo pahawaa' toera 

hi ohea mporumpu hawe'ea tauna 

to liu, uma mpenara' ba to lompe' 
gau'-ra ba to dada'a. Ka'omea-na ihia' 
mpu'u-mi tomi posusaa' hante torata. 
11 "Mesua'-imi magau' toei mpokamata 

torata. Nahilo-hawo hi olo' torata, ria 
hadua to uma moheai pohea posusa'. 
12 Na'uli' magau': 'Bale, napa-kona pai' 
tumai-ko hi posusaa' uma-ko moheai 
pohea posusa'-e?' Uma-i-hawo winihi. 
13 Ngkai ree, mohawa'-imi magau' 
mpo'uli'-raka pahawaa'-na: 'Hilu' 
witi'-na, hoo' pale-na, petadi-i hi mali-na 
rala kabengia-na! Hi ria-i mpai' geo' 
pai' ntodohaka.' " 14Napohudu Yesus 
lolita rapa'-na hewa toi: "Wori' tauna to 
nakio' Alata'ala, aga hangkedi'-ra-wadi 
to napelihi jadi' ntodea-na." 1? Ngkai 
ree, malai-ramo to Parisi ngkai Tomi 
Alata'ala. Mohawa'-ra mpali' akala 
beiwa-ra ma'ala mpo'opa kahala' lolita- 
na Yesus mpotompoi' pompekunea'-ra. 
16 Rarata-mi akala-ra: mpahawa'-ra 

ba hangkuja dua topetuku'-ra hante 
ba hangkuja dua tauna to tono' hi 
Magau' Herodes hilou hi Yesus. Ra'uli' 
mpo'uli'-ki: "Guru, ki'inca Guru tau 
manoa'. Monoa' lia tudui'-nu mpo'uli' 
napa konoa Alata'ala hi manusia". 
Uma nupengkorui ba hema-hema, 
apa' uma-ko mpelence tauna. Toe 
pai' kiperapi' bona nu'uli'-kakai, beiwa 
pomporata-nu Guru: ntuku' atura 

agama-ta, ba ma'ala moto-ta mpobayari 
paja' hi Kaisar, ba uma-di?" 18 Na'inca 
Yesus patuju nono-ra to dada'a toe, 

toe pai' na'uli'-raka: "Hilo mpu'u-koie' 
topebagiu! Napa pai' doko' ni'opa kahala' 
lolita-ku! 19 Popehuwu-ka pe' doi to 
biasa nibayari-ki paja'-e." Ratonu-miki 
hampepa' doi pera'. 20 Na'uli' Yesus: 
"Lence hema pai' hanga' hema to hi doi 
toi?" 21 Ratompoi': "Lence pai' hanga' 
Kaisar." Na'uli' Yesus: "Ane wae-di, 

wai -ki Kaisar napa to kasipato'-na 
rawai'-ki Kaisar, pai' wai'-ki Alata'ala 
napa to kasipato'-na rawai'-ki Alata'ala." 
22 Kara'epe-na petompoi' Yesus tohe'e, 
rapokakonce. Kamalai-rami mpalahii 
Yesus. 23 Hi eo toe wo'o, ba hangkuja dua 
to Saduki rata hi Yesus. To Saduki toera, 
pangkeni agama Yahudi to mposapuaka 
tauna to mate tuwu' nculii' hi eo mpeno. 
24 Rata to Saduki toera mpo'uli'-ki 
Yesus: "Guru, nabi Musa metudui' hewa 
toi: Ane hadua tomane mate, hiaa' 
uma-ki ria ana'-na, pudupuhe-na kana 
mpotobine balu-na, bona ria-ki-hawo 
muli-na tomate toei. 2? Jadi', ria 

pitu to ntali ompi' paka' tomane. To 
ulumua' motobinei, mate-i uma ria 

ana'-na. Balu-na napotobine tu'ai-na. 

29 Ko'ia wo'o rapoka'alai mo'anai', mate 
wo'o-imi-hawo to tu'ai toei. Wae oa'-mi 
majadi' hi katolu-na duu'-na hi kapitu- 
na. “ Ka'omea-na, mate wo'o-imi-hawo 
tobine toei. 23 Jadi' hi eo mpeno-na, ane 
tuwu' nculii' mpu'u-di hawe'ea tomate-e, 
hema-ramo mpai' pue' tobine toei? Apa' 
hawe'ea-ra mpotobine-imi." 2? Na'uli' 
Yesus: "Sala' rahi pekiri-ni tetu, apa' 
uma nipaha ihi' Buku Tomoroli', uma 
wo'o ni'incai baraka'-na Alata'ala. 32 Apa' 
ane tuwu' nculii'-ramo tauna to mate, 
katuwu'-ra hewa katuwu' mala'eka hi 
rala suruga, uma-rapa motobinei ba 
motomanei. 3! Ha ko'ia ria nibasa lolita 
Buku Tomoroli' to mpakanoto katuwu'-ra 
nculii' tomate-e? Ria Lolita Alata'ala owi 
to mpo'uli'-kokoi hewa toi: 3? 'Aku' toi-mi 
Alata'ala to napue' Abraham, Alata'ala to 
napue' Ishak, Alata'ala to napue' Yakub.' 
Batua-na, nau' mahae-ramo mate 
Abraham, Ishak pai' Yakub, bate tuwu' 
moto-ra. Apa' bela tauna to mate to 
mepue' hi Alata'ala, tauna to tuwu'-hana 
to mpopue'-i." 33 Kara'epe-na ntodea 
tudui'-na Yesus toe, rapokakonce. 

34To Saduki uma-pi tepehono', apa' 


MATIUS 22.35-43 110 


nadagi-ramo Yesus. Kara'epe-na to 
Parisi toe, moromu wo'o-ramo-rawo 
mpopali' akala-ra mpo'akalai Yesus. 

35 Hadua ngkai laintongo'-ra, hadua guru 
agama, mperao mpo'opa petompoi' 
Yesus hante pompekunea'-na, na'uli': 

36 "Guru, ngkai hawe'ea parenta hi 
rala Atura Pue', parenta to'uma to 
meliu kabohe-na?" 37 Na'uli' Yesus: 
'Kana tapoka'ahi' Pue'-ta Pue' Alata'ala 
hante nono-ta mpu'u, tatonu hawe'ea 
katuwu'-ta hi Hi'a, pai' tapoka'ahi'-i 
hudu inca-ta.' 38 Toe-mi parenta to 
meliu kabohe-na, pai' to lomo'-na 
mpu'u. 29 Pai' parenta karonyala-na to 
hibalia hante to lomo'-na toe: 'Kana 
tapoka'ahi' doo-ta hewa pompoka'ahi'-ta 
woto-ta moto.' “0 Hawe'ea Atura Pue' pai' 
tudui' nabi-nabi mentoe hi parenta to 
ronyala toe." H Bula-ra to Parisi ria-pidi 
morumpu hi retu, Yesus mpekune'-ra: 
42 "Beiwa pomporata-ni, hema-i Magau' 
Topetolo' to najanci Alata'ala-e? Muli 
hema-i?" Ratompoi': "Muli Magau' 
Daud." SNa'uli' Yesus: "Ane wae-di, 
napa pai' Daud mpokahangai -i Pue'-na? 
Hante petete' Inoha' Tomoroli', Daud 
mpotompo'wiwi Magau' Topetolo' hewa 

toi: “*Pue' Ala mpo'uli'-ki Pue'-ku: 
'Mohura-moko hi mali ngka'ana-ku, 
duu'-na kupopengkoru hawe'ea bali'-nu 
hi Iko.' #Jadi', ane muli Daud mpu'u-idi 
Magau' Topetolo'-e, napa pai' Daud 
mpokahangai'-i Pue'-na?" 16 Uma ria 
haduaa to mpotompoi'-i. Ntepu'u ngkai 
eo toe, uma-pi hema to daho' mpekune' 
ba napa-napa hi Yesus. 
23 1 Ngkai ree, Yesus mpololitai 
ntodea pai' topetuku'-na, na'uli': 
2 "Guru-guru agama pai' to Parisi mohura 
hi pohuraa Musa, apa' hira' to mpotudui'- 
koi Atura Musa. 2Toe pai' kana nituku' 
omea napa to ratudui'-kokoi. Aga neo' 
nipenau' po'ingku-ra, apa' hira' toe uma 
mpotuku' napa to ratudui'-kokoi. 4Hira' 
toe mpopokoloi ntodea hante parenta 
pai' ada to motomo, hiaa' hira' moto, 
uma-ra mpotulungi ntodea mpotuku' 
parenta pai' ada toe. ? "Wori' moto-hawo 
po'ingku-ra to lompe', aga patuju-ra 
mpobabehi po'ingku toe, bona rahilo 
doo-wadi. Mpopake'-ra tali posampaya 
to mopepa'-pepa', pai' rapokaloe wua' 
baju-ra, bona petuku'-ra hi Atura 
Musa ma'ala rahilo doo. #Goe'-ra ane 
rapopohura-ra hi pohuraa to lompe' hi 

posusaa'. Goe'-ra rapopohura hi pohuraa 
karabilaa' hi tomi posampayaa. ' Goe'-ra 
ane ria tauna hi wiwi' karajaa motingkua' 
mpotabe-ra pai' mpokahangai'-ra 
'Guru.' 3 "Aga koi', neo'-koi mpopebila' 
pai' doko' rakahangai' 'Guru,' apa' 
hadua-wadi Guru-ni, pai' koi' omea 
ntali ompi'-wadi. ?Pai' neo! wo'o 
nipomolangko rahi ba hema-hema hi 
dunia' toi pai' mpokahangai'-ra 'Tuama,' 
apa' Tuama-ni hadua-wadi, Hi'a-mi 
Tuama-ni to hi rala suruga. 19 Pai' neo' 
wo'o-koi doko' rakahangai' 'Pangkeni,' 
apa' Pangkeni-ni hadua-wadi, Hi'a-mi 
Magau' Topetolo'. H Hema-koi to doko' 
bohe tuwu'-na, kana jadi' pahawaa' 

hi doo-na. 12Tauna to mpakalangko 
nono-ra, Pue' Ala bate mpodingkihi-ra, 
pai' tauna to mpakadingki' nono-ra, 
Pue' Ala mpomolangko-ra. 3 "Pai' 

koi' guru agama pai' to Parisi! Bate 
mporata silaka-koi mpai'! Lompe' hi 
mali-na-wadi-koi! Tauna to doko' jadi' 
ntodea Alata'ala, nitagi-ra. Koi' moto 
uma dota jadi' ntodea-na Alata'ala, pai' 
tau ntani'-na to doko' jadi' ntodea-na, 
nihalawai' lau-rada. ((14"Silaka-koi, 
guru agama pai' to Parisi! Lompe' hi 


MATIUS 23.15 - 18 113 


mali-na-wadi-koi! Nibagiu tobine tobalu 
pai' nihagoi tomi-ra. Pai' mosampaya-koi 
nipomoloe-loe, bona tewunii' gau'-ni to 
dada'a tetu. Motomo lia mpai' huku'-ni.)) 
15"Silaka-koi, guru agama pai' to 
Parisi! Lompe' hi mali-na-wadi-koi! 
Mako' molaa-koi medipo tahi' modao' 

hi role-na, bona ngalai' ria nte hadua 
tauna to jadi' topetuku'-ni. Pai' ane 
ria-pi topetuku'-ni, nitudui'-ra mpotuku' 
pebagiu-ni, alaa-na meliu kadada'a gau'- 
ra ngkai koi', pai' meliu kamasipato'-ra 
rahuku' hi naraka ngkai koi'. !? "Bate 
silaka-koi mpai'! Koi' hewa to wero 

to doko' mpotete' doo! Metudui'-koi 
hewa toi: Ane ria tauna to mpobabehi 
pojanci pai' mosumpa-i mpokahangai' 
Tomi Alata'ala, ni'uli' uma-i tehoo' hante 
sumpa-na toe. Hiaa' ane mpokahangai -i 
bulawa to hi rala Tomi Alata'ala, 
tehoo'-i hante sumpa-na toe. t7 Wojo 
mpu'u-koi, hewa to wero-koi! Ha 
ni'uli'-koina bulawa to meliu ngkai Tomi 
Alata'ala! Hiaa' bo Tomi Alata'ala toe-di 
to mpomoroli' bulawa to hi rala-na. 

18 Metudui' wo'o-koi hewa toi: Ane tauna 
mosumpa mpokahangai' meja' pontunua 
pepue' to hi rala Tomi Alata'ala, uma-i 

tehoo' hante sumpa-na toe. Aga ane 
mpokahangai'-i pepue' to ratunu hi lolo 
meja' toe, ni'uli' bate tehoo'-i hante 
sumpa-na. 19 Hewa to wero mpu'u-koi! 
Ha ni'uli'-koina, pepue' to meliu ngkai 
meja' pontunua pepue'? Uma-e', apa' 
meja' toe-di to mpomoroli' pepue' to 

hi lolo-nae. 29 Ane tauna mosumpa 
mpokahangai' meja' pontunua pepue', 
batua-na mpokahangai'-i meja' toe pai' 
hawe'ea to ratunu hi lolo-na. 21 Pai' ane 
tauna mosumpa mpokahangai' Tomi 
Alata'ala, batua-na mpokahangai'-i Tomi 
Alata'ala pai' Alata'ala to mo'oha' hi 
tomi toe. 22Pai' ane tauna mosumpa 
mpokahangai' suruga, batua-na 
mpokahangai'-i pohuraa Alata'ala, pai' 
mpokahangai' wo'o-i Alata'ala to mohura 
hi pohuraa toe. 23 "Silaka-koi, guru 
agama pai' to Parisi! Lompe' hi mali-na- 
wadi-koi! Ntahawe' hinu'a to kedi', hewa 
tarangkada', ngkoromonyi' pai' wunga 
bonea, nipopepue' hampobagiahampulu' 
hi Alata'ala. Hiaa' parenta hi rala Atura 
Pue' to bohe mpu'u, hewa po'ingku to 
monoa', ma'ahi' hi doo, pai' mpo'ihii' 
janci, uma nisaile'. Kakoo-kono-na, ke 
parenta to bohe toe-hanale to kana 


MATIUS 23.24 - 30 115 


nituku'-e, pai' neo' wo'o nilipo' mpotuku' 
parenta to kedi'. 24Koi' hewa towero 

to mpotete' doo. Koi' hewa tauna to 
mpolali koromu' nete' ngkai ue ininu-ni, 
hiaa' hama'a unta, to bohe lia, ni'ome' 
lau. 2? "Silaka-koi, guru agama pai' to 
Parisi! Lompe' hi mali-na-wadi-koi! Koi' 
hewa tauna to mpobohoi' sangkiri' pai' 
piri hi mali-na-wadi, hiaa' hi rala-na 
babo' moto. Ada agama to kahiloa hi 
mali-na-wadi nituku' lia. Hiaa' hi rala 
nono-ni jampa pai' mpokahina anu 
doo-koi. 28 Hewa towero mpu'u-koi, koi' 
to Parisi! Bohoi' ulu rala-na sangkiri', 
bona lompe' wo'o to hi mali-na. 

27 "Silaka-koi, guru agama pai' to Parisi! 
Lompe' hi mali-na-wadi-koi! Hewa daeo' 
to rasapuru' bula-koi: hi mali-na lompe'- 
damo hiloa-na, hiaa' bo hi rala-na paka' 
wuku kiu pai' wori' nyala to merungkui. 
28 Wae wo'o koi': ane hi pogau' to hi 
mali-na to rahilo doo, monoa'-koi. Hiaa' 
hi rala nono-ni topebagiu-koi pai' dada'a 
kehi-ni. 2? "Silaka-koi, guru agama pai' 
to Parisi! Lompe' hi mali-na-wadi-koi! 
Nipenasa-damo mpakalompe' daeo'-ra 
nabi-nabi pai' tauna to monoa' owi. 

30 Molangko nono-ni, ni'uli': 'Ane 

ke rapa'-na tuwu'-makai hingkala'ia 
hante totu'a-kai owi, ke uma-ka-kaina 
mpodohei-ra mpatehi nabi-nabi.' 3! Jadi', 
nipangaku' moto kakoi'-na muli-ra to 
mpatehi nabi-nabi, pai' kehi ntu'a-ni tetu 
bate ni'uhi. 3? Wae-pi, pokaliliu lau-mi 
mpobabehi jeko' hewa to rababehi 
ntu'a-ni tetu! 33 "He topebagiu, he koi' 
to bengku' gau'-ni! Ha ni'uli'-koina 
tewi'iha-koi mpai' ngkai huku'-ni hi rala 
naraka-e? 3#Ntu'a-ni owi mpopatehi 
wori" tauna to monoa' ingku-ra, ntepu'u 
ngkai kampopatehi-ra Habel, tauna 

to monoa' ingku-na owi, rata-rata hi 
kampopatehi-ni Zakharia ana' Berekia, 
to nipatehi hi berewe Tomi Alata'ala hi 
olo" tomi to moroli' pai' meja' pontunua 
pepue'. Jadi', hi koi' to tuwu' tempo 
toi, kupahawa' wo'o mpai' nabi, tauna 
to pante pai' guru to mpotudui'-koi 
lolita-ku. Hantongo'-ra mpai' nipatehi, 
hantongo'-ra niparika', ria wo'o-ra to 
niweba' hi rala tomi posampayaa-ni, ria 
wo'o-ra to nidapa' hilou hi ngata-ngata 
petiboa'-ra. Ka'omea-na mpai', koi' to 
tuwu' tempo toi-mi to mpokolo hawe'ea 
kasalaa' totu'a-ni to mpatehi tauna to 
monoa' owi. 32 (23:34) 3? Wae mpu'u-di! 

Koi' to tuwu' tempo toi bate rahuku' 
sabana hawe'ea kasalaa'-ra totu'a-ni 
toe. 37 "Fe to Yerusalem! to Yerusalem! 
Nipatehi-ra-koina nabi-nabi, pai' nipana' 
watu-ra-koina tauna to nasuro Alata'ala 
hi koi'. Wori' ngkani-mi kupehuka' 
ngkupui-koi, hewa hama'a manu' tina 
mpo'urui ana'-na hi une' pani'-na, aga 
uma-koi dota. 88 Bona ni'inca: tomi 
pepuea'-ni toi napalahii-kokoi mpai' 
Alata'ala. 3? Mpu'u ku'uli'-kokoi, uma-apa 
nihiloi, duu'-na rata tempo-na ni'uli': 
'Une'-imi to rata mpokeni hanga' Pue' 
Ala!" " 
24 1 Malai-imi Yesus ngkai Tomi 
Alata'ala. Tumai-ramo ana'guru- 
na mpotudo'-ki kalompe' pompowangu- 
na tomi toe. 2Na'uli' Yesus mpo'uli'-raka: 
"Nihilo wa hawe'ea tohe'e-e lau? Bona 
ni'inca: uma mpai' ria hamehaa' watu 
to bate pomeduncu-na. Bate ragero 
omea mpai'." 3 Oti toe, hilou-imi Yesus 
mohura hi Bulu' Zaitun. Bula-na mohura, 
rata-ramo ana'guru-na nto'u uma 
ria tau ntani'-na, pai'-ra mpekune'-i: 
"Uli'-kakai ba nto'uma kadupa'-na to 
nu'uli' toe-e we'i, pai' napa mpai' to jadi' 
tanda karata-nu pai' kahudua dunia' 

toi." *Natompoi' Yesus: "Pelompehi, 
neo'-koi ma'ala rabagiu. ? Apa' wori' 
mpai' to mehupa' to mpo'uli' kahira'-na 
Magau' Topetolo'. Wori' mpai' tauna 

to rabagiu. ? Mpo'epe-koi mpai' kareba 
panga'ea ngkai kalaa-na, ni'epe wo'o 
moni panga'ea to mohu'. Aga neo' 
me'eka', apa' hawe'ea toe kana jadi' 
ulu, aga kajadia' toe uma mpobatuai 
karata-nami kahudua dunia'. 7 Nto'u toe 
mpai', wori' ngata mosipanga'ei, magau' 
hadua mpo'ewa magau' kahadua-na, 
pai' hiapa-apa ria oro' pai' linu. 8 Aga 
hawe'ea toe lau lako' pontepu'ua-na-pidi, 
hewa pontodohaka hadua tobine to neo' 
mo'ana'. ? "Nto'u toe mpai', rahoko'-koi 
pai' ratonu hi tauna to mposesa' pai' 
mpopatehi-koi. Tauna humalili" dunia' 
mpokahuku'-koi sabana petuku'-ni hi 
Aku'. 10 Wori' tauna ngkala'ura ngkai 
petuku'-ra hi Aku'. Ria to mpewai' doo-ra 
hi bali'-ra. Wori' tauna momepokahuku'. 
11 Pai' mehupa' wo'o wori' nabi boa' 

to mpobagiu wori' tauna. 12Nto'u toe, 
kada'aa tauna katedoo-donihia, duu'-na 
mere'-mi ahi' tauna to wori'. 3 Aga 
tauna to tida mepangala' hi Aku' duu' 
hi ka'omea-na, hira'-mi to mporata 

kalompea' hi eo mpeno. !#Pai' Kareba 
Lompe' to mpo'uli' beiwa Alata'ala jadi' 
Magau', bate rapalele hi humalili" dunia", 
bona hawe'ea manusia' ma'ala mpo'epe. 
Oti toe-di pai' lako' rata kahudua dunia'. 
15 "Owi nabi Daniel mpolowa karata-na 
to rahanga' 'Topegerohi to dada'a.' 
(Hema to mpobasa lolita pelowa toe, 
penotohi batua-na!) Jadi', ane nihilo 

to nalowa Daniel toe mokore hi tomi 

to moroli', 18 agina tauna to mo'oha' hi 
Yudea metibo' hilou hi bulu'-na. 1” Tauna 
to mohura hi parawa-na, neo'-pi leba' 
mesua' hi rala tomi-na mpo'ala' rewa-na. 
18 Tauna to hi bonea, neo'-pi nculii' 

hi ngata mpo'ala' pohea-na. Kaliliu 
metibo'! 19 Mpe'ahii'-ra mpai' tobine to 
nto'u-ra motina'i pai' to mpentii' ana'-ra 
nto'u toe, apa' mokoro mpai' petibo'-ra. 
20 Mekakae-koi hi Alata'ala bona eo 
petiboa'-ni toe neo' nto'u tempo lengi' 
ba nto'u eo pepuea'. 21 Apa' uma mowo 
pesesa' to mporumpa' manusia' nto'u 
toe, ko'ia ria jadi' ngkai lomo' kajadia' 
dunia' duu'-na rata tempo toi, pai' uma 
wo'o-pi mpai' ria jadi' hi eo boko'-na. 
22 Nga naredehi moto mpai' Alata'ala 
tempo kaparia toe, apa' ane uma 

naredehi tempo-na, bate uma ria haduaa 
to tuwu'. Jadi', apa' napoka'ahi'-ra tauna 
to napelihi, toe pai' naredehi mpai' 
tempo kaparia toe. ?3 "Nto'u toe mpai', 
ane ria to mpo'uli'-kokoi: 'Hilo, Magau' 
Topetolo' ohe'i-imi,' ba 'Ohe'e-i mai,' 
neo' nipangalai'. **Apa' mehupa' mpai' 
wori' tauna to boa' to mpo'uli' kahira'- 
na Magau' Topetolo', ba to mpo'uli' 
kahira'-na nabi. Mpobabehi-ra tanda to 
mekoncehi lia pai' tanda to mobaraka', 
bona mpobagiu-ra wori' tauna. Ane 

ke ma'ala, ntahawe' tauna to napelihi 
Alata'ala rabagiu wo'o. 25 Kiwoi-koi! 
Ku'uli' ami'-mikokoi kako'ia-na jadi'. 

26 "Jadi', ane ria to mpo'uli'-kokoi: 'Hilo, 
Magau' Topetolo' oe-i ria hi papada to 
wao'!' neo'-koi hilou. Ane ra'uli': 'Hilo, 
oe-i ria hi rala tomi!' neo' nipangalai'. 
2/ Apa' ane rata nculii'-apa mpai' Aku' 
Ana' Manusia', karata-ku kahiloa hobo' 
hi dunia', hewa pehini kila' to mehupa' 
hi mata'eo pai' mehini hilou hi kasoloa. 
28 Ane ria anu mate, incana moto apa' 
wori' danci morumpu mpokoni'. Wae 
wo'o mpai' karata-ku nculii' hi dunia", 
uma-a tumai ngkawuni, incana moto 
mpai'. 29"Ane timpaliu-damo tempo 

kaparia toe, hawe'ea anu to mobaraka' 
hi langi' ralengo. Eo mobali' mobengi, 
wula uma-pi mehini, betue' roda' 
ngkai langi'. 3? Nto'u toe-damo mpai', 
mehupa'-mi tanda hi langi' to mpobatuai 
karata-ku Aku' Ana' Manusia'. Pai' 
hawe'ea manusia' hi dunia' motantangi', 
apa' rahilo-a hi lolo raoa mana'u tumai 
hi rala limu', mobaraka'-a pai' uma 
mowo pehini-ku. 3! Sangkakala to bohe 
ratuwui', pai' kuhubui mala'eka-ku hilou 
mporumpu tauna to kupobagia ngkai 
humalili' dunia', ngkai wuntu-na hamali 
rata hi wuntu-na hamali. 3? "Petonoi-koi 
napa to kutudui'-kokoi hante lolita 
rapa' kaju ara. Ane nihilo rau-na mela' 
pai' mohulu-i, ni'inca-mi kaneo'-na 
mara eo. 83 Wae wo'o ane nihilo-damo 
hawe'ea kajadia' toe we'i lou, ni'inca-mi 
neo' madupa' mpu'u-mi to ku'uli' we'i. 
34 Mpu'u ku'uli'-kokoi: hawe'ea toe we'i 
bate madupa' kako'ia-na mate omea 
tauna to tuwu' tempo toi. 8? Langi' pai' 
dunia' mogero mpai', tapi' lolita-ku 
bate-bate-na duu' kahae-hae-na. 

36 "Aga ane eo pai' jaa kadupa'-na 
hawe'ea toe, wuwu Tuama-ku-wadi 

to mpo'inca. Uma ria to ntani'-na to 

mpo'inca. Bangku' mala'eka to hi rala 
suruga-hawoe', uma wo'o-rawo ra'incai. 
Bangku' Aku' Ana'-nae', uma wo'o-kuwo 
ku'incai. 37 Hewa to majadi' hi tempo 
nabi Nuh owi, hewa toe wo'o mpai' to 
jadi' hi eo karata-ku Aku' Ana' Manusia'. 
38 Hi tempo nabi Nuh owi, kako'ia-na 
rata ue mowo', manusia' lempe' moto, 
uma ra'incai napa to neo' mporumpa'-ra. 
Ntora ngkoni' pai' nginu-ra-wadi, 
rapoponcamoko pai' mepoponcamoko 
moto-ra, kawae-kawae-na duu'-na 
nabi Nuh mesua' hi rala sakaya bohe. 
39 Karata-nami ue mowo' mpoliu'-ra, 
lako' monoto-rada napa to majadi'. 
Wae wo'o mpai' kalempe'-ra manusia' 
nto'u Aku' Ana' Manusia' nculii' tumai hi 
dunia'. 40 Nto'u toe mpai', rodua tauna 
mo'ema' mobago hi bonea, hadua ra'ala', 
to hadua rapalahii. 4t Rodua tobine to 
motongke' momanyu, hadua ra'ala', 

to hadua rapalahii. ** Toe pai' ku'uli' 
mo'inga'-inga'-koi, apa' uma ni'incai 
nto'uma Pue'-ni rata. #3 "Poinono lolita 
rapa'-ku toi: ane na'inca ami'-mi pue' 
tomi jaa hangkuja ngkabengia topanako 
rata, bate mo'inga'-inga'-i-hawo, uma 
napelele'-ra mesua' hi rala tomi-na. 

44 Hewa toe wo'o kana rodo ami'-mokoi 
mpopea-a, apa' uma ni'incai tempo 
karata-ku Aku' Ana' Manusia'. 7? "Rapa'- 
na ria hadua batua to monoto nono-na 
pai' to tida mpobago bago maradika-na. 
Batua toei na'ongko' maradika-na jadi' 
topohawa' mpohawai' batua ntani'-na 
pai' mpowai'-ra pongkoni'-ra butu 
eo-na. “Uma mowo kamarasi'-na 
ane maradika-na rata nculii' ngkai 
pomakoa'-na pai' mporata-i bula-na 
mpobago bago-na. “ Mpu'u ku'uli'-kokoi, 
maradika-na mpo'ongko'-i pai' mpowai'-i 
kuasa mpewili' hawe'ea ka'uaa'-na. 
48" Aga ane dada'a-di kehi-na batua 
toei, na'uli' hi rala nono-na: 'Uma-ile 
sohi' tumai maradika-e.' 49 Ngkai 
ree, natepu'u-mi mpoweba' hingka 
batua-na, pai'-i ntora ngkoni' pai' nginu 
hante tauna topalangu-langu. >”? Ntaa' 
we'i, bula-na lempe' moto hewa toe, 
muu-mule' rata-mi maradika-na hi eo 
pai' hi jaa to uma na'incai. ?! Batua 
toei raweba' ntarurua', pai' rapetadi hi 
mali-na, rapohewa topebagiu. Hi ria-i 
geo' pai' ntodohaka. 
25 1 "Ane rata nculii'-apa mpai' jadi' 
Magau', kajadia' hewa lolita rapa' 

toi: Hampulu' toronaa mopatuju hilou 
mpotomu topemua', hore-hore ngkeni 
hulu'-ra. 2Lima-ra to wojo, lima-ra 

to monoto nono-ra. 3Lima toronaa to 
wojo toera, ngkeni moto-ra hulu'-ra, 
aga uma-ra ngkeni lana. “Lima toronaa 
to monoto nono-ra mpokeni hulu'-ra 
hante lana talaa-ra. ?Apa' mahae rahi 
karata topemua', tetunu'-ramo toronaa 
toera, ka'omea-na leta' omea-ramo. 
6"Mentongo' bengi-mi, lako' ria-di 
tauna to mekio', ra'uli': 'Etu-imi tumai 
topemua'! Mai-mokoi mpotomu-i.' 

7 Pemata-rami toronaa to hampulu' 
toera, hore-hore mporodo hulu'-ra. 

8 Toronaa to wojo mpo'uli'-raka ema'-ra 
to monoto nono-ra: 'Bale, mai-kaiwo 
lana-ni hangkedi', neo' mate-mi-kaina 
hulu'-kai.' ? "Ratompoi' to monoto nono- 
ra toera: 'Uma-kaiwo hono'! Hilou-mokoi 
ulu me'oli hi topobalu' lana.' 10 Hilou- 
ramo-rawo toronaa to wojo toera mpo'oli 
lana. Lingku'-ra hilou, rata mpu'u-imi 
topemua'. Lima toronaa to monoto toera, 
apa' rodo ami'-mi-rana hulu'-ra, kaliliu 
mesua'-ramo dohe topemua' rala tomi 
posusaa', pai' wobo' ra'unca-mi. 11 "Oti 
toe rata wo'o-ramo-rawo toronaa to wojo 

toera. Mekio'-ra ngkai mali-na, ra'uli': 
'Pue'! Pue'! Bea-kaka-kaiwo wobo'!' 

12 "Na'uli' topemua': 'Uma-koi ku'incai.' 
" 13 Napohudu Yesus lolita rapa'-na toe 
hewa toi: "Toe pai' kana mo'inga'- 
inga'-koi, apa' uma ni'incai nto'uma-a 
rata. 14"Ane rata nculii'-apa mpai' jadi' 
Magau', kajadi'-na hewa lolita rapa' 
tohe'i: Hadua maradika mopatuju hilou 
hi ngata to molaa. Kako'ia-na me'ongko', 
mpokio'-i pahawaa'-na napontonui doi- 
na, bona lingku'-na rapopodaga rapali'-ki 
donihi-na. t> Nawai'-ra hore-hore ntuku' 
pakulea'-ra. Hadua nawai' lima ncobu doi 
bulawa, to hadua roncobu, pai' to hadua 
wo'o hancobu. Pai'-i me'ongko'-mi. 

16 Pahawaa' to mporata lima ncobu doi 
bulawa toei, kaliliu napopodaga mpali' 
donihi-na, narata mpu'u-mi donihi-na 
lima ncobu wo'o. 1' Wae wo'o pahawaa' 
to mporata roncobu, narata wo'o-hawo 
donihi-na roncobu. 18 Aga pahawaa' to 
mporata hancobu-wadi, hilou-i mpokae 
tana' napontawui doi maradika-na. 

19 "Mahae ngkai ree, nculii'-imi maradika 
toei, pai' nakio'-ra pahawaa'-na, 
napongincai pompewili'-ra doi-na. 

20 Pahawaa' to mporata lima ncobu doi 

bulawa, tumai-i mpotonu hi maradika-na 
hampulu' ncobu, na'uli': 'Maradika, to 
nutonu-ka wengi lima ncobu. Hilo, oi-mi 
ana'-na, lima ncobu wo'o.' 2! "Na'uli' 
maradika-na: 'Lompe'-mi! Nupopomako' 
lompe' pobago to kuwai'-koko. Wae-pi, 
apa' lawi' monoa'-ko hi to hangkedi', 
kusarumaka lau-moko hi to wori'. 
Mai-moko, mo'oha' hante aku', pai' 
goe'-moko hangkaa-ngkania hante 
aku'.' ?? "Pahawaa' to mporata roncobu 
doi bulawa, rata wo'o-imi-hawo, na'uli': 
'Maradika, roncobu wengi to nuwai'-ka. 
Hilo, oi-mi ana'-na roncobu wo'o.' 

23 "Na'uli' maradika toei: 'Lompe'-mi! 
Nupopomako' lompe' pobago to kuwai'- 
koko. Wae-pi, apa' lawi' monoa'-ko hi 
to hangkedi', kusarumaka lau-moko hi 
to wori'. Mai-moko, mo'oha' hante aku', 
pai' goe'-moko hangkaa-ngkania hante 
aku'.' 24"Oti toe, rata wo'o-imi-hawo 
pahawaa' to mporata hancobu, na'uli': 
'Maradika, ku'inca kaseke-nu. Nupepae 
to bela-kowo hinu'a-nu, nu'ala' to uma 
nukarokoi. ?? Me'eka'-a, toe pai' hilou-a 
mpowuni doi-nu hi rala tana'. Jadi', 
ohe'i-mi doi-nu nculii',' 2? "Na'uli'-mi 
maradika toei: 'Iko pahawaa' to dada'a 

pai' to lose! Ane nu'inca kampepae-ku to 
bela hinu'a-ku, ane nu'inca kampo'ala'- 
ku to uma kukarokoi, ?” napa pai' uma 
nupopesua' lau doi-ku hi bank, bona ane 
rata-apa, kurua' nculii' hante ana'-na!' 
28 Na'uli' wo'o-mi maradika toei hi 
pahawaa' kahadua-na: 'Ala' doi to hi 
hi'a, wai'-ki to ria-ki hampulu' ncobu. 

29 Apa' tauna to rasarumaka hante anu 
to rawai'-ki, rawai' tena-i-pidi bona 
kawoo-woria'-ki. Aga tauna to uma 
rasarumaka, anu hangkedi' to ria hi 
hi'a, ra'alai' lau-imi. 30 Pai' pahawaa' to 
uma motuju tetui, petadi-imi hi mali-na 
hi kabengia-na. Hi ria-i ntora geo' pai' 
ntodohaka.' 3! "Aku' Ana' Manusia', 

ane rata nculii''-apa mpai', mehini 
mpu'u-mi baraka'-ku, pai' radohei-a 
hawe'ea mala'eka-ku. Mohura-a mpai' 
moparenta hewa Magau' hi pohuraa to 
ncola. 22 Hawe'ea manusia! morumpu hi 
nyanyoa-ku pai' kugaa'-ra jadi' rontuda, 
hewa hadua topo'ewu mpogaa' bima 
ngkai kebe'. 33Tauna to mpobabehi 
konoa Alata'ala kupahantuda hi mali 
ka'ana-ku, pai' tauna topesapuaka hi 
mali ki'ii-ku. 3?"Pai' Aku' Magau', ku'uli'- 
raka to hi mali ka'ana-ku: 'Mai-mokoi 

to nagane' Tuama-ku! Mesua'-mokoi 

hi rala Kamagaua'-ku, po'ohaa'-ni 
kuporodo ami'-mikokoi ngkai lomo' 
kajadi' dunia'. 3? Apa' nto'u-ku mo'oro', 
niwai'-a pongkoni'. Ngkamara-a, niwai'-a 
ue ininu. Liu-a hi tomi-ni, nipopehani-a. 
36 Uma ria pohea-ku, niwai'-a pohea. 
Peda'-a, nikinomo-a. Hi rala tarungku'-a, 
nipencuai'-a.' 3” "Metompoi'-ra to hi mali 
ka'ana-ku, ra'uli': 'Pue', nto'uma-ko 
kihilo mo'oro' pai' kiwai'-ko koni', ba 
ngkamara pai' kiwai'-ko ue? 33 Nto'uma- 
ko liu hi tomi-kai, pai' kipopehani-ko? 
Nto'uma-ko kihilo uma ria pohea-nu, pai' 
kiwai'-ko pohea? 3? Nto'uma-ko kihilo 
peda' ba hi rala tarungku', pai' tilou-kai 
mpencuai'-ko?' 4? "Pai' Aku! Magau', 
kutompoi'-ra: 'Bona ni'inca: napa to 
nibabehi mpotulungi ompi'-ku tohe'ira 
lau, nau' hadua ompi'-ku to kedi' lia 
katuwu'-na, batua-na, hibalia nibabehi 
hi Aku'-mi.' #1 "Oti toe mpai', ku'uli'- 
raka to hi mali ki'ii-ku: 'Malai-mokoi 
ngkai rei, koi' to natotowi Tuama-ku! 
Mesua'-mokoi hi rala apu to jela' ncuu, 
to raporodo ami'-miki Magau' Anudaa' 
pai' mala'eka to mpotuku'-i. 42 Apa' 
nto'u-ku mo'oro', uma-a niwai' koni'. 


MATIUS 25.43-26.4 129 


Ngkamara-a, uma-a niwai' ue ininu. 
43 Liu-a hi tomi-ni, uma-a nipopehani. 
Uma ria pohea-ku, uma-a niwai' pohea. 
Peda'-a, hi rala tarungku'-a, uma-a 
nipencuai'.' 44 "Ra'uli' wo'o-mi-rawo 
mpai' mpo'uli'-ka: 'Pue', nto'uma-ko 
kihilo mo'oro' ba ngkamara ba hewa 
tauna toliu, ba uma-ko moheai, ba peda' 
ba ratarungku', pai' uma-ko kitulungi?' 
45 "Pai' Aku! Magau', kutompoi'-ra: 'Bona 
ni'inca: apa' uma-koina nitulungi-ra 
tauna to kedi' tuwu'-ra tohe'i-era lau, 
batua-na, Aku'-mi to uma nitulungi 
tetu-e.' " 46 Napohudu Yesus lolita-na, 
na'uli': "Hawe'ea tauna to dada'a toera 
lau ratadi hi rala naraka pai' rahuku' 
duu' kahae-hae-na, pai' tauna to 
monoa' mporata katuwua' to lompe' duu 
kahae-hae-na." 
26 1 Kahudu-na Yesus mpololita 
hawe'ea tohe'e, na'uli' mpo'uli'- 
raka ana'guru-na: 2"Ni'inca wa 
karo'eo-na-damo eo bohe Paskah? Pai' 
Aku' Ana' Manusia' rapewai' hi pale bali'- 
ku bona raparika'." 3 Nto'u toe, imam 
pangkeni pai' totu'a to Yahudi morumpu 
hi tomi Imam Bohe to rahanga' Kayafas. 
4Mohawa'-ramo, ra'uli': "Beiwa akala-ta 

mpolede pai' mpohoko' Yesus bona 
rapatehi-ie? ? Agina neo' ulu tahoko'-i 
nto'u eo bohe, nee-neo' mpai' bara' 
ntodea." ? Nto'u Yesus hi ngata Betania, 
hilou-i hi tomi hadua tauna to rahanga' 
Simon topohaki' poko'. 7 Bula-na hi 

ree, rata hadua tobine ngkeni hameha' 
butolo' ihia' lana honga to masuli' lia 
oli-na. Bula-na Yesus ngkoni', tumai 
tobine toei mpotua lana honga toe hi 
woo'-na tanda pebila'-na. 8 Karahilo-na 
ana'guru-na napa to nababehi tobine 
toei, moroe-ramo, ra'uli': "Napa-hawo 
pai' rakerei lana to masuli' oli-na hewa 
tetu? ? Ke agina rapobalu' lau bona 
oli-na rawai'-raka tokabu." 10 Na'inca 
Yesus pekiri-ra, toe pai' na'uli'-raka: 
"Napa pai' nipedahi nono-na tobine toei! 
To nababehi hi Aku' toe-le, lompe'. 

11 Apa' tokabu-hana, ria oa' loga-ni 
mpotulungi-ra apa' ria oa'-ra doo-ni. 
Aga Aku', uma-a mpai' ria oa' doo-ni. 

12 Natuai-a hante lana toe, mpakasadia 
ami' woto-ku hi karatana-ku mpai'. 

13 Mpu'u ku'uli'-kokoi: hi humalili" dunia', 
hiapa-apa Kareba Lompe' rapalele, napa 
to nababehi tobine toei we'i bate ralolita, 
uma mpai' ralipo'-lipo'." 14Nto'u toe, 

hadua ngkai ana'guru-na to hampulu' 
rodua, to rahanga' Yudas Iskariot, 

hilou hi imam pangkeni. t> Na'uli'-raka: 
"Ane kutonu Yesus hi rala pale-ni, 

napa to niwai'-ka?" Rabila'-mi doi pera' 
tolu mpulu', pai' rawai'-ki. 18 Ngkai 

ree, Yudas mpopali' loga to lompe' 
mpobalu' Yesus hi bali'-na. t7 Hi eo 

to lomo'-na hi Posusa' Roti to Uma 
Raragii, rata-ramo ana'guru-na hi Yesus, 
ra'uli'-ki: "Hiapa konoa-nu kiporodo 
pongkoni' Paskah to takoni'-e mpai'?" 

18 Na'uli'-raka: "Hilou-mokoi hi rala 
ngata hi tomi ni'anu, uli'-ki hewa toi: 
'Na'uli' Guru: Rata-mi tempo-ku, doko'-a 
mo'eo bohe Paskah hi tomi-nu hante 
ana'guru-ku.' " 19 Ana'guru Yesus toera, 
hilou mpu'u-ramo hewa to nahubui- 
raka, pai'-ra mporodo-mi pongkoni' 
Paskah. 20 Kamobengi-na, Yesus hante 
ana'guru-na to hampulu' rodua mohura 
ngkoni'. 2 Bula-ra ngkoni' toe, na'uli'-mi 
Yesus: "Pe'epei-koi: hadua ngkai olo'-ni 
mpobalu'-a mpai' hi bali'-ku." 22 Mpo'epe 
tohe'e, peda'-mi nono-ra ana'guru-na, 
pai' mepekune'-ramo hadua bo hadua 
hi Yesus, ra'uli: "Bela-hawo aku' 

to nutoa'-e Pue'?" 23 Na'uli' Yesus: 

"Tauna to mpololo' roti hi banga' uta 
hangkaa-ngkania hante Aku', hi'a-mi 
to mpobalu'-a. 24 Makono mpu'u, Aku' 
Ana' Manusia' bate mate hewa to ralowa 
hi rala Buku Tomoroli'-e. Aga mpe'ahii' 
tauna to mpobalu'-a tetui. Ke lompe' 
lau-pi ane uma-i na'ote tina-na." 25 Ngkai 
ree, na'uli' wo'o-mi-hawo Yudas, to 
mpobalu'-ie mpai': "Bela-hawo aku' to 
nutoa'-e Guru?" Na'uli' Yesus: "Hewa 

to nu'uli' tetu-midi!" 28 Bula-ra ngkoni', 
na'ala'-mi Yesus roti pai' naposampayai 
mpo'uli' tarima kasi hi Alata'ala. Oti 
toe, napihe-pihe pai' natonu-raka 
ana'guru-na, na'uli': "Ala'-mi, koni'-mi. 
Toi-mi woto-ku." 27 Oti toe na'ala' wo'o 
sangkiri' to ihia' anggur, na'uli' tarima 
kasi hi Alata'ala pai' natonu-raka, na'uli': 
"Nginu-mokoi omea, “8 apa' toi-mi 
raa'-ku to rabowo ane mate-a mpai'. 
Raa'-ku toi mpai' mporohoi pojanci to 
mpoposidai' Alata'ala hante manusia", 
bona jeko' tauna to wori' ra ampungi. 
29 Bona ni'inca: ntepu'u ngkai wae lau, 
uma-apa nginu anggur duu'-na rata 
tempo-na Tuama-ku jadi' Magau' hi 
dunia' bo'u. Nto'u toe mpai' mpo'inu-a 
anggur to bo'u hangkaa-ngkania hante 

koi' hi rala Kamagaua'-na." 30 Oti toe 
morona'-ramo hanyala rona' pe'une'. 
Kahudu-ra morona', malai-ramo ngkai 
ngata hilou hi Bulu' Zaitun. 3! Na'uli'-mi 
Yesus mpo'uli'-raka: "Bengi toe mpai' 
lau, hawe'ea-ni, molengo pepangala'-ni 
hi Aku", apa' ria te'uki' Lolita Alata'ala to 
mpo'uli' hewa toi: 'Kupatehi topo'ewu 
toei, pai' bima inewu-na pagaa'-gaa'- 
ramo.' 32 Aga ane tuwu' nculii'-apa 
mpai', meri'ulu-a hilou hi tana' Galilea, 
bona hirua' hi ria-ta-damo mpai'." 

33 Ngkai ree, na'uli'-mi Petrus: "Nau' 
hawe'ea tauna molengo pepangala'-ra 
hi Iko Pue', aku' uma!" 34 Na'uli' Yesus: 
"Mpu'u ku'uli'-koko: kako'ia-na turua' 
manu' bengi toe mpai' lau, mpolia' tolu 
ngkani-moko mposapu kanu'inca-ku." 
35 Na'uli' Petrus: "Nau'-a mate hangkaa- 
ngkania dohe-nu, uma mpu'u kusapu 
kaku'inca-nu!" Wae wo'o-rawo pololita- 
ra ana'guru-na to ntani'-na. 28 Oti 

toe, rata-ramo hi pampa to rahanga' 
Getsemani. Hi ree-i mpo'uli'-raka 
ana'guru-na: "Koi', mohura hi rei-mokoi. 
Aku", lou hi ree-a mai ulu mosampaya." 
37 Aga Petrus pai' ana! Zebedeus to 
rodua, nabawai-ra hilou dohe-na. Nto'u 

toe, susa' pai' mokaratu-mi nono-na. 

38 Na'uli'-raka: "Susa' lia nono-ku, hewa 
to neo' mate-ama ku'epe. Rehe'i-mokoi 
ulu, dohei-a mojaga." 3? Oti toe hilou-imi 
molaa hangkedi', pai'-i motumpa, 
mosampaya, na'uli': "Tuama-ku, ane 
ma'ala, pomolaa-ka-kuwo kaparia to 
neo' mporumpa'-a toi. Aga bela konoa-ku 
Aku' to jadi', agina konoa-nu Iko moto." 
40 Oti toe, nculii'-imi hi ana'guru-na to 
tolu toera, narata-ra bula-ra leta' moto. 
Na'uli' mpo'uli'-ki Petrus: "Hilo! Hajaa- 
wadi uma nidadahi mojaga dohe-ku? 

41 Mojaga pai' mosampaya-mokoi bona 
neo'-koi mporata pesori. Hi rala nono-ni 
dota moto-koi mpobabehi to makono, 
aga uma nidadahi apa' manusia' bate 
lente." #2? Ngkai ree, hilou wo'o-imi 
mosampaya, na'uli': "Tuama-ku, ane 
kaparia toi uma ma'ala rawi'iha-ka, 
bate konoa-numi to majadi'." 43 Oti 

toe, nculii' wo'o-imi mporata ana'guru- 
na, leta' wo'o-ra-wadi apa' mopoke' 
mata-ra. 4 Hangkani wo'o-ipi Yesus 
mpalahii-ra hilou mosampaya katolu 
ngkani-na. Posampaya-na toe hibalia 
hante posampaya-na to we'i. 4> Ka'oti-na 
mosampaya toe, nculii' wo'o-imi hi 

ana'guru-na to tolu toera, pai' na'uli'- 
raka: "Turu pai' leta' oa'-pada-koi? 
Hilo-dile, rata-mi tempo-na Aku' Ana' 
Manusia' rapobalu' pai' ratonu hi tauna to 
dada'a. # Memata-mokoi! Hilo, etu-imi 
tumai tauna to mpobalu'-a. Kita-mi 
lou." 4 Bula-na Yesus mololita-pidi, 
rata-imi Yudas, hadua ngkai ana'guru-na 
to hampulu' rodua. Pai' dohe-na wori' 
wo'o tau ntani'-na to ngkeni piho' pai' 
sumampu. Hira' toe rapahawa' imam 
pangkeni pai' totu'a to Yahudi. 48 Yudas 
mpo'uli' ami'-miraka tanda bona ra'inca 
kato'uma-nai Yesus, na'uli': "Hema mpai' 
to ku'eki, Hi'a-mi Yesus. Hoko'-imi!" 

49 Jadi', karata-ra hi ree, kahilou-nami 
Yudas mpohirua'-ki Yesus, na'uli': "Wori' 
tabe, Guru!" pai' na'eki-i ntuku' ada-ra to 
Yahudi. 50 Na'uli' Yesus: "Toe-tanoe pai' 
tumai-koe, bale!" Katumai-rami tauna 
to wori' mpohoko' Yesus. >! Ngkai ree, 
hadua tauna to dohe Yesus mpowute' 
piho'-na natime-ki batua Imam Bohe, 
bela mpoholu tilinga-na. 22 Na'uli' Yesus 
mpo'uli'-ki: "Unco' nculii' piho'-nu! Apa' 
hema to mpohenta piho' mpopatehi 
doo, bate rapatehi wo'o-i-hawo mpai' 
hante piho'. 23 Ha uma nu'incai, ane 

mpopetulungi-a hi Tuama-ku, napesahui 
mpahawa' tumai hampulu' rontuda 
tantara mala'eka-na, ba melabi tena! 

34 Aga ane ta'ewa-ra to mpohoko'-a 
toi-e, uma mpai' madupa' lolita to 
te'uki' hi rala Buku Tomoroli' owi to 
mpo'uli' hawe'ea toe lau kana majadi' 
hi Aku'." >> Nto'u toe, na'uli' wo'o-mi 
Yesus mpo'uli'-raka tauna to wori' toera: 
"Ha toperampaki-a toi-e, pai' mingki' 
tumai-koi ntali piho' pai' sumampu 
mpohoko'-ae! Butu eo-na mohura 
moto-a hi rala Tomi Alata'ala metudui', 
napa pai' uma-a nihoko' nto'u toe? 

56 Aga to hewa toi-le kana majadi', bona 
madupa'-mi napa to ra'uki' nabi-nabi 
owi hi rala Buku Tomoroli'." Oti toe, 
metibo'-ramo hawe'ea ana'guru-na 
mpalahii-i. >” Ngkai ree, tauna to 
mpohoko' Yesus mpokeni-i hilou hi tomi 
Imam Bohe Kayafas. Hi ria morumpu- 
ramo guru-guru agama pai' totu'a to 
Yahudi. >? Petrus metuku' ngkawao-wadi, 
duu'-na rata hi berewe tomi Imam Bohe. 
Mesua'-i hi berewe pai'-i mohura dohe 
topojaga, apa' doko' na'inca ba napa 
mpai' to majadi' hi Yesus. >? Nto'u toe, 
imam pangkeni pai' hawe'ea topohura 

agama morumpu hi tomi Kayafas. 
Mpali'-ra sabi' boa' to mpakilu Yesus, 
bona ngalai' rahuku' mate-i. 2? Aga 
nau' wori' sabi' boa' to mpo'uli' napa 

to nababehi Yesus, uma raruai' to 
masipato' rahuku' mate-ki. Ka'omea-na, 
ria rodua sabi' to tumai hi nyanyoa 
topohura to hibalia lolita-ra, S1 ra'uli': 
"Tauna toii, ria-i-hana mpo'uli': "Tomi 
Alata'ala ma'ala kugero, pai' rala-na tolu 
eo kuwangu nculii'.' " 62 Kamokore-nami 
Imam Bohe pai'-i mpo'uli'-ki Yesus: 
"Ha uma nutompoi'-ra to mpakilu-ko 
toe-e?" 83 Aga Yesus, uma-i winihi. 
Na'uli' wo'o-mi Imam Bohe: "Hante 
hanga' Alata'ala to Tuwu', uli'-kakai 

to makono! Makono mpu'u ka'Iko-na 
Magau' Topetolo', Ana' Alata'ala-e?" 

64 Na'uli' Yesus: "Io', hewa to nu'uli' 
tetu-e. Pai' ku'uli' tena: rata mpai' 
tempo-na nihilo-a Aku' Ana' Manusia”, 
mohura pai' moparenta hi mali ka'ana 
Alata'ala to Mobaraka', pai' nihilo wo'o-a 
mpai' mana'u tumai ngkai suruga hi rala 
limu'." 6° Mpo'epe toe we'i, Imam Bohe 
mpoheu' baju-na ngkai kamoroe-na, pai' 
na'uli': "Tau toii mpopohibalia woto-na 
hante Alata'ala! Uma-pi mingki' ria 

sabi'. Ni'epe moto-mi-koiwo lolita-na 
mpokedi' Alata'ala. 2? Beiwa-mi-koiwo 
pompowile-nie?" Ratompoi' topohura: 
"Kana rahuku' mate-imile!" 87 Ngkai 
ree, ra'uelikui lio-na pai'-i raweba'. Ria 
wo'o to mpohopo'-i, pai' ra'uli'-ki: 28 "Ee 
Magau' Topetolo'! Pe'uli' pe' ba hema 
to mpohopo'-koe!" 69 Nto'u toe, Petrus 
mohura hi berewe. Nto'u pohura-na 
toe, tumai hadua tobine to mobago 

hi tomi Imam Bohe, na'uli'-ki Petrus: 
"Ba iko wo'o-di doo-na Yesus to Galilea 
toei-e mai?" 70 Aga nasapu Petrus hi 
nyanyoa-ra omea, na'uli': "Uma-kuna 
ku'incai napa to nu'uli'!" 71 Ngkai ree 
hilou wo'o-imi Petrus mokore mohu' 

hi wobo' wala. Ria wo'o hadua tobine 
mpohilo-i pai' mpo'uli'-raka tauna to hi 
ree: "Hi'a toi wo'o-le to dohe Yesus to 
Nazaret toei-e mai." 72? Nasapu wo'o- 
wadi Petrus hante mosumpa, na'uli': 
"Uma-kuna ku'incai-i tau tetui!" 73 Uma 
mahae ngkai ree, tauna to mokore 

hi ree mpomohui' Petrus, ra'uli'-ki: 
"Iko mpu'u-di hadua doo-nae! Incana 
ngkai kotu basa-nu katoGalilea-nu." 

74 Mosumpa tena-i Petrus mpotuna' 
woto-na, na'uli': "Uma mpu'u-kuwo 

ku'incai-i!" Nto'u toe turua'-mi manu'. 
75 Nakiwoi-mi Petrus lolita Yesus ngone 
to mpo'uli'-ki: "Kako'ia-na turua' manu', 
mpolia' tolu ngkani-moko mposapu 
kanu'inca-ku." Kamalai-nami Petrus 
hilou hi mali-na, pai'-i geo' ngkai kapeda' 
nono-na. 
27 1 Mepupulo ngkii, hawe'ea imam 
pangkeni pai' totu'a to Yahudi 
mpobotuhi: Yesus kana rapatehi. 2Jadi', 
rahoo'-imi pai' rakeni hilou rabua' 
hi Gubernur Pilatus. 3 Ane Yudas, 
to mpobalu' Yesus hi bali'-na toei, 
kana'inca-na karahuku' mate-na mpai' 
Yesus, soho'-mi nono-na. Kahilou- 
nami hi imam pangkeni pai' totu'a to 
Yahudi, napoponculi'-raka doi pera' 
to tolu mpulu' mpepa', “pai! na'uli': 
"Mojeko'-ama! Mpobalu'-a-kuna tauna to 
uma masala', alaa-na rahuku' mate-i!" 
Ratompoi'-i: "Napa ki'uli' kai'! Iko 
moto-kowo pue' sala'!" »Ngkai ree, 
Yudas mpetadi doi tohe'e hi rala Tomi 
Alata'ala, pai'-i hilou mengkahunca'. 
6 Imam pangkeni mpotima' doi toe, pai' 
ra'uli': "Doi toi, doi posula' raa'. Ntuku' 
atura agama, doi to hewa tohe'e uma 
ma'ala rapuna' hi rala peti' pompunaa' 

doi pepue' hi Tomi Alata'ala." 7 Hibalia-mi 
pohawa'-ra, doi toe ra'oli-ki tana' to 
rahanga' Tana' Topobabehi Kura, bona 
tana' toe rapontanai-raka tauna to 
bela-ra to Yahudi. * Toe pai' tana' toe 
rahanga' Tana' Raa' duu' tempo toi. 

9 Hante babehia-ra toe, madupa'-mi 
napa to nalowa nabi Yeremia owi, hewa 
toi moni-na: "Ntuku' ada to Israel, oli 
hadua batua tolu mpulu' doi pera'. Jadi', 
ra'ala'-mi tolu mpulu' doi pera' toe, 10 pai' 
ra'oli-ki tana' topobabehi kura. Tohe'e 
majadi' ntuku' hawa' Pue' Alata'ala hi 
aku'." 11 Ane Yesus we'i, karakeni-na 

hi Gubernur Pilatus, mokore-i hi 
nyanyoa-na. Pilatus mpekune'-i: "Ha Iko 
mpu'u-mi Magau' to Yahudi-e?" Na'uli' 
Yesus: "Wae mpu'u, hewa to nu'uli' 
tetu." 12 Imam pangkeni pai' totu'a to 
Yahudi mpodulu mpakilu-i. Aga uma-i 
winihi. 13Toe pai' Pilatus mpo'uli'-ki 
Yesus: "Ha uma nu'epei hawe'ea to 
rapakilu-kokoe?" 14 Uma hamelaa 
nahono' Yesus, alaa-na napokakonce 

lia Gubernur. 1? Butu eo bohe Paskah, 
Gubernur biasa mpobahaka hadua 
tauna to ratarungku', ba hema konoa 
ntodea. 18 Jadi', mpae toe, ria hadua 

to ratarungku' to ra'inca lia ntodea. 
Hanga'-na Yesus Barabas. 1!” Jadi', hi 
pohura-na Pilatus mpohurai kara-kara 
Yesus toe, wori'-mi tauna morumpu. 
Mepekune' Pilatus mpekune'-ra: "Hema 
to nipokono kubahaka-kokoi mpae 
tohe'i? Yesus Barabas, ba Yesus to 
rahanga' Kristus-di?" 18 Pilatus mpo'uli' 
hewa toe, apa' na'inca ka'uma-na-hawo 
masala'-i Yesus, pangkeni to Yahudi 
mpotonu Yesus hi hi'a apa' kamohingi'- 
ra-wadi. 19 Nto'u pohura-na Pilatus hi 
pohuraa pobotuhia toe, rata suro ngkai 
tobine-na to mpo'uli'-ki: "Neo'-konae' 
nuhuku'-i tauna to uma masala' tetui! 
Apa' ngkai Hi'a alaa-ku mo'ompo' to 
mekoroi' bengi ngone-e." 20 Aga imam 
pangkeni pai' totu'a to Yahudi, kaliliu 
moto-ra mpo'ukei' ntodea, ra'uli'-raka: 
"Perapi'-koi hi Gubernur bona Barabas 
nabahaka, pai' Yesus to nahuku' mate!" 
21 Jadi', mepekune' Gubernur Pilatus hi 
ntodea, na'uli': "Ngkai hira' rodua tohe'i, 
hema to nipokono kubahaka-kokoi?" 
Ratompoi': "Barabas!" 22 Napekune' tena 
Pilatus: "Ane wae, kupopai-imi Yesus 
to rahanga' Kristus?" Metompoi'-ra 
omea: "Raparika'-i!" 23 Mepekune' 

tena-i-pidi Pilatus: "Hiaa' napa sala'-na?" 
Rapesukui lau-mi mejeu': "Parika'-imi!" 
24 Ka'omea-na nahilo Pilatus uma-pi 

ria kalaua-na mpololitai-ra, apa' 
kameroo-rodoa' lau-ramo. Toe pai' 
na'ala' ue napowano hi nyanyoa ntodea 
pai' na'uli': "Mowano-a! Bona nihilo, 
ka'uma-na-kuwo kugalo kanipatehi-na 
tau toii! Koi' moto-koiwo to mpotangku." 
25 Metompoi' ntodea, ra'uli': "Io', kai' 
moto-kaiwo pai' hante muli-kai to 
mpokolo kamate-na." 280 Ngkai ree, 
nabahaka-miraka Barabas, pai' nahubui 
tantara-na mpoweba' Yesus. Oti toe 
natonu-miraka bona raparika'. 27 Oti toe, 
tantara Gubernur mpokeni Yesus mesua' 
hi rala tomi Gubernur, pai'-ra mpokio' 
hawe'ea doo-ra tumai mpotipuhi-i. 

28 Raroncu-ki pohea-na pai' rapasuai'-i 
baju to mperelei to hewa baju magau'. 
29 Rababehi hameha' songko ngkai 
walaa to morui to hewa songko magau', 
pai' rasongkoi-ki. Rawai' wo'o-i lua' 
hameha' hi pale ka'ana-na, hewa lua' to 
nakamu magau', pai'-ra mowingkotu' hi 
nyanyoa-na, ra'uli': "Wori' tabe, Magau' 
to Yahudi!" 30 Ra'uelikui-i pai' ra'ala' 
lua' to hi pale-na rapao'-ki woo'-na. 

31 Ka'oti-na rapopo'ore' hewa toe, 
raroncu-mi baju to rabajui-ki we'i pai' 
ra'uncoi' nculii'-i pohea-na moto-mi. Oti 
toe rakeni-imi hilou hi mali ngata bona 
raparika'. 3? Hi lengko ohea hirua'-ra 
hante hadua tauna to rahanga' Simon 
to Kirene. Tantara to Roma mpewuku 
Simon toe mpopaha'a kaju parika'-na 
Yesus. 33Uma mahae rata-ramo hi 
po'ohaa' to rahanga' Golgota, batua-na 
Bulu' Banga'woo'. 3#Hi ree, Yesus 
rapopo'inui anggur to ragalo hante 
pokuli' to mopai'. Ka'oti-na napemita, 
oja'-i mpo'inu. 3? Raparika'-imi, pai' 
pohea-na rabagi-bagi hante ntene' 
undi hewa pompenoa'-ra. 3? Oti toe, 
mohura-ramo hilau mojaga. 3” Hi kaju 
parika'-na hi lolo woo'-na rapataka' 
hampepa' papan. Hi papan toe te'uki' 
napa to rapakilu-ki Yesus, hewa toi 
moni-na: TOI-MI YESUS MAGAU' TO 
YAHUDI. 88 Ria wo'o rodua toperampaki 
raparika' dohe-na, hadua mali ka'ana-na 
hadua mali ki'ii-na. 22Tauna to liu hi 
ree, ngkololi-ra mpopo'ore'-i, 40 ra'uli': 
"Nu'uli'-kona mpogero-ko Tomi Alata'ala 
pai' nuwangu nculii' rala-na tolu eo! Ane 
Ana' Alata'ala mpu'u-ko, tulungi woto-nu 

moto! Mana'u-moko ngkai kaju parika' 
tetu!" 41 Wae wo'o imam pangkeni, guru 
agama pai' totu'a to Yahudi mpopo'ore'-i, 
ra'uli': 2"Tau ntani'-na natulungi-ramo, 
woto-na moto-pi uma nakulei' ntulungi. 
Hiaa' bo Hi'a he'e Magau' to Israel! 
Agina mana'u-i ngkai kaju parika'-na 
toe, pai' lako' tapangala'-i. 43 Ncarumaka 
Alata'ala-i, pai' na'uli' Ana' Alata'ala-i. 
Mai tahilo Alata'ala mpobahaka-i, ane 
dota-i." 44Ntahawe' toperampaki to 
raparika' dohe-na, meruge' wo'o-ra-rawo 
mporuge'-i hewa toe. # Tebua'-mi eo, 
muu-mule' mobengi hobo' hi ngata toe 
rala-na tolu jaa. #Jaa tolu ncimonou', 
mekio'-imi Yesus napasimuku mpo'uli': 
"Alata'ala-ku! Alata'ala-ku! Napa pai' 
nupalahii-a?" Hi rala basa Yahudi: "Eli! 
Eli! Lama sabakhtani?" 4/ Ba hangkuja 
dua to mokore mohu' hi kaju parika'-na 
mpo'epe pe'au-na toe, ra'uli': "Epe, 
mpokio' nabi Elia-i!" 48 Ria hadua to 
mokeno hilou mpo'ala' hampu'u wunga 
to hewa lomo', nabangkahi hi rala ue 
anggur to mo'onco, natu'u hi wuntu 
hompea pai' napopoju'ui-ki Yesus 

bona na'inu. @Ria wo'o to mpo'uli': 
"Popea ulu, tahilo ba tumai mpu'u-i 

Elia mpotulungi-i." >° Oti toe me'au 
tena-i Yesus napesukui, pai' modupe'-mi 
inoha'-na. >! Nto'u toe, kain porini-olo' 
to tetoe hi rala Tomi Alata'ala muu-mule' 
mobika' ntongo' ngkai lolo-na rata hi 
une'-na. Ria wo'o linu, pai' watu bohe 
paheka'-heka'. 22 Wori' daeo' mobea-mi, 
pai' wori' tauna to monoa' ingku-ra owi 
rapotuwu' nculii', 58 Ka'oti-na Yesus 
tuwu' nculii', mehupa'-ra ngkai daeo'-ra, 
pai'-ra mesua'- hi ngata Yerusalem, 
ngata to moroli' toe. Wori' tauna 
mpohilo-ra. ”“Tadulako tantara hante 
tantara-tantara doo-na to mpojaga 
Yesus, me'eka' lia-ramo mpo'epe linu 
pai' mpohilo hawe'ea to jadi' toe. 
Ra'uli': "Ana' Alata'ala mpu'u-i-tawo' !" 
>> Hi ree, wori' wo'o tobine to menaa 
ngkawao. Hira' toe tobine to mpotuku' 
pai' mpotulungi Yesus, ntepu'u ngkai 
pobago-na hi tana' Galilea. ?? Hanga'-na 
to hadua, Maria Magdalena. To hadua 
wo'o, Maria tina-na Yakobus pai' Yusuf. 
Pai' hadua wo'o tobine-na Zebedeus. 

57 Neo' limpa-mi eo, tumai hadua tauna 
to mo'ua' to ngkai ngata Arimatea, 
hanga'-na Yusuf. Yusuf toei, topetuku' 
Yesus wo'o-i-hawo. 28 Hilou-i hi Pilatus 

mperapi' woto Yesus. Pilatus mpohubui 
tantara-na mpowai'-i Yusuf woto-na 
Yesus. ?9 Na'ala' mpu'u-mi, naputu' 
hante kain to bula, ©? pai' napopoturu 

hi rala daeo'. Daeo' toe, daeo' to 
bo'u-pidi, daeo' pomporodoa-na Yusuf 
moto, to ratowi hi panapa bulu' watu. 
Oti toe, naluli' hameha' watu to bohe 
na'unca-ki daeo' toe, pai'-i malai-mi. 

61 Aga Maria Magdalena pai' Maria to 
ntani'-na, mohura-ra hi mai hi mali 
daeo'. €? Kamepulo-na hi Eo Sabat, 
imam-imam pangkeni pai' to Parisi hilou 
hangkaa-ngkania hi Pilatus, 83 ra'uli": 
"Tua Gubernur, kikiwoi lolita topebagiu 
toei ngone lou, bula-na tuwu'-pidi na'uli': 
'Kaliu-na tolu eo, tuwu' nculii'-a.' 54 Jadi', 
toe pai' kiperapi' bona Tua mpohubui 
tantara hilou mpojaga daeo'-na toe 

ria, radongo lompe' duu'-na rata hi eo 
katolu-na, bona neo' ria loga ana'guru-na 
lou mpanako woto-na. Ra'uli' mpai' hi 
ntodea tuwu' nculii'-i, duu'-na wori'-mi 
tauna to rabagiu. Helee, meliu lau-mi 
mpai' kawori' tauna to mpotuku '-i 
ngkai to mpotuku'-i bula-na tuwu'-pidi." 
65 Na'uli' Pilatus: "Ria moto tantara. 
Keni-ramo hilou mpodongo daeo'-na 

hudupakulea'-ni." 66 Hilou mpu'u-ramo 
hi daeo'. Rasaa' watu po'unca-na, bona 
uma ma'ala raderu', pai' rahubui tantara 
mpodongo daeo' toe, bona neo' ria to 
mpokabiboi. 
28 1Timpaliu-mi eo pepuea', kako'ia- 
na mehupa' eo hi eo Mingku, 
Maria Magdalena pai' Maria to ntani'-na 
hilou mpokamata daeo'. ? Ncorobaa ria 
linu bohe, apa' hadua mala'eka Pue' 
mana'u ngkai suruga tumai mpoderu' 
watu po'unca daeo', pai'-i mohura hi 
lolo-na. 3 Lence-na mekiroi' hewa kila", 
pai' pohea-na bula ngehe. “Tantara to 
mpodongo hi ree, me'eka' lia-ramo, 
moridi'-ra, pai' uma-rapa tono mokore, 
hewa to mate-ramo. ? Na'uli' mala'eka 
mpo'uli'-raka tobine toera: "Neo'-koi 
me'eka', ku'inca moto mpali'-koi Yesus 
to mate raparika'. * Uma-ipi-hana ria hi 
rehe'i. Tuwu' nculii'-imi, hewa to na'uli'- 
kokoie wengi. Mai hilo karatu'ua-na 
wengi. ' Wae-pi, hilou-mokoi pesahui, 
uli'-raka ana'guru-na katuwu'-na nculii'- 
mi. Hilou meri'ulu-i hi tana' Galilea. Hi 
ria-damo mpai', pai'-i nihilo. Kiwoi napa 
to ku'uli'-kokoi!" 8 Rapesahui-mi-rawo 
tobine toera malai ngkai daeo'. Me'eka' 

moto-ra, aga goe' lia wo'o-ra. Pokeno- 
rami hilou apa' doko' raparata to jadi' 
toe hi ana'guru-na Yesus. ? Muu-mule' 
etu-imi Yesus mpohirua'-raka pai' 
natabe-ra. Tumai-ramo mpomohui'-i, 
rakupui witi'-na pai' ranyompa-i. 

10 Na'uli' mpo'uli'-raka: "Neo' me'eka'! 
Hilou-mokoi, uli'-raka ompi'-ku bona 
hilou-ra hi Galilea, hi ria mpai' rahilo- 
a." 11 Lingku'-ra tobine toera hilou, ba 
hangkuja dua tantara to mpodongo daeo' 
hilou hi rala ngata, pai'-ra mpoparata hi 
imam pangkeni hawe'ea tojadi' hi daeo' 
we'i. 12 Mohawa'-ramo imam pangkeni 
toera hante totu'a to Yahudi to ntani'-na. 
Kabotu' lolita-ra, agina mpowai'-ra 
tantara wori' doi po'ompo wiwi-ra, bona 
neo' ra'uli' hilau. 13 Ra'uli' imam pangkeni 
toera mpo'uli'-raka tantara: "Uli'-koi 
hewa toi: 'Mentongo' bengi ngone, 
topetuku' Yesus tumai mpanako woto-na 
bula-kai leta'.' 14 Ane na'epe Gubernur 
tohe'e, kai'-damo mpololitai-i bona 
neo'-koi rapoo-popai." t> Radoa-mi-rawo 
tantara doi toe, pai' ra'uli' hewa to oti 
ratudui'-raka. Duu' rata hi eo tohe'i, 
motote oa' lolita toe hi to Yahudi. 

16 Ana'guru-na Yesus to hampulu' hadua 

toera hilou hi tana' Galilea, hi bulu' 

to natudo' ami'-raka Yesus. 1” Rahilo 
mpu'u-imi hi ria, pai' ranyompa-i. Aga 
ria wo'o tauna to morara'-pidi nono-ra. 
18 Yesus mpomohui'-ra pai' na'uli'-raka: 
"Hawe'ea kuasa hi suruga pai' hi dunia' 
ratonu-maka. 19 Jadi', hilou-mokoi hi 
humalili' dunia', tudui' hawe'ea tauna 
jadi' topetuku'-ku. Niu'-ra hi rala hanga' 
Alata'ala to Tuama, to Ana' pai' Inoha' 
Tomoroli'. 20 Tudui'-ramo mpotuku' 
hawe'ea to kuhawai'-kokoi. Kiwoi-koi: 
kudohei moto-koi duu'-na hi kahudua 


dunia'. 


MARKUS 1.1-7 150 


1 Tohe'i-mi Kareba Lompe', tutura 

katuwu'-na Yesus Kristus, Ana' 
Alata'ala. 2Tutura-na ntepu'u ngkai 
karata-na Yohanes Topeniu'. Karata-na 
Yohanes toei, telowa ami'-mi hi rala sura 
nabi Yesaya. Hante wiwi nabi, Alata'ala 
mpo'uli'-ki Ana'-na hewa toi: "Hi'a toi-mi 
suro-ku, kuhubui-i meri'ulu ngkai Iko, 
bona mporodo ohea-nu." 3 "Mekio'-i 
hi papada to wao', na'uli': 'Neo' rata- 
imi Pue'! Porodo ami'-miki ohea-na. 
Nipakalempe ami'-mi ohea to natara 
mpai'.' " #Hewa to ra'uki' toe, mehupa' 
mpu'u-imi Yohanes Topeniu' hi papada 
to wao'. Mpoparata-i Lolita Alata'ala hi 
ntodea, na'uli': "Medea-mokoi ngkai 
jeko'-ni, pai' kana tumai-koi kuniu' bona 
Alata'ala mpo'ampungi jeko'-ni." > Wori' 
tauna to hilou hi papada to wao' doko' 
mpo'epe lolita-na Yohanes. Ria-ra ngkai 
ngata Yerusalem pai' ngkai hawe'ea 
ngata hi tana' Yudea. Hilou-ra mpangaku' 
jeko'-ra, pai' naniu'-ra hi ue Yordan, 
tanda kamedea-ra ngkai jeko'-ra. 
6 Pohea-na Yohanes rababehi ngkai wulu 
porewua to rahanga' unta. Salepe'-na 
ngkai kuliba. Koni'-na lari pai' ue wani. 
7 Mpopalele-i kareba toi: "Ngkabokoa' 


MARKUS 1.8-15 151 


ngkai aku', tumai mpai' to meliu kuasa- 
na ngkai aku'. Bangku' mowilingkudu 
mpobongka koloro sapatu'-na, uma-a- 
kuwo natao. 8 Aku' mponiu'-koi hante 
ue tanda kamedea-ni ngkai jeko'-ni. 
Aga Hi'a mpai' mponiu'-koi hante Inoha' 
Tomoroli'." 3 Rala-na ha'eo, Yesus 
me'ongko' ngkai ngata Nazaret hi tana' 
Galilea, tumai mpopeniu' hi Yohanes. 
Yohanes mponiu'-i hi ue Yordan. 19 Wae 
ka'oti-na raniu', mencore-imi ngkai 

ue, pai' mpohilo-imi langi' mobea pai' 
Inoha' Tomoroli' mana'u tumai molence 
mpo-danci mangkebodo hompo hi Hi'a. 
11 Alata'ala mololita ngkai langi! mpo'uli'- 
ki: "Iko toi-mi Ana'-ku to kupe'ahi'. 
Iko-mi to mpakagoe' nono-ku." 12 Oti 
toe, Inoha' Tomoroli' mpakeni Yesus lou 
hi papada to wao'. 13 Opo' mpulu' eo-i 
hi ria. Bula-na hi papada toe, Magau' 
Anudaa' mposori-i. Binata to me'ila 
dohe-na, pai' mala'eka mpomawai-i. 

14 Ko'ia mahae ngkai ree, Yohanes 
Topeniu' rahoko' pai'-i ratarungku'. Nto'u 
toe, hilou-imi Yesus hi tana' Galilea, 
pai'-i mpopalele Kareba Lompe' to 
ngkai Alata'ala, t> na'uli': "Neo' rata-mi 
tempo-na Alata'ala jadi' Magau' hi 

dunia'! Medea-mokoi ngkai jeko'-ni, 
pangala'-mi Kareba Lompe'." 18 Bula-na 
momako' hi wiwi' rano Galilea, mpohilo-i 
rodua tauna. Hanga'-ra: Simon hante 
Andreas ompi'-na. Nto'u toe, bula-ra 
mebau' hi rano mojala', apa' toe-mi- 
rawo bago-ra. 1' Yesus mpo'uli'-raka: 
"Mai-mokoi ntuku'-a! Uma-pokoi mebau' 
mpali' uru. Ngkai wae lau, kuwai'-koi 
pobago mpotudui' tauna mepangala' hi 
Aku'." 18 Karapalahii-nami jala'-ra, pai' 
ntepu'u eo toe mpotuku' Yesus-ramo. 

19 Napaliliu-mi Yesus momako', ko'ia 
molaa ngkai ree mpohilo wo'o-imi 
rodua to ntali ompi': Yakobus pai' 
Yohanes, ana'-na Zebedeus. Hira' toe, 
bula-ra mpokolompehii jala'-ra hi rala 
sakaya. 20 Nakio'-ramo mpotuku'-i. Jadi', 
rapalahii-mi tuama-ra hi rala sakaya 
hante tauna to dohe-ra to ngkoni' gaji', 
pai' mpotuku' Yesus-ramo. ?! Ngkai ree, 
Yesus hante topetuku'-na hilou hi ngata 
Kapernaum. Hi eo pepuea' to Yahudi, 
mesua'-imi hi rala tomi posampayaa pai' 
natepu'u-mi metudui'. 2? Konce-ramo 
tauna to mpo'epe tudui'-na. Apa' uma-i 
metudui' hewa guru-guru agama. 
Petudui'-na, hewa tauna to mokuasa 

mpu'u. 23 Nto'u toe, ria hadua tauna to 
nahawi' anudaa', mesua' wo'o-i-hawo 
hi tomi posampayaa toe, pai'-i mejeu': 
24 "Ee Yesus to Nazaret! Doko' nupopai- 
dakaie? Ba doko' nuropuhi-dakaie? 
Ku'inca moto-kole, ka'Iko-na Suro to 
moroli' ngkai Alata'ala-e." 2? Yesus 
mpo'uli'-ki anudaa' toei: "Ngkaba'i-ko! 
Palai-ko ngkai tauna tetui!" 28 Tauna toei 
moridi' sabana anudaa', pai'-i me'au, 
pai' malai-mi anudaa' to mpohawi -i. 

27 Konce omea-ramo tauna to mpohilo, 
alaa-na momepololitai-ramo ra'uli': 
"Uma mowo-e'! Toi-e tudui' to bo'u, ria 
mpu'u baraka'-na! Mpopalai-i anudaa', 
bo ratuku' mpu'u-diki-hana hawa'-nae!" 
28 Ngkai ree, kamolele-nami kareba to 
mpotompo'wiwi Yesus hobo' hi tana' 
Galilea. 29 Kanculii'-ra Yesus hante 
ana'guru-na ngkai tomi posampayaa 
toe, hilou-ramo hi tomi-ra Simon pai' 
Andreas. Yakobus pai' Yohanes hilou 
wo'o dohe-ra. 20 Hi ria, piniana-na Simon 
tobine ntora turu apa' ngkelengi'-i. 
Rapesahui mpo'uli'-ki Yesus kapeda'-na. 
31 Ngkai ree, hilou-imi Yesus hi poturua- 
na, nakamu pale-na pai' napopemata-i. 
Ncaliu mo'uri'-imi, pai'-i mpolayani-ra. 

32 Ncimonou' toe, limpa-mi eo, wori' 
tauna tumai hi Yesus mpokeni hawe'ea 
to peda' ba to nahawi' seta. 33 Wori' 
pue' ngata tumai morumpu hi berewe 
tomi Simon. 3? Wori' tauna to napaka'uri' 
ngkai haki'-ra to wori' nyala. Wori' wo'o 
seta to mpesuai' tauna napopalai. Aga 
seta toera, uma-ra napiliu mololita, apa' 
ra'inca moto kaHi'a-na Ana' Alata'ala. 

35 Kamepulo-na parabaja-pidi, memata- 
imi Yesus pai'-i malai ngkai ngata hilou 
hi kawaoa'-na, lou mosampaya. 3? Simon 
hante doo-na hilou mpali'-i. Kararua'-na, 
ra'uli'-ki: 37 "Wori' tauna mpali'-ko 
Guru." 38 Na'uli'-raka: "Hilou-tamo hi 
ngata ntani'-na to mohu' bona mpokeni 
Lolita Alata'ala hi ria wo'o-a. Apa' toe-mi 
patuju-ku tumai hi dunia'." 39 Ngkai ree, 
kahilou-nami Yesus hante ana'guru-na 
mpokeni Lolita Alata'ala hi hawe'ea 
ngata hi tana' Galilea. Metudui'-i hi 

rala tomi-tomi posampayaa, pai -i 
mpopalai seta to mpesuai' tauna. “9 Ria 
hadua tauna to mohaki' poko' rata hi 
Yesus. Powingkotu'-nami mpopetulungi, 
na'uli': "Ane ma'ala, paka'uri'-a-kuwo!" 
41 Metumu'-mi ahi'-na Yesus mpohilo-i. 
Toe pai' najama-i pai' na'uli'-ki: "Ma'ala 

moto, kupaka'uri'-moko!" 42 Hampinisi 
mata, moronto-mi haki'-na, mo'uri'-imi. 
43 Oti toe, Yesus mpohubui-i hilou, 
na'uli'-ki: "Kutagi mpu'u-ko, ““neo' 
nulolita hi hema-hema napa to jadi' 
tohe'i-e. Hilou-moko ulu mpopehuwu 
woto-nu hi imam, bona nahilo kamo'uri'- 
numi, pai' keni pepue'-nu ntuku' parenta 
to te'uki' hi rala Atura Musa, bona monoa' 
hi hawe'ea tauna kamo'uri'-nu mpu'u- 
mi." #Ntaa' we'i, kahilou-na tauna 
toei, ntora nalolita lau-mi hiapa-apa 
kanapaka'uri'-na Yesus. Alaa-na, Yesus 
uma-ipi bisa mesua' hi rala ngata apa' 
wori' rahi tauna mpotipuhi-i. Mo'oha' 
hi mali ngata-i-damo hi kawaoa'-na. 
Aga nau' wae, uma oa' ria kaputua-na 
tauna tumai ngkai wori' ngata doko' 
mpohirua'-ki. 
2 t Ba hangkuja kahae-na ngkai 

toe, Yesus nculii' hilou hi ngata 
Kapernaum. Motolele-mi karia-na Yesus 
hi rala tomi, ? toe pai' wori' tauna himuhu 
doko' mpohilo-i. Kahimuhu-ra toe, 
alaa-na bihi'-mi hi rala tomi, rata-rata 
hi wobo' bihi' tauna. Naparata-raka 
Lolita Alata'ala. 3 Bula-na mololita 
tohe'e, tumai opo' tauna mpokowa' 

doo-ra to pungku. “Uma ria ohea-ra 
mpomohui' Yesus apa' bihi' rahi tauna. 
Toe pai' ngkahe' tuka'-ramo hilou hi 
lolo tomi, ratangka' ata' to hintoto 
Yesus, pai' ra'ulu doo-ra ntali ali'-na 
hilou hi rala tomi. ? Nahilo Yesus kabohe 
pepangala'-ra toe, na'uli'-mi hi topungku 
toei: "Ana'-ku, te'ampungi-mi jeko'-nu." 
6 Ria wo'o-ra-rawo ba hangkuja dua guru 
agama Yahudi to mohura hi rala tomi 
toe. Kedi' nono-ra mpo'epe lolita-na 
Yesus toe, ra'uli' hi rala nono-ra: '"Daho' 
rahi-i-hana tauna toei mololita hewa 
tetu! Ha na'uli'-hana hibalia tuwu'-na 
hante tuwu'-na Alata'ala? Uma ria 
ntani'-na to ma'ala mpo'ampungi jeko', 
hadua Alata'ala-wadi." 8 Ntaa' na'inca 
moto-di Yesus napa to hi pekiri-rae. 
Toe pai' na'uli'-raka: "Napa-di pai' hewa 
tetu pekiri-nie? ? Aku' Ana! Manusia', ria 
mpu'u kuasa-ku hi dunia' mpo'ampungi 
jeko'. Tapi' ane ku'uli'-ki topungku toei: 
'Te'ampungi-mi jeko'-nu,' uma ni'incai 
ba te'ampungi mpu'u-di jeko'-na ba 
uma-di. Aga ane ku'uli': 'Memata-moko, 
lulu-mi ali'-nu pai' momako'-moko,' 
nihilo mpai' kadupa'-na ba ka'uma-na. 
Jadi', kupopohiloi-koi karia-na kuasa- 

ku mpo'ampungi jeko'." Ngkai ree, 
kamewili'-nami hi topungku toei, 10(2:9) 
11 na'uli'-ki: "Memata-moko, lulu-mi 
ali'-nu, pai'-ko nculii'-mi!" 12 Pemata-na 
mpu'u-mi topungku toei, nalulu ali'-na, 
pai'-i momako' hilou rasabii' tauna to 
wori'. Karahilo-na tauna to wori' napa 
to jadi' toe, konce omea-ramo, pai'-ra 
mpo'une' Alata'ala, ra'uli': "Ko'ia ria 
tahiloi hewa to jadi' tohe'i!" 13 Oti toe, 
hilou wo'o-imi Yesus hi wiwi' rano. Wori' 
lia tauna morumpu, pai' natudui'-ra. 

14 Bula-na momako', mpohilo-i hadua 
topesingara' paja' to rahanga' Lewi 
ana'-na Alfeus, bula-na mohura hi 
kantoro'-na. Na'uli' Yesus mpo'uli'-ki: 
"Tuku'-ama!" Kamokore-nami Lewi 
kaliliu mpotuku'-i. 1? Oti toe, Yesus pai' 
ana'guru-na ngkoni' hi tomi Lewi, pai' 
wori' wo'o-ra topesingara' paja' pai' tau 
ntani'-na to ra'uli' ntodea dada'a kehi-ra 
tumai ngkoni' dohe-ra, apa' wori'-ra to 
mpotuku' Yesus. 16 Ria wo'o hi ree ba 
hangkuja dua guru agama to mpotuku' 
tudui' Parisi. Kampohilo-ra Yesus ngkoni 
dohe tauna to dada'a kehi-ra toe, 
ra'uli'-mi mpo'uli'-raka ana'guru-na: 
"Napa pai' guru-ni ngkoni' hangkaa- 

ngkania hante topesingara' paja' pai' 
tauna topojeko'-e!" 17 Yesus mpo'epe 
lolita-ra toe, toe pai' napololitai-ra hante 
lolita rapa' toi, na'uli': "Tauna to uma 
peda', uma mingki' rapokulii'. Tauna to 
peda'-wadi-hawo to paraluu rapokulii'. 
Uma-a tumai mpokio' tauna to monoa' 
ingku-ra. Katumai-ku toi-le, mpokio' 
topojeko'-a-kuna bona medea-ra ngkai 
jeko'-ra." 18 Rala-na hangkani, topetuku' 
Yohanes Topeniu' pai' to Parisi bula-ra 
mopuasa'. Ria-mi tauna rata hi Yesus 
mpekune'-i: "Topetuku'-na Yohanes 
Topeniu' mopuasa', wae wo'o topetuku' 
to Parisi, mopuasa' wo'o-ra. Hiaa' 
topetuku'-nu Iko, napa pai' uma-ra 
mopuasa'?" 19 Yesus mpotompoi'-ra 
hante lolita rapa' toi, na'uli'-raka: "Ane 
tauna hi posusaa' poncamokoa, ha 
mopuasa'-ra-rana bula-ra mpo'ema' 
topemua'? Uma-hawo. Bula-na ria-pidi 
topemua' dohe-ra, uma-ra mopuasa'. 
20Tapi' rata mpai' tempo-na, topemua' 
ra'ala' ngkai laintongo'-ra. Nto'u 
toe-damo, pai' lako' mopuasa'-rada." 
21 Oti toe Yesus mpo'uli' lolita rapa' to 
ronyala-pi, na'uli': "Uma ria haduaa 
tauna to mpotelepei baju to hae hante 

pontaia' to bo'u. Apa' pontaia' to bo'u 
mongkuru' mpai', duu'-na mpoheu' 
baju to hae toe, alaa-na kaboo-bohea 
lau-mi heu'-na. 22 Wae wo'o uma ria 
tauna to mpotua anggur to bo'u hi rala 
pontu'ua to hae. Apa' ane dede '-ipi 
mpai', mopengka lau-mi pontu'ua to hae 
toe, alaa-na mobowo lau-mi anggur, pai' 
mpadaa'-mi pontu'ua-na. Jadi', anggur 
to bo'u kana ra'ihii' hi pontu'ua to bo'u 
wo'o-hawo." 23 Hangkani hi eo pepuea', 
Yesus pai' ana'guru-na ntara rala bonea. 
Bula-ra mpotara bonea toe, ana'guru-na 
mpotepo' wua' gandum pai' raru'a. 24To 
Parisi to hi ree mpo'uli'-ki Yesus: "Napa- 
di-rana pai' ana'guru-nu mpotiboki 
atura agama-tae? Mobago-ra-rana hi eo 
pepuea'." 22 Na'uli' Yesus: "Ha uma ria 
nibasa napa to nababehi Magau' Daud 
owi nto'u Abyatar jadi' Imam Bohe-e? 
Nto'u-na Daud hante ema'-na mo'oro' 
pai' uma ria anu rakoni', mesua'-imi hi 
rala tomi pepuea', pai'-i mpokoni' roti 
to rapopepue' hi Alata'ala, pai' nabagi 
wo'o-raka doo-na. Ntuku' ada agama-ta, 
imam-wadi-hana to ma'ala mpokoni' roti 
toe. Aga nau' wae, gau'-na Daud toe 
uma-hawo naposala'." 26 (2:25) 27 Ngkai 

ree, na'uli' wo'o-mi Yesus: "Alata'ala 
mpobabehi eo pepuea' bona mpotulungi 
manusia'. Bela manusia' to rababehi 
bona napari'une' ada eo pepuea'. 28 Jadi', 
Aku' Ana' Manusia', ria kuasa-ku mpo'uli' 
napa to ma'ala rababehi hi eo pepuea'." 
1t Rala-na hangkani, mesua' wo'o-imi 
Yesus hi rala tomi posampayaa. Hi 
ree, ria hadua tauna to mate pale-na 
hamali. * Ria wo'o-ra hi ree to Parisi 
to tungkai' doko' mpali' kasalaa' Yesus 
meka' mobago-i hi eo pepuea', apa' 
doko' rapakilu-i. Jadi', ralelemata-i 
meka' ba mepaka'uri' mpu'u-i hi eo 
pepuea'. 3 Na'uli' Yesus mpo'uli'-ki tauna 
to mate pale-na hamali: "Mai-ko mokore 
hi laintongo' rehe'i." 4 Oti toe, na'uli'-raka 
to Parisi: "Ntuku' ada agama-ta, to'uma 
to ma'ala tababehi hi eo pepuea': 
mpobabehi to lompe'-di ba to dada'a? 
Mpotulungi doo ba mpatehi doo?" Tapi' 
to Parisi toera, oja'-ra mpotompoi -i, 
ngkaba'i-ra-wadi. ? Mogolili Yesus 
mponaa-ra. Moroe-i pai' peda' nono-na 
apa' motu'a rahi nono-ra. Toe pai' na'uli' 
mpo'uli'-ki tauna to mate pale-na hamali 
toei: "Tanoa pale-nu!" Kanatanoa-nami 
pale-na, mo'uri'-imi. SPalai-ra to Parisi 

ngkai tomi posampayaa toe, pai'-ra 
morumpu hante tauna to tono' hi Magau' 
Herodes. Mpali' akala-ra bona Yesus 
rapatehi. ' Yesus hante ana'guru-na 
malai ngkai ree hilou hi wiwi' rano. Wori' 
to Galilea ntuku'-i. Wori' wo'o to tumai 
ngkai tana' Yudea, 8 ngkai Yerusalem, 
ngkai tana' Idumea, ngkai dipo ue 
Yordan, ria wo'o ngkai ngata Tirus pai' 
Sidon. Wori' rahi tauna to tumai hi Yesus 
apa' ra'epe hawe'ea to nababehi. ? wori' 
tauna to mohaki' napaka'uri', alaa-na 
mome'upi'-ra tauna lou mpomohui -i 
doko' mpoganga-i. Ngkai kawori' tauna, 
toe pai' nahubui ana'guru-na mporodo 
sakaya nahawi', nee-neo' mpai' ra'upi'-i 
ntodea. 10 (3:9) 1 Rata wo'o-ra tauna to 
napesuai' anudaa'. Kampohilo-ra Yesus 
kaliliu mowingkotu'-ra hi nyanyoa-na, 
pai'-ra mejeu', ra'uli': "Iko-mi Ana' 
Alata'ala!" 12 Aga natagi mpu'u-ra, 
bona neo' ra'uli' kahema-nai. H Oti 

toe, Yesus manake' hilou hi bulu'-na, 
pai'-i mpokio' tauna hema-hema to 
napokono. Rata mpu'u-ramo, 14pai' 
napelihi hampulu' rodua-ra, na'uli'-raka: 
"Kupelihi-koi bona nipodohe-a, pai' bona 
kusuro-koi mpopalele Kareba Lompe'. 

15 Pai' kuwai'-koi kuasa mpopalai seta." 
16 Tohe'i-mi hanga'-ra to hampulu' 
rodua toera: Simon (Yesus mpohanga'-i 
Petrus): oti toe, Yakobus ana' Zebedeus: 
pai' Yohanes ompi'-na Yakobus (Yesus 
mpohanga'-ra Boanerges--batua-na: 
tauna to hewa berese): oti toe, Andreas: 
Filipus; Bartolomeus: Matius: Tomas: 
Yakobus ana' Alfeus: Tadeus: Simon 

to Zelot: pai' Yudas Iskariot (hi'a 

mpai' to mpobalu' Yesus hi bali'-na). 

17 (3:16) 18 (3:16) 19 (3:16) 20Oti toe, 
Yesus nculii' hilou hi tomi. Aga wori' 
wo'o-wadi tauna to tumai mpotipuhi-i, 
alaa-na Yesus pai' ana'guru-na uma-ra 
tepongkoni'. *! Toe pai' ria tauna to 
mpo'uli': "Wuli-imile!" Kara'epe-na 
ompi'-na Yesus tohe'e, hilou-ramo ke 
mpo'ala'-i. 22 Ria wo'o hi ree guru agama 
Yahudi to lako' rata ngkai Yerusalem. 
Ra'uli' guru agama toera: "Ah, napesuai' 
Beelzebul-i-hanale, magau' hawe'ea 
seta. Magau' seta toe-mile to mpowai'-i 
kuasa mpopalai seta-e." 23Toe pai' 
Yesus mpokio'-ra bona mpomohui'-i, pai 
napololitai-ra hante ba hangkuja nyala 
lolita rapa', na'uli': "Ha beiwa-hawo 
seta mpopalai hingka seta-na? 24Ane 

rapa'-na ria hadua magau', pai' ntodea 
hi rala kamagaua'-na ntora mosisala, 
uma mpai' ntaha mahae kamagaua'-na 
toe. 25 Ane tau hantina ntora motuda', 
bate pagaa'-gaa' mpai' posantinaa-ra. 
26 Wae wo'o hi kamagaua' seta. Ane 

hi rala kamagaua' seta ria posisalaa 
pai' potudaa', kamagaua'-na toe uma 
ntaha mahae, kahudua-nami mpai' 
toe. ?” "Seta ma'ala rarapai'-ki tauna 

to parimuku. Ane mesua'-ta hi rala 
tomi tauna to parimuku doko' mpo'ala' 
ihi' tomi-na, kana tahoo' ncala'-i, 

pai' lako' ma'ala tapatau' rewa-na. 
Wae wo'o, ane Aku' mpopalai seta, 
batua-na, meliu kuasa-ku ngkai seta. 
28 "Mpu'u ku'uli'-kokoi: Hawe'ea jeko' 
manusia' pai' lolita pesapuaka-ra ma'ala 
ra'ampungi. 2? Aga hema to mposapuaka 
Inoha' Tomoroli', uma ria ampungia-ra 
duu' kahae-hae-na. Pesapuaka-ra toe 
raposala' duu' kahae-hae-na." 20 pai' 
hewa toe lolita-na Yesus, apa' ria to 
mpo'uli' kanahawi'-na anudaa'-i, uma 
rapangalai' kangkai Inoha' Tomoroli' 
kuasa-na. 3! Ngkai ree, rata-mi tina-na 
pai" ompi'-na Yesus mokore hi mali tomi. 
Mpohubui-ra tauna mpokio'-i tumai hi 

mali-na bona rapololitai. 3? Nto'u toe, 
wori' tauna mpotololiki Yesus. Ra'uli'-ki: 
"Guru, tina-nu pai' ompi'-nu, oe-ra ria 
hi mali-na mpali'-ko." 33 Yesus mponaa 
tauna to mpotololiki-i, pai' na'uli': "Ane 
tina-ku pai' ompi'-kule, hira' toe-ramo 
lau. 34 (3:33) 32 Apa' hema-hema to 
mpobabehi konoa Alata'ala, hira'-mi 
ompi'-ku pai' hira'-mi tina-ku." 

1 Rala-na hangkani, metudui' 

wo 'o-imi Yesus hi wiwi' rano. Wori' 
lia tauna morumpu mpotololiki-i. Ngkai 
kawori' tauna, toe-mi pai' hilou-i mohawi' 
sakaya to hi lolo ue, mohura-i hi rala-na 
pai' tauna to wori' mokore hi talinti. 
2 Wori' nyala to natudui'-raka hante 
lolita rapa'. Hewa tohe'i na'uli'-raka: 
3 “Pe'epei! Ria hadua topohawu' hilou 
mohawu'. #Rala mpohawu'-na toe, ria 
hawua'-na to monawu' hi mata ohea. 
Rata danci mpotilo' hawua' toe duu'-na 
oti. “Ria wo'o to monawu' hi tana' 
to watua, hangkedi'-wadi tana'-na. 
Hinawu'-na toe sohi' lia tuwu', apa' 
moreni' tana'-na. € Kamorani'-na eo, 
molaju-imi duu'-na bangi, apa' uma 
monala rali'-na. 'Ria wo'o to monawu' hi 
laintongo' rui. Tuwu' rui mpo'upi' hinawu' 


MARKUS 4.8 -— 13 165 


toe, alaa-na uma-i mowua', mate 
lau-idi. 3 Ria wo'o hawua' to monawu' hi 
tana' to morudu'. Tuwu' lompe' hawua' 
toe kakaa-kamaa, alaa-na mowua'. 

Ria to nte tolu mpulu' ngkani ngkai 
hinawu'-na, ria to ono mpulu', ria wo'o 
to ha'atu ngkani ngkai hinawu'-na." 

9 Ka'oti-na mpololita lolita rapa' toe, 
na'uli'-miraka: "Hema-koi to tilingaa, 
pe'epei lompe'!" 10 Oti toe, nto'u-na 
Yesus hadudua-na, ana'guru-na to 
hampulu' rodua pai' topetuku'-na to 
ntani'-na tumai mpekune -i: "Napa-die 
batua-na lolita rapa' toe-e we'i?" 

11 Na'uli' Yesus: "Owi, Alata'ala ko'ia 
mpopo'incai manusia' beiwa-i mpai' jadi' 
Magau' hi dunia'. Aga hewa toe lau, 
napopo'incai-mokoi tudui' toe. Tapi' ane 
tauna to bela topetuku'-ku, kutudui'-ra 
hante lolita rapa', t? bona madupa'-mi 
lolita Buku Tomoroli' to mpo'uli': 'Pe'epe 
moto-ra, aga uma oa' ra'incai batua-na. 
Pehilo moto-ra, aga hewa to uma oa' 
monoto rahiloi. Jadi', uma oa'-ra nculii' hi 
Alata'ala, pai' jeko'-ra uma te'ampungi.' 
" 13 Oti toe, Yesus mpo'uli'-raka: "Ane 
uma ni'incai batua lolita rapa' toe we'i, 
beiwa kani'inca-na batua lolita rapa' to 

ntani'-na? 14Topohawu', hira'-mi tauna 
to mpoparata Lolita Alata'ala. t> Ria 
tauna to ma'ala rarapai'-ki hawua' to 
monawu' hi mata ohea. Ra'epe moto 
Lolita Alata'ala, aga Magau' Anudaa' 
mpohilingai' nono-ra, alaa-na uma-pi 
rapoinono lolita toe. !? "Ria wo'o tauna 
to ma'ala rarapai'-ki hawua' to monawu' 
hi tana' to watua. Kara'epe-na Lolita 
Alata'ala, ncaliu goe' nono-ra. 17 Aga 
uma morali' mpu'u Lolita Alata'ala hi 
rala nono-ra, toe pai' uma-ra ntaha 
mahae. Ane rabalinai'-ra ba rapakasusa' 
sabana pepangala'-ra hi Lolita Alata'ala, 
kamo'ungkere'-rami. 18 "Ria wo'o tauna 
to rarapai'-ki hawua' to monawu' hi olo' 
rui. Ra'epe moto Lolita Alata'ala, 19 aga 
sese'-ra ntora mpenonoi katuwu'-ra hi 
rala dunia' toi, doko'-ra mporumpu rewa 
dunia'-wadi, pai' wori' nyala kahinaa hi 
rala nono-ra. Hawe'ea toe mposesei'-ra, 
alaa-na uma ria po'ohaa' Lolita Alata'ala 
hi rala nono-ra, pai' uma ria kalaua-na 
lolita toe hi katuwu'-ra. 2? "Ria wo'o 
tauna to rarapai'-ki hawua' to monawu' 
hi tana' to morudu'. Mpo'epe-ra Lolita 
Alata'ala, kaliliu ratarima. Hi tauna 
toe-ramo Lolita Alata'ala mowua' mpu'u. 

Ria to mowua' hangkedi', ria to mowua' 
wori', ria to mowua' wori' lia." 21 Na'uli' 
wo'o-mi Yesus: "Ha ria-ta to mpokeni 
palita hi rala tomi pai' tapopoi' hante 
kura ba tatu'u hi une' poturua? Tantu 
uma-hawo ria. Palita bate ratu'u hi 
pontu'ua-na bona nahinii hobo'. 22Apa' 
hawe'ea to tewuni kana rapopehuwu, 
pai' hawe'ea to kalerua kana jadi' 
kahiloa. 28 Hema-koi to tilingaa, pe'epei 
lompe'!" 24 Na'uli' tena Yesus: "Penotohi 
mpu'u-koi napa to ni'epe tohe'i-e. 

Apa' kawoo-woria' Lolita Alata'ala to 
nibagi-ki doo, kawoo-woria' wo'o to 
nanotohi-kokoi Alata'ala--ba melabi 
tena-pi ngkai ree. ?? Tauna to mpotarima 
Lolita Alata'ala, ranotohi nono-ra bona 
kawoo-woria' to ra'inca. Aga tauna to 
uma dota mpotarima Lolita Alata'ala, 
nau' ria hangkedi' to ra'inca, ra'alai' 
lau-ra." 2? Na'uli' Yesus: "Ane Alata'ala 
jadi' Magau' hi dunia', kajadi'-na hewa 
lolita rapa' tohe'i: Hadua tauna mpotujai' 
bonea-na. 27 Hi bengi-na turu-i, hi eo-na 
memata-i. Kahae-na toe, tinuja'-na 
tuwu' kaboo-bohea. Aga beiwa tinuja'- 
na tuwu' pai' jadi' bohe, uma-hawo 
na'incai. 28 Ngkai tana! moto-hawo 

pehupaa' wua'-na. Lomo'-na rau-na pai' 
kaho-na to mehupa', ngkai ree huwu-mi, 
duu'-na mo'ihi. 2? Kataha'-na pae, 
hilou-imi pue'-na ngkeni are' nasoe-ki, 
apa' tempo-nami mepae." 30 Na'uli' 
Yesus: "Ane Alata'ala jadi' Magau' hi 
dunia', beiwa kajadi'-na? Kajadi'-nale 
hewa lolita rapa' tohe'i: 3t Ria tauna to 
mpohawu' unto' hawi hi tana'. 3? Unto' 
toe monete' lia, meliu kakedi'-na ngkai 
hawe'ea unto' to ria hi dunia'. Aga 

ane rahawu'-i-damo pai'-i tuwu', meliu 
kabohe-na ngkai ngkojo to ntani'-na. 
Ra'a-na mopanga molanga, duu'-na 
rapopetai danci pai' rapengkamoui." 

33 Wae-mi Yesus mpoparata Lolita 
Alata'ala hi ntodea hante wori' nyala 
lolita rapa', ntuku' pakulea'-ra mpopaha. 
34 Ima ria to natudui'-raka ane uma 
hante lolita rapa'. Aga ane Hi'a-damo 
pai' ana'guru-na, nanotohi-miraka 
omea. 3? Ncimonou' toe wo'o, Yesus 
mpo'uli'-raka ana'guru-na: "Hilou-tamo 
hi dipo rano." 3?Jadi', apa' hi rala sakaya 
ami'-imi Yesus, pe'ongko'-rami mpalahii 
ntodea to hi wiwi' rano. Ria wo'o sakaya 
ntani'-na hi ree to mpotuku'-ra. 3” Ko'ia 
mahae, rata-mi ngolu' bohe. Ntepu'u-mi 

balumpa mporumpa' sakaya-ra, alaa-na 
neo' ponu'-mi sakaya-ra hante ue. 

38 Yesus leta' moto-i molunai hi wuntu 
sakaya. Kahilou-rami ana'guru-na 
mpolike-i, ra'uli'-ki: "Guru! Napa-di pai' 
nupelele' moto-ta neo' matala-tamoe?" 
39 Pemata-nami Yesus pai'-i mpotagi 
ngolu' pai' balumpa, na'uli': "Mento'o-ko 
ngolu'! Rodo-moko balumpa!" Mento'o 
mpu'u-mi-hawo ngolu', pai' muu-mule' 
molino nculii'-mi rano. #? Na'uli'-mi 
Yesus mpo'uli'-raka: "Napa pai' me'eka' 
rahi-koie? Ha uma ria pepangala'-nie?" 
41 Me'eka' lia-ramo ana'guru-na, pai' 
momepololitai-ramo, ra'uli': "Hema 
mpu'u-idi-hana tau toii-e? Ngolu' pai' 
rano molino-di-hana ntuku' hawa'-na!" 

1 Ngkai ree, rata-ramo hi dipo rano, 
hi tana' Gerasa. ?Hi tana' Gerasa 
toe, ria hadua tauna to nahawi' anudaa'. 
Hi daeo'-wadi po'ohaa'-na. Uma-i tono 
rahoo' nau' hante rante, apa' uma mowo 
karoho-na. Pontu-na witi'-na pai' pale-na 
rahoo', aga koloro pai' rante ma'ala oa' 

nadupe'. Ngkai kamoroho-na toe, pai' 

uma ria haduaa to daho' mpodongo-i. Hi 
eo-na hi bengi-na ntora dao'-dao'-na hi 
daeo' pai' hi bulu'-na, pai' kakakio'-kio', 

pai'-i mposerohi woto-na hante watu. 
Jadi', wae pana'u-na Yesus ngkai 

rala sakaya, mehupa'-mi tauna to 
kahawia' toei ngkai daeo'. 3(5:2) 4(5:2) 
5 (5:2) #Kampohilo-na Yesus ngkai 
molaa, pokeno-nami hilou mperapai-i, 
pai'-i mowingkotu' hi nyanyoa-na 
mponyompa-i. Yesus mpohubui 
anudaa' malai, na'uli': "Malai-moko 
ngkai tauna tetui!" Mejeu' tau toei 
na'uli': "Ee Yesus Ana' Alata'ala to hi 
suruga! Napa-di-kona pai' tumai-koe? 
Hante hanga' Alata'ala merapi'-a bona 
neo'-a-kuwo nusesa'." 8 (5:7) ? Yesus 
mpekune'-i: "Hema hanga'-nu?" Na'uli': 
"Hanga'-ku Legion, apa' wori'-kai 
hampo'emaa' to mesua' hi tau toii." 
(Hanga' Legion tohe'e, batua-na: 
moncobu.) 10 Rajojo seta toera merapi' 
hi Yesus bona neo'-ra napopalai ngkai 
ngata toe. '! Uma molaa ngkai ree, ria 
wori' wawu mojume hi panapa bulu'. 

12 Anudaa' toera merapi' hi Yesus, ra'uli': 
"Hubui-kai mesua' hi wawu toera mai." 
13 Napiliu moto-ra Yesus. Ngkai ree, 
malai mpu'u-ramo anudaa' toera kaliliu 
mesua' hi wawu. Pesua'-ra hi wawu 
toe, mparampuli-ramo-rawo wawu hilou 

mengkajuala' hi rano, mate bonga-ramo 
hi rala ue--kawori'-ra ria nte roncobu 
ma'a. # Karahilo-na tauna to mpodoo 
wawu toera napa to jadi', pokeno-rami 
hilou hi rala ngata pai' hi bonea to mohu' 
mpoparata kajadia' toe. Toe pai' tumai- 
ramo pue' ngata doko' mpohilo napa to 
jadi'. t> Karata-ra hi Yesus, rahilo-rawo 
tauna to kahawia' toei, mohura rodo-imi, 
moheai-i, pai' monoto-mi nono-na. 
Mpohilo toe, me'eka'-ramo. 18 Tauna to 
mpohilo kajadia' toe mpotutura napa to 
jadi' hi tauna to kahawia', pai' napa to 
jadi' hi wawu-ra. 17 Ngkai ree, pue' ngata 
merapi' hi Yesus bona malai-i ngkai 
ngata-ra. Jadi', mohawi' nculii'-imi hi rala 
sakaya. 18 Bula-na Yesus mohawi' toe, 
tauna to kahawia'-e ngone merapi' bona 
ma'ala-i hilou dohe-na. 1?Tapi' uma-i 
napiliu, na'uli'-ki: "Nculii'-moko hilou 

hi tomi-nu, uli'-raka hingka ngata-nu 
napa to nababehi Pue' Ala hi iko, pai' 
ahi'-na hi iko." 20 Hilou-imi-hawo hi 
tana' Dekapolis (batua-na: Hampulu' 
Ngata), mpopalele napa to nababehi 
Yesus hi woto-na. Konce hawe'ea tauna 
to mpo'epe. 21 Nculii' wo'o-imi Yesus 
hilou hi dipo rano. Karata-na hi dipo-na, 

wori" wo'o-mi tauna mpotipuhi-i. 
Bula-na hi wiwi' rano-pidi, 22 rata 
hadua pangkeni tomi posampayaa to 
Yahudi, hanga'-na Yairus. Kampohilo-na 
Yesus, powingkotu'-nami hi nyanyoa-na 
23 mpopetulungi, na'uli': "Neo! mate 
lia-imi dei'-ku hi tomi. Lou-ta hi tomi-ku, 
nujama-ka-kuwo bona mo'uri'-i, bona 
neo'-i-hawo mate." 24 Hilou mpu'u-imi 
Yesus dohe-na, pai' mo'iko wo'o tauna 
ntuku'-ra. Wori' tauna mpo'upi' Yesus. 
25 Hi olo' ntodea, ria hadua tobine, 
hampulu' rompae-imi moraa', uma ria 
kantotoa'-na. 2? Mompae-mpae-imi 
mpopepokulii' hi dokter, duu'-na 
oti-mi ihi' tomi-na napobalu' bona 

ria napobayari-raka. Aga uma oa' ria 
kamo'uria'-na, tedonihii lau-di haki'-na. 
27 Wori'-mi to na'epe to mpotompo'wiwi 
Yesus. Toe pai' na'uli' hi rala nono-na: 
"Nau' baju-na-wadi kureo, mo'uri'-ale 
mpai'!" Jadi' mengkahipi'-imi-hawo 
hilou hi olo' tauna to wori' mpomohui' 
Yesus ngkai tilingkuria-na, pai' naganga 
mpu'u-mi-hawo baju-na. 28(5:27) 

29 Wae kanaganga-na, hampinisi mata 
mentoda'-mi poraa'-na. Ncaliu na'inca 
kamo'uri'-nami. 3? Nto'u toe wo'o-hawo, 

Yesus mpo'inca karia-na baraka' malai 
ngkai Hi'a. Kame'ili'-nami hi tauna 

to wori', na'uli': "Hema to mpoganga 
baju-kue?" 31 Ra'uli' ana'guru-na: "Guru, 
nuhilo moto-kowole kawori' tauna to 
mpo'upi'-koe. Beiwa-kona pai' nupekune' 
hema to mpoganga-ko?" 3? Aga Yesus 
menaa ntololikia-na mpali' tauna to 
mpoganga-i. 33 Na'inca tobine toei napa 
to jadi' hi woto-na. Kamoridi'-nami-hawo 
me'eka', pai' tumai-i mowingkotu' hi 
nyanyoa Yesus mpangaku' hawe'ea-na. 
34 Yesus mpo'uli'-ki tobine toei: "Ana'-ku, 
mo'uri'-moko sabana pepangala'-nu 

hi Aku'. Nculii'-moko hante kalompea' 
tuwu'-nu. Mo'uri'-moko, uma-pi ria 
haki'-nu." 33 Bula-na Yesus mololita-pidi, 
rata-mi ba hangkuja dua suro ngkai 
tomi Yairus mpo'uli'-ki Yairus: "Mate- 
imi-hana ana'-nu. Neo'-pi mposusai' 
Guru." 36 Pe'epe moto-i Yesus napa 

to ra'uli' suro toera. Na'uli' mpo'uli'-ki 
Yairus: "Neo' mere' nono-nu! Pangala' 
moto-mi-hana!" 37 Kakaliliu-nami 

Yesus mako', aga uma napiliu tauna 

to wori' mpodohei-i mesua' hi rala 

tomi Yairus, muntu' Petrus, Yakobus 
pai' Yohanes ompi'-na Yakobus-wadi. 

38 Karata-na hi tomi Yairus, na'epe-hawo 
merodo'-ra-damo tauna, hangaa pogeo'- 
ra-damo pai' motantangi' rahuduwukui. 
39 Kamesua'-na hi rala tomi, na'uli'-raka: 
"Napa pai' merodo' rahi-koi geo'-e! 
Uma-i-hawo-le mate-e. Leta'-i-wadi." 
40 Mpo'epe toe we'i, rapotawai-i-wadi. 
Ngkai ree, Yesus mpohubui-ra omea 
malai ngkai rala tomi, pai'-i mesua' hi 
kamar poturua ana' toei, hante tina 
pai' tuama-na, pai' ana'guru-na to 
tolu. 4t Nakamu pale-na ana' toei, pai' 
na'uli'-ki: "Memata-moko ana'!" Hi rala 
basa-ra to Yahudi, moni-na hewa toi: 
"Talita kum!" #2 Pemata-nami ana' toei 
kaliliu momako'. (Umuru-na hampulu' 
rompae.) Uma mowo kakonce-ra tauna 
to mpohilo. #3 Aga Yesus mpotagi-ra, 
na'uli': "Neo' mpu'u nilolita napa to lako' 
jadi' toi." Pai' na'uli' wo'o: "Wai'-imi ana' 
tetui koni'-na." 

LOti toe, Yesus me'ongko' ngkai 

ngata toe hilou hi ngata-na moto 
hante ana'guru-na. 2Hi eo pepuea', 
hilou-i hi tomi posampayaa mpotudui' 
tauna. Wori' tauna hi ree. Kampo'epe-ra 
tudui' Yesus, konce-ra ra'uli': "Hema-di 
to mpotudui'-i hawe'ea toe-e? Kapantea 


MARKUS 6.3 — 10 175 


napa-di to ria hi Hi'a-e? Beiwa pai' 
ma'ala-i mpobabehi anu mekoncehi? 

3 Bo topowangu tomi-i-wadi, ana' Maria. 
Ompi'-na, hira' Yakobus, Yoses, Yudas 
pai' Simon. Ompi'-na tobine, ria moto 
wo'o-ra dohe-ta hi rehe'i." Toe pai' 
oja'-ra mepangala' hi Yesus. “Ngkai 
ree, Yesus mpo'uli'-raka: "Hadua nabi 
bate rabila' hiapa kahilouaa-na. Aga 

hi ngata-na pai' tomi-na, pai' dohe 
ompi'-na moto, uma lau-i rabila'." 

> Jadi', Yesus mpokehele-ra apa' 
uma-ra mepangala'. Toe pai' uma-i 
bisa mpobabehi wori' anu mekoncehi hi 
ria. Sampale to nababehi, mpojama ba 
hangkuja dua topeda' bona mo'uri'-ra. 
Yesus modao' mpokinomo ngata-ngata 
pai' mpotudui' tauna. S (6:5) 7 Mpokio'-i 
ana'guru-na to hampulu' rodua, 
nasuro-ra rodua-rodua hampo'emaa', 
pai' nawai'-ra kuasa mpopalai anudaa'. 
8 Kako'ia-ra me'ongko', natudui'-ra hewa 
toi: "Neo'-koi ngkeni napa-napa hi 
pomakoa'-ni, muntu' lua'-wadi. Neo' 
ngkeni pongkoni' ba boku ba doi hi 

rala karepe'. ? Ma'ala moto-koi mpake' 
lihi witi', aga neo' ngkeni rontonga' 
baju." 10 Na'uli' wo'o-mi: "Ane rata-koi hi 

hameha' ngata pai' ratarima-koi hi tomi 
hantomi, mo'oha' hi ree-mokoi duu'-ni 
kaliliu hilou mpai' hi ngata ntani'-na. 

11 Ane ria pue' ngata to uma dota 
mpotarima-koi, ane oja'-ra mpo'epe 
lolita to nikeni, wae kanipalahii-na 
ngata-ra, tonta awu to mentaka' hi 
palanta' witi'-ni, tanda kanahuku'-ra 
mpai' Alata'ala." 12 Ka'oti-na Yesus 
mpotudui' ana'guru-na to hampulu' 
rodua toera, me'ongko'-ramo hilou 
mpotudui' tauna bona medea-ra ngkai 
jeko'-ra. 18 Wori' seta to rapopalai. 

Pai' wori' wo'o tauna to peda' ragelai' 
hante lana pai' rapaka'uri'. 14Nto'u toe, 
Magau' Herodes Antipas mpo'epe kareba 
napa to nababehi Yesus, apa' hanga' 
Yesus rapotompo'wiwi hiapa-apa. Ria 
to mpo'uli': "Yesus toei lou, Yohanes 
Topeniu'-ile tuwu' nculii'! Toe-hana 

pai' ria baraka'-na mpobabehi tanda 
mekoncehi toe-e." t> Aga ria wo'o to 
mpo'uli': "Yesus toei, nabi Elia to owi-i." 
Hiaa' ria wo'o to mpo'uli': "Nabi mpu'u-i, 
hewa nabi to owi." 16 Kana'epe-na 
Magau' Herodes tohe'e, na'uli'-mi: 
"Yohanes Topeniu' mpu'u-i-tano Yesus 
toei lou-e! Kupehubui wengi rapata' 

wuroko'-na, aga tuwu' nculii'-imi." 

17 Hewa toi tutura kamate-na Yohanes 
Topeniu'. Magau' Herodes mpo'ago pai' 
mpotobine Herodias, tobine ompi'-na 
moto to rahanga' Filipus. Wori' ngkani 
Yohanes mpokamaro Herodes ngkai 
gau'-na toe, na'uli'-ki: "Uma-ko ma'ala 
mpotobine era-nu tetui! Gau'-nu tetu 
mpotiboki Atura Musa." Ngkai ree, 
Herodes mpohubui tantara-na hilou 
mpohoko' Yohanes. Rahoko' mpu'u-imi, 
rahoo' pai'-i ratarungku'. 18 (6:17) 19 Ane 
Herodias-e, mowuku-damo nono-na hi 
Yohanes, doko' napatehi. Aga uma-i 
mologa mpopadupa' roe-na toe, ?? apa' 
Herodes mpohubui tantara-na mpojaga-i 
hi rala tarungku'. Me'eka'-i mpatehi 
Yohanes apa' na'inca, tauna to monoa'-i 
pai" moroli' wo'o-i. Ane Herodes mpo'epe 
Yohanes mpololitai-i, mokarara' nono- 
na, aga goe' wo'o-i mpo'epe-i mololita. 
21 Hi eo pompokiwoia kaputua Magau' 
Herodes, ria-mi loga-na Herodias. Hi 

eo toe, Magau' Herodes mpobabehi 
posusa' mpokiwoi eo kaputua-na. 
Mpokio'-i wori' maradika, tadulako pai' 
pangkeni to ngkai tana' Galilea. 22 Bula 
posusa' toe, ana'-na Herodias tobine 

mesua' pai' modero'. Goe' lia-i Magau' 
Herodes mpohilo podero' toronaa toei, 
wae wo'o torata-na. Na'uli' mpo'uli'-ki 
toronaa toei: "Ane ria ba napa to 
nupokono, perapi'-mi, bate kuwai'-ko." 
23 Mosumpa wo'o-i, na'uli': "Nau' ba 
napa mpu'u-mi to nuperapi', nau' 
hantanga' ngkai poparenta-ku, bate 
kuwai'-ko!" 24 Palai-nami toronaa toei 
hilou mpekune' tina-na, na'uli': "Ina', 
napa to kuperapi'-e?" Na'uli' tina-na: 
"Perapi'-mi woo'-na Yohanes Topeniu'!" 
25 Kanculii'-nami hilou hi Magau', kaliliu 
na'uli': "Merapi'-a woo'-na Yohanes 
Topeniu' wae lau, ratu'u hi lolo dula." 
26 Mpo'epe pomperapia' toe-di, soho' 
lia-mi nono-na Magau'. Aga uma-pi 
ma'ala nadii' nculii' lolita-na hi toronaa 
toe, apa' mpolia' mosumpa-imi we'i 
ra'epe torata-na. ?” Kaliliu napahawa' 
hadua tantara-na hilou mpo'ala' woo' 
Yohanes Topeniu'. Kahilou-nami-hawo 
tantara toe hi tarungku' mpopata' 
wuroko'-na. 23 Woo'-na toe nakeni tumai 
natu'u hi lolo dula pai' natonu-ki toronaa 
toei, pai' toronaa toei mpowai' tina-na. 
23 Kara'epe-na topetuku'-na Yohanes 
kamate-nami, hilou-ramo-rawo mpo'ala' 

woto-na, pai' ratana. 3? Suro to nahubui 
Yesus mpopalele Lolita Alata'ala wengi, 
nculii'-ramo ngkai pomakoa'-ra, pai' 
ratutura-miki Yesus hawe'ea to rababehi 
pai' to ratudui'-raka ntodea. 3! Nto'u toe, 
wori' lia tauna to hilou-tumai, alaa-na 
ntahawe' ngkoni' neo' uma-pi ria loga-ra. 
Toe pai' na'uli' Yesus hi topetuku'-na: 
"Kita hilou hi kawaoa'-na mpalahii 
tauna to wori', bona ma'ala-ta mento'o 
hampai'." 32 Jadi', mohawi' sakaya-ramo 
hilou hi kawaoa'-na. 33 Ntaa' pehilo 
moto-di-hana tauna pe'ongko'-rae, pai' 
ra'inca wo'o toaa'-ra. Jadi', wori' tauna 
ngkai hawe'ea ngata to mohu', pokeno- 
rami hilou hi wiwi' rano, rata meri'ulu 
lau-ra ngkai Yesus hante ana'guru-na. 
34 Pehompo-na Yesus ngkai sakaya, 
nahilo-hawo wori' tauna mpopea-i. 
Metumu'-mi ahi'-na mpohilo-ra, apa' 
hiloa-ra hewa bima to uma te'ewu. 
Kanatudui'-rami wori' nyala. 3? Neo' 
solo-mi eo, tumai-ramo ana'guru-na 
mpomohui '-i, ra'uli'-ki: "Guru, wao'-hana 
hi rehe'i lau, pai' neo' limpa-mi eo. 

36 Agina tahubui-ramo tauna toera lau 
hilou hi ngata pai' tomi hi bonea to mohu' 
bona mpo'oli pongkoni'-ra." 37 Na'uli' 

Yesus: "Koi'-mi to mpopokoni'-ra." 
Hampetompoi' ana'guru-na: "Ei'! Ha 
napa-mi-kaina to kiwai'-rakae? Nau' 
ro'atu doi pera' kipope'oli-ki roti, uma-le 
hono' mpopokoni' tauna to hewa toe lau 
kadea-ra." 33 Na'uli' Yesus: "Kamata pe", 
hangkuja meha' roti to ria hi koi'-e." 
Ka'oti-na rapehiloi, ra'uli': "Ria-le, lima 
meha'-wadi, pai' rongkaju bau' uru." 

39 Ngkai ree, Yesus mpohubui tauna to 
wori' mohura omea mopantuda-ntuda hi 
kowo', apa' wori' kowo' to mata' nto'u 
toe. 40 Pohura-rami pantuda-ntuda, butu 
ntuda-na ria nte ha'atu, ria wo'o to nte 
lima mpulu'. H Oti toe, na'ala'-mi roti to 
lima meha' pai' uru to rongkaju, pai'-i 
ngkongoa' hi langi' mosampaya. Oti toe, 
napihe-pihe-mi roti, pai' nawai'-raka 
ana'guru-na bona rabagi hi ntodea. Pai' 
uru to rongkaju, nabagi wo'o-raka omea. 
42 Ngkoni' omea-ramo duu'-ra bohu. 

43 Ka'oti-ra ngkoni', rarumpu-mi toro-na 
roti pai' bau', hampulu' roluncu-pi. 

44 Kawori'-ra to ngkoni' roti toe, ba ria 
nte lima ncobu paka' tomane. & Oti toe 
Yesus mpohubui ana'guru-na mosakaya 
meri'ulu hilou hi dipo rano hi ngata 
Betsaida, pai'-i mpohubui tauna to wori' 

nculii' hilou hi tomi-ra. 48 Ponculi'-ra 
ntodea, manake'-imi hilou hi bulu'-na 
lou mosampaya. 7” Mobengi-mi, hi 
laintongo' rano-ramo ana'guru-na. 
Hiaa' Hi'a, hi role-nai-pidi hadudua-na. 
48 Nahilo-hawo kawuhe-ramo mowose, 
apa' ngolu' mewui mpotomu sakaya-ra. 
Parabaja-mi, momako'-imi hilou hi 

lolo ue mpototoaka-ra, ntani' naliu-ra. 
49 Karahilo-na to momako' hi lolo 

ue, pe'au-rami me'eka', ra'uli': "Etu 
tope'ekahi!" >? Wilingkoroa omea-ramo 
mpohilo-i. Ncaliu na'uli'-raka Yesus: 
"Pakaroho nono-ni! Neo' me'eka'! 
Aku'-mile toi-e." >t Kangkahe'-nami 

hi rala sakaya dohe-ra, ngolu' wo'o 
haliu ora-mi. Uma mowo kakonce-ra, 
apa' kuyu-ramo. ?? Apa' nau' ko'ia-ra 
mahae mpohilo tanda mekoncehi to 
nababehi hante roti-e ngone, ko'ia oa' 
monoto hi rala nono-ra kahema-na 
mpu'u-i Yesus. Morara' oa'-pidi nono-ra 
mepangala'. 28 Karata-ra hi dipo rano, 
mencore-ramo hi tana' to rahanga' 
Genesaret. ?4Pehompo-ra ngkai sakaya, 
rahilo-rawo pue' ngata kaYesus-na to 
rata hi ngata-ra. ?? Pokeno-rami hilou 
hi ngata-ngata to mohu', pai'-ra tumai 

mpokowa' doo-ra to peda'. Hiapa-apa 
kara'epea-na ria-i, hi ree wo'o-mi 
tauna mpokeni doo-ra topeda'. 3? Hiapa 
kahiloua-na Yesus hi rala ngata bohe ba 
ngata kedi', rakeni tumai doo-ra topeda' 
pai' rapopoturu hi wiwi' karajaa, pai'-ra 
merapi' hi Yesus bona napiliu-ra mporeo 
nau' kampa' wuntu baju-na-wadi. 
Hawe'ea to mporeo baju-na, haliu 
mo'uri'-ramo. 
7 1 Hangkani ria-ra to Parisi pai' guru 
agama Yahudi to ngkai Yerusalem 
mpohirua'-ki Yesus. 2Mpohilo-ra ba 
hangkuja dua topetuku' Yesus ngkoni' 
hante uma-ra mowano ncala' ntuku' ada 
agama Yahudi. 3 Apa' hawe'ea to Yahudi, 
mo'ipi lia-ra mpotuku' ada totu'a-ra, 
hangkedia'-nami hira' to mpotuku' 
tudui'-ra to Parisi. Ko'ia-ra ngkoni' 
ane ko'ia-ra mowano ntuku' ada. “Ane 
nculii'-ra ngkai pomako'-ra hi rala ngata, 
kana moniu'-ra ulu ntuku' ada kako'ia-ra 
mpoganga pongkoni'. Pai' wori" wo'o-pi 
ada to ratarima ngkai totu'a-ra to 
ratuku' lia, hewa rapa'-na ada mpobohoi' 
sangkiri', kura pai' rewa to rababehi 
ngkai ngkala. ?Toe pai' to Parisi nte 
guru-guru agama toera we'i mpokamaro 

Yesus, ra'uli': "Napa pai' ana'guru-nu, 
uma-ra mpotuku' ada totu'a-tae? 
Ngkoni'-ra, uma-ra mowano ncala'." 

6 Na'uli' Yesus: "Koi'-le, hi mali-na-wadi 
petuku'-ni hi Alata'ala! Makono mpu'u 
lolita to na'uki' nabi Yesaya owi to 
mpolowa-koi, hewa toi moni-na: Na'uli' 
Alata'ala: 'Tauna tohe'era mpobila'-a 

hi wiwi-ra-wadi, nono-ra molaa ngkai 
Aku'. ' Uma ria kalaua-ra mpopue'-a, 
apa' tudui'-ra tudui' manusia'-wadi, bela 
tudui' ngkai Aku'.' 3Jadi', hawa' Alata'ala 
nikalempei' moto, hiaa' moroho lia-damo 
pongkakamu-ni ada manusia'." ? Ngkai 
ree, na'uli' tena-raka Yesus: "Koi'-le, 
pante lia-koi mpelelii' hawa' Alata'ala 
bona mpotuku' ada-ni moto. 10 Hi rala 
Atura Musa te'uki' hewa toi: 'Kana 
tabila' tuama pai' tina-ta.' Pai' 'hema 

to mpotipo' tuama-na ba tina-na kana 
rapatehi.' tt Hiaa' koi' metudui' hewa toi: 
uma-pi mingki' tabila' tina pai' tuama-ta, 
asala ta'uli'-raka hewa toi: 'Napa to 
masipato' kuwai'-kokoi totu'a, oti-mi 
kupajadi' pepue' hi Alata'ala.' Tauna to 
mpo'uli' hewa toe, nibahaka-imi ngkai 
kinolo-na mpotulungi tina pai' tuama-na. 
12 (7:11) 13Jadi', Lolita Alata'ala uma 

nisaile', ada to nitarima ngkai totu'a-ni, 
tetu lau-mi to nitudui'-raka ntodea. 
Wori'-pidi to hewa tohe'i to nibabehi." 
14 Oti toe Yesus mpokio' wo'o-mi tauna 
to wori' bona mpomohui'-i, na'uli'-raka: 
"Epe omea-koi bona ni'inca: !? Nau' ba 
napa-napa to takoni', uma-hawo toe to 
mpakada'a-ta hi poncilo Alata'ala. Kehi 
to mehupa' ngkai rala nono-ta, toe-die 
to mpakada'a-ta hi poncilo Alata'ala-e. 
((1 Jadi', hema-koi to tilingaa, pe'epei 
lompe'!))" 17 Oti toe, Yesus mpalahii 
tauna to wori', pai'-i mesua' hi rala 
tomi. Ana'guru-na mpekune'-i ba napa 
patuju tudui'-na toe we'i. 18 Na'uli' 
mpo'uli'-raka: "Ha uma wo'o-koiwo 
nipaha-e? Pongkoni' to mesua' hi rala 
nganga-ta ngkai mali-na, bela-hawo toe 
to mpakada'a-ta hi poncilo Alata'ala. 

19 Apa' pongkoni' toe, uma mesua' hi 
rala nono-ta. Mesua' hi ta'i-ta-wadi, pai' 
ngkai ree kaliliu tatadi." Hante lolita-na 
toe, Yesus mpakanoto ka'uma-na ria 
pongkoni' to rapalii'. 2? Na'uli' tena-raka: 
"Aga kehi pai' gau'-ta, toe-dile to 
mpakada'a-ta hi poncilo Alata'ala-e, 
apa' kehi pai' gau'-ta toe mehupa' 
ngkai nono-ta. 21 Ngkai nono manusia' 

mehupa' pekiri to dada'a, pai' alaa-na 
ria to mogau' sala' hi tobine ba hi 
tomane, manako, mepatehi, 22 mobualo', 
mebagiu, metipo', pai' mpobabehi wori' 
nyala to dada'a. Mpokahina anu doo, 
mohingi', molangko nono, nakeni hina 
nono to dada'a, uma tuduia'. 23 Hawe'ea 
gau' dada'a to hewa toe-mi lau mehupa' 
ngkai nono manusia'. Toe-mi to 
mpakada'a tauna hi poncilo Alata'ala-e." 
24 Ngkai ree, hilou-imi Yesus hi tana' to 
mohu' hi ngata Tirus, pai'-i mesua' hi 
rala tomi. Patuju-na bona ke neo' ra'incai 
tauna karata-na. Aga karata-na uma 
ma'ala wuniia'. 25 Hi ngata toe, ria wo'o 
hadua totina, ana'-na tobine kahawia'. 
Kana'epe-na totina toei karia-na Yesus 
hi ngata, katumai-nami mowingkotu' 

hi nyanyoa-na mpopetulungi, na'uli': 
"Popalai-ka-kuwo seta to mpohawi' 
ana'-ku!" Hiaa' tobine toei, bela-i 

to Yahudi, to Fenisia-i-hana ngkai 

tana' Siria. 22(7:25) “ Toe pai! na'uli' 
Yesus mpo'uli'-ki: "Aku', mpotulungi 

to Yahudi-a-kuna ulu. Uma lompe' 
mpo'ala' koni' ana', pai' rarora-ki dike'." 
28 Na'uli'-mi-hawo tobine toei: "Makono 
moto-di Pue'. Aga dike' to hi une' meja' 

wo'o-hawo-le, biasa-ra ngkoni' koni' ana' 
to mohewu' ngkai lolo meja'." 2? Ngkai 
ree, na'uli'-mi Yesus: "Kono wo'o-kowo 
petompoi'-nu! Wae-pi, nculii'-moko, 
malai-mi seta to mpesuai' ana'-nu." 

30 Kanculii'-nami totina toei. Rata hi tomi, 
nahilo ana'-na rodo-imi hi poturua-na, 
apa' malai mpu'u-mi seta. 3! Ngkai ree, 
Yesus mpalahii ngata Tirus mpokaliliu 
pomako'-na ntara hi ngata Sidon, pai' 
nculii' wo'o-imi hilou hi rano Galilea, 
rata hi tana' Dekapolis. 3? Hi ree, ria to 
mpokeni hadua tauna to wongo pai' to 
neo' uma howa' mololita. Merapi'-ra bona 
najama-i-hawo. 33 Yesus mpokeni tauna 
toei ngkai laintongo' ntodea. Ka'oti-na 
napatani'-i, nape'uso karawe-na hi 
tilinga-na ntimalia, mpetiliku-i, pai'-i 
mpojama jila'-na tauna toei. 3“ Oti 

toe, ngkongoa'-imi hi langi' mpo'osu' 
inoha'-na pai' mpo'uli': "Mobea-mi!" (Hi 
rala basa-ra to Yahudi, moni-na hewa 
toi: "Efata!") 33 Pe'epe mpu'u-imi-hawo, 
pai' jila'-na molengkue'-mi. Lonto'-mi- 
hawo pololita-na. 3? Ngkai ree, Yesus 
mpotagi-ra tauna to wori' bona neo' 
ra'uli' hi hema-hema napa to jadi' tohe'e. 
Aga nau' wae kanatagi-ra, hangkedi'-na 

lau-mi karatolele-na. 37 Uma mowo 
kakonce-ra ntodea, ntora ra'uli'-mi: 
"Hawe'ea to nababehi, lompe'. Tauna to 
wongo napaka'uri', pe'epe-ramo! Tauna 
to uma howa' mololita, howa'-ramo 
mololita!" 

1 Uma mahae ngkai ree, wori' wo'o- 

mi tauna morumpu dohe Yesus. Apa' 
uma-hawo ria pongkoni'-ra, nakio'-ra 
ana'guru-na pai' na'uli'-raka: ? "Tuna- 
kuna nono-ku mpohilo tauna to wori' 
toera lau. Tolu eo-ramo dohe-ku, uma 
ria pongkoni'-ra. 3Hiaa' ane kuhubui-ra 
nculii' hilou hi tomi-ra ntali oro'-ra, meka' 
molinga'-ra mpai' hi ohea. Apa' ria-ra to 
ngkai kalaa-na." 4Ra'uli' ana'guru-na: 
"Ngkaiapa-tana mpai' tarata pongkoni' 
tapokoni'-raka, bo wao'-hana hi rehe'i 
lau?" 3 Napekune'-ra: "Hangkuja roti to 
ria hi koi'-e?" Ra'uli'-ki: "Pitu meha'." 
6 Ngkai ree, nahubui-ramo tauna to wori' 
mohura hi tana'. Na'ala'-mi roti pai'-i 
mpo'uli' tarima kasi hi Alata'ala. Oti 
toe, napihe-pihe-mi pai' nawai'-raka 
ana'guru-na mpobagi-bagi-raka tauna to 
wori'. 7 Ria wo'o-raka bau' uru to kedi' ba 
hangkuja ma'a. Naposampayai wo'o pai' 
nahubui ana'guru-na mpobagi hi ntodea. 

8 Ngkoni'-ramo duu'-ra bohu. Kawori'-ra 
to ngkoni' nto'u toe, ba opo' ncobu. 
Ka'oti-ra ngkoni', rarumpu-mi toro-na, 
pitu luncu-pi. Oti toe, Yesus mpohubui-ra 
nculii' hilou hi tomi-ra, 2(8:8) 10 pai' 
Hi'a hante ana'guru-na mohawi' 
sakaya hilou hi ngata Dalmanuta. 1! Ba 
hangkuja dua to Parisi rata hi Yesus, 
pai' ratepu'u-mi mpomehono'-ki doko' 
mposori-i. Ra'uli'-ki: "Babehi-mi anu 
mekoncehi bona monoto ki'inca kangkai 
Alata'ala-na mpu'u-ko." 12 Kana'epe-na 
Yesus lolita-ra, na'osu'-mi inoha'-na pai' 
na'uli': "Napa-di pai' tauna to tuwu' 
tempo toi merapi' tanda mekoncehi-e? 
Uma-a dota! Mpu'u ku'uli'-kokoi: 
uma-koi kupopohiloi tanda mekoncehi 
hewa to niperapi'." 13 Kanapalahii-rami, 
mehawi -imi hi sakaya hilou hi dipo rano. 
14 Hi pomako'-ra tohe'e, ana'guru-na 
Yesus uma mpokiwoi ngkeni boku, 
muntu' hameha' roti to ria hi rala 
sakaya. 1? Yesus mpololitai-ra hante 
hanyala walatu, na'uli': "Pelompehi-koi, 
mo'inga'-inga' hi ragi-ra to Parisi pai' 
ragi Magau' Herodes!" 19 Aga uma 
ra'incai batua-na walatu toe, helee 
momepololitai moto-ramo, ra'uli': "Pai' 

na'uli' hewa toe-le, apa' uma ria roti-ta." 
17 Ntaa' na'inca-di Yesus napa to ra'uli' 
ana'guru-nae, toe pai' na'uli'-raka: 
"Napa pai' ntora mpololita ka'uma-na 
ria roti-nie? Ko'ia oa'-tano nipaha-e? 

Ha uma oa' monoto nono-ni, jau-mi 
ni'epe tudui'-ku, jau nihilo kabaraka'-ku? 
Mataa pai" tilingaa moto-koi, hiaa' uma 
oa' nipaha napa to nihilo pai' to ni'epe? 
Ha uma nikiwoi, 18 (8:17) 1? roti to 

lima meha' kupihe-pihe kupokoni'-raka 
tauna to lima ncobu? Hangkuja luncu-pi 
toro-na to nirumpu?" Ra'uli' ana'guru-na: 
"Hampulu' roluncu." 20 Napekune' tena 
Yesus: "Pai' roti to pitu meha' kupokoni'- 
raka to opo' ncobu, hangkuja luncu 
wo'O-pi toro-na to nirumpu?" Ra'uli': 
"Pitu luncu-pi." 21 Na'uli' tena-raka: 
"Hiaa' uma oa' nipaha toe?" 22 Ngkai ree, 
rata-ramo hi ngata Betsaida. Hi ngata 
toe, ria to ngkeni hadua towero hi Yesus. 
Merapi'-ra bona najama-i-hawo. 2 Yesus 
mpokamu pale-na, pai' natete'-i hilou 

hi mali bola'. Na'uelikui mata-na pai' 
naganga. Oti toe, napekune'-i: "Ria to 
nuhilo ba napa-napa?" ?4Towero toe 
menaa-naa pai' na'uli': "Kuhilo tauna, 
mokao' hewa kaju to mako' hilou tumai." 

25 Oti toe, naganga tena mata-na, pai' 
nahubui-i menaa. Mo'uri' mpu'u-miki 
mata-na. Hawe'ea to nahilo, monoto-mi. 
26 Oti toe, Yesus mpohubui-i nculii' hilou 
hi tomi-na, na'uli'-ki: "Nculii'-moko hilou 
hi tomi-nu, aga neo'-ko mesua' hi rala 
ngata mpo'uli'-raka pue' ngata napa to 
jadi' toi." 27 Yesus hante ana'guru-na 
hilou hi ngata to mohu' Kaisarea Filipi. 
Hi lengko ohea, napekune'-ra, na'uli': 
"Ntuku' ponguli' ntodea, hema-a Aku' 
toi-e?" 28 Ra'uli'-ki: "Ria to mpo'uli' 
Yohanes Topeniu'-ko tuwu' nculii'. 

Ria wo'o to mpo'uli' nabi Elia-ko. Ria 
wo'o-ra to mpo'uli' Iko hadua nabi to 
owi tuwu' nculii'." 29 Napekune' tena-ra, 
na'uli': "Hiaa' koi'-koiwo mpo'uli' 
hema-a Aku' toi-e?" Natompoi' Petrus: 
"Iko-mi Magau' Topetolo'!" 30 Ngkai 
ree, Yesus mpo'uli'-raka: "Neo' ulu 
ni'uli' hi hema-hema ka'Aku'-na Magau' 
Topetolo'." 31 Oti toe, natepu'u-mi Yesus 
mpotudui' ana'guru-na napa to kana 
jadi' hi woto-na. Na'uli'-raka: "Aku' Ana' 
Manusia' kana mporata wori' kaparia. 
Rasapuaka-a mpai' totu'a ngata, imam 
pangkeni hante guru agama. Rapatehi-a 
mpai', aga tolu eo oti toe, tuwu' nculii' 

moto-a." 32Hawe'ea toe napolonto' 
mpo'uli'-raka. Aga Petrus mpo'ai'-i hi 
ncori-na pai' nakorai'-i. 33 Yesus me'ili' 
pai' mponaa ana'guru-na, pai'-i ngkaroe 
Petrus, na'uli'-ki: "Palai-ko topesori! 
Pekiri-nu tetu-le pekiri manusia', bela 
pekiri Alata'ala." 3? Oti toe, Yesus 
mpokio' tauna to wori' bona morumpu 
hangkaa-ngkania hante Hi'a pai' 
ana'guru-na. Na'uli'-raka: "Hema to 
doko' mpotuku'-a kana mpobahaka 
konoa-na moto, pai' kana napaha'a 
kaju parika'-na--batua-na: kana natuku' 
hawa'-ku nau' napomate-ki. Oti toe-di 
pai' lako' ma'ala-i mpotuku'-a. 3? Hema 
to mpentaei konoa-na moto, uma-i 
mpai' mporatai katuwua' to lompe'. Aga 
hema to mpobahaka konoa-na moto 
sabana petuku'-na hi Aku' pai' sabana 
Kareba Lompe', nau' napomate-ki, hi'a 
mpai' to mporata katuwua' to lompe'. 
36 Napa kalaua-na tarumpu hawe'ea 
ka'uaa' dunia', ane uma taratai katuwua 
to lompe' hi eo mpeno-na. 8' Apa' uma 
ria napa-napa to ma'ala tasula'-ki 
katuwua' to lompe' toe. 33 "Mo'oha'-koi 
hi laintongo' tauna to dada'a pai' to 
uma mpotuku'-a. Aga hema to me'ea' 

mpangaku' petuku'-na hi Aku' pai' 
mpoka'ea' tudui'-ku, Aku' wo'o mpai' 
me'ea' mpangaku' kahi'a-na topetuku'- 
ku ane rata-apa mpai' ngkai suruga. 
Nto'u toe mpai', Aku' Ana' Manusia' 
mana'u tumai hante mala'eka-mala'eka 
to moroli', mehini-a hante baraka'-na 
Tuama-ku." 

1 Na'uli' wo'o-mi Yesus: "Mpu'u 

ku'uli'-kokoi: Ngkai olo'-ni koi' toi, 
ria-koi mpai' to ko'ia mate kako'ia-na 
nihilo Alata'ala moparenta hante 
baraka'-na." 20no mengi ngkai ree, 
Yesus mpobawai tolu ana'guru-na 
hilou dohe-na hi bulu' to molangko. 
Ana'guru to tolu toera: Petrus, Yakobus 
pai' Yohanes. Muntu' Yesus hante 
ana'guru-na to tolu toera-wadi to hi 
ria. Bula-ra hi ria, mobali'-mi lence-na. 
3 pohea-na hangaa mengea' meringkila', 
uma ria haduaa hi rala dunia' tohe'i to 
ma'ala mo'uja' duu'-na mengea' hewa 
toe. #“Rahilo-rawo ana'guru-nae, ria 
rodua nabi to owi mpololitai Yesus. 
Nabi toera, Elia pai' Musa. ? Ngkai 
ree Petrus mpo'uli'-ki Yesus: "Guru, 
lompe' lia-ta mo'oha' hi rehe'i. Agina 
kibabehi-damo tolu bamaru': hameha' 

bagia-nu Pue', hameha' bagia-na Musa, 
pai' hameha' wo'o bagia-na Elia." 

6 Kakono-na, uma-hawo na'incai Petrus 
napa to na'uli' toe, apa' nto'u toe bula-ra 
me'eka' lia. 7 Nto'u toe wo'o, rata-mi 
limu' mpokamoui-ra, pai' ngkai rala 
limu' ra'epe topololita to mpo'uli': "Hi'a 
toi-mi Ana'-ku to kupe'ahi'. Pe'epei 
lolita-na!" 8 Hampegoli we'i, ranaa-rawo 
ntololikia-ra, uma-pi ria tau ntani'-na 
dohe-ra, hadua Yesus-damo. ° Pana'u-ra 
ngkai lolo bulu' toe, Yesus mpo'uli'-raka: 
"Neo' ulu nilolita hi hema-hema napa to 
nihilo we'i, duu'-na Aku' Ana' Manusia' 
memata ngkai kamatea." 10 Ratuku' 
mpu'u-miki hawa'-na toe, uma mpu'u- 
rawo ralolita kajadia' toe hi hema-hema. 
Aga hi himpau hira' moto bate ntora 
rapomepekunei' ba napa patuju-na 
Yesus mpo'uli' kamemata-na mpai' 
ngkai kamatea. tt Mepekune'-ramo hi 
Yesus, ra'uli': "Napa pai' guru agama 
mpo'uli' nabi Elia ncala'-di to ri'ulu rata, 
pai' lako' rata-idi Magau' Topetolo'-e?" 
12 Na'uli'-raka: "Makono mpu'u-di. Elia 
kana rata mperi'ulu, apa' hi'a to mporodo 
hawe'ea-na. Aga beiwa-ama Aku' Ana' 
Manusia'? Napa pai' hi rala Buku 

Tomoroli' te'uki' kamporata-ku wori' 
kaparia pai'-a raruge' tauna? 13 Aga ane 
nabi Elia, ku'uli'-kokoi, mpolia' rata-imile 
Elia-e, aga pangkeni ngata-ta mpo'ewa-i 
ntuku' konoa-ra, hewa to te'uki' hi rala 
Buku Tomoroli'." 14 Oti toe, Yesus pai' 
ana'guru-na to tolu toera, mana'u-ramo 
ngkai lolo bulu' mpohirua'-raka ana'guru 
to ntani'-na. Rata hi ria, rahilo-rawo 
wori' tauna mpotipuhi ana'guru-na, 

pai' ba hangkuja dua guru agama 
bula-ra mpomehono'-raka. 1? Pehilo-ra 
tauna to wori' toera etu-mi tumai 
Yesus. Wae kampohilo-ra, konce-ramo. 
Pokeno-rami hilou mpohirua'-ki. 18 Yesus 
mpekune'-ra: "Napa to nipomepekunei' 
hante guru agama toera?" 17 Hadua 
ngkai tauna to wori' toera mpo'uli': 
"Guru, oi-kuwo ana'-ku, kukeni bona 
nupaka'uri'-i. Uma-i howa' mololita apa' 
napesuai' anudaa'-i. 19 Ane napesuai' 
wo'o-ipi anudaa'-e, modungka-i hi tana', 
mowura' nganga-na, kakakeji'-keji' 
ngihi'-na, pai' mokadu hudu woto-na. 
Kuperapi'-ramo ana'guru-nu mpopalai 
anudaa'-na, aga uma rakulei'." 19 Na'uli' 
Yesus: "Uma mowo-koie'. Ko'ia oa'-tano 
mepangala'-koie! Ni'uli'-koina hangkuja 

tena-pi kahae-ku dohe-ni, hangkuja 
tena-pi kahae-na kupengkatarii kalente 
pepangala'-nie! Keni tumai ana' 

tetui!" 20 Rakeni mpu'u-mi ana' toei 

hi Yesus. Wae pehilo-na anudaa' toei 
mpohilo Yesus, napakako'o wo'o-mi 
woto ana' toei duu'-na modungka-i 
pai'-i ngkawulela' hi tana', nganga-na 
mowura'. 21 Mepekune'-i Yesus hi 
tuama-na ana' toei, na'uli': "Hangkuja- 
mi hae-na narata haki' toi-e?" Na'uli' 
tuama-na: "Ngkai kakedia'-nami-hana. 
22 Wori' ngkani-mi anudaa' mpodungka-i 
hi rala apu ba hi rala ue doko' napatehi. 
Ane ma'ala Guru, poka'ahi' pai' tulungi- 
ka-kaiwo!" 23 Na'uli' Yesus: "Napa 

pai' nu'uli' 'ane ma'ala-e?' Hawe'ea 
ma'ala jadi' hi tauna to mepangala'." 
24 Hampetompoi' tuama-na ana' toei 
napesukui: "Mepangala'-ama Pue'! 
Tulungi-a-kuwo, apa' aku' toi kura' rahi 
pepangala'-ku." 25 Nahilo Yesus kawoo- 
woria' tauna to mokeno tumai morumpu. 
Kanahawai'-nami anudaa' toe, na'uli': 
"Ee anudaa' to mepakawongo pai' 
mepakawojo tetu-ko! Petibo'-ko ngkai 
ana' tetui, pai" neo'-pi nupesuai' nculii'." 
26 Pe'au-nami ana' toei, kakapadi- 

padi woto-na, pai' malai-mi anudaa'. 
Kamalai-na anudaa', uma-pi molengo 
ana' toei, hewa tomate-imi, alaa-na 
wori' to mpo'uli': "Mate-imi!" 27 Aga 
Yesus mpokamu pale-na mpotulungi-i 
memata. Memata mpu'u-imi-hawo ana' 
toei. 28 Oti toe, Yesus pai' ana'guru-na 
malai ngkai ree mesua' hi rala tomi. 
Pesua'-ra hi rala tomi, mepekune'-ramo 
hi Yesus, ra'uli': "Guru, napa pai' uma 
kipakulei' mpopalai anudaa' toei-e we'i?" 
29 Na'uli'-raka: "Anudaa' to hewa tohe'e 
uma-hana ma'ala rapopalai hante inca 
napa-napa, muntu' hante mosampaya." 
30 Oti toe, Yesus pai' ana'guru-na malai 
ngkai ree mpokaliliu pomako'-ra ntara hi 
tana' Galilea. Patuju-na Yesus bona neo' 
ra'incai ntodea kahiapa-na, 3t apa' nto'u 
toe bula-na mpotudui' ana'guru-na. 
Na'uli'-raka: "Aku' Ana' Manusia”, 
ratonu-a mpai' hi kuasa manusia'. 
Rapatehi-a mpai', aga tolu eo oti toe, 
tuwu' nculii'-a." 32 Aga ana'guru-na uma 
mpo'incai patuju-na Yesus. Hiaa' uma 
wo'o-ra daho' mpekune'-i. 33 Rata-ramo 
hi ngata Kapernaum. Hi rala tomi-ramo, 
mepekune'-i Yesus hi ana'guru-na, 
na'uli': "Napa-die to ntora nilolita hi 

lengko ohea-e we'i?" 34 Uma-ra winihi, 
apa' to rapomehonoi' hi lengko ohea 
we'i, ba hema-ra to meliu kabohe 
tuwu'-ra. 33Jadi', mohura-imi Yesus 
pai'-i mpokio' ana'guru-na to hampulu' 
rodua, na'uli'-raka: "Hema to doko' 
meliu bohe tuwu'-na, kana tuwu' 
mengkadingki'-i, meliu kadingki'-na 
ngkai hawe'ea doo-na, pai' kana jadi' 
pahawaa' hi hawe'ea doo-na." 32 Oti toe, 
na'ala' hadua ana' to kedi', napopokore 
hi laintongo'-ra. Nakupui ana' toei pai' 
na'uli'-raka ana'guru-na: 37 "Hema to 
mpotarima hadua ana' to kedi' hewa 
ana' toii sabana petuku'-na hi Akur, 
batua-na Aku'-mi to natarima. Pai' 
hema to mpotarima-a, uma muntu' 
Aku' to natarima, mpotarima wo'o-i 
Alata'ala to mposuro-a." 38 Na'uli' 
Yohanes mpo'uli'-ki: "Guru, ria kihilo 
hadua tauna mpopalai seta hante 
hanga'-nu, aga kitagi-i apa' bela-i 
topetuku'-ta." 39 Na'uli' Yesus: "Neo'-i 
ratagi, apa' tauna to mpobabehi anu 
mobaraka' hante hanga'-ku, uma-ra 
mpai' kaliliu mporuge'-a. # Tauna to 
uma mpo'ewa-ta, batua-na hira'-mi to 
tono' hi kita'. H"Mpu'u ku'uli'-kokoi: 

ane ria to mpotulungi-koi apa' topetuku' 
Kristus-koi, bate mporata-i hiwili-na hi 
eo mpeno. Nau' ue mara-wadi nawai'-koi 
ni'inu sabana petuku'-ni hi Aku', bate 
mporata-i mpai' hiwili-na. ** "Aga hema 
to mpopanawu' hadua ana' to kedi' hewa 
ana' toii alaa-na uma-ipi mepangala' 

hi Aku', bohe mpu'u mpai' pehuku'-na 
Alata'ala hi tauna tetui. Agina lau-pi 
hameha' watu po'ahaa' to bohe ratoe 

hi wuroko'-na pai'-i ratene' hi rala 
tahi'. 4 "Ane rapa'-na pale-ta hamali 
mpakeni-ta mojeko', pua' lau-imi. Agina 
hamali-damo pale-ta, asala mporata-ta 
katuwua' to lompe' dohe Alata'ala. Agina 
lau-pi toe, ngkai palea ntimalia-ta, 
hiaa' ka'omea-na mesua' naraka-tamo 
hi rala apu to jela' ncuu. ((“4Apa' hi 

ria mpai', tauna nakoni' ule ncuu pai' 
rasesa' hi rala apu.)) # Ane rapa'-na 
witi'-ta hamali mpakeni-ta mojeko', pua' 
lau-imi. Agina hamali-damo witi'-ta, 
asala mporata-ta katuwua' to lompe' 
dohe Alata'ala. Agina lau-pi toe, ngkai 
witia' ntimalia-ta, hiaa' ka'omea-na 
ratadi-ta hi rala naraka. ((48 Hi ria mpai', 
tauna nakoni' ule ncuu pai' rasesa' hi 
rala apu.)) “ Pai' ane rapa'-na mata-ta 

hamali mpakeni-ta mojeko', jungki' 
lau-mi. Agina hamali-wadi mata-ta 
pai'-ta jadi' ntodea Alata'ala hi rala 
Kamagaua'-na. Agina lau-pi toe, ngkai 
mataa ntimalia-ta, hiaa' ka'omea-na 
ratadi-ta hi rala apu naraka. #Hi ria 
mpai', tauna nakoni' ule ncuu pai' 
rasesa' hi rala apu. 49 Ntuku' Atura 
Musa, hawe'ea pongkoni' to rapopepue' 
hi Alata'ala kana rapoii'. Wae wo'o 
butu dua tauna kana rapomoroli' hante 
apu. ?? "Poi' wori' kalaua-na. Aga ane 
mobali'-mi kapoi'-na alaa-na mononto, 
napa tena to ma'ala mpakapoi'-i? Wae 
wo'o, koi' to mpotuku'-a kana hewa poi': 
Neo' nipelele' pepangala'-ni jadi' lente. 
Kana tuwu' hintuwu'-koi." 
1 0 1 Malai-imi Yesus ngkai ree hilou hi 
tana' Yudea pai' hi dipo ue Yordan. 
Wori' wo'o-mi tauna tumai mpotipuhi-i, 
pai' hewa to lalaua natudui' wo'o-ramo. 
2Ria ba hangkuja dua to Parisi rata 
mpali' kedo'. Rapekune'-i: "Ntuku' atura 
agama-ta, ba ma'ala moto-hawo tomane 
mpogaa'-ki tobine-nae?" 3 Na'uli' Yesus: 
"Napa parenta to nawai'-kokoi nabi 
Musa?" 4Ratompoi' to Parisi: "Musa 
mpiliu tomane mpogaa'-ki tobine-na, 

asala nababehi ncala' sura mpogaa'." 

> Na'uli' Yesus: "Musa mpo'uki' pai' 
mpoparata-kokoi parenta toe-le, apa' 
ngkai kamotu'a maga-ni, uma tuduia'. 

6 Aga ngkai lomo' kajadi' dunia', nto'u 
Alata'ala mpajadi' manusia', napajadi'-ra 
hadua tomane pai' hadua tobine. ” 'Toe 
pai' tomane kana mpalahii tina pai' 
tuama-na, pai' kana tuwu' hintuwu' 
hante tobine-na, 3 bona hira' tau rodua 
toe jadi' hewa hadua lau-ra-damo.' Jadi', 
hi poncilo Alata'ala, tau hancamoko 
uma-pi rodua, hadua lau-ramo. * Toe 
pai' ku'uli'-kokoi: ane ntoa' Alata'ala 
mpoposidai'-ra, manusia' uma ma'ala 
mpogaa'-ra." 10 Oti toe, Yesus pai' 
ana'guru-na mesua' hi rala tomi. Bula-ra 
hi rala tomi ana'guru-na mpekune -i, 
ra'uli': "Beiwa mpu'u-hawo gau' 

pogaa' tohe'e we'i-e?" 11 Na'uli'-raka: 
"Hema to mpogaa'-ki tobine-na pai'-i 
ncamoko hante tobine to ntani'-na, 
mobualo'-i-hana, mpobualohi tobine-na 
to lomo'-na. 1? Wae wo'o tobine to 
mpogaa'-ki tomane-na pai'-i ncamoko 
hante tomane to ntani'-na, mobualo' 
wo'o-i-wadi-hawo." 13 Hangkani, ria 
tauna to mpokeni ana'-ra hi Yesus 

bona najama pai' nagane'-ra. Aga 
ana'guru-na mpokaroe tauna toera. 

14 Mpohilo toe-di, kamoroe-nami Yesus 
mpokaroe ana'guru-na, na'uli'-raka: 
"Pelele' moto-ra ana' tetura tumai 

hi Aku', neo'-ra nitagi. Apa' tauna 

to hewa toe-ramo to jadi' ntodea-na 
Alata'ala hi rala Kamagaua'-na. t° Mpu'u 
ku'uli'-kokoi: Ane uma-koi mengkoru 

hi Alata'ala hewa ana', uma-koi mpai' 
jadi' ntodea-na hi rala Kamagaua'-na." 
16 Ka'oti-na mpo'uli' toe, nakupui-ramo 
ana' toera, najama-ra pai'-ra nagane'. 
17 Neo' me'ongko' wo'o-imi Yesus 
mpokaliliu pomako'-na, muu-mule' 
mokeno tumai hadua tauna mperapai-i, 
kaliliu mowingkotu' hi nyanyoa-na, pai'-i 
mepekune', na'uli': "Guru to lompe', 
napa-kuwo to kana kubabehi bona 
mporata-a-kuwo katuwua' to lompe' 
duu' kahae-hae-na?" 18 Na'uli' Yesus: 
"Napa pai' nu'uli' tauna to lompe'-a? Uma 
ria ntani'-na to lompe', hadua Alata'ala- 
wadi. 19 Nu'inca moto parenta to te'uki' 
hi rala Atura Pue': 'Neo' mepatehi, neo' 
mobualo', neo' manako, neo' mosabi' 
boa', neo' mebagiu, pai' kana tabila' 
tina pai' tuama-ta.' " 20 Na'uli' tauna 

toei: "Guru, hawe'ea parenta tetu lau, 
kutuku' omea-mi ngkai kakedia'-ku." 

21 Yesus mpomonaa-i hante ahi'-na, pai' 
na'uli'-ki: "Hanyala-pi to kana nubabehi. 
Lou-moko ulu mpobalu' rewa-nu, pai' doi 
oli-na wai'-raka tokabu. Ane nubabehi 
hewa toe, bohe mpai' rasi' to nurata hi 
rala suruga. Oti toe, pai' tumai-moko 
mpotuku'-a." 22 Kana'epe-na lolita-na 
Yesus tohe'e, peda'-mi nono-na. 
Kamalai-nami ngkai ree hante susa' 
nono-na, apa' wori' rewa-na. 23 Yesus 
mpomonaa ana'guru-na to mokore 
ntololikia-na, pai' na'uli'-raka: "Mokoro 
rahi tauna to wori' rewa-ra mengkoru 
hi Alata'ala bona Hi'a jadi' Magau'-ra." 
24 Rapokakonce ana'guru-na mpo'epe 
lolita-na tohe'e. Toe pai' na'uli' tena- 
raka: "Ana'-ana'-ku, mokoro mpu'u 
manusia' mengkoru hi Alata'ala bona 
Hi'a jadi' Magau'-ra. 2 Mojoli-pi hama'a 
unta ntara hi wulou' jaru, ngkai tauna 
to mo'ua' mengkoru hi Alata'ala bona 
Hi'a jadi' Magau'-ra." 28 Mpo'epe toe-di, 
hangkedi' kakonce-ra ana'guru-na, 
ra'uli': "Ei', ane wae-di, hema lau-damo 
to ma'ala mporata katuwua' to lompe' 
duu' kahae-hae-nae!" 2' Yesus mponaa- 

ra pai' na'uli'-raka: "Ane hante pakulea' 
manusia'-le, uma ami' hema. Aga ane 
Alata'ala, ma'ala oa' madupa', apa' hi 
Alata'ala uma ria to uma madupa'." 

28 Ngkai ree, na'uli' Petrus mpo'uli'-ki 
Yesus: "Hiaa' kai', kipalahii omea-mi- 
kaina bona mpotuku'-ko." 2? Na'uli' 
Yesus: "Mpu'u ku'uli'-kokoi: Hema-hema 
to mpalahii ompi'-na, tina-na ba tuama- 
na, ana'-na ba tomi-na ba bonea-na 
sabana mpotuku'-a pai' sabana Kareba 
Lompe', 80 bate mporata-i mpai' hiwili 
to bohe. Hi dunia' toi mporata-i ha'atu 
ngkani kawori' tomi, ompi', tina, ana', 
bonea--pai' mporata wo'o-i pebalinai'. 
Pai' hi eo mpeno-na mpai', mporata 
wo'o-i katuwua' to lompe' duu' kahae- 
hae-na. 3! Aga wori' tauna to bohe 
tuwu'-ra tempo toi jadi' kedi' tuwu'-ra 
hi eo mpeno. Pai' wori' wo'o tauna 

to kedi' tuwu'-ra tempo toi jadi' bohe 
tuwu'-ra hi eo mpeno." 32Yesus hante 
ana'guru-na mpokaliliu pomako'-ra hilou 
hi Yerusalem. Yesus momako' ri'ulu, 
ana'guru-na hi boko'. Koro' ana'guru-na 
mpohilo-i, pai' tauna to metuku' hi 
boko' wo'o me'eka' omea-ramo. Toe pai' 
nakio' wo'o-mi ana'guru-na to hampulu' 

rodua mopahantani', pai' na'uli'-raka 
napa to kana jadi' mpai' hi woto-na. 
33 Na'uli': "Epe-koi! Hilou-tamo tohe'i-e 
mpotoa' Yerusalem. Hi ria mpai', Aku' 
Ana' Manusia' ratonu hi imam pangkeni 
pai' guru agama, pai' rabotuhi bona 
rapatehi-a. Oti toe ratonu-a hi tauna 
to bela-ra to Yahudi. 3#Rapopo'ore'-a, 
ra'uelikui, raweba', pai' rapatehi. Aga 
tolu eo oti toe tuwu' nculii' moto-a." 
35 Oti toe, Yakobus pai' Yohanes, ana'-na 
Zebedeus, mpomohui' Yesus, ra'uli'-ki: 
"Guru, ria hanyala to doko' kiperapi' 
ngkai Iko." 36 Na'uli' Yesus: "Napa to 
niperapi' kuwai'-koi?" 37 Ra'uli': "Ane 
nupopehuwu mpai' baraka'-nu pai'-ko 
jadi' Magau', piliu-kai mohura pai' 
moparenta dohe-nu, hadua hi mali 
ka'ana-nu, hadua hi mali ki'ii-nu." 

38 Na'uli' Yesus mpo'uli'-raka: "Uma 
ni'incai napa to niperapi' tetu. Ha 
nipakule' mpai' mpokolo kaparia to 
kana kukolo Aku'-e? Ha nipakule' 
mpotodohaka to kutodohaka-e mpai'?" 
39 Ra'uli': "Kipakule' moto!" Na'uli' 
Yesus: "Makono, bate nikolo mpu'u 
mpai' kaparia hewa to kukolo, pai' 
nitodohaka napa to kutodohaka. 

40 Aga ane hema to mohura hi mali 
ka'ana-ku ba hi mali ki'ii-ku, bela Aku' 
to mpakatantu tetu. Alata'ala-hana to 
mpakatantu hema to mporata bagia 
tetu." H Kara'epe-na ana'guru-na to 
hampulu' pomperapia' Yakobus pai' 
Yohanes toe, moroe-ramo. #2 Toe pai' 
Yesus mpokio'-ra omea, pai' na'uli'-raka: 
"Ni'inca moto kasoa-ra topoparenta to 
uma mpo'incai Alata'ala mpoparentai 
ntodea-ra. Tauna to bohe pangka'-ra 
mpewuku ntodea-ra mpotuku' hawa'-ra. 
43 Aga koi', neo' hewa toe kehi-ni! 
Hema-koi to doko' bohe pangka'-na 
kana jadi' pahawaa'. 44 Pai' hema to 
doko' bohe hanga'-na kana jadi' batua 
hi hawe'ea doo-na. 4> Bangku' Aku' 
Ana' Manusia'-e', patuju-ku tumai hi 
dunia', uma bona jadi' topohawa'. Pai'-a 
tumai-le, bona jadi' pahawaa', duu'-na 
mpewai' woto-ku rapatehi mpotolo' sala' 
tauna to wori'." ** Yesus pai' ana'guru-na 
rata hi ngata Yerikho. Nto'u-ra malai 
ngkai ngata, wori' tauna mpotuku'-ra. 
Hi wiwi' ohea mohura hadua tauna 

to wero kakarapi'-rapi'. Hanga'-na 
Bartimeus (batua-na: ana' Timeus). 

47 Kana'epe-na Bartimeus kaYesus to 

Nazaret to liu, kamekio'-nami na'uli': 
"Yesus, muli Magau' Daud! Poka'ahi'- 
a-kuwo!" 48 Wori' tauna mpokaroe-i, 
ra'uli': "Ngkalino-ko!" Aga hangkedi' 
kanapesukui-na mekio': "Muli Magau' 
Daud, poka'ahi'-a-kuwo!" 49 Mentoda'- 
imi Yesus pai' na'uli': "Kio'-i tumai!" 
Karakio'-nami towero toei, ra'uli'-ki: 
"Pakaroho nono-nu! Mokore-moko, 
apa' nakio'-moko!" 50 Kamokore-nami 
towero toei, nabahaka abe'-na hi ohea 
pai' napesahui hilou hi Yesus. ?! Na'uli' 
Yesus mpo'uli'-ki: "Napa to nupokono 
kubabehi-koko?" Natompoi' towero toei: 
"Guru, bona pehilo-a-kuwo!" 22 Na'uli' 
Yesus: "Hilou-moko. Kupaka'uri'-moko 
sabana pepangala'-nu hi Aku'." Ncaliu 
pehilo-imi, pai'-i mpotuku' Yesus. 
1 1 1 Kamohu'-ra hi ngata Yerusalem, 
rata-ramo hi ngata Betfage pai' 
Betania hi Bulu' Zaitun. Hi ree, Yesus 
mpohubui rodua ana'guru-na hilou 
meri'ulu, 2 na'uli'-raka: "Hilou-mokoi 
hi ngata to tanyanyohi toe mai. Wae 
pesua'-ni mpai' rala ngata, nihilo 
mpai' hama'a ana' keledai tehoo', 
to ko'ia hangkania rahawi'. Bongka 
koloro-na pai' keni-i tumai. 3 Ane ria 

to mpekune'-koi napa pai' nibongka-i, 
uli'-raka hewa toi: 'Apa' naparaluu Pue', 
napebolo ulu pai' napoponculi' moto 
mpai'.' " #Kahilou-rami ana'guru-na to 
rodua toera, rarata mpu'u-mi hama'a 
ana' keledai tehoo' hi wiwi' ohea mohu' 
wobo' tomi. Karabongka-nami-rawo. 

> Tauna to mokore hi ree mpekune'-ra: 
"Napa pai' nibongka keledai tetu-e?" 

6 Ratompoi' hewa to na'uli'-raka Yesus 
we'i. Mpo'epe toe, rapelele' wae-ramo 
mpokeni keledai toe. ' Karata-ra nculii', 
ralampii-mi keledai toe hante baju-ra, 
pai' mehawi'-imi Yesus. 8 Hilou-ramo 
mpotoa' Yerusalem. Wori' tauna 
mpotuku'-ra. Ria-ra to meri'ulu, ria 
wo'o-ra to hi boko'. Wori'-ra mpokodo 
pohea-ra hi mata ohea to natara Yesus, 
pai' hantongo' wo'o-ra hilou mpo'ala' 
rau-rau kaju hi pampa pai' rakodo hi 
mata ohea, bona mpobila'-i. Tauna to 
wori' toera, ntora mogora-ra mpo'uli': 
"Une'-imi Pue' Ala!" "Pue' mpogane' 
Magau' to tumai mpokeni hanga'-na!" 

9 (11:8) 1? "Pue' mpogane' poparenta-na. 
Moparenta-i mpai' hewa ntu'a-ta owi, 
Magau' Daud." "Une'-imi Pue' Ala to 

hi rala suruga!" 11 Karata-na Yesus 

hi ngata Yerusalem, kaliliu mesua'-i 

hi rala Tomi Alata'ala. Napomonaa 
ntololikia-na mponaa omea. Oti toe, apa' 
neo' mobengi-mi, nculii' wo'o-imi hante 
ana'guru-na to hampulu' rodua hilou 
turu hi ngata Betania. 12 Kamepulo-na, 
me'ongko' wo'o-ramo ngkai Betania lou 
hi Yerusalem. Hi ohea, mo'oro'-i Yesus. 
13 Molaa-pidi, nahilo-hawo hangkaju 
kaju ara to mobumu-damo rau-na--hiaa' 
ko'ia tempo powuaa'-na. Hilou-imi 

hi kaju toe, pai' nanaa meka' ba ria 
wua'-na. Aga uma ria nau' hantakua. 
14Toe pai' natotowi kaju toe, na'uli': 
"Ngkai eo toe lau, uma-pi ria mpai' 
haduaa tauna to mpokoni' wua' ngkai 
kaju toi!" Ana'guru-na mpo'epe lolita-na 
toe. 1? Rata wo'o-ramo hi Yerusalem, 
hilou-imi Yesus hi berewe Tomi Alata'ala. 
Hi ree-i mpopalai tauna to mobabalu'. 
Nabilingko-raka meja'-meja' posulaa'-ra 
doi, pai' nabilingko wo'o pohuraa 
topobabalu' danci mangkebodo. 15 Uma 
napiliu tauna mpokeni rewa ntara berewe 
Tomi Alata'ala toe. 1” Natudui'-ra, na'uli': 
"Ha uma ni'incai napa to te'uki' hi 

rala Buku Tomoroli'? Alata'ala mpo'uli' 
hewa toi: 'Tomi-ku mpai' jadi' tomi 

posampayaa to rapake' tauna humalili' 
dunia'.' Hiaa' koi'-koina, niponcawa 
tomi toperampaki-di!" 18 Kara'epe-na 
imam pangkeni pai' guru agama napa 
to nababehi Yesus toe, rapali'-mi 
akala-ra doko' mpopatehi-i. Koro'-ra, 
apa' hawe'ea tauna goe' mpo'epe 
tudui'-na. 19 Neo' mobengi-mi, Yesus 
hante ana'guru-na malai ngkai ngata, 
lou turu hi Bulu' Zaitun. 2? Kamepulo-na 
mepupulo ngkii-pidi, hilou wo'o-ramo hi 
Yerusalem. Hi lengko ohea, rahilo-rawo 
kaju ara to natotowi Yesus wengi, mate- 
mi, bangi rata hi rali'-na. 41 Nakiwoi-mi 
Petrus lolita-na Yesus. Toe pai' na'uli' 
mpo'uli'-ki Yesus: "Guru! Hilo-dile kaju 
ara to nutotowi wengi-e, molaju-mi!" 

22 Na'uli' Yesus: "Mepangala'-mokoi hi 
Alata'ala! 23 Mpu'u ku'uli'-kokoi: Ane 
rapa'-na ria tauna to mpo'uli'-ki bulu' 
tohe'i: 'Te'ongko'-moko, mengkanawu' 
hi rala tahi'!' bate majadi', asala neo' 
morara' nono-na pai' mepangala' mpu'u-i 
napa to na'uli' bate madupa'. **Jadi', 
pe'epei lolita-ku toi: Ane mosampaya-koi 
mperapi' napa-napa, pangala'-mi- 
hana kanawai -nimi Alata'ala napa to 
niperapi', pai' bate nitarima. 25 "Pai' ane 

mosampaya-koi, ane ria to nipodaa'-ki 
doo-ni, ampungi-i ulu, bona Tuama-ni 
to hi suruga wo'o mpo'ampungi sala'-ni. 
((25 Aga ane uma-di ni'ampungi doo-ni, 
wae wo'o Tuama-ni to hi suruga 

uma mpo'ampungi sala'-ni.))" 27 Rata 
wo'o-ramo Yesus pai' ana'guru-na hi 
Yerusalem. Nto'u-ra momako'-mako' hi 
berewe Tomi Alata'ala, rata-ra imam 
pangkeni, guru agama pai' pangkeni 

to Yahudi to ntani'-na. 28 Mepekune'-ra 
hi Yesus, ra'uli': "Uli'-kakai, ngkaiapa 
huraa-nu mpobabehi hawe'ea tetu hi 
Tomi Alata'ala! Hema to mpowai'-ko 
kuasa hewa tetu-e?" 29 Na'uli' Yesus: 
"Aku' wo'o, ria pompekunea'-ku hi 
koi'. Tompoi'-ka ulu, pai' lako' ku'uli' 
wo'o-kuwo kangkaiapa kuasa-ku 
mpobabehi hawe'ea toe lau. 3? Ngkaiapa 
kuasa-na Yohanes Topeniu' mponiu' 
tauna? Ngkai Alata'ala-di, ba ngkai 
manusia'-di?" 31 Momepololitai-ramo 
pangkeni to Yahudi toera, ra'uli': "Beiwa- 
tale' mpotompoi'-ie? Ane ta'uli' ngkai 
Alata'ala kuasa-na, na'uli'-taka mpai': 
'Ane wae, napa pai' uma-i nipangala'?' 
32 Hiaa' mokoro wo'o ane ta'uli' ngkai 
manusia'-wadi kuasa-na." Pangkeni 

to Yahudi toera me'eka' mporuge' 
Yohanes Topeniu', apa' mpoka'eka'-ra 
ntodea, apa' hawe'ea ntodea mpo'uli' 
Yohanes toe hadua nabi mpu'u. 33 Jadi', 
ratompoi'-i: "Uma ki'incai." Toe pai' 
na'uli' Yesus mpo'uli'-raka: "Ane wae, 
uma wo'o-kuwo ku'uli'-kokoi kangkaiapa 
kuasa-ku mpobabehi toe lau." 
1 2 1 Oti toe Yesus mpololitai pangkeni 
to Yahudi toera hante lolita rapa', 
na'uli': "Ria hadua tauna to mpohu'ai 
bonea-na hante anggur. Nawala 
ntololikia-na, nakae tana' mpobabehi 
torobo' pompeaa' anggur, pai' natunya' 
pongko pompodooa. Oti toe, napewai' 
bonea-na rapobago hi ba hangkuja 
dua tauna, pai' hilou-imi hi ngata to 
molaa. 2Rata-mi tempo pohopua' wua' 
anggur, napahawa' hadua batua-na 
hilou mperapi' bagia-na hi to mpodoo 
bonea-na toera. 3Tapi' to mpodoo 
bonea toera mpohoko' batua-na, rapao' 
pai' rapopalai mara. “Oti toe, pue' 
bonea mpahawa' tena hadua batua-na. 
Rata ria, rapao' wo'o-i-wadi-hawo, 
weho woo'-na, ralibui' ntarurua' pai'-i 
rapopalai. ? Ngkai ree, nahubui tena 
hadua batua-na. Rata ria, rapatehi 

lau-imi. Bate hewa toe-mi kehi-ra hi 
butu dua batua to napahawa': ria to 
raweba', ria to rapatehi. ? "Uma-pi hema 
to napahawa' pue' bonea toei, metoro 
hadua ana' woto-na to nape'ahi'-damo. 
Ka'omea-na napahawa' ana'-na toe hilou 
hi to mpodoo bonea-na, na'uli': 'Bate 
rapengkorui-ile mpai'.' '"Ntaa' we'i, to 
mpodoo bonea toera, mohawa'-ramo 
ra'uli': 'Etu-mi tumai ana'-na, hi'a mpai' 
to jadi' pue' bonea toi-e. Kita tapatehi-i, 
bona bonea-na toi kita'-mi pue'-na.' 

8 Karahoko'-nami ana' toei, rapatehi pai' 
ratadi hi mali bonea." ? Ngkai ree, Yesus 
mpo'uli'-raka pangkeni to Yahudi: "Jadi, 
napa-mi to nababehi pue' bonea toei? 
Bate tumai-ile mpopatehi-ra to mpodoo 
bonea-na, pai' bonea-na nawai'-raka tau 
ntani'-na. 10Tantu nibasa-mi lolita Buku 
Tomoroli' to mpolowa pesapuaka-ni hi 
Aku", hewa toi moni-na: 'Watu to ratadi 
topowangu tomi, watu toe lau-mi to jadi 
poko parawatu. !! Tohe'e majadi' ntuku' 
konoa Pue' Ala, uma mowo kalompe'-na 
hi poncilo-ta.' " 1? Kara'epe-na pangkeni 
to Yahudi lolita-na Yesus tohe'e, doko' 
rahoko'-i apa' ra'inca kahira'-na to natoa 
hante lolita rapa' toe. Aga uma-ra daho' 

mpohoko'-i, apa' mpoka'eka'-ra ntodea. 
Jadi', malai-ramo mpalahii-i. 13 Ngkai 
ree, pangkeni to Yahudi mpohubui 

ba hangkuja dua to Parisi pai' tauna 

to tono' hi Magau' Herodes hilou hi 
Yesus. Patuju-ra doko' mpahala'nawu'-i 
hante pompekunea'-ra. t4 Karata-ra hi 
Yesus, ra'uli'-ki: "Guru, ki'inca Guru tau 
monoa'. Metudui'-ko hante kalonto'- 
lonto'-na mpo'uli' napa konoa Alata'ala 
hi manusia'. Uma nupengkorui ba hema- 
hema, apa' uma-ko mpelence tauna. 
Toe pai' kipekune'-ko: ntuku' atura 
agama-ta, ba ma'ala moto-ta mpobayari 
paja' hi Kaisar, ba uma-di? Kana 
tabayari, ba uma mingki' tabayari?" 

15 Na'inca Yesus patuju nono-ra to 
tewunii'. Toe pai' na'uli'-raka: "Napa pai' 
nipali' kahala'kedoa' pololita-kue? Keni 
pe' tumai doi to biasa nibayari-ki paja', 
doko' kuhilo." 12 Ngkai ree, ratonu-miki 
hampepa' doi pera'. Na'uli': "Lence 
hema pai' hanga' hema to hi doi toi?" 
Ra'uli': "Lence pai' hanga' Kaisar." 

17 Na'uli': "Ane wae-di, wai'-ki Kaisar 
napa to masipato' rawai'-ki Kaisar. 

Pai' wai'-ki Alata'ala napa to masipato' 
rawai'-ki Alata'ala." Konce-ramo 

mpo'epe tompoi'-na toe. 18 Oti toe, ba 
hangkuja dua to Saduki rata hi Yesus. To 
Saduki toera, pangkeni agama Yahudi to 
mposapuaka tauna to mate tuwu' nculii' 
hi eo mpeno. Karata to Saduki toera, 
ra'uli'-ki Yesus: 19 "Guru, nabi Musa 
mpo'uki' hi rala buku atura hewa toi: 
ane hadua tomane mate hiaa' uma-ki ria 
ana'-na, pudupuhe-na kana mpotobine 
balu-na bona ria-ki-hawo muli-na. 

20 Jadi', ria pitu to ntali ompi' paka' 
tomane. To ulumua' motobinei, mate-i 
uma ria ana'-na. 21 Tu'ai-na mpotobine 
balu-na. Mate wo'o-i-wadi-hawo, hiaa' 
ko'ia-i mo'anai'. Wae wo'o to majadi' 

hi katolu-na, 22 duu' rata hi kapitu-na. 
Mate omea-ramo hante uma ria ana'-ra. 
Ka'omea-na, mate wo'o-imi-hawo tobine 
toei. 23Jadi', hi eo mpeno, ane tuwu' 
nculii' mpu'u-di hawe'ea tomate-e, 
hema-ramo mpai' pue' tobine toei, apa' 
pitu-ramo to mpotobine-i." 24 Na'uli' 
Yesus: "Sala' mpu'u pekiri-ni tetu-e, apa' 
uma nipaha ihi' Buku Tomoroli', uma 
wo'o ni'incai baraka'-na Alata'ala. 25 Apa' 
ane tuwu' nculii'-ramo tauna to mate, 
katuwu'-ra hewa katuwu' mala'eka hi 
rala suruga, uma-rapa motobinei ba 

motomanei. 28 Ha ko'ia ria nibasa lolita 
Buku Tomoroli' to mpakanoto katuwu'-ra 
nculii' tomate-e? Hi rala buku Atura 
Musa, tabasa tutura-na beiwa Alata'ala 
mpololitai nabi Musa ngkai rala julumpu 
to jela'. Nto'u toe, Abraham, Ishak pai' 
Yakub mahae-ramo mate. Aga nau' 
wae, Alata'ala mpo'uli'-ki Musa hewa 
toi: 'Aku' toi-mi Alata'ala to napue' 
Abraham, Alata'ala to napue' Ishak, 
Alata'ala to napue' Yakub." 27 Jadi', 
ngkai lolita-na Alata'ala toe, monoto-mi 
ta'inca katuwu'-ra moto Abraham, Ishak 
pai' Yakub. Apa' bela tauna to mate to 
mepue' hi Alata'ala, tauna to tuwu'-hana 
to mpopue'-i. Sala' rahi-koina pekiri-ni 
tetu-e." 28 Nto'u toe, hadua guru 
agama Yahudi rata hi Yesus. Na'epe 
pomehono'-ra to Saduki hante Yesus 
we'i, pai' na'uli' hi rala nono-na: "Lompe' 
mpu'u tompoi'-na Yesus tetui!" Toe pai' 
mepekune' wo'o-imi-hawo hi Yesus, 
na'uli': "Parenta to'uma to poko-na 
ngkai hawe'ea parenta?" 29 Na'uli' Yesus: 
"Toi-mi parenta to poko-na: 'Pe'epei- 
koi to Israel! Pue'-ta Pue' Alata'ala 
hadua-na-wadi. 3? Kana tapoka'ahi'-i 
hante nono-ta mpu'u, tatonu hawe'ea 

katuwu'-ta hi Hi'a, tapoka'ahi'-i hudu 
inca-ta pai' hudu pakulea'-ta.' Toe 
parenta to lomo'-na. 31 Pai' tohe'i-mi 
parenta karonyala-na: 'Kana tapoka'ahi' 
doo-ta hewa pompoka'ahi'-ta woto-ta 
moto.' Uma ria parenta ntani'-na to 
meliu kabohe-na ngkai to ronyala 
tohe'i." 32 Na'uli'-mi guru agama toei 

hi Yesus: "Makono mpu'u-di Guru! 
Makono lia to nu'uli' tetu-e. Pue' Ala 
bate hadua-na-wadi, uma ria ntani'-na. 
33 Pai' kana tapoka'ahi'-i hante nono-ta 
mpu'u, hante hawe'ea pekiri-ta pai' 
hudu pakulea'-ta. Pai' kana tapoka'ahi' 
doo-ta hewa woto-ta moto. Toe to meliu 
kalompe'-na ngkai hawe'ea porewua 
pai' rewa ntani'-na to tapopepue' hi 
Alata'ala." 34 Na'epe Yesus kamonoto 
tompoi'-na tauna toei. Toe pai' na'uli'-ki: 
"Neo' jadi' ntodea hi rala Kamagaua' 
Alata'ala mpu'u-moko!" Ngkai ree, 
uma-pi hema to daho' mpekune' ba 
napa-napa hi Yesus. 3? Nto'u-na Yesus 
metudui' hi Tomi Alata'ala, na'uli': 
"Napa pai' guru agama mpo'uli' Magau' 
Topetolo' muli-na Magau' Daud? 3? Hiaa' 
bo Daud moto mpokahangai -i Pue'-na. 
Hante petete' Inoha' Tomoroli' Daud 

mpotompo'wiwi Magau' Topetolo' 

hewa toi: Pue' Ala mpo'uli'-ki Pue'-ku: 
'Mohura-moko hi mali ngka'ana-ku 
duu'-na kupopengkoru hawe'ea bali'-nu 
hi Iko.' Jadi', ane muli Daud mpu'u-idi 
Magau' Topetolo'-e, napa pai' Daud 
mpokahangai'-i Pue'-na?" Wori' lia tauna 
to morumpu hi Tomi Alata'ala nto'u 
toe, pai' goe'-ra mpo'epe tudui'-na. 
37(12:36) 38 Nto'u-na Yesus mpotudui' 
ntodea, na'uli'-raka: "Pelompehi-koi, 
neo'-koi mpenau' kehi-ra guru agama. 
Goe'-ra modao' mpopake' baju to moloe, 
pai' goe'-ra ane tauna hi wiwi' karajaa 
motingkua' mpotabe-ra. 3? Goe'-ra 
rapopohura hi pohuraa karabilaa' hi tomi 
posampayaa. Goe'-ra ane rapopohura-ra 
hi pohuraa to lompe' hi posusaa'. 

40 Mpobagiu-ra tobine tobalu, pai'-ra 
mpohagoi tomi-ra. Rawunii' kadada'a 
gau'-ra tohe'e hante mosampaya 
rapomoloe-loe. Motomo lia mpai' 
huku'-ra." 41 Yesus mohura mohu' peti' 
pompunaa' doi pepue', pai'-i mponaa 
tauna to mpopuna' doi pepue'-ra hi 
rala-na. Wori' tauna to mo'ua' mpopuna' 
doi uma hangke-ngkedi'. “2Nto'u toe, 
rata wo'o-hawo hadua tobine tobalu to 

mpe'ahii' tuwu'-na, napuna' wo'o-hawo 
doi pepue'-na. To napuna' tohe'e, 
rompepa' doi ngkala, hangkedi' lia 
oli-na. 3 Yesus mpokio' ana'guru-na 
pai' na'uli'-raka: "Mpu'u ku'uli'-kokoi: 
tobalu to mpe'ahii' tuwu'-na tohe'e mai, 
meliu pewai'-na ngkai pewai' to rapuna' 
hawe'ea tau ntani'-na. 4Apa' hira! 
mewai' ngkai labi ka'uaa'-ra. Tapi' tobine 
toei, nau' hewa apa-mi kampe'ahii'-na, 
napewai' omea-mi to ria hi hi'a, nau' 
kakono-na to naparaluu-hawo hi 
katuwu'-na eo-eo-na." 
1 3 LOti toe, malai-imi Yesus ngkai 
rala Tomi Alata'ala. Ria hadua 
ngkai ana'guru-na mpo'uli'-ki: "Guru, 
hilo mpu'u-konae' tomi toe-e! Hilo watu- 
na! Uma mowo kancola-na!" 2Na'uli' 
Yesus: "Nuhilo wa tomi to bohe toe-e 
lau? Uma mpai' ria hamehaa' watu to 
bate pomeduncu-na. Bate ragero omea 
mpai'." 3 Oti toe, hilou-imi Yesus hi Bulu' 
Zaitun pai'-i mohura mposinyanyohi-ki 
Tomi Alata'ala. Petrus, Yakobus, Yohanes 
pai' Andreas tumai mpololitai-i nto'u uma 
ria tau ntani'-na. “Ra'uli': "Uli'-kakai 
ba nto'uma kadupa'-na to nu'uli' toe-e 
we'i, pai' napa mpai' to jadi' tanda ane 

hawe'ea toe neo' madupa'-pi." ? Na'uli' 
Yesus: "Pelompehi, neo'-koi ma'ala 
rabagiu. *Apa' wori! mpai' tauna to 
mehupa' to mpo'uli' kahira'-na Magau' 
Topetolo', alaa-na wori' mpai' tauna 

to rabagiu. ' Mpo'epe-koi mpai' kareba 
panga'ea ngkai kalaa-na, ni'epe wo'o 
moni panga'ea to mohu'. Aga neo' 
me'eka', apa' hawe'ea toe kana jadi' 
ulu, tapi' kajadia' toe uma mpobatuai 
karata-nami kahudua dunia". 3 Nto'u toe 
mpai', wori' ngata mosipanga'ei, magau' 
hadua mpo'ewa magau' kahadua-na. 
Hiapa-apa ria linu pai' oro'. Aga hawe'ea 
toe lau lako' pontepu'ua-na-pidi, hewa 
pontodohaka hadua tobine to neo' 
mo'ana'. ? "Aga koi' tohe'i, mo'inga'- 
inga'-koi! Apa' koi' mpai' bate rahoko' 
pai' rakeni hi topohura agama. Raweba'- 
koi hi rala tomi posampayaa. Rabua'-koi 
hi topoparenta pai' hi magau' sabana 
petuku'-ni hi Aku'. Nto'u toe mpai', 

ria loga-ni mpo'uli'-raka pepangala'-ni 
hi Aku'. 10pai' Kareba Lompe' kana 
raparata hi humalili' dunia' kako'ia-na 
Eo Kiama. !!Ane rahoko'-koi pai' rakeni 
hi topohura, neo'-koi me'eka' ba napa 
mpai' petompoi'-ni. Ane rata-damo 

tempo-ni mololita, uli'-mi-hana napa 
to natu'u Pue' Ala hi rala nono-ni. Apa' 
napa to ni'uli' nto'u toe, bela ngkai 
pekiri-ni moto. Lolita-ni tetu mehupa' 
ngkai Inoha' Tomoroli'. !? "Rata mpai' 
tempo-na hawe'ea tauna mpokahuku'- 
koi sabana petuku'-ni hi Aku'. Ria mpai' 
tauna to mpewai' ompi'-ra ba ana'-ra 
moto bona rapatehi sabana petuku'-ra hi 
Aku". Ria wo'o ana' to mpo'ewa totu'a-ra 
pai' mpopatehi-ra. Aga tauna to tida 
mepangala' hi Aku' duu' hi ka'omea-na, 
mporata-ra kalompea' hi eo mpeno. 

13 (13:12) 14 "Owi nabi Daniel mpolowa 
karata-na to rahanga' 'Topegerohi 

to dada'a.' (Hema to mpobasa lolita 
pelowa toe, penotohi mpu'u batua-na!) 
Jadi', ane nihilo to nalowa Daniel toe 
mokore hi pokorea to ratagi-ki, agina 
tauna to mo'oha' hi Yudea metibo' 
hilou hi bulu'-na. 1? Tauna to mohura 
hi parawa-na neo'-pi leba' mesua' hi 
rala tomi-na mpo'ala' ba napa-napa. 
16Tauna to hi bonea, neo'-pi nculii' 

hi ngata mpo'ala' pohea-na. Kaliliu 
metibo'! 17 Mpe'ahii'-ra mpai' tobine to 
nto'u-ra motina'i pai' to mpentii' ana'-ra 
nto'u toe, apa' mokoro mpai' petibo'-ra. 

18 Mekakae-koi hi Alata'ala bona eo 
petiboa'-ni toe neo' nto'u tempo lengi'. 
19 Apa' nto'u toe mpai' rata pesesa' to 
ko'ia ria hangkania jadi' ngkai lomo'-na 
Alata'ala mpajadi' dunia' rata tempo 
tohe'i, pai' uma wo'o-pi-hawo mpai' ria 
jadi' hi eo boko'-na. 20 Aga naredehi 
moto mpai' Pue' Ala tempo kaparia toe, 
apa' ane uma naredehi tempo-na, bate 
uma ria haduaa to tuwu'. Jadi', apa' 
napoka'ahi'-ra tauna to napelihi pai' 

to napobagia, toe pai' naredehi mpai' 
tempo kaparia toe. ?! "Nto'u toe mpai', 
ane ria to mpo'uli'-kokoi: 'Hilo, Magau' 
Topetolo' ohe'i-imi,' ba 'Hilo, ohe'e-i 
mai Magau' Topetolo',' neo' nipangalai'. 
22 Apa' mehupa' mpai' wori' tauna to 
boa' to mpo'uli' kahira'-na Magau' 
Topetolo', ba to mpo'uli' kahira'-na nabi. 
Mpobabehi-ra tanda mekoncehi pai' 
tanda to mobaraka', bona mpobagiu-ra 
wori' tauna. Ane ke ma'ala, ntahawe' 
tauna to napelihi Alata'ala rabagiu wo'o. 
23 Aga koi' tohe'i, mo'inga'-inga'-koi! 
Ku'uli' ami'-mikokoi hawe'ea tohe'e 
kako'ia-na jadi'. 2? "Jadi', nto'u toe 
mpai', ane timpaliu-pi tempo kaparia 
toe, hawe'ea anu to mobaraka' hi langi' 

ralengo. Eo mobali' mobengi, wula 
uma-pi mehini, betue' roda' ngkai langi'. 
25 (13:24) 20 Nto'u toe-damo mpai', 
hawe'ea tauna mpohilo-a, Aku' Ana' 
Manusia', mana'u tumai hi rala limu'. 
Uma mowo kabaraka'-ku pai' pehini-ku 
nto'u toe. 27 Kuhubui mala'eka-ku hilou 
mporumpu tauna to kupobagia ngkai 
humalili' dunia', ngkai wuntu dunia' 
pai' ngkai wuntu langi'. 28 "Petonoi-koi 
napa to kutudui'-kokoi hante lolita rapa' 
kaju ara. Ane nihilo rau-na mela' pai' 
mohulu-i, ni'inca-mi kaneo'-na mara eo. 
29 Wae wo'o ane nihilo-damo kajadia' 
toe we'i lou, ni'inca-mi neo' madupa' 
mpu'u-mi to ku'uli' we'i. 3? Mpu'u ku'uli'- 
kokoi: hawe'ea toe we'i bate madupa' 
kako'ia-na mate omea tauna to tuwu' 
tempo toi. 3! Langi' pai' dunia! mogero 
mpai', tapi' lolita-ku bate-bate-na duu' 
kahae-hae-na. 32"Aga ane eo pai' 

jaa kadupa'-na hawe'ea toe, muntu' 
Tuama-ku-wadi to mpo'inca. Uma ria to 
ntani'-na to mpo'inca. Bangku' mala'eka 
to hi suruga-hawoe', uma wo'o-rawo 
ra'incai. Bangku' Aku' Ana'-nae', uma 
wo'o-kuwo ku'incai. 33Toe pai' kana 
mo'inga'-inga' pai' mojaga-koi, apa' uma 

ni'incai tempo kadupa'-na. 24Ane rata 
nculii''-apa mpai', kajadi'-na hewa lolita 
rapa' tohe'i. Hadua pue' tomi mopatuju 
hilou hi ngata to molaa. Kako'ia-na 
me'ongko', nahubui pahawaa'-na 
mpewili' tomi-na, hore-hore nawai'-ra 
bago-ra. Hi tompodoo wobo' na'uli'-ki: 
'Mo'inga'-inga'-koe'!' 25 Jadi', kana 
mo'inga' mpu'u-ra, apa' uma ra'incai 
ba nto'uma karata-na pue' tomi, ba 
ncimonou'-di ba ntongo' bengi-di ba 
mepulo ngkii ba nto'u eo mehupa'. 
Nee-neo' mpai' rata ncorobaa-imi pai' 
narata-ra bula-ra leta'. Wae wo'o kana 
mo'inga'-inga'-koi, apa' uma ni'incai 
nto'uma-a rata. 32(13:35) 37 Napa 
to ku'uli'-kokoi tohe'i, ku'uli' wo'o hi 
hawe'ea tauna: Mo'inga'-inga'-hawoe'!" 
14 1 Ro'eo-damo rata-mi Eo Paskah 
pai' Posusa' Roti to uma Raragii. 
Imam pangkeni pai' guru agama bula-ra 
mpali' akala-ra mpolede Yesus bona 
rapatehi bongo-i. 2Ra'uli': "Aga neo' ulu 
tababehi nto'u eo bohe, nee-neo' mpai' 
bara' ntodea." 3 Nto'u Yesus hi ngata 
Betania, hilou-i hi tomi hadua tauna 
to rahanga' Simon topohaki' poko'. 
Bula-na hi ree, rata hadua tobine ngkeni 

hameha' butolo' ihia' lana honga to 
masuli' lia oli-na, to rababehi ngkai rali' 
kaju to mohonga. Bula-na Yesus ngkoni', 
tobine toei mpopengka butolo' toe pai' 
natua hi woo' Yesus bona mpobila'-i. 
4Ba hangkuja dua to hi ree, moroe-ra 
mpohilo napa to nababehi tobine toei. 
Momepololitai-ramo ra'uli': "Napa-mi- 
hawo kalaua-na lana honga rakerei 
mara hewa toe! ? Ke agina lau-pi-hawo 
rapobalu' nte oli tolu atu labi doi pera', 
pai' doi oli-na rawai'-raka tokabu." Toe 
pai' moroe-ra mpokaroe tobine toei. 

6 Na'uli' Yesus mpo'uli'-raka: "Pelele' 
moto-i-hana. Napa pai' nipedahi nono- 
na? To nababehi hi Aku' toe-le, lompe'. 
7 Apa' tokabu-hana, ria oa'-ra dohe-ni. 
Ane dota-koi ntulungi-ra, ria oa' loga-ni. 
Aga Aku', uma-a mpai' ria oa' dohe-ni. 
8 Tobine toei mpobabehi napa to nakule' 
mpobabehi. Natuai-a hante lana honga 
mporodo ami'-mi woto-ku hi karatana- 
ku mpai', kako'ia-na rata tempo-na. 
?Mpu'u ku'uli'-kokoi: hi humalili' dunia', 
hiapa-apa Kareba Lompe' rapalele, napa 
to nababehi tobine toei bate ralolita, 
uma mpai' ralipo'-lipo'." 10 Nto'u toe, 
hadua ngkai ana'guru-na to hampulu' 

rodua, to rahanga' Yudas Iskariot, 
hilou hi imam pangkeni, mpo'uli'-raka 
patuju-na mpobalu' Yesus hi hira'. 

11 Goe'-ramo mpo'epe patuju-na toe, 
pai' rajanci-ki rawai'-i doi. Ngkai ree, 
Yudas mpopali' loga to lompe' mpobalu' 
Yesus hi bali'-na. 12Rata-mi eo to 
lomo'-na hi Posusa' Roti to Uma Raragii, 
nto'u bima Paskah rasumale'. Nto'u 
toe, ana'guru-na Yesus mpo'uli'-ki: 
"Hiapa-kai mporodo pongkoni' Paskah 
to takoni'-e mpai'? Hiapa konoa-nu?" 

13 Yesus mpohubui rodua ana'guru-na, 
na'uli'-raka: "Hilou-mokoi hi rala ngata. 
Ria mpai' to mpohirua'-kokoi hadua 
tomane to ngkeni pontomua'-na oti 
ntomu'. Tuku'-imi. 14 Ane mesua'-i hi 
rala tomi, uli'-ki pue' tomi: 'Na'uli' 
Guru: Hiapa-kuwo pobabehia-ku Posusa' 
Paskah hante ana'guru-ku?' 1? Pue' 
tomi toe mpai' mpotudo'-kokoi hameha' 
kamar to hi lolo-na to bohe. Kamar toe 
teporodo ami'-mi, hono'-mi rewa-na. 

Hi retu-mokoi mpai' mporodo-taka 
pongkoni' Paskah-ta." 1? Hilou mpu'u- 
ramo ana'guru-na to rodua toera mesua' 
rala ngata. Rarata mpu'u-mi hewa 

to na'uli'-raka, pai'-ra mporodo-mi 

pongkoni' Paskah. 1” Mobengi-mi, 
rata-imi Yesus hante ana'guru-na to 
hampulu' rodua. 18 Bula-na mohura 
ngkoni', na'uli'-mi: "Pe'epei-koi: Ria 
hadua ngkai koi', to ngkoni' hante Aku' 
toe lau, to mpobalu'-a mpai' hi bali'-ku." 
19 Mpo'epe tohe'e, kapeda'-nami nono-ra 
ana'guru-na, pai' mepekune'-ramo 
hadua bo hadua hi Yesus, ra'uli': 
"Bela-hawo aku' to nutoa'-e Pue'?" 

20 Na'uli' Yesus: "To mpobalu'-ale, hadua 
ngkai koi' to hampulu' rodua tohe'i-e, 
to mpodulu'-ka. 21 Makono mpu'u, 

Aku' Ana' Manusia' bate mate hewa to 
ralowa hi rala Buku Tomoroli'-e. Aga 
mpe'ahii' tauna to mpobalu'-a tetui. Ke 
lompe' lau-pi ane uma-i na'ote tina-na." 
22 Bula-ra ngkoni', na'ala'-mi Yesus roti 
pai' naposampayai, mpo'uli' tarima kasi 
hi Alata'ala. Oti toe, napihe-pihe pai' 
natonu-raka, na'uli': "Ala'-mi, koni'-mi. 
Toi-mi woto-ku." 23 Oti toe na'ala' wo'o 
sangkiri' to ihia' anggur, na'uli' tarima 
kasi hi Alata'ala pai' natonu-raka. 
Nginu omea-ramo ngkai sangkiri' toe. 
24 Na'uli'-raka: "Toi-mi raa'-ku to rabowo 
ane mate-a mpai' bona mpotolo' wori' 
tauna. Raa'-ku toi mporohoi pojanci to 

mpoposidai' Alata'ala hante manusia'. 
25 Mpu'u ku'uli'-kokoi: ntepu'u ngkai 
wae lau, uma-apa nginu anggur duu'-na 
rata tempo-na Alata'ala jadi' Magau' 

hi dunia'. Nto'u toe-damo mpai', pai' 
lako' ku'inu anggur to bo'u hi rala 
Kamagaua'-na." 26 Oti toe, morona'- 
ramo hanyala rona' pe'une'. Kahudu-ra 
morona', malai-ramo ngkai ngata 

hilou hi Bulu' Zaitun. 2' Na'uli' Yesus 
mpo'uli'-raka ana'guru-na: "Hawe'ea-ni 
mpai', molengo pepangala'-ni hi Akur, 
apa' ria te'uki' Lolita Alata'ala to mpo'uli' 
hewa toi: 'Kupatehi topo'ewu toei, 
alaa-na bima-na pagaa'-gaa'-ramo.' 

28 Aga ane tuwu' nculii'-apa mpai', 
meri'ulu-a hilou hi tana' Galilea, bona 
hirua' hi ria-ta-damo mpai'." 29 Na'uli' 
Petrus: "Nau' hawe'ea tauna molengo 
pepangala'-ra hi Iko Pue', aku' uma!" 
30 Na'uli' Yesus: "Mpu'u ku'uli'-koko: 
Bengi toe mpai' lau, kako'ia-na turua' 
manu' karongkani-na, mpolia' tolu 
ngkani-moko mposapu kanu'inca-ku." 
31 Aga hangkedi' kanaperohoi-na Petrus 
lolita-na, na'uli': "Nau'-a mate hangkaa- 
ngkania dohe-nu, uma mpu'u kusapu 
kaku'inca-nu!" Wae wo'o-rawo lolita-ra 

ana'guru-na to ntani'-na. 32Rata-ramo 
hi pampa to rahanga' Getsemani. Hi ree 
na'uli' Yesus mpo'uli'-raka ana'guru-na: 
"Koi', mohura hi rei-mokoi mpopea-a, 
bula-ku hilou mosampaya." 33 Aga 
Petrus, Yakobus pai' Yohanes nabawai 
hilou dohe-na. Nto'u toe pepa-mi 
na'epe pai' mokaratu-mi nono-na. 

34 Na'uli'-raka: "Susa' lia nono-ku, hewa 
to neo' mate-ama ku'epe. Rehe'i-mokoi 
ulu mojaga." 35 Oti toe, hilou-imi 
molaa hangkedi', pai'-i motumpa hi 
tana' mosampaya. Rala posampaya-na 
merapi'-i bona ane ma'ala uma-i-hawo 
mporata kaparia toe. 3? Na'uli': "Tuama- 
ku! Uma ria to uma majadi' ane Iko 
Mama mpo'uli'. Wi'iha-ka-kuwo kaparia 
to neo' mporumpa'-a toi. Aga bela 
konoa-ku Aku' to jadi', agina konoa-nu 
Iko moto." 37Oti toe, nculii'-imi hi 
ana'guru-na to tolu, narata-ra bula-ra 
leta' moto. Na'uli' mpo'uli'-ki Petrus: 
"Simon! Ba leta'-dako-konae! Hajaa- 
wadi uma nudadahi mojaga? 3? Mojaga 
pai' mosampaya-mokoi, bona neo'-koi 
mporata pesori. Hi rala nono-ni dota 
moto-koi mpobabehi to makono, aga 
uma nidadahi apa' manusia' bate lente." 

39 Ngkai ree, hilou wo'o-imi mosampaya. 
Posampaya-na toe hibalia hante 
posampaya-na to lomo'-na. “0 Oti toe, 
nculii' wo'o-imi mporata ana'guru-na, 
leta' wo'o-ra-wadi apa' mopoke' rahi 
mata-ra. Nakehele-ra, aga uma-ra winihi 
apa' uma ra'incai ba napa to ra'uli'-ki. 
41 Hilou wo'o-imi mosampaya katolu 
ngkani-na, pai' oti toe, nculii' wo'o-imi 
hi ana'guru-na, na'uli'-raka: "Turu 

pai' leta' oa'-pada-koi? Naporae'-mi! 
Rata-mi tempo-na Aku' Ana' Manusia' 
rapobalu' pai' ratonu hi tauna to dada'a. 
42Memata-mokoi! Hilo, etu-imi tumai 
to mpobalu'-a. Kita-mi lou." 42 Bula-na 
Yesus mololita-pidi, rata mpu'u-imi 
Yudas, hadua ngkai ana'guru-na to 
hampulu' rodua. Pai' dohe-na wori' 
wo'o tau ntani'-na to ngkeni piho' pai' 
sumampu. Hira' toe rapahawa' imam 
pangkeni, guru agama pai' totu'a to 
Yahudi. “Yudas mpo'uli' ami'-miraka 
tanda bona ra'inca kato'uma-nai Yesus, 
na'uli': "Hema mpai' to ku'eki, Hi'a-mi. 
Hoko'-imi, keni-i hilou, jaga lompe'-i." 
45 Jadi', karata-ra hi ree, kahilou-nami 
Yudas mpohirua'-ki Yesus, na'uli': 
"Guru!" pai'-i na'eki ntuku' ada-ra to 

Yahudi. 48 Katumai-rami tauna to wori' 
mpohoko' Yesus. 4 Ngkai ree, hadua 
tauna to mokore mohu' Yesus mpowute' 
piho'-na natime-ki batua Imam Bohe, 
bela mpoholu tilinga-na. # Na'uli' Yesus 
mpo'uli'-raka tauna to mpohoko'-i: 

"Ha toperampaki-a toi-e, pai' mingki' 
tumai-koi ntali piho' pai' sumampu 
mpohoko'-ae! 49 Butu eo-na ria moto-a 
dohe-ni hi Tomi Alata'ala metudui', 
napa pai' uma-a nihoko' nto'u toe? Aga 
tohe'i kana jadi, bona madupa'-mi to 
te'uki' hi rala Buku Tomoroli'." 50 Ngkai 
ree, metibo'-ramo hawe'ea ana'guru-na 
mpalahii-i. >t Ria wo'o hadua kabilasa 
mpotuku' Yesus nto'u toe, motapui'- 
i-wadi hante abe' to bula. Ria-ra to 
doko' mpohoko'-i, 22toe pai' naroncu-mi 
abe'-na, pai'-i metibo' molawa. >? Ngkai 
ree, Yesus rakeni hilou hi tomi Imam 
Bohe. Hi ria, morumpu-ramo hawe'ea 
imam pangkeni, guru agama pai' totu'a 
to Yahudi to ntani'-na. >? Petrus metuku' 
ngkawao-wadi, duu'-na rata hi berewe 
tomi Imam Bohe. Hi ria mohura-i 
moneru dohe topojaga. ?? Nto'u toe, 
imam pangkeni pai' hawe'ea topohura 
agama mpali' sabi' to mpakilu Yesus, 

bona ngalai' rahuku' mate-i. Aga uma 
raruai' sala'-na. 58 Wori' moto sabi' to 
mpopakilu-i, aga uma hibalia lolita-ra. 
57 Ria ba hangkuja dua to mokore pai' 
to mosabi' boa', ra'uli': 23 "Tauna toii, 
ki'epe-i-kaina mpo'uli' hewa toi: 'Kugero 
Tomi Alata'ala to nawangu manusia”, pai' 
rala-na tolu eo kuwangu to ntani'-na, 

to bela manusia' mpowangu.' " 59 Hiaa' 
posabi'-ra toe, uma wo'o-wadi hibalia. 
60 Kamokore-nami Imam Bohe hi 
nyanyoa hawe'ea topohura, pai' na'uli'-ki 
Yesus: "Ha uma nutompoi'-ra to 
mpakilu-ko toe-e?" 21 Aga Yesus, uma-i 
winihi, uma-i metompoi' nau' hamelaa. 
Hangkani-pi Imam Bohe mpekune'-i: 
"Ha Iko mpu'u-mi Magau' Topetolo', Ana' 
Alata'ala to Moroli'?" 62 Na'uli' Yesus: 
"Aku'-mi, pai' nihilo moto-a mpai', Aku' 
Ana' Manusia', mohura pai' moparenta 
hi mali ka'ana Alata'ala to Mobaraka', 
pai' nihilo wo'o-a mana'u tumai ngkai 
suruga hi rala limu'." 23 Mpo'epe toe 
we'i, Imam Bohe mpoheu' baju-na ngkai 
kamoroe-na, pai' na'uli': "Uma-pi mingki' 
ria sabi'! 24 Ni'epe moto-mi-koiwo lolita- 
na mpokedi' Alata'ala. Beiwa-mi-koiwo 
kabotu'-ni?" Hibalia-mi kabotu'-ra 


MARKUS 14.65 -— 72 232 


omea, ra'uli': "Bate masala'-imile, kana 
rahuku' mate-i!" 93 Ngkai ree, ria-ra to 
mpo'uelikui-i, ria wo'o to mpopo'ore'-i: 
rakaramuai lio-na, raweba'-i, pai' 
ra'uli'-ki: "Ee nabi! Pe'uli' pe' ba hema to 
mpoweba'-koe!" Topojaga wo'o-hawo, 
mehopo' wo'o-ramo-rawo. 66 Nto'u toe, 
Petrus hi berewe-pidi. Bula-na hi berewe 
toe, tumai hadua tobine topobago 

hi tomi Imam Bohe. 87 Kampohilo-na 
Petrus moneru, nanaa-i pai' na'uli'-ki: 
"Ba iko wo'o-di hadua doo-na Yesus 

to Nazaret toei-e mai?" 28 Aga nasapu 
Petrus, na'uli': "Uma ku'incai-i, pai' uma 
kupaha ba napa to nu'uli'!" Ngkai ree 
moderu'-imi hilou mohu' hi wobo' wala. 
Turua'-mi manu'. 23 Pehilo wo'o-imi 
tobine toei, na'uli'-raka tauna to hi ree: 
"Hi'a tetu wo'o-di doo-na Yesus toei-e 
mai." 70 Aga nasapu mperii wo'o-wadi 
Petrus. Uma mahae ngkai ree, tauna to 
mokore hi ree mpo'uli' wo'o-miki: "Iko 
mpu'u-di doo-nae! Apa' to Galilea wo'o- 
ko-kowo." 71 Kamosumpa-nami Petrus 
mpotuna' woto-na, na'uli': "Uma mpu'u 
ku'incai tauna to ni'uli' tetui!" 72 Nto'u 
toe, turua'-mi manu' karongkani-na. 
Nakiwoi-mi Petrus lolita-na Yesus ngone 

to mpo'uli'-ki: "Kako'ia-na turua' manu' 
karongkani-na, mpolia' tolu ngkani-moko 
mposapu kanu'inca-ku." Kageo'-nami 
Petrus kaka'utu-utu. 

1 5 1 Mepupulo ngkii, hawe'ea 
topohura agama nte imam 
pangkeni pai' guru agama pai' totu'a to 
Yahudi to ntani'-na, mohawa' wo'o-ramo. 
Rahoo'-imi Yesus, rakeni hilou rabua' hi 
Gubernur Pilatus. ? Mepekune'-i Pilatus: 
"Ha Iko mpu'u-mi Magau' to Yahudi-e?" 

Na'uli' Yesus: "Wae mpu'u, hewa to 
nu'uli' tetu." 3 Wori' nyala pepakilu to 
raparata imam pangkeni hi Pilatus. “Toe 
pai' mepekune' wo'o-i-pidi: "Uma-ko 
dota metompoi'-e? Wori' nyala-mi to 
raparata kehi-nu." ? Aga Yesus bate 
uma-pi winihi, alaa-na napokakonce 
mpu'u Pilatus. Butu eo bohe Paskah, 
Pilatus biasa-na mpobahaka hadua 
tauna to ratarungku', ba hema to 
raperapi' ntodea. 'Hi mpae toe, ria 

hi rala tarungku' hadua to me'ewa 

hi topoparenta, to rahanga' Barabas. 
Barabas pai' doo-na, ria-ramo mpopatehi 
tauna rala pe'ewa-ra hi topoparenta. 

8 Jadi', morumpu-ramo ntodea, raperapi' 
hi Pilatus bona nabahaka hadua to 

ratarungku' hewa to biasa nababehi 
butu mpae-na. ? Napekune'-ra: "Beiwa, 
dota-koi ane kubahaka-kokoi Magau' to 
Yahudi toii?" 10 Pilatus mpo'uli' hewa toe, 
apa' na'inca ka'uma-na-hawo masala '-i 
Yesus; imam pangkeni mpotonu Yesus 
hi hi'a ngkai kamohingi'-ra-wadi. H Aga 
imam pangkeni mpo'ukei' ntodea, ra'uli'- 
raka: "Perapi'-koi bona nabahaka-taka 
Barabas!" Merapi' Barabas mpu'u-ramo. 
12 Ngkai ree, na'uli' wo'o-mi Pilatus 
mpo'uli'-raka ntodea: "Ane rapa'-na 
Barabas to kubahaka-kokoi, kupopai-imi 
tauna to ni'uli' magau'-ni to Yahudi-e?" 
13 Pejeu'-rami ntodea, ra'uli': "Parika'-i!" 
14Napekune' Pilatus: "Hiaa' napa 
sala'-na?" Rapesukui lau-mi mejeu': 
"Parika'-imi!" t> Pilatus doko' ngala' 
nono ntodea, toe pai' nabahaka-miraka 
Barabas. Oti toe, nahubui-mi tantara-na 
mpoweba' Yesus pai' natonu-miraka 
bona raparika'. 18Oti toe, tantara 
mpokeni Yesus hilou hi po'ohaa'-ra to 
hi rala tomi Gubernur, pai'-ra mpokio' 
hawe'ea doo-ra tumai. 1” Ra'uncoi'-imi 
hante baju to mperelei to hewa baju 
magau'. Rababehi hameha' songko 
ngkai walaa to morui to hewa songko 

magau', pai' rasongkoi-ki. 18 Oti toe, 
pai'-i rapopo'ore', ra'uli'-ki: "Wori' 
tabe, Magau' to Yahudi!" 19 Woo'-na 
rapao' hante lua', ra'uelikui-i, pai' 
motingkua'-ra ntani' hewa to mpobila'-i. 
20 Ka'oti-na rapopo'ore' hewa toe, 
raroncu-mi baju to mperelei-e weli, pai' 
ra'uncoi' nculii'-imi pohea-na ami'. Oti 
toe, rakeni-imi hilou hi mali ngata bona 
raparika'. 21 Hi lengko ohea, hirua'-ra 
hante hadua tauna to lako' rata hi ngata, 
pai' rapewuku-ki hi'a-mi mpopaha'a kaju 
parika'-na Yesus. Hanga'-na Simon to 
Kirene, tuama-ra hira' Aleksander pai' 
Rufus. 22Ko'ia mahae, rata-ramo hi 
po'ohaa' to rahanga' Golgota, batua-na 
Bulu' Banga'woo'. ?3Hi ree, Yesus 
rapopo'inui anggur to ragalo pokuli' to 
rahanga' mur, aga uma-i dota mpo'inu. 
24 Oti toe, tantara mpoparika'-i, pai'-ra 
mpobagi-bagi pohea-na hante mpotene' 
undi hewa pompenoa'-ra, ba hema-ra 
to mporata. ?? Nto'u karaparika'-na toe, 
jaa sio mepulo. 2? Hi kaju parika'-na 

hi ntoto woo'-na, ria ukia' to mpo'uli' 
napa to rapakilu-ki, hewa toi moni-na: 
MAGAU' TO YAHUDI. 2 Ria wo'o 

rodua toperampaki raparika' dohe-na, 

hadua mali ka'ana-na hadua mali 
ki'ii-na. ((28Jadi', napa to rababehi toe, 
madupa'-mi lolita Buku Tomoroli' to 
mpo'uli': "Magau' Topetolo' rapohewa 
tauna to dada'a.")) 22Tauna to liu hi ree, 
ngkololi-ra mpopo'ore'-i, ra'uli': "Hahi!! 
Nu'uli'-kona mpogero-ko Tomi Alata'ala 
pai' nuwangu nculii' rala-na tolu eo! 

30 Ane wae-di, tulungi moto-mi woto- 
nu! Mana'u-moko ngkai kaju parika' 
tetu!" 31 Wae wo'o imam pangkeni 
hante guru agama ntora mpopo'ore-i. 
Momepololitai-ramo ra'uli': "Tau ntani'- 
na natulungi-ramo. Woto-na moto-pi 
uma nakulei' ntulungi. 3? Hiaa' bo ra'uli' 
Hi'a Magau' Topetolo', Magau' to Israel! 
Ane tahilo mpu'u-i mana'u ngkai kaju 
parika'-na toe mai, lako' tapangala'-idi." 
Ntahawe' tauna to raparika' dohe-na, 
meruge' wo'o-ra-rawo. 33Tebua'-mi eo, 
muu-mule' mobengi hobo' hi ngata toe 
rala-na tolu jaa. 34Jaa tolu ncimonou', 
mekio'-imi Yesus napasimuku mpo'uli': 
"Alata'ala-ku, Alata'ala-ku! Napa pai' 
nupalahii-a?" Hi rala basa Yahudi 
hewa toi moni-na: "Eloi, Eloi, lama 
sabakhtani?" 3? Ba hangkuja dua to 
mokore mohu' hi kaju parika'-na 

mpo'epe pe'au-na toe, ra'uli': "Epe-dilel 
Mpokio' nabi Elia-i." 38 Hadua mokeno 
hilou mpo'ala' hampu'u wunga to hewa 
lomo', nabangkahi hi rala ue anggur to 
mo'onco, natu'u hi wuntu hompea pai' 
napopoju'ui-ki Yesus bona na'inu. Na'uli': 
"Popea, tahilo ba tumai mpu'u-i Elia 
mpopana'u-i ngkai kaju parika'!" 37 Ngkai 
ree, kame'au-nami Yesus napesukui, 
pai' modupe'-mi inoha'-na. 38 Nto'u toe, 
kain porini-olo' to tetoe hi rala Tomi 
Alata'ala mobika' ntongo' ngkai lolo-na 
rata hi une'-na. 39 Tadulako tantara to 
mokore mponyanyohi kaju parika' toe 
mpohilo beiwa kamate-na Yesus. Na'uli': 
"Ana' Alata'ala mpu'u-i-tawo'!" 10 Ria 
wo'o hi ree ba hangkuja dua tobine to 
menaa ngkawao. Hanga'-na to hadua, 
Maria Magdalena. To hadua wo'o, Maria 
tina-ra Yakobus to tu'ai pai' Yoses. 

Pai' hadua wo'o, Salome. “1 Tobine 
toe-ramo to mpotuku' pai' mpotulungi 
Yesus bula-na hi tana' Galilea. Pai' 
wori' wo'o-pidi tobine to ntani'-na to 
mpotuku' Yesus tumai ngkai Galilea 
rata hi Yerusalem. 42 Eo karaparika'-na 
Yesus toe, eo pomporodoa, batua-na, 
eo kako'ia-na eo pepuea', pai' ntuku' 

ada to Yahudi ntepu'u ncimonou' toe, 
rapalii'-mi mobago. Jadi', neo' limpa-mi 
eo, Stumai-mi hadua tauna to rahanga' 
Yusuf to Arimatea. Yusuf toei, hadua 
topohura agama Yahudi to rabila', 
mahae moto-imi-hana mpopea tempo- 
na Alata'ala jadi' Magau' hi dunia'. Yusuf 
mpedahoi' hilou hi Pilatus mperapi' woto- 
na Yesus. ““Konce-i Pilatus mpo'epe 
kasohi'-na mate Yesus. Toe pai' nakio'- 
mi tadulako tantara napompekunei' ba 
mahae-imi Yesus mate. ^> Kana'epe-na 
Pilatus lolita tadulako tohe'e, napiliu-imi 
Yusuf mpo'ala' woto Yesus. “6 Yusuf 
mpo'oli kain to bula bona nahompui'-ki. 
Napopana'u-mi woto-na ngkai kaju 
parika' pai' naputu' hante kain toe. Oti 
toe natu'u hi rala daeo' to ralonga' hi 
panapa bulu' watu, pai' naluli' hameha' 
watu na'unca-ki wobo' daeo' toe. ?” Maria 
Magdalena pai' Maria tina-na Yoses 
mpetonoi kahiapa-na woto-na Yesus 
ratu'u. 
1 6 ! Katimpaliu-na eo pepuea', 
Maria Magdalena, Maria tina-na 
Yakobus, pai' Salome, hilou-ra mpo'oli 
anu mohonga. Patuju-ra, doko' hilou 
mpolanai woto-na Yesus hante to 


MARKUS 16.2-9 239 


mohonga toe. 2Jadi', mepupulo ngkii eo 
Mingku, lako' moweka', hilou-ramo hi 
daeo'. 3Hi lengko ohea momepololitai- 
ramo, ra'uli': "Hema-mi-tawo to 
mpotulungi-ta mpoderu' watu po'unca 
wobo' daeo'?" Apa' watu toe ria bohe 
lia. Ntaa' we'i, karata-ra hi daeo', 
rahilo-rawo tederu'-mi watu. 4(16:3) 

5 Pesua'-rami hi rala daeo', mpohilo-ra 
hadua kabilasa mohura tono' mali 
ka'ana-na, moheai hante pohea to 
bula. Konce tobine toera mpohilo-i. 

6 Na'uli' kabilasa toei: "Neo'-koi konce! 
Mpali' Yesus to Nazaret-koi, to mate 
raparika'. Tuwu' nculii'-imi! Uma-ipi 

ria hi rehe'i. Hilo karatu'ua-na wengi. 

7 Wae-e lau, hilou-mokoi, uli'-raka 
Petrus pai' ana'guru-na to ntani'-na 
katuwu'-na nculii'-mi. Uli'-raka hewa 
toi: Hilou meri'ulu-i hi tana' Galilea. Hi 
ria-damo mpai', pai'-i nihilo, hewa to oti 
na'uli'-kokoi wengi." 8 Pehupa'-ra tobine 
toera ngkai rala daeo', pokeno-rami 
metibo', apa' wulunga pai' moridi'-ramo. 
Uma-ra ulu mpololitai hema-hema, 
apa' ngkai kame'eka'-ra. ? Pemata-na 
Yesus ngkai kamatea mepupulo ngkii 
hi eo Mingku, lomo'-na mpopehuwu-i 

woto-na hi Maria Magdalena. Maria 
tohe'ei, ria-i Yesus mpopalai pitu seta 
to mpohawi'-i. 10 Hilou-imi Maria hi 
topetuku'-na Yesus, narata-ra bula-ra 
geo' pai' peda' nono-ra. Na'uli'-raka: 
"Tuwu' nceulii'-imi-hana Pue', kuhilo-imi 
we'i!" Aga uma raparasaya hawe'ea 

to najarita Maria toe. 1 (16:10) 

12 Oti toe, Yesus mpopehuwu wo'o-mi 
woto-na hi rodua topetuku'-na bula-ra 
mako' hilou hi mali ngata. Nto'u 

toe, lence-na mobali', alaa-na uma 
ra'incai kaYesus-na. t? Ponculi'-rami 

to rodua toera mpo'uli'-raka doo-ra 
kampohilo-ra Yesus. Aga uma wo'o 
raparasaya. 14Ngkai ree, mehupa' 
wo'o-imi hi ana'guru-na to hampulu' 
hadua bula-ra ngkoni'. Nakamaro-ra apa' 
kura' pepangala'-ra pai' motu'a nono-ra. 
Nau' ria-mi tauna to mpohilo-i, uma 
oa'-ra dota mparasaya katuwu'-na nculii' 
mpu'u-imi. 1? Na'uli'-raka: "Hilou-mokoi 
hi humalili' dunia', mpopalele Kareba 
Lompe' hi hawe'ea tauna. 18 Hema 

to mepangala' pai' raniu', tehore-ra 
ngkai huku' jeko'-ra. Aga hema to 

uma mepangala' bate rahuku'. 17 Pai' 
hema to mepangala', kuwai'-ra kuasa 

mpobabehi tanda-tanda to hewa toi: 
Hante hanga'-ku mpopalai-ra seta. 
Mololita-ra hante basa to uma ra'incai 
ngkai baraka' Inoha' Tomoroli'. 18 Ria-ra 
to ngkamu ule, ba paia-na nginu rasu, 
aga uma moto-ra moapa. Mpojama-ra 
tauna to peda', bona mo'uri'-ra topeda'." 
19 Ka'oti-na Pue' Yesus mpololitai-ra, 
te'ongko'-imi hilou hi suruga, pai'-i 
mohura hi mali ka'ana Alata'ala. 20 Ngkai 
ree, topetuku'-na hilou mpopalele 
Kareba Lompe' hiapa-apa. Pue' mobago 
hangkaa-ngkania dohe-ra, pai' nawai'-ra 
kuasa mpobabehi tanda mekoncehi 
bona mporohoi kamakono-na Kareba 

to rakeni. ([v9] Tobine toera hilou hi 
Petrus pai' doo-doo-na, pai' ratutura 
hawe'ea to na'uli' kabilasa toe we'i, 
nau' rede'-wadi. [v10] Oti toe, Yesus 
mposuro topetuku'-na mpokarebai 
hawe'ea tauna hi dunia', ngkai mata'eo 
rata hi kasoloa, mpo'uli'-raka Kareba 

to moroli' pai' to uma mobali'-bali'. 
Kareba toe mpo'uli'-taka ohea mporata 
kalompea' duu' kahae-hae-na.) 

1 1 Teofilus to rabila': Wori'-mi tauna 
mperao mpo'uki' dala ngkatuwu'-na 
Yesus, hewa to jadi' ba hangkuja mpae 
to liu hi laintongo'-ta. 2To ra'uki' tohe'e, 
hibalia hante tutura to raparata-taka 
tauna to mpohilo mata moto-mi hawe'ea 
to jadi' toe ngkai lomo'-na pai' to jadi' 
pangkeni Lolita Pue'. 3Jadi', ka'oti-ku 
mpewulihi' hawe'ea-na ngkai tawu-na 
hante kanoto-noto-na, ku'uli' agina 
aku' wo'o-kuwo mpo'uki' tutura-na 
ntuku' pomeduncu-na. “Patuju-ku, bona 
nu'inca kamakono-na mpu'u napa to oti- 
mi ratudui'-koko. ? Nto'u Magau' Herodes 
moparenta hi tana' Yudea, ria hadua 
imam to rahanga' Zakharia. Zakharia 
toei, ngkai posantina imam muli Abia. 
Hanga' tobine-na, Elisabet, muli imam 
wo'o-i-hawo. Tau hancamoko toera, 
monoa' ingku-ra hi poncilo Alata'ala, 
apa' ratuku' hawe'ea parenta pai' atura 
Pue' hante uma ria kasalaia'-na. ' Aga 
uma-ra mo'anai', apa' Elisabet lalo, 

pai' tu'a-ramo roduaa-ra. 8 Hangkani, 
megoli-mi tempo-na imam-imam muli 
Abia to mpokamu bago Alata'ala, pai' 
Zakharia mpobago bago imam hi Tomi 
Alata'ala. ?Ntuku' ada-ra, mpenoa'-ra ba 

hema-ra to rapelihi mesua' hi rala Tomi 
Alata'ala mpotunu dupa'. Zakharia-mi 
to mpela pompenoa'-ra. 10Jadi', bula 
ntodea mosampaya hi mali-na, Zakharia 
mesua' hi rala Tomi Alata'ala mpotunu 
dupa'. H Nto'u toe, mehupa'-mi hadua 
mala'eka Pue' hi mali ngka'ana meja' 
pontunua dupa'. 12Kanahilo-na Zakharia 
mala'eka toei, konce pai' me'eka' lia-imi. 
13 Na'uli' mala'eka toei: "Zakharia, 
neo'-ko me'eka', apa' Pue' Ala mpo'epe 
pomperapia'-nu. Elisabet tobine-nu 
mo'ana' mpai', hadua ana' tomane. Ana' 
tetui kana nuhanga' Yohanes. !#Uma 
mpai' mowo kagoe'-nu mpokagoe' 
ana'-nu tetui. Wori' tauna mpokagoe' 
kaputu-na. PHi'a jadi' tau bohe hi 
poncilo Pue'. Uma-i ma'ala nginu anggur 
ba napa-napa to melanguhi, pai' Inoha' 
Tomoroli' mpokuasai-i ngkai lomo' 
kaputu-na. 18 Wori' muli Israel natete' 
nculii' bona mepangala'-ra hi Alata'ala 
to rapue' ntu'a-ra owi. 17 Ana'-nu tetui 
mpai' jadi' suro to mako' meri'ulu ngkai 
Pue' hante kuasa pai' kabaraka'-na nabi 
Elia owi. Napopohintuwu' ana'-ana' 
hante tuama-ra. Pai' tauna to uma 
mpotuku' Pue' natete' nculii' hi ohea to 

monoa' bona monoto nono-ra. Hawe'ea 
toe nababehi bona mporodo nono 
ntodea, bona sadia-ramo mpotarima 
Pue'." 18 Na'uli' Zakharia mpo'uli'-ki 
mala'eka: "Hiaa', beiwa kaku'inca-na 
kamakono-na to nu'uli' tetu-e? Apa' 
tu'a-amadie, pai' tobine-ku tu'a wo'o- 
imi-hawo." 1? Natompoi' mala'eka toei: 
"Aku' toi Gabriel, pahawaa' Alata'ala to 
ngkai suruga. Alata'ala mposuro-a tumai 
mpoparata-koko kareba toe. ?? Napa to 
ku'uli'-koko toe we'i, bate madupa' ane 
rata-pi mpai' tempo-na. Aga iko-kona, 
apa' uma nuparasaya lolita-kue, wae-pi 
ngkai wae lau, uma-poko howa' mololita 
duu'-na madupa' mpu'u lolita-ku." 
21Bula-na Zakharia hi rala Tomi 
Alata'ala, kapea-pea-ramo ntodea hi 
mali-na. Ingu'-ra apa' mahae rahi-i. 

22 Pehupa'-na hi mali-na, uma-ipi howa' 
mpololitai-ra. Muntu' mohuka'-i-damo 
pai' bate uma-i howa' mololita. Toe pai' 
ra inca-mi ntodea karia-na to nahilo hi 
rala Tomi Alata'ala. 23 Hudu-mi pobago- 
na Zakharia hi Tomi Alata'ala, nculii'-imi 
hilou hi tomi-na. 24Ko'ia mahae ngkai 
ree, motina'i mpu'u-imi Elisabet. 

Lima mula kahae-na Elisabet uma 

mehupa'-hupa' ngkai rala tomi-na, pai' 
na'uli': 2? "Tohe'i-e ahi'-na Pue' hi aku'. 
Natulungi-a mo'anai', bona uma-apa 
me'ea' sabana kalalo-ku." 2? Kahono'-na 
ono mula Elisabet motina'i, Alata'ala 
mpohubui mala'eka Gabriel hilou hi tana' 
Galilea, hi ngata to rahanga' Nazaret, 
27 bona mpohirua'-ki hadua toronaa to 
rahanga' Maria. Toronaa toei, bula-na 
mokamae' hante hadua kabilasa to 
rahanga' Yusuf, muli Magau' Daud owi. 
28 Karata-na mala'eka hi ria, na'uli'-ki 
Maria: "Wori' tabe! Pue' mpogane'-ko 
pai' mpodohei-ko!" 29 Konce-i Maria 
mpo'epe lolita mala'eka toei, pai'-i 
mopekiri ba napa batua petabe-na toe. 
30 Na'uli' wo'o-mi mala'eka: "Neo'-ko 
me'eka' Maria, apa' iko-mi to napokono 
Alata'ala bona mporata pegane'-na. 

31 Motina'i-ko mpai', pai'-ko mo'ana', 
hadua ana' tomane. Ana' tetu mpai' 
kana nuhanga' Yesus. 22 Hi'a mpai' jadi' 
tauna to bohe tuwu'-na, pai'-i rahanga' 
Ana' Alata'ala to hi suruga. Pai' Pue' 
Alata'ala mpo'ongko'-i jadi' Magau', 
hewa Magau' Daud, ntu'a-na owi. 83 Hi'a 
jadi' magau' to mpoparentai hawe'ea 
muli Yakub duu' kahae-hae-na, pai' 

poparenta-na uma ria kahudua-na." 

34 Na'uli' Maria mpo'uli'-ki mala'eka: 
"Beiwa-hawo kajadi'-na to nuuli' tetu-e? 
Apa' ko'ia-a-kuwo motomanei." 3? Na'uli' 
mala'eka: "Inoha' Tomoroli' mpai' 
mana'u hi iko, pai' kabaraka' Alata'ala 
to hi suruga ngkamoui-ko. Toe pai' 
ana' to putu toe mpai' rahanga' moroli', 
Ana' Alata'ala. 38 Epe-dile: ompi'-nu 
Elisabet-ele, to tu'a lia-imi pai' to ra'uli' 
doo lalo-ie, motina'i ono mula-imi-hawo! 
Mo'ana'-i mpai', hadua ana' tomane. 

37 Apa' napa-napa to na'uli' Alata'ala 
bate kana madupa'." 38 Na'uli' Maria: 
"Aku' toi batua-na Pue', mengkoru-ama 
hi hawa'-na, bona napadupa' patuju-na 
hi aku', hewa to nu'uli'-ka tetu." Oti 
toe, malai-imi mala'eka mpalahii Maria. 
39 Ngkai ree, pe'ongko'-nami Maria 
hilou hi ngata to hi bulu'-na hi tana' 
Yudea. “0 Karata-na hi tomi Zakharia, 
pesua'-nami pai'-i mpotabe Elisabet. 

41 Kana'epe-na Elisabet petabe-na Maria 
toe, pongkale-nami ana' to hi rala 
puanaka-na, pai' Elisabet, nakuasai 
Inoha' Tomoroli'-imi. 42 Mekio'-imi 
napesukui mpo'uli'-ki Maria: "Iko-mi- 
kona to nagane' Alata'ala meliu ngkai 

hawe'ea tobine ntani'-na, pai' Alata'ala 
mpogane' ana' to nupotina'i-ki tetu. 
43Ha hema-a-kuwo aku' toi-e, pai' iko 
tina-na Pue'-ku tumai mpokinomo-a! 

44 Wae kaku'epe-na petabe-nu, ana' 

to hi rala-ku ncaliu mongkale nakeni 
kagoe'-na. # Morasi' mpu'u-ko, apa' 
nupangala' lolita Pue', apa' napa to 
na'uli'-koko bate madupa'." 48 Na'uli' 
Maria: "Mpo'une'-a Pue' hante nono-ku 
mpu'u. 47Goe' lia-a, apa' Alata'ala 
Magau' Tompohore-a ngkai huku' 
jeko'-ku. # Nakiwoi-awa-kuwo, aku' 
batua-na to mpe'ahii'. Ngkai wae lau, 
hawe'ea tauna mpo'uli' ka'aku'-na tobine 
to nagane' Alata'ala. 49 Apa' Alata'ala 

to mokuasa mpopehuwu kabaraka'-na 
hi aku'. Moroli' hanga'-na! ?? Ma'ahi'-i 

hi hawe'ea tauna to mengkoru hi Hi'a, 
duu' rata hi muli-muli-ra. °t Nababehi 
anu mobaraka' hante kuasa-na: Tauna 
to molangko nono-ra nagaro' bona uma 
oko patuju-ra. °? Magau'-magau' napohu 
ngkai pangka'-ra. Tauna to dingki' tuwu'- 
ra napomolangko. ?3Tauna to mo'oro' 
nabohui hante pongkoni' to lompe'. 
Tauna topo'ua' napopalai hante ngkeni 
woto mara. ?? Napopohiloi ahi'-na hi kita' 

muli Israel, batua-na owi. Natulungi-ta 
hewa to najanci hi ntu'a-ta owi. Uma 
nalipo' pojanci-na hi Abraham pai' hi 
muli-na duu' kahae-hae-na." 22 (1:54) 
56 Ba tolu mula kahae-na Maria mo'oha' 
hante Elisabet, pai' lako' nculii'-idi hilou 
hi tomi-na. >” Rata-mi tempo-na Elisabet 
mo'ana'. Mo'ana' mpu'u-imi, hadua 
ana' tomane. 28 Tongki-ra pai' ompi'-ra 
mpo'epe beiwa Pue' mpopohiloi ahi'-na 
hi Elisabet hi kanawai'-na ana'-na toe, 
toe pai' goe' wo'o-ramo-rawo hangkaa- 
ngkania hante Elisabet. ?? Ntuku' ada-ra 
to Yahudi, kahono'-na walu eo umuru-na 
ana' toei, tumai-ramo tongki pai' 
ompi'-ra mpotini'-i ntuku' ada-ra to 
Yahudi. Patuju-ra doko' mpohanga '-i 
Zakharia, mpongkona'-ki tuama-na 
moto, ntuku' ada-ra. ??Tapi' na'uli' 
Elisabet mpo'uli'-raka: "Neo' waetu! Bate 
Yohanes hanga'-na." 21 Hampetompoi'- 
ra: "Hiaa' bo uma-hanale ria ompi'-ni 

to rahanga' tetu-e!" 2 Ngkai ree, 
rahuka'-ki Zakharia rapompekunei' ba 
napa to doko' nahanga'-ki ana'-na. 

63 Zakharia mperapi' hameha' po'ukia' 
pai' na'uki': "Hanga'-na Yohanes." 
Konce omea-ramo. ?“Nto'u toe, muu- 

mule' howa' nculii'-imi mololita, pai'-i 
mpo'une'-une' Alata'ala. 2? Me'eka' 
omea-ramo tongki-ra, pai' kareba 

toe molele hobo' hi bulu'-na Yudea. 

66 Hawe'ea to mpo'epe kareba toe 
mokanono, ra'uli': "Ha jadi' napa-i mpai' 
ana' toei?" Apa' Pue' mpodohei-i hante 
baraka'-na. 87 Ane Zakharia, tuama 
ana' toei, Inoha' Tomoroli' mpokuasai-i, 
pai'-i mpohowa' lolita Alata'ala, na'uli': 
68 "Mai-tamo kita' muli Israel, mpo'une' 
Alata'ala Pue'-ta! Apa' hompo-imi 
tumai mpotulungi-ta kita' ntodea-na. 
Tumai-i mpobahaka-ta ngkai bali'-ta. 

69 Nawai'-tamo Tadulako to mobaraka' to 
mpokeni kalompea'. Tadulako toei, muli 
Magau' Daud, batua-na owi. 7? Ngkai owi 
hante wiwi nabi-nabi to moroli', Pue' 
mpojanci '1 kanabahaka-ta mpai' ngkai 
bali'-ta, nabahaka-ta ngkai kuasa-ra to 
mpokahuku'-ta. 7? Napopohiloi mpu'u-mi 
ahi'-na hi ntu'a-ta owi. Napadupa'-mi 
janci-na to moroli'. 73 Mojanci pai' 
mosumpa-i hi Abraham ntu'a-ta owi, 
kanabahaka-ta ngkai kuasa bali'-ta, 
bona ma'ala-ta mpopue'-i hante uma ria 
ka'ekaa'-ta, 74(1:73) '? bona kita" jadi' 
topetuku'-na to moroli' pai' to monoa' hi 

poncilo-na, duu' kahae-hae-na. 76 Hiaa' 
ane iko, ana'-ku, iko mpai' rahanga' 
nabi Pue' Ala to hi suruga. Apa' iko-mi 
mpai' to mako' meri'ulu ngkai Pue', 
bona mporodo ohea-na. "Iko mpai' 
to mpopo'incai ntodea-na ohea bona 
Alata'ala mpowai'-ra kalompea' pai' 
mpo'ampungi jeko'-ra. 78 Apa' ma'ahi' 
lia Alata'ala Pue'-ta. Toe pai' hompo-imi 
tumai mpotulungi-ta. Tumai-i ngkai 
suruga hewa eo mebere'. '9 Tumai-i 
mpobajahi nono tauna to hi rala 
kabengia-na pai' to me'eka' mpoka'eka' 
kamatea. Natete'-ta hi ohea to mpotoa' 
kalompea' tuwu'." 80 Ana' Zakharia toei, 
kaboo-bohea kamonoo-notoa nono-na. 
Mo'oha'-i hi papada to wao', duu'-na rata 
tempo-na natepu'u-mi mpokeni Lolita 
Pue' hi muli Israel. 
2 INto'u toe, rata hawa' ngkai 
Kaisar Agustus, mpohawai' bona 
hawe'ea tauna hi humalili' kamagaua' 
Roma ra'uki' hanga'-ra bona ra'inca 
kadea-ra. 2Pobilaa' tauna to lomo'-na 
tohe'i rababehi nto'u-na Kirenius jadi' 
gubernur hi tana' Siria. 3 Hawe'ea 
tauna hilou mpope'uki' hanga'-ra, 
hore-hore hi ngata totu'a-ra. “Wae wo'o 

Yusuf me'ongko' ngkai ngata Nazaret, 
mpo'ema' Maria kamae'-na to bula-na 
motina'i-mi. Me'ongko'-ramo ngkai 
tana' Galilea, manake' hilou hi tana' 
Yudea, mpotoa' ngata Betlehem, ngata 
kaputua Magau' Daud owi. Yusuf kana 
mpope'uki' hanga'-na hi ria, apa' hi'a 
muli Magau' Daud. 2(2:4) @Nto'u-ra hi 
Betlehem toe, rata-mi tempo-na Maria 
mo'ana'. 7 Mo'ana' mpu'u-imi, hadua 
ana' tomane, ana' ulumua'-na. Ana'-na 
toei naputu' pai' napopoturu hi rala 
paiwa', apa' ihia'-mi tomi torata. $ Hi 
mali ngata Betlehem, ria ba hangkuja 
dua topo'ewu. Bula-ra mpodoo bima-ra 
hi papada ngkabengia toe, ? muu-mule' 
mehupa'-mi hadua mala'eka Pue' 
mpohirua'-raka, pai' kabaraka' Pue' 
mehini mpohinii-ra, alaa-na me'eka' 
lia-ramo. 1? Na'uli' mala'eka toei 
mpo'uli'-raka: "Neo'-koi me'eka', apa' 
katumai-ku toi mpokeni kareba lompe' 
hi koi', kareba to mpakagoe' lia hawe'ea 
tauna. !! Eo toe lau hi ngata Magau' 
Daud, putu-mi Magau' Tompohore-koi 
ngkai huku' jeko'-ni, Hi'a-mi Kristus, 
Pue'. 12Toi-mi pompetonoi-na bona 
ni'inca kamakono-na lolita-ku: mporua'- 

koi mpai' hadua ana'lei raputu' pai' 
rapopoturu hi rala paiwa'." 13 Hampinisi 
mata mehupa' wo'o-mi wori' mala'eka 
to ngkai suruga dohe mala'eka to 
lomo'-na we'i. Mpo'une'-ra Alata'ala, 
ra'uli': 14 "Mai-tamo mpo'une' Alata'ala 
to hi suruga! Pai' hi dunia', tauna to 
napokono mporata kalompea' tuwu'." 
15 Ngkai ree, nculii'-ramo mala'eka hilou 
hi suruga, pai' mohawa'-ramo topo'ewu 
toera, ra'uli': "Kita-mi hilou hi Betlehem 
mpohilo kajadia' to na'uli'-taka Pue'." 

16 Kahilou-rami, pai' rarua' mpu'u-mi 
Maria pai' Yusuf, hante ana'lei-ra to turu 
hi rala paiwa'. 1” Karahilo-na ana' toei, 
ralolita-mi napa to na'uli'-raka mala'eka 
mpotompo'wiwi-i. 18 Konce omea tauna 
to mpo'epe lolita topo'ewu toera. 19 Aga 
Maria mpotimamahi hawe'ea to jadi' toe 
hi rala nono-na, pai' ntora napenonoi. 
20 Nculii'-ramo topo'ewu toera, pai' 
halengko ohea mpo'une' pai' mpobila' 
Alata'ala-ramo, apa' hawe'ea to ra'epe 
pai' to rahilo, bate hewa to na'uli'-raka 
mala'eka. 21 Ntuku' ada-ra to Yahudi, 
kahono'-na walu eo umuru-na, Ana' 
toei ratini' pai' rahanga'-i Yesus, hanga' 
to nahanga'-ki mala'eka kako'ia-na 

napotina'i-ki tina-na. 220ti toe, rata- 
mi tempo-na Yusuf pai' Maria kana 
mpobabehi ada ka'oti-na mo'ana', ntuku' 
Atura Pue' to na'uki' Musa. Nto'u toe, 
ana'lei-ra toe rakeni hilou hi Yerusalem 
bona ratonu hi Pue', 23 hewa to te'uki' 
hi rala Buku Atura Pue': "Butu dua ana' 
tomane to ulumua' kana ratonu hi Pue' 
bona jadi' bagia-na." 24Rakeni wo'o 
pepue'-ra, ntuku' hawa' to te'uki' hi 
rala Buku Atura Pue': hamoko korokou 
ba roma'a ana' mangkebodo. ??Hi 
Yerusalem nto'u toe, ria hadua tauna 
to rahanga' Simeon. Simeon toei, tau 
monoa' to mengkoru hi Alata'ala. Inoha' 
Tomoroli' mpodohei-i, pai'-i ncarumaka 
kaneo'-na rata-mi tempo-na Alata'ala 
mpotulungi muli Israel. 28 Hangkani, 
Inoha' Tomoroli' mpo'uli'-ki hewa toi: 
"Ko'ia-ko mate ane ko'ia nuhiloi Magau' 
Topetolo' to najanci Pue' Ala." 27 Jadi', 
nto'u-na Yusuf pai' Maria mpokeni Yesus 
ana'lei-ra hi Tomi Alata'ala bona ratonu 
hi Alata'ala ntuku' Atura Musa, Inoha' 
Tomoroli' mpopakeni Simeon mesua' hi 
Tomi Alata'ala. 28 Kana'ala'-nami ana'lei 
toei, napanawi pai'-i mpo'une' Alata'ala, 
na'uli': 29"0 Pue', nau' mate-ama, 

uma-pi beiwa. Oha-mi nono-ku, apa' 
madupa'-mi janci-nu. 3?Hante mata-ku 
moto-mi mpohilo Topetolo' to ngkai 
Iko Pue', 3! to nuporodo hi hawe'ea 
manusia'. 22Topetolo' toei, hewa baja 
to mponotohi nono tauna to bela-ra 
muli Israel. Pai'-i mpokeni karabilaa' hi 
kai' muli Israel to nupobagia." 33 Tina 
pai' tuama ana' toei konce mpo'epe 
lolita Simeon mpotompo'wiwi ana'-ra. 
34 Simeon mpogane'-ra, pai' na'uli'-ki 
Maria: "Ngkai Ana'-nu toii, wori" mpai' 
muli Israel monawu' mporata silaka, 
aga wori' wo'o to tehore bona mporata 
kalompea'. Hi'a-mi to napelihi pai' 
nasuro tumai Pue' Ala, aga wori' 
tauna mposapuaka-i mpai', 33 alaa-na 
telohu-mi ihi' nono-ra. Hiaa' iko Maria, 
narumpa'-ko-hana mpai' kasusaa' nono, 
hewa to rajalo piho'." 3? Nto'u karata-ra 
Yusuf pai' Maria hi Tomi Alata'ala toe, 
ria wo'o-hawo hi ree hadua nabi tobine 
to tu'a lia-mi. Hanga'-na Hana, ana' 
Fanuel, ngkai posantina-na Asyer. Nto'u 
toe, umuru-na walu mpulu' opo' mpae. 
Pitu mpae-i-wadi motomanei. Ngkai 
ree, balu-imi pai' uma-ipi motomanei. 
Tida oa'-i hi Tomi Alata'ala, hi eo-na 

hi bengi-na ntora mosampaya pai' 
mopuasa'-i mepue' hi Pue' Ala. 37 (2:36) 
38 Jadi', nto'u Yusuf pai' Maria hi Tomi 
Alata'ala toe, rata wo'o-imi-hawo Hana, 
mpo'uli' tarima kasi hi Alata'ala, pai' 
ntora mpotompo'wiwi Ana' toei hi 
hawe'ea tauna to mpopea tempo-na 
Alata'ala mpobahaka to Yerusalem 
ngkai bali'-ra. 3? Ka'oti-ra Yusuf pai' 
Maria mpobabehi hawe'ea to ratuntu' 

hi rala Buku Atura Pue', nculii'-ramo 
hilou hi ngata Nazaret hi tana' Galilea. 
40 Ana'-ra toei, kaboo-bohea pai' 
karoo-rohoa. Monoto lia nono-na, pai' 
Alata'ala mpogane'-i. 1 Butu mpae-na, 
tina pai' tuama-na Yesus hilou hi 
Yerusalem mpokaralai eo bohe to Yahudi 
to rahanga' Eo Paskah. 4? Hono'-mi 
hampulu' rompae umuru-na Yesus, hilou 
wo'o-ramo ngkaralai eo bohe toe hewa 
kabiasaa-ra. 8 Katimpaliu-na eo bohe 
toe, nculii'-ramo hilou mpotoa' ngata-ra. 
Aga Yesus-hana, uma-i mpotuku'-ra. Hi 
ria-i-pidi hi Yerusalem, aga uma ra'incai 
totu'a-na. 44 Ra'uli'-rawo, metuku' 
moto-i dohe doo hampomakoa'-ra. 
Ha'eo-ramo momako', lako' rapali'-idi 

hi doo-ra pai' ompi'-ra. # Aga uma-i 

raruai'. Toe pai' nculii'-ra hi Yerusalem 
mpopali'-i. **Tolu eo-ramo mepali', lako' 
rarua'-idi hi Tomi Alata'ala. Mohura-i 
hi laintongo' guru agama, mpe'epei 
pai' mepekune'. “ Hawe'ea tauna 
to mpo'epe-i mpo'uli': "Uma mowo 
kapante-nae'! Uma mowo kamonoto 
tompoi'-na!" 48 Konce tina pai' tuama- 
na mpohilo-i. Na'uli' tina-na: "Uto', 
napa-di-kona pai' nupohewa toe-kaie! 
Kai' tuama-nu, sese'-kai mpopali'-ko!" 
49 Na'uli'-raka: "Ha napa pai' nipali'-a? 
Ha uma ni'incai kana hi rala tomi 
Tuama-kua?" 20 Tapi' uma rapaha batua 
lolita-na. 2! Oti toe, hidohea-ramo nculii' 
hilou hi Nazaret, pai' bate mengkoru-i 
hi hawa' tina pai' tuama-na. Tina-na 
mpotimamahi hawe'ea to jadi' toe hi 
rala nono-na. 22Yesus kaboo-bohea 
pai' kamonoo-notoa nono-na. Alata'ala 
mpokono-i, wae wo'o manusia". 

1 Hi kahampulu' lima mpae-na 

poparenta Kaisar Tiberius hi ngata 
Roma, Pontius Pilatus jadi' gubernur 
hi tana' Yudea pai' Herodes Antipas to 
moparenta hi Galilea. Filipus ompi'-na 
Herodes moparenta hi Iturea pai' hi 
Trakhonitis, pai' Lisanias moparenta 

hi Abilene. 2To jadi' Imam Bohe nto'u 
toe, Hanas pai' Kayafas. Hi mpae 
tohe'e, Alata'ala mpoparata lolita-na 
hi Yohanes ana' Zakharia hi papada 
to wao'. 3Jadi', momako'-imi Yohanes 
mure'-nca'u ue Yordan mpoparata 
Lolita Alata'ala hi ntodea, na'uli': 
"Medea-mokoi ngkai jeko'-ni, pai' 
kana tumai-koi kuniu', bona Alata'ala 
mpo'ampungi jeko'-ni." “Yohanes toei 
mpopadupa' napa to te'uki' hi rala 
sura nabi Yesaya owi, moni-na hewa 
toi: "Ria tauna to mekio' hi papada 
to wao', na'uli': 'Neo' rata-imi Pue'! 
Porodo ami'-miki ohea-na! Nipakalempe 
ami'-mi ohea to natara mpai'! ?To 
lobu'-na kana ra'ihii', to molangko pai' 
to pabulu'-bulu' kana rapohimpaya'. 
To pahiku-hiku rapomonoa', pai' to 
moloke'-loke' rapokalempe. * Oti toe, 
hawe'ea manusia' mpohilo Alata'ala 
mpohore ntodea-na ngkai jeko'-ra.' 

" 7 Wori' tauna tumai mpopeniu' hi 
Yohanes. Na'uli' Yohanes mpo'uli'-raka: 
"He koi' to bengku' gau'-ni! Napa pai' 
tumai-koie? Ba ni'uli'-koina, ma'ala 
mpai' nipasalewa roe Pue' Ala to neo' 
mporumpa'-koi? 8 Ane bongko medea- 

mokoi ngkai jeko'-ni, babehi-mokoi 
gau' to lompe'. Pai' neo' nipoperaha 
kamuli-na Abraham-koi! Bona ni'inca: 
muli Abraham bisa napajadi' Alata'ala 
ngkai watu-watu toe lau. ? Neo' rata-mi 
pehuku' Alata'ala! Pehuku'-na hewa 
pati to rodo ami'-mi hi tawu kaju. Butu 
ngkaju-na to uma lompe' wua'-na, bate 
ratoki pai' ratene' hi rala apu." 10 Ntodea 
mpekune' Yohanes, ra'uli': "Ane wae, 
napa-kaiwo to kana kibabehi?" 11 Na'uli' 
Yohanes: "Hema-koi to rontonga' 
baju-ni, hantonga' wai'-raka-rawo 

to uma nakariai. Pai' tauna to ria 
pongkoni'-ra, bagii-ra-rawo to uma ria 
pongkoni'-ra." 12 Rata wo'o-ra-rawo 
topesingara' paja' mpopeniu' hi Yohanes. 
Mepekune'-ra, ra'uli': "Guru, napa-kaiwo 
to kana kibabehi-e?" 13 Natompoi'-ra: 
"Neo'-koi mesingara' melabi ngkai 

to rapakatantu topoparenta." 14 Rata 
wo'o-ra-rawo tantara mpekune'-i, 
ra'uli': "Hiaa' beiwa wo'o-ka-kaiwo 

kai! Napa-kaiwo to kana kibabehi-e?" 
Na'uli'-raka: "Neo'-koi mporampaki 
rewa doo, pai' neo' mpo'ekahi ntodea 
bona rawai'-koi doi. Hangkuja-mi-hawo 
gaji'-ni, tarima-mi hante kagoea' nono." 

15 Nto'u toe, ntodea ntora mpopea 
karata-na Magau' Topetolo' to najanci 
Alata'ala. Hawe'ea-ra mepekune' hi rala 
nono-ra, meka' ba lue' Yohanes lau-mi 
Magau' Topetolo' to rapopea toe. !?Toe 
pai' Yohanes mpo'uli'-raka omea: "Ane 
aku'-le, mponiu'-koi hante ue-wadi, 
tanda kamedea-ni ngkai jeko'-ni. Tapi' 
tumai-i mpai' to meliu kuasa-na ngkai 
aku'. Bangku' jadi' pahawaa'-na to 
mpobongka koloro sapatu'-na, uma-a- 
kuwo natao. Hi'a mpai' to mponiu'-koi 
hante Inoha' Tomoroli' pai' hante apu. 
17 Hi'a ma'ala rarapai'-ki tauna to 
mpowiri' pae. Nagaa' pae to mo'ihi ngkai 
to lopa'-na duu'-na me'itu'. Pae to mo'ihi 
napuna' hi rala wilulu-na, pai' to lopa'-na 
nasuwe hi rala apu to jela' ncuu duu' 
kahae-hae-na." 18 Hewa toei Yohanes 
mpokeni Kareba Lompe' hi ntodea, pai' 
naparesai'-ra nte wori' nyala tudui'-na. 
19Pai' nakamaro wo'o kasalaa'-na 
Herodes Antipas, topoparenta hi tana' 
Galilea, apa' Herodes mpo'ago pai' 
mpotobine Herodias, tobine ompi'-na 
moto. Yohanes mpokamaro-i sabana 
gau'-na toe, pai' sabana hawe'ea gau'-na 
to dada'a ntani'-na. 20Jadi', kana'epe-na 

Herodes pekamaro Yohanes toe, uma-di 
nabalii' gau'-na to dada'a, nadonihii 
lau-di: nahoko' lau-imi Yohanes pai'-i 
natarungku'. 21 Kako'ia-na Yohanes 
ratarungku', bula-na meniu'-pidi 
mponiu' ntodea, Yesus wo'o-hawo tumai 
mpopeniu'. Ka'oti-nai raniu', bula-na 
mosampaya, muu-mule' tebea-mi langi', 
22 pai' Inoha' Tomoroli' mana'u tumai 
dungku hi Yesus, lence-na hewa danci 
mangkebodo. Pai' Alata'ala mololita 
ngkai suruga mpo'uli'-ki Yesus: "Iko 
toi-mi Ana'-ku to kupe'ahi'. Iko-mi 

to mpakagoe' nono-ku." 23 Nto'u 
umuru Yesus kira-kira tolu mpulu' 
mpae, natepu'u-mi pobago-na. Ntuku' 
pomporataa tauna, Yesus ana' Yusuf, 
Yusuf ana' Eli, 24Eli ana' Matat, Matat 
ana' Lewi, Lewi ana' Malkhi, Malkhi ana' 
Yanai, Yanai ana' Yusuf, 2 Yusuf ana! 
Matica, Matica ana' Amos, Amos ana' 
Nahum, Nahum ana' Hesli, Hesli ana' 
Nagai, 2? Nagai ana' Maat, Maat ana' 
Matica, Matica ana' Simei, Simei ana' 
Yosekh, Yosekh ana' Yoda, ?” Yoda ana' 
Yohanan, Yohanan ana' Resa, Resa 
ana' Zerubabel, Zerubabel ana' Sealtiel, 
Sealtiel ana' Neri, 28 Neri ana' Malkhi, 

Malkhi ana' Adi, Adi ana' Kosam, Kosam 
ana' Elmadam, Elmadam ana' Er, PEr 
ana' Yesua, Yesua ana' Eliezer, Eliezer 
ana' Yorim, Yorim ana' Matat, Matat ana' 
Lewi, 30 Lewi ana' Simeon, Simeon ana' 
Yehuda, Yehuda ana' Yusuf, Yusuf ana' 
Yonam, Yonam ana' Elyakim, 31 Elyakim 
ana' Melea, Melea ana' Mina, Mina ana' 
Matata, Matata ana' Natan, Natan ana' 
Daud, 32 Daud ana' Isai, Isai ana' Obed, 
Obed ana' Boas, Boas ana' Salmon, 
Salmon ana' Nahason, 33 Nahason ana' 
Aminadab, Aminadab ana' Admin, Admin 
ana' Arni, Arni ana' Hezron, Hezron ana' 
Peres, Peres ana' Yehuda, 3? Yehuda 
ana' Yakub, Yakub ana' Ishak, Ishak 
ana' Abraham, Abraham ana' Terah, 
Terah ana' Nahor, 3? Nahor ana' Serug, 
Serug ana' Rehu, Rehu ana' Peleg, Peleg 
ana' Eber, Eber ana' Salmon, 3? Salmon 
ana' Kenan, Kenan ana' Arpakhsad, 
Arpakhsad ana' Sem, Sem ana' Nuh, Nuh 
ana' Lamekh, 37” Lamekh ana' Metusalah, 
Metusalah ana' Henokh, Henokh ana' 
Yared, Yared ana' Mahalaleel, Mahalaleel 
ana' Kenan, 33 Kenan ana' Enos, Enos 
ana' Set, Set ana' Adam, Adam ana' 
Alata'ala. 


LUKAS 4.1-9 262 


4 1 Pe'ongko'-na Yesus ngkai ue 
Yordan, Inoha' Tomoroli' mpokuasai-i 
pai' mpakeni-i hilou hi papada to 

wao'. 2Mo'oha'-i hi ria opo' mpulu' 
bengi, pai'-i nasori Magau' Anudaa'. 
Kahae-na toe, uma ria hanyalaa to 
nakoni'. Timpaliu opo" mpulu' bengi toe, 
mo'oro'-imi. 3 Na'uli' Magau' Anudaa' 
mpo'uli'-ki Yesus: "Ane Ana' Alata'ala 
mpu'u-ko, wae-pi hubui watu toe mewali 
pongkoni'!" 4Natompoi' Yesus: "Hi rala 
Buku Tomoroli' te'uki' hewa toi: 'Manusia' 
uma tuwu' ngkai pongkoni'-wadi.' " ? Oti 
toe, Magau' Anudaa' mpokeni-i hilou 

hi kalangkoa-na. Hampinisi mata-wadi 
napopohiloi-i hawe'ea kamagaua' 

hi dunia', Spai' na'uli'-ki: "Kuasa 
mpoparentai hawe'ea kamagaua' toera 
lau pai' hawe'ea ka'uaa'-na, kuwai'-koko 
Iko omea-mi mpai', apa' aku' omea 
pue'-na, pai' ma'ala kupewai' hi hema 
konoa-ku. 'Jadi', ane mepue'-ko hi 
aku', kuwai'-koko Iko omea-mi toe 
lau." 8 Natompoi' Yesus: "Hi rala Buku 
Tomoroli' te'uki' hewa toi: 'Kana 
mepue'-ta hi Pue'-ta, Pue' Ala. Muntu' 
Hi'a-wadi to natao tapengkorui.' " ? Oti 
toe, Magau' Anudaa' mpopakeni-i hilou 

hi Yerusalem, napopokore-i hi lolo wumu 
Tomi Alata'ala, pai' na'uli'-ki: "Ane Ana' 
Alata'ala mpu'u-ko, mengkanawu'-ko pe' 
ngkai rei! 19 Uma-ko mpai' moapa, apa' 
ria te'uki' hi rala Buku Tomoroli': 'Pue' Ala 
mpohubui mala'eka-na mpetalawai'-ko, 
bona neo'-ko silaka. tt Rahorongko-ko, 
bona witi'-nu uma dungku hi watu.' 

" 12 Natompoi' Yesus: "Te'uki' wo'o 
hewa toi: 'Neo' tasori Pue'-ta, Pue' 
Ala." " 13 Ka'oti-na Magau' Anudaa' 
mposori Yesus hante hawe'ea pesori toe, 
malai-imi mpopea loga to lompe'. 14 Oti 
toe, Yesus nakuasai Inoha' Tomoroli', 
pai'-i nculii' hilou hi tana' Galilea. Hi 
humalili' Galilea, molele-mi kareba to 
mpo'uli' napa to nababehi. !? Metudui'-i 
hi tomi-tomi posampayaa to Yahudi, pai' 
hawe'ea tauna mpo'une'-i. 18 Hilou-imi 
Yesus hi Nazaret, ngata kabohea-na. Pai' 
hewa kabiasaa-na, mesua'-imi hi tomi 
posampayaa hi Eo Sabat, eo pepuea'-ra 
to Yahudi. Mokore-imi bona mpobasa 
Buku Tomoroli'. 17 Ratonu-ki sura 

nabi Yesaya. Napali' duu'-na mporua' 
lolita tohe'i: 18"Inoha' Pue' Ala hompo 
hi Aku', apa' nawati'-ama mpokeni 
Kareba Lompe' hi tauna to mpe'ahii' 

tuwu'-ra. Nasuro-a mpo'uli'-raka to 
ratawani: 'Tebahaka-mokoi!' Nasuro-a 
mpo'uli'-raka towero: 'Pehilo-mokoi!' 
Nahubui-a mpobahaka-ra to rapobatua. 
19 Nahubui-a mpopalele kareba-na, 
karata-nami tempo-na Pue' mpopohiloi 
ahi'-na hi ntodea-na." 20 Ka'oti-na 
nabasa toe we'i, nalulu nculii'-mi sura 
toe, natonu-ki pue' bago, pai'-i mohura 
bona metudui'. Hawe'ea tauna to hi rala 
tomi posampayaa toe mpodulu mponaa-i 
doko' mpo'epe lolita-na. 21 Na'uli'- 
miraka: "Eo toe lau, madupa'-mi lolita 
Buku Tomoroli' toe, nto'u kani'epe-na 
kubasa we'i." 22 Konce omea-ramo to 
mpo'epe-i, ra'uli': "Lompe' lia pololita- 
na! Uma mowo kanoto-na! Hiaa' bo 
ana' Yusuf-i-wadi-hawo." 2 Ngkai ree, 
na'uli' mpo'uli'-raka: "Bate ria-koi mpai' 
to mpo'uli'-ka walatu tohe'i: 'Ee dokter, 
paka'uri' moto-mi-kowo woto-nu! Ane 
bongko nabi mpu'u-ko, anu mekoncehi 
to ki'epe nubabehi hi Kapernaum, 
babehi wo'o hi rehe'i hi ngata-nu moto.' 
" 24 Na'uli' tena-raka Yesus: "Mpu'u 
ku'uli'-kokoi, uma ria nabi to rabila' 

hi ngata-na moto. 2? Makono mpu'u 
lolita-ku toi: napa tojadi' tempo toi, bate 

hewa to jadi' hi tempo-na nabi Elia owi. 
Nto'u toe, tolu mpae ono mula hangaa 
mara eo, alaa-na rata oro' bohe hi 
hawe'ea ngata. Wori' moto tobine tobalu 
hi tana' Israel to mpe'ahii' tuwu'-ra nto'u 
toe. ??Tapi' Pue' Ala uma mpohubui Elia 
mpotulungi haduaa ngkai tobalu toera. 
To nahubui-ki hilou hi ngata Sarfat, 
mpotulungi hadua tobine tobalu to Sidon, 
bela-i-hana to Israel. 2? Wae wo'o nto'u 
nabi Elisa owi, wori" moto topohaki' poko' 
hi tana' Israel. Aga uma-ra haduaa to 
napaka'uri' nabi Elisa. Muntu' Naaman, 
tauna to Siria." 28 Mpo'epe lolita-na 
Yesus toe we'i, moroe lia-ramo hawe'ea 
tauna to hi rala tomi posampayaa. 

29 Pokore-rami mpopalai-i hilou hi mali 
ngata, pai' rakeni hilou hi bingke-na, 
apa' ngata-ra hi lolo bulu'. Patuju-ra ke 
mpotulaka-i hi bingke-na bona mate-i. 
30 Ntaa' we'i, Yesus mako' mpe'olo' tauna 
to wori', pai' nculi' palai-nami. 31 Oti 
toe, Yesus hilou hi ngata Kapernaum 

hi tana' Galilea. Karata-na hi ree, 
metudui' wo'o-i hi tomi posampayaa 

hi Eo Sabat. 3? Konce-ramo tauna to 
mpo'epe tudui'-na, apa' mololita-i hewa 
tauna to mokuasa. 33Ria wo'o hi ree 

hadua tauna to napesuai' seta to dada'a 
lia. Mejeu'-imi na'uli': 34"Ee Yesus 

to Nazaret!! Doko' nupopai-dakaie? 

Ba doko' nuropuhi-dakaie? Ku'inca 
moto-kole, ka'Iko-na Suro to moroli' 
ngkai Alata'ala-e." 33 Yesus mpo'uli'-ki 
seta toei: "Ngkaba'i-ko! Palai-ko ngkai 
tauna tetui!" Seta to mpesuai' tau 

toei mpodungka-i hi laintongo' ntodea, 
pai'-i malai, aga uma-i napopai-pai. 

36 Konce omea-ramo tauna to mpohilo, 
pai' momepololitai-ramo, ra'uli': "Uma 
mowo kabaraka' lolita-nae'! Napake' 
kuasa-na mpopalai anudaa', malai 
mpu'u-ramo-rana." 27 Ngkai ree, molele- 
mi kareba hiapa-apa hi tana' Galilea, to 
mpo'uli' napa to nababehi Yesus. 88 Oti 
toe, malai-imi Yesus ngkai rala tomi 
posampayaa, hilou hi tomi Simon. Nto'u 
toe, piniana-na Simon tobine ngkelengi' 
gaga. Jadi' merapi'-ra hi Yesus bona 
natulungi-i-hawo. 3? Lou-imi Yesus 
mokore hi ncori poturua-na, pai' na'uli': 
"Palai-ko haki'!" Ncaliu mo'uri'-imi, pai' 
memata-i mpolayani-ra. 40 Limpa-mi eo, 
wori" tauna tumai hi Yesus, mpokeni 
hawe'ea ompi'-ra to peda' hante wori' 
nyala haki'-ra. Naganga-ra butu dua-na 

pai' napaka'uri'-ra. #Pai' wori! wo'o 
seta napopalai ngkai tauna to rapesuai'. 
Seta to napopalai toera, kaka'au-au-ra, 
ra'uli': "Iko-mi Ana' Alata'ala!" Aga 
natagi mpu'u-ra bona neo'-ra mololita, 
apa' ra'inca kaHi'a-na Magau' Topetolo'. 
42 Kamepulo-na, malai-imi Yesus 
ngkai ngata toe, hilou hi kawaoa'-na. 
Wori' tauna mpali'-i, duu'-na rarua'-i. 
Merapi'-ra bona neo'-ipi mpalahii-ra. 
43Tapi' na'uli' mpo'uli'-raka: "Kana 
hilou wo'o-a hi ngata-ngata ntani'-na, 
mpoparata-raka kareba lompe' to 
mpo'uli' neo' rata-mi tempo-na Alata'ala 
jadi' Magau' hi dunia'. Apa' toe-mi 
patuju-na Alata'ala mposuro-a tumai." 
44 Ngkai ree, Yesus hilou mpokeni Lolita 
Pue' hi tomi posampayaa hobo' hi tana' 
Yudea. 

1 Hangkani, bula-na Yesus mokore 

hi wiwi' rano Genesaret, wori' 
tauna mome'upi' doko' mpo'epe Lolita 
Alata'ala. 2Mpohilo-i romeha' sakaya 
hi wiwi' rano. Nto'u toe, topebau' 
mencore ngkai sakaya-ra hilou hi 
role-na mpobohoi' jala'-ra. 3 Hilou-imi 
Yesus mpohawi' sakaya to hameha', 
sakaya-na Simon, pai' naperapi' bona 

Simon mpotoko sakaya ngkai wiwi' rano 
hangkedi'. Oti toe, pai' mohura-imi hi 
rala sakaya mpotudui' ntodea. “ Kahudu- 
na metudui', na'uli' mpo'uli'-ki Simon: 
"Toko tena hilou hi kanalaa-na, pai' tene' 
jala'-ni bona mporata-koi bau'." ? Na'uli' 
Simon: "Guru, hamengia-makai ngone 
mobago, aga uma hama'aa ihi" jala'-kai. 
Aga nau' wae, kutene' moto, lawi' 
nuhubui-kai." € Ngkai ree, karatene'-na 
jala'-ra, wori' mpu'u-mi bau' to mesua' 
hi rala-na, alaa-na ntepu'u morenta-mi 
jala'-ra. 7 Mekawe-ra hi doo-ra to hi 
rala sakaya kahameha'-na bona tumai 
mengawa'. Tumai mpu'u-ramo-rawo pai 
ra ihii'-mi sakaya romehaa', duu'-na neo' 
matala nakeni katomo-na. 8 Kanahilo-na 
Simon Petrus kabaraka'-na Yesus toe, 
powingkotu'-nami hi nyanyoa-na, na'uli': 
"Neo'-apa numohui', Pue'! Apa' aku' 

toi tauna topojeko'." ? Simon mololita 
hewa toe, apa' hi'a pai' hawe'ea doo-na 
wilingkoroa mpohilo kawori' bau' to 
nawoko' jala'-ra. t° Wilingkoroa wo'o- 
ra-rawo Yakobus pai' Yohanes, rodua 
ana' Zebedeus to mobago dohe Simon. 
Ngkai ree, na'uli' Yesus mpo'uli'-ki 
Simon: "Neo' me'eka'. Ntepu'u wae 

lau, uma-poko mebau'. Kuwai'-moko 
pobago to bo'u: mpotudui' tauna jadi' 
topetuku'-ku." !! Oti toe, radii' sakaya-ra 
hi role-na, rapalahii omea-mi, pai' 
mpotuku' Yesus-ramo. 12 Hangkani, 
bula-na Yesus hi rala ngata, rata hadua 
tauna to mohaki' poko' hobo' woto-na. 
Kampohilo-na Yesus, powingkotu'-nami, 
lio-na dungku hi tana'. Merapi'-i hi 
Yesus, na'uli': "Pue', ane ma'ala, 
paka'uri'-a-kuwo!" 13 Yesus mpojama-i 
pai' na'uli'-ki: "Ma'ala moto. Kupaka'uri'- 
moko!" Hampinisi mata, mo'uri'-imi. 

14 Oti toe, Yesus mpotagi-i, na'uli': "Neo' 
nulolita to jadi' tohe'i hi hema-hema. 
Hilou-moko ulu mpopehuwu woto-nu hi 
imam, bona nahilo kamo'uri'-numi, pai' 
keni pepue'-nu ntuku' parenta to na'uki' 
Musa, bona monoa' hi hawe'ea tauna 
kamo'uri'-nu mpu'u-mi." 1? Ntaa' molele 
lau-midi kareba-na hiapa-apa-e, alaa-na 
mo'iko tauna mpotuku' Yesus doko' 
mpo'epe lolita-na pai' mpopepaka'uri'. 
16 Tapi' Yesus biasa hilou hi kawaoa'-na 
pai' mosampaya. !” Rala-na ha'eo nto'u 
Yesus metudui', ria ba hangkuja dua 

to Parisi pai' guru agama mohura 

hi ree. Ria-ra ngkai ngata-ngata hi 

tana' Galilea, Yudea, pai' ngkai ngata 
Yerusalem wo'o. Baraka' ngkai Pue' 
Ala ria hi Yesus bona mepaka'uri'. 

18 Nto'u toe, tumai-ra ba hangkuja 
tauna mpokowa' hadua topungku to 
turu hi rala pokowaa'. Rapali' ohea-ra 
mesua' hi tomi doko' mpokeni doo-ra 
hi Yesus. 19 Aga uma-ra teliu mesua', 
apa' bihi' rahi tauna. Toe pai' ngkahe' 
tuka'-ramo mpokeni doo-ra hilou hi lolo 
tomi, rahungka' ata' pai' ra'ulu-i ntali 
pokowaa'-na hilou hi nyanyoa Yesus 

hi laintongo' ntodea. ?? Kanahilo-na 
Yesus kabohe pepangala'-ra, na'uli'-mi 
hi topungku toei: "Ompi', te'ampungi-mi 
jeko'-nu." 21 Mololita-ramo guru agama 
pai' to Parisi toera hi rala nono-ra, 
ra'uli': "Hema rahi-idi tauna toei mai, 
pai' daho'-i mpo'uli' hibalia tuwu'-na 
hante Alata'ala-e? Uma ria haduaa 

to ma'ala mpo'ampungi jeko', muntu' 
Alata'ala-wadi." 22 Na'inca moto Yesus 
napa to hi rala nono-ra. Toe pai' 
na'uli'-raka: "Napa pai' nipekiri hewa 
tetu-e? 23 Aku' Ana' Manusia', ria mpu'u 
kuasa-ku hi dunia' mpo'ampungi jeko'. 
Tapi' ane ku'uli'-ki topungku toei mai: 
'Te'ampungi-mi jeko'-nu,' uma ni'incai 

ba te'ampungi mpu'u-di jeko'-nae ba 
uma-di. Aga ane ku'uli': 'Memata pai' 
mako'-moko,' nihilo mpai' kadupa'-na 
ba ka'uma-na. ?4Jadi', kupopohiloi-koi 
karia-na kuasa-ku mpo'ampungi jeko'." 
Ngkai ree, kamewili'-na hi topungku 
toei, na'uli'-ki: "Ku'uli'-koko, memata- 
moko, ongko'-mi pokowaa'-nu, pai' 
nculii'-moko." 25 Pemata-na mpu'u-mi 
topungku toei, rasabii' tauna to wori', 
na'ongko' poturua-na, pai'-i nculii' hilou 
hi tomi-na. Pai' hi lengko ohea ntora 
mpo'une' Alata'ala-imi. 2? Konce lia 
hawe'ea tauna mpohilo tohe'e, pai'-ra 
mpo'une' Alata'ala. Hante mogalo 
me'eka' wo'o-ra, ra'uli': "Uma mowo 
kajadia' to tahilo eo toe we'i lau!" 27 Oti 
toe, malai-imi Yesus, pai' hi lengko 
ohea mpohilo-i hadua topesingara' 
paja' bula-na mohura hi kantoro'-na, 
hanga'-na Lewi. Na'uli' Yesus mpo'uli'-ki: 
"Tuku'-ama." 28 Pokore-nami mpalahii 
omea, pai'-i mpotuku' Yesus. 29 Lewi 
mpobabehi karamea bohe hi tomi-na, 
mpotorata Yesus. Wori' wo'o topesingara' 
paja' pai' tau ntani'-na rakio' ngkoni' 
dohe-ra. 3? Mpohilo toe, ba hangkuja 
dua pangkeni agama pai' guru agama to 

mpotuku' tudui' Parisi, ntora ngkunuti. 
Ra'uli' mpo'uli'-raka ana'guru-na Yesus: 
"Napa pai' ngkoni' pai' nginu-ko-koina 
hangkaa-ngkania hante topesingara' 
paja' pai' topojeko'-e?" 3! Na'uli' Yesus 
mpo'uli'-raka: "Tauna to uma peda', 
uma mingki' rapokulii'. Tauna to 
peda'-wadi-hawo to paraluu rapokulii'. 
32 Uma-a tumai mpokio'-ra to monoa' 
ingku-ra. Katumai-ku toi-le, mpokio' 
topojeko'-a bona medea-ra ngkai 
jeko'-ra." 33 Nto'u toe, ria to mpo'uli'-ki 
Yesus: "Topetuku'-na Yohanes Topeniu', 
jau-ra-hana mopuasa' pai' mosampaya. 
Wae wo'o topetuku'-ra to Parisi. Hiaa' 
topetuku'-nu Iko-kona, ngkoni' pai' 
nginu oa'-ra-wadi. Napa pai' uma-ra 
mopuasa'-e?" 34Yesus mpotompoi'-ra 
hante lolita rapa' toi, na'uli': "Tauna hi 
posusaa' poncamokoa, ha mopuasa'- 
ra-rana bula-ra mpo'emai' topemua'? 
Uma-hawo. 2? Tapi' rata mpai' tempo-na, 
topemua' ra'ala' ngkai laintongo'-ra. 
Nto'u toe-damo, pai' lako' mopuasa'- 
rada." 36 Oti toe, Yesus mpo'uli" lolita 
rapa' toi, na'uli'-raka: "Uma ria tauna to 
mpotai' hanceu' pontaia' ngkai baju to 
bo'u pai' natelepei-ki baju to hae. Apa' 

ane wae, narenta lau-mi baju to bo'u. 
Pai' uma wo'o mpai' lompe' lence-na 
pontaia' to bo'u toe hi baju to hae. 3” Wae 
wo'o, uma ria tauna to mpotua anggur 
to bo'u hi rala pontu'ua to hae. Apa' ane 
dede'-i mpai', mopengka lau-mi pontu'ua 
to hae toe, alaa-na mobowo anggur, pai' 
mpadaa' wo'o-mi pontu'ua-na. 38 Anggur 
to bo'u bate kana ra'ihii' hi pontu'ua 
to bo'u wo'o-wadi-hawo. 3? "Uma ria 
tauna to dota nginu anggur to bo'u ane 
oti-i-damo mpo'inu to hae. Apa' nauli' 
mpai': 'Anggur to hae to motomo'.' " 

1 Hangkani Yesus pai' ana'guru-na 

ntara rala bonea nto'u Eo Sabat, eo 
pepuea'-ra to Yahudi. Bula-ra mpotara 
bonea toe, ana'guru-na mpotepo' 
wua' gandum, raporo bona molepa' 
kuluma-na, pai' raru'a. 2To Parisi to 
hi ree mpokamaro-ra, ra'uli': "Napa 
pai' nitiboki atura agama-ta? Mobago- 
dako-koina hi eo pepuea'!" 3 Na'uli'-raka 
Yesus: "Ha uma ria nibasa napa to 
nababehi Magau' Daud pai' doo-doo-na 
owi nto'u-ra mo'oro'-e? #Mesua'-i hi 
rala tomi pepuea', pai' nakoni' roti to 
rapopepue' hi Alata'ala, pai' nabagi 
wo'o-raka doo-na. Ntuku' ada agama-ta, 

imam-wadi-hana to ma'ala mpokoni' roti 
toe. Aga nau' wae, gau'-na Daud toe 
uma-hawo naposala'." ? Ngkai ree, na'uli' 
wo'o-mi Yesus: "Aku' Ana' Manusia', 

ria kuasa-ku mpo'uli' napa to ma'ala 
rababehi hi eo pepuea'." * Hangkani wo'o 
nto'u Eo Sabat, hilou-i metudui' hi tomi 
posampayaa. Hi tomi posampayaa toe, 
ria hadua tauna to mate pale ka'ana-na. 
7 Ba hangkuja dua to Parisi pai' guru 
agama to hi ree mpolelemata-i Yesus, 
meka' ba mepaka'uri'-i mpai' hi Eo 
Sabat. Patuju-ra, mpali' kedo' bona 
rapakilu-i mobago hi Eo Sabat. 8 Aga 
na'inca moto Yesus anu hi nono-ra. Toe 
pai" na'uli' mpo'uli'-ki tauna to mate 
pale-na hamali toei: "Mai-moko mokore 
hi laintongo' rei!" Hilou mpu'u-imi-hawo 
mokore hi ree. ? Ngkai ree, na'uli' 
Yesus mpo'uli'-raka: "Kupekune'-koi 
ulu. Ntuku' atura agama-ta, to'uma to 
ma'ala tababehi hi Eo Sabat: mpobabehi 
to lompe'-di ba to dada'a? Mpotulungi 
doo ba mpatehi doo?" 10 Mogolili Yesus 
mponaa-ra omea, pai' na'uli'-ki topeda' 
toei: "Tanoa pale-nu!" Kanatanoa-na 
pale-na, mo'uri'-imi. H Ngkai ree, uma 
mowo karoe-ra guru agama pai' to Parisi. 

Toe pai' mohawa'-ramo mpali' reke-ra, 
ba rapopai-i Yesus. !? Nto'u toe, Yesus 
hilou hi bulu'-na, pai' mosampaya-i 
hamengia hi Alata'ala. 13 Kabaja-na, 
nakio'-ramo topetuku'-na pai' napelihi 
hampulu' rodua ngkai laintongo'-ra. To 
hampulu' rodua toera, nahanga' suro-na. 
14 Hanga'-ra: Simon (Yesus mpohanga'-i 
Petrus): pai' Andreas ompi'-na Simon: 
Yakobus: Yohanes: Filipus: Bartolomeus: 
Matius: Tomas: Yakobus ana' Alfeus: 
Simon to rahanga' to Zelot: Yudas 

ana' Yakobus: pai' Yudas Iskariot, to 
mpobalu' Yesus hi bali'-nae mpai'. 

15 (6:14) 16 (6:14) 17 Oti toe, mana'u-imi 
Yesus ngkai lolo bulu' hante ana'guru-na, 
pai'-ra mento'o hi lempe-na. Hi ree, 
wori'-mi topetuku'-na mpopea-i, pai' 
wori' lia tauna morumpu. Tauna toera 
ngkai humalili' tana' Yudea, ngkai ngata 
Yerusalem pai' ngkai ngata Tirus pai' 
Sidon to hi wiwi' tahi'. 18 Patuju-ra 
tumai, doko' mpo'epe lolita Yesus pai' 
mpopepaka'uri'. To napesuai' seta 
tumai wo'o pai' napaka'uri'-ra. 1? Wori' 
tauna mpali' ohea doko' mpoganga 
Yesus, apa' ria baraka' to mehupa' 
ngkai woto-na to mpaka'uri'-ra omea. 


LUKAS 6.20 — 29 276 


20 Yesus mponaa topetuku'-na pai' 
na'uli'-raka: "Morasi'-koi tokabu, apa' 
koi' to jadi' ntodea Alata'ala, pai' Hi'a 
jadi' Magau'-ni. 21 Morasi'-koi to mo'oro' 
tempo toi, apa' rabohui moto-koi mpai'. 
Morasi'-koi to geo' tempo toi, apa' 

goe' moto-koi mpai'. 22"Morasi'-koi 
ane rapokahuku'-koi, rapopalai-koi, 
raruge' pai' rapomohoa hanga'-ni sabana 
petuku'-ni hi Aku' Ana! Manusia'. 23 Apa' 
wae wo'o gau' ntu'a-ra mpobalinai' 
nabi-nabi to owi. Jadi', ane rapohewa 
toe-koi, mohajo-koi pai' pakagoe' moto 
nono-ni, apa' bohe mpai' rasi' to nirata 
hi rala suruga. ? "Aga silaka-koi topo'ua' 
tempo toi, apa' mpolia' nirata-mi-koina 
kagoea'-ni. 2 Silaka-koi to bohu tempo 
toi, apa' mo'oro'-koi mpai'. Silaka-koi to 
goe' tempo toi, apa' susa' pai' geo'-koi 
mpai'. 28 Silaka-koi ane hawe'ea tauna 
mpo'une'-koi, apa' wae wo'o ntu'a-ra 
owi mpo'une' nabi-nabi to boa'. 27 "Aga 
hi koi' to mpo'epe lolita-ku wae-e 

lau, ohe'i hawa'-ku: Kana tapoka'ahi' 
bali'-ta, mo'ingku lompe' hi tauna 

to mpokahuku'-ta. 28 Gane'-ra to 
mpokamo-ta, posampayai-ra to dada'a 
hi kita'. 29Ane ria tauna to mpohopo' 

kulimpi-ta hamali, neo' rapehawai. 
Tonu lau wo'o-ki to hamali. Ane ria to 
mpo'agoi-ta abe'-ta, wai' wo'o lau-i 
baju-ta. 3? Ane ria to mperapii'-ta, 
wai'-ra-rawo. Ane ria to mpo'agoi ba 
napa-napa rewa-ta, neo' raperapi' 
nculii', 31 Napa po'ingku to tapokono 
rababehi doo hi kita', toe wo'o to kana 
tababehi hi doo. 3? "Ane tapoka'ahi' 
muntu' tauna to mpoka'ahi'-ta-wadi, 
uma mpai' nagane'-ta Alata'ala. Bangku' 
tauna to dada'a gau'-ra, ma'ahi' moto-ra 
hi tauna to mpoka'ahi'-ra. 33 Ane 
lompe' po'ingku-ta muntu' hi tauna to 
lompe' po'ingku-ra hi kita', uma mpai' 
nagane'-ta Alata'ala. Bangku' tauna to 
dada'a, bate lompe' po'ingku-ra hi tauna 
to lompe' po'ingku-ra hi hira'. 34 Ane 
kita' mpewai' doi-ta rahenta muntu' hi 
tauna to ta'inca bisa mpoponculi'-taka, 
uma mpai' nagane'-ta Alata'ala. Bangku' 
tauna to dada'a, dota wo'o-ra-rawo 
rapohentai doi hingka todada'a-ra, 

apa' ncarumaka-ra rapoponculi' 
moto-raka mpai'. 3? "Neo' hewa tetu! 
Kana tapoka'ahi' bali'-ta, mo'ingku 
lompe' hi hira'. Wai'-ra hema to doko' 
mpohentai-ta, pai' neo' ncarumaka 


LUKAS 6.36-42 278 


ponculia'-na. Ane wae po'ingku-ta, 
bohe mpai' rasi' to tarata hi eo mpeno, 
pai' tatuku'-mi po'ingku Pue' Ala to hi 
suruga. Apa' manara-i Pue' hi tauna to 
uma mpo'incai mpo'uli' tarima kasi pai' 
hi tauna to dada'a. 3? Kana ma'ahi'-ta, 
hewa kama'ahi'-na Pue' Ala Tuama-ta. 
37 "Neo'-ta mpotudo' sala' doo, bona 
uma wo'o mpai' Pue' Ala mpotudo' 
sala'-ta. Neo' mpo'uli' tauna to masala 
kana rahuku', bona uma wo'o mpai' 
Pue' Ala mpohuku'-ta. Ampungi sala' 
doo, Pue' Ala wo'o mpai' mpo'ampungi 
sala'-ta. 38 Kana tawai' doo-ta, Pue' 
Ala wo'o mpowai'-ta. Nawai'-ta pewai' 
to lompe' lia, to oti-mi ralengo pai' 
ra'oo', duu'-na moloju'. Apa' pohuka' to 
tapake' hi doo, tetu wo'o-hawo mpai' 

to rapopohuka'-taka." 29 pai' na'uli' 
wo'o Yesus lolita rapa' tohe'i: "Ane 
towero mpotete' hingka towero-na, bate 
moluli'-ra mpai' hi rala kinali. “9 Pai' uma 
ria ana' sikola to meliu karabila'-na ngkai 
guru-na. Ane hudu-miki posikola-na, 
pai' lako' hibalia-idi hante guru-na. 
41"Napa pai' mponaa-ta gege' hi mata 
doo, hiaa' wince' kaju to hi mata-ta 
moto uma ta'incai karia-na! 42 Beiwa-ta 

ma'ala mpo'uli'-ki doo: 'Ompi', mai kulali 
gege'-nu,' bo uma moto tahiloi wince' 
kaju to hi mata-ta. Neo' mpetolompei' 
kehi! Kana talali ulu wince' kaju to 

hi mata-ta, bona monoto mata-ta 
mpolali gege' doo. #4 "Uma ria kaju 

to lompe' mowua' to dada'a. Wae 

wo'o uma ria kaju to dada'a mowua' 

to lompe'. 44Butu nyala kaju ra'inca 
kalompe'-na hi powua'-na. Wua' ara 
uma rahopu' ngkai walaa to morui. Wua' 
anggur uma rahopu' ngkai jilata. “ Wae 
wo'o manusia'. Tauna to lompe', bate 
mpohowa' lolita to lompe'-ra, apa' lawi' 
nono-ra ihia' to lompe'. Tauna to dada'a, 
dada'a wo'o lolita-ra, apa' nono-ra ihia' 
to dada'a. Apa' napa ihi' nono-ta, toe 
wo'o-mi to howa' hi wiwi-ta. 48"Napa pai' 
nikio'-a 'Pue'! Pue'!' bo uma-di nituku' 
hawa'-kue! 4' Tauna to tumai hi Aku' 
mpo'epe pai' mpotuku' tudui'-ku, hira' 
hewa tauna hi rala lolita rapa' tohe'i: 

48 Hadua tauna mpowangu tomi, nakae 
tana' napomonala pai' nahu'a parawatu 
to moroho. Rata uda bohe pai' ue mowo' 
mporumpa' tomi toe, aga uma-i molengo 
apa' moroho parawatu-na. #? Aga tauna 
to mpo'epe lolita-ku pai' uma ratuku', 

hira' hewa hadua tauna to mpowangu 
tomi hi lolo tana'-wadi hante uma ria 
parawatu-na. Rata ue mowo' mporumpa' 
tomi toe, kamodungka-nami, pai' gaga 
kagero-na." 
7 1 Kahudu-na Yesus mpotudui' ntodea 
hawe'ea toe, hilou-imi hi ngata 
Kapernaum. 2Hi ngata toe, ria hadua 
tadulako tantara to Roma, ria-ki batua- 
na to napoka'ahi' lia. Batua-na toei 
peda' danca, neo' mate. 3 Kana'epe-na 
tadulako toei karia-na Yesus hi ngata-na, 
nahubui ba hangkuja dua pangkeni to 
Yahudi hilou mpopetulungi hi Yesus, 
bona tumai-i mpaka'uri' batua-na. 
4Karata-ra hi Yesus, merapi' mpu'u-ra, 
ra'uli: "Tadulako toei ria, natao lia 
nutulungi, ?apa' napoka'ahi'-ta kita' 
to Yahudi, pai' ria-i mpowai'-kai doi 
mpowangu tomi posampayaa-kai." 
6 Ngkai ree, hilou mpu'u-imi Yesus 
dohe-ra. Kamohu'-na Yesus hi tomi-na, 
tadulako toei mpohubui wo'o-ramo ba 
hangkuja dua doo-na hilou mpohirua'-ki 
Yesus mpo'uli'-ki hewa toi: "Tuama, 
uma-ko mingki' tumai hi tomi-ku, 
apa' aku' toi bela-a to Yahudi, uma-a 
natao nupencuai'. “Toe pai' uma-a 

daho' tilou hi Iko Tuama, apa' uma-a 
natao mpohirua'-koko. Nau' lolita 
hamela-wadi nu'uli', bate mo'uri'-i mpai' 
batua-ku. 8 Apa' aku' toi-e, pahawaa' 
wo'o-a-wadi-kuwo, pai' ria wo'o-ra-kuwo 
to kuhawai'. Ane rapa'-na ria hawa'-ku 
hi hadua tantara mpo'uli'-ki: 'Hilou-ko!' 
bate hilou-i. Ane mekio'-a hi tantara 
kahadua-na: 'Mai-ko!' bate tumai-i. 
Ane ku'uli'-raka batua-ku: 'Babehi toe!' 
bate rababehi. Wae wo'o-kowo Iko 
Tuama, napa to nu'uli' hi retu, bate 
madupa' hi rei." ?Konce-i Yesus mpo'epe 
lolita ngkai tadulako toei. Toe pai' 
me'ili'-imi hi ntodea to mpotuku'-i, pai' 
na'uli'-raka: "Uma mowo pepangala'-na 
tau toei ria! Nau' hi to Yahudi muli 
Israel, ko'ia ria haduaa kurata to bohe 
pepangala'-na hewa tauna toei ria." 

10 Oti toe, nculii'-ramo suro toera hi 
tomi tadulako. Karata-ra hi ria, mpolia' 
mo'uri'-imi batua-na. H Uma mahae 
ngkai toe, hilou-imi Yesus hi ngata to 
rahanga' Nain, hante ana'guru-na pai' 
wori' tau ntani'-na dohe-ra. 12 Mohu'- 
ramo hi wobo' wuntu ngata, rahilo-rawo 
wori' tauna mehupa' ngkai rala ngata, 
mpokowa' tomate. Tomate toei, hadua 

kabilasa, ana' hadudua, tina-na balu-mi. 
Wori' pue' ngata mpodohei tina-na 
hilou hi daeo'. 13 Kanahilo-na Pue' Yesus 
tobine toei, metumu'-mi ahi'-na pai' 
na'uli'-ki: "Neo'-pi-hawo geo'!" 14 Hilou- 
imi mpoganga pokowa', mentoda'-ramo 
to mokowa'. Na'uli' Yesus: "Kabilasa! 
Kuhubui-ko memata!" 1? Kabilasa to 
mate toei we'i, kaliliu mohura-imi 

pai'-i mololita. Na'uli' Yesus mpo'uli'-ki 
tina-na: "Oi-mi ana'-nu, totina." 18 Tauna 
to mpohilo kajadia' toe, me'eka' omea- 
ramo, pai'-ra mpobila' Alata'ala, ra'uli': 
"Hadua nabi to mobaraka' mehuwu-mi 
hi laintongo'-ta! Hompo mpu'u-imi 
Alata'ala tumai mpotulungi ntodea-na!" 
17 Kareba toe molele hobo' hi tana' 
Yudea pai' ntololikia-na. 18 Ana'guru-na 
Yohanes Topeniu' mpoparata-ki hawe'ea 
to nababehi Yesus toe. Toe pai' mpokio'-i 
rodua ana'guru-na, 19 pai' nahubui-ra 
hilou hi Pue' Yesus, na'uli'-raka: 
"Hilou-mokoi hi Yesus pai' uli'-ki retu: 
'Ba Iko-mi Magau' Topetolo' to najanci 
Alata'ala, ba ria-pidi to ntani'-na to 
kipopea?' " 20 Hilou mpu'u-ramo suro 

to rodua toera, pai' ra'uli'-ki Yesus: 
"Pai'-kai tumai Guru, nahubui-kai 

Yohanes mpekune'-ta, ba kita'-midi 
Magau' Topetolo' to najanci Pue' Ala, ba 
ria-pidi to ntani'-na to kipopea." ?! Nto'u 
toe wo'o-hawo, Yesus mpaka'uri' wori' 
topeda' ngkai haki'-ra, napopalai anudaa' 
ngkai tauna to rahawi', pai' napaka'uri' 
towero bona pehilo-ra. 22 Na'uli'-mi Yesus 
mpo'uli'-raka suro Yohanes toera hewa 
toi: "Nculii'-mokoi, uli'-ki Yohanes hi 
retu napa to nihilo pai' to ni'epe: towero 
pehilo-mi, tokejo momako' monoa'-mi, 
topohaki' poko' mo'uri', towongo pe'epe, 
tomate kupotuwu' nculii', pai' Kareba 
Lompe' kuparata-raka to mpe'ahii' 
tuwu'-ra. 23 Marasi'-ra tauna to uma 
morara' nono-ra hi Aku'." 24 Palai-ra 
suro Yohanes toera, mololita-imi Yesus 
hi ntodea, mpotompo'wiwi Yohanes. 
Na'uli': "Napa patuju-ni hilou mpohirua'- 
ki Yohanes Topeniu' hi tana' to wao'? 
Ba doko'-koi mpohilo tauna to morara' 
nono-na, to hewa pimpi to molue nawui 
ngolu' hilou tumai? Uma-hawoe'. 22 Jadi', 
hilou doko' mpohilo napa-dikoie? Ba 
doko' mpohilo tauna to ncola pohea-na? 
Uma wo'o, apa' po'ohaa' tauna to ncola 
pohea-ra pai' to mo'ua' katuwu'-ra, hi 
tomi magau'-ra-wadi-hana. ?? Jadi', hilou 

doko' mpohilo napa-dikoie? Ba doko' 
mpohilo nabi-dikoi? Ane tetu, makono 
lia. Apa' Yohanes tetui meliu ngkai 
nabi to ntani'-na. 77 Apa' hi'a tetu-mi to 
mporodo nono-ra ntodea mpotarima-a, 
hewa to te'uki' hi rala Buku Tomoroli' 
owi. Na'uli' Alata'ala: 'Hi'a toi-mi suro- 
ku, kuhubui-i meri'ulu ngkai Iko, bona 
mporodo ohea-nu.' " 28 Na'uli' wo'o-mi 
Yesus: "Pe'epei lompe': ngkai hawe'ea 
tauna to putu hi rala dunia' toi, uma ria 
haduaa to meliu kabohe tuwu'-na ngkai 
Yohanes. Aga ngkai wae lau, marasi' 
mpu'u-ra tauna to jadi' ntodea-na 
Alata'ala hi rala Kamagaua'-na. Nau' to 
kedi' lia tuwu'-ra, meliu kamarasi'-ra 
ngkai Yohanes." 2? Hawe'ea tauna, nte to 
mpesingarai' paja', mpo'epe lolita Yesus 
toe mpotompo'wiwi Yohanes. Mpo'epe 
toe, ratarima-mi Lolita Alata'ala, apa' 
oti-ramo mpopeniu' hi Yohanes. 3? Hiaa' 
to Parisi pai' guru agama-rana, oja'-ra 
mpotarima patuju Alata'ala hi tuwu'-ra, 
bo oja'-ra mpopeniu' hi Yohanes. 

31 Na'uli' wo'o Yesus: "Uma mowo tauna 
to tuwu' tempo toi! Toi-mi lolita rapa'-ku 
to kurapai'-raka: 3?Hira' hewa ana' 

to mohura hi wiwi' karajaa, to ntora 

momekio' hi doo-ra, ra'uli': 'Kibawai-koi 
molalowe, uma-koi dota goe' dohe-kai. 
Kibawai-koi motantangi', uma wo'o-koi 
dota geo' dohe-kai.' 33 Batua-na: 
Yohanes Topeniu' uma nipokonoi, 

Aku' wo'o uma nipokonoi. Katumai-na 
Yohanes, mopuasa'-i pai' uma-i nginu 
to melanguhi. Nipoka'oja'-i, ni'uli': 
'Kahawia'-i-hanale!' Hiaa' katumai-ku 
Aku' Ana' Manusia', nginu-a, ngkoni'-a. 
Nipoka'oja' wo'o-a-wadi, ni'uli': 'Hilo-i! 
Tojampa, topalangu-langu, bale-ra 
topesingara' paja' pai' doo-ra topojeko'!' 
34 (7:33) 3? Aga nau' wae, ta'inca 
kamonoto-na patuju Alata'ala ane tanaa 
gau' hawe'ea topetuku'-na." 28 Ria hadua 
to Parisi, hanga'-na Simon, mpohinta' 
Yesus ngkoni' hi tomi-na. Hilou mpu'u- 
imi Yesus hi tomi-na, mohura pai'-ra 
ngkoni'. 37 Hi rala ngata toe, ria hadua 
tobine topojeko', uma tumotoa gau'-na. 
Kana'epe-na karia Yesus ngkoni' hi tomi 
to Parisi toei, tumai-i ngkeni hameha' 
butolo' ihia' lana honga. 88 Tumai-imi 
mpomohui' witi' Yesus, pai'-i geo'. Nasiii' 
witi'-na Yesus hante ue mata-na. Oti toe 
nabongka wuluwoo'-na, napomporihi-ki 
witi'-na, na'eki pai' natuai hante lana 

honga. 3 Nahilo to Parisi babehia tobine 
toei. Mololita bongo-imi hi rala nono-na, 
na'uli': "Ane bongko nabi mpu'u-i tau 
toei, ke na'inca kahema-na tobine to 
mpoganga-i toe, ka'uma-na tumotoa 
gau'-na." 40 Ngkai ree, na'uli' Yesus 
mpo'uli'-ki to Parisi toei: "Simon, ria 

to doko' ku'uli'-koko." Na'uli' Simon: 
"Uli'-mile Guru." 4t Na'uli' Yesus: "Ria 
rodua tauna to mo'inta hi tauna to ma'ala 
rapohentai doi. Hadua mpohenta lima 
atu doi pera', to hadua lima mpulu'-wadi. 
42 Ngkai ka'uma-napi rakulei' mpobayari 
inta-ra, na'uli'-mi tauna to rapohentai 
toei: 'Uma-pi mingki' nibayari inta-ni.' 
Jadi', hema ngkai hira' to rodua toera 
to meliu ahi'-ra hi popa'intaa-ra?" 

43 Natompoi' Simon: "Ba tauna to wori' 
inta-na tu?" Na'uli' Yesus: "Makono 
tompoi'-nu." 44 Oti toe, pai' me'ili'-imi 

hi tobine toei pai' na'uli'-ki Simon: 

"Ha nuhilo tobine toei-e? Karata-ku hi 
tomi-nu we'i, uma nuporodo ue pobohoi' 
witi'-ku, ntuku' ada-ta hi torata. Hiaa' 
tobine toei, nabohoi'-hana witi'-ku 
hante ue mata-na pai' naporihi hante 
wuluwoo'-na. #Iko, uma-a nutabe 
hante pe'eki ntuku' ada-ta. Hiaa' tobine 

toei, uma nabahakai mpo'eki witi'-ku 
ngkai lomo'-ku rata duu' toe lau. **? Iko, 
uma nulanai woo'-ku ntuku' ada-ta hi 
torata. Hiaa' tobine toei mpobowohi 
witi'-ku hante lana honga to masuli' 
oli-na. 4 Jadi', bo ma'ahi' lia-ie, toe 
pai' monoa'-mi kata'inca-na, jeko'-na 
to wori' te'ampungi-mi. Aga tauna to 
hangkedi'-wadi te'ampungi jeko'-na, 
hangkedi' wo'o-wadi-hawo ahi'-na." 

48 Oti toe na'uli' Yesus mpo'uli'-ki 
tobine toei: "Te'ampungi-mi jeko'-nu." 
49 Mpo'epe toe, momepololitai-ramo 
tauna to mpohimpongkoni'-raka, ra'uli': 
"Hema-idie tau tetui-e, pai' daho'-i 
mpo'ampungi jeko'-e?" 20 Na'uli' wo'o-mi 
Yesus hi tobine toei: "Tebahaka-moko 
ngkai huku' jeko'-nu sabana pepangala'- 
nu hi Aku'. Hilou-moko hante kalompea' 
tuwu'-nu." 

8 LOti toe, Yesus mpodaoi' wori' 
ngata mpopalele Kareba Lompe', 
na'uli': "Neo' rata-mi tempo-na Alata'ala 

jadi' Magau' hi dunia'." Ana'guru-na to 
hampulu' rodua mpodohei-i. 2Ria wo'o 
ba hangkuja dua tobine to mpodohei-ra. 
Tobine toera, tobine to napaka'uri' 
Yesus ngkai haki'-ra ba ngkai anudaa' to 

mpohawi'-ra. To hadua, Maria to biasa- 
na rahanga' Magdalena. Ria-i hangkani 
Yesus mpopalai pitu anudaa' ngkai 
Maria toei. 3To hadua wo'o, Yohana 
tobine-na Khuza, topohawa' hi rala tomi 
Magau' Herodes. Ria wo'o Susana, pai' 
wori'-pidi tobine ntani'-na. Tobine toera 
mpake' doi-ra moto mpotulungi Yesus 
pai' ana'guru-na. “Uma ria kaputua 
tauna ngkai ngata ntani'-na tumai hi 
Yesus. Wori'-mi tauna to morumpu, 
Yesus mpololitai-ra hante lolita rapa' 
toi, na'uli': ? "Ria hadua topohawu' 
hilou mohawu'. Rala mpohawu'-na toe, 
ria hawua'-na monawu' hi mata ohea, 
alaa-na rapopongko tauna pai' natilo' 
danci. Ria wo'o to monawu' hi tana! 

to watua. Tuwu' moto hinawu' toe, aga 
kaliliu molaju apa' bangi tana'-na. “Ria 
wo'o to monawu' hi laintongo' rui. Tuwu' 
rui hangkaa-ngkania hante hinawu', 
alaa-na rui mpo'upi' hinawu' duu'-na 
mate. 3 Ria wo'o hawua' to monawu' hi 
tana' to morudu'. Tuwu' hinawu' toe, 
morudu' lia, wua'-na ha'atu ngkani ngkai 
hinawu'-na." Oti lolita rapa'-na toe, 
na'uli'-mi Yesus: "Hema-koi to tilingaa, 
pe'epei lompe'!" 9 Ana'guru-na mpekune' 


LUKAS 8.10 - 14 289 


Yesus ba napa-i batua lolita rapa' toe. 
10 Na'uli' Yesus: "Owi, Alata'ala ko'ia 
mpopo'incai manusia' beiwa-i mpai' 
jadi' Magau' hi dunia'. Aga hewa toe 
lau, napopo'incai-mokoi tudui' toe. Aga 
ane ntodea-hana, kutudui'-ra hante 
lolita rapa', bona madupa' lolita Buku 
Tomoroli' to mpo'uli': 'Pe'epe moto-ra, 
aga uma oa' ra'incai batua-na. Pehilo 
moto-ra, aga hewa to uma oa' monoto 
rahilo.' 11 "Tohe'i-mi batua lolita rapa'-ku 
we'i: Hawua' to rahawu', tetu-mi Lolita 
Alata'ala. 12Hawua' to monawu' hi 
mata ohea mpobatuai tauna to mpo'epe 
Lolita Alata'ala, aga Magau' Anudaa' 
mpohilingai' nono-ra, alaa-na uma-ra 
mepangala', pai' uma-ra tebahaka ngkai 
huku' jeko'-ra. 18 "Hawua' to monawu' 
hi watu mpobatuai tauna to mpo'epe 
Lolita Alata'ala pai' ratarima hante 
goe' nono-ra. Mepangala' moto-ra, aga 
pepangala'-ra tetu uma moroho, hewa 
hinu'a to uma morali'. Toe pai' ane 
rata-damo pesori, mo'ungkere'-ramo, 
uma-rapa mepangala'. !#"Hawua' to 
monawu' hi laintongo' rui mpobatuai 
tauna to mpo'epe Lolita Alata'ala, aga 
ntora mpenonoi katuwu'-ra hi rala 

dunia', doko' mo'ua' pai' doko' mporata 
kagoea'. Hawe'ea toe mposesei'-ra, 
alaa-na uma-ra kaliliu mpotuku' Lolita 
Alata'ala, pai' uma ria kalaua-na hi 
katuwu'-ra. P "Hawua' to monawu' hi 
tana' to morudu' mpobatuai tauna to 
mpo'epe Lolita Alata'ala, pai' lolita toe 
rakakamu hante kanoa' pai' karoli' nono- 
ra. Ntaha-ra mpotuku' Lolita Alata'ala, 
duu'-na ria kalaua-na hi katuwu'-ra. 

16 "Uma ria tauna to mposuwe palita 
pai' napopoi' ba natu'u hi une' poturua. 
Palita bate natu'u hi pontu'ua-na bona 
hini-na rahilo tauna to mesua'. 17 Apa' 
hawe'ea to tewuni kana rapopehuwu. 
Pai' hawe'ea to kalerua kana rahungke 
pai' jadi' kahiloa. 18 "Toe pai' ku'uli', 
pelompehi-koie' beiwa-koi mpo'epe 
Lolita Alata'ala. Apa' tauna to mpotarima 
Lolita Alata'ala, ranotohi nono-ra bona 
kawoo-woria' to ra'inca. Aga tauna to 
uma dota mpotarima Lolita Alata'ala, 
nau' ria hangkedi' to ra'inca, ra'alai' 
lau-ra." 19 Hangkani, tina pai' ompi'-na 
Yesus tumai doko' mpohirua'-ki, aga 
uma-ra teliu apa' wori' rahi tauna. 20 Ria 
hadua to mpo'uli'-ki Yesus: "Guru, 
tina-nu pai' ompi'-nu, oe-ra ria hi 

mali-na, doko' mpohirua'-koko." 2! Tapi' 
Yesus mpo'uli'-raka: "Ane to kupotina 
pai' to kupo'ompi'-le, tauna to mpo'epe 
pai' mpotuku' Lolita Alata'ala." 22 Rala-na 
ha'eo, Yesus hante ana'guru-na mohawi' 
sakaya. Na'uli' Yesus mpo'uli'-raka: 
"Hilou-tamo hi dipo rano." Me'ongko'- 
ramo. 2 Bula-ra mosakaya, leta'-imi 
Yesus. Muu-mule' rata-mi ngolu' bohe 
hi rano mporumpa'-ra. Sakaya-ra 
napesua' ue, alaa-na neo' matala-ramo. 
24 Ana'guru-na hilou hi Yesus mpolike-i, 
ra'uli': "Guru! Guru! Mate-ta toi-e!" 
Pemata-nami Yesus pai'-i mpotagi 
ngolu' pai' balumpa to mekoroi' toe. 
Mento'o-mi ngolu', pai' rano molino 
nculii'. Rodo omea-mi. 2? Ngkai ree, 
na'uli'-mi Yesus hi ana'guru-na: "Napa 
pai' uma-a nipangala'-e?" Konce pai' 
me'eka'-ramo, pai' momepololitai-ramo, 
ra'uli': "Hema mpu'u-idi tau toii-e? 
Bangku' ngolu' pai' balumpa nahawai', 
ratuku' mpu'u-diki-hana hawa'-nae!" 

26 Kaliliu-ramo mosakaya, duu'-na rata hi 
tana' Gerasa to hi dipo rano ngkai tana' 
Galilea. 27 Ria hi ree hadua pue' ngata to 
rapesuai' seta to wori'. Mahae-imi tauna 
toei uma moheai pai' uma-i mo'oha' hi 

tomi. Hi daeo'-wadi po'ohaa'-na. Jau-i 
kahawia'. Nau' rahilu'-i hante koloro 
pai' rante pai' radongo ncuu, ma'ala oa' 
nadupe"' pohilu'-na pai' metibo' hilou hi 
kawaoa'-na, apa' nakeni karoho seta 
to mpohawi'-i. Nto'u Yesus mehompo 
ngkai sakaya hilou hi role-na, tumai-imi 
tauna to kahawia' toei mpohirua'-ki. 
Kampohilo-na Yesus, pe'au-nami pai'-i 
mowingkotu' hi nyanyoa-na. Yesus 
mpohubui seta toera malai. Na'uli' 

tau toei mpesukui: "Ee Yesus, Ana' 
Alata'ala to hi suruga! Napa-di-kona 
pai' tumai-koe? Kuperapi' bona neo'- 
a-kuwo nusesa'!" 28 (8:27) 29 (8:27) 

30 Yesus mpekune'-i: "Hema hanga'-nu?" 
Natompoi': "Legion." ("Legion" tohe'e, 
batua-na "moncobu," apa' wori' seta to 
mpohawi'-i.) 3! Raperapi' mpu'u seta 
toera bona neo'-ra nawuso hilou hi rala 
wulou'laa to uma tepetudu kanala-na. 
32 Uma molaa ngkai ree, ria wori' wawu 
mojume hi panapa bulu'. Seta toera 
merapi' hi Yesus, ra'uli': "Piliu-ka-kaiwo 
mesua' hi wawu toera mai." Napiliu 
moto-ra. 33 Malai mpu'u-ramo seta ngkai 
rala tauna toei, kaliliu mesua' hi wawu. 
Pesua'-ra hi wawu toe, mparampuli- 


LUKAS 8.34-41 293 


ramo-rawo wawu hilou mengkajuala' 

hi rano, mate bonga-ramo hi rala ue. 
34 Karahilo-na to mpodoo wawu kajadia' 
toe, mokeno-ramo hilou hi ngata pai' 
bonea to mohu' mpoparata kajadia' 
toe. 3?Toe pai' tumai-ramo pue' ngata 
doko' mpohilo napa to jadi'. Karata-ra 
hi Yesus, rahilo-rawo tauna to biasa-na 
napesuai' seta, mohura rodo-imi hi ncori 
Yesus. Moheai-i pai' monoto-mi nono-na. 
Me'eka'-ramo. 3?Tauna to mpohilo 
kajadia' toe mpotutura beiwa Yesus 
mpaka'uri' tauna to kahawia'. 3” Ngkai 
ree, hawe'ea tauna hi tana' Gerasa 

toe merapi' hi Yesus bona malai-imi 
ngkai ngata-ra, apa' me'eka' lia-ra. 
Jadi' mohawi' sakaya-imi nculii' hilou 

hi dipo-na. 33 Ane tauna to napaka'uri' 
Yesus, merapi'-i bona ma'ala-i hilou 
dohe-na. Tapi' uma-i napiliu, na'uli'-ki: 
39 "Nculii'-moko hilou hi tomi-nu pai' 
uli'-raka retu napa to nababehi Alata'ala 
hi iko." Hilou mpu'u-imi mpopalele hi 
rala ngata napa to nababehi Yesus hi 
woto-na. ^0 Karata-na Yesus nculii' hi 
dipo rano, goe'-ramo tauna to wori' 
mpotomu-i, apa' hawe'ea-ra ntora 
mpopea-i. 4t Nto'u toe, rata hadua 

pangkeni tomi posampayaa hi ngata 
toe, hanga'-na Yairus. Mowingkotu'-i hi 
nyanyoa Yesus, naperapi' bona hilou-i 
hi tomi-na. #2 Apa' ria ana'-na tobine 
hadudua-wadi, umuru-na hampulu' 
rompae, peda' neo' mate. Hilou mpu'u-i 
Yesus dohe-na. Bula-ra momako' hilou hi 
tomi-na Yairus, mome'upi'-damo tauna 
to wori' mpo'upi' Yesus. #3 Hi olo' ntodea, 
ria hadua tobine, hampulu' rompae-imi 
ntora moraa', pai' uma ria katontoa'-na, 
nau' wori'-mi to mpokulii'-i. ##Tumai-imi 
tobine toei mpomohui' Yesus ngkai 
tilingkuria-na pai' naganga wuntu 
baju-na. Hampinisi mata mentoda'-mi 
poraa'-na. # Mepekune'-imi Yesus: 
"Hema to mpoganga-ae?" Mancapu 
omea-ra. Na'uli' Petrus: "Guru, apa' wori' 
rahi tauna mpotipuhi-ta, mome'iho'- 
ra-damo mpo'upi'-ko." 46 Na'uli' 

Yesus: "Bate ria-di to mpoganga-ae! 
Ku'inca-le, apa' ria kabaraka' to malai 
ngkai woto-ku." 47 Na'inca tobine 

toei ka'uma-na tewunii' babehia-na. 
Jadi' moridi'-i tumai mowingkotu' hi 
nyanyoa Yesus. Napangaku' hi ntodea 
kahi'a-na to mpoganga baju Yesus 

pai' kamo'uri'-nami ngkai haki'-na. 

48 Na'uli' Yesus mpo'uli'-ki: "Ana'-ku, 
mo'uri'-moko sabana pepangala'-nu 

hi Aku'. Nculii'-moko hante kalompea' 
tuwu'-nu." 49 Bula-na Yesus mololita- 
pidi, rata-mi suro ngkai tomi Yairus to 
mpo'uli'-ki Yairus: "Mate-mi ana'-nu. 
Neo'-pi mposusai' Guru." 50 Kana'epe-na 
Yesus lolita toe, na'uli' mpo'uli'-ki Yairus: 
"Neo' mere' nono-nu. Pangala'-mi-hana, 
mo'uri' moto-i mpai' ana'-nu." >! Karata- 
ra hi tomi Yairus, Yesus uma mpiliu 
kabua'-bua' tauna mesua' dohe-na. 
Muntu' Petrus, Yohanes, Yakobus 

hante tina pai' tuama ana' toei-wadi 

to ma'ala mesua'. »2Hawe'ea tauna 

to morumpu hi tomi Yairus geo' pai' 
motantangi', mpotantangii' ana' to mate 
toei. Na'uli' Yesus: "Neo'-pi-hawo geo'. 
Uma-ile mate-e, leta'-i-wadi-hawo." 

53 Mpo'epe toe, rapotawai-i-wadi, apa' 
ra'inca kamate-na mpu'u-mi. >? Oti 

toe, Yesus mpokamu pale-na ana' toei 
pai' na'uli'-ki: "Memata-moko ana'!" 

>> Mo'inoha' nculii'-imi ana' toei, pai' 
kaliliu memata-imi. Na'uli' Yesus: 
"Wai'-i pongkoni'." 586 Konce mpu'u-ramo 
totu'a-na. Aga Yesus mpotagi-ra, bona 

neo' ra'uli' hi hema-hema napa to jadi' 
toe. 

1 Yesus mpokio' ana'guru-na to 

hampulu' rodua morumpu, pai' 
nawai'-ra kuasa pai' kabaraka' mpopalai 
hawe'ea seta pai' mpaka'uri' topohaki'. 
2 Napahawa'-ra hilou mpaka'uri' topeda' 
pai' mpopalele kareba-na: "Neo' 
rata-mi tempo-na Alata'ala jadi' Magau' 
hi dunia'." 3 Kako'ia-ra me'ongko', 
na'uli'-raka: "Neo'-koi ngkeni napa-napa 
hi pomakoa'-ni. Neo' ngkeni boku ba 
pongkoni' ba doi. Neo' ngkeni rontonga' 
baju ba lua'. #Ane ratarima-koi hi rala 
tomi hantomi, mo'oha' hi ree-mokoi 
duu'-ni kaliliu hilou hi ngata ntani'-na. 
> Ane rata-koi hi ngata pai' uma-koi 
ratarima, wae kanipalahii-na ngata tetu, 
tonta awu to mentaka' hi palanta' witi'- 
ni, tanda kanahuku'-ra mpai' Alata'ala." 
6 Ka'oti-na Yesus mpotudui'-ra, 
me'ongko'-ramo hilou hi ngata-ngata. 
Hiapa pomakoa'-ra, mpokeni-ra Kareba 
Lompe' pai' mpaka'uri' topeda'. 7 Nto'u 
toe, topoparenta hi Galilea, Herodes 
Antipas. Kana'epe-na Herodes hawe'ea 
to nababehi Yesus toe, napoka'ingu' 
lau-mi. Apa' ria to mpo'uli': "Yesus toei 

lou, Yohanes Topeniu' tuwu' nculii'-imi." 
8 Ria wo'o to mpo'uli' Yesus toei nabi 
Elia owi mehupa' nculii'. Ria wo'o to 
mpo'uli' Yesus toei hadua nabi to owi 
memata nculii'. ? Na'uli' Herodes: "Ane 
Yohanes Topeniu', kuhubui-mi wengi 
tauna mpopata' wuroko'-na. Hiaa' 
Yesus toe-e lou, hema mpu'u-i-hawo? 
Wori'-mi ku'epe to mpotompo'wiwi-i." 
Toe pai' Herodes doko' mpohirua'-ki 
Yesus. 10 Rata nculii'-ramo suro Yesus to 
hampulu' rodua toera, pai' ratutura-ki 
Yesus hawe'ea to rababehi. Oti toe, 
Yesus mpo'ema'-ra hilou hi kawaoa'-na 
mohu' hi ngata Betsaida. 1! Ntaa' 
ra'inca-di ntodea kahilou-rae. Toe 

pai' metuku'-ramo mpotuku' Yesus. 
Karata-ra hi Yesus, natarima moto-ra 
pai' natudui'-ra tudui' to mpotompo'wiwi 
Kamagaua'-na Alata'ala. Pai' hema- 
hema to mohaki' napaka'uri'. 12 Neo' 
limpa-mi eo, rata-ramo ana'guru-na 

to hampulu' rodua mpo'uli'-ki Yesus: 
"Guru, agina tahubui-ramo ntodea 
toera lau hilou mpali' pongkoni'-ra pai' 
poturua-ra hi ngata pai' bonea to mohu'. 
Apa' wao'-hana hi rehe'i lau." 18 Na'uli' 
Yesus: "Koi'-mi to mpopokoni'-ra." 

Ra'uli' ana'guru-na: "Beiwa-mi-kaina! 
Apa' muntu' lima meha' roti pai' 
rongkaju bau' uru-wadi to ria hi kai'-e. 
Ha kana hilou-kai mpo'oli pongkoni' 

to rapokoni'-raka tauna to wori' toera 
lau?" 14(Kawori'-ra kira-kira lima 
ncobu paka' tomane-pidi.) Na'uli' Yesus 
mpo'uli'-raka ana'guru-na: "Hubui-ra 
mohura mopantuda-ntuda, nte lima 
mpulu' tauna hantuda." 12 Ratuku'-mi 
ana guru-na napa to nahubui-raka Yesus. 
16 Mohura-ra omea, na'ala'-mi Yesus roti 
to lima meha' pai' uru to rongkaju, pai'-i 
ngkongoa' hi langi' mosampaya. Oti toe 
napihe-pihe-mi roti pai" nabibe'-bibe' 
bau', pai' nawai'-raka ana'guru-na 

bona rabagi hi ntodea. + Ngkoni' 
omea-ramo duu'-ra bohu. Ka'oti-ra 
ngkoni', ana'guru-na mporumpu toro 
koni'. Metoro-pi hampulu' roluncu. 

18 Rala-na ha'eo, Yesus mosampaya 
hadudua-na, pai' rata ana'guru-na 
dohe-na. Napekune'-ra, na'uli': "Ntuku' 
ponguli' ntodea, hema-a Aku' toi-e?" 

19 Ratompoi': "Ria to mpo'uli' Yohanes 
Topeniu'-ko tuwu' nculii'. Aga ria wo'o to 
mpo'uli' nabi Elia-ko. Ria wo'o to mpo'uli' 


Iko hadua nabi to owi tuwu' nculii'. 

20 Napekune' tena-ra: "Hiaa' koi'-koiwo 
mpo'uli', hema-a Aku' toi-e?" Natompoi' 
Petrus: "Iko-mi Magau' Topetolo' to 
najanci Alata'ala!" 21 Ngkai ree, Yesus 
mpotagi mpu'u-ra, na'uli': "Neo' ulu 
ni'uli' hi hema-hema ka'Aku'-na Magau' 
Topetolo'." 22 Na'uli' wo'o-mi: "Aku' Ana' 
Manusia' kana mporata wori' kaparia. 
Rasapuaka-a mpai' totu'a ngata, imam 
pangkeni hante guru agama. Rapatehi-a 
mpai', aga hi eo katolu-na tuwu' nculii' 
moto-a." 2 Ngkai ree, Yesus mpololitai 
hawe'ea tauna, na'uli': "Hema to doko' 
mpotuku'-a kana mpobahaka konoa-na 
moto, pai' kana napaha'a kaju parika'-na 
butu eo-na--batua-na: kana natuku' 
hawa'-ku nau' napopate-ki. Oti toe-di 
pai' lako' ma'ala-i mpotuku'-a. 24Hema 
to mpentaei konoa-na moto, uma-i 
mpai' mporatai katuwua' to lompe'. 
Aga hema to mpobahaka konoa-na 
moto sabana petuku'-na hi Aku', nau' 
napopate-ki, hi'a-mi mpai' to mporata 
katuwua' to lompe' duu' kahae-hae-na. 
25 Napa kalaua-na tarumpu hawe'ea 
ka'uaa' dunia', tapi' kao'-ta moto morugi 
apa' uma taratai katuwua' to lompe' 

hi eo mpeno-na. ?? "Hema to me'ea' 

mpangaku' petuku'-na hi Aku' pai' 
mpoka'ea' tudui'-ku, Aku' wo'o mpai' 
me'ea' mpangaku' kahi'a-na topetuku'- 
ku ane rata-apa mpai' ngkai suruga. 
Nto'u toe mpai', Aku' Ana' Manusia' 
mana'u tumai hante mala'eka-mala'eka 
to moroli', mehini-a hante baraka'-ku pai' 
hante baraka'-na Tuama-ku. ?” Pe'epei to 
ku'uli'-kokoi tohe'i: ria-koi mpai' hi rehe'i 
to ko'ia mate kako'ia-na nihilo Alata'ala 
jadi! Magau'." 28 Kira-kira hamingku 
ngkai pololita-na toe, Yesus mpobawai 
Petrus, Yohanes pai' Yakobus manake' 
hilou hi lolo bulu', lou mosampaya. 

29 Bula-na Yesus mosampaya, mobali'-mi 
lence-na, pai' pohea-na mewali mengea' 
meringkila'. 3? Muu-mule' ria rodua 
tauna to mpololitai-i, hira' nabi Musa pai' 
Elia. 3! Mehini pai' ncola wo'o-ra-rawo to 
rodua toera. Mololita-ra, mpotompo'wiwi 
kamate-na Yesus to napadupa' mpai' hi 
ngata Yerusalem. 3? Nto'u toe, Petrus 
pai" doo-na leta' luru'. Kamolike-ra, 
rahilo-rawo Yesus mehini ncola hante 
tauna to rodua to dohe-na. 33 Kaneo'-ra 
me'ongko'-mi to rodua toera, na'uli' 
Petrus: "Guru, lompe' lia-ta mo'oha' 

hi rehe'i! Agina kibabehi-damo tolu 

bamaru' hi rehe'i. Hameha' bagia-nu 
Guru, hameha' bagia-na Musa, pai' 
hameha' wo'o bagia-na Elia." (Aga 
uma-hawo na'incai kahompoa lolita- 
na.) 34Bula-na mololita-pidi Petrus, 
rata-mi limu' mpokamoui-ra. Me'eka'- 
ramo mpohilo limu' to mpoputu'-ra. 

35 Mpo'epe-ra topololita ngkai rala 
limu' to mpo'uli': "Hi'a toi-mi Ana'-ku 
to kupelihi. Pe'epei-mi lolita-na!" 

36 Kamolino-na topololita, rahilo-rawo 
ana'guru-na, hadudua-na Yesus-damo. 
Pana'u-ra ngkai bulu' toe, ana'guru-na 
to tolu toera mengkalino-wadi, uma-ra 
ulu mpololita hi hema-hema napa to 
rahilo hi lolo bulu' toe. 3” Kamepulo-na 
mana'u-ramo ngkai lolo bulu', pai' wori' 
tauna mpohirua'-ki Yesus. 33Ria hadua 
tomane hi laintongo' tauna to wori' 

to mekio', na'uli': "Guru! Tulungi-a! 
Pehiloi-ka-kuwo ana'-ku. Hadudua 
hi'a-wadi-ka-kuwo ana'-ku. 3? Ane 
napesuai' anudaa'-i, kaka'au-au-i pai' 
kakapadi-padi-i, duu'-na mowura' 
nganga-na. Neo' uma ria palaia-na 
anudaa' toe mpopedahi-i. 40 Kuperapi'- 
ramo ana'guru-nu mpopalai anudaa' 
toe, aga uma rakulei'." 41Na'uli' Yesus: 

"Uma mowo-koie'! Ko'ia oa'-tano 
mepangala'-koie! Mesapuaka oa'- 
pidi-koi mposapuaka konoa Alata'ala! 
Ni'uli'-koina hangkuja tena-pi kahae-ku 
dohe-ni, hangkuja tena-pi kahae-na 
kupengkatarii kalente pepangala'-nie! 
Keni tumai ana'-nu!" 42 Bula-na ana' toei 
momako' hilou hi Yesus, modungka- 
imi napakeni seta to mpohawi -i, 

pai' kakapadi-padi woto-na. Yesus 
mpopetibo' anudaa', pai' mpaka'uri' 
ana' toei. Oti toe na'uli'-ki tuama-na: 
"Ala'-mi ana'-nu. Mo'uri'-imi." 8 Konce 
omea-ramo tauna mpohilo baraka' 
Alata'ala to bohe tohe'e. Bula-ra ntodea 
mokanono mpokakonce hawe'ea anu 
mekoncehi to nababehi Yesus, na'uli'-mi 
hi ana'guru-na: “"Penonoi lompe'-e' 
lolita-ku toi: Aku' Ana' Manusia' bate 
ratonu mpai' hi kuasa manusia'." P Aga 
ana'guru-na uma mpo'incai patuju-na, 
apa' tewunii'-raka batua-na, alaa-na 
uma rapaha. Hiaa' uma wo'o-ra daho' 
mpekune'-i ba napa batua lolita-na 
toe. 46 Ana'guru-na Yesus momehono', 
ba hema-ra to meliu kabohe tuwu'-ra. 
47 Na'inca Yesus napa to hi rala nono-ra. 
Toe pai' na'ala' hadua ana' to kedi' 

napopokore hi ncori-na, “8 pai' na'uli'- 
raka: "Hema to mpotarima ana' to kedi' 
toi sabana petuku'-na hi Aku', batua-na 
Aku'-mi to natarima. Pai' hema to 
mpotarima-a, mpotarima wo'o-imi Pue' 
Ala to mposuro-a. Hema-koi to tuwu' 
mengkadingki', hi'a-mi to bohe mpu'u 
tuwu'-na." 49 Na'uli' Yohanes: "Guru, 
ria kihilo hadua tauna mpopalai seta 
hante hanga'-nu, aga kitagi-i apa' bela-i 
topetuku'-ta." 30 Na'uli' Yesus: "Neo'-i 
ratagi, apa' tauna to uma mpo'ewa-ta, 
batua-na hira'-mi to tono' hi kita'." 

51 Mohu'-mi tempo-na Yesus me'ongko' 
hilou hi suruga, napomonoa'-mi bate 
mpotoa'-i Yerusalem. ?2 Nahubui ba 
hangkuja dua topetuku'-na meri'ulu 
ngkai Hi'a. Mesua'-ra to rahubui toera 
hi ngata to Samaria bona mporodo 
hawe'ea-na kako'ia-na Yesus rata. 73 Aga 
pue' ngata toera, oja'-ra mpotarima 
Yesus, apa' ra'inca kampotoa'-na 
Yerusalem. ?4Yakobus pai' Yohanes 
mpo'epe karapoka'oja'-ra pue' ngata 
toera. Toe pai' ra'uli'-ki Yesus: "Pue', 
ane nupokono, kiperapi' apu ngkai langi' 
mpomampuhi pue' ngata toera lau!" 

>> Tapi' Yesus mpe'ili'-ra pai! mpotagi-ra. 

56 Oti toe, kaliliu-ramo hilou hi ngata 
ntani'-na. 27 Hi pomakoa'-ra toe, ria 
hadua tauna to mpo'uli'-ki Yesus: "Hiapa 
kahiloua-nu Pue', doko' kutuku'-ko." 
58 Yesus mpotompoi'-i, na'uli': "Bangko' 
ria pulo'u-ra, pai' danci ria peta-ra, 
aga Aku' Ana' Manusia' uma-kuna ria 
tomi-ku kupoturui." 59 Oti toe, pai' na'uli' 
Yesus hi kahadua-na: "Tuku'-a." Aga 
natompoi' tau toei: "Pue', piliu-a-kuwo 
ulu nculii' hi tomi-ku. Ane mate-damo 
tuama-ku pai'-i ratana, bo kutuku'- 
moko." 80 Yesus mpotompoi'-i hante 
walatu toi, na'uli': "Pelele' moto-ramo 
tomate mpotana hingka tomate-ra. 
Aga iko-kona, hilou-moko mpopalele 
kareba Kamagaua' Alata'ala." 6t Ria wo'o 
kahadua-na mpo'uli'-ki Yesus: "Pue', 
dota moto-a mpotuku'-ko. Aga piliu-a 
ulu nculii' mpalakana hi ompi'-ku." 
62 Na'uli' Yesus mpo'uli'-ki: "Tauna to 
ntepu'u-mi mopajeko', uma-hawo lompe' 
ane kakai'ili -ili'-i. Tauna to hewa toe 
kehi-ra, uma-ra natao jadi' topobago hi 
rala Kamagaua'-na Alata'ala." 
10 LOti toe, Pue' Yesus mpelihi 
wo'o-mi pitu mpulu' topetuku' 
to ntani'-na pai' nahubui-ra momako' 

rodua-rodua meri'ulu ngkai Hi'a hilou hi 
butu-butu ngata to natara mpai'. ? Na'uli' 
mpo'uli'-raka: "Tauna to doko' mpo'epe 
Kareba Lompe' ma'ala rarapai'-ki pae 
to taha'. Wori' pae to kana rapepae, 
aga topepae uma-ra wori'. Toe pai' 
kana mekakae-koi hi pue' bonea, 
niperapi' bona nahubui tauna hilou 
mepae hi bonea-na. 3 "Hilou-mokoi, aga 
pelompehi, apa' kuhubui-koi hilou hi olo' 
tauna to dada'a. Koi' mpai' hewa bima hi 
olo' serigala. “Neo' ngkeni karepe' doi ba 
boku ba sapatu' ropasa. Neo' mengkahae 
mpololitai tauna hi lengko ohea. ? "Ane 
mesua'-koi hi rala tomi hantomi, ncaliu 
ni'uli': 'Kalompea' ngkai Pue' rata hi 
koi' pue' tomi!' € Ane lompe' nono-ra 
pue' tomi mpotarima-koi, bate nagane' 
mpu'u-ra mpai' Pue' Ala. Aga ane 
uma-rada dota mpotarima-koi, uma-ra 
mpai' mporata rasi' ngkai pegane'-ni 
tetu. ' Hantomi lau-wadi po'ohaa'-ni, 
neo'-koi pantoli-ntoli hi kahantomi-na 
bula-ni mpokeni Kareba Lompe' hi ngata 
tetu. Pongkoni' napa to rawai'-kokoi, 
koni'-mi-hana, apa' topobago masipato' 
mpotarima gaji'-na. 3 "Ane mesua'- 

koi hi rala ngata pai'-koi ratarima, 

koni'-mi-hana napa to ratonu-kokoi. 

9 Paka'uri' topeda' to hi rala ngata, pai' 
uli'-raka pue' ngata: 'Rata-mi tempo-na, 
Alata'ala jadi" Magau' hi laintongo'-ni.' 
10 Aga ane mesua'-koi hi rala ngata 
pai' uma-koi ratarima, hilou-mokoi 

hi karajaa pai' mpo'uli':  'Nau' awu 
ngata-ni to mentaka' hi palanta' witi'-kai, 
kitonta bona nihilo. Aga kiwoi-koie': 
neo' rata-mi tempo-na Alata'ala jadi' 
Magau'!' " 12 Na'uli" wo'o-mi Yesus 

hi topetuku'-na: "Ku'uli'-kokoi, hi Eo 
Kiama, meliu pehuku'-na Alata'ala 
mpohuku' pue' ngata toera ngkai 
pehuku'-na hi pue' ngata Sodom owi. 
13 "Silaka-koi to Yahudi to mo'oha' hi 
ngata Korazim pai' hi Betsaida! Wori' 
moto-mi tanda mekoncehi kubabehi hi 
ngata-ni, aga uma oa'-koi medea ngkai 
jeko'-ni. Ane rapa'-na tanda mekoncehi 
toe rababehi hi rala ngata Tirus pai' 
Sidon, ke mahae-ramo-rana medea 
ngkai jeko'-ra, nau' bela-ra to Yahudi. 
Ke mpo'ala' karu'-ramo rapohea, pai' 
mohura-ra mpohawui' woto-ra hante 
awu, tanda kasoho' nono-ra. 1“ Jadi', hi 
Eo Kiama mpai', meliu-pi pehuku'-na 
Alata'ala hi koi' ngkai pehuku'-na hi 

to Tirus pai' to Sidon. 12"Pai' koi' 

wo'o to Kapernaum! Ha ni'uli'-koina 
na'ongko' napomolangko-koi mpai' 
Alata'ala-e? Uma-e'! Natadi pai' nahuku' 
lau-dakoi mpai'." 190Oti toe, Yesus 
mololita tena hi topetuku'-na, na'uli': 
"Tauna to mpotarima lolita-ni, batua-na 
lolita-ku Aku' to ratarima. Tauna to 
mposapuaka-koi, batua-na Aku' to 
rasapuaka. Pai' tauna to mposapuaka-a, 
mposapuaka wo'o-ra Pue' Ala to 
mposuro-a." 1/ Ba hangkuja kahae-na 
ngkai toe, nculii'-ramo topetuku' to pitu 
mpulu' toera. Goe' mpu'u-mi nono-ra, 
ra'uli'-ki Yesus: "Pue', bangku' seta wo'o 
mengkoru hi kai' pai' metibo'-ra, ane 
kipopalai-ra hante hanga'-nu." 18 Na'uli' 
Yesus: "Kuhilo-di Magau' Anudaa'-e 
monawu' ngkai langi' hewa kila'! 19 Jadi', 
bona ni'inca: kuwai'-mokoi kuasa, bona 
ma'ala-koi mpolisa ule ba lipa pai' 
mpodagi hawe'ea karohoa bali'-ta. Uma 
hema to mposerohi-koi. 29 Aga nau' wae, 
neo' nipokagoe' kamengkoru-ra seta hi 
koi'. Agina mpokagoe'-koi kate'uki'-nami 
hanga'-ni hi rala suruga." ?! Nto'u toe 
Yesus nakuasai Inoha' Tomoroli', pai'-i 
mololita ngkai kagoe' nono-na, na'uli': "O 

Mama, Pue' langi' pai' dunia'! Mpo'uli'-a 
tarima kasi, apa' hawe'ea toe lau 
nupopohiloi-raka tauna to uma pe'incai, 
tapi' nuwunii'-raka tauna to nginca pai' 
tauna to pante. Apa' wae-mi konoa-nu 
Mama. 22"Hawe'ea-na natonu-maka 
Tuama-ku. Uma ria haduaa to mpo'inca 
kahema-ku Aku' Ana' Alata'ala, muntu' 
Tuama-ku to mpo'inca-a. Wae wo'o 
uma ria to mpo'incai hema-i Tuama-ku, 
muntu' Aku' Ana'-na to mpo'inca-i, pai' 
hema-hema to kupopo'incai kahema-nai 
Tuama-ku." 23 Ngkai ree, bona neo' 
ra'epe doo, me'ili'-imi hi ana'guru-na, 
na'uli'-raka: "Morasi' mpu'u-koi, apa' 
nihilo-mi-koina hawe'ea tohe'i. 24 Apa' 
wori' moto nabi pai' magau' owi to 
doko' mpohilo napa to nihilo koi' toi, 
aga uma-rana rahiloi. Doko' lia-ra 
mpo'epe napa to ni'epe-mi koi', aga 
uma-rana ra'epei." 25 Ria hadua guru 
agama Yahudi to doko' mpemai-mai 
kasala' petompoi' Yesus. Napekune'-i: 
"Guru, napa-hawo to kana kubabehi 
bona mporata-a katuwua' to lompe' 
duu' kahae-hae-na?" 26 Na'uli' Yesus: 
"Napa to te'uki' hi rala Atura Pue'? 
Beiwa to nubasa?" 27 Natompoi' guru 

agama toei: " 'Kana tapoka'ahi' Pue'-ta 
Pue' Alata'ala hante nono-ta mpu'u, 
tatonu hawe'ea katuwu'-ta hi Hi'a, 
tapoka'ahi'-i hudu pakulea'-ta, pai' hudu 
inca-ta.' Pai' 'Kana tapoka'ahi' doo-ta 
hewa pompoka'ahi'-ta woto-ta moto." " 
28 Na'uli' Yesus: "Kono-mi petompoi'-nu. 
Babehi-mi hewa tetu, mporata moto-ko 
mpai' katuwua' to lompe'." 29 Aga 

guru agama toei uma dota radagi, 
mpoperaha-i kamonoa' po'ingku-na. Toe 
pai' na'uli': "Hiaa' hema doo-ku to kana 
kupoka'ahi'-e?" 30 Natompoi' Yesus: "Ria 
hadua tomane to mako' ngkai Yerusalem 
mana'u hilou hi ngata Yerikho. Hi 
lengko ohea-i mpohirua'-ki toperampaki. 
Ra'agoi-i rewa-na pai' pohea-na, pai'-i 
rapao' duu'-na neo' mate, pai' rapalahii 
moto-imi hi ohea. 3! Ko'ia mahae ngkai 
ree, ria wo'o-hawo hadua imam ntara 
hi ohea toe. Kanahilo-na tauna to 
weho toei, napelelii' pai' kaliliu moto-i. 
3? Wae wo'o, hadua topobago hi Tomi 
Alata'ala liu hi ree. Kanahilo-na tauna to 
weho toei, napelelii' wo'o-i-wadi-hawo 
pai'-i kaliliu. 33 "Uma mahae ngkai ree, 
liu wo'o-hawo hadua to Samaria to 
bula-na hi pomakoa'-na. Kanahilo-na 

tauna to weho toei, metumu'-mi 
ahi'-na. 24 Kahilou-nami mpomohui'-i, 
nabohoi' weho-na hante lana pai' anggur 
pai' nawewe. Oti toe napopehawi'-i 

hi keledai-na pai' nakeni-i hilou hi 
tomi torata, pai' napodoo-i hi ree. 

35 Kamepulo-na na'ala' rompepa' doi 
pera', nawai'-ki pue' tomi pai' na'uli'-ki: 
'Pewili'-i-hawo ulu tauna toei hi rehe'i. 
Nculii' moto-a mpai' pai' kubayari 
omea ongkoso'-nu ane ria pelabia-na 
ngkai tetu.' " 36 Hudu-mi jarita-na toe, 
napekune' Yesus hi guru agama toei, 
na'uli': "Ntuku' pomporataa-nu, ngkai 
to tolu toera, hema-ra to ma'ahi' hi doo 
to rarampaki toei?" 37 Natompoi' guru 
agama toei: "Tauna to mpotulungi-i." 
Na'uli' Yesus: "Koi'-moko, babehi wo'o- 
kowo hewa tetu." 38 Rala pomakoa'-ra 
toe, Yesus pai' ana'guru-na mehani 

hi ngata. Hi rala ngata toe, ria hadua 
tobine to rahanga' Marta to mpotorata 
Yesus. 39Ria wo'o ompi'-na Marta, 
tobine wo'o-wadi, hanga'-na Maria. 
Maria toei mohura mohu' hi witi'-na 
Yesus ntora mpe'epei lolita-na. “0 Hiaa' 
Marta-hana, sese'-i-damo mpo'urusi 
torata. Kahilou-nami Marta hi Yesus pai' 

na'uli'-ki: "Pue', ha nupokono ompi'-ku 
tetui mpelele'-a mobago hadudua-ku! 
Uli'-ki pe' mpongawa'-ae." H Na'uli' 
Pue' Yesus: "Ee' Marta! Sese" pai' 
kawuhe rahi-ko mpenonoi to wori' nyala. 
42 Hiaa' kakono-na, to paraluu nubabehi 
hanyala lau-wadi, toe-mi mpo'epe Lolita 
Alata'ala. Ane Maria, napelihi-mi bagia to 
lompe', pai' bagia toe uma mpai' ra'alai' 
ngkai hi'a." 
1 1 1 Hangkani Yesus mosampaya. 
Kahudu-na mosampaya, hadua 
ana'guru-na mpo'uli'-ki: "Pue', tudui' 
wo'o-ka-kaiwo mosampaya, hewa 
Yohanes Topeniu' mpotudui' ana'guru- 
na." 2 Na'uli' Yesus mpo'uli'-raka: "Ane 
mosampaya-koi, uli' hewa tohe'i: Mama, 
pomperapia'-kai bona hawe'ea tauna 
mpobila' hanga'-nu to moroli', bona 
Iko jadi' Magau' hi dunia'. 3 Wai'-kai 
pongkoni' to kiparaluu eo-eo-na. 
4 Ampungi jeko'-kai, apa' kai' wo'o 
mpo'ampungi hawe'ea tauna to masala' 
hi kai'. Pai' neo'-kai nupelele' rasori." 
> Na'uli' wo'o-mi Yesus mpo'uli'-raka 
ana'guru-na: "Rapa'-na hilou-ta hi doo- 
ta mentongo' bengi pai' ta'uli'-ki: 'Bale, 
wai'-a-kuwo pongkoni' tolu mputu'. 

6 Apa' ria bale-ku to lako' rata, hiaa' 
uma-kuna ria napa-napa to kuwai'-ki.' 
7 "Ha natompoi'-ta mpai' hewa tohe'i: 
'Neo'-a nusaleroi. Wobo' tehohoki-mi. 
Ana'-ku leta' omea-ramo dohe-ku. 
Uma-a bisa memata mpowai'-ko ba 
napa-napa.' 8Uma mpai' hewa toe 
tompoi'-na. Nau' bale-ta uma dota 
memata pai' mpowai'-ta napa-napa, aga 
apa' uma tabahakai pai' uma-ta me'ea' 
mperapii'-i, memata oa'-i mpowai'-ta 
napa to taparaluu. ? "Jadi' ku'uli'-kokoi: 
Perapi'-mi hi Alata'ala, nawai' moto-ta 
mpai'. Pali' kaparaluua-ta hi Alata'ala, 
tarata moto mpai'. Neo' tabahakai 
mpopebea wobo', Alata'ala mpobea 
moto-taka mpai' wobo'-na. 19 Apa' hema 
to merapi' bate rawai'. Hema to mpali' 
bate mporata. Hema to mpopebea 
wobo', bate rabea-ki wobo'. H Ha 
ria-koi to mpowai' ule hi ana'-ni ane 
merapi'-i bau'? 12 Ba mpowai'-i pehede' 
ane merapi '-i ntolumanu'? Tantu uma. 
13Nau' hewa apa-mi kadada'a-nie, 
ni'inca moto mpowai' to lompe' hi 
ana'-ni. Peliu-liu-nami Tuama-ni to ria hi 
rala suruga! Bate nawai' Inoha' Tomoroli' 
hi tauna to merapi' hi Hi'a." 14 Rala-na 

ha'eo, Yesus mpopalai seta ngkai hadua 
tauna to uma howa' mololita. Wae 
kanawuso-na seta toe, howa'-imi tauna 
toei mololita. Konce-ramo ntodea. !? Aga 
ria wo'o-ra to mpo'uli': "Kuasa-na tetu-le 
ngkai Beelzebul, magau' hawe'ea seta. 
Toe-hawo pai' ria baraka'-na mpopalai 
seta-e." 16 Ria wo'o-ra hantongo' 

to doko' mposori Yesus. Merapi'-ra 

hi Yesus bona napopohiloi-ra anu 
mekoncehi bona monoa' ra'inca kangkai 
Alata'ala-na mpu'u-i. 1” Ntaa' na'inca-di 
Yesus napa to hi rala nono-rae. Toe 
pai' na'uli'-raka: "Ane rapa'-na ria 
hadua magau', pai' ntodea hi rala 
kamagaua'-na ntora mome'ewa, bate 
mogero mpai' kamagaua'-na toe. Wae 
wo'o tau hantomi to ntora motuda', bate 
pagaa'-gaa'-ra mpai'. 18 Wae wo'o hi 
kamagaua'-na seta. Ane seta mpo'ewa 
hingka seta-na, bate mogero mpai' 
kamagaua'-na seta. Hiaa' ni'uli'-koina, 
mpopalai-a seta hante baraka' Beelzebul, 
magau' seta. 19 Aga ria wo'o doo-ni 
moto to mpopalai seta. Hante kuasa 
napa doo-ni tetu mpopalai seta? Tantu 
hante kuasa Alata'ala. Jadi', ngkai 
pobabehi doo-ni moto, monoto-mi 

kamasala' pebalihi-ni tetu. 2? Tapi' 
Aku', mpopalai-a seta hante baraka' 
Alata'ala. Ngkai toe, monoa'-mi ni'inca 
karata-nami tempo-na Alata'ala jadi' 
Magau' hi laintongo'-ni. *! "Seta ma'ala 
rarapai'-ki tauna to parimuku. Ane 
tauna to parimuku mpodongo tomi-na 
hante rewa panga'e-na, uma moapa ihi' 
tomi-na. 22 Aga ane tumai hadua to meliu 
karoho-na mpo'ewa-i pai' mpodagi-i, 
nahagoi-i hawe'ea rewa panga'e-na 

to nasarumaka pai' nabagi-bagi ihi' 
tomi-na hi doo-doo-na. Jadi', ane Aku' 
mpopalai seta, batua-na meliu kuasa-ku 
ngkai seta. 22"Hema to uma tono' hi 
Aku', kakono-na bali'-ku-imi. Hema 

to uma mpotulungi-a mobago, hi'a to 
mpobalinai' bago-ku. 24"Rapa'-na ria 
anudaa' to mpohawi' tauna. Malai-imi 
anudaa' toei, pai'-i modao'-dao' hi 
kawaoa'-na mpali' po'ohaa'-na. Apa' 
uma ria naruai', na'uli'-mi: 'Agina nculii' 
lau-ama hi po'ohaa' to kupalahii-mi toe 
wengi ria." 25 Ponculi'-na hilou hi tauna 
to napalahii-e wengi, nahilo-hawo uma 
ria to mpo'ohai'-i. Tauna toei hewa tomi 
to molela' tepehaii, hinapa' hiloa-na. 

26 Toe pai' hilou ncala'-i mpokio' pitu 

hingka anudaa'-na to meliu kadada'a-ra 
ngkai hi'a. Tumai-ramo mesua' hi 
tauna to napalahii toe-e wengi, pai' 
mo'oha'-ramo hi ree. Ka'omea-na tampai 
kampe'ahii' tauna toei ngkai lomo'-na." 
27 Bula-na Yesus mololita, hadua tobine 
hi laintongo' ntodea mpo'uli' mpesukui: 
"Morasi' mpu'u-i-hana tobine to mpo'ote 
pai' to mpentii'-ko!" 28 Na'uli' Yesus: 
"Aga to morasi' mpu'u-le, tauna to 
mpo'epe pai' mpotuku' Lolita Alata'ala." 
29 Nto'u tauna to wori! mpotipuhi 
Yesus, napokaliliu lolita-na, na'uli': 
"Dada'a lia tauna to tuwu' tempo toi. 
Merapi'-ra bona kupopohiloi-ra tanda 
mekoncehi. Aga uma hanyalaa tanda 
mekoncehi to rapopohiloi-raka. Sampale 
to rapopohiloi-raka mpai', tanda hewa to 
jadi' hi nabi Yunus owi. 80 Hewa Yunus 
jadi' tanda to rapokakonce pue' ngata 
Niniwe owi, wae wo'o Aku' Ana' Manusia' 
jadi' tanda to rapokakonce tauna to 
tuwu' tempo toi. 3! Hi Eo Kiama mpai', 
raja bine ngkai Selatan rapotuwu' nculii' 
hangkaa-ngkania hante koi' to tuwu' 
tempo toi, pai'-i mpotudo' sala'-ni. Apa' 
momako'-i tumai ngkai ngata to molaa 
lia, doko' mpu'u-i mpo'epe lolita Magau' 

Salomo to pante lia. Hiaa' ria-mi hi 
laintongo'-ni to meliu kabohe tuwu'-na 
ngkai Salomo, aga uma oa' nipangalai' 
lolita-na. 3? Wae wo'o hi Eo Kiama mpai', 
pue' ngata Niniwe rapotuwu' nculii' 
hangkaa-ngkania hante koi' to tuwu' 
tempo toi, pai'-ra mpotudo' sala'-ni. 
Apa' hira', medea-ramo-rana ngkai 
jeko'-ra kampo'epe-ra pololita nabi 
Yunus. Hiaa' ria-mi hi laintongo'-ni to 
meliu kabohe tuwu'-na ngkai Yunus, aga 
uma oa' nipangalai' lolita-na. 33 "Uma 
ria tauna mposuwe palita pai' nawuni 
ba napopoi' hante kura. Palita bate 
ratu'u hi pontu'ua-na bona hini-na rahilo 
tauna to mesua'. 34Mata-ta ma'ala 
rarapai'-ki hulu'. Ane lompe' mata-ta, 
monoto pehilo-ta. Aga ane mogawu 
mata-ta, hewa mobengi pehilo-ta. 

35 Wae wo'o-hawo hante nono-ta. 

Kana tapelompehi mpu'u: ane Pue' 
mpobajahi nono-ta, neo' tapomobengi 
nculii'. 38 Ane Pue' mpobajahi nono-ta 
duu'-na uma-pi ria kabengia-na, mobaja 
mpu'u katuwu'-ta omea, hewa tomi 

to nabajahi palita." 37 Hudu-mi Yesus 
mololita, ria hadua to Parisi mpokio'-i 
lou ngkoni' hi tomi-na. Hilou mpu'u-imi 

ngkoni'. 38 Konce to Parisi toei mpohilo 
Yesus ngkoni', apa' uma-i leba' mowano 
ntuku' ada agama-ra. 3?Toe pai' Pue' 
Yesus mpo'uli'-ki: "Koi' to Parisi-le 
hewa tauna to mpobohoi' sangkiri' pai' 
piri hi mali-na-wadi, hiaa' hi rala-na 
babo' moto. Ada agama to kahiloa hi 
mali-na nituku' lia, hiaa' hi rala nono-ni, 
dada'a-koi pai' mpokahina anu doo-koi. 
40 Wojo mpu'u-koi! Ha woto-ta-wadi to 
napajadi' Pue'? Ha uma napajadi' wo'o 
nono-ta? H Napa to hi rala sangkiri' pai' 
piri-ni wai'-raka to mpe'ahii' tuwu'-ra. 
Ane hewa toe-mi po'ingku-ni, hawe'ea 
jadi' moroli' hi koi'. #2 "Silaka-koi to 
Parisi! Ntahawe' hinu'a to kedi' hewa 
tarangkada' pai' kula' pai' hinu'a ntani'- 
na nipopepue' hampobagiahampulu' 

hi Alata'ala. Hiaa' parenta to bohe, 
hewa po'ingku to monoa' hi doo-ni 

pai' ahi' hi Pue' Ala, uma nisaile'. 
Kakoo-kono-na, ke parenta to bohe 
toe-hanale to kana nituku'-e, pai' neo' 
wo'o nilipo' mpotuku' parenta to kedi'. 
43 "Silaka-koi to Parisi! Apa' goe'-koi 
mohura hi pohuraa karabilaa' hi tomi 
posampayaa, pai' goe'-koi ane tauna hi 
wiwi' karajaa motingkua' mpotabe-koi. 


LUKAS 11.44-51 318 


44 Silaka-koi, apa' koi' hewa daeo' to uma 
ka'incanaa, to uma ria pompetonoi-na. 
Tauna mpolisa daeo' toe, aga uma 
ra'incai karia-na anu pope hi rala-na. 
Lompe'-koi hi mali-na, tapi' dada'a hi 
rala nono-ni." 4? Hadua guru agama 
Yahudi mpo'uli'-ki Yesus: "Guru, hante 
lolita-nu tetu, kai' wo'o to nusalai'!" 

46 Mehono' Yesus: "Silaka wo'o-dakoi 
guru agama! Apa' nipopokoloi ntodea 
hante parenta pai' ada to motomo. Hiaa' 
uma-koi dota mpotulungi-ra ngkolo 
kinolo toe. Nau' hangkaju karawe-ni uma 
nihuko-raka. 7” Silaka-koi! Nipenasa- 
damo mpakalompe' daeo'-ra nabi to 
owi, hiaa' ntu'a-ni moto-mi to mpatehi 
nabi toera. 48 Hante pobabehi-ni tetu, 
nipangaku' moto-mi kanipokono-na 
kehi ntu'a-ni tetu. Hira' mpatehi nabi 
to owi, pai' koi' mpakalompe' daeo'-ra. 
49 Aga monoto lia patuju-na Alata'ala, 
na'uli' hewa toi: 'Kupahawa' mpai' 
nabi-ku pai' suro-ku hilou hi tauna 
toera. Hantongo'-ra mpai' rapatehi, 
hantongo'-ra rasesa'.' 50 Ka'omea-na 
mpai', koi' to tuwu' tempo toi rahuku' 
sabana hawe'ea nabi to rapatehi ngkai 
lomo' kajadi' dunia', >! ntepu'u ngkai 

karapatehi-na Habel owi, rata-rata hi 
karapatehi-na nabi Zakharia, to rapatehi 
hi berewe Tomi Alata'ala hi olo' meja' 
pontunua pepue' pai' tomi to moroli'. 
Wae mpu'u-di! Koi' to tuwu' tempo toi 
bate rahuku' sabana hawe'ea kasalaa' 
totu'a-ni toe. ?? "Silaka-koi guru agama! 
Kakoo-kono-na, ke koi'-di to mpotudui' 
ntodea ohea bona mpo'inca Alata'ala. 
Ntaa' koi' moto uma dota mpotuku' ohea 
toe, pai' nilawa' lau wo'o-di tauna to 
doko' mpotuku'-e." 33 Malai-imi Yesus 
ngkai ree. Pai' ntepu'u tempo toe, gigi 
mpu'u-mi nono-ra guru agama pai' to 
Parisi. Toe pai' rapemai-mai-i hante 
wori' nyala pompekunea'-ra, ?? pai' 
ralelemata ncuu-i, mpali' kasalaa' hi 
pololita-na. 
1 2 1 Ngkai kamoncobu-ncobu- 

ra tauna to morumpu doko' 
mpohilo Yesus, mome'upi'-ra alaa-na 
momepopongko ngkawiti'. Nto'u toe, 
Yesus mpololitai ana'guru-na, na'uli': 
"Mo'inga'-inga'-koi hi ragi-ra to Parisi. 
Batua-na, neo' nituku' kehi-ra. Apa' 
hira' toe lompe' hi mali-na-wadi dada'a 
moto hi rala nono-ra. 2Tapi' hawe'ea 
kehi-ra to tewunii' bate kahiloa mpai'. 

Pai' hawe'ea to hi rala nono-ra bate 
telohu mpai'. 3Jadi', napa to ni'uli' hi 
bengi-na bate ralohu hi eo-na. Pai' 
napa to niwara'-ki doo hi rala tomi to 
tehohoki, bate ratolele hobo' hi rala 
ngata. “"Ompi'-ompi', pe'epei lompe' 
lolita-ku: neo'-koi mpoka'eka' manusia' 
to doko' mpopatehi-koi, apa' hudu 
ree-wadi pakulea'-ra. ? Sampale-di 

to kana nipoka'eka', Alata'ala. Apa' 
mokuasa-i mpatehi-koi, pai' mokuasa 
wo'o-i mpotadi-koi hi rala naraka. Mpu'u 
ku'uli'-kokoi, Hi'a-mi to kana nipoka'eka'. 
6 "Lima ma'a rone biasa-na rapobalu' 
nte rompepa' doi see-wadi. Aga nau' 
wae, uma ria hama'aa to uma nakiwoi 
Pue' Ala. ' Peliu-liu-nami koi'. Bangku' 
kawori' wuluwoo'-ni nabila' pai' na'inca 
omea. Jadi' neo'-koi me'eka'. Meliu-pi 
pompewili'-na Alata'ala hi koi' ngkai 
pompewili'-na rone to wori'. 3 "Pe'epei 
lompe' lolita-ku: hema to mpangaku' 
hi doo kahi'a-na topetuku'-ku, hi'a 
wo'o mpai' kupangaku' hi nyanyoa 
hawe'ea mala'eka Alata'ala, ku'uli': 
"Tau toei topetuku'-ku.' * Aga hema 

to mposapu-a hi doo, hi'a wo'o mpai' 
kusapu hi nyanyoa mala'eka Alata'ala, 

ku'uli': 'Bela-i topetuku'-ku.' 10 "Tauna 
to ncapuaka-a, Aku' Ana' Manusia', 
ma'ala-pidi te'ampungi sala'-na. Aga 
tauna to mporuge' Inoha' Tomoroli', 
uma-pi ma'ala ampungia sala'-na. 

11 "Ane rakeni-koi hi tomi posampayaa 
pai' rapakilu-koi hi topohura agama ba 
topoparenta sabana petuku'-ni hi Aku', 
neo'-koi me'eka' ba beiwa mpai' tompoi'- 
ni ba napa mpai' to kana ni'uli'. 1? Apa' 
hinto'u toe mpai', Inoha' Tomoroli' moto 
mpotudui'-koi napa to kana ni'uli'." 13 Ria 
hadua ngkai laintongo' ntodea mpo'uli'-ki 
Yesus: "Guru, uli'-ki ompi'-ku bona 
nawai'-a-kuwo bagia-ku ngkai sosora 
totu'a-kai." 14Na'uli' Yesus: "Ompi', 
hema to mpo'ongko'-a jadi' topohura 

to mpobagi-kokoi sosora totu'a-ni?" 

15 Oti toe na'uli'-raka tauna to wori': 
"Mo'inga'-inga'-koi pai' pelompehi, bona 
neo'-koi mpokahina ba apa-apa rewa 
dunia'. Apa' nau' wori' rewa-ta, uma 
ngkai rewa toe pai' lompe' tuwu'-ta." 

16 Ngkai ree, Yesus mpololitai-ra hante 
hanyala lolita rapa', na'uli': "Ria hadua 
topo'ua' to tebua' lompe'-ki polia'-na. 

17 Na'uli'-mi hi rala nono-na: 'Napa-le' 
to kubabehi-e? Uma-pi liu poropo'-ku 

kupontimamahii wua' polia'-ku. 18 Aa, 
kurata reke! Kukero lau-di poropo'-ku, 
pai' kuwangu to meliu kabohe-na, 
bona hi retu-mi mpai' pontimamahia 
hawe'ea pae-ku pai' rewa-ku. 19 Oti toe 
mpai', uma-apa mobago, apa' wori'-mi 
timamahia-ku, hono' nte ba hangkuja 
mpae kupake'. Wae-pi, ntora-ama, 
ngkoni', nginu, pai' ntora goe'-a-damo!' 
20 "Ntaa' we'i Alata'ala mpo'uli'-ki tauna 
toei: 'He towojo! Bengi toe mpai' lau, 
ra'alai'-moko inoha'-nu. Jadi', hawe'ea 
to nurumpu tetu, hema-mi mpai' 
pue'-na?' 21 "Wae-mi katuwu' tauna to 
doko' mporumpu ka'uaa' hi dunia", tapi' 
mpe'ahii' tuwu'-ra hi poncilo Alata'ala." 
22 Na'uli' Yesus mpo'uli'-raka ana'guru- 
na: "Toe pai' ku'uli'-kokoi, neo'-koi sese' 
mpopekiri tuwu'-ni. Neo' ni'uli': 'Napa-le' 
to takoni'-e? Napa-le' to tapohea-e?' 

23 Apa' katuwu'-ni meliu ngkai pongkoni' 
pai' pohea. 24Penonoi-dile danci kaa'-e. 
Uma-ra molia', uma-ra mepae, uma ria 
poropo'-ra ba wilulu-ra. Aga nau' wae, 
Alata'ala mpowai' moto-ra pongkoni'. 
Peliu-liu-nami koi', apa' hi poncilo 
Alata'ala meliu tuwu'-ni ngkai katuwu' 
danci, pai' meliu pompewili'-na hi koi' 

ngkai pompewili'-na hi danci. 22Napa 
wo'o kalaua-na wori' rahi pekiri-ni? Apa' 
nau' sese' ncuu-ta mpopekiri, uma-ta 
bisa mpodonihii umuru-ta nau' kampa' 
hamengi. 25 Jadi', ane to kedi' toe uma 
nipakulei' mpobabehi, napa pai' wori' 
rahi pekiri-ni? 27 Penonoi-dile katuwu' 
wunga-e. Uma-ra mobago, uma-ra 
mpobabehi pohea-ra. Tapi' ku'uli'-kokoi, 
bangku' Magau' Salomo-hawoe' hante 
hawe'ea ka'uaa'-na, pohea-na uma hewa 
kancola wunga toera lau. 28 Kowo' hi 
papada tuwu' eo toe lau, mepulo rasuwe 
oti. Aga nau' wae, Alata'ala mpakancola 
moto kowo' toe. Peliu-liu-nami koi'! 
Meliu pompewili' Alata'ala hi koi'. Jadi', 
napa pai' uma nipangala' pompewili'- 
nae? 29 Jadi' neo'-koi sese' rahi mpenonoi 
napa to nikoni' ba napa to ni'inu. Neo'-koi 
me'eka'. 30 Hawe'ea tetu lau to ntora 
rapali' tauna to uma mpo'incai Alata'ala. 
Hiaa' Tuama-ni hi suruga mpo'inca 
kaparaluua-ni. 3! Kana mengkoru-ta hi 
Alata'ala bona Hi'a jadi' Magau'-ta. Ane 
toe tababehi, to ntani'-ntani'-na nawai' 
moto-ta mpai'. 22"Koi' to mpotuku'- 

a, uma-koi hangkuja-na. Aga nau' 

wae, neo'-koi me'eka'. Apa' Alata'ala 

Tuama-ni mpopelihi-mokoi ngkai kabula 
rala-na, napajadi'-koi ntodea-na hi 

rala Kamagaua'-na. 33 Toe pai' ku'uli', 
pobalu'-mi rewa-ni, pai' oli-na wai'-raka 
tokabu. Babehi-mokoi karepe' to uma 
bisa moheu'. Batua-na, babehi kehi to 
lompe'. Apa' kehi to lompe' toe ma'ala 
rarapai'-ki rewa to nitimamahi hi suruga, 
to uma ria karontoa-na, apa' uma ria 
to mpanako pai' uma ria anutuwu' to 
mposerohi. 3? Apa' hiapa pontimamahia 
rewa-ta, retu wo'o nono-ta. 3? "Neo'-koi 
lempe', mo'inga'-inga' oa'-koi mpopea 
karata-ku. Agina-koi hewa batua 

to mpopea karata-na maradika-ra 
ngkai posusaa' poncamokoa. Batua 
toera, sadia-mi pohea-ra, pai' palita-ra 
rapobaa ncuu, bona ane rata-ipi mpai' 
maradika-ra pai'-i mpopebea wobo', 
kaliliu rabea-ki. 32(12:35) 3” Morasi' 
batua to narata maradika-ra bula-ra 
mojaga pai' mpopea karata-na. Apa' 
maradika toei mpai' mpehoo' abe' hi 
hope'-na, napopohura-ra pai' natonui-ra. 
38 Morasi' mpu'u-ra batua to narata 
maradika-ra rodo moto-ra mpopea-i, 
nau' mentongo' bengi ba paia-na liu 
mentongo' bengi. 3? "Poinono lolita 

rapa'-ku toi: Ane na'inca ami'-mi pue' 
tomi jaa hangkuja topanako rata, bate 
mojaga-i bona neo'-ra mesua'. “0 Hewa 
toe wo'o kana rodo ami'-mokoi mpopea- 
a, apa' uma ni'incai tempo karata-ku 
Aku' Ana' Manusia'." 41 Napekune' Petrus 
hi Yesus: "Pue', ba hi kai'-wadi lolita 
rapa' tetu-e, ba hi ntodea wo'o-di?" 

42 Na'uli' Pue': "Rapa'-na ria hadua 
batua to monoto nono-na pai' to tida 
mpobago bago maradika-na. Batua toei 
na'ongko' maradika-na jadi' topohawa' to 
mpohawai' batua ntani'-na pai' mpobagi- 
raka pongkoni'-ra butu eo-na. 4 Uma 
mowo kamorasi'-na ane maradika-na 
rata nculii' ngkai pomakoa'-na pai' 
mporata-i bula-na mpobago bago-na. 

44 Mpu'u ku'uli'-kokoi, maradika-na 
mpo'ongko'-i pai' mpowai'-i kuasa 
mpewili' hawe'ea ka'uaa'-na. 4> Aga 
silaka mpai' batua to mpo'uli': 'Uma-ile 
sohi' rata maradika-e.' Natepu'u-mi 
mpoweba' hingka batua-na ba tobine 
ba tomane, pai'-i ntora ngkoni' pai' 
nginu duu'-na palangu-langu. ^6 Ntaa' 
we'i, bula-na lempe' moto hewa toe, 
muu-mule' rata-mi maradika-na hi 

eo pai' hi jaa to uma na'incai. Batua 

toei raweba' ntarurua' pai' rapetadi 

hi mali-na, raponcawa tauna to uma 
mepangala' hi Alata'ala. Y "Batua to 
mpo'inca moto konoa maradika-na, 
tapi' uma-i mo'inga'-inga' pai' uma 
nababehi konoa maradika-na, batua 
toei bate raweba' mperegea. # Aga 
batua to uma-hawo mpo'incai konoa 
maradika-na, pai'-i mpobabehi to natao 
raweba'-ki, raweba' moto-i, aga huka'- 
na-wadi. Apa' hema to rawai' wori', 
wori' wo'o to ratuntu' ngkai hi'a. Hema 
to ratonui wori', rapomperapii' wori' 
wo'o-i. 19 "Katumai-ku toi, tumai mpobaa 
apu hi dunia'. Pai' konoa-ku bona 

apu toe sohi' rapobaa-mi. 20 Ria-pidi 
pontodohakaa to kana kutodohaka, pai' 
uma oa' rodo nono-ku ane pontodohakaa 
toe ko'ia madupa'. >! Ha ni'uli'-koina 
katumai-ku toi, tumai mpopohintuwu' 
tauna? Uma-e'! Katumai-ku toi, tumai 
mpoposisala tauna. 22 Ntepu'u ngkai 
tempo toi, tau hantina to nte lima rala-na 
hantomi mosisala: tolu hamali, rodua 
hamali. 23To tuama mpo'ewa ana'-na 
tomane, ana' tomane mpo'ewa tuama- 
na. To tina mpo'ewa ana'-na tobine, 
pai' ana' tobine mpo'ewa tina-na. To 

piniana mpo'ewa minia-na, pai' to minia 
mpo'ewa piniana-na." 4 Na'uli' wo'o-mi 
Yesus hi tauna to wori': "Ane nihilo limu' 
mehupa' tono' hi kasoloa, ni'uli' udaa 
mpai'. Udaa mpu'u. ?? Ane mewui ngolu' 
ngkai tono' selatan, ni'uli' mara eo mpai', 
pai' bate wae mpu'u. 28 He koi' to lompe' 
hi mali-na-wadi! Ni'inca lia mpelence 
tanda hi langi' pai' hi dunia'. Napa-di pai' 
uma ni'incai mpelence napa to nababehi 
Pue' Ala tempo toi! ?” "Napa pai' uma 
oa' nipakanoto nono-ni pai' mpangaku' 
napa to monoa'! 28 Ane rapa'-na ria 
to doko' mpakilu-ta hi totu'a ngata, 
agina tahuduwukui mpo'oti kara-kara-ta 
bula-ta hi lengko ohea-pidi. Nee-neo' 
mpai' nakeni mpu'u-ta hi topohura, pai' 
topohura mpai' mpotonu-ta hi polisi, pai' 
polisi mpopesua'-ta hi rala tarungku'. 
59 Mpu'u ku'uli': uma-tapa tebahaka 
ngkai rala tarungku' ane da koo-ko'ia oti 
tabayari waya'-ta." 
1 3 1 Nto'u toe wo'o-hawo, ria tauna 
mpololitai Yesus, mpololita ba 
hangkuja dua to Galilea to rapatehi 
ntuku' hawa' Pilatus bula-ra mpotonu 
pepue'-ra hi Pue' Ala. 2Mpotompoi' lolita 
toe, na'uli'-mi Yesus: "Ba ni'uli'-koina 

wae, pai' hewa toe rahi kamate-ra to 
Galilea toera, apa' meliu jeko'-ra ngkai 
hawe'ea to Galilea to ntani'-na? 3 Uma-e' 
waetu! Ku'uli'-kokoi: ane uma-koi medea 
ngkai jeko'-ni, bate rahuku' wo'o-koiwo 
mpai' omea. “Wae wo'o to hampulu' walu 
to mate nadungkahi tomi to molangko hi 
Siloam. Apa' oo-raka kamate-rae, meka' 
ba lue' ni'uli' melabi-rana sala'-ra ngkai 
hawe'ea to Yerusalem? ? Uma-e' waetu! 
Ku'uli'-kokoi: ane uma-koi medea ngkai 
jeko'-ni, bate rahuku' wo'o-koiwo mpai' 
omea." Oti toe, Yesus mpo'uli'-raka 
lolita rapa' toi. Na'uli': "Ria hadua tauna 
to mpohu'a kaju ara hi pampa-na. 
Hangkani hilou-imi mpongoa'-ngoa' ba 
ria wua'-na. Ntaa' uma-di ria hamehaa'- 
e. Toe pai' na'uli' mpo'uli'-ki tompodoo 
pampa-na: 'Hilo, tolu mpae-mi ntora 
tumai-a mpehiloi kaju toei ba ria 
wua'-na, uma oa' ria. Toki lau-mi! Napa 
kalaua-na tuwu' hi rehe'i mpe'oti mara 
rudu' tana'.' 3 "Na'uli' tompodoo pampa 
toei: 'Pelele'-mi ulu tuwu' hampae 
toi-pi Maradika. Kukawahi-damo, pai' 
kutaui' tana' to morudu' ngkai mali-na. 
93 Meka' ba lue' mowua'-i-hawo mpai' 
mpae boko'. Ane uma oa'-i mowua', 

tatoki-imi.' " 19 Hangkani, Yesus metudui' 
hi tomi posampayaa nto'u Eo Sabat, 
eo pepuea'-ra to Yahudi. !! Hi ree, ria 
hadua tobine, hampulu' walu mpae-imi 
peda', apa' napesuai' seta-i. Tobine toei 
bungku', uma nakulei' mokore monoa'. 
12 Kanahilo-na Yesus tobine toei, nakio'-i 
pai' na'uli'-ki: "Ina', mo'uri'-moko, 
uma-pi ria haki' to mpohoo'-ko." 3 Oti 
toe najama tobine toei, kaliliu mokore 
monoa'-imi, pai'-i mpo'une' Alata'ala. 
14 Ngkai ree, kamoroe-nami pangkeni 
tomi posampayaa toei, apa' Yesus 
mpaka'uri' tauna hi Eo Sabat. Toe pai' 
na'uli' mpo'uli'-raka tauna to wori': 
"Ono eo, eo pobagoa-ta. Hi eo toe, 
ma'ala-koi tumai mpopepaka'uri', neo' 
hi Eo Sabat!" 1? Na'uli' Pue' Yesus: "He 
koi' to lompe' hi mali-na-wadi! Hi Eo 
Sabat, hema-ta to uma mpobahaka japi 
ba jara'-ta, takeni hilou hi mali gimpu 
pai' tapoponginu? 15 Hiaa' hi rehe'i, ria 
hadua tobine muli Abraham, hampulu' 
walu mpae-imi nahoo' Magau' Anudaa'. 
Ha uma-hana ma'ala tabahaka-i ngkai 
pohoo'-na hi Eo Sabat?" 1” Lolita-na 
Yesus tohe'e mpo'eai' bali'-na. Tapi' ane 
ntodea, goe'-ra-rana mpohilo hawe'ea 

anu mekoncehi to nababehi. 13 Ngkai 
ree, na'uli' Yesus: "Ane Alata'ala jadi' 
Magau' hi dunia', beiwa kajadi'-na? 
Kajadi'-nale, hewa lolita rapa' tohe'i: 

19 Ria hadua tauna ngala' unto' hawi, lou 
nahawu' hi pampa-na. Unto' toe tuwu' 
kaboo-bohea, duu'-na jadi' hangkaju 
kaju, pai' danci mpobabehi peta-ra hi 
ra'a-na." 200ti toe, na'uli' wo'o-mi: 
"Ane Alata'ala jadi' Magau' hi dunia", 
kajadi'-na hewa lolita rapa' tohe'i: 

21 Hadua tobine mpo'ala' ragi hangkedi', 
nagalo hante lunu to wori'. Mahae-hae, 
woke'-mi omea." 22 Rala pomakoa'-na 
hilou hi Yerusalem, Yesus mpotara 
ngata to bohe pai' ngata to kedi', 
mpotudui' tauna. 2 Ria hadua tauna 
mpekune'-i: "Pue', ba hangkedi'-wadi 
tauna to mporata katuwua' to lompe' 
duu' kahae-hae-nae?" Na'uli' Yesus 
mpo'uli'-raka ntodea: 24"Mporata 
katuwua' to lompe'-le, ma'ala rarapai'-ki 
tauna to mesua' ntara hi wobo' to 
jopi'. Pari-pari-koi mesua' ntara wobo' 
to jopi' toe. Apa' wori'-hana mpai' to 
mpali' ohea-ra mesua', aga uma-rapa 
ma'ala mesua'. 23 Apa' rata mpai' 
tempo-na, mokore-imi pue' tomi toe 

hilou mpo'unca wobo'. Ane rapa'-na 
mokore hi mali-na-pidi-koi nto'u toe, 
mpopebea wobo'-koi, ni'uli': 'Pue', 
bea-kaka-kaiwo!' "Natompoi'-koi mpai': 
'Uma-koi ku'incai, ba to ngkaiapa-koi.' 
26 "Ni'uli'-ki: 'Ei'! Ngkoni' pai' nginu- 
madakaie dohe-nue Pue'! Ria-moko 
metudui' hi rala ngata-kai!' ?” "Na'uli'- 
kokoi mpai': 'Uma-koi ku'incai ba to 
ngkaiapa-koi. Palai-koi ngkai rei, koi' 
paka' to mo'ingku dada'a.' 23 "Nto'u toe 
mpai', geo' pai' ntodohaka-mokoi, apa' 
nihilo Abraham, Ishak pai' Yakub hante 
hawe'ea nabi, mohura goe'-goe'-ra 

hi rala Kamagaua' Alata'ala, hiaa' koi' 
ra'uncahi hi mali-na. 29 Wori' wo'o mpai' 
tauna to bela-ra to Yahudi to jadi' ntodea 
Alata'ala hi rala Kamagaua'-na. Tumai-ra 
ngkai tono' mata'eo pai' ngkai kasoloa 
pai' ngkai humalili' dunia', mohura 
goe'-goe' omea-ra mpai' mpokaralai 
posusaa' hi rala Kamagaua' Alata'ala. 

30 Ka'omea-na mpai', wori' tauna to kedi' 
tuwu'-ra tempo toi jadi' bohe tuwu'-ra 
hi eo mpeno. Pai' wori' tauna to bohe 
tuwu'-ra tempo toi jadi' kedi' tuwu'-ra 
hi eo mpeno." 3! Nto'u toe wo'o, ria ba 
hangkuja dua to Parisi rata hi Yesus pai' 

mpo'uli'-ki: "Malai-moko ngkai rei, apa' 
Magau' Herodes doko' mpopatehi-ko." 
32 Na'uli' Yesus mpo'uli'-raka: "Koi', uli'-ki 
tope'akalai tetui hewa tohe'i: Eo toe lau 
pai' mepulo, mobago-a-pidi, mpopalai 
seta pai' mpaka'uri' topeda'. Pai' hi eo 
katolu-na, kupohudu-mi pobago-ku. 
33 Aga eo toe mpai' lau, mepulo pai' 
romengi mpai', bate kana kaliliu-ama 
mpotoa' Yerusalem. Apa' uma-hawo 
masipato' hadua nabi rapatehi hi ngata 
ntani'-na, kana hi ngata Yerusalem. 
34 "Ee to Yerusalem! to Yerusalem! 
Nipatehi-ra-koina nabi-nabi, pai' nipana' 
watu-ra-koina tauna to nasuro-kokoi 
Alata'ala. Wori' ngkani-mi kupehuka' 
ngkupui-koi, hewa hama'a manu' tina 
mpo'urui ana'-na hi une' pani'-na, aga 
uma-koi dota. 3? Jadi', bona ni'inca: Tomi 
pepuea'-ni napalahii-kokoi mpai' Pue' 
Ala. Mpu'u ku'uli'-kokoi, uma-apa nihiloi, 
duu'-na rata tempo-na ni'uli': 'Une'-imi 
to rata mpokeni hanga' Pue' Ala!' " 
14 1 Hangkani nto'u Eo Sabat, 
Yesus hilou ngkoni' hi tomi 
hadua pangkeni to Parisi. Bula-na hi 
ree, ralelemata-i mpopali' sala'-na. 
2 Muu-mule' rata hadua tauna to mohaki' 

ngkumowu, mowoto witi' pai' pale-na. 
3Yesus mpekune'-ra guru agama pai' to 
Parisi, na'uli': "Ntuku' atura agama-ta, 
ma'ala-ta mpaka'uri' topeda' hi Eo Sabat, 
ba uma-di?" 4Guru agama pai' to Parisi 
toera, oja'-ra mpotompoi'-i. Ngkai ree, 
Yesus mpojama topeda' toei, napaka'uri' 
pai' nahubui-i hilou. ? Oti toe na'uli'-raka: 
"Ane rapa'-na ria ana'-ta ba japi-ta 
monawu' hi rala buwu hi Eo Sabat, ha 
uma sahu ta'ore'-i tumai, nau' hi eo 
pepuea'-e?" 6 Aga uma hema to daho' 
mpohono'-i. 7 Hi tomi to Parisi toe, Yesus 
mpohilo ria torata to doko' mohura hi 
pohuraa karabilaa'. Toe pai' natudui'-ra 
hante lolita rapa' toi. 3 Na'uli': "Ane 
rakio'-ko hilou hi posusaa' poncamokoa, 
neo' mohura hi pohuraa karabilaa'. 
Meka' ba ria-di mpai' to rakio' to meliu 
karabila'-na ngkai iko. ?Tumai mpai' pue' 
tomi mpo'uli'-koko hewa toi: 'Wai'-ki 
hi'a-hana pohuraa tetu!' Me'ea'-ko mpai' 
hilou mohura hi kadingkia'-na. 10 Jadi', 
ane rakio'-ko hilou hi posusaa', agina 
mohura-ko hi kadingkia'-na, bona pue' 
tomi mpai' mpo'uli'-koko: 'Bale, mai-ta 
mohura hi pohuraa to lompe' toe mai.' 
Ane hewa toe, rabila' lau-moko hi mata 

ntodea. 11 Hawe'ea to mpomolangko 
nono-ra, Pue' Ala mpodingkihi-ra, pai' 
hawe'ea to mpakadingki' nono-ra, 

Pue' Ala mpomolangko-ra." 12 Oti toe, 
mololita wo'o-imi Yesus mpololitai 

pue' tomi. Na'uli': "Ane takio' tauna 
ngkaralai posusa'-ta, ba ngkoni' mpo'eo 
ba ngkabengia, neo' mpokio' bale-ta, 
ompi -ta, ba topo'ua' rala ngata. Apa' 
bate rakio' wo'o-ta mpai', alaa-na 
tehiwili-mi kehi-ta. 13 Jadi' ane tababehi 
posusa', kio' tauna tokabu, tokeru, 
topungku pai' towero. 14Ane wae 
pobabehi-ta, Pue' Ala mpogane'-ta 
mpai', apa' tauna to hewa toe uma 
mpokulei' mpohiwili kehi-ta. Kehi-ta tetu 
nahiwili moto mpai' Pue' Ala hi Eo Kiama, 
nto'u kanapotuwu'-ra nculii' tauna to 
monoa' hi poncilo-na." 12 Bula-ra ngkoni' 
toe, hadua torata mpo'epe lolita-na 
Yesus, pai' na'uli'-ki: "Marasi' tauna to 
mpokaralai posusa' hi rala Kamagaua'-na 
Alata'ala." 16 Na'uli' Yesus mpo'uli'-ki 
tauna toei: "Hangkani ria hadua tauna 
to mpobabehi susa' bohe, pai' mpokio' 
wori' tauna. 1' Sadia-mi omea, nahubui 
pahawaa'-na hilou mpo'uli'-raka to 
rakio': 'Mai-tamo hilou hi posusaa', apa' 

sadia-mi omea.' 18 Aga tauna to rakio' 
toera, motance omea-ra. To lomo'-na 
mpo'uli': 'Lako' me'oli tana'-a, pai' kana 
hilou ulu kupehiloi. Merapi' ampu-a, 
uma-a tilou.' 19To hadua-na mpo'uli': 
'Lako' mpo'oli japi-a lima moko, hilou 
kuperao mpake'-ra mopajeko'. Merapi' 
ampu-a, uma-a tilou!' 2?To ntani'-na 
wo'o mpo'uli': 'Aku' lako' oti ncamoko-a. 
Uma-a bisa tilou.' ?! "Pahawaa' toei nculii' 
hilou hi pue' susa' mpowoli' lolita-ra 
toe. Uma-pi mowo kamoroe-na pue' 
susa', na'uli'-ki pahawaa'-na: 'Pesahui 
hilou hi karajaa pai' hi porompengaa 
ohea hi rala ngata. Bawai-ramo tumai 
tokabu, tokeru, towero, pai' topungku.' 
Hilou mpu'u-imi-hawo pahawaa' toei 
mpotuku' hawa' pue' susa'. ?? "Karata-na 
nculii', na'uli' mpo'uli'-ki pue' susa': 
'Tuama, hawa'-nu kupopomako'-mi, aga 
ko'ia ihia' tomi-nu, ria-pidi pohuraa.' 

23 "Na'uli' pue' susa': 'Hilou tena-ko hi 
ohea bohe pai' ohea to kedi' hi mali 
ngata, pewuku-ra tauna tumai, bona 
tomi-ku ihia' hobo'. 24Mpu'u ku'uli', 
ngkai hawe'ea tauna to kukio' toera lou, 
uma haduaa-ra to mpokoni' ba apa-apa 
hi posusa'-ku.' " 25 Wori' tauna mpotuku' 

Yesus rala pomakoa'-na. Yesus mewili' 
hi tauna toera pai' na'uli'-raka: 2? "Tauna 
to doko' mpotuku'-a, aga uma meliu 
pe'ahi'-na hi Aku' ngkai pe'ahi'-na hi 
tina-na, tuama-na, tobine-na, ana'-na, 
ompi'-na, ba paiana woto-na moto-mi, 
uma-i ma'ala jadi' topetuku'-ku. 2 Tauna 
to jadi' topetuku'-ku kana mpopaha'a 
kaju parika'-na--batua-na kana sadia-i 
mporata kaparia ba paiana rapatehi 
sabana petuku'-na hi Aku'. Jadi', tauna 
to uma dota mpopaha'a kaju parika'-na 
pai' mpotuku'-a, uma-i ma'ala jadi' 
topetuku'-ku. 23 "Ane ria to doko' 
mpowangu tomi bohe, napohura-ki ulu 
mporeke ongkoso' pompowangu-na, ba 
hono' mpai' doi-na ba uma-di. 2? Apa' 
ane mpolia' natu'u-mi parawatu-na pai' 
uma hudu nawangu apa' naka'otii doi-na, 
hawe'ea tauna to mpohilo mpotawai-i, 
30 pa'uli': "Ii, ni'anu-di doko' mpowangu 
tomi bohe, ntaa' uma-di hono' doi-nae!' 
31 "Wae wo'o, ane hadua magau' to ria 
tantara-na hampulu' ncobu manga'e 
hante hadua magau' to ria tantara-na 
rompulu' ncobu, kana napekiri ncala', ba 
rakule' mpo'ewa-ra ba uma-di. 32 Ane 
na'inca ka'uma-na mpai' hompe tantara- 

na, molaa-pidi bali'-na, nahubui-mi suro 
hilou mpali' kahintuwuaa'." 33 Yesus 
mpokaliliu lolita-na, na'uli': "Wae wo'o 
koi', ane uma-koi mpobahaka hawe'ea 
to ria hi koi', uma-koi ma'ala jadi' 
topetuku'-ku. 34 "poi', wori' kalaua-na. 
Aga ane mobali'-mi kapoi'-na alaa-na 
uma-pi mopoi', napa tena to ma'ala 
mpakapoi'-i? 33 Uma ntoto-pi ria tuju-na, 
ba raruduhi-ki hinu'a ba rapopai-pai. 
Agina ratadi lau-imi. Hema-koi to 
tilingaa, pe'epei lompe'!" 
1 5 1 Rala-na ha'eo, wori' topesingara' 
paja' pai' tau ntani'-na to ra'uli' 
ntodea dada'a kehi-ra rata mpo'epe 
lolita Yesus. ?To Parisi pai' guru agama 
mporuge'-i, ra'uli': "Ii, tau toe-idi mai 
mpobale-raka topojeko', pai' ngkoni' 
dohe-rae." 3Toe pai' Yesus mpololitai-ra 
hante lolita rapa' toi. “Na'uli': "Rapa'-na 
ria doo-ta to ria-ki bima-na ha'atu ma'a. 
Ane moronto hama'a, napa to nababehi? 
Bate napalahii bima-na to sio mpulu' sio 
hi papada, pai'-i hilou mpali' bima-na 
to moronto duu'-na narua'. ° Ane 
narua'-pi, uma mowo kagoe'-na. Ngkai 
kagoe'-na napololopongko' bima-na 
toei, pai' nakeni nculii' hilou hi tomi-na. 

6 Oti toe, pai'-i mpokio' bale-na pai' 
tongki-na, na'uli'-raka: 'Mai-mokoi goe' 
dohe-ku. Apa' bima-ku to moronto 
kurua' nculii'-imi.' “Wae wo'o, ane 
hadua topojeko' medea ngkai jeko'-na, 
meliu kagoe'-ra ihi' suruga mpokagoe '-i 
ngkai kagoe'-ra mpokagoe' sio mpulu' 
sio tauna to monoa' po'ingku-ra, to 
uma-ra-rana mingki' medea. 3 "Rapa'-na 
ria hadua tobine to ria-ki hampulu' 
mpepa' doi pera'-na. Ane moronto 
hampepa', napa to nababehi? Mposuwe 
palita-i pai'-i mpehaii tomi-na, pai' 
napali' hiapa-apa karontoa-na, duu'-na 
narua'. “Wae kanarua'-na, nakio'-ramo 
bale-na pai' tongki-na, na'uli'-raka: 
'Mai-mokoi goe' dohe-ku. Apa' kurua' 
nculii'-mi doi-ku to moronto.' 19 Wae 
wo'o-ra mala'eka Alata'ala mpokagoe' 
hadua tauna topojeko' to medea ngkai 
jeko'-na." 11 Na'uli' tena Yesus: "Ria 
hadua tuama to ria-ki rodua ana'-na 
tomane. 12 Tokahudu mpo'uli'-ki tuama- 
ra: “Mama, wai' ami '-ama-kuna bagia-ku 
ngkai rewa-nu.' Jadi', nabagi mpu'u-mi 
rewa-na hi ana'-na to rodua toera. 
13"Ba hangkuja eo olo'-na ngkai ree, 
ana'-na tokahudu mpobalu' bagia-na, 

pai'-i hilou hi ngata to molaa. Hi ria-i 
mpo'oti mara doi-na hante kehi to uma 
tumotoa. 14 Ka'oti doi-na omea, ria-mi 
oro' hi ngata toe, duu'-na mpe'ahii'-mi 
tuwu'-na. 1? Hilou-imi hi pue' ngata 
doko' ngkoni' gaji'. Pue' ngata toei 
mpohubui-i mpodoo wawu-na. 1? Ngkai 
kamo'oro'-na, mehina-imi-hawo doko' 
mpokoni' kano wawu. Hiaa' uma hema 
to mpowai'-i pongkoni'. 17 "Ka'omea-na, 
mokanono-imi, na'uli': 'Topobago hi tomi 
tuama-kule, melabi lia pongkoni'-ra. 
Hiaa' aku'-mi-kuna hi rehe'i, neo' mate 
modupu'-ama. 18 Wae-pi, nculii'-ama 
hilou hi tuama-ku, ku'uli'-damo-ki: 
Mama, masala'-ama hi Pue' Ala pai' hi 
Mama wo'o. 19 Uma-apa natao nukio' 
ana'-nu Mama. Agina nuponcawa batua- 
nua-damo.' 20 Kame'ongko'-nami hilou hi 
tuama-na. "Molaa-i-pidi ngkai tomi-na, 
pehilo-mi tuama-na. Ngkai kama'ahi'-na, 
pokeno-nami hilou mpohirua'-ki ana'-na, 
nakupui pai' na'eki. 21 Na'uli'-mi to ana': 
'Mama, masala'-ama hi Pue' Ala pai' 

hi Mama wo'o. Uma-apa natao nukio' 
ana'-nu....' 2 "Aga tuama-na mpokio' 
topobago-na, pai' na'uli'-raka: 'Pesahui, 
ala' pohea to lompe' lia, pai' heai-i. Uncoi' 

karawe-na hante hinci, pai' sapatui' 
wo'o-i. 23 Oti toe, hilou-koi mpohoko' 
ana' japi to morudu' pai' nisumale'. 
Ngkoni'-ta goe'-goe'! 24Apa' ana'-ku 
tohe'ii, ma'ala-mi ta'uli' mate-imi, 

aga tuwu' nculii'-imi. Moronto-i, aga 
kurua' nculii'-imi.' Kamosusa'-rami. 

25 "Nto'u toe, lingku' ana'-na to ulumua' 
hi bonea. Ponculi'-na ngkai bonea, 
mohu'-mi hi tomi, na'epe-hawo to 
molalowe pai! moni karamea. 28 Nakio' 
hadua topobago-ra, napompekunei' ba 
moapa-ra hi tomi.  Na'uli' topobago 
toei: "Tu'ai-nule, rata nculii'-imi-hawo! 
Tuama-nu mpehubui mposumale' ana' 
japi to morudu', apa' ana'-na to moronto 
narua' nculii'-mi hante kalompea'-na.' 
28 "Kamoroe-nami ana' to ulumua' toei, 
oja'-i mesua' hi rala tomi. Tuama-na 
hilou mpobawai-i mesua'. 2? Tapi' na'uli' 
to ana': 'Mompae-mpae-ama mobago 
huduwuku-ku mpobago-koko Mama. 
Uma-kuna hangkania-a mposapuaka 
hawa'-nu. Hiaa' ntahawe' hama'a 
kebe'-kuwo, ko'ia-kuna ria nuwai'-a 
bona kubabehi-kuwo kagoea' hante 
bale-ku. 3? Hiaa' ana'-nu tetui to mpe'oti 
hinyai' rewa-nu hante tobine to ele', 

wae kanculii'-na nusumale' lau-ki japi 
to morudu'!' 3! "Na'uli' tuama-na: 'Ana', 
iko-le tida dohe-ku oa'-ko-kona. Ihi' 
tomi-kule, iko wo'o pue'-na. 22Hiaa' 
toto-na lia-ta mosusa' goe'-goe', 
apa' tu'ai-nu to mate-imi-hana, tuwu' 
nculii'-imi. Moronto-imi, tapi' tarua' 
nculii'-imi-hawo.' " 
1 6 1 Na'uli' wo'o-mi Yesus mpo'uli'- 
raka ana'guru-na: "Ria hadua 
topo'ua', pai' ria-ki hadua topobago-na 
to ngkakamu doi-na. Ria to mpakilu 
topobago toei hi topo'ua', ra'uli': 'Ntora 
napewai' mara-hana doi-nu!' 2Toe pai' 
topo'ua' toei mpokio' topobago-na, 
na'uli'-ki: 'Napa-di to ku'epe to rapakilu- 
koko toi-e? Wae lau, popehuwu-ka 
hawe'ea buku popa'intaa. Ngkai eo toe 
lau, uma-pi iko to ngkakamu ka'uaa'-ku!' 
3 "Mokanono-imi topobago toei, na'uli": 
'Napa-le' to kubabehi-e? Naleso'-ama 
mpai' sepu'-ku ngkai bago-ku. Momangki 
uma kukulei'. Kakarapi'-rapi', me'ea'-a.' 
4 Ngkai ree na'uli': 'Aa, ria akala-ku! Apa' 
neo' raleso'-ama ngkai bago-kue, agina 
mpali' ncala'-a bale-ku wori'-wori', bona 
hira' mpai' mpotarima-a hi tomi-ra.' 
= "Jadi' ngkai ree, nakio'-mi butu dua 

tauna to mo'inta hi sepu'-na. Hi to 
lomo'-na na'uli': 'Hangkuja inta-nu hi 
sepu'-ku?' ? "Metompoi' tauna toei: 'Tolu 
ncobu lite lana.' "Na'uli' topobago toei: 
'Oi sura popa'intaa-nu. Mohura-moko, 
uki' pesahui, hancobu lima atu lite-wadi!' 
7"Oti toe, pai' na'uli'-ki karodua-na: 
'Hiaa' iko, hangkuja-kowo inta-nu?' 
"Natompoi'-hawo: 'Hancobu karu' pae.' 
"Na'uli' topobago toei: 'Ohe'i sura 
inta-nu, uki'-mi walu atu karu'-wadi.' 

8 "Kana'epe-na topo'ua' napa to nababehi 
topobago-na to bengku' gau'-na tetui, 
na'une' lau-imi, apa' pante-i-hana mpali' 
akala-na bona lompe' katuwu'-na. Apa' 
tauna to uma mpo'incai Pue' Ala, meliu 
kapante-ra mpo'urusi katuwu'-ra hante 
hingka doo-ra, ngkai kapante-ra tauna 
to hi rala kabajaa-na Pue' Ala mpo'urusi 
katuwu'-ra hi eo mpeno. ? "Toe pai' 
ku'uli'-kokoi: Kana tapake' ka'uaa' hi 
dunia' tohe'i mpotulungi doo, bona ane 
uma-pi mpai' mokalaua ka'uaa' dunia' 
toi, ratarima lompe'-ta hi po'ohaa' to tida 
duu' kahae-hae-na. 19 Tauna to ma'ala 
rasarumaka hante rewa to hangkedi', 
ma'ala wo'o-i rasarumaka hante rewa 
to wori'. Tauna to uma monoa' kehi-na 

hante rewa to hangkedi', uma wo'o mpai' 
monoa' kehi-na hante rewa to wori'. 

11 Jadi', ane uma lompe' pompewili'-ta 
hi ka'uaa' dunia' tohe'i, hema to 
mposarumaka-ta hi poko ka'uaa' to hi 
suruga? 12 Ane uma lompe' pompewili'-ta 
hi rewa to rasarumaka-taka hi dunia' toi, 
hema mpai' to mpowai'-ta rewa to jadi' 
anu-ta moto hi suruga? 13 "Uma-hawo 
ria hadua topobago mobago hi rodua 
tua. Apa' hadua mpai' nape'ahi', hadua 
napokahuku'. Hadua natuku'-ki hawa'- 
na, hadua nasapuaka. Wae wo o koi', 
uma-koi bisa mpotuku' konoa Alata'ala, 
pai' hamali-koi ntora mporumpu rewa 
dunia'." 14To Parisi mpo'epe hawe'ea 
lolita Yesus toe. Rapotawai lau-i-wadi, 
apa' hira' toe-mi to mpokahina doi. 

15 Yesus mpo'uli'-raka: "Koi' tetu-mi 
mpemanoa' po'ingku-ni hi poncilo 
manusia'. Aga Alata'ala mpo'inca ihi' 
nono-ni. Apa' napa to rabila' manusia', 
napokahuku' Alata'ala. !? "Napa to te'uki' 
hi rala Atura Musa pai' sura nabi bate-na 
rapake'-pidi duu' rata hi tempo Yohanes 
Topeniu'. Ngkai tempo toe, rapalele-mi 
Kareba Lompe' to mpo'uli' Alata'ala 
jadi' Magau' hi dunia'. Pai' wori' tauna 

mpohuduwukui doko' jadi' ntodea-na 

hi rala Kamagaua'-na toe. 17 Tapi' butu 
mela to te'uki' hi rala Atura Pue' bate 
kana madupa'. Mojoli-pi langi' pai' 
dunia' mokero, ngkai hamela lolita hi 
rala Atura Pue' uma madupa'. 13 "Hema 
to mpogaa'-ki tobine-na pai' ncamoko 
hante tobine ntani'-na, mobualo'-i-hana. 
Pai' tauna to mpotobine kabulisa doo, 
mobualo' wo'o-i-hawo. 1? "Ria hadua 
topo'ua'. Pohea-na hewa pohea magau', 
paka' to masuli' oli-na. Tuwu'-na butu 
eo-na hewa toposusa'-damo. 20 Hi 
wobo'-na ratu'u hadua tauna to kabu, 
hanga'-na Lazarus. Woto-na hobo' 
paka' waka'. 21 Doko'-i-hawo ngkoni' 
rupu' to mohewu' ngkai meja' topo'ua' 
toei. Wae-mi-hawo kampe'ahii'-na, 

rata wo'o-pi dike' mpojilai' waka'-na. 

22 "Rala-na ha'eo, mate-imi tokabu toei, 
pai' mala'eka mpokeni-i hilou hi pohuraa 
to lompe' hi ncori Abraham. Topo'ua' 
toei, mate wo'o-imi-hawo, pai'-i ratana. 
23 Hi po'ohaa' tomate, ntora ntodohaka-i. 
Hampengoa'-na ngkai ree, nahilo- 
hawo molaa lia, oe-imi mai Abraham, 
hante Lazarus mohura hi ncori-na. 

24 Pekio'-nami topo'ua' toei, na'uli': 

'Mama Abraham! Poka'ahi'-a-kuwo! 
Hubui-i Lazarus mpotubu' karawe-na 

hi rala ue pai' tumai natudohi-ka-kuwo 
jila'-ku. Pepa rahi-mi ku'epe rala apu 
tohe'i!' 25 "Na'uli' Abraham: 'Kiwoi-dile 
ana': Bula-nu tuwu'-pidi hi rala dunia', 
iko mporata hawe'ea to lompe', hiaa' 
Lazarus-hana mporata-i paka' to dada'a. 
Tempo toi, tetanta'u-imi hi rehe'i, pai' 
iko-kowo, mporata pepa-moko. 28 Hiaa' 
etu, hi olo'-ta ria tumata to bohe lia. 
Tauna ngkai rehe'i uma bisa tilou hi 
retu, pai' tauna ngkai retu uma bisa 
tumai hi rehe'i.' 27"Ngkai ree, na'uli' 
wo'o topo'ua' toei: 'Ane wae-di Mama, 
kuperapi' bona nuhubui-i Lazarus hilou 
hi tomi tuama-ku. 28 Apa' ria-ra-pidi lima 
ompi'-ku. Hubui-i Lazarus mpopo'ingai'- 
ra bona neo'-ra mpai' tumai hi po'ohaa' 
pontodohakaa toi.' ?? "Na'uli' Abraham: 
'Ria-miraka sura to na'uki' Musa pai' 
nabi-nabi ntani'-na. Mpotuku' napa to 
te'uki' hi rala sura toe-ra-damo-rawo.' 
30 "Na'uli' topo'ua' toei: 'Ane muntu' 
toe-wadi, uma hono'! Kana ria tomate 
tuwu' nculii' hilou mpololitai-ra, pai" lako 
medea-rada ngkai jeko'-ra!' 3! "Na'uli' 
Abraham: 'Ane lolita nabi Musa pai' nabi 

ntani'-na uma rapangalai', uma oa'-ra 
mpai' mepangala', nau' gati ria mpu'u 
tomate tuwu' nculii'." " 
1 7 1 Yesus mpololitai ana'guru-na, 
na'uli': "Bate ria to mpopanawu' 
tauna alaa-ra mojeko'. Aga silaka-ra 
tauna to mepanawu' toera! 2Agina 
lau-pi hameha' watu po'ahaa' ratoe 
hi wuroko'-ra, pai'-ra ratene' hi rala 
tahi', ngkai mpopanawu'-ra nau' hadua 
tauna to hangkedi' pepangala'-na 
duu'-na mpobabehi jeko'. 3Toe pai' 
kana mo'inga'-inga'-ta! "Ane ompi'-ta 
mpobabehi to sala' hi kita', tudui'-i. 
Ane soho'-pi nono-na, ampungi-i. 4Nau' 
pitu ngkani rala-na ha'eo-i masala' 
hi kita', pai' butu ngkani-na tumai-i 
merapi' ampu, ampungi-i-hawo." ? Ra'uli' 
suro Pue' Yesus mpo'uli'-ki: "Pue', 
pakaroho-kaka-kaiwo pepangala'-kai!" 
6 Na'uli' Pue' Yesus: "Ane rii-ria-mi 
pepangala'-ni nau' hangkutuno'-wadi, 
ma'ala ni'uli'-ki kaju to bohe tohe'i: 
'Mowuka-moko ngkai rei, mentoli-ko ree 
mai hi rala tahi'!' bate mentoli mpu'u-i 
ntuku' hawa'-ni. '"Rapa'-na ria batua-ta 
to molia' ba to mpodoo porewua. Ane 
nculii'-i ngkai pehompoa-na, napa to 

ta'uli'-ki? Ba ta'uli' wae: 'Sahu tumai 
ngkoni"? 8 Uma-hawo. Tantu ta'uli'-ki 
hewa tohe'i: 'Porodo-mi pongkoni'-ku! 
Moheai-ko to uma babo'. Peka'au-a 
bula-ku nginu pai' ngkoni'. Oti-a-damo 
ngkoni', pai' lako' ngkoni'-dako-kowo.' 

9 Uma-hawo mingki' ta'uli' tarima kasi hi 
batua-ta, apa' muntu' mpotuku' hawa '-i- 
wadi. 10 Wae wo'o koi'. Ane oti-mi nituku' 
hawe'ea to napahawa'-kokoi Alata'ala, 
uli -mi-hana: 'Kai'-kaiwo-le, batua biasa- 
wadi-ka-kaiwo. To kibabehi-le, muntu' to 
rapahawa'-kakai.' "11 Rala pomakoa'-na 
hilou hi Yerusalem, Yesus ntara hi 

sipa' tana' to Samaria pai' to Galilea. 

12 Kamesua'-na hi rala ngata, rata-mi 
hampulu' topohaki' poko' mpohirua'-ki. 
Ngkai molaa-ra-wadi mekio', 13 ra'uli': 
"Yesus! Guru! Poka'ahi'-ka-kaiwo!" 

14 Kanahilo-ra Yesus, na'uli'-miraka: 
"Hilou-mokoi mpopehuwu woto-ni hi 
imam." Hilou mpu'u-ramo. Bula-ra 
momako', mo'uri'-ramo. 1? Kanahilo-na 
to hadua mo'uri'-imi, kanculii'-nami 
hilou hi Yesus, mpo'une'-une' Alata'ala 
napesukui. 18 Karata-na hi Yesus, 
motingkua'-imi mpo'uli' tarima kasi. 
Hi'a toei to Samaria. 1” Na'uli' Yesus: 

"Ha uma hampulu' to kupaka'uri'-e? 
Hiapa-ramo to sio? 18 Beiwa pai' muntu' 
hadua toei-wadi to nculii' mpo'uli' tarima 
kasi hi Alata'ala-e? Hiaa' bela-i he'e to 
Yahudi!" 19 Ngkai ree, na'uli' wo'o-mi 
mpo'uli'-ki tauna toei: "Mokore-moko, 
pai'-ko hilou-mi. Mo'uri'-moko sabana 
pepangala'-nu hi Aku'." 20 Ba hangkuja 
dua to Parisi mpekune' Yesus, nto'uma 
Alata'ala tumai jadi' Magau' hi dunia'. 
Na'uli' Yesus: "Kamagaua' Alata'ala-le 
uma ntepu'u hante tanda-tanda to 
kahiloa. 2! Uma mpai' ria to mpo'uli': 
'Hilo, ohe'i-mi Kamagaua'-na Alata'ala,' 
ba 'Etu-mi mai Kamagaua Alata'ala,' apa' 
Alata'ala jadi' Magau' hi laintongo'-ni." 
22 Oti toe, Yesus mpololitai ana'guru-na. 
Na'uli': "Rata mpai' tempo-na, doko' 
lia-koi mpohilo-a nau' kampa' ha'eo, 
aga uma-apa nihiloi. 23 Nto'u toe mpai', 
ria to mpo'uli'-kokoi: 'Magau' Topetolo' 
oe-imi ria!' Ba ria to mpo'uli': 'Ohe'i-imi!' 
Aga neo'-koi hilou mpotuku'-ra! 24 Apa' 
ane rata nculii' mpu'u-apa mpai', 
karata-ku incana hobo' hi dunia'. Hewa 
kila' mpohinii raoa ngkai wuntu-na 
hamali rata hi wuntu-na hamali, hewa 
toe wo'o mpai' hi eo karataa-ku, Aku' 

Ana' Manusia'. 25 Aga lomo'-lomo'-na, 
kana rasesa'-a pai' rasapuaka tauna to 
tuwu' tempo toi. 28"Hewa to majadi' 

hi tempo nabi Nuh owi, hewa toe wo'o 
mpai' to jadi' hi eo karata-ku Aku' Ana' 
Manusia'. 27 Hi tempo nabi Nuh, tauna 
ntora ngkoni', nginu, rapoponcamoko 
pai' mepoponcamoko, kawae-kawae-na 
duu'-na nabi Nuh mesua' hi rala sakaya 
bohe pai' ue mowo' mpopatehi-ra omea. 
28 Wae wo'o kalempe' tauna owi hi ngata 
Sodom nto'u Lot mo'oha' hi ria. Tauna 
ntora ngkoni', nginu, mobabalu', molia' 
pai' mpowangu tomi. 2? Ntaa' palai-na 
Lot ngkai Sodom, hompo-mi apu pai' 
watu to morea' ngkai langi' mpopatehi-ra 
omea. 80 Wae wo'o mpai' kalempe'-ra 
manusia' hi eo karata-ku nculii' hi dunia' 
mpopehuwu kabaraka'-ku. 3! "Hi eo 

toe mpai', sohi' metibo'-koi! Tauna to 
mohura hi parawa, neo'-pi leba' mesua' 
hi rala tomi mpo'ala' rewa-na. Wae 
wo'o tauna to hi bonea, neo'-pi leba' 
nculii' mpo'ala' napa-napa hi rala ngata. 
32 Kiwoi-dile napa to jadi' hi tobine-na 
Lot-e! 33 Hema to mpentaei konoa-na 
moto, uma-i mpai' mporatai katuwua' 
to lompe'. Aga hema to mpobahaka 

konoa-na sabana petuku'-na hi Aku', 
nau' napopate-ki, hi'a lau-mi mpai' 
to mporata katuwua' to lompe' duu' 
kahae-hae-na. 3? "Mpu'u ku'uli'-kokoi: 
Hi eo ponculia'-ku mpai', tauna rodua 
to more'eli turu ngkabengia, hadua 
ra'ala', to hadua rapalahii. 3? Rodua 
tobine to motongke' momanyu, hadua 
ra'ala', to hadua rapalahii. ((3? Rodua 
tauna mo'ema' mobago hi bonea, 
hadua ra'ala', to hadua rapalahii.))" 
37 Hudu lolita Yesus toe, ana'guru-na 
mpekune'-i, ra'uli': "Hiapa mpai' kajadia' 
tetu-e, Pue'?" Yesus mpotompoi'-ra 
hante walatu toi: "Ane ria anu mate, 
incana moto apa' wori' danci morumpu 
mpokoni'. Wae wo'o mpai' karata-ku 
nculii': uma-a tumai ngkawuni, incana 
moto mpai'." 
1 8 1 Oti toe, Yesus mpo'uli' hanyala 
lolita rapa', mpotudui' ana'guru- 
na bona tida-ra mosampaya pai' neo' 
mere' nono-ra. 2 Na'uli': "Rala ngata 
hamola', ria hadua topobotuhi to uma 
mengkoru hi Alata'ala pai' uma wo'o-i 
mposaile' ba hema-hema. 3Hi ngata 
toe wo'o, ria hadua tobine tobalu. 
Wori' ngkani-imi hilou mponyanyo 

topobotuhi toei ngkeni kara-kara-na, 
na'uli': 'Tulungi-a-kuwo mposinyanyo-ki 
bali'-ku.' 4"Lomo'-lomo'-na, topobotuhi 
toei uma dota mpotulungi-i. Aga ka'oo- 
omea-na na'uli' hi rala nono-na: 'Nau' 
uma-a mengkoru hi Alata'ala pai' uma 
wo'o-a mposaile' ba hema-hema, ? agina 
kutulungi lau-imi tobalu toei, apa' najojo 
rahi tumai mposaleroi-a. Apa' ane uma 
kutulungi-i, uma oa' mpai' nabahakai 
tumai, alaa-na kupo'oha lau wo'o-kuwo 
mpai'.' " SOti toe, na'uli' Pue' Yesus: 
"Pe'epei-koi napa to na'uli' topobotuhi 
toei. Nau' uma monoa' nono-na, dota 
moto-i mpotulungi tobalu to ntora 
mperapii'-i. ' Peliu-liu-nami Alata'ala 
doko' mpotulungi topetuku'-na to 
mekakae ncuu hi eo-na pai' hi bengi-na. 
Ba ni'uli'-koina, napeka'au ncala' pai' 
lako' natulungi-rae? 9 Uma-hawoe'! Bate 
napesahui moto-hawo mpotulungi-ra. 
Aga ane rata nculii'-apa mpai', Aku' Ana' 
Manusia', ha ria-ra-pidi kurua' tauna to 
mepangala' hi rala dunia' toi?" ° Oti toe, 
Yesus mpo'uli' hanyala-pi lolita rapa'. 
Lolita rapa' toi mpotoa' tauna to mpo'uli' 
hira'-wadi to monoa', pai'-ra mporuge' 
doo. 10 Na'uli' Yesus: "Rodua tauna hilou 

hi Tomi Alata'ala, lou mosampaya. To 
hadua to Parisi, to hadua topesingara' 
paja'. !! To Parisi toei mokore pai' 
mosampaya hi rala nono-na, na'uli': 'Oo 
Alata'ala, mpo'uli'-a tarima kasi, apa' 
uma-a hewa tau ntani'-na--toperampaki, 
to bengku' nono-ra, topobualo', ba hewa 
topesingara' paja' toei mai. 12 Aku', 
mopuasa'-a rongkani rala-na hamingku. 
Pai' hampobagiahampulu' ngkai hawe'ea 
pomporataa-ku kuwai'-koko Pue'.' 

13 "Hiaa' topesingara' paja' toei-hawo, 
mokore ngkawao-i-wadi, pai' uma-i 
daho' ngkongoa' hi langi'. Ntora mporera' 
hunamu-nai, pai' na'uli': 'Oo Alata'ala! 
Poka'ahi'-a-kuwo, tauna topojeko' 
toi-a!' " 14 Ngkai ree, napohudui Yesus 
lolita-na, na'uli': "Mpu'u ku'uli'-kokoi: 
kanculii'-ra hi tomi, topesingara' paja' 
toe-imi to jadi" monoa' hi poncilo-na 
Alata'ala, bela to Parisi toei. Apa' 
hawe'ea to mpomolangko nono-ra, 

Pue' Ala mpodingkihi-ra. Pai' hawe'ea 
to mpakadingki' nono-ra, Pue' Ala 
mpomolangko-ra." 12 Hangkani, ria 
tauna to mpokeni ana'lei-ra hi Yesus 
bona najama pai' nagane'-ra. Mpohilo 
toe we'i, moroe-ramo ana'guru-na, 


LUKAS 18.16 — 22 353 


mpokaroe-ra to mpokeni ana'-ra toe. 

16 Aga Yesus mpokio' ana' toera pai' 
na'uli' mpo'uli'-raka ana'guru-na: 
"Pelele' moto-ra ana' tetura tumai 

hi Aku', neo'-ra nitagi. Apa' tauna 

to hewa toe-ramo to jadi' ntodea-na 
Alata'ala hi rala Kamagaua'-na. 1” Mpu'u 
ku'uli'-kokoi: Ane uma-koi mengkoru 

hi Alata'ala hewa ana', uma-koi mpai' 
jadi' ntodea-na hi rala Kamagaua'-na." 
18 Hangkani, hadua pangkeni to Yahudi 
mpekune' Yesus, na'uli': "Guru to 
lompe', napa to kana kubabehi bona 
mporata-a-kuwo katuwua' to lompe' 
duu' kahae-hae-nae?" 19 Na'uli' Yesus: 
"Napa pai' nu'uli' tauna to lompe'-a? 
Uma ria ntani'-na to lompe', hadua 
Alata'ala-wadi. 2? Nu'inca moto parenta 
to te'uki' hi rala Atura Pue': 'Neo' 
mobualo', neo' mepatehi, neo' manako, 
neo' mosabi' boa', pai' kana tabila' 

tina pai' tuama-ta.' " 21 Na'uli' tau toei: 
"Hawe'ea parenta tetu lau, kutuku' 
omea-mi ngkai kakedia'-ku." 22 Mpo'epe 
toe, na'uli'-mi Yesus: "Hanyala-pi to 
kana nubabehi. Pobalu'-mi hawe'ea 
rewa-nu pai' doi oli-na bagi-raka tokabu. 
Ane nubabehi hewa toe, bohe mpai' rasi' 

to nurata hi rala suruga. Oti toe, pai' 
tumai-moko mpotuku'-a." 23 Kana'epe- 
na lolita tohe'e, peda'-mi nono-na, apa' 
mo'ua' lia-i. 2? Nahilo-mi Yesus kapeda' 
nono-na. Toe pai' na'uli': "Mokoro rahi 
tauna to wori' rewa-ra mengkoru hi 
Alata'ala bona Hi'a jadi' Magau'-ra. 

25 Mojoli-pi hama'a unta ntara hi wulou' 
jaru ngkai tauna to mo'ua' mengkoru 

hi Alata'ala bona Hi'a jadi' Magau'-ra." 
26 Konce-ramo tauna to mpo'epe lolita 
Yesus tohe'e, ra'uli': "Ane wae-di, hema 
lau-damo to ma'ala mporata katuwua' to 
lompe' duu' kahae-hae-nae?" 27 Na'uli' 
Yesus: "Ane hante pakulea' manusia'-le, 
uma ami' hema. Aga nakule' moto 
Alata'ala mpobabehi to meliu ngkai 
pakulea' manusia'." 28 Ngkai ree, na'uli' 
Petrus: "Hiaa' kai', kipalahii-mi-kaina 
rewa-kai, pai' kituku'-ko." 29 Na'uli' 
Yesus mpo'uli'-raka ana'guru-na: "Mpu'u 
ku'uli'-kokoi: hema-hema to mpalahii 
tomi-na, tobine-na, ompi'-na, totu'a-na 
ba ana'-na apa' mpotuku' hawa' Alata'ala 
Magau'-na, 3? tauna toe-mi to mporata 
wori" ngkani hiwili-na hi dunia' toi. Pai' 
hi eo mpeno mporata wo'o-i katuwua' 
to lompe' duu' kahae-hae-na." 3! Yesus 

mpokio' ana'guru-na to hampulu' rodua 
mopahantani' pai' na'uli'-raka: "Epe-koi! 
Hilou-tamo tohe'i-e mpotoa' Yerusalem. 
Hi ria mpai' hawe'ea to ra'uki' nabi-nabi 
owi to mpolowa Ana' Manusia' kana 
madupa' hi Aku'. 32Ratonu-a mpai' hi 
tauna to bela-ra to Yahudi. Rapopo'ore'- 
a, raruge', ra'uelikui, 33 raweba', pai'-a 
rapatehi. Aga hi eo katolu-na, tuwu' 
nculii' moto-a." 34 Aga hawe'ea to na'uli' 
toe, bate uma rapaha ana'guru-na. 
Apa' batua-na tewunii'-raka, uma 
ra'incai kahompoa lolita-na. 3? Mohu'-mi 
Yesus hi ngata Yerikho, ria hadua 
tauna to wero mohura hi wiwi' ohea 
karapi'-rapi'. 3? Kampo'epe-na wori' 
tauna liu, napekune': "Napa-die?" 

37 Ra'uli'-ki: "Yesus to Nazaret-le liu oe-e 
lou!" 38 Mpo'epe toe we'i, pekio'-nami 
towero toei, na'uli': "Yesus, muli Magau 
Daud! Poka'ahi'-a-kuwo!" 29 Tauna to 
momako' ri'ulu ngkai Yesus mpokaroe-i, 
ra'uli': "Ngkalino-ko!" Aga hangkedi' 
kanapesukui-na mekio', na'uli': "Muli 
Magau' Daud, poka'ahi'-a-kuwo!" 

40 Ngkai ree, mentoda'-imi Yesus pai' 
na'uli': "Keni tumai towero toei mai!" 
Rakeni mpu'u-miki. Karata-na hi ree, 

Yesus mpekune'-i, na'uli': "Napa to 
nupokono kubabehi-koko?" 41 Natompoi' 
towero toei: "Pue', bona pehilo-a-kuwo!" 
42 Na'uli' Yesus: "Ane wae, pehilo-moko! 
Kupaka'uri'-ko sabana pepangala'-nu hi 
Aku'." 8 Ncaliu pehilo mpu'u-imi. Ngkai 
ree, ntora mpotuku' Yesus-imi, pai' 
mpo'uli' wori' tarima kasi hi Alata'ala. 
Hawe'ea tauna to mpohilo kajadia' toe, 
mpo'une' Alata'ala-ramo. 
1 9 1 Nto'u karata-na Yesus hi ngata 
Yerikho, momako' ncuu-i ntara 
rala ngata toe. 2Hi ngata toe, ria hadua 
topo'ua' to mpokapalai' topesingara' 
paja', hanga'-na Zakheus. 3 Doko'-i- 
hawo mpohilo beiwa lence-na Yesus. Aga 
uma-i bisa mpohilo apa' wori' rahi tauna, 
bo hi'a he'e tauna to dingki'. “Jadi', 
pokeno-nami mpori'uluhi ntodea, pai'-i 
ngkahe' kaju ara bona ma'ala-i-hawo 
mpopanto' Yesus ane liu-ipi hi ree. 
> Kaliu-na Yesus hi ree, pengoa'-nami 
pai' na'uli': "Zakheus, pesahui mana'u! 
Apa' eo toe lau, kana mehani-a hi 
tomi-nu." € Napesahui mpu'u-mi-hawo 
Zakheus mana'u, pai' goe'-i mpotarima 
Yesus hi tomi-na. ' Kapehilo-ra ntodea 
hilou-i Yesus hi tomi Zakheus, ngkunuti- 

ramo, ra'uli': "Ii, napa-di pai' mencua' 
hi tomi topojeko'-i-hanae!" 8 Bula-na 
Pue' Yesus hi tomi Zakheus, mokore-imi 
Zakheus mpo'uli'-ki: "Pue', bagi ntongo' 
ngkai rewa-ku kuwai'-raka tokabu, pai' 
hema-hema to kubagiu, kupoponculi' 
opo' ngkani ngkai to kubagiu-raka." 

3 Na'uli' Yesus: "Hi eo toe lau, tauna hi 
tomi toi tebahaka ngkai huku' jeko'-ra, 
apa' Zakheus toii, muli Abraham wo'o- 
i-hawo. 10 Apa' toe-mile pai' tumai-ae, 
Aku' Ana' Manusia'. Tumai-a mpopali' 
tauna to molaa ngkai Alata'ala, pai' 
mpohore-ra ngkai huku' jeko'-ra." 11 Neo' 
rata-imi Yesus hi Yerusalem, toe pai' 
wori' tauna mpo'uli' neo' rata mpu'u-mi 
tempo-na Alata'ala jadi' Magau' hi 
dunia'. Jadi', bula ntodea mpe'epei 
lolita-na, na'umpui' wo'o-mi lolita-na 
hante hanyala lolita rapa'. 12 Na'uli': "Ria 
hadua maradika mopatuju hilou hi ngata 
to molaa, lou ralanti' jadi' magau' pai' 
nculii'. 13 Jadi", kako'ia-na me'ongko', 
mpokio'-i hampulu' pahawaa'-na 

pai' nawai'-ra hore-hore hampepa' 

doi bulawa. Na'uli' maradika toei: 
'Mobabalu'-koi hante doi to kuwai'-kokoi 
tetu lingku'-ku hilou.' 14Aga hi ngata 

maradika toe, ria wo'o-rawo tauna to 
mpokahuku'-i. Pe'ongko'-na maradika 
tohe'e, rapahawa' suro hilou mpotuku -i 
pai' mpo'uli': 'Oja'-ka-kaina maradika 
tetu jadi' magau'-kai!' 1? "Aga ra'ongko' 
moto-i jadi' magau', pai' nculii'-imi 
hilou hi ngata-na. Karata-na hi ngata, 
nakio'-ramo pahawaa'-na mpohirua'-ki, 
napongincai kahangkuja-nami rasi' to 
rarata. 1?To lomo'-na rata pai' na'uli': 
'Magau', doi bulawa to hampepa' to 
nuwai'-ka, ria-mi ana'-na hampulu'.' 

17 "Na'uli' magau' toei: 'Lompe'-mi, 

iko pahawaa' to lompe'. Wae-pi, apa' 
monoa'-ko hi to hangkedi', ku'ongko'- 
moko jadi' topohawa' to mpohawai' 
hampulu' ngata.' 19 "Pahawaa' karodua- 
na rata wo'o pai' mpo'uli': 'Magau', doi 
bulawa to hampepa' to nuwai'-ka, jadi' 
lima mpepa'-mi.' 1? "Na'uli' wo'o-mi 
magau' hi karodua-na tohe'ei: 'Iko 
wo'o ku'ongko' jadi' topohawa' hi lima 
ngata.' 2? "Ngkai ree, rata wo'o-imi-hawo 
pahawaa' kahadua-na. Na'uli': 'Oi-mi 
doi-nu Magau'. Kutimamahi lompe', 
kuputu' hante lenco. ?! Me'eka'-a hi 
Magau', apa' ku'inca kasoa-nu. Nupepae 
to bela-kowo hinu'a-nu, nu'ala' to uma 


LUKAS 19.22 -30 359 


nukarokoi.' 2? "Na'uli' magau' mpo'uli'-ki: 
'Iko pahawaa' to dada'a! Ane nu'inca 
kasoa-ku, ane nu'inca kampepae-ku to 
bela hinu'a-ku, pai' kampo'ala'-ku to 
uma kukarokoi, 2 napa pai' doi-ku uma 
nupopesua' hi bank, bona ane rata-apa, 
ku'ala' hante ana'-na!' 4 Oti toe, na'uli' 
wo'o-mi hi tauna to mokore hi ncori-na: 
'Ala' doi to hi tauna tetui, pai' wai'-ki 
to ria-ki hampulu'.' ?? "Ingu'-ramo to 
napahawa' toera, ra'uli': 'Napa pai' 
hewa tetu, Magau'? Apa' ria-miki-hana 
hampulu' mpepa'!' 26 "Na'uli' magau': 
'Mpu'u ku'uli'-kokoi: Tauna to ma'ala 
rasarumaka hante anu to rawai'-ki, 
rawai' tena-i-pidi. Tapi' tauna to uma 
rasarumaka, anu hangkedi' to ria hi hi'a, 
ra'alai' lau-i. 27 Pai' wae lau, keni-ramo 
tumai bali'-ku to mpoka'oja'-a jadi' 
magau'-ra. Patehi-ramo hi rehe'i bona 
kuhilo!' " 28 Ka'oti-na Yesus mpo'uli' 
hawe'ea toe, pomako'-nami meri'ulu 
ngkai doo-na hilou hi Yerusalem. 

29 Mohu'-ramo hi ngata Betfage pai' 
Betania hi bulu' Zaitun, nahubui 

rodua ana'guru-na mako' meri'ulu. 

30 Na'uli'-raka: "Hilou-mokoi hi ngata to 
tanyanyohi toe mai. Ane mesua'-pokoi 

hi rala ngata, nihilo mpai' hama'a ana' 
keledai to tehoo'. Keledai toe ko'ia 
hangkania rahawi'. Bongka koloro-na 
pai' keni-i tumai. 3t Ane ria tauna 
mpekune'-koi napa pai' nibongka-i, 
uli': 'Apa' Pue' mparaluu-i.' " 32 Hilou 
mpu'u-ramo ana'guru-na to rodua 
tohe'era, pai' rarata bate hewa to 
na'uli'-raka Yesus. 33 Bula-ra mpobongka 
keledai toe, mepekune'-mi pue'-na: 
"Napa pai' nibongka keledai tetu-e?" 
34Ratompoi': "Apa' Pue' mparaluu-i." 
35 Karakeni-nami hilou hi Yesus, ralampii 
hante baju-ra, pai' rapopehawi'-i Yesus. 
36 Kaliu-na Yesus mpohawi' keledai 
tohe'e, tauna mpokodo baju-ra hi mata 
ohea, tanda pebila'-ra. 37 Mohu'-mi 

hi ngata Yerusalem, hi pana'ua-na hi 
bulu' Zaitun, hawe'ea topetuku'-na to 
wori' toe ntepu'u mpo'une' Alata'ala. 
Mogora-ra-damo nakeni kagoe' nono-ra 
sabana hawe'ea anu mekoncehi to 
rahilo. 33 Ra'uli' hi rala pe'une'-ra: 
"Pue' Ala mpogane' Magau' to tumai 
mpokeni hanga'-na!" "Une'-imi Pue' 
Ala to hi suruga, apa' nawai'-tamo 
kalompea'." 3? Ngkai ree, ba hangkuja 
dua to Parisi to hi olo' tauna to wori' 

mpo'uli'-ki Yesus: "Guru, tagi-ramo 
ana'guru-nu bona neo'-ra mpo'uli' hewa 
tetu!" 40 Na'uli' Yesus: "Uma-e'! Apa' ane 
mengkalino-ra ana'guru-ku, watu toe 
lau-ramo mpai' to mogora mpo'une'- 
a." H Kamoo-mohua'-imi Yesus hi 
Yerusalem, duu'-na mpohilo-i ngata 
toe. Kageo'-nami mpokageoi' ngata toe. 
42 Na'uli': "Mpe'ahii'-koi to Yerusalem! 
Uma mowo kalompe'-na ane ke ni'inca 
napa to ngkeni-kokoi kalompea' tuwu' 
hi eo toe lau. Aga hawe'ea toe teleru 
ngkai mata-ni. 8 Rata mpai' tempo-na, 
bali'-ni mpanga'ei ngata-ni, ratipuhi 
ntololikia hante wala, duu'-na uma-pi ria 
ohea metibo'. 4 Raropuhi mpai' ngata-ni 
hante hawe'ea ihi'-na, duu'-na uma-pi 
ria watu to bate pomeduncu-na. Apa' 
uma-koina nisaile' karata-na Pue' Ala 
doko' mpotulungi-koi." 4> Oti toe, Yesus 
mesua' hi berewe Tomi Alata'ala pai'-i 
mpopalai tauna to mobabalu' hi ree. 

46 Na'uli'-raka: "Hi rala Buku Tomoroli', 
Alata'ala mpo'uli' hewa toi: 'Tomi-ku, 
tomi posampayaa.' Hiaa' koi'-koina, 
niponcawa tomi toperampaki-di!" 47 Butu 
eo-na Yesus metudui' hi Tomi Alata'ala. 
Imam pangkeni hante guru agama pai' 

pangkeni to Yahudi ntani'-na mpali' 
akala-ra doko' mpatehi-i, 8 aga uma ria 
ohea-ra mpobabehi anu hi nono-ra, apa' 
lutu-ramo ntodea mpe'epei lolita-na. 
20 1 Rala-na ha'eo Yesus metudui' 
pai' mparata Kareba Lompe' hi 
wori' tauna hi Tomi Alata'ala. Muu-mule' 
rata-ramo imam pangkeni hante guru 
agama pai' pangkeni to Yahudi ntani'-na. 
Ra'uli' mpo'uli'-ki Yesus: 2"Uli'-kakai pe' 
ngkaiapa huraa-nu mpobabehi hawe'ea 
tetu hi Tomi Alata'ala! Hema to mpowai - 
ko kuasa tetu-e?" 3 Na'uli' Yesus: "Aku', 
ria wo'o-kuwo pompekunea'-ku hi 
koi'. "Uli'-ka pe', ngkaiapa kuasa-na 
Yohanes Topeniu' mponiu' tauna? Ngkai 
Alata'ala-di, ba ngkai manusia'-di?" 
> Momepololitai-ramo pangkeni to Yahudi 
toera, ra'uli': "Beiwa-tale' mpotompoi'- 
ie? Ane ta'uli' ngkai Alata'ala kuasa-na, 
na'uli' mpai': 'Ane wae, napa pai' uma-i 
nipangala'?' SHiaa' ane ta'uli' ngkai 
manusia'-wadi kuasa-na, rawatuhi-ta 
mpai' ntodea toera lau, apa' hawe'ea-ra 
mpo'uli' Yohanes hadua nabi." ' Toe pai' 
ratompoi': "Uma ki'incai kangkaiapa 
kuasa-na." 8Toe pai' na'uli' Yesus 
mpo'uli'-raka: "Ane wae, uma wo'o- 

kuwo ku'uli'-kokoi kangkaiapa kuasa-ku 
mpobabehi toe lau!" 20ti toe, Yesus 
mpololitai ntodea, mpo'uli'-raka lolita 
rapa' tohe'i: "Ria tau hadua mpohu'ai 
bonea-na hante anggur, oti toe napewai' 
bonea-na rapobago hi ba hangkuja dua 
tauna, pai' hilou-imi hi ngata to molaa, 
pai' mahae-i tida hi ria. 19 Rata-mi tempo 
mpohopu' wua' anggur, napahawa' 
hadua batua-na hilou mperapi' bagia-na 
hi tompodoo bonea-na toera. Tapi' 
tompodoo bonea-na toera mpopao' 
suro tetu pai'-i rapopalai mara. H Oti 
toe, pue' bonea toei mpopahawa' 

tena wo'o-pi hadua batua. Aga rapao' 
wo'o-i-wadi-hawo, ralibui' pai" rapopalai 
mara. 12 Oti toe wo'o, nahubui tena batua 
katolu-na. Aga raserohi wo'o-i-wadi pai' 
rapetadi hi mali bonea. 13 "Ngkai ree, 
na'uli'-mi pue' bonea toei: 'Napa-le' to 
kubabehi-e? Agina ana'-ku to kupe'ahi' 
moto lau-mi kupahawa' hilou, apa' bate 
rapengkorui-ile mpai'.' 14"Ntaa' we'i, 
karahilo-na tompodoo bonea toera ana' 
pue' bonea tohe'ei, mohawa'-ramo, 
ra'uli': 'Etu-mi tumai ana'-na! Hi'a 
mpai' to jadi' pue' bonea tohe'i-e. Kita 
tapatehi-i bona bonea-na toi kita'-mi 

pue'-na.' 1? Ngkai ree, radii'-imi hilou 

hi mali bonea pai'-i rapatehi. "Jadi', 
napa mpai' to nababehi pue' bonea toei 
hi tauna to mpodoo bonea-na? 16 Bate 
tumai-ile mpopatehi-ra, pai' nawai' 
bonea-na hi tau ntani'-na." Kara'epe-na 
ntodea lolita rapa' tohe'e, ra'uli'-mi: 
"Neo' mpu'u-kona jadi' hewa tetu-e'!" 
1/ Yesus mponaa-ra pai' na'uli'-raka: 
"Hiaa' toe-mile batua-na walatu to hi 
rala Buku Tomoroli' to mpo'uli': 'Watu to 
ratadi topowangu tomi, watu toe lau-mi 
to jadi' poko parawatu.' 18 Hewa kura 
to monawu' hi watu mopengka, hewa 
kura to napitihi watu moreja', hewa toe 
wo'o mpai' tauna to mposapuaka-a." 

19 Guru agama pai' imam pangkeni 
mpo'inca kahira'-na to natoa' Yesus 
hante lolita rapa'-na toe we'i. Toe pai' 
ria-mi nono-ra doko' mpohoko'-i hi 

jaa toe wo'o. Aga uma-ra daho', apa' 
mpoka'eka'-ra ntodea. 20Jadi' rapali' 
loga to lompe'. Mpopahawa'-ra tauna 
hilou mpolelemata-i. Tauna toera, ntani' 
hewa tauna to monoa' nono-ra, tapi' 
patuju-ra mpo'opa kasala' lolita-na, 
bona rapakilu-i hi gubernur. 2! Karata-ra 
hi Yesus, ra'uli'-mi to rapahawa' toera: 

"Guru, ki'inca hawe'ea lolita-nu pai' 
tudui'-nu makono omea. Metudui'-ko 
hante kalonto'-lonto'-na mpo'uli' napa 
konoa Pue' Ala hi manusia', pai' uma-ko 
mpelence tauna. 22Jadi', toe pai' 
kiperapi' bona nu'uli'-kakai Guru: ntuku' 
atura agama-ta, ba ma'ala moto-ta 
mpobayari paja' hi Kaisar, ba uma-di?" 
23 Yesus mpo'inca pepanawu'-ra. Toe 
pai' na'uli'-raka: 24"Ppopohiloi-a ulu 

doi hampepa'! Lence hema pai' hanga' 
hema to hi doi tetu-e?" Ratompoi': 
"Lence pai' hanga' Kaisar." 2? Ngkai 
ree, na'uli'-mi Yesus mpo'uli'-raka: 
"Ane wae-di, wai'-ki Kaisar napa to 
kasipato'-na rawai'-ki Kaisar, pai' wai'-ki 
Alata'ala napa to kasipato'-na rawai'-ki 
Alata'ala." 26 Ka'omea-na madagi-ramo 
bali' Yesus toera. Uma raruai' nau' 
hanyalaa sala' lolita-na hi nyanyoa 
ntodea. Konce-ra mpo'epe tompoi'-na, 
toe pai' ngkalino-ramo. 2' Ba hangkuja 
dua tauna to mpotuku' tudui' to Saduki 
rata hi Yesus. To Saduki toera, pangkeni 
agama Yahudi to ncapuaka tauna to 
mate tuwu' nculii' hi eo mpeno. Karata to 
Saduki toera, ra'uli'-ki Yesus: 23 "Guru, 
nabi Musa mpo'uki' hi rala buku atura 

hewa toi: ane hadua tomane mate hiaa' 
uma-ki ria ana'-na, pudupuhe-na kana 
mpotobine balu-na, bona ria-ki-hawo 
muli tomate toei. 22Jadi', ria pitu 

ntali ompi', paka' tomane. To ulumua' 
motobinei, mate-i hante uma ria ana'-na. 
30 Tu'ai-na mpotobine balu-na, aga mate 
wo'o-i-wadi, ko'ia napoka'alai mo'anai'. 
31 Wae oa'-mi to jadi' hi katolu-na 
duu'-na hi kapitu-na. Mate omea-ra 
hante uma ria ana'-ra. 3? Ka'omea-na 
mate wo'o-imi-hawo tobine toei. 

33 Jadi', hi eo mpeno, ane tuwu' nculii' 
mpu'u-di hawe'ea tomate-e, hema-ramo 
mpai' pue' tobine toei, apa' pitu-ramo 
mpotobine-i." 34 Na'uli' Yesus mpo'uli'- 
raka: "Tauna hi dunia' toi motobinei pai' 
motomanei. 3? Aga tauna to napotuwu' 
nculii' Pue' Ala pai' to masipato' mporata 
bagia hi dunia' to bo'u mpai', uma- 
rapa-hana motobinei ba motomanei. 

36 Apa' tuwu'-ra hewa tuwu' mala'eka, 
uma-rapa mate. Ana' Alata'ala-ramo, 
apa' napotuwu' nculii'-ramo Alata'ala. 

37 "Ane katuwu'-ra nculii' tomate-e, nabi 
Musa moto to mpakanoto katuwu'-ra 
nculii'. Hi rala jarita julumpu to jela', 
Musa mpokahangai' Pue' Ala hewa toi: 

'Alata'ala to napue' Abraham, to napue' 
Ishak, pai' to napue' Yakub." 28Jadi', 
ngkai lolita-na nabi Musa toe, monoto-mi 
ta'inca katuwu'-ra moto Abraham, Ishak 
pai' Yakub. Apa' bela tauna to mate to 
mepue' hi Alata'ala, tauna to tuwu'-hana 
to mpopue'-i. Apa' hi Alata'ala hawe'ea 
tauna tuwu'." 39 Oti toe, ba hangkuja dua 
guru agama mpo'uli'-ki Yesus: "Lompe' 
lia petompoi'-nu Guru." 40 Ngkai ree, 
uma-rapa daho' mepekune' ba napa- 
napa hi Yesus. “! Ngkai ree, mepekune' 
wo'o-imi-hawo Yesus mpo'uli'-raka guru 
agama toera: "Beiwa pai' ra'uli' Magau' 
Topetolo' muli-na Magau' Daud? #Hiaa' 
bo Daud moto-hawo mpokahangai -i 
Pue'-na. Hi rala Buku Rona' na'uli': 

Pue' Ala mpo'uli'-ki Pue'-ku: 'Mohura- 
moko hi mali ngka'ana-ku duu'-na 
kupopengkoru hawe'ea bali'-nu hi Iko.' 
Jadi', ane muli Magau' Daud mpu'u-idi 
Magau' Topetolo'-e, beiwa pai' Daud 
mpokahangai'-i Pue'-na?" 43 (20:42) 

44 (20:42) # Bula tauna mpe'epei 
lolita-na Yesus toe we'i, napololitai 
ana'guru-na, na'uli': 48 "Pelompehi-koi, 
neo'-koi mpenau' kehi-ra guru agama. 
Apa' goe'-ra modao' mpopake' baju 

to moloe, goe'-ra ane tauna hi wiwi' 
karajaa motingkua' mpotabe-ra. Goe'-ra 
rapopohura hi pohuraa karabilaa' hi tomi 
posampayaa, goe'-ra ane rapopohura-ra 
hi pohuraa to lompe' hi posusaa'. 
47 Mpobagiu-ra tobine tobalu pai' rahagoi 
tomi-ra. Pai'-ra mpowunii' kadada'a 
gau'-ra tohe'e hante mosampaya 
rapomoloe-loe. Huku'-ra motomo lia 
mpai'." 
2 1 1 Hi rala Tomi Alata'ala, Yesus 
mpohilo topo'ua' mpopuna' 
doi hi rala peti' pompunaa' doi pepue'. 
2 Mpohilo wo'o-i hadua tobalu to mpe'ahii 
tuwu'-na mpopuna' rompepa' doi ngkala. 
3 Na'uli' Yesus: "Mpu'u ku'uli'-kokoi: 
tobalu to mpe'ahii' tuwu'-na tohe'e mai, 
meliu pewai'-na ngkai pewai' hawe'ea 
tauna toera lau. “Apa' hira! mewai' 
ngkai labi ka'uaa'-ra. Tapi' tobine toei, 
nau' hewa apa-mi kampe'ahii'-na, 
napewai' omea-mi-hana to ria hi hi'a, to 
naparaluu-hawo hi katuwu'-na." ? Nto'u 
toe, ria tauna mpo'uli'-ki Yesus: "Lompe' 
lia Tomi Alata'ala toi, apa' rawangu 
hante watu to ncola pai' rarampai 
hante rewa to rapopepue' hi Pue' Ala." 
Toe pai' na'uli' Yesus: ? "Rata mpai' 

tempo-na hawe'ea to nihilo toe lau 
ragero, uma-pi mpai' ria hamehaa' watu 
to bate pomeduncu-na." 'Ngkai ree, 
mepekune'-ra ana'guru-na mpekune '-i: 
"Guru, nto'uma mpai' kadupa'-na to 
nu'uli' toe-e we'i? Pai' napa mpai' to 
jadi' tanda ane neo' madupa'-pi?" 

8 Na'uli' Yesus: "Pelompehi, neo'-koi 
ma'ala rabagiu. Apa' wori' mpai' tauna 
to mehupa' to mpo'uli' kahira'-na 
Magau' Topetolo'. Ria wo'o to mpo'uli' 
karata-na mpu'u Eo Kiama. Aga neo' 
nituku'-ra. ?Neo' wo'o-koi me'eka' 
mpo'epe kareba to mpo'uli' wori' tauna 
manga'e pai' mpo'ewa topoparenta. Apa' 
hawe'ea tohe'e kana jadi' mperi'ulu. 
Tapi' ko'ia-hawo rata mpu'u-mi kahudua 
dunia'." 10 Ngkai ree, Yesus mpokaliliu 
lolita-na, na'uli': "Hi eo toe mpai', wori' 
ngata mosipanga'ei, magau' hadua 
mpo'ewa magau' kahadua-na. 1! Ria 
mpai' linu bohe, pai' hiapa-apa ria 
haki' ropu' pai' oro'. Pai' hi langi' ria 
tanda bohe to mewulungahi. 12 Aga 
kako'ia-na hawe'ea toe jadi', koi' mpai' 
rahoko' pai' rabalinai'. Rapakilu-koi 

hi rala tomi posampayaa, pai'-koi 
ratarungku'. Rabua'-koi hi magau' pai' 

hi topoparenta sabana petuku'-ni hi 
Aku'. 13 Nto'u toe mpai', ria loga-ni 
mpo'uli'-raka pepangala'-ni hi Aku'. 

14 Pakaroho ami'-mi nono-ni, neo'-koi 
mingki' mpekiri ncala' ba beiwa mpai' 
tompoi'-ni. 1? Aku' moto-damo mpai' 

to mpowai'-koi petompoi' to monoto, 
alaa-na uma ria haduaa ngkai bali'-ni to 
mpokule' mpobaro ba mposapuaka napa 
to ni'uli'. 18 Nto'u toe mpai', hawe'ea 
tauna mpokahuku'-koi sabana petuku'-ni 
hi Aku'. Ntahawe' totu'a-ni, ompi'-ni, 
posantina-ni, pai' ema'-ni mpewai'-koi 
hi bali'-ni. Hantongo'-koi mpai' rapatehi. 
17 (21:16) 18 Aga kakoo-kono-na uma 
moto-koi moapa. Nau' hangkaho 
wuluwoo'-ni uma mpai' ria to moronto. 
19 Ane uma mogego' pepangala'-ni 

hi Aku', bate mporata-koi katuwua' 

to lompe'. 2? "Ane nihilo-damo ngata 
Yerusalem toi ratipuhi tantara bali", 
ni'inca-mi ka'uma-napi mahae Yerusalem 
ragero. 21Nto'u toe mpai', tauna to 
mo'oha' hi Yudea, agina metibo'-ra hilou 
hi bulu'-na. Tauna to hi rala ngata agina 
metibo' ngkai rala ngata. Pai' tauna to hi 
mali ngata neo'-pi leba' mesua' hi rala 
ngata. 22Apa' tempo toe mpai', tempo 

pehukua' Alata'ala, bona madupa'-mi 
hawe'ea to te'uki' hi rala Buku Tomoroli'. 
23 Mpe'ahii'-ra mpai' tobine to nto'u-ra 
motina'i pai' to mpentii' ana'-ra hi tempo 
toe, apa' mokoro petibo'-ra. Apa' ngata 
toi narumpa' silaka bohe, pai' Pue' Ala 
mpohuku' pue' ngata. 2#Ria-ra mpai' 

to jadi' konia' piho'. Ria-ra to ratawani 
pai' rapatau' hi humalili' dunia'. Pai' 
ngata Yerusalem toi ralisa tauna to 
bela-ra to Yahudi, duu'-na hudu tempo 
to napakatantu-raka Pue' Ala. ?? "Nto'u 
toe mpai', ria tanda hi eo, hi wula pai' 
hi betue'. Hawe'ea manusia' mokaratu 
nono-ra pai' ingu' mpo'epe pomoni pai' 
pojago tahi'. 28 Ria mpai' tauna to mate 
ngkokore nakeni kawulunga-ra, mpohilo 
to jadi' hi humalili' dunia'. Apa' hawe'ea 
anu to mobaraka' hi langi' ralengo. 

27 Nto'u toe-damo mpai', hawe'ea 
tauna mpohilo-a, Aku' Ana' Manusia', 
mana'u tumai hi rala limu'. Uma mowo 
pehini-ku pai' kabaraka'-ku nto'u toe. 
28 Ane hawe'ea toe ntepu'u majadi', 
pakaroho-mi nono-ni pai' mengoa'- 
mokoi, apa' neo' rata-mi tempo-na 
rabahaka-koi ngkai kaparia-ni." 2? Yesus 
mpololitai ana'guru-na hante lolita rapa' 

tohe'i, na'uli': "Petonoi-koi kaju ara 

pai' kaju-kaju ntani'-na wo'o. 3? Ane 
nihilo-damo mela'-mi rau-na, ni'inca-mi 
ka'uma-napi mahae mara eo. 3! Wae 
wo'o ane nihilo-damo kajadia' toe we'i 
lou, ni'inca-mi ka'uma-napi mahae 
Alata'ala jadi' Magau' mpu'u-mi hi dunia". 
3? "Mpu'u ku'uli'-kokoi: hawe'ea toe we'i 
bate madupa' kako'ia-na mate omea 
tauna to tuwu' tempo toi. 88 Langi' pai' 
dunia' mogero moto mpai'. Tapi' lolita-ku 
bate-bate-na duu' kahae-hae-na. 

34 "Mo'inga'-inga'-koi, neo'-koi sese' 
ntora mosusa' pai' nginu palangu-langu, 
ba ntora mpenonoi katuwu'-ni hi dunia", 
alaa-na lempe' moto-koi hi eo karata-ku. 
Apa' rata ncorobaa-a mpai'. 3? Karata-ku 
mpai' mporumpa' hawe'ea tauna hi 
dunia' hewa tewo' mpowoko' wulehu'. 
36 Mo'inga'-inga'-koi pai' tida mekakae 
hi Pue' Ala, bona moroho-koi ntaha 
hawe'ea kaparia to neo' jadi' toe, duu'-na 
mpohirua'-ka Aku' Ana' Manusia'." 37 Hi 
eo-na, Yesus metudui' hi Tomi Alata'ala. 
Hi bengi-na, hilou-i hi mali ngata 
Yerusalem, pai'-i turu hi Bulu' Zaitun. 
38 Butu mepulo-na ntodea morumpu hi 
Tomi Alata'ala doko' mpo'epe tudui'-na. 

22 1 Mohu'-mi eo bohe to Yahudi 

to rahanga' Posusa' Roti to Uma 
Raragii, to rahanga' wo'o Eo Paskah. 

2 Nto'u toe, imam pangkeni pai' guru 
agama mpali' ohea-ra ke mpatehi bongo 
Yesus, apa' me'eka'-ra mpoka'eka' 
ntodea. 3 Ngkai ree, Magau' Anudaa' 
mesua' hi rala nono Yudas, to rahanga' 
wo'o Iskariot, hadua ngkai ana'guru-na 
Yesus to hampulu' rodua. “Toe pai' 
hilou-imi mpololitai imam pangkeni 
hante kapala' polisi Tomi Alata'ala, 

ba beiwa akala-na mpobalu' Yesus hi 
hira'. > Goe'-ramo mpo'epe lolita Yudas 
toe, ra'uli'-ki: "Ane nutonu Yesus hi 
kai', kiwai'-ko doi."  Na'io'-mi Yudas, 
pai' ngkai ree napali' loga to lompe' 
mpobalu' Yesus hi bali'-na hante uma 
ra'incai ntodea. ' Rata-mi tempo-na 
Posusa' Roti to Uma Raragii. Pai' eo 

to lomo'-na hi rala posusa' tohe'e, eo 
posumalea' bima to rakoni' hi Eo Paskah. 
8 Yesus mpohubui Petrus pai' Yohanes, 
na'uli'-raka: "Hilou-mokoi mporodo-taka 
pongkoni' Paskah-ta." ? Rapekune'-i: 
"Hiapa Pue' nupokono kipomporodoi-e?" 
10 Na'uli'-raka: "Ane mesua'-koi mpai' 
hi rala ngata, hirua'-koi hante hadua 

tomane to ngkeni pontomua' oti ntomu'. 
Tuku'-i rata hi tomi pesuaa'-na. 11 Rata 
hi tomi pesuaa'-na, uli'-ki pue' tomi 
hewa toi: 'Na'uli' Guru: Hiapa-kuwo 
pobabehia-ku Posusa' Paskah hante 
ana'guru-ku?' 1? Pue' tomi toei mpai' 
mpotudo'-kokoi hameha' kamar to bohe 
hi lolo-na. Kamar toe teporodo ami'-mi, 
hono'-mi rewa-na. Hi retu-mi mpai' 
niporodo pongkoni' Paskah-ta." 13 Hilou 
mpu'u-ramo Petrus pai' Yohanes, pai' 
rarata mpu'u-mi hewa to na'uli'-raka 
Yesus, pai'-ra mporodo-mi pongkoni' 
Paskah. 14 Karata-na mpu'u-mi tempo 
ngkoni' pongkoni' Paskah tohe'e, 
mohura-imi Yesus hante suro-na hi 
tomi toe. 1? Na'uli'-raka: "Doko' lia-a 
ngkoni' dohe-ni hi Eo Paskah toi, 
kako'ia-ku mporata kaparia. 18 Apa' 
bona ni'inca: uma-apa ngkoni' pongkoni' 
Paskah to hewa toi, duu'-na madupa' 
mpu'u-mi batua-na posusa' toi nto'u 
Alata'ala jadi' Magau' hi dunia'." 1 Oti 
toe, Yesus mpo'ala' sangkiri' to ihia' 
anggur, na'uli' tarima kasi hi Alata'ala, 
pai' na'uli'-raka ana'guru-na: "Ala'-mi 
tohe'i pai' nibagi-bagi. 18 Apa' bona 
ni'inca: ntepu'u ngkai wae lau, uma-apa 

nginu anggur duu'-na rata mpu'u-mi 
tempo-na Alata'ala jadi' Magau' hi 
dunia'." 19 Oti toe, na'ala'-mi roti, pai' 
ka'oti-nai mpo'uli' tarima kasi hi Pue' 
Ala, napihe-pihe pai' natonu-miraka, 
na'uli': "Roti to kutonu-kokoi toi, toi-mi 
woto-ku ((to kutonu mpotolo'-koi. 
Babehi-mokoi ada toi bona mpokiwoi-a." 
20 Wae wo'o, ka'oti-ra ngkoni', na'ala' 
sangkiri' to ihia' anggur pai' na'uli'-raka: 
"Thi! sangkiri' toi mpobatuai pojanci 
Alata'ala to bo'u, to mpoposidai' Alata'ala 
pai' manusia'. Pojanci toe, rapadupa' 
hante raa'-ku, to rabowo mpai' ane 
mate-a mpotolo'-koi.)) 41 "Aga hilo per, 
tauna to mpobalu'-a mpai', ria-imi hi 
rehe'i lau, ngkoni' dohe-ku toi-e! 22 Aku' 
Ana' Manusia' bate kana mate hewa to 
napakatantu Alata'ala. Aga mpe'ahii' 
tauna to mpobalu'-a tetui!" 23 Kara'epe- 
na ana'guru-na toe, momepekune'-ramo 
ba hema-ra mpai' to mpobabehi hewa 
toe. 24Ngkai ree, momehono'-ramo 
ana'guru-na Yesus, ba hema-ra to meliu 
kabohe pangka'-ra. 2 Toe pai' Yesus 
mpo'uli'-raka: "Ane hi tauna to uma 
mpo'incai Alata'ala, uma mowo kasoa-na 
magau' mpohawai' ntodea. Pai' tauna 

to bohe pangka'-ra doko' rahanga' 'to 
mpotiroi ntodea.' 2? Aga koi', neo' hewa 
tetu! Timali-na lau-di. Hema-koi to 
meliu kabohe pangka'-na kana mo'ingku 
hewa to kedi' lia tuwu'-na. Pai' tauna 
to mehawai' kana mo'ingku hewa 
hadua pahawaa'. 2 Kupekune'-koi ulu: 
hema to meliu kabohe pangka'-na? To 
mohura ngkoni'-di, ba to metonui-di? 
Tantu tauna to mohura. Hiaa' ohe'i-a hi 
laintongo'-ni hewa tauna to mpotonui- 
koi. 28"Koi' tohe'i-e lau, ria oa'-koi 
dohe-ku hi rala hawe'ea kasusaa'-ku. 
29 Jadi', hewa Tuama-ku mpowai'-a 
kuasa moparenta, wae wo'o Aku' 
mpowai'-koi kuasa moparenta. 20 Toe 
pai' goe' wo'o-ko-koiwo mpai' ngkoni' 
pai' nginu dohe-ku hi rala Kamagaua'-ku 
ane jadi' Magau'-apa mpai'. Pai' mohura 
moto-koi mpai' hi pohuraa to hampulu' 
romeha', mpoparentai to Israel to 
hampulu' rontina." 31 Oti toe, Pue' 
Yesus mpololitai Simon Petrus, na'uli': 
"Ee', Simon! Epe: Magau' Anudaa' 
rawai' loga mposori-koi omea. Hewa 
pae to ratapi, hewa toe wo'o mpai' 
kagaga-na pesori to mporumpa'-koi. 

32 Aga kuposampayai ami'-moko Simon, 

bona neo' lelu' pepangala'-nu. Jadi', 
ane monoto nculii' mpai' nono-nu, iko 
kana mporohoi nono doo-nu." 33 Na'uli' 
Petrus: "Pue', nau' ratarungku'-a mpai' 
ba paiana rapatehi-a dohe-nu, sadia 
moto-a mpotuku'-ko!" 34 Na'uli' Yesus: 
"Petrus, bona nu'inca: kako'ia-na turua' 
manu' bengi toe mpai' lau, mpolia' tolu 
ngkani-moko mposapu kanu'inca-ku." 
35 Oti toe Yesus mpololitai-ra, na'uli': 
"Nto'u kakuhubui-ni wengi hilou ngkeni 
Kareba Lompe', uma-koi kupiliu mpokeni 
karepe' doi ba boku ba sapatu'. Ha 
ria-mokoi nakakurai' ba napa-napa-e?" 
36 Ratompoi': "Uma-hawo." Na'uli' 
Yesus: "Aga hewa toe lau, hema-koi to 
ria doi-ni ba boku-ni kana nikeni. Pai' 
hema-koi to uma ria piho'-ni, pobalu' 
baju-ni nipope'oli piho'. 37 Apa' ria lolita 
Buku Tomoroli' to mpo'uli': 'Magau' 
Topetolo' mpai' rapohewa tauna to 
dada'a.' Pai' napa to te'uki' toe kana 
madupa' hi Aku'. Apa' napa to te'uki' hi 
rala Buku Tomoroli' to mpolowa-a, neo' 
madupa' mpu'u-mi wae lau." 38 Ra'uli' 
ana'guru-na: "Pue', ohe'i moto piho' 
romata." Na'uli' Yesus: "Wae-mi." 3? Oti 
toe, malai-imi Yesus ngkai rala ngata, 

pai' hewa kabiasaa-na hilou-imi hi Bulu' 
Zaitun, pai' ana'guru-na hilou wo'o 
dohe-na. @ Karata-ra hi ria, na'uli' 
mpo'uli'-raka: "Mosampaya-mokoi bona 
neo'-koi mporata pesori." “1 Oti toe, pai' 
hilou-i molaa hala' ngkai hira', pai'-i 
mowilingkudu mosampaya. 42 Na'uli': 
"Tuama-ku, ane dota-ko, wi'iha-ka-kuwo 
kaparia to neo' mporumpa'-a tohe'i. 
Aga bela konoa-ku Aku' to jadi', 

agina konoa-nu Iko moto." ((#3 Ngkai 
ree, mehupa'-mi hadua mala'eka 

ngkai suruga mporohoi-i. 44 Hangkedi' 
kanahuduwukui-na mosampaya, apa' 
pepa mpu'u na'epe. Ini'-na tudo' hi tana' 
hewa raa'.)) 45 Oti mosampaya, mokore- 
imi hilou nculii' hi ana'guru-na. Narata-ra 
bula-ra leta', nakeni kasusa' nono-ra. 

46 Na'uli'-raka: "Napa-di pai" leta'-koie! 
Memata-mokoi pai' mosampaya bona 
neo'-koi mporata pesori." Y Bula-na 
Yesus mololita-pidi, muu-mule' rata-mi 
tauna hampodooa. Yudas, hadua 

ngkai ana'guru-na to hampulu' rodua, 
hi'a-mi to mpakeni-ra. Karata-ra hi ree, 
hilou-imi Yudas mpomohui' Yesus, doko' 
natabe-i hante me'eki ntuku' ada-ra to 
Yahudi. 48 Aga Yesus mpo'uli'-ki: "Ee' 

Yudas, ha hante petabe-nu tetu-tanoe 
nupobalu'-a, Aku' Ana' Manusia'-e!" 

49 Karahilo-na ana'guru-na napa to 
neo' jadi", ra'uli': "Pue', ki 'ewa-ramo 
hante piho'!" 50 Ngkai ree, hadua ngkai 
ana'guru-na mpotime batua Imam 
Bohe, bela mpoholu tilinga ka'ana-na. 
51 Na'uli' Yesus: "Neo'-pi!" Pai' najama 
tilinga-na napaka'uri'-ki. 22 Oti toe, Yesus 
mpololitai-ra imam pangkeni pai' polisi 
Tomi Alata'ala hante pangkeni to Yahudi 
to tumai mpohoko'-i. Na'uli'-raka: 

"Ha toperampaki-a toi-e, pai' mingki' 
tumai-koi ntali piho' pai' sumampu-e! 
53 Butu eo-na ria lalau-a dohe-ni hi 
Tomi Alata'ala, tapi' uma-koi hema to 
dungku pale-ni hi Aku' nto'u toe. Tempo 
mobengi-damo pai' lako' daho'-koi 
mpohoko'-a. Toi-mi tempo-ni koi', pai' 
tempo-na magau' kabengia!" >? Ngkai 
ree, rahoko' mpu'u-imi, pai'-i rakeni 
hilou hi tomi Imam Bohe. Petrus metuku' 
ngkawao-wadi. >> Hi laintongo' berewe, 
rapobaa apu raponerui, pai' Petrus hilou 
wo'o-hawo mohura dohe-ra mpotololiki 
apu. 2? Hadua tobine topobago hi tomi 
Imam Bohe mpohilo Petrus bula-na 
moneru. Napelence pai' na'uli': "Tau 

tetui, hadua doo-na Yesus!" ?” Nasapu 
Petrus, na'uli': "Uma-kuna ku'incai-i!" 
58 Uma mahae ngkai ree, kahadua-na 
mpohilo Petrus pai' na'uli'-ki: "Iko 
wo'o-mi hadua doo-ra ngone!" Na'uli' 
wo'o Petrus: "Uma! Bela aku'." 59 Ba ria 
hajaa ngkai ree, hadua wo'o-mi mpo'uli': 
"Bate hi'a mpu'u-di doo-nae, apa' to 
Galilea wo'o-i-hawo!" 20 Na'uli' Petrus: 
"Napa to nu'uli' tetu, uma-kuna ku'incai!" 
Bula-na Petrus mololita-pidi, turua'-mi 
manu', S1 pai' Pue' me'ili' mponaa-i. 
Ngkai ree, nakiwoi-mi lolita-na Pue' to 
mpo'uli'-ki: "Kako'ia-na turua' manu' 
bengi mpai', mpolia' tolu ngkani-moko 
mposapu kanu'inca-ku." 2? Palai-nami 
Petrus hilou hi mali-na, pai'-i geo' ngkai 
kapeda' nono-na. ?3 Tauna to mpodongo 
Yesus mpopo'ore'-i pai' mpohopo'-i. 

64 Raputu' lio-na bona neo'-i pehilo, 
pai'-i rapekune': "Ee nabi! Pe'uli' pe' 

ba hema to mpohopo'-koe!" 23 Wori' 
wo'o-pidi lolita peruge'-ra mporuge--i. 
66 Kamobaja-na, hawe'ea imam pangkeni 
pai' guru agama hante pangkeni to 
Yahudi ntani'-na moromu, pai' Yesus 
rakeni hi nyanyoa-ra. 87 Ra'uli' topohura 
toera mpo'uli'-ki Yesus: "Uli'-kakai 

hi rehe'i, ha Iko mpu'u-mi Magau' 
Topetolo'-e?" Na'uli' Yesus: "Nau' 
ku'uli'-kokoi, bate uma-le nipangalai'-e. 
68 pai' ane Aku! mepekune' hi koi', bate 
uma-le nitompoi'-ae. 29 Aga ngkai wae-e 
lau, Aku' Ana' Manusia' mohura pai' 
moparenta hi mali ngka'ana Alata'ala 
to Mobaraka'." 70 Ra'uli' wo'o-mi 
topohura toera: "Ane wae-di, Ana' 
Alata'ala mpu'u-ko?" Na'uli' Yesus: 
"Wae mpu'u-di, hewa to ni'uli' tetu-e." 
71 Ngkai ree, ra'uli'-mi: "Uma-pi mingki' 
ria sabi'! Ta'epe moto-mi ngkai wiwi-na 
kasalaa'-na!" 
23 LOti toe, mokore-ramo hawe'ea 
topohura toera pai' Yesus rakeni 
hilou hi Gubernur Pilatus. ? Karata-ra 
hi ria, rapakilu-imi, ra'uli': "Tau toii 
kirata bula-na mpopanawu' ntodea! 
Na'uli'-raka neo' mpobayari paja' hi 
Kaisar. Pai' na'uli' wo'o, Hi'a-mi Kristus, 
hadua magau'." 3Jadi', mepekune' 
Pilatus hi Yesus: "Ha Iko mpu'u-mi 
Magau' to Yahudi-e?" Na'uli' Yesus: 
"Wae mpu'u, hewa to nu'uli' tetu-e." 
4Ngkai ree, na'uli' Pilatus hi imam 
pangkeni pai' hi ntodea: "Uma-kuna 
kuruai' sala'-na tau toii." 3Tapi' rajojo 

lau-mi mpo'uli': "Na'ukei' ntodea hante 
tudui'-na, hobo' hi tana' to Yahudi. 
Lomo'-na hi Galilea-i, hiaa' wae lau 
rata-imi hi rehe'i." * Kana'epe-na Pilatus 
tohe'e, mepekune'-i: "Ha to Galilea-i?" 
7 Ratompoi': "Io', to Galilea-i-hawo." 
Mpo'epe toe, Pilatus mpohubui tauna 
mpokeni Yesus hilou hi Magau' Herodes, 
apa' Herodes toei topoparenta hi tana' 
Galilea. Pai' nto'u toe, hi Yerusalem wo'o- 
i-hawo Herodes. 3 Goe' lia-imi Herodes 
mpohilo Yesus, apa' mahae-imi mpo'epe 
tauna mpotompo'wiwi-i, pai' doko' 
nahilo-i. Nasarumaka, Yesus mpobabehi 
tanda mekoncehi bona nahilo. ?Toe pai' 
wori' pompekunea'-na hi Yesus, aga 
Yesus uma winihi. 19 Imam pangkeni 
pai' guru agama ria wo'o-ra hi ree, 
karapo'-damo lolita-ra mpopakilu Yesus 
hi Herodes. t! Oti toe, Herodes hante 
tantara-na mpopo'ore' pai' mporuge' 
Yesus. Raheai-i hante pohea magau', 
pai' rakeni nculii'-i hilou hi Pilatus. 12 Hi 
eo tohe'e momekalompei'-ramo Herodes 
pai' Pilatus, hiaa' ri'ulu mosisala-ra. 

13 Ngkai ree, Pilatus mporumpu hawe'ea 
imam pangkeni pai' totu'a ngata hante 
ntodea, 1Ypai' na'uli'-raka: "Tau toii 

nikeni tumai, ni'uli' mpopanawu -i 
ntodea. Kuparesa'-imi hi nyanyoa-ni 
omea, aga uma ria kuruai' hanyalaa 
gau'-na to dada'a hewa to nipakilu-ki. 
15Wae wo'o-hawo pomporata-na 
Herodes, apa' napoponculi'-imi hi aku'. 
Tau toii, uma-i mpobabehi ba napa-napa 
to masipato' rahuku' mate-ki. 16 Jadi", 
kuweba'-i-wadi pai' kubahaka-i." 

((17 Pilatus mpo'uli' hewa toe, apa' 
biasa-na butu Eo Paskah kana nabahaka 
hadua tauna to ratarungku', bona 
mpo'ala' nono ntodea. Toe pai' na'uli': 
"Kuweba'-i-wadi pai' kubahaka-i.”)) 

18 Mpo'epe toe, mogora-ramo ntodea 
mpo'uli': "Patehi-imi! Bahaka-kakai 
Barabas!" 19 Barabas toe ratarungku' 
sabana pe'ewa-na hi topoparenta hi rala 
ngata pai' topepatehi wo'o-i. 20 Jadi', 
apa' Pilatus doko' mpobahaka Yesus, 
toe pai' mololita tena-i hi ntodea. 

21 Aga rajojo lau-mi mogora, ra'uli': 
"Parika'-i! Parika'-i!" 22 Nakatolu-ngkanii 
Pilatus mpo'uli'-raka: "Hiaa' napa-mile 
sala'-nae? Uma ria kuruai' nau' hanyalaa 
sala'-na to masipato' rahuku' mate-ki. 
Kuweba'-i-wadi pai' kubahaka." 23 Aga 
rahudukulei' lau-mi merapi' bona 

Yesus raparika'. Ka'omea-na medagi 
mpu'u-ramo. 24 Napomonoa'-mi Pilatus 
bona Yesus rahuku' mate, ntuku' 
pomperapia'-ra. 22 Pai' napomonoa' wo'o 
mpobahaka-raka tauna to raperapi', 

to ratarungku' sabana pe'ewa-na pai' 
pepatehi-na. Yesus ratonu hi tantara to 
Roma bona rapatehi ntuku' konoa-ra 

to Yahudi. 2? Ngkai ree, rakeni-imi 
Yesus hilou hi mali ngata, pai' hi lengko 
ohea hirua'-ra hante hadua tauna to 
rahanga' Simon to Kirene. Hi'a tohe'ei, 
lako' rata hi ngata. Tantara to Roma 
mpentoe Simon, rapewuku-i mpaha'a 
kaju parika' hilou dohe-ra mpotuku' 
Yesus. 2' Bula-na Yesus rakeni hilou 

hi mali ngata, wori' tauna to metuku'. 
Ria wo'o-ra ba hangkuja dua tobine to 
metuku'. Tobine toera mpokageoi' pai' 
mpotantangii'-i. 28 Yesus mpewili'-ra pai' 
na'uli'-raka: "Ee tobine to Yerusalem, 
neo'-a nikageoi'. Agina woto-ni moto 
pai' ana'-ni nikageoi'. 29 Apa' rata mpai' 
tempo-na tauna mpo'uli': 'Marasi' lau- 
ramo tobine to lalo, to uma hangkania 
mo'ana', pai' to uma hangkania mpentii' 
ana'!' 30 Nto'u toe mpai', tauna mpololitai 
bulu' hewa toi: 'Duruhi-makai bulu"! 

Lulihi-makai watu!' 3t Apa' ane Akur, 

to uma ria sala'-ku, rapohewa toe, 
peliu-liu-nami mpai' koi'." 32 Nto'u 
Yesus rakeni hilou raparika' toe, ria 
wo'o rodua tau ntani'-na to rakeni hilou 
dohe-na bona rapatehi. To rodua toe, 
paka' to dada'a gau'-ra. 33 Karata-ra hi 
po'ohaa' to rahanga' Bulu' Banga'woo', 
raparika'-imi Yesus. Pai' to rodua to 
dada'a gau'-ra toera, raparika' wo'o- 
ramo-rawo, hadua hi mali ka'ana-na 
hadua mali ki'ii-na. 3? Yesus mosampaya, 
na'uli': "Tuama-ku, ampungi-ra-rawo, 
apa' uma ra'incai napa to rababehi." 
Tantara to mpoparika' Yesus mpotene' 
undi hewa pompenoa'-ra, ba hema-ra 
to mporata pohea-na. 3? Wori' tauna 
tumai mokore hilau merono. Wae 

wo'o pangkeni to Yahudi mpopo'ore'-i, 
ra'uli': "Tau ntani'-na natulungi-ramo. 
Agina woto-na moto-pi natulungi, ane 
makono kaHi'a-na Magau' Topetolo' to 
napelihi Alata'ala-e!" 32 Tantara-tantara 
wo'o mpopo'ore'-i. Ramohui'-i pai' 
rapopo'inui-i anggur to mo'onco, 87 pai' 
ra'uli': "Ane Magau' to Yahudi mpu'u-ko, 
wae-pi tulungi moto-mi-kowo woto-nu!" 
38 Hi kaju parika'-na Yesus hi ntoto 

woo'-na ria ukia' hewa toi: TOI-MI 
MAGAU' TO YAHUDI. 3? Hadua todada'a 
to raparika' dohe-na Yesus, mpolibui' 
Yesus, na'uli': "Nu'uli'-kona Iko Magau' 
Topetolo'-e! Ane bongko wae, tulungi-mi 
woto-nu pai' kai' wo'o-kaiwo!" 40 Aga 

to hadua-i-hana mpotanee' doo-na, 
na'uli'-ki: "Ha uma-ko me'eka'-e? 
Uma-ko mengkoru hi Alata'ala-e? 
Rahuku' mate omea-ta toi-e. H Aga 
huku'-ta kita' rodua, toto-na-tana ntuku' 
kadada'a gau'-ta. Hiaa' Hi'a-hana, uma 
ria sala'-na." 42 Oti toe, pai'-i mpololitai 
Yesus, na'uli': "Yesus, kiwoi-a-kuwo, ane 
rata-poko mpai' jadi' Magau'!" 8 Na'uli' 
Yesus mpo'uli'-ki: "Mpu'u ku'uli'-koko: 
eo toe mpai' lau, ria-ko dohe-ku hi 
Firdaus." 44Tebua'-mi eo, muu-mule' 
uma-pi mehini eo. Hangaa mobengi-mi 
hobo' hi ngata toe, duu' rata jaa tolu. 
45 Kain porini-olo' to tetoe hi rala Tomi 
Alata'ala, mobika' ntongo' jadi' rontau. 
46 Oti toe, me'au-imi Yesus napesukui 
mpo'uli': "Tuama-ku, hi rala pale-nu 
kutonu-mi kao'-ku!" Ka'oti-na mololita 
hewa toe, modupe'-mi inoha'-na. 

47 Kanahilo-na tadulako tantara napa to 
jadi' toe, mpo'une' Alata'ala-imi, na'uli': 

"Makono mpu'u-tawo! Hi'a he'e tauna to 
monoa'!" 48 Hawe'ea tauna to morumpu 
merono, karahilo-na napa to jadi' 

toe, nculii'-ramo hilou hi tomi-ra, pai' 
halengko ohea mporera'-rera' hunamu- 
ra. 49 Ane hawe'ea pome'inca-na Yesus 
hante tobine-tobine to mpotuku -i 
ngkai Galilea, mokore molaa-ra mpohilo 
hawe'ea to jadi' toe. 50 Ria hadua 
tomane to rahanga' Yusuf to ngkai ngata 
Arimatea hi tana' Yudea. Yusuf toei, 
tauna to lompe' pai' monoa' ingku-na, 
pai' to mpopea wo'o tempo-na Alata'ala 
jadi' Magau' hi dunia'. Nau'-i hadua 
topohura hi Polibua' Bohe Agama to 
Yahudi, aga uma napokonoi hawa' 

pai' kabotu'-ra to mpo'uli' Yesus kana 
rapatehi. 21 (23:50) 22 Yusuf toei hilou 
hi Gubernur Pilatus mperapi' woto-na 
Yesus. 28 Napopana'u-mi woto Yesus 
ngkai kaju parika'-na, naputu' hante 
kain to bula, pai' napopoturu hi rala 
daeo' to ralonga' hi panapa bulu'. Daeo' 
toe bo'u-pidi, ko'ia hangkania rapotanai. 
34 Eo toe, eo pomporodoa, pai' ntuku' 
ada to Yahudi ntepu'u ncimonou' toe 
rapalii' mobago, apa' ntepu'u-mi eo 
pepuea'. ??Toe pai' tobine to mpodohei 

Yesus ngkai Galilea mpotuku' Yusuf 
hilou hi daeo' toe. Rahilo beiwa woto 
Yesus ratu'u hi rala daeo'. ??Oti toe, 
nculii''-ramo hilou hi ngata, mporodo 
rampa-rampa hante lana honga bona 
ragelai'-ki woto Yesus. Oti toe, hi eo 
pepuea' rapento'oi-mi mobago ntuku' 
Atura Musa. 
24 1 Eo Mingku mepupulo ngkii, 
tobine toera hilou hi daeo' 
mpokeni anu mohonga to oti-mi 
raporodo. ? Rata hi ria, rahilo-rawo watu 
po'unca-na tederu'-mi. 3 Pesua'-rami 
hi rala daeo', aga uma raruai' woto-na 
Pue' Yesus. “Bula-ra mokore nakeni 
ka'ingu'-ra, muu-mule' mehupa' rodua 
tomane to moheai meringkila' mokore hi 
ncori-ra. ? Wulunga-ramo tobine toera, 
pai'-ra motumpa hi tana'. Ra'uli' to 
rodua toera mpo'uli'-raka: "Napa pai' 
nipali' tauna to tuwu' hi olo' tomate? 
6 Uma-ipi ria hi rehe'i. Tuwu' nculii'-imi! 
Kiwoi-dile napa to na'uli'-kokoi wengi 
hi Galilea-e. 7 Na'uli': Ana' Manusia! 
kana ratonu hi tauna to dada'a bona 
raparika', aga hi eo katolu-na tuwu' 
nculii'-i." 3 Ngkai ree, rakiwoi mpu'u-mi 
lolita Yesus. ? Ponculi'-rami ngkai daeo', 

pai' ratutura hawe'ea to jadi' toe hi 
ana'guru Yesus to hampulu' hadua 

pai' hi hawe'ea topetuku' ntani'-na. 

10 Tobine toera, hira' Maria Magdalena, 
Yohana, pai' Maria tina Yakobus, pai' 
tobine ntani'-na to dohe-ra. Ratutura 
hawe'ea to jadi' toe hi suro Yesus. 11 Aga 
suro toera uma mpangalai' lolita-ra, 
ra'uli' lolita to ratamangko-wadi. 12 Hiaa' 
Petrus-hana, pokeno-nami hilou hi 
daeo'. Pengkabungku'-nami mpelongi' hi 
rala-na, nahilo muntu' hompu'-na-damo 
to hi ree. Oti toe, nculii'-imi hilou hi 
tomi-na, pai' ntora mokanono mpenonoi 
napa to jadi' tohe'e. 13Hi eo toe wo'o, 
rodua topetuku' Yesus mako' hilou 

hi ngata Emaus, kalaa-na kira-kira 
hampulu' hakilo ngkai Yerusalem. 

14 Bula-ra momako' toe, ntora mololita- 
ra, mpololita hawe'ea to lako' jadi'. 

15 Bula-ra mololita pai' momepekune', 
muu-mule' rata-imi Yesus mpomohui'-ra 
pai' mako' dohe-ra. 18 Pehilo moto-ra, 
aga ria anu to mpohilingai'-ra, alaa-na 
uma ra'incai kaYesus-na. 17 Na'uli' Yesus 
mpo'uli'-raka: "Napa-die to ntora nilolita 
ngkalako'-e?" Mentoda'-ra hante lence 
to monto'. 18To hadua, to rahanga' 

Kleopas, mpekune' Yesus, na'uli': "Ha 
lako' rata-ko-tanoe hi Yerusalem-e, 

pai' uma-di nu'incai napa to jadi' ba 
hangkuja eo to liu toi-e?" 19 Na'uli' Yesus: 
"Napa-die?" Hampetompoi'-ra: "To jadi' 
hi Yesus to Nazaret-le! Hi'a nabi to 
mobaraka' hi pobago-na pai' pololita-na, 
lompe' hi poncilo Alata'ala pai' hi poncilo 
ntodea. ??Imam pangkeni pai' totu'a 
ngata-ta mpotonu-i hi topoparenta bona 
rahuku' mate. Oti toe, raparika' mpu'u-i. 
21 Hiaa' haru'-mi-kaina nono-kai, apa' 
ki'uli' Hi'a-mi mpai' to mpobahaka-ta 

to Israel ngkai bali'-ta. Eo toe lau, 

eo katolu-nami ngkai karapatehia-na. 

22 Hiaa' toe-e, ba hangkuja dua tobine 
doo-kai mpolahoi ta'i-kai, apa' hilou-ra 
hi daeo'-na mepupulo ngone, 2tapi' 
woto-na uma-pi raruai'. Nculii'-ramo 
ra'uli'-kakai kampohilo-ra mala'eka to 
mpo'uli' tuwu' nculii'-imi. 24 Ngkai ree, ba 
hangkuja dua doo-kai hilou hi daeo'. Rata 
hi ria, rahilo bate hewa to ra'uli' tobine 
toera. Aga Yesus uma rahiloi." 2? Oti toe, 
Yesus mpo'uli'-raka: "Wojo mpu'u-koi! 
Uma oa'-tanoe niparasaya hawe'ea to 
ra'uli' nabi owi-e! 2? Magau' Topetolo', 
bate kana mporata kaparia ncala'-i, 

pai' lako' mporata-i kabohe tuwu'-na." 
27 Ngkai ree, Yesus mpakanoto-raka 
hawe'ea to te'uki' hi rala Buku Tomoroli' 
to mpolowa woto-na, ntepu'u ngkai 
sura to na'uki' nabi Musa duu' rata hi 
hawe'ea sura nabi. 28 Mohu'-mi ngata 
to ratoa', Yesus ntani' kaliliu-i. 2? Ntaa' 
ratagi-idi, ra'uli'-ki: "Mehani-tamo ulu hi 
rehe'i! Ncimonou'-mi, neo" mobengi-mi." 
Jadi' mehani mpu'u-imi Yesus dohe-ra. 
30 Mohura-ramo hangkaa-ngkania 

bona ngkoni'. Yesus mpo'ala' roti, 
naposampayai, napihe-pihe pai' 
natonu-miraka. 3! Nto'u toe, lako' 
monoto-rada, pai' ra'inca kaYesus-na. 
Ngkai ree, hangaa mengkaronto-imi, 
uma-ipi rahiloi. 3? Momepololitai-ramo, 
ra'uli': "Toe-tawo' pai' tuna nono-ta hi 
ohea-e we'i, bula-na mpololitai-ta pai' 
mpakanoto-taka ihi' Buku Tomoroli'-e!" 
33 Pe'ongko'-ra wo'o-mi nculii' hilou hi 
Yerusalem, mpohirua'-raka ana'guru 
Yesus to hampulu' hadua, to bula-ra 
morumpu hante doo-ra. 34 Ra'uli' to 
morumpu toera: "Makono mpu'u-di, 
katuwu'-na nculii' Pue'-e! Mehupa'-imi 
hi Simon!" 33Jadi', to rodua to lako' 
rata toera mpotutura wo'o-mi-rawo 

napa to jadi' hi lengko ohea we'i, pai' 
kara'inca-na Yesus nto'u kampopihe- 
pihe-na roti. 28 Bula-ra mololita-pidi, 
muu-mule' mokore wo'o-imi Yesus hi 
laintongo'-ra, pai'-i mpotabe-ra, na'uli': 
"Kalompea' rata hi koi'." 37 Hakene-radile 
me'eka', apa' ra'uli'-rana mpohilo-ra 
kiu. 38 Na'uli' Yesus mpo'uli'-raka: "Napa 
pai" me'eka'-koi pai' morara' nono-nie? 
39 Hilo-dile rari' to hi pale-ku pai' to hi 
witi'-kue. Aku'-mile toi-e! Ganga-a pai' 
petonoi, apa' ane rate-hana, uma-hawo 
ihia pai' wukua hewa to nihilo hi Aku' 
toi-e." 40 Oti toe, pai' napopohiloi-ramo 
pale pai' witi'-na. H Ncaruku' raparasaya 
kaHi'a-na mpu'u-mi. Wule' mokanganga- 
ramo nakeni kagoe' nono-ra mogalo 
ingu'. Toe pai' Yesus mpekune'-ra, 
na'uli': "Ha ria koni'-ni?" 42 Ratonu-miki 
bau' uru to ratunu. 8 Nadoa-mi pai' 
nakoni', bona rahilo kabela-na-hawo 
kiu. ““Oti toe, na'uli'-miraka: "Toe-mile 
to ku'uli'-kokoie bula-ku dohe-ni-pidi. 
Butu nyala-na to mpolowa woto-ku to 
te'uki' hi rala sura to na'uki' nabi Musa 
pai' sura nabi-nabi pai' Buku Rona' 
Daud, hawe'ea-na kana madupa'." 5 Oti 
toe, nanotohi nono-ra bona rapaha 

ihi' Buku Tomoroli'. 48 Na'uli': "Hi rala 
Buku Tomoroli' te'uki': Aku' Magau' 
Topetolo' kana mporata kaparia pai' 
kana rapatehi, pai' hi eo katolu-na 
tuwu' nculii'. #7 Pai' hi rala hanga'-ku 
Kareba Lompe' kana rapalele hi hawe'ea 
tauna, bona medea-ra ngkai jeko'-ra 
pai' Alata'ala mpo'ampungi-ra. Kareba 
toe kana rapalele hi humalili' dunia', 
ntepu'u ngkai Yerusalem. 48 Koi'-mile to 
jadi' sabi' ngkai hawe'ea tohe'e-e lau. 
49 "Pe'epei lompe': kupakatu moto mpai' 
Inoha' Tomoroli' tumai hi koi', hewa to 
najanci Tuama-ku. Aga kana nipopea ulu 
hi rala ngata toi, duu'-na baraka' ngkai 
Alata'ala mana'u tumai mporohoi-koi." 
50 Oti toe, Yesus mpo'ema'-ra hilou 

hi mali ngata Yerusalem, mohu' hi 
ngata Betania. Na'ongko' pale-na pai' 
nagane'-ramo. °t Bula-na mpogane'-ra 
toe, kate'oo-ongkoa'-imi mpogaa'-raka 
pai' hilou-imi hi suruga. 7? Mowilingkudu- 
ramo mponyompa-i, pai' goe' lia 
nono-ra nculii' hilou hi Yerusalem. 

53 Fo-eo-na tida-ra hi rala Tomi Alata'ala 
mpo'une'-une' Alata'ala. 

1 l|omo'-na, kako'ia-na dunia' 
rapajadi', mpolia' ria-imi-hana Lolita. 
Lolita toei, dohe Alata'ala-i, pai' Lolita 
toei, Hi'a moto-mi Alata'ala. ? Ngkai 
lomo'-na-imi dohe Alata'ala-e. 3 Hi'a-mi 
to napopale Alata'ala mpopajadi' 
hawe'ea to rapajadi'. Uma ria hanyalaa 
to jadi' ane uma Hi'a. “Hi'a-mi pehupaa' 
katuwua', pai' Hi'a-mi baja to mpobajahi 
nono manusia'. “Baja toe mehini ncuu 
hi rala kabengia-na, pai' kabengia uma 
mpakulei' mpopatehi-i. Rata hadua 
tauna to nasuro Alata'ala, hanga'-na 
Yohanes Topeniu'. ' Karata-na Yohanes 
toe, hi'a-mi jadi' sabi' to mpopalele baja 
toe hi hawe'ea tauna, bona hawe'ea-ra 
mpo'epe posabi'-na pai' mepangala' hi 
baja toei. 3Yohanes, bela-hawo hi'a baja 
toe-e. Pai'-i tumai, mpopalele baja toe 
hi hawe'ea tauna. ? Lolita toei, Hi'a-mi 
poko baja to mpobajahi nono hawe'ea 
tauna, rata-i hi rala dunia'. 10 Hi'a-mi to 
napopale Alata'ala mpopajadi' dunia' toi. 
Tapi' karata-na hi dunia', tauna hi dunia' 
uma mpo'incai-i. H Rata-i hi ngata-na 
moto, tapi' hingka ngata-na uma dota 
mpotarima-i. 12 Tapi' hema-hema to 
mpotarima-i pai' mepangala' hi Hi'a, 

nawai'-ra huraa jadi' ana' Alata'ala. 

13 /ma-ra mewali ana' Alata'ala sabana 
totu'a-ra, bela wo'o ngkai kuasa 
manusia', ba ngkai poncamoko. Alata'ala 
moto to mpopajadi'-ra ana'-na. 14 Lolita 
toei, mewali manusia'-imi, pai'-i mo'oha' 
hi laintongo'-ta. Kai', kihilo-mi-kaina 
kabaraka'-na. Kabaraka'-na toe narata 
ngkai Tuama-na, apa' Hi'a-mi Ana'-na to 
Hadudua. Ngkai Hi'a toe-mi pai' alaa-na 
ta'inca Alata'ala pai' kabula rala-na hi 
kita'. 1? Yohanes Topeniu' mpopo'incai 
ntodea kahema-na Lolita toei. Mekio'-i 
napesukui na'uli': "Hi'a toi-mile to 
ku'uli'-e wengi! Ku'uli': ria mpai' to 
tumai ngkabokoa' ngkai aku', aga meliu 
kabaraka'-na ngkai aku'. Apa' kako'ia-ku 
putu, mpolia' ria-imi-hana." 18 Uma ria 
ka'otia ahi'-na, pai' ngkai ahi'-na toe 
nagane'-tamo omea, uma ria kaputua-na 
rasi' to tarata ngkai Hi'a. t7 Ngkai nabi 
Musa tatarima Atura Pue' Ala. Tapi' ngkai 
Yesus Kristus toe-mi pai' ta'inca mpu'u-i 
Alata'ala, pai' kabula rala-na hi kita'. 

18 Uma ria haduaa to mpohilo Alata'ala. 
Tapi' Ana'-na to Hadudua toei, to tida 
oa' hi ncori-na, Hi'a-mi to mpakanoto 
Alata'ala hi kita'. 19 Hewa toi posabi'-na 

Yohanes Topeniu' mpo'uli' kahema-nai 
Yesus. Topoparenta to Yahudi hi 
Yerusalem mposuro ba hangkuja dua 
imam pai' to Lewi hilou hi Yohanes. 
Karata-ra hi Yohanes, mepekune'-ra: 
"Pai'-kai tumai toi-e, tumai mpekune'-ko 
ba hema-ko. Ba iko mpu'u-mi Magau' 
Topetolo'-e?" 20 Yohanes mpotompoi'-ra 
hante kalonto'-lonto'-na, na'uli'-raka: 
"Bela-kuwo aku' Magau' Topetolo'." 

21 Mepekune' tena-ra: "Ane wae, hema- 
ko? Ba nabi Elia-dako?" Na'uli' Yohanes: 
"Bela wo'o." Mepekune' tena-ra: "Ba 
iko lau-midi nabi bohe to rajanci owi, 

to ra'uli' tumai mpai' hi rala dunia'-e?" 
Na'uli' Yohanes: "Bela wo'o." 22 Ngkai 
ree, ra'uli' tena: "Ane wae, uli'-kakai 

ba hema mpu'u-ko, bona ria woli'-na 
kiparata-raka to mposuro-kai. Beiwa 
petompoi'-nu kahema-na mpu'u-ko." 

23 Yohanes mpotompoi'-ra hante lolita 
nabi Yesaya owi, na'uli': "Aku' toi-le, 
Tauna to mekio' hi papada to wao': 'Neo' 
rata-imi Pue'. Porodo ami'-miki ohea-na!' 
" 24 Ra'uli' wo'o-mi suro to Parisi toera: 
"Ane bela-ko Magau' Topetolo', bela-ko 
nabi Elia, bela wo'o-ko nabi to rajanci, 
napa-di pai' mponiu'-ko tauna-e?" 

25 (1:24) 20 Na'uli' Yohanes: "Aku'-le 
mponiu' tauna hante ue-wadi. Tapi' rata 
mpai' hadua tauna ngkabokoa' ngkai 
aku'. Ria moto-imile hi laintongo'-ni 
tempo toi-e, tapi' uma-i ni'incai. 
Bangku' jadi' pahawaa'-na mpobongka 
koloro sapatu'-na, uma-a-kuwo natao." 
27 (1:26) 28 Hawe'ea toe jadi' hi ngata 
Betania, hi peniua'-na Yohanes hi dipo 
ue Yordan. 29 Kampeneo-na, Yohanes 
mpohilo Yesus rata mpotoa'-i. Na'uli'-mi 
hi ntodea: "Hilo! Etu-imi tumai Ana' 
Bima to naporodo Alata'ala. Hi'a-mi 

to jadi' tolo' woto to mpolali jeko' 
manusia'. 30 Hi'a-mi to ku'uli'-e wengi. 
Ku'uli' rata-i ngkabokoa' ngkai aku', aga 
meliu kabaraka'-na ngkai aku'. Apa' 
kako'ia-ku putu, mpolia' ria-imi-hana. 
31 | omo'-na wengi, ko'ia wo'o-kuwo 
ku'incai kaHi'a-nami Magau' Topetolo'. 
Hiaa' katumai-ku toi-e, bona mponiu'-ra 
to Israel hante ue pai' mpotudo'-raka 
kahema-na Magau' Topetolo' toe-e." 

32 Ria wo'o-mi posabi'-na Yohanes 

toi. Na'uli': "Lomo'-na uma ku'incai 
kaYesus-na Magau' Topetolo'. Tapi' 
Alata'ala mpohubui-a mponiu' tauna 
hante ue, pai' na'uli'-ka hewa toi: 'Ane 

nampa' nuhilo mpai' Inoha' Tomoroli' 
mana'u pai' rodo hi hadua tauna, Hi'a-mi 
mpai' to mponiu' tauna hante Inoha' 
Tomoroli'." Jadi', kuhilo mpu'u-mi Inoha' 
Tomoroli' mana'u ngkai suruga molence 
danci mangkebodo, mehompo pai' 
mengkarodo hi Yesus. Toe pai' toi-ka 
lolita-ku: Yesus, Hi'a-mi Ana' Alata'ala." 
33 (1:32) 34(1:32) 3? Kampeneo-na, ria 
wo'o-i Yohanes hi ree hante ana'guru- 
na rodua. 3? Kanahilo-na Yesus liu, 
na'uli': "Hilo, etu-imi tumai Ana' Bima 
Alata'ala!" 37 Kara'epe-na ana'guru-na 
lolita toe, kahilou-rami mpotuku' Yesus. 
38 Yesus mewili', nahilo-ra mpotuku'-i. 
Napekune'-ra: "Napa to nipali'-e?" 
Ra'uli'-ki: "Hiapa po'ohaa'-nu Guru?" 

39 Na'uli' Yesus: "Mai-mokoi, nihilo moto 
mpai'." Hilou mpu'u-ramo mpotuku'-i 
rata hi po'ohaa'-na. Pai' hi ree-ramo 
dohe-na ngkai jaa opo' duu' mobengi. 
40 Ana'guru-na Yohanes toera mpotuku' 
Yesus, apa' mpo'epe-ra lolita-na Yohanes 
Topeniu' we'i. Hadua ngkai to rodua 
toera, hanga'-na Andreas, ompi'-na 
Simon Petrus. H Kaliliu hilou-imi 
Andreas mpopali' Simon, na'uli'-ki: 
"Kirua'-imi-kaina Mesias!" (batua-na: 

Magau' Topetolo'). 42 Pai' napo'ema'-imi 
hilou hi Yesus. Yesus mponaa Simon, pai' 
na'uli'-ki: "Iko Simon ana'-na Yohanes. 
Aga ntepu'u tempo toi, rahanga' 
Kefas-moko." (Hanga' "Kefas" hi rala 
basa-ra to Yahudi, hibalia hante hanga' 
"Petrus" hi rala basa Yunani. Batua-na: 
watu.) 4 Kampeneo-na, Yesus mopatuju 
hilou hi tana' Galilea. Kako'ia-na 
me'ongko', hilou-imi mpohirua'-ki Filipus 
pai' na'uli'-ki: "Tuku'-ama!" 44 Filipus 
toei, ngkai ngata Betsaida, ngata-ra 
hira' Andreas pai' Petrus. 4? Ngkai ree, 
hilou wo'o-imi-hawo Filipus mpohirua'-ki 
doo-na to rahanga' Natanael, na'uli -ki: 
"Kirua'-imi-kaina Magau' Topetolo'-e, 
hewa to te'uki' hi rala Buku Atura 
Musa pai' sura nabi owi! Hanga'-na 
Yesus ngkai Nazaret, ana'-na Yusuf." 

46 Hampetompoi' Natanael: "Ha ria 
wo'o-hawo to lompe' to mehuwu ngkai 
Nazaret-e?" Na'uli' Filipus: "Mai-moko, 
nuhilo moto-i mpai'!" Hilou-ramo hi 
Yesus. “Yesus mpohilo Natanael 

tumai mpohirua'-ki, na'uli': "Etu-i 
tumai hadua to Yahudi to mpo'uhi 
mpu'u kehi-na Israel ntu'a-na owi, 
bela-i topebagiu!" 48 Na'uli' Natanael: 

"Ngkaiapa kanu'incaa-ku Guru?" Na'uli' 
Yesus: "Kako'ia-na nakio'-ko Filipus, 
kuhilo-mokole, hi tawu kaju ara toe-e 
ria." 49 Na'uli' Natanael: "Ana' Alata'ala 
mpu'u-ko-tawo', Guru! Iko mpu'u-mi 
Magau' to Israel!" 50 Na'uli' Yesus: 
"Nupangala' apa' ku'uli' kakuhilo-nu hi 
tawu kaju ara-e? Nuhilo tena-pi mpai' to 
meliu kabohe-na ngkai tetu." >t Oti toe, 
na'uli' wo'o-mi Yesus: "Makono mpu'u 
lolita-ku toi: nihilo mpai' langi' tebea pai' 
mala'eka Alata'ala ngkahe' pai' mana'u 
tumai hi Aku', Ana' Manusia'." 
2 1 Timpaliu ro'eo ngkai toe, ria susa' 
poncamokoa hi ngata Kana hi tana' 
Galilea. Tina-na Yesus mpokaralai susa' 
toe. 2Pai' Yesus hante ana'guru-na, 
rakio' wo'o-ra-rawo ngkaralai susa' toe. 
3 Bula-ra mosusa' toe, naka'otii-ramo ue 
anggur. Tina-na Yesus mpo'uli'-ki Yesus: 
"Naka'otii-ra ue anggur." #Na'uli' Yesus: 
"Napa pai' nu'uli'-ka hewa tetu-e, Ina'? 
Ko'ia rata tempo-na kupopo'incai-ra 
kahema-ku." ? Ngkai ree, na'uli' tina-na 
Yesus mpo'uli'-raka topobago: "Napa- 
napa mpai' to nahubui-kokoi Yesus, 
nibabehi-e'!" * Hi tomi toe, ria ono meha' 
pontu'ua ue to rababehi ngkai watu. 

Pontu'ua ue toe rapake' rapontu'ui ue 
pobohoi' witi' pai' pale, ntuku' ada-ra 
to Yahudi. Kawori' ihi'-na, nte ha'atu 
lite butu meha'-na. 7 Na'uli' Yesus 
mpo'uli'-raka topobago toera: "Ihii' 
pontu'ua ue tetu lau hante ue." Ra'ihii' 
mpu'u-mi rapoponu'. 3 Oti toe, na'uli' 
wo'o-miraka: "Tolou' hangkedi', keni 
hilou hi tompohawai' susa'." Ratolou' 
mpu'u-mi pai' rakeni hilou hi topohawa'. 
9Topohawa' toei mpemita ue to rakeni- 
ki. Bela-pi ue nonto, mobali'-mi mewali 
ue anggur. Aga uma-hawo na'incai 
kangkaiapa-na, muntu' topobago-wadi 
to mpo'inca. Ka'oti-na mpemita ue 
anggur toe, mekio'-i mpokio' topemua', 
10 pai' na'uli'-ki: "Kabiasaa-ta-hawo, 
anggur to motomo'-di-hawo to ri'ulu 
ratua-raka torata. Ane oha-ra-damo 
nginu, pai' lako' ratua to uma ncako 
motomo'. Hiaa' iko-kona mpotalaa 
anggur to motomo', pai' lako' tempo toi- 
di nupewai' ratua!" 11 Yesus mpobabehi 
tanda mekoncehi toe hi ngata Kana hi 
tana' Galilea. Toe-mi tanda mekoncehi 
to lomo'-na to nababehi. Hante tanda 
toe napopohiloi kabaraka'-na, pai' 
ana'guru-na mepangala' hi Hi'a. 12 Hudu 

susa' toe, hilou-imi hi ngata Kapernaum 
hante tina-na, ompi'-na pai' ana'guru-na. 
Mo'oha' hi ree-ramo ba hangkuja mengi. 
13 Neo' rata-mi tempo-na eo bohe agama 
Yahudi to rahanga' Eo Paskah. Jadi', 
hilou-imi Yesus hi Yerusalem mpokaralai 
eo bohe toe. 14Hi berewe Tomi Alata'ala, 
mpohilo-i tauna to mpobalu' japi, bima 
pai' danci mangkebodo. Ria wo'o tauna 
to mposula' doi mohura hi ree. t> Yesus 
mpobabehi poweba' ngkai koloro, 

pai' nawuso omea-ra ngkai berewe 
Tomi Alata'ala, hante bima pai' japi-ra. 
Meja'-ra toposula' doi nabilingko, alaa-na 
pahawu'-hawu'-mi doi-ra. t° Na'uli'-raka 
topobabalu' danci mangkebodo: "Koi", 
keni omea tetu lau hilou hi mali-na! 
Tomi Tuama-ku neo' niponcawa tomi 
pobabalua'!" 17 Ana'guru-na mpokiwoi 
lolita Buku Tomoroli' to mpo'uli' hewa 
tohe'i: "Dede' nono-ku, apa' kupe'ahi' 
Tomi-nu Pue'." 18 Ngkai ree, topoparenta 
to Yahudi mpo'uli'-ki Yesus: "Napa ntoto- 
kowo huraa-nu mpobabehi tetu-e? Ane 
ria mpu'u huraa-nu, popohiloi-kai tanda 
mekoncehi!" 19 Na'uli' Yesus: "Gero-mi- 
hana Tomi Alata'ala toi, nihilo moto mpai' 
kadupa'-na rala-na tolu eo kuwangu 


YOHANES 2.20-3.2 403 


nculii'." 20 Konce-ra topoparenta to 
Yahudi, ra'uli: "Beiwa!? Tomi Alata'ala 
toi rawangu rala-na opo' mpulu' ono 
mpae, hiaa' nu'uli'-kona nuwangu nculii' 
rala-na tolu eo-wadi?" 21 Api' woto-nadi 
to nawalatu Yesus, mpokahangai' Tomi 
Alata'ala-e. 22 Ngkabokoa'-na ngkai 
toe, katuwu'-na nculii' mpu'u-mi Yesus, 
ana'guru-na mpokiwoi lolita-na toe-e. 
Ngkai ree rapangala'-mi napa to te'uki' 
hi rala Buku Tomoroli' pai' napa to na'uli' 
Yesus. 23 Bula-na Yesus hi Yerusalem 
mpokaralai Eo Paskah toe, wori' tauna to 
mepangala' hi Hi'a, apa' rahilo tanda- 
tanda mekoncehi to nababehi. 24Aga 
Yesus uma mpangala'-ra, apa' na'inca 
nono hawe'ea tauna. 2 Uma mingki' 
kahadua-na to mpo'uli'-ki kabeiwa-na 
manusia', apa' na'inca ami' napa to hi 
rala nono manusia'. 

1 Ria hadua tauna to rahanga' 

Nikodemus. Nikodemus toei, to 
Parisi pai' pangkeni agama Yahudi. 
2 Rala-na hamengi, rata-i mpohirua'-ki 
Yesus, na'uli'-ki: "Guru, to ki'inca, Iko 
hadua guru to nasuro Alata'ala, apa' 
uma ria tauna to bisa mpobabehi tanda 
mekoncehi hewa to nubabehi, ane 

uma-i nadohei Alata'ala." 3 Na'uli' Yesus 
mpo'uli'-ki: "Makono mpu'u lolita-ku 
toi: Ane tauna uma putu nculii', uma-i 
mpai' jadi' ntodea Alata'ala hi rala 
Kamagaua'-na." 4Na'uli' Nikodemus: 
"Ha beiwa-hawo tauna to motu'a-mi 
putu nculii''-e? Ha bisa-i mempuna' 

hi rala puanaka tina-na, pai'-i putu 
karongkani-nae?" ? Na'uli' Yesus: 
"Makono mpu'u lolita-ku toi: Ane 
tauna uma putu hante ue pai' hante 
baraka' Inoha' Alata'ala, uma-i jadi' 
ntodea Alata'ala hi rala Kamagaua'-na. 
6 Manusia' tuwu' hi rala dunia' toi, apa' 
putu ngkai totu'a-na. Tapi' katuwua' 
kao'-na to bo'u narata ngkai Inoha' 
Tomoroli'. 'Jadi', neo' nupokakonce 
lolita-ku tohe'i to mpo'uli': koi' omea 
kana putu nculii'. 3Rapa'-na ngolu', 
mewui hiapa kalaua-na. Wule' sere-na 
ta'epe, uma ta'incai kangkaiapa-na ba 
hilou hiapa-i. Wae wo'o hante tauna to 
putu ngkai baraka' Inoha' Alata'ala." 

9 Na'uli' Nikodemus: "Beiwa wo'o-hawo 
kawali-na tetu-e?" 10 Na'uli' Yesus: 
"Iko-le hadua guru to Israel to rabila', 
hiaa' uma-di-kona nu'incai batua-na 
lolita-ku toi-e! H Makono mpu'u lolita-ku 

toi: Kai' mpo'uli' napa to ki'inca, kilolita 
napa to kihilo. Hiaa' uma-di nipangalai' 
lolita-kai. 12 Ane kututura-kokoi napa 
to jadi' hi dunia', uma nipangala'. 
Peliu-liu-nami mpai' ane kututura-kokoi 
napa to jadi' hi suruga. 18 Uma ria 
haduaa tauna hi dunia' to manake' hilou 
hi suruga. Muntu' Aku'-wadi to mpo'inca 
napa to jadi' hi suruga, apa' Aku' Ana' 
Manusia' to mo'oha' hi suruga ngkai 
owi pai' to mana'u tumai ngkai suruga. 
14"Owi hi papada to wao', nabi Musa 
mpobabehi lence ule ngkai ngkala, pai' 
natu'u hi doe hampole kaju pai' natunya' 
napopokore. Hema-hema to natilo' 

ule, ane rangoa' lence ule ngkala toe, 
tuwu' moto-ra. Jadi', hewa ule ngkala 
toe rapokalangko owi, wae wo'o mpai' 
Aku' Ana' Manusia' kana rapokalangko, 
15 bona hema-hema to mepangala' hi 
Aku' mporata katuwua' to lompe' duu' 
kahae-hae-na." 18 Hewa toi-mi Alata'ala 
mpoka'ahi' hawe'ea tauna hi dunia', 
alaa-na napewai' Ana'-na to Hadudua, 
bona hema-hema to mepangala' hi 
Ana'-na toe, uma-ra mporata huku', 
tapi' mporata-ra katuwua' to lompe' 
duu' kahae-hae-na. '” Bela patuju-na 

Alata'ala mposuro Ana'-na tumai 

hi dunia' bona mpohuku' manusia". 
Patuju-na mposuro Ana'-na tumai-le, 
bona mpohore manusia' ngkai huku' 
jeko'-ra. 18 Tauna to mepangala' hi 
Ana' Alata'ala, uma-ra rahuku'. Aga 
tauna to uma mepangala', monoa'-mi 
kanahuku'-ra Alata'ala, apa' uma-ra 
dota mepangala' hi Ana' Alata'ala to 
Hadudua toei. 19 Rata-imi hi dunia' 
mpokeni baja hi hawe'ea tauna. Tapi' 
manusia' mpokono-pi bengi ngkai baja, 
apa' dada'a kehi-ra. Toe pai' Alata'ala 
mpohuku'-ra. 20 Hawe'ea tauna to 
mpobabehi kehi to dada'a, mpokahuku' 
baja. Uma-ra dota rata hi kabajaa-na, 
bona neo' mpai' kahiloa kehi-ra to 
dada'a. 2! Tauna to monoa' kehi-ra rata 
hi kabajaa-na, bona kahiloa po'ingku-ra 
pai' bona monoto-mi kampotuku'-ra 
konoa Alata'ala. 22Oti toe, Yesus pai' 
ana'guru-na hilou hi tana' Yudea. Bula-ra 
hi ree, meniu'-ra mponiu' tauna to doko' 
jadi' topetuku'-na. 23 Nto'u toe, Yohanes 
Topeniu' ko'ia-i ratarungku'. Meniu'-i hi 
ngata Ainon, uma molaa ngkai ngata 
Salim, apa' hi ree wori' ue. Butu eo-na 
tauna hilou mpopeniu' hi Yohanes. 

24 (3:23) 2 Rala-na ha'eo, ba hangkuja 
dua ana'guru Yohanes momehono' hante 
to Yahudi mpomehonoi' ada peniu' 

rala agama. 28 Hilou-ramo hi Yohanes 
ra'uli'-ki: "Guru, nukiwoi-pidi wengi 
tauna to dohe-ta hi dipo ue Yordan, to 
nutudo'-kakaie? Oe-imi ria, meniu' wo'o- 
i-hawo, pai' kawoo-woria' tauna lou hi 
Hi'a!" 27 Na'uli' Yohanes: "Kita! manusia' 
uma mporata napa-napa ane uma 
pewai'-na Alata'ala. 28 Ni'epe moto-mi 
wengi lolita-ku. Ku'uli': aku' bela Magau' 
Topetolo'. Pai'-a tumai-kuwo-le, tumai 
meri'ulu ngkai Hi'a mporodo-ki ohea-na. 
29 "Ane rapa'-na hi susa' poncamokoa, 
topemua'-di-hana to jadi' poko-na, apa' 
hi'a-mi pue' tobine to rapemuai'. Ane 
bale-na topemua'-hawo-le, mokore-i 
mpopanene'-wadi-ki-hawo pai' mpe'epei 
hawa'-na. Pai' goe'-i mpo'epe libu' 
topemua'. Wae-mi-kuwo aku'-e, aku' 
hewa bale-na topemua'. Goe'-a, pai' 
gana kagoea'-ku, apa' kawoo-woria' 
tauna mpotuku'-i Yesus. 20 Hi'a-mi to 
kana tepaiwongko tuwu'-na, pai' aku' 
kana tepai'ara' tuwu'-ku." 3! Yesus, 
Hi'a-mi to tumai ngkai suruga, pai' 
meliu tuwu'-na ngkai hawe'ea. Tauna 

to ngkai dunia', bate manusia' biasa, 

pai' lolita-na mpololita napa-napa 

to jadi' hi dunia'. Aga Yesus, ngkai 

suruga-i-hana, pai' meliu tuwu'-na ngkai 

hawe'ea. 22 Lolita-na mpololita napa 

to nahilo pai' to na'epe, tapi' uma ria 

to mpangala' lolita-na. 33 Aga hema 

to mpangala' lolita-na mpo'uli': "Bate 

makono-hanale lolita Alata'ala-e." 34 Apa' 

Hi'a-mi to nasuro Alata'ala mpohowa' 

lolita-na, pai' Alata'ala mpowai'-i Inoha' 

Tomoroli' hante uma ria huka'-na. 

35 Alata'ala to Tuama mpoka'ahi' Ana'- 

na, pai' nawai'-imi hawe'ea kuasa-na. 

36 Tauna to mepangala' hi Ana'-na 

toei, mporata-ramo katuwua' to lompe' 

duu' kahae-hae-na. Tauna to uma 

mengkoru hi Ana'-na toei, uma-ra 

mporata katuwua'. Mporata roe Alata'ala 

lau-rada duu' kahae-hae-na. 

4 1 To Parisi mpo'epe kawoo-woria' 
tauna to hilou mpopeniu' hi Yesus 

jadi' topetuku'-na, alaa-na meliu-pi 

kawori'-na topetuku'-na Yesus ngkai 

topetuku'-na Yohanes Topeniu'. 

2 (Kakoo-kono-na, bela-hawo Yesus to 

meniu', ana'guru-na to meniu'.) 3Jadi', 

kana'inca-na Yesus kara'epe-nami to 

Parisi kareba toe, malai-imi ngkai tana' 
Yudea hilou nculii' hi tana' Galilea. 
4Rala pomako'-na tohe'e, kana mpotara 
tana' Samaria-i. ? Neo' tebua'-mi 
eo-na, rata-imi hi ngata to Samaria to 
rahanga' Sikar, uma molaa ngkai tana' 
to napewai' Yakub owi hi Yusuf ana'-na. 
Hi mali ngata toe, ria hameha' buwu 
to rahanga' buwu Yakub. Mohura-imi 
Yesus hi wiwi' buwu toe, apa' lenge'-imi 
momako'. (4:5) 7 Ana'guru-na kaliliu 
hilou hi ngata me'oli pongkoni'. Ko'ia 
mahae, rata hadua tobine to Samaria 
tumai ntomu'. Na'uli' Yesus mpo'uli'-ki: 
"Totina, wai'-a-kuwo ue ku'inu." 8 (4:7) 
9 Konce tobine toei, apa' biasa-na to 
Yahudi morungku mposigalo-raka to 
Samaria. Toe pai' na'uli': "Iko to Yahudi, 
aku' to Samaria-a. Napa pai' daho'-ko 
mperapii'-a ue?" 10 Na'uli' Yesus: "Ane 
ke nu'inca kabohe rasi' to nawai' 
Alata'ala, pai' ane nu'inca-a kahema-ku 
Aku' to mperapii'-ko ue, tantu merapi' 
wo'o-ko-kowo hi Aku', pai' kuwai'-ko 
ue to tuwu'." 11 Na'uli' tobine toei: 
"Ngkaiapa-kona ue to tuwu' to nu'uli' 
tetu-e, bo uma-di ria potolou'-nue, 
hiaa' buwu toi monala-hana. 12 Buwu 

toi sosora ngkai Yakub, ntu'a-kai owi. 
Hi'a nginu ue ngkai rei moto-i-hawo, 
wae wo'o ana'-na pai' porewua-na. Ha 
nu'uli'-kona meliu kabohe tuwu'-nu 
ngkai Yakub, pai' ma'ala-ko mpewai' ue 
to meliu kalompe'-na ngkai ue buwu 
toi-e?" 13 Na'uli' Yesus: "Hawe'ea tauna 
to nginu ue ngkai buwu toi, ngkamara 
nculii'-ra-pidi mpai'. 14Tapi' hema to 
mpo'inu ue to kuwai'-raka, uma-rapa 
ngkamara duu' kahae-hae-na. Apa' ue 
to kuwai'-raka toe, jadi' ue tuwu' to 
mo'ili ncuu hi rala nono-ra--batua-na, 
mporata-ra katuwua' to lompe' duu' 
kahae-hae-na." t> Na'uli' tobine toei: 
"Ane wae, wai'-ama-kuna ue tetu, 
bona uma-apa ngkamara oa', pai' 
uma-apa mingki' tumai ntomu' butu 
eo-na hi rehe'i." 16 Na'uli' Yesus: 

"Koi' ulu, kio' tomane-nu, pai'-ko 
nculii' tumai." 17 Na'uli' tobine toei: 
"Uma-kuna motomanei-a." Na'uli' Yesus: 
"Makono-di, 18 apa' lima ngkani-mokole 
motomanei-e, pai' tomane-nu tetu-e lou, 
bela tomane-nu moto. Jadi', makono lia 
lolita-nu we'i-e." 19 Na'uli' tobine toei: 
"Ei', nabi-ko-tawo'! 20 Kai' to Samaria, 
mepue' hi bulu' tohe'i moto-ka-kaiwo, 

hi bulu' pepuea' ntu'a-kai. Hiaa' koi' to 
Yahudi mpo'uli', kana hi Yerusalem-wadi 
pepuea' to makono." 21 Na'uli' Yesus: 
"Pangala'-mi lolita-ku toi: Rata mpai' 
tempo-na, uma-pi wule' hi Yerusalem- 
wadi tauna mpopue' Alata'ala, uma wo'o 
hi bulu' toi-wadi. 22 Koi' to Samaria, uma 
ni'incai kahema-na to nipue'. Kai' to 
Yahudi, ki'inca kahema-na to kipue', apa' 
ria pojanci Alata'ala to mpo'uli' kalompea' 
manusia' mehuwu ngkai laintongo' to 
Yahudi. 23Tapi' rata mpai' tempo-na-- 
pai' toi-mi tempo-na--tauna to mepue' 
mpu'u-mpu'u hi Alata'ala to Tuama, 
kana mpopue'-i hante kuasa Inoha' 
Tomoroli', pai' ntuku' ohea to makono. 
Pepue' to hewa toe-mi to napokono 
Alata'ala to Tuama. ?#Alata'ala, Hi'a-mi 
Inoha'. Jadi', tauna to mpopue'-i, kana 
mepue' hante kuasa Inoha' Tomoroli' 
pai' ntuku' ohea to makono." ?? Na'uli' 
tobine toei: "Io', to ku'inca-na, rata 
mpai' Magau' Topetolo', to rahanga' 
Kristus. Ane rata-ipi mpai', Hi'a to 
mpakanoto omea hi kita'." 2? Na'uli' 
Yesus: "Aku'-mile toi-e, to mpololitai-ko 
wae-e lau." 27 Bula-ra mololita, rata- 
ramo ana'guru-na ngkai ngata. Konce-ra 

mpohilo Yesus mpololitai hadua tobine. 
Aga uma haduaa to daho' mpopekune' 
tobine toei ba napa paraluu-na. Uma 
wo'o-ra daho' mpekune' Yesus ba napa 
pai' napololitai-i. 28 Ngkai ree, tobine 
toei mpalahii-mi pontomua'-na hi ree, 
ncaliu hilou hi ngata mpo'uli'-raka 
hingka ngata-na: ?? "Kita hilou mpohilo 
tauna to mpolohu-ka hawe'ea gau'-ku. 
Meka' ba lue' Hi'a mpu'u-mi Magau' 
Topetolo'-e!" 30 Toe pai' hilou-ramo hi 
mali ngata doko' mpohirua'-ki Yesus. 

31 | ingku'-na tobine toe hilou hi rala 
ngata, ana'guru-na Yesus mpo'uli'-ki: 
"Guru, mai-tamo ngkoni'." 32 Aga 

na'uli' Yesus: "Ria-ka-kuna koni'-ku to 
uma ni'incai." 33 Momepekune'-ramo 
ana'guru-na ra'uli': "Hema-die to 
mpowai'-i pongkoni'-e?" 3#Toe pai' Yesus 
mpo'uli'-raka: "Pongkoni'-kule, mpotuku' 
konoa Pue' Ala to mposuro-a, pai' 
mposipolea pobago to nawai'-ka. 3? Koi' 
biasa mpo'uli' lolita bulawa toi: Opo' 
mula-damo pai' lako' mepae-ta. Aga Aku' 
mpo'uli'-kokoi: Naa-dile, oe lau bonea to 
mperenene-damo pae-na pai' to hangaa 
rapepae-damo. 3?Tauna to mepae bate 
mporata gaji'-ra, alaa-na topepae pai' 

to ntuja' goe' hangkaa-ngkania. Wua' 
to rapepae, batua-na, tauna to mporata 
katuwua' to lompe' duu' kahae-hae-na. 
37 Jadi', makono lolita bulawa to mpo'uli': 
'Kahadua-na to ntuja', kahadua-na to 
mpepae.' 38 Kuhubui-koi mpepae to bela 
tinuja'-ni. Tau ntani'-na to mpotuja', 
koi' to mpepae wua' pobago-ra." 39 Hi 
ngata to Samaria toe, wori' tauna to 
mepangala' hi Yesus, apa' ra'epe lolita 
tobine toe we'i to mpo'uli': "Nalohu-maka 
hawe'ea gau'-ku." 40 Jadi', kahilou-rami 
mpohirua'-ki Yesus, pai' raperapi' 

bona mehani-i hi ngata-ra. Mehani 
mpu'u-imi hi ree romengia. 4t Ngkai 
ree, kawoo-woria' tena pue' ngata to 
mepangala' hi Yesus, apa' ra'epe moto- 
mi lolita-na. #2 Ra'uli' mpo'uli'-ki tobine 
toei: "Wae lau kipangala' mpu'u-mi, 
uma muntu' ngkai lolita-nu iko-wadi. 
Apa' ki'epe ntilinga moto-mi lolita-na, 
pai' ki'inca kaHi'a-na mpu'u-mi Magau' 
Tompohore manusia' ngkai huku' jeko'- 
ra." 8Timpaliu romengia hi Samaria, 
Yesus mpokaliliu pomako'-na hilou hi 
tana' Galilea. 4 Ria hangkani Yesus 
mpo'uli': "Hadua nabi uma biasa rabila' 
hi ngata-na moto." #Jadi', karata-na hi 

Galilea, tauna mpotarima-i hante kagoe' 
nono-ra, apa' ria-ra wengi hi Yerusalem 
mpokaralai eo bohe Paskah, pai' mpohilo 
hante mata-ra moto-mi hawe'ea anu 
mekoncehi to nababehi hi ria nto'u toe. 
46 Rata wo'o-imi Yesus hi ngata Kana 

hi Galilea, hi ngata pompobalia'-na ue 
jadi' anggur. Uma molaa ngkai Kana 
toe, ria hadua topohawa' hi ngata 
Kapernaum, to mobago hi tomi raja, 
peda' gaga ana'-na. # Kana'epe-na 
topohawa' toei karata-na Yesus hi Galilea 
ngkai Yudea, hilou-imi hi ngata Kana 
mpohirua'-ki, na'uli'-ki: "Pue', hilou-ta 
hi Kapernaum, nupaka'uri'-ka-kuwo 
ana'-ku, apa! neo' mate-imi." 8 Na'uli' 
Yesus mpo'uli'-ki: "Ane uma-koi mpohilo 
tanda mekoncehi pai' anu mobaraka', 
uma oa'-koi mepangala'!" 49 Na'uli' 
topohawa' toei: "Pue', hilou-tamo sohi', 
mate mpai' ana'-ku!" 50 Na'uli' Yesus: 
"Nceulii'-moko, mo'uri'-imi ana'-nu." 
Napangala' mpu'u-mi topohawa' toei 
lolita Yesus, pai' nculii' mpu'u-imi-hawo. 
31 Hi lengko ohea-i-pidi, ba hangkuja dua 
batua-na mpotomu-i, ra'uli'-ki: "Mo'uri'- 
imile ana'-nue!" 5? Napekune'-ramo: 
"Jaa hangkuja-i mo'uri'-e?" Ra'uli': 

"Wengi, ba jaa satu mpo'eo tu, uma-ipi 
ngkelengi'." 58 Nakiwoi-mi topohawa', 
nto'u-na toe mpu'u-mi wengi Yesus 
mpo'uli'-ki: "Mo'uri'-imi ana'-nu." Ngkai 
ree, topohawa' toei pai' hira' hantomia, 
mepangala'-ramo hi Yesus. ??4Toe-mi 
tanda mekoncehi karongkani-na to 
nababehi Yesus hi Galilea karata-na 
ngkai Yudea. 

LOti toe, nculii'-imi Yesus hilou hi 

Yerusalem bona mpokaralai-i eo 
bohe to Yahudi hi ria. 2Hi Yerusalem, 
mohu' hi wobo' wala to rahanga' Wobo' 
Bima, ria wuhu', hi rala basa Yahudi 
hanga'-na Betesda. Ntololikia wuhu' 
toe, ria lima meha' pengkawinaraa. 3Hi 
retu, wori' tauna to peda'. Ria towero, 
ria tokejo, ria topungku, ntora turu hi 
pengkawinaraa, ((mpopea kamojago-na 
ue wuhu'. *Apa' pontu-na ria mala'eka 
Pue' mana'u tumai hi wuhu' toe mpojago 
ue-na. Pai' hema to ri'ulu mehompo hi 
rala wuhu' nto'u ue-na mojago, mo'uri'-i 
ngkai haki' to natodohaka.)) “Ria hi 
ree hadua tomane, tolu mpulu' walu 
mpae-imi peda'. * Yesus mpohilo-i turu 
hi ree, pai' na'inca kamahae-nami peda'. 
Napekune'-i: "Dota-ko mo'uri'?" 7 Na'uli' 

topeda' toei: "Pue', apa' uma-kuwo hema 
to mpokeni-a hilou rala wuhu' nto'u 
mojago ue-na. Ke lako' hilou-a-kuwo, 
to ntani'-na wo'o-mi to mpori'uluhi-a." 
8 Na'uli' Yesus mpo'uli'-ki: "Memata- 
moko, lulu-mi ali'-nu, pai' mako'-moko." 
9 Kamo'uri'-nami tau toei, nalulu-mi 
ali'-na, pai'-i momako'-mi. Tohe'e jadi' 
hi Eo Sabat, eo pepuea'-ra to Yahudi. 
10Toe pai' topoparenta to Yahudi 
mpokamaro tauna to lako' mo'uri' toei, 
ra'uli'-ki: "Eo Sabat-hanale toe-e lau! 
Uma-ko ma'ala ngkeni ali'-nu." tt Na'uli' 
tauna toei: "Apa' nahubui-a-kuwo 
tauna to mpaka'uri'-a weli, na'uli'-ka: 
'Lulu-mi ali'-nu pai' mako'-moko.' " 

12 Rapekune'-i: "Hema-i to mpohubui-ko 
ngkeni ali'-nue?" 13 Tapi' uma na'incai 
kahema-na to mpaka'uri'-i, apa' Yesus 
uma-pi ria hi ree, mpolia' hilou-imi 

hi olo' tauna to wori'. 14Uma mahae 
ngkai ree, Yesus mpohirua'-ki tauna 
toei hi Tomi Alata'ala, pai' na'uli'-ki: 
"Mo'uri'-moko, neo'-pi-hawo mpobabehi 
jeko', bona neo' mpai' narumpa'-ko ba 
napa-napa to meliu kada'a-na." !? Ngkai 
ree, hilou-imi tauna toei mpohirua'-raka 
topoparenta to Yahudi, na'uli'-raka 

kaYesus-na to mpaka'uri'-i. 18 Toe 

pai' topoparenta to Yahudi ntepu'u 
mpobalinai' Yesus, apa' mepaka'uri'-i- 
hana hi Eo Sabat. 1 Yesus mpo'uli'-raka: 
"Tuama-ku mobago duu' eo toi, pai' 
Aku' wo'o kana mobago." 18 Ngkai ree, 
rahuduwukui-mi topoparenta to Yahudi 
mpali' ohea-ra mpopatehi-i. Apa' uma 
wule' kampotiboki-na ada hi Eo Sabat, 
tapi' na'uli' wo'o-hana ka'Alata'ala-na 
Tuama-na, jadi', napopohibalia-hana 
woto-na hante Alata'ala. 19 Toe pai' 
na'uli' Yesus mpo'uli'-raka: "Makono 
mpu'u lolita-ku toi: Aku' Ana' Alata'ala, 
uma-a bisa mobago ntuku' konoa-ku 
moto. Muntu' to kuhilo ngkai Tuama-ku, 
toe-mi to kupobago. Napa-napa bago 
Tuama-ku, tetu wo'o-kuwo bago-ku. 
20 Apa' Tuama-ku mpoka'ahi'-a, pai' 
napopohiloi-a hawe'ea to napobago. 
Kakupaka'uri'-na topeda' toe ngone 
ria, pai' kubabehi wo'o mpai' pobago 
to meliu kabohe-na ngkai toe, alaa-na 
konce mpu'u-mokoi mpai'. 21 Hewa 
Tuama-ku mpopemata tomate pai' 
mpowai'-ra katuwua', wae wo'o Aku' 
mpowai' katuwua' hi hema-hema 

to kupelihi. 22 Tuama-ku moto uma 

mpobotuhi kara-kara manusia'. Hawe'ea 
kuasa pompobotuhi natonu-mi hi Aku' 
Ana'-na. 23 Nababehi toe, bona hawe'ea 
tauna mpobila'-a hewa pompobila'-ra 
Tuama-ku. Hema to uma mpobila'-a, 
uma wo'o-ra mpobila' Tuama-ku to 
mposuro-a. 24 "Makono mpu'u lolita-ku 
toi: Hema to mpo'epe lolita-ku pai'-ra 
mepangala' hi Pue' Ala to mposuro-a, 
bate mporata-ra katuwua' to lompe' duu' 
kahae-hae-na. Uma-ra mpai' rahuku' 
sabana jeko'-ra. Tebahaka-ramo ngkai 
kamatea, mporata-ramo katuwua'. 

25 Makono mpu'u lolita-ku toi: Rata mpai' 
tempo-na--pai' toi-mi tempo-na--tauna 
tomate mpo'epe libu' Ana' Alata'ala, pai' 
hira' to mpo'epe mporata katuwua' to 
bo'u. 28 Apa' hewa Tuama-ku mobaraka' 
mpowai' katuwua', wae wo'o nawai'-a 
baraka' mpowai' katuwua'. 2 Nawai' 
wo'o-a kuasa mpobotuhi kara-kara 
manusia', apa' Aku' Ana' Manusia'. 

28 "Neo' nipokakonce lolita-ku toi, apa' 
rata mpai' tempo-na hawe'ea tauna 

to hi rala daeo' mpo'epe libu'-ku, 

29 pai'-ra memata ngkai daeo'-ra. To 
mpobabehi gau' to lompe' rapopemata 
bona mporata katuwua' to lompe'. To 

mpobabehi gau' to dada'a rapopemata 
bona rahuku'. 3? "Aku', uma-a bisa 
mpobabehi napa-napa ntuku' konoa-ku 
moto. Kubotuhi ntuku' to nahawai'-ka 
Alata'ala. Pobotuhi-ku monoa', apa' uma- 
a mpotuku' dota-ku moto, mpotuku'-a 
kadota-na Pue' Ala to mposuro-a. 

31 "Ane ke Aku' moto-wadi to mpo'uli' 
ka'Aku'-na suro Alata'ala, pai' uma ria 
tau ntani'-na to mposabii'-a, uma ni'incai 
ba makono lolita-ku ba uma-di. 22Tapi' 
ria moto kahadua-na to mposabii'-a, pai' 
ku'inca kamakono-na posabi'-na toe. 

33 Koi' mpohubui doo-ni hilou hi Yohanes 
Topeniu' wengi, pai' na'uli'-miraka 
posabi'-na. Napa to na'uli' toe, bate 
makono omea. 37 Aga kakoo-kono-na 
uma kuparaluu posabi' ngkai manusia". 
Kupopokiwoii-koi lolita-na Yohanes 
toe-e, bona mporata-koi kalompea'. 

35 Yohanes toei hewa lampu to mehini 
pai' ngkeni kabajaa-na hi koi'. Pai' koi', 
goe' lia moto-koi mpo'epe lolita-na. Aga 
kagoe'-ni tetu hampai'-wadi. 3? "Aga 
Aku", ria-ka-kuna sabi' to mpakanoto 
kahema-ku, pai' sabi' toei meliu ngkai 
posabi'-na Yohanes. Ane ninaa lompe' 
pobago-ku, toe-mile to mposabii' 

kahema-kue. Napa to kupobago 

hewa toe lau, pobago to nahawai'-ka 
Tuama-ku bona kuposipolea. Pobago-ku 
toi-mi to mpakanoto ka'Aku'-na suro 
Tuama-ku. 37Pai' meliu ngkai toe, 
Tuama-ku to mposuro-a, Hi'a moto-mi 
jadi' sabi'-ku mpo'uli' kahema-ku. Tapi' 
koi', ko'ia hangkania ni'epei libu'-na, 
ko'ia nihiloi lence-na. 38 Lolita-na uma 
nitimamahi hi rala nono-ni, apa' uma-koi 
mepangala' hi Aku' to nasuro. 3? Koi' 
mpewulihi' ihi' Buku Tomoroli', apa' ni'uli' 
mporata-koi katuwua' to lompe' duu' 
kahae-hae-na ngkai Buku Tomoroli' toe. 
Hiaa' Buku Tomoroli' moto wo'o-mi to 
mpotompo'wiwi-a. “0 Aga nau' wae, uma 
oa'-koi dota tumai hi Aku', bona mporata 
katuwua' to lompe' toe. H"Uma-a 
mpopebila' hi manusia'. 4? Apa' ku'inca 
moto-koi, ka'uma-na ria ahi'-ni hi 
Alata'ala. 4 Katumai-ku toi, mpokeni-a 
hanga'-na Tuama-ku, aga uma-koi 

dota mpotarima-a. Ane ria to tumai 
mpokeni hanga'-ra moto-wadi, nitarima 
lau-ra. ““Beiwa kamepangala'-ni hi 
Aku'-e, apa' doko' rabila' doo-wadi-koi, 
uma-koi mpali' pebila' to ngkai Alata'ala 
to Hadudua. P Aga neo' ni'uli' wae, 

Aku' mpai' to mpakilu-koi hi Tuama-ku. 
Nabi Musa moto-mi to mpakilu-koi. 
Ni'uli'-koina ngkai petuku'-ni hi hawa' 
Musa pai'-koi mporata kalompea'. 
46 Tapi' ane bongko nipangala' mpu'u-i 
Musa, tantu nipangala' wo'o-a Aku'-e, 
apa' napa to na'uki' Musa, Aku'-mi 
kadungkua-na. “ Bangku' to na'uki' 
Musa uma nipangala', peliu-liu-nami 
ka'uma-na nipangala' lolita-ku." 

LOti toe, hilou-imi Yesus hi dipo 

Rano Galilea, to rahanga' wo'o Rano 
Tiberias. 2Wori' lia tauna mpotuku'-i, 
apa' rahilo hawe'ea tanda mekoncehi to 
nababehi, mpaka'uri' topeda'. 3 Manake'- 
i lou hi panapa bulu' hante ana'guru-na, 
pai' mohura-imi hi ree. 4Nto'u toe, 
neo' rata-mi eo bohe agama Yahudi to 
rahanga' Eo Paskah. “Yesus mponaa 
ntololikia-na, nahilo-hawo, mo'iko- 
ra-damo tauna tumai mpomohui -i. 
Na'uli' mpo'uli'-ki Filipus: "Hiapa-ta 
me'oli pongkoni', tapokoni'-raka tauna 
to wori' toera lau?" 8 (Kakoo-kono-na, 
na'inca ami' moto-mi napa mpai' to 
nababehi. Napekune' hewa toe hi Filipus, 
apa' doko' naponciloi pepangala'-na.) 
7 Na'uli' Filipus: "Nau' ro'atu doi pera' 

tapope'oli-ki pongkoni' pai' butu dua-ra 
tawai' hore hangkedi'-wadi, uma oa' 
hono'." 3 Ngkai ree, hadua ana'guru-na 
to rahanga' Andreas, ompi'-na Simon 
Petrus, mpo'uli': ? "Ohe'i hadua ana' 

to mobokui lima meha' roti pai' tinapa 
uru roma'a, aga napa-mile kalaua-na 

hi tauna to wori' hewa toe-e lau?" 

10 Na'uli' Yesus: "Hubui-ramo mohura!" 
Jadi' mohura-ramo hi kowo' raponcawa 
ali', apa' wori' kowo' hi ree. Hi olo' 
ntodea toe, ria ba lima ncobu paka' 
tomane. 11 Ngkai ree, na'ala'-mi roti, 
na'uli' tarima kasi hi Alata'ala, pai' 
nabagi-bagi hi tauna to wori' to mohura. 
Hewa toe wo'o pompobabehi-na hante 
bau' uru. Ngkoni'-ramo omea duu'-ra 
bohu. 12 Bohu-ramo omea, na'uli' Yesus 
hi ana'guru-na: "Rumpu-koi toro-na, 
bona neo' ria to rakerei." 13 Rarumpu 
mpu'u-mi, hampulu' roluncu-pi toro-na 
ngkai lima meha' roti to rakoni' tauna to 
wori' we'i. 14Karahilo-na ntodea tanda 
mekoncehi tohe'e, momepololitai-ramo, 
ra'uli': "Hi'a mpu'u-mi-tawo' nabi to 
rajanci owi-e, to ra'uli' rata mpai' hi 
dunia' toi-e!" 1 Jadi', ria patuju-ra doko' 
mpewuku-i jadi' magau'-ra. Kana'inca-na 

Yesus patuju-ra toe, malai-imi ngkai 
ree hilou hi bulu'-na. !? Ncimonou' 
tohe'e, mana'u-ramo ana'guru-na 

hilou hi rano mpopea-i. 17 Rapopea 
duu' mobengi, ko'ia oa'-i rata. Jadi', 
mosakaya moto-ramo hilou mpotoa' 
ngata Kapernaum. 18 Bula-ra mosakaya 
toe, rata ngolu' bohe mporumpa'-ra, 
alaa-na bohe balumpa hi rano. 1? Lima ba 
ono kilo-ramo ngkai talinti, rahilo-rawo, 
etu-imi tumai Yesus momako' hi lolo 
ue mpototopa-ra. Aga uma ra'incai 
kaYesus-na. Me'eka' lia-ramo. 2? Na'uli' 
Yesus: "Neo' me'eka'! Aku'-mile toi-e." 
21 Mpo'epe toe-di, goe'-ramo mpodoa 
Yesus hi rala sakaya. Pesua'-na Yesus 
hi rala sakaya, rata-ramo hi wiwi' talinti 
to ratoa'. 22 Kampeneo-na, wori' tauna 
hi dipo rano mpopali' Yesus, ra'uli': 
"Hiapa-imidie? Uma-idi mohawi' sakaya 
dohe ana'guru-nae ngone. Hiaa' uma ria 
sakaya ntani'-na hi rei ngone, muntu' 
sakaya to rahawi' ana'guru-na-wadi." 
23 Ngkai ree, rata wo'o tauna ngkai 
ngata Tiberias hi rala sakaya-ra, pai'-ra 
mencore mohu' hi pongkonia'-ra ntodea 
wengi, to mpokoni' roti to nagane' 
Pue' Yesus. 24 Kara'inca-na ntodea 

ka'uma-napi ria Yesus hi ree, ntahawe' 
ana'guru-na uma wo'o-pi ria, mosakaya 
wo'o-ramo-rawo hilou hi Kapernaum 
mpopali'-i. 23 Karata-ra ntodea hi dipo 
rano mpohirua'-ki Yesus, rapekune'-i: 
"Nto'uma-ko rata hi rehe'i-e, Guru?" 

26 Na'uli' Yesus: "Makono mpu'u lolita-ku 
toi: Ku'inca moto-le patuju-ni mpali'-ae. 
Uma ba kani'inca-na batua-na tanda 
mekoncehi to kubabehi. Nipali'-ale 

apa' bohu-mokoi kupokoni'. 2 Neo'-koi 
mobago mpali' pongkoni' to sohi' oti pai' 
waha'. Mobago-koi mpali' pongkoni' to 
uma ria kawahaa'-na pai' to mpowai' 
katuwua' to lompe' duu' kahae-hae-na. 
Aku' Ana' Manusia' to mpowai'-koi 
pongkoni' tohe'e, apa' Alata'ala to 
Tuama mpotudo' ka'Aku'-nami to 
napelihi pai' to napokono." 28 Mepekune'- 
ra ntodea: "Napa to kana kipobago bona 
pobago-kai ntuku' konoa Alata'ala?" 

29 Na'uli' Yesus: "Toi-mile pobago to 
napokono Alata'ala-e: mepangala' hi 
Aku' to nasuro." 20 Ra'uli' wo'o-mi 
ntodea: "Ane wae, tanda napa to 
nupopohiloi-kakai, bona kipangala'-ko 
kangkai Alata'ala-na mpu'u-ko? Napa to 
nubabehi? 3! Wai'-ka-kaiwo pongkoni', 

hewa to rakoni' ntu'a-ta owi. Bula-ra hi 
papada to wao', ngkoni'-ra pongkoni' to 
rahanga' manna, hewa to te'uki' hi rala 
Buku Tomoroli': 'Nawai'-ra pongkoni' 
ngkai suruga.' " 32 Na'uli' Yesus: "Makono 
mpu'u lolita-ku toi: Bela nabi Musa owi to 
mpowai' pongkoni' ngkai suruga. Tempo 
toi-e, Tuama-ku-hana to mpowai'-koi 
pongkoni' to mpu'u-mpu'u ngkai 
suruga. 33Pongkoni' to nawai' Alata'ala, 
batua-na, to mana'u tumai ngkai suruga 
pai' to mpowai' katuwua' hi manusia'." 
34 Ra'uli'-ki ntodea: "Ane wae, wai'-ka- 
kaiwo pongkoni' tetu butu-butu eo-na!" 
35 Na'uli' Yesus: "Aku' toi-mi pongkoni' 
to mpowai' katuwua'. Hema to tumai 

hi Aku' uma-rapa mo'oro', pai' hema to 
mepangala' hi Aku' uma-rapa ngkamara, 
duu' kahae-hae-na. 3? Aga hewa to 
ku'uli' we'i, nau' nihilo-ama, uma oa'-a 
nipangala'. 3” Hawe'ea tauna to nawai'- 
maka Tuama-ku, bate tumai hi Aku'. 
Pai' hema-hema to tumai hi Aku', bate 
kutarima-i pai' uma-i kupopalai. 33 Apa' 
tumai-a ngkai suruga, uma mpobabehi 
konoa-ku moto. Tumai-a mpobabehi 
konoa-na Alata'ala to mposuro-a. 
39Toi-mi konoa-na: bona ngkai hawe'ea 

tauna to nawai'-ka, neo' mpai' ria 
haduaa to moronto, bate kupopemata-ra 
omea hi Eo Kiama. “9 Toi-mi konoa 
Tuama-ku: bona hawe'ea to mpohilo pai' 
to mepangala' hi Aku' Ana'-na mporata 
katuwua' to lompe' duu' kahae-hae-na, 
pai' kupopemata-ra hi Eo Kiama." 

41 Ngkai ree, mparangkunutia-ramo to 
Yahudi, apa' na'uli'-hana Yesus, Hi'a-mi 
pongkoni' to mana'u tumai ngkai suruga. 
42 Momepololitai-ramo ra'uli': "Ah, Hi'a 
toe-le Yesus, ana' Yusuf. Ta'inca moto 
tina-na pai' tuama-na. Napa-di-hana 
pai' na'uli' ngkai suruga-ie?" #3 Na'uli' 
Yesus mpo'uli'-raka: "Neo'-koi ngkunuti. 
44 Uma ria haduaa to ma'ala tumai hi 
Aku', ane uma-ra nakeni Tuama-ku to 
mposuro-a. Pai' kupopemata-ra omea 
hi Eo Kiama. “> Hi rala sura nabi-nabi 
owi te'uki' hewa toi: 'Alata'ala mpotudui' 
hawe'ea topetuku'-na.' Jadi', hawe'ea 
tauna to mpo'epe pai' mpotarima 
tudui'-na Tuama-ku, bate tumai-ra 

hi Aku'. #8 Aga neo' ni'uli' wae, ria 
mpu'u-ramo to mpohilo Tuama-ku. 
Muntu' Aku'-wadi to mpohilo-i, apa' Aku' 
ngkai Alata'ala-a-kuna. 4 Makono mpu'u 
lolita-ku toi: hema to mepangala' hi 

Aku', mporata-ramo katuwua' to lompe' 
duu' kahae-hae-na. #8 Aku'-mi pongkoni' 
to mpowai' katuwua'. #? "Pongkoni' to 
rahanga' manna to rakoni' ntu'a-ni owi hi 
papada to wao' uma mpowai' katuwua', 
apa' mate omea moto-ra. 3? Aga uma 
hewa toe ane pongkoni' to mana'u 
tumai ngkai suruga. Hema-hema to 
ngkoni' pongkoni' toi, uma-ra mate. 

PL Aku' toi-mi pongkoni' to mana'u 
tumai ngkai suruga, pongkoni' to tuwu'. 
Tauna to ngkoni' pongkoni' toi tuwu' 
duu' kahae-hae-na. Pongkoni' to tuwu' 
tohe'i, batua-na woto-ku to kupewai' 
bona manusia' mporata katuwua'." 

52 Kara'epe-na to Yahudi lolita-na Yesus 
toe, momehono'-ramo himpau hira', 
ra'uli': "Beiwa-i ma'ala mpewai' woto-na 
hi kita" bona takoni'-e?" 33Toe pai' 
na'uli'-raka: "Makono mpu'u lolita-ku 
toi: Ane uma nikoni' woto-ku, Aku' Ana' 
Manusia', pai' uma ni'inu raa'-ku, uma- 
koi mporata katuwua' kao'-ni. ”4Tauna 
to ngkoni' woto-ku pai' nginu raa'-ku, 
mporata-ramo katuwua' to lompe' duu' 
kahae-hae-na, pai' kupopemata-ra hi 
Eo Kiama. >? Apa' woto-ku pongkoni' 
mpu'u, pai' raa'-ku ininu mpu'u. 


YOHANES 6.56 -63 428 


56 Tauna to ngkoni' woto-ku pai' nginu 
raa'-ku, tida-ra hintuwu' hante Aku', 
pai' Aku' hante hira'. 77 "Tuama-ku to 
mposuro-a, Hi'a-mi pehupaa' katuwua', 
pai' Aku' tuwu' ngkai Hi'a. Wae wo'o 
tauna to ngkoni' woto-ku, mporata-ra 
katuwua' ngkai Aku'. 58 Toi mpu'u-mile 
pongkoni' to mana'u ngkai suruga-e, 
uma hewa manna to rakoni' ntu'a-ni owi. 
Nau'-ra ngkoni' manna toe, bate mate 
oa'-ra. Tapi' tauna to ngkoni' pongkoni' 
toi-e, tuwu'-ra duu' kahae-hae-na." 
59Yesus mpololita hawe'ea toe nto'u 
petudui'-na hi tomi posampayaa hi 
Kapernaum. 2? Kampo'epe-ra lolita Yesus 
toe we'i, wori' topetuku'-na mpo'uli': 
"Ah! Mokoro rahi tudui' toe-e. Hema 
mpai' to mpokule' mpotuku'!" S1 Ntaa' 
na'inca moto-di Yesus kangkunuti-ra 
topetuku'-nae. Toe pai' na'uli'-raka: 

"Ha nipokedi' nono mpo'epe tudui'-ku 
we'i? 62 Ane wae-di, beiwa mpai' ane 
nihilo-apa, Aku' Ana' Manusia', ngkahe' 
nculii' hilou hi po'ohaa'-ku ami'? 23 Inoha' 
Alata'ala-hana to mpowai' katuwua'. 
Kuasa manusia' uma ria kalaua-na. 
Lolita to kupohowa'-kokoi mehuwu ngkai 
Inoha' Alata'ala pai' mpowai' katuwua'. 

to uma mepangala'." Yesus mpo'uli' 
hewa toe apa' na'inca ami'-mi ngkai 
lomo'-na kahema-ra to uma mepangala' 
hi Hi'a, pai' na'inca wo'o kahema-na 
mpai' to mpobalu'-i hi bali'-na. 2? Na'uli' 
wo'o-mi Yesus: "Toe pai' ku'uli'-mi 
we'i, uma haduaa to ma'ala tumai hi 
Aku' ane uma-ra napiliu Tuama-ku." 

66 Ntepu'u ngkai tempo toe, wori' 
topetuku'-na Yesus mpalahii-i. Uma-rapa 
dota mpotuku'-i. 87 Jadi', mepekune' 
wo'o-imi hi ana'guru-na to hampulu' 
rodua, na'uli': "Ha malai wo'o-koi 

mpai' koi'-e?" 88 Na'uli' Simon Petrus: 
"Ha hilou hi hema-makai mpai' Pue'? 
Iko-wadi to mpohowa' lolita to mpowai' 
katuwua' to lompe' duu' kahae-hae-na. 
69 Kipangala'-mi pai' ki'inca ka'Iko-na 
Suro to moroli' ngkai Alata'ala." 7? Na'uli' 
Yesus: "Aku' moto-mile to mpelihi-koi 
to hampulu' rodua toi-e. Nau' wae, 
hadua ngkai koi' mewali seta mpai'." 
71To natoa' Yesus, Yudas ana' Simon 
Iskariot. Apa' nau' Yudas hadua ngkai 
ana'guru-na to hampulu' rodua, hi'a 
mpai' to mpobalu' Yesus hi bali'-na. 

7 LOti toe, Yesus modao' hi tana! 
Galilea. Uma-ipi dota hilou hi tana' 
Yudea, apa' topoparenta to Yahudi 

hi ria doko' mpopatehi-i. 2Nto'u toe, 
neo' rata-mi eo bohe to Yahudi to 
rahanga' Posusa' Pobamaru'. 3Jadi', 
ompi'-na Yesus mpobawai-i hilou hi 
Yudea mpokaralai eo bohe toe, ra'uli'-ki: 
"Neo'-hawo ntora hi rehe'i! Hilou-tamo 
hi Yudea, bona topetuku'-nu mpohilo 
anu mekoncehi to nubabehi. #“Uma-ko 
mpai' jadi' tau bohe ane ntora hi 
rehe'i-wadi-ko. Ane mpobabehi anu 
mekoncehi mpu'u-ko, popohiloi hawe'ea 
tauna hi dunia'!" > Hewa toe-mi lolita-ra 
ompi'-na Yesus, apa' uma wo'o-ra-rawo 
mepangala' hi Hi'a. S Na'uli' Yesus 
mpo'uli'-raka: "Ko'ia rata tempo-na 
kupopehuwu woto-ku. Ane koi'-koina, 
uma beiwa ba nto'uma-koi hilou hi 
Yerusalem, 7apa' uma ria tauna to 
mpokahuku'-koi. Aku'-e, rapokahuku'- 
a-kuna tauna to dada'a hi dunia' toi, 
apa' ntora ku'uli'-raka kadada'a kehi-ra. 
8 Meri'ulu-mokoi hilou hi posusaa' toe 
ria. Aku', ko'ia-a-kuna hilou, apa' 

ko'ia rata tempo-ku." 9 Wae-mi lolita 
Yesus hi ompi'-na, pai' tida moto-imi hi 

Galilea. 10 Hilou mpu'u-ramo ompi'-na 
Yesus hi Yerusalem bona mpokaralai 
Posusa' Pobamaru' hi ria. Ntaa' metuku' 
bongo moto-idi-hawo Yesus-e, aga 
hadudua-na bona neo' ra'incai ntodea. 
11 Hj posusaa' toe, topoparenta to 
Yahudi ntora mpopali'-i, ra'uli': "Hiapa- 
imidi Yesus-e?" 12 Pai' ntodea wo'o, 
mparanusi-ramo mpotompo'wiwi-i. 
Ria-ra to mpo'uli': "Tauna to lompe' 
moto-i-hawo." Hantongo' wo'o mpo'uli': 
"Uma-di! Topebagiu-i-hana!" 13 Tapi' 
uma haduaa to daho' mpolonto', apa' 
me'eka' wo'o-ra wa hi topoparenta to 
Yahudi. 14Pentongoa' posusa' tohe'e, 
Yesus mesua' hi rala Tomi Alata'ala, 
pai' natepu'u-mi metudui'. 1? Konce-ra 
topoparenta to Yahudi mpo'epe tudui'- 
na, ra'uli': "Beiwa pai' na'inca ihi" Buku 
Tomoroli', bo uma-i-hawo mosikola-e?" 
16 Na'uli' Yesus mpo'uli'-raka: "To 
kutudui'-kokoile, tudui' ngkai Alata'ala to 
mposuro-a, bela tudui'-ku moto. t” Hema 
to doko' mpobabehi konoa Alata'ala, 
ra'inca mpai' kangkaiapa-na tudui'-ku 
toi, ba ngkai Alata'ala mpu'u-di ba 
lolita-ku moto-wadi. 18 Tauna to mpokeni 
lolita-na moto, mpope'une'-i-wadi. Tapi' 

tauna to mpali' karabilaa'-na Alata'ala 
to mposuro-i, tauna to monoa'-i, uma 
ria pebagiua-na. 1? Nabi Musa owi 
mpowai'-koi Atura Pue'. Tapi' uma-koi 
ria haduaa to mpotuku' Atura toe. Napa 
pai' doko' nipatehi-a?" 20 Ra'uli' ntodea: 
"Wuli-ko! Hema to doko' mpopatehi-ko?" 
21 Na'uli' Yesus: "Mekehele-koi, apa' 
mpaka'uri'-a tauna hi Eo Sabat. 2? Hiaa' 
koi' wo'o mobago moto hi Eo Sabat ane 
mpobabehi-koi ada petini'. Nabi Musa 
owi mpohubui-koi mpotini' ana'-ni. (Tapi' 
kakoo-kono-na ada petini' toe ngkai 
ntu'a-ta owi to meri'ulu ngkai Musa, 
bela ngkai Musa moto.) Ane ria ana'-ni 
to kana ratini' hi Eo Sabat, bate nitini' 
moto-i. 23Jadi', ane metini'-koi hi Eo 
Sabat bona neo' ntiboki Atura Musa, 
napa pai' nikaroe-a apa' mpaka'uri'-a 
tauna hi Eo Sabat bona hobo' woto-na 
lompe'? 24Neo' ranaa to kahiloa hi 
mali-na-wadi. Pakanoa' powile-ni bona 
nihilo napa to makono." 25 Kara'epe-na 
pue' ngata Yerusalem lolita-na Yesus toe, 
ingu'-ramo. Ria-ra to mpo'uli': "Ha bela 
tauna toe-imi mai to rapali' pangkeni-ta, 
doko' rapatehi-e? 20 Hiaa' he'e-imi mai 
metudui' hante uma ria kakoo-koroa'- 

na, pai' uma hema to mpokamaro-i. 
Ba lue' ra'inca lau-mi pangkeni-ta 
kaHi'a-na Magau' Topetolo'-e? 2' Aga 
uma-hawo masipato' kaHi'a-na Magau' 
Topetolo', apa' ta'inca kangkaiapa-na. 
Ane rata mpu'u mpai' Magau' Topetolo' 
to rajanci owi-e, uma mpai' hema to 
mpo'incai kangkaiapa-na." 28 Jadi', 
bula-na Yesus metudui' hi rala Tomi 
Alata'ala, mekio'-i napesukui, na'uli': 
"Ni'uli' ni'inca moto kahema-ku pai' 
kangkaiapa-ku. Tumai-a, uma ntuku' 
konoa-ku moto. Tumai-a mpotuku' 
konoa-na Alata'ala to mposuro-a. 
Hi'a-mi to masipato' rapangala'. Tapi' 
koi' uma mpo'incai-i. 29 Aku', ku'inca-i 
apa' ngkai Hi'a pehupaa'-ku, pai' Hi'a 
to mposuro-a." 30 Nto'u toe, ria-ra to 
doko' mpohoko'-i, aga uma hema to 
dungku pale-ra hi Hi'a, apa' ko'ia rata 
tempo-na. 3! Wori' hi olo' tau ntodea 
to mepangala' hi Hi'a, ra'uli': "Magau' 
Topetolo' mpu'u-i-tawo', baa' wori'-di 
tanda mekoncehi to nababehi-e." 3? Ria- 
ra to Parisi to mpo'epe kamparanusi-ra 
ntodea mpotompo'wiwi Yesus. Toe 
pai' to Parisi hante imam pangkeni 
mpohubui ba hangkuja dua topojaga 

Tomi Alata'ala hilou mpohoko '-i. 

33 Nto'u toe, Yesus mpololitai ntodea, 
na'uli'-raka: "Hampai'-a-damo dohe-ni. 
Nculii'-a mpai' hilou hi Hi'a to mposuro-a. 
34 Nipali'-a mpai', aga uma-apa niruai'. 
Pai' hi kahilouaa-ku uma-koi bisa hilou." 
35 Ingu'-ramo topoparenta to Yahudi 
mpo'epe lolita-na, pai' momepekune'- 
ramo, ra'uli': "Hilou hiapa-ile', pai' na'uli' 
uma-i mpai' taruai'-e? Meka' ba hilou-i 
mo'oha' dohe to Yahudi to mposowo'-ra 
to Yunani, pai'-i mpotudui'-ra to 
Yunani. 3? Pai' napa batua lolita-na to 
mpo'uli', tapali'-i aga uma-i taruai', pai' 
uma-ta bisa hilou hi kahilouaa-na?" 

37 Eo ka'omea-na susa' tohe'e, eo to 
meliu karapomobohe-na. Hi eo toe, 
mokore-imi Yesus hi rala Tomi Alata'ala, 
pai'-i mekio': "Hema-koi to ngkamara, 
tumai-mokoi hi Aku' pai' nginu! 38 Hewa 
to te'uki' hi rala Buku Tomoroli': hema to 
mepangala' hi Aku', ngkai nono-ra mo'ili 
wori' ue to tuwu'." 39 Lolita-na Yesus 
toe mpowalatu Inoha' Tomoroli', to 
mehompo mpai' hi tauna to mepangala' 
hi Hi'a. Nto'u pololita-na Yesus toe, 
Inoha' Tomoroli' ko'ia mehompo 

hi topetuku'-na, apa' Yesus ko'ia 

rapomobohe. “40 wori' tauna mpo'epe 
lolita Yesus toe, pai' ria-ra hantongo' to 
mpo'uli': "Bate Hi'a-mile nabi to najanci 
Alata'ala owi-e." H Hantongo' wo'o-ra 
mpo'uli': "Magau' Topetolo' mpu'u-idi!" 
Aga ria wo'o-ra to mpo'uli': "Ah, to 
Galilea-i-hanale! Uma masipato' Magau' 
Topetolo' mehupa' ngkai Galilea. 12 Rala 
Buku Tomoroli' te'uki': Magau' Topetolo' 
muli Magau' Daud, pai' mehupa' ngkai 
ngata Betlehem, ngata kaputua Daud." 
43 Alaa-na momehono' lau-ramo ntodea: 
hantongo'-ra mepangala' hi Yesus, 
hantongo' uma. ##Ria-ra to doko' 
mpohoko'-i, aga uma hema to dungku 
pale-ra. #Topojaga Tomi Alata'ala to 
rahubui mpohoko' Yesus, nculii'-ramo 
hilou hi to Parisi pai' imam pangkeni. 
Uma-ra oko mpohoko'-i. Ra'uli' pangkeni 
toera: "Napa-di pai' uma-i nihoko' pai' 
nikeni tumai-e?" 46 Ratompoi': "Apa' 
ko'ia ria ki'epei tauna to mololita hewa 
Hi'a!" 47 Mehono' to Parisi toera: "Fi'-e! 
Ha nabagiu wo'o-moko-koiwo koi'-e? 

48 Hilo, uma ria hadua pangkeni ba to 
Parisi to mepangala' hi Yesus. 49 Muntu' 
ntodea to mpangala'-i, apa' uma ra'incai 
Atura Musa. Harala-rada!" 50 Ngkai ree, 

mololita wo'o-mi-hawo hadua to Parisi 
to rahanga' Nikodemus. Nikodemus 
toei, ria-imi hangkani mpencuai' Yesus. 
Na'uli' Nikodemus mpo'uli'-raka doo-na: 
51 "Ntuku' atura-ta-hawo, uma-ta 
ma'ala mpohuku' tauna ane ko'ia-hawo 
ra'epe noa'-na pai' raparesa' gau'-na." 
52 Hampetompoi' doo-na: "Ha ngkai 
Galilea wo'o-ko-kowo iko-e! Wile-dile 
pai' kamata rala Buku Tomoroli'-e. Uma 
ria nabi to mehupa' ngkai Galilea." 
((23 Oti toe, nculii'-ramo, hore-hore hilou 
hi tomi-ra. 

8 1 Tapi' Yesus hilou hi Bulu' Zaitun. 

2 Kampeneo-na mepupulo ngkii, hilou 
wo'o-imi hi Tomi Alata'ala. Tumai-ramo 
ntodea mpomohui'-i, pai' mohura-imi 
mpotudui'-ra. 3 Bula-na metudui' toe, 
rata-ramo guru agama hante to Parisi, 
mpokeni hadua tobine to rarata bula-na 
mobualo', rapopokore-i hi laintongo' 
ntodea. “Ra'uli' mpo'uli'-ki Yesus: 
"Guru, tobine tetui rarata kongko 
bula-na mobualo'! > Hi rala Atura Musa, 
ria parenta to mpo'uli': tobine to 
mogau' hewa toe kana rapana' watu 
duu'-na mate. Jadi' Iko, beiwa-kowo 
pobotuhi-nu?" 8 Patuju pompekunea'-ra 

toe, mpali' kedo', bona ma'ala-ra 
mposalai' Yesus. Tapi' Yesus, uma-i 
winihi. Motungka'-i-wadi mo'uki' hi 
tana' hante karawe-na. ' Ka'omea-na, 
apa' rajojo mpekune'-i, mebago'-imi 
pai' na'uli'-raka: "Hema-koi to uma ria 
jeko'-ni, hi'a-mi to lomo'-na mpopana' 
tobine toei!" 3 Oti toe, motungka' wo'o- 
imi, pai'-i mo'uki' tena hi tana' hante 
karawe-na. ? Kara'epe-na pangkeni to 
Yahudi lolita Yesus tohe'e, pengkawusili- 
rami hadua hadua, ntepu'u ngkai totu'a 
duu' rata hi to mongura. Ka'omea-na, 
malai omea-ramo, muntu' Yesus-damo 
to hi ree hante tobine toei hi laintongo' 
ntodea. 10 Ngkai ree, mebago'-imi Yesus 
pai' mpo'uli'-ki tobine toei: "Hiapa-ramo 
we'i to mpakilu-koe? Ha uma-rapa ria 
to doko' mpohuku'-koe?" 11 Natompoi' 
tobine toei: "Uma-pi hema, Pue'." Nauli' 
Yesus: "Aku' wo'o uma mpohuku'-ko. 
Wae-pi, hilou-moko, pai' nubahakai-mi 
mpobabehi jeko'.")) 12 Oti toe, mololita 
wo'o-imi Yesus hi to Yahudi, na'uli': "Aku' 
toi-mi baja to mpobajahi nono manusia". 
Tauna to mpotuku'-a, uma-ra momako' 
hi rala kabengia-na. Mporata-ra baja 

to mpowai' katuwua'." 18 Ra'uli' to 

Parisi: "Uma-le makono lolita-nue, apa' 
mpo'une' woto-nu moto-moko-kona." 
14Na'uli' Yesus: "Nau' mpotompo'wiwi 
woto-ku moto-ale, makono oa' lolita-ku, 
apa' ku'inca kangkaiapa-ku, pai' ku'inca 
hiapa kahilouaa-ku. Aga koi', uma 
ni'incai. 1? Koi' mpohurai kara-kara 
ntuku' pekiri manusia'. Aku', uma-a 
mpohurai kara-kara hema-hema. 16 Ane 
rapa'-na mpohurai-a kara-kara tauna, 
pobotuhi-ku bate monoa', apa' uma 
hadudua-ku. Tuama-ku to mposuro-a, 
Hi'a-mi doo-ku. 1” "Hi rala Buku Atura-ni 
moto te'uki' hewa tohe'i: 'Ane ria nte 
rodua sabi' to hibalia lolita-ra, posabi'-ra 
toe ma'ala rapangala'.' 18 Ria-mi rodua 
sabi'-ku: Aku' moto-mi hadua, pai' 
karodua-na Tuama-ku to mposuro-a." 
19 Ra'uli' to Parisi: "Ha hiapa-i tuama- 
nue?" Na'uli' Yesus: "Apa' uma ni'incai-a, 
toe pai' uma wo o ni'incai Tuama-ku. Ane 
ke ni'inca mpu'u-a, tantu ni'inca wo'o-i 
Tuama-ku." 20 Hawe'ea toe na'uli' Yesus 
bula-na metudui' hi rala Tomi Alata'ala, 
mohu' peti' pompunaa' doi pepue'. Ko'ia 
oa'-i rahoko', apa' ko'ia rata tempo-na. 
21 Na'uli' wo'o-mi Yesus hi topoparenta 
to Yahudi: "Hilou-a mpai', pai' nipali'-a, 

aga mate-koi mpai' ntali jeko'-ni-pidi. 
Hi kahilouaa-ku uma-koi bisa hilou." 

22 Mpo'epe toe, momepololitai-ramo 
topoparenta to Yahudi, ra'uli': "Napa 
batua-na lolita-na toe-e we'i? Ba doko' 
mengkahunca'-idi, pai' na'uli' uma-ta 
bisa hilou hi kahilouaa-nae." 23 Na'uli' 
Yesus mpo'uli'-raka: "Koi'-le ngkai 
kadingkia'-na, Aku' ngkai kalangkoa-na. 
Koi' ngkai dunia' toi, Aku' uma-a ngkai 
dunia' toi. 24Toe pai' ku'uli'-kokoi, 
mate-koi mpai' ntali jeko'-ni. Apa' ane 
uma nipangala' lolita-ku to mpo'uli' 
kahema-ku, bate mate mpu'u-koi ntali 
jeko'-ni." ??Rapekune'-i: "Ha hema 
mpu'u-ko-kowo Iko-e?" Na'uli' Yesus: 
"Napa-pi kalaua-na mpololitai-koi! 

26 Wori'-pidile ke to ku'uli' mposalai'- 
koie. Tapi' Hi'a to mposuro-a, masipato' 
lia-i rapangala', pai' napa to ku'epe 
ngkai Hi'a, toe-mi to kuparata hi koi' 
to hi dunia'." 27To na'uli' Yesus tohe'e, 
mpotompo'wiwi Tuama-na, tapi' uma 
ra'incai batua-na. 23 Toe pai' na'uli' 
tena-raka: "Ane nipokalangko-apa 
mpai', Aku' Ana' Manusia', lako' ni'inca-di 
ka'Aku'-nami. Uma ria hanyalaa to 
kubabehi ntuku' konoa-ku moto. 

Muntu' mpo'uli'-a napa to natudui'-ka 
Tuama-ku. 29 Hi'a-mi to mposuro-a, 

pai' nadohei oa'-a. Uma-a napelele' 
hadudua-ku, apa' kubabehi oa' napa 

to mpakagoe' nono-na." 3? Ka'oti-na 
Yesus mpo'uli' hawe'ea toe, wori' tauna 
mepangala' hi Hi'a. 3! Na'uli' Yesus 
mpo'uli'-raka to Yahudi to mepangala' hi 
Hi'a: "Ane tida-koi mpotuku' tudui'-ku, 
koi' jadi" topetuku'-ku mpu'u. 32Pai' 
ane topetuku'-ku mpu'u-mokoi, ni'inca 
mpu'u mpai' tudui' to makono, alaa-na 
tebahaka-mokoi." 33 Hampetompoi'-ra: 
"Kai" toi-le, muli Abraham! Uma-ka- 
kaina ria rapobatua. Napa-di pai' nu'uli' 
tebahaka-kai mpai'?" 34 Na'uli' Yesus: 
"Makono mpu'u lolita-ku toi: hawe'ea 
tauna to mpobabehi jeko', napobatua 
jeko'-ramo. 3? Ane batua, uma monoa' 
katida-na hi tomi maradika-na. Aga 
ane ana' maradika moto-hana, monoa' 
katida-na hi tomi tuama-na. 3?Jadi", 
ane Aku' mpobahaka-koi ngkai jeko'-ni, 
tebahaka mpu'u-mokoi, apa' Aku' Ana' 
Alata'ala-a. 3” Ku'inca moto-le kamuli-na 
Abraham-koie. Aga ria-koi to doko' 
mpatehi-a, apa' uma nipoinono lolita-ku. 
38 Napa to kuhilo hi Tuama-ku, tetu-mi to 

ku'uli'-kokoi. Hiaa' koi'-koina mpobabehi 
napa to natudui'-kokoi tuama-ni." 

39 Ra'uli' to Yahudi: "Tuama-kaile, 
Abraham!" Na'uli' Yesus: "Ane muli 
Abraham mpu'u-koi, tantu nituku' 
po'ingku-na. “0 Kuparata-kokoi tudui' 
to makono to kutarima ngkai Alata'ala, 
hiaa' doko' nipatehi lau-ada! Uma hewa 
po'ingku-ni tetu po'ingku-na Abraham. 
41 Po'ingku-ni tetu bate mpotuku' 
po'ingku tuama-ni!" Hampetompoi' 

to Yahudi: "Aga kai'-le, bela-kai ana' 
una! Tuama-kai hadua lau-wadi, 
Hi'a-mi Alata'ala." 42 Na'uli' Yesus: 
"Ane bongko Alata'ala mpu'u Tuama-ni, 
ke nipoka'ahi'-a, apa' Aku' ngkai 
Alata'ala-a, pai' ohe'i-ama naposuro. 
Uma-a tumai ntuku' konoa-ku moto. 
Tumai-a ntuku' konoa-na Alata'ala, 
apa' Hi'a to mposuro-a. “3 Uma ami' 
ni'incai batua-na lolita-ku, apa' uma-koi 
ntaha mpo'epe tudui'-ku. 4Magau' 
Anudaa'-hanale tuama-nie! Pai' doko' 
oa'-koi mpotuku' konoa tuama-ni tetu. 
Ngkai lomo'-na, topepatehi ami -imi. 
Uma-i ria mpo'uli' napa to makono, 
apa' uma ria napa-napa to makono hi 
hi'a. Ane moboa'-i, gati-nami-hana, apa' 

topoboa' ami'-i, pai' hawe'ea tauna to 
moboa' mpo'uhi kehi-na. PJadi', toe 
pai' uma-a nipangala', apa' mpo'uli' to 
makono-a-kuna. 18 Hema-koi to ma'ala 
mpotudo' karia jeko'-ku? Ane mpo'uli'-a 
anu makono, napa-di pai' uma-a 
nipangala'-e? 4/ Tauna to napo'ana' 
Alata'ala doko' mpo'epe Lolita Alata'ala. 
Tapi' koi', uma-koi dota mpo'epe 
lolita-ku, apa' bela-koi ana' Alata'ala." 
48 To Yahudi mporuge'-i Yesus, ra'uli': 
"To Samaria-ko! Wuli-ko, hewa to ki'uli' 
ami'-mi!" 49 Na'uli' Yesus: "Uma-a wuli. 
Aku' mpobila' Tuama-ku. Hiaa' koi', 
uma nibila'-a. >°? Uma-a mpope'une'. 
Alata'ala-damo to mpobila'-a, pai' Hi'a to 
mpobotuhi kamakono-ku ba ka'uma-na. 
51 Makono mpu'u lolita-ku toi: Hema 

to mpotuku' lolita-ku, uma-ra mate, 
tuwu'-ra duu' kahae-hae-na." 22 Ra'uli' 
to Yahudi: "Wae lau ki'inca mpu'u-mi 
kawuli-nu! Bangku' Abraham-hawoe', 
mate moto-i. Wae wo'o hawe'ea nabi 
owi, mate moto-ra. Hiaa' nu'uli'-kona, 
hema to mpotuku' lolita-nu uma-ra 
mate. ?3 Ha nu'uli'-kona meliu tuwu'-nu 
ngkai ntu'a-ta Abraham, to mahae- 

imi mate? Ha meliu tuwu'-nu ngkai 

hawe'ea nabi to mate-ramo? Nu'uli' 
hema rahi-dakoe?" >4 Na'uli' Yesus: 
"Ane rapa'-na mpakalangko woto-ku 
moto-a, uma ntoto ria kalaua-na. 
Tapi' Tuama-kumi to mpakalangko-a. 
Ni'uli'-koina kaHi'a-na Alata'ala to 
nipue'. 7? Tapi' kakoo-kono-na uma-i 
ni'incai. Ane Aku', ku'inca-i. Ane rapa'-na 
ku'uli" uma-i ku'incai, boa'-ama hewa 
koi'. Apa' ku'inca mpu'u-i, pai' kutuku' 
lolita-na. 22 Ane ntu'a-ni Abraham, 
goe'-i apa' na'inca kanahilo-na mpai' eo 
karataa-ku. Jadi' hewa toe lau, nahilo-mi 
karataa-ku pai' goe' lia-imi." 77 Ra'uli' to 
Yahudi: "Umuru-nule, ko'ia hono' lima 
mpulu' mpae. Ha pasi' nuhilo-imi-kona 
Abraham-e?" 38 Na'uli' Yesus: "Makono 
mpu'u lolita-ku toi: Kako'ia-na putu 
Abraham, Aku' toi, mpolia' ria-ama!" 
59 Kara'epe-na to Yahudi toe weli, ntima' 
watu-ramo doko' rawatuhi-ki bona 
mate-imi. Ntaa' we'i, mengkawusili-imi 
Yesus ngkai Tomi Alata'ala. 
9 1 Bula-na Yesus momako', mpohilo-i 
hadua tauna to wero ngkai lomo' 
kaputu-na. 2Ana'guru-na mpekune'-i: 
"Guru, napa pai' wero ami'-i ngkai 
kaputu-nae? Ba jeko'-na moto-di, 

ba jeko' totu'a-nadi?" 3 Na'uli' Yesus: 
"Bela jeko'-na moto, pai' bela wo'o 
jeko' totu'a-na. Toi jadi' bona tauna 
mpohilo baraka' Alata'ala to madupa' 

hi woto-na. “Bula-na mobaja-pidi, 

kana tapobago bago-na Alata'ala to 
mposuro-a. Apa' neo' rata-mi bengi-na, 
pai' uma-pi hema to mobago. ? Bula-ku 
hi dunia'-pidi, Aku' toi-mi baja to 
mpobajahi nono manusia'." ? Ka'oti-na 
mololita hewa toe, na'uelikui-mi tana', 
nagalo hante tana' hangkedi' bona 
morege', nagelai'-ki mata-na towero 
toei, / pai' na'uli'-ki: "Hilou-ko monoku 
hi wuhu' Siloam." (Hanga' "Siloam" 
toe, batua-na "Rasuro.") Kahilou-nami 
monoku. Ponculii'-na, pehilo-imi-hawo. 
8 Ngkai ree, tongki-na pai' tauna to biasa 
mpohilo-i kakarapi'-rapi', momepekune'- 
ramo ra'uli': "Hema-idi toe-e mai? Ha 
bela hi'a-mi towero to biasa mohura 
kakarapi'-rapi'-e?" 3 Ria to mpo'uli': 
"Hi'a-midi!" Aga ria wo'o mpo'uli': 
"Bela-e'. Kahibalia lence-ra-wadi-hawo." 
Hiaa' hi'a moto-mi-hawo mpo'uli': "Aku'- 
midi!" 10 Jadi', rapekune'-i: "Ha beiwa 
pai' alaa-na pehilo-ko?" tt Na'uli'-raka: 
"Tauna to rahanga' Yesus mpobabehi 

rege', nagelai'-ki mata-ku, na'uli'-ka: 
'Hilou-ko monoku hi wuhu' Siloam.' 
Hilou mpu'u-ama monoku, ngkai ree 
pehilo-ama-kuwo!" 12 Rapekune'-i: 
"Hiaa' hiapa-imi we'i?" Na'uli'-raka: 
"Uma-kuwo ku'incai." 13 Yesus mpogalo 
ueliku-na hante tana' pai' mpaka'uri' 
towero toe we'i nto'u Eo Sabat, eo 
pepuea'-ra to Yahudi. Jadi', towero to 
pehilo-mi toei rakeni hilou hi to Parisi. 
14 (9:13) 1?To Parisi wo'o-mi-rawo 
mpekune'-i, ra'uli': "Beiwa pai' alaa-na 
pehilo-koe?" Na'uli'-raka: "Nagelai' 
mata-ku hante rege', pai' kamonoku-ku, 
pehilo-ama." 19 Ba hangkuja dua ngkai 
to Parisi toera mpo'uli': "Tauna to 
mpobabehi tetu, uma-i ngkai Alata'ala, 
bo uma-i mpotuku' palia-ta hi Eo Sabat." 
Tapi to hantongo' mpo'uli': "Hiaa' ane 
topojeko'-i, ngkaiapa-di baraka'-na 
mpobabehi wori' tanda mekoncehi 
hewa tohe'i-e?" Alaa-na, ria lau-mi 
pomehonoa' hi himpau hira'. 1” Ngkai 
ree, mepekune' tena-ra to Parisi hi 
towero toei, ra'uli': "Beiwa-kowo iko, 
napa to nu'uli', apa' napaka'uri'-koko 
mata-nue." Na'uli' towero toei: "Tantu 
Hi'a hadua nabi." 18 Tapi' topoparenta 

to Yahudi, uma-ra mparasaya kahi'a-na 
mpu'u-mi towero-e ngone, pai' muu- 
mule' pehilo-imi. Toe pai' rakio' tina pai' 
tuama-na bona mpohirua'-raka, 1? pai' 
rapompekunei': "Ha makono mpu'u 
tauna toii ana'-ni, to ni'uli' wero ngkai 
lomo' kaputu-nae? Hiaa' beiwa pai' 
alaa-na pehilo-i?" 2? Ra'uli'-rawo tina pai' 
tuama-na: "To ki'inca-le, bate ana'-kai 
mpu'u-i-hawo, pai' wero mpu'u-i ngkai 
lomo' kaputu-na. ?! Aga beiwa pai' 
alaa-na pehilo-i, uma-kaiwo ki'incai. Pai' 
hema to mpaka'uri'-i, uma wo'o-kaiwo 
ki'incai. Kama-imi-hawo, pekune'-ki hi'a 
moto-mi-koiwo. Ma'ala-imi metompoi' 
moto." 22Tina pai' tuama-na mpo'uli' 
hewa toe, apa' me'eka'-ra hi topoparenta 
to Yahudi. Apa' hibalia-mi pohawa'-ra: 
hema-hema to mpo'uli' kaYesus-na 
Magau' Topetolo' rapopalai ngkai tomi 
posampayaa. 23Toe pai' totu'a-na 
mpo'uli': "Kama-imi-hawo, pekune'-ki 
hi'a moto-mi-koiwo." 240ti toe, rakio' 
tena-i tauna to wero toei we'i, pai' 
ra'uli'-ki: "Alata'ala mpotiroi-ta! Jadi', 
uli' mpu'u-e' napa to makono! Ki'inca 
moto-i Yesus tetui tauna topojeko'." 

25 Na'uli'-raka: "Aku'-le, uma ku'incai ba 

topojeko'-i ba uma. Sampale to ku'inca, 
wero-a wengi, tempo toi pehilo-ama." 
26 Ngkai ree, rapekune' tena-i: "Napa to 
nababehi-koko? Beiwa-i mpaka'uri'-ko?" 
27 Natompoi'-ra: "Oti-mi kututura-kokoi 
we'i, ha uma ni'epei? Napa pai' nipengeei 
oa'-e? Ba doko' jadi' ana'guru-na 
lau-dakoie?" 28 Ngkai ree, ralibui'-imi pai' 
ra'uli'-ki: "Iko-le ana'guru-na tau tetu-e! 
Kai' ana'guru-na nabi Musa-ka-kaina! 

29 Monoa' ki'inca Alata'ala mpoparata 
lolita-na hi Musa owi. Tapi' Yesus tetui, 
uma ki'incai kangkaiapa-na." 3? Mehono'- 
i towero toei: "Me'ingui' lia-koi! Ni'uli' 
uma ni'incai kangkaiapa-na, hiaa' 
napaka'uri' mata-ku! 3t Ta'inca moto 
Alata'ala uma mpotompoi' pomperapia' 
tauna topojeko'. Sampale-di mpobini'-i 
tilinga-na hi hema-hema to mengkoru 
hi Hi'a pai' to mpotuku' hawa'-na. 

32 Ngkai lomo' kajadi' dunia', ko'ia ria 
ta'epei tutura-na tauna towero ngkai 
lomo' kaputu-na ma'ala rapaka'uri'. 

33 Ane Yesus uma-i ngkai Alata'ala, tantu 
uma-i bisa mpobabehi napa-napa." 

34 Hampetompoi'-ra: "Iko tetu to 

ponu' jeko' ngkai kaputu-nu, nta'ena' 
metudui'!" Ngkai ree, rapopalai-imi 

ngkai tomi posampayaa. 3? Yesus 
mpo'epe karapopalai-na ngkai tomi 
posampayaa. Jadi' hilou-imi mpohirua'- 
ki, pai' na'uli'-ki: "Ha mepangala'-ko 
hi Ana' Manusia'-e?" 3? Na'uli' tauna 
toei: "Uli'-ka-kuwo kahema-nai, bona 
kupangala'-i." 37 Na'uli' Yesus: "Nuhilo- 
imile! Hi'a-mile to mpololitai-koe." 
38 Na'uli' tauna toei: "Kupangala', Pue'!" 
pai' mowilingkudu-imi mponyompa-i. 
39 Na'uli' Yesus: "Katumai-ku hi dunia' 
toi, tumai mpobotuhi kara-kara 
manusia', bona tauna to wero ma'ala 
pehilo, pai' tauna to mpo'uli' pehilo 
moto-ra, wero lau-ra." 40 Ba hangkuja 
dua to Parisi to hi ree mpo'epe lolita-na 
Yesus. Ra'uli' mpo'uli'-ki Yesus: "Ha 
nu'uli'-kona wero wo'o-kai kai'-e?" 
41 Na'uli' Yesus: "Ane rapa'-na hewa 
towero mpu'u-koi apa' uma ni'incai napa 
to makono, ke uma-koi masala'. Tapih, 
apa' ni'uli'-koina pehilo moto-koie, bate 
masala -koi-hawo." 
10 1 Na'uli' Yesus: "Makono mpu'u 
lolita-ku toi: ane ria tauna 
to mesua' hi rala gimpu ngkahe' 
wala, pai' uma-i ntara hi wobo', 
topanako pai' toperampaki-i-hana. 2Ane 


YOHANES 10.3-11 449 


topo'ewu, mesua' ntara hi wobo' moto-i. 
3Topodongo wobo' mpobea-ki wobo', 
pai' bima-na mpetonoi libu'-na ane 
nakio' hanga'-ra butu-butu ma'a-na, pai' 
nakeni-ra hilou hi mali-na. # Kanakeni-ra 
hilou hi mali-na omea, mako' meri'ulu-i 
ngkai bima-na, pai' bima-na mpotuku--i, 
apa' ra'inca mpetonoi libu'-na. ? Uma-ra 
mpotuku' tau ntani'-na. Ane ria tauna 
to bela topo'ewu-ra to mpokio'-ra, 
rapetiboi'-i, apa' uma ra'incai mpetonoi 
libu'-na." * Yesus mpo'uli' walatu toe hi 
to Parisi, aga uma ra'incai patuju-na. 

7 Toe pai' na'uli' wo'o-mi: "Makono mpu'u 
lolita-ku toi: Aku' toi-mi wobo' to natara 
bima mesua' hi rala gimpu. 8 Hawe'ea 
tauna to rata meri'ulu ngkai Akur, 
topanako pai' toperampaki-ra-hana. 
Aga bima-ku uma mposaile' pekio'-ra. 

9 Aku' toi-mi wobo'. Hema to mesua' 
ntara hi Aku', mporata-ra kalompea'. 
Hira' hewa bima to mesua' hi rala 
gimpu pai' mehupa' hilou hi mali-na 
mporata kowo' to morudu'. 10 Patuju-na 
topanako-le, tumai doko' manako, 
mepatehi pai' megerohi. Tapi' Aku' 
tumai bona manusia' mporata katuwua' 
to uma mowo kalompe'-na. H"Aku' 

toi-mi topo'ewu to lompe'. Kupewai' 
tuwu'-ku bona bima-ku tuwu'. 12 Ane 
tauna to baha ragaji', uma lompe' 
pompo'ewu-na, apa' bela hi'a pue' bima. 
Ane mpohilo-i serigala tumai, metibo'-i 
mpalahii bima ewua-na. Jadi' bima 

toe nadapa' pai' nahungongo' serigala, 
alaa-na pagaa'-gaa'-ramo. 13 Tauna to 
ragaji' toei metibo', apa' mobago baha 
ragaji'-wadi. Uma-i mposaile' ewua-na. 
14 "Aku' toi-mi topo'ewu to lompe'. Hewa 
Tuama-ku mpo'inca-a, pai' Aku' mpo'inca 
Tuama-ku, wae wo'o Aku' mpo'inca 
bima-ku, pai' bima-ku mpo'inca-a. 
Kupewai' tuwu'-ku bona bima-ku tuwu'. 
15 (10:14) !? "Ria wo'o-pidi bima-ku to 
ntani'-na, to uma hi rala gimpu toi. Hira' 
wo'o mpai' kana kukeni tumai. Rapetonoi 
mpai' libu'-ku, bona hawe'ea bima-ku 
jadi' mopahantuda lau, pai' hadua-ku- 
wadi to mpo'ewu-ra omea. !' "Tuama-ku 
mpoka'ahi'-a, apa' kupewai' tuwu'-ku 
bona kurua' nculii' tuwu'-ku. 18 Uma ria 
haduaa to mpatehi-a ane uma konoa-ku. 
Ku'agi mate hante karoli'-roli' nono-ku. 
Ria kuasa-ku mpewai' tuwu'-ku bona 
rapatehi, pai' ria wo'o kuasa-ku tuwu' 
nculii'. Toe-mi hawa' to kutarima ngkai 

Tuama-ku." 19 Kara'epe-na to Yahudi 
pololita-na Yesus toe, momehono' 
wo'o-ramo. 20 Wori'-ra to mpo'uli': 
"Kahawia'-ile! Wuli-i! Napa-pi kalaua-na 
tape'epei lolita-na." ?t Aga ria wo'o to 
mpo'uli': "Uma-di! Tauna to napesuai' 
seta-le uma-hawo mololita hewa toei. 
Ha bisa wo'o-hawo seta mpaka'uri' 
tauna to wero-e?" 22 Hi Yerusalem 
nto'u toe, tauna mpobabehi karamea 
mpokiwoi eo bohe pompowatia' Tomi 
Alata'ala owi. Nto'u toe, tempo lengi'. 
23 Yesus momako' hi berewe Tomi 
Alata'ala, hi pengkawinaraa to rahanga' 
Pengkawinaraa Salomo. 2 Topoparenta 
to Yahudi mpotipuhi Yesus pai' ra'uli'-ki: 
"Napa pai' nupelele' oa'-kai ingu', uma 
oa' nupakalonto' kahema-nue? Ane 
bongko Magau' Topetolo' mpu'u-kole, 
uli' pakalonto' lau-mi." 2? Na'uli' Yesus: 
"Oti-mi ku'uli'-kokoie, aga uma-koi 
dota mpangala'. Anu mekoncehi to 
kubabehi hante kuasa Tuama-ku, toe-mi 
to mpakanoto kahema-ku. 28Tapi' uma 
oa' nipangala', apa' bela-koi bima-ku. 
27 Bima-ku mpetonoi libu'-ku. Ku'inca 
moto-ra, pai'-ra mpotuku'-a. 28 Kuwai'-ra 
katuwua' to lompe' duu' kahae-hae-na, 

pai' monoa'-mi ka'uma-ra mpai' rahuku' 
hi naraka. Uma ria haduaa to ma'ala 
mpo'agoi-a bima-ku. 29 Tuama-ku 
meliu kabaraka'-na ngkai hawe'ea, pai' 
Hi'a-mi to mpowai'-a bima-ku. Uma 

ria haduaa to ma'ala mpo'ago-ra ngkai 
Tuama-ku. 3? Aku' pai' Tuama-ku, hadua 
lau-wada-kai." 3! Ngkai ree, to Yahudi 
mpotima' watu doko' rapana'-ki Yesus 
bona mate-i. 22 Na'uli' Yesus mpo'uli'- 
raka: "Nihilo moto-a mpobabehi bago to 
lompe' ntuku' hawa' Tuama-ku. Ngkai 
bago-ku tohe'e, to'uma to masipato' 
nipatehi-ka?" 33 Ra'uli' to Yahudi: "Bela 
ngkai pobago-nu to lompe', pai' doko' 
kipatehi-ko. Pai' doko' kipatehi-kole 
apa' mpokedi' Alata'ala-ko-kona! Api' 
manusia' biasa-wadi-ko, nu'uli'-kona 
Alata'ala-ko!" 34 Na'uli' Yesus: "Hi rala 
Buku Atura-ni ria te'uki' Lolita Alata'ala 
hi pangkeni to Yahudi owi, hewa toi 
moni-na: 'Koi', raponcawa Alata'ala-koi.' 
35 Napa to te'uki' hi rala Buku Tomoroli' 
tetu, uma ria balia'-na. Jadi', ane Buku 
Tomoroli' mpo'uli' 'Alata'ala-koi' hi 
tauna to mpotarima Lolita Alata'ala 
owi, peliu-liu-nami Aku'. 36 Apa' Aku' 
toi-e, to nawati' Tuama-ku, napowiwi 

napowiti' tumai hi dunia'. Jadi', napa pai' 
ni'uli'-ka mpokedi'-a Alata'ala apa' ku'uli' 
ka'Aku'-na Ana'-na? 37” "Ane rapa'-na 
uma kubabehi bago to ngkai Tuama-ku, 
neo'-a nipangala'. 33Tapi' ane kubabehi 
moto-mi bago to ngkai Tuama-kue, 
kana nipangala'-a sabana pobago-ku 
toe. Nau' Aku' moto uma nipangalai', 
kana nipangala' kangkai Alata'ala-na 
pobago-ku. Ane mepangala'-koi hi 
pobago-ku toe, ni'inca mpai' pai' monoto 
mpu'u hi nono-ni kahintuwu'-ku hante 
Tuama-ku, pai' Tuama-ku hintuwu' 
hante Aku'." 39 Mpo'epe toe-di, to 
Yahudi doko' wo'o-ramo mpohoko '-i, 
aga tepetibo' moto-i. 40 Ngkai ree, 
malai wo'o-imi Yesus hilou hi dipo ue 
Yordan, hi peniua'-na Yohanes ri'ulu, 
pai'-i mo'oha' hi ria. 41 Wori' tauna 
hilou mpohirua'-ki, ra'uli': "Yohanes 
uma mpobabehi tanda mekoncehi. Aga 
hawe'ea to na'uli' mpotompo'wiwi Yesus, 
makono omea." #2Toe pai' wori' tauna hi 
ree mepangala' hi Yesus. 
1 1 1 Hadua tomane to rahanga' 
Lazarus mo'oha' hi ngata Betania 
hante ompi' bine-na Maria pai' Marta. 
(Maria toe-mi mpai' to mpolanai witi' 

Yesus hante lana honga pai' naporihi 
hante wuluwoo'-na.) Hangkani, peda'-i 
Lazarus. 2(11:1) 3Ompi' bine-na to 
rodua toera mposuro tauna hilou hi 
Yesus, mpo'uli'-ki: "Pue', bale-nu to 
nupe'ahi', peda'-i." 4Kana'epe-na Yesus 
kareba toe, na'uli': "Haki'-na tetu-e 
ria, uma napomate-ki. Toe jadi' bona 
Alata'ala rapomobohe, pai' bona Aku' 
wo'o, Ana'-na, rapomobohe." > Yesus 
mpoka'ahi' Marta, Maria, pai' Lazarus. 
6 Aga kana'epe-na kapeda'-na Lazarus, 
uma-i ulu hilou, bate hi po'ohaa'-na 
moto-i ro'eo-pi kahae-na. ' Timpaliu 
ro'eo toe-di, pai' lako' na'uli'-raka 
ana'guru-na: "Kita-mi hilou nculii' hi 
tana' Yudea." 3 Ra'uli' ana'guru-na: 
"Guru, ko'ia mahae to Yahudi hi ria 
doko' mpopatehi-ko. Napa wo'o-mi pai' 
doko' hilou hi ria-koe?" ? Na'uli' Yesus 
mpo'uli'-raka: "Ha uma hampulu' rojaa 
to mobaja rala-na ha'eo? Tauna to 
momako' hi eo-na, uma-ra tewinci', 
apa' mpohilo-ra pehini eo to mpobajahi 
dunia' toi. 1? Aga tauna to momako' hi 
bengi-na, bate tewinci'-ra, apa' uma ria 
to mpobajahi-ra." 11 Hewa toe-mi lolita 
Yesus, pai' oti toe na'uli' tena: "Bale-ta 

Lazarus, leta'-i. Hilou-a mpolike-i." 

12 Kakoo-kono-na, lolita-na Yesus toe 
mpowalatu kamate-na Lazarus. Tapi' 
ana'guru-na uma mpopaha walatu toe, 
ra'uli' leta' mpu'u-i Lazarus. Toe pai' 
ra'uli'-ki Yesus: "Pue', ane leta'-i, mo'uri' 
moto-i mpai'." 13(11:12) 4Jadi', nalohu 
lau-miraka batua walatu-na, na'uli': 
"Mate-imi Lazarus. 1? Pai' goe'-a apa' 
uma kukaralai nto'u toe. Apa' napa to 
jadi' toe mpai' ria, mpokeni kalompea' 
hi koi', bona mepangala'-koi hi Aku'. 
Hilou-tamo hi Lazarus." 1?Tomas, to 
ra'atu Ntomoropa', mpo'uli'-raka hingka 
ana'guru-na: "Kita-mi hilou mpotuku'-i, 
bona mate-ta hangkaa-ngkania hante 
Hi'a." Jadi' hilou mpu'u-ramo hi tana' 
Yudea. !' Karata-ra hi ngata Betania, 
mpolia' opo" mengi-imi Lazarus ratana. 
18 Betania tohe'e mohu' Yerusalem, 
kira-kira tolu kilo kalaa-na. 19 Jadi', 
wori'-ra to Yahudi to tumai mpotanta'u 
Marta pai' Maria hi kamate ompi'-ra 
toe. 2? Marta mpo'epe kaneo'-na rata-mi 
Yesus, kahilou-nami mpotomu-i. Tapi' 
Maria, hi tomi moto-i-hana. ?! Na'uli' 
Marta hi Yesus: "Pue', ane ke hi rehe'i-ko 
wengi, ke uma-i mate ompi'-ku. 2? Aga 

nau' wae, ku'inca moto: napa-napa 

to nuperapi' hi Alata'ala tempo toi, 
bate nawai'-ko." 23 Na'uli' Yesus 
mpo'uli'-ki: "Memata moto-ile mpai' 
ompi'-nue." 4 Na'uli' Marta: "Io', to 
ku'inca-le, memata moto mpu'u-i mpai' 
hi Eo Kiama, nto'u hawe'ea tomate 
rapopemata." 2? Na'uli' Yesus: "Aku' 
toi-mi to mpopemata tomate, pai' to 
mpowai' katuwua'. Tauna to mepangala' 
hi Aku', nau' mate-ra, tuwu' moto-ra 
mpai'. 2? Pai' hawe'ea tauna to tuwu' pai' 
mepangala' hi Aku', bate uma-ra mate, 
duu' kahae-hae-na. Ha nupangala' to 
ku'uli' toe-e?" 27 Na'uli' Marta: "Io' Pue', 
kupangala' ka'Iko-na Ana' Alata'ala, 
Magau' Topetolo' to najanci Alata'ala owi 
to tumai hi dunia'." 28 Ka'oti-na Marta 
mpo'uli' toe, hilou-imi hi tomi mpokio' 
Maria, pai' mpowara'-i na'uli'-ki: "Oe-imi 
ria Guru, doko' napohirua'-koko!" 

29 Mpo'epe tohe'e, napesahui Maria 
hilou mpohirua'-ki Yesus. 3? Nto'u toe, 
Yesus ko'ia mesua' hi rala ngata, hi 
mali ngata-i-pidi, hi kahiruaa'-na hante 
Marta we'i. 31 To Yahudi to mpodoo 

eo mpohilo kasosa-na Maria malai 
ngkai tomi. Ra'uli': "Hilou hi daeo'-i tu, 

hilou motantangi' hi ria!" Jadi', hilou 
wo'o-ra-rawo mpotuku'-i. 32 Karata 
Maria hi pento'oa-na Yesus weli, pai' 
kampohilo-na Yesus, powingkotu'-nami 
hi nyanyoa-na, pai' na'uli'-ki: "Pue', ane 
ke hi rehe'i-ko, ke uma-i mate ompi'-ku." 
33 Kanahilo-na Yesus Maria motantangi' 
hante tauna to dohe-na, susa' pai' 
tuna-mi nono-na. 3#Napekune'-ra: 
"Ratana hiapa-i?" Ra'uli': "Mai-moko 
Pue', kipo'ema'-ko hilou bona nuhilo." 
35 Mo'ili-mi ue mata-na Yesus. 3? Ra'uli' 
to Yahudi: "Hilo! Uma mpu'u mowo 
kama'ahi'-na hi Lazarus!" 37 Aga ria 
wo'o-ra to mpo'uli': "Tauna towero 
napaka'uri'. Ha uma-i bisa mpaka'uri' 
Lazarus bona ke uma-i-hawo mate-e?" 
38 Ngkai ree, peda' wo'o-mi nono-na 
Yesus, pai'-i hilou hi daeo'. Daeo' toe, 
wulou' to ratowi hi panapa bulu', pai' 
ra'unca hante watu to bohe. 3? Na'uli' 
Yesus: "Deru' watu tetu!" Na'uli' Marta, 
ompi'-na tomate: "Neo'-pi rabea, 
Pue'. Mohoa-imi, apa' opo' mengi-imi 
ratana." 40 Na'uli' Yesus mpo'uli'-ki 
Marta: "Ha uma ku'uli'-mikoko we'i, 
ane mepangala'-ko, nuhilo moto mpai' 
kabohe baraka'-na Alata'ala." H Oti 

toe, raderu' mpu'u-mi watu po'unca 
daeo'. Yesus ngkongoa' hi langi', na'uli': 
"Tuama-ku, mpo'uli'-a tarima kasi, apa' 
nu'epe pomperapia'-ku tohe'i. 42 Ku'inca, 
bate nu'epe oa' lolita-ku. Aga tohe'i 
kupesukui mpo'uli', bona ra'epe tauna 
to wori' to hi rehe'i lau, bona rapangala' 
ka'Iko-na mpu'u to mposuro-a." #3 Oti 
toe, napesukui mekio': "Lazarus! 
Tumai-moko!" 44Mehupa'-imi tauna to 
mate toei ngkai rala daeo'-na. Pale-na 
pai' witi'-na teputu'-pidi hante hompu'- 
na, pai' woo'-na tehoo' hante lenco. 
Na'uli' Yesus mpo'uli'-raka: "Bongka 
pomputu'-na bona lompe' pomako'-na." 
45 Wori' to Yahudi to mpokinomo Maria 
nto'u toe, pai' rahilo napa to nababehi 
Yesus. Pai' wori'-ramo to mepangala' hi 
Hi'a. 46 Aga ria wo'o-ra hantongo' hilou 
hi to Parisi mpoparata napa to nababehi 
Yesus toe. “Toe pai' to Parisi hante 
imam pangkeni mpobabehi porumpua 
bohe hante topohura agama to ntani'-na. 
Ra'uli': "Napa-koiwo to kana tababehi? 
Apa' wori' mpu'u tanda mekoncehi 

to nababehi-e. # Ane tapelele' oa'-i, 
hawe'ea tauna mpai' mepangala' hi Hi'a 
omea-ramo. Ka'omea-na mpai', tantara 

to Roma tumai mpogero ngata-ta 
hante Tomi Alata'ala." 49 Ngkai ree, 
hadua ngkai laintongo'-ra to rahanga' 
Kayafas, Imam Bohe hi mpae toe, 
mpo'uli': "Uma ni'incai napa-napa! 

50 Uma ni'incai kalompea' ntodea. Agina 
lau-pi tau hadua mate mposampei 
ntodea, bona neo' mpai' ragero ngata-ta 
omea." >t Patuju-na Kayafas mpo'uli' 
hewa toe: Yesus kana rapatehi. Tapi' 
ria wo'o batua to kahanyala-na, to 
uma-hawo natungkai'. Apa' lawi' hi'a-mi 
Imam Bohe hi mpae toe-e, lolita-na 
mpolowa kamate-na mpai' Yesus 
mpotolo' to Yahudi. 22Pai' uma muntu' 
to Yahudi-wadi. Ngkai kamate-na Yesus 
toe mpai', hawe'ea ana' Alata'ala to 
pahawu'-hawu' hi humalili" dunia' 
rarumpu pai' rapahantuda lau. 73 Ntepu'u 
eo toe, hahawa' lau-ramo topoparenta 
to Yahudi mpopatehi Yesus. 2“ Jadi', toe 
pai' uma-ipi modao' hi rala tana'-ra to 
Yahudi, bona neo'-ipi rahiloi ntodea. 
Malai-imi ngkai ree hilou hi ngata to 
rahanga' Efraim hi wiwi' papada to 
wao', pai' mo'oha' hi ree-imi hante 
ana'guru-na. ?? Nto'u toe, neo' rata-mi 
eo bohe agama Yahudi to rahanga' 

Eo Paskah. Kako'ia rata eo bohe toe, 
wori' tauna ngkai ngata ntani'-na 
hilou hi Yerusalem, bona mpobohoi' 
woto-ra ntuku' ada agama-ra. 28 Tauna 
to morumpu hi Yerusalem toe ntora 
mpopali' Yesus. Bula-ra moromu hi 
Tomi Alata'ala, momepololitai-ramo, 
ra'uli': "Beiwa-koiwo pomporataa-ni? 
Meka' uma-i mpai' tumai mpokaralai 
posusa'?" »' Ane imam pangkeni pai' to 
Parisi, ria ami' parenta-ra hi ntodea to 
mpo'uli': "Hema-hema-koi to mpo'inca 
kahiapa-na Yesus, ncaliu ni'uli'-kakai, 
bona rahoko'-i." 
1 2 1 Ono eo kako'ia-na Eo Paskah, 
hilou-imi Yesus hi Betania, ngata 
katidaa-na Lazarus, to napotuwu' nculii'- 
e wengi. 2Mpobabehi-ra karamea, apa' 
goe'-ra mpotarima Yesus hi ngata-ra. 
Marta moruhe, Lazarus mpohimpohura- 
ki Yesus pai' torata ntani'-na. 3 Bula-ra 
ngkoni', tumai-i Maria ngkeni hantanga' 
lite lana honga. Lana toe rababehi 
ngkai rali' kaju to mohonga, masuli' 
lia oli-na. Natua lana toe hi witi'-na 
Yesus pai' naporihi hante wuluwoo'-na. 
Mohonga-damo hobo' hi rala tomi. 
4Hadua ana'guru-na Yesus to rahanga' 

Yudas Iskariot--to mpobalu' Yesus hi 
bali'-nae mpai'--mpo'uli': ? "Masuli' lia 
oli-na lana tetu, nte tolu atu doi pera'. 
Napa-di-hana pai' uma rapobalu' lau, 
pai' doi-na rawai'-raka tokabu!" 8 Kakoo- 
kono-na, Yudas uma kamposaile'-na 
mpu'u tokabu. Api' katomanako-nadi! 
Apa' hi'a to ntimamahi doi-ra, pai' 
pontu-na na'ala' bongo. ” Na'uli' 
Yesus: "Pelele' moto-i-hawo! Napa to 
nababehi toi, mpenonoi eo karatana-ku 
mpai'. 3 Ane tokabu, ria-pidi loga-ni 
mpotulungi-ra. Tapi' Aku', neo' uma-pi 
ria loga-ni mpotulungi-a, apa' uma-apa 
mahae dohe-ni." ? Wori' to Yahudi 
mpo'epe karia-na Yesus hi Betania, toe 
pai' mo'iko-ra hilou doko' mpohilo-i. 
Pai' doko' wo'o-ra mpohilo Lazarus, 

to napotuwu' nculii' Yesus-e wengi. 

10 Jadi', mohawa' wo'o-ramo imam 
pangkeni doko' mpopatehi Lazarus. 

11 Apa' ngkai hi'a pai' alaa-na wori' to 
Yahudi mpalahii-ra pai' mepangala' hi 
Yesus. 12 Kamepulo-na, wori' tauna hi 
Yerusalem mpo'epe kahilou-na Yesus 
mpotoa' ngata-ra. Nto'u toe, wori' lia 
tauna morumpu hi Yerusalem apa' 
neo' rata-mi Eo Paskah. 13 Mpo'ala'-ra 

palampa, pai' hilou-ra mpotomu-i. Ntora 
mekio'-ra: "Une'-imi Pue' Ala!" "Pue' 
mpogane' Magau' to tumai mpokeni 
hanga'-na!" "Pue' mpogane' Magau' to 
Israel!" 14Yesus mpo'ala' hama'a keledai 
to mongura, pai' nahawi'. Pehawi'-na 
tohe'e mpopadupa' lolita nabi owi to 
mpo'uli': 1? "Neo'-koi me'eka', pue' 
ngata Sion. Hilo! Etu-i tumai Magau'-ni. 
Mpohawi'-i hama'a ana' keledai." 1? Nto'u 
toe, ko'ia rapaha ana'guru-na napa 
batua-na to jadi' toe. Aga ka'oti-na Yesus 
rapatehi pai' rapomobohe, rakiwoi-mi 
napa to jadi' hi Yesus toe, hewa to 
telowa ami' hi rala Buku Tomoroli'. 17 Hi 
Yerusalem nto'u toe, ria wo'o wori' tauna 
to dohe Yesus wengi nto'u kanakio'-na 
Lazarus ngkai rala daeo' pai' mpotuwu'-i 
nculii'. Tauna toera ntora mpojarita 
kajadia' toe. 18 Ngkai toe-mi pai' alaa-na 
wori' rahi tauna hilou mpotomu-i Yesus, 
apa' ra'epe kaHi'a-na to mpobabehi 
tanda mekoncehi toe. 19 Momepololitai- 
ramo to Parisi, ra'uli': "Madagi-tamo 
toi-e! Hilo-dile, hawe'ea tauna hi dunia' 
mpotuku'-i." 2? Ngkai kawori' tauna 

to hilou hi Yerusalem mepue' nto'u 

Eo Paskah toe, ria wo'o ba hangkuja 

dua to Yunani. 21To Yunani toera hilou 
hi Filipus, ra'uli'-ki: "Doko'-ka-kaiwo 
mpohirua'-ki Yesus." (Filipus tohe'e 
ngkai ngata Betsaida hi tana' Galilea.) 
22 Filipus hilou mpo'uli'-ki Andreas, pai' 
hira' roduaa hilou mparata-ki Yesus. 
23Yesus mpo'uli'-raka: "Rata-mi tempo- 
na, Aku' Ana' Manusia' rapomobohe. 

24 Makono mpu'u lolita-ku toi: Aku' 
ma'ala rarapai'-ki pae. Ane pae toe uma 
ratuja' hi tana' pai' ra'urihi hewa tomate, 
bate-na oa'-i. Tapi' ane ratuja'-i-damo, 
wori'-mi mpai' wua'-na. ?? Tauna to 
mpentaei konoa-na moto, moronto-ki 
mpai' katuwu'-na hi eo mpeno-na. Aga 
tauna to mpobahaka konoa-na hi dunia' 
toi, mporata-i mpai' katuwua' to lompe' 
duu' kahae-hae-na. ?? Hema-koi to doko' 
jadi' topobago-ku, kana mpotuku'-a, 
bona hiapa kahiloua-ku, retu wo'o-koi. 
Tuama-ku mpai' mpobila'-koi to jadi' 
topobago-ku. ?” "Susa' nono-ku toi-e. 
Uma ku'incai napa to kana ku'uli'. 

Ria hi rala nono-ku doko' mekakae: 
'Mama, bahaka-a-kuwo ngkai kaparia 
to neo" mporumpa'-a toi-e!' Aga bo 
toe-mi pai' tumai-a hi rala dunia', bona 
mpotodohaka kaparia toe. 28 Ku'uli' hewa 

toi: Mama, pomobohe-mi hanga'-nu!" 
Ngkai ree, ria to mololita ngkai langi' 
mpo'uli'-ki Yesus: "Oti-mile kupomobohe 
hanga'-kue, pai' kupomobohe tena-pi 
mpai'." 29 Ntodea to mpo'epe lolita ngkai 
langi' toe, mpo'uli': "Toe lou moni kuna!" 
Aga hantongo' mpo'uli': "Bela-hawo 
kuna. Ria-hana mala'eka mpololitai-i." 
30 Na'uli' Yesus mpo'uli'-raka: "Lolita 

to ni'epe toe we'i, rapohowa' uma 

bona mpotulungi Aku'. Rapohowa' 

bona mpotulungi koi'-hana. 3t Rata-mi 
tempo-na Alata'ala kana mpohurai 
hawe'ea kasalaa' manusia' hi dunia". Pai' 
rata wo'o tempo-na Magau' Anudaa' to 
mpokuasai dunia' toi kana rapopalai. 

32 Aga Aku', ane rapokalangko-apa mpai' 
hi wongko dunia', kukeni hawe'ea tauna 
tumai hi Aku'." 33 Lolita-na Yesus toe, 
mpowalatu beiwa mpai' karapatehi-na. 
34 Ra'uli' ntodea: "Hi rala Atura Pue' 
kibasa: Magau' Topetolo' tuwu' duu' 
kahae-hae-na. Napa-kona pai' nu'uli' 
Ana' Manusia' kana rapokalangko hi 
wongko dunia'? Ana' Manusia' to'uma 
wo'o-pi to nu'uli' tetu-e?" 35 Na'uli' 
Yesus mpo'uli'-raka: "Hampai'-damo, 
pai' baja to mpobajahi-koi tempo toi-e, 

uma-pi ria dohe-ni. Kaliliu-mokoi mako' 
bula-na mobaja-pidi, bona neo'-koi 
narata bengi. Tauna to mako' hi 

rala kabengia-na, uma ra'incai hiapa 
kahiloua-ra. 3? Mepangala'-mokoi hi Aku' 
bula-ku ria-pidi dohe-ni mpobajahi-koi, 
bona mobaja nono-ni." Ka'oti-na Yesus 
mpo'uli' hawe'ea toe, malai-imi ngkai 
ree, pai' uma-ipi mpopehuwu woto-na hi 
ntodea. 3” Nau' wori' tanda mekoncehi 
to nababehi Yesus hi mata to Yahudi, 
uma oa'-ra mepangala' hi Hi'a. 38 Jadi', 
madupa'-mi lolita nabi Yesaya owi to 
mpo'uli': "Pue', uma hema to mpangala' 
kareba to kikeni. Nau' nupopohiloi-ra 
kabaraka'-nu, uma oa' rapangalai'." 

39 Jadi', uma-ra bisa mepangala', apa' 
ria wo'o Lolita Alata'ala to na'uki' nabi 
Yesaya owi, to mpo'uli': 40"Na'uli' Pue' 
Ala: 'Tungkai' kupakawero-ra, bona 
uma-ra pehilo. Kupakako'o nono-ra, 
bona nono-ra uma monoto. Ka'omea-na 
mpai' uma-ra nculii' hi Aku', toe pai' 
uma-ra kuwai' kalompea'.' " # Lolita 
toe na'uki' nabi Yesaya owi, apa' 
nahilo ami'-mi kabaraka'-na Yesus, pai' 
nalowa-i. #2 Aga nau' wae, wori' moto 
pangkeni to Yahudi to mepangala' hi 

Yesus. Aga mepangala' bongo-ra-wadi, 
apa' me'eka'-ra nee-neo' mpai' to Parisi 
mpopalai-ra ngkai tomi posampayaa. 
43 Apa' konoa-ra doko' ra'une' hingka 
doo-ra, uma rasaile' pe'une' to ngkai 
Alata'ala. 44Yesus mpesukui mekio', 
na'uli': "Tauna to mepangala' hi 

Aku', uma muntu' Aku' to rapangala'. 
Mepangala' wo'o-ramo hi Pue' Ala to 
mposuro-a. “> Tauna to mpohilo-a, 
mpohilo Pue' Ala wo'o-ra to mposuro-a. 
46 Tumai-a hi dunia' toi jadi! baja, bona 
hawe'ea tauna to mepangala' hi Aku' 
uma-pi mo'oha' hi rala kabengia-na. 

47 "Tauna to mpo'epe lolita-ku pai' uma 
ratuku', bela Aku' to mpohuku'-ra. Apa' 
bela patuju-ku tumai hi dunia' toi bona 
mpohuku' manusia'. Tumai-ale, bona 
mpobahaka-ra ngkai huku'-ra. 48 Tauna 
to mposapuaka-a pai' uma mpotarima 
lolita-ku, ria-mi mpai' to mpohuku'-ra. 
Lolita-ku to kupohowa', toe-mi mpai' 
to mpohuku'-ra hi Eo Kiama. 49Apa' 
mololita-a uma ngkai konoa-ku moto. 
Ku'uli' pai' kulolita napa to napahawa'-ka 
Tuama-ku, apa' Hi'a-mi to mposuro-a 
tumai. 50pai' ku'inca: hawa'-na toe 
mpowai' katuwua' to lompe' duu' 

kahae-hae-na. Jadi', napa to ku'uli' 
toi-e, bate lolita to na'uli' ami'-maka 
Tuama-ku." 
1 3 1 Neo' rata-mi eo bohe Paskah. 
Na'inca Yesus, neo' rata-mi 
tempo-na mpalahii dunia' pai' hilou 
nculii' hi Tuama-na. Nape'ahi'-ra to 
jadi' bagia-na hi dunia' toi, pai' bate 
napoka'ahi'-ra duu' hi ka'omea-na. 
2 Yesus pai' ana'guru-na ngkoni'-ra 
ngkabengia. Magau' Anudaa' mpowara' 
Yudas ana' Simon Iskariot, mpo'usoki-i 
mpobalu' Yesus hi bali'-na. 3 Na'inca 
Yesus, Tuama-na mpowai'-i hawe'ea 
kuasa-na. Na'inca wo'o kangkai 
Alata'ala-nai, pai' nculii' hilou hi Alata'ala 
wo'o-i mpai'. "Toe pai' pokore-nami, 
naroncu baju-na, pai' na'ala' abe' 
napehoo' hi hope'-na. ? Oti toe, na'ala' ue 
natua hi batili, natepu'u-mi mpobohoi' 
witi' ana'guru-na, pai' naporihi hante 
abe" to hi hope'-na. * Katelili-na hi Simon 
Petrus, na'uli' Petrus: "Pue', ncako Iko 
rahi-di mpobohoi' witi'-kue?" 7 Na'uli' 
Yesus: "Tempo toi, ko'ia nu'incai napa 
to kubabehi toi. Mpeno-damo, pai' lako' 
nu'inca." 3 Na'uli' Petrus: "Neo', Pue'! 
Neo' mpu'u nubohoi' witi'-ku!" Na'uli' 

Yesus: "Ane uma-ko kubohoi', uma ria 
posidaia'-nu hante Aku'." ? Na'uli' Simon 
Petrus: "Ane wae-di Pue', neo' muntu' 
witi'-ku-wadi! Hante pale pai' woo'-ku 
wo'o." 10 Na'uli' Yesus: "Tauna to lako' 
oti moniu', uma-pi babo', me'itu'-mi 
hobo' woto-na, uma-pi mingki' rabohoi' 
tena. Muntu' witi'-na-damo to kana 
rabohoi'. Koi', tebohoi'-mokoi, aga uma 
hawe'ea-ni." tt Yesus mololita hewa toe, 
apa' na'inca ami' kahema-na mpai' to 
mpobalu'-i hi bali'-na. Toe pai' na'uli': 
"Tebohoi'-mokoi, aga uma hawe'ea-ni." 
12 Ka'oti-na Yesus mpobohoi' witi'-ra, 
na'unco' nculii'-mi baju-na, pai'-i 
mohura, pai' na'uli'-raka: "Ha ni'inca 
wa napa to lako' kubabehi-kokoie? 

13 Aku", nikio'-a Guru-ni pai' Pue'-ni, 
pai' bate wae mpu'u. 14Aku' Pue' pai' 
Guru-ni mobago hewa hadua batua 
mpobohoi' witi'-ni. Jadi', koi' wo'o kana 
momebohoi' ngkawiti'. 1? Kupopohiloi-koi 
tonco toe we'i, bona nipenau' kehi-ku: 
hewa Aku' mpotulungi-koi, koi' wo'o 
kana mpotulungi doo. 18 "Makono mpu'u 
lolita-ku toi: hadua batua uma meliu 
tuwu'-na ngkai maradika-na. Hadua suro 
uma meliu tuwu'-na ngkai to mposuro-i. 

17 Ane ni'inca-damo tudui' toi, marasi'- 
koi ane nituku'. 13 "Napa to ku'uli'-e we'i, 
uma mpobelahi-koi omea. Ku'inca ami' 
hema to kupelihi. Tapi' kana madupa' 
lolita Buku Tomoroli' to mpo'uli': 'Tauna 
to mpodulu'-ka, hi'a-mi mpai' to jadi' 
bali'-ku.' 19Tohe'i ku'uli" ami'-mikokoi 
kako'ia-na jadi', bona ane madupa'-pi 
mpai', nipangala'-mi lolita-ku to mpo'uli' 
kahema-ku. 2? Makono mpu'u lolita-ku 
toi: hema to mpotarima suro-ku, hewa 
Aku' moto-mi to natarima. Wae wo'o, 
hema to mpotarima-a, hewa Tuama-ku 
moto-mi to natarima, apa' Hi'a-mi to 
mposuro-a." 21 Ka'oti-na Yesus mololita 
hewa toe, susa'-mi nono-na, pai' na'uli': 
"Makono mpu'u lolita-ku toi: Hadua ngkai 
olo'-ni mpai' mpobalu'-a hi bali'-ku." 

22 Momenaa-ramo ana'guru-na nakeni 
ka'ingu'-ra, apa' uma ra'incai kahema-na 
to natoa'. 3 Hadua ana'guru-na to 
nape'ahi', mohura hi ncori-na. 24 Simon 
Petrus mpokini' mata ana'guru to 
hadua toei, na'uli'-ki: "Ee, pekune'-i pe' 
Guru-e, ba hema to natoa'-e." 25 Toe 
pai' ana'guru toei mpomohui' Yesus, pai' 
mpekune'-i: "Hema-i, Pue'?" 28 Na'uli' 
Yesus: "Tauna to kuwai' roti to oti 

kulolo' hi rala nede', hi'a-mi mpai'." 
Kana'ala'-nami hampui' roti, nalolo' hi 
rala nede', pai' nawai'-ki Yudas, ana' 
Simon Iskariot. 2' Kanadoa-na Yudas 
roti toe, Magau' Anudaa' mesua'-mi 

hi rala nono-na. Oti toe, na'uli' Yesus 
mpo'uli'-ki: "Napa to doko' nubabehi, 
babehi-mi sohi'." 23 Ane doo-ra to 
ngkoni' dohe-ra, uma ra'incai napa 
pai' Yesus mololita hewa toe hi Yudas. 
29 Hantongo'-ra mpo'uli' meka' Yesus 
mpohubui Yudas mpo'oli ba napa-napa 
to raparaluu hi posusa'-ra, ba mpowai' 
doi hi tokabu. Apa' Yudas to ntimamahi 
doi-ra. 3? Kanadoa-na Yudas roti toe, 
palai-nami hilou hi mali-na. Nto'u toe, 
mobengi-mi. 3t Palai-na Yudas ngkai 
ree, na'uli'-mi Yesus: "Wae lau Aku' 
Ana' Manusia' rapomobohe. Pai' napa 
to jadi' hi Aku' mpai' mpomobohe wo'o 
Alata'ala. 32 Ane napa to jadi' hi Aku' 
mpomobohe Alata'ala, Alata'ala wo'o 
mpai' mpomobohe-a hante baraka'-na. 
Pai' sohi' kadupa'-na. 33 Ana'-ana'-ku, 
uma-apa mahae dohe-ni. Nipali'-a 
mpai', aga hewa to oti ku'uli'-raka 
topoparenta to Yahudi wengi, wae 
wo'o ku'uli'-kokoi: Hi kahilouaa-ku 

uma-koi bisa hilou. 34 "Kuwai'-koi hawa' 
to bo'u: Momepoka'ahi'-mokoi. Hewa 
Aku' mpoka'ahi'-koi, wae wo'o koi' 
kana momepoka'ahi' hadua bo hadua. 
35 Ane momepoka'ahi'-koi, hawe'ea 
tauna mpo'inca kakoi'-na mpu'u-mi 
topetuku'-ku." 36 Napekune' Simon 
Petrus hi Yesus: "Hilou hiapa-ko, Pue'?" 
Na'uli' Yesus: "Hi kahilouaa-ku, ko'ia-ko 
bisa hilou. Mpeno-damo, nutuku'-a." 
37 Na'uli' tena Petrus: "Ha napa pai' 
uma-a ma'ala mpotuku'-ko wae-e lau 
Pue'? Ku'agi mate sabana petuku'-ku 
hi Iko!" 38 Na'uli' Yesus: "Ha nu'agi 
mpu'u mate sabana Aku'? Makono 
mpu'u lolita-ku toi: Kako'ia-na manu' 
turua' mpai', mpolia' tolu ngkani-moko 
mposapu kanu'inca-ku." 
14 1 Na'uli' Yesus mpo'uli'-raka 
ana'guru-na: "Neo' susa' nono-ni! 
Mepangala'-mokoi hi Alata'ala, pai' 
mepangala' wo'o-koi hi Aku'. 2Hi tomi 
Tuama-ku, wori' po'ohaa'. Hilou-a 
mporodo-kokoi po'ohaa'-ni. Ane ke uma 
hewa toe, ke uma-hawo ku'uli'-kokoi. 
3 Ane hudu-a-damo mporodo po'ohaa'-ni, 
nculii' moto-a mpai' tumai mpo'ala'-koi, 
kukeni-koi hilou hi po'ohaa'-ku, bona 


YOHANES 14.4-11 472 


hiapa po'ohaa'-ku, hi ree wo'o-koi 
dohe-ku. “Ni'inca moto ohea hilou hi 
po'ohaa'-ku." ° Na'uli' Tomas: "Uma- 
kaiwo ki'incai hiapa kahilouaa-nu Pue'. 
Beiwa-kaina kaki'inca-na ohea-nae?" 

6 Na'uli' Yesus: "Aku' toi-mi ohea, Aku' 
to makono, pai' to mpowai' katuwua'. 
Uma haduaa to rata hi Tuama-ku, ane 
uma ntara hi Aku'. 'Ane ntoa' ni'inca- 
ama Aku'-e, tantu ni'inca wo'o-imi 
Tuama-ku. Ngkai wae-e lau, ni'inca-imi 
pai' nihilo-imi." 8 Na'uli' Filipus: "Pue', 
popohiloi-ka-kaiwo Tuama-nu, bona oha 
nono-kai." 9 Na'uli' Yesus: "Ko'ia oa'-tano 
nu'incai-ae, Filipus! Hiaa' bo mahae-ama 
dohe-ni! Hema to mpohilo-a, mpohilo 
wo'o-ramo Tuama-ku. Jadi', napa-di 
pai' nuperapi' bona kupopohiloi-koi 
Tuama-kue? 10 Ha uma oa' nuparasaya 
ka'Aku'-na hintuwu' hante Tuama-ku 
pai' Tuama-ku hintuwu' hante Aku'? 
Napa to ku'uli'-kokoi toe, uma ku'uli' 
ntuku' konoa-ku moto. Tuama-ku 

to tida hintuwu' hante Aku', Hi'a-mi 
pue' bago. 1! Pangala'-ama-hana, 
ka'Aku'-na hintuwu' hante Tuama-ku 
pai' Tuama-ku hintuwu' hante Aku'. Nau' 
uma nipangalai' lolita-ku, pangala'-mi 

apa' nihilo-mi hawe'ea to kubabehi. 

12 "Makono mpu'u lolita-ku toi: Tauna 
to mepangala' hi Aku', ma'ala-ra 
mpobabehi hewa to kubabehi--ba melabi 
tena-pi ngkai to kubabehi--apa' hilou-a 
mpai' mo'oha' dohe Tuama-ku. 13 Jadi', 
napa-napa to niperapi' hante hanga'-ku, 
bate kuwai'-koi, bona to kubabehi toe 
mpobila' Tuama-ku. 14Ba napa-napa 

to niperapi' hante hanga'-ku, kuwai'- 
koi. 19 "Ane nipoka'ahi'-a, nituku'-mi 
hawa'-ku. 18 Kuperapi' hi Tuama-ku, 
bona nawai'-koi hadua Topetulungi to 
ntani'-na, bona Hi'a-damo mpodohei-koi 
duu' kahae-hae-na. t” Topetulungi toei, 
Hi'a-mi Inoha' Alata'ala, to mpotete'-koi 
hi tudui' to makono. Tauna to uma 
mepangala' uma bisa mpotarima-i, apa' 
uma-i rahiloi pai' uma wo 'o-i ra'incai. 
Aga koi", ni'inca-imi, apa' nadohei-mokoi 
wae lau, pai' mo'oha'-i mpai' hi rala 
nono-ni. 8 "Uma-koi kupalahii jadi' 

ilu. Nculii' moto-a mpai' tumai hi koi'. 
19 Hampai' lia-damo, tauna to hi dunia' 
uma-pi mpohiloi-a. Aga koi', nihilo 
moto-a. Tuwu' moto-koi mpai', apa' Aku' 
tuwu'-a. 20 Ane rata-pi mpai' tempo toe, 
ni'inca-mi ka'Aku'-na hintuwu' hante 

Tuama-ku, pai' koi' hintuwu' hante Akur, 
pai' Aku' hintuwu' hante koi'. 21"Tauna 
to mpotarima pai' mpotuku' hawa'-ku, 
hira'-mi to mpoka'ahi'-a. Tuama-ku 
mpoka'ahi' tauna to mpoka'ahi'-a, 

pai' Aku' wo'o mpoka'ahi'-ra, pai' 
kupopohiloi-ra woto-ku." 22 Yudas (aga 
bela Yudas Iskariot) mpekune' Yesus: 
"Pue', napa pai' nupopehuwu woto-nu 
hi kai'-wadi, uma hi hawe'ea tauna hi 
dunia'?" 23 Na'uli' Yesus: "Kupopehuwu 
woto-ku hi tauna to mpoka'ahi'-a pai' to 
mpotuku' lolita-ku. Tuama-ku mpoka'ahi' 
tauna to hewa toe. Tuama-ku pai' Aku' 
hilou hi tauna toera, pai' mo'oha'-makai 
dohe-ra. 24Tauna to uma mpoka'ahi'-a, 
uma-ra mpotuku' lolita-ku. Lolita to 
ni'epe ngkai Aku', uma ngkai Aku' 
moto. Ngkai Tuama-ku to mposuro-a. 
25 "Hawe'ea toe we'i lau ku'uli'-kokoi 
nampa' hi ria-a-pidi dohe-ni. 2? Tapi' 
ane rata-ipi mpai' Inoha' Tomoroli', 
Hi'a-mi to mpotudui'-koi butu nyala-na, 
pai' napopokiwoii-koi hawe'ea to oti-mi 
ku'uli'-kokoi, apa' Hi'a-mi Topetulungi 
to nahubui tumai Tuama-ku jadi' 
sulewata-ku. ?” "Kalompea' kutu'u-kokoi. 
Kalompea' to ngkai Aku' moto-mi to 

kuwai'-kokoi. To kuwai'-kokoi toi-e, uma 
hewa to nirata ngkai dunia' toi. Neo' 
susa' nono-ni, pai' neo! me'eka'. 28 Ni'epe 
lolita-ku we'i to mpo'uli': Hilou-a, aga 
nculii' moto-a mpai' tumai hi koi'. 
Ane nipoka'ahi' mpu'u-a, nipokagoe' 
moto kahilou-ku toi hi Tuama-ku, apa' 
Tuama-ku meliu kabohe-na ngkai Aku'. 
29Toe-e ku'uli' ami'-mikokoi kako'ia-na 
jadi', bona ane madupa'-pi mpai', 
nipangala'-mi. 3? "Uma-pi wori! loga-ku 
mpololitai-koi, apa' neo' rata-mi Magau' 
Anudaa'. Hi'a-mi to mpokuasai dunia' 
tohe'i, aga uma ria kuasa-na hi Aku'. 
31 Nga toi kana jadi', bona hawe'ea tauna 
mpo'inca kakupoka'ahi'-na Tuama-ku 
pai' kutuku' oa' hawe'ea to nahawai'-ka. 
Mokore-mi, pai' hilou-tamo." 
1 5 INa'uli' Yesus: "Aku' toi-mi 

woto kaju to makono, pai' 
Tuama-ku pue' bonea. ? Hawe'ea ra'a 
to mentaka' hi Aku' to uma mowua', 
nalali. Pai' hawe'ea ra'a to mentaka' 
hi Aku' pai' to mowua', napeholui pai' 
napegalihi, bona kawoo-woria' wua'-na. 
3 Koi', tepegalihi-mokoi--batua-na, 
moroli'-mokoi napakaroli' lolita to 
ku'uli'-kokoi. 4"Tida-mokoi hintuwu' 

hante Aku', pai' Aku' wo'o hante koi'. 
Ra'a to mohepi' ngkai woto kaju, uma-i 
mowua'. Ra'a bate kana mentaka' hi 
woto-na bona mowua'-i. Wae wo'o 

koi': Sampale-koi mowua' ane tida-koi 
hintuwu' hante Aku'. ? "Aku' toi-mi woto 
kaju, pai' koi'-mi ra'a-na. Tauna to tida 
hintuwu' hante Aku' pai' Aku' hante hira", 
wori' powua'-ra. Aga ane mogaa'-koi 
ngkai Aku', uma-koi bisa mpobabehi 
napa-napa. Hema to uma tida hintuwu' 
hante Aku' bate ratadi, hewa karatadi-na 
ra'a to mohepi' duu'-na jadi' bangi. 
Ra'a to hewa toe, rarumpu pai' ratene' 
hi rala apu. 'Ane tida-koi hintuwu' 
hante Aku' pai' lolita-ku tida hi rala 
nono-ni, perapi'-mi-hana hi Alata'ala ba 
napa-napa konoa-ni, bate nawai'-koile. 
8 Ane mowua' wori'-koi, Tuama-ku 
rapomobohe. Ane hewa toe-mi po'ingku- 
ni, topetuku'-ku mpu'u-mokoi. ? Hewa 
Tuama-ku mpoka'ahi'-a, wae wo'o 

Aku' mpoka'ahi'-koi. Tida-mokoi mohu' 
hi Aku' bona nirasai ahi'-ku. 19 Ane 
nituku'-mi hawa'-ku, tida mpu'u-koi 
mohu' hi Aku' pai' nirasai mpu'u 
ahi'-ku, hewa Aku' wo'o mpotuku' 
hawa' Tuama-ku pai'-a tida mohu' hi 

Hi'a pai' mporasai ahi'-na. !! "Hawe'ea 
tohe'i ku'uli'-kokoi, bona goe' nono-ni 
hante kagoea' to ngkai Aku', pai' bona 
gana kagoea'-ni. 12"Toi-mi hawa'-ku: 
Momepoka'ahi'-mokoi, hewa Aku' wo'o 
mpoka'ahi'-koi. 13 Ane ria tauna to 
mpewai' tuwu'-na bona doo-na tuwu', 
bohe mpu'u ahi'-na toe. Uma ria ahi' 
to meliu ngkai ahi' tauna to mpewai' 
tuwu'-na bona mpotulungi doo-na. 

14 Doo-ku omea-mokoi, ane nituku' 
hawa'-ku. 1? Uma-pokoi kukahangai' 
batua-ku, apa' batua uma mpo'incai 
napa to hi rala nono pue'-na. Wae-e 
lau, doo-ku mpu'u-mokoi, apa' ku'uli'- 
mikokoi hawe'ea to na'uli'-ka Tuama-ku. 
16 Bela koi' to mpopelihi-a. Aku'-dile 

to mpelihi-koie. Kuwai'-koi bago hilou 
hi rala dunia' bona mowua' wori'. Pai' 
powua'-ni toe uma mpai' moronto, ria 
kalaua-na duu' kahae-hae-na. Jadi', 
napa to niperapi' hi Tuama-ku hante 
hanga'-ku, bate nawai'-koi. 1” Toi-mi 
hawa'-ku hi koi': Momepoka'ahi'-mokoi! 
18 "Ane tauna to uma mepangala' hi Aku' 
mpokahuku'-koi, kiwoi: Aku'-mi-hana 
to ri'ulu rapokahuku'-e. 19 Ane rapa'-na 
hampodooa-koi hante tauna to uma 

mepangala', bate rapoka'ahi'-koi, apa' 
lawi' doo-rakoi. Tapi' kupelihi-mokoi 
pai' kupatani'-koi ngkai laintongo'-ra, 
alaa-na uma-pokoi doo-ra. Toe pai' 
rapokahuku'-koi. 29 Kiwoi napa to ku'uli'- 
kokoi we'i: Hadua batua uma meliu 
tuwu'-na ngkai maradika-na. Ane ntoa' 
Aku' rabalinai', koi" wo'o mpai' rabalinai'. 
Ane ria to mpotuku' lolita-ku, bate 
ratuku' wo'o mpai' lolita-ni. 21 Hawe'ea 
tohe'e rababehi hi koi' apa' topetuku'-ku- 
koi. Hawe'ea tohe'e rababehi hi koi', apa' 
uma-i ra'incai Alata'ala to mposuro-a. 
22 Ane ke uma-a tumai mpololitai-ra, 

ke uma-ra-hawo masala'. Tapi', apa' 
tumai mpu'u-ama mpololitai-rae, toe 
pai' uma ria wuniia'-na sala'-ra. 23 Tauna 
to mpokahuku'-a, mpokahuku' wo'o-ra 
Tuama-ku. 2? "Hi laintongo' ntodea 
kubabehi anu mekoncehi, to ko'ia ria 
rababehi tau ntani'-na. Ane ke uma 
kubabehi hewa toe, ke uma-ra masala'. 
Tapi' rahilo moto-mi napa to kubabehi, 
pai' rapokahuku' oa'-a, pai' rapokahuku' 
wo'o-i Tuama-ku. ?? Aga bate kana 
hewa toe, bona madupa' lolita to te'uki' 
hi rala Buku Atura-ra to mpo'uli': 
'Rapokahuku'-a nau' uma ria sabana.' 

26 "Tumai-i mpai' Inoha' Tomoroli', 
batua-na, Inoha' to mehuwu ngkai 
Alata'ala pai' to mpotete'-koi hi tudui' to 
makono. Hi'a-mi mpai' Topetulungi to 
kuhubui tumai hi koi' ngkai Tuama-ku. 
Ane tumai-ipi mpai', Hi'a-mi to jadi' 
sabi'-ku. 2 Pai' koi' wo'o jadi' sabi'-ku, 
apa' koi'-mi to dohe-ku ngkai pontepu'ua 
bago-ku hi dunia". 
1 6 1 "Hawe'ea tohe'i ku'uli'-kokoi, 
bona neo' mere' nono-ni duu'- 
na nibahakai mepangala' hi Aku'. 
2 Rapopalai-koi mpai' ngkai tomi 
posampayaa. Uma muntu' toe, rata 
mpai' tempo-na ria tauna to doko' 
mpopatehi-koi, apa' ra'uli'-rana, toe-mi 
konoa Alata'ala. 3 Hawe'ea toe rababehi 
hi koi', apa' uma ra'incai Tuama-ku, pai' 
Aku' wo'o, uma-a ra'incai. “ Ku'uli'-kokoi 
tohe'i, bona ane madupa'-pi mpai', 
nikiwoi-mi ka'oti-nami ku'uli'-kokoi. 
"Hawe'ea tudui' toi uma ku'uli'-kokoi 
ngkai lomo'-na, apa' hi rehe'i-a-pidi 
dohe-ni. Aga wae-e lau, neo' hilou- 
ama hi Tuama-ku to mposuro-a, pai' 
uma-koi haduaa to mpekune'-a ba hiapa 
kahiloua-ku. € Wule' susa' nono-ni-wadi 
mpo'epe lolita-ku we'i to mpo'uli' 

neo' hilou-ama. ' Aga kakoo-kono-na, 
rasi'-nidi ane hilou-ae! Apa' ane uma-a 
hilou, uma-i mpai' tumai Topetulungi. 
Aga ane hilou-apa mpai', kuhubui moto-i 
tumai hi koi'. 3 "Ane tumai-i mpai' Inoha' 
Tomoroli', Hi'a-damo to mpakanoto hi 
manusia' kamojeko'-ra. Napakanoto 
wo'o kamonoa'-ku pai' pehuku' Alata'ala. 
9 Napakanoto kamojeko'-ra apa' uma-ra 
mepangala' hi Aku'. 19 Napakanoto wo'o 
kamonoa'-ku, apa' hilou-ama mpai' 

hi Tuama-ku, pai' uma-apa nihiloi. 

11 Napakanoto wo'o kanahuku'-ra mpai' 
Alata'ala tauna to mojeko', apa' nahuku'- 
imi Magau' Anudaa' to mpokuasai dunia' 
tohe'i. 1? "Wori'-pidi to doko' ku'uli'- 
kokoi, aga ko'ia nikulei' mpotarima omea 
tempo toi. 13 Ane tumai-i mpai' Inoha' 
Tomoroli', Hi'a-damo to mpotete'-koi 
pai' mpopo'incai-koi hawe'ea tudui' 

to makono. Uma-i mololita ntuku' 
konoa-na moto. Napa to na'epe ngkai 
Tuama-ku, toe-mi to nalolita. Pai' 
naparata-kokoi napa to jadi' hi eo 
mpeno. 14Hi'a mpai' to mpomobohe-a, 
apa' lolita to natarima ngkai Aku', 
toe-mi to naparata-kokoi. 1? Hawe'ea 

to ria hi Tuama-ku, bagia-ku omea-mi. 

Toe pai' ku'uli': napa to natarima 
Inoha' Tomoroli' ngkai Aku', toe-mi 

to naparata-kokoi." t6 Na'uli' wo'o-mi 
Yesus: "Hampai'-damo pai' uma-apa 
nihiloi. Hampai' wo'o-damo, nihilo 
wo'o-ama." t7 Ingu'-ramo ana'guru-na, 
pai' ria-ra to momepekune', ra'uli': 
"Napa-die pai' na'uli'-taka: 'Hampai'- 
damo pai' uma-apa nihiloi. Hampai' 
wo'o-damo, nihilo wo'o-ama'? Napa 
wo'o pai' na'uli': 'Hilou-a hi Tuama-ku'?" 
18 Momepekune' ncuu-ra, ra'uli': "Napa 
pai" na'uli' oa' 'Hampai'-damo'? Uma 
ta'incai batua-na." 19 Na'inca Yesus 
kadoko'-ra mpekune'-i. Toe pai' na'uli'- 
raka: "Ntora momepekune'-koi ba napa 
batua-na lolita-ku we'i to mpo'uli': 
'Hampai'-damo pai' uma-apa nihiloi. 
Hampai' wo'o-damo, nihilo wo'o-ama.' 
20 Makono mpu'u lolita-ku toi: geo' pai' 
motantangi'-koi mpai', tapi' tauna to 
uma mepangala' hi Aku', goe' moto-ra. 
Susa' mpai' nono-ni, tapi' kasusaa'-ni 
mobali' jadi' kagoea'. 21 Kagoea'-ni toe, 
hewa kagoea' to narata hadua tobine 
to neo' mo'ana'. Lomo'-na ntodohaka-i, 
apa' gati tempo-nami mo'ana'. Tapi' ane 
putu-damo ana'-na, uma-pi napenonoi 

pontodohakaa-na, goe'-imi apa' putu-mi 
ana'lei hi rala dunia'. 22 Wae wo'o mpai' 
koi'. Tempo toi susa' nono-ni. Tapi' 
kupohirua' moto-kokoi mpai'. Nto'u toe, 
goe' nculii'-mokoi, pai' uma hema to 
mpo'alai'-koi kagoea'-ni tetu. 28 "Nto'u 
toe mpai', uma-pi mingki' nipekune'-a 
ba napa-napa. Makono mpu'u lolita-ku 
toi: napa-napa to niperapi' hi Tuama-ku 
hante hanga'-ku, bate nawai'-koi. 
24Duu' hewa toe lau, ko'ia-koi ria 
merapi' napa-napa hante hanga'-ku. 
Wule' perapi'-mi-hana, nirata moto 
mpai', bona gana mpu'u kagoea'-ni." 

25 "Hawe'ea tohe'i ku'uli'-kokoi hante 
walatu. Tapi' rata mpai' tempo-na, uma- 
apa mowalatu. Kupololitai-koi hante 
kalonto'-na mpotompo'wiwi Tuama-ku. 
26 Nto'u toe mpai', merapi'-koi hi Tuama- 
ku hante hanga'-ku. Uma mingki' Aku' 
to mperapi'-kokoi hi Tuama-ku, “ apa' 
napoka'ahi'-koi. Napoka'ahi'-koi, apa' 
nipoka'ahi'-a, pai' nipangala' ka'Aku'-na 
to ngkai Alata'ala. 28 Ngkai Tuama-ku 
mpu'u-ada, pai' tumai-ama hi dunia' 
toi. Wae-e lau, kupalahii-mi dunia' toi, 
nculii'-ama hilou hi Tuama-ku." 29 Ra'uli' 
ana'guru-na: "Tempo toi, lonto'-mi 

lolita-nu Pue', uma-poko mowalatu. 
30 Monoto mpu'u-mi hi kai': Pue' to 
mpo'inca omea. Uma-pi mingki' ria to 
mpekune' ba napa-napa hi Iko. Toe pai' 
kipangala' ka'Iko-na to ngkai Alata'ala." 
31 Na'uli' Yesus: "Ha mepangala' mpu'u- 
mokoi wae lau? 22 Kiwoi! Rata mpai' 
tempo-na--pai' toi-mi tempo-na--koi' 
mpai' pagaa'-gaa' hore-hore nculii' hi 
tomi-ni, pai' Aku' nipalahii hadudua-ku. 
Aga uma hadudua-ku mpu'u, apa' 
Tuama-ku mpodohei-a. 33 Hawe'ea 
toi ku'uli'-kokoi, bona mporata-koi 
kalompea' tuwu' ngkai posidaia'-ni hante 
Aku". Bula-ni hi rala dunia' toi-pidi, bate 
rabalinai'-koi. Aga pakaroho nono-ni, 
apa' kudagi-mi dunia' toi." 
1 7 1 Ka'oti-na Yesus mpo'uli' hawe'ea 
toe, mengoa'-imi hi langi' pai'-i 
mosampaya, na'uli': "Tuama-ku, 
rata-mi tempo-na! Pomobohe-ama Aku' 
Ana'-nu, bona Aku' wo'o mpomobohe-ko 
Mama. ? Nuwai'-ama kuasa hi hawe'ea 
manusia', bona tauna to nuwai'-maka, 
kuwai'-ra katuwua' to lompe' duu' 
kahae-hae-na. 3 Ane ra'inca-ko Mama, 
ka'Iko-na Alata'ala to makono to uma 
ria karodua-na, pai' ane ra'inca Yesus 

Kristus suro-nu, toe-mi ohea-ra mporata 
katuwua' to lompe' duu' kahae-hae-na. 
“Hi rala dunia' toi kupopehuwu-mi 
kabohe tuwu'-nu Mama, kuposipolea-mi 
bago to nuwai'-ka. ?Toe pai' kuperapi' 
bona nupopehuwu kabohe tuwu'-ku 
dohe-nu Mama, hewa kabohe tuwu'-ta 
hangkaa-ngkania kako'ia-na dunia' 
tohe'i rapajadi'. "Ane doo-ku tohe'ira 
lau, to nuwai'-maka ngkai rala dunia' 
toi-e, kupopo'incai-ramo kahema-nu 
Mama. Bagia-nu ami'-ramo, nutonu-ra 
hi Aku', pai' ratuku'-mi lolita-nu. 

7 Wae lau, ra'inca-mi: hawe'ea to 
nuwai'-ka, bate ngkai Iko Mama. 

8 Kuparata-miraka hawe'ea lolita to 
nuparata-ka. Ratarima-mi, pai' ra'inca- 
mi Aku' toi ngkai Mama mpu'u-a, pai' 
rapangala'-mi ka'Iko-na to mposuro-a. 
9 "Kuposampayai-ra doo-ku tohe'i-ra lau. 
Uma kuposampayai hawe'ea tauna hi 
dunia'. To kuposampayai toi-e, muntu' 
tauna to nuwai'-maka Mama, apa' lawi' 
hira'-mi bagia-nu. t? Hawe'ea tauna to 
kupobagia, bagia-nu Mama. Pai' hawe'ea 
tauna to nupobagia, bagia-ku. Hira'-mi 
to mpopehuwu kabohe tuwu'-ku. !! "Neo 
tilou-ama Mama, uma-apa mahae hi 

dunia' toi. Aga ane ana'guru-ku toira 
lau, hi dunia' toi-ra-pidi. O Tuama-ku 
to moroli', pewili'-ramo hante kabaraka' 
hanga'-nu--hante hanga' to nuwai'-ka. 
Pewili'-ramo bona hanono lau-ra, hewa 
Mama pai' Aku' hanono lau-ta. 12 Bula-ku 
dohe-ra-pidi, Aku' to mpewili'-ra hante 
kabaraka' hanga'-nu--hante hanga' to 
nuwai'-ka. Kujaga-ra pai' uma-ra ria to 
mporata silaka, ntani'-na ngkai to hadua. 
Hi'a kana silaka, bona madupa' lolita to 
te'uki' hi rala Buku Tomoroli'. 3 "Wae-e 
lau, tilou-ama Mama. Hawe'ea tohe'i 
ku'uli' bula-ku dohe-ra-pidi hi dunia' 
toi, bona gana mpu'u kagoea'-ra hante 
kagoea' to ngkai Aku'. t4 Kuparata- 
miraka lolita-nu, alaa-na tauna to 

uma mepangala' mpokahuku'-ra, 

apa' bela-ra doo-ra, hewa Aku' wo'o 
bela-a doo-ra to uma mepangala'. 

15 Uma kuperapi' bona nu'ala'-ra ngkai 
dunia' tohe'i. Pomperapia'-ku, bona 
nupetalawai'-ra ngkai anudaa'. 18 Hewa 
Aku' bela-a doo-ra to uma mepangala', 
wae wo'o ana'guru-ku bela doo-ra. 

17 Pakaroli'-ramo, pajadi'-ra bagia-nu 
hante tudui' to makono. Lolita-nu 
Mama, tetu-mi to makono. 18 Hewa 

Mama mposuro-a tumai hi dunia', wae 
wo'o Aku' mposuro-ra hilou hi tau 
ntani'-na hi dunia'. 19 Mama, kutonu 
katuwu'-ku hi Iko jadi' bagia-nu, 

bona ana'guru-ku toira mporata 
kalompea', pai' bona hira' jadi' bagia-nu 
hi kampotuku'-ra tudui' to makono. 

20 "Uma muntu' ana'guru-ku tohe'i-wadi 
to kuposampayai. Kuposampayai wo'o 
tauna to mepangala' mpai' hi Aku' 
ngkai posabi'-ra. 21 Pomperapia'-ku, 
bona hawe'ea-ra hanono lau. Hewa 
Mama hintuwu' hante Aku', pai' Aku' 
hante Mama, kuperapi' bona hira' wo'o 
hintuwu' hante Kita'. Bona hawe'ea tauna 
mpangala' ka'Iko-na to mposuro-a. 

22 "Kuwai'-ramo kabaraka' to nuwai'-ka 
Mama, bona jadi' hanono lau-ramo, 
hewa Kita' wo'o hanono lau. 2 Aku' 
hintuwu' hante hira', pai' Mama hintuwu' 
hante Aku', bona hira' mpai' jadi' hanono 
lau hante karoli'-roli'-na. Ane hewa 
toe-damo, hawe'ea tauna mpo'inca 
kanusuro-ku, pai' kanupoka'ahi'-ra hewa 
kanupoka'ahi'-ku. ?? "Mama, konoa-ku 
bona hira' to nuwai'-ka toi mo'oha' 
dohe-ku hi po'ohaa'-ku mpai', bona 
rahilo kabaraka'-ku. Kabaraka'-ku toi 

nuwai'-maka, apa' nupoka'ahi'-a ngkai 
kako'ia-na dunia' rapajadi'. 220 Tuama- 
ku to monoa', tauna hi dunia' toi uma 
mpo'incai-ko. Aga Aku', ku'inca-ko. Pai' 
doo-ku tohe'ira lau mpo'inca ka'Iko-na 
to mposuro-a. ?? Kupopo'incai-ramo 
kahema-nu, pai' bate kupohewa toe oa' 
mpai', bona hira' mporasai ahi'-nu hi rala 
nono-ra, hewa Aku' mporasai ahi'-nu, 
pai' bona Aku' mo'oha' hi rala nono-ra." 
1 8 1 Kahudu-na Yesus mosampaya, 
me'ongko'-imi hante ana'guru-na 
hilou hi mali ngata. Mpodongka'-ra ue 
Kidron, pai'-ra hilou hi pampa to hi 
dipo-na. ? Yudas, to mpobalu' Yesus toei, 
mpo'inca kahiapa-na pampa toe, apa' 
Yesus pai' ana'guru-na jau-ra morumpu 
hi ria. 3Jadi', imam pangkeni pai' to 
Parisi mpohubui hampodooa tantara 
to Roma pai' topojaga Tomi Alata'ala 
mpo'ema' Yudas hilou hi pampa toe. 
Mpokeni-ra rewa mpanga'e, lampu pai' 
hulu'. “Yesus mpo'inca omea napa to 
kana jadi' hi woto-na. Toe pai' hilou-imi 
mpotomu tauna toera, pai' napekune': 
"Hema to nipali'?" 3Ra'uli': "Yesus to 
Nazaret." Na'uli' Yesus: "Aku'-mile 
toi-e." Yudas to mpobalu'-i mokore hi ree 

dohe tantara pai' topojaga toera. ? Nto'u 
kana'uli'-na-raka Yesus: "Aku'-mile toi- 
e," ngkala'ura-ramo pai' modungka-ra 
hi tana'. 7 Napekune' wo'o-mi Yesus: 
"Hema to nipali'-e?" Ra'uli': "Yesus to 
Nazaret." 8 Na'uli' Yesus: "Ku'uu-uli'-mi 
we'i ka'Aku'-nami toi-e. Jadi', ane Aku' 
mpu'u to nipali', pelele'-ramo doo-ku 
tohe'i hilou." ? (Hante lolita-na Yesus 
toe, madupa'-mi napa to na'uli' hi rala 
posampaya-na we'i: "Ngkai hawe'ea 
tauna to nuwai'-ka, uma ria haduaa to 
mporata silaka.") 19 Ngkai ree, Simon 
Petrus mpowute' piho'-na, natime-ki 
hadua batua Imam Bohe, bela mpoholu 
tilinga ka'ana-na. Hanga'-na batua 
toei, Malkus. 11 Na'uli' Yesus hi Petrus: 
"Unco' nculii' piho'-nu! Ha nu'uli'- 
kona kupetiboi' kaparia to naponoa' 
ami'-maka Tuama-kue?" 1? Ngkai ree, 
tantara to Roma hante tadulako-ra, pai' 
topojaga to Yahudi mpohoko' Yesus, 
rahoo', 3 pai'-i rakeni hilou hi tomi 
Imam Bohe. Lomo'-na rakeni-i hilou 

hi Hanas, piniana-na Kayafas. Kayafas 
toei Imam Bohe hi mpae toe. 14 Kayafas 
toe-mi to mpo'uli'-raka topoparenta 

to Yahudi wengi: "Agina-pi tau hadua 

mate mposampei ntodea." 12 Simon 
Petrus pai' hadua ana'guru ntani'-na 
mpotuku' Yesus. Ana'guru to hadua 
toei, pome'inca-na Imam Bohe. Jadi', 
mesua'-imi dohe Yesus hi berewe tomi 
Imam Bohe. t6 Petrus mepopea hi 
mali-na, hi wobo' wala. Ngkai ree we'i, 
ana'guru to hadua toei, lou nculii' hi 
mali-na mpololitai tobine to mpojaga 
wobo', bona Petrus rapiliu mesua' 
dohe-na, pai' napo'ema'-i Petrus mesua' 
hi rala-na. t” Tobine topojaga wobo' 
toei mpo'uli'-ki Petrus: "Ha bela iko 
wo'o ana'guru-na tauna toei-e lou?" 
Na'uli' Petrus: "Bela!" 18 Nto'u toe, 
tempo lengi'. Jadi', ba hangkuja dua 
batua pai' topojaga mpobaa apu hi 
berewe hante wuri to morea', pai'-ra 
mokore ntololikia-na moneru. Petrus 
wo'o mokore pai' moneru dohe-ra. 19 Hi 
rala tomi, Imam Bohe mpopekune' Yesus 
na'uli'-ki: "Hema omea-ra ana'guru-nue? 
Napa to nutudui'-raka?" 20 Na'uli' Yesus: 
"Kabiasaa-ku, mololita hante kalonto'- 
lonto'-na hi hawe'ea tauna. Metudui'-a hi 
tomi posampayaa pai' hi Tomi Alata'ala, 
hi kabiasaa-ta kita' to Yahudi morumpu. 
Uma ria to kuwunii'-na. ?! Jadi', napa pai' 

nupekune'-ae? Pekune' moto-ra-kowo 
to mpo'epe-a metudui'. Ra'inca moto 
mpai' napa to ku'uli'." 22 Kana'uli'-na 
Yesus toe, hadua topojaga to mokore 
hi ncori-na mpohopo'-i, na'uli': "Daho' 
mpu'u-ko-kona mololita hewa tetu hi 
Imam Bohe-e!" 23 Na'uli' Yesus: "Ane 
uma makono to ku'uli', uli" lau-mi hi 
rehe'i napa sala'-ku. Tapi' ane makono 
lolita-ku, napa pai' nuhopo'-a?" 24 Ngkai 
ree, Hanas mpohubui topojaga mpokeni 
Yesus hilou hi Imam Bohe Kayafas. 
Nto'u toe, pale-na Yesus tehoo' oa'-pidi. 
25 Simon Petrus, ria-i-pidi mokore pai' 
moneru ngkokore dohe topojaga. Ria 
tauna to mpo'uli'-ki: "Ha bela iko wo'o 
hadua ana'guru-nae?" Nasapu Petrus, 
na'uli': "Bela-kuwo aku'!" 26 Ria wo'o 

hi ree hadua batua Imam Bohe. Batua 
toei, ompi' tauna to naholu Petrus 
tilinga-na. Na'uli' batua toei mpo'uli'-ki 
Petrus: "Ha bela iko to kuhilo-e ngone hi 
pampa toe ria dohe Yesus-e?" 2? Nasapu 
wo'o-mi Petrus, na'uli': "Bela!" Nto'u 
toe, turua'-mi manu'. 23 Mepupulo 
ngkii, Yesus rakeni ngkai tomi Kayafas 
hilou hi tomi gubernur. Topoparenta 

to Yahudi moto, uma-ra mesua' hi 

rala tomi gubernur, apa' gubernur toe, 
bela-i to Yahudi, pai' ane mesua'-ra hi 
rala tomi to bela tomi to Yahudi, jadi' 
babo'-ra ntuku' atura agama-ra, pal 
uma-ra ma'ala ngkoni' pongkoni' Paskah. 
23 Jadi', Gubernur Pilatus hilou hi mali-na 
mpohirua'-raka pai' napekune'-ra: "Napa 
to nipangadu'-ki tauna toii-e?" 30 Ra'uli': 
"Ane ke bela-i tauna to dada'a, ke uma-i 
kibua' hi Tuama Gubernur." 31 Na'uli' 
Pilatus: "Keni hilou nculii', nipohurai- 
miki sala'-na ntuku' ada agama-ni 
moto-koiwo!" Ra'uli' to Yahudi toera: 
"Kai'-le, uma-kai rapiliu mpohuku' mate 
tauna." 32(Toi majadi' bona madupa' 
napa to na'uli' Yesus mpolowa beiwa 
mpai' kamate-na.) 33 Ngkai ree, Pilatus 
mesua' nculii' hi rala tomi, napehubui 
bona Yesus rakeni hi nyanyoa-na, 

pai' napekune'-i: "Ha Iko mpu'u-mi 
Magau' to Yahudi-e?" 34Na'uli' Yesus: 
"Pompekunea' tetu ngkai Gubernur 
moto, ba pololita tau ntani'-nadi?" 

35 Na'uli' Pilatus: "Kawe' to Yahudi-a! 
Hingka to Yahudi-nu moto-kowo hante 
imam pangkeni to mpokeni-ko hi 
aku'-e. Napa-di sala' to nubabehi-e?" 

36 Na'uli' Yesus: "Kamagaua'-ku bela 

ngkai dunia' toi. Ane rapa'-na magau' hi 
dunia' toi mpu'u-a, tauna to mpotuku'-a 
bate me'ewa bona neo'-a rahoko' pai' 
rapewai' hi topoparenta to Yahudi. 
Tapi' Kamagaua'-ku bela ngkai dunia' 
toi." 37 Na'uli' wo'o-mi Pilatus: "Ane 
wae-di, magau' mpu'u-ko?" Na'uli' 
Yesus: "Iko moto to mpo'uli' Aku' 
toi magau'. Pai'-a putu hi dunia' toi, 
bona mpo'uli' napa to makono. Tauna 
to mpokono napa to makono, bate 
mpangala' lolita-ku." 33 Hampetompoi' 
Pilatus: "Ah! Napa-i to nu'uli' makono 
tetu-e?" Oti toe, hilou wo'o-imi Pilatus 
hi mali-na, pai' na'uli'-raka to Yahudi: 
"Nau' hanyalaa kasalaa'-na, uma-kuna 
ria kuruai'. 3? Aga, ane ntuku'-ki ada-ni 
lalau, butu mpae-na hi Eo Paskah, 
kubahaka-kokoi hadua to ratarungku', 
ba hema konoa-ni. Jadi', beiwa: dota-koi 
ane kubahaka-kokoi Magau' to Yahudi 
toii-e?" 40 Mejeu'-ra ra'uli': "Neo', neo! 
Hi'a! Agina Barabas!" (Barabas toe, 
hadua toperampaki.) 
19 LOti toe, Pilatus mpohubui 
tantara-na mpoweba' Yesus. 
2Tantara toera mpobabehi hameha' 
songko ngkai walaa to morui, to hewa 

songko magau', pai' rasongkoi-ki Yesus. 
Oti toe, raheai-i hante baju to mperelei 
hewa baju magau', rapotingkuai'-i pai' 
ra'uli'-ki: "Wori' tabe, Magau' to Yahudi!" 
Pai'-i rahopo'. 3 (19:2) 4 Oti toe, mehupa' 
wo'o-imi Pilatus lou hi mali-na, pai' 
na'uli'-raka to Yahudi: "Hilo, kukeni-imi 
tumai hi koi', bona ni'inca ka'uma-na 
kuruai' nau' hanyalaa kasalaa'-na." 

> Ngkai ree, rakeni mpu'u-imi Yesus hi 
mali-na, mosongkoi rui pai' mobajui 
hante baju to hewa baju magau'. Na'uli' 
Pilatus: "Hilo, etu-imi!" 6 Nto'u imam 
pangkeni pai' topojaga mpohilo Yesus, 
kamejeu'-rami ra'uli': "Parika'-imi! 
Parika'-imi!" Na'uli' Pilatus: "Ane doko' 
niparika'-i, ala'-imi, niparika' moto-imi- 
koiwo, apa' aku', uma-kuna kuruai' 
kasalaa'-na." 7 Ra'uli' to Yahudi: "Ane 
kai'-le, ntuku'-ki atura agama-kai, kana 
rahuku' mate-i, apa' na'uli'-hana Hi'a 
Ana' Alata'ala." 8 Kana'epe-na Pilatus 
toe, hangkedi' kame'eka'-na. ? Mesua' 
nculii'-imi hi rala tomi, pai' mpekune' 
tena Yesus: "Ha to apa mpu'u-ko-kowo 
Iko-e?" Tapi' Yesus, uma-i winihi. 

10 Na'uli' wo'o-mi Pilatus: "Oja'-ko 
mpotompoi'-ae? Ha uma nu'incai, 

aku' toi, ria kuasa-ku mpobahaka-ko 

ba mpoparika'-ko!" 11 Na'uli' Yesus: 
"Ane Alata'ala uma mpowai'-ko kuasa 
tetu, uma ria hangkedia' kuasa-nu 

hi Aku'. Jadi', tauna to mpotonu-a 

hi iko, meliu kabohe jeko'-ra ngkai 
iko." 12 Kana'epe-na Pilatus lolita toe, 
napali' ohea-na bona mpobahaka Yesus. 
Aga mejeu' wo'o-ramo to Yahudi, 
ra'uli': "Ane nubahaka-i-kona, bela-ko 
ema'-na Kaisar! Yesus tetui mpo'uli' 
kaHi'a-na magau'. Jadi', mpo'ewa 
Kaisar-i-hana!" 13 Kana'epe-na Pilatus 
lolita-ra toe, nakeni-imi Yesus hi mali-na, 
pai'-i mohura hi pohuraa pobotuhia 

to rahanga' Ila' Watu. (Hi rala basa 
Yahudi hanga'-na Gabata.) t4 Nto'u toe, 
neo' tebua'-mi eo-na, eo pomporodoa 
nto'u posusa' Paskah. Pilatus mpo'uli'- 
raka to Yahudi: "Etu-imi magau'-ni!" 

15 Mogora-ramo mejeu', ra'uli': "Patehi-i! 
Patehi-i! Parika'-i!" Na'uli' Pilatus: 
"Beiwa? Niperapi' kuparika' magau'-nie?" 
Hampetompoi' imam pangkeni: "Kaisar- 
wadi-kaina magau'-kai." 18 Ka'omea-na 
Pilatus mpotonu Yesus hi hira' bona 
raparika'. Ngkai ree, tantara mpo'ala' 
Yesus, pai'-i rakeni hilou bona raparika'. 

17 Yesus mpaha'a parika'-na hilou hi mali 
ngata, pai'-i rakeni hilou hi po'ohaa' 

to rahanga' Bulu' Banga'woo'. (Hi rala 
basa Yahudi hanga'-na Golgota.) 13 Hi 
rehe'e-imi raparika'. Ria wo'o rodua 

tau ntani'-na to raparika' dohe-na. 
Hadua hi mali ngki'ii-na, hadua hi mali 
ngka'ana-na, pai' Yesus hi laintongo'. 

19 Pilatus mpohubui tantara-na mpotaka' 
hameha' papan hi parika'-na Yesus. Hi 
papan toe te'uki': YESUS TO NAZARET, 
MAGAU' TO YAHUDI. 20 Ukia' toe ra'uki' hi 
rala tolu nyala basa: basa Yahudi, basa 
Latin, pai' basa Yunani. Wori' to Yahudi 
mpobasa ukia' toe, apa' poparikaa'-na 
Yesus mohu' ngata. 21Jadi', imam 
pangkeni mpo'uli'-ki Pilatus: "Neo' 
ra'uki': Magau' to Yahudi! Agina ra'uki': 
'Tauna toi mpo'uli' kaHi'a-na magau' 
to Yahudi.' " 22Na'uli' Pilatus: "Napa 
to ku'uki', bate-nami!" 23 Kahudu-na 
tantara mpoparika' Yesus, ra'ala'-mi 
pohea-na pai' rabagi opo' bagia, hore- 
hore habagia-ra. Aga baju-na-hawo, 
uma ria daua-na, apa' ratanu' hantau 
lau. 24Toe pai' mohawa'-ramo tantara, 
ra'uli': "Neo' raheu' baju toi. Agina 
ntene' undi-ta, ba hema-ta to mporata. 

Tohe'i majadi' bona madupa' napa to 
te'uki' owi hi rala Buku Tomoroli', to 
mpo'uli': "Ra'ala' pohea-ku rabagi-bagi, 
pai' baju-ku rapompenoai'." Jadi', napa 
to rababehi tantara toe, bate hewa 

to te'uki' owi. 25 Mohu' kaju parika' 
Yesus, mokore tina-na pai' hadua ompi' 
tina-na, tobine wo'o-wadi. Ria wo'o Maria 
tobine-na Klopas, pai' Maria Magdalena. 
26 Kanahilo-na Yesus tina-na mokore hi 
ree hi ncori ana'guru-na to nape'ahi', 
na'uli'-miki tina-na: "Ina', etu-imi 

mai ana'-nu." 27 Pai' na'uli' wo'o-miki 
ana'guru-na toei: "Etu-imi tina-nu." 
Ngkai ree, ana'guru toei mpewili' tina-na 
Yesus hi rala tomi-na. 28 Na'inca Yesus 
hudu-mi omea. Jadi', bona madupa' 
napa to te'uki' hi rala Buku Tomoroli', 
na'uli': "Ngkamara-a." 29 Hi ree, ria 
hamanga' ue anggur to mo'onco. Ra'ala' 
hampuhu' wunga to hewa lomo', ralolo' 
hi rala anggur toe, ratu'u hi wuntu 

ra'a kaju hisop, pai' rapopoju'ui-ki wiwi 
Yesus bona na'inu. 3? Kanapemita-na 
Yesus, na'uli': "Hudu-mi!" Oti toe, 
ntungka'-imi, pai' modupe'-mi inoha'-na. 
31 Fo karaparika'-na Yesus toe, eo 
pomporodoa (batua-na, eo kako'ia-na 

Eo Sabat), pai' ntuku' palia to Yahudi 
uma ma'ala ria tomate tetoe hi kaju 
parika' nto'u Eo Sabat. Peliu-liu-nami 
apa' Eo Sabat tohe'e meliu kabohe-na 
ngkai to lalau. Toe pai' topoparenta to 
Yahudi merapi' hi Pilatus bona tauna 
to raparika' toera rapui' witi'-ra, bona 
sohi'-ra mate pai' woto-ra rapopana'u. 
32 Jadi', hilou mpu'u-ramo tantara 
mpopui' witi'-ra to rodua to raparika' 
dohe Yesus. 33 Aga karata-ra hi Yesus, 
rahilo-rawo mpolia' mate-imi. Uma-pi 
oko rapui' witi'-na. 34 Aga hadua tantara 
mpojalo lumpeha-na hante ponci'-na. 
Karajalo-na tohe'e, mo'ili-mi tumai raa' 
pai' ue. 3?Tauna to mpohilo kajadia' 
toe, hi'a-mi to mpo'uli' napa to nahilo, 
bona mepangala' wo'o-moko-koiwo. 
Makono lolita-na, pai' na'inca mpu'u 
kamakono-na. 28 Tohe'i jadi! bona 
madupa' napa to te'uki' owi hi rala 
Buku Tomoroli' to mpo'uli': "Uma mpai' 
hamehaa' wuku-na to rapui'." 37 Ria 
wo'o lolita Buku Tomoroli' to mpo'uli': 
"Hira' mpongoa'-i mpai' to rajalo owi." 
38 Oti toe, ria hadua tauna to rahanga' 
Yusuf, ngkai ngata Arimatea. Mepangala' 
bongo-i hi Yesus, apa' mpoka'eka'-i 

topoparenta to Yahudi. Kamate-na 
Yesus toe, Yusuf hilou hi Pilatus, pai'-i 
mperapi' woto-na bona ratana. Pilatus 
mpiliu moto-i. Jadi', hilou mpu'u-imi 
Yusuf mpo'ala' woto-na Yesus. 3? Dohe 
Yusuf, ria wo'o Nikodemus, to ria-imi 
hangkani mpencuai' Yesus ngkabengia. 
Nikodemus toei ngkeni anu mohonga 
to rahanga' mur pai' gaharu, kira-kira 
tolu mpulu' kilo katomo-na. #?To rodua 
toera mpo'ala' woto Yesus, raputu' hante 
kain to bula, pai' ragelai' hante anu 
mohonga toe, ntuku' ada popatana to 
Yahudi. 41 Mohu' poparikaa'-na Yesus, ria 
pampa, pai' hi rala pampa toe, ria wulou' 
hi panapa bulu' to raporodo hewa daeo'. 
Daeo' toe bo'u-pidi, ko'ia rapotanai. 
42 Jadi', apa' daeo' toe mohu', pai' neo! 
ntepu'u wo'o-mi eo pepuea', toe pai' 
rapesahui-mi mpotu'u woto Yesus hi rala 
daeo' toe. 
20 tHi eo Mingku mepupulo 

ngkii, mobee-bengi-pidi, Maria 
Magdalena hilou hi daeo'. Rata hi ria, 
nahilo-hawo, watu po'unca-nae tederu'- 
mi ngkai wobo' daeo'. 2 Pokeno-nami 
hilou hi Simon Petrus pai' ana'guru to 
hadua to nape'ahi' Yesus, na'uli'-raka: 

"Ra'ala'-mi-hana woto Pue' ngkai daeo', 
pai' uma ki'incai hiapa karatu'ua-na!" 

3 Hilou-ramo Petrus hante ana'guru to 
hadua toei hi daeo'. “Roduaa-ra mokeno, 
aga meliu kagasi-na ana'guru to hadua 
ngkai Petrus, toe pai' ri'ulu-i-hana rata 
hi daeo'. ? Mengkabungku'-i mpelongi' 
hi rala-na, aga uma-i ulu mesua'. 
Nahilo-hawo kain to rahompui'-ki Yesus 
bate-na moto hi ree. “Simon Petrus 
rata ngkabokoa', kaliliu mesua'. Nahilo 
wo'o-hawo kain hompu'-na hi ree. ' Aga 
kain to rapopohoo'-ki woo'-na Yesus, 
telulu pai' tetu'u ntani'. 3 Ngkai ree, 
ana'guru to hadua, to ri'ulu rata hi daeo' 
we'i, mesua' wo'o-imi-hawo mpohilo, 
pai' napangala'-mi. ? Duu' rata hi eo toe, 
ko'ia oa' rapaha napa to te'uki' hi rala 
Buku Tomoroli' owi to mpo'uli': Yesus 
kana tuwu' nculii'. 10 Oti toe, nculii'-ramo 
ana'guru to rodua toera hilou hi tomi-ra. 
11 Aga Maria Magdalena mokore hi 

mali daeo', ntora geo'. Bula-na geo', 
mengkabungku'-i melongi' hi rala daeo'. 
12 Nahilo-hawo rodua mala'eka, moheai 
to bula, mohura-ra hi karatu'ua woto-na 
Yesus wengi, hadua tono' hi woo'-na, 
to hadua tono' hi witi'-na. 13 Mepekune' 

mala'eka toera hi Maria ra'uli': "Napa pai' 
geo'-ko?" Na'uli' Maria: "Apa' ra'ala'-imi 
Pue'-ku ngkai rei, pai' uma ku'incai hiapa 
karatu'ua-na." 14Ngkai ree, me'ili'-i 
Maria, nahilo-hawo hadua tauna mokore 
hi tilingkuria-na. Ntaa' Yesus-midi- 
hana, aga uma na'incai kaYesus-na. 

15 Mepekune' Yesus hi Maria: "Napa 

pai' geo'-ko totina? Hema to nupali'?" 
Na'uli'-hawo we'i Maria, pue' pampa 
moto to nahilo toe-e. Toe pai' na'uli'-ki: 
"Ane Iko Tuama to mpo'ala' woto-nae, 
tudo'-ka-kuwo hiapa pontu'ua-nu, bona 
ku'ala'-i." 16 Na'uli' Yesus: "Maria." 
Pe'ili'-nami Maria hi Yesus, pai' na'uli' hi 
rala basa Yahudi: "Rabuni!" (batua-na: 
"Guru"). 17 Na'uli' Yesus mpo'uli'-ki 
Maria: "Neo'-a ulu nukamu, apa' ko'ia-a 
mengkahe' hilou hi Tuama-ku. Hilou-ko 
hi ompi'-ku, uli'-raka kahilou-ku hi 
Tuama-ku bo Tuama-ni, Alata'ala-ku 

bo Alata'ala-ni." 18 Kahilou-nami Maria 
Magdalena mpohirua'-raka ana'guru-na 
Yesus pai' na'uli': "Kuhilo-imi-kuna Pue'!" 
Pai' naparata-raka hawe'ea to na'uli' 
Yesus. 19 Ngkabengia eo Mingku toe, 
ana'guru-na Yesus morumpu hi tomi to 
tehohoki wobo'-na, apa' mpoka'eka'-ra 

topoparenta to Yahudi. Muu-mule' 
rata-imi Yesus mokore hi laintongo'-ra, 
pai' natabe-ra, na'uli': "Kalompea' rata hi 
koi'." 20 Oti toe, natudo'-miraka pale pai' 
lumpeha-na. Uma-pi mowo kagoe'-ra 
mpohilo Pue'-ra. 21 Na'uli' tena Yesus: 
"Kalompea' rata hi koi'. Hewa Tuama-ku 
mposuro-a, wae wo'o Aku' mposuro-koi." 
22 Oti toe, natuwui'-ramo hante inoha'-na 
pai' na'uli: "Doa-mokoi Inoha' Tomoroli'. 
23 Hema-hema to ni'ampungi jeko'-ra, 
Alata'ala to mpo'ampungi-ra. Ane uma 
ni'ampungi jeko'-ra, Alata'ala uma 
mpo'ampungi-ra." 24Tomas, hadua 
ngkai to hampulu' rodua ana'guru Yesus, 
to ra'atu Ntomoropa', uma-i-hana ria 
hante doo-na nto'u karata-na Yesus 
toe. 2? Toe pai' doo-na ntora mpo'uli'-ki: 
"Kihilo-imi-kaina Pue'!" Na'uli' Tomas: 
"Ane ko'ia kuhiloi pakua' to hi pale-na 
pai' ku'unco' karawe-ku hi pakua' toe, 
pai' ane ko'ia ku'unco' pale-ku hi jaloa to 
hi lumpeha-na, bate uma kupangala'." 
26 Fo Mingku boko', morumpu wo'o-ramo 
ana'guru-na hi rala tomi. Nto'u toe, 
Tomas, ria wo'o-imi-hawo dohe-ra. 
Tehohoki omea wobo', aga nau' wae, 
muu-mule' rata-imi Yesus mokore hi 

laintongo'-ra, na'uli'-raka: "Kalompea' 
rata hi koi'." 77 Oti toe, na'uli' mpo'uli'-ki 
Tomas: "Tu'u-mi karawe-nu hi rei, 
pai' hilo pakua' to hi pale-ku. Mai 
pale-nu, nupe'unco' hi rala jaloa to hi 
lumpeha-ku. Neo'-pi morara' nono-nu. 
Pangala'-mi!" 28 Na'uli' Tomas: "Pue'-ku! 
Alata'ala-ku!" 29 Na'uli' Yesus mpo'uli'-ki: 
"Mepangala'-ko apa' nuhilo-ama. 
Marasi'-ra tauna to mepangala' hi 
Aku', nau' ko'ia-a rahiloi." 30 Wori'-pidi 
tanda mekoncehi to nababehi Yesus 
pai' to rasabii' ana'guru-na, aga uma 
te'uki' omea hi rala sura toi. 3! Aga 
napa to ku'uki' hi rehe'i, ku'uki' bona 
nipangala' kaYesus-na Magau' Topetolo', 
Ana' Alata'ala, pai' bona mporata-koi 
katuwua' to lompe' duu' kahae-hae-na 
ngkai pepangala'-ni hi Hi'a. 
2 1 1 Oti toe, Yesus mpopehuwu woto- 
na hangkani-pi hi ana'guru-na, hi 
wiwi' Rano Tiberias. Hewa toi tutura-na: 
2 Ba hangkuja dua ana'guru-na morumpu 
hi ria. Simon Petrus, Tomas to ra'atu 
Ntomoropa', Natanael ngkai Kana hi 
Galilea, to rodua ana' Zebedeus, pai' 
rodua ana'guru ntani'-na. 3 Na'uli' 
Simon Petrus hi doo-na: "Hilou-a-kuna 

mebau'." Ra'uli' doo-na: "Hilou wo'o- 
ka-kaiwo." Hilou mpu'u-ramo mohawi' 
sakaya pai'-ra mojala' hi rano. Aga 
hamengia toe, uma ria hama'aa woko' 
jala'-ra. “Parabaja-mi, Yesus mokore 
hi talinti, aga uma ra'incai kaYesus-na. 
> Na'uli'-raka: "Ana'-ku, ria wa bau'-nie?" 
Ra'uli': "Uma-di ria-e." * Na'uli'-raka: 
"Tene' hi mali ngka'ana sakaya jala'- 
ni, bate morasi'-koi mpai'." Ratene' 
mpu'u-mi jala'-ra, pai' uma-pi rakulei' 
mpodii', apa' uma mowo kawori'-na 
uru to hi rala-na. ' Ngkai ree, ana'guru 
to nape'ahi' Yesus mpo'uli'-ki Petrus: 
"Pue'-hana toe-e mai!" Mpo'epe toe-di 
Petrus, kana'unco'-nami baju-na (apa' 
uma-i mobajui), nahoo' hi hope'-na, 
pai' mengkalitowo'-imi hilou hi rala ue, 
monangu hilou hi role-na. 8 Ana'guru to 
ntani'-na, bate hi rala sakaya moto-ra, 
mpodii' jala' to ponu' uru hilou hi 
wiwi' rano. Uma-ra molaa rahi ngkai 
role-na, kira-kira ha'atu mete-wadi. 

9 Kamana'u-ra hi role-na, rahilo-rawo 
ria-mi apu to rapobaa hi ree hante wuri 
to morea', pai' hi lolo apu ria uru pai' ria 
wo'o roti. 10 Na'uli' Yesus mpo'uli'-raka: 
"Keni-mi tumai ba hangkuja ma'a uru 

woko' jala'-nie." 11 Simon Petrus ngkahe' 
hi sakaya pai' nadii' jala'-na tumai hi 
role-na. Jala' toe bihi' hante uru to 
bohe: ha'atu lima mpulu' tolu ma'a 
kadea-ra. Aga nau' wae kawori'-na, 
uma moto morenta jala' toe. 12Na'uli' 
Yesus: "Mai-tamo moduhu." Uma ria 
haduaa ana'guru to daho' mpekune'-i: 
"Hema-ko?" apa' monoto-mi hi nono-ra 
kaHi'a-na mpu'u-mi Pue'. 13 Hilou-imi 
Yesus mpo'ala' roti pai' nawai'-raka. 
Napohewa toe wo'o hante bau' uru. 
14Tohe'i katolu ngkani-nami Yesus 
mpopehuwu woto-na hi ana'guru-na 
ngkai katuwu'-na nculii'. 1 Ka'oti-ra 
ngkoni', na'uli' Yesus mpo'uli'-ki Simon 
Petrus: "Simon ana' Yohanes, ha 
nupe'ahi'-a meliu ngkai doo-nu toera lau 
mpe'ahi'-a?" Na'uli' Petrus: "Io', nu'inca 
moto Pue', kakupoka'ahi'-nue." Na'uli' 
Yesus: "Ane wae, podoo ana' bima-ku." 
16 Oti toe, Yesus mpekune' Petrus 
karongkani-na: "Simon, ana' Yohanes, 
ha nupe'ahi'-a?" Na'uli' Petrus: "Io", 
nu'inca moto Pue', kakupoka'ahi'-nue." 
Na'uli' Yesus: "Ane wae, ewu-ra bima- 
ku." 17 Ngkai ree, Yesus mpekune'-i 
katolu ngkani-na: "Simon, ana' Yohanes, 

ha nupoka'ahi' mpu'u-a?" Peda'-mi 
nono-na Petrus, apa' Yesus mpekune'-i 
tolu ngkani ba napoka'ahi' mpu'u-i. 
Jadi', na'uli' Petrus: "Pue', nu'inca 
hawe'ea-na. Nu'inca kakupoka'ahi'-nu." 
Na'uli' Yesus: "Ane wae, podoo bima-ku. 
18 Makono mpu'u lolita-ku toi: Bula-nu 
mongura-pidi, iko moto mpehoo' abe' hi 
hope'-nu, pai'-ko hilou hiapa konoa-nu. 
Aga ane motu'a-poko mpai', nutonu 
pale-nu rahoo' tau ntani'-na, pai'-ko 
rakeni hilou hi ka'umaa-na nupokonoi." 
19 Hante walatu toe, Yesus mpolowa 
beiwa Petrus rapatehi mpai', bona 
mpobila' Alata'ala. Oti toe, na'uli' 
wo'o-mi Yesus, mpo'uli'-ki Petrus: 
"Tuku'-ama!" 20 Ngkai ree, kame'ili'-nami 
Petrus, mpohilo-i ana'guru to nape'ahi' 
Yesus mpotuku'-ra. (Ana'guru toe-mi 

to mohura ncori Yesus bula-ra ngkoni' 
ngkabengia pai' mpekune'-i: "Pue', 
hema-idi mpai' to mpobalu'-koe?") 

21 Kanahilo-na Petrus ana'guru toe, 
napekune' hi Yesus: "Pue', beiwa-i-hawo 
mpai' doo-ku toii-e?" 22 Na'uli' Yesus: 
"Ane konoa-ku tuwu' ncuu-i duu'-ku rata 
nculii' mpai', uma mingki' nu'inca iko! 
Wule' tuku'-ama-hana." 23 Ngkai ree, 

molele-mi kareba hi topetuku' Yesus, to 
mpo'uli' ka'uma-na mpai' mate ana'guru 
toei. Ntaa' bela-di-hawo toe to na'uli' 
Yesus-e. Api' wae-di-hawo: "Ane konoa- 
ku tuwu' ncuu-i duu'-ku rata nculii', 
uma mingki' nu'inca iko." 24 Ana'guru 
toe-imi to mpohilo hawe'ea to jadi' toe, 
pai to mpo'uli' posabi'-na. Hi'a-mile 

to mpo'uki' sura toi-e. Pai' ta'inca 
kamakono-na lolita-na toi. ?? Wori'-pidi 
to ntani'-ntani'-na to nababehi Yesus. 
Ane rapa'-na butu nyala-na to nababehi 
toe ra'uki' hi rala buku, kupekiri nau' 
humalili" dunia' toi rapontimamahii-ki, 
ba kana uma-i liu apa' wori' lia buku. 

1 Teofilus to rabila': Hi rala sura-ku 

to lomo'-na, oti-mi ku'uki' hawe'ea 
to nababehi pai' to napetudui' Yesus, 
ntepu'u ngkai lomo' pobago-na, 2 duu' 
rata hi eo kara'ongkoa'-na hilou hi 
suruga. Ka'oti-na rapatehi pai' rapotuwu' 
nculii', wori" ngkani-i mpopehuwu 
woto-na hi suro-na, bona monoa'-mi 
ra'inca katuwu'-na nculii'. Rala-na 
opo' mpulu' eo, rahilo moto-i, pai'-i 
mpotudui'-ra beiwa patuju-na Alata'ala 
mpohore manusia' ngkai huku' jeko'-ra 
pai' mpopajadi'-ra ntodea-na hi rala 
Kamagaua'-na. Kako'ia-na me'ongko' 
hilou hi suruga, hante kuasa Inoha' 
Tomoroli' natu'u hawa'-na hi suro-na 
to napelihi-ramo toe. 3(1:2) 4Rala-na 
hangkani, bula-na morumpu dohe-ra, 
nawai'-ra hawa' toi. Na'uli'-raka: "Neo' 
ulu nipalahii ngata Yerusalem. Popea ulu 
hi rei duu'-na Tuama-ku mpowai'-koi to 
najanci-mi, to ku'uli'-mikokoi mperi'ulu. 
3 Apa' Yohanes meniu' hante ue. Tapi' 
ba hangkuja eo-damo, raniu'-koi hante 
Inoha' Tomoroli'." * Hangkani wo'o, nto'u 
suro-na morumpu hangkaa-ngkania 
hante Yesus, mepekune'-ra hi Yesus, 
ra'uli': "Pue', ba tempo toi-mi nubahaka- 

ta ngkai bali'-ta pai'-ko jadi' Magau' 

to Israel?" / Na'uli' Yesus: "Tuama-ku 
moto to mponoa' ba nto'uma kadupa'-na 
hawe'ea patuju to napakatantu-mi 
hante kuasa-na. Uma mingki' ni'inca 
koi'. 8 Sampale-di, mporata-koi mpai' 
baraka' ane hompo-ipi Inoha' Tomoroli' 
hi koi'. Nto'u toe mpai', koi' jadi' 
sabi'-ku hi Yerusalem, hi tana' Yudea 
pai' Samaria, duu' rata hi humalili' 
dunia'." 9 Ka'oti-na mololita hewa toe, 
kate'oo-ongkoa'-imi hilou hi langi'. 
Mengoa'-ramo mpongoa -i, duu'-na 
uma-ipi rahiloi apa' naleru limu'-imi. 

10 Bula-ra mengoa'-pidi hi langi' mponaa 
pe'ongko'-na, ria ncorobaa rodua tomane 
moheai pohea to mengea' mokore hi 
ncori-ra. tt Ra'uli' to rodua toera: "Ee 
to Galilea! Napa pai' ntora mengoa'-koi 
hi langi'? Yesus to nihilo te'ongko' hilou 
hi suruga toei lou, wae wo'o-i mpai' 
nculii' tumai ngkai suruga hewa to 
nihilo-e we'i." 12 Ngkai ree, nculii'-ramo 
suro-na ngkai Bulu' Zaitun hilou hi 
Yerusalem. Bulu' Zaitun toe, ba hakilo 
kalaa-na ngkai Yerusalem. 13 Karata-ra 
hi ngata, hilou-ramo hi tomi po'ohaa'-ra 
ngkahe' hilou hi kamar to hi lolo-na. 

Hanga' suro Pue' Yesus toera: Petrus, 
Yohanes, Yakobus pai' Andreas, Filipus 
pai' Tomas, Bartolomeus pai' Matius, 
Yakobus ana' Alfeus, Simon to Zelot, 
pai' Yudas ana' Yakobus. 14 Hawe'ea-ra 
morumpu hangkaa-ngkania, pai' tida-ra 
mosampaya. Dohe-ra, ria wo'o ba 
hangkuja dua tobine, hante Maria 
tina-na Yesus pai' ompi'-ompi'-na 
Yesus. 1? Rala-na ha'eo, ria ba ha'atu 
rompulu'-ra morumpu. Nto'u toe, 
mokore-imi Petrus hi laintongo' ompi' 
hampepangalaa'-na toera, pai'-i 
mololita, na'uli': 18 "Ompi'-ompi', napa 
to te'uki' hi rala Buku Tomoroli' kana 
madupa'. Owi hante wiwi Magau' Daud, 
Inoha' Tomoroli' mpolowa ami'-mi 
Yudas, to mpakeni tauna to mpohoko' 
Yesus. 1' Yudas toei, doo-ta moto-i, pai' 
napo'ana'guru moto-i Pue' Yesus, hibalia 
hante kita'." 18 (Yudas toei mpo'oli tana' 
hante doi to narata ngkai gau'-na to 
dada'a. Hi tana' to na'oli tohe'e, mate 
monawu'-i, mobenta ta'i tina-na, alaa-na 
ihi' rala-na malali omea. 19 Hawe'ea pue' 
ngata Yerusalem mpo'inca omea to jadi' 
tohe'e. Toe pai' tana' tohe'e rahanga' 

hi rala basa-ra moto Hakal-Dama. 

Batua-na, Tana' Raa'.) 20 Na'uli' wo'o-mi 
Petrus: "Hi rala Buku Rona' Daud, 

ria lolita to mpolowa Yudas. Hewa 

toi moni-na: 'Pelele' moto-miki-hawo 
po'ohaa'-na wao'. Neo' ria ba haduaa 
to mpo'ohai'.' Pai' ria wo'o te'uki' 

hewa tohe'i: 'Agina huraa-nae na'ala' 
kahadua-na.' " 21 Ngkai ree, napokaliliu 
Petrus lolita-na, na'uli': "Ompi'-ompi', 
toe pai' kana ria hadua ngkai olo'- 

ta tapelihi jadi' sabi' mpodohei-kai 
mposabii' katuwu'-na nculii'-mi Pue' 
Yesus. Tauna to tapelihi toe, kana hadua 
to biasa ami'-mi dohe-ta nto'u-na Pue' 
Yesus mako' hilou hiapa-apa hante 
kita', ntepu'u ngkai pobago-na Yohanes 
Topeniu' duu' rata hi kara'ongko'-nami 
Pue'-ta ngkai laintongo'-ta." 22(1:21) 
23 Ngkai ree, rodua tomane to ratudo'. 
Hanga'-na to hadua, Yusuf Barsabas, 
pai' to hadua Matias. (Yusuf toei, ria 
wo'o to mpohanga'-i Yustus.) ?4 Oti toe, 
mosampaya-ramo, ra'uli': "Pue', nu'inca 
omea nono tauna. Yudas, monawu'- 
imi-hana ngkai bago-na jadi' suro-nu, 
pai'-i rahuku' ntuku'-ki gau'-na. Toe pai' 
kiperapi' Pue', tudo'-kakai hema ngkai 
hira' to rodua tohe'ira to nupelihi-mi 

jadi' sampei-na." 25 (1:24) 29 Oti-ramo 
mosampaya, ratene'-mi undi hewa 
pompenoa'-ra. To natudo' pompenoa'-ra 
toe, Matias. Jadi', ra'ongko' mpu'u-imi 
jadi' suro Pue' Yesus, bona hono' 
hampulu' rodua-ra hewa to lomo'-na. 
2 1 Rata mpu'u-mi eo bohe to Yahudi 
to rahanga' Eo Pentakosta, hawe'ea 
topetuku' Yesus morumpu mopahantuda. 
2 Muu-mule' ra'epe to moni ngkai langi', 
hewa pewui ngolu' to bohe. Moni tohe'e 
ka'epea hobo' hi rala tomi porumpua-ra. 
3 Pai' rahilo-rawo anu to hewa apu 
to molence mpojila', ngkenele pai' 
dungku hi butu-butu dua-ra. “Ngkai 
ree, nakuasai omea-ramo Inoha' 
Tomoroli', pai' ntepu'u-ramo mololita 
hante basa-basa to ko'ia ra'incai, 
ntuku' to napopolibu'-raka Inoha' 
Tomoroli'. ? Nto'u toe wo'o-hawo, ria hi 
Yerusalem wori' to Yahudi ngkai ngata 
humalili' dunia'. Tauna tohe'era paka' to 
mengkoru hi Pue' Ala. ?Kampo'epe-ra 
moni to hewa ngolu' we'i, mo'iko-ramo 
tumai morumpu. Ingu'-ra, apa' hore- 
hore mpo'epe basa-ra moto to rapake' 
suro Pue' Yesus toera. ' Uma mowo 
kakonce-ra, ra'uli': "Napa-koiwo to jadi' 

tohe'i-e? Bo paka' to Galilea moto-ra 
to mololita toera. 3Hiaa' napa-di pai' 
ta'epe-ra mololita hi rala basa-ta moto? 
9 Kita' toi, wori' nyala basa-ta. Ria-ta 
ngkai tana' Partia, Media, Elam, ngkai 
Mesopotamia, Yudea pai' Kapadokia. 
Ria-ta to ngkai tana' Pontus pai' Asia, 
10 ngkai Frigia pai' Pamfilia, ngkai Mesir 
pai' ngkai tana' Libia to mohu' ngata 
Kirene. Ria-ta to rata ngkai ngata 
Roma. !! Hantongo'-ta to Yahudi, pai' 
ria wo'o tau ntani'-na to mesua'-mi 

hi agama Yahudi. Ria to tumai ngkai 
tana' Kreta pai' tana' Arab. Hawe'ea-ta 
himpau mpo'epe-ra mololita hi rala 
basa-ta moto, mpololita kajadia' bohe to 
nababehi Alata'ala." 12 Konce pai' ingu' 
omea-ramo, pai' momepekune'-ra hadua 
pai' hadua, ra'uli': "Napa mpu'u-koiwo 
batua-na to hewa toi-e?" 13 Aga ria 
wo'o-ra hantongo' to mepopo'ore', 
ra'uli': "Malangu-ra-hanale!" 14 Ngkai 
ree, mokore-imi Petrus hante doo-na 
to hampulu' hadua, pai'-i mpololitai 
tauna to wori'. Mololita-i napesukui, 
na'uli': "Ompi'-ompi' to Yahudi, pai' 
koi' omea to mo'oha' hi Yerusalem! 
Pe'epei lompe'-koi, apa' napa to majadi' 

tohe'i kupakanoto-kokoi. 1? Kai' tohe'i-e, 
uma-kai malangu hewa to ni'uli', apa' 
ko'ia-hawo tempo ponginua. Lako' 

jaa sio mepulo. !?To jadi' tohe'i-e, 
kadupa'-na to nalowa ami'-mi Pue' 
Ala owi hante wiwi nabi Yoel, hewa 
toi moni-na: 1/ Na'uli' Alata'ala: 'Nto'u 
kahudua dunia' mpai', Aku' mpewai' 
Inoha'-ku hi manusia' omea. Ana'-ni 
tomane pai' ana'-ni tobine mpohowa' 
mpai' lolita-ku. Kabilasa-ni mpohilo 
pangila to kupopohiloi-raka. Totu'a-ni 
mo'ompo' napa to kupopo'ompoi'-raka. 
18 Rata-rata hi batua-ku, tomane ba 
tobine, kuwai'-ra Inoha'-ku hi eo toe 
mpai', pai'-ra mpohowa' lolita-ku. 

19 Kupopohiloi-koi anu mekoncehi hi 
langi', pai' tanda mekoncehi hi wongko 
dunia' wo'o. Ria mpai' raa' pai' apu pai' 
rangahu to bue'. 20 Mobengi mpai' eo, 
wula molei hewa raa', kako'ia-na rata 
Eo Pue', eo to bohe pai' to mobaraka' 
lia. 21 Nto'u toe mpai', hema-hema 

to mekakae hi Pue' bate rahore ngkai 
huku' jeko'-ra.' " Toe-mi lolita-na 

nabi owi mpolowa karata-na Inoha' 
Tomoroli'. 22Oti toe, na'umpui' Petrus 
lolita-na, na'uli': "Ompi'-ompi'-ku to 

Israel! Pe'epei to ku'uli'-kokoi tohe'i. 
Yesus to Nazaret, Hi'a-mi to napelihi 
pai' napakatantu Alata'ala jadi' Magau' 
Topetolo'. Alata'ala mpopo'incai-koi 
kaYesus-na Magau' Topetolo', apa' 
nawai'-i kuasa mpobabehi wori' tanda 
mekoncehi pai' anu mobaraka' pai' 
kajadia' bohe. Nihilo moto-mi hawe'ea 
toe ompi', pai' ni'inca kamakono-na. 

23 Yesus toe ratonu hi koi', pai'-i nipatehi, 
nitonu hi tauna to dada'a bona raparika'. 
Ntaa' to jadi' toe, bate ntuku' hawa' 

to napakatantu ami'-mi Alata'ala, apa' 
na'inca ami' napa to kana majadi'. 

24 Koi' mpopatehi Yesus, aga Alata'ala 
mpotuwu' nculii'-i, nabahaka-i ngkai 
kuasa kamatea, apa' bate uma-i ma'ala 
mate oa'. 2? Apa' wae to na'uli' Magau' 
Daud owi mpolowa Yesus, hewa tohe'i: 
'Kuhilo, bate Pue' oa' to mpodoo-a. 
Uma kupoka'eka' ba apa-apa, apa' 

Pue' to mpotulungi-a. 2? Toe pai' goe' 

lia nono-ku, pai' ntora ku'une'-ko Pue'. 
Rodo moto-a mpopea-ko. ?” Apa' uma 
nupelele' kao'-ku tida hi po'ohaa' tomate, 
woto-ku uma nupelele' hi rala daeo' 
duu'-na pope, apa' Aku' batua-nu to 
nupelihi. 28 Nutudo'-maka ohea mporata 

katuwua' to lompe'. Hono' lia mpai' 
kagoea'-ku, ane ria-apa mpai' dohe-nu.' 
" Toe-mi we'i lolita Daud mpolowa Pue' 
Yesus. 29 Ngkai ree, na'uli' wo'o-mi 
Petrus: "Ompi'-ompi'-ku, ma'ala ta'uli' 
hante kanoto-noto-na, bela woto-na 
moto to natoa' lolita Daud toe we'i. 
Apa' tuama-ta Daud, mate moto-i-hawo 
pai'-i ratana. Daeo'-na ria hi ngata-ta 
duu' tempo toi. 3? Daud hadua nabi, pai' 
na'inca ami' napa to nababehi Alata'ala hi 
eo mpeno. Alata'ala mpobabehi janci-na 
hi Daud hante mosumpa, na'uli': hadua 
mpai' ngkai muli Daud na'ongko' jadi' 
magau' hewa Daud moto. Jadi', toe 
pai" Daud mpolowa ami'-mi katuwu'-na 
nculii' Magau' Topetolo', na'uli': uma-i 
rapelele' hi po'ohaa' tomate, pai' woto-na 
uma rapelele' hi rala daeo' duu'-na 
pope. 31(2:30) 3? "Yesus toe-mile to 
natoa' lolita Daud-e we'i. Apa' Hi'a-mi 
to napotuwu' nculii' Alata'ala-e. Kai' 
toi-mi to jadi' sabi'-na. 33 Alata'ala to 
Tuama mpo'ongko'-imi, napopohura-i 
hi huraa karabilaa' hi mali ngka'ana-na, 
pai' nawai'-imi Inoha' Tomoroli'. Ngkai 
ree, Yesus mpohubui Inoha' Tomoroli' 
tumai hi kai', ntuku' janci-na Alata'ala. 


SURO 2.34-39 516 


Jadi', napa to nihilo pai' to ni'epe-mi toe 
we'i lau, majadi' sabana kuasa Inoha' 
Tomoroli'. 24 "Ompi'-ompi', bela-hawo 
Daud to ngkahe' hilou hi suruga. Tapi' ria 
lolita-na Daud to mpolowa kangkahe'- 
na Yesus hilou hi suruga, hewa toi 
moni-na: Pue' Ala mpo'uli'-ki Pue'-ku: 
'Mohura-moko hi mali ngka'ana-ku, 

35 duu'-na kupopengkoru hawe'ea 
bali'-nu hi Iko.' 38Jadi', toe pai' hawe'ea 
to Israel kana mpo'inca mpu'u-mpu'u: 
Yesus to niparika'-e, Hi'a toe-mi to 
napelihi Alata'ala jadi' Pue' pai' Magau' 
Topetolo'." 37 Kara'epe-na ntodea lolita 
Petrus toe, soho'-mi nono-ra, pai' 
mepekune'-ra hi Petrus pai' hi suro 
Pue' Yesus ntani'-na, ra'uli': "Ane wae, 
napa-mi-kaiwo to kana kibabehi?" 

38 Na'uli' Petrus: "Medea-mokoi ngkai 
jeko'-ni, pai'-koi raniu' butu-butu 
dua-ni jadi' topetuku' Yesus Kristus. 
Ngkai ree mpai', Alata'ala mpo'ampungi 
jeko'-ni, pai' nawai'-koi Inoha' Tomoroli'. 
39 Apa' Alata'ala mojanci kanawai'-nata 
Inoha' Tomoroli', pai' hi muli-muli-ta, 
duu' rata hi tauna to molaa. Pojanci 
Alata'ala toe, bate bagia hawe'ea 
tauna to nakio' Pue'-ta Pue' Ala jadi' 

topetuku'-na." 40 Wori' nyala-pi lolita-na 
Petrus hi ntodea, naparesai'-ra pai' 
napopo'ingai'-ra, na'uli': "Medea-moko!! 
Neo'-pi nituku' tauna to dada'a to tuwu' 
tempo toi, bona neo'-koi narata pehuku' 
Alata'ala to mporumpa'-ra mpai'!" 

41 Wori'-mi tauna to mpopangala' lolita 
Petrus, pai'-ra raniu' jadi' topetuku' 
Yesus. Hi eo toe, kawori' tauna to 
mepangala' hi Yesus, tetampai-mi 
kira-kira tolu ncobu. 42 Topetuku' Yesus 
to bo'u toera ntora mpopetudui' hi 
suro Pue' Yesus, pai' tida-ra morumpu 
hangkaa-ngkania. Ngkoni'-ra hangkaa- 
ngkania, mpopihe-pihe roti mpokiwoi 
kamate-na Pue' Yesus, pai' mosampaya 
wo'o-ra hangkaa-ngkania. #3 Wori' 

anu mobaraka' pai' tanda mekoncehi 
to rababehi suro Pue' Yesus. Toe pai' 
me'eka' lia-ramo ntodea. 7? Hintuwu'- 
ramo hawe'ea topepangala' hi Yesus. 
Rewa-ra raporewa hangkaa-ngkania. 
45 Ria-ra to mpobalu' ihi' tomi-ra, pai' 
doi oli-na rabagi-bagi hi doo-ra to 
nakakurai'. 46 Butu eo-na morumpu-ra 
hi Tomi Alata'ala. Mpopihe-pihe-ra roti 
mpokiwoi kamate-na Pue' Yesus, pai' 
ngkoni'-ra hangkaa-ngkania hi rala 


SURO 2.47-3.8 518 


tomi-ra hante goe' pai' karoli'-roli' 
nono-ra. Y Ntora mpo'une'-ra Alata'ala, 
pai' hawe'ea ntodea mpokagoe'-ra. 
Butu eo-na Pue' mpodonihii kawori'-ra: 
batua-na, butu eo-na kawoo-woria' 
tauna to mepangala' hi Pue' Yesus 
duu'-na tehore ngkai huku' jeko'-ra. 

1 Rala-na ha'eo, Petrus pai' Yohanes 

hilou hi Tomi Alata'ala hi tempo 
posampaya to Yahudi, jaa tolu 
ncimonou'. 2Hi wobo' to rahanga' Wobo' 
Ncola, ria hadua tomane to pungku ngkai 
kaputu-na. Butu eo-na rakeni oa'-i-hawo 
hi wobo' toe bona ma'ala-i merapi'-rapi' 
hi tauna to hilou hi Tomi Alata'ala. 
3 Kampohilo-na Petrus pai' Yohanes 
mesua', kaliliu naperapii'-ra. “Petrus 
pai' Yohanes mponaa topungku toei. 
Na'uli' Petrus mpo'uli'-ki: "Penoto'-kai!" 
> Nanaa mpu'u-ramo, apa' nasarumaka 
mporata-i doi ngkai hira'. #Na'uli' wo'o- 
mi Petrus: "Uma mpu'u ria doi-ku. Aga 
napa to ria hi aku', toe to kuwai'-koko: 
Hante kuasa Yesus Kristus to Nazaret 
ku'uli', mako'-moko!" ' Ngkai ree, Petrus 
mpokamu pale ka'ana topungku toei 
bona mokore-i. Hangaa moroho-mi 
witi'-na. 8 Hangkore-i-dile mokore-e, 

pai'-i momako' hilou tumai. Ngkai ree, 
mesua'-imi hi rala Tomi Alata'ala dohe 
Petrus pai' Yohanes, momako' pai' 
mohajo-hajo mpo'une' Alata'ala. ? Wori' 
tauna mpohilo-i momako' pai' mpo'une' 
Alata'ala, 10 pai' ra'inca kahi'a-nami 
topungku to ntora merapi' hi Wobo' Ncola 
butu eo-na. Uma mowo kakonce-ra 

pai' ka'ingu'-ra mpohilo to jadi' toe-e. 

11 Jadi', topungku to lako' rapaka'uri' toei 
mpotuku' oa'-ra Petrus pai' Yohanes. 
Karata-ra hi pengkawinaraa to rahanga' 
Pengkawinaraa Salomo, wori' tauna 
tumai morumpu ngkarumangkai-ra, 
apa' konce-ra. 12 Kanahilo-na Petrus 
tauna to wori' toera, na'uli'-raka: 
"Ompi'-ompi'-ku to Israel! Napa pai' 
konce-koi mpohilo to jadi' tohe'i-e? Napa 
to ntora nikamata-kakai? Ba ni'uli'- 
koina, pai'-i momako' tauna toei-e, 
apa' ria baraka'-kai, ba ngkai kamoroli' 
nono-kai? Uma-hawoe'! 13 Alata'ala to 
rapue' ntu'a-ta owi, to napue' Abraham, 
Ishak pai' Yakub, Alata'ala toe-imi to 
mpomobohe Batua-na, Hi'a-mi Yesus. 
Yesus toei to nitonu hi topoparenta-e, 
pai' to nisapuaka hi Pilatus, nto'u 
Pilatus ke mpobahaka-i. 14Moroli' pai' 

monoa'-i-hana, hiaa' nisapuaka-i, pai' 
niperapi' hi Pilatus bona nabahaka-kokoi 
hadua topepatehi. t> Nipatehi mpu'u-imi 
Yesus. Tapi' Alata'ala mpotuwu'-i nculii', 
apa' lawi' Yesus-mi to mpowai' katuwua' 
to lompe'. Kai' toi-mi sabi'-na, apa' 
kihilo mata-mi-kaina katuwu'-na nculii'. 
16 Baraka' ngkai hanga' Yesus toe-mi 

to mpakaroho witi'-na topungku toei-e. 
Jadi', tauna to nihilo pai' to ni'inca toi, 
jadi' mo'uri' sabana pepangala'-na hi 
Yesus. Ngkai pepangala' hi Yesus, toe 
pai' mo'uri'-imi hewa to nihilo moto-mi. 
17 "Ompi'-ompi', koi' moto-mi hante 
pangkeni-ta to mpopatehi Yesus-e. 

Aga ku'inca moto, napa to nibabehi 
tetu, nibabehi ngkai ka'uma-na-hawo 
ni'incai kalaua-na. 19 Aga nau' wae, 
ngkai napa to nibabehi tetu, madupa'-mi 
napa to na'uli' Alata'ala owi hante 

wiwi hawe'ea nabi, to mpo'uli': Magau' 
Topetolo' kana mporata kaparia. 
19Toe-mi ompi'-ompi', medea-mokoi 
ngkai jeko'-ni, pai'-koi mengkoru hi Pue' 
Ala, bona na'ampungi jeko'-ni. Ngkai 
ree mpai', Pue' Ala mporohoi nono-ni, 
pai' nahubui tumai Yesus hi kita'. Apa' 
Hi'a-mi to napakatantu ami' Alata'ala 

jadi! Magau' Topetolo'-ta. 20(3:19) 
21Tempo toi, Yesus mo'oha' hi suruga, 
pai' bate tida-i hi ria, duu'-na rata mpai' 
tempo-na Alata'ala mpobo'ui omea, 
hewa to na'uli' hante wiwi nabi-nabi-na 
to moroli' owi. 2? "Ompi'-ompi', ria 
lolita nabi Musa owi to mpolowa Pue' 
Yesus, hewa toi moni-na: 'Pue' Ala 
mpai' mpo'ongko' hadua ngkai ompi'-ni 
moto jadi' nabi, hewa aku' toi. Koi' kana 
mpotuku' napa to na'uli'-kokoi nabi 
toei. 23 Hema to uma mpotuku' napa 

to na'uli' nabi toei, uma-i rapohibilai' 
ntodea Alata'ala, kana rahuku' mate-i.' 
24 Nabi-nabi to mpokeni Lolita Pue' owi, 
ntepu'u ngkai nabi Samuel duu' rata 

hi nabi-nabi to rata ngkabokoa' ngkai 
Samuel, hawe'ea-ra mpolowa to jadi' 
tempo toi. 2 Koi'-mile ompi' to mporata 
rasi' to najanci Alata'ala owi hante wiwi 
nabi-nabi toe-e. Koi'-mi to mporata rasi' 
ngkai pojanci Alata'ala hi ntu'a-ta owi. 
Apa' owi Alata'ala mpo'uli'-ki Abraham 
hewa toi: 'Ngkai muli-nu mpai', kugane' 
hawe'ea tauna hi dunia'.' Hi koi'-mile 
ompi' kadupaa'-na pojanci toe-e! 26 Jadi' 
ompi'-ompi', toe pai' Alata'ala mpotuwu' 
nculii' Yesus Batua-na, pai' nahubui-i 

tumai lomo'-lomo'-na hi kita' to Yahudi, 
bona mpogane'-ta. Pompogane'-na toe, 
mpomedea-ta ngkai kehi-ta to dada'a." 
4 1 Bula-ra Petrus pai' Yohanes 
mololita-pidi mpololitai ntodea hi 
Tomi Alata'ala, rata ba hangkuja dua 
imam pai' to Saduki hante kapala' polisi 
Tomi Alata'ala, tumai mpohirua'-raka. 
2To Saduki, uma-rana raparasaya 
katuwu'-ra nculii' mpai' tauna to 
mate. Toe pai' moroe lia-ra mpo'epe 
Petrus pai' Yohanes mpotudui' ntodea 
katuwu'-na nculii' Yesus. Apa' tudui'-ra 
toe mpakanoto katuwu'-ra nculii' tauna 
tomate. 3Toe pai' rahoko'-ramo suro 
to rodua toera, pai' rapopesua' hi rala 
tarungku'. Apa' neo' mobengi-mi, toe 
pai' rapotuhu hi ree-ramo ulu, duu' 
kamepulo-na. “Aga tauna to mpo'epe 
lolita-ra Petrus pai' Yohanes hi Tomi 
Alata'ala we'i, wori'-ramo to mepangala' 
hi Yesus, alaa-na katedoo-donihia lau-mi 
kawori' topetuku'-na Yesus, duu'-na lima 
ncobu-ramo. ? Kamepulo-na, topohura 
agama, pangkeni to Yahudi pai' guru 
agama, morumpu omea-ra hi Yerusalem. 
6 Porumpu-ra toe, hante Imam Bohe 
Hanas, pai' hante Kayafas, Yohanes, 

Aleksander pai' hante ompi'-ompi' 
Imam Bohe ntani'-na. 'Ria-ramo omea, 
rapehubui-mi bona Petrus pai' Yohanes 
rakeni mponyanyo-ra. Karata-ra hi 

ree, mepekune'-ramo topohura toera 
mpekune' Petrus pai' Yohanes, ra'uli': 
"Ngkaiapa kuasa-ni mpaka'uri' topungku 
tetui? Hema to mpowai'-koi kuasa 
tetu?" 3Nto'u toe, Petrus nakuasai 
Inoha' Tomoroli', pai'-i mololita, na'uli': 
"Tuama-tuama pangkeni ntodea pai' 
topohura agama! ?Hewa toe lau 
niparesa'-kai, apa' mpotulungi-kai tauna 
to pungku toi-e, doko' ni'inca beiwa-kai 
mpaka'uri'-i. 10 Jadi', bona ni'inca pai' 
bona hawe'ea to Israel mpo'inca, tau 
toii mo'uri' pai' mokore hi rehe'i ngkai 
kuasa Yesus Kristus to Nazaret. Yesus 
toei niparika', tapi' Alata'ala mpotuwu '-i 
nculii'. H Hi'a toe-imi to natoa' lolita Buku 
Tomoroli' to mpo'uli' hewa toi: 'Watu 

to nitadi koi' topowangu tomi, watu toe 
lau-mi to jadi' poko parawatu.' 12 Uma 
ria ohea ntani'-na mporata kalompea' 
ngkai Alata'ala, muntu' Yesus-wadi. Apa' 
hi humalili' dunia', uma ria haduaa tau 
ntani'-na, muntu' Yesus-wadi to naparia 
Alata'ala hi manusia', Hi'a-wadi to 

mokuasa mpohore-ta ngkai huku' jeko'- 
ta." 13 Konce topohura toera mpo'epe 
Petrus pai' Yohanes mololita hante uma 
ria kakoo-koroa'-ra, apa' Petrus pai' 
Yohanes toera, tau biasa-ra-wadi to uma 
mosikola molangko. Pai' rapelence-ra, 
kahira'-nami wengi tauna to mpotuku' 
Yesus. 1? Aga topohura toera, uma-ra 
daho' mebaro. Apa' topungku to 
rapaka'uri' toei, ria wo'o-i-hawo hi ree 
mokore dohe-ra Petrus pai' Yohanes. 

15 Toe pai' rapopalai-ra ulu suro Pue' 
Yesus toera ngkai porumpua-ra, pai'-ra 
mohawa', 16 ra'uli': "Tapopai-ramo 

to rodua toera? Apa' hawe'ea tauna 

hi Yerusalem mpo'inca kahira'-na to 
mpobabehi tanda mekoncehi to bohe 
toe. Hiaa' uma wo'o ma'ala tasapu. 

17 Aga bona neo' hobo' tauna mpo'epe 
tudui'-ra, agina ta'ekahi-ra pai' tatagi-ra 
bona neo'-pi rajojo mpotudui' hema- 
hema mpokahangai' Yesus." 18 Jadi' 

oti toe, rakio' nculii' wo'o-ramo Petrus 
pai' Yohanes mesua', pai' ra'uli'-raka: 
"Kitagi mpu'u-koie', neo'-pi metudui' ba 
mpokahangai' hanga' Yesus!" 19 Ra'uli' 
Petrus pai' Yohanes: "Pekiri moto-koi, 
to'uma to napokono Alata'ala: mpotuku' 

hawa'-ni koi', ba mpotuku' hawa' 
Alata'ala-di. 20 Ane kai'-kaina, uma 
ma'ala kipento'oi mpololita napa to 
kihilo pai' to ki'epe-mi." *! Ngkai ree, 
hangkedi' kamoroe-ra topohura toera 
mpokaroe Petrus pai' Yohanes. Tapi' 
ka'omea-na rabahaka moto-ra, apa' uma 
ria ohea mpohuku'-ra. Apa' hawe'ea 
ntodea mpo'une' Alata'ala sabana tanda 
mekoncehi to rababehi toe. 22Apa' 
tauna to rapaka'uri' toei, umuru-na opo' 
mpulu' mpae labi-mi. 23 Ka'oti-na Petrus 
pai' Yohanes rabahaka, hilou-ramo 
mpohirua'-raka doo-ra, pai' ralolita 
napa to ra'uli'-raka imam pangkeni 

pai' pangkeni to Yahudi ntani'-na. 

24 Kara'epe-na doo-ra lolita tohe'e, 
mekakae-ramo hangkaa-ngkania hi 
Alata'ala, ra'uli': "Pue', Iko to mpajadi' 
langi', dunia' pai' tahi' hante hawe'ea 
ihi'-na. 2? Iko to mpopolibu' ntu'a-kai 
owi, Magau' Daud. Apa' Daud batua-nu, 
pai' bula-na nakuasai Inoha' Tomoroli', 
lolita-na mpolowa ami'-mi pe'ewa 
hawe'ea tauna mpo'ewa Pue' Yesus. 
Na'uli' hewa toi: 'Napa-di pai' moroe 
rahi-ra tauna to bela-ra to Yahudi-e? 
Pai' napa wo'o-di pai' ntodea mohawa' 

doko' mpo'ewa Pue' Ala? Uma ria 
tuju-na hawa'-ra toe. 28 Magau'-magau' 
hi dunia', ngasa'-ramo. Pai' hawe'ea 
topohawa', hintuwu'-ra doko' mpo'ewa 
Pue' Ala pai' Magau' Topetolo' to 
napelihi-mi.' 27O Pue', lolita Daud tohe'e 
madupa' mpu'u-mi. Apa' hi rala ngata 
toi wengi, hintuwu' mpu'u-ramo Magau' 
Herodes Antipas pai' Pontius Pilatus, 
hante ntodea to Yahudi pai' tauna to 
bela-ra to Yahudi wo'o. Kahintuwua'-ra 
toe, doko' mpo'ewa Yesus, Batua-nu to 
Moroli' to nupelihi jadi' Magau' Topetolo'. 
28 Mohawa'-ra toe, mpopatehi Yesus. 
Ntaa' to rababehi toe mpopadupa' napa 
to oti nupakatantu ami'-midi! Hawe'ea 
tohe'e madupa'-mi ntuku' kuasa pai' 
konoa-nu moto Pue'. 2? "Wae lau Pue', 
epe-mi libu'-ra mpongasai'-kai! Toe pai' 
merapi'-makai hi Pue', kai' batua-nu 
tohe'i, wai'-kai karohoa bona daho'-kai 
mpohowa' Lolita-nu. 3? Popohiloi-ra 
kuasa-nu Pue', bona tauna to mohaki' 
ma'ala kipaka'uri', pai' tanda mekoncehi 
pai' anu mobaraka' ma'ala kibabehi 
hante kuasa Yesus, Batua-nu to Moroli'." 
31 Ka'oti-ra mosampaya hewa toe, 
kamoduja-nami tomi porumpua-ra, pai' 

hawe'ea-ra nakuasai Inoha' Tomoroli'. 
Ngkai ree, daho' mpu'u-ramo mpoparata 
Lolita Alata'ala hi ntodea. 3? Hawe'ea 
topepangala' hi Yesus, tuwu' hintuwu' 
pai' hanono lau-ra-damo. Uma ria 
haduaa to mpo'uli': "Tohe'i anu-ku 
moto-kuwo." Hawe'ea to ria hi hira' 
rapodulua hangkaa-ngkania. 33 Suro 
Pue' Yesus ntora mpo'uli' posabi'-ra 
katuwu'-na nculii' Pue' Yesus, pai' uma 
mowo kamobaraka'-na lolita-ra. Pai' 
Alata'ala mpogane'-ra omea hante 
pegane' to bohe lia. 34Uma ria haduaa 
topetuku' Yesus to nakakurai'. Apa' 
pontu-na, ria-ra to mpobalu' tana'-ra 
ba tomi-ra, 3? pai' doi oli-na rakeni 
hilou ratonu hi suro Pue' Yesus. Doi 
tohe'e rabagi hi hema-hema to ria 
kaparaluua-na. 28 Wae wo'o-hawo to 
nababehi Yusuf. Napobalu' tana'-na, pai' 
doi oli tana'-na natonu-raka suro Pue' 
Yesus. Yusuf toei hadua to Lewi ngkai 
tana' Siprus. Suro Pue' Yesus mpohanga' 
wo'o-i Barnabas. Batua-na: to mporohoi 
nono. 37 (4:36) 

1 Ria wo'o hadua tomane, hanga'- 

na Ananias, hante tobine-na to 
rahanga' Safira. Ananias toei, mpobalu' 

wo'o-i-hawo tana'-na. ? Hantongo' 

doi oli tana'-na toe natonu hi suro 
Pue' Yesus, na'uli': "Oi-mi omea 

doi oli tana'-ku." Ntaa' natimamahi 
moto-di-hana hantongo'-e. Babehia-na 
toe, kahibaliaa-ra hira' hancamoko. 
3Na'uli' Petrus mpo'uli'-ki Ananias: 
"Napa-di-kona pai' nupelele' Magau' 
Anudaa' mpokuasai nono-nue, doko' 
mpakawa' Inoha' Tomoroli'-e? Nu'uli' 
doi oli tana'-nu nutonu omea-mi, ntaa' 
nutimamahi moto-di-kona hantongo'-e! 
4Kako'ia-na nupobalu' tana' tetu, iko 
moto-kowo pue'-na. Pai' ka'oti-na wo'o 
nupobalu', oli-na bate-na iko moto-kowo 
pue'-na. Jadi', napa-di pai' ria patuju 
nono-nu mpobabehi hewa tetu-e? Bela 
kai' toi to nupakawa'. Alata'ala-hana to 
nupakawa'!" ? Kana'epe-na Ananias lolita 
Petrus toe, modungka ncorobaa-imi 
kaliliu mate. Hawe'ea tauna to mpo'epe 
to jadi' toe, uma mowo eka'-ra. S Ngkai 
ree, ba hangkuja dua tomane mpoputu' 
woto-na Ananias, pai' rakeni hilou 
ratana. "Ba ria nte tolu jaa ngkai ree, 
rata wo'o-imi-hawo tobine-na Ananias 
hi Petrus. Aga uma-hawo na'incai napa 
to jadi' we'i. 8 Na'uli' Petrus mpo'uli'-ki: 


SURO 5.9-14 529 


"Uli'-ka pe', tana'-ni to nipobalu'-e, ba 
tohe'i omea mpu'u-mi oli-nae?" Na'uli' 
Safira: "To', tetu mpu'u-mi omea." 

9 Na'uli' Petrus: "Napa pai' hibalia nono- 
ni koi' hancamoko, doko' mpemai-mai 
roe-na Inoha' Pue'? Hilo-dile! Tauna 

to lako' oti mpotana tomane-nuele, 
etu-ramo hi wobo'. Iko wo'o mpai' rakeni 
hilou ratana." 10 Kana'epe-na lolita Petrus 
toe, kamodungka-na wo'o-mi-hawo 
kaliliu mate. Karata-ra tauna to muli' 
mpotana Ananias, rahilo-rawo mate 
wo'o-imi-hawo tobine-na. Kara'ongko'- 
na wo'o-mi-hawo hilou ratana ncori 
daeo' tomane-na. tt Ngkai ree, hawe'ea 
topepangala' hi Pue' Yesus to mo'oha' 
hi ree pai' tau ntani'-na wo'o, me'eka' 
lia-ramo mpo'epe to jadi' toe. 12 Wori' 
tanda mekoncehi pai' anu mobaraka' to 
rababehi suro Pue' Yesus hi mata ntodea. 
Hawe'ea tauna to mepangala' hi Pue' 
Yesus, hanono lau-ra-damo morumpu 
hi Pengkawinaraa Salomo to hi Tomi 
Alata'ala. 13 Tauna to uma mepangala' hi 
Yesus, uma-ra daho' morumpu dohe-ra. 
Aga nau' wae, hawe'ea topepangala' 
rabila' ntodea. 14 Kahaa-haea kawoo- 
woria' tauna to mepangala' hi Pue' 

Yesus, lompe' tomane lompe' tobine. 

15 Wori' tanda mekoncehi to rababehi 
suro Pue' Yesus, alaa-na wori' topeda' 
rakeni ntali ali'-ra, rapopoturu hi wiwi' 
ohea. Apa' rasarumaka ane liu-ipi 

mpai' Petrus hi ree, nau' ba kampa' 
kao'-na bela hi woto-ra, mo'uri'-ra. 

16 Jadi", mo'iko-ra-damo tauna ngkai 
ngata-ngata to mohu', hilou hi ngata 
Yerusalem mpokeni ompi'-ra to peda' 
pai' tauna to napesuai' seta. Hawe'ea-ra 
rapaka'uri'. 17 Nto'u toe, Imam Bohe 
hante doo-doo-na to mpotuku' tudui' 

to Saduki, mohingi'-ramo hi suro Pue' 
Yesus. Toe pai' ratepu'u-mi mpobalinai'- 
ra. 18Suro Pue' Yesus toera rahoko' 

pai' rapotuhu hi rala tarungku' ngata. 

19 Ngkabengia toe, hadua mala'eka Pue' 
mpobea wobo' tarungku' pai' nakeni-ra 
hilou hi mali-na. Na'uli' mala'eka toei 
mpo'uli'-raka: 20 "Hilou-mokoi mokore 
hi Tomi Alata'ala, mpoparata hi ntodea 
hawe'ea lolita to mpowai' katuwua' to 
bo'u tetu." 21 Jadi', mepupulo ngkii, 
hilou mpu'u-ramo hi Tomi Alata'ala 
pai'-ra mpotudui' ntodea. Nto'u toe wo'o, 
Imam Bohe pai' doo-na mpokio' hawe'ea 
pangkeni to Yahudi morumpu mpobabehi 

porumpua bohe agama Yahudi. Ria-ramo 
omea, ra'uli' mpo'uli'-raka topobago-ra: 
"Hilou-mokoi hi tarungku' mpo'ala' suro 
Pue' Yesus toera ria, pai' keni-ra tumai." 
22 Hilou mpu'u-ramo to rapahawa' toera. 
Ntaa' karata-ra hi tarungku', uma-rapa 
ria raratai. Nculii'-ramo hilou hi topohura, 
ra'uli': 23 "Kihilo-kaiwo wobo' tarungku' 
bate-na moto tehohoki piri. Pai' polisi 
topojaga bate-ra moto mpojaga wobo'. 
Kibea-kaiwo wobo', uma ria haduaa 
tauna kiratai hi rala-na!" 24 Kara'epe-na 
toe, ingu'-ramo kapala' polisi Tomi 
Alata'ala hante imam pangkeni, ba napa 
to jadi' hi suro toera. Pai' koro' wo'o-ra, 
ba napa-di mpai' to jadi'. 2? Ngkai ree, 
rata hadua tauna mpo'uli'-raka: "Epe-koi 
pe'! Tauna to nitarungku'-ele ngone, 

oe moto-ra-hana ria, mpotudui' ntodea 
hi Tomi Alata'ala!" 2? Kahilou-rami 
kapala' polisi hante doo-na hi Tomi 
Alata'ala, mpo'ala'-ra suro toera. Aga 
uma-ra raweba', rapelompehi mpu'u 
mpobawai-ra, apa' me'eka'-ra hi ntodea, 
nee-neo' mpai' hira' lau to rakahurui, 
alaa-na ntodea mpopana'-ra hante 
watu. 27Jadi', rakeni-ramo suro toera 
hilou pai'-ra rabua' hi topohura. Imam 

Bohe mpoparesa'-ra, na'uli': 28 "Kitaa- 
tagi-mokoi wengi, neo'-pi metudui' 
mpokahangai' hanga'-na Yesus. Hilo 
pe' to nibabehi-e! Hobo' lau-mi ihi' 
ngata Yerusalem mpo'epe tudui'-ni tetu! 
Ba kai' lau-mi to nirai' to masala' hi 
karapatehi-na tau tetui." 2? Ratompoi' 
Petrus hante suro Pue' Yesus ntani'-na, 
ra'uli': "Kai' bate-na mpotuku' hawa' 
Alata'ala, bela hawa! manusia'. 3? Yesus 
toe-e nipatehi-i-koina, nipaku' hi 

kaju parika'. Aga Alata'ala to rapue' 
ntu'a-ta owi mpotuwu' nculii'-imi 31 pai' 
na'ongko'-imi napopohura hi mali 
ngka'ana-na, pai' napajadi'-i Pangkeni 
pai' Magau' Tompohore-ta ngkai huku' 
jeko'-ta, bona kita' to Israel medea 
ngkai jeko'-ta pai' mporata ampu. 3? Kai' 
toi-mi to mposabii' hawe'ea toe, kai' 
hante Inoha' Tomoroli' wo'o to napewai' 
Alata'ala hi hema-hema to mengkoru 
hi hawa'-na." 33 Kara'epe-na topohura 
lolita-ra toe, gigi-mi nono-ra, pai' doko' 
rapatehi-ra. 34Tapi' ria hadua ngkai 
olo'-ra to rahanga' Gamaliel. Gamaliel 
toei, hadua to Parisi pai' guru agama 
to rabila' hawe'ea tauna. Mokore-imi 
mpohubui tauna ngkeni-ra suro toera 

hilou hi mali-na hampai'. 220ti toe, pai' 
na'uli'-raka topohura: "Ompi'-ompi'-ku 
to Israel! Penonoi lompe'-koi, ba napa 
to doko' nibabehi hi tauna tohe'i-era. 

36 Apa' ba hangkuja mpae to liu, ria 
hadua tomane to rahanga' Teudas. 
Mpo'uli'-i, hi'a tauna to mobaraka'. Wori' 
tauna mpotuku -i, ba ria-ra nte opo' atu. 
Tapi' ka'omea-na mate rapatehi moto-i, 
pai' topetuku'-na pagaa'-gaa'-ramo, 
alaa-na uma-pi kaliliu patuju-ra. 

37 Hangkani wo'o, nto'u sensus, ria wo'o 
hadua to Galilea, hanga'-na Yudas. Hi'a 
wo'o mpakeni wori' tauna mpo'ewa 
topoparenta. Aga rapatehi wo'o-i-hawo, 
pai' topetuku'-na pagaa'-gaa' wo'o-wadi. 
38 Jadi" ompi'-ompi', toi-ka lolita-ku: 
neo' tapopai-pai topetuku' Yesus toera 
lou. Pelele' moto-ra-rawo. Apa' ane 
ngkai manusia' wadi-hawo tudui' pai' 
patuju-ra, mogero moto-hawo mpai'. 

39 Tapi' ane ngkai Alata'ala mpu'u-di 
tudui'-rae, uma-rale ma'ala tadagi-e. 
Apa' ane hewa toe-ko-koina, lence-na 
mpo'ewa Alata'ala lau-tamo." Jadi', 
lolita Gamaliel toe ratarima mpu'u-mi 
topohura. “0 Ngkai ree, rakio' nculii'- 
ramo suro Pue' Yesus, pai'-ra raweba'. 

Ra'uli'-raka: "Neo'-pi nitudui' tauna 
mpokahangai' hanga' Yesus!" Pai' oti 
toe, rabahaka-ramo. “! Malai-ramo suro 
toera ngkai porumpua. Goe'-ra, ra'uli': 
"Marasi'-ta apa' Alata'ala mpopelihi-ta 
bona rabalinai' pai' raruge' sabana 
petuku'-ta hi Yesus." 4? Butu eo-na hi 
Tomi Alata'ala ba hi tomi ntani'-na, uma 
ria kaputua-ra mpotudui' tauna Kareba 
Lompe', kaYesus-na Magau' Topetolo'. 

1 Kahaa-haea kawoo-woria'-mi 

tauna to mpotuku' Yesus. Lomo'- 
lomo'-na, topetuku' Yesus paka' to 
Yahudi. Aga to hantongo'-ra mobasa 
Yunani, pai' to hantongo' wo'o mobasa 
Yahudi moto-ra. Nto'u toe, ngkunuti- 
ramo topetuku' Yesus to mobasa 
Yunani, mpongkunutii doo-ra to mobasa 
Yahudi, ra'uli': "Tobine-kai to balu, uma 
raratai bagia to rabagi butu eo-na hi to 
mpe'ahii'." * Toe pai' suro Pue' Yesus 
to hampulu' rodua mpokio' hawe'ea 
topetuku' Yesus bona morumpu, pai' 
ra'uli'-raka: "Uma-hawo lompe' ane kai' 
mpo'urusi pompobagi koni', apa' uma 
mpai' hono' loga-kai mpokeni Lolita 
Alata'ala. 3Jadi' ompi'-ompi', agina 
tapelihi ngkai laintongo'-ta tau pitu to 

lompe' po'ingku-ra, to nakuasai Inoha' 
Tomoroli' pai' to monoto nono-ra, bona 
hira'-mi to kiwai' bago mpo'urusi kara- 
kara pongkoni' toe. “Apa' pobago-kai 
kai' to poko-na mpu'u, mosampaya 

pai' mpokeni Lolita Alata'ala." > Lolita 
suro toera rapo'io'-mi omea. Toe pai' 
mpopelihi-ramo Stefanus, to mepangala' 
mpu'u hi Pue' Yesus pai' to nakuasai 
Inoha' Tomoroli'. Rapelihi wo'o: Filipus, 
Prokhorus, Nikanor, Timon, Parmenas 
pai' Nikolaus to Antiokhia. Nikolaus 
toei, bela-i to Yahudi, aga mesua'-imi 

hi agama Yahudi. "To pitu toera rakeni 
hilou hi suro Pue' Yesus, pai' suro toera 
mpojama woo'-ra pai' mosampaya 
merapi' bona Pue' mpogane'-ra. 

7 Jadi', ngkai toe-mi pai' kawoo-woria 
tauna to mpo'epe Lolita Alata'ala. Pai' 
katedoo-donihia-mi kawori' topetuku' 
Yesus hi Yerusalem. Imam-imam 
moto wo'o, wori'-ramo to mepangala' 
pai' mengkoru hi Pue' Yesus. 3 Ane 
Stefanus, Alata'ala mpogane' mpu'u-i, 
nawai'-i kuasa mpobabehi wori' tanda 
mekoncehi to mpopohiloi kabaraka'-na 
Alata'ala hi ntodea. ? Aga ria wo'o-ra 
to mposapuaka. Tomesapuaka toera, 

anggota tomi posampayaa to rahanga' 
Tomi Libertini (batua-na: tomi tauna 

to rabahaka ngkai karapobatuaa-ra). 
Anggota tomi posampayaa toe, to Yahudi 
to ngkai ngata Kirene pai' Aleksandria. 
Hira' toe hante to Yahudi ngkai tana' 
Kilikia pai" Asia mpomehono'-ki Stefanus. 
10 Aga uma-ra hompe mpotompoi' lolita 
Stefanus, apa' Inoha' Pue' Ala mpowai '-i 
kanotoa nono mololita. 11 Toe pai' ba 
hangkuja dua tauna rawai' doi, bona 
hira' mpobabehi lolita boa' mpobalihi 
Stefanus, ra'uli': "Ki'epe-i-kaina 
mporuge' Atura Musa pai' mpokedi' 
Alata'ala!" 12 Ngkai ree, mpo'ukei'-ra 
ntodea hante pangkeni to Yahudi pai' 
guru agama, bona moroe-ra hi Stefanus. 
Kahilou-rami mpohoko'-i pai' rakeni 

hi topohura agama. 13 Karata-ra hi 

ree, rapope'onga wo'o-ramo-rawo to 
tungkai' mosabi' boa'. Ra'uli' sabi' boa' 
toera: "Tau tohe'ii ntora mporuge' Tomi 
Alata'ala pai' mporuge' Atura Musa! 

14 Ki'epe-i mololita mpo'uli': Yesus 

to Nazaret toe mpogero mpai' Tomi 
Alata'ala pai' mpobalii' hawe'ea ada to 
tapososora ngkai nabi Musa." 1? Mpo'epe 

toe, hawe'ea topohura mponaa Stefanus. 
Rahilo-rawo, lio-na hewa lio mala'eka. 

1 Mepekune' Imam Bohe hi Stefanus, 

na'uli': "Makono mpu'u hewa to ra'uli' 
bali'-nu toera-e?" 2Na'uli' Stefanus: 
"Ompi'-ompi', tuama-tuama! Pe'epei- 
ka-kuwo ulu lolita-ku! Owi, nto'u ntu'a-ta 
Abraham hi tana' Mesopotamia-pidi, 
kako'ia-na mentoli tumai hi ngata Haran, 
Alata'ala to bohe kabaraka'-na mehupa' 
hi ntu'a-ta toei, 3 na'uli'-ki: 'Palahii 
ngata-nu pai' ompi'-nu. Hilou-ko hi 
ngata to kutudo'-koko mpai'.' "Toe pai 
napalahii mpu'u-mi tana'-ra to Kasdim 
tumai hi ngata Haran. Hi ngata Haran 
toe, tuama-na Abraham mate-mi. Pai' 
oti toe, Alata'ala mpopentoli wo'o-imi 
Abraham tumai hi tana' tohe'i, to 
tapo'ohai'-mi tempo toi-e. ? Nto'u 
toe, Alata'ala uma mpowai' tana' toi hi 
Abraham, nau' hampotomia. Sampale-di, 
Alata'ala mojanci hi Abraham, na'uli': 
'Tana' tohe'i mpai' kuwai'-koko, duu' 
rata hi muli-muli-nu.' Hiaa' nto'u toe, 
ko'ia-hawo ria ana'-na. ê Aga Alata'ala 
mpo'uli'-ki Abraham hewa toi: 'Muli-nu 
mpai' mesowo' hi ngata doo. Pue' 
ngata toera mpai' mpobatua-ra pai' 

mpobalinai'-ra hante makanca rala-na 
opo' atu mpae. 'Tapi' oti toe, Aku' 
moto mpohuku' pue' ngata to mpobatua 
muli-nu toera, pai' lako' malai-rada 
ngkai tana' tetu, tumai mpopue'-a hi 
tana' tohe'i.' Wae-mi lolita-na Alata'ala hi 
Abraham. 8 Oti toe, Alata'ala mpobabehi 
pojanci posidaia'-na hante Abraham, 
pai' nahubui bona Abraham pai' hawe'ea 
muli-na ratini'. Ada petini' toe jadi' 
tanda pojanci-na Alata'ala hante muli 
Abraham. Jadi', putu mpu'u-mi ana' 
Abraham to rahanga' Ishak, natini'-imi 
hi eo kawalu-na. Oti toe wo'o-hawo, 
Ishak mpotini' Yakub ana'-na. Pai' Yakub 
mpotini' ana'-na to hampulu' rodua. 

Pai' hira' toe-mi to jadi' ntu'a-ta kita' 

to Yahudi. ?"Ntu'a-ta toera mohingi' 

hi Yusuf ompi'-ra, alaa-na rapobalu'-i 
pai'-i rapobatua hi tana' Mesir. Aga 
Alata'ala mpodohei-i, 19 pai' ka'omea-na 
nabahaka-imi ngkai hawe'ea kaparia-na. 
Nawai'-i kapantea to mpokagoe' nono 
Firaun, magau' hi tana' Mesir, alaa-na 
Firaun mpo'ongko'-i jadi' gubernur tana' 
Mesir pai' jadi' topohawa' hi rala tomi-na. 
11 Ngkai ree, rata-mi oro' bohe hobo' hi 
tana' Mesir pai' tana' Kanaan. Rata-mi 

oro' bohe toe, wori' tauna to ntodohaka, 
pai' ntu'a-ta wo'o uma-pi ria pongkoni'- 
ra. 1? Ngkai ree, na'epe Yakub, ria-hana 
pae rapobalu' hi Mesir. Toe pai' nahubui- 
ramo ana'-ana'-na, ntu'a-ta toera-e, 
hilou hi Mesir. Tohe'e pomako'-ra to 
lomo'-na hilou hi Mesir. 13 Kahilou-ra 
karongkani-na, nalohu-miraka Yusuf 
kahi'a-nami ompi'-ra. Nto'u toe lako' 
na'inca-di Firaun kahema-ra ompi'-na 
Yusuf. 14Oti toe, Yusuf mpakatu kareba 
hilou hi Yakub tuama-na, mpo'uli'-ki 
bona hira' hantinaa mentoli hilou hi tana' 
Mesir. Kawori' tauna to mentoli hilou 

hi Mesir toe, pitu mpulu' lima. 1? Jadi', 
mentoli mpu'u-imi Yakub hi tana' Mesir, 
pai' tida hi ria duu'-na mate. Wae wo'o 
hawe'ea ana'-na. !? Aga wuku-ra rakeni 
nculii moto tumai hi ngata Sikhem pai' 
ratana hi rala daeo' to na'oli Abraham 
ngkai muli Hemor hante doi pera'. 

17 "Mahaa-hae ngkai ree, neo' rata-mi 
tempo-na Alata'ala mpopadupa' pojanci- 
na hi Abraham. Momuli-muli-ramo 
ntu'a-ta hi tana' Mesir, duu'-na wori' 
lia-ramo. 18 Ka'omea-na, ria magau' to 
moparenta hi Mesir, to uma mpokiwoi 
kahema-na Yusuf. 19 Magau' toei 

mposapai ntu'a-ta owi pai' nabalinai'-ra. 
Nahubui-ra mpotadi ana'lei-ra bona 
mate. 20 Nto'u toe, putu-imi-hawo Musa. 
Musa toei, hadua ana' to subo' lia. Tolu 
mula-i-wadi rapodoo rala tomi totu'a-na, 
pai'-i ratadi. 21 Hi karatadi-na toe, ana! 
toronaa Firaun mpotima'-i, pai' napodoo 
naponcawa ana'-na moto-mi. 22 Jadi', 
Musa rapoposikola hi hawe'ea kapantea 
to Mesir, pai' alaa-na mokuasa mpu'u-i 
hi pololita-na pai' hi pongkale-na. 

23 "Kahono'-na opo' mpulu' mpae-mi 
umuru-na Musa, ria patuju-na doko' 
mpencuai' hingka ompi'-na muli Israel. 
24 Karata-na hi ria, mpohilo-i hadua 

to Israel naweba' hadua to Mesir. 
Kahilou-nami mpehawa-ki ompi'-na, 
mpopatehi to Mesir toei. 2 Na'ulia'-hana 
Musa, ra'inca moto ompi'-na kahi'a-nami 
to napopale Alata'ala mpobahaka-ra 
ngkai karapobatuaa-ra. Ntaa' uma-di 
ra'incai. 2? "Kamepulo-na, nahilo wo'o 
rodua to motuda', paka' to Israel. Jadi', 
apa' doko' napopohintuwu'-ra, toe pai' 
na'uli'-miraka: 'Napa pai' motuda' moto- 
mokoi, koi' ntali ompi'?' 27 Tapi' to hadua 
to mpoweba'-mi doo-na mpotulaka Musa 
pai' na'uli'-ki: 'Hema to mpo'ongko'-ko 

jadi' pangkeni to mpobotuhi kara- 
kara-kai? 23 Ba doko' mpopatehi aku' 
wo'o-moko, hewa kampopatehi-nu to 
Mesir wengi-e?' 2? Kana'epe-na Musa 
telohu-mi kehi-na toe, metibo'-imi 
ngkai tana' Mesir hilou tida hi tana' 
Midian. Hi ria-i motobinei, pai'-i mo'anai' 
rodua. 3? "Opo' mpulu' mpae ngkai ree, 
mehupa' hadua mala'eka mpohirua'-ki 
Musa hi tana' to wao' mohu' Bulu' Sinai. 
Mala'eka toe mehupa' hi rala julumpu 
to jela'. 3! Konce-i Musa mpohilo toe, 
toe pai' hilou namohui' doko' na'inca ba 
napa-i-hawo. Nto'u toe, na'epe lolita Pue' 
to mpo'uli': 3? 'Aku'-mi Alata'ala to rapue' 
ntu'a-nu. Aku'-mi Alata'ala to napue' 
Abraham, Ishak pai' Yakub.' Mpo'epe 
toe, moridi'-imi Musa nakeni eka'-na, 
pai' uma-ipi daho' mponaa julumpu 

to jela' toe. 28 Na'uli' wo'o-mi Pue' 
mpo'uli'-ki: 'Roncu sapatu'-nu, apa' tana' 
to nupokorei tetu-e, tana' to moroli'. 

34 Kuhilo mpu'u-mi kapai' tuwu'-ra 
ntodea-ku to Israel hi Mesir. Ku'epe-mi 
pontodohaka-ra. Toe pai' hompo-ama 
tumai doko' mpobahaka-ra. Jadi', tumai- 
ko, kuhubui-ko hilou hi tana' Mesir, 
bona mpobahaka-ra to Israel.' Toe-mi 

lolita-na Pue' Alata'ala hi Musa. 3? "Jadi', 
Musa to rasapuaka to Israel wengi, 

hi'a lau-mi to nahubui Alata'ala hilou 
mpobahaka-ra. Lomo'-na rasapuaka-i, 
ra'uli': 'Hema to mpo'ongko'-ko jadi' 
pangkeni to mpobotuhi kara-kara-kai?' 
Hiaa' hi'a mpu'u-mi to nakio' Alata'ala 
hante wiwi mala'eka to mpololitai-i ngkai 
rala julumpu. Hi'a mpu'u-mi to na'ongko' 
Alata'ala jadi' pangkeni to mpobahaka- 
ra. 3? Musa toe-mile to mpakeni-ra malai 
ngkai tana' Mesir. Hi'a-mi to mpobabehi 
anu mobaraka' pai' tanda mekoncehi hi 
Mesir, hi Tahi' Molei pai' hi tana' to wao' 
rala-na opo' mpulu' mpae. 3” Musa toe 
wo'o-mi to mpo'uli'-raka to Israel owi 
hewa toi: 'Alata'ala mpai' mpo'ongko' 
hadua ngkai ompi'-ni jadi' nabi hewa 
aku' toi.' 33 Musa toe-mile to mpodoo-ra 
ntodea to Israel hi tana' to wao'-e. 
Hi'a-mi to mpo'epe lolita mala'eka to 
mpololitai-i hi lolo Bulu' Sinai, pai'-i jadi' 
tauntongo' to mpoparata lolita toe hi 
ntu'a-ta owi. Hi'a to mpotarima ngkai 
Pue' Ala lolita to tuwu' to raparata-taka 
duu' tempo toi-e. 3? "Aga ntu'a-ta owi, 
uma-ra-rana dota mengkoru hi Musa. 
Rasapuaka-i jadi' pangkeni-ra. Doko' 

nculii' lau-ramo hilou hi tana' Mesir. 

40 Ra'uli' mpo'uli'-ki Harun: 'Babehi-taka 
pinotau to ma'ala tapue', bona pinotau 
tetu-damo to mpokeni-ta. Apa' uma-pi 
ki'incai napa to jadi' hi Musa tetui to 
mpakeni-ta malai ngkai Mesir.' 41 Ngkai 
ree, rababehi mpu'u-mi lence ana' 

japi ngkai bulawa. Rapue'-mi lence to 
rababehi tetu, rasumale'-ki porewua, pai' 
mosusa'-ramo mpo'une' babehia pale-ra 
moto. 42Toe pai' Alata'ala mpalahii-ra, 
napelele'-ra mpopue' betue' hi langi'. 
Apa' ria Lolita Pue' Ala to te'uki' hi rala 
sura nabi-nabi, hewa toi moni-na: 'Ee to 
Israel! Bula-ni hi tana' to wao' rala-na 
opo' mpulu' mpae, mposumale'-koi 
porewua jadi' pepue'-ni. Aga bela hi 
Aku' pepue'-ni tetu. “3 Mepue'-koi hi 
pue' to rahanga' Molokh, pai' tomi-na 
nikeni-keni oa' dohe-ni. Mepue' wo'o-koi 
hi pinotau to molence betue' Refan. 
Lence-lence toe-mi to nibabehi bona 
nipue'. Toe pai' kupelele' moto-koi mpai' 
ratawani, pai' rakeni hilou duu' rata hi 
mali ria ngata Babel.' Toe-mi lolita-na 
Pue' Ala hi ntu'a-ta owi. 44"Bula-ra 
ntu'a-ta owi hi tana' to wao', Pue' Ala 
mpohubui Musa mpobabehi kemah jadi' 

tomi pepuea'-ra. Kemah toe jadi' tanda 
karia-na Alata'ala hi laintongo' to Yahudi, 
pai' rababehi ntuku' lence to napopohiloi 
Pue' Ala hi Musa. Jadi', kemah pepuea' 
toe rakeni oa' ntu'a-ta owi bula-ra 

hi tana' to wao'. #? Mahaa-hae ngkai 
ree, mate-ramo ntu'a-ta hi tana' to 
wao' toe. Pai' ana'-ra mpokeni kemah 
pepuea'-ra toe mesua' hi tana' Kanaan 
toi. Nto'u toe, Alata'ala mpopalai pue' 
ngata Kanaan, pai' Yosua mpakeni-ra to 
Israel mpema'ala tana' to tapo'ohai'-mi 
toi-e. Jadi' kemah pepuea' toe, ria-pidi 
hi laintongo' to Israel owi, duu' rata hi 
tempo-na Magau' Daud. 46 Daud tohe'e 
mpakagoe' nono Pue' Ala. Mekakae-i hi 
Pue' Ala, na'uli': 'O Alata'ala to napue' 
Yakub owi, kuperapi' bona nupiliu-a 
mpowangu tomi po'ohaa'-nu.' “ Aga 
uma napiliu-i. Ana'-na-damo mpai' to 
rahanga' Salomo to mpowangu Tomi 
Alata'ala. # "Tapi' kakoo-kono-na, 
Alata'ala uma-i-hana mo'oha' hi tomi 
to nababehi manusia'. Apa' meliu 
kabaraka'-na ngkai hawe'ea to rapue'. 
Ria hadua nabi owi to mpo' uli" hewa toi: 
49 Na'uli' Pue' Ala: 'Langi' pohuraa-ku, 
pai' dunia' pentodua-ku. Ha tomi napa-i 

mpai' to doko' niwangu-kae? Hiapa mpai' 
to natao jadi' tomi katidaa-kue? ?? Hiaa' 
bo Aku'-di to mpajadi' hawe'ea-nae!' 
Wae-mi Lolita Pue'." >t Na'uli' wo'o-mi 
Stefanus mpo'uli'-raka totu'a to Yahudi: 
"Uma mowo katu'a maga-ni ompi'! Uma 
mowo kamengkabatu-ni! Uma mowo 
kamengkawongo-ni mpe'epei Lolita Pue' 
Ala! Bate hibalia hante ntu'a-ta owi-koi, 
mposapuaka oa' Inoha' Tomoroli'. °? Uma 
ria haduaa nabi to uma rabalinai' ntu'a-ni 
owi. Rapatehi-ra suro-suro Alata'ala owi 
to mpo'uli' karia-na mpai' Batua Alata'ala 
to monoa', Hi'a-mi Yesus. Hiaa' hewa toe 
lau, koi'-mi to mpobalu' Batua Alata'ala 
toei hi bali'-na. Koi' to mpopatehi-i! 

53 Koi' to mpotarima Atura Pue' Ala 

to raparata mala'eka hi ntu'a-ta, aga 
uma nituku'." 54 Kara'epe-na topohura 
toera lolita Stefanus, gigi-mi nono-ra, 
pai' ngkuku' maga-ramo. ?? Ngkai ree, 
Stefanus nakuasai Inoha' Tomoroli', 
pai'-i mengoa' hi langi'. Nahilo-mi 
baraka'-na Alata'ala, pai' nahilo wo'o 
Yesus mokore hi mali ngka'ana Alata'ala. 
59 Na'uli' Stefanus: "Hilo-dile! Kuhilo 
langi' mobea pai' Ana' Manusia' mokore 
hi mali ngka'ana Alata'ala!" 7” Ngkai 

ree, topohura agama toera mpo'ompo 
tilinga-ra, pai'-ra mejeu' mpesukui 
bona neo'-pi ra'epei lolita Stefanus. 
Karaperapai-nami, rahoko'-i, 33 pai'-i 
radii' hilou hi mali ngata bona rapatehi-i 
rapana' hante watu. Sabi' boa' to 
mpobalihi Stefanus mporoncu baju-ra 
bona lompe' pepana'-ra. Baju-ra toe 
rawai'-ki hadua tomane to rahanga' 
Saulus bona nadongo-raka. ?? Bula-na 
Stefanus rapana', mekakae-imi, na'uli': 
"Pue' Yesus, doa-mi kao'-ku!" 60 Oti toe, 
mowingkotu'-i pai' na'uli' napesukui: 
"Pue', neo'-ra nuhuku' ngkai jeko'-ra 
toi." Ka'oti-na mololita hewa toe, 
mate-imi. 

1 Saulus wo'o-hawo mpokagoe' 

karapatehi-na Stefanus toe. Hi 
eo toe, ntepu'u rabalinai' gaga-ramo 
topepangala' hi Pue' Yesus to hi 
Yerusalem, alaa-na pahawu'-hawu'- 
ramo hobo' tana' Yudea pai' Samaria. 
Muntu' suro Pue' Yesus-damo to uma 
metibo' ngkai Yerusalem. 2Tauna to 
mengkoru hi Alata'ala mpo'ala' woto-na 
Stefanus, rapotantangii' hante nono 
mpu'u, pai'-i ratana. ?Hiaa' Saulus-hana, 
ngasa' mpu'u-i mpobalinai' tauna to 

mepangala' hi Pue' Yesus. Butu-butu 
ntomi-na napesua', pai' hema-hema to 
mepangala' hi Yesus, lompe' tomane 
lompe' tobine, nahoko' nadii' hilou hi 
mali-na pai' natonu hi topoparenta bona 
ratarungku'. “Jadi', topetuku' Yesus to 
metibo' ngkai Yerusalem toera, hiapa 
kahiloua-ra raparata oa' Lolita Pue'. 

> Wae wo'o-hawo Filipus hilou hi ngata hi 
tana' Samaria, mpoparata-raka Kareba 
Lompe' kaYesus-na Magau' Topetolo'. 

6 Nababehi wo'o tanda mekoncehi hi ria. 
Wae kara'epe-na to Samaria lolita Filipus 
toe, pai' karahilo-na tanda mekoncehi to 
nababehi, ratarima-mi kareba to nakeni 
hante nono-ra mpu'u. 7 Apa' napopalai 
seta ngkai wori' tauna to rapesuai', 
alaa-na me'au-au-ramo tauna toera pai' 
malai mpu'u-mi seta to mpesuai'-ra. Pai' 
napaka'uri' wo'o wori' tauna topungku 
pai' tokejo. “Toe pai' goe' lia-ramo 

to Samaria toera mpotarima Filipus. 

9 Hi rala ngata toe, ria hadua tomane 
to rahanga' Simon. Simon toei hadua 
topobali'mata. Mahae-imi mpopehuwu 
pake'-na to rapokakonce to Samaria. 
Mpo'uli'-i, hi'a tauna to bohe baraka'-na. 
10 Hi hi'a-damo nono hawe'ea ihi' ngata, 

lompe' maradika lompe' ntodea, ra'uli': 
"Simon toei, ria-ki-hana baraka'-na 
ngkai Alata'ala to rahanga' Kabaraka' 
Bohe." 1 Mahae-imi mpakakonce-ra 
hante pake'-na, duu'-na hawe'ea pue' 
ngata toe mpotuku'-i pai' mpe'epei 
hawa'-na. !? Aga karata-na Filipus hi 
ngata-ra, natudui'-ra kaYesus-na Magau' 
Topetolo', pai' natudui'-ra mepangala' 
hi Yesus bona jadi' ntodea-na Alata'ala 
hi rala Kamagaua'-na. Jadi', wori'-ramo 
pue' ngata mepangala' hi Yesus pai' 
mpopeniu' jadi' topetuku' Yesus, lompe' 
tomane lompe' tobine. 13 Ngkai ree, 
Simon wo'o-hawo mepangala', pai'-i 
raniu'. Oti-i raniu', metuku' oa'-imi hi 
Filipus, apa' konce-i mpohilo tanda to 
mekoncehi pai' tanda baraka' to jadi'. 
14Suro Pue' Yesus to hi Yerusalem 
mpo'epe napa to jadi' hi Samaria, 
apa' ria to mpo'uli'-raka: "To Samaria 
toera ria, mpotarima Lolita Alata'ala 
wo'o-ramo-rawo." Toe pai' mohawa'-ra 
mpahawa' Petrus pai' Yohanes hilou hi 
ria. 1? Karata-ra Petrus pai' Yohanes hi 
ria, mosampaya-ramo mpekakae-raka 
to Samaria to mepangala'-mi hi Pue' 
Yesus, bona Pue' mpowai'-ra Inoha' 

Tomoroli'. 18 Apa' ko'ia-ra nakahompoi 
Inoha' Tomoroli'. Muntu' raniu'-ra 
mpokahangai' hanga' Pue' Yesus. 

17 Yohanes pai' Petrus mosampaya 
pai'-ra mpojama to Samaria toera. Jadi', 
mporata mpu'u-ramo Inoha' Tomoroli'. 
18 Nahilo-hawo Simon, hema-hema to 
rajama suro Pue' Yesus toera, mporata 
mpu'u-ramo Inoha' Tomoroli'. Toe 

pai' Simon mpokeni doi-na hilou hi 
Petrus pai' Yohanes, 19 pai' na'uli'-raka: 
"Wai -a-kuwo kuasa-ni tetu, bona 
hema-hema wo'o-kuwo to kujama, 
mporata-ra Inoha' Tomoroli'." 20 Na'uli' 
Petrus mpo'uli'-ki: "Harala ratadi-dako 
hi rala naraka, ntali doi-nu wo'o! Ha 
nu'uli'-kona, pewai' Alata'ala ma'ala ra'oli 
hante doi? 21 Uma ria huraa-nu mobago 
dohe-kai, apa' uma monoa' nono-nu 

hi poncilo Alata'ala. 22 Medea-moko 
ngkai jeko'-nu tetu-e, pai' merapi' hi 
Pue' bona na'ampungi patuju nono-nu 
to dada'a. 23 Apa' ku'inca mohingi' 
lia-ko, pai' napobatua jeko'-moko." 

24 Na'uli' Simon mpo'uli'-raka Petrus 
pai' Yohanes: "Perapi'-ka-kuwo hi Pue' 
bona neo'-a mpai' narumpa' silaka to 
ni'uli' tetu-e we'i!" 25 Jadi", kahudu-rami 

Petrus pai' Yohanes mpoparata Lolita 
Pue' pai' mporohoi nono-ra to Samaria, 
nculii'-ramo hilou hi Yerusalem. Hi 
pomakoa'-ra toe, raparata wo'o Lolita 
Pue' hi rala wori' ngata hi tana' Samaria. 
29Rala-na hangkani, hadua mala'eka 
Pue' mpololitai Filipus, na'uli': "Hilou- 
moko tono' hi selatan, hi ohea to ngkai 
Yerusalem rata hi Gaza." (Ohea tohe'e 
uma-pi jau ratara.) 2 Hilou mpu'u-imi 
Filipus. Nto'u toe, ria wo'o-hawo hadua 
to Etiopia to ntara ohea toe nculii' hilou 
hi ngata-na. To Etiopia toei, tauna 

to mopangka' bohe, to mpokakamu 
hawe'ea ihi' tomi raja bine tana' Etiopia 
to rahanga' Kandake. Ka'oti-na mepue' 
hi Alata'ala hi Yerusalem, nculii'-imi 

hi ngata-na mpohawi' kereta to nadii' 
jara'. Bula-na mohura hi rala kereta-na, 
mpobasa-i sura nabi Yesaya. 28 (8:27) 
29Inoha' Pue' Ala mpololitai Filipus, 
na'uli': "Hilou-ko mpomohui' kereta 
toe mai." 30 Pokeno-nami Filipus hilou 
mpomohui' kereta toe. Na'epe-hawo, 
tauna toei mpobasa sura nabi Yesaya. 
Filipus mpekune'-i, na'uli': "Nu'inca wa 
batua-na to nubasa tetu-e?" 3! Na'uli' 
tau toei: "Beiwa-kona kaku'inca-na, 

apa' uma ria tauna to mponotohi-ka." 
Ngkai ree, nabawai Filipus ngkahe' hi 
rala kereta-na pai' mohura hi ncori-na. 
32 Lolita to nabasa hi rala sura nabi 
Yesaya, hewa toi moni-na: "Hi'a hewa 
hama'a bima to radii' hilou rasumale'. 
Hewa ana' bima to uma mobee' ane 
ragunci wulu-na, wae wo'o uma-i 
mololita nau' hamelaa. 33 Raruge'-i pai' 
rahuku', hiaa' uma ria sala'-na. Uma 
ria haduaa tauna to mpotutura karia 
muli-na apa' rapatehi-i-hana." 34 Ngkai 
ree, na'uli'-mi to Etiopia toei hi Filipus: 
"Uli'-ka ba hema-i to natoa' nabi toei, 
ba woto-na moto-di ba tau ntani'-nadi." 
35 Jadi', ntepu'u ngkai pobasa-na toe 
we'i, Filipus mpakanoto-ki Kareba 
Lompe' Yesus. 3?Bula-ra mokereta toe, 
mpohilo-ra ue hi wiwi' ohea. Na'uli' to 
Etiopia toei mpo'uli'-ki Filipus: "Hilo, 
ohe'e mai ue. Niu'-ama-kuwo jadi' 
topetuku' Yesus." ((37 Na'uli' Filipus: 
"Ane nupangala' mpu'u-imi, ma'ala 
moto-ko kuniu'." Na'uli' to Etiopia toei: 
"Kupangala' Yesus Kristus, Hi'a-mi Ana' 
Alata'ala.")) 38 Ngkai ree, napopento'o- 
mi kereta-na, pai'-ra mehompo hilou 
hi rala ue, pai' Filipus mponiu'-i. 

39 Pencore-ra ngkai rala ue, muu-mule' 
Inoha' Pue' Ala mpo'ala' Filipus ngkai ree, 
alaa-na to Etiopia toei uma-pi mpohiloi-i 
ba hiapa-imi. Napokaliliu pomako'-na 
hante nono to goe'. “0 Ane Filipus-hawo, 
muu-mule' mehupa'-imi hi ngata Asdod. 
Me'ongko'-imi hilou hi ngata Kaisarea, 
pai' halengko ohea mpoparata-i Kareba 
Lompe' hi butu-butu ngata to natara. 

1 Nto'u toe wo'o, ngasa' oa'-imi 

Saulus mpongasai' pai' mpopatehi 
topetuku' Pue' Yesus. Hilou-i hi Imam 
Bohe, 2pai'-i mperapi' sura kuasa nakeni 
hilou hi pangkeni tomi posampayaa hi 
ngata Damsyik, bona ane ria-ra narata 
to mpotuku' Tudui' Yesus, nahoko' 
pai' nakeni-ra nculii' hi Yerusalem, ba 
tomane ba tobine. 3Jadi', pomako'-na 
hilou hi Damsyik tohe'e, mohu'-imi hi 
ngata, muu-mule' mehini ncorobaa baja 
ngkai langi! mpotipuhi-i. “Kamodungka- 
nami pai' na'epe-hawo topololita to 
mpo'uli'-ki: "Saulus! Saulus! Napa 
pai' nubalinai'-a?" > Na'uli' Saulus: 
"Ha hema-ko Pue'?" Na'uli' topololita 
toei: "Aku'-mile Yesus, to nubalinai'-e! 
6 Wae-pi, memata-moko, mesua' hi rala 
ngata. Hi ria-damo mpai' ra'uli'-koko 

napa to kana nubabehi." 7 Ane doo-doo 
Saulus toera, uma-rapa tepololita, 
kuyu-ramo nakeni eka'-ra. Apa' ra'epe 
moto wo'o-rawo topololita toe, aga uma 
rahiloi hema-i to mololita. 3 Ngkai ree, 
mokore-imi Saulus mpobini' mata-na, 
aga uma-ipi pehilo. Jadi', ratete'-i-damo 
hilou hi rala ngata Damsyik. 2Tolu 

eo kahae-na bate uma-i pehilo, pai' 
uma wo'o-i ngkoni' ba nginu. 10Hi 
ngata Damsyik toe, ria hadua topetuku' 
Yesus, Ananias hanga'-na. Nto'u toe, 
mopangila-i. Hi rala pangila-na toe, 
Pue' Yesus mpokio'-i, na'uli': "Ananias!" 
Na'uli' Ananias: "Oi-a Pue'." 11 Na'uli' 
Pue': "Me'ongko'-moko hilou hi ohea to 
rahanga' Ohea Monoa', hi tomi-na Yudas. 
Pekune' hi pue' tomi ba ria to Tarsus 

to rahanga' Saulus. Saulus toei bula-na 
mosampaya, !2pai' hi rala pangila-na 
nahilo-ko, Ananias. Nahilo-ko hilou 
mpohirua'-ki pai' mpojama-i bona pehilo 
nculii'-imi." 13 Na'uli' Ananias: "Pue', 
wori" tauna to mpotompo'wiwi Saulus 
tetui. Wori' pebalinai'-na hi topetuku'-nu 
to hi Yerusalem. 14Hiaa' tumai wo'o-imi 
hi rehe'i, hante kuasa ngkai imam 
pangkeni, bona mpohoko' hawe'ea tauna 

to mekakae hi Iko Pue'." 1? Na'uli' Pue' 
mpo'uli'-ki Ananias: "Bate hilou-ko! Apa' 
Saulus toei ria, tungkai' kupelihi jadi' 
topobago-ku. Hi'a mpai' to mpoparata 
hanga'-ku hi to Yahudi pai' hi tauna 

to bela-ra to Yahudi, duu' hi magau' 
wo'o. 16 Ku'uli' moto-ki mpai' kaparia to 
kana natodohaka sabana petuku'-na hi 
Aku'." 17 Jadi", hilou mpu'u-imi Ananias 
hi tomi to na'uli' Pue' we'i. Karata-na 

hi ria, najama-i Saulus, na'uli'-ki: 
"Ompi'-ku Saulus! Pue' Yesus to nuhilo 
hi lengko ohea katumai-nu toi-e, Hi'a-mi 
to mpohubui-a tumai mpokinomo- 

ko. Nahubui-a tumai bona pehilo 
nculii'-moko, pai'-ko nakuasai Inoha' 
Tomoroli'." 18 Nto'u toe, ria to hewa 
ruke uru molepa' ngkai mata Saulus, 
pai' pehilo mpu'u-imi. Pokore-nami 
Saulus, pai'-i raniu' jadi' topetuku' Pue' 
Yesus. 19 Oti toe, ngkoni'-imi pai' moroho 
nculii'-imi. Oti toe, Saulus mo'oha' dohe 
topetuku' Yesus hi Damsyik ba hangkuja 
mengi kahae-na. 20 Bula-na hi Damsyik 
toe, hilou oa'-i hi tomi-tomi posampayaa 
to Yahudi hi Damsyik, pai' na'uli'-raka: 
"Yesus, Hi'a-mi Ana' Alata'ala." 21 Konce 
omea-ra to mpo'epe lolita-na, ra'uli': "Ha 

beiwa-mi-koiwo tohe'i-e? Apa' hi'a toe- 
mi wengi to mpopatehi tauna to mepue' 
hi Yesus hi Yerusalem. Pai' patuju-na 
tumai tetu-e, bona mpohoko' wo'o-ra 
to hi rehe'i pai' mpokeni-ra hi imam 
pangkeni hi Yerusalem bona rahuku'." 
22 Aga kaboo-bohea baraka'-na Saulus 
metudui', napakanoto kaYesus-na 
Magau' Topetolo'. Jadi', to Yahudi hi 
Damsyik, uma-pi rakulei' mpobaro-i. 

23 Ba hangkuja kahae-na ngkai ree, 
mohawa'-ramo to Yahudi mpopatehi 
Saulus. ?#Pohawa'-ra toe, mpodongo 
hawe'ea wobo' wala ngata, lompe' hi 
eo-na lompe' hi bengi-na, bona ane 
liu-ipi mpai', rapatehi-imi. Ntaa' na'inca- 
di Saulus patuju-ra tohe'e-e. 2? Jadi', 
apa' hawe'ea wobo' radongo, Saulus 
kana mpali' akala-na bona ma'ala-i 
metibo' ngkai ngata. Toe pai' rala-na 
hamengi, ba hangkuja dua ana'guru-na 
Saulus mpokeni-i hilou hi wala tana' to 
mpotololiki ngata Damsyik, rapopohura-i 
hi rala karanci, pai'-i ra'ulu hi rala 
karanci toe ngkai lolo wala tana' hilou 
hi mali ngata, pai' kaliliu metibo'-imi. 
26 Nculii'-imi Saulus hilou hi Yerusalem. 
Karata-na hi ria, doko' napobale-miraka 

topetuku' Yesus, aga rapoka'eka'-i, apa' 
ko'ia rapangalai' kametuku'-na mpu'u-mi 
hi Yesus. 2' Aga Barnabas-hana, hilou-i 
mpobale-ki Saulus, pai' napo'ema'-imi 
hilou hi suro Pue' Yesus. Natutura-raka 
beiwa Saulus mpohilo Pue' Yesus hi 
lengko ohea kahilou-na hi Damsyik, 
pai' beiwa Pue' mpololitai-i. Nalolita 
wo'o-raka kabia'-na Saulus mpokarebai 
kareba Pue' Yesus hi Damsyik. 28 Ngkai 
ree, hampodooa-ramo Saulus hante 
topetuku' Yesus hi Yerusalem, pai' 
modao'-i hobo' ngata mpoparata kareba 
Pue' Yesus hante uma ria kakoroa'-na. 
29 Biasa wo'o-i momewai' ngkalolita 

pai' momehono' hante to Yahudi to 
mobasa Yunani. Toe pai' to Yahudi toera 
doko' mpopatehi-i. 3?Jadi', kara'inca-na 
ompi'-ompi' hampepangalaa'-na karia- 
ra to doko' mpopatehi-i, rabawa-imi 
hilou hi ngata Kaisarea. Ngkai Kaisarea 
toe, rapope'ongko'-imi hilou hi ngata 
Tarsus. 31Jadi', nto'u toe uma-pi ria 
kakoroa'-ra hawe'ea topepangala' hi 
Pue' Yesus to hi tana' Yudea, Galilea 
pai' Samaria. Kawoo-woria' tauna to 
mepangala' hi Yesus pai' kamoroo-rohoa 
pepangala'-ra. Apa' mengkoru mpu'u-ra 

hi Pue' Ala, pai' Inoha' Tomoroli' moto 
to mporohoi nono-ra. 32 Petrus modao' 
mpencuai' topepangala' hi Pue' Yesus 
hiapa-apa. Rala-na ha'eo, rata-i hi ngata 
Lida. 33 Hi ngata Lida toe, mpohirua'-ki 
hadua tomane, hanga'-na Eneas. Eneas 
toei walu mpae-imi pungku, uma-i 
tepemata ngkai poturua-na. 3“ Na'uli' 
Petrus mpo'uli'-ki: "Eneas, Yesus Kristus 
mpaka'uri'-ko! Mokore-moko, pai' 
lulu-mi ali'-nu." Hinto'u toe mpu'u, 
mokore-imi Eneas. 3? Hawe'ea tauna 

hi ngata Lida pai' hi Saron mpohilo 
kamo'uri'-nami, pai' mepangala'-ramo hi 
Pue' Yesus. 3? Uma molaa ngkai Lida toe, 
ria wo'o ngata to rahanga' Yope. Hi Yope 
toe, ria hadua tobine to mepangala' hi 
Yesus, Tabita hanga'-na. Hi rala basa 
Yunani hanga'-na Dorkas (batua-na: 
ruha). Lompe' po'ingku-na, pai' wori' 
petulungia-na hi tauna to mpe'ahii'. 

37 Nto'u Petrus hi Lida, peda' danca 
Dorkas toei, kaliliu mate. Ka'oti-na 
raniu', ratu'u-i hi kamar to hi lolo-na. 

38 Topetuku' Yesus hi Yope mpo'epe 
karia-na Petrus hi Lida, apa' ngata 
Yope toe mohu'-wadi hi Lida. Toe pai' 
rahubui rodua tauna hilou hi Petrus, 

merapi' bona napesahui tumai hi Yope. 
39 Metuku' mpu'u-imi Petrus hilou dohe- 
ra. Karata-ra hi Yope, kaliliu rapo'ema'-i 
hilou hi powataa tomate. Hawe'ea tobine 
tobalu mpotipuhi Petrus. Geo'-ra pai' 
rapopohiloi-i baju pai' pohea to nadau- 
raka Dorkas bula-na tuwu'-pidi. 40 Ngkai 
ree, Petrus mpohubui-ra omea mpalahii 
kamar toe, pai' powilingkudu-nami 
mosampaya. Ka'oti-na mosampaya, 
pai'-i mponyanyohi tomate, na'uli'-ki: 
"Tabita, memata-moko!" Hangaa mobini' 
mpu'u-mi mata-na mponaa Petrus, pai' 
kaliliu mohura-imi. 4t Petrus mpokakamu 
pale-na pai' mpo'ore'-i duu'-na mokore. 
Oti toe, nakio' nculii'-ramo topetuku' 
Yesus pai' tobalu to nahubui malai-e 
we'i, pai' na'uli'-raka: "Ohe'i-imi bale-ni, 
tuwu' nculii'-imi." 42 Kajadia' toe rajarita 
hobo' hi ngata Yope, alaa-na wori' 
tauna mepangala' hi Pue' Yesus. 8 Oti 
toe, Petrus tida hi Yope ba hangkuja 
mengi-pidi kahae-na, mo'oha' hi tomi 
hadua topobago rewa kuliba to rahanga' 
Simon. 
10 1 Hi ngata Kaisarea, ria hadua 
tomane, hanga'-na Kornelius. 
Kornelius tohe'ei, pangka'-na kapitee to 

mpohawai' ha'atu tantara to Roma hi 
rala hampo'emaa' to rahanga' "Tantara 
Italia." 2Bela-i to Yahudi, aga mengkoru 
mpu'u-i hi Pue' Ala, pai' hira' hantinaa-ra 
mepue' hi Alata'ala. Wori' doi nawai'-raka 
to Yahudi to kabu, pai' tida-i mosampaya 
hi Alata'ala. 3Rala-na ha'eo, ba jaa 

tolu libe eo wae, mopangila-i Kornelius. 
Hi rala pangila-na toe, monoto lia 
nahilo hadua mala'eka Pue' mehupa' 
pai' mpokio'-i, na'uli': "Kornelius!" 
4Me'eka'-i Kornelius mponaa mala'eka 
toei. Metompoi'-i: "Napa-die Pue'?" 
Na'uli' mala'eka toei: "Goe'-i Alata'ala 
mpo'epe posampaya-nu, pai' na'inca 
kamanara-nu mpotulungi tokabu. 
5Wae-pi, hubui tauna hilou hi Yope 
mpali' hadua tauna to rahanga' Simon 
Petrus, pai' kio'-i tumali. S Po'ohaa'-na 
mohu' hi wiwi' tahi', hi tomi hadua 
topobago rewa kuliba, Simon wo'o 
hanga'-na." ' Kamalai-na mala'eka 

to mpololitai-i toe, Kornelius mpokio' 
rodua pahawaa'-na pai' hadua tantara 
sarumakaa-na. Tantara sarumakaa-na 
toe, to mengkoru wo'o-i-hawo hi Pue' 
Ala. 3 Kornelius mpo'uli'-raka napa to 
lako' nahilo we'i hi rala pangila-na, 

pai' nahubui-ra hilou hi Yope mpopali' 
Petrus. ? Kamepulo-na, bula-ra hi lengko 
ohea-pidi to rahubui toera, kamohu'-ra 
hi Yope, Petrus wo'o-hawo ngkahe' 
hilou hi pengkawinaraa to hi lolo tomi 
to molempe ata'-na, hilou mosampaya. 
10 Neo' tebua'-mi eo-na, mo'oro'-imi 
doko' ngkoni'. Jadi', bula-na mpeka'au 
kataha' koni', muu-mule' ria pangila-na. 
11 Hi rala pangila-na toe, mpohilo-i 
langi' tebea pai' ria to hewa kumu' 

to mowela' ratoe hi opo' huno-na pai' 
ra'ulu tumai hi tana'. 12 Hi rala kumu' 
to ra'ulu toe, mparanyalaa binata, ria 
omea: to opo' witi'-na, to menyolo, 
hante danci wo'o. !3 Oti toe, na'epe 
Petrus ria to mpololitai-i, na'uli'-ki: 

"Ee Petrus! Mai-moko, sumale'-ramo 
binata toera lau, pai' nukoni'." 14 Na'uli' 
Petrus: "Uma-e' Pue'! Ko'ia ria kukoni' 
to rapalii' ba to ra'uli' babo' ntuku' ada 
agama-kai." t> Na'uli' tena topololita 
toei mpo'uli'-ki Petrus: "Napa to na'uli' 
Alata'ala lompe', neo' nu'uli' iko babo'." 
16 pangila toe tolu ngkani nahilo, pai' oti 
toe, te'ore' nculii'-mi kumu' toe hilou 
hi langi'. 1” Ngkai ree, ingu'-imi Petrus 
mpopekiri ba napa batua-na pangila to 

lako' nahilo toe. Bula-na mopekiri-pidi, 
rata-ramo suro Kornelius hi ngata Yope. 
Mepekune'-ra hi pue' ngata kahiapa-na 
tomi Simon. Ratudo'-raka tomi to rapali' 
pai' hilou-ramo mokore hi wobo' wala, 
18 pai'-ra mepekune', ra'uli': "Ba ria hi 
rehe'i hadua torata to rahanga' Simon 
Petrus?" 19 Bula-na mopekiri-pidi Petrus, 
Inoha' Tomoroli' mpo'uli'-ki hewa toi: 
"Epe pe'! Ria tolu tauna tumai mpali'- 
ko. 20Ppesahui mana'u. Neo' morara' 
nono-nu mpotuku'-ra, apa' Aku'-hana 
to mpohubui-ra." 21 Jadi', pana'u-nami 
Petrus ngkai tomi pai' na'uli'-raka to 
lako' rata toera: "Aku'-mile to nipali'-e. 
Napa-di to nipali'-kae?" 22 Ratompoi': 
"Kai" tohe'i, napowiwi Kapitee Kornelius. 
Hi'a toe, tauna to monoa' ingku-na. 
Mengkoru-i hi Alata'ala, pai'-i rabila' 
hawe'ea to Yahudi. Hadua mala'eka Pue' 
mpohubui-i mpokio'-ko hilou hi tomi-na, 
bona na'epe ba napa to nu'uli'-ki." 

23 Petrus mpo'uli'-raka suro Kornelius 
toera: "Turu rei-tamo ulu hamengi." 
Turu mpu'u-ramo hamengi hi ree. 
Kamepulo-na, me'ongko' mpu'u-imi 
Petrus mpotuku'-ra hilou hi ngata 
Kaisarea. Pai' ria wo'o ba hangkuja 

dua ompi' hampepangalaa' ngkai Yope 
hilou dohe-ra. 24 Hamengi-ra hi lengko 
ohea pai' lako' rata-rada hi Kaisarea. 
Karata-ra hi ria, mpolia' morumpu-ramo 
Kornelius hante posantina-na mpopea 
Petrus. Ria wo'o tongki-na pai' bale-na 
to nakio' morumpu hi tomi-na. 25 Jadi', 
karata-na Petrus hi tomi Kornelius, 
mehompo-imi Kornelius ngkai tomi hilou 
mpotomu-i. Motingkua'-i hi nyanyoa 
Petrus mponyompa-i. 2? Aga Petrus 
mpotagi-i, na'ore'-i nculii' pai' na'uli'-ki: 
"Neo'-hawo wae! Mokore-moko. Aku' 
manusia' wo'o-a-wadi-kuwo, hewa 

iko." 27 Bula-na Petrus mpololitai-i, 
mesua'-ramo hi rala tomi. Nahilo-hawo 
Petrus, wori'-mi tauna himuhu. 28 Na'uli' 
Petrus mpo'uli'-raka: "Ni'inca moto-le, 
ntuku' atura agama-kai, kai' to Yahudi 
uma ma'ala mposigalo-kokoi tauna to 
bela-koi to Yahudi ba mesua' hi rala 
tomi-ni. Aga Alata'ala mpakanoto-ka hi 
rala pangila-ku wengi, ka'uma-na ria 
manusia' to babo' ntuku' ada agama ba 
to rapalii' mposigalo-raka. 2? Toe pai' 
kanikio'-ku tumali, uma-a leba' motance. 
Jadi', hewa toe lau, doko' ku'inca ba 
napa pai' nikio'-a tumai." 3? Na'uli' 

Kornelius: "Tolu mengi to liu, ba hewa 
jaa toe-mi lau, bula-ku mosampaya hi 
tomi-ku jaa tolu libe eo, ria ncorobaa 
hadua tomane mokore hi nyanyoa-ku. 
Pohea-na meringkila'-damo. 3! Na'uli' 
tauna toei mpo'uli'-ka: 'Kornelius, 
Alata'ala mpo'epe posampaya-nu pai' 
na'inca kamanara-nu. 3? Wae-pi, hubui 
tauna hilou hi ngata Yope mpokio' 
tauna to rahanga' Simon Petrus. 
Po'ohaa'-na mohu' hi wiwi' tahi", hi 
tomi Simon topobago rewa kuliba.' 

33 Toe pai' kupesahui mpotuma tauna 
tilou mpokio'-ko. Hiaa' lompe' mpu'u 
nono-nu, baa' he'i-madakoe. Jadi' 
hewa toe lau, morumpu-makai hi 
rehe'i natiroi Alata'ala, doko' mpo'epe 
hawe'ea to nahubui-koko Alata'ala 
mpo'uli'-kakai." 34 Na'uli' Petrus: "Wae 
lau monoto mpu'u-mi ku'inca, Alata'ala 
uma mpelence tauna. 3? Hema-hema to 
mengkoru hi Hi'a pai' to monoa' kehi-ra, 
bate natarima-ra, pai' uma napoposisala 
ba to'apa-ra. 3?Toi-mi kareba to 
naparata Alata'ala hi kai' to Yahudi, 
kareba to mpakanoto ohea-na bona 
posidaia' Alata'ala hante manusia' ma'ala 
jadi' lompe' nculii' hante petolo'-na 

Yesus Kristus. Yesus toei, Pue' hawe'ea 
manusia'. 87 Tantu ni'inca moto-mi 
kajadia' to jadi' hobo' hi tana' to Yahudi. 
Pontepu'ua-na hi Galilea ka'oti-na 
Yohanes mponiu' tauna to medea ngkai 
jeko'-ra. 38 Ni'inca wo'o tutura Yesus 

to Nazaret. Alata'ala mpopelihi-i pai' 
mpowai'-i Inoha' Tomoroli' pai' baraka'. 
Hiapa pomakoa'-na hi tana' to Yahudi, 
nababehi to lompe', pai' napaka'uri' 
hawe'ea tauna to nakuasai Magau' 
Anudaa', apa' Alata'ala mpodohei-i. 

39 Kai' tohe'i-mi to mpohilo hawe'ea 

to nababehi hi tana' to Yahudi duu' 
rata hi ngata Yerusalem. Ka'omea-na, 
rapatehi-i, rapaku' hi kaju parika'. “0 Aga 
hi eo katolu-na, Alata'ala mpotuwu'-i 
nculii' pai' mpopohiloi-i hi manusia'. 

41 Aga uma hi hawe'ea tauna, muntu' 
hi kai' to napelihi ami'-mi Alata'ala 
jadi' sabi'-na. Ka'oti-na Yesus tuwu' 
nculii', nginu pai' ngkoni' moto-kai 
dohe-na. 42 Nahubui-kai mpokeni Kareba 
Lompe' hi hawe'ea tauna, pai' mposabii' 
kaHi'a-na mpu'u-mi to napelihi Alata'ala 
jadi' Topobotuhi hi hawe'ea manusia', 
lompe' to tuwu'-pidi lompe' to mate-mi. 
43 Hawe'ea nabi owi mpotompo'wiwi-i, 

ra'uli': hema-hema to mepangala' hi 
Yesus, jeko'-ra ra'ampungi sabana 
petolo'-na." ##Bula-na mololita-pidi 
Petrus, hompo-mi Inoha' Tomoroli' 
mpokahompoi hawe'ea tauna to mpo'epe 
lolita-na. #? Konce omea-ramo to Yahudi 
topepangala' hi Yesus to mpodohei 
Petrus ngkai Yope, apa' tauna to bela-ra 
to Yahudi mporata Inoha' Tomoroli' wo'o- 
ramo-rawo. 48 Monoto-mi kamporata-ra 
Inoha' Tomoroli', apa' mololita-ra 
hante basa to nawai'-raka Inoha' 
Tomoroli', mpo'une'-une' Alata'ala. 
Ngkai ree, na'uli'-mi Petrus: # "Hilo pe'. 
Tauna toera lau, mporata-ramo Inoha' 
Tomoroli' hibalia hewa to jadi' hi kita'. 
Jadi', hema-koi to daho' mpotagi-ra? 
Bate kana raniu' wo'o-ramo-rawo jadi' 
topetuku' Yesus!" 48 Toe pai' Petrus 
mpohubui-ra hira' Kornelius bona raniu' 
mpokahangai' hanga' Yesus Kristus. Oti 
toe, Kornelius pai' doo-na merapi' hi 
Petrus bona mo'oha'-i ulu dohe-ra ba 
hangkuja mengi. 
1 1 1 Ngkai ree, suro Pue' Yesus hante 
ompi'-ompi' hampepangalaa' 
to hi tana' Yudea mpo'epe karia-ra 
to bela-ra to Yahudi mpotarima wo'o- 

ramo-rawo Lolita Alata'ala. 2Toe pai' 
karata-na Petrus hi Yerusalem, ba 
hangkuja dua to Yahudi topepangala' 

hi Yesus mposalai'-i, 3 ra'uli'-ki: "Napa 
pai' mesua'-ko-kona hi tomi tauna to 
babo' ntuku' ada agama-ta, pai' ngkoni' 
wo'o-ko-kona dohe-rae?" *Ngkai ree, 
Petrus mpotutura-raka hawe'ea to 

jadi' ngkai lomo'-na, na'uli': ? "Bula-ku 
mosampaya hi ngata Yope, muu-mule' 
molinga'-a pai' ria pangila-ku. Hi rala 
pangila-ku toe, kuhilo kumu' to mowela', 
ratoe hi opo' huno-na pai' ra'ulu 

tumai ngkai langi' hompo hi ncori-ku. 

6 Kukamata ihi'-na, kuhilo-kuwo wori' 
nyala binata to opo' witi'-na, binata to 
me'ila, binata to menyolo, pai' nte danci 
wo'o. 'Ngkai ree, ku'epe to mpololitai-a, 
na'uli'-ka: 'Petrus, mokore-moko, 
sumale'-ramo pai' nukoni'.' 3 "Kutompoi': 
'Uma-e' Pue'! Ko'ia ria hangkania kukoni' 
binata to rapalii' ba to babo' ntuku' 

ada agama-kai.' ? "Ku'epe tena lolita 
tohe'e mpo'uli'-ka: 'Napa to nauli' 
Alata'ala lompe', neo' nu'uli' iko babo'.' 
10 Tohe'e kuhilo tolu ngkani, pai' te'ore' 
nculii'-mi hilou hi langi'. !! "Nto'u toe 
wo'o-hawo, rata-mi tolu tauna hi tomi 

po'ohaa'-ku. To tolu toera, tauna to 
bela-ra to Yahudi to rahubui ngkai 
ngata Kaisarea hilou hi Yope mpopali'-a. 
12 Inoha' Tomoroli' mpo'uli'-ka: 'Petrus, 
neo' morara' nono-nu mpotuku' tauna 
toera.' Jadi', hilou mpu'u-ama dohe-ra. 
Pai' ria moto sabi'-ku hi rehe'i, apa' 
ompi'-ta to ono toera mai mpodohei-a 
hilou hi Kaisarea. Karata-kai hi tomi 
Kornelius, mesua'-makai hi rala-na. 

13 Kornelius mpotutura-kakai kampohilo- 
na hadua mala'eka mehupa' hi tomi-na 
to mpo'uli'-ki: 'Hubui tauna hilou hi Yope 
mpopali' hadua tomane to rahanga' 
Simon Petrus bona tumai-i. 14 Hi'a mpai' 
to mpoparata-koko kareba to mpokeni 
kalompea' hi iko, duu'-na hi hawe'ea 
tauna ihi' tomi-nu.' 129 "Jadi', bula-ku 
mpololitai-ra-pidi, hompo-mi Inoha' 
Tomoroli' mpokuasai-ra, hibalia hewa to 
jadi' hi kita' to Yahudi lomo'-na. 18 Ngkai 
ree, kukiwoi-mi lolita Pue' to mpo'uli': 
'Yohanes meniu' hante ue, aga koi' mpai' 
raniu' hante Inoha' Tomoroli'.' 17 Jadi', 
ompi'-ompi', monoto-mi Alata'ala 
mpowai' Inoha' Tomoroli' hi hira' to bela- 
ra to Yahudi, hibalia hewa to nawai'-taka 
kita', sabana pepangala'-ta hi Pue' Yesus 

Kristus. Jadi', hema rahi-a aku' toi-e, 
pai' daho'-a mpolawa' patuju Alata'ala?" 
18 Kara'epe-na toporumpu toera lolita 
Petrus, rabahakai-mi mposalai'-i. 
Mpo'une' Alata'ala lau-ramo, ra'uli': 
"Ane wae-tano, natarima moto-ra-rawo 
Alata'ala tauna to bela-ra to Yahudi, 
napalogai-ra medea ngkai jeko'-ra 
duu'-na mporata katuwua' to lompe' duu' 
kahae-hae-na." 19 Jadi', ntepu'u ngkai 
karapatehi-na Stefanus, topetuku' Yesus 
hi Yerusalem rabalinai', pai' wori'-ramo 
to metibo' hilou hi ngata doo, alaa-na 
pahawu'-hawu'-ramo. Ria-ra to rata 

hi tana' Fenisia, ria wo'o-ra to loha hi 
tana' Siprus pai' hi ngata Antiokhia. 
Hiapa kahilouaa-ra, mpoparata-ra Lolita 
Pue' Ala, aga muntu' hi to Yahudi-wadi. 
20 Jadi' ngkai ree, ria wo'o-ra-rawo to 
mepangala' hi Yesus to ngkai tana' 
Siprus pai' Kirene. Ngkai hira' toe, ria to 
hilou hi ngata Antiokhia mpokeni Kareba 
Lompe' hi tauna to bela-ra to Yahudi, 
mpo'uli'-raka kaYesus-na Pue'. 21 Baraka' 
Pue' ria dohe-ra, pai' alaa-na wori'-ramo 
to Antiokhia mepangala' pai' mpotonu 
katuwu'-ra hi Pue'. 22Jadi', topetuku' 
Yesus to hi Yerusalem, mpo'epe wo'o-ra 

napa to jadi' hi Antiokhia toe. Toe pai' 
Barnabas rahubui hilou hi Antiokhia. 

23 Karata-na Barnabas hi ria, goe' lia-mi 
nono-na, apa' nahilo kabohe pegane' 
Alata'ala mpogane' tauna to mepangala' 
hi Yesus toera. Jadi', Barnabas mporohoi 
nono-ra pai' na'uli'-raka bona tida-ra 
mpotuku' Pue' Yesus hante nono mpu'u. 
24 Barnabas toei, tauna to lompe' 
nono-na. Nakuasai-i Inoha' Tomoroli' 
pai' moroho pepangala'-na. Toe pai' wori' 
tena to Antiokhia mepangala' hi Pue'. 

25 Oti toe, hilou-imi Barnabas hi ngata 
Tarsus mpopali' Saulus. 2? Wae kanarua'- 
na, napo'ema'-imi hilou hi Antiokhia. 
Barnabas pai' Saulus, tida-ra hi Antiokhia 
hampae kahae-na, morumpu ncuu-ra 
hante topepangala' hi Pue' Yesus to hi 
ria, pai'-ra mpotudui' wori' tauna. Hi 
Antiokhia toe-mi lomo'-na topetuku' 
Yesus rahanga' to Kristen. ?” Nto'u toe 
wo'o, ba hangkuja dua to Kristen ngkai 
Yerusalem rata hi Antiokhia. To Kristen 
toera, paka' nabi apa' ria pakulea'-ra 
mpohowa' lolita Alata'ala. 28 Hadua ngkai 
tauna toera, hanga'-na Agabus. Mokore-i 
pai' hante petete' Inoha' Tomoroli' 
nalowa ami'-mi karia-na mpai' oro' bohe 

hi humalili' Kamagaua' Roma. (Oro' toe 
madupa' mpu'u-mi nto'u poparenta-na 
Magau' Klaudius hi Roma.) 29 Mpo'epe 
toe, mohawa'-ramo topetuku' Yesus 
hi Antiokhia doko' mpotulungi ompi' 
hampepangalaa'-ra to hi tana' Yudea. 
Jadi', butu-butu dua-ra mpowai' doi 
ntuku' pakulea'-ra, 30pai' doi tohe'e 
rarumpu. Oti toe, Barnabas pai' Saulus 
rasarumaka mpokeni doi toe hilou hi 
pangkeni topetuku' Yesus hi Yerusalem. 
1 2 1 Nto'u toe wo'o, Magau' Herodes 
Agripa ntepu'u mpobalinai' ba 
hangkuja dua topepangala' hi Pue' Yesus. 
2 Ngkai hawa'-na toe, Yakobus ompi'-na 
Yohanes rasumale'. 3 Kanahilo-na 
Herodes to Yahudi mpokono babehia-na 
toe, natampai tena: nahubui tauna 
mpohoko' Petrus. Tohe'e jadi' nto'u eo 
bohe to Yahudi to rahanga' Posusa' Roti 
to Uma Raragii. “Rahoko' mpu'u-imi 
Petrus, pai'-i ratarungku'. Opo' ntuda 
tantara rapahawa' mpodongo-i, butu 
ntuda, opo'-ra hampo'emaa'. Patuju-na 
Herodes, bona ane timpaliu-damo 
posusa' Paskah, rapohurai kara-kara-na 
Petrus hi mata ntodea pai'-i rahuku' 
mate. “Jadi', Petrus rapotuhu hi rala 

tarungku', aga topepangala' hi Pue' 
Yesus tida mosampaya hi Alata'ala, 
mposampayai-i. "Rala-na hamengi, 
turu-imi Petrus hi olo' rodua tantara, 
pai' rahoo' ntimalia pale-na hante rante. 
Ria wo'o tantara to mpodongo wobo' 
tarungku'. Patuju-na Herodes, bona 
mepulo mpai' rapohurai kara-kara-na 

hi mata ntodea. 'Ntaa' we'i, hi bengi 
toe muu-mule' mehupa'-mi mala'eka 
Pue' hi rala tarungku', mokore hi 

ncori Petrus, pai' ria to mehini hi rala 
tarungku' toe. Mala'eka toei mpolengo- 
lengo Petrus mpolike-i, na'uli'-ki: "Ee, 
pesahui memata!" Nto'u toe, hangaa 
mobongka moto-mi rante pohoo' pale-na 
Petrus. 3 Na'uli' wo'o-mi mala'eka toei 
mpo'uli'-ki: "Ala'-mi pohea-nu, pai' 
unco'-mi sapatu'-nu!" Natuku' mpu'u- 
mi Petrus hawa'-na. Oti toe, na'uli' 
wo'o-mi mala'eka: "Mobajui-moko, 

pai' tuku'-ama." ? Metuku' mpu'u-imi 
Petrus. Aga ko'ia monoto mpu'u hi rala 
nono-na napa to nababehi mala'eka toei. 
Na'uli' mpohilo pangila-i-wadi. 1? Jadi', 
mako'-ramo hilou mpoliu tantara to 
mpodongo wobo' to lomo'-na pai' tantara 
to mpodongo wobo' karomeha'-na, 

pai' rata-ramo hi wobo' ahe' ohea 

hilou hi ngata. Wobo' ahe' toe mobea 
moto-imi-hawo. Kaliliu-ramo mpotara 
wobo' toe hilou hi rala ngata. Ko'ia-ra 
mahae momako', moronto ncorobaa-imi 
mala'eka mpalahii Petrus. 1! Lako' 
toe-di monoto-mi hi Petrus, pai' na'uli': 
"Makono mpu'u-mi-tano! Pue' mpohubui 
mala'eka-na tumai mpobahaka-a ngkai 
pale Herodes pai' ngkai hawe'ea to doko' 
rababehi to Yahudi hi aku'-e." 12 Ka'oti- 
na mokanono hewa toe, hilou-imi hi tomi 
Maria, tina-na Yohanes Markus. Hi tomi 
toe, wori' tauna morumpu mosampaya. 
13 Jadi', Petrus mpokado' wobo' hi mali 
tomi toe. Hadua tobine topobago hi tomi 
toe, hanga'-na Rode, tumai ke mpobea 
wobo'. 14Na'epe-hawo libu' Petrus-di 

to hi mali wobo'-e. Nakeni kagoe'-na, 
uma-idi kaliliu mpobea wobo', lala' lau-idi 
nculii' hilou hi rala tomi mpo'uli'-raka 
doo-na: "Petrus-hanale to hi wobo' toe-e 
ria!" 15 Ra'uli'-ki: "Wuli-ko!" Aga najojo 
lau-mi mpo'uli' kahi'a-na mpu'u-mi. Toe 
pai' ra'uli'-ki: "Bela-le Petrus tetu-e. 
Mala'eka-na tetu-e." 16 Jadi', lingku'-na 
Rode hilou hi rala tomi, Petrus ntora 
mpokado' wobo'. Rabea mpu'u-mi 

wobo', rahilo mpu'u-rawo, etu-imi 
Petrus. Konce lia-ra. t7 Ngkai ree, Petrus 
mpohuka'-raka bona mengkalino-ra, 
pai' nalolita-raka beiwa Pue' mpokeni-i 
malai ngkai rala tarungku'. Pai' na'uli' 
wo'o-raka: "Napa to jadi' tohe'i, uli'-ki 
Yakobus pai' hi ompi'-ompi' ntani'-na." 
Oti toe, malai-imi Petrus hilou hi 
po'ohaa' ntani'-na. 18 Kamepulo-na 
mpu'u-mi, sese'-ramo tantara topojaga. 
Ingu'-ra ba napa to jadi' hi Petrus. 

19 Herodes mpohubui tauna mpopali' 
Petrus, aga uma-i raruai'. Toe pai' 
Herodes mpehubui bona tantara to 
mpodongo Petrus toe-e ngone raparesa' 
pai' rapatehi. Oti toe Herodes malai 
ngkai tana' Yudea hilou mo'oha' hi ngata 
Kaisarea. ?? Hangkani tempo, moroe lia-i 
Magau' Herodes mpokaroe pue' ngata 
Tirus pai' Sidon. Toe pai' mohawa'-ramo 
to Tirus pai' to Sidon hante hanono 

lau mposuro tauna hilou hi ngata 
Kaisarea doko' mpali' kahintuwuaa' 
hante magau'. Apa' to Tirus pai' to 
Sidon toera mporata pongkoni'-ra ngkai 
tana' to naparentai Herodes. Lomo'-na, 
kako'ia-ra mponyanyo magau', ra'oluhi 
hadua pahawaa'-na to mpo'urusi tomi 

magau', hanga'-na Blastus, bona tono' 
hi hira'-i, pai' lako' hilou-ra mponyanyo 
magau' mpali' kahintuwuaa'. 21 Jadi', hi 
eo to rapakatantu, Herodes mpo'unco' 
pohea kamagaua'-na pai' mohura hi 
pohuraa kamagaua'-na, pai'-i mololita 
hi ntodea. 22 Mogora-ramo ntodea 
mpo'une' Herodes, ra'uli': "Tohe'i-e 
bela-pi lolita manusia'. Hewa pololita 
tauna to mobaraka' to ngkai langi'!" 
23 Hinto'u toe, mala'eka Pue' mpohuku' 
ncorobaa Herodes hante haki', apa' 
molangko rahi nono-na, pai' uma-i dota 
mpobila' Alata'ala. Bula-na tuwu'-pidi, 
ulea ami '-imi, alaa-na napomate-ki. 
24 Jadi' kahaa-haea kawoo-woria' tauna 
to mpo'epe Lolita Pue', pai' kawoo- 
woria'-mi to mepangala' hi Yesus. 
25 Ane Barnabas pai' Saulus, kahudu-na 
bago-ra hi Yerusalem, nculii'-ramo 
hilou hi Antiokhia, pai' mpokeni wo'o-ra 
Yohanes Markus dohe-ra. 
1 3 1 Hj olo' topetuku' Yesus to hi 
Antiokhia, ria ba hangkuja dua 
nabi pai' guru to mpokeni Lolita Pue', 
hanga'-ra: Barnabas: Simeon to ra'atu 
Nto'eta: Lukius to ngkai ngata Kirene; 
Menahem to rapokakama dohe Magau' 

Herodes Antipas: pai' Saulus. ? Hangkani, 
bula-ra mepue' hi Pue' Ala pai' mopuasa', 
Inoha' Tomoroli' mpololitai-ra hewa 
tohe'i: "Barnabas pai' Saulus toe, 
kupelihi-ra jadi' topobago-ku. Jadi', 
patani'-ramo, bona hilou-ra mpobabehi 
bago to kupopokoloi-raka." 3 Jadi', 
ka'oti-ra mopuasa' pai' mosampaya, 
rajama-ramo Barnabas pai' Saulus, pai' 
raposampayai. Oti toe, rapope'ongko' 
mpu'u-ramo hilou mpokeni Kareba 
Lompe'. “Jadi', apa' Inoha' Tomoroli' 
mpahawa'-ra mpopalele Kareba Lompe', 
mako'-ramo hilou hi ngata Seleukia to hi 
wiwi' tahi'. Ngkai ree, mpohawi' kapal- 
ramo hilou hi lewuto' Siprus. ? Karata-ra 
hi ree hi ngata Salamis, raparata-mi 
Lolita Alata'ala hi tomi posampayaa to 
Yahudi. Yohanes Markus mpongawa'-ra 
hi rala bago-ra toe. € Modao'-ra hobo' hi 
lewuto' toe, duu'-ra rata hi ngata Pafos. 
Hi ria-ra mpohirua'-ki hadua to Yahudi, 
hanga'-na Baryesus. Hi rala basa Yunani 
hanga'-na Elimas. Elimas toei, hadua 
topobali'mata to wori' inca-na, pai' 
na'uli' wo'o kahi'a-na nabi Alata'ala. Hi'a 
toei bale-na gubernur to hi lewuto' toe, 
Sergius Paulus hanga'-na. Gubernur toei, 

tauna to pante. Nakio'-ra Barnabas pai' 
Saulus tumai mpohirua'-ki, apa' doko' 
na'epe-hawo Lolita Alata'ala. Aga Elimas 
topobali'mata toei, mpobaro lolita-ra, 
apa' doko' nalawa' bona neo' mpai' 
gubernur mepangala' hi Yesus. 7(13:6) 
8(13:6) ?Tapi' Saulus--to rahanga' wo'o 
Paulus--nakuasai Inoha' Tomoroli'-i. 
Mpomonaa-i Elimas, na'uli'-ki: 10 "Fe 
topebagiu ngkaraka'! Iko bali' hawe'ea 
to monoa'! Hewa Magau' Anudaa'-hana 
kehi-nu tetu-e! Napa pai' uma nubahakai 
oa' mpohala'weo tudui' Pue' to monoa'? 
11 Wae lau, hilo pe'! Pue' mpohuku'-ko! 
Ngkai wae lau wero-ko, uma-poko pehilo 
ba hangkuja eo kahae-na!" Hinto'u toe, 
Elimas mporasai ria to mo'eta hewa 
rangahu mpoleru mata-na, alaa-na 
mogao'-gao'-i-damo mpopali' tauna 
mpotete'-i. 12 Kanahilo-na Gubernur 
napa to jadi' tohe'e, mepangala'-imi hi 
Pue' Yesus, apa' konce-i mpo'epe tudui' 
Pue'. 13 Ngkai Pafos, Paulus pai' doo-na 
mpohawi' kapal hilou hi ngata Perga hi 
tana' Pamfilia. Hi ngata toe, Yohanes 
Markus mpalahii-ra pai' nculii' hilou hi 
Yerusalem. 14Ngkai Perga, rapokaliliu 
pomako'-ra rata hi ngata Antiokhia hi 

tana' Pisidia. Hi Eo Sabat (eo pepuea'-ra 
to Yahudi), hilou-ramo mohura hi tomi 
posampayaa to Yahudi. 1? Hi porumpua 
toe, ria to mpobasa Atura Musa pai' 
sura nabi-nabi. Oti toe, pangkeni tomi 
posampayaa toe mpohubui tauna hilou 
mepekune' hi Paulus pai' Barnabas, 
ra'uli'-raka: "Ompi', ane ria lolita-ni 
doko' mpotudui'-kai, hewa toe lau 
kipalogai-koi mololita." 18 Kamokore- 
nami Paulus, mohuka' bona molino-ra, 
pai' na'uli': "Ompi'-ompi'-ku to Israel, 
pai' koi" wo'o to bela-koi to Israel aga to 
mepue'-mokoi hi Alata'ala: Epe-ka-kuwo 
lolita-ku. 17 Alata'ala to tapue' kita' to 
Israel mpopelihi-mi ntu'a-ta owi, pai' 
napopomuli-ra alaa-na wori' lia-ramo 
bula-ra mesowo' hi tana' Mesir. Ngkai 
ree, napopohiloi-ra kuasa-na to bohe 
nto'u kanatete'-ra malai ngkai Mesir. 

18 Oti toe, opo' mpulu' mpae kahae-na, 
napengkatarii mpohilo pesapuaka-ra 
bula-ra hi tana' to wao'. 19 Pitu magau' 
hante ntodea-ra hi tana' Kanaan nadagi 
bona tana'-ra nabagi-bagi-raka to 
Israel bona hira'-mi pue'-na. 20 Kajadia' 
hawe'ea tohe'i we'i, kira-kira opo' atu 
lima mpulu' mpae kahae-na. "Oti toe, 

Pue' Ala mpowai'-ra tadulako-tadulako 
to jadi' pangkeni-ra, duu' rata hi nabi 
Samuel. ?! Nto'u toe, merapi'-ra bona 
Pue' Ala mpowai'-ra magau'. Jadi', 
Alata'ala mpowai'-ra magau', Saul 
hanga'-na, ana'-na Kis muli Benyamin. 
Saul toe-mi to jadi' magau' to Israel 
opo' mpulu' mpae kahae-na. 22Aga 
ka'omea-na Pue' Ala mpopohu-i ngkai 
huraa-na, pai'-i mpo'ongko' Daud jadi' 
magau' to Israel. Toi-mi to na'uli' 
Alata'ala mpotompo'wiwi Daud: 'Daud 
ana' Isai toei, tauna to mpokagoe' 
nono-ku pai' to mpobabehi konoa-ku.' 
23 "Ompi'-ompi', ngkai muli Daud toe-mi, 
Alata'ala mpo'ongko'-taka kita' to Israel 
hadua Magau' Tompohore-ta ngkai huku' 
jeko'-ta, ntuku' pojanci-na owi. Magau' 
toei, Yesus hanga'-na. 2? Kako'ia-na 
Yesus mpotepu'u bago-na, Yohanes 
Topeniu' mpo'uli'-raka hawe'ea to Israel 
bona medea-ra ngkai jeko'-ra pai'-ra 
raniu'. 2? Neo' hudu-mi pobago-na 
Yohanes, na'uli'-raka ntodea: 'Ntuku' 
pomporataa-ni, hema-a aku' toi-e? 
Bela-kuwo aku' Magau' to nipopea. 
Rata moto-i mpai' ane oti-pi bago-ku. 
Bangku' jadi' pahawaa'-na to mpobongka 

koloro sapatu'-na, uma-a-kuwo natao.' 
26 "Ompi'-ompi'-ku muli Abraham, 

pai' koi" wo'o to bela-koi to Yahudi 

aga to mepue'-mi hi Alata'ala: Hi kita' 
toi-mi raparata kareba toe, to mpo'uli' 
ohea bona tebahaka-ta ngkai huku' 
jeko'-ta. 27 Ompi'-ta to mo'oha' hi 
Yerusalem hante pangkeni-ra, uma 
ra'incai kaYesus-na Magau' Topetolo' 
toei. Uma ra'incai batua-na lolita nabi 
to rabasa butu Eo Sabat. Toe pai' 
rahuku' mate-i-hana Yesus. Ntaa' hante 
babehia-ra tohe'e, te'ihii' lau-mi to 
ralowa nabi owi. 28 Nau' uma raratai to 
toto-na rahuku' mate-ki, aga raperapi' 
oa' hi Pilatus bona rapatehi-i. 2? Hudu-mi 
rababehi hawe'ea to te'uki' owi to 
mpolowa-i, rapopana'u woto-na ngkai 
kaju parika'-na pai'-i ratana. 3? Aga 
Alata'ala mpotuwu'-i nculii'. 31 Oti toe, 
wori' mengi-i-pidi mpopehuwu woto-na 
hi tauna to mpotuku'-i ngkai Galilea 
hilou hi Yerusalem. Hira' toe-mi to jadi' 
sabi'-na hi kita' to Yahudi, kaHi'a-na 
mpu'u-mi Magau' Topetolo'. 3? "Jadi' 
ompi'-ompi', hewa toe lau, kai'-mi to 
mparata-kokoi Kareba Lompe' tohe'i. 
Napa to najanci Alata'ala owi hi ntu'a-ta, 

napadupa' hi kita' muli-ra tempo toi-e 
hi kanapotuwu'-na nculii" Yesus ngkai 
kamatea. Hewa to te'uki' hi rala Rona' 
Daud karomeha'-na: 'Iko-mi Ana'-ku. 
Eo toe lau kupo'Ana'-moko.' 33(13:32) 
34 Yesus tohe'e, napotuwu' mpu'u-imi 
Alata'ala, pai' bate uma-ipi mate nculii' 
ba jadi' pope hi rala daeo'. Toe-mile 
batua lolita Buku Tomoroli' to mpo'uli' 
hewa toi-e: 'Napa to kujanci-ki Magau' 
Daud owi, bate moroli' pai' monoa' 
kadupa'-na. Napa to kujanci toe, bate 
kupadupa' hi koi'.' 3? "Toe wo'o-mi batua 
lolita Daud hi rala posampaya-na, na'uli' 
hewa toi: 'Woto-ku uma nupelele' hi 
rala daeo' duu'-na pope, apa' Aku' 
batua-nu to nupelihi.' 32 Ompi'-ompi', 
bela woto-na Daud moto to natoa' lolita 
toe we'i. Apa' Daud mpobabehi hawe'ea 
to nahubui-ki Alata'ala, pai' kahudu 
tuwu'-na hi dunia' toi, mate-imi. Woto-na 
ratana hi ncori daeo' ntu'a-na pai' bate 
jadi' pope-mi. 27 Aga Yesus, to napotuwu' 
nculii' Alata'ala-e, uma-i-hana jadi' pope 
hi rala daeo'. 28 Jadi', ompi'-ompi', toe 
pai' kuparata-kokoi kareba toi: hante 
napa tojadi' hi Yesus toe, jeko'-ni ma'ala 
ra'ampungi. 3? Uma-ta bisa tebahaka 

ngkai huku' jeko'-ta hi kampotuku'-ta 
Atura Musa. Aga hema-hema to 
mepangala' hi Yesus, tebahaka mpu'u-ra 
ngkai hawe'ea jeko'-ra, duu'-na jadi' 
monoa' mpu'u-ramo hi poncilo Alata'ala. 
40" Aga kana tapelompehi, bona neo! 
mpai' jadi' hi kita' hewa to na'uli' 
Alata'ala hante wiwi nabi owi. Na'uli': 
41 'Pelompehi-e', koi' to meruge'. 
Konce-koi mpai' mpohilo babehia-ku, 
ka'omea-na rahuku' mate-koi. Apa' 
tempo toi kubabehi anu to mobaraka' lia. 
Hiaa' oja'-ko-koina mpopangala', nau' 
ria to mponotohi-kokoi.' " 42 Kamalai-ra 
Paulus pai' Barnabas ngkai tomi 
posampayaa toe, tauna to morumpu 

hi ree mpo'uli'-raka: "Kiperapi' bona 

Eo Sabat to rata, tumai wo'o-koi mpai' 
mpakanoto tena-kakai tudui' toe-e 
we'i." 8 Oti toe, pagaa'-gaa'-ramo 
ngkai tomi posampayaa toe. Wori' to 
Yahudi mpotuku' Paulus pai' Barnabas. 
Pai' wori' wo'o tauna to bela-ra to 
Yahudi aga to mesua'-mi hi agama 
Yahudi, metuku' wo'o-ra-rawo mpotuku' 
Paulus pai' Barnabas. Suro Pue' Yesus 
toera mpo'apui nono-ra bona tida-ra 
mepangala' hi Alata'ala to mpowai'-ta 

kalompea' ngkai kabula rala-na. #“Jadi', 
mingku boko' hi Eo Sabat wo'o-mi, 
neo' hawe'ea pue' ngata morumpu 
doko' mpo'epe Lolita Alata'ala. ** Tapi' 
karahilo-na to Yahudi kawori' tauna 

to morumpu, mohingi'-ramo. Toe pai' 
raruge'-i Paulus pai' rabaro hawe'ea 

to na'uli'. **Tapi' hangkedi' kabia'-ra 
Paulus pai' Barnabas mololita. Ra'uli' 
mpo'uli'-raka to Yahudi: "Taoa-na, Lolita 
Alata'ala kana raparata mperi'ulu hi 
koi' to Yahudi. Tapi', bo uma-ko-koina 
dota ntarima, koi' moto-mi-koiwo to 
mpakanoa' ka'uma-nakoi natao mporata 
katuwua' to duu' kahae-hae-na. 
Wae-pi, kipalahii-mokoi, hilou mpokeni 
Lolita Alata'ala hi tauna to bela-ra 

to Yahudi! Y Apa' toi-mi hawa' Pue' 

Ala hi kai'. Na'uli': 'Kupelihi-moko 

jadi' baja to mpobajahi nono tauna to 
bela-ra to Yahudi, bona Iko mpoparata 
kalompea' hi tauna humalili" dunia'.' " 
48 Kara'epe-na-rawo tauna to bela-ra 

to Yahudi lolita toe, goe'-ramo, pai'-ra 
mpo'une' Lolita Pue'. Pai' hema-hema to 
napelihi ami'-mi Alata'ala bona mporata 
katuwua' to lompe' duu' kahae-hae-na, 
mepangala'-ramo hi Pue' Yesus. 19 Jadi', 

Lolita Pue' molele hobo' hi tana' toe. 
50Tapi' to Yahudi mpo'ukei' totu'a-totu'a 
ngata pai' tobine-tobine to mo'ua' to 
mengkoru hi Alata'ala, alaa-na Paulus 
pai' Barnabas rabalinai' pai' rapopalai 
ngkai ngata Antiokhia. >! Toe pai' Paulus 
hante Barnabas mpotonta awu to hi 
witi'-ra, tanda kabela-napi-rawo hira' 
to mpotangku ane Alata'ala mpohuku' 
pue' ngata toe. Oti toe hilou-ramo hi 
ngata Ikonium. 22Topetuku' Pue' Yesus 
hi Antiokhia, nakuasai-ramo Inoha' 
Tomoroli' pai' goe' lia nono-ra. 
14 | Napa to jadi' hi ngata Antiokhia 
wengi, toe wo'o to jadi' hi 
Ikonium. Paulus pai' Barnabas hilou 
hi tomi posampayaa to Yahudi, pai'-ra 
mpoparata Kareba Lompe' hi tauna to 
morumpu hi ria, alaa-na wori' to Yahudi 
pai' to bela-ra to Yahudi mepangala' 
hi Yesus. 2Tapi' to Yahudi to uma 
dota mepangala' mpo'ukei' ntodea to 
bela-ra to Yahudi, bona mpokahuku'-ra 
topepangala' hi Pue' Yesus. 3 Paulus 
pai' Barnabas, mahae-ra mobago 
hi ngata toe. Mpoparata-ra Kareba 
Pue' hante uma ria eka'-ra. Pai' Pue' 
moto-mi mpotulungi-ra, apa' nawai'-ra 

baraka' mpobabehi tanda mekoncehi, 
bona monoto-mi hi hawe'ea tauna 
kamakono-na lolita to rakeni. Lolita toe 
mpo'uli' kabula rala Alata'ala mpowai' 
kalompea' hi manusia'. #Tapi' ihi' ngata 
toera uma-ra hintuwu'. Ria-ra to tono' 
hi to Yahudi, ria wo'o-ra to tono' hi 
suro Pue' Yesus. ? Ka'omea-na tauna to 
bela-ra to Yahudi pai' tauna to Yahudi 
hante pangkeni-ra wo'o, mohawa'-ramo 
doko' mpobalinai' pai' mpowatuhi-ra 
Paulus pai' Barnabas. ? Ntaa' ra'inca-di 
Paulus pai' Barnabas patuju-rae. Toe 
pai' metibo'-ramo hilou hi tana' Likaonia, 
pai'-ra mo'oha' hi ree, mohu' hi ngata 
Listra pai' Derbe. “Hi ree wo'o-ra 
mpoparata Kareba Lompe'. 8 Hi ngata 
Listra, ria hadua tomane to pungku ngkai 
lomo' kaputu-na. Ntora mohura-i-wadi, 
apa' uma moroho witi'-na pai' uma 
mpu'u nakulei' momako'. ? Topungku 
toei mohura mpo'epe Paulus mololita. 
Paulus mpenoto'-i pai' nahilo karia 
pepangala'-na bona rapaka'uri'-i. 10 Toe 
pai' na'uli' napesukui: "Mokore monoa'- 
moko!" Hangkore-idile, pai'-i momako' 
hilou tumai. H Karahilo-na ntodea napa 
to nababehi Paulus toe, mololita-ramo 

hi rala basa-ra moto, to rahanga' basa 
Likaonia, ra'uli': "Hompo-mi anitu 

bola' tumai hi wongko dunia' molence 
mpo-manusia'!" 12Barnabas rahanga' 
Zeus, pai' Paulus rahanga' Hermes, apa' 
Paulus poko topololita. 13 Ngkai ree, apa' 
ria-hawo tomi pepuea' hi Zeus hi mali 
ngata, pangkeni agama-ra ngkeni ba 
hangkuja ma'a pamawa japi pai' wunga 
hilou hi wobo' ngata, hangkaa-ngkania 
hante tauna to wori'. Patuju-ra, doko' 
mposumale' japi toe rapopepue' hi 
Barnabas pai' Paulus. 14Ntaa' we'i, 
kara'epe-na Barnabas pai' Paulus napa 
patuju-ra, raheu'-heu'-mi pohea-ra, 
tanda kasusa' nono-ra, pai'-ra mokeno 
hilou hi laintongo' tauna to wori', 
rapesukui mololita, ra'uli': 1? "Napa-di to 
nibabehi tohe'i-ee? Kai' toi-e, manusia' 
biasa moto wo'o-ka-kaiwo hewa koi". 
Tumai-kai tohe'i-e, mpokeni Kareba 
Lompe' hi koi', bona nibahakai mepue' 
hi pue' to uma ria kalaua-na tetu, pai' 
bona mepue'-koi hi Alata'ala to Tuwu', 
Alata'ala to mpajadi' langi', dunia', tahi' 
hante hawe'ea ihi'-na. t° Owi Pue' Ala 
mpelele' tauna humalili' dunia' mpotuku' 
konoa-ra moto. t7 Aga nau' wae, uma 

nalipo' mpowai'-ta tanda-tanda to 
mpakanoto-taka karia-na Alata'ala. 
Nawai'-ta wori' nyala pewai' to lompe': 
nawai'-ta uda ngkai langi', napopowua' 
hinu'a-ta hi tempo-na. Nawai'-ta 
pongkoni', nawai'-ta kagoea' nono." 

18 Nau' wae-mi lolita-ra Paulus pai' 
Barnabas hi ntodea, aga mokoro lia-pidi 
mpotagi-ra bona neo'-ra mpokeni 
pepue'-ra hi hira'. 19 Uma mahae ngkai 
ree, ba hangkuja dua to Yahudi to 
ngkai ngata Antiokhia pai' Ikonium 

rata hi Listra, doko' mpo'ewa Paulus. 
Mpo'ukei'-ra ntodea hi Listra bona 

hira' wo'o doko' mpo'ewa-i. Oti toe, 
hilou-ramo mpowatuhi-i pai'-i radii' hilou 
hi mali ngata pai' rapalahii-mi hi retu, 
ra'uli'-rawo mate-imi. 20 Ntaa' weli, bula- 
ra topetuku' Yesus mokore ntololikia-na, 
muu-mule' memata-imi, pai'-i kaliliu 
mesua' hi rala ngata. Kamepulo-na, 
hilou-imi dohe Barnabas hi ngata 
Derbe. 21 Hi Derbe, Paulus pai' Barnabas 
mpoparata wo'o Kareba Lompe', alaa-na 
wori' tauna jadi' topetuku' Yesus. Ngkai 
ree, nculii'-ramo hilou hi ngata Listra, 
pai' ngkai ree hilou hi Ikonium, kaliliu 
wo'o hi ngata Antiokhia tana' Pisidia. 

22 Hi butu ngata to rakahiloui toe, rarohoi 
nono-ra topetuku' Yesus, ra'uli'-raka: 
"Neo' tabahakai mepangala' hi Pue' 
Yesus, apa' kita' to jadi' ntodea-na 
Alata'ala kana mporata kaparia ncala', 
aga hi eo mpeno mo'oha'-ta dohe-na hi 
rala Kamagaua'-na." 23 Hi butu ngata 
to rakahiloui toe, Paulus pai' Barnabas 
mpo'ongko' tauna to jadi' pangkeni 

to mpototu'ai topetuku' Yesus hi ria. 
Mopuasa' pai' mosampaya-ra, merapi' 
bona Pue' mpewili'-ra, apa' Hi'a-wadi 
poncarumakaa-ra. 240ti toe, Paulus pai' 
Barnabas mpokaliliu pomako'-ra ntara 
hi tana' Pisidia rata hi tana' Pamfilia. 

25 Ngkai ree-ra mpokeni Lolita Alata'ala 
hi ngata Perga, pai' lako' mana'u-ra 
hilou hi wiwi" tahi' rata hi ngata Atalia. 
29 Hudu-mi pobago-ra mpokeni Kareba 
Lompe' hi ngata-ngata toe. Toe pai' 
mehawi' kapal-ramo nculii' hilou hi 
ngata Antiokhia hi tana' Siria. Apa' 
ngkai ngata Antiokhia toe-mi pontepu'ua 
pomako'-rae wengi, pai' topetuku' 
Yesus to hi Antiokhia toe-ramo wengi 
to mposampayai-ra pai' merapi' bona 
Alata'ala mpewili'-ra hante kabula 
rala-na bula-ra mpobago bago to lako' 

hudu rapobago toe. 2? Karata-ra hi 
Antiokhia toe, rarumpu-ramo hawe'ea 
topepangala' hi Pue' Yesus, pai' 
ratutura-raka hawe'ea to nababehi 
Alata'ala hi pomakoa'-ra. Ralolita wo'o 
beiwa Alata'ala mpobea-raka ohea bona 
tauna to bela-ra to Yahudi mepangala' 
wo'o-ra-rawo hi Yesus. 23 Jadi', Paulus 
pai' Barnabas, mahae hala'-ra tida hi 
ngata toe dohe topetuku' Yesus. 
1 5 tRia ba hangkuja dua to Yahudi 
ngkai Yudea to mepangala'-mi hi 
Pue' Yesus, hilou hi ngata Antiokhia. To 
Yahudi toera mpotudui' topetuku' Yesus 
hi Antiokhia, ra'uli'-raka: "Ane uma-koi 
ratini' ntuku' ada to hi rala Atura Musa, 
bate uma-koi mpai' tebahaka ngkai huku' 
jeko'-ni!" “Uma mowo pe'ewa-ra Paulus 
pai" Barnabas mpobaro tudui'-ra toe. 
Ka'omea-na, to Kristen to hi Antiokhia 
mpo'uli': "Agina tasuro ba hangkuja 
dua doo-ta hilou hi Yerusalem, mpobua' 
kara-kara toe hi suro Pue' Yesus pai' 
totu'a ntani'-na." To rasuro hilou toe, 
hira' Paulus, Barnabas, pai' ba hangkuja 
dua to ntani'-na. 3Jadi', to Kristen to hi 
Antiokhia mpobawa-ra rata hi mali ngata. 
Ngkai ree, mako'-ramo hilou mpotoa' 

Yerusalem. Hi pomakoa'-ra tohe'e, 
mpotara tana' Fenisia pai' Samaria, pai' 
halengko ohea ratutura beiwa tauna to 
bela-ra to Yahudi medea ngkai jeko'-ra 
pai' mepangala' hi Pue' Yesus. Kareba 
tohe'e mpakagoe' nono-ra hawe'ea ompi' 
hampepangalaa'. “Rata mpu'u-ramo 

hi Yerusalem, to Kristen hi ria hante 
suro Pue' Yesus pai' totu'a ntani'-na 
mpotarima lompe'-ra. Ngkai ree, Paulus 
pai' Barnabas mpotutura-raka hawe'ea 
to nababehi Alata'ala hi pomakoa'-ra 
wengi mpokeni Kareba Lompe' hi tauna 
to bela-ra to Yahudi. ? Aga ria wo'o ba 
hangkuja dua to Parisi to mepangala'-mi 
hi Pue' Yesus. Pokore-rami to Parisi 
toera, ra'uli': "Tauna to bela-ra to Yahudi 
tetura, uma hono' ane mepangala'-ra 

hi Yesus-wadi. Kana ratini' wo'o-ra 

pai' rahubui mpotuku' Atura Musa." 

6 Toe pai' morumpu-ramo suro Pue' 
Yesus pai' totu'a ntani'-na, mpohurai 
kara-kara toe. ' Mahae lia-ra momewai' 
ngkalolita. Ngkai ree, Petrus mokore 
pai' na'uli': "Ompi'-ompi', ni'inca moto 
ba hangkuja mpae to liu, aku' napelihi 
Alata'ala ngkai laintongo'-ta, nahubui-a 
mpokeni Kareba Lompe' hi tauna to 

bela kita' to Yahudi. Ra'epe mpu'u-mi 
Kareba Lompe', pai' mepangala'-ramo hi 
Yesus. SPai' Alata'ala to mpotiroi nono 
manusia', mpotarima tauna to bela-ra 
to Yahudi toera. Ta'inca kanatarima-ra, 
apa' nawai -ra Inoha' Tomoroli', hibalia 
hewa to nawai'-taka kita' toi-e. ?Kita' to 
Yahudi pai' hira' to bela-ra to Yahudi, 
uma napoposisala. Napakaroli' nono-ra 
apa' mepangala'-ramo hi Yesus. 10 Jadi' 
ompi'-ompi', napa-di pai' doko' ta'ewa 
patuju-na Alata'ala-e? Napa pai' doko' 
tapopokoloi-raka tauna to bela-ra to 
Yahudi parenta pai' palia to motomo 
lia? Bangku' ntu'a-ta-hawoe, duu' rata 
hi kita' toi-e lau, uma takulei' mpotuku' 
hawe'ea parenta pai' palia tetu-e! 

11 Uma-ta tebahaka ngkai huku' jeko'-ta 
hi kampotuku'-ta parenta pai' palia 
hewa tetu. Taparasaya kamporata-ta 
kalompea' muntu' ngkai kabula rala-na 
Pue' Yesus-wadi. Wae wo'o-rawo 
hira'." 12 Kahudu-na Petrus mololita, 
hawe'ea tauna to morumpu toera, 
mengkalino-ra-wadi mokanono. Oti toe, 
rape'epei wo'o-pi lolita-ra Barnabas 
pai' Paulus, mpololita tanda mekoncehi 
pai' anu mobaraka' to rababehi hante 


SURO 15.13 - 19 591 


kuasa Alata'ala bula-ra mpokeni Kareba 
Lompe' hi tauna to bela-ra to Yahudi. 
13 Hudu lolita-ra Barnabas pai' Paulus, 
na'uli'-mi Yakobus: "Ompi'-ompi', 
pe'epei-ka-kuwo lolita-ku. 1? Ta'epe-mi 
we'i lolita-na Simon, mpo'uli'-taka beiwa 
lomo'-na Alata'ala mpopohiloi ahi'-na 
hi tauna to bela-ra to Yahudi, napelihi 
ngkai laintongo'-ra tauna to napajadi' 
ntodea-na. !? Toe hibalia hante lolita-ra 
nabi owi, apa' ria nabi owi to mpolowa 
kanakio'-ra Alata'ala tauna to bela-ra to 
Yahudi jadi' ntodea-na. Moni-na hewa 
toi: 19 Na'uli' Pue' Ala: 'Oti mpai' toe, 
nculii' moto-a tumai mpokinomo-ra 
muli to Yahudi to naparentai Daud 
owi. Kupoka'ahi'-ra pai' kuwangu nculii' 
kamagaua'-na Daud. Ngkai ree mpai', 
tau ntani'-na wo'o mpopali'-a. Hawe'ea 
tauna to bela-ra to Yahudi, to kukio' 
jadi' ntodea-ku, bate tumai-ra hi Aku'.' 
17 (15:16) 18 Wae-mi ponguli' Pue' 

to mpakanoto patuju-na ngkai owi." 

19 Napokaliliu Yakobus lolita-na, na'uli': 
"Jadi' ompi'-ompi', toi-mi lolita-ku. 
Neo'-ta-hawo mpakasusa'-ra to bela-ra 
to Yahudi to mengkoru-mi hi Alata'ala. 
Neo' tapewuku-ra mpotuku' Atura 

Musa. 20 Sampale-wadi, agina ta'uki' 
sura, taperapi' bona neo'-ra mpokoni' 
pongkoni' to rapopepue' hi pinotau, neo' 
ngkoni' raa' pai' neo' ngkoni' bau' to uma 
ralali ncala' raa'-na. Pai' ta'uli' wo'o-raka 
bona neo'-ra mogau' sala' hante toronaa 
ba hante tobine doo. 21 Taperapi' bona 
ratuku' hawa'-hawa' toe, bona hintuwu'- 
ra hante to Yahudi. Apa' ngkai owi, to 
Yahudi hiapa-apa mpobasa Buku Atura 
Musa butu Eo Sabat hi tomi posampayaa. 
Pai' hawa'-hawa' toe raparata-raka hi 
butu ngata po'ohaa'-ra." 22 Kahudu-na 
pololita Yakobus toe, suro-suro Pue' 
Yesus pai' totu'a ntani'-na hante hawe'ea 
topepangala' hi Pue' Yesus to morumpu 
toera mpokahibaliai kabotu'-ra, ra'uli': 
"Agina tapelihi ba hangkuja dua doo-ta, 
tasuro-ra hilou hi Antiokhia dohe 
Paulus pai' Barnabas, mpokeni kabotu' 
lolita-ta." Jadi', rapelihi mpu'u-mi rodua 
tauna. Hanga'-na to hadua, Silas. Pai' 
hanga'-na to hadua, Yudas, to rahanga' 
wo'o Barsabas. To rodua toera, tauna to 
rabila' hawe'ea ompi' hampepangalaa'. 
23 Oti toe, suro Pue' Yesus mpo'uki' 
kabotu' lolita-ra hi rala sura, pai' ratonu 
hi Silas pai' Yudas bona rakeni hilou hi 

Antiokhia. Moni-na hewa toi: "Kai' suro 
Pue' Yesus pai' totu'a to Kristen to hi 
rehe'i to nipo'ompi' hi rala Pue' Yesus, 
mpopakatu sura toi hi ompi'-ompi' to 
bela-koi to Yahudi to hi ngata Antiokhia, 
hi tana' Siria pai' Kilikia. Wori' tabe! 

24 "Ria ki'epe ba hangkuja dua-ra ngkai 
kai' hi rehe'i tilou mpaka'ingu'-koi pai' 
mpolengo pepangala'-ni hante tudui'-ra. 
Jadi', bona ni'inca: bela-kaiwo kai' to 
mposuro-ra. ??Toe pai' mohawa'-makai 
hi rehe'i hante hanono lau, mpopelihi 
rodua doo-kai to kihubui tilou. To 
kihubui tilou, ompi'-ta Yudas pai' Silas. 
Hira' to rodua toera-damo mpai' to 
mpo'uli'-kokoi hante wiwi-ra moto napa 
to ki'uki' hi rala sura toi. Yudas pai' 
Silas toe, kihubui tilou hidohea hante 
Barnabas pai' Paulus to kipoka'ahi'. 
Barnabas pai' Paulus tohe'ira, tauna to 
mpotonu-mi katuwu'-ra hi Pue'-ta, Yesus 
Kristus, bona mpopalele hanga'-na. 

26 (15:25) 27 (15:25) 28 "Ompi'-ompi', 
toi-mi kabotu' to kirata ntuku' konoa 
Inoha' Tomoroli', pai' to kipokono wo'o- 
kaiwo, kai' pangkeni-ni, bona neo'-koi 
rapakasusa' hante wori' nyala parenta. 
Uma-koi rapewuku mpotuku' Atura 

Musa. Toi-wadi to paraluu ki'uli'-kokoi: 
29 Kiperapi' bona neo'-koi mpokoni' 
pongkoni' to rapopepue' hi pinotau. Neo' 
ngkoni' raa', pai' neo' ngkoni' bau' to uma 
ralali ncala' raa'-na. Pai' neo' mogau' 
sala' hante toronaa ba hante tobine doo. 
Ane nipokalaa-damo katuwu'-ni ngkai 
hawe'ea toe, hono'-mi. Hudu rei-mi 

ulu lolita-kai." 30 Ka'oti-ra mositabe, 
me'ongko' mpu'u-ramo to rasuro toera 
hante Paulus pai' Barnabas hilou hi ngata 
Antiokhia. Karata-ra hi Antiokhia toe, 
rarumpu-ramo hawe'ea topepangala' hi 
Pue' Yesus pai' ratonu-miraka sura to 
rakeni ngkai Yerusalem. 3! Karabasa-na 
hi ntodea sura toe, goe'-ramo omea, 
apa' ihi'-na mpotanta'u nono-ra. 32 Oti 
toe, Yudas pai' Silas mololita moloe 
wo'o-ra-rawo, mporohoi nono ompi' 
hampepangalaa'-ra pai' mparesai'-ra 
bona tida-ra mepangala' hi Pue', apa' 
hira' roduaa nabi to mpoparata Lolita 
Pue' Ala. 33 Ba hangkuja mengi-ramo tida 
hi Antiokhia, pai' oti toe rapope'ongko'- 
ramo nculii' hilou hi Yerusalem. Ra'uli' 
to Antiokhia toera, mpo'uli'-raka 

Silas pai' Yudas: "Pelompehi hi ohea. 
Parata-kaka-kaiwo tabe-kai hi suro 

Pue' Yesus to mpohubui-koi tumai." 
(C? Aga Silas-hana, na'uli': "Ko'ia-a ulu 
nculii' hilou hi Yerusalem. Hi rehe'i-a 
ulu hi Antiokhia.")) 3? Ane Paulus 

pai' Barnabas, mahae hala'-ra-rana 

hi Antiokhia, mpotudui' tauna pai' 
mpoparata Lolita Pue', hante wori' tau 
ntani'-na. 3? Ngkai ree, na'uli' Paulus hi 
Barnabas: "Nculii'-tamo hilou mpencuai' 
ompi'-ompi' hampepangalaa'-ta hi butu- 
butu ngata to tatara-mi wengi mpokeni 
Lolita Pue', bona tahilo kababeiwa-na 
pepangala'-ra." 37 Barnabas doko' ngkeni 
Yohanes Markus hi pomakoa'-ra toe, 
38tapi' Paulus mpo'uli': "Neo', apa' 
napalahii-ta wengi hi tana' Pamfilia, 
ko'ia hudu bago-ta." 3? Ngkai ree, 
momehono'-ramo Paulus pai' Barnabas, 
alaa-na mogaa'-ramo. Barnabas 
mpo'ala' Markus napodohe, pai'-ra 
mpohawi' kapal hilou hi tana' Siprus. 

“0 Paulus mpelihi Silas napo'ema', 
pai'-ra me'ongko'-rawo. Pai' ompi'-ompi' 
hampepangalaa'-ra hi ngata Antiokhia 
mpope'ongko'-ra hante mosampaya, 
bona Alata'ala mpewili'-ra hante kabula 
rala-na hi pomakoa'-ra. 4t Paulus pai' 
Silas mpodaoi' tana' Siria pai' Kilikia, 

mporohoi nono-ra topepangala' hi Pue' 
Yesus to hi ria. 
1 6 1 Paulus mpokaliliu pomako'-na 
hilou hi ngata Derbe pai' Listra. 
Hi ngata toe, ria hadua topepangala' 
hi Yesus, hanga'-na Timotius. Tina-na, 
to Yahudi to mepangala' wo'o-mi- 
hawo hi Yesus. Aga tuama-na to 
Yunani. 2Timotius toei, tauna to rabila' 
hawe'ea ompi' hampepangalaa'-na 
hi ngata Listra pai' Ikonium. 3 Konoa 
Paulus bona Timotius hilou dohe-na hi 
pomakoa'-na mpokeni Kareba Lompe'. 
Toe pai' natini'-i ulu ntuku' Atura Musa. 
Patuju-na mpotini'-i toe, bona to Yahudi 
mpotarima-i, apa' hawe'ea to Yahudi 
hi tana' toe mpo'inca katoYunani-na 
tuama-na. “Ngkai ree, me'ongko' 
wo'o-ramo Paulus pai' doo-na, pai' 
hi butu ngata to ratara, raparata oa' 
hi topetuku' Yesus kabotu' lolita suro 
Pue' Yesus pai' totu'a hi Yerusalem 
wengi. Pai' ratudui'-ra bona mpotuku' 
hawa'-hawa' to rapakatantu-mi toe. 
> Ngkai ree, karoo-rohoa pepangala'-ra 
topepangala' hi Pue' Yesus hi ngata toe, 
pai" butu eo-na kawoo-woria' tauna 
to mepangala'. "Inoha' Tomoroli' uma 

mpiliu-ra Paulus pai' doo-na mpoparata 
Lolita Pue' Ala hi propinsi Asia. Toe pai' 
rabalii'-mi patuju-ra, pai' hilou-ramo 
mpodaoi' tana' Frigia pai' Galatia. 

7 Karata-ra hi sipa' tana' Misia, ke 
kaliliu-ra hilou hi propinsi Bitinia, aga 
Inoha' Yesus mpotagi-ra, neo' hilou hi 
ria. *Toe pai' raliu tana' Misia, pai'-ra 
mana'u hilou hi ngata Troas to hi wiwi' 
tahi'. ?Hi bengi poturu-ra hi Troas, 
mopangila-i Paulus. Rala pangila-na 
tohe'e, mpohilo-i hadua tomane to 
ngkai propinsi Makedonia mokore hi 
mai, mpopetulungi, na'uli': "Mai-mokoi 
hi Makedonia mpotulungi-ka-kaiwo!" 
10 Hi kampohilo-na pangila-na toe, 
ngkarewa mpu'u-makai hilou hi tana' 
Makedonia toe, apa' monoto-mi hi 

kai' kanahubui-kai Pue' Ala mpokeni 
Kareba Lompe' hi ria. 1! Me'ongko'-makai 
ngkai Troas, mpohawi' kapal hilou hi 
lewuto' Samotrake, pai' kamepulo-na 
hilou hi ngata Neapolis. 12 Ngkai ree, 
mehompo-makai ngkai kapal, pai'-kai 
mako' hilou hi ngata Filipi. Filipi toe, 
ngata hi bagia Makedonia to lomo'-na. 
Wori' to Roma mo'oha' hi ngata toe. Hi 
ree-makai ba hangkuja mengi kahae-na. 

13 Hj Eo Sabat, hilou-kai hi po'ole halu' 
hi mali ngata, apa' ki'inca karia-na 
posampayaa-ra to Yahudi hi ria. Jadi', 
mohura-kai hante ba hangkuja dua 
tobine pai' kipololitai-ra. 14Ria hadua 
tobine to rahanga' Lidia ngkai ngata 
Tiatira. Lidia toei, tauna to mepue' 

hi Alata'ala. Pobago-na, mpobalu' 

kain to molei jore' to masuli' oli-na. 
Pue' Ala mponotohi nono-na, alaa-na 
natarima mpu'u-mi napa to natudui -ki 
Paulus. 1? Oti toe, Lidia hante tauna 
ihi' tomi-na, raniu' omea-ramo jadi' 
topetuku' Pue' Yesus. Oti-ramo raniu', 
nabawai-kai hilou mo'oha' hi tomi-na, 
na'uli'-kakai: "Ane nihilo makono 
pepangala'-ku hi Pue' Yesus, mai-tamo 
hilou hi tomi-ku." Pai' napewuku-kai 
kana ntuku' pomperapia'-na. 18 Hangkani 
wo'o, kahilou-kai hi posampayaa to 
Yahudi toe, hirua'-kai hante hadua 
tobine to tuwu' batua. Tobine toei, 

ria anitu-na. Ngkai baraka' anitu toe, 
ma'ala-i mpolowa napa mpai' to jadi' 
kako'ia-na jadi'. Maradika-na mporata 
wori' doi ngkai pobago-na toe. 17 Tobine 
toei ntora mpotuku'-kai kai' Paulus, pai' 
ntora mejeu '-i, na'uli': "Tauna tohe'ira 

batua Alata'ala to meliu baraka'-na 
ngkai hawe'ea to rapue'! Tumai-ra toi-e 
mpo'uli'-kokoi ohea bona tehore-koi 
ngkai huku' jeko'-ni." 18 Rala-na ba 
hangkuja eo, bate toe oa'-mi lolita-na, 
alaa-na oha-imi Paulus mpo'epe-i. Ngkai 
ree, pe'ili'-nami Paulus pai' na'uli' hi 
anitu to mpesuai' tobine toei: "Hante 
hanga' Yesus Kristus, palai-ko ngkai 
tobine tetui!" Palai-na mpu'u-mi-hawo 
anitu toei. 19 Ngkai ree, rahilo-rawo 
pue'-na tobine toei, ka'uma-napi ria 
pomporataa-ra doi. Toe pai' rahoko'- 
ramo hira' Paulus pai' Silas, pai'-ra radii' 
hilou hi topohura ngata to hi laintongo' 
ngata. 20 Karata-ra hi topoparenta 

to Roma, ra'uli': "Tauna tohe'ira to 
Yahudi, tumai-ra mpobalinai' ngata-ta. 
21 Mpotudui'-ra tauna mpotuku' ada to 
mosisala hante ada-ta. Kita' to Roma, 
uma-ta ma'ala mpotarima ba mpotuku' 
ada to hewa toe." 22 Ntodea wo'o-hawo 
medulu mepakilu. Jadi', topoparenta 
toera mpehubui bona pohea-ra Paulus 
pai' Silas raroncu ngkai woto-ra pai'-ra 
raweba'. 2 Wori' mela-ramo raweba', 
pai' oti toe ratarungku'-ramo. Ra'uli' 
mpo'uli'-ki kapala' tarungku': "Nujaga 


SURO 16.24-31 600 


mpu'u-rae' to rodua toera!" 24Toe pai' 
napopesua'-ramo hi bagia tarungku' to 
poko hi rala-na, pai' witi'-ra ntimalia 
rahoo' hi kaju to motomo. ?? Jadi' ngkai 
ree, ba ntongo' bengi-mi, Paulus pai' 
Silas mosampaya pai' morona' mpo'une' 
Alata'ala. Tauna to ratarungku' ntani'-na 
mpo'epe rona'-ra. ?? Nto'u toe, muu- 
mule' ria ncorobaa linu bohe, alaa-na 
parawatu tarungku' toe molengo. Kaliliu 
mobea hawe'ea wobo', pai' mobongka 
moto-mi rante to rahoo'-raka hawe'ea 
to ratarungku'. ?” Molike-imi kapala' 
tarungku', nahilo-hawo hawe'ea wobo' 
tebea-mi. Kanawute'-nami piho'-na 
doko' mekahunca', apa' na'uli'-hawo 
metibo'-ramo hawe'ea to ratarungku'. 
28 Kanahilo-na Paulus toe, mekio'-imi 
ngkai rala tarungku', na'uli': "Neo' 
mekahunca', he'i moto-kai omea!" 

29 Ngkai ree, kapala' tarungku' mperapi' 
hulu', pai'-i mokeno mesua' hi rala 
tarungku'. Moridi'-imi mowilingkudu 
mponyanyo Paulus pai' Silas. 3? Nakeni- 
ramo hilou hi mali-na pai' na'uli'-raka: 
"Napa-kuwo to kana kubabehi bona 
neo'-a mpai' rahuku'?" 31 Ra'uli' Paulus 
pai' Silas: "Mepangala'-moko hi Pue' 

Yesus, tebahaka moto-ko mpai' ngkai 
huku' jeko'-nu, iko pai' tauna to hi 

rala tomi-nu." 32 Ngkai ree, Paulus pai' 
Silas mpoparata Lolita Pue' hi kapala' 
tarungku' toei, pai' hi hawe'ea tauna to 
hi rala tomi-na. 33 Jadi', nto'u toe kapala' 
tarungku' mpokeni-ra hilou hi mali-na, 
pai' nabohoi' webaa'-ra. Pai' hi bengi 
toe wo'o, hi'a hante hawe'ea tauna to 
hi rala tomi-na raniu' jadi' topetuku' 
Yesus. 240ti toe, nakeni-ramo hilou hi 
tomi-na pai'-ra napokoni'. Goe' lia-ramo 
hantomia, apa' mepangala'-ramo hi 
Alata'ala. 3? Kamepulo-na topoparenta to 
Roma mpohubui polisi hilou hi tarungku' 
pai' mpo'uli'-ki kapala' tarungku ': 
"Bahaka-ramo to rodua to rahoko' 
wengi." 36 Mpo'epe toe, na'uli'-mi kapala' 
tarungku' toei hi Paulus pai' Silas hewa 
tohe'i: "Rata hawa' ngkai topoparenta, 
mpo'uli'-ka bona rabahaka-mokoi. 
Jadi", hilou-mokoi, pai' pelompehi-hawo 
momako'." 37 Aga na'uli' Paulus hi polisi 
toera: "Kai' tohe'i to Roma-kai. Ko'ia-di 
rapohurai kara-kara-kai ntuku' atura 
poparenta Roma, ncaliu raweba'-maka- 
kaina hi mata ntodea pai' ratarungku'. 
Hiaa' wae-e lau doko' rapopalai bongo 

wo'o-makai. Uma-kai dota! Uli'-raka 
retu, bate hira' moto-rawo to tumai 
mpobahaka-kai." 38 Nculii'-ramo-rawo 
polisi toera mpowoli' lolita Paulus hi 
topoparenta. Kara'epe-na topoparenta 
katoRoma-ra Paulus pai' Silas, me'eka'- 
ramo. 3?Hilou-ramo merapi' ampu hi 
Paulus pai' Silas, pai' rabawa-ra hilou 
hi mali-na, pai' ra'uli'-raka: "Agina 
malai-mokoi ngkai ngata-kai." “0 Jadi', 
malai-ramo Paulus pai' Silas ngkai 
tarungku', pai'-ra hilou hi tomi-na Lidia. 
Hi ria-ra mpohirua'-raka ompi'-ompi' 
hampepangalaa'-ra, pai' mporohoi 
nono-ra. Oti toe, me'ongko' mpu'u-ramo 
mpalahii ngata Filipi. 
1 7 ' Paulus pai' Silas mpokaliliu 
pomako'-ra ntara hi ngata 
Amfipolis pai' Apolonia, rata hi ngata 
Tesalonika. Hi Tesalonika toe, ria tomi 
posampayaa to Yahudi. 2Jadi', kahilou- 
na wo'o-mi Paulus hi tomi posampayaa 
toe hewa kabiasaa-na, pai' momewai' 
ngkalolita hante tauna to morumpu hi 
retu. Tolu mingku mometuku', hewa 
toe oa' pobago Paulus hi Eo Sabat. 
3 Mobasa-i Buku Tomoroli', napakanoto 
pai' nabajahi-raka batua-na, na'uli': 

"Magau' Topetolo' to najanci Pue' Ala 
owi, bate kana mporata kaparia duu'-na 
mate, aga tuwu' nculii' moto-i. Yesus 
to kulolita-kokoi toi, Hi'a-mi Magau' 
Topetolo' to ralowa owi-e." 4Ria-ra to 
Yahudi to mpangala' lolita toe, pai'-ra 
mpotuku' Paulus pai' Silas. Wori' wo'o-ra 
to Yunani to mengkoru hi Pue' Ala pai' 
wori' wo'o tobine to bohe hanga'-ra, 
mepangala' wo'o-ramo-rawo hi lolita 

to nakeni Paulus toe. ? Aga to Yahudi 

to uma mepangala', mohingi'-ramo 
mpokahingii'-ra hira' Paulus pai' Silas. 
Toe pai' me'ukei'-ra mpo'ukei' tauna to 
dada'a to mengkalose-lose hi rala ngata. 
Wori'-mi to morumpu, mako'-ramo 
hilou mpobabehi pewongoia hi rala 
ngata. Pomako'-ra toe, rata hi tomi 
Yason, apa' hi ria po'ohaa'-ra Paulus pai' 
Silas. Mesua'-ramo hi rala tomi toe ke 
doko' mpohoko' pai' mpokeni-ra hilou 
hi ntodea. SJadi', apa! uma-ra raruai', 
Yason moto-mi to rakahurui. Rahoko'-i 
hante ba hangkuja dua topepangala' hi 
Yesus ntani'-na, pai' radii'-ra hilou hi 
topohura ngata. Rata ria, mejeu'-ra, 
ra'uli': "Paulus pai' doo-doo-na toi-e 
mpaka'ingu' tauna humalili' dunia'. 

Hiaa' rata wo'o-ramo hi ngata-ta toi-e. 
7 Pai' Yason tohe'ii, natarima-ra-hana hi 
rala tomi-na! Hira' toe-mi to mpo'ewa 
hawa' Kaisar, magau'-ta hi Roma, ra'uli' 
karia-na magau' ntani'-na to rahanga' 
Yesus." 3 Mpo'epe lolita-ra toe, morani' 
mpu'u-mi nono ntodea hante nono-ra 
wo'o topohura. ? Ka'omea-na, Yason 
pai' topepangala' hi Yesus ntani'-na 
rapopowaya', pai' lako' rabahaka. 10 Hi 
bengi toe, ompi'-ompi' hampepangalaa'- 
ra to hi Tesalonika mpo'uli'-raka Paulus 
pai' Silas: "Agina malai-mokoi ngkai 
rei." Jadi', malai mpu'u-ramo hilou 

hi ngata Berea. Karata-ra hi Berea, 
hilou-ra hi tomi posampayaa to Yahudi. 
11To Yahudi to hi Berea toera, lompe' 
nono-ra, uma-ra hewa to hi Tesalonika. 
Goe'-ra mpo'epe Kareba Yesus, pai' butu 
eo-na rapewulihi' Buku Tomoroli' bona 
ra'inca ba makono lolita Paulus ba uma. 
12 Ka'omea-na, wori' to Yahudi toera to 
mepangala'-mi hi Yesus, pai' wori' to 
Yunani to bohe hanga'-ra, mepangala' 
wo'o-ramo hi Yesus, lompe' tomane 
lompe' tobine. 13 Uma mahae ngkai 
ree, to Yahudi to hi ngata Tesalonika 
mpo'epe karata-na wo'o-mi Paulus 

hi Berea mpokeni Lolita Alata'ala. 

Toe pai' kahilou-ra wo'o-mi hi Berea. 
Karata-ra hi ria, ra'ukei' pai' raranii' nono 
ntodea. 14Jadi' ngkai ree, ompi'-ompi' 
hampepangalaa'-na Paulus mpesahui 
mpobawa-i hilou hi wiwi' tahi'. Aga 
Silas pai' Timotius, tida moto-ra hi 
Berea. 1? Tauna to mpobawa Paulus 
toera mpobawa-i rata hi ngata Atena. 
Oti toe na'uli' Paulus mpo'uli'-raka: 
"Nculii''-mokoi hilou hi Berea, pai' 
uli'-raka Silas pai' Timotius bona 
sohi'-ra tumai hi aku'." 12 Bula-na Paulus 
mpopea-ra Silas pai' Timotius hi Atena, 
susa'-mi nono-na mpohilo kawori'-na 
pinotau to rapue' to Atena. '”Toe 

pai' hi tomi posampayaa, momewai' 
ngkalolita-i hante to Yahudi pai' tau 
ntani'-na to mesua'-mi agama Yahudi. 
Pai' butu eo-na, momewai' ngkalolita 
wo'o-i hante hema-hema to narua' hi 
rala ngata. 19 Hi ngata Atena toe, ria 
wo'o-ra tauna to pante to mpotuku' 
tudui' Epikuros pai' tudui' to Stoa. 
Tauna to pante toera mpomehono'-ki 
Paulus. Ria-ra to mpotuntui'-i, ra'uli': 
"Mpo'uli' napa-idie tauna toei-e mai? 
Pe'inca-na hangkedi', tapi' lolita-na 

wori'." Ria wo'o-ra to mpo'uli': "Ba lue' 
doko' natudui'-ta hanga' pue' to ko'ia 
ta'incai," apa' hi rala tudui'-na, Paulus 
mpokahangai' Yesus pai' katuwu'-ra 
nculii' manusia' ngkai kamatea. !?Toe 
pai' rabawa-imi hilou hi poromua bohe 
to rahanga' Bulu' Areopagus, ra'uli'-ki: 
"Doko' ki'epe-kaina tudui'-nu to bo'u 
tetu-e. 20 Ko'ia ria ki'epei tudui' to 
motani' rahi hewa tetu, pai' doko' 
ki'inca batua-na." 21 (Apa' to Atena 

pai' tau ntani'-na to mo'oha' hi Atena, 
kagoea'-ra doko' ntora mpo'epe pai' 
mpojarita lolita-lolita to bo'u.) 22 Ngkai 
ree, pokore-nami Paulus hi laintongo'-ra 
to morumpu hi Bulu' Areopagus toe, 
pai' na'uli': "Pue' ngata Atena! Kuhilo 

hi rala butu nyala pogau'-ni, mo'agama 
mpu'u-koi. 23 Apa' bula-ku modao' 

hi rala ngata-ni mpohilo pepuea'-ni, 
kuhilo-kuwo hameha' watu pepuea' to 
ria ukia'-na hewa tohe'i: 'Pepuea' hi Pue' 
to Uma Ra'incai Hanga'-na.' Jadi', pue' 
to uma ni'incai hanga'-na tetu-e, Hi'a-mi 
to kuparata-kokoi tohe'i-e. 24Alata'ala to 
mpajadi' dunia' hante ihi'-na omea, Hi'a- 
mi Pue' langi' pai' dunia'. Uma-i-hawo 
mo'oha' hi tomi pepuea' to nababehi 

manusia'. 2? Uma wo'o-i merapi' tulungi 
hi manusia', apa' Hi'a-hana to mpowai'- 
ta katuwua' pai' inoha' pai' hawe'ea 

to taparaluu. 2? Ngkai hadua tauna, 
napopomuli hawe'ea manusia', pai' 
nahubui-ta mpo'ohai' humalili" dunia". 
Napakatantu ami'-mi ngkai lomo'-na 
sipa' tana' po'ohaa' butu negara pai' 
tempo poparenta-na. 2? Nababehi hewa 
toe bona doko' ta'inca kahema-na, bona 
ane tapali'-i, tapohirua' mpu'u-ki. Apa' 
kakoo-kono-na, uma-i molaa ngkai 
kita' butu dua-ta. 23 Hewa to ra'uli' 
totu'a: 'Ngkai Hi'a-wadi pai' alaa-na 
tuwu'-ta pai' mongkale-ta pai' ria-ta 

hi rala dunia'.' Hibalia wo'o to na'uki' 
ntu'a-ni owi to pante mpobabehi rona', 
na'uli': 'Hawe'ea-tale, ana' Alata'ala 
moto-ta.' 29 "Jadi' ompi'-ompi', apa' 
lawi' kita' ana'-na, uma lompe' ane Pue' 
Ala taponcawa lence to rababehi ngkai 
bulawa ba ngkai salaka' ba ngkai watu, 
ntuku' kapantea manusia'. 30 Owi, ane 
mepue'-ta hi pue' to uma makono hewa 
tetu, uma-ta nahuku' Alata'ala. Napiri 
moto mata-na hi kawojoa-ta tetu. Tapi' 
hewa toe lau, nahubui hawe'ea manusia' 
hi humalili' dunia' medea ngkai jeko'-ra. 

31 Apa' napakatantu-mi hangkani tempo 
mpai', mpobotuhi-i kara-kara tauna 
humalili' dunia' hante kanoo-noaa'-na. 
Bago pompobotuhi toe mpai', natonu hi 
hadua tauna to napelihi ami'-mi. Tauna 
toei, napotuwu' nculii' ngkai kamatea, 
bona monoto hi hawe'ea tauna kaHi'a-na 
mpu'u-mi to napelihi jadi' Topobotuhi hi 
hawe'ea manusia'." 32 Kara'epe-na lolita 
Paulus toe, hantongo'-ra mpotawai-i, 
apa' uma rapangalai' karia tauna to 
tuwu' nculii' ngkai kamatea. Aga ria 
moto wo'o-ra hantongo' to mpo'uli': 
"Doko' tena-pidi-kai mpo'epe lolita-nu 
tetu." 33 Oti toe, malai-imi Paulus 
ngkai porumpua-ra. 3? Aga ria-ramo 
to mpotuku'-i pai' mepangala'-ramo hi 
Yesus. Hadua to mepangala' hi Yesus 
toe, hanga'-na Dionisius, pangkeni 
porumpua to hi Bulu' Areopagus. Ria 
wo'o hadua tobine to rahanga' Damaris, 
pai' ba hangkuja wo'o-pi to ntani'-na. 
18 LOti toe, me'ongko'-imi Paulus 
ngkai Atena, hilou hi ngata 
Korintus. 2Hi Korintus toe, Paulus hirua' 
hante hadua to Yahudi to rahanga' 
Akwila. Ngata kaputua-na hi tana' 
Pontus. Akwila toei hante Priskila 

tobine-na, lako' rata wo'o-ra-rawo hi 
Korintus toe, apa' lako' mentoli-ra ngkai 
tana' Italia. Pentoli-ra ngkai tana' Italia 
toe, apa' ria hawa' Magau' Klaudius 
mpopalai hawe'ea to Yahudi ngkai ngata 
Roma to hi tana' Italia. Jadi', karata-na 
Paulus hi Korintus, hilou-i mpencuai'-ra 
hira' Akwila pai' Priskila, 3 pai'-i mo'oha' 
dohe-ra. Mobago-ra hangkaa-ngkania, 
apa' pobago Paulus hibalia hante 
pobago-ra hira', mpobabehi kemah. 
4Butu Eo Sabat, Paulus momewai' 
ngkalolita hante tauna to morumpu hi 
tomi posampayaa, lompe' to Yahudi 
lompe' to Yunani. Patuju-na doko' 
mponotohi nono-ra bona mepangala'-ra 
hi Pue' Yesus. ?Jadi', karata-ra Silas 
pai' Timotius ngkai propinsi Makedonia, 
Paulus uma-pi mobago mpobabehi 
kemah. Napake' hawe'ea tempo-na 
mpokeni Kareba Lompe' hi to Yahudi, 
na'uli'-raka kaYesus-na Magau' Topetolo' 
to najanci Alata'ala. STapi' to Yahudi to 
hi Korintus ntora mporuge'-i. Toe pai' 
natonta-mi awu to mentaka' hi pohea-na, 
tanda kanapalahii-ra. Pai' na'uli'-raka: 
"Ane nahuku' Alata'ala-koi, bela aku' to 
mpotangku! Koi' moto-koiwo! Ngkai wae 

lau, kupalahii-mokoi, hilou-ama mpokeni 
Kareba Lompe' hi tauna to bela-ra to 
Yahudi!" 7 Oti toe, malai mpu'u-imi hilou 
hi tomi to hi ncori tomi posampayaa 
toe. Pue' tomi toe, bela-i to Yahudi, 
aga to mepue' hi Pue' Ala. Hanga'-na 
Titius Yustus. 8 Aga hadua pangkeni tomi 
posampayaa toe to rahanga' Krispus, 
mepangala' wo'o-i hi Pue' Yesus hante 
hawe'ea posantina-na. Pai' wori' wo'o 
to Korintus ntani'-na mpo'epe kareba to 
nakeni Paulus toe, duu'-na mepangala' 
wo'o-ramo-rawo hi Pue' Yesus, pai'-ra 
raniu' jadi' topetuku'-na. ? Rala-na 
hamengi, mopangila-i Paulus. Hi rala 
pangila-na toe, Pue' mpo'uli'-ki: "Neo'-ko 
me'eka', pai' neo' nupento'oi mpoparata 
Lolita-ku. 10 Apa' wori' mpai' tauna hi 
ngata toi to jadi' ntodea-ku. Aku' moto 
to mpodohei-ko. Uma mpai' hema to 
dungku pale-ra hi iko." 1! Jadi' ka'omea- 
na, Paulus mo'oha' hi Korintus hampae 
ono mula, mpotudui' tauna Lolita 
Alata'ala. 12 Nto'u Galio jadi' gubernur hi 
propinsi Akhaya toe, to Yahudi hintuwu' 
mpo'ewa Paulus. Rakeni-i hilou hi 

tomi pobotuhia. 13 Rapakilu-i, ra'uli': 
"Hi'a tohe'i mpotudui' tauna mpopue' 

Alata'ala hante tudui' to mosisala hante 
Atura Musa!" 14 Ko'ia napoka'alai Paulus 
mololita, na'uli'-mi Galio: "Ee to Yahudi! 
Ane to nipakilu-ki tetu mpokahangai' 
petiboki-na hi atura ngata ba gau' 

to dada'a mpu'u, mosabara moto-a 
mpe'epei pangadua'-ni. !?Tapi' tohe'i-e, 
pomehonoa'-ni mpokahangai' lolita pai' 
hanga' hi atura agama-ni moto-koiwo. 
Wae-pi, koi' moto-koiwo to mpo'urusi 
tetu-e lau. Aku', oja'-a-kuna!" 16 Oti 
toe, pai' napopalai-ramo ngkai tomi 
pobotuhia. 1” Hi mali tomi pobotuhia 
toe, ntodea mpohoko' Sostenes, hadua 
pangkeni tomi posampayaa, pai'-i 
raweba'. Aga Galio uma mposaile' 
babehia-ra toe. 18 Ngkai ree, mahae- 
i-pidi Paulus tida hi Korintus, pai' 

lako' mpalakana-i hi ompi'-ompi' 
hampepangalaa'-na. Patuju-na doko' 
nculii' hilou hi tana' Siria. Jadi', hilou-imi 
hi wiwi' tahi' hi ngata Kengkrea. Hi ria-i 
mpopesongki' wuluwoo'-na, apa' ria 
janci-na hi Alata'ala pai' wae-mi-hawo 
ada to Yahudi, ane hudu-damo tempo 
pojanci-ra kana rasongki' wuluwoo'-ra. 
Oti toe, mohawi' kapal-imi hilou hi 
Siria, hidohea hante Priskila pai' Akwila. 

19 Hi pomakoa'-ra toe, mehani-ra 

hi ngata Efesus, pai' Paulus hilou 

hi tomi posampayaa pai' momewai' 
ngkalolita hante to Yahudi to morumpu 
hi ria. Raperapi'-i bona mahae hala'-i 
dohe-ra, tapi' uma-i dota. Sampale-di 
hinto'u pe'ongko'-na, na'uli'-raka: "Ane 
napokono Alata'ala, nculii' moto-a mpai' 
tumai hi rehe'i." Priskila pai' Akwila, 
tida-ramo-rana hi Efesus, tapi' Paulus 
mpokaliliu pomako'-na, mpohawi' kapal 
hilou hi tana' Siria. 20(18:19) 21(18:19) 
22 Rata mpu'u-imi hi ngata Kaisarea hi 
tana' Siria, hilou ncala'-i hi Yerusalem 
mpotabe topepangala' hi Pue' Yesus to hi 
ria, pai' lako' hilou-idi hi ngata Antiokhia. 
23 Ba hangkuja eo-i hi Antiokhia, pai' 
me'ongko' wo'o-imi hilou hi tana' Galatia 
pai' Frigia, bona mporohoi pepangala'-ra 
topetuku' Pue' Yesus hi ria. 24 Nto'u 
Priskila pai' Akwila hi Efesus, rata wo'o 
hi ria hadua to Yahudi, hanga'-na 
Apolos. Ngata kaputua-na, Aleksandria. 
Pante lia-i mololita, pai' na'inca lia ihi' 
Buku Tomoroli'. 25 Oti wo'o-imi ratudui' 
tutura-na Pue' Yesus. Jadi', karata-na 

hi Efesus, metudui'-i hante nono-na 
mpu'u, mpotudui' tauna tutura Yesus 

hante kanoto-noto-na. Aga ko'ia na'incai 
omea tudui'-na Yesus, lako' peniu' 
Yohanes Topeniu'-pidi to na'inca. ?? Nto'u 
toe, natepu'u wo'o-mi mololita hi tomi 
posampayaa to Yahudi hante uma ria 
ka'ekaa'-na. Kara'epe-na Priskila pai' 
Akwila lolita Apolos toe, rapo'ema'-i 
hilou hi tomi-ra, pai' ranotohi tena-ki 
patuju-na Alata'ala mpohore manusia' 
ngkai huku' jeko'-ra hante petolo'-na 
Pue' Yesus. 27 Oti toe, ria patuju-na 
Apolos doko' hilou hi propinsi Akhaya. 
Pai' ompi'-ompi' hampepangalaa'-na hi 
Efesus mpotulungi-i: rapakatu sura hilou 
hi hingka topepangala'-ra hi Akhaya 
bona ratarima lompe'-i Apolos. Jadi', rata 
mpu'u-imi Apolos hi Akhaya, pai' tudui'- 
na mpokeni wori' rasi' hi hawe'ea tauna 
to mepangala'-mi hi Pue' Yesus sabana 
kabula rala-na Alata'ala. 28 Apolos 
momewai' ngkalolita hante to Yahudi 
hi mata ntodea, pai' nadagi-ra apa' 
motede' mpu'u pololita-na. Nabasa-raka 
ihi' Buku Tomoroli', pai' ngkai lolita Buku 
Tomoroli' toe napakanoa' kaYesus-na 
Magau' Topetolo' to najanci Alata'ala. 
1 9 1 Bula-na Apolos hi Korintus, 
Paulus modao' mpotara ngata 

to hi bulu'-na hi Asia Kedi', pai' lako' 
mana'u-idi hilou hi ngata Efesus. Hi ria-i 
hirua' hante ba hangkuja dua topetuku' 
Alata'ala. ? Napekune'-ra, na'uli': 
"Ria-mokoi mporata Inoha' Tomoroli' 
kamepangala'-nie?" Ratompoi': "Ko'ia- 
hana! Ko'ia ria ki'epei karia-na Inoha' 
Tomoroli' tetu-e." 3 Napekune' tena 
Paulus, na'uli': "Ane wae, raniu'-koi 
ntuku' tudui' hema?" Ratompoi': "Ntuku' 
tudui'-na Yohanes Topeniu'." # Ngkai ree, 
na'uli' Paulus mpo'uli'-raka: "Peniu'-na 
Yohanes-le, tanda kamedea-ta ngkai 
jeko'-ta. Aga bula-na Yohanes meniu' 
tohe'e, na'uli'-raka to Yahudi bona 
kana mepangala'-ra hi tauna to rata 
ngkabokoa' ngkai hi'a, hanga'-na Yesus." 
? Kara'epe-na toe, raniu'-ramo jadi' 
topetuku' Pue' Yesus. "Kanajama-ra 
Paulus, pehompo-nami Inoha' Tomoroli' 
hi tauna toera, alaa-na mololita-ramo 
hante basa to nawai'-raka Inoha' 
Tomoroli', pai'-ra mpohowa' lolita to 
ngkai Alata'ala. ' Kawori'-ra toe, ba ria 
hampulu' rodua-ra. 8 Bula-na Paulus hi 
ngata Efesus toe, hilou oa'-i hi tomi 
posampayaa to Yahudi. Rala-na tolu 
mula, mololita-i hante uma ria ka'ekaa'- 

na, momewai' ngkalolita hante tauna 
to morumpu hi ree. Natudui'-ra beiwa 
ohea-na jadi' ntodea-na Alata'ala hi rala 
Kamagaua'-na, nanotohi nono-ra pai' 
nabawai-ra bona mepangala'-ra hi Yesus. 
9 Aga ria ba hangkuja dua to motu'a 
nono-ra, uma-ra dota mepangala'. Hi 
rala poromua-ra, rasapuaka Tudui' 

Pue' Yesus. Jadi', Paulus pai' topetuku' 
Pue' Yesus uma-pi moromu hi tomi 
posampayaa toe. Malai-ramo hilou 
moromu hi tomi-na Tiranus. Tomi 
Tiranus toe, tomi bohe to biasa rapake' 
hewa tomi poromua. Butu eo-na Paulus 
momewai' ngkalolita hante tauna to 
moromu hi ree. 10 Toe bago-na rala-na 
rompae, duu'-na hawe'ea tauna to hi 
propinsi Asia, lompe' to Yahudi lompe' to 
bela-ra to Yahudi, mpo'epe-ramo Lolita 
Pue'. 11 Bula-na Paulus hi Efesus toe, 
Alata'ala mpowai'-i kuasa mpobabehi 
tanda to mekoncehi lia. 12 Bangku' lenco 
ba abe' to napake' Paulus, ane rakeni 
hilou hi topeda', hangaa mo'uri'-ramo, 
pai' ane ria seta to mpobalinai'-ra, 
metibo' wo'o-ra-rawo. 13 Nto'u toe, ria 
wo'o hi Efesus ba hangkuja dua to 
Yahudi to modao'-dao' mpopalai seta 

to mpesuai' tauna. Ngkai hira' toe, ria 
pitu tomane, paka' ana' imam pangkeni 
to rahanga' Skewa. Hangkani, to pitu 
toera mperao mpopalai seta ngkai hadua 
tauna hante mpokahangai' hanga' Pue' 
Yesus. Ra'uli': "Hante hanga' Yesus to 
nakeni Paulus, palai-ko!" 14(19:13) 

15 Hampetompoi' seta toei: "Ane Yesus 
ku'inca moto-i, Paulus ku'inca wo'o-i. 
Hiaa' koi', hema wo'o-ko-koiwo!" 

16 Ngkai ree, pengkalitadi-nami tauna to 
napesuai' seta toe, hilou mpo'uko'-ra. 
Uma radadahi mpo'ewa-i, apa' parimuku 
mpu'u-i. Petibo'-rami ngkai rala tomi, 
weho pai' putu lawa-ramo, apa' pohea-ra 
oti nagani'-gani'. 1? Hawe'ea tauna to 
mo'oha' hi Efesus, lompe' to Yahudi 
lompe' to bela-ra to Yahudi, mpo'epe 

to jadi' tohe'e. Toe pai' me'eka'-ra, pai' 
hanga' Yesus rapomobohe. 18 Ngkai ree 
wo'o, wori'-mi topepangala' hi Yesus 
mpangaku' hi mata ntodea babehia-ra 
to uma tumotoa. 19 Wori'-ra to ria 
pake'-ra mpokeni buku-buku pake'-ra, 
rarumpu pai' rasuwe hi mata ntodea. 
Oli buku pake'-ra tohe'e ane rarumpu, 
ria nte lima mpulu' ncobu doi pera'. 

20 Jadi', ngkai kajadia' to mobaraka' 

hewa toe, kawoo-woria' tauna to 
mpo'epe Lolita Pue', pai' kawoo-woria' 
to mepangala'. 2! Timpaliu-mi to jadi' 
toe, Paulus mopatuju hilou hi propinsi 
Makedonia pai' Akhaya, pai' oti toe 
doko' hilou-i hi ngata Yerusalem. Na'uli' 
wo'o: "Oti-a mpai' ngkai Yerusalem, 
kana hilou-a hi ngata Roma." 22 Ngkai 
ree, nahubui-mi rodua topobago-na 
hilou meri'ulu hi Makedonia. Hanga'-ra, 
Timotius pai' Erastus. Aga Paulus moto, 
ria-i-pidi-hana hi propinsi Asia. 2 Nto'u 
toe, wori' tauna mpobabehi pewongoia hi 
ngata Efesus sabana Tudui' Pue' Yesus. 
Hewa toi tutura-na: 28 Hi Efesus toe, ria 
hadua tomane to pante mpobabehi rewa 
ngkai salaka', hanga'-na Demetrius. 
Pobago-na mpobabehi too-tomia ngkai 
salaka' to molence tomi pepuea' hi 
anitu to rahanga' Dewi Artemis. Ngkai 
pobago-na tohe'e, hi'a pai' topobago-na 
mporata doi uma hangke-ngkedi'. 

25 Rala-na ha'eo, narumpu-ramo doo- 
doo hampobagoa-na hante topobago 
pante salaka' ntani'-na, pai' na'uli'-raka: 
"Ompi'-ompi', ni'inca moto-mi, ngkai 
bago-ta tohe'i wori' lia pomporataa-ta. 
26 Hiaa' nihilo pai' ni'epe-mi-koiwo napa 

to nababehi tauna to rahanga' Paulus toei 
lou. Na'uli' lence to rababehi manusia', 
uma natao rapue'. Wori'-mi tauna to 
nabawai, duu'-na mepangala'-ramo hi 
tudui'-na tetu. Uma muntu' hi Efesus, 
neo' hi humalili' propinsi Asia, bate wae 
wo'o. 27Jadi' ompi'-ompi', me'eka'-ta, 
nee-neo' mpai' uma-pi hema to dota 
mpo'oli lence-lence to tababehi ngkai 
salaka'. Uma muntu' toe, tapi' meka' 

ba lue' tomi pepuea'-ta hi Artemis wo'o 
uma-pi rasaile', duu'-na uma-pi rabila' 
hanga' Artemis to mobaraka' lia. Bo 
anitu-ta toe to rapue' hawe'ea tauna hi 
Asia pai' hi humalili' dunia'." 28 Kara'epe- 
na lolita Demetrius toe, moroe-ramo, 
pai'-ra ntora mogora: "Une'-imi Artemis, 
anitu-ta to Efesus!" 29 Pewongoia 
tohe'e ngkenele hobo' hi rala ngata. 
Ngkai ree, mo'iko-ra ntodea hilou hi 
tomi poromua bohe to hi rala ngata. 
Rahoko'-ramo Gayus pai' Aristarkhus, 
pai'-ra rakeni hilou dohe-ra hi tomi 
poromua toe. Gayus pai' Aristarkhus 
toe, rodua to Makedonia to mpodohei 
Paulus hi pomakoa'-na. 3? Paulus doko' 
hilou dohe-ra mesua' hi rala poromua 
toe. Aga topetuku' Yesus mpokorai'-i 


SURO 19.31-37 619 


bona neo'-i hilou. 3! Wae wo'o, ba 
hangkuja dua maradika hi propinsi Asia 
to mpobale-ki Paulus mpohubui tauna 
hilou mpo'uli'-ki bona neo'-i hilou hi 
poromua toe. 32 Nto'u toe, uma mowo 
kamerodo'-ra to morumpu toera. Ria 

to mpo'uli' hewa toi, ria to mpo'uli' 
hewa tetu. To wori'-na uma mpo'incai 
napa pai' morumpu-ra. 33 Hadua to 
Yahudi to rahanga' Aleksander mokore 
doko' mololita, apa' hi'a to rahubui to 
Yahudi mpololitai ntodea. Nahuka'-raka 
ntodea bona mengkalino-ra, apa' 
doko'-i mpo'uli' noa'-na. 3? Ntaa' we'i, 
karahilo-na ntodea katoYahudi-na, rajojo 
lau-mi mogora rojaa kahae-na, ra'uli': 
"Une'-imi Artemis, anitu-ta to Efesus!" 
35 Ka'omea-na, hadua totu'a ngata 
mpopengkalino-ra, pai' na'uli'-raka: 
"Ompi'-ompi' to Efesus! Kita' to Efesus 
mpojampangi tomi pepuea' hi Artemis, 
anitu-ta to bohe lia baraka'-na. Kita' 

to mpotimamahi watu to moroli' to 
monawu' ngkai langi'. Uma hema to uma 
mpo'incai toe-e ompi'. 38! Uma hema to 
mposapu toe. Toe pai' mengkalino-ta 
ulu, neo'-ta nakeni roe nono-ta. 3? Tauna 
to rodua tohe'ira, nikeni-ra tumai, tapi' 

uma-ra-hawo mpanakoi tomi pepuea'-ta 
ba mporuge' hanga' anitu-ta. 28 Jadi', ane 
Demetrius hante ema' hampobagoa-na 
doko' mpakilu ba hema-hema, bate 
kana rabua' hi topohura ngata-hawo. 
Ria moto tempo to rapakatantu, tempo 
topohura mpohurai kara-kara. 3? Jadi' 
ompi'-ompi', ane ria-pidi kara-kara-ni, 
kara-kara tetu kana rapohurai hi 
porumpua ntuku' atura topoparenta- 
hana. # Apa' napa to tababehi tohe'i-e, 
mekoroi' lia. Ra'uli' mpai' topoparenta 
Roma, porumpu-ta toi mpobabehi 
pe'ewaa. Pai' ane rarai' mpu'u-ta mpai', 
napa-mi-hawo to ta'uli', apa' uma ria 
huraa-ta mpobabehi poromua to merodo' 
tohe'i-e." H Hudu-mi lolita totu'a ngata 
toei, pai' nahubui-ramo omea nculii' 
hilou hi tomi-ra. 
20 t Ora-mi pewongoia hi Efesus 
toe, Paulus mporumpu topetuku' 
Yesus pai' narohoi nono-ra. Oti toe, 
mpalakana-imi pai' napokaliliu-mi 
pomako'-na hilou hi tana' Makedonia. 
2 Hi pomakoa'-na toe, nakinomo-ra 
topetuku' Yesus pai' narohoi nono-ra 
hante wori' nyala paresa'-na. Ngkai 
ree, hilou wo'o-imi hi propinsi Akhaya, 

tana'-ra to Yunani. 3 Mo'oha'-i hi ria tolu 
mula kahae-na. Timpaliu tolu mula toe, 
ria patuju-na mpohawi' kapal nculii' 
hilou hi tana' Siria. Aga nto'u toe, ria 
kareba to mpo'uli': to Yahudi mohawa' 
mpatehi-i. Toe pai' na'uli': "Agina ntara 
hi role-na moto-a mpohulii' pomakoa'-ku 
hilou hi propinsi Makedonia." Jadi', 
hilou mpu'u-imi hi Makedonia. “Hi 
pomako'-na toe, ria wo'o ba hangkuja 
dua doo-na to hilou dohe-na. Hanga'-na 
to hadua, Sopater ana'-na Pirus to 
ngkai Berea. Ria wo'o Aristarkhus pai' 
Sekundus to ngkai Tesalonika: Gayus 
to ngkai Derbe: Tikhikus pai' Trofimus 
to ngkai Asia. Pai' Timotius. ?Jadi', 
karata-kai hi tana' Makedonia, to pitu 
toera meri'ulu ngkai kai', mpopea-kai 

hi ngata Troas. ?"Timpaliu-mi eo bohe 
to Yahudi to rahanga' Posusaa' Roti to 
Uma Raragii, mehawi' kapal-kai mpalahii 
ngata Filipi. Pai' lima mengi ngkai toe, 
hirua' nculii'-makai hante doo-kai hi 
Troas, pai' mo'oha'-kai hi ree hamingku 
kahae-na. ' Eo Mingku morumpu-kai 
bona ngkoni' hangkaa-ngkania hante 
ompi' hampepangalaa'-kai hi Troas. Tomi 
porumpua-kai toe, tomi to molangko. 

Morumpu-kai hi kamar to hi lolo-na 
mpu'u. Wori' lampu rasuwe. Moloe 
pololita-na Paulus mpololitai-ra to 
morumpu toe. Mololita-i duu' mentongo' 
bengi, apa' patuju-na me'ongko'-i 
kamepulo-na. 3 (20:7) ? Hi porumpua-kai 
toe, ria hadua kabilasa, Eutikhus 
hanga'-na, mohura-i hi jendela. Ngkai 
ka'uma-na napentoo-nto'oi Paulus 
metudui', tetunu'-imi kabilasa toei nculi' 
leta', alaa-na monawu'-imi hi tana'. Hiaa' 
jendela toe hi katolu duncu-na ngkai 
tana'. Mehompo-ramo doo-na hilou 
mpo'ongko'-i, rahilo-rawo mate-imi. 

10 Ngkai ree, mehompo-imi Paulus 
ngkai tomi, pai'-i motingkua' mpokupui 
kabilasa toei, na'uli'-raka doo-na: "Neo' 
me'eka', tuwu' moto-i-hawo." 11 Oti 
toe, ngkahe' nculii'-imi hilou hi tomi, 
mpopihe-pihe roti, pai" ngkoni'-makai 
hangkaa-ngkania. Mololita tena-i Paulus 
duu' mobaja. Oti toe, me'ongko'-imi. 

12 Ane kabilasa to monawu' toei we'i, 
tuwu' moto-i-hawo, pai' goe' lia-ra 
doo-na mpokeni-i hilou hi tomi-na. 

13 Kai', meri'ulu-makai mohawi' kapal 
hilou hi ngata Asos. Aga Paulus, doko' 
merole-i-hana hilou hi ria, na'uli'-kakai 

kipohirua'-ki hi ria-damo. 14Hirua' 
mpu'u-makai hi Asos, pai' mohawi' 
wo'o-imi dohe-kai hi kapal hilou hi 
ngata Mitilene. !? Ngkai ree, kaliliu 
wo'o-makai, pai' kamepulo-na rata hi 
tana' to momekidipoi-ki lewuto' Khios. 
Kamepulo-na wo'o rata-makai hi lewuto' 
Samos, pai' kamepulo-na wo'o rata hi 
ngata Miletus. 18 Napakatantu ami'-mi 
Paulus, bona neo'-pi leba' mehani hi 
ngata Efesus, bona neo'-kai mahae 
rahi hi propinsi Asia. Doko' napesahui 
pomako'-na, apa' konoa nono-na 
doko' mpokaralai eo bohe Pentakosta 
hi Yerusalem. t7 Ngkai Miletus toe, 
Paulus mpakatu kareba hilou hi Efesus, 
bona pangkeni to Kristen to hi ria 
tumai mpohirua'-ki hi Miletus. 18 Rata 
mpu'u-ramo hi Miletus, na'uli' Paulus 
mpo'uli'-raka: "Ompi'-ompi', ni'inca 
moto-mi beiwa po'ingku-ku dohe-ni, 
ngkai lomo' karata-ku hi propinsi Asia 
toi duu' hewa toe lau. 19 Hante nono 
mengkadingki' pai' hante ue mata molili, 
mpobago-a bago Pue' hi laintongo'-ni. 
Pai' wori' kaparia mporumpa'-a sabana 
patuju-ra to Yahudi to doko' mpatehi-a. 
20 Ni'inca moto ompi' ka'uma-ku koro' 

mpo'uli'-kokoi napa-napa to mokalaua. 
Kutudui'-koi ompi', lompe' bula-ni 
moromu lompe' hi tomi-ni moto. 

21 Kupopo'ingai' oa'-koi omea, lompe' 
to Yahudi lompe' to bela-koi to Yahudi, 
bona medea-koi ngkai jeko'-ni pai' 
mengkoru hi Alata'ala pai' mepangala' 
hi Pue'-ta Pue' Yesus. 2? "Wae lau, 
hilou-ama hi Yerusalem, ntuku' hawa' 
Inoha' Tomoroli' hi aku'. Hiaa' uma 
ku'incai ba napa mpai' to jadi' hi woto-ku 
hi ria. 23 Sampale-wadi to ku'inca, hi 
butu ngata to kukahiloui-mi wengi, 
Inoha' Tomoroli' mpakanoto-maka 
bate rahoo'-a mpai' hi ria pai' mporata 
kaparia. **Aga uma kuparipoko woto-ku 
moto. Nau' ba rapatehi mpu'u-a mpai', 
uma beiwa. Asala ma'ala kupohudu 
pobago to nawai'-ka Pue' Yesus. 
Pobago-ku tetu-le, mpokarebai Kareba 
Lompe' to mpo'uli' Alata'ala mpowai'- 
ta kalompea' ngkai kabula rala-na. 

25 "Ompi'-ompi' omea, mahae-ama 
mobago hi laintongo'-ni, kukinomo-koi 
pai' kutudui'-koi mepangala' hi Pue' 
Yesus bona jadi' ntodea-na Alata'ala 
hi rala Kamagaua'-na. Aga monoto- 
mi hi nono-ku, ka'uma-napi mpai' 

nihiloi-a. ** Toe pai' kupakalonto' 
ami'-mikokoi eo toe lau: ane ria-koi to 
mporata silaka mpeno, bela-pi-kuwo 
sala'-ku. 2 Apa' uma-a koro' mpo'uli'- 
kokoi omea patuju Alata'ala hi kita'. 

28 Pelompehi-koi mpojaga woto-ni 
moto pai' mpojaga hawe'ea topetuku' 
Alata'ala to nasarumaka-mikokoi Inoha' 
Tomoroli'. Kana nipewili'-ra, hewa 
topo'ewu mpo'ewu bima-na, apa' Pue' 
Yesus mate, raa'-na mo'ili, mpobayari 
huku' jeko'-ta, bona kita' jadi' bagia 
Alata'ala. 29 Ku'inca moto-le ompi', ane 
malai-a-damo ngkai rei, bate rata-rale 
mpai' tauna to dada'a to mpobalinai' 
tauna to ni'ewu tetu-e, hewa serigala 
mpobalinai' bima. 3? Bangku' ngkai koi' 
moto mpai', ria to mpokeni tudui' to 
sala', bona topetuku' Yesus rahinai pai' 
rabagiu, duu'-na tono' hi hira'-ramo. 

31 Toe pai' mo'inga'-inga'-koi. Kiwoi-koi 
ompi', rala-na tolu mpae uma kupento'oi 
mpoparesai -koi butu dua-ni, lompe' 

hi eo-na lompe' hi bengi-na, pai' wori' 
ngkani mo'ili ue mata-ku mpokageoi'-koi. 
3? "Wae lau ompi'-ompi', mekakae-ama 
hi Pue' Ala, kuperapi' bona Hi'a-damo 
to mpewili'-koi. Kuparesai'-koi bona 

tida-mokoi mpotuku' Lolita Pue' to 
mpo'uli'-taka kabula rala-na Alata'ala hi 
kita'. Apa' Alata'ala-wadi to mokuasa 
mporohoi nono-ta pai' mpowai'-ta rasi' 
to naporodo ami'-mi hi hawe'ea tauna to 
napobagia. 33 Uma-a ria mpokahina doi 
ba pohea hema-hema. 3 Ni'inca moto 
ompi' beiwa-a mobago hante pale-ku 
moto bona ma'ala-a mpo'oli napa- 
napa kaparaluua-ku pai' kaparaluua 
doo-doo-ku. 3?Hi butu nyala-na, 
kupopohiloi-mokoi tonco, beiwa-ta 
kana mobago mpotulungi doo-ta to 
uma mpakulei'. Apa' kana takiwoi oa' 
lolita Pue' Yesus to mpo'uli': 'Morasi'- 
pi tauna to mewai' ngkai tauna to 
mpodoa.' " 38 Kahudu-na Paulus mololita, 
mowingkotu'-imi hangkaa-ngkania 
hante hawe'ea doo-na to ngkai Efesus 
toera, pai'-i mosampaya. 3” Kageo'-ra 
omea-mi pai'-ra mpokupui Paulus pai' 
ra'uli'-ki: "Pelompehi momako'." 38To 
mpopedahi rahi nono-ra, lolita Paulus to 
mpo'uli' uma-ipi rahiloi mpai'. Ngkai ree, 
rabawa-imi duu'-na rata hi kapal. 
2 1 1 Mometabe-makai hante 
pangkeni to Kristen to ngkai 
Efesus toera, pai' kipalahii-ramo 

mpokaliliu pomako'-kai hilou hi propinsi 
Siria. Me'ongko'-mi kapal-kai kaliliu hilou 
hi lewuto' Kos, pai' kamepulo-na rata hi 
lewuto' Rodos. Ngkai ree, kaliliu-makai 
hilou hi lewuto' Patara. 2Hi Patara 

toe, hirua'-kai hante kapal to hilou hi 
tana' Fenisia hi propinsi Siria. Jadi', 
mehawi'-makai hi kapal toe mpokaliliu 
pomako'-kai. 3 Bula pomako'-kai toe, 
mpohilo-kai lewuto' Siprus hi mali 
ngki'ii-kai, tapi" kaliliu moto-ka-kaiwo, 
rata hi tana' Siria. Mana'u-makai ngkai 
kapal hi ngata Tirus, apa' kapal toe kana 
rapopana'u kenia-na hi ree. “Jadi', hi 
ree-kai mpencuai' topetuku' Yesus pai' 
mo'oha' dohe-ra hamingku. Ngkai petete' 
Inoha' Tomoroli', doo-kai hi Tirus toera 
mpopo'ingai' Paulus bona neo'-i-hawo 
kaliliu hilou hi Yerusalem. ? Aga nau' wae, 
karata tempo-na pe'ongko' kapal-kai, 
ki'uli'-mi bate kaliliu moto-kai hilou hi 
Yerusalem. Jadi', hawe'ea doo-kai toe 
mpobawa-kai hilou hi mali ngata, hante 
tobine-ra pai' ana'-ana'-ra. Hi wiwi' tahi', 
mowingkotu'-makai hangkaa-ngkania 
pai' mosampaya. 9 Oti mosampaya, 
mometabe-makai, pai' ngkahe'-makai 
hi rala kapal. Hira' to mebawa toera, 

nculii' wo'o-ramo-rawo hilou hi tomi- 
ra. 'Ngkai Tirus, kaliliu-makai rata 

hi ngata Ptolemais. Hi ria wo'o-kai 
mpencuai' ompi' hampepangalaa'-kai 
pai' mpometabe-raka. Hamengi-kai 
dohe-ra. 9 Kamepulo-na, me'ongko' 
wo'o-makai hilou hi ngata Kaisarea. Hi 
ree-kai hilou mo'oha' hi tomi Filipus. 
Filipus toei, tauna to mpokeni Kareba 
Lompe', pai' hi'a toe-mi hadua ngkai 
tauna to pitu to rapelihi hi Yerusalem 
wengi. “Ria opo'-ki ana'-na paka' 
toronaa, pai' paka' nabi--batua-na to ria 
pakulea'-ra mpohowa' Lolita Alata'ala. 
10 Ba hangkuja eo-makai hi tomi Filipus 
toe, rata hadua tauna ngkai Yudea, 
hanga'-na Agabus. Agabus toei, ria 
pakulea'-na mpohowa' Lolita Alata'ala. 
11 Karata-na Agabus toe, na'ala'-mi 
salepe'-na Paulus, nahoo'-ki witi'-na 
pai' pale-na moto, pai' na'uli': "Toi-mi 
lolita Inoha' Tomoroli': Pue' salepe' toii 
mpai' rahoko' to Yahudi hi Yerusalem, 
rahoo' hewa toi-e, pai'-i ratonu-raka 
topoparenta to bela-ra to Yahudi." 

12 Kaki'epe-na tohe'e, kai' pai' doo-kai 
hi Kaisarea merapi' mpu'u hi Paulus 
bona neo'-i kaliliu hilou hi Yerusalem. 

13 Aga na'uli'-kakai: "Napa-di-koina pai' 
geo'-koi hewa tetu-e? Doko' mpolentei 
nono-ku lau-wadi-koi! Nau' ba rahoo'-a 
mpai' hi Yerusalem, ba paiana rapatehi 
mpu'u-a mpai' sabana petuku'-ku hi 
Pue' Yesus, sadia moto-ale hilou hi 
ria-e!" 14Jadi', apa' uma oa' napangalai' 
petagi-kai, kipento'oi lau-mi mpotagi-i, 
ki'uli': "Kadota Pue'-damo to jadi'." 1 Oti 
toe, ngkarewa-makai, pai'-kai me'ongko' 
mpu'u-mi hilou hi Yerusalem. 18 Ba 
hangkuja dua ompi' hampepangalaa'-kai 
ngkai Kaisarea hilou mpobawa-kai, 

duu' rata hi tomi po'ohaa'-kai hi 
Yerusalem. Tomi po'ohaa'-kai toe, tomi 
hadua to Siprus to mahae-mi jadi' 
topetuku' Yesus, hanga'-na Manason. 

17 Karata-kai hi Yerusalem, ompi'-ompi' 
hampepangalaa'-kai mpotarima-kai 
hante goe' nono-ra. 18 Kamepulo-na, 
hilou-makai dohe Paulus mpencuai' 
Yakobus. Hawe'ea pangkeni ntani'-na, ria 
wo 'O-ra-rawo morumpu dohe Yakobus. 
19 Ka'oti-kai mometabe, natepu'u-mi 
Paulus mpotutura-raka hawe'ea to 
nababehi Alata'ala hi olo' tauna to 
bela-ra to Yahudi nto'u-na mpokeni 
Kareba Lompe' hi ria. 2? Kara'epe-na 

pangkeni hi Yerusalem lolita Paulus 
tohe'e, ra'une'-mi Alata'ala. Ngkai ree, 
ra'uli'-mi mpo'uli'-ki Paulus: "Hewa toe, 
ompi': bona nu'inca, moncobu-ncobu-mi 
ompi'-ta to Yahudi to mepangala'-mi 

hi Yesus. Hira' toe, paka' to mpotuku' 
Atura Musa hante nono mpu'u. 21 Hiaa' 
ra'epe wo'o-mi kareba to mpotuntui'-ko 
ompi'. Ra'epe kanutudui'-ra to Yahudi 
to mposowo'-ra to bela-ra to Yahudi 
bona neo'-pi mpotuku' Atura Musa. 
Nutudui'-ra bona neo'-pi mpotini' ana'-ra 
pai" neo'-pi mpotuku' ada totu'a-ta owi. 
22 Hiaa' wae-e lau, bate ra'epe mpai' 
karata-nu hi rei. Jadi' beiwa-mi? 23 Agina 
nutuku' paresa'-kai toi ompi', bona 
monoto-mi ka'uma-na-hawo makono 
lolita petuntui' toe: Ria-ra hi rehe'i 

opo' doo-kai to oti-mi mpobabehi janci 
hi Alata'ala hante mosumpa. 24Jadi', 
iko wo'o-kowo, hilou-ko dohe-ra hi 
Tomi Alata'ala mpobabehi ada agama 
pompobohoi' woto, pai' iko mpobayari 
oli porewua pepue'-ra, bona ma'ala-ra 
mposongki' wuluwoo'-ra ntuku' ada-ta. 
Ane hewa toe-damo, monoto-mi hi 
hawe'ea tauna ka'uma-na-hawo makono 
kareba to ra'epe mpotuntui'-ko. Apa' 

nutuku' wo'o-kowo Atura Musa. ?? Jadi', 
toe-mi paresa'-kai hi iko ompi'. Aga 
ane hira' to bela-ra to Yahudi to 
mepangala'-mi hi Yesus, oti-mi kipakatu- 
raka sura mpo'uli'-raka kabotu'-kai. 
Uma-ra mingki' mpotuku' Atura Musa. 
Sampale kiperapi' bona neo'-ra mpokoni' 
pongkoni' to rapopepue' hi pinotau, 
pai' neo' wo'o mpokoni' raa' ba bau' 
to ko'ia ralali ncala' raa'-na, pai' bona 
neo'-ra mogau' sala'." 26 Paresa'-ra 

toe napangala' mpu'u-mi Paulus. 
Kamepulo-na hilou mpu'u-imi hante to 
opo' tohe'era mpobabehi ada agama 
pompobohoi' woto. Oti toe, mesua'-imi 
hi rala Tomi Alata'ala mpo'uli'-ki imam 
hangkuja eo-pi pai' lako' hudu tempo 
pompobohoi'-ra. Apa' ane hudu-damo 
tempo pompobohoi'-ra, Paulus hante 
doo-na to opo' toera hore-hore kana 
ngkeni pepue'-ra. 2' Neo' hudu-mi pitu 
eo to rapakatantu, ria ba hangkuja dua 
to Yahudi ngkai propinsi Asia mpohilo 
Paulus hi Tomi Alata'ala. Me'ukei'-ramo 
mpo'ukei' ntodea, pai'-ra mpohoko'-mi 
Paulus. 28 Mpokio'-ra doo-ra, ra'uli': 
"Mai-koi ompi'-ompi' to Israel! Ngawa'! 
Ohe'i-mi tauna to mpotudui' hawe'ea 

tauna hiapa-apa tudui' to mpo'ewa-ta 
kita' to Yahudi, mposapuaka Atura Musa 
pai" mposapai tomi pepuea'-ta toi-e! 
Hiaa' wae lau nakeni wo'o-mi tauna to 
bela-ra to Yahudi tumai mesua' hi rala 
Tomi Alata'ala, mpobaboi' tomi to moroli' 
toi." 29Pai' hewa toe pololita-ra, apa' 
mpohilo-ra hadua to Efesus mo'ema' 
hante Paulus hi ngata we'i. Hanga' to 
Efesus toei, Trofimus, bela-i to Yahudi. 
Jadi', ra'ulia'-rana, Paulus mpokeni 
Trofimus toei mesua' hi rala Tomi 
Alata'ala. 3? Ngkai ree, mpara'ekaa'-mi 
tauna hobo' hi ngata Yerusalem, pai' 
mo'iko-ramo hilou hi Tomi Alata'ala. 
Rahoko'-imi Paulus pai'-i radii' hilou 

hi mali Tomi Alata'ala. Oti toe, wobo' 
Tomi Alata'ala rahohoki-mi. 3! Bula-ra 
ngasa' mpatehi Paulus toe, ria wo'o 
tauna hilou mpoparata hi kapala' tantara 
to Roma, mpo'uli' karia-na pewongoia 
bohe hi ngata. 3? Kahilou-nami kapala' 
tantara toei hante ba hangkuja tadulako 
pai' tantara-na, kaliliu mpotoa' ntodea. 
Karahilo-na ntodea tantara toera, 
rapento'oi-mi mpoweba' Paulus. 

33 Kapala' tantara toei hilou mpohoko'-i, 
pai' nahubui tantara-na mpohoo' pale-na 

ntimalia hante rante. Oti toe, pai'-i 
mepekune': "Hema-i tauna toii-e? Napa 
to nababehi?" 3#Ria-ra to mpo'uli' 
hewa toe, ria wo'o to mpo'uli' hewa 
tetu. Apa' mewongoi rahi, uma lau-pi 
na'incai napa mpu'u to jadi' toe. Toe 
pai' nahubui-ramo tantara-na mpokeni 
Paulus hilou hi rala tomi tantara, bona 
raparesa' hi ria-i-damo. 3? Karata-ra hi 
tuka' to ngkahe' hilou hi tomi tantara 
toe, mome'upi'-damo ntodea pai' ngasa' 
mpu'u-ra doko' mpopatehi Paulus. 

Toe pai' Paulus kana ra'ongko' pai' 
rahorongko tantara. 3? Metuku' oa'-ra 
tauna to wori", pai'-ra mejeu': "Patehi 
lau-imi!" 37 Neo' mesua'-ramo hi rala 
tomi tantara, na'uli' Paulus hi kapala' 
tantara: "Ma'ala-a-kuwo mololita kampa' 
hampai'?" Na'uli' kapala' tantara toei: 
"Ha nu'inca basa Yunani-e? 33Ha 
bela-kowo iko to Mesir toe-e wengi to 
mpo'usoki ntodea, pai' mpakeni opo' 
ncobu tauna hilou hi tana' to wao' 
mpobabehi pe'ewa hi topoparenta?" 

39 Natompoi' Paulus: "Aku' toi-le to 
Yahudi, ngkai ngata Tarsus, ngata 

to bohe hanga'-na hi tana' Kilikia. 
Palogai-a-kuwo mpololitai ntodea toera 

lau." 40 Jadi', napalogai mpu'u-imi. Toe 
pai' mokore-imi Paulus hi tuka', pai' 
nahuka'-raka ntodea bona mengkalino- 
ra. Molino-ramo, natepu'u-mi mololita hi 
rala basa Ibrani, basa-ra to Yahudi. 
22 1 Na'uli': "Tuama-tuama, ompi' 
hawe'ea! Pe'epei-ka-kuwo, ku'uli'- 
kokoi noa'-ku." 2 Kara'epe-na ntodea 
Paulus mololita hi rala basa-ra moto, 
hangkedi' pengkalino-ra. Napokaliliu 
Paulus lolita-na, na'uli': 3 "Aku' tohe'i, 
to Yahudi-a. Ngata kaputua-ku, Tarsus 
hi tana' Kilikia, aga ngkai kakedia'-ku 
mo'oha'-a hi rehe'i hi Yerusalem. 
Pai' mosikola lompe' wo'o-a, guru-ku 
Gamaliel, hadua guru to rabila' lia. 
Natudui'-a hawe'ea atura to nawai' 
Musa hi ntu'a-ta owi. Tida mpu'u-a 
mpotuku' Alata'ala, hewa koi' toi-e 
ompi'. “Jadi', toe pai' kuhuduwukui 
wengi mpo'ewa tauna to mpotuku' 
Tudui' Pue' Yesus. Ria-ra to kupatehi. 
Wori'-ra to kuhoko' pai' to kutarungku', 
lompe' tomane lompe' tobine. ?Imam 
Bohe moto pai' hawe'ea pangkeni agama 
ma'ala mposabii' ka'uma-ku boa'. Apa' 
hira' toe-mi wengi to mpowai'-a sura 
kuasa hilou hi ompi'-ompi'-ta to Yahudi 


SURO 22.6-12 635 


hi ngata Damsyik. Patuju-ku hilou hi 
Damsyik toe, mpohoko' topetuku' Yesus 
to hi ria, kuhoo' pai' kukeni nculii' tumali 
bona rahuku'. ? "Hi rala pomako'-ku 
hilou hi Damsyik toe, ba neo' tebua'-mi 
eo, neo' rata-makai hi Damsyik. Nto'u 
toe, muu-mule' mehini ncorobaa baja 
to mekiroi' ngkai langi', mehini hi 
ntololikia-ku. ' Kamodungka-kumi hi 
tana', pai'-a mpo'epe lolita to mpo'uli': 
'Saulus! Saulus! Napa pai' nubalinai'-a?' 
8 "Kupekune'-i: 'Ha hema-ko Pue'?' 
"Na'uli'-ka: 'Aku'-mile Yesus to Nazaret, 
to nubalinai'-e.' ? Ane doo-doo-kuera, 
rahilo moto wo'o-rawo to mehini toe, 
aga uma ra'incai napa to na'uli'-ka. 

10 "Ngkai ree, ku'uli': 'Ane wae, napa 
to kana kubabehi Pue'?' "Na'uli' Pue': 
'Memata-moko pai' kaliliu mesua' hi rala 
ngata. Hi ria-damo mpai' ra'uli'-koko 
hawe'ea to nahubui-koko Alata'ala bona 
nubabehi.' 1! Ngkai ree, apa! wero-ama, 
napakawero to mehini toe-e we'i, ratete' 
doo-kua-damo rata hi ngata Damsyik. 
12 "Hi Damsyik toe, ria hadua tomane, 
Ananias hanga'-na. Ananias toei, tau 
monoa'-i, moroho petuku'-na hi Atura 
Musa. Hawe'ea to Yahudi to mo'oha' hi 

Damsyik mpobila'-i. 13 Tumai-imi Ananias 
toei mpokinomo-a, mokore-i hi ncori-ku, 
pai' na'uli'-ka: 'Ompi'-ku Saulus, pehilo 
nculii'-moko!' Hampinisi mata pehilo 
mpu'u-ama, pai' kuhilo-imi. t4 Ngkai ree, 
na'uli' wo'o-mi mpo'uli'-ka: 'Alata'ala 

to rapue' ntu'a-ta owi mpelihi-moko, 
bona nu'inca napa konoa-na. Napelihi-ko 
bona nuhilo-i Yesus, Batua-na Alata'ala 
to Monoa', pai' bona nu'epe libu'-na 
hante tilinga-nu moto. 1? Iko-mi mpai' 
to jadi' sabi'-na to mpokarebai hi 
hawe'ea tauna napa to nuhilo pai' 

to nu'epe-mi tetu-e. 18 Wae-pi, napa 
wo'O-pi to nupopea! Mokore-moko 

pai' raniu'-moko jadi' topetuku' Yesus. 
Mekakae-moko hi Pue' Yesus bona 
na'ampungi jeko'-nu.' t7 "Jadi', ngkai 
ree, nculii'-ama tumai hi Yerusalem, pai' 
bula-ku mosampaya hi Tomi Alata'ala, 
ria pangila-ku. 18 Kuhilo Pue' Yesus 
mpololitai-a, na'uli'-ka: 'Pesahui malai 
ngkai Yerusalem, apa' uma-ra mpai' 
mpotarima posabi'-nu mposabi'-ka.' 

19 "Kutompoi' hewa toi: 'Pue', ratarima 
moto mpai'. Apa' ra'inca moto-hana 
kehi-ku ri'ulu: beiwa-a mesua' hi rala 
tomi posampayaa, kuhoko' pai' kuweba' 


SURO 22.20-26 637 


hawe'ea tauna to mepangala' hi Iko Pue'. 
20 Wae wo'o, hi karapatehi-na sabi'-nu 
Stefanus, retu wo'o-a-kuwo mpokagoe' 
karapatehi-na, pai' aku'-mi to mpodongo 
baju-ra to mpopatehi-i.' ?! "Oti toe, 
na'uli' tena-ka Pue': 'Bate hilou-moko, 
apa' kuhubui-ko mpai' hilou hi ngata to 
molaa, hi tauna to bela-ra to Yahudi.' 

" 22 Rodo oa'-ramo ntodea mpo'epe 
Paulus mololita. Tapi' kana'uli'-na we'i 
kahilou-na hi tauna to bela-ra to Yahudi, 
pejeu'-rami rahuduwukui, ra'uli': "Patehi 
lau-imi pe'! Uma ntoto-ipi natao tuwu'!" 
23 Nto'u pejeu'-ra tohe'e, ratene'-mi 
baju-ra, pai'-ra mpohawu' awu hi 

lolo raoa, apa' nakeni kagigi nono-ra. 
24Toe pai' kapala' tantara mpohubui 
tantara-na ngkeni Paulus kaliliu hilou hi 
tomi tantara, bona hi ria-damo mpai' 
raweba' pai' rapompekunei' bona ra'inca 
napa pai' moroe rahi-ra to Yahudi 
mpolibui'-i. 2? Rata hi ria, rataka'-imi 
Paulus hi tuha' bona raweba'. Toe pai' 
na'uli' mpo'uli'-ki tadulako to hi ncori-na: 
"Ha ma'ala moto-hawo raweba' hadua 
warga negara Roma, ane ko'ia rapohurai 
kara-kara-nae?" 26 Mpo'epe toe we'i, 
kahilou-nami tadulako toei hi kapala'-na 

pai' na'uli': "Napa to tababehi, Kapala'? 
Apa' to Roma-i-hana." 2' Oti toe, kapala! 
tantara hilou hi Paulus pai' mpekune'-i: 
"Uli'-ka, ba makono mpu'u-ko warga 
negara Poparenta Roma?" Na'uli' Paulus: 
"Makono mpu'u-di." 28 Na'uli' kapala': 
"Wori'-hana pobayari-ku bona mesua'-a 
warga negara Roma." Na'uli' Paulus: 
"Ane aku', ngkai kaputu-kumi-kuna 
warga negara Roma-a." 29 Ngkai ree, 
ngkala'ura-ramo tantara to doko' 
mpoparesa' Paulus, pai' me'eka' wo'o- 
imi-hawo kapala' tantara toei. Apa' 
napehubui-hana we'i mpohoo' Paulus, 
ntaa' warga negara Roma-idi. 3? Kapala' 
tantara toei we'i doko' mpo'inca ba 
napa mpu'u sala' Paulus pai'-i rapakilu 
to Yahudi-e. Toe pai' kamepulo-na, 
nakio' hawe'ea imam pangkeni pai' 
pangkeni agama Yahudi ntani'-na bona 
moromu. Oti toe, nabahaka-imi Paulus 
ngkai tarungku' pai' nakeni-i hilou 
mponyanyo-ra. 
23 1 Karata-na Paulus hi porumpua 
toe, nanaa hawe'ea topohura 
toera, na'uli'-raka: "Ompi'-ompi'-ku! 
Moroli' mpontolumanu' nono-ku! Duu' 
hi eo tohe'i, kupenonoi uma ria sala'-ku 

hi poncilo Alata'ala." ? Nto'u-na Paulus 
mololita hewa toe, Imam Bohe Ananias 
mpohubui tauna to hi ncori Paulus 
mpohopo'-i. 3 Hampetompoi' Paulus: 
"Harala nahopo' Alata'ala wo'o-ko-kowo 
mpai', iko to lompe' hi mali-na-wadi-ko! 
Mohura-ko retu mai, doko' mpobotuhi 
kara-kara-ku ntuku' Atura Musa, bo 
iko moto ntiboki Atura Musa toe, apa' 
nupehubui rahopo'-a." 4Ngkai ree, 
tauna to ncori Paulus mpo'uli'-ki: "Daho' 
rahi-ko-kona mpolibui' Imam Bohe to 
napelihi Alata'ala hewa tetu!" ? Na'uli' 
Paulus: "Uma-kuwo ku'incai kahi'a-na 
Imam Bohe-e. Hiaa' ria mpu'u-di to 
te'uki' hi rala Buku Tomoroli' to mpo'uli': 
'Neo' ralibui' hapa' pangkeni ngata-ta.' " 
6 Na'inca-hawo Paulus, topohura toera, 
ria-ra to mpotuku' tudui' to Saduki, ria 
wo'o-ra to mpotuku' tudui' to Parisi. 
Toe pai' napesukui mpololitai-ra omea, 
na'uli': "Ompi'-ompi'! Aku' toi-le to 
Parisi-a, pai' muli to Parisi wo'o-a. 
Pai'-a tumai rapohurai tohe'i-e, apa' 
kuparasaya-kuna, tauna to mate 

bate tuwu' nculii'." 7 Kara'epe-na toe, 
momehono'-ramo to Parisi pai' to Saduki, 
alaa-na uma-rapa hintuwu'. 8 Apa' ntuku' 

to Saduki, tauna to mate uma tuwu' 
nculii', pai' uma ria kao' manusia' to 
tuwu' liu-liu, pai' uma ria mala'eka. Tapi' 
to Parisi-rana, raparasaya hawe'ea toe. 
9 Ka'omea-na, moe'-mi pomehono'-ra. 
Ria ba hangkuja dua guru agama to 
tono' hi to Parisi mokore pai' mehono', 
ra'uli': "Uma ria sala'-na tau tohe iii. 
Meka' ba lue' ria mpu'u-di mala'eka 

ba rate mpololitai-i." 1? Ngkai ree, 
kaboo-bohea lau-mi pomehono'-ra, 
alaa-na koro'-imi kapala' tantara, 
nee-neo' mpai' Paulus rapomerentai 
lau-imi. Nahubui-mi tantara-na hilou 
mpo'ala' Paulus, pai'-i rakeni nculii' hilou 
hi tomi tantara. 1! Bengi karomengia-na 
Paulus hi tomi tantara toe, muu-mule' 
mokore-imi Pue' Yesus hi ncori-na, 
na'uli'-ki: "Pakaroho nono-nu. Oti-mi 
nuposabi'-ka hi Yerusalem rei, pai' 
bate nuposabi' wo'o-ka mpai' hi ngata 
Roma." 12 Kamepulo-na, ba hangkuja 
dua to Yahudi mohawa' mpopatehi 
Paulus. Mosumpa-ra, ra'uli': "Uma-kai 
ulu ngkoni' ba nginu ane da koo-ko'ia 
kipatehi-i!" 13 Kadea-ra to mosumpa 
toera, labi opo' mpulu'. 14Jadi', hilou- 
ramo to mosumpa toera hi imam 

pangkeni pai' pangkeni to Yahudi 
ntani'-na, ra'uli': "Mojanci mpu'u-kai 
hante mosumpa, uma-kai ulu ngkoni' 
napa-napa ane ko'ia kipatehi-i Paulus. 
15Wae-pi, kiperapi' hi tuama-tuama 
hante topohura agama bona nipakatu 
sura hilou hi kapala' tantara to Roma, 
mperapi' bona Paulus rakeni nculii' 
mponyanyo-koi, ntani' raparesa' tena 
kara-kara-na. Ntaa' kilede-idi pai' 
kipatehi hi lengko ohea-e!" 19Jadi', 
hawa'-ra toe na'epe pino'ana'-na Paulus. 
Kahilou-nami hi tomi tantara mparata 
patuju-ra toe hi Paulus. 17 Ngkai ree, 
Paulus mpokio' hadua tadulako pai' 
na'uli'-ki: "Po'ema' ana' toii hilou hi 
kapala'. Ria anu naparata." 18 Napo'ema' 
mpu'u-imi hilou hi kapala' pai' na'uli': 
"Paulus, to ratarungku' toei ria, merapi' 
bona kukeni-i ana' toii tumai hi Kapala'. 
Ria anu naparata-koko." !?Jadi', kapala' 
tantara toei mpokamu pale-na ana' 
toei, pai' natete'-i hilou bona hira' 
rodua-wadi, pai' napekune'-i: "Napa to 
doko' nu'uli'-ka, uto'?" 20 Na'uli' ana' toei: 
"Ria-ra to Yahudi to mohawa', merapi' 
hi Kapala' bona mepulo mpai' uma'-ku 
rakeni hi poromua topohura, ntani' ra'uli' 

raparesa' tena kara-kara-na. ?! Neo' 
ratuku' pomperapia'-ra! Apa' ria-ra labi 
opo' mpulu' to mengkawuni hi ohea 
doko' mpo'inawu-i. Mojanci-ra hante 
mosumpa bona uma-ra ulu ngkoni' 

ba nginu ane da koo-ko'ia-i rapatehi. 
Toe lou, rodo-ramo mpopea woli' lolita 
ngkai Kapala'-damo." 22 Na'uli' kapala' 
tantara toei: "Neo' nu'uli' hi hema-hema 
kanulohu-namaka patuju-ra tetu-e." 
Oti toe, pai' nahubui-imi nculii'. 2 Oti 
toe, kapala' tantara toei mpokio' rodua 
tadulako-na, pai' na'uli'-raka: "Porodo 
ro'atu tantara biasa, pai' pitu mpulu' 
tantara to mojara', pai' ro'atu wo'o 
tantara to moponcii'. Porodo wo'o jara' 
to nahawi' Paulus. Jaa sio bengi toe 
mpai' lau, me'ongko'-mokoi hilou hi 
Kaisarea, keni-i Paulus hilou hi Gubernur 
Feliks. Pai' jaga lompe'-i bona uma-i 
moapa hi ohea." 24(23:23) 25 Oti toe, 
kapala' tantara mpo'uki' sura hilou hi 
gubernur, moni-na hewa toi: 2? "Hi 
Gubernur Feliks to rabila'. Wori' tabe 
ngkai aku', Klaudius Lisias! 2? Dohe sura 
toi, kupakatu hi Tuama hadua tauna to 
rahanga' Paulus. Paulus toii, rahoko'-i 
to Yahudi wengi, pai' neo' rapatehi 

lia-imi. Tapi' ku'epe katoRoma-nai. 

Toe pai' hilou-ama hante tantara-ku 
mpe'agoi-i ngkai laintongo'-ra. 28 Apa' 
doko' ku'inca napa to rapakilu-ki, toe 
pai' kukeni-i hilou hi topohura to Yahudi 
bona raparesa'. 29 Raparesa'-i toe, 
uma-hawo ria sala'-na to masipato' 
rapatehi ba ratarungku'-ki. Pangadua'-ra 
toe, ngkai ada agama-ra moto-wadi. 

30 Oti toe, ku'epe karia-na patuju dada'a 
to Yahudi hi hi'a. Toe pai' kupopekeni-i 
tilou hi Tuama Gubernur. Pai" ku'uli'-raka 
bali'-na hi rei, kana tilou-ra hi Gubernur 
ane doko' rapakilu-i. Hudu rei." 3! Ngkai 
ree, ka'oti-na na'uki' sura toe, nahubui 
tantara-na mpokeni-i Paulus hilou hi 
Gubernur. Hi bengi toe rakeni-i hilou 

hi ngata Antipatris. 3? Kamepulo-na 
tantara to mako' witi' nculii' hilou hi 
tomi tantara. Tantara to mojara'-damo 
mpokeni Paulus kaliliu hilou hi Kaisarea. 
33 Karata-ra hi Kaisarea, ratonu-miki 
Gubernur sura to ngkai kapala'-ra, pai' 
Paulus wo'o ratonu hi kuasa Gubernur. 
34 Ka'oti-na Gubernur mpobasa sura 
toe, napekune'-i Paulus: "Hiapa ngata 
kaputua-nu?" Natompoi' Paulus: "Hi 
tana' Kilikia." Kana'inca-na Gubernur 

toe, 3? na'uli'-mi: "Wae. Kuparesa' moto 
kara-kara-nu ane rata-ra-damo mpai' 
bali'-nu." Oti toe, nahubui tantara-na 
mpojaga Paulus hi rala tomi bohe to 
nawangu Magau' Herodes owi. 
24 t Lima mengi oti toe, Imam Bohe 
Ananias pai' ba hangkuja dua 
pangkeni to Yahudi hilou hi Kaisarea 
hante hadua to pante mololita, hanga'-na 
Tertulus. Karata-ra hi ria, hilou-ramo hi 
Gubernur Feliks mpobua' pangadua'-ra. 
2 Jadi', Gubernur Feliks mpohubui tauna 
mpokeni Paulus tumai hi poromua-ra. 
Tertulus ulu to rapalogai mololita. 
Natepu'u-mi mpakilu Paulus hewa toi: 
"Tuama-kai Gubernur Feliks to kibila'! 
Ngkai poparenta-nu, kai' ntodea-nu 
tuwu' hante kalompea'. Pai' ngkai 
kapantea-nu mohawa', wori'-mi to 
tekolompehii hi rala ngata-kai. 3 Hawe'ea 
toe kitu'u oa' hi lolo tanuana'-kai, 
pai' uma ria kaputua-nakai mpo'uli' 
wori' wori' tarima kasi. “Aga, bona 
neo' mpokerei mara tempo Gubernur, 
kusarumaka ahi' ngkai Gubernur 
mpe'epei-ka-kuwo lolita-ku to rede' toi. 
> "Ta'uli'-mi-hawo, Paulus toei-e mai, 
tauna to mpobalinai' ngata. Hiapa- 

apa-i mpo'usoki to Yahudi mpo'ewa 
topoparenta. Pai' hi'a toe-mi pangkeni-ra 
to mpotuku' tudui'-na Yesus to Nazaret. 
6 Meliu ngkai toe, doko'-i mpobaboi' Tomi 
Alata'ala. Toe pai' kihoko'-imi. ((Ria 
patuju-kai wengi mpohurai kara-kara-na 
ntuku' atura agama-kai moto-kaiwo. 

7 Tapi' kapala' tantara Lisias mpe'agoi-i 
ngkai pale-kai. 3Pai' na'uli' hema to 
doko' mpakilu-i kana tumai hi Tuama 
Gubernur.)) Jadi', ane nuparesa'-i mpai', 
nu'epe moto ngkai wiwi-na kamakono-na 
hawe'ea pangadua'-kai toi." ? Hawe'ea 
to Yahudi to ria hi retu, medulu 
wo'o-ramo-rawo mepakilu pai' mporohoi 
lolita Tertulus toe. 19 Oti toe, Gubernur 
mpohuka'-ki Paulus bona mololita-i. 
Pololita-nami Paulus, na'uli': "Goe' 
mpu'u-a, apa' rawai'-a loga mpo'uli' 
noa'-ku hi Tuama Gubernur. Apa' ku'inca 
mompae-mpae-mi Gubernur jadi' 
topobotuhi hi rala ngata-kai. 1! Ma'ala 
moto nupewulihi', lako' hampulu' 
romengi to liu, hilou-a hi Yerusalem bona 
mepue' hi rala Tomi Alata'ala. 12Uma-a 
hangkania raruai' momehono' hante 
hema-hema ba mpo'usoki ntodea hi 
Tomi Alata'ala ba hi tomi posampayaa, 

ba hiapa-apa hi rala ngata. !3Hiaa' 
uma wo'o-di ma'ala rapopohiloi-ko 
kamakono-na pangadua'-ra toe we'i 

to rapangadu'-ka. !?Sampale-di to 
kupangaku' hi Gubernur, aku' mpotuku' 
Tudui' Pue' Yesus, to rasapuaka bali'-ku 
toera. Ntuku' tudui' toe-mi mepue'-a hi 
Alata'ala to rapue' ntu'a-kai owi, pai' 
bate kuparasaya hawe'ea to te'uki' hi 
rala Atura Musa pai' sura nabi-nabi. 

15 Poncarumakaa-ku hi Alata'ala, bate 
hibalia hante poncarumakaa bali'-ku 
toera mai. Kusarumaka Alata'ala 
mpotuwu' nculii' hawe'ea tomate hi 

eo mpeno, lompe' to monoa' ingku-ra 
lompe' to mogau' dada'a. '* Toe pai' 
kuhuduwukui oa' mpobabehi po'ingku 
to lompe', bona ku'inca hi rala nono-ku 
ka'uma-na ria sala'-ku, ba hi poncilo 
Alata'ala ba hi poncilo manusia'. 17 "Ba 
hangkuja mpae-mi, uma-a ria hilou 

hi Yerusalem. Tapi' bo'u toi, hilou-a 

hi Yerusalem, mpokeni doi petulungi 

hi ompi'-ku to Yahudi pai' mpokeni 
pepue'-ku hi Alata'ala. 18 Bula-ku 
mpokeni pepue'-ku toe, ba hangkuja 
dua to Yahudi to ngkai propinsi Asia 
mpohirua'-ka hi Tomi Alata'ala, ka'oti-ku 

mpobabehi ada pompobohoi' agama. 
Nto'u toe, uma-hawo ria wori' tauna 
dohe-ku, pai' uma wo'o ria to mewongoi. 
19 Kakoo-kono-na, ke to Yahudi to ngkai 
Asia toera-dile to kana tumai mpakilu-a 
hi Gubernur, ane ria mpu'u sala'-ku 

hi hira'-e. 20Tapi' uma-ra-rawo ria hi 
rehe'i. Jadi', agina bali'-ku to ria-mi hi 
rehe'i mpo'uli' napa sala'-ku to rarua' hi 
karaparesaa'-ku wengi topohura agama 
hi Yerusalem. Raparesa'-a toe, uma 

ria sala'-ku raruai'. 41 Muntu' lolita-ku 
to hamela-wadi to rapodaa' nto'u toe. 
Bula-ku mokore hi laintongo'-ra, ku'uli' 
mpesukui hewa toi: 'Pai'-a raparesa' 
toi, sabana kuparasaya katuwu'-ra 
nculii' tauna tomate.' " 22 Gubernur 
Feliks mpo'inca lia napa to raparasaya 
tauna to mepangala' hi Yesus. Toe pai' 
na'uli': "Hudu rei-mi ulu pohura-ta. 
Kubotuhi moto mpai' kara-kara toi, ane 
rata-ipi kapala' tantara Lisias." 23 Oti toe, 
nahawai' tadulako-na mpojaga Paulus. 
Tapi' nau' rajaga-i, uma-i hewa tauna 
to ratarungku' mpu'u. Apa' rapalogai 
moto-i modao', pai' rapiliu moto bale-na 
mpowai'-i napa to naparaluu. 24Ba 
hangkuja eo ngkai ree, rata wo'o-imi 

Gubernur Feliks hante tobine-na, 
hanga'-na Drusila. Drusila toei to Yahudi. 
Feliks mpohubui tantara-na mpokeni 
Paulus tumai hi nyanyoa-ra, bona 
na'epe lolita-na Paulus mpokahangai' 
pepangala'-na hi Kristus Yesus. ??Hi 
rala pololita-na Paulus, na'uli'-ki Feliks 
hewa toi: kita' kana monoa' po'ingku-ta, 
pai' kana mpokuasai konoa nono-ta 
moto, apa' rata mpai' Eo Kiama, nto'u 
Alata'ala mpobotuhi kara-kara hawe'ea 
manusia'. Mpo'epe toe, kame'eka'-nami 
Feliks, na'uli': "Wae-mi ulu! Kukio' 
wo'o-damo-ko mpai', ane ria loga-ku." 
26 Kakoo-kono-na, Feliks mposarumaka 
Paulus mpowai'-i doi bona nabahaka-i. 
Toe pai' jau-i nakio' bona napololitai-i. 
27 Feliks doko' ngala' nono-ra to 
Yahudi, toe pai' napelele' moto-i Paulus 
ratarungku' rompae kahae-na. Timpaliu 
rompae toe, Feliks rasampei, pai' Perkius 
Festus jadi' gubernur to bo'u. 
25 1 Lako' tolu eo-i Festus moparenta 
hi propinsi toe, me'ongko'-imi 
ngkai ngata Kaisarea hilou hi Yerusalem. 
2 Karata-na hi ria, imam pangkeni 
pai' pangkeni to Yahudi ntani'-na 
mpohirua'-ki, pai' ra'uli'-ki pangadua'-ra 

to rapangadu'-ki Paulus. 3 Merapi'-ra hi 
Festus bona hante kalompe' nono-na 
nahubui tauna mpokeni Paulus tumai hi 
Yerusalem. Ntaa' we'i, patuju-ra doko' 
mpolede Paulus pai' mpopatehi-i hi 
lengko ohea. “Aga natompoi' Festus: 
"Ane Paulus, ratarungku' hi Kaisarea- 
i-hana. Pai' aku' uma-apa mahae hilou 
nculii' hi ria. ° Agina hema-koi topololita 
hilou dohe-ku hi Kaisarea, bona hi 
ria-damo mpai' kupe'epei pangadua'-ni, 
ane ria mpu'u-ki kasalaa'-na." * Kira-kira 
nte walu mengi ba hampulu' bengi-i 
Festus hi Yerusalem, ncdulii'-imi hilou 

hi Kaisarea. Rata mpu'u-ramo hi 
Kaisarea, kamepulo-na narumpu-ramo 
omea topohura, pai' napahawa' tauna 
mpokeni Paulus tumai hi porumpua-ra. 
7 Karata-na Paulus, to Yahudi to tumai 
ngkai Yerusalem mokore mpotipuhi-i, 
pai' ra'uli' pangadua'-ra. Wori' nyala 
kasalaa' to dada'a to rapangadu'-ki, tapi' 
uma ria kanoo-noaa'-na pangadua'-ra 
toe. 3 Paulus mpobaro lolita-ra, na'uli': 
"Uma-kuna ria hangkedia' sala' to 
kubabehi! Uma-a ria ntiboki atura to 
Yahudi, ba mpobaboi' Tomi Alata'ala, ba 
ncapuaka magau' hi Roma!" ? Apa' Festus 

doko' ngala' nono to Yahudi, toe pai' 
na'uli' mpo'uli'-ki Paulus: "Dota-ko hilou 
hi Yerusalem, bona hi ria-damo mpai' 
kupohurai kara-kara-nu?" 10 Na'uli' 
Paulus: "Tuama Gubernur! Toi-e, 
bula-ku mokore hi rehe'i hi kantoro' 
Gubernur, apa' Gubernur to jadi' wakele' 
Kaisar, magau'-ta hi Roma. Pai' bate 
topoparenta to Roma to natao mpobotuhi 
kara-kara-ku. Nu'inca moto ka'uma-na 
ria sala'-ku hi to Yahudi. tt Ane rapa'-na 
ria lau-ama mpotiboki atura mpobabehi 
to kasipato'-na rapatehi-ka, uma 
kuhuna rapatehi. Aga ane uma makono 
pangadua'-ra to Yahudi, uma ria haduaa 
to ma'ala mpotonu-a hi rala pale-ra. 
Mpopebua'-a kara-kara-ku hi Kaisar!" 
12 Mpo'epe toe, Festus mololita hante 
hingka topohura-na. Oti toe, na'uli' 
mpo'uli'-ki Paulus: "Bo merapi'-ko 
mpobua' kara-kara-nu hi pobotuhia 
Kaisar, wae-pi bate hilou moto-ko hi 
ngata Roma mpohirua'-ki Kaisar." 13 Uma 
mahae ngkai ree, Magau' Agripa hante 
Bernike, hilou hi ngata Kaisarea mpotabe 
Festus ngkai kara'ongko'-na jadi' 
gubernur. 1#Ba hangkuja mengi-ramo 
hi Kaisarea, Festus mpololita kara-kara 

Paulus hi Magau' Agripa, na'uli': "Ria 
hi rehe'i hadua tauna to ratarungku' 
nto'u poparenta-na Feliks. 1? Nto'u-ku 
ria hi Yerusalem wengi, imam pangkeni 
pai' totu'a to Yahudi ntani'-na mpo'uli' 
pangadua'-ra to rapangadu'-ki, pai' 
raperapi' bona kuhuku'-i. 18 Kutompoi'- 
ra: ntuku' atura to Roma, tauna to 
rapakilu uma ma'ala hangaa ratonu hi 
bali'-na ane ko'ia-i rapopohirua' hante 
bali'-na, pai' ko'ia-i rapalogai mpo'uli' 
noa'-na. 1” Ngkai ree, ba hangkuja dua 
pangkeni to Yahudi tumai dohe-ku ngkai 
Yerusalem. Karata-kai hi rehe'i, uma 
leba' kupopea mahae. Kamepulo-na, 
ncaliu kupahawa' tauna mpokeni Paulus 
tumai, pai' kupohurai kara-kara-na. 

18 Hawe'ea topepakilu toera mpo'uli' 
pangadua'-ra. Ku'uli'-kuna, ba ria 
gau'-na to dada'a lia to rapakilu-ki. 
Ntaa' to rapakilu-ki toe, bela-hawo 
gau' to dada'a. 1? To kurua'-na, muntu' 
posisalaa-ra hi agama-ra moto-rawo. 
Momehono' wo'o-ra mpomehonoi' 
hadua tauna to rahanga' Yesus. Yesus 
toei, mate-imi, tapi' Paulus mpo'uli' 
tuwu' nculii'-i. 20 Jadi', ingu'-a-kuwo 
mpobotuhi kara-kara toe. Toe pai' 

kupekune'-i Paulus, ku'uli'-ki: 'Dota-ko 
hilou hi Yerusalem, bona hi ria-damo 
mpai' rapohurai kara-kara-nu?' 21Tapi' 
naperapi' bona kara-kara-na rabua' hi 
Kaisar. Pai' naperapi' wo'o bona rajaga-i 
duu' kara-kara-na rabua' hi Kaisar. 
Toe-die pai' kupelele' moto-i ratarungku' 
duu'-na ria loga-ku mpopakatu-i hilou 
hi Kaisar." 2? Ngkai ree, na'uli' Magau' 
Agripa mpo'uli'-ki Festus: "Bo doko' 
wo'0-a-kuwo mpo'epe lolita-na." Na'uli' 
Festus: "Mepulo-damo mpai' ta'epe-i." 
23 Kamepulo-na, tumai mpu'u-ramo 
Agripa pai' Bernike, pai'-ra rapotomu 
hante wori' nyala pebila'. Mesua'-ramo 
hi rala tomi poromua hante tadulako 
tantara pai' totu'a ngata. Festus 
mpopahawa' bona Paulus rakeni hi 
poromua-ra. 24Ngkai ree, natepu'u-mi 
Festus mololita, na'uli': "Magau' Agripa 
pai' tuama-tuama omea to morumpu hi 
rehe'i! Tau tohe'ii rapangadu' hawe'ea 
to Yahudi, lompe' hi Yerusalem lompe' 
hi rehe'i. Rajojo merapi' hi aku' bona 
rapasangkani lau-imi. 25 Hiaa' akur, 
uma-kuwo ria kuruai' ba sala' napa to 
nababehi to natao rahuku' mate-ki. Hiaa' 
oti toe wo'o, merapi'-i bona kara-kara- 

na rabua' hi Kaisar. Toe wo'o-mi-kuwo 
pai' kupomonoa'-mi mpopakatu-i hilou hi 
Kaisar. 2? Aga ko'ia-kuwo ria kanoaa'-na 
to natao ku'uki' hi rala sura-ku to hilou 
hi Kaisar. Jadi', toe pai' hewa toe lau, 
kukeni-i tumai hi rehe'i, hangkedia'-nami 
hi Magau' Agripa to kubila'. Patuju-ku, 
ane hudu-pi pomparesa'-ta tohe'i, 
ria-mi to ma'ala ku'uki'. 2 Apa' ku'uli', 
uma-hawo ohea-na mpopakatu tauna 
hilou hi pobotuhia Kaisar ane uma 
rapakanoto sala' to rapakilu-ki." 
26 LOti toe, na'uli' Agripa hi Paulus: 
"Rapalogai-moko-kowo mololita, 
mpo'uli' noa'-nu." Paulus mpo'ongko' 
pale-na, pai'-i mpo'uli' noa'-na. Lolita-na 
hewa tohe'i: ? "Magau' Agripa to kubila'! 
Lomo'-lomo'-na ku'uli', morasi' lia-a, 
ma'ala-a-kuwo mpo'uli' noa'-ku hi 
Magau', mpotompoi' hawe'ea pangadua' 
to Yahudi hi aku'. 3 Hangkedia'-nami 
apa' Magau' mpo'inca lia ada pai' 
tudui' to rapomehonoi' to Yahudi. Toe 
pai' merapi'-a-kuwo bona mosabara-ko 
mpe'epei-ka-kuwo noa'-ku. 4"Hawe'ea to 
Yahudi mpo'inca omea dala ngkatuwu'- 
ku ngkai lomo'-na. Ngkai kakedia'-ku 
mo'oha'-a dohe ompi'-ku hi Yerusalem. 

5 Mahae moto-mile ra'inca gau'-kue. Ane 
dota-ra, hira' moto ma'ala mpotutura 
dala ngkatuwu'-ku ngkai lomo'-na, 
ka'aku'-na tohe'i mpotuku' tudui' to 
Parisi, to mantata' mpu'u petuku'-ra 

hi hawe'ea ada agama Yahudi. SJadi', 
hewa toe lau, mokore-a hi rehe'i bona 
raparesa', apa' kusarumaka Alata'ala 
mpopadupa' janci-na hi ntu'a-ta owi to 
mpo'uli': hawe'ea tomate napotuwu' 
nculii' hi eo mpeno. Kita' muli Israel 

to hampulu' rontina, hawe'ea-ta 
mpopea kadupa'-na pojanci toe, toe 
pai' mepue' ncuu-ta hi Alata'ala, lompe' 
hi eo-na lompe' hi bengi-na. Magau' 

to kubila', ngkai pepangala'-ku hi 
pojanci Alata'ala toe-die, pai' alaa-na 
rapakilu-a to Yahudi toi-e. Pai' koi' 
ompi'-ompi'-ku to Yahudi! Napa-di pai' 
uma nipangalai' kabaraka'-na Alata'ala 
mpotuwu' nculii' tomate-e? 7 (26:6) 

8 (26:6) ? "Owi wo'o-kuwo-le, wori' nyala 
akala-ku mpo'ewa tauna to mpotuku' 
Yesus to Nazaret toei. 10 Hiaa' ku'ewa 
mpu'u-ra hi Yerusalem. Hante sura 
kuasa ngkai imam pangkeni, wori' tauna 
to mepangala' hi Yesus kutarungku'. 
Kupokono wo'o-kuwo ane rahuku' mate- 

ra. tt Wori' ngkani-a mpobalinai'-ra hi 
rala tomi posampayaa, pai' kupewuku-ra 
mposapuaka pepangala'-ra hi Yesus. 
Dede'-damo nono-ku, alaa-na hilou-ama 
hi ngata-ngata to molaa mpobalinai'-ra. 
12 "O Magau' to kubila', hante patuju 
toe-mi, pai' hilou-a hi ngata Damsyik, 
rapowiti' pai' rawai' kuasa ngkai imam 
pangkeni. Hi pomako'-ku hilou hi 
Damsyik toe, hi lengko ohea-a-pidi, 
kira-kira tebua'-mi eo, muu-mule' 
kuhilo baja to mehini ngkai langi' 
mpohinii-a hante doo-doo-ku. Baja toe 
meliu kabaja-na ngkai hini eo. 13 (26:12) 
14 Kamodungka-kai omea-mi. Pai' ria 
ku'epe to mpololitai-a hi rala basa 
Yahudi, na'uli'-ka: 'Saulus! Saulus! Napa 
pai' nubalinai'-a? Aga iko moto-kowo 
mpai' to peda' ane nujojo mpo'ewa 
pekio' Pue'-nu!' ? "Ku'uli'-ki: 'Ha 
hema-ko Pue'?' "Natompoi'-a: 'Aku'-mile 
Yesus, to nubalinai'-e! 18 Aga wae lau, 
mokore-moko! Mehupa'-ama hi iko 
hewa toe lau, apa' ria patuju-ku hi iko: 
kupelihi-moko jadi' topobago-ku pai' 
sabi'-ku. Iko kana mpoparata hi tau 
ntani'-na napa to nuhilo-mi eo toe lau, 
pai' napa to kupopohiloi-koko hi eo-eo 

to tumai mpai'. |” Kubahaka moto-ko 
mpai' ngkai kuasa-ra to Yahudi pai' 
ngkai kuasa-ra to bela-ra to Yahudi. 
Kusuro-moko hilou mpokeni Lolita-ku hi 
tauna to bela-ra to Yahudi. 18 Kusuro-ko 
hilou mpobini' mata-ra, pai' mpotete'-ra 
ngkai kabengia-na tumai hi kabajaa-ku, 
bona tebahaka-ra ngkai kuasa Magau' 
Anudaa' pai' nakuasai-ramo Alata'ala: 
bona te'ampugi jeko'-ra pai' jadi'-ramo 
bagia Alata'ala sabana pepangala'-ra 

hi Aku'.' 19"O Magau' Agripa to kubila', 
toe-mi pai' kuhuduwukui oa' mpotuku' 
napa to na'uli'-ka Pue' hi rala pangila-ku 
toe-e. 2? Kuparata hi hawe'ea tauna 
kareba to mpo'uli': kana medea-ta ngkai 
jeko'-ta pai' mpotonu katuwu'-ta hi 
Alata'ala, pai' kana tapopohiloi hante 
gau'-ta kamedea-ta mpu'u-mi ngkai 
jeko'-ta. Lomo'-na kareba toe kuparata 
hi ngata Damsyik, oti toe hi Yerusalem 
pai' hobo' hi tana' Yudea. Pai' hilou 
wo'o-a hi tauna to bela-ra to Yahudi 
mpokeni kareba toe. 21 Toe-mi pai' 
alaa-na rahoko' to Yahudi-a hi Tomi 
Alata'ala, doko' rapatehi. ?? Aga nau' 
wae, Alata'ala mpotulungi-a ngkai 
lomo'-na duu' rata hi eo toe lau. Toe pai' 

mokore-a hi rehe'i mpo'uli' posabi'-ku 
hi tauna omea, lompe' maradika lompe' 
ntodea. Napa to ku'uli' tohe'i, uma ria 
ntani'-na, bate hibalia hante napa to 
nalowa ami'-mi nabi Musa pai' nabi-nabi 
ntani'-na owi, to mpo'uli': Magau' 
Topetolo' kana mporata kaparia duu'-na 
rapatehi, pai' Hi'a-mi to lomo'-na tuwu' 
nculii' ngkai kamatea. Bona Hi'a-mi 

to mpokeni kabajaa-na hi hawe'ea 
tauna, ba to Yahudi-ra ba bela-ra to 
Yahudi." 24 Bula-na Paulus mololita-pidi 
mpo'uli' noa'-na, mejeu'-mi Festus 
na'uli': "Wuli-ko Paulus! Kapantea-nu to 
wori' tetu mpokeni-ko wuli." 2? Na'uli' 
Paulus: "Uma-a-kuwo wuli, O Gubernur 
to kubila'. Monoto moto nono-ku, 

pai' makono lolita-ku. 28 Ane Magau' 
Agripa, na'inca wo'o-hawo hawe'ea 

to ku'uli' we'i. Toe pai' daho'-a-kuwo 
mololita hante kalonto'-lonto'-na. Apa' 
ku'uli' uma ria to ko'ia na'incai Magau', 
apa' hawe'ea to jadi' tohe'e uma jadi' 
hi kawunia-na. 2' Magau' Agripa to 
kubila'! Nupangala' wa lolita nabi owi-e? 
Kusarumaka bate nupangala'!" 28 Na'uli' 
Magau' Agripa mpo'uli'-ki Paulus: "Ha 
nu'uli'-kona mojoli mpobawai-a jadi' 

to Kristen hangkale'liu-e?" 2? Na'uli' 
Paulus: "Hi tempo to hangkalelliu ba 
tempo to mahae, mekakae-a hi Alata'ala 
bona Magau' hante hawe'ea to mpo'epe 
lolita-ku eo toe lau jadi' hewa aku' toi. 
Sampale-wadi pohoo' tohe'i-e, neo' 
mporata-koi." 20 Kahudu-na Paulus 
mololita, mokore-ramo magau' pai' 
gubernur pai' Bernike hante doo-ra, 
pai'-ra malai-mi ngkai tomi porumpua. 
31 Karata-ra hi mali-na, momepololitai- 
ramo ra'uli': "Tau tohe'ei ria, uma-hawo 
ria sala'-na to natao rapatehi-ki ba 
ratarungku'-ki." 32 Na'uli' Magau' Agripa 
mpo'uli'-ki Festus: "Kakono-na, ane 
ke uma-i mpopebua' kara-kara-na hi 
Kaisar, ma'ala tabahaka lau-imi." 
27 1 Oti toe, Feliks mpobotuhi bona 
Paulus rapopehawi' hi kapal 
hilou hi tana' Italia. Jadi', Paulus pai' 
ba hangkuja dua tau ntani'-na to 
ratarungku' ratonu hi Yulius, tadulako 
hi rala tantara to Roma to rahanga' 
Pasukan Kaisar. ? Yulius mpopehawi'-kai 
hi kapal bohe ngkai ngata Adramitium, 
to sadia-mi me'ongko' mpotoa' ngata- 
ngata hi wiwi' tahi' to hi propinsi Asia. 
Me'ongko' mpu'u-makai. Doo-kai hi 

pomakoa' toe, Aristarkhus, to ngkai 
ngata Tesalonika hi tana' Makedonia. 

3 Kamepulo-na, mehani-makai hi ngata 
Sidon. Lompe' lia ingku-na Yulius hi 
Paulus. Napalogai moto-i hilou hi role-na 
mpencuai' doo-na hi rala ngata, bona 
rawai'-i ba napa-napa to naparaluu. 
4Ngkai ree, kipokaliliu-mi pomako'-kai. 
Aga ngolu' mpotomu kapal-kai, toe pai' 
mewiwi'-kai hi lewuto' Siprus tono' hi 
mata'eo, bona uma-kai narumpa' rahi 
ngolu'. ? Ngkai ree-makai mpobonte 
tahi' to mpomenyanyohi tana' Kilikia pai' 
Pamfilia, duu'-na rata-kai hi ngata Mira hi 
tana' Likia. "Hi ngata Mira toe, tadulako 
tantara mporua' kapal ngkai ngata 
Aleksandria to mpotoa' tana' Italia. Jadi', 
napopentoli-makai hi kapal toe. 7 Rala 
ba hangkuja eo, pie' lia pomako' kapal. 
Ncaruku' rata-kai hi ngata Knidus. Ngkai 
ree, apa' uma oa' lompe' pewui ngolu', 
uma kipokaliliu pomako'-kai ntuku' to 
ratoa' lomo'-na. Toe pai' kapal-kai ntara 
hi Tanjung Salmone pai' mewiwi' hi 
lewuto' Kreta, bona uma-kai narumpa' 
rahi ngolu'. 3 Mokoro lia-kai mewiwi' 

hi lewuto' Kreta toe. Ka'oo-omea-na, 
rata-makai hi pehania kapal to rahanga' 

Pehania Lompe', to mohu' ngata Lasea. 
9 Apa' wori'-mi tempo-kai to teliu, 
timpaliu-mi eo bohe popuasaa' to 
Yahudi, pai' neo' rata-mi tempo lengi'. 
Biasa-na nto'u toe, hawe'ea kapal kana 
mento'o, apa' mekoroi' pewui ngolu' pai' 
uma-pi lompe' pomako' kapal. Toe pai' 
Paulus mpopo'ingai'-ra bona neo' kaliliu, 
na'uli': 10 "Ompi'-ompi', ane tapokaliliu 
pomako'-ta, wori' mpai' karugia-ta. Uma 
muntu' kapal pai' kenia-ta to morugi, 
meka' ba lue' ria-ta mpai' to mate." 

11 Tapi' tadulako tantara toei, uma-i 
mpangalai' lolita Paulus, apa' meliu-pi 
pompangala'-na lolita tompajala' kapal 
pai' pangkeni kapal. Hira' doko' kaliliu. 
12 Jadi', apa' uma mpu'u-hawo lompe' 
pehania toe napento'oi kapal nto'u 
tempo lengi', toe pai' wori' to mpo'uli', 
agina kipalahii lau-mi pehania toe, pai' 
kipekukuhi bona rata-kai hi ngata Feniks 
mpopea katimpaliu-na tempo lengi'. 
Feniks tohe'e, pehania kapal hi Kreta to 
lompe' rapehanii nto'u tempo lengi', apa' 
teleru hala' ngkai ngolu'. 13 Nto'u toe, 
ngolu' ngkai selatan lompe' pewui-na. 
Toe pai' ra'uli' topobago hi kapal, 
ma'ala-ramo mpokaliliu pomako'-ra 

hante kalompea'-na. Jadi', ra'ore'-mi 
ahe' to mpotaha kapal (to rahanga' 
balango"), pai'-ra kaliliu mewiwi' hi 
lewuto' Kreta. 14Ntaa' we'i, ko'ia mahae 
ngkai ree, rata-mi ngolu' bohe ngkai 
role-na, ngolu' to rahanga' Bara' Tahi'. 
15 Apa' uma-pi-hawo nadadahi kapal 
mponyanyo ngolu', toe pai' ra'uli' 
topobago hi kapal, pelele' wae-mi kapal 
nawui ngolu'. 18 Uma mahae ngkai 
ree, teleru hala'-makai ngkai ngolu' hi 
kampotara-kai tono' selatan lewuto' to 
rahanga' Kauda. Nto'u toe, ki'ore' sakaya 
to kedi' to biasa radii' hi tilingkuria 
kapal (to rahanga' sekoci). Mokoro lia 
pobago toe. t” Ka'oti-na ki'ore' sakaya 
to kedi' toe hi lolo kapal, kihoo'-mi 
pakaroho bona neo'-i mpai' moronto. 
Oti toe, kapal wo'o baha rakapu' hante 
koloro bona moroho. Ngkai ree, apa' 
me'eka'-ramo topobago hi kapal, 
nee-neo' mpai' kapal-kai mporumpa' 
wo'one hi kalongkea ue to mohu' hi 
tana' Libia, toe pai' rapopana'u-mi 
layar, pai' rapelele'-mi kapal nawui 
ngolu'. 18 Kamepulo-na topobago 

kapal ntepu'u mpetadi kenia kapal 

hi rala tahi', bona monangko' kapal, 

apa' uma ria pento'oa uda mpongolu' 
mporumpa'-kai. 19 Kamepulo-na tena, 
topobago hi kapal mpotadi rewa-rewa 
kapal hi rala tahi'. 29 Ba hangkuja eo, 
uma-kai mpohiloi lence eo ba betue', 
pai' uma ria pento'oa-na uda mpongolu' 
mporumpa'-kai, alaa-na mere'-mi 
nono-kai, ki'uli' olo' mpobira'-kai tuwu'. 
21Ba hangkuja eo-ramo topobago 

hi kapal uma tepongkoni' nakeni 
kakawuhe-ra. Ngkai ree, mokore-imi 
Paulus hi laintongo'-ra pai' na'uli'-raka: 
"Ane ke nipangala'-a wengi bona neo'-ta 
ulu me'ongko' ngkai Kreta, ke uma wa 
morugi-ta hewa tohe'i. 2? Aga hewa toe 
lau ku'uli'-kokoi, pakaroho nono-ni! 
Uma-ta ria haduaa to mate. Kapal-wadi 
to morugi. 23 Apa' ngkabengia ngone, 
Alata'ala to kupue', Alata'ala to jadi' 
Pue'-ku, mpopahawa' mala'eka-na 
mpohirua'-ka. 24 Na'uli'-ka mala'eka 
toei: 'Neo'-ko me'eka', Paulus. Apa' bate 
rata moto-ko mpai' hi Roma mponyanyo 
magau' hi ria. Pai' ngkai kama'ahi'-na 
Alata'ala hi iko, hawe'ea tauna to hi 
rala kapal dohe-nu, uma-ra moapa.' 

25 Toe-mi ompi', pakaroho nono-ni. 
Apa' bate kupangala', napa to na'uli'-ka 

Alata'ala kana madupa'. 2? Nau' kapal-ta 
mogero mpai', tehore moto-ta omea hi 
hameha' lewuto'." 27 Hono' hampulu' opo' 
mengi, kapal-kai bate nawui ngolu' bohe 
hi tahi' Adria. Ba ria mentongo' bengi, 
ra'epe topobago hi kapal hewa mohu'-mi 
kapal hi role-na. 28 Toe pai' ra'ulu watu 
pompetudu bona ra'inca kanala tahi'. 
Rapetudu toe, rompulu' nopo kanala-na. 
Oti toe rapetudu tena, hampulu' lima 
nopo-damo. 29 Me'eka'-ramo nee-neo' 
mpai' kapal mporumpa' watu ranga'. 
Toe pai' ra'ulu-mi hilou hi rala ue opo' 
meha' ahe' to motomo hi tilingkuria 
kapal (to rahanga' balango'), bona 
tetaha kapal. Pai' mosampaya-ra bona 
sohi'-sohi'-mi mobaja. 3? Ngkai ree, 
topobago kapal toera doko' metibo' 
bongo-ramo ngkai kapal. Toe pai' 
rapopana'u-mi sakaya to kedi' hi tahi', 
ntani' doko' mpotoe ahe' to motomo hi 
nyanyoa kapal. 3! Mpohilo toe, na'uli' 
Paulus mpo'uli'-ki tadulako hante 
tantara-na: "Ane malai-ra topobago 
toera ngkai kapal, bate uma-koi mpai' 
tuwu'!" 32Toe pai' tantara mpobintohi 
potoe sakaya to kedi', alaa-na sakaya 
toe monawu' hi tahi' pai' ma'anu'. 

33 Neo' mehupa'-mi eo, na'uli'-mi Paulus 
mpo'uli'-raka: "Kana ngkoni' omea-koi! 
Hampulu' opo' eo-mi, hangaa mpopea 
napa to jadi'-damo-koi. Uma-koi ngkoni'. 
34 Jadi', toe pai' ku'uli'-kokoi, ngkoni' 
kampa' hangkedi', bona moroho-wakoi. 
Apa' uma moto-koi moapa-apa." 

35 Ka'oti-na mololita hewa toe, na'ala'-mi 
pongkoni', pai'-i mpo'uli' tarima kasi hi 
Alata'ala hi nyanyoa-ra omea. Nabagi-mi 
pongkoni' toe, pai'-i ngkoni'. 3? Ngkai 
ree, moroho-mi nono-ra, ngkoni' omea- 
ramo. 27 Hawe'ea tauna ihi' kapal toe, 
ro'atu pitu mpulu' ono. 28 Bohu-ramo 
ngkoni', gandum kenia kapal ratadi hi 
rala tahi', bona kapal monangko' hala'. 
39 Kamobaja-nami, rahilo topobago hi 
kapal kahiloa-mi role-na. Aga uma 
ra'incai ba napa hanga' ngata toe. Pai' 
rahilo wo'o, etu-mi mai huno tahi' hante 
talinti to uma watua. Toe pai' patuju-ra 
ane rakule', mencore hi mai-ra. “0 Jadi', 
rabintohi-mi koloro potoe ahe' pontaha 
kapal, pai' ahe' pontaha toe rapelele' 
moto-mi hi rala tahi'. Nto'u toe wo'o, 
rabongka-mi koloro to mpohoo' guli' 
kapal, bona kapal ma'ala rapajala'. Pai' 
ratoe layar hi nyanyoa kapal bona kapal 

mpotoa' role-na. 7! Ntaa' we'i, uma-di 
kaliliu hi role-na, mporumpa' wo'one 
lau-midi apa' longke ue-na. Woo'-na 
kapal toka' hi wo'one, alaa-na uma-pi 
molengo-lengo. Hiaa' hi tilingkuria-na 
narumpa' balumpa tahi' to bohe, alaa-na 
moreke. “2 Ngkai ree, mohawa'-ramo 
tantara doko' mpatehi hawe'ea to rataha, 
bona neo' mpai' ria to monangu hilou 
hi role-na pai' nculi' metibo'. 4 Tapi' 
tadulako mpotagi-ra, apa' ma'ahi'-i 
hi Paulus. Napehubui bona tauna to 
nginca monangu ngkalitadi hi tahi' pai' 
monangu hilou hi role-na. 44 Oti toe, to 
hantongo' to uma mpo'incai monangu 
mpolama' kaju ba pengka kapal bona 
rakeni hilou hi role-na. Toe-damo pai' 
uma-kai moapa, rata moto-kai omea hi 
role-na. 
28 1 Hj role-na omea-makai, lako' 
ki'inca-di: lewuto' toe rahanga' 
Malta. 2Lompe' lia nono-ra pue' ngata hi 
kai'. Ratarima lompe'-kai, rapobaa-kakai 
apu kiponerui, apa' udaa wo'o-mi pai' 
molengi'. 3 Paulus mporumpu kaju pai' 
nalobu. Bula-na mpodampa kaju hi lolo 
apu, hangaa mehupa' hama'a ule ngkai 
rala kaju, apa' morani'-hawo nanene 

apu. Ule toe mpotilo' pale-na. 4Karahilo- 
na pue' ngata ule to mentoe hi pale 
Paulus, ra'uli'-mi: "Topepatehi-i-tawo' 
tau tohe'ii! Bo hilo-mi, nau' uma-i mate 
hi rala tahi' we'i, aga Anitu Topotangara' 
uma mpelele'-i tuwu'." “Ane Paulus- 
hana, uma hangkedia' peda' na'epe. 
Napetonta-wadi ule toe hi rala apu. 

6 Ra'uli' pue' ngata, mowoto-ki mpai' 
pale-na, ba mule' modungka mata'-i 
pai' mate. Hiaa' mahae rapeka'au, 
uma-hawo moapa-i. Ngkai ree mobali' 
wo'o-mi pekiri-ra, ra'uli': "Paulus toei, 
to mobaraka'-i!" 7 Uma molaa ngkai ree, 
ria bonea. Bonea toe, bonea Publius, 
kapala' hi lewuto' toe. Hante kalompe' 
nono-na, nakio'-kai hilou hi tomi-na, pai' 
natorata-kai rala-na tolu eo. 8 Nto'u toe, 
tuama-na Publius peda' ngkelengi' pai' 
nturi mo'ue. Paulus hilou hi poturua-na, 
naposampayai pai' najama-i, alaa-na 
mo'uri'-imi. ? Oti toe, hawe'ea to peda' 
hi lewuto' toe tumai mpopetulungi hi 
Paulus, pai' napaka'uri'-ra. 10 Wori' rewa 
to rawai'-kakai hewa pebila'-ra. Pai' 
nto'u-kai ngkarewa-mi me'ongko', rakeni 
napa-napa kaparaluua-kai pai' ratu'u 

hi rala kapal. tt Hono'-makai tolu mula 

hi lewuto' Malta, me'ongko' wo'o-makai 
mpohawi' kapal to ngkai Aleksandria. 
Kapal toe mahae-imi-hana mento'o 

hi lewuto' mpeka'au katimpaliu-na 
tempo lengi'. Hanga' kapal toe, Anitu 
Moropa'. 12 Mehani-kai hi ngata Sirakusa, 
tolu eo-kai hi ria. 18 Ngkai ree, kaliliu 
wo'o-makai mpewiwi' tahi', rata hi 
ngata Regium. Kamepulo-na, mewui 
ngolu' to lompe' ngkai selatan. Toe pai' 
mogasi pomako' kapal-kai, pai' ro'eo 
oti toe rata-makai hi ngata Putioli hi 
tana' Italia. Mana'u-makai ngkai kapal 
hi ree. 14Pana'u-kai ngkai kapal toe, 
hirua'-kai hante ba hangkuja dua ompi' 
hampepangalaa'. Rakio'-kai hilou hi 
tomi-ra pai' ratorata-kai hamingku. 
Ngkai ree, mako' witi'-makai hilou 

hi Roma. !? Hi lengko ohea-pidi-kai, 
ompi'-ompi' hampepangalaa' to hi 
Roma mpo'epe kaneo'-kai rata-mi. 
Toe pai' katumai-rami mpotomu-kai 

hi ngata to rahanga' Pasar Apius pai' 
Pasanggrahan to Tolu. Kanahilo-na 
Paulus ompi' hampepangalaa'-kai ngkai 
Roma toera, na'uli' tarima kasi hi 
Alata'ala, pai' morawa-mi nono-na. 

16 Karata-kai hi Roma, Paulus uma-pi 

ratarungku'. Rapalogai moto-i mo'oha' 
hiapa konoa-na, aga hadua tantara 
mpodongo-i. 17Tolu eo-kai hi ria, Paulus 
mpokio' totu'a-totu'a to Yahudi bona 
mpohirua'-ki. Porumpu-ra toe, mololita- 
imi Paulus, na'uli'-raka: "Ompi'-ompi', 
uma-kuwo ria sala'-ku hi ompi'-ta 

to Yahudi, uma-a ria mpotiboki ada 
totu'a-ta. Aga nau' wae, rahoko'-a hi 
Yerusalem pai'-a ratonu hi topoparenta 
to Roma. 18 Kara-kara-ku toe raparesa' 
topoparenta to Roma, pai' doko' 
rabahaka-a, apa' monoto-mi ka'uma-na 
ria sala'-ku to natao rapatehi-ka. 
19Tapi' to Yahudi hi Yudea me'ewa 
ncuu, uma-ra dota mpobahaka-a. Jadi', 
uma ria ohea ntani'-na, merapi'-ama 
mpobua' kara-kara-ku hi Kaisar. Nau' 
wae, uma ba ria to kupakilu-raka 
ompi'-ta to Yahudi. ??Jadi', toe pai' 
oi-ama hi Roma, pai' ohe'i-mokoi 
ompi'-ompi', kukio'-koi tumai apa' 
doko' kupololitai-koi. Apa' pai'-a rataha 
tohe'i-e, ngkai pepangala'-ku hi Magau' 
Topetolo' to najanci Alata'ala, hibalia 
hante hawe'ea to Israel." 21 Ra'uli' 
totu'a to Yahudi toera mpo'uli'-ki 
Paulus: "Uma ria sura kitarima ngkai 

Yudea to mpotompo'wiwi-ko. Pai' 

uma wo'o ria ba haduaa ngkai ria to 
ngkeni kareba ba mpololita kada'aa-nu. 
22 Sampale-di, doko' ki'epe tudui'-nu 
mpokahangai' Magau' Topetolo' tetu-e. 
Apa' ki'epe moto tauna hiapa-apa 
mposapuaka tudui' tetu." 23 Oti toe, 
raponoa'-mi eo kahiruaa'-ra tena hante 
Paulus. Rata mpu'u-mi eo to ratoa', 
wori'-mi tauna morumpu hi po'ohaa' 
Paulus. Ngkai mepulo duu' ncimonou', 
napakanoto-raka kaYesus-na Magau' 

to najanci Alata'ala. Nabasa ihi' Atura 
Musa pai' sura nabi-nabi, nanotohi-raka 
pai' nabawai-ra mepangala' hi Yesus. 
24 Ria-ra to mpangala' lolita-na, ria wo'o 
to uma mpangala'. 25 Pagaa'-gaa'-ramo 
ngkai porumpua toe, apa' uma mpu'u-pi 
ria kahintuwuaa'-ra. Aga kako'ia-ra 
mogaa', Paulus mpololitai-ra hewa 
tohe'i: "Makono mpu'u-di lolita Inoha' 
Tomoroli' to napohowa' nabi Yesaya hi 
ntu'a-ta owi-e. 286 Hewa tohe'i moni-na: 
Na'uli' Pue' Ala: 'Hilou-ko, uli'-raka 

to Yahudi toera: Pe'epe moto-ra, 

aga uma oa' ra'incai batua-na. Pehilo 
moto-ra, aga hewa to uma oa' rahiloi 
mpu'u.  Apa' moko'o-mi nono-ra, 

mengkawongo-ra pai' mengkawero-ra: 
oja'-ra pehilo hante mata-ra, oja'-ra 
pe'epe hante tilinga-ra, oja'-ra ranotohi 
nono-ra. Ka'omea-na, uma-ra mpai' 
nculii' tumai hi Aku', pai' uma-ra kuwai' 
kalompea'.' " 28 Oti toe, na'uli' wo'o-mi 
Paulus: "Ompi'-ompi'! Ane uma-koi dota 
mpotarima Kareba Lompe' to mpokeni 
kalompea' hi manusia', sala'-ni moto. 
Tapi' bona ni'inca: kareba toe raparata- 
miraka tauna to bela-ra to Yahudi. 
Hira'-mi-hana mpai' to mpotarima." 
((2? Ka'oti-na Paulus mololita hewa toe, 
nculii'-ramo to Yahudi ngkai ree, pai'-ra 
momehono'-hono'.)) 3? Ngkai ree, 
Paulus tida hi Roma rompae kahae-na hi 
rala tomi to nasewa. Goe'-i mpotarima 
hawe'ea tauna to doko' mpencuai'-i. 

31 Hante uma ria kakoo-koroa'-na, 
naparata-raka kaYesus-na Pue' pai' 
Magau' Topetolo', pai' natudui'-ra 
ohea-na jadi' ntodea-na Alata'ala hi 
rala Kamagaua'-na. Pai' uma ria to 
mposaleroi-i. 

1 1 Sura toi ngkai aku' Paulus, batua 
Yesus Kristus. Napelihi-ama pai' 
nasuro-a ngkeni Kareba Lompe' to ngkai 
Alata'ala. ? Kareba Lompe' toe najanci 
ami'-mi Alata'ala hante wiwi nabi-nabi- 
na owi, hewa to te'uki' hi rala Buku 
Tomoroli'. 3 Kareba Lompe' toe mpo'uli' 
kahema-nai Ana' Alata'ala, Pue'-ta Yesus 
Kristus. Ntuku' kaputu-na jadi' manusia', 
Yesus muli Magau' Daud owi. Tapi' Yesus 
toei, Ana' Alata'ala wo'o-i, apa' moroli'-i 
hibalia hante Alata'ala. Monoto-mi tohe'e 
apa' Alata'ala mpopotuwu'-i nculii', pai' 
hante tanda mekoncehi toe napakanoto 
kaHi'a-na mpu'u-mi Ana' Alata'ala. 
4(1:3) ?Hante wiwi Yesus toe-mi 
Alata'ala mpowai'-a rasi' bohe na'ongko'- 
a jadi' suro-na, bona aku' to mpokeni 
Kareba Lompe' hi tauna hi humalili' 
dunia', mpotudui'-ra mepangala' pai' 
mengkoru hi Pue' Yesus, bona hanga' 
Yesus rapomobohe. ê Wae-koiwo koi' to 
Kristen to hi ngata Roma tetu. Alata'ala 
mpokio' wo'o-ko-koiwo jadi' bagia-na 
Yesus Kristus. ' Toe pai' kupakatu sura 
toi hi hawe'ea to Kristen hi Roma. 
Nape'ahi'-mokoi Alata'ala pai' nakio'-koi 
jadi' topetuku'-na to moroli'. Wori' tabe: 

mekakae-a hi Alata'ala Tuama-ta pai' 

hi Pue' Yesus Kristus bona nagane'-koi 
ngkai kabula rala-na pai' nawai'-koi 
kalompea' tuwu'. 8 Lomo'-lomo'-na, 

rala hanga' Yesus Kristus, aku' mpo'uli' 
tarima kasi hi Pue'-ku Pue' Alata'ala 
sabana koi' ompi'. Apa' pepangala'-ni 

hi Pue' Yesus rapotompo'wiwi-mi hi 
humalili' dunia'. ? Mobago-a hante nono 
mpu'u mpobago bago to nawai'-ka 
Alata'ala, mpoparata Kareba Lompe' to 
mpotompo'wiwi Ana'-na. Pai' Alata'ala 
mpo'inca ihi' nono-ku, na'inca beiwa-a 
mpokahangai' oa'-koi hi rala posampaya- 
ku. 10 Kuposampayai oa'-koi ompi' pai' 
kuperapi' mpu'u hi Alata'ala bona ane da 
ma'aa-ala napalogai-a tilou mpencuai'- 
koi, ane napokono Alata'ala. 1! Doko' 
lia-a mpohirua'-kokoi, bona ma'ala 
kubagi-kokoi rasi' ngkai Inoha' Tomoroli' 
to mporohoi pepangala'-ni. 12 Patuju-ku, 
bona aku' wo'o terohoi ngkai pepangala'- 
ni, bona kita' momeroo-rohoi ngkanono 
hadua pai' hadua. 13 Ompi'-ompi', bona 
ni'inca: wori" ngkani-ama moliwo tilou 
mpencuai'-koi, aga ria oa' to mpolawa'-a. 
Patuju-ku mpencuai'-koi toe, bona ria 
mpai' wua' bago-ku hi ngata-ni, hewa 

ria wo'o wua' bago-ku hi olo' tauna 

to bela-ra to Yahudi hi ngata-ngata 
ntani'-na. 14Doko' kupencuai'-koi apa' 
ria inta-ku hi hawe'ea tauna, pai' ohea- 
ku mpobayari inta-ku toe, mpopalele-a 
Kareba Lompe' hi hawe'ea tauna, uma 
mpelihi ba to mo'oha' hi rala ngata ba to 
molompu, uma mpenara' ba to mosikola 
ba to uma-ra mosikola. 1? Toe-mi pai' 
doko' lia-a mpoparata Kareba Lompe' 
hi koi' wo'o to hi ngata Roma. 18 Uma 
kupoka'ea' ngkeni Kareba Lompe'. Apa' 
Kareba Lompe' toe-mi baraka' Alata'ala 
to mpowai' kalompea' hi hawe'ea tauna 
to mepangala'. Lomo'-na Kareba Lompe' 
raparata-raka to Yahudi, aga hewa 
too-toi raparata wo'o-miraka tauna to 
bela-ra to Yahudi. 1 Hi Kareba Lompe' 
toe, Alata'ala mpo'uli'-taka beiwa ohea 
jadi' monoa' hi poncilo-na. Ohea-na toe 
muntu' ngkai pepangala'-ta hi Alata'ala- 
wadi, uma ria ohea ntani'-na. Hewa to 
te'uki' hi Buku Tomoroli' owi: "Tauna to 
monoa' hi poncilo Alata'ala-le, hira'-mi 
tauna to mporata katuwua' to lompe' 
ngkai pepangala'-ra." 18 Ngkai suruga 
Alata'ala mpopohiloi roe-na mpokaroe 
hawe'ea manusia' to uma mengkoru 


ROMA 1.19-24 674 


hi Hi'a pai' to mpobabehi po'ingku to 
uma monoa'. Ngkai po'ingku-ra to uma 
monoa' toe, manusia' mposapuaka tudui' 
to makono. t9 Apa' monoto hi hawe'ea 
manusia' kabeiwa-na Alata'ala, apa' 
Alata'ala moto-mi to mpakanoto-raka. 
20 Apa' nau' uma tahiloi lence Alata'ala, 
ngkai lomo' kajadi' dunia' incana moto 
hi manusia' kabeiwa-na Alata'ala. Ngkai 
hawe'ea to napajadi', tahilo kabohe 
tuwu'-na pai' tahilo wo'o baraka'-na 

to uma ria kahudua-na. Jadi', uma ria 
manusia' to ma'ala mpo'uli': "Uma-kuna 
ku'incai!" 21 Ra'inca moto karia-na 
Alata'ala, tapi' uma-ra mpobila'-i hewa 
to masipato' hi Alata'ala, pai' uma ra'uli' 
tarima kasi hi Hi'a. Wori' pekiri-ra to 
uma ria kalaua-na, alaa-na mobengi-mi 
nono-ra, Uuma-pi ra'incai tudui' to 
makono. 22 Ra'uli' pante-ra. Ntaa' 
wojo-radi! 23 Oja'-ra mepue' hi Alata'ala 
to tuwu' liu-liu hante uma ria kabali'-na. 
Mepue'-ra hi pinotau to rababehi 
ntuku'-ki lence manusia' to mate moto 
mpai'. Mepue'-ra hi pinotau to molence 
mpodanci ba ule ba binata ntani'-na. 

24 Jadi', apa' manusia' uma dota mepue' 
hi Alata'ala, toe pai' napelele' lau-ramo 

mpotuku' konoa nono-ra, bona mogau' 
dada'a-ra, alaa-na mpobabehi gau' 

to me'eai' lau-ramo hi himpau hira'. 

25 Tudui' Alata'ala to makono rasapuaka, 
tudui' to boa' lau-di to rapangala'. 
Oja'-ra mpopue' Topejadi', anu tuwu' to 
napajadi' Alata'ala, toe lau-di to rapue' 
pai' to rapengkorui. Hiaa' kakoo-kono-na 
Topejadi' toe-idi-hawo to natao ta'une' 
duu' kahae-hae-na. Amin! 22 Jadi', apa' 
oja'-ra mpopue'-ie, toe pai' napelele' 
lau-ramo mpotuku' kahinaa nono-ra 

to me'eai' toe. Ntahawe' tobine-tobine 
uma-pi mogau' hewa gau' manusia' 
biasa. Himpau tobine moto-ramo 
momepotobine. 2? Tomane wae wo'o- 
wadi-hawo: uma-ra mpotobine tobine, 
tapi' mpokahina hingka tomane-radi. 
Tomane mpobabehi gau' to uma tumotoa 
hi hingka tomane-ra, pai' ka'omea-na 
mporata lau-ramo pehuku' to hintotoa 
hante gau'-ra to sala' toe. 23 Apa' oja'-ra 
mpangaku' Alata'ala hi rala pekiri-ra, 
toe pai' Alata'ala mpelele' pekiri-ra jadi' 
mogero, alaa-na mpobabehi-ra to uma 
taoa-na rababehi. 29 Wori' nyala jeko' 
pai pekiri to uma monoa' hi rala nono-ra. 
Jampa-ra, dada'a gau'-ra, mohingi', 

doko' mepatehi, motuda', mebagiu, 
mohuku', 3 metuntui' pai' mporuge' 
doo, mpokahuku' Alata'ala, sapa, 
molangko nono-ra, pai' mpope'une'. 
Rapali'-pali' ohea-ra mpobabehi to 
dada'a. Mposapuaka totu'a-ra. 3  Uma-ra 
monono, uma-ra mpo'ihii' tipa'-ra, uma 
ria ahi'-ra, uma ria petulungi-ra hi 
doo. 22 Ra'inca moto hawa' Alata'ala to 
mpo'uli' hema-hema to mogau' hewa 
toe masipato' rahuku' mate. Aga nau' 
wae, rababehi oa' gau' to hewa toe, 
pai' rapokono lau-mi ane ria doo-ra to 
mpobabehi-e. 

1 Ta'inca moto-mi ompi', ane 

Alata'ala mpohuku' tauna to mogau' 
dada'a hewa toe, pobotuhi-na bate 
makono. Aga uma ria huraa-ta mposalai' 
doo-ta, apa' ane tasalai' doo-ta, hibalia 
woto-ta moto-mi to tasalai'-e, bo hewa 
toe wo'o-wadi-hawo gau'-tae. Jadi', uma 
mpu'u ria ohea-ta mpe'arai' sala'-ta. 
2(2:1) 3 Ane tababehi moto gau' to 
tasalai'-ki doo-ta, neo' ta'uli' ka'uma-na 
mpai' nahuku'-ta Alata'ala-e. “Lompe' 
nono-na Alata'ala, mosabara-i pai' moloe 
ahi'-na. Aga neo' ta'uli' hi rala nono-ta: 
"Uma mingki' kubalii' gau'-ku." Kiwoi-e' 

ompi': patuju kalompe' nono Alata'ala 
toe, bona ria loga-ta medea ngkai 
jeko'-ta-hana. ?Jadi', ompi'-ompi', ane 
motu'a nono-ta, ane uma tabalii' gau'-ta, 
motomo mpai' huku'-ta hi Eo Kiama. 
Nto'u Eo Kiama toe mpai', Alata'ala 
mpobotuhi omea hante kanoaa'-na, 

pai' nahuku' hawe'ea tauna to dada'a. 

6 Nahiwili po'ingku butu dua tauna. “Ria 
tauna to tida mogau' lompe', apa' doko' 
mporata-ra pe'une', pebila' pai' katuwua' 
to uma ria ka'otia-na ngkai Alata'ala. 

Hi tauna to hewa toe Alata'ala mpowai' 
katuwua' to lompe' duu' kahae-hae-na. 
8 Aga ria wo'o tauna to mpenonoi woto-ra 
moto-wadi. Oja'-ra mpotuku' konoa 
Alata'ala, mpotuku' konoa to dada'a 
lau-rada. Hira' toe-mi to poko mporata 
roe pai' pehuku' Alata'ala-e. ?Butu dua 
tauna to mpobabehi to dada'a, bate 
ntodohaka pai' mporata kasusaa'-ra, 
ntepu'u ngkai to Yahudi, rata-rata wo'o 
hi tauna to bela-ra to Yahudi. 10 Aga 
tauna to mpobabehi to lompe' mporata 
pe'une', pebila' hante kalompea' tuwu', 
lomo'-na hi to Yahudi, rata-rata wo'o hi 
to bela-ra to Yahudi. +! Apa' Alata'ala 
uma mpelence tauna. 12Tauna to uma 

mpo'incai Atura Pue', ane mpobabehi 
jeko'-ra, bate masala'-ra pai' masipato' 
ragaa' ngkai Alata'ala. Alata'ala 
mpohuku'-ra sabana jeko'-ra, aga uma 
nahuku'-ra sabana petiboki-ra hi Atura 
Pue'. Wae wo'o tauna to mpo'inca Atura 
Pue'. Ane mpobabehi jeko'-ra, Alata'ala 
mpohuku' wo'o-ra-rawo, aga hira' toe 
nahuku' sabana petiboki-ra hi Atura 
Pue'. 13 Bela tauna to mpo'epe Atura Pue' 
to jadi' monoa' hi poncilo-na. Tauna to 
mpotuku' Atura Pue', hira'-di to monoa' 
hi poncilo-na. 14Tauna to bela-ra to 
Yahudi uma mpo'incai Atura Pue' to 
na'uki' Musa. Tapi' pontu-na nono-ra 
moto mpotudui'-ra mpobabehi po'ingku 
to lompe', hewa po'ingku to te'uki' hi rala 
Atura Pue'. Nau' uma ra'incai Atura Pue' 
to te'uki', nono-ra moto to jadi' hewa 
Atura Pue' hi hira'. 1? Ngkai po'ingku-ra 
toe, monoto-mi ta'inca karia-na parenta 
ngkai Atura Pue' te'uki' hi rala nono-ra. 
Ngkai pekiri-ra wo'o ta'inca karia-na 
atura hi rala nono-ra, apa' ra'uli' hi 
rala nono-ra: "Sala' kehi toe," ba ra'uli' 
"Lompe' kehi toe." 16 Jadi', bate hewa 
toe-mi mpai' to jadi' hi Eo Kiama. Nto'u 
toe mpai', Alata'ala mpowai' kuasa 

hi Yesus Kristus bona mpohurai pai' 
mpobotuhi hawe'ea ihi' nono manusia' 
to tewunii'. Toe-mi ihi' Kareba Lompe' 
to kukeni-e. 17 Jadi', kakaliliua-na ompi', 
beiwa-mi ane kita' to Yahudi-e? Ha 
ria-ta to molangko nono-ta apa' ta'uli' 
ria posidaia'-ta hante Alata'ala? Ha ria-ta 
to mpo'uli' kanatarima-ta mpai' Alata'ala 
sabana petuku'-ta hi Atura Pue' to 
naparata Musa? 18 Kita' to Yahudi, ta'inca 
konoa Pue' pai' ta'inca mpoposisala napa 
to lompe' pai' napa to dada'a, apa' tarata 
tudui' ngkai Atura Pue'. 19 Ta'uli', kita' to 
pante mpotete' tauna to uma mpo'incai 
Alata'ala, kita' to ma'ala mponotohi-ra 
to hi rala kabengia-na-pidi pai' to ko'ia 
mpo'incai tudui' to makono. Apa' hi kita' 
to Yahudi kariaa-na poko pe'inca pai' 
tudui' to makono to te'uki' hi rala Atura 
Pue'. 20 (2:19) 21 Jadi', kita' mpotudui' 
tau ntani'-na. Hiaa' napa-di pai' uma 
tatudui' woto-ta moto-e! Tatudui' doo 
bona neo' manako. Hiaa' beiwa-mi ane 
manako moto-tae! 22Ta'uli'-ki doo neo' 
mobualo', beiwa ane mobualo' moto-ta! 
Ta'uli' uma-ta mepue' hi pinotau. Ane 
bongko wae-di, napa pai' ria moto-ta 

to mponongko' rewa ngkai rala tomi 

pontu'ua pinotau toe-e! 23Bohe rahi 
nono-ta ompi', apa' ria-tana Atura 

Pue' to naparata-taka Musa owi. Hiaa' 
napa-mi kalaua-na ane taruge' lau-imi 
Alata'ala hi ka'uma-na tatuku' hawa'-na! 
24 Ria te'uki' hi rala Buku Tomoroli' owi to 
mpo'uli' hewa toi: "Ngkai kada'a kehi-ni 
koi' to Yahudi, alaa-na tauna to bela-ra 
to Yahudi mporuge' hanga' Alata'ala 
lau-ramo." 2S Kita' to Yahudi mpo'uli' 

ria kalaua-na ada petini'-ta ntuku' 
Atura Pue'. Pai' ria mpu'u kalaua-na 
karatini'-ta toe, asala tatuku' mpu'u wa 
Atura Pue'. Aga ane tatiboki Atura Pue', 
uma ntoto ria kalaua-ta ratini'. 26 Ane 
tauna to bela-ra to Yahudi, uma-ra 
ratini' ntuku' Atura Pue'. Aga ane monoa' 
po'ingku-ra hewa po'ingku to ratuntu' hi 
rala Atura Pue', bate natarima moto-ra 
mpai' Alata'ala hibalia hante tauna to 
tetini' ntuku' Atura Pue'. 27 Ane hewa 
toe, ka'omea-na mpai' po'ingku-ra tauna 
to bela-ra to Yahudi toe mpopohiloi 
kamasala'-ta kita' to Yahudi. Apa' kita', 
ria-taka Atura Pue' to te'uki', pai' ratini' 
wo'o-ta ntuku' Atura Pue' toe, hiaa' 
tatiboki lau-mi hawa' Pue'. Hira', uma-ra 
ratini', aga hira' lau-di to mpotuku' 

hawa' Pue'. 28To Yahudi to jadi! ntodea 
Alata'ala mpu'u, bela tauna to jadi' to 
Yahudi ngkai kaputu-ra, bela wo'o to 
ratini' wotoloka'-ra-wadi. 22To Yahudi to 
jadi' ntodea Alata'ala mpu'u-le, tauna 
to jadi' to Yahudi hi rala nono-ra, pai' 
to ratini' hi rala nono-ra. Batua-na, 
pobago Inoha' Tomoroli' hi rala nono-ra 
mpopajadi'-ra ntodea Alata'ala, uma-ra 
jadi' ntodea Alata'ala hi kampotuku'-ra 
atura-atura to te'uki'. Tauna to hewa 
toe-mi to na'une' Alata'ala. Nau' 
manusia' uma mpo'une'-ra, aga Alata'ala 
bate mpo'une'-ra. 

1 To Yahudi pai' to bela to Yahudi 

hibalia-wadi, masala' omea-ramo hi 
poncilo Alata'ala. Aga neo' ta'uli' hewa 
toi, uma melabi kamarasi'-ra to Yahudi 
ngkai tau ntani'-na, pai' uma ria kalaua- 
na ada petini'-ra. 2Ria moto rasi'-ra, 
pai' wori' moto kalaua-na! Lomo'-na, 
apa' Alata'ala mpowai' Lolita-na hi to 
Yahudi owi. 3To Yahudi to hantongo' 
uma tida mepangala' hi Alata'ala. Aga 
nau' wae, Alata'ala bate tida mpo'ihii' 
tipa'-na. #“Nau' hawe'ea manusia' 
moboa', bate makono lolita Alata'ala. 
Hewa to na'uli' Magau' Daud owi: "O 

Pue', bate makono mpu'u lolita-nu. Nau' 
ba hema-hema to mposalai'-ko, bate 
kana rapangaku' kamonoa'-nu." ?Jadi', 
ngkai po'ingku manusia' to uma monoa', 
lonto'-mi kamonoa'-na Alata'ala. Aga 
neo' ta'uli' hewa toi: "Ane wae-di, ane 
Alata'ala mpohuku' manusia' to dada'a, 
uma-i monoa'." Ria mpu'u manusia' 

to mpo'uli' hewa toe, @tapi' pekiri-ra 
toe bate uma makono. Apa' ane ke 
uma-i monoa' Alata'ala, ke uma-i ma'ala 
mpohurai kara-kara hawe'ea manusia' 
hi Eo Kiama. 7Jadi', meka' ba ria to 
mpo'uli' hewa toi: "Ane bongko ngkai 
po'ingku-ta to bengku' pai' alaa-na 
lonto' lau-mi kamonoa'-na Alata'ala 
pai'-i ra'une'-e, ha napa pai' nahuku'-ta 
sabana jeko'-tae?" 8 Ane hewa toe-di, 
ma'ala lau-mi ta'uli' hewa toi: "Agina 
tababehi lau po'ingku to dada'a bona 
mehuwu to lompe'." Ria-midi tauna to 
mpobalihi-a, ra'uli' ria-a mololita hewa 
toe. Tauna to hewa toe, masipato' lia-ra 
nahuku' Alata'ala. ?Jadi' lolita powoe-na 
hewa toi: kita' to Yahudi uma meliu 
kalompe'-ta ngkai tau ntani'-na. Apa' 
hewa to ku'uli' we'i, hawe'ea manusia' 
bate masala' apa' topojeko' omea-ta, 


ROMA 3.10-20 683 


lompe' to Yahudi lompe' tau ntani'-na. 
10 Hewa to te'uki' hi rala Buku Tomoroli' 
owi: "Uma ria tauna to monoa', nau' 
haduaa uma ria. Ht! Uma ria to monoto 
nono-ra, Uma ria to mpopali' Alata'ala. 
12 Hawe'ea tauna mengkawulaa-mi ngkai 
Alata'ala, Uma-pi mokalaua tuwu'-ra. 
Uma hema to lompe' gau'-ra, nau' 
haduaa uma ria." 13 "Babo' pai' me'eai' 
lolita-ra, Lolita mpebagiu mehupa' hi 
wiwi-ra." "Lolita-ra mpopedahi nono 
doo hewa petilo' dalimoo'." 14 "Lolita-ra 
paka' peruge' pai' petipo'-damo." 
15"Ngasa' oa'-ra doko' mpopatehi doo. 
16 Hjapa-apa kahiloua-ra, mpokeni-ra 
kada'aa pai' kaparia-wadi. t7 Oja'-ra 
mpopali' kahintuwuaa'." 18 "Uma ntoto 
ra'incai mengkoru hi Alata'ala." 19 Ngkai 
lolita Atura Pue' toe, ta'inca ka'uma-na 
ria manusia' to monoa'. Pai' monoto-mi 
ta'inca, hawe'ea to te'uki' hi Buku 
Atura Pue', bate mpobelahi to Yahudi 
to rapowaii' Atura Pue' toe. Jadi', uma 
ria tauna to ma'ala mpo'uli': "Akur, 
monoa'-a-kuna!" Hawe'ea manusia' 
bate masala' hi poncilo Alata'ala. 

20 Uma ria haduaa to monoa' hi poncilo 
Alata'ala ngkai kampotuku'-ra Atura 

Pue'. Apa' ngkai Atura Pue' toe-di, 
ta'inca lau-mi kamojeko'-ta. 21Tapi' 
tempo toi, Alata'ala mpopehuwu-mitaka 
beiwa ohea-na manusia' ma'ala jadi' 
monoa' hi poncilo-na. Hi rala Buku 
Atura Pue' pai' sura nabi-nabi owi 
telowa ami'-mi beiwa ohea-na Alata'ala 
mpomonoa'-ta. Aga uma-ta jadi' monoa' 
hi poncilo Alata'ala ngkai kampotuku'-ta 
Atura Pue'. 22 Alata'ala mpomonoa'-ta 
hi poncilo-na ane mepangala'-ta hi 
Yesus Kristus. Toe nababehi hi hawe'ea 
tauna to mepangala', uma napelence 
kato'apa-ra. 23 Apa' mojeko' omea-tamo, 
pai' uma-ta natao mporata bagia hi 
rala kabohe tuwu'-na Alata'ala. ?4 Aga 
nabahaka-tamo ngkai huku' jeko'-ta toe, 
pai' na'uli' kamonoa'-ta hi poncilo-na 
sabana petolo' Kristus Yesus. Hawe'ea 
toe, pewai' mara Alata'ala hi kita' 
ngkai kabula rala-na. 25 Ntuku' hawa! 
Alata'ala, Yesus rapatehi pai' raa'-na 
rabowo. Alata'ala mpobabehi hewa toe, 
bona Yesus rahuku' mpohompo' jeko' 
manusia', bona na'ampungi jeko'-ta 
ane mepangala'-ta hi Yesus. Kako'ia-na 
Yesus mate, Alata'ala uma mpohuku' 
jeko' manusia'. Napelele' ulu jeko' 

manusia', apa' ngkai posabara-na. 

Aga ane uma oa'-i mpohuku' jeko', 
uma-i monoa'. Jadi', hante kamate-na 
Yesus, Alata'ala mpopohiloi mpu'u-mi 
kamonoa'-na. 2? Hante kamate-na Yesus 
toe, incana-mi kamonoa'-na Alata'ala 
mpohuku' jeko', pai' ma'ala moto-i 
mpo'uli' kamonoa'-ra tauna topojeko' 

to mepangala' hi Yesus. 27 Jadi', uma-pi 
ria ohea-ta mpomolangko nono-ta. 
Apa' Alata'ala uma mpotarima-ta ngkai 
po'ingku-ta to lompe'. Natarima-tale, 
ngkai pepangala'-ta hi Pue' Yesus. 

28 Apa' toi-mi poko lolita-ku: kita' 

jadi' monoa' hi poncilo Alata'ala ngkai 
pepangala'-ta, bela ngkai po'ingku-ta 
to lompe' mpotuku' Atura Pue'. 29 Apa' 
uma muntu' to Yahudi to napoka'ahi' 
Alata'ala. Napoka'ahi' wo'o tauna to 
bela-ra to Yahudi. 3? Apa' hadua-na-wadi 
Alata'ala, pai' Hi'a to mpomonoa' to 
Yahudi ngkai pepangala'-ra, pai' Hi'a 
wo'o to mpomonoa' tauna to bela-ra to 
Yahudi, ngkai pepangala'-ra wo'o-wadi. 
31 Jadi', Alata'ala mpo'uli' kamonoa'-ta 
hi poncilo-na ngkai pepangala'-ta-wadi. 
Aga neo' ta'uli' hewa toi: tatadi-mi Atura 

Pue'. Neo'! Ngkai pepangala'-ta toe, 
tapomobohe-mi Atura Pue'. 

1 Jadi', wae lau ta'ala" tapotonco-imi 

Abraham, ntu'a-ta owi. Beiwa 
ohea-na Abraham jadi' monoa' hi 
poncilo Alata'ala? 2Ane rapa'-na 
Abraham jadi' monoa' hi poncilo 
Alata'ala sabana po'ingku-na to lompe', 
ma'ala napomolangko nono-na. Aga 
uma-hawo ria huraa-na Abraham 
mpomolangko nono-na hi nyanyoa 
Alata'ala. 3Apa' ria te'uki' hi Buku 
Tomoroli' to mpotompo'wiwi Abraham 
hewa toi: "Abraham mpopangala' 
Alata'ala, pai' ngkai pepangala'-na 
toe Alata'ala mpo'uli' kamonoa'-na hi 
poncilo-na." Ane rapa'-na tauna to 
mobago ngkoni' gaji', bate ma'ala-i 
mpesingarai' gaji'-na. Gaji'-na toe bela 
pewai' mara, bate anu-na mpu'u-mi- 
hawo. ?Tapi' posidaia'-ta hante Alata'ala 
uma hewa tetu. Apa' uma-hawo ngkai 
po'ingku-ta pai' alaa-na natarima-ta 
Alata'ala. Ane mepangala'-ta hi Alata'ala, 
nau' masala'-ta, na'uli' kamonoa'-ta 
hi poncilo-na ngkai pepangala'-ta hi 
Hi'a. STudui' toi hibalia hante lolita 
Magau' Daud owi. Apa' Daud mpo'uli' 

kamarasi'-ra tauna to natarima Alata'ala 
hewa tauna to monoa', aga bela ngkai 
po'ingku-ra. 7 Na'uli' hewa toi: "Marasi' 
tauna to te'ampungi sala'-ra, pai' to 
tetawuhi-mi jeko'-ra. 8 Marasi' mpu'u-ra, 
apa' Pue' Ala uma-pi mpotuntu' jeko'-ra." 
9Rasi' to na'uli' Daud toe we'i, uma 
muntu' hi tauna to ratini' ntuku' atura 
agama Yahudi, tapi' hi tauna to uma 
ratini' wo'o. Apa' hewa to oti-mi ku'uli' 
we'i, Alata'ala mpo'uli' kamonoa'-na 
Abraham ngkai pepangala'-na-wadi. 
10Ha nto'uma-i Abraham jadi' monoa' 
hi poncilo Alata'ala? Ka'oti-na ratini' ba 
kako'ia-na ratini'-di? Ane tabasa tutura- 
na, monoto-mi tahilo: Abraham jadi' 
monoa' hi poncilo Alata'ala kako'ia-na 
ratini'. 1! Ratini' ngkabokoa'-i-damo- 
hawo, pai' karatini'-na toe jadi' tanda 
kamonoa'-na hi poncilo Alata'ala. Jadi', 
monoto-mi tahilo: Abraham jadi' monoa' 
hi poncilo Alata'ala ngkai pepangala'-na 
kako'ia-na ratini'. Toe pai' ma'ala-mi 
ta'uli', Abraham toe tapotuama omea. 
Abraham rapotuama tauna to bela-ra 
to Yahudi to mepangala' hi Yesus, 

apa' nau' uma-ra ratini' ntuku' Atura 
Pue', bate jadi' monoa'-ramo hi poncilo 


ROMA 4.12-16 688 


Alata'ala sabana pepangala'-ra, hibalia 
hante Abraham. 12 Wae wo'o Abraham 
rapotuama to Yahudi, apa' hi'a to 
rapotonco hawe'ea to Yahudi to ratini' 
pai' to mepangala' hi Alata'ala hibalia 
hante Abraham kako'ia-na ratini'. 3 Owi 
Alata'ala mojanci hi Abraham pai' 

hi muli-na kanawai'-ra mpai' dunia". 
Patuju-na Alata'ala bona Abraham pai' 
muli-na mporata napa to najanci toe apa' 
mepangala'-ra, pai' ngkai pepangala'-ra 
toe hira' jadi' monoa' hi poncilo-na. 
Bela tauna to mpotuku' Atura Pue' 

to mporata napa to najanci Alata'ala. 
14 Apa' ane rapa'-na tauna to mpotuku' 
Atura Pue' mporata janci-na, batua-na 
pepangala'-ta hi Alata'ala uma ntoto 
ria tuju-na, pai' janci Alata'ala uma 
mpai' madupa'. !? Apa' roe Alata'ala 
lau-di to tarata ngkai Atura Pue', apa' 
mpotiboki-ta Atura-na toe. Ane ke 
Alata'ala uma mpowai'-ta Atura-na, ke 
uma-ta masala' mpotiboki Atura-na toe. 
16 Jadi', Alata'ala mpo'uli' kamonoa'-ta hi 
poncilo-na muntu' ngkai pepangala'-ta, 
bona napa to najanci Alata'ala toe 
tatarima hewa pewai' mara, bona 
hawe'ea muli Abraham bate mporata 

napa to najanci Alata'ala. Janci Alata'ala 
toe, uma muntu' bagia to Yahudi to 
mpo'inca Atura Pue'. Janci Alata'ala toe, 
bate bagia hema-hema to mepangala' hi 
Alata'ala hewa Abraham. Apa' Abraham 
jadi' tuama-ta omea. Ria lolita 
Alata'ala hi Abraham to mpo'uli' hewa 
toi: "Kupajadi'-moko tuama wori' tauna 
hi humalili" dunia'." Hi poncilo Alata'ala, 
Abraham jadi' tuama-ta omea, apa' 
mepangala'-i hi Alata'ala to mpotuwu' 
nculii' tomate, mepangala'-i hi Alata'ala 
to mpohowa' lolita-na mpokahangai' 
napa to ko'ia ria, alaa-na ria mpu'u-mi. 
18 Nau' uma-pi ria poncarumakaa-na 
Abraham mo'anai', bate mepangala' pai' 
ncarumaka Alata'ala oa'-i. Napangala' 
janci-na Alata'ala to mpo'uli': kahi'a-na 
mpai' jadi' tuama wori' tauna hi humalili' 
dunia'. Apa' kako'ia-na Abraham 
mo'anai', Alata'ala mpo'uli'-ki hewa 

toi: "Muli-nu mpai' hewa betue' hi 
langi' kawori'-ra." 19 Hiaa' nto'u toe, 
umuru-na Abraham mohu' ha'atu 
mpae-mi, woto-na hewa to mate-mi, 
apa' tu'a-imi. Wae wo'o Sara tobine-na, 
woto-na hewa to mate wo'o-hawo apa' 
lalo-i. Na'inca moto hawe'ea toe. Aga 

nau' wae, uma mere' pepangala'-na. 

20 Uma morara' nono-na hi pojanci 
Alata'ala. Bate mepangala' oa'-i, pai' 
pepangala'-na toe mporohoi nono-na. 
Toe pai' Abraham mpo'uli' tarima kasi 
ami'-mi hi Alata'ala, 21 apa' naparasaya 
kamobaraka'-na Alata'ala mpopadupa' 
janci-na. 2? Ngkai pepangala'-na toe-mi, 
pai' ria to te'uki' hi Buku Tomoroli' owi to 
mpo'uli': "Alata'ala mpo'uli' kamonoa'-na 
Abraham hi poncilo-na." 23To te'uki' toe 
uma muntu' bagia-na Abraham-wadi. 

24 To te'uki' toe bate bagia-ta omea. Kita' 
toi, natarima wo'o-tamo-tawo Alata'ala, 
na'uli' kamonoa'-ta hi poncilo-na, 

apa' mepangala'-ta hi Alata'ala to 
mpopotuwu' nculii' Pue'-ta, Pue' Yesus. 
25 Yesus toe mpewai' woto-na rapatehi 
bona mpotolo' sala'-ta. Pai' oti toe 
Alata'ala mpotuwu' nculii'-i bona kita' 
jadi' monoa' hi poncilo-na. 

5 ! Jadi', apa' lawi' monoa'-tamo hi 
poncilo Alata'ala ngkai pepangala'- 
tae, lompe'-mi posidai'-ta hante Alata'ala 
sabana Pue'-ta Yesus Kristus. ? Apa' 
petauntongoi'-na Yesus Kristus toe 

mpopohintuwu'-ta hante Alata'ala 
sabana pepangala'-ta, bona tarasai 

kabula rala-na Alata'ala to tarata-mi 
toe-e lau. Pai' goe' nono-ta, apa' moroho 
poncarumakaa-ta kamporata-ta mpai' 
bagia hi rala kabohe tuwu'-na Alata'ala. 
3 Pai' uma muntu' toe, goe' wo'o nono-ta 
hi rala kaparia to mporumpa'-ta. Apa' 
ta'inca, ngkai kaparia toe kita' jadi' 
ntaha. “Pai' ane jadi' ntaha-ta-damo, 
ma'ala-ta mpodagi pesori, duu'-na 
Alata'ala mpokono po'ingku-ta. Pai' 
ane ta'inca kanapokono-na Alata'ala 
po'ingku-ta, bate kamoroo-rohoa-mi 
poncarumakaa-ta hi Alata'ala. ?Pai' ane 
ncarumaka Alata'ala-ta-damo, uma-ta 
mpai' hala'ulu. Napadupa' hawe'ea 
janci-na hi kita'. Ta'inca toe, apa' 
tarasai ahi' Alata'ala hi rala nono-ta 
ngkai pobago-na Inoha' Tomoroli' to 
nawai'-taka. 9 Hewa toi-mi ahi' Alata'ala 
hi kita': hi tempo to napakatantu 
Alata'ala, nto'u-na uma ria karohoa-ta 
mpotulungi woto-ta moto, nto'u toe-mi 
Kristus mate mposampei-ta. Hiaa' bo 
nto'u toe, molaa-ta ngkai Alata'ala. ' Hi 
gau' manusia', molaka tarua' tauna 

to dota mate mposampei doo-na to 
uma masala'. Ane doo-na toe tauna to 
lompe' lia nono-na, meka' ria moto nte 

hadua to daho' mate mposampei-i. 3 Aga 
uma hewa toe ahi' Alata'ala. Alata'ala 
mpopehuwu ahi'-na hi kita' nto'u-ta 
mojeko'-pidi. Apa' bula-ta mojeko'-pidi, 
Kristus mate mposampei-ta. ? Jadi' 
toe-e, monoa'-tamo hi poncilo Alata'ala 
sabana raa' Yesus to mate mpohompo' 
jeko'-ta. Toe pai' monoto tena ta'inca 
katebahaka-ta mpai' ngkai roe Alata'ala 
hi Eo Kiama sabana petauntongoi'-na 
Yesus toe. 10 Ri'ulu, bula-ta mosisala-pidi 
hante Alata'ala, nahubui Ana'-na mate 
mposampei-ta, alaa-na hintuwu'-tamo 
hante Alata'ala. Jadi', hewa toe lau 
hintuwu'-tamo hante Alata'ala, pai' Yesus 
tuwu' liu-liu dohe-ta. Toe pai' hangkedi' 
kanoto-na katebahaka-ta mpai' ngkai 
roe Alata'ala hi Eo Kiama. !!Pai' uma 
muntu' toe, goe' nono-ta mpokagoe' 
posidaia'-ta hante Alata'ala to tarata 
sabana Pue'-ta Yesus Kristus. Apa' 
ngkai Yesus Kristus toe, hintuwu'-tamo 
hante Alata'ala. 12Jeko' ria hi rala dunia' 
sabana tau hadua to mpotiboki hawa' 
Alata'ala, hi'a-mi Adam. Pai' ngkai 
jeko'-na Adam toe-mi alaa-na ria-mi 
kamatea hi rala dunia'. Ngkai jeko' 
Adam toe-mi, pai' hawe'ea muli-na jadi' 

topojeko', alaa-na hawe'ea manusia' 
kana mate. 3 Owi, kako'ia-na ria Atura 
Pue' to naparata Musa, mojeko' moto 
hawe'ea manusia'. Aga ane uma ria 
atura to rawai'-raka manusia', uma-ra 
ma'ala ratuntu' ngkai jeko'-ra. !#Tapi' 
nau' wae, ngkai tempo Adam duu' 
rata hi tempo nabi Musa, kamatea 
mpokuasai hawe'ea manusia'. Nau' 
uma-ra mpotiboki hawa' Alata'ala hewa 
to natiboki Adam, bate mate moto-ra 
hibalia hante Adam. Adam ma'ala 
rapopohibalia hante tau hadua to rata 
ngkabokoa' ngkai Adam, Hi'a-mi Yesus. 
15 Aga pobago Adam pai' pobago Yesus 
mosisala mpu'u. Pewai' mara Alata'ala hi 
kita' meliu kabohe-na ngkai petiboki-na 
Adam. Ngkai petiboki-na Adam, hawe'ea 
manusia' mate. Tapi' meliu mpu'u 
kalompe' nono-na Alata'ala to nawai' 
mara hi manusia' hante petauntongoi' 
Yesus Kristus. 18 Pewai' mara Alata'ala 
hi kita' mosisala hante jeko' Adam. Tau 
hadua toei mpotiboki hawa' Alata'ala, 
alaa-na hawe'ea tauna jadi' masala' 

hi poncilo Alata'ala pai' kana rahuku'. 
Tapi' ngkai pewai' mara Alata'ala hi 
kita', napori hawe'ea petiboki-ta pai' 

na'uli' kamonoa'-ta hi poncilo-na. 

17 Ngkai petiboki-na tau hadua toei, 
hawe'ea tauna bate kana mate sabana 
posidaia'-ra hante tau hadua toei. Tapi' 
meliu mpu'u kabohe pobabehi-na tauna 
to hadua, Hi'a-mi Yesus Kristus! Hema 
to mepangala' hi Hi'a, mporata-ramo 
kuasa pai' katuwua' to lompe' duu' 
kahae-hae-na. Mporata-ra toe hewa 
pewai' mara ngkai Alata'ala apa' bohe lia 
pe'ahi'-na hi kita'. Na'uli' kamonoa'-ta 
hi poncilo-na sabana posidaia'-ta hante 
Yesus Kristus. 18 Jadi', ngkai petiboki-na 
Adam toe, hawe'ea tauna jadi' masala' 
pai' masipato' rahuku'. Wae wo'o, ngkai 
pobabehi-na Yesus to monoa' toe, 
hawe'ea tauna ma'ala jadi' monoa'-mi 
hi poncilo Alata'ala pai'-ra mporata 
katuwua' to lompe' duu' kahae-hae-na. 
19 Adam toei, uma-i mengkoru hi parenta 
Alata'ala, alaa-na wori' tauna jadi' 
topojeko'-mi. Wae wo'o-hawo Yesus, 
mengkoru-i hi parenta Alata'ala, pai' 
ngkai pengkoru-na toe-mi, wori' tauna 
jadi' monoa' hi poncilo Alata'ala. 20 Ane 
Atura Pue' to naparata Musa, patuju-na 
Alata'ala mpowai' Atura toe hi manusia' 
bona lonto' kamasala'-ra, apa' wori' 

petiboki-ra hi Atura-na toe. Tapi' nau' 
hewa apa-mi kabohe-na jeko' manusia”, 
kaboo-bohea lau-di kabula rala Alata'ala 
hi manusia'! 21 Ri'ulu jeko' to mokuasa hi 
rala katuwu' hawe'ea manusia', alaa-na 
hawe'ea manusia' kana rahuku' mate 
pai' ragaa' ngkai Alata'ala. Aga hewa toe 
lau, kabula rala Alata'ala-mi to mokuasa 
hi rala katuwu'-ta. Ngkai kabula rala-na 
toe, Alata'ala mpo'uli' kamonoa'-ta 
hi poncilo-na pai' nawai'-ta katuwua' 
to lompe' duu' kahae-hae-na sabana 
petauntongoi'-na Yesus Kristus Pue'-ta. 
1 Alata'ala mpo'ampungi jeko'-ta 
sabana kabula rala-na. Aga neo' 
ta'uli' hewa toi: "Ane wae, tapokaliliu 
lau-mi mpobabehi jeko' bona kawoo- 
woria' ahi' Alata'ala mpo'ampungi-ta." 
2 Neo'-e' ompi'! Uma-hawo bela ohea-na 
ane tapokaliliu mpobabehi jeko', apa' 
ma'ala-mi ta'uli' mate-tamo hangkaa- 
ngkania hante Kristus bona mogaa' 
posidaia'-ta hante jeko'. 3Tantu ni'inca 
moto ompi', kita' toi raniu' hi rala 
posidaia'-ta hante Kristus Yesus, pai' 
karaniu'-ta toe mpobatuai kamate-ta 
hangkaa-ngkania hante Hi'a. “Hi 
karaniu'-ta toe, ma'ala ta'uli', kita'-mi to 

mate pai' ratana hangkaa-ngkania hante 
Kristus, bona hewa Kristus rapotuwu' 
nculii' ngkai kamatea hante baraka' 
Alata'ala to Tuama, wae wo'o-hawo 
kita' mporata katuwua' to bo'u hante 
po'ingku to bo'u. ?Jadi', ane ntoa' 
mosidai'-ta-damo hante Yesus pai' hante 
kamatea-nae, bate rapotuwu' nculii' 
wo'o-ta mpai' hibalia hante Hi'a. ê Ta'inca 
ompi': katuwu'-ta to ri'ulu rapatehi-mi 
hangkaa-ngkania hante Kristus hi kaju 
parika', bona mogero kuasa jeko' to 

hi rala katuwu'-ta, bona uma-tapa 
napobatua jeko'. 'Apa' ane rapa'-na 
mate hadua tauna, tebahaka-imi ngkai 
kuasa jeko'. “Jadi', ane ntoa' mate-ta- 
damo hangkaa-ngkania hante Kristus 
toe-e, taparasaya bate tuwu' wo'o-ta 
mpai' hangkaa-ngkania hante Hi'a. 

9 Apa' ta'inca ompi', Kristus rapotuwu' 
nculii', pai' oti toe tuwu' liu-liu-imi-hana. 
Uma-pi ria kuasa napa-napa to ma'ala 
mpopatehi-i. 10 Mate hangkani-i-wadi 
mpodagi kuasa jeko' duu' kahae-hae-na. 
Pai' hewa too-toi, tuwu' liu-liu-imi 
mpotuku' konoa Alata'ala. 11 Wae wo'o 
kita' kana mpo'uli' hi rala nono-ta: 
"Mate-ama hangkaa-ngkania hante 

Kristus Yesus, uma-pi ria posidaia'-ku 
hante jeko'. Tuwu'-a pai' mpotuku' konoa 
Alata'ala-a-damo sabana posidaia'-ku 
hante Kristus Yesus." 12 Jadi', neo'-pi 
tapelele' jeko' mpokuasai katuwu'-ta 

hi dunia' toi, neo' tatuku' kahinaa-ta 

to dada'a. 13 Woto-ta neo' taponcawa 
rewa to tahenta mpobabehi jeko' pai' 
po'ingku to dada'a. Tatonu katuwu'-ta 
hi Alata'ala, apa' lawi' tebakaha-tamo 
ngkai kamatea pai'-ta mporata katuwua' 
to bo'u. Tatonu woto-ta hi Alata'ala bona 
woto-ta toe tapake' mpobabehi po'ingku 
to monoa'. 14 Apa' kita', uma-tapa 
nakuasai jeko'. Apa' uma-tapa tehoo' hi 
Atura Pue'. Ncarumaka kabula rala-na 
Alata'ala-ta-damo. 12Jadi', Alata'ala 
mpo'uli' kamonoa'-ta hi poncilo-na 
muntu' ngkai kabula rala-na-wadi, bela 
ngkai petuku'-ta hi Atura-na. Aga neo' 
ta'uli' hewa toi: "Ane wae-di, ma'ala 
moto-ta mpobabehi jeko'." Neo'-koiwo 
ompi'! 18 Tantu ni'inca ompi': ane rapa'- 
na mengkoru-ta hi hadua tauna pai' 
tatuku' hawa'-na, kita' jadi' batua tauna 
toei. Wae wo'o-hawo hante jeko': ane 
ntora tatuku' kahinaa nono-ta to dada'a, 
napobatua jeko'-tamo. Ka'omea-na 

mpai' mporata-ta kamatea to mpogaa'-ta 
ngkai Alata'ala. Aga ane mengkoru-ta 
hi Alata'ala, napobatua Alata'ala-tamo 
pai' na'uli' kamonoa'-ta hi poncilo-na. 
17 Ri'ulu kako'ia-ni mepangala' hi Yesus, 
napobatua jeko' mpu'u-koi. Aga tarima 
kasi hi Alata'ala! Apa' mengkoru-mokoi 
hante karoli'-roli' nono-ni hi kareba to 
raparata-mikokoi. 18 Jadi', tebahaka- 
mokoi ngkai kanapobatua-ni jeko', pai' 
jadi' batua Alata'ala-mokoi to mpotuku' 
konoa-na. 19 Lolita rapa'-ku toe kupake' 
bona mojoli nipaha tudui'-ku. Ri'ulu-koi 
napobatua jeko', apa' nipelele' woto-ni 
mpotuku' kahinaa-ni to dada'a pai' to 
uma tumotoa, alaa-na dada'a mpu'u 
kehi-ni. Wae wo'o tempo toi, tonu 
woto-ni hi Alata'ala bona koi' jadi' 
batua-na. Ka'omea-na mpai' monoa' 
mpu'u-mi kehi-ni pai' moroli" katuwu'-ni. 
20 Ri'ulu bula-ni napobatua jeko'-pidi, 
uma-koi mengkoru hi konoa Alata'ala. 
21 Napa-mi-hawo rasi' to nirata ngkai 
katuwu'-ni to ri'ulu tetu? Nipoka'ea' 
lau-mi po'ingku-ni to ri'ulu tetu. Po'ingku 
to hewa tetu mpokeni kamatea to 
mpogaa'-koi ngkai Alata'ala. 22Tapi' 
tempo tohe'i-e, tebahaka-mokoi ngkai 

kuasa jeko' pai' napobatua Alata'ala- 
mokoi. Tohe'i mpokeni rasi' mpu'u hi koi", 
apa' tuwu' moroli'-koi pai' ka'omea-na 
mporata-mokoi katuwua' to lompe' duu' 
kahae-hae-na. 23 Hema to mpobabehi 
jeko' bate mporata gaji', pai' gaji' tetu-le 
kamatea to mpogaa'-ta ngkai Alata'ala. 
Tapi' pewai' mara Alata'ala hi kita', 
katuwua' to lompe' duu' kahae-hae-na. 
Pewai' mara toe tarata ngkai posidaia'-ta 
hante Kristus Yesus, Pue'-ta. 
7 1 Ompi'-ompi', ni'inca moto atura 
topoparenta. Jadi', tantu ni'inca napa 
to ku'uli' tohe'i: kita' manusia' bate tuwu' 
hi une' kuasa atura topoparenta bula-ta 
tuwu'-pidi. Aga ane mate-ta-damo, 
uma-pi ria kuasa atura toe hi kita'. 
2 Rapa'-na hadua tobine to motomanei: 
bula tomane-na tuwu'-pidi, bate tehoo'-i 
hi tomane-na hante atura poncamoko. 
Aga ane mate-damo tomane-na, 
tebahaka-imi ngkai atura to mpohoo'-i 
hi tomane-na toe. 3Jadi', ane rapa'-na 
tobine toei mpotomane tomane ntani'-na 
bula tuwu'-pidi tomane-na to lomo'-na, 
mobualo' hanga'-na. Aga ane mpolia' 
mate-mi-hawo tomane-na, uma-ipi 
tehoo' hante atura toe. Nau' ncamoko-i 

hante tomane ntani'-na, uma-i-hawo 
rahanga' topobualo'. “Wae wo'o hante 
kita' ompi'. Ri'ulu tehoo'-ta hi Atura 
Pue'. Tapi' mate-tamo hangkaa-ngkania 
hante woto Kristus alaa-na mogaa'-mi 
posidaia'-ta hante Atura Pue', uma-pi 
ria kuasa atura toe hi kita'. Pai' hewa 
toe lau, mosidai'-tamo hi kahadua-na, 
Hi'a-mi Kristus to tuwu' nculii' ngkai 
kamatea. Ngkai posidaia'-ta hante 
Kristus toe, kita' jadi' mokalaua hi 
Alata'ala. ? Ri'ulu, kako'ia-ta mepangala' 
hi Yesus, ria kahinaa nono-ta doko' 
mpobabehi to dada'a. Napa to ratagi- 
taka hi rala Atura Pue', toe lau-mi 

to doko' tababehi-e. Toe pai' hi rala 
katuwu'-ta to ri'ulu tapake' woto-ta 
mpobabehi jeko', alaa-na masipato'-ta 
rahuku' mate pai' ragaa' ngkai Alata'ala. 
6 Aga hewa toe lau, tebahaka-tamo ngkai 
Atura Pue' to mpohoo'-ta ri'ulu toe, 
apa' mate-tamo hangkaa-ngkania hante 
Kristus. Jadi', uma-tapa mpotuku' ohea 
to hae: uma-tapa mpotuku' atura-atura 
to te'uki'. Hewa toe lau mpotuku' ohea to 
bo'u-tamo: mpotuku'-ta konoa Alata'ala 
ngkai baraka' Inoha' Tomoroli'. ' Ta'uli' 
we'i Kristus mpobahaka-ta ngkai Atura 

Pue'. Aga neo' ta'uli' hewa toi: dada'a- 
hana Atura Pue'. Uma makono lolita toe! 
Atura Pue' lompe', apa' ngkai Atura Pue' 
toe ta'inca napa to rahanga' jeko'. Ane 
rapa'-na uma ria parenta to mpo'uli': 
"Neo' mpokahina anu doo," ke uma-hawo 
ku'incai kadada'a-na hina to hi rala 
nono-ku. 9 Aga kampo'epe-ku Atura Pue' 
to mpo'uli': "Neo' mehina," mologa-mi 
jeko' mobago hi rala nono-ku, alaa-na 
kamehii-hinaa lau-ama. Ane rapa'-na 
uma ria Atura Pue' to mpotudo' jeko'-ku, 
ke uma ria kuasa jeko' hi rala nono-ku. 
9 Ri'ulu kako'ia-na ku'incai Atura Pue', 
ku'uli' lompe' moto katuwu'-ku. Ntaa' 
we'i, kampo'epe-ku Atura Pue', mehupa' 
lau-mi jeko' to hi rala nono-ku, 18 pai' 
masipato'-a rahuku' mate pai' ragaa' 
ngkai Alata'ala. Kakono-na, patuju-na 
Atura Pue' bona mporata-a katuwua' 

to lompe'. Ntaa' we'i, kampo'inca-ku 
Atura Pue' toe, mojeko' lau-ama alaa-na 
masipato'-a rahuku' mate pai' ragaa' 
ngkai Alata'ala. 1! Kampo'epe-ku Atura 
Pue', mologa lau-mi jeko' mobago hi rala 
nono-ku. Ma'ala ta'uli' hewa toi: ngkai 
Atura Pue' toe, napahala'nawu' jeko' 
lau-ama, alaa-na masipato'-a rahuku' 

mate pai' ragaa' ngkai Alata'ala. 12Jadi', 
Atura Pue' moroli', pai' parenta Pue' 
bate moroli', monoa' pai' lompe'. 13 Aga 
neo' ta'uli' hewa toi: ha Atura Pue' to 
lompe' toe-mi pai' alaa-na mate-a pai' 
ragaa' ngkai Alata'ala? Tantu uma. Tapi' 
Atura Pue' toe napo'ohea jeko' mpokeni 
kamatea hi aku' pai' mpogaa'-a ngkai 
Alata'ala. Ngkai Atura Pue' to lompe' toe, 
lonto'-mi jeko' to hi rala nono-ku, pai' 
lonto'-mi kadada'a-na jeko'. 1#Ta'inca 
moto ompi', Atura Pue' bate lompe' 
apa' ngkai Inoha' Tomoroli'-i. Tapi' 
aku' toi-e, manusia' to lente-a, apa' 
napobatua jeko'-a-hana. 1? Uma ku'incai 
kalaua-na kehi-ku toi. Po'ingku to lompe' 
to doko' kubabehi, uma lau kubabehi. 
Po'ingku to kupokahuku'-e, toe lau-di 
to kubabehi! 18Tapi' ane kubabehi 
po'ingku to uma kupokonoi, batua-na 
kupangaku' kalompe'-na Atura Pue'. 

17 Jadi', hewa to bela-hawo aku' mpu'u 
to mpobabehi po'ingku to dada'a toe. 
Jeko' to ria ami' hi rala nono-ku, hi'a-mi 
pue' bago. 18 Apa' ku'inca moto-le, 
uma ria to lompe' hi rala nono-ku, aku' 
toi manusia' topojeko'. Dota moto-a 
mpobabehi po'ingku to lompe', aga uma 

kukulei' mpobabehi. 19 Uma kubabehi 
po'ingku to lompe' hewa to kupokono. 
To ntora kubabehi-e, po'ingku to 
dada'a to uma kupokonoi. 2? Tapi' ane 
kubabehi po'ingku to uma kupokonoi, 
batua-na bela aku' to mpobabehi tetu. 
Jeko' to hi rala nono-ku, hi'a-mi pue' 
bago. 21Toe-toe oa' to jadi' hi rala 
katuwu'-ku: dota-a mpobabehi po'ingku 
to lompe', hiaa' to dada'a ria ami'-mi 

hi rala nono-ku. 22Hi rala nono-ku 
kupokono Atura Pue' Ala. 23Tapi' uma 
lau-di kutuku' Atura Pue' toe-e, apa' 

ria kuasa ntani'-na hi rala katuwu'-ku 
to mpodagi-a. Hi rala nono-ku dota 
mpu'u-a mpotuku' Atura Pue', tapi' kuasa 
jeko' to hi rala katuwu'-ku mosisala 
hante kadota nono-ku toe, alaa-na 
nadagi jeko'-ama. 2? Aku' manusia' to 
silaka mpu'u toi-e! Hema-mi-kuwo to 
mpobahaka-a ngkai woto to mpokeni 
kamatea toi-e? 2? Tarima kasi ku'uli' hi 
Alata'ala! Hi'a-mi to mpobahaka-a, hante 
petauntongoi'-na Yesus Kristus, Pue'-ta. 
Jadi', hi rala nono-ku dota-a mpotuku' 
Atura Pue' Ala. Tapi' bate nakuasai jeko' 
oa'-a sabana kahinaa nono-ku to dada'a. 

1 Jadi' ngkai toe-mi, uma-pi ria 

pehuku' hi kita' to mosidai' hante 
Kristus Yesus. ? Apa' ngkai posidaia'-ta 
hante Kristus Yesus toe, baraka' Inoha' 
Tomoroli' mpowai'-ta katuwua' to bo'u 
pai' nabahaka-ta ngkai kuasa jeko' 
pai' kamatea. 3 Atura Pue' uma bisa 
mpobahaka-ta ngkai kuasa jeko', apa' 
hante karohoa-ta moto uma takulei' 
mpotuku' Atura Pue' toe. Tapi' napa 
to meliu ngkai pakulea' Atura Pue', 
nababehi-mi-hana Alata'ala: nahubui 
Ana'-na tumai hi dunia' mewali manusia': 
wotoloka'-na hibalia hante wotoloka' 
manusia' topojeko'. Pai' Ana'-na toe 
mate mpotolo' jeko' manusia'. Jadi', 
ngkai kamate Ana'-na toe-e, Alata'ala 
mpodagi jeko' to hi rala nono manusia'. 
4 Patuju Alata'ala mpobabehi toe, bona 
kita' jadi' monoa' mpu'u hi poncilo-na, 
hewa to ratuntu' hi rala Atura Pue'. Apa' 
kita' toi, uma-tapa mpotuku' kahinaa 
nono-ta to dada'a. Mpotuku' konoa 
Inoha' Tomoroli'-tamo. ? Hema-hema to 
mpotuku' kahinaa nono-ra to dada'a, 
toe-toe oa' to rapenonoi. Tauna to hewa 
toe mporata kamatea to mpogaa'-ra 
ngkai Alata'ala. Tapi' hema-hema to 

mpotuku' konoa Inoha' Tomoroli', konoa 
Inoha' Tomoroli' toe to rapenonoi, 
pai'-ra mporata katuwua' to lompe' pai' 
kahintuwuaa' hante Alata'ala. 2(8:5) 

7 Tauna to ntora mpotuku' kahinaa nono- 
ra to dada'a mpo'ewa Alata'ala. Uma-ra 
mengkoru hi hawa'-na, apa' gati uma 
rakulei' mengkoru hi hawa'-na. 3Tauna 
to mpotuku' kahinaa nono-ra to dada'a, 
uma rakulei' mpakagoe' nono Alata'ala. 
? Aga koi' ompi'-ompi', uma-pi nituku' 
kahinaa nono-ni to dada'a. Mpotuku' 
konoa Inoha' Alata'ala-mokoi--ane ntoa' 
mo'oha' mpu'u-imi Inoha' Alata'ala hi 
rala nono-ni. Tapi' ane tauna to uma ria 
Inoha' Kristus hi rala nono-ra, bela-ra 
bagia Kristus. !9Tapi' ane ntoa' ria-imi 
Kristus hi rala nono-ta, nau' wotoloka'-ta 
toi kana mate sabana jeko', Inoha' 
Tomoroli' mpowai'-ta katuwua' to lompe' 
duu' kahae-hae-na, apa' monoa'-tamo hi 
poncilo Alata'ala. +t Alata'ala mpotuwu' 
nculii' Yesus hante baraka' Inoha' 
Tomoroli', pai' Inoha' Tomoroli' toe 
wo'o-mi to mo'oha' hi rala nono-ta. Jadi', 
nau' mate moto mpai' woto-ta, Alata'ala 
bate mpotuwu' ncdulii' woto-ta toi hante 
baraka' Inoha' Tomoroli' to mo'oha' hi 


ROMA 8.12-17 706 


rala nono-ta. "2 Jadi' ompi'-ompi', ria 
inta-ta. Inta-ta toe, kana mpotuku' 
Alata'ala-ta-damo. Neo'-pi tatuku' 
kahinaa nono-ta to dada'a. 3 Apa' ane 
tatuku' kahinaa nono-ta to dada'a, 
ka'omea-na mpai' mate-ta pai'-ta ragaa' 
ngkai Alata'ala. Tapi' ane tabahaka 
po'ingku-ta to dada'a hante baraka' 
Inoha' Tomoroli', mporata-ta katuwua' 
to lompe' dohe Alata'ala. '?'Hema-hema 
to natete' Inoha' Alata'ala, hira'-mi 
ana'-na Alata'ala. 1? Ri'ulu, bula-ta 
tehoo'-pidi hi Atura Pue', me'eka'-ta 
mpoka'eka' pehuku'-na Alata'ala. Aga 
hewa toe lau, uma-tapa me'eka', apa' 
mporata-tamo Inoha' Tomoroli'. Apa' 
Inoha' Tomoroli' toei mpopajadi'-ta 
ana'-ana'-na Alata'ala. Pai' ngkai kuasa 
Inoha' Tomoroli' toei, kita' mpo'uli'-ki 
Alata'ala: "O Mama! O Tuama-ku!" 

16 Inoha' Tomoroli' moto mobago 
hangkaa-ngkania hante nono-ta, 
mpakanoto kakita'-na ana' Alata'ala. 

17 Jadi', ane ntoa' ana' Alata'ala-ta- 
damo, monoa' wo'o-mi kamporata-ta 
mpai' rasi' to naporodo-mi Alata'ala 

hi ana'-na. Tarata rasi' toe hangkaa- 
ngkania hante Kristus. Apa' hi rala 

dunia' toi, kita' rabalinai' hibalia hante 
Kristus, pai' hi eo mpeno-na mporata 
wo'o-ta kabohe tuwu' hibalia hante 
Hi'a. 19 Ntuku' pomporataa-ku, hawe'ea 
kasusaa' to mporumpa'-ta tempo toi 
hewa hangkutuno'-wadi, ane mpenonoi 
kabohe tuwu' to rapopehuwu-taka 

hi eo mpeno. 19 Tempo toi, hawe'ea 

to napajadi' Alata'ala mepopea-pea 
hante nono lentora, mpopea tempo-na 
Alata'ala mpopehuwu kabohe tuwu' 
ana'-ana'-na. 2? Apa' owi, dunia' toi 
pai' hawe'ea ihi'-na jadi' tetotowi-mi, 
alaa-na uma-pi mokalaua tuwu'-ra. 
Tohe'e majadi' uma ngkai konoa dunia' 
moto. Alata'ala to mpototowi dunia' 
toi, apa' wae-mi kabotu'-na. ?! Toe 
pai' hawe'ea to napajadi' Alata'ala 
mposarumaka ria mpai' tempo-na 
Alata'ala mpobahaka dunia' toi ngkai 
kuasa to mpokeni kamatea, duu'-na 
dunia' toi jadi' tebahaka mpu'u pai' 
mporata bagia hi rala kabohea tuwu'-ra 
ana'-ana' Alata'ala. 22Apa' ta'inca moto 
ompi', wori' kasusaa' hi rala dunia' 

toi. Ma'ala-mi ta'uli' dunia' toi ntora 
ntodohaka, mpopea tempo-na Alata'ala 
mpobo'ui omea. Pontodohaka-na dunia' 

toi hewa pontodohaka hadua tobine 

to mpopea po'anaa'-na. 23 Pai' uma 
muntu' dunia' toi to ntodohaka. Kita' 
to napo'ana' Alata'ala wo'o ntodohaka 
hi rala nono-ta. Tatarima-mi Inoha' 
Tomoroli' hewa tanda pojanci-na 
Alata'ala hi kita'. Aga tapopea-pidi 
tempo-na Alata'ala mpo'ongko'-ta 

jadi' ana'-na, pai' mpobahaka woto-ta 
ngkai hawe'ea to dada'a. 24 Tempo 

toi, mpolia' tebahaka-tamo ngkai 
huku' jeko'-ta, pai' ncarumaka-ta hi 
Alata'ala, tasarumaka kanawai'-ta mpai' 
hawe'ea to najanci-taka. Hiaa' ane 
ta'uli' ncarumaka-ta, batua-na ko'ia 
taratai napa to tasarumaka toe. Apa' 
uma-hawo hema to mposarumaka 

anu to mpolia' narata-mi. 25 Jadi', ane 
tasarumaka kamporata-ta mpai' anu 
to ko'ia taratai, tari-ta mpopea. ** Wae 
wo'o Inoha' Tomoroli' mpotulungi-ta 

hi rala kalentea-ta. Apa' uma ta'incai 
mpu'u napa to kana ta'uli' hi rala 
posampaya-ta. Aga Inoha' Tomoroli' 
mpodohei-ta mpohowa' pomperapia'-ta 
hi Alata'ala hante pekakae to meliu ngkai 
pakulea' basa manusia'. 27 Pai' Alata'ala 
to mpowile nono manusia', mpo'inca 

patuju-na Inoha' Tomoroli' toe: Inoha' 
Tomoroli' mosampaya ntuku' konoa 
Alata'ala, mpekakae-raka hawe'ea tauna 
to mepangala' hi Alata'ala. 28 Ta'inca 
toi: hi rala hawe'ea to jadi', Alata'ala 
mobago bona mpowai' kalompea' hi kita' 
to mpoka'ahi'-i, pai' kita' to nakio' jadi' 
ana'-na, apa' wae ami'-mi patuju-na 

hi kita'. 2? Apa' ngkai lomo'-na na'inca 
ami'-mi Alata'ala hema-ra to napelihi 
jadi' ana'-na. Pai' napakatantu ami' 
bona hira' toe napopohibalia hante 
Yesus, bona Yesus jadi' Ana' Ulumua', 
pai' kita' to wori' jadi' tu'ai-na. 39 Jadi', 
kita' to napakatantu ngkai lomo'-na, 
nakio' wo'o-ta bona kita' jadi' ana'-na. 
Pai' kita' to nakio' jadi' ana'-na, bate 
napomonoa' hi poncilo-na. Pai' kita' to 
napomonoa' hi poncilo-na, bate nawai' 
kabohea tuwu' hi eo mpeno. 3! Ane 
tapenonoi hawe'ea to nababehi Alata'ala 
toe, teperohoi-mi nono-ta. Ane ntoa' 
Alata'ala tono' hi kita', hema mpai' to 
hompe mpo'ewa-ta! 32Bangku' Ana'-na 
moto-e' uma napekabosi', nahubui-i 
tumai bona mate-i mposampei-ta 
omea. Jadi', bangku' Ana'-na moto uma 
napekabosi', tantu nawai' wo'o-ta butu 

nyala-na. 33 Hema to daho' mpakilu-ta, 
to mpolia' napelihi-mi Alata'ala! Apa' 
Alata'ala moto-mi mpo'uli' uma-pi ria 
sala'-ta. 3? Hema to daho' mpo'uli' kana 
rahuku'-ta! Apa' Kristus Yesus moto-mi 
mate mpotolo' jeko'-ta. Pai' meliu 
ngkai toe: rapotuwu' nculii'-imi, pai' 
mohura-imi hi mali ngka'ana Alata'ala. 
Kristus Yesus toe-imile to mpome'alai'-ta 
hi nyanyoa Alata'ala-e. 3? Hema mpai' 
to mpogaa'-ta ngkai ahi' Kristus? Nau' 
kasusaa' ba kaparia, nau' pebalinai' 

ba oro' ba kakuraa', nau' ba silaka, ba 
paiana rapatehi mpu'u-ta, uma molaka' 
ahi' Kristus hi kita'. 36 Te'uki' hi rala Buku 
Tomoroli' owi hewa toi: "O Pue', uma 
ria kaputua tauna doko' mpopatehi-kai 
sabana petuku'-kai hi Iko. Kai' toi-e 
raponcawa porewua to rapodoo bona 
rasumale'." 37 Aga nau' ba napa-napa 
to mporumpa'-ta, bate medagi oa'-ta, 
pai' uma mowo kabohe pedagi-ta 

toi sabana Yesus to mpoka'ahi -ta! 

38 Apa' kuparasaya, uma ria to ma'ala 
mpogaa'-ta ngkai ahi' Alata'ala. Mate 
ba tuwu', bate napoka'ahi' oa'-ta. Uma 
ria mala'eka ba kuasa anudaa', uma ria 
napa-napa tempo toi ba napa-napa to 

tumai hi eo mpeno, uma ria baraka' 
hi langi' ba hi rala dunia', uma ria 
napa-napa to ma'ala mpogaa'-ta ngkai 
ahi' Alata'ala to tarata sabana Kristus 
Yesus Pue'-ta. 3? (8:38) 

! Napa to ku'uli' toi, ku'uli' ngkai 

nono-ku mpu'u. Uma-a boa', apa' 
aku' toi bagia Kristus. Pai' Inoha' 
Tomoroli' mposabii' kamakono-na 
lolita-ku toi. Uma mowo kasusa' nono-ku 
toi-e! Susa' lia ku'epe pai' peda' ncuu 
nono-ku, apa' hingka to Yahudi-ku, 
oja'-ra mepangala' hi Yesus. 2(9:1) 
3 Ane ke ma'ala, ke aku' lau ratotowi 
pai' ragaa' ngkai Kristus, asala ompi'-ku 
to Yahudi toera rabahaka ngkai huku' 
jeko'-ra. “Owi to Israel mporata wori' 
rasi' ngkai Alata'ala, apa' hira' toe 
tauna to napobagia Alata'ala ngkai owi, 
napajadi'-ra ana'-na moto. Napopohiloi- 
ra baraka'-na. Ngkai pojanci Alata'ala 
hi to Israel owi, ria posidaia'-ra hante 
Alata'ala. Nawai'-ra Atura-na, natudui'-ra 
ada mpepue'-ra. Wori' pojanci Alata'ala 
to lompe' hi to Israel. ?Hira' toe muli 
Abraham, Ishak pai' Yakub, totu'a-ra owi 
to napelihi Alata'ala. Pai' hi kaputu-na 
Magau' Topetolo' mewali manusia', putu 

ngkai muli to Israel wo'o-i-wadi-hawo. 
Magau' Topetolo' toei meliu kuasa-na 
ngkai hawe'ea, Hi'a-mi Alata'ala to 
masipato' ta'une' duu' kahae-hae-na. 
Amin! #Tempo toi, kaworia' to Yahudi 
uma napobagia Alata'ala. Aga neo' 
ta'uli' hewa toi: "Alata'ala uma mpo'ihii' 
janci-na hi to Yahudi." Uma makono 
lolita toe! Apa' uma hawe'ea muli Israel 
to napelihi Alata'ala jadi' bagia-na. 

7 Uma hawe'ea muli Abraham to jadi' 
ana' Abraham mpu'u. Apa' hewa toi 
lolita Alata'ala hi Abraham: "Muntu' 
muli Ishak-wadi to jadi' muli-nu ntuku' 
janci-ku, bela muli-nu to ntani'-na." 

8 Batua-na: uma kabua'-bua' tauna to 
napomuli wotoloka' Abraham to jadi' 
ana'-ana' Alata'ala. Muntu' tauna to 
putu ntuku' pojanci Alata'ala-wadi to 
jadi' ana'-na. ?Ana' Abraham to rahanga 
Ishak putu ntuku' pojanci Alata'ala hi 
Abraham. Alata'ala mpo'uli'-ki Abraham 
hewa toi: "Tumai-a mpai' mpae bokor, 
pai' Sara tobine-nu mo'ana', mpo'ote 
hadua ana' tomane." 10 Pai' uma muntu' 
toe, hi tutura Esau pai' Yakub monoto 
tena tahilo beiwa Alata'ala mpopelihi 
tauna jadi' bagia-na. Esau pai' Yakub 

toera, ana' to moropa' to na'ote Ribka. 
Tuama-ra hadua lau-wadi, hanga'-na 
Ishak, ntu'a-ta owi. 11 Nto'u-na Ribka 
neo' mo'ana'-mi, Alata'ala mpo'uli'-ki: 
"Ana' ulumua'-nu mpai' mengkoru hi 
tu'ai-na." Nto'u pololita toe, ana' to 
rodua toe ko'ia-ra putu, pai' ko'ia-ra 
mpobabehi napa-napa to lompe' ba 

to dada'a. Tapi' nto'u toe-mi Alata'ala 
mpakatantu ami' to'uma to napelihi 
mporata gane'-na. Patuju Alata'ala 
mpobabehi hewa toe, bona monoto 
mpu'u tahilo: ane Alata'ala mpopelihi 
tauna jadi' bagia-na, uma-ra napelihi 
sabana po'ingku-ra. Napelihi-rale ngkai 
kabotu'-na moto-hawo. 12 (9:11) B Hi 
rala Buku Tomoroli' tabasa Lolita 
Alata'ala tohe'i: "Muli Yakub to kupelihi, 
muli Esau uma." 14Aga neo' ta'uli' 
hewa toi: "Ane Alata'ala mpopelihi to 
hadua pai' mpoka'oja' to hadua, uma-i 
monoa'!" Uma-e' makono lolita toe! 

15 Kiwoi-dile lolita Alata'ala hi nabi 
Musa owi to mpo'uli': "Aku' moto-kuwo 
to mpobotuhi hema to kupopohiloi 
ahi'-ku pai' hema to kupe'ahi'." 16 Jadi", 
ane Alata'ala doko' mpopohiloi ahi'-na 
hi tau hadua, bela konoa manusia' 

to mpobotuhi toe, bela wo'o pobago 
manusia'. Alata'ala moto-wadi to 
mpobotuhi. 17 Kiwoi wo'o lolita Alata'ala 
hi Firaun, magau' tana' Mesir owi, to 
mpo'uli': "Ku'ongko'-ko jadi' magau' 
hante hanyala lau-wadi patuju-ku: 
bona ngkai pesapuaka-nu kupopohiloi 
kabaraka'-ku, alaa-na mpai' hanga'-ku 
rapomobohe hi humalili' dunia'." 18 Jadi", 
Alata'ala mpopohiloi ahi'-na hi tau 
hadua, pai' napokatu'a nono to hadua. 
Nababehi toe ntuku' konoa-na moto. 

19 Jadi', bate ria mpai' tauna to mpo'uli' 
hewa toi: "Ane hewa toe-di, napa-hana 
pai' Alata'ala mposalai' kehi-ta to dada'a, 
apa' kehi-ta toe bate ntuku' kabotu'-na 
ami'-midie!" 20 Neo' ta'uli' hewa toe, 
ompi'! Uma-hawo bela ohea-na ane kita' 
manusia' mehono' hewa toe hi Alata'ala. 
Ha natao hameha' kura mpo'uli'-ki tauna 
to mpobabehi-i hewa toi: "Napa-di-kona 
pai' nubabehi hewa toi-ae?" 21 Ria 
huraa-na topobabehi mpobabehi kura 
ntuku' konoa-na moto-hawo. Ngkai 
haluntea tana' pulu', ma'ala nababehi 
hameha' kura to napenasa pai' hameha' 
to uli' kanababehi-na. 2? Wae wo'o 
hante Alata'ala: ria kuasa-na mpobabehi 

napa konoa-na hante kita' manusia'. 
Kakoo-kono-na, dota moto-i mpokaroe 
tauna to dada'a pai' mpopohiloi baraka'- 
na, apa' masipato' lia-ra rahuku' duu' 
kahae-hae-na. Aga nau' wae, mosabara- 
i-pidi hi tauna to natao nakaroe toera. 
23 Nababehi toe bona mpopohiloi 
ka'uma-na mowo kabohe tuwu'-na hi 
tauna to napoka'ahi' pai' to napakasadia 
ami'-mi mporata bagia hi rala kabohe 
tuwu'-na toe. 24Kita' toi-mi to nakio' 
mporata rasi' toe, uma muntu' ngkai 
olo" to Yahudi-wadi, tapi' ngkai olo'-ra 
to bela-ra to Yahudi wo'o. 22 Hi rala sura 
nabi Hosea, Alata'ala mpo'uli' hewa toi: 
"Tauna to bela-ra topetuku'-ku pai' to 
uma mpo'incai ahi'-ku, kukio'-ra mpai' 
jadi' topetuku'-ku pai' kupopohiloi-ra 
ahi'-ku." 26 "Owi Alata'ala mpo'uli'-raka: 
'Bela-koi bagia-ku.' Tapi' rata mpai' 
tempo-na tauna toera rapololitai hewa 
toi: 'Napo'ana' mpu'u-mokoi Alata'ala 
to Tuwu'!' " 27? Wae-mi lolita Alata'ala 

to mpotompo'wiwi-ra to bela-ra to 
Yahudi. Aga ane tauna to Yahudi-hana, 
ria lolita nabi Yesaya to lonto' lia to 
mpotompo'wiwi-ra. Moni-na hewa toi: 
"Tauna to napomuli-ki Israel, wori' 

lia, hewa kawori' wo'one hi wiwi' tahi'. 
Aga nau' wae, hangkedi'-wadi mpai' to 
mporata kalompea'. 28 Apa' rata mpai' 
tempo-na Pue' mpobotuhi kara-kara 
hawe'ea tauna hi dunia' hante kanoa'- 
noa'-na, naposipolea mpu'u-mi, uma-pi 
naderu'-deru' tempo-na." 29 Ria wo'o 
lolita pelowa nabi Yesaya to mpo'uli': 
"Ane rapa'-na Pue' Alata'ala to mobaraka' 
uma mpetoro-taka ba hangkuja dua 
pomuli, ke ropu' mpu'u-tamo, hewa pue' 
ngata Sodom pai' Gomora owi." 30 Jadi', 
hewa toi lolita-ku: Tauna to bela-ra to 
Israel, uma-ra mpopali' ohea-ra bona 
jadi' monoa' hi poncilo Alata'ala. Aga 
ria moto-ra hantongo' to jadi' monoa' 
hi poncilo-na. Alata'ala mpomonoa'-ra 
hi poncilo-na sabana pepangala'-ra. 

31 To Israel, mahae-ramo doko' jadi' 
monoa' hi poncilo Alata'ala hi petuku'-ra 
hi Atura Pue' to naparata Musa, tapi' 
uma oa' raratai to rapali' toe. 3* Uma 
raratai, apa' mpoperaha-ra po'ingku-ra 
mpotuku' Atura Pue', uma ngkai 
pepangala'-ra hi Alata'ala. Tewinci'-ra 
hi watu katewincia'--batua-na: uma-ra 
dota mepangala' hi Magau' Topetolo'. 
33 Katewinci'-ra toe telowa ami'-mi hi 

rala Buku Tomoroli' owi. Na'uli' Alata'ala 
hewa toi: "Mpu'u-mpu'u ku'uli': Magau' 
to kutu'u hi Bulu' Sion, kurapai'-ki 
hameha' watu. Wori' tauna tewinci' 

hi watu toe, alaa-ra tehopo'. Aga 
hema-hema to mepangala' hi Hi'a, 


uma-ra mpai' hala'nawu'. 
1 O 10mpi'-ompi' hampepangalaa'- 
ku! Konoa-ku mpu'u, bona to 
Israel tebahaka ngkai huku' jeko'- 
ra. Toe to kupekakae oa'-raka hi 
Alata'ala. ?Mantata' mpu'u pepue'-ra 
hi Alata'ala--kusabii' moto toe-e. Aga 
uma ra'incai ohea to makono hilou hi 
Alata'ala. 3 Rapiri mata-ra hi ohea to 
napakasadia Alata'ala. Oja'-ra mengkoru 
hi Kristus bona jadi' monoa'-ra hi poncilo 
Alata'ala, ra'agi mpotuku' ohea-ra 
moto-rawo, doko' mpomonoa' woto-ra hi 
kampotuku'-ra Atura Pue'. #Tapi' Kristus, 
Hi'a-mi kadupaa'-na Atura Pue'. Hawe'ea 
tauna to mepangala' hi Hi'a, jadi' monoa' 
hi poncilo Alata'ala. “Ria lolita nabi 
Musa owi to mpo'uli': hema to doko' 
jadi' monoa' ngkai kampotuku'-ra Atura 
Pue', mporata-ra katuwua' to lompe' 
asala ratuku' omea Atura Pue' toe. “Aga 
ria wo'o-pidi lolita Musa kahamela-na 

to mpo'uli' ma'ala-ta jadi' monoa' hi 
poncilo Alata'ala ngkai pepangala'-ta. 
Hewa toi moni-na: "Neo' nu'uli' hi rala 
nono-nu: 'Hema to mpakule' ngkahe' 
hilou hi suruga? Hema to bisa mana'u 
hilou hi po'ohaa' tomate?' " Batua-na: 
uma-hawo mingki' kita' ngkahe' hilou 
hi suruga mpopali' kalompea', apa' 
mpolia' mana'u-imi Kristus tumai hi 
kita'. Uma wo'o-ta mingki' mana'u hilou 
hi po'ohaa' tomate mpopali' kalompea', 
apa' memata-imi Kristus ngkai kamatea 
bona mpowai'-ta kalompea'. '(10:6) 

8 Na'uli' wo'o Musa hewa toi: "Kareba 
Pue' mohu'-wadi, ria hi wiwi-ta pai' ria 
hi nono-ta." Toi-mi kareba to kipalele 
hi hawe'ea tauna, kareba pepangala': 

9 Ane tapangaku' hante wiwi-ta: "Yesus 
Hi'a-mi Pue'," pai' ane tapangala' hi 
rala nono-ta Alata'ala mpotuwu'-i nculii' 
ngkai kamatea, bate tehore-tamo ngkai 
huku' jeko'-ta. 1? Apa' mepangala'-ta hi 
Yesus hante nono-ta, alaa-na Alata'ala 
mpo'uli' kamonoa'-ta hi poncilo-na. Pai' 
tapangaku' Yesus hante wiwi-ta, alaa-na 
tehore-tamo ngkai huku' jeko'-ta. 11 Hi 
rala Buku Tomoroli' ria te'uki' hewa 
toi: "Hawe'ea tauna to mepangala' hi 

Hi'a, uma-ra mpai' hala'nawu'." 12 Lolita 
toe bate mpobelahi hawe'ea tauna, 
apa' uma ria posisalaa-na to Yahudi 

ba tau ntani'-na. Hadua lau-wadi Pue' 
hi hawe'ea manusia', pai' bohe ahi'-na 
hi hawe'ea tauna to mekakae hi Hi'a. 
13 Apa' "Hawe'ea tauna to mekakae hi 
Pue', bate tehore-ra ngkai huku' jeko'- 
ra." 14Hiaa' beiwa-ramo-rana mekakae 
hi Pue' ane ko'ia-ra mepangala'? Pai' 
uma wo'o hema to mepangala' ane 
ko'ia ra'epei Kareba Lompe'. Pai' uma 
wo'o-ra bisa mpo'epe Kareba Lompe' 
ane uma hema to mpokarebai-raka. 

15 Pai' hema mpai' to mpokarebai-raka 
ane uma hema to rasuro? Hewa to 
te'uki' owi hi rala Buku Tomoroli': 
"Lompe' lia karata tauna to mpokeni 
kareba lompe'!" 19 Aga uma hawe'ea 
tauna mpopangala' Kareba Lompe' to 
raparata-raka toe. Ria lolita nabi Yesaya 
owi to mpo'uli': "Pue', uma hema to 
mpangala' kareba to kikeni." 17 Jadi', 
manusia' kana mpo'epe ulu kareba-na, 
pai' lako' ma'ala-ra mepangala'. Pai' ane 
ria to mpoparata-raka Kareba Kristus 
toe, pai' lako' ma'ala-ra mpo'epe. 18 Aga 
neo' ta'uli' hewa toi: "To Israel, ko'ia-ra 


ROMA 10.19-11.1 720 


mpo'epei Kareba Lompe'." Ra'epe 
moto-midi! Hi rala Buku Tomoroli' te'uki' 
hewa toi: "Kareba toe molele-mi hi 
humalili" dunia'. Lolita toe raparata-mi hi 
hawe'ea manusia'." 19 Neo' wo'o ta'uli' 
hewa toi: "To Israel uma-hawo mpopaha 
patuju Alata'ala mpowai' kalompea' 
hi manusia'." Rapaha moto-midi! 
Lomo'-lomo'-na, ria Lolita Alata'ala to 
naparata nabi Musa, hewa toi moni-na: 
"Koi' to Yahudi, kubabehi-koi mohingi' 
mpai' kampohilo-ni ahi'-ku hi tauna 
to bela-ra to Yahudi. Nipokedi' nono 
mpai' mpohilo pompewili'-ku hi tauna to 
uma mpo'incai-a ngkai owi." 20 Oti toe, 
ria wo'o Lolita Alata'ala to lonto' lia to 
naparata nabi Yesaya. Na'uli' Alata'ala 
hewa toi: "Tauna to uma mpopali'-a, 
hira' lau-mi to mporua'-a. Pai' tauna to 
uma mpekune' kahema-ku, kupopo'incai 
lau-ramo kahema-ku." 21 Hiaa' ane to 
Israel-hana, Alata'ala mpo'uli' hewa 
toi: "Ha'eoa kutonu pale-ku doko' 
mpodoa-ra, tapi' bate mesapuaka-ra pai' 
motu'a oa' nono-ra." 
1 1 ! Jadi', kupekune': ha natadi 
mpu'u-ramo Alata'ala to Israel 
to napobagia ngkai owi-e? Uma-hawo. 

Apa' aku' toi, to Israel wo'o-a-kuwo. 
Aku' muli Abraham ngkai posantinaa 
Benyamin. 2Alata'ala uma mpotadi 
tauna to napelihi ami'-mi ngkai lomo'-na. 
Kiwoi-dile tutura nabi Elia to te'uki' hi 
rala Buku Tomoroli'-e. Elia mpopakilu 
to Israel hi Alata'ala, na'uli': 3 "Pue', 
rapatehi-ramo nabi-nu, pai' rakero 
wo'o-mi watu pontunua pepue'-kai hi 
Iko. Muntu' hadua-ku-damo to tuwu', 
aga rapali' wo'o-ama doko' rapatehi!" 
4Na'uli'-ki Alata'ala hewa toi: "Neo! 
nu'uli' hadudua-nu-damo to mpotuku'-a. 
Ria-ra-pidile to kupetoro-e, pitu ncobu- 
rapa. Hira' toe bate bagia-ku, uma-ra 
mepue' hi pinotau to rahanga' Baal." 

> Hewa to jadi' hi tempo nabi Elia owi, 
wae wo o to jadi' tempo toi: kaworia' to 
Yahudi uma mepangala' hi Yesus, tapi' 
ria moto-ra hantongo' to mepangala', 
apa' hira' toe to napelihi ami'-mi Alata'ala 
jadi' bagia-na. Napelihi-ra toe muntu' 
ngkai kabula rala-na moto-hawo, S bela 
ngkai po'ingku-ra. Apa' ane rapa'-na 
napelihi-ra sabana pohiwili-na ngkai 
po'ingku-ra to lompe', batua-na kabula 
rala Alata'ala bela kabula rala mpuu. 

7 Jadi', lolita powoe-na hewa toi: to 

Israel doko' mpotuku' ohea-ra moto 
bona ngalai' jadi' monoa'-ra hi poncilo 
Alata'ala, aga uma raratai napa to 
rapali' toe. Ria moto-ra to mporata, 
aga hangkedi'-wadi, paka' to napelihi 
ami'-ramo Alata'ala. To ntani'-ntani'-na 
mengkabatu hi pekio' Pue', *hewa 

to te'uki' owi hi rala Buku Tomoroli': 
"Alata'ala mpowai'-ra nono to moko'o. 
Napokapiri mata-ra bona neo' rahiloi 
ohea to makono. Na'unca tilinga-ra 
bona neo' ra'epei kareba to makono, 
duu' hewa toe lau." 9 Wae wo'o-hawo 
lolita Magau' Daud owi to mpo'uli': "O 
Pue', kuperapi' bona hawe'ea rasi' to 

hi tauna toera mpopanawu'-ra lau-mi, 
duu'-na mporata silaka pai' huku'-ra, 
bona tepehawai kehi-ra to dada'a. 

10 Pakabengi pekiri-ra, bona neo' ra'incai 
ohea to makono. Pakasusa'-ra, bona 
bungku'-ra mpokolo kasusaa'-ra toe." 
11 Jadi', kaworia' to Yahudi tewinci' apa' 
uma-ra mepangala'. Aga neo' ta'uli' hewa 
toi: tewinci'-ra toe, alaa-na monawu' 
lau-ramo duu' kahae-hae-na. Bela-hawo 
toe patuju Alata'ala. Ngkai petiboki to 
Yahudi toe, tauna to bela-ra to Yahudi 
rapalogai mepangala' hi Pue' Yesus 

duu'-na tehore-ra ngkai huku' jeko'-ra. 
Ka'omea-na mpai', mehina-ramo to 
Yahudi doko' mpotuku' tonco tauna to 
bela-ra to Yahudi. 12 Kaworia' to Yahudi 
mesapuaka pai' uma-ra napobagia 
Alata'ala. Pai' ngkai ree wori' tauna to 
bela-ra to Yahudi hi humalili' dunia' 
mporata rasi' bohe ngkai Alata'ala. 
Jadi', peliu-liu-nami mpai' kamarasi'-na 
ihi' dunia' ane to Yahudi medea pai' 
nculii' hi Alata'ala! 13 Lolita-ku tohe'i 
kutoa' hi koi" ompi'-ompi'-ku to bela-koi 
to Yahudi. Aku' toi suro Pue' Yesus, 

to nasuro mpokeni Kareba Lompe' hi 
koi' to bela-koi to Yahudi. Bago-ku 

toi kutu'u oa' hi tanuana'-ku. 14 Ngkai 
bago-ku toi, meka' ria mpai' hingka to 
Yahudi-ku to mehina mpohilo tauna 

to bela-ra to Yahudi mepangala' hi 
Pue' Yesus, alaa-na mepangala' wo'o- 
ramo-rawo hi Pue' Yesus, pai' tehore-ra 
ngkai huku' jeko'-ra. t> Apa' nto'u-na 
Alata'ala mpotadi to Yahudi, tebea-mi 
ohea hi hawe'ea tauna hi dunia' bona 
posidaia'-ra hante Alata'ala jadi' lompe'. 
Jadi', meliu kamarasi'-na ihi' dunia' 
ane Alata'ala mpotarima nculii'-ramo to 
Yahudi toera. Kajadia' toe mpai' hewa 

tomate to tuwu' nculii', 19 Ane ulumua' 
hinu'a-ta tatonu hi Alata'ala, batua-na 
hawe'ea hinu'a-ta Alata'ala-mi pue'-na. 
Ane rali'-na Alata'ala pue'-na, ra'a-na 
Alata'ala wo'o-wadi pue'-na. To Yahudi 
ma'ala rarapai'-ki hangkaju kaju zaitun 
to rapiara. Rali'-na mpobatuai ntu'a to 
Yahudi to napobagia Alata'ala owi. Ra'a- 
na mpobatuai muli-ra. Ra'a-na hantongo' 
nahepi' Alata'ala, pai' hi pohepia'-na toe 
napopentaka' ra'a ngkai kaju zaitun to 
uma rapiara, bona ra'a toe tuwu' pai' 
mporata rudu' ngkai rali' kaju to rapiara. 
Rali' to napopentaka' toe-e, koi'-mi to 
bela-koi to Yahudi. 17 (11:16) 18 Aga neo' 
molangko nono-ni ompi'. Neo' niruge'-ra 
to Yahudi to ratadi toera. Kiwoi-e': koi' 
hewa ra'a wo'o-wadi, koi' mporata rasi' 
ngkai rali' kaju to rapiara, bela kaju 

to mporata rasi! ngkai koi'! 19 Pai' neo' 
wo'o ni'uli' hewa toi hi rala nono-ni: 
"Kai'-kaina to napokono Alata'ala, apa' 
to Yahudi to hantongo' toera natadi 
bona kai'-mi mposampei-ra." 20 Makono 
moto-di ompi'. Tapi' kiwoi-e': hira' 
ratadi apa' uma-ra mepangala'. Koi' 
rapotuwu' apa' mepangala'-koi. Neo' 
molangko nono-ni, mengkoru lau-mokoi 

hi Alata'ala! 2! Apa' ane Alata'ala 
mpotadi to Yahudi, to hewa ra'a to ria 
ami -mi hi woto kaju, neo' ni'uli' wae, 
uma mpai' lau nono-na mpotadi-koi 
ane mesapuaka-koi. 22Hi ree tahilo 
kama'ahi'-na Alata'ala pai' tahilo 

wo'o kamonoa'-na mehuku'. Monoa'-i 
mpohuku' tauna to mesapuaka. Ma'ahi'-i 
hi koi' ompi', asala tida-koi hi ahi'-na toe. 
Ane uma, natadi wo'o-ko-koiwo mpai'! 
23 Ane to Yahudi to mesapuaka toera, 
ane medea-ra ngkai pesapuakaa-ra, 
bate natarima nculii' moto-ra Alata'ala. 
Ria kuasa-na mpotarima-ra nculii'. 

24 Apa' koi' rarapai'-ki ra'a ngkai kaju to 
uma rapiara, aga nau' wae rapopentaka'- 
mokoi hi woto kaju to rapiara. Jadi', 
ane ra'a ngkai kaju to uma rapiara 
ma'ala rapopentaka' hi woto kaju to 
rapiara, peliu-liu-nami mpai' ra'a ngkai 
kaju to rapiara bisa rapopentaka' nculii' 
hi karahepia'-na ami'. 2 Ompi'-ompi' 
hampepangalaa'-ku! Doko' ku'uli'-kokoi 
napa patuju Alata'ala to uma ra'incai 
manusia' ngkai owi. Ku'uli'-kokoi toi 
bona neo' mpai' molangko nono-ni. 
Bona ni'inca: to Israel hantongo' motu'a 
nono-ra tempo toi. Aga kamotu'a nono- 


ROMA 11.26-32 726 


ra toe hampai'-wadi, duu'-na hono'-mi 
kadea-ra tauna to bela-ra to Yahudi 
mepangala' hi Yesus. ?? Ngkai ree mpai', 
hawe'ea to Israel tehore ngkai huku' 
jeko'-ra. Kajadia' toe, hintotoa hante 
lolita to te'uki' hi rala Buku Tomoroli' 
owi. Na'uli' Alata'ala: "Rata mpai' 
tempo-na, Topetolo' mehuwu ngkai Bulu' 
Sion, pai' napori hawe'ea kadada'aa 
ngkai muli Yakub. 27Toi-mi janci-ku hi 
hira': Hi tempo toe mpai', ku'ampungi 
jeko'-ra." “Tempo toi to Yahudi jadi' 
bali' Alata'ala, apa' oja'-ra mpopangala' 
Kareba Lompe'. Ngkai ree, marasi' 
lau-koi to bela to Yahudi. Aga nau' 
wae, to Yahudi toera, bate napoka'ahi' 
oa'-ra Alata'ala, apa' napelihi-ramo 
ngkai owi pai' nakiwoi oa' pojanci-na hi 
ntu'a-ra. 2? Apa' ane Alata'ala mpopelihi 
pai' mpogane' tauna, uma nadii' nculii' 
gane'-na toe. 3? Owi uma-koi mengkoru 
hi Alata'ala. Tapi' tempo toi nirata-mi ahi' 
Alata'ala, apa' ngkai pesapuaka-ra to 
Yahudi. 3! Wae wo'o-ra to Yahudi. Tempo 
toi mesapuaka-ra, bona ahi' Alata'ala 
rata hi koi'. Aga hira' wo'o-rawo mpai' 
mporata ahi' Alata'ala, hibalia hewa 
koi'. 32 Alata'ala mpelele' hawe'ea tauna 

mesapuaka, bona ma'ala-i mpopehuwu 
ahi'-na hi hawe'ea tauna. 33 Uma mpu'u 
mowo kabohe tuwu'-na Alata'ala! 
Uma mowo kamonoto nono-na pai' 
kape'inca-na! Hema to ma'ala mpeputu 
patuju-na! Hema to ma'ala mpewulihi' 
hawe'ea bago-na! 3? "Hema to mpo'inca 
pekiri Alata'ala! Hema to ma'ala 
mpotudui'-i!" 33 "Hema to mpowai'-i ba 
napa-napa, alaa-na ma'ala-ra merapi' 
hiwili-na!" 32 Apa' hawe'ea to ria, 
napajadi' Alata'ala, nakuasai Alata'ala 
pai' napobagia Alata'ala. Une'-imi duu' 
kahae-hae-na! Amin! 
1 2 1 Ngkai toe-mi ompi'-ompi', 
ku'apui nono-ni: apa' wae-mi 
kabohe ahi' Alata'ala hi kita'-e, toe 
pai' kana nitonu woto-ni hi Alata'ala, 
niponcawa pepue'-ni to tuwu'. Tonu 
woto-ni hi Alata'ala, bona Hi'a to 
mpo'atoro' katuwu'-ni, pai' bona moroli' 
po'ingku-ni. Toe-hana ada mpepue'-ni 
to masipato', toe to mpakagoe' nono 
Alata'ala. 2Neo' nituku' kehi tauna to 
uma mpo'incai Alata'ala. Pelele' Alata'ala 
mpobalii' kehi-ni hi kanabo'ui-na 
pekiri-ni. Apa' ane hewa toe-damo, 
ni'inca mpu'u-mi patuju Alata'ala hi rala 

katuwu'-ni. Ni'inca kalompe' patuju-na 
toe, to mpakagoe' nono-na, pai' to uma 
ria kakuraa'-na. 3 Apa' lawi' nawai'-ama 
Alata'ala huraa jadi' suro-na, toe pai' 
kuparesai'-koi butu-butu dua-ni: neo'-ta 
mpomolangko nono-ta meliu ngkai 
kakono-na. Kana monoto nono-ta 
mpopekiri katuwu'-ta moto, ntuku' huka' 
pepangala' to nabagi-taka Alata'ala 
butu-butu dua-ta. “Rapa'-na hi woto 
manusia' ria wori" bagia-na, aga hawoto 
lau-wadi, pai' butu bagia woto toe 
hore-hore ria bago-ra. “Wae wo'o kita' 
to mepangala' hi Kristus: wori'-ta, aga 
hawoto lau-ta-wadi hi posidai'-ta hante 
Kristus, pai' momedai'-tamo butu dua-ta 
hi himpau kita'. “Hore-hore ria kola'-ta 
to mosisala, ntuku' to nakolai'-taka 
Alata'ala. Tauna to ria kola'-na mpohowa' 
Lolita Alata'ala, kana mpopomako' bago- 
na toe ntuku' huka' pepangala'-na. 

7 Tauna to ria kola'-na mpotulungi doo, 
kana metulungi mpu'u-i-hawo. Tauna 
to ria kola'-na metudui', kana metudui' 
mpu'u-i. 3Tauna to ria kola'-na mporohoi 
nono doo, bate tetu-mi-hawo bago-na. 
Hema-ta to ria kola'-ta mpowai' doo 

ba napa-napa, wai'-ramo doo-ta hante 

kamanara-ta. Hema to ria kola'-na 
jadi' pangkeni, kana mepakeni-i hante 
nono-na mpu'u. Pai' tauna to ria kola'-na 
mpewili' doo to mpe'ahii', pewili'- 

ramo hante nono to goe'. ? Poka'ahi' 
mpu'u doo-ni, neo' rapo'ada-wadi. 

Tadi kehi to dada'a, kakamu kehi to 
lompe'. 1? Momepoka'ahi'-koi hewa 
pomepoka'ahi' to ntali ompi', pai' 
momeri'uu-uluhi-koi momebila' hadua 
pai' hadua.  Baka' mobago hi Pue', 
neo' lose. Neo' tapelele' apu-ta mate, 
kakamu bago Pue' hante nono mpu'u. 
12 Pakagoe' nono-ta, apa' moroho 
poncarumakaa-ta hi Pue'. Tari hi rala 
kasusaa'. Tida mosampaya. 13 Tulungi 
doo hampepangalaa'-ta to hi rala 
kakuraa'-ra. Jole' metorata. 14 Ane ria 
tauna to mpobalinai'-koi, merapi'-koi 

hi Alata'ala bona nagane'-ra. Gane'-ra, 
neo' nitipo'-ra. 1? Goe' hangkaa-ngkania 
hante tauna to goe', geo' hante tauna to 
geo'. 16 Hintuwu' hante doo-doo-ta. Neo' 
mpokalangko nono-ta, agina pohintuwu'- 
raka tauna to dingki' tuwu'-ra. Neo'-ta 
mpopeliu kapante-ta ngkai doo-ta. t7 Ane 
ria to mpobalinai'-ta, neo' pehawai-ra. 
Babehi napa to lompe' hi poncilo hawe'ea 

tauna. 18 Ane ma'aa-ala, kita' kana 
mpohudukulei' mpopali' ohea-na bona 
momekalompei'-ta hante hawe'ea 
tauna. 19 Ompi'-ompi' to kupe'ahi': neo! 
pehawai kadada'aa doo. Pelele' Alata'ala 
moto-hawo to mpohuku'-ra. Apa' hi 
rala Buku Tomoroli' Alata'ala mpo'uli': 
"Aku'-damo to mpehawai. Aku'-damo 
to mpohuku'." Wae-mi ponguli' Pue'. 
20 Jadi', tuku'-mi tudui' Buku Tomoroli' 
owi to mpo'uli': "Ane mo'oro' bali'-nu, 
pokoni'-ra-rawo. Ba ngkamara-ra, 
poponginu-ra. Ane hewa toe nubabehi, 
me'ea' huli'-ra mpai'." 21 Neo' rapehawai 
kehi doo to dada'a hante kehi to dada'a 
wo'o. Ane hewa toe, madagi lau-tamo, 
apa' nadagi kada'aa-tamo. Agina hiwili 
kehi to dada'a hante kehi to lompe', 
bona tadagi kada'aa hante kalompea'. 
1 3 1 Butu dua tauna kana mengkoru 
hi topoparenta to hi wongko-ta. 
Apa' uma ria mara topoparenta ane 
uma mporata kuasa ngkai Alata'ala. Pai' 
topoparenta to ria, bate napakatantu 
Alata'ala. 2Jadi', tauna to mpo'ewa 
topoparenta, mposapuaka napa to 
napakatantu Alata'ala. Pai' tauna to 
hewa toe kehi-ra bate rahuku'. 3 Ane 

lompe' kehi-ta ompi', uma-ta me'eka' 
hi topoparenta. To me'eka'-le, tauna 

to dada'a kehi-ra. Jadi', bona neo'-ta 
me'eka' hi topoparenta, babehi to 
lompe', bona topoparenta mpo'une'- 

ta mpai'. “Apa' topoparenta toera, 
pahawaa' Alata'ala to mobago bona 
lompe' katuwu'-ta. Aga ane melalu-ta, 
bate me'eka'-ta-hawo hi topoparenta, 
apa' ria-hana kuasa-ra mehuku'. Apa' 
topoparenta toera pahawaa' Alata'ala to 
mpopadupa' huku' Alata'ala hi tauna to 
dada'a. ?Toe pai' kana mengkoru-ta hi 
hawa' topoparenta. Mengkoru-ta bona 
neo'-ta rahuku'. Aga meliu ngkai toe, 
mengkoru-ta apa' ta'inca hi rala nono-ta, 
toe-mi to masipato' tababehi. £ Toe 
wo'o-mi pai' kana mpobayari-ta paja', 
bona topoparenta ma'ala mpopomako' 
bago to napopokoloi-raka Alata'ala. 

7 Wai' hi hawe'ea tauna napa to toto-na 
rawai'-raka, ba paja'-i ba ongkoso' 
ntani'-na. Pengkorui tauna to toto-na 
rapengkorui. Bila' tauna to toto-na 
rabila'. 8Neo' mo'inta hi doo. Aga 
kakono-na ria oa' inta-ta hi doo. Inta-ta 
toe: kana mpoka'ahi' doo. Jadi', neo' 
taka'ohai mpobayari inta-ta toe. Apa' 

ane tapoka'ahi' doo, ta'ihii'-mi Atura 
Pue'. 9 Apa' hi rala Atura Pue' ria parenta 
toi: "Neo' mobualo', neo' mepatehi, neo' 
manako, neo' mpokahina anu doo." 
Hawe'ea toe, pai' parenta ntani'-na wo'o, 
tatuku' omea-mi ane tatuku' hawa' to 
hanyala toi: "Kana tapoka'ahi' doo-ta 
hewa kampoka'ahi'-ta woto-ta moto." 
10 Ane tapoka'ahi' doo-ta, uma-hawo 
tababehi to dada'a hi doo-ta toe. Jadi' 
ane ma'ahi'-ta, ta'ihii'-mi Atura Pue'. 

11 Hawe'ea toe kana tababehi, ompi', 
apa' ta'inca moto-mi napa to masipato' 
tababehi hi tempo toi. Memata-tamo 
ngkai poleta'-ta, apa' neo' rata-mi 
tempo-na Pue' Yesus tumai mpohore-ta 
ngkai dunia' to dada'a toi. Ngkai lomo' 
pepangala'-ta hi Pue' duu' tempo toi, 
kamoo-mohua'-mi tempo karataa Pue' 
Yesus toe. 12 Bengi-na neo' timpaliu-mi, 
pai' neo' mehupa'-mi eo. Toe pai' kana 
tatadi kehi-kehi to hi kabengia-na, 

pai' tahenta-mi rewa mpanga'e to hi 
kabajaa-na. 13 Babehi gau' to masipato' 
hi kabajaa-na. Neo' ntora mosusa' 
palangu-langu. Hi gau' tomane pai' 
tobine neo' mogau' sala' ba mpotuku' 
kahinaa nono-ta to dada'a. Neo' motuda' 

ba mohingi'. t4 Kana tatuku'-mi kehi 
Pue' Yesus Kristus, tapoluba' tapo'enu' 
tatatane eo-eo-na hi rala katuwu'-ta. 
Neo'-pi tatuku' kehi manusia' to doko' 
mpe'ohai kahinaa nono-ra to dada'a. 
14 Ria ompi' hampepangalaa'-ta 
hantongo' to ko'ia moroho 
pepangala'-ra, alaa-na morara' nono-ra 
mpobabehi ba hangkuja nyala gau'. 
Kana tatarima lompe'-ra tauna to hewa 
toe. Nau' mosisala ada-ra hante ada-ta, 
neo' toe rapomehonoi'. 2? Rapa'-na: 
tauna to moroho pepangala'-ra mpo'uli' 
ma'ala moto-ta mpokoni' pongkoni' 
ba napa-napa. Aga ria hantongo' to 
ko'ia moroho pepangala'-ra. Ra'uli' to 
hantongo' toera, uma napokonoi Pue' 
ane ngkoni' bau'-ta, muntu' ngkojo-wadi 
to ma'ala rakoni'. 3Tauna to mpokoni' 
omea, neo' mporuge' doo to uma ngkoni' 
bau'. Pai' tauna to mopalii' ngkoni' baur, 
neo' wo'o-ra mposalai' doo to ngkoni' 
ka'apa-apa-na. Apa' Alata'ala mpotarima 
doo-ta toe jadi' ana'-na. “Doo-ta toe, 
batua Pue'. Neo'-ta-hawo mposalai' 
batua kahadua-na. Ba monoa'-i ba 
masala -i, toe bago Pue'-na moto-hawo. 
Pai' bate monoa' moto-i mpai' doo-ta 

toe, apa' nakule' Pue' mpomonoa'-i. ° Ria 
wo'o tauna to mpo'uli' karia-na eo to 
matantu to meliu kanatao-na tapepuei'. 
Hiaa' hantongo' mpo'uli' hibalia-wadi- 
hawo hawe'ea eo. To poko-nale, butu 
dua-ta kana mparasaya hi rala nono-ta 
kanapokono-na Pue' pobabehi-ta. 

6 Tauna to mpomeliu eo ha'eo, nababehi 
toe bona mpobila' Pue'. Tauna to ngkoni' 
ka'apa-apa-na, nakoni' bona mpobila' 
Pue', apa' na'uli' moto tarima kasi-na 

hi Alata'ala. Wae wo'o tauna to ngkoni' 
muntu' to rapakatantu. Tauna toera 
mpotuku' palia-ra bona mpobila' Pue', 
pai'-ra mpo'uli' tarima kasi wo'o-rawo. 

7 Apa' uma ria haduaa-ta to tuwu' ntuku' 
konoa-ta moto. Uma wo'o ria-ta to 
mate ntuku' konoa-ta moto. *Tuwu' ba 
mate-ta, bate mpotuku' konoa Pue'-ta. 
Tuwu' ba mate-ta, kita' bate bagia-na 
Pue'. ?Toe-hanale pai' Kristus mate 

pai' tuwu' nculii'-e, bona Hi'a rapoPue' 
hawe'ea tauna, lompe' to tuwu' lompe' 
to mate. 10 Jadi', neo'-ta mposalai' ompi' 
hampepangalaa'-ta. Pai' neo' wo'o-ta 
mporuge' ompi' hampepangalaa'-ta. 
Apa' bate rata mpai' tempo-na, Alata'ala 
mohura hi pohuraa pobotuhia-na, pai' 

hawe'ea-ta kana mokore hi nyanyoa-na. 
11 Apa' hi rala Buku Tomoroli', Alata'ala 
mpo'uli' hewa toi: "Mpu'u-mpu'u ku'uli': 
Butu dua tauna bate mowingkotu' 

hi Aku'. Pai' butu dua tauna kana 
mpangaku' ka'Aku'-na Alata'ala." Wae- 
mi ponguli' Pue'. t? Jadi', butu dua-ta 
kana mpotompoi' pompekunea' Alata'ala 
hi kehi-ta. 13Toe pai' ku'uli'-kokoi: 
neo'-ta momesaa-salai'. Agina-pi 
tapelompehi bona neo' ria po'ingku-ta 
to mposori ompi' hampepangalaa'-ta 
duu'-na mojeko'-i ba monawu'-i. 14 Ngkai 
posidaia'-ku hante Pue' Yesus, ku'inca 
pai" kuparasaya hi rala nono-ku ka'uma- 
na-hawo ria pongkoni' napa-napa to 
rapalii' hi poncilo Pue'. Aga ane ria 
tauna to mpo'uli' pongkoni' to hanyala 
rapalii', bate masala'-i ane nakoni'. 
15Wae wo'o, ane rapa'-na kupedahi 
nono doo apa' kukoni' napa to na'uli' 
doo rapalii', mojeko' wo'o-a-kuwo, 

apa' uma-a ma'ahi' hi doo-ku. Toe 

pai' ku'uli', pelompehi bona neo' tasori 
doo hante pongkoni' alaa-na mogero 
pepangala'-na. Apa' doo-ta toe, ompi'-ta 
hi rala Pue', to natolo' Kristus hante 
kamatea-na. 18 Jadi', ane ria napa-napa 

to lompe' moto ntuku' pomporataa-ta, 
tapi' to mpobalinai' pepangala' doo-ta, 
agina neo' tababehi bona pobabehi-ta 
toe neo' mpai' rasalai' doo. t7 Apa' hi rala 
Kamagaua' Alata'ala, bela ada pongkoni' 
ba ponginu to jadi' poko-na. Poko-nale, 
nono to monoa', hintuwu' hante doo, 
pai' kagoea' nono to nawai'-taka Inoha' 
Tomoroli'. 18 Ane hewa toe-mi petuku'-ta 
hi Kristus, kehi-ta mpakagoe' nono 
Alata'ala, pai' doo-ta mpobila'-ta. t? Toe 
pai' kana tahuduwukui tuwu' hintuwu' 
hante doo pai' momerohoi mponono 
hadua pai' hadua. 20Neo' takero pobago 
Alata'ala ngkai kampokoni'-ta to ra'uli' 
doo uma wali rakoni'. Kakono-na, uma 
ria pongkoni' to rapalii'. Aga ane takoni' 
to ra'uli' doo rapalii', duu'-na tebawai 
doo-ta toe monawu' hi rala jeko', 
uma-hana lompe'. 2! Agina neo'-ta-hawo 
ngkoni' bau' ba nginu to melanguhi ba 
mpobabehi napa-napa to mpokeni ompi' 
hampepangalaa'-ta mojeko'. 22 Ane 
taparasaya kalompe'-na moto gau'-ta 
mpobabehi ba napa-napa, ma'ala 
takakamu hi rala nono-ta peparasaya-ta 
tetu. Alata'ala mpo'inca moto ihi' nono- 
ta. Marasi'-ta ompi', ane tababehi napa 

to ta'uli' lompe' hi rala nono-ta moto, 
pai' nono-ta uma mposalai'-ta. 23 Tapi' 
ane morara'-di nono-ta ngkoni' ba napa- 
napa pai' ka'omea-na takoni' moto, 
masala'-tamo, apa' napa to tababehi 
toe uma mpotuku' to taparasaya hi rala 
nono-ta. Napa-napa to tababehi ane 
uma nte pepangala' hi Pue', kehi-ta toe 
tapojeko'. 
1 5 1 Kita' to moroho pepangala'-ta 
hi Alata'ala kana mosabara 
hi kamorara' nono doo-ta to ko'ia 
moroho pepangala'-ra. Neo'-ta mpali' 
kagoea'-ta moto-wadi. ? Butu dua-ta 
kana mpobabehi to mpakagoe' nono 
doo pai' to mpotulungi doo, bona 
mporohoi pepangala'-ra. 3 Apa' Kristus 
wo'o uma mpali' kagoea'-na moto, sadia 
moto-i mporata kaparia hi petuku'-na hi 
Alata'ala. Hi rala Buku Tomoroli' owi ria 
lolita to mpolowa Pue' Yesus to mpo'uli': 
"Hawe'ea lolita peruge'-ra mporuge' 
Alata'ala, mpobelahi Aku' moto-mi." 
4Hawe'ea to te'uki' owi hi Buku Tomoroli', 
te'uki' bona mpotudui'-ta. Ngkai tudui' 
to tarata hi Buku Tomoroli' toe, kita' 
jadi' ntaha hi rala kasusaa' pai' te'apui 
nono-ta, bona moroho-ta mposarumaka 

Alata'ala. ? Alata'ala-mile to mpo'apui 
nono-tae, bona ntaha-ta hi rala kasusaa'. 
Toe pai' mekakae-a hi Alata'ala bona 
natulungi-koi tuwu' hintuwu' hadua 

pai' hadua hi rala petuku'-ni hi Kristus 
Yesus; Sbona hanono pai' halolita 
lau-damo-koi mpo'une' Alata'ala, Tuama 
ngkai Pue'-ta, Pue' Yesus Kristus. 7 Jadi' 
ompi'-ompi', toe pai' ku'uli'-kokoi: 
tarima lompe' ompi' hampepangalaa'-ni, 
hewa Kristus wo'o mpotarima-ta omea. 
Apa' ane hintuwu'-ta-damo hante 
ompi' hampepangalaa'-ta, Alata'ala 
rapomobohe hi rala katuwu'-ta. 

8 Penonoi toi: Kristus tumai hi dunia' 
mpotulungi to Yahudi, bona madupa'-mi 
janci Alata'ala hi ntu'a to Yahudi owi, 
alaa-na monoto hi hawe'ea tauna 
kamakono-na Lolita Alata'ala. ? Tumai-i 
hi dunia' toi bona tauna to bela-ra 

to Yahudi mpo'une' Alata'ala sabana 
kalompe' nono-na hi hira'. Hi rala Buku 
Tomoroli' ria lolita to mpolowa tempo 
tauna to bela-ra to Yahudi mpo'une' 
Alata'ala hangkaa-ngkania hante 

to Yahudi. Moni-na hewa tohe'i: "O 
Alata'ala, kubila'-ko hangkaa-ngkania 
hante tauna to bela-ra to Yahudi. 

Morona'-a mpo'une' hanga'-nu." 10 Ria 
wo'o lolita Buku Tomoroli' owi to mpo'uli' 
hewa toi: "Koi' to bela-ko-koiwo to 
Yahudi, goe'-mokoi hangkaa-ngkania 
hante to Yahudi to napelihi-mi Alata'ala 
ngkai owi." 11 Ria wo'o-pi te'uki' lolita 
toi: "Koi' to bela-koi to Yahudi, une'-imi 
Pue'. Koi' hawe'ea manusia', une'-imi!" 
12 Ohe'i wo'o-pidi lolita nabi Yesaya 

owi. Na'uli': "Ngkai muli Isai mpai' 
mehupa' hadua to mpoparentai-ra 

to bela-ra to Yahudi. Hi Hi'a toe-mi 
poncarumakaa-ra." 13 Alata'ala mpu'u-mi 
poncarumakaa-ta! Toe pai' mekakae-a 
hi Alata'ala, kuperapi' bona nawai'-koi 
kagoea' pai' kalompea' tuwu' to hompe 
mpu'u, ngkai pepangala'-ni hi Pue' 
Yesus. Kuperapi' bona narohoi nono-ni 
hante baraka' Inoha' Tomoroli' bona 
kamoroo-rohoa poncarumakaa-ni hi 
Hi'a. 14Ompi'-ku hawe'ea! Ku'inca moto 
kawori' po'ingku-ni to lompe', ni'inca-mi 
tudui' ngkai Lolita Pue', pai' ma'ala-koi 
momerohoi ngkanono hadua pai' hadua. 
Kuparasaya mpu'u-mi toe-e ompi'. 1? Aga 
nau' wae, hi rala sura-ku toi-e, uma-a 
me'ea' mpoparesai'-koi, mpotompo'wiwi 
ba hangkuja mela tudui'. Patuju-ku 

toe, mpopokiwoii-koi ompi', apa' lawi' 
toe-mi bago to nawai'-ka Alata'ala ngkai 
kabula rala-na. !? Na'ongko'-a jadi' 
pahawaa' Kristus Yesus, napajadi'-a 
suro-na hi tauna to bela-ra to Yahudi. 
Pai' bago-ku toe ma'ala rarapai'-ki 
pobago imam, apa' kuparata Kareba 
Lompe' hi tauna to bela-ra to Yahudi, 
pai' hira' to mepangala' hi Pue' Yesus 
kuponcawa hewa pepue' to kutonu 

hi Alata'ala. Pai' pepue'-ku toe bate 
natarima Alata'ala, apa' Inoha' Tomoroli' 
mpomoroli'-ra pai' mpopajadi'-ra bagia 
Alata'ala. 1” Ngkai posidaia'-ku hante 
Kristus Yesus, bohe nono-ku mpotutura 
bago to kupobago-ki Alata'ala. 18 To 
ku'uli'-le, muntu' to kupobago hante 
baraka' Kristus Yesus hi rala tuwu'-ku. 
Apa' ria-ramo tauna to bela-ra to 
Yahudi to mengkoru-mi hi Pue' Yesus 
sabana petudui'-ku pai' pobago-ku, 

19 pai' sabana tanda-tanda mekoncehi to 
kubabehi hante baraka' Inoha' Tomoroli'. 
Ngkai ngata Yerusalem duu' rata hi tana' 
Ilirikum kuparata-mi Kareba Lompe' hi 
tauna omea, kutudui'-ra kahema-nai 
Kristus. 20 Patuju nono-ku, doko' oa'-a 
ngkeni Kareba Lompe' hi ngata to ko'ia 

mpo'epei hanga' Kristus. Uma-a dota 
mpowangu tomi hi lolo parawatu to 
nahu'a kahadua-na. ?! Doko' kupadupa' 
lolita Buku Tomoroli' to mpo'uli': "Tauna 
to ko'ia rakarebai, ra'inca moto mpai' 
kahema-nai. Tauna to ko'ia mpo'epei 
kareba-na, ra'epe pai' rapaha moto mpai 
ihi' kareba toe." 22 Ngkai pobago-ku 
toe-mile pai' alaa-na wori' ngkani-ama 
telintai ke mpencuai'-koie ompi'. 23 Aga 
tempo toi, hudu-mi bago-ku hi rehe'i lau. 
Jadi', apa' mompae-mpae-ama doko' 
tilou mpencuai'-koie, 24 kusarumaka 
ria-mi mpai' loga-ku mehani hi ngata-ni 
pai' mpohirua'-kokoi ompi'. Apa' ane 
hilou-a mpai' hi tana' Spanyol, bate liu 
hi ngata Roma-a. Jadi', ka'oti-ku mpai' 
goe'-goe' dohe-ni hampai', kusarumaka 
nipope'ongko' lompe'-a kaliliu hilou 

hi Spanyol. 25 Aga hilou ncala'-a hi 
ngata Yerusalem. Apa' topetuku' Yesus 
hi rehe'i hi propinsi Makedonia pai' 
Akhaya, mohawa'-ra mpowai' doi hi 
ompi'-ompi' hampepangalaa'-ra to 
mpe'ahii' tuwu'-ra hi Yerusalem. Jadi', 
aku' mpokeni doi petulungi-ra toe hilou 
hi Yerusalem. 22(15:25) 2' Hawa'-ra toe 
rababehi ngkai kagoe' nono-ra. Hiaa' 

toto-na lia-midi hira' mpotulungi doo-ra 
to Yahudi toe-e, apa' ngkai to Yahudi 
toera pai' alaa-na tauna to bela-ra 

to Yahudi mporata pongkoni' kao'-ra. 
Jadi', toto-na lia ane tauna to bela-ra 
to Yahudi mpobagi pongkoni' wotoloka' 
hi doo-ra to Yahudi. 28Jadi', hilou-ama 
ncala' hi Yerusalem mpotonu-raka doi 
petulungi to terumpu-mi toi. Oti toe-di 
lako' hilou-ada hi tana' Spanyol ntara hi 
ngata-ni. 29 Pai' ku'inca, ane rata-apa 
mpai' hi retu, wori' rasi' ngkai Kristus 
kukeni-kokoi. 380 Ompi'-ompi'! Apa' lawi' 
mosidai'-tamo hante Pue'-ta Yesus 
Kristus, apa' lawi' momepoka'ahi'-ta 
sabana pobago Inoha' Tomoroli' hi rala 
nono-ta, toe pai' kuperapi' hi ompi'- 
ompi' bona mekakae mpu'u-mpu'u-koi 
hi Alata'ala hangkaa-ngkania hante aku', 
posampayai-a-kuwo. 3! Mekakae-koi 
bona Alata'ala mpetalawai'-a ngkai tauna 
to uma mepangala' to hi tana' Yudea. 
Mekakae wo'o-koi bona topetuku' Pue' 
Yesus to hi ngata Yerusalem mpodoa 
lompe' doi petulungi to kukeni tohe'i. 

32 Ka'omea-na mpai', ane napokono 
Alata'ala, ma'ala-a rata hi ngata-ni hante 
kagoea', pai' tetanta'u-a hi laintongo'-ni. 


ROMA 15.33-16.7 743 


33 Kusarumaka Alata'ala to mpowai'-ta 
kalompea' tuwu' mpodohei-koi omea. 
Amin! 
1 6 1 Hante sura-ku toi, kupopo'incai- 
koi kahema-nai Febe. Hi'a-mi 
ompi' hampepangalaa'-ta to mpotulungi 
topetuku' Pue' Yesus hi ngata Kengkrea. 
2 Kuperapi' bona nitarima-i hewa ompi'-ni 
hi rala Pue' Yesus, lawi' toe-mi po'ingku 
to masipato' hi kita' to mpotuku' Yesus. 
Ane ria napa-napa to naparaluu, wai -i, 
apa' wori'-mi tauna to natulungi--aku' 
toi-mi hadua. 3 Parata-ka-kuwo tabe-ku 
hi Priskila pai' Akwila. Hira' toe doo 
hampobagoa-ku hi rala pobago Kristus 
Yesus. “Hangkani neo! mate-ra apa' 
doko'-ra mpotulungi-a. Motarima kasi-a 
hi hira'. Pai' uma muntu' aku'-wadi, 
hawe'ea tomepangala' hi Pue' Yesus to hi 
ngata-ngata tauna to bela-ra to Yahudi, 
motarima kasi wo'o-ra hi hira'. ? Parata 
wo'o tabe-ku hi hawe'ea tomepangala' 
hi Pue' Yesus to mogampara hi tomi-ra. 
Tabe-ku hi Epenetus to kupe'ahi'. 
Hi'a toe-mi to lomo'-na mepangala' 
hi Kristus hi propinsi Asia. SPai' hi 
Maria wo'o tabe-ku. Mobago ngkoro-imi 
mpobago-kokoi. ' Parata wo'o tabe-ku 

hi Andronikus pai' Yunias. Hira' toe 
ompi' hingka to Yahudi-ku, pai' ria wo'o- 
ramo ratarungku' hangkaa-ngkania 
hante aku'. Hawe'ea suro Pue' Yesus 
mpobila'-ra. Mahae-ramo mepangala' hi 
Pue' Yesus. Kako'ia-ku mpangala' Pue' 
Yesus, mpolia' mepangala'-ramo-rana. 
8Tabe-ku hi Ampliatus to kupe'ahi' hi 
rala Pue' Yesus. ?Tabe-ku hi Urbanus, 
ema' hampobagoa-ta hi rala pobago 
Kristus. Tabe-ku wo'o hi Stakhis to 
kupe'ahi'. 19 Tabe-ku hi Apeles. Wori' 
kaparia to mporumpa'-i, aga tida oa'-i 
mpotuku' Kristus. Tabe-ku hi hira' to hi 
tomi Aristobulus. !! Tabe-ku hi Herodion, 
hingka to Yahudi-ku. Tabe-ku wo'o hi 
ompi'-ompi' hampepangalaa' to hi tomi 
Narkisus. 12Tabe-ku hi Trifena pai' 
Trifosa to mobago mpu'u-ramo hi rala 
bago Pue' Yesus. Tabe-ku hi Persis to 
kupe'ahi', to wori' wo'o-wadi pobago-na 
rala pobago Pue'. 18 Tabe-ku hi Rufus 
hante tina-na to kuponcawa tina-ku 
wo'o-kuwo. Rufus tohe'e to Kristen to 
rabila'. 14Parata tabe-ku hi Asinkritus, 
Flegon, Hermes, Patrobas, Hermas pai' 
hawe'ea ompi' to dohe-ra. 1? Tabe-ku 
hi Filologus pai' Yulia, hi Nereus pai' 

ompi' bine-na, pai' hi Olimpas hante 
hawe'ea tomepangala' hi Pue' Yesus 

to dohe-ra. 189 Mometabe-tabe-koi 
hante nono mpu'u ane hirua'-koi hi 
pogamparaa. Hawe'ea topepangala' hi 
Kristus to hi rehe'i mpakatu tabe-ra hi 
koi' ompi'. 17 Ompi'-ompi'! Kupopo'ingai' 
mpu'u-koi, peloo-lompehi-koi hi tauna 
to mpobabehi pogaaa' pai' to doko' 
mpopanawu'-koi hante tudui'-ra to 
mosisala hante tudui' to ratudui'-mitaka. 
Laahi-ra tauna to hewa toe! 18 Apa' 
tauna to hewa toe ingku-ra, uma-ra 
mpokamu pobago Kristus Pue'-ta, 
mpotuku' kahinaa nono-ra moto-ra- 
wadi. Mpobagiu-ra tauna to ko'ia ngincai 
napa-napa hante pehinai lolita-lolita 

to momi'. 1? Aga ane koi' ompi'-ompi', 
hawe'ea tauna mpo'inca kamengkoru-ni 
hi tudui' Alata'ala. Goe'-a mpo'epe 
po'ingku-ni tohe'e. Konoa-ku bona 
monoto nono-ni mpobabehi po'ingku to 
lompe', pai' neo" mpobabehi po'ingku 

to dada'a. 2? Mekakae-a hi Alata'ala to 
mpowai'-ta kalompea' tuwu' bona haliu 
nadagi pai' nakero kuasa Magau' Anudaa' 
hi rala katuwu'-ni. Kabula rala-na Pue'-ta 
Pue' Yesus Kristus rata hi koi' ompi'. 

Amin! 2 Timotius, doo hampobagoa-ku 
hi rehe'i, mpakatu tabe-na hi koi'. Wae 
wo'o Lukius, Yason pai' Sosipater, paka' 
hingka to Yahudi-ku. 22Aku', Tertius, 

to napopale Paulus mpo'uki' sura toi, 
mpo'uli' wo'o-a-kuwo tabe-ku hi rala Pue' 
Yesus hi ompi'-ompi' hi Roma. 2 Gayus 
wo'o mpakatu tabe-na. Aku' Paulus 
mo'oha' hi tomi-na, pai' topepangala' hi 
Pue' Yesus hi ngata toi jau morumpu hi 
rei. Erastus, topoparenta to ngkakamu 
doi ngata, pai' ompi'-ta Kwartus wo'o 
mpakatu tabe-ra. ((?? Kabula rala-na 
Pue'-ta Yesus Kristus rata hi koi' omea. 
Amin.)) 2 Une'-imi Alata'ala! Hewa 

to ku'uli' hi rala Kareba Lompe' to 
kuparata to mpotudui' kahema-na Yesus 
Kristus, mobaraka' mpu'u-i Alata'ala 
mpakatida pepangala'-ni. Kareba Lompe' 
to kuparata toi, mo'atu-atu mpae-mi 
uma ra'incai manusia'. 28 Tapi' tempo toi, 
Kareba Lompe' toe rapopehuwu-mitaka. 
Ntuku' parenta-na Alata'ala to Tuwu' 
duu' kahae-hae-na, Kareba Lompe' toe 
raparata hi hawe'ea tauna hante sura 
nabi owi, bona hawe'ea tauna ma'ala 
mepangala' pai' mengkoru hi Hi'a. 

27 Hi'a-mi Alata'ala to mpo'inca omea, 

uma ria karodua-na! Une'-imi hi rala 
hanga' Yesus Kristus duu' kahae-hae-na. 
Amin. 


1 KORINTUS 1.1-7 748 


1 1 Sura toi ngkai aku' Paulus, pai' 
ngkai Sostenes, kipakatu tilou hi koi' 
to Kristen hi Korintus, to nakio' Alata'ala 
jadi' bagia-na. Napomoroli'-mokoi 

hi posidaia'-ni hante Kristus Yesus, 
hangkaa-ngkania hante hawe'ea tauna 
ba hiapa-apa to mekakae hi Yesus 
Kristus, Pue'-ta pai' Pue'-ra. Aku' 
mpo'uki' sura toi, apa' lawi' na'ongko'- 
ama Alata'ala jadi' suro Yesus Kristus 
ntuku' konoa-na. 2(1:1) 3 Wori' tabe: 
mekakae-a hi Alata'ala Tuama-ta pai' 

hi Pue' Yesus Kristus, bona nagane'-koi 
ngkai kabula rala-na pai' nawai'-koi 
kalompea' tuwu'. 4Uma-a putu mpo'uli' 
tarima kasi hi Alata'ala sabana koi' ompi', 
apa' Alata'ala mpowai'-koi rasi' ngkai 
kabula rala-na, hi posidaia'-ni hante 
Kristus Yesus. ?Hi posidaia'-ni hante 
Kristus, nawai'-mokoi butu nyala-na to 
niparaluu: nawai'-koi kapantea mololita, 
pai' nawai'-koi kanotoa nono mpakanoto 
Lolita-na. SHawe'ea toe mpakanoto 
kamoroho-na mpu'u-mi pepangala'-ni 
hi Kareba Kristus to kiparata-kokoi, 

7 duu'-na uma-pokoi nakakurai' rasi', 
mporata-mokoi butu nyala pakulea' 
ngkai Inoha' Tomoroli', pai'-koi mpopea 

karata-na nculii' Pue'-ta Yesus Kristus. 

8 Narohoi-koi duu' hi ka'omea dunia", 
bona ane rata-ipi nculii' Pue'-ta Yesus 
Kristus, narata-koi hante uma ria 
kasalaia'-ni. ?Alata'ala mpokio'-koi 
bona hintuwu'-koi hangkaa-ngkania 
hante Ana'-na, Yesus Kristus Pue'-ta, 
pai' napadupa' oa' janci-na hi kita". 

10 Ompi'-ompi', hante kuasa to nawai'-ka 
Pue'-ta Yesus Kristus, merapi'-a bona 
hintuwu'-koi omea. Neo' ria posisalaa. 
Hintuwu'-koi hi rala mpololitai ba napa- 
napa to nilolita, hanono pai' hahawa' lau. 
11 Ompi'-ompi'-ku, patuju-ku mpo'uli' 
hewa toe, apa' ria-ra ompi'-ta ngkai 

ihi' tomi Kloe to mpokewo-ka karia-na 
pomehonoa'-ni. 12To ku'uli' tohe'i, 

apa' ria-koi to doko' mopahamalia hi 
hore-hore hadua tauna. Ria-koi to 
mpo'uli': "Aku' tono' hi Paulus-a-kuna." 
Ria to mpo'uli': "Aku' tono' hi Apolos-a." 
To ntani'-na wo'o mpo'uli': "Aku' tono' hi 
Petrus." To ntani'-na tena mpo'uli': "Aku' 
tono' hi Kristus." 13 Ha lompe'-koina, 
koi' to mpotuku' Kristus tebagi-bagi 
hewa tetu-e? Ha aku' to mate raparika' 
mpotolo' jeko'-nie? Ha raniu' bona jadi' 
topetuku'-kukoi? 14 Rasi'-di ku'uli'-e apa' 

uma-koi ria to kuniu', ntani'-na ngkai 
Krispus pai' Gayus, t° bona neo' mpai' ria 
to mpo'uli' kuniu'-koi jadi' topetuku'-ku. 
16 (Jo' mpu'u. Stefanus hantinaa-ra, aku' 
mpu'u-hana to mponiu'-ra. Aga ntani'-na 
ngkai hira' toe, uma-pi kukiwoi ba ria-ra 
to kuniu'.) 17 Kristus mpajadi'-a suro-na, 
uma bona mponiu' tauna. Nasuro-a 
mpokeni Kareba Lompe'. Ane kuparata 
Kareba Lompe' toe, uma kupake' 
kapantea-ku moto mololita. Nee-neo' 
mpai' tauna mpangala'-a muntu' ngkai 
kapantea-ku, pai' uma ra'incai baraka' 
kamate-na Kristus hi kaju parika'. 

18 Kiparata kareba to mpo'uli' kamate-na 
Kristus hi kaju parika' mpotolo' jeko' 
manusia'. Ane tauna to mpotoa' naraka 
mpo'epe kareba toe, ra'uli': "Ah, lolita 
tauna to wojo tetu." Aga ane kita' to 
nahore-mi Alata'ala ngkai huku' jeko'-ta, 
ane ta'epe kareba toe, ta'uli': "Bate 
baraka' Alata'ala tetu-e!" 19 Hi rala Buku 
Tomoroli' Alata'ala mpo'uli': "Nau' hewa 
apa-mi kapante-ra manusia', kudagi oa'- 
ra, pai' uma kusaile' akala-ra topo'akala." 
20 Napa kalaua-ra tauna to pante? Napa 
kalaua-ra guru agama Yahudi? Napa 
kalaua-ra tauna to pante mololita hi 

rala dunia' toi? Hi poncilo Alata'ala, 
kapantea manusia' kawojoa omea-wadi. 
21 Apa' nau' hewa apa kapantea-ra 
manusia', uma ra'incai Alata'ala hante 
kapantea-ra toe. Apa' ntuku' kanoto 
nono-na Alata'ala, nabotuhi bona 
hema-hema to mepangala' hi Kareba 
Lompe', nahore-ra ngkai huku' jeko'-ra. 
Tapi' ane kiparata Kareba Lompe', tauna 
to uma mepangala' mpo'uli': "Lolita 
tauna to wojo tetu." 22 To Yahudi, uma-ra 
dota mepangala' ane uma kipopohiloi-ra 
tanda mekoncehi. Hiaa' to Yunani- 
hawo, uma-ra dota mepangala' ane 
uma kipakanoto-raka hante kapantea 
manusia'. 2Tapi' kai! mpopalele 
kamate-na Kristus raparika'. Lolita tohe'i 
rapodaa' to Yahudi, pai' rapakiwojo tauna 
to bela-ra to Yahudi. ?#Tapi' Alata'ala 
mpokio' tauna hantongo' jadi' bagia-na. 
Ria-ra to Yahudi, ria-ra to Yunani. Ane 
tauna toera mpo'epe Kareba Lompe' 
pai'-ra mepangala' hi Kristus, ra'inca-mi 
kabaraka' pai' kanoto nono-na Alata'ala. 
25 Ane mpopalele-kai kamate-na Kristus 
raparika', kai' rapakiwojo manusia'. 

Aga kakoo-kono-na, meliu kapante-na 
Alata'ala ngkai kapante-ra manusia'. 

Manusia' mpo'uli' napa to nababehi 
Alata'ala toe uma ria kabaraka'-na. 

Aga meliu kabaraka'-na Alata'ala ngkai 
baraka' manusia'. 2? Ompi'-ompi', kiwoi 
tuwu'-ni kako'ia-na nakio'-koi Alata'ala 
jadi' bagia-na: uma-koi wori' to pante 
ba to mokuasa ba to tuwu' maradika 

hi poncilo manusia'. 2 Apa' natungkai' 
Alata'ala mpelihi tauna to wojo hi poncilo 
manusia', bona tauna to pante jadi' 
me'ea'. Napelihi-ra to lente, bona tauna 
to moroho jadi' me'ea'. 28 Napelihi-ra to 
dingki' katuwu'-ra, to raruge' pai' to uma 
ria kalaua-ra hi poncilo manusia', bona 
monoto-mi ka'uma-na ria kalaua-na 
hawe'ea to ra'une' manusia'. 2? Jadi', 
toe pai' uma ria huraa manusia' 
mpomolangko nono-ra. Uma ria haduaa 
to ma'ala mpo'uli': "Ngkai kapantea-ku 
pai'-a napelihi Alata'ala." 3? Muntu' ngkai 
Alata'ala-hanale pai'-ta mosidai' hante 
Kristus Yesus-e. Ngkai Kristus Yesus, 
ta'inca-mi kanoto nono-na Alata'ala: 
Hi'a-mi to mpomonoa'-ta hi poncilo 
Alata'ala, napomoroli'-ta jadi' bagia-na, 
pai' nabahaka-ta ngkai hawe'ea to 
dada'a. 3! Jadi', hewa to te'uki' hi rala 
Buku Tomoroli': "Hema to doko' bohe 

nababehi Pue'." 
2 1 Ompi'-ompi', karata-ku wengi hi 
ngata-ni mpoparata-kokoi kareba 
to ngkai Alata'ala, uma kupololitai- 
koi hante lolita to mo'olu ba ntuku' 
kapantea-ku moto. 2Apa' ria-mi rala 
nono-ku mpo'uli': hangkuja kahae-ku 
dohe-ni, uma-a mpololita napa-napa 
to ntani'-na, muntu' mpololita-a Yesus 
kaHi'a-na Magau' Topetolo' to mate 
raparika'. 3 Bula-ku ria dohe-ni, lente-a, 
pai' moridi'-a me'eka'. “Kareba to 
kuparata-kokoi, uma kuparata hante 
kapantea-ku moto, uma kuhinai-koi 
hante lolita-ku. Ngkai baraka' Inoha' 
Tomoroli'-hanale pai' alaa-na ni'inca-mi 
kamakono-na kareba to kukeni-e. ? Jadi', 
mepangala'-koi hi kareba to kukeni, uma 
ngkai kapantea manusia'. Mepangala'- 
koi muntu' ngkai baraka' Alata'ala. ? Nau' 
hewa toe, ane mololita-kai hi tauna to 
monoto-mi pepangala'-ra hi Kristus, ria 
mpu'u kapantea-kai. Aga kapantea-kai 
toe, bela hewa kapantea tauna to dada'a 
hi dunia' toi, ba hewa kapantea pangkeni 
dunia' toi, apa' pangkeni dunia' toi 
bate moronto mpai'. 'To kiparata-le, 

kapantea to ngkai Alata'ala, kiparata 
patuju-na Alata'ala bona mpowai'-ta 
kabohea tuwu' hi eo mpeno. Patuju-na 
toe, ko'ia ra'incai manusia' ngkai 

owi. Tapi' kako'ia-na dunia' rapajadi', 
Alata'ala mpakatantu ami'-mi kanawai'- 
ta mpai' kabohea tuwu' toe. 3 Uma ria 
haduaa pangkeni dunia' toi to mpo'inca 
patuju-na Alata'ala toe. Apa' ane ke 
ra'inca-mi, ke uma-ra mpoparika' Pue'-ta 
to uma mowo kabohe tuwu'-na. ?Tapi' 
hewa to te'uki' hi rala Buku Tomoroli': 
"Hi tauna to mpoka'ahi' Alata'ala, 
naporodo ami'-miraka to lompe' lia, to 
ko'ia rahiloi ba ra'epe manusia', pai' 
ko'ia rarata nono manusia'." 10 Kita' toi, 
ta'inca-mi patuju-na Alata'ala toe-e, 
apa' Alata'ala mpopo'incai-ta hante 
baraka' Inoha' Tomoroli'. Apa' uma 

ria to tewunii' hi Inoha' Tomoroli', 
napewulihi' butu nyala-na rata-rata 

hi patuju-na Alata'ala to ko'ia ra'incai 
manusia'. tt Apa' to mpo'inca ihi' nono 
tauna, hi'a moto-wadi. Wae wo'o, to 
mpo'inca ihi' nono Alata'ala, Inoha' 
Alata'ala-wadi. 12Pai' kita', uma-ta 
mporata noto to ngkai dunia' toi. 
Mporata-ta Noto to ngkai Alata'ala, 

bona ta'inca hawe'ea to nawai'-taka 
Alata'ala ngkai kabula rala-na. 3 Jadi', 
ane mpoparata-kai Kareba Lompe', 
kiparata uma hante kapantea-kai 
mololita. Kiparata hante lolita to ngkai 
Inoha' Tomoroli', kipakanoto tudui' ngkai 
Inoha' Tomoroli' hi tauna to mporata-mi 
Inoha' Tomoroli'. 14Tauna to uma 
mpo'incai Alata'ala, uma-ra mpopangala' 
tudui' to ngkai Inoha' Alata'ala. Ra'uli': 
"Lolita tauna to wojo-hawo to hewa 
tetu." Uma ami' raratai nono tudui' to 
ngkai Inoha' Alata'ala, apa' tudui' to 
hewa toe ma'ala mesua' hi rala nono-ta 
ane Inoha' Tomoroli' mponotohi-ta. 
15 Kita' to mporata-mi Inoha' Tomoroli', 
monoto-mi nono-ta mpetonoi butu 
nyala-na kalompe'-na ba ka'uma-na. 
Tapi' tauna to uma mpo'incai Alata'ala, 
uma monoto nono-ra mpetonoi napa 
to hi rala nono-ta. 185 Apa' wae-mi to 
te'uki' hi rala Buku Tomoroli': "Uma 
hema to mpo'inca pekiri-na Pue', uma 
hema to ma'ala mpotudui'-i." Aga kita', 
Alata'ala mpowai'-ta pekiri to hibalia 
hante pekiri-na Kristus. 

1 Ompi'-ompi', bula-ku dohe-ni 

wengi, uma-koi kupololitai hewa 

mpololitai tauna to mporata-mi Inoha' 
Tomoroli'. Kupololitai-koi hewa tauna to 
mpotuku' konoa nono-ra to dada'a-pidi. 
Apa' nto'u toe, ko'ia monoto pepangala'- 
ni hi Kristus, hewa ana'lei-pidi-koi hi rala 
pepangala'-ni. ? Ane ana'lei to ntii'-pidi, 
uma lompe' rawai' koni' to mokara. Wae 
wo'o koi", owi kutudui'-koi tudui' to natao 
hi tauna to ko'ia monoto pepangala'-ra, 
ko'ia kutudui'-koi tudui' to natao hi tauna 
to monoto-mi pepangala'-ra, apa' ko'ia 
nikulei' mpotarima. Hiaa' duu' tempo 
toi-e, ko'ia oa'-di nikulei' mpotarima-e, 
3 apa' mpotuku' konoa nono-ni to dada'a 
oa'-pidi-koi. Apa' ane ria hingi' rala 
nono-ni pai' momehono'-koi, ha bela 
tohe'e-mi to mpakanoto kampotuku'-ni 
konoa nono-ni to dada'a, hewa tauna to 
ko'ia mpo'incai Pue'? #“Hadua mpo'uli': 
"Aku' tono' hi Paulus-a." To hadua 
mpo'uli': "Aku' tono' hi Apolos." Ha 
uma tohe'e-mi kehi tauna to ko'ia 
mpo'incai Pue'? > Ane aku' pai' Apolos-le, 
pahawaa' Alata'ala-wadi-ka-kaiwo, 

to mpotete'-koi bona mepangala' hi 
Pue' Yesus. Kai' hore-hore mpobago 
bago to napopokoloi-kakai Pue'. ? Aku' 
to mpohawu', Apolos to mpobowohi, 

Alata'ala to mpopotuwu'. To mpohawu' 
pai' to mpobowohi, bela hira' poko-na. 
To poko-nale, Alata'ala-hana, apa' 

Hi'a to mpopotuwu'. 3To mpohawu' 
pai' to mpobowohi, hibalia-ra-wadi. 
Butu dua-ra mporata gaji'-ra ntuku'-ki 
katomo bago-ra. ? Kai'-le hampobagoa 
lau-wadi-kai ngkamu bago Alata'ala, 
pai' koi' ompi' ma'ala rarapai'-ki bonea 
Alata'ala. Koi' ma'ala rarapai'-ki tomi 
Alata'ala. 19 Ngkai kabula rala-na 
Alata'ala, na'ongko'-a jadi' suro-na, pai' 
aku'-mi to lomo'-na mpokeni Kareba 
Lompe' hi koi'. Ma'ala-mi ta'uli', aku' 
hewa topobabehi tomi to pante, aku'-mi 
to lomo'-na mpohu'a parawatu, pai' to 
ntani'-na mpokaliliu mpowangu hi lolo 
parawatu to kuhu'a-mi toe. Aga butu 
dua tauna kana mpelompehi pobago-na 
mpokamu bago Pue', hewa hadua 
topobabehi tomi kana mpelompehi 
beiwa-i mpowangu tomi. tt Apa' uma 
ria ohea ntani'-na jadi' ntodea Alata'ala, 
muntu' mepangala' hi Yesus Kristus. 
Ma'ala-mi ta'uli', Yesus Kristus Hi'a-mi 
parawatu to nahu'a Alata'ala, uma ria 
ntani'-na. t? Ane ria topobago Pue' to 
lompe' pongkamu-ra bago Pue', hira' 

ma'ala rarapai'-ki topobabehi tomi to 
mpowangu tomi hante wori' nyala rewa 
to lompe', rapa'-na bulawa, salaka' pai' 
watu to masuli' oli-na. Ane ria to uma 
lompe' pongkamu-ra bago Pue', hira' 
hewa topobabehi tomi to mpowangu 
tomi mpake' to uma ncako lompe', 
hewa kaju, kowo' pai' deami. 13 Jadi', 
ane rapa'-na mampu tomi toe, incana 
moto mpai' rewa to lompe' pai' rewa 
to uma lompe', apa' rewa to lompe' 
ntaha moto, tapi' rewa to uma lompe' 
mampu omea. Wae wo'o, pobago 
butu dua topobago Pue' incana mpai' 
hi karata-na nculii' Pue'. Hi eo toe 
mpai', Pue' mpoparesa' pobago butu 
dua tauna, kalompe'-na ba ka'uma-na. 
14 Ane pobago tau hadua ntaha hi 
pomparesa'-na Pue', mporata-i mpai' 
parasee. 1? Ane pobago-na uma ntaha 
pomparesa'-na Pue', bate rugi-i mpai'. 
Batua-na, tebahaka moto-i ngkai huku' 
jeko'-na, aga uma-i mporata parasee 
ngkai pobago-na. Hi'a ma'ala rarapai'-ki 
tauna to mampu tomi-na: hawe'ea 
rewa-na moronto, woto-na mara-damo 
to uma nakoni' apu. 18 Ha uma ni'incai 
ompi': koi'-le hewa tomi to napo'ohai' 

Alata'ala. Inoha' Alata'ala mo'oha' hi 
laintongo'-ni. 1” Ane hema to mpogero 
kahintuwuaa' ntodea-na Alata'ala, 
Alata'ala wo'o mpai' mpohuku'-i. Apa' 
po'ohaa' Alata'ala, moroli'-hana. Hiaa' 
koi'-mi ompi', tomi po'ohaa' Alata'ala-e. 
18 Neo'-koi mpobagiu woto-ni moto. Ane 
ria hi laintongo'-ni to mpo'uli' pante 
moto-ra hi poncilo manusia', agina 
jadi' wojo-ra hi poncilo manusia' bona 
jadi' pante mpu'u-ra hi poncilo Pue'. 

19 Apa' napa to ra'uli' manusia' kapantea, 
kawojoa lau-wadi hi poncilo Alata'ala. 
Te'uki' hi rala Buku Tomoroli' owi hewa 
toi: "Nau' hewa apa-mi kapante-ra 
manusia' pai' po'akala-ra, bate nadagi 
oa'-ra Pue' Ala." 20 Ria wo'o te'uki': 
"Pue' Ala mpo'inca pekiri tauna to 
pante, ka'uma-na ria tuju-na." 21 Jadi', 
toe pai' kuperapi' ompi': neo'-pi ria to 
mpoperaha petuku'-ra hi manusia'. Apa' 
hawe'ea to niparaluu, nawai'-mikokoi 
Alata'ala nipobagia: 22 Apolos, Petrus, 
aku', nawai'-mikokoi omea Alata'ala 
bona mpotulungi-koi. Nawai'-mokoi 
katuwua' to bo'u, nabahaka-koi ngkai 
kamatea. Hawe'ea to hi dunia' tohe'i, 
hawe'ea to jadi' tempo toi, hawe'ea to 

jadi' hi eo mpeno-na, bate na'atoro' bona 
mpowai'-koi kalompea'. Hawe'ea toe 
bate bagia-ni ompi'. 23 Pai' koi' bagia-na 
Kristus, pai' Kristus bagia-na Alata'ala. 
4 1 Ane kai' pangkeni-ni, agina ni'uli' 
pahawaa'-wadi-ka-kaiwo, apa' 
kai' pahawaa' Kristus, to nasarumaka 
mpokeni kareba ngkai Alata'ala to 
ko'ia ra'incai ihi' dunia'. 2To rapali' 
mpu'u hi tauna to rapahawa', kana 
tida-i mpotuku' hawa'. 3Jadi', ane 
ria-koi to doko' mpotuntui'-a ba sala' 
pobago-ku, uma-a pari. Nau' ba hema 
to mposalai' pobago-ku, uma kutapari. 
Aku' moto, uma-kuwo ku'uli' moto-mi 
kalompe' ba ka'uma-na pobago-ku. 
4Moroli' mpontolumanu' nono-ku, 
ku'inca ka'uma-na ria sala'-ku. Aga 
bela toe to mponoai'-a. Pue' moto to 
mpobotuhi kamonoa'-ku ba ka'uma-na. 
5Toe-mi ompi', neo' mpotuntui' doo 
ba lompe' pobago-na ba uma. Popea 
karata-na nculii' Pue'. Hi'a moto mpai' 
to mpowongka hawe'ea to tewuni hi 
rala kabengia-na, Hi'a to mpopehuwu 
hawe'ea patuju to hi rala nono manusia". 
Nto'u toe-damo mpai', butu dua tauna 
mporata pe'une' ngkai Alata'ala hewa 

to kasipato'-na. “Ompi'-ompi', napa to 
ku'uli'-e we'i, mpobelahi woto-ku moto 
pai' Apolos. Kai' rodua kupotonco, bona 
mpotudui'-koi mpotuku' hawa'-hawa' 
to te'uki' pai' neo' mpobila' pangkeni-ni 
meliu ngkai katoto-na. Patuju-ku, bona 
neo' ria-koi to molangko nono-ni to 
mpo'uli': "Aku' mpotuku' ni'anu-a, iko 
mpotuku' ni'anu-wadi-ko-kona." 7 Ha 
ni'uli'-koina wae, melabi ntanii'-koi ngkai 
doo-ni? Ha ria nte hanyala to ria hi 
koi' to uma nitarima ngkai Alata'ala? 
Napa pai' molangko nono-nie? Ba 
ni'uli'-koina hawe'ea to ria hi koi', bela to 
nawai'-kokoi Alata'ala? 8 Ha ni'uli'-koina 
wae, uma-pi ria kakuraa'-ni? Ha ni'uli' 
hono' mpu'u-mi karoho pepangala'-ni 
hi Pue'-e? Ha moparenta mpu'u-mokoi 
hewa raja-e, pai' kai' suro Pue' Yesus 
uma? Ke lompe' lia-midi ompi' ane jadi' 
raja mpu'u-mokoie, bona moparenta 
wo'o-ka-kaiwo hangkaa-ngkania hante 
koi'. 9 Aga ko'ia-kai jadi' raja hi dunia". 
Ntuku' pomporataa-ku, kai' suro Pue' 
Yesus, Alata'ala mpajadi'-kai tauna to 
mpe'ahii' lia ngkai hawe'ea manusia". 
Kai' rapohewa tauna to rahuku' mate 
rarono ntodea. Rarono-kai ihi' dunia", 

lompe' manusia' lompe' mala'eka. 1? Kai' 
rapatiwojo tauna apa' mpopalele-kai 
Kareba Kristus, hiaa' koi' mpo'uli' 
monoto-mi-koina nono-ni! Kai', lente- 
kai, hiaa' koi" mpo'uli' moroho-mi-koina 
pepangala'-ni! Koi', rabila'-ko-koina ihi' 
dunia', hiaa' kai' raruge'! 11 Duu' rata 
tempo tohe'i, uma hono' pongkoni'-kai, 
uma hono' ponginu-kai, uma hono' 
pohea-kai. Ntora raweba'-kai. Uma 
monoa' katidaa-kai. 12 Mobago ngkoro- 
kai hante pale-kai moto. Ane ria to 
mpotipo'-kai, kihiwili-raka rasi'. Ane 
ria to mpobalinai'-kai, kipengkatarii. 

13 Ane ria to mpolibui'-kai, kitompoi'-ra 
hante ka'olu-na. Kai' raponcawa 
momo hi dunia' toi, ranaa mpota'i-kai 
duu' rata tempo toi. '#Ompi'-ompi'! 
Patuju-ku mpololitai-koi hewa toe-e, 
uma-kuwo bona mpo'eai'-koi. Lolita- 
ku toi, mpoparesai'-koi, kuponcawa 
ana'-ku to kupe'ahi'-koi. 1? Apa' nau' 
ba moncobu-mi guru-ni to mpotete'-koi 
hi petuku'-ni hi Kristus, muntu' aku' to 
nipotuama, apa' aku'-mi to lomo'-na 
mpokeni Kareba Lompe' hi koi', alaa-na 
mepangala'-mokoi hi Kristus Yesus. 

16 Toe pai' kuperapi' mpu'u ompi' bona 

nituku' po'ingku-ku. 17Jadi', tungkai' 
kuhubui-i Timotius tilou mpohirua'-kokoi. 
Timotius toei, kuponcawa ana'-ku moto-i 
to kupe'ahi', to tida hi rala pobago Pue'. 
Ane rata-i mpai', napopokiwoii-damo-koi 
beiwa po'ingku-ku hi petuku'-ku hi 
Kristus, hewa to kutudui'-raka hawe'ea 
to Kristen hi butu ngata kahilouaa-ku. 
18 Rja-koi nte ba hangkuja dua to 
molangko nono-ni, ni'uli' uma-apa mpai' 
daho' tilou mpohirua'-kokoi. 1? Ntaa' 
tilou moto-ada mpai', uma-pi mahae ane 
napokono Pue'. Hi rehe'e-damo mpai', 
pai' kuhilo napa to rababehi tauna to 
molangko nono-ra tetura ria. Kuhilo ba 
mokuasa mpu'u-ra, ba hi wiwi-ra-wadi. 
20 Apa' ane Alata'ala jadi' Magau'-ta, 
nabalii' kehi-ta hante baraka'-na. Neo' 
mpai' ta'uli': "Alata'ala Magau'-ta," hiaa' 
uma tabalii' kehi-ta. *! Jadi', to'uma 
to nipokono: ane rata-a pai' ko'ia oa' 
nibalii' kehi-ni, ngkerepa' mpai' lolita-ku 
mpoparesai'-koi. Tapi' ane mobali'-mi 
kehi-ni, mo'olu pai' ma'ahi'-a mpai' hi 
koi". 

1 Ria ku'epe to mpotompo'wiwi 
5 gau' to uma tumotoa to jadi' hi 
laintongo'-ni. Ria hadua doo-ni to 

mpotobine awo'-na, tobine tuama-na. 
Bangku' tauna to uma ngincai Pue' 
Alata'ala-hawoe', uma-ra ria to mogau' 
hewa tetu. 2Hiaa' koi'-mi-koina, nau' 
hewa toe-mi gau'-na doo-ni, molangko 
oa'-di-koina nono-ni! Kakoo-kono-na ke 
nipopeda' nono-di-hawo gau' to hewa 
toe-e, nipopalai-i ngkai laintongo'-ni. 

3 Nau' molaa-a ngkai koi' ompi', aga 
nono-ku ria moto dohe-ni, pai' ria moto 
kuasa-ku mpohawai'-koi, hewa to ria 
moto-a hi laintongo'-ni. Jadi', hante 
kuasa to nawai'-ka Pue' Yesus Kristus, 
kuponoa': tauna to hewa toe gau'-na 
kana rahuku'. Ane moromu-koi mpai' 
pai' nono-ku ria moto dohe-ni, kuperapi' 
bona hante kuasa Yesus Pue'-ta, “ (5:3) 
> nitonu lau-imi hi rala kuasa Magau' 
Anudaa'. Batua-na, nihubui-i malai 
ngkai kahintuwua'-ni, pai' neo'-i nipiliu 
mogampara dohe-ni. Nibabehi toe bona 
mporata-i pehuku' hi rala woto-na, 
pai' kao'-na mporata moto mpai' 
kalompea' ane rata-ipi Pue' Yesus. “Ha 
ni'uli'-koina wae, lompe' gau' to hewa 
toe-e, pai' molangko oa'-di nono-nie! 
Ha uma ni'incai lolita to mpo'uli': "Ragi 
hangkedi' mpakawoke' lunu to wori'"? 

Batua-na, hadua tauna to mojeko' 
ma'ala mpokero kahintuwuaa'-ni omea. 
7 Ane to Yahudi mpobabehi ada Posusa' 
Paskah, ralali ragi ngkai tomi-ra, pai' 
rasumale' bima tolo' woto-ra. Hewa 

to Yahudi mpolali ragi ngkai tomi-ra, 
wae wo'o koi' kana mpolali tauna to 
mojeko' ngkai kahintuwuaa'-ni, bona koi' 
jadi' ntodea Alata'ala to moroli'--apa' 
ntodea Alata'ala mpu'u-mokoi ompi'. 
Apa' mate-imi Kristus jadi' bima Paskah 
to mpotolo'-ta. 8Jadi', mai-tamo, 
tatadi-mi ragi to hae, tatadi kehi-ta 

to ri'ulu, hewa nono to mobengi pai' 
po'ingku to dada'a. Mai-tamo mepue' 
hi Alata'ala hante karoli'-roli' nono-ta. 
9 Rala sura-ku to ri'ulu, ku'uli'-kokoi bona 
neo' mposigalo-raka tauna to mogau' 
sala'. 10 Aga bela patuju-ku bona neo' 
niposigalo-raka tauna to uma mpo'incai 
Alata'ala pai' to mogau' sala', to jampa, 
topebagiu, ba to mepue' hi pinotau. 
Bela hira' to kutoa'. Apa' ane ke hira' to 
ku'uli' neo' niposigalo-raka, batua-na 
kana malai mpu'u-koi ngkai dunia' toi. 
11 To ku'uli'-le, neo' niposigalo-raka to 
mpo'uli' mepangala' moto-ra hi Pue' 
Yesus, hiaa' mogau' sala' moto-rada, 

jampa, mepue' hi pinotau, mpotipo' 
doo, topalangu-langu, ba topebagiu. 
Bangku' mpohimpongkoni'-raka tauna 
to hewa toe, neo'! 12 Ane tauna to 
bela-ra to Kristen, uma ria huraa-ku 
mpohuku'-ra. Alata'ala moto mpai' to 
mpohuku'-ra. Koi' moto kana mpohuku' 
ompi' hampepangalaa'-ni to masala'. 
Jadi', hewa to te'uki' rala Buku Tomoroli': 
"Popalai tauna to dada'a po'ingku-na 
ngkai laintongo'-ni," neo'-i nipiliu 
mogampara dohe-ni. 13 (5:12) 
6 1 Beiwa pai' ria-koi to daho' mpakilu 
hingka to Kristen-ni hi topohura 
to uma mepangala' hi Pue' Yesus? 
Napa pai' uma nibua' kara-kara-ni hi 
topetuku' Pue' Yesus? 2Ha uma ni'incai 
ompi', hi Eo Kiama mpai' topetuku' Pue' 
Yesus moto-mi to mpohurai kara-kara 
ihi' dunia' toi. Jadi', ane kita' mpai' to 
jadi' topohura mpohurai kara-kara ihi' 
dunia', ha uma rahi nipakulei' mpobotuhi 
kara-kara to kedi' tempo toi-e? 3Ha 
uma ni'incai, hi Eo Kiama kita' to Kristen 
to mpohurai kara-kara mala'eka. Jadi', 
tantu nipakule' moto mpobotuhi kara- 
kara to hi rala dunia' toi. “Ane ria mpu'u 
pome'anua-ni, ha napa-di pai' nibua' hi 

tauna to bela-ra to Kristen, to uma-rana 
ria huraa-ra hi rala kahintuwua'-ta? 

3 Patuju lolita-ku tohe'i, bona me'ea'-koi 
ompi'. Ha uma rahi-koi ria nte hadua to 
monoto, to ma'ala mpobotuhi kara-kara 
himpau koi' to Kristen? "Hadua mpakilu 
ompi' hampepangalaa'-na, nabua' hi 
topohura--hiaa' topohura toe ria, to 
uma-hana mepangala' hi Pue' Yesus! 

7 Neo' lau-pi ta'uli' to mpobua' kara-kara 
hi to bela to Kristen. Bangku' ria 
pome'anua-ni hi himpau koi' moto, 
me'eai' lia. Toe mpakanoto ka'uma- 
nakoi mo'ingku hewa topetuku' Pue' 
Yesus. Ane ria to mpobagiu-koi ba to 
mpakarugi-koi, pelele' moto-ramo-rana, 
neo' rabua' hi topohura. Agina-pi koi' 
rabagiu! Agina-pi koi' rapakarugi! 8 Hiaa' 
koi' lau-mi to mpobagiu doo pai' to 
mpakarugi doo--pai' nibabehi tetu hi 
ompi' hampepangalaa'-ni wo'o-di! ° Ha 
uma ni'incai ompi', tauna to dada'a 
kehi-ra, uma-ra jadi' ntodea-na Alata'ala 
hi rala Kamagaua'-na. Neo'-koi ma'ala 
rabagiu. Tauna to mogau' sala', to 
mepue' hi pinotau, topobualo', tomane 
to mpotobine hingka tomane, tobine to 
hampoturua hingka tobine, t? topanako, 

to jampa, topalangu-langu, to mpotipo' 
doo, topebagiu--tauna to hewa toera, 
uma-ra jadi' ntodea-na Alata'ala hi 
rala Kamagaua'-na. 11 Ria-koi ompi' to 
hewa toe kehi-ni ri'ulu. Tapi' Alata'ala 
mpobohoi'-koi, napajadi'-koi bagia-na 
moto, napajadi'-koi monoa' hi poncilo- 
na. Nababehi toe sabana posidaia'-ni 
hante Pue' Yesus Kristus pai' hante 
baraka' Inoha' to ngkai Pue'-ta, Pue' 
Alata'ala. 12 Ria-koi to mpo'uli': "Apa' 
Alata'ala mpobahaka-ta ngkai huku' 
jeko'-tae, ma'ala moto-ta mpobabehi 
napa konoa-ta." Makono moto tetu, aga 
aku' mpo'uli': ane tababehi mpu'u napa 
konoa-ta, uma mpai' mokalaua omea hi 
kita'. Ma'ala moto-a mpobabehi napa 
konoa-ku, aga uma-a dota napari'une' 
ba apa-apa. BRia wo'o-koi to mpo'uli': 
"Pongkoni' ra'ihii'-ki ta'i-ta, pai' ta'i 
ratu'u-ki pongkoni'. Pai' hi eo mpeno-na, 
Alata'ala mpotadi omea." Ha ni'uli'-koina 
wae, uma moapa ba napa to tababehi 
hante woto-ta? Ha ni'uli'-koina Alata'ala 
mpopajadi' woto-ta bona mogau' sala' 
hante tobine doo ba hante toronaa? 
Woto-tale tapake' mpobabehi konoa 
Pue'. Hi'a-mile Pue'-na woto-tae. 

14 Woto-ta uma-hawo mpai' natadi 
Alata'ala. Pue' Yesus napotuwu' nculii' 
ngkai kamatea, pai' kita' wo'o mpai' 
bate napotuwu' nculii' hi eo mpeno-na 
hante baraka'-na. 1? Ha uma ni'incai 
ompi', woto-ni bagia ngkai Woto Kristus. 
Ha lompe'-hana tapake' woto-ta to 
napobagia Kristus, bona mogau' sala' 
hante tobine to ele'? Neo'-e'! 19Ha uma 
ni'incai, tauna to mpo'ema' to ele' jadi' 
hawoto lau-i-damo hante to ele' toei? 
Apa' hi rala Buku Tomoroli' te'uki' hewa 
toi: "Ane tomane pai' tobine ncamoko, 
tau rodua toe jadi' hewa hadua lau-ra- 
damo." 17Tapi' tauna to mosidai' hante 
Pue', hanono lau-i hante Pue'. 18 Neo' 
mpu'u-koi mogau' sala' ompi'! Ngkai 
hawe'ea jeko' to rababehi manusia", 
uma ria jeko' ntani'-na to mpakada'a 
katuwu'-ta hewa jeko' pogau' sala' toe. 
Hema to mogau' sala' hante tobine 
doo ba hante toronaa, jeko'-na toe 
mpakada'a katuwu'-na moto. 19 Ha uma 
ni'incai ompi', woto-nile po'ohaa' Inoha' 
Tomoroli'. Mo'oha'-i hi rala nono-ni. 
Alata'ala moto-mi to mpowai'-koi Inoha' 
Tomoroli' tetu-e. Hi'a-mi to jadi' Pue'-ni, 
bela koi' moto. 20 Na'oli-mokoi pai' oti-mi 

nabayari. Toe pai' woto-ni kana nipake' 
mpobila' Alata'ala. 
7 1 Kakaliliua-na ompi', mpotompoi'-a 
pompekunea'-ni to hi rala sura-ni 
to nipakatu-ka. Makono-di, lompe' 
ane tomane uma motobinei-e. ? Aga 
aku' mpo'uli', agina tomane mpotobine 
tobine-na moto-hawo, pai' tobine 
mpotomane tomane-na moto, bona neo' 
ria to mogau' sala' hewa to lalau. 3 Uma 
lompe' ane tomane mpolaahi tobine-na 
ba tobine mpolaahi tomane-na, alaa-na 
uma-rapa hampoturua lau. Tomane kana 
mpo'ihii' gau' ncamoko hi tobine-na, 
wae wo'o-hawo tobine hi tomane-na. 
Butu dua-nara hore mpo'ihii' pogau' 
himpau hira'. “Tobine uma ma'ala 
mpo'uli': "Woto-ku, anu-ku moto-kuwo." 
To mpohawai -i, tomane-na. Wae wo'o 
tomane uma ma'ala mpo'uli' woto-na 
anu-na moto-hawo. To mpohawai'-i, 
tobine-na. ? Koi' tomane pai' tobine neo' 
himpau momelaahi alaa-na uma-koi 
hincoria hewa ada to ncamoko. Ane 
rapa'-na mpali' loga mosampaya-koi, 
pai' kahibaliaa-ni uma hincoria ba 
hangkuja kahae-na, ma'ala moto. Aga 
ane hudu-damo tempo toe, hincoria 

wo'o-mokoi. Apa' ane uma hewa toe-koi, 
mojoli lia-koi nasori seta mogau' sala' 
apa' uma nikulei' ntaha konoa-ni. To 
ku'uli' toi, bela hawa'. To ku'uli'-le, 

ane kahibaliaa-ni uma hincoria ba 
hangkuja kahae-na, ma'ala moto. 

7 Kakoo-kono-na, kupokono lia ane 
hawe'ea tauna loa hewa aku'. Aga uma 
hawe'ea tauna mporata pakulea' bona 
uma motobinei ba uma motomanei. Butu 
dua tauna hore-hore mporata pakulea' 
ngkai Alata'ala, hadua hewa toi hadua 
hewa tetu. $ Hi tauna to loa pai' hi tobine 
tobalu, ohe'i lolita-ku: lompe' lau ane 
bate-ni loa hewa aku'. ? Aga ane uma-koi 
ntaha, agina lau-pi ncamoko-koi. Apa' 
lompe' lau-pi ncamoko, ngkai hina-ni 
ncamoko uma nidadahi mpotaha. 10 Hi 
ompi'-ompi' to ncamoko-mi, ohe'i 
hawa'-ku--aga bela aku' pue' lolita, 
Pue' Yesus-hana pue' lolita: tobine to 
motomanei, neo'-i mpogaa'-ki tomane- 
na. 1 Tapi' ane mpolia' napogaa'-miki, 
neo'-ipi motomanei. Ane uma wae, agina 
mpokanculihii-i tomane-na. Pai' tomane 
wo'o-hawo, neo' mpogaa'-ki tobine-na. 
12 Kakaliliua-na, hi ompi'-ompi' to 
ntani'-na, ohe'i lolita-ku--tohe'i aku' 

moto-mi pue' lolita, uma ria hawa' 
ngkai Pue': ane ria hadua tomane to 
Kristen to mpotobine to bela-i to Kristen, 
hiaa' tobine-na toei dota tida hante 
hi'a, neo' napogaa'-ki. 13 Wae wo'o 

ane tobine to Kristen to mpotomane 

to bela-i to Kristen, bo tomane-na toei 
dota tida dohe-na, neo' napogaa'-ki. 

14 Apa' tomane to uma mepangala' tetui, 
tetonu hi Pue'-imi sabana tobine-na. Pai' 
tobine to uma mepangala' tetonu hi Pue' 
wo'o-imi-hawo sabana tomane-na to 
mepangala'. Ane ke uma hewa toe, tantu 
ana'-ni hibalia ana'-ra to uma mpo'incai 
Pue'. Tapi' toe-e, ana'-ni bate tetonu hi 
Pue'-ramo sabana pepangala' totu'a-ra 
to hadua. IP? Tapi' ane tauna to uma 
mepangala' hi Pue' tetui doko' mogaa', 
pelele' moto-imi. Hi gau' tohe'e, tobine 
ba tomane to mepangala' hi Pue' uma 
tehoo' hi ada poncamoko. Tapi' Alata'ala 
mpokio'-ta jadi' ana'-na bona tuwu' 
hintuwu'. 18 Apa' uma ta'incai: meka' iko 
tobine mpokeni tomane-nu mepangala' 
hi Pue', ba iko tomane mpokeni tobine- 
nu mepangala' hi Pue'. t7 Hi butu dua 
tauna Pue' mpowai' tuwu' to mosisala: 
ria-ta to loa, ria to motobinei, ria to 

tuwu' batua, ria to tuwu' maradika. 
Jadi', ane Alata'ala mpokio'-ta jadi' to 
Kristen, tatuku'-imi hi rala katuwu'-ta, 
hewa katuwu'-ta ami'. Toe-mi hawa' to 
kutudui'-raka hawe'ea to Kristen hi butu 
ngata kahilouaa-ku. 18 Rapa'-na hadua 
to Yahudi, mepangala'-imi hi Pue' Yesus, 
uma mingki' nabahaka katoYahudi-na. 
Wae wo'o ane tauna to bela-i to Yahudi 
mepangala' hi Pue' Yesus, uma mingki' 
mpopetini'-i jadi' to Yahudi. 19 Apa' hi 
poncilo Alata'ala, ratini'-ta ba uma-ta 
ratini', uma omea ria tuju-na. To motuju- 
le, mpotuku' hawa' Alata'ala. 20 Butu dua 
tauna, nau' ba beiwa katuwu'-ra, ane 
Alata'ala mpokio'-ra mepangala' hi Pue' 
Yesus, agina mpotuku'-ra Pue' hi rala 
katuwu'-ra toe. 21 Ane rapa'-na tuwu' 
batua-ta, pai'-ta nakio' Alata'ala jadi' 

to Kristen, neo' tapopeda' nono. Bate 
tuwu' batua moto-mi. Tapi' ane ria-hawo 
kalogaa-ta tebahaka ngkai kabatua-ta, 
mengkabahaka-tamo. 22Ba tuwu' 
batua-ta ba tebahaka-tamo, hibalia-wadi 
hi poncilo Alata'ala. Apa' hadua batua 
to nakio' Alata'ala mepangala' hi Pue' 
Yesus, tebahaka-imi ngkai jeko' sabana 
posidaia'-na hante Pue'. Wae wo'o hadua 

maradika to nakio' Alata'ala mepangala' 
hi Pue' Yesus, batua Kristus wo'o-imi- 
hawo. 2 Alata'ala mpo'oli-mokoi, oti-mi 
nabayari. Neo'-pokoi mpotuku' konoa 
manusia'. 24Jadi', hewa to ku'uli' we'i 
ompi': nau' ba beiwa katuwu'-ta nto'u 
Alata'ala mpokio'-ta jadi' to Kristen, 
neo'-pi tabalii''. Hante petulungi ngkai 
Alata'ala, tatuku'-imi hi rala katuwu'-ta. 
25 Kakaliliua-na ompi', mpokahangai'-a 
tauna to loa-pidi. Uma ria hawa' to 
kutarima ngkai Pue' Yesus, aga nau'-pa 
wae, ku'uli'-kokoi pomporataa-ku 
moto-kuwo--pai' lolita-ku toi masipato' 
nipangala', apa' na'ongko'-a Pue' jadi' 
suro-na sabana ahi'-na. 2? Jadi', ohe'i 
pomporataa-ku: hi tempo tohe'i, kita' 
to Kristen bate mponyanyo wori' nyala 
kaparia, toe pai' ku'uli' agina neo' tabalii' 
katuwu'-ta eo-eo-na hi rala dunia' toi. 
27 Rapa'-na: tauna to motobinei, neo! 
mpali' ohea-na bona mogaa' hante 
tobine-na. Tauna to uma motobinei, 
neo' mingki' motobinei. 23 Aga ane 
hadua kabilasa doko' motobinei, uma 
wo'o-hawo napojeko'-ki. Pai' ane hadua 
toronaa doko' motomanei, uma wo'o 
napojeko'-ki. Aga toe-wadi: tauna to 

ncamoko bate mporata kasusaa' hi rala 
dunia' toi. Pai' konoa-ku bona neo'-koi 
narumpa' kasusaa' toe. 29 Ompi'-ompi', 
patuju-ku hewa tohe'i: kita' to Kristen, 
kana takiwoi ka'uma-napi wori' loga-ta 
hi dunia' toi. Toe pai' ku'uli', ngkai tempo 
tohe'i tauna to mpolia' ncamoko-mi 
kana mo'ingku hewa to uma ncamoko. 
30Tauna to geo', neo' ntora mpenonoi 
kasusaa'-na. Tauna to goe', neo' 

ntora mpenonoi kagoea'-na. Tauna to 
me'oli-mi ba napa-napa, neo' ntora 
mpenonoi rewa-na. 3! Tauna to sese' 
mpali' katuwua'-ra hi rala dunia', neo' 
ntora mpenonoi katuwu'-ra hi dunia' 
toi-wadi. Apa' dunia' to tapo'ohai' 

toi neo' kahudua-nami. 32 Konoa-ku 
ompi' bona neo'-koi sese' mpenonoi 
katuwu'-ni. Tauna to uma motobinei, 
mpenonoi Pue'-i-wadi, doko' mpakagoe' 
nono Pue'. 33 Aga tauna to motobinei, 
mpenonoi wo'o-i katuwu'-na hi rala 
dunia' toi, doko' mpakagoe' nono 
tobine-na, 3#alaa-na mopenga nono-na. 
Wae wo'o posisalaa tobine to motomanei 
pai' to uma motomanei. Tobine to 

uma motomanei ba toronaa ntora 
mpenonoi Pue'-i-wadi, apa' konoa-na 

bona katuwu'-na pahalolia hi Pue'-wadi. 
Aga tobine to motomanei, mpenonoi 
wo'o-i dunia' tohe'i, doko' mpakagoe' 
nono tomane-na. 3? Pai" ku'uli'-kokoi 
tohe'i ompi', kalompea'-ni moto. Uma-a 
dota mpohoo'-koi hante wori' nyala 
parenta. Patuju-ku bona po'ingku-ni 
natao pai' masipato' oa'-wadi, bona 
ma'ala-koi mpotuku' Pue' hante uma 
ria to mposaleroi-koi. 38 Rapa'-na 
hadua kabilasa mokamae' hante hadua 
toronaa. Na'uli' kabilasa toei, uma natao 
ane uma oa' napotobine kamae'-na, 
apa' kamae'-na toe katuu-tu'aa-i mpai'. 
Jadi', ane doko' mpu'u-imi motobinei, 
agina lau-ramo ncamoko, uma-hawo 
napojeko'-ki. 37 Aga ane rapa'-na 
kabilasa toei mpo'uli' hi rala nono-na: 
"Agina neo'-a motobinei,"--uma ria to 
mpewuku-i, konoa-na moto-hawo--pai' 
ane nakule' moto mpotaha konoa woto- 
na, lompe' ane uma lau-ra ncamoko. 
38 Jadi', to ncamoko lompe' moto, aga 
to uma ncamoko meliu kalompe'-na. 

39 Ntuku' atura poncamoko, tobine 

to motomanei-mi tehoo'-i hi rala 
poncamoko-na hante tomane-na bula-na 
tuwu'-pidi tomane-na. Ane mate- 

damo-hawo tomane-na, tebahaka-imi 
ngkai ada poncamoko. Ma'ala moto-imi 
motomanei, asala tomane-na to bo'u 
to Kristen wo'o-i-hawo. “0 Aga meliu 
kamorasi'-na ane uma-ipi motomanei. 
Toe, pomporataa-ku moto-wadi-hawo. 
Aga nau' wae, ku'uli' karia-na wo'o-kuwo 
Inoha' Alata'ala hi aku'. 
8 1 Kakaliliua-na, mpotompo'wiwi-a 
pongkoni' to rapopepue' hi pinotau. 
Makono moto-le to ni'uli': kita' to 
Kristen, monoto-mi nono-ta omea, 
ta'inca ka'uma-na ria pue' ntani'-na 
ngkai Alata'ala. Aga ku'uli'-kokoi: 
ngkai kamonoto nono-ta toe, ria to 
jadi' molangko nono-ra. Agina-pi-hawo 
ma'ahi'-ta hi doo pai' mporohoi nono 
doo. ?Tauna to mpo'uli': "Monoto-mi- 
kuna nono-ku," tapi' uma ria ahi'-na, 
kakoo-kono-na, ko'ia monoto mpu'u 
nono-na hewa to kasipato'-na. 3 Aga 
tauna to mpu'u-mpu'u mpoka'ahi' 
Alata'ala, Alata'ala mpo'inca ihi' 
nono-na. “Jadi', ane to mpobelahi 
pongkoni' to rapopepue' hi pinotau, 
ni'uli' ma'ala moto takoni', apa' ta'inca 
moto ka'uma-na ria pue' ntani'-na ngkai 
Alata'ala, hawe'ea lence to rapue' hi 

dunia' tohe'i, boa' omea-wadi. > Wori' 
nyala moto to rapue' manusia", to 
rahanga' pue' pai' karampua, ba to hi 
langi' ba to hi wongko dunia'. € Aga 

hi kita'-tana, muntu' hadua Alata'ala, 
Hi'a-mi Tuama-ta to mpajadi' hawe'ea 
to ria, Hi'a-wadi toaa' katuwua'-ta. Pai' 
hadua wo'o-wadi Pue'-ta, Yesus Kristus, 
Hi'a-mi to napopale Alata'ala mpajadi' 
hawe'ea to ria, Hi'a to mpowai'-ta 
katuwua'. ' Aga nau'-pa hewa toe, uma 
hawe'ea to Kristen to monoto nono-ra 
hewa toe. Ria-ra to mepue' hi pinotau 
kako'ia-ra jadi' to Kristen, pai' duu' 
tempo toi ane mpohilo-ra pongkoni' to 
rapopepue' hi pinotau, ra'uli' hi rala 
nono-ra: "Tetu-le pepue' hi pinotau- 
hana!" Jadi', ane mpokoni' mpu'u-ra 
pongkoni' tohe'e, hi rala nono-ra ra'epe 
hewa mojeko'-ra, apa' morara'-pidi 
nono-ra. 9 Kakoo-kono-na, pongkoni' 
uma mpokamohu'-ta hi Alata'ala ba 
mpogaa'-ta ngkai Alata'ala. Ane takoni', 
uma-ta morasi'. Ane uma takoni', uma 
wo'o-ta morugi. ? Aga pelompehi mpu'u 
ompi'. Nau' ma'ala moto-ta mpokoni' 
pongkoni' toe apa' monoto-mi nono-tae, 
aga neo' tabawai doo-ta to ko'ia moroho 

pepangala'-na mpokoni', alaa-na nakoni' 
pai' napojeko'. 1? Patuju-ku hewa tohe'i: 
Rapa'-na ria-ta to mpo'uli' monoto-mi 
nono-ta, ta'uli' uma moapa ngkoni' 
pongkoni' to rapopepue' hi pinotau. 
Jadi', hilou mpu'u-ta ngkoni' hi rala 
tomi pepuea' hi pinotau. Pai' ria hadua 
doo-ta mpohilo-ta ngkoni' hi ree. 

Hiaa' bo doo-ta tohe'ei, morara'-pidi 
nono-na ba ma'ala takoni' ba uma-di. 
Jadi', apa' nahilo-ta tohe'e-e, daho' lau 
wo'o-imi-hawo mpokoni' pongkoni' tetu. 
11 Ka'omea-na, ngkai kanoto nono-ta 
tetu-e, tapanawu' lau-imi ompi'-ta to 
morara'-pidi nono-na toei, apa' tabawai-i 
mpobabehi to na'epe uma wali nababehi. 
Hiaa' tauna tetu, ompi' hampepangalaa'- 
ta to natolo' Kristus hante kamate-na. 
12 Jadi', kehi-ta tetu ompi' taposala', 
apa' tapakasusa' nono-na ompi'-ta to 
morara'-pidi nono-na. Pai' meliu ngkai 
toe, kehi-ta tetu taposala' hi poncilo 
Kristus. 13 Toe pai" ku'uli'-kokoi: ane 
rapa'-na ngkai kehi-ku mpokoni' bau' 
ba napa-napa pai' alaa-na monawu' 
ompi'-ku, bate uma-apa ngkoni' bau' toe 
duu' kahae tuwu'-ku. Nee-neo' mpai' 

ngkai aku'-kuna pai' monawu' ompi'-ku 
toei. 
1 Ha uma-a ma'ala mpobabehi 
napa-napa ntuku' konoa-ku moto? 
Ha ni'uli'-koina bela-a suro Pue' Yesus? 
Ha ni'uli' ko'ia ria kuhilo-i Yesus Pue'-ta? 
Kuhilo mpu'u-imile, pai' napajadi' mpu'u- 
a suro-nae. Ha koi'-e ompi', ha bela-koi 
wua' bago-ku to kupobago-ki Pue'? 
2 Nau' tau ntani'-na uma mpangaku' 
ka'aku'-na suro Pue' Yesus, aga koi' 
ompi', kana nipangaku' oa'. Apa' aku'-mi 
to mpokeni Kareba Lompe' rata hi 
ngata-ni. Pepangala'-ni hi Pue' Yesus 
mpakanoto ka'aku'-na mpu'u suro-na. 
3 Hi tauna to doko' mpewulihi'-a kasuro- 
na Yesus-a, toi-ka tompoi'-ku. 4Kai' to 
jadi' suro Pue' Yesus, ha uma-kai natao 
mporata pongkoni'-kai ba ponginu-kai 
ngkai pobago-kai mpokeni Lolita Pue'? 
> Ha uma-kai ma'ala mpotobine hingka 
to Kristen-kai, pai' kikeni tobine-kai hi 
pomakoa'-kai, hewa to rababehi suro 
Pue' Yesus tontani'-na pai' ompi'-na Pue' 
Yesus pai' Petrus moto? *Ha ni'uli'-koina 
muntu' Barnabas pai' aku'-wadi to 
kana mobago mpali' pongkoni'-kai? 
Ha uma-kai natao mporata gaji' hewa 

suro Pue' Yesus to ntani'-na? ' Uma ria 
tantara to mpogaji' moto woto-na hilou 
hi panga'ea. Tauna to molia', masipato' 
mpokoni' wua' polia'-na. Tauna to 
mpo'ewu bima-na, masipato' mpo'inu 
susu inewu-na. 3 Napa to ku'uli' toe, 
lolita rapa' ngkai katuwu'-ta eo-eo-na. 
Tapi' bate hibalia wo'o-wadi tudui' 

to tarata hi rala Atura Pue'. “Hi rala 
Buku Atura Pue' to na'uki' Musa, te'uki' 
hewa toi: "Japi to rapopobago mpotodu 
gandum, neo' ramumu' nguju-ra, pelele' 
moto-ra ngkuku' ngkalako'." Ha japi 
mpu'u to natoa' Pue'-e? t? Ba kita'-di 
to natoa' rapa' lolita-na toe-e. Lolita to 
te'uki' owi toe, bate mpobelahi kita'. 
Tauna to mpobago ba napa-napa, hewa 
rapa'-na tauna to molia' ba tauna to 
momanyu, masipato' lia-i ncarumaka 
mporata bagia ngkai wua' bago-na. 

11 Kai'-mi to mpohawu' pongkoni' kao' hi 
koi' ompi'. Jadi' ane rapa'-na niwai'-kai 
pongkoni' woto-kai, ha melabi rahi-mi 
gaji'-kai tetu-e? 12 Ane tau ntani'-na 
ma'ala mposarumaka napa-napa ngkai 
koi', peliu-liu-nami kai'! Aga tungkai' 
uma kipake' huraa-kai tetu. Nau' ma'ala 
moto-kai mperapii'-koi ompi', uma 

kiperapii'-koi. Kipengkatarii moto wori' 
nyala kasusaa', apa' ki'uli': nee-neo' 
mpai' telawa' ohea-ni mpangala' Kareba 
Kristus to kikeni. 13 Ha uma ni'incai 
ompi' ada agama Yahudi-e: Tauna to 
mobago hi rala Tomi Alata'ala mporata 
pongkoni'-ra ngkai Tomi Alata'ala. 
Imam to mpotunu pepue' ntodea hi 
lolo meja' pontunua pepue', mporata 
moto-ra tibo' ngkai pepue' toe. 14 Wae 
wo'o tudui' to tatarima ngkai Pue' 
Yesus moto. Mohawa -i bona tauna 

to mpokeni Kareba Lompe' mporata 
pongkoni'-ra ngkai tauna to rapongkenii 
kareba. t> Aga nau' ria moto huraa-ku 
mperapii'-koi ba napa-napa, uma-a 

ria mpopake' huraa-ku toe. Pai' neo' 
ni'uli' wae, kampo'uki'-ku sura tohe'i 
bona kana niwai'-a ba napa-napa. Uma 
mpai' hema to mpewuku-a mperapi' 
gaji' hi koi'! Bohe nono-ku apa' uma 
bara kuperapii'-koi, pai' kuhurui mate 
ngkai moronto kabohea nono-ku toi-e. 
16 Jma-a ma'ala mpomobohe nono-ku hi 
pobago-ku mpokeni Kareba Lompe', apa' 
Alata'ala mpohubui-a mpobago bago toe. 
Silaka-ada ane uma-a mpokeni Kareba 
Lompe'-e! 17 Ane rapa'-na mpokeni-a 

Kareba Lompe' ngkai kadota-ku moto, 
toto-na moto-a ncarumaka hiwili-na. 
Tapi' bela kadota-ku moto pai'-a 
mpokeni Kareba Lompe'. Dota ba uma 
dota, bate kana kukeni, apa' toe-mi bago 
to napopokoloi-ka Alata'ala. 18 Jadi', 
mpokeni-a Kareba Lompe' pai' uma 
kuperapi' gaji' hi tauna to kupongkenii 
kareba. Nau' ria mpu'u huraa-ku 
mperapi' gaji' hi tauna to kupongkenii 
kareba, uma kupake' huraa-ku toe. 
Toe-mile to kuponcawa gaji'-kue: goe'-a 
mpoparata Kareba Lompe', uma mingki' 
ra'oli. 19 Bela-a-kuwo batua-ra ba 
hema-hema, ma'ala moto-a mpotuku' 
konoa-ku. Aga nau' wae, tungkai' 
mengkatuwu' mpobatua-a hi hawe'ea 
tauna. Kubabehi toe bona kawoo-woria' 
tauna kukeni mepangala' hi Kristus. 

20 Ane mpokeni-a Kareba Lompe' hi to 
Yahudi, mo'ingku hewa to Yahudi-a, 
bona wori' to Yahudi kukeni hi Kristus. 
Ane hante tauna to mpotuku' ada Atura 
Musa-a, aku' wo'o mpotuku' ada Atura 
Musa. Kakoo-kono-na uma-a nahoo' ada 
tohe'e, aga kutuku' moto ada toe bula-ku 
hi laintongo'-ra to mpotuku', bona wori'- 
ra kukeni hi Kristus. 21 Ane mpokeni-a 

Kareba Lompe' hi tauna to uma mpo'incai 
Atura Musa, mo'ingku hewa tauna to 
uma mpotuku' Atura Musa-a, bona 
wori'-ra kukeni hi Kristus. Aga neo' ra'uli' 
wae, uma kutuku' hawa' Alata'ala. Bate 
mengkoru hi hawa' Kristus oa'-a-kuwo. 
22 Ane kupodohe-ra to ko'ia moroho 
pepangala'-ra, mo'ingku-a hewa hira", 
bona kutulungi-ra mpotuku' Kristus. 

Hi hawe'ea tauna tungkai' kubalii' 
po'ingku-ku, bona ane rii-ria ohea-na 
kana ma'ala-ra kukeni hi Kristus, nau' ba 
kampa' hantongo'-ra-wadi. 28 Hawe'ea 
toe kubabehi bona kawoo-woria' tauna 
to mepangala' hi Kareba Lompe', bona 
mporata wo'o-a-kuwo kalompea' hante 
hira'. ?“Ompi'-ompi', ha uma ni'incai 
ane tauna to motanta' mokeno, mokeno 
omea moto-ra, aga hadua-wadi to 
mporata parasee. Koi' wo'o ompi' 

kana mo'ingku-koi hewa tauna to 
mpohuduwukui mokeno: huduwukui-koi 
mpotuku' konoa Alata'ala duu'-na 
mporata-koi parasee-ni. ??Tauna to 
motanta' toera, wori' nyala palia-ra, 
pai'-ra mpengkatarii butu nyala-na, 
apa' doko' mpu'u-ra mporata parasee. 
Parasee toe, wunga to molaju-wadi 

mpai'. Hiaa' kita', tapengkatarii butu 
nyala-na apa' mehina-ta mporata 
parasee to tida duu' kahae-hae-na. 
26 Tauna to motanta' mokeno, uma-ra 
mokeno hinyai', monoa' to ratoa'. 
Tauna to momejangkuru', uma uli 
kadungkua-na pejangkuru'-ra. Wae 
wo'o aku', aku' ma'ala rarapai'-ki tauna 
to mokeno ba to mejangkuru', apa' 
uma-a mo'ingku hinyai'. Napa-napa 
to kubabehi, kubabehi bona mpotoa' 
parasee pedagia-ku toe mpai' ria. 
27 Mpolati-a woto-ku, mpokuasai-a 
konoa-ku moto. Nee-neo' mpai' ka'oti- 
ku mpopalele Kareba Lompe' hi tau 
ntani'-na, aku' lau-mi to uma mporatai 
parasee. 
10 10mpi'-ompi', kiwoi-koi napa 
to majadi' hi ntu'a-ta owi to 
nakeni nabi Musa malai ngkai tana' 
Mesir. Hawe'ea-ra nakamoui limu' tanda 
karia-na Alata'ala dohe-ra. Hawe'ea-ra 
ntara hi tahi' to sole. 2Ma'ala-mi ta'uli': 
hewa kita' raniu' jadi' topetuku' Pue' 
Yesus, wae wo'o hira' omea nakamoui 
limu' pai' ntara hi tahi' to sole jadi' 
topetuku'-na Musa. 3Hawe'ea-ra 
mpokoni' pongkoni' to hibalia, pai' 

nginu-ra ponginu to hibalia. Pongkoni' 
pai' ponginu-ra toe, pongkoni' pai' 
ponginu ngkai Alata'ala moto. Nginu-ra 
ue to mehupa' ngkai bulu' watu, pai' 
bulu' watu toe ma'ala rarapai'-ki Kristus 
to mpodoo-ra pai' mpowai'-ra katuwua'. 
4(10:3) ? Aga nau' hawe'ea-ra mporata 
rasi' ngkai Alata'ala toe, wori'-ramo to 
uma napokonoi Alata'ala gau'-ra. Toe 
pai' mate mparadolea-ra hi papada to 
wao'. SHawe'ea to jadi' hi to Yahudi 
toe owi, jadi' bona kita' mporata tudui'. 
Patuju-na bona neo'-ta mpokahina to 
dada'a hewa hira' owi. 'Neo' mepue' 

hi pinotau, hewa ria-ra hantongo' to 
mpobabehi. Hewa to te'uki' hi rala Buku 
Tomoroli': "Mohura-ramo ngkoni' pai' 
nginu, pai' oti toe ntepu'u-ramo motaro' 
mpopue' pinotau." 8 Neo'-ta mogau' sala' 
hante tobine doo ba hante toronaa, 
hewa ria-ra hantongo' to mpobabehi. 
Ngkai pogau' sala'-ra tohe'e, mate-ra 
rompulu' tolu ncobu rala-na ha'eo. 

9 Neo'-ta mpemai-mai roe Pue', hewa 
ria-ra hantongo' to mpobabehi, alaa-ra 
mate natilo' ule. 10 Pai' neo' ngkunuti, 
hewa ria-ra hantongo' to mpobabehi, 
pai' alaa-ra mate napatehi mala'eka 

topepatehi. 11 Hawe'ea toe jadi' hi hira' 
owi bona tapotonco kita'. Pai' hawe'ea 
kajadia' toe, te'uki' bona mpopo'ingai'- 
ta. Apa' kita' toi, tuwu' mohu' tempo 
kahudua dunia'-tamo. 12Jadi', tauna to 
mpo'uli' moroho moto pepangala'-ra, 
pelompehi mpu'u-e', nee-neo' mpai' 
monawu '-ra hi rala jeko' hewa hira' owi! 
13 Butu nyala pesori to mporumpa'-ta, 
pesori to biasa jadi' hi manusia'. Tapi' 
Alata'ala ngkiwoi oa' janci-na hi kita': 
uma-ta napelele' rasori meliu ngkai 
pakulea'-ta. Nto'u-ta narumpa' pesori, 
hawai' oa'-ta ohea mpetiboi' pesori toe, 
bona moroho-ta mpengkatarii. 14 Toe-mi 
ompi'-ompi' to kupe'ahi', neo' mpu'u-koi 
mpotuku' ada mpepue' hi pinotau! 

15 Mololita-a toi hewa mpololitai tauna 
to monoto nono-ra. Niwile koi'-damo 
lolita-ku tohe'i ba makono ba uma-di. 
16 Ane mpo'inu-ta anggur mpokiwoi 
raa' Kristus to rabowo hi kaju parika', 
mpo'uli'-ta tarima kasi hi Pue' Alata'ala, 
pai' ta'inu hangkaa-ngkania. Ha uma 
toe-mi tanda kakita'-na ntodea-na 
Kristus to natolo' hante kamate-nae? 
Pai' ane mpobagi-ta roti takoni' 
hangkaa-ngkania mpokiwoi kamate-na 

Kristus hi kaju parika', ha uma toe-mi 
tanda kakita'-na bagia-bagia hi rala 
woto Kristus-e? 17 Apa' roti to hameha' 
lau-wadi rabagi-bagi, pai' kita omea 
hore-hore mpokoni' hampobagia ngkai 
roti toe. Batua-na ada toe: kita' to wori' 
hewa hawoto lau-ta-wadi hi posidaia'-ta 
hante Kristus. 18 Wae wo'o ada-ra to 
Israel. Ane ria to mpotonu pepue'-ra hi 
Alata'ala hi lolo meja' pontunua pepue', 
pai'-ra mpokio' doo-ra mpodohei-ra 
mpokoni' hampobagia ngkai pepue' 
toe, hintuwu'-ramo hi ada pepue'-ra 

hi Pue' Ala. 19 Aga uma ku'uli' wae, 
karia-na mpu'u pue' ntani'-na ngkai Pue' 
Ala. Uma! Pai' pongkoni' to rapopepue' 
hi pinotau, uma wo'o moapa takoni'. 

20 Patuju-ku: ba napa to rapopepue' hi 
pinotau, uma-di rapopepue' hi Alata'ala, 
rapopepue' hi seta-di-rana. Pai' uma 
kupokonoi ane nidohei-ra to mepue' 

hi seta. 21 Ane nginu-ta anggur hi 
pepue'-ta hi Pue' Yesus, uma-ta ma'ala 
nginu wo'o anggur dohe-ra to mepue' 
hi seta. Uma-ta ma'ala ngkoni' roti 
mpokiwoi kamate-na Pue', pai' ngkoni' 
wo'o dohe-ra to mepue' hi seta. Jadi' 
uma mpu'u natao ane mesua'-ta hi rala 

tomi pepuea' hi pinotau pai' ngkoni' 
dohe-ra to mepue' hi pinotau. 22 Ha 
ni'uli'--koina uma moapa ane tadohei-ra 
to mepue' hi pinotau mpemai-mai 
roe-na Pue'? Ha ni'uli'-koina meliu 
karoho-ta ngkai Pue'? 28 Ria-koi to 
mpo'uli': "Apa' Alata'ala mpobahaka-ta 
ngkai huku' jeko'-tae, ma'ala moto-ta 
mpobabehi napa konoa-ta." Makono 
moto tetu, aga aku' mpo'uli': ane 
tababehi mpu'u napa konoa-ta, uma 
mpai' mokalaua omea hi kita'. Ma'ala 
moto-ta mpobabehi napa konoa-ta, aga 
uma hawe'ea-na mporohoi nono-ta ba 
nono doo. 24Neo' tababehi to mpotulungi 
woto-ta moto-wadi. Tababehi wo'o 

to mpotulungi doo. ?? Napa-napa to 
rapobalu' hi pasar, ma'ala moto ta'oli pai' 
takoni'. Uma mingki' tapekune' ncala' 
ba to rapopepue' hi pinotau ba uma-di. 
Ma'ala takoni' hante uma morara' 
nono-ta, ??apa' "Dunia' tohe'i pai' 
hawe'ea ihi'-na, Pue' Ala-hana pue'-na." 
27 Ane ria-koi to rakio' doo-ni to bela-ra 
to Kristen hilou ngkoni' hi tomi-ra, pai' 
dota-koi hilou, koni'-mi-hana napa to 
ratonu-kokoi. Neo' leba' nipekune' ba 
bau' to rapopepue' hi pinotau tohe'e ba 

bela-di. 28 Aga ane ria to mpo'uli'-taka: 
"Bau' tohe'i-le, to rapopepue' hi pinotau," 
agina neo' takoni' apa' mpenonoi doo-ta 
to mpo'uli'-taka toe, meka' ba napopeda' 
nono mpai' ane takoni'. 2?To ku'uli' 
tohe'i, agina neo' takoni' apa' mpenonoi 
nono doo-ta. Ane nono-ta moto, uma 
moapa ane takoni'. Hiaa' tantu ria mpai' 
to mpo'uli': "Ha napa pai' konoa-ku 
ma'ala nalawa' tau ntani'-na? 39 Ane 
kukoni' bau' toe, pai' mpo'uli' tarima kasi 
moto-a hi Alata'ala, ha napa-hana pai' 
tau ntani'-na mporuge'-a!" 31 Aga aku' 
mpo'uli': ane ngkoni' ba nginu-ta, ba 
napa-napa to tababehi, babehi-mi-hana 
bona Alata'ala rapomobohe. 22 Neo' 
mpobabehi napa-napa to mpopanawu 
doo, ba to Yahudi-ra ba bela-ra to 
Yahudi ba hingka doo-ta to Kristen 
to napobagia Alata'ala. 33 Hewa aku' 
wo'o-kuwo, hi butu nyala-na kubabehi 
oa' napa to lompe' hi poncilo hawe'ea 
tauna. Uma kubabehi to mokalaua hi 
woto-ku moto-wadi. Kubabehi napa to 
mokalaua hi doo bona tehore-ra ngkai 
huku' jeko'-ra. 
1 1 1 Tuku' po'ingku-ku, hewa aku' 
wo'o mpotuku' po'ingku Kristus. 

2 Kakaliliua-na ompi', ku'une'-koi apa' hi 
butu nyala-na nikiwoi oa'-a, pai' nituku' 
oa' tudui' to kuparata-mikokoi. 3 Aga ria 
hanyala to kana kupopokiwoii-kokoi. 
Kristus ma'ala rarapai'-ki woo' hi 
hawe'ea tomane. Tomane-hawo hewa 
woo' hi tobine, pai' Alata'ala hewa woo' 
hi Kristus. “Ane tomane mokaramuai 
pai'-i mosampaya ba mpohowa' lolita 
Alata'ala hi pogamparaa, tomane toei 
mpokedi' Kristus, to jadi' woo'-na. 

> Aga ane hadua tobine mosampaya ba 
mpohowa' lolita Alata'ala hi pogamparaa, 
pai' uma-i mokaramuai, uma-hana 
lompe'. Apa' ntuku' ada, tobine toei 
mpokedi' tomane-na, to jadi' woo'-na. 
Tobine to uma mokaramuai toei, hibalia 
kame'eai'-na hante tobine to rakoku 
lau-mi wuluwoo'-na. SJadi', ane ria 
tobine to uma dota mokaramuai hi 
pogamparaa, agina ragunci lau-mi 
wuluwoo'-na. Aga ane me'ea'-i ragunci 
ba rakoku, kana mokaramuai-i. 
7Tomane to mosampaya ba mpohowa' 
lolita Alata'ala, neo' mokaramuai, apa' 
tomane rapajadi' hi rala lence Alata'ala 
bona hanga' Alata'ala rapomobohe. 
Tobine-hawo kana mokaramuai apa' 

tobine mpomobohe hanga' tomane-na. 
8 Apa' tomane uma rapajadi' ngkai 
tobine, tobine-hanale to rapajadi' ngkai 
tomane-e. ?Pai' wo'o, bela tomane to 
rapajadi' bona mpotulungi tobine, tobine 
rapajadi' bona mpotulungi tomane. 

10 Toe-mi pai' tobine kana mokaramuai, 
hewa tanda pengkoru-na, apa' ria 
wo'o-hawo mala'eka to mpopanto'- 

ta. Aga nau'-pa wae, hi kita' to 
mepangala' hi Pue', tobine pai' tomane 
hibaa-balia hi rala hawe'ea-na. Tobine 
uma tuwu' mokalaua hi woto-na moto, 
wae wo'o tomane uma tuwu' mokalaua 
hi woto-na moto. 12Apa' hewa tobine 
to lomo'-na rapajadi' ngkai tomane, 
tomane wo'o-hawo putu ngkai tobine. 
Hawe'ea-na ngkai Alata'ala. 3 Pekiri 
moto-koi: ha natao tobine mosampaya 
hi Alata'ala hi rala pogamparaa ane 
uma-i mokaramuai? 14Rapa'-na ane 
tomane moloe wuluwoo'-na, biasa 
ta'uli' uma ntoto ria taoa-na. t° Aga 
ane tobine moloe wuluwoo'-na, ta'uli' 
lompe'. Wuluwoo'-na to moloe toe 
kancolaa-na-hana, apa' wuluwoo' to 
moloe rawai'-raka tobine raponcawa 
mua-ra. 18 Tapi' ane ria to doko' mpobaro 

to ku'uli' tohe'i, toi-wadi lolita-ku: ada 
to kituku' kai', tobine kana mokaramuai 
hi pogamparaa, pai' ada toe wo'o-mi 

to ratuku' topetuku' Alata'ala hi ngata- 
ngata ntani'-na. Ntani'-na ngkai toe, uma 
ria. t7 Kakaliliua-na, ria wo'o-pi hanyala 
to doko' ku'uli'-kokoi. Uma-koi ku'une' 
sabana kehi-ni tohe'i, apa' porumpu-ni 
uma mpokeni kalompea'-na, kadada'aa- 
na lau-wadi. 18 Lomo'-lomo'-na, ku'epe 
kareba to mpo'uli': ane morumpu-koi 
mogampara, ria posisalaa-ni hadua pai' 
hadua. Hiaa' neo' kupemakono mpu'u-e'! 
19 Lompe' lau-di ane ria posisalaa-nie, 
bona incana ba hema mpu'u-koi to 
moroho petuku'-ni hi Pue'. 20Jadi', 

ane moromu-koi hangkaa-ngkania, 
po'ingku-ni uma natao hi tauna to 
morumpu ngkoni' roti pai' nginu anggur 
mpokiwoi kamate-na Pue' Yesus. ?! Apa' 
hi poromu-ni, ria-koi hantongo' to 
kaliliu mpokoni' pongkoni'-ni moto 

pai' nginu anggur-ni moto, alaa-na 
nipolangu moto-mi-koina. Hiaa' doo-ni 
to uma nakariai, mo'oro' moto-ra. 22 Ha 
uma-koi tomia-e? Agina ngkoni' pai' 
nginu moto-mokoi rala tomi-ni ntuku' 
konoa-ni. Napa pai' hewa toe kehi-ni 

hi pogamparaa-e? Ba nipokedi'-ra-rana 
hingka doo-ni to napobagia Alata'ala? 
Doko' ni'eai'-ra to uma nakariai-e? 
Napa to kana ku'uli'-kokoi tohe'i-e? Ha 
taoa-na ku'une'-koi? Uma-hanae'! Hi 
gau'-ni tohe'e uma-koi ku'une'. 23 Apa' 
kutudui' moto-koi wengi napa batua-na 
ngkoni' pai' nginu hangkaa-ngkania 
mpokiwoi kamate-na Pue'. Pai' napa 

to kutudui'-kokoi toe, kutarima ngkai 
Pue' moto. Hi bengi karapobalu'-na Pue' 
Yesus, na'ala'-mi roti 24pai' ka'oti-na 
mpo'uli' tarima kasi hi Alata'ala, napihe- 
pihe pai' na'uli'-raka ana'guru-na: 
"Toi-mi woto-ku to kutonu mpotolo'-koi. 
Babehi-mokoi ada toi bona mpokiwoi-a." 
25 Wae wo'o ka'oti-ra ngkoni', na'ala' 
sangkiri' to ihia' anggur, pai' na'uli': "Ihi' 
sangkiri' toi mpobatuai pojanci Alata'ala 
to bo'u, to mpoposidai' Alata'ala pai' 
manusia', to rapadupa' hante raa'-ku. 
Butu ngkani-ni nginu, babehi-koi tohe'i 
bona mpokiwoi-a." 26 Jadi', butu ngkani 
takoni' roti pai' ta'inu anggur hangkaa- 
ngkania hewa toe, to tababehi toe 
mpotutura kamate-na Pue', duu'-na rata 
nculii'-i mpai'. *” Toe pai' ku'uli'-kokoi: 
tauna to ngkoni' roti ba mpo'inu anggur 

Pue' toe hante kehi to uma natao, bate 
masala'-ra, apa' hewa uma rasaile' woto 
pai" raa'-na Pue' to nabatuai ada toe. 

28 Jadi', butu dua tauna kana mpoparesa' 
ncala' kehi-na, pai' lako' ma'ala-idi 
ngkoni' roti pai' nginu anggur toe. 

29 Apa' tauna to ngkoni' roti pai' nginu 
anggur toe hante kehi to uma natao, 
bate nahuku'-ra Alata'ala, apa' uma 
rasaile' woto-na Pue' to nabatuai ada 
toe. 30 Apa' ngkai toe-die pai' alaa-na 
wori'-koi to peda' ba lente wuku-nie, pai' 
ria mpu'u-mi doo-ni to mate. 31 Jadi', ane 
taparesa' mperi'ulu moto-hawo kehi-ta, 
uma-hawo nahuku'-ta Pue'. 32 Aga ane 
nahuku'-ta Pue' hewa toe, batua-na 
naparesai'-ta hewa hadua tuama 
mpoparesai' ana'-na, bona neo'-ta mpai' 
rahuku' hangkaa-ngkania hante tauna 
to uma mpo'incai Pue'. 33 Ngkai toe-mi 
ompi'-ompi'-ku, ane morumpu-koi 
ngkoni' roti pai' nginu anggur mpokiwoi 
kamate-na Pue', agina momepopea-koi 
pai' lako' ngkoni' hangkaa-ngkania. 

34 Ane ria to mo'oro', ngkoni' ncala' hi 
tomi-na. Nee-neo' mpai' morumpu-koi 
bona mogampara, hiaa' mporata huku' 
lau-dakoi ngkai Pue'. Pai' ane gau'-gau' 

to ntani'-na, ku'atoro' ane rata-a-damo 
mpai'. 
1 2 1 Kakaliliua-na ompi', 
mpotompo'wiwi-a pakulea' 
to tarata ngkai Inoha' Tomoroli'. Patuju- 
ku bona ni'inca mpu'u napa to makono. 
2 Ni'inca moto ompi', owi kako'ia-na 
ni'incai Alata'ala, ntora ratete'-koi 
hante uma ria pekiri-ni mpotuku' 
pinotau-pinotau to uma howa' mololita. 
3Toe pai' kupopo'incai-koi: tauna to 
mololita ngkai petete' Inoha' Tomoroli', 
uma hema to mpo'uli' "Tetotowi-imi 
Yesus!" Wae wo'o uma hema to mpouli': 
"Yesus, Hi'a-mi Pue'!" ane uma-i natete' 
Inoha' Tomoroli'. #Alata'ala mpowai'-ta 
wori' nyala pakulea' mpobago bago-na, 
hore mporata-ta pakulea' to mosisala. 
Aga hawe'ea pakulea' toe, pewai' ngkai 
Inoha' Tomoroli' to hadua lau-wadi. 
> Wori' nyala pobago to tapobago-ki 
Pue', aga Pue' to tapobago-ki toe, 
hadua lau-i-wadi. € Wori' nyala ohea-na 
Alata'ala mpopohiloi baraka'-na hi rala 
katuwu'-ta, aga Alata'ala to hadua toe 
wo'o-i-wadi to mpobago butu nyala-na 
hi rala katuwu' butu-butu dua-ta. ' Butu 
dua-ta, hore-hore rawai' pakulea' to 

ngkai Inoha' Tomoroli', bona ma'ala-ta 
mpobabehi to mokalaua hi doo. 8Hi 

tau hadua Inoha' Tomoroli' mpowai' 
kapantea mololita. Hi to hadua-na 
Inoha' Tomoroli' to hibalia toe wo'o-wadi 
mpowai' pe'inca mpakanoto Lolita 
Alata'ala. ? Hi tau hadua Inoha' Tomoroli' 
toe mpowai' pepangala' to moroho. Pai' 
hi to hadua-na, bate Inoha' Tomoroli' 

to hibalia toe wo'o-i-wadi mpowai' 
kuasa mepaka'uri'. 10 Hi to hadua rawai' 
baraka' mpobabehi tanda mekoncehi, hi 
to hadua-na rawai' pakulea' mpohowa' 
lolita Alata'ala. Hi to hadua-na wo'o 
rawai' pe'inca mpoposisala napa to ngkai 
Inoha' Tomoroli' pai' napa to bela ngkai 
Inoha' Tomoroli'. Hi tau ntani'-na rawai' 
pakulea' mololita hante basa to ngkai 
Inoha' Tomoroli'. Pai' hi to hadua wo'o 
rawai' pe'inca mpotoli batua-na basa toe 
bona ma'ala rapaha doo. tt Hawe'ea toe, 
Inoha' Tomoroli' to hadua toe oa' wo'o-i- 
wadi pue' bago. Nabagi-bagi pewai'-na 
hi butu-butu dua-ta ntuku' kabotu'-na 
Hi'a moto. 12Kita' to mepangala' hi 
Kristus ma'ala rarapai'-ki woto manusia'. 
Woto hameha'-wadi, aga wori' bagia-na. 
Nau' wori' bagia-na, hawe'ea bagia 

toe jadi' hawoto lau-wadi. 13Wae 

wo'o kita'. Kita' omea hewa hameha' 
woto-tamo, apa' Alata'ala mponiu'-ta 
omea hante Inoha' Tomoroli' to hibalia. 
Ba to Yahudi-ta ba bela-ta to Yahudi, 
to tuwu' batua ba to tuwu' maradika, 
kita' omea mporata Inoha' Tomoroli' 

to hibalia. t4 Ane tapekiri woto-ta, ria 
witi'-ta, ria pale-ta, pai' wori' nyala 
bagia ntani'-na. Uma habagia lau-wadi. 
Rapa'-na witi' mpo'uli': "Aku', bela-a 
pale, jadi' bela-a bagia ngkai woto." Aga 
nau' wae, bate bagia woto oa'-i witi' toe. 
15(12:14) 16 Ane tilinga mpo'uli': "Akur, 
bela-a mata, jadi' bela-a bagia ngkai 
woto," tilinga toe bate bagia ngkai woto. 
17 Ane rapa'-na hawe'ea bagia woto-ta 
jadi' mata omea-mi, beiwa-ta pe'epe. 
Ba hawe'ea jadi' tilinga omea-wadi, 
beiwa-ta pe'enga'. 18 Toe pai' Alata'ala 
mohawa' bona woto-ta rababehi ngkai 
wori' nyala bagia, butu nyala bagia 
natu'u hi woto-ta ntuku' konoa-na, 
hore-hore hi pontu'ua to taoa-na. 1? Ane 
rapa'-na napahanyala lau-wadi hawe'ea 
bagia woto-ta, uma-ipi jadi' woto. 

20 Jadi', bate-na wori'-hawo bagia woto, 
aga woto hameha' lau-wadi. ?! Mata 

uma ma'ala mpo'uli'-ki pale: "Uma-kuna 
kuparaluu-ko!" Ba woo' mpo'uli'-ki witi': 
"Uma-kuna kuparaluu-ko!" 22 Kakono-na 
bagia woto-ta to hiloa-na lente lau-di 
to taparaluu lia-e. 23 Bagia woto-ta to 
ta'uli' uma ncola rahi, bagia toe-di to 
tapenasa hante pohea to ncola. Bagia 
woto-ta to uma taoa-na rahilo doo, toe 
lau-di to tawuni. 24 Aga bagia woto-ta 
to lompe' ami' hiloa-na, uma tatu'ui 
napa-napa rahi. Alata'ala mpo'atoro' 
bagia woto-ta bona bagia to kura' 
rabila', toe lau-di to tapewili' lia. 2? Wae 
wo'o kita' to mepangala' hi Pue' Yesus: 
kita' omea hewa bagia-bagia ngkai 
woto to hameha' lau-wadi, pai' kana 
momepewili'-ta hadua pai' hadua, bona 
neo' ria posisalaa-ta. ?? Ane hadua 
peda', kita' omea ntodohaka dohe-na. 
Ane hadua ra'une', kita' omea goe' 
dohe-na. 2' Hewa Alata'ala mpopajadi' 
woto-ta ngkai wori' nyala bagia, wae 
wo'o koi' to wori' napajadi' hawoto 
lau-damo hi posidaia'-ni hante Kristus. 
Ma'ala-mi ta'uli', butu dua-ni bagia 
ngkai woto Kristus omea-koi. 28 Pai' 

hi rala kahintuwuaa'-ta to Kristen, 
Alata'ala mohawa' bona hore-hore ria 

bago-ta: lomo'-na ria to jadi' suro-na, 
karonyala-na ria nabi to mpohowa' 
lolita-na, katolu-na ria to metudui'. Oti 
toe, ria to nawai' kuasa mpobabehi tanda 
mekoncehi. Oti toe, ria to nawai' kuasa 
mepaka'uri', ria to mporata pakulea' 
mpotulungi doo, ria to jadi' pangkeni, 
ria to mporata pakulea' mololita hante 
basa-basa to ngkai Inoha' Tomoroli'. 
29 Ima-hawo hawe'ea jadi' suro, ba nabi 
omea ba topetudui' omea. Uma wo'o ba 
mokuasa omea-mi mpobabehi tanda to 
mekoncehi 80 ba mpaka'uri' tauna. Uma 
hawe'ea to mporata pakulea' mololita 
hante basa to ngkai Inoha' Tomoroli' ba 
to mpotoli basa toe bona rapaha doo. 
31 Jadi', huduwukui-koi mporata pakulea' 
ngkai Inoha' Tomoroli' toe we'i lau to 
meliu kalompe'-na. Tapi' to meliu mpu'u 
kalompe'-na, toi-mi ulu to ku'uli'-kokoi. 
1 3 1 Ane rapa'-na mporata-ta 
pakulea' ngkai Inoha' Tomoroli' 
bona mololita hante wori' nyala basa 
manusia' ba basa-ra mala'eka wo'o, 
tapi' ane uma ria ahi'-ta hi doo, uma 
ria kalaua-na. Bate-na hewa goo' to 
pario-wadi ba hewa tinti' to padudu-wadi 
pololita-ta, uma ria kalaua-na. 2Ane 

rapa'-na mporata-ta pakulea' mpohowa' 
lolita Alata'ala pai'-ta mporata hawe'ea 
pe'inca ngkai Alata'ala duu'-na ta'inca 
hawe'ea to uma ra'incai doo: pai' 

ane moroho pepangala'-ta duu'-na 
ma'ala-ta mpopentoli bulu': tapi' ane 
uma ria ahi'-ta hi doo, uma ntoto ria 
tuju-na tuwu'-ta. 3 Ane hawe'ea rewa-ta 
tawai'-raka tokabu, pai' ane ta'agi 
mate ratunu sabana petuku'-ta hi Pue' 
Yesus, tapi' ane uma ria ahi'-ta hi doo, 
uma ria kalaua-na tuwu'-ta. “To ra'uli' 
mpoka'ahi' doo-le, mosabara pai' lompe' 
nono, uma mohingi', uma mpope'une', 
uma molangko nono. ? Uma mokasara 
hi doo, uma-ta ntora mpopali' konoa-ta 
moto, uma jolia morani' nono, uma 
mowuku nono. ĉ Ane ma'ahi'-ta hi doo, 
batua-na, uma-ta goe' ane masala'-i, 
goe'-ta ane monoa'-i. ' Ane ma'ahi'-ta 
hi doo, batua-na, tapengkatarii butu 
nyala kehi-na to uma tapokonoi, 
taparasaya oa' kehi to lompe' ngkai 
doo, tasarumaka kalompe'-na mpai' 
kehi-na, pai' mosabara oa'-ta nau' ba 
napa-napa anu merata. 8 Ahi' uma ria 
kahudua-na. Tapi' ane ria pakulea'-ta 
mpohowa' lolita Alata'ala, bate rata 

mpai' tempo-na pakulea'-ta toe uma-pi 
ria. Ane ria pakulea'-ta mololita hante 
basa to ngkai Inoha' Tomoroli', rata 
mpai' tempo-na pakulea'-ta toe mento'o- 
mi. Ane mporata-ta pe'inca to ngkai 
Alata'ala, rata mpai' tempo-na pe'inca-ta 
toe uma-pi raparaluu. ? Apa' tempo toi, 
pe'inca to tarata ngkai Alata'ala, ria 
kotoa-na. Pai' pakulea'-ta mpohowa' 
lolita Alata'ala uma wo'o hono'. 10 Aga 
ane rata-damo mpai' tempo-na Alata'ala 
mpakahono' hawe'ea-na, uma-pi 
taparaluu pakulea' to uma hono' toe 
we'i lau.  Rapa'-na bula-ku kedi'-pidi, 
mololita-a hewa ana' to kedi', nono-ku 
hewa ana' kedi', pekiri-ku hewa ana' 
kedi'. Tapi' tempo toi, kama-ama, kehi 
ka'anaa'-ku kubahaka-mi. Wae wo'o, 
pakulea' to tarata ngkai Inoha' Tomoroli' 
uma tida duu' kahae-hae-na. 1? Apa' 
tempo toi, kita' hewa tauna to mponaa 
lence hi pampewao' to mogawu, apa' 
ko'ia ta'incai hawe'ea-na hante kanoto- 
noto-na. Mpeno-damo pai' lako' tapaha 
hawe'ea-na, apa' tahilo-i Alata'ala 
wingke-ngkawingke. Tempo toi, ko'ia 
hono' pe'inca-ku. Mpeno-damo pai' lako' 
ku'inca mpu'u, hewa Alata'ala wo'o 

mpo'inca-a. 13 Jadi', tempo toi, to tolu 
nyala toi kana tababehi: mepangala' hi 
Alata'ala, ncarumaka janci-na Alata'ala, 
pai' mpoka'ahi' doo. Aga ngkai to tolu 
nyala toe, to meliu mpu'u: mpoka'ahi' 
doo. 
14 1 Jadi' ompi'-ompi', to kana 
tapopori'ulu mpu'u, mpoka'ahi'-ta 
doo. Pai' oti toe, kana tahuduwukui 
wo'o mporata pakulea' to ngkai Inoha' 
Tomoroli'. Pai' pakulea' to meliu mpu'u 
kamokalaua-na, pakulea' mpohowa' 
lolita Alata'ala. 2Apa' tauna to mololita 
hante basa to ngkai Inoha' Tomoroli', 
uma-i mpololitai hingka manusia'-na. 
Mpololitai Alata'ala-i-wadi. Apa' doo-na 
uma mpo'incai ba napa to na'uli', 
mololita-i ngkai petete' Inoha' Tomoroli', 
mpotompo'wiwi anu to uma ra'incai 
manusia'. 3 Aga tauna to mpohowa' lolita 
Alata'ala-di, mpololitai manusia'-i. Lolita- 
na mporohoi nono doo, mpo'apui nono 
doo, mpotanta'u doo. “Tauna to mololita 
hante basa to ngkai Inoha' Tomoroli' 
mporohoi nono-na moto-wadi. Tauna to 
mpohowa' lolita Alata'ala mporohoi nono 
doo to morumpu hangkaa-ngkania. 
> Konoa-ku ompi', bona hawe'ea-ni 

ma'ala mololita hante basa to ngkai 
Inoha' Tomoroli'. Aga meliu kalompe'-na 
ane mpohowa'-koi lolita Alata'ala. Apa' 
tauna to mpohowa' lolita Alata'ala hi 
doo, meliu kamokalaua-na ngkai tauna 
to mololita hante basa to ngkai Inoha' 
Tomoroli'. Sampale ane ria to mpotoli 
basa-na toe bona rapaha doo, pai' 
lako' terohoi nono doo to mogampara 
dohe-na. SJadi' ompi'-ompi', ane 
rapa'-na rata-a hi pogamparaa-ni, 
pai'-a mololita hante basa to ngkai 
Inoha' Tomoroli', napa-mi kalaua-na 
hi koi'? Tapi' ane mpakanoto-a patuju 
Alata'ala ba kareba ngkai Alata'ala 

to ko'ia ni'incai, ba mpohowa'-a lolita 
Alata'ala ba metudui'-a, lako' ria-di 
kalaua-na hi koi'. ' Rapa'-na rewa to 
rapomoni, hewa lalowe ba kasapi: ane 
uma lompe' potuwui'-na lalowe, ba 
ane uma makono pokado'-na kasapi, 
tauna to mpo'epe uma mpo'incai lagu 
napa to rapomoni. 3 Wae wo'o, ane 
sangkakala ratuwui' mpokio' tantara 
mosadia hilou hi panga'ea, tapi' ane 
uli' karatuwui'-na, hema-hana to sadia 
manga'e? ? Wae wo'o hante koi'-e ompi': 
ane mololita-koi hante basa to uma 

ra'incai doo, beiwa kara'inca-na ba 
napa-i to ni'uli'? Koi' hewa tauna to 
mpololitai ngolu'-wadi. 10 Rala dunia' 
toi, hewa apa-damo kawori' nyala basa, 
pai' butu nyala basa, ria batua-na. 

11 Aga ane ria tauna to mpololitai-ta 
pai' uma ta'incai batua basa-na, tantu 
ta'uli' molibu' hinyai'-i-wadi. Wae wo'o 
ane kita' mpololitai-i, na'uli' molibu' 
hinyai'-ta. 12 Wae wo'o-hawo hante 
koi'-e ompi': ane mololita-koi hante basa 
to ngkai Inoha' Tomoroli', doo-ni uma 
mpo'incai kalaua-na. Jadi', apa' doko' 
rahi-koi mporata baraka' ngkai Inoha' 
Tomoroli'-e, wae-pi, agina merapi'-koi hi 
Pue' bona nawai'-koi pakulea' mporohoi 
nono doo to mogampara dohe-ni. 13 Toe 
pai' ku'uli'-kokoi: hema to mololita 
hante basa to ngkai Inoha' Tomoroli', 
agina merapi'-i hi Pue' mporata pakulea' 
mpotoli basa toe bona hawe'ea doo-na 
mpopaha batua lolita-na. '“Apa' ane 
mosampaya-ta hante basa to ngkai 
Inoha' Tomoroli', mosampaya moto-ta hi 
rala nono-ta, aga pekiri-ta uma molengo. 
15 Jadi', napa to lompe' tababehi? Agina 
mosampaya-ta hi rala nono-ta hante 
basa to ngkai Inoha' Tomoroli', pai' 

mosampaya wo'o-ta hante basa to 
rapaha doo. Morona'-ta mpo'une' 
Alata'ala hi rala nono-ta hante basa to 
ngkai Inoha' Tomoroli', pai' morona' 
wo'o-ta mpo'une' Alata'ala hante basa to 
rapaha doo. 18 Ane rapa'-na mololita-ta 
hi rala basa to ngkai Inoha' Tomoroli' 
mpo'uli' tarima kasi hi Alata'ala, pai' 
uma monoto batua lolita-ta hi tauna to 
mpo'epe, uma-ra-hawo mpai' mpo'uli' 
"Amin! Bate makono!" apa' uma-hawo 
ra'incai napa to ta'uli'. 1” Nau' lompe'-mi 
posampaya-ta mpo'uli' tarima kasi hi 
Alata'ala, aga uma-hawo ria tuju-na hi 
doo, apa' uma terohoi nono-ra mpo'epe 
posampaya-ta tetu. 18 Ku'uli' tarima kasi 
hi Alata'ala apa' mololita-a hante basa to 
ngkai Inoha' Tomoroli' meliu ngkai koi' 
omea. 19 Aga hi rala pogamparaa, agina 
lau-pi mololita-a hante basa to ra'inca 
doo bona rapaha lolita-ku. Agina-pi 
mololita hamela romela-wadi mpotudui' 
doo, ngkai mololita moloe hi rala basa 
to ngkai Inoha' Tomoroli' to uma rapaha 
doo. 20 Ompi'-ompi'! Neo'-pi mopekiri oa' 
hewa ana' to kedi', kana monoto nono-ni 
hewa tauna to kama-mi. Aga hewa 
ana' to kedi' ko'ia mpo'incai mpobabehi 

gau' to dada'a, wae wo'o kusarumaka 
neo'-koi mpobabehi gau' to dada'a. ?! Hi 
rala Atura Pue' te'uki' hewa toi: Na'uli' 
Pue' Ala: "Hante wiwi tauna to bela-ra to 
Yahudi kupololitai-ra to Yahudi. Kuhubui- 
ra mpai' tumai tauna ngkai ngata to 
molaa to mpololitai-ra hi rala basa to 
uma ra'incai. Aga nau' wae, bate uma 
oa'-ra mpai' dota mpopangala' lolita-ku." 
22 Jadi', ane ria-ta to mololita hante basa 
to ngkai Inoha' Tomoroli', lolita-ta toe 
jadi' tanda kamobaraka'-na Pue' hi tauna 
to uma-ra mepangala' hi Pue', bela hi 
tauna to mepangala'-mi hi Pue'. Aga ane 
mpohowa'-ta lolita Alata'ala, lolita-ta toe 
jadi' tanda kamobaraka'-na Pue' hi tauna 
to mepangala'-mi, bela hi tauna to uma 
mepangala'. 28 Rapa'-na morumpu-koi 
hangkaa-ngkania mogampara, pai' 
mololita omea-koi hante basa to ngkai 
Inoha' Tomoroli'. Ane mesua' tauna to 
bela-ra to Kristen ba to ko'ia mpo'incai 
Lolita Alata'ala, napa-mi mpai' to 
ra'uli'-e? Tantu ra'uli' wuli-koi. 2? Aga 
ane hawe'ea-ni mpohowa' lolita Alata'ala 
pai' mesua' hadua tauna to bela-i to 
Kristen ba to ko'ia-i mpo'incai Lolita 
Alata'ala, kampo'epe-na napa omea 

to ni'uli', monoto-mi hi rala nono-na 
kamojeko'-na. Hewa ria hi rala nono-na 
to mpo'uli': "To hi aku'-mi tetu-e 
mai!" 23 Alaa-na hawe'ea to tewunii' 

hi nono-na telohu-mi. Ka'omea-na 
mpai', kamowingkotu'-nami mepue' hi 
Alata'ala, pai' na'uli': "Bate makono-di! 
Alata'ala ria mpu'u hi laintongo'-ni!" 

26 Jadi' ompi'-ompi', napa batua-na 
hawe'ea toe? Ane mogampara-koi, butu 
dua tauna ria bagia-na: ria to morona', 
ria to metudui', ria to mpoparata Lolita 
Alata'ala, ria to mololita hante basa to 
ngkai Inoha' Tomoroli', ria to mpotoli 
batua-na to ra'uli' toe bona rapaha 
omea. Aga hawe'ea toe kana nibabehi 
bona mporohoi nono doo. 2' Ane ria 

to mololita hante basa to ngkai Inoha' 
Tomoroli', agina rodua-wadi, neo' melabi 
ngkai tolu. Pai' neo'-ra mololita hinto'ua, 
kana momesampei. Pai' kana ria to 
mpotoli napa to ra'uli' topololita toera. 
28 Ane uma ria to mpotoli, tauna to 
doko' mololita hante basa to ngkai 
Inoha' Tomoroli' kana mengkarodo rala 
pogamparaa, agina rala nono-ra-wadi 
mpololitai Alata'ala. 2? Ane nabi to 
mpohowa' lolita Alata'ala, agina rodua 

ba tolu-ra to mololita, pai' to ntani'-na 
mpetonoi to ra'uli' toe, ba ngkai Alata'ala 
mpu'u-di ba bela-di. 3? Ane rapa'-na lolita 
ngkai Alata'ala rata ncorobaa hi hadua to 
mohura, agina tauna to bula-na mololita 
mento'o-i ulu, bona doo-na rapalogai 
mololita. 3t Ane hewa toe-koi, ma'ala 
mpohowa' lolita Alata'ala omea-koi 
momesampei, bona hawe'ea-ni mporata 
tudui' pai' hawe'ea-ni te'apui nono-ni. 
32 Nabi to mpohowa' lolita Alata'ala 
mpokuasai woto-na moto-i: nakule' 
mololita pai' mento'o mololita ntuku' 
konoa-na. 33 Apa' konoa Alata'ala, bona 
tiapa' pogampara-ta, uma napokonoi 

to moguriwo'. Toe-mi atura to ratuku' 
hi hawe'ea pogamparaa to Kristen hi 
butu-butu ngata. 3“4Jadi', tobine-ni 
kana mengkalino hi pogamparaa. 
Uma-ra rapiliu mololita hewa tetu, kana 
mengkoru-ra hewa to te'uki' hi rala 
Atura Pue'. 3? Ane doko'-ra mpo'inca 

ba napa-napa, agina rapekune' hi 
tomane-ra hi tomi, apa' uma-hawo natao 
ane tobine ntora mololita hewa tetu 
rala pogamparaa. 3? Napa-di pai' ria-koi 
to uma dota mpotuku' atura-atura toe 
we'i? Ha ni'uli'-koina, koi' to lomo'-na 

mpoparata Lolita Alata'ala-e? Ba muntu' 
hi koi'-wadi Lolita Alata'ala raparata-e? 
37 Tantu ria-ra hi retu to mpo'uli' nabi 
mpu'u-ra, ra'uli' ria Inoha' Tomoroli' 
hi hira'. Jadi', ane ria mpu'u Inoha' 
Tomoroli' hi hira', kana rapangaku' napa 
to ku'uki' hi rehe'i bate parenta ngkai 
Pue'. 38 Aga ane uma rapangalai' lolita-ku 
toi, neo'-ra rapangala'! 3? Ngkai toe-mi 
ompi', huduwukui-koi mporata pakulea' 
mpohowa' lolita Alata'ala, aga neo' 
wo'o-ra ratagi to mololita hante basa to 
ngkai Inoha' Tomoroli'. 40 Hawe'ea kana 
rababehi ntuku' ohea to natao pai' ntuku' 
aku-na. 
1 5 t Kakaliliua-na ompi'-ompi', 
doko' kupopokiwoii-koi ihi' 
Kareba Lompe' to kuparata-kokoi. 
Nitarima-mi Kareba Lompe' toe pai' 
moroho pepangala'-ni duu' tempo toi. 
2 Tehore-mokoi ngkai huku' jeko'-ni, 
asala moroho pongkakamu-ni Kareba 
Lompe' to kuparata-kokoi toe, nee-neo 
mpai' uma ria tuju-na pepangala'-ni. 
3 Kareba Lompe' to kuparata-kokoi 
toe ompi', to kutarima wo'o-kuwo. To 
poko-na mpu'u: Kristus mate mpotolo' 
jeko'-ta, hewa to te'uki' hi rala Buku 

Tomoroli'. “Ratana-i, pai' hi eo katolu-na 
rapotuwu' nculii'-imi, hewa to te'uki' 

hi rala Buku Tomoroli'. ? Oti toe, 
napopehuwu-mi woto-na hi Petrus, oti 
toe hi ana'guru-na to ntani'-na wo'o. 

6 Oti toe, mehupa' wo'o-imi hi lima atu 
labi tauna hangkani lau. Kaworia'-ra 
tuwu'-pidi duu' tempo toi, aga ba 
hangkuja dua-ra mate-ramo. ' Oti ngkai 
ree, mehupa' wo'o-imi hi Yakobus, pai' 
hi hawe'ea suro-na. 3 Ka'omea-na lia, 
mehupa' wo'o-imi hi aku'. Aku'-e-kuwo, 
uma-a hewa suro-na to ntani'-na. 
Aku'-le jadi' suro Pue' Yesus ncorobaa hi 
tempo to uma rasangka, hewa ana'lei to 
putu hi eo to ko'ia wula-na. ° Apa' aku' 
suro Pue' Yesus to tepatu'ai lia tuwu'-ku 
ngkai hawe'ea suro-na. Kakoo-kono-na, 
uma-a natao rahanga' suro-na, apa' 
ri'ulu kubalinai'-ra topetuku' Alata'ala. 
10 Aga ngkai ahi' pai' petulungi-na 
Alata'ala, pai' alaa-na jadi' hewa tohe'i- 
ama-kuwo. Pai' ria mpu'u kalaua-na ahi' 
pai' petulungi-na hi aku'. Apa' aku'-mi 
to meliu pobago-ku ngkai hawe'ea suro 
Pue' Yesus to ntani'-na. Aga uma hante 
karohoa-ku moto. Ahi' pai' petulungi-na 
Pue'-hanale to mporohoi-ae. 11 Jadi', 

ba ngkai hema ni'epe Kareba Lompe' 
toe, ba ngkai aku' ba ngkai suro to 
ntani'-na, uma mpenara'. Poko-nale, 
toe-mi-hawo to kipalele, pai' toe-mi to 
nipangala'. 12Jadi', ane ntoa' kipalele-mi 
karapotuwu'-na nculii' Kristus ngkai 
kamatea-na, ha napa pai' ria-koi to 
ncapuaka katuwu'-ra nculii' tauna to 
mate hi Eo Kiama-e? 13 Ane makono 
uma-rada tuwu' nculii' to mate-e, 
tantu wae wo'o-hawo Kristus uma-i 
rapotuwu' nculii'. 14 Pai' ane uma-i 
makono Kristus tuwu' nculii', uma ria 
kalaua-nakai mpopalele Kareba Lompe', 
uma wo'o ria tuju-na pepangala'-ni, 
apa' mepangala'-koi hi kareba to uma 
makono. t> Melabi ngkai toe, monoa'-mi 
kamosabi' boa'-kai, apa' hi rala hanga' 
Alata'ala ki'uli' kanapotuwu'-na nculii' 
Kristus. Hiaa' ane makono mpu'u tauna 
to mate uma mpai' rapotuwu' nculii", 
batua-na, Alata'ala uma mpotuwu' 
nculii'-i Kristus. 18 Apa' ane uma-ra-hawo 
rapotuwu' nculii' tauna to mate-e, tantu 
wae wo'o-wadi-hawo Kristus uma-i- 
hawo rapotuwu' nculii'. 17 Pai' ane uma 
mpu'u-i-hawo rapotuwu' nculii', uma 
ria kalaua-na pepangala'-ni, uma-koi 

tebahaka ngkai huku' jeko'-ni. 18 Pai' wae 
wo'o, to Kristen to mpolia' mate-ramo, 
bate mate rala jeko'-ra-ramo pai'-ra 
mpotoa' naraka. 1? Ane rapa'-na Kristus 
mpotulungi-ta bula-ta tuwu' hi dunia' toi, 
pai' hudu ree-wadi petulungi-na hi kita', 
batua-na ngkai hawe'ea tauna hi dunia' 
kita' toi-mi-tana to mpe'ahii' lia. 2? Tapi' 
to makono: rapotuwu' nculii' mpu'u-imile 
Kristus-e. Pai' katuwu'-na nculii' toe 
hewa janci karapotuwu'-ra nculii' wo'o 
mpai' hawe'ea topetuku'-na to mate. 

21 Apa' ngkai jeko' tau hadua pai' 
alaa-na manusia' kana mate, wae wo'o 
ngkai pobabehi tau hadua pai' alaa-na 
manusia' to mate rapotuwu' nculii'. 

22 Hawe'ea tauna to mosidai' hante 
Adam kana mate. Wae wo'o hawe'ea 

to mosidai' hante Kristus bate mporata 
katuwua' to bo'u. 23 Aga hore-hore 
pomeduncu-na: To lomo'-na tuwu' 
nculii', Kristus. Pai' hi karata-na nculii' hi 
rala dunia', lako' rapotuwu' nculii" wo'o- 
rada tauna to napobagia. 240ti toe-di 
mpai', lako' rata kahudua dunia'. Kristus 
mpodagi hawe'ea topoparenta pai' 
hawe'ea to mokuasa pai' to mobaraka', 
pai'-i moparenta jadi' Magau'. Oti toe, 

pai' natonu huraa kamagaua'-na hi 
Alata'ala to Tuama. 2? Apa' Kristus 
kana moparenta jadi' Magau' duu'-na 
Alata'ala mpopengkoru hawe'ea bali'-na 
hi Hi'a. 2?Jadi', ane napotuwu' nculii' 
hawe'ea topetuku'-na pai' uma-pi 

ria kamatea, ma'ala ta'uli' nadagi-mi 
bali'-na to ka'omea-na, toe-mi kamatea. 
27 Hewa to te'uki' hi rala Buku Tomoroli': 
"Alata'ala mpopengkoru hawe'ea-na 

hi Hi'a." Jadi' monoto-mi ta'inca: bate 
hawe'ea-na mpai' rapopengkoru hi 
Kristus. Sampale to uma rapopengkoru 
hi Hi'a, muntu' Alata'ala-wadi, apa' 
Hi'a-mi to mpopengkoru hawe'ea-na hi 
Kristus. 28Jadi', ane hawe'ea-na-damo 
rapopengkoru hi Kristus, Hi'a wo'o-hawo 
mpai' mengkoru hi Tuama-na, apa' 
hewa to ku'uli' we'i, Alata'ala-mi to 
mpopengkoru hawe'ea-na hi Hi'a. 
Ngkai ree-damo mpai', pai' Alata'ala 
mpoparentai hawe'ea-na pai' meliu 
kabohe hanga'-na ngkai hawe'ea-na. 

29 Beiwa-mi ompi', ane makono mpu'u 
tauna to mate uma-pi mpai' tuwu' 
nculii', napa pai' ria-ra tauna to raniu' 
mposulewata doo-ra to mate? Ane 
uma mpu'u-hawo mpai' tuwu' nculii' 

tomate-e, napa pai' rababehi ada-ra toe? 
30 Pai' kai' wo'o, neo' uma ria kaputua- 
nakai rapongasai' bali'-kai sabana 
mpokeni-kai Kareba Lompe'. Hiaa' ane 
uma mpu'u-hawo rapotuwu' nculii' 
tomate-e, napa-mi kalaua-na hawe'ea to 
kitodohaka toe? 3! Aku'-le, butu eo-na 
olo' mpobira'-a tuwu' sabana pobago-ku 
mpokeni Kareba Lompe'. Mpu'u ompi'! 
Napa to ku'uli'-kokoi makono lia, pai' 
bohe mpu'u nono-ku sabana koi' ompi', 
apa' mepangala'-mokoi hi Pue'-ta Kristus 
Yesus. 3?Hi rehe'i-a hi ngata Efesus, 
ria-ama hangkani radulu tauna to 

buko' mpobinata. Hiaa' ane rapa'-na 
kutodohaka hawe'ea toe bula-ku tuwu' 
hi wongko dunia' toi, pai' tauna to mate 
uma-pi tuwu' nculii', napa-mi-kuwo 
kalaua-na? Ane tomate uma mpai' 
rapotuwu' nculii', agina lau-pi ngkoni' 
pai' nginu-tamo mpali' kagoea', apa' 
mepulo romengi mpai', mate-tamo, 

pai" hudu ree-wadi katuwu'-ta. Wae-mi 
lolita tauna hantongo'. 33 Neo'-koi ma'ala 
rabagiu! Ane nituku'-ra to mposapuaka 
katuwu'-ra nculii' tomate, po'ingku-ni to 
lompe' mobali' jadi' dada'a wo'o mpai'. 
34Toe pai' ku'uli'-kokoi: Pakanoto-mi 

nono-ni hewa to kasipato'-na, bahakai- 
mi mpobabehi jeko'. Apa' ria-pidi-koi 

to ko'ia monoto nono-ni mpo'inca 
Alata'ala. Lolita-ku tohe'i-e, ku'uli' 
bona me'ea'-koi. 3?Tantu ria-ra to 
mpekune': "Ha beiwa-hawo tomate 
bisa rapotuwu' nculii'-e? Woto to beiwa 
mpai' to rawai'-rakae?" 3? Wojo mpu'u 
tauna to mpekune' hewa tetu! Ane 
mpotuja'-ta ba napa-napa, tinuja'-ta 
ko'ia tuwu' ane uma-i ratana pai' ra'urihi 
hewa tomate ncala'. 37Pai' napa to 
tatuja', unto' mara-i-wadi, ba pae-i ba 
tinuja' to ntani'-na. Uma-hawo tapuna' 
hi rala tana' hamuli to ntali kaho-na 
pai' rau-na. Unto' mara-wadi-hawo to 
tatuja'-e. 38 Ka'oti-na ratuja', Alata'ala 
mpotuwu -i ntuku' konoa-na, duu'-na 
mehupa' tumai hangkaho pae ba napa-i, 
butu nyala unto' tuwu' hore-hore ntuku' 
lence-ra moto-ra-rawo. 3? Ane tapekiri 
wo'o hawe'ea binata to tuwu' hi wongko 
dunia', uma ntumuu hibalia lence-ra. 
Manusia', kahanyala-na lence-ra. Danci, 
kahanyala-na lence-ra. Uru, kahanyala- 
na lence-ra. Butu nyala binata, 
hore-hore ntani'-na lence-ra. “0 Wae 
wo'o to hi langi', hewa eo, wula pai' 

betue', uma hibalia hante to hi dunia'. To 
hi langi'-hawo, kahanyala-na kancola-ra, 
pai' to hi dunia' kahanyala-na kancola- 
ra. H Pehini eo kahanyala-na. Pehini 
wula, pehini betue' hore kahanyala-na 
wo'o. Bangku' betue'-betue'-hawoe', 
hore-hore hanyala moto wo'o-rawo 
pehini-ra. 2 Wae-mi mpai' tomate-e ane 
tuwu' nculii'-ra. Bula-ta tuwu' hi dunia' 
toi, lente pai' mpe'ahii' woto-ta. Ane 
mate-ta mpai', woto-ta ratana pai' jadi' 
pope. Aga ane rapotuwu' nculii'-tapa 
mpai', rabalii'-mi woto-ta toi jadi' woto 
to moroho pai' ncola, to uma-pi mate 
ba jadi' pope. 43 (15:42) #To ratana, 
woto-ta to natao tuwu' hi dunia' toi. Aga 
ane rapotuwu' nculii'-ta-damo mpai', 
rabalii' woto-ta jadi' woto to natao 
mo'oha' hi suruga sabana baraka' Inoha' 
Tomoroli'. Woto-ta tempo toi, woto to 
natao mo'oha' hi dunia'. Woto-ta hi 

eo mpeno, woto to natao mo'oha' hi 
suruga. P Hewa to te'uki' hi rala Buku 
Tomoroli': Alata'ala mpajadi' manusia' 
to lomo'-na, to rahanga' Adam, pai' 
nawai'-i katuwua'. Aga Kristus ma'ala 
rahanga' Adam to ka'omea-na. Hi'a to 
mpowai'-ta katuwua' to lompe' duu' 

kahae-hae-na. “8 Alata'ala uma kaliliu 
mpobalii' woto-ta bona natao-ta mo'oha' 
hi suruga. To lomo'-na nawai'-taka, 
woto-ta to natao mo'oha' hi dunia' toi. 
Mpeno-damo pai' lako' nawai'-ta woto 
to natao mo'oha' hi suruga. “Manusia! 
to lomo'-na rapajadi' ngkai tana', pai'-i 
mo'oha' hi wongko dunia' toi. Aga Kristus 
ma'ala rahanga' Adam karodua-na. 
Hi'a, ngkai suruga-i-hana. # Hawe'ea 
tauna hi dunia', tuwu' hewa Adam, 

apa' muli-na omea-ta. Aga hawe'ea to 
mosidai' hante Kristus mporata katuwua' 
to ngkai suruga, hewa katuwu'-na 
Kristus. 49Tempo toi, katuwu'-ta 

hewa katuwu'-na Adam, apa' woto-ta 
woto to natao mo'oha' hi dunia'-pidi. 
Mpeno-damo pai' lako' tuwu'-ta hewa 
Kristus, pai' nto'u toe mpai' woto-ta 
natao mo'oha' hi suruga. 2 Ompi'-ompi', 
patuju-ku hewa toi: woto-ta hi dunia' 
toi rapajadi' ngkai ihi pai' raa': uma-ta 
mpai' ma'ala mo'oha' hi rala Kamagaua 
Alata'ala to hi suruga hante woto-ta 

to hewa toi. Uma-ta ma'ala mo'oha' 

hi suruga hante woto-ta to bisa mate 
toi, apa' uma-hana ria kamatea hi ria. 
51 Jadi', bona ni'inca, ku'uli'-kokoi tudui' 

to ko'ia napopehuwu Alata'ala ngkai 
owi, aga napopehuwu-mitaka tempo toi. 
Ane rata nculii'-ipi mpai' Pue' Yesus, 
ria-ta-pidi to ko'ia mate. Aga hawe'ea-ta 
bate kana rabalii', lompe' to tuwu'-pidi 
lompe' to mate-ramo. 32Tohe'e mpai' 
jadi' ncorobaa, rala-na hampinisi mata, 
nto'u karatuwui'-na sangkakala to 
ka'omea-na. Apa' nto'u sangkakala toe 
ratuwui', tomate rapotuwu' nculii' hante 
katuwua' to uma ria kahudua-na, pai' 
kita' to tuwu'-pidi rabalii' wo'o-tamo- 
tawo. 33 Apa' woto-ta to bisa mate 

pai' jadi' pope tohe'i-e, kana rabalii' 
jadi' woto to uma ria kamatea-na pai' 
to uma jadi' pope. Jadi', ane rabalii' 
mpu'u-damo woto-ta tohe'i-e, lako' 
ree-di mpai' kadupa'-na lolita to te'uki' 
hi rala Buku Tomoroli' owi to mpo'uli': 
"Alata'ala mpodagi kamatea, uma-pi 
ria kamatea." 74(15:53) >> Alata'ala 
mpobahaka-ta mpai' ngkai hawe'ea to 
mpokeni kamatea, uma-pi mpai' ria 
kuasa-na kamatea hi kita'. 3? Manusia' 
kana mate sabana jeko'. Pai' jeko' 
manusia' kana rahuku' apa' mpotiboki 
Atura Pue'. »' Aga tarima kasi ta'uli' hi 
Alata'ala, apa' nabahaka-tamo ngkai 

hawe'ea toe we'i, pai' nawai'-ta pedagia, 
sabana petauntongoi'-na Yesus Kristus 
Pue'-ta. >? Ngkai toe-mi ompi'-ompi' 

to kupe'ahi', pakaroho pepangala'-ni, 
neo'-koi mogego', baka' oa'-koi mpobago 
bago Pue', apa' ni'inca moto-hawo napa 
to nipobago-ki Pue' uma-hawo mpai' 
bayangi', bate ria hiwili-na. 


1 6 1 Kakaliliua-na ompi', 
mpotompo'wiwi-a doi to 
nirumpu bona mpotulungi ompi' 
hampepangalaa'-ta to mpe'ahii' tuwu'-ra 
hi tana' Yudea. Kuperapi' bona nibabehi 
hewa to kuhawai'-raka to Kristen to hi 
tana' Galatia. ? Butu eo Mingku, butu 
dua-ni mpatani' doi hi tomi-ni, hore-hore 
ntuku' pomporataa-ni. Timamahi-koi doi 
tetu duu'-ku rata, bona neo' karata-ku- 
damo pai' lako' nirumpu. 3 Ane rata-apa 
mpai', nipelihi ba hangkuja dua doo-ni 
to nisarumaka, kuwai'-ra-damo sura 
kakamua-ra, pai' kuhubui-ra mpokeni doi 
pewai'-ni tetu hilou hi ngata Yerusalem. 
4Pai' ane lompe' ni'uli', hilou moto-a 
dohe-ra. ? Kupencuai' moto-koi mpai' 
ane oti-a mpencuai'-ra to Makedonia, 
apa' doko' hilou hi ria-a ulu. € Konoa-ku 
bona mahae hala'-a mpai' dohe-ni, 


1 KORINTUS 16.7-15 821 


ba duu'-na timpaliu tempo lengi', 

bona ane timpaliu-damo tempo lengi' 
nipope'ongko'-ama mpokaliliu pomako'- 
ku ba hiapa kahiloua-ku. ' Uma-a 

dota mpojolo-wadi mpencuai'-koi. Ane 
napokono Pue', konoa-ku bona mahae 
hala'-a mpai' dohe-ni. 8 Aga tempo toi, 
hi rehe'i-a ulu hi ngata Efesus duu' rata 
eo bohe Pentakosta. ? Apa' hi rehe'i wori' 
bago to mokalaua, nau' wori' wo'o to 
me'ewa. 10 Ane rata-ipi mpai' Timotius, 
kusarumaka nitarima lompe'-i-hawo, 
bona neo'-i koro' dohe-ni, apa' hibalia 
bago-kai to kipobago-ki Pue'. 11 Jadi', 
nee-neo' mpai' ria to uma mposaile -i. 
Pope'ongko' lompe'-i, bona rata nculzii'-i 
mpai' hi rehe'i hante kalompe'-na, apa' 
rehe'i-a mpopea-i hante doo-doo-na. 
12 Kakaliliua-na, ane ompi'-ta Apolos, 
wori' ngkani moto-mi ku'uli'-ki: "Ria-ra 
ompi' to neo' me'ongko' hilou hi Korintus. 
Agina hilou wo'o-ko-kowo dohe-ra." 
Aga ko'ia nahiloi nono-na tilou tempo 
toi. Aga ane ria-pi loga-na, tilou moto-i 
mpai'. 3 Mo'inga'-inga'-koi, pakaroho 
pokore-ni! Pakaroho-koi pai' bia' hi 
pepangala'-ni! 14 Hawe'ea to nibabehi, 
babehi hante ahi'. 1? Ompi'-ompi', 

tantu ni'inca moto-ra hira' Stefanus 
hantomia, kahira'-na toe-mi to lomo'-na 
jadi' to Kristen hi propinsi Akhaya, 
pai'-ra mpotonu katuwu'-ra hi Pue' 
doko' mpotulungi-koi to mpotuku' Pue'. 
Jadi', kuperapi' mpu'u ompi' 18 bona 
nipengkorui mpu'u-ra, nte hawe'ea 
tauna to hampobagoa-ra hi rala pobago 
Pue'. 1/ Goe'-a karata-ra Stefanus, 
Fortunatus pai' Akhaikus hi rehe'i. Hewa 
hira'-mi posampei-ni tumai hi aku'. 

18 Hira' toe-mi mporohoi nono-ku, hewa 
kararohoi-na wo'o-mi nono-ni. Toe pai' 
kuperapi' bona nibila' tauna to hewa 
hira'. 19 Hawe'ea to Kristen to hi propinsi 
Asia mpakatu tabe-ra hi koi'. Akwila pai' 
Priskila nte to Kristen to mogampara hi 
tomi-ra mpo'uli' wori' tabe hi rala Pue'. 
20 Hawe'ea ompi'-ni hi rehe'i mpakatu 
tabe-ra hi koi'. Mometabe-tabe-koi 
hante nono mpu'u ane hirua'-koi hi 
pogamparaa. 21Bagia sura tohe'i aku' 
moto-mi to mpo'uki': wori' tabe ngkai 
aku' Paulus! 22 Tauna to uma mpoka'ahi' 
Pue' Yesus, kana natotowi-ra Alata'ala. 
Maranata! Tumai-moko Pue'! 23 Pue' 
Yesus mpogane'-koi! 24 Kupoka'ahi'-koi 
omea hi rala Kristus Yesus. Hudu rei. 

1 1 Sura toi ngkai aku' Paulus, to 
na'ongko' Alata'ala jadi' suro Kristus 
Yesus ntuku' konoa-na, pai' ngkai 
Timotius, ompi' hampepangalaa'-ta, 
kipakatu tilou hi koi' ompi'-ompi' to 
mepangala'-mi hi Alata'ala to hi ngata 
Korintus, duu'-na hi hawe'ea to Kristen 
to hi propinsi Akhaya. ? Wori' tabe: 
mekakae-kai hi Alata'ala Tuama-ta pai' 
Pue' Yesus Kristus bona nagane'-koi 
ngkai kabula rala-na pai' nawai'-koi 
kalompea' tuwu'. 3 Mai-tamo mpo'une' 
Alata'ala Tuama-na Pue'-ta Yesus 
Kristus! Apa' Hi'a-mi Tuama-ta to bohe 
ahi'-na, Hi'a-mi Alata'ala to mporohoi 
oa' nono-ta. “Narohoi nono-kai hi rala 
butu nyala kasusaa' to mporumpa'-kai, 
bona hante karohoa to kitarima ngkai 
Hi'a toe, ma'ala wo'o-kai mporohoi nono 
doo to hi rala kasusaa' ba napa-napa. 

> Kaparia to narata-mi Kristus, wori' wo'o 
to kirata kai'. Aga wori' wo'o-mi karohoa 
nono to kirata ngkai Kristus. “Ane 
mporata-kai kaparia, napo'ohea Alata'ala 
bona ma'ala-kai mporohoi nono-ni 
ompi', bona koi' mporata kalompea', 
apa' mporata kaparia wo'o-moko-koiwo 
hewa to kirata kai'. Jadi', ane Alata'ala 

mporohoi nono-kai hi rala kaparia-kai, 
bate narohoi wo'o-koiwo nono-ni, bona 
ntaha-koi hi rala kaparia. ' Toe pai' uma 
morara' nono-kai hi koi', ki'inca bate 
ntaha mpu'u-koi hi rala kaparia. Apa' 
ki'inca kamporata-ni kaparia hibalia 
hante kai', pai' Alata'ala bate mporohoi 
nono-ni hibalia hante kai'. 3 Ompi'-ompi', 
bona ni'inca, gaga rahi kasusaa' to 
mporumpa'-kai wengi hi propinsi Asia. 
Motomo lia kasusaa' toe, meliu ngkai 
pakulea'-kai, alaa-na mere'-mi nono-kai, 
ki'uli' olo" mpobira'-kai tuwu'. ? Ki'uli': 
"Bate mate mpu'u-ta mpai' tohe'i-e." Aga 
tohe'e majadi' bona neo'-kai ncarumaka 
karohoa-kai moto, ncarumaka Alata'ala- 
wadi-kai, apa' Hi'a-mi to mpotuwu' 
tomate. 10 Jadi', ompi'-ompi', nabahaka 
mpu'u-makai ngkai kasusaa' to gaga 
toe wengi, duu'-na uma-waka-kaiwo 
mate. Pai' bate nabahaka wo'o-kai 
mpai' ngkai kasusaa' to majadi' tempo 
toi-e. Pai' kisarumaka nabahaka-kai 
ngkai kasusaa' to majadi' hi eo-eo 

to rata.  Pai' koi' wo'o ompi' kana 
mpohorongko-kai hante posampaya-ni. 
Apa' ane wori' tauna mposampayai-kai, 
Alata'ala bate mpogane'-kai, alaa-na 

wori' tauna mpo'uli' tarima kasi hi 
Alata'ala. 1? Bohe nono-kai ompi', apa' 
ki'inca kamoroli' mpontolumanu'-na 
nono-kai. Monoa' po'ingku-kai hi hawe'ea 
tauna, peliu-liu-nami po'ingku-kai hi 
koi'. Hawe'ea to kibabehi, uma ria 

to kiwunii', monoa' patuju-kai, bate 
ntuku' konoa Alata'ala. Po'ingku-kai uma 
ntuku' kapantea manusia', mo'ingku-kai 
ntuku' petulungi-na Alata'ala hi kai'. 

13 Napa to ki'uki'-kokoi, to monoto-na 
nibasa, ni'inca pai' nipaha-wadi. Ria 
moto-mokoi hantongo' to mpopaha 
patuju-kai, aga ria wo'o-pidi to ko'ia 
mpopaha. Jadi', kusarumaka koi' omea 
mpai' mpopaha patuju-kai, bona ane 
rata-ipi mpai' Pue'-ta Pue' Yesus, bohe 
nono-ni sabana kai', hewa kai' wo'o 
bohe nono-kai sabana koi'. 14(1:13) 

15 Jadi', apa' ku'uli' ni'inca mpu'u ihi' 
nono-kue, toe pai' ria patuju-ku wengi 
mpencuai'-koi rongkani, bona mporata 
wo'o-koi rasi' rongkani. Patuju-ku 
wengi, ke tilou ncala'-a mpencuai'-koi 
hi pomako'-ku tumai hi Makedonia, 
pai' ane nculii'-apa mpai' ngkai rei, 
kupehanii wo'o-koi, bona nitulungi-a hi 
pomakoa'-ku hilou hi Yudea. 18 (1:15) 

17 Aga mobali'-mi patuju-ku toe-e wengi. 
Ha ni'uli' wae, uma monoa' tipa'-kue? 
Ha ni'uli' kubabehi patuju-ku ntuku' 
kadota-ku moto, hangkani mpo'uli' "To'," 
hampegoli mpo'uli'-a "Uma"? 18 Uma-e' 
waetu ompi'! Hewa janci Alata'ala hi 
kita' monoa', wae wo'o lolita-kai hi koi' 
ompi' monoa'. Uma ki'uli' hangkani 
"Io" hangkani "Uma." 19 Apa' kai' Silas 
pai" Timotius, kiparata-kokoi kareba 
ngkai Yesus Kristus, Ana' Alata'ala. Pai' 
Yesus Kristus toei, uma mobali'-bali' 
patuju-na hi kita', hangkani mpo'uli' 
"Io'" hangkani "Uma." Bate monoa' 
patuju-na hi kita'. 20 Apa' uma mowo 
kawori' janci-na Alata'ala hi kita', pai' 
hawe'ea janci-na toe bate madupa' omea 
sabana posidaia'-ta hante Yesus Kristus. 
Toe pai' ane mpo'une'-ta Alata'ala, 
ta'uli'-mi: "Amin! Bate wae mpu'u!" apa' 
bate madupa' mpu'u janci Alata'ala hi 
kita' sabana Yesus Kristus. 2! Alata'ala 
moto-mi to mporohoi-ta omea, lompe' 
kai' lompe' koi' ompi', bona mosidai'-ta 
hante Kristus. Tungkai' napelihi-tamo 
jadi' bagia-na, 22 pai' nawai'-ta Inoha' 
Tomoroli' hewa pompetonoi-na kakita'- 
nami bagia-na. Inoha' Tomoroli' toei 

hewa saa' Alata'ala hi rala nono-ta, 

to mporohoi pojanci-na hi kita', bona 
monoa' hi kita" kanawai'-ta hawe'ea 

to najanci-mitaka hi eo mpeno-na. 

23 Ompi'-ompi', uma-a boa', Alata'ala 
sabi -ku. Na'inca ihi' nono-ku, ka'uma-ku 
oko tilou hi Korintus wengi apa' uma-a 
dota karapo' rahi mpoparesai'-koi. 

24 Uma-kai dota mpohawai' ntarurua'- 
koi, apa' moroho ami'-mi pepangala'-ni 
hi Kristus. Patuju-kai doko' mobago-kai 
hangkaa-ngkania hante koi', bona 

goe -koi. 

1 Jadi', ku'uli' agina neo'-a ulu tilou 
mpencuai -koi, apa' uma-a dota 
mpakasusa' tena nono-ni, hewa to jadi' 
nto'u pencua'-ku to ri'ulu-e wengi. 2Apa' 

ane kupakasusa' nono-ni, hema lau- 
damo mpai' to mpotanta'u-a? Uma mpai 
hema, apa' koi' to kupakasusa' nono-nie, 
koi' lau-di to ma'ala mpotanta'u-a. 
3Toe-mile patuju-ku mpo'uki' sura 
toe-e wengi, bona ane rata mpu'u-a 
mpai', uma-pi nipakasusa' nono-ku. 
Apa' kakoo-kono-na, koi'-dile to kana 
mpakagoe' nono-kue. Pai' monoto 

hi aku', ane goe'-a, koi' wo'o mpai' 
goe'. “Nto'u-ku mpo'uki' sura toe 

wengi, susa' nono-ku, hewa motomo 

lia ku'epe, duu'-na tudo' ue mata-ku. 
Bela patuju-ku mpo'uki' sura toe bona 
mpakasusa' nono-ni. Ku'uki' sura toe 
bona ni'inca beiwa kabohe ahi'-ku hi 
koi'. > Jadi' ane ni'anu, masala' mpu'u-i 
wengi, tapi' uma muntu' aku'-wadi to 
napedahi nono-ku. Koi' wo'o napedahi 
nono-ni omea. Aga, bona neo' wa 
karapo' rahi lolita-ku, agina ku'uli' 
ria-koi hantongo' to napedahi nono-ni. 

6 Kaworia'-ni hi Korintus, nihuku'-imi- 
hawo. Jadi', ku'uli'-kokoi, hono'-mi-hawo 
pehuku'-ni tetu-e. 7 Ni'ampungi pai' 
nitanta'u-imi-hawo. Nee-neo' mpai' 
susa' rahi na'epe, alaa-na mere'-mi 
nono-na. Toe pai' kuperapi' bona 
nipopohiloi-i-hawo ahi'-ni. ? Hi rala 
sura-ku to ri'ulu wengi, kuhubui-koi 
mpohuku '-i. Patuju-ku mpo'uki' sura 
toe, bona kuponciloi-kokoi ba nituku' 
wa hawe'ea hawa'-ku ba uma. Pai' 
nituku' mpu'u-mi hawa'-ku toe-e wengi. 
10 Aga hewa toe lau, ku'uli' agina neo'-ipi 
nihuku' oa'. Ane ni'ampungi-imi-hawo, 
aku' wo'o mpo'ampungi-i. Ane ria mpu'u 
sala'-na hi aku', ku'ampungi-i-kuna. 
Kristus mpo'inca ihi' nono-ku! Apa' 

konoa-ku bona hintuwu'-koi. 11 Toe 
pai' ku'uli' agina ta'ampungi-i-hawo, 
bona neo' mpai' napoka'alai Magau' 
Anudaa' mposori-ta. Apa' ta'inca 
moto-mi akala-na. 12 Kakaliliua-na 
ompi', pe'ongko'-ku wengi ngkai ngata 
Efesus, hilou-a mpokeni Kareba Kristus 
hi ngata Troas. Karata-ku hi Troas, 
Pue' mpobea ohea-ku bona mobago-a 
hi ria. 13 Aga nau' wae, uma oa' rodo 
nono-ku, apa' ko'ia ku'epei kareba to 
nakeni Titus ngkai koi'-e ompi'. Toe pai' 
mpalakana-ama hi ompi'-ompi' to hi 
ria, pai' kaliliu-ama tumai hi Makedonia 
toi-e. 1t? Aga mpo'uli'-a tarima kasi 

hi Alata'ala, apa' ngkai posidaia'-ta 
hante Kristus natete' oa'-ta dohe-na 
pai' nawai'-tamo pedagia. Batua-na, 
hiapa kahiloua-kai, kipalele Kareba 
Lompe' bona hawe'ea tauna mpo'epe 
pai' mpo'inca Alata'ala. 1? Hi poncilo-na 
Alata'ala, kai' hewa dupa' to ratunu, to 
ra'enga' hawe'ea tauna. Apa' kai'-mi 

to nasuro mpopalele Kareba Kristus hi 
hawe'ea tauna. Hi tauna to mpopangala' 
Kareba Lompe', kai' hewa anu mohonga, 
apa' ki'uli'-raka kareba to mpowai'-ra 
katuwua' to lompe' duu' kahae-hae-na. 

Aga hi tauna to mposapuaka Kareba 
Lompe', kai' hewa anu mohoa, apa' 
ki'uli'-raka kanahuku'-ra mpai' Alata'ala 
hi rala naraka. Hema mpai' to mpakule' 
mpobago bago toe? Hante pakulea'-ta 
moto, uma ami' hema. 12(2:15) 17 Aga 
uma wo'o-kai hewa tauna hantongo' 
to doko' mponcawa babalua'-ra Lolita 
Alata'ala. Moroli' patuju-kai, makono 
lolita-kai, apa' Alata'ala-mi to mpohubui- 
kai ngkeni Kareba Kristus, pai' Hi'a wo'o 
to mpotiroi-kai. 

1 Aga neo' ni'uli' wae, mpope'une' 

wo'o-makai toi-e! Uma-kai hewa 
guru agama to hantongo' tetura lou. 
Karata-ra hi ngata-ni, mpopehuwu-ra 
sura pe'une' ngkai doo bona nitarima-ra. 
Pai' ane me'ongko'-rapa ngkai ngata-ni, 
merapi' wo'o-ramo sura pe'une' ngkai 
koi'. Kai' uma mingki' mporata sura to 
hewa tetu. 2Koi' moto-mile sura pe'une' 
kakamua-kaie. Koi' hewa sura to te'uki' 
rala nono-kai, apa' kipoka'ahi'-koi. Hiapa 
pomakoa'-kai, kitutura hi hawe'ea tauna 
kanitarima-na Kareba Lompe' to kikeni. 
3 Pai' meliu ngkai toe, ngkai po'ingku-ni 
ompi', monoto-mi hi hawe'ea tauna 
wua' pobago-kai mpokeni lolita Kristus 

hi koi'. Ma'ala-mi ta'uli', koi' hewa sura 
to na'uki' Kristus. Napa to na'uki' hi 
rala nono-ni toe meliu kalompe'-na 
ngkai sura to te'uki' hante tinta ba to 
te'uki' hi watu po'ukia', hewa Atura 
Musa to te'uki' owi hi watu po'ukia'. 
Apa' Kristus mpo'uki' lolita-na hi rala 
nono-ni hante baraka' Inoha' Alata'ala to 
Tuwu'. #Pai' daho'-kai mpotompo'wiwi 
woto-kai moto hewa toe-e, apa' 
mposarumaka Alata'ala-kai, pai' Kristus 
to mpopelihi-kai jadi' topobago-na. 

> Uma ki'uli' wae, kipakule' moto ngkamu 
bago toi. Uma ngkai pakulea'-kai moto, 
Alata'ala-hana to mpowai'-kai pakulea'. 
6 Nawai'-kai pakulea' jadi' topobago-na 
to mpokeni Pojanci-na to bo'u hi 
manusia'. Pojanci-na to bo'u toe, bela 
atura-atura to te'uki'-wadi. Pojanci-na 
to bo'u toe, kanawai'-ta katuwua' to 
bo'u ngkai Inoha' Tomoroli'. Apa' ane 
doko' jadi' monoa'-ta hi poncilo Alata'ala 
hi kampotuku'-ta atura to te'uki'-wadi, 
bate mporata-ta kamatea. Tapi' ane 
mpotuku'-ta Alata'ala ngkai baraka' 
Inoha' Tomoroli', mporata-ta katuwua' to 
lompe' duu' kahae-hae-na. 7 Owi Pue' Ala 
mpo'uki' Atura-na hi watu po'ukia', pai' 

nawai'-ki nabi Musa. Nto'u toe, to Yahudi 
uma radadahi mponaa lio-na Musa, 
apa' lio-na mehini hante kabaraka'-na 
Alata'ala. Tapi' pehini to hi lio-na Musa 
toe hampai'-wadi, pai' mo'uncu moto 
duu'-na ora. Atura Pue' to te'uki' hi 
watu toe mpokeni kamatea hi manusia', 
apa' uma takulei' mpotuku'. Aga nau' 
wae, bohe moto wo'o kabaraka'-na 
Alata'ala to rahilo to Yahudi hi lio-na 
Musa nto'u toe. Jadi', ane hewa toe 
kabaraka'-na atura to mpokeni kamatea, 
8 peliu-liu-nami kabaraka'-na Pojanci 
Alata'ala to bo'u, to mpowai'-ta Inoha' 
Tomoroli' hi rala nono-ta. ?To Yahudi 
owi jadi' masala' hi poncilo Alata'ala apa' 
ratiboki Atura-na. Aga nau' wae, uma 
mowo kabaraka'-na Alata'ala to rahilo 
to Yahudi nto'u toe. Jadi', hangkedi' 
kabaraka'-na Pojanci Alata'ala to bo'u, 
apa' Pojanci-na toe mpomonoa'-ta hi 
poncilo-na. 19 Bohe moto kabaraka'-na 
Pojanci to ri'ulu. Tapi' ane tapopohibalia 
baraka' toe hante baraka' Pojanci to 
bo'u, ma'ala ta'uli': to ri'ulu uma-pi ria 
kabaraka'-na. tt Apa' ane mobaraka' 
Pojanci to ri'ulu to hampai'-wadi, 
meliu-liu kabaraka'-na Pojanci to bo'u 

to tida duu' kahae-hae-na. 12Jadi', 
apa' bohe poncarumakaa-kai hi Pojanci 
Alata'ala to bo'u-e, daho'-kai mpopalele 
Kareba Lompe' hante kanoto-noto-na. 
13 Uma ria to kiwunii'. Uma-kai hewa 
nabi Musa owi, to mpowuni lio-na hante 
karamua-na. Nakaramuai lio-na bona 
to Yahudi uma mpohiloi pehini-na to 
mo'uncu moto duu'-na ora. 14Pai' to 
Yahudi toera-rawo, tebohotii wo'o-rawo 
pekiri-ra, uma rapaha patuju-na 

Atura Pue'. Duu' rata tempo toi, ane 
mpobasa-ra sura Pojanci to mahae, 
ma'ala ta'uli': ria oa'-pidi karamua 

to mpoputu' pekiri-ra. Sampale ane 
mepangala'-ra hi Kristus, pai' monoto-di 
nono-ra. 1?Duu' rata tempo toi, ane 
mpobasa-ra sura to na'uki' nabi Musa, 
ma'ala ta'uli' teputu' oa'-pidi nono-ra 
hante karamua. t° Aga ane mobali'-mi 
nono-ra pai'-ra mepangala'-mi hi Pue', 
karamua toe telali moto-mi ngkai 
nono-ra. 17 Apa' Pue', Hi'a-mi Inoha' 
Tomoroli'. Pai' ane Inoha' Pue' mo'oha' 
hi rala nono-ta, tebahaka-tamo ngkai 
hawe'ea to mpogaa'-ta ngkai Pue'. 

18 Jadi', hawe'ea-ta to mepangala' hi 
Pue', uma-pi ria karamua to mpoputu' 

nono-ta. Ta'inca kabaraka'-na Pue', 
pai' baraka'-na toe mpobalii' ncuu-mi 
nono-ta. Kahaa-haea, katedoo-donihia 
baraka' Pue' hi rala tuwu'-ta duu'-na 
hibalia hante Hi'a-tamo. Inoha' Pue' 
moto-mi to mpobago bago toe hi rala 
nono-ta. 
4 1 Alata'ala mpo'ongko'-kai jadi' 
topobago-na, kipakule' mpokamu 
bago toi sabana petulungi-na hi kai'. 
Toe pai' uma mere' nono-kai. 2 Kitadi-mi 
hawe'ea gau' to me'eai', uma ria 
to kiwunii', uma-kai mpobagiu doo, 
uma-kai mpohala'weo Lolita Alata'ala. 
Mpoparata-kai napa to makono hante 
kalonto'-lonto'-na, bona hawe'ea tauna 
mpangaku' kamakono-na kareba to 
kikeni. Alata'ala mpotiroi-kai! 3 Ria moto 
tauna to uma mpangalai' Kareba Lompe' 
to kikeni. Tauna to mpotoa' naraka, 
hira' toe-mi to uma mpangalai'-e. 
Ma'ala-mi ta'uli', ria to mpoputu' nono-ra 
alaa-na uma-ra dota mpangala' Kareba 
Lompe'. “Noto anudaa' to mpokuasai 
dunia' toi mpohilingai'-ra, bona neo'-ra 
mpangalai' Kareba Lompe'. Baja ngkai 
Kareba Lompe' uma mpobajahi nono-ra. 
Jadi', uma oa' ra'incai kabohe tuwu'-na 

Kristus, to hibalia tuwu'-na hante 
Alata'ala. ?Uma-kai mpopalele hanga'- 
kai moto. To kipalele-hanale, kareba 

to mpo'uli' Yesus Kristus kaHi'a-na 
Pue'. Pai' kai'-kaiwo, batua-nikai, ntuku' 
hawa'-na Yesus. ê Apa' nto'u Alata'ala 
mpopajadi' langi' pai' dunia', na'uli' hewa 
toi: "Ngkai kabengia-na mehupa' baja!" 
Pai' Alata'ala toe wo'o-mi to mpobajahi 
nono-ta, bona ta'inca kabohe tuwu'-na. 
Hewa to Yahudi owi mpohilo pehini-na 
Alata'ala hi lio-na Musa, wae wo'o ta'inca 
kabohe tuwu'-na Alata'ala ane ta'inca-imi 
Yesus Kristus. ' Bohe mpu'u baraka' 

to mobago hi rala katuwu'-kai, apa' 
Alata'ala mposarumaka-kai mpokeni 
baja-na toe. Hiaa' kai', manusia'-wadi- 
ka-kaiwo. Kai' hewa kura tana'-wadi, 
aga nau' wae, to ihia' rewa to masuli' lia 
oli-na. Ngkai toe-mi, monoto hi hawe'ea 
tauna baraka' to ria hi kai', baraka' 

to ngkai Alata'ala, bela baraka'-kai 
moto. 3 Ngki'ii ngka'ana narumpa'-kai 
kaparia, aga uma-kai te'upi'. Pontu-na 
tuhu-mi nono-kai, aga uma mere' 
nono-kai. ?Rasesa'-kai, aga Pue' uma 
mpopalahii-kai. Rapao'-kai alaa-kai 
padungka-dungka, aga uma-kai mate. 

10 Hjapa pomakoa'-kai, mponyanyo 
kamatea ncuu-kai hibalia hante Pue' 
Yesus. Toe majadi' bona monoto hi 
hawe'ea tauna katuwu'-na Yesus hi 

rala nono-kai. tt Batua-na: bula-kai 
tuwu'-pidi hi dunia' toi, ria oa' tauna 

to doko' mpopatehi-kai apa' mpotuku' 
Pue' Yesus. Toe majadi' bona monoto 
hi hawe'ea tauna katuwu'-na nculii'-mi 
Pue' Yesus, apa' rahilo baraka'-na 

hi rala woto-kai to lente toi. 12Jadi', 
mponyanyo kamatea ncuu-kai. Aga uma 
kitapari, apa' ngkai pobago-kai toe, 

koi' mporata katuwua' to lompe' duu' 
kahae-hae-na. 13 Hi rala Buku Tomoroli', 
te'uki' hewa toi: "Ngkai pepangala'-ku, 
pai' daho'-a mololita." Bate hewa toe 
wo'o-maka-kaiwo. Mepangala'-kai hi 
Pue' Ala, toe pai' daho'-kai mololita. 

14 Alata'ala mpotuwu' nculii' Pue' 
Yesus. Toe pai' ki'inca bate rata mpai' 
tempo-na napotuwu' nculii' wo'o-kai kai' 
dohe Pue' Yesus, pai' narumpu-kai hi 
nyanyoa-na, hangkaa-ngkania hante 
koi'. 19 Hawe'ea kasusaa' to kikolo, kikolo 
bona koi' mporata kalompea'. Apa' ane 
kawoo-woria' tauna mpo'epe Kareba 
Lompe' pai' Alata'ala mpohore-ra ngkai 

huku' jeko'-ra sabana kabula rala-na, 
kawoo-woria' wo'o to mpo'uli' tarima 
kasi hi Alata'ala, alaa-na hanga'-na 
rapomobohe. 1?Jadi', toe pai' ku'uli' 
we'i, uma mere' nono-kai. Nau' woto-kai 
toi ka'uu-uncua roho-na, aga nono-kai 
rabo'ui ncuu butu eo-na. 17 Kasusaa' 
to tarata tempo toi, monangko' pai' 
hampai'-wadi. Pai' ngkai katida-ta hi 
rala kasusaa' toi, mporata-ta mpai' 
kabohe tuwu' to tida duu' kahae-hae-na. 
Kasusaa' to tarata tempo toi, hangkedi' 
siu'-wadi ane tapopohibalia hante kabohe 
tuwu' to tarata hi eo mpeno. 18Jadi', 
uma-ta mpenonoi napa to kahiloa. To 
tapenonoi-le, to ko'ia kahiloa. Apa' to 
kahiloa, hampai'-wadi. To ko'ia kahiloa 
tida duu' kahae-hae-na. 

1 Woto-ta hi dunia' toi hewa tomi 

to tapo'ohai' hampai'-wadi. Pai' 
ta'inca moto, ane tomi-ta toi rakero 
(batua-na, ane mate-ta), Alata'ala 
mporodo-taka hameha' tomi hi suruga, 
to uma rababehi manusia' pai' to tida 
duu' kahae-hae-na (batua-na, woto-ta 
to bo'u). 2Bula-ta tuwu'-pidi hi dunia' 
toi, ntodohaka-ta pai' mpokahina-ta 
woto-ta to bo'u hi suruga. 3 Kakono-na, 

uma-ta dota mate pai' mpalahii woto-ta 
toi-e. Konoa-ta bona tasampei woto-ta 
toi hante woto-ta to bo'u toe mpai'. 

4 Apa' bula-ta tuwu'-pidi hi dunia' toi, 
ntodohaka-ta apa' motomo kinolo-ta. 
Aga neo' ta'uli' wae, doko' mate-ta 
bona mpalahii woto-ta toi. Konoa-tale, 
bona neo'-ta mate, tapi' bona woto-ta 
toi kaliliu tesampei hante woto to 
tuwu' duu' kahae-hae-na. ? Alata'ala 
moto-mi to mporodo-taka hawe'ea toe, 
pai' nawai'-ta Inoha' Tomoroli' hewa 
tanda kanawai'-ta wo'o mpai' woto to 
bo'u hi suruga. 8 Toe-mi pai' moroho 
oa' nono-kai. Ta'inca moto, woto-ta 

toi hewa tomi to tapo'ohai' hi dunia' 
toi. Jadi', bula-ta tuwu'-pidi hi dunia' 
toi, molaa-ta ngkai Pue', 'apa' bula-ta 
tuwu' hi dunia' toi-pidi, tatuku'-i Pue' 
ngkai pepangala'-ta, uma-hawo ngkai 
katahilo-na. 8 Jadi', moroho oa' nono-ta. 
Nau' ba mate mpu'u-ta, taporasi' lau-mi 
apa' ane mogaa'-ta ngkai woto-ta toi, 
dohe Pue'-tamo. ? Uma ta'incai ba 
narata-ta mpai' Pue' bula-ta tuwu'-pidi 
ba mpolia' mate-tamo. Aga nau' ba 
beiwa, tahuduwukui oa' mpobabehi 
napa to mpakagoe' nono-na. 1? Apa' 

bate rata mpai' tempo-na, kita' omea 
kana mponyanyo Kristus bona nawile 
pobago-ta, pai' butu dua-ta mporata 
hiwili pobago-ta to tababehi bula-ta hi 
dunia' toi-pidi, ba lompe' ba dada'a- 

di. H Jadi', koro'-makai mpobabehi 
napa-napa to uma napokonoi Pue', apa' 
ki'inca kanawile-ta omea mpai'. Toe pai' 
kihuduwukui mpokeni tauna mepangala' 
hi Pue' Yesus. Alata'ala mpo'inca ihi' 
nono-kai. Pai' kusarumaka ompi', 
uma-pi ria-koi to morara' nono-ni hi 
kai', kusarumaka bona koi' omea mpai' 
mpo'inca ihi' nono-kai. 12 Neo" ni'uli' 
wae, mpo'une' woto-kai wo'o-mi toi-e. 
Patuju-kai toi, mpopo'incai-koi napa to 
lompe' to ma'ala ni'une'-kakai, bona ria 
ohea-ni mpotompoi'-ra to mposapuaka- 
kai. Apa' tauna to mposapuaka-kai 
tetura lou mpomolangko nono-ra sabana 
kapantea-ra pai' huraa-ra hi dunia' 

toi, tapi' ihi' nono-ra uma lompe'. 

13 Ria-ra to mpo'uli' wuli-kai. Ane wuli 
mpu'u-kai, toe kadoko'-kai mpotuku' 
Alata'ala hante nono-kai mpu'u. Aga 
ane monoto moto-di pekiri-kaie, toe 
bona mpotulungi-koi ompi'. 14 Ahi'-na 
Kristus-le pai' hewa toe kehi-kaie. 

Apa' ki'uli' hewa toi: Kristus mate 
mposampei hawe'ea tauna, jadi' ma'ala- 
mi ta'uli', hewa mate omea-tamo. !? Apa' 
patuju-na Kristus mate mposampei 
hawe'ea tauna, bona kita' to tuwu'-pidi 
hi dunia' toi-e, uma-pi mpotuku' 
konoa-ta moto. Mpotuku' konoa-na 
Kristus-tamo, apa' Hi'a-mi to mate pai' 
tuwu' nculii' mposampei-ta. 15 Jadi', toe 
pai' uma-pakai mpelence tauna ntuku' 
napa to kahiloa hi mali-na-wadi. Owi 
ki'uli' Kristus manusia' biasa-i-wadi, aga 
tempo toi uma-pi hewa toe pekiri-kai. 
17 Jadi', ane tauna mosidai' hante Kristus, 
manusia' to bo'u-imi. Katuwu'-na to 
ri'ulu timpaliu-mi. Mporata-imi katuwua' 
to bo'u. 18 Alata'ala moto to mpobago 
hawe'ea toe. Hante petauntongoi'-na 
Kristus, Alata'ala mpopohintuwu'-tamo 
hante Hi'a, pai' nawai'-ta pobago 
mpoparata kareba toe hi tau ntani'-na, 
bona hira' wo'o hintuwu' hante Alata'ala. 
19 Toi-mi kareba to kiparata: napa to 
nababehi Kristus napo'ohea Alata'ala 
mpopohintuwu' manusia' hante Hi'a, 
duu'-na uma-pi napoinono sala'-ra. Pai' 
nawai -kakai kai'-mi pobago mpokeni 
Lolita-na hi tau ntani'-na, bona hintuwu'- 

ra hante Alata'ala. 20 Kai' toi-mi napowiwi 
napowiti' Kristus. Mololita-kai, hewa 
Alata'ala moto-mi to mpololitai-koi. 
Jadi', hi rala hanga' Kristus kiperapi' 
bona hintuwu'-mokoi hante Alata'ala. 
21 Kristus, uma-i mojeko'. Tapi' Alata'ala 
mpopokoloi-i jeko'-ta, napohewa tauna 
to mojeko'-i bona Hi'a to mposampei-ta. 
Alata'ala mpobabehi toe bona kita' to 
mosidai' hante Kristus ma'ala napohewa 
tauna to monoa' hi poncilo-na. 
6 1 Jadi', kai' tohe'i, mobago-kai 
hangkaa-ngkania hante Alata'ala 
mpokeni lolita-na hi manusia'. Toe pai' 
kiperapi' mpu'u ompi', neo' uma nisaile' 
kalompe' nono-na Alata'ala to mpolia' 
nitarima-mi. 2Hi rala Buku Tomoroli' 
owi na'uli' Alata'ala hewa toi: "Hi tempo 
to kupakatantu ku'epe pekakae-nu, 
Kutulungi-moko, kuhore-ko ngkai huku' 
jeko'-nu." Ompi'-ompi', ku'uli'-kokoi, 
tempo toi-mile tempo to napakatantu 
Alata'ala-e. Ku'uli'-kokoi, hi eo toe-mi lau 
Alata'ala dota mpohore-koi ngkai huku' 
jeko'-ni. 3 Kipelompehi mpu'u bona uma 
kasalaia' po'ingku-kai, bona neo' mpai' 
ria to mporuge' pobago-kai mpokeni 
Lolita Alata'ala. “Hi butu nyala-na, 

kibabehi oa' po'ingku to lompe', bona 
monoto katopobago-na Alata'ala-kai. 
Tari-kai hi rala wori' nyala kapedaa', 
kaparia pai' kasusaa'. > Raweba'-kai, 
ratarungku'-kai, mo'iko tauna tumai 
mpodulu-kai. Mobago ngkoro-kai, pontu- 
na uma-kai tepoleta', pontu-na uma-kai 
tepongkoni'. Hi rala hawe'ea toe, 
monoto katopobago-na Alata'ala mpu'u- 
kai, apa' moroli' kehi-kai, ki'inca Lolita 
Alata'ala, mosabara-kai, lompe' nono-kai 
hi doo, Inoha' Tomoroli' mobago hi rala 
nono-kai, mpoka'ahi' doo-kai ngkai 
nono mpu'u. ' Monoto katopobago-na 
Alata'ala-kai, apa' kiparata tudui' to 
makono, baraka' Alata'ala monoto hi 
rala pobago-kai. Kibabehi oa' po'ingku 
to monoa', pai' po'ingku-kai to monoa' 
toe kiponcawa piho'-kai pai' kaliawo-kai, 
apa' ane monoa' po'ingku-kai, ma'ala-kai 
mpo'ewa bali', pai' ma'ala-kai mpojungki' 
pebalinai' bali'. 3 Nau' raruge' ba ra'une'- 
kai, nau' ratuntui' ba rabila'-kai, 

bate monoto katopobago-na Alata'ala 
mpu'u-kai. Ria to mpo'uli' topebagiu-kai, 
tapi' makono lolita-kai. ? Tau hantongo' 
uma mposaile'-kai, hiaa' tau hantongo' 
wo'o mpomobohe hanga'-kai. Olo' 

mpobira'-kai tuwu', hiaa' hilo, tuwu' 
oa'-pidi-kai! Rahuku'-kai, aga uma-wakai 
mate. 10 Wori' kasusaa'-kai, aga goe' 
oa' moto-kai. Kabu-kai, aga kai'-mi to 
mpokeni rasi' hi wori' tauna. Hiloa-na 
hewa uma-kai nakariai napa-napa, tapi' 
kakoo-kono-na ria omea moto-di hi kai'- 
e. 11Ompi'-ku to Korintus! Kipolonto'-mi 
lolita-kai mpololitai-koi, uma ria to 
kiwunii'. Nihilo moto-mi ahi'-kai hi koi'. 
12Bela kai' to mpo'unca nono-kai hi 
koi'. Koi' to mpo'unca nono-ni hi kai'. 

13 Mololita-a tohe'i-e hewa mpololitai 
ana'-ku moto-mi: kuperapi' bona nibea 
wo'o-mi nono-ni mpohiwili ahi'-kai. 

14 Neo'-koi mposidai'-raka tauna to uma 
mepangala' hi Pue' Yesus. Uma ntoto 
natao. Ha ni'uli'-koina hibalia-wadi tauna 
to mpobabehi konoa Alata'ala pai' tauna 
to ncapuaka Alata'ala? Ha jadi'-hana baja 
mogalo hante bengi? 1? Ha hintuwu'-ra 
Kristus pai' Magau' Anudaa'-e? Napa 
posidaia'-ra tauna to mepangala' pai' 
tauna to uma mepangala'-e? t° Ha 
hibalia-wadi Tomi Alata'ala pai' tomi 
pepuea' hi pinotau? Hiaa' kita' toi-mile 
tomi Alata'ala-e, apa' Alata'ala to 
Tuwu' mo'oha' hi rala nono-ta. Jadi', 

uma natao ane kita' to mepue' hi 
Alata'ala mpotuku'-ra to mepue' hi seta. 
Toi-mi batua-na Lolita Alata'ala owi to 
mpo'uli' hewa toi: "Mo'oha'-a mpai' hi 
laintongo'-ra, pai' tida-a dohe-ra. Aku' 
jadi' Pue'-ra, pai' hira' jadi' ntodea-ku." 
17 "Jadi', bahakai-mi mpotuku' kehi-ra to 
uma mpo'incai-a, neo'-pi niposidai'-raka! 
Pokalaa katuwu'-ni ngkai hawe'ea gau' 
to dada'a. Ane nibabehi hewa toe, kudoa 
moto-koi." 18 "Aku'-mi nipotuama, pai' 
koi' kupo'ana'." Wae-mi ponguli' Pue', to 
meliu kabaraka'-na ngkai hawe'ea to ria. 
7 1 Jadi', ompi'-ku to kupe'ahi', apa' 
lawi' ria-taka janci Alata'ala toe-e, 
wae-pi, kana tabahaka hawe'ea to 
mpakada'a-ta, lompe' to kahiloa, lompe' 
to hi rala nono-ta. Kana tatuku' Alata'ala 
hante nono-ta mpu'u, pai' tapoka'eka' 
mpobabehi to uma napokonoi. 
2 Ompi'-ompi'! Neo'-pi ria posisalaa-ta, 
tarima-makai hi rala nono-ni! Uma 
bara ria sala'-kai ba hi hema-hema, 
uma-kai ria mpakarugi hema-hema, 
uma-kai mpali' porasia' ngkai hema- 
hema. 3 Mololita-a hewa tohe'i, uma 
ba mposalai'-koi ompi'. Apa' hewa to 
ku'uli' we'i, bohe ahi'-kai hi koi'--ba 

mate ba tuwu'-kai, bate kipoka'ahi'-koi. 
4Uma-a koro' mpololitai-koi hante 
kalonto'-lonto'-na hewa tohe'i-e ompi'. 
Bohe lia nono-ku sabana koi' ompi'. 
Nau' wori' kaparia mporumpa'-kai, 
terohoi moto-mi nono-ku tohe'i-e, pai' 
goe' lia-a mpokagoe'-koi. ? Napa pai' 
ku'uli' terohoi-mi nono-kue, ompi'? Apa' 
goe'-a mpo'epe kareba to nakeni Titus 
ngkai koi'. Hewa to kututura-mi we'i, 
me'ongko'-makai ngkai ngata Troas 
tumai hi Makedonia. Aga karata-kai hi 
rehe'i, bate uma oa' rodo nono-kai. 
Ngki'ii ngka'ana narumpa'-kai kaparia. 
Ria to mposisala-kakai, hamali me'eka' 
wo'o-kai. Mere' mpu'u-mi nono-kai 
nto'u toe. Aga tarima kasi ku'uli' hi 
Alata'ala, apa' nto'u toe-mi karata-na 
Titus mpokeni kareba ngkai koi' ompi'. 
Jadi', nono-kai to mere' napakaroho-mi 
Alata'ala hi karata-na Titus toe. 2(7:5) 
7 Moroho nculii'-mi nono-kai mpohilo 
Titus rata. Pai' meliu ngkai toe, goe'-kai 
mpo'epe lolita-na to nakeni ngkai 

koi'. Na'uli' beiwa-koi mpotanta'u 
nono-na bula-na ria dohe-ni. Na'uli' 
wo'o kalentora-ni doko' mpohirua'-ka. 
Na'uli' kasoho'-nami nono-ni. Na'uli' 

wo'o kadoko'-ni momekalompe' hante 
kai' ngkai nono-ni mpu'u. Mpo'epe toe, 
hangkedi' kagoe'-ku ompi'. 3 Nau' ihi! 
sura-ku wengi mpopihii nono-ni, aga 
uma soho' nono-ku mpo'uki' sura toe. 
Lomo'-lomo'-na soho' moto nono-ku, 
apa' ku'inca bate susa' mpai' nono-ni 
mpobasa sura toe. Tapi' kasusa' nono-ni 
tetu hampai'-wadi. “Jadi', toe pai' ku'uli' 
uma soho' nono-ku. Goe' lau-ada! 
Uma-a goe' apa' ria-mi kasusaa'-ni. 
Goe'-a apa' kasusaa'-ni tetu mpokeni-koi 
medea ngkai kehi-ni to uma lompe'. Apa' 
nau' susa' nono-ni mpobasa sura-ku 
toe, kasusa' nono-ni toe napo'ohea lau 
Alata'ala mpokeni rasi' hi koi'. Jadi', 
uma-koi morugi sabana sura-ku toe. 

10 Apa' ane kasusaa' nono to ntuku' 
konoa Alata'ala, kasusaa' toe mpokeni-ta 
medea ngkai kehi-ta to dada'a, alaa-na 
Alata'ala mpohore-ta ngkai huku' jeko'- 
ta. Pai' kasusaa' toe uma taposoho'-ki 
nono. Tapi' ane susa' nono hewa to 
biasa hi tauna to uma mepangala' hi 
Alata'ala, kasusaa' toe uma mpokeni-ta 
medea ngkai kehi-ta to dada'a, alaa-na 
mporata-ta kamatea to mpogaa'-ta 
ngkai Alata'ala. +t Kasusaa'-ni mpobasa 

sura-ku toe wengi, mpu'u-mpu'u 
kasusaa' to ntuku' konoa Alata'ala. 
Penonoi lompe'-koi ba napa wua'-na 
kasusaa'-ni toe. Ngkai kasusaa'-ni toe, 
ria mpu'u nono-ni doko' mpobabehi 

to monoa'. Ni'uli' uma-koi tono' hi 
tauna to mposapuaka-kai. Nipokahuku' 
jeko'-ra tauna to masala', nipoka'eka' 
mpotuku' kehi-ra. Lentora-mokoi 
mpokalentorai-a, nituku'-mi hawa'-ku, 
sadia moto-koi mpohuku' tauna to 
masala'. Hi butu nyala-na monoto-mi 
kamoroli' mpontolumanu'-na nono-ni 
hi kara-kara toe. 12Toe-mi ompi', bela 
patuju-ku mpo'uki' sura toe wengi bona 
nipokahuku'-i to masala'. Bela wo'o 
patuju-ku mpetalawai' to narumpa' sala'. 
Alata'ala sabi'-ku! Patuju-ku mpo'uki' 
sura toe-le, bona monoto-mi hi koi' 
beiwa kabohe ahi'-ni hi kai'. 18 Jadi', 
apa' nitarima lompe'-mi-hawo sura-ku 
toe-e, terohoi-mi nono-kai toi-e! Terohoi 
mpu'u-mi nono-kai ompi', pai' meliu 
ngkai toe, goe' lia-kai mpohilo wo'o 
kagoe'-na Titus. Morawa-mi nono-na 
mpohilo kehi-ni bula-na retu dohe-ni. 
14 Kako'ia-na kuhubui-i tilou wengi, 
kututura ami'-miki hawe'ea kalompe' 

nono-ni, kupomobohe hanga'-ni. Rasi'-di 
ompi', uma wa nipaka'ea'-ae. Hewa 
hawe'ea to ku'uli'-kokoi, makono omea, 
wae wo'o hawe'ea to kuparata-ki Titus 
mpo'une'-koi, uma wa ria to sala', 
makono omea moto. “Hiaa' hi'a 
wo'o-hawo, tampai-mi ahi'-na hi koi", 
apa' nakiwoi beiwa ompi'-ompi' omea 
mpotuku' hawa'-na. Nau' hangkale' 
me'eka'-koi, nitarima moto-imi pai' 
nipengkorui-i. 12Jadi' ompi'-ompi', 
hangkani-pi ku'uli': goe' lia-ama toi-e, 
apa' lompe' nculii'-mi posidaia'-ta, 
ma'ala-ama mposarumaka-koi hi butu 
nyala-na. 

t Kakaliliua-na ompi', doko' ki'uli'- 

kokoi napa to jadi' hi rehe'i lau hi 
tana' Makedonia. Bohe petulungi-na 
Pue' hi ompi' hampepangalaa'-ni to 
Makedonia. 2Mporata-ra pesori pai' 
kaparia to motomo lia. Aga hi rala 
kaparia-ra toe, goe' lia moto-ra. Pai' 
nau' mpe'ahii' moto tuwu'-ra, uma 
hangkedi' doi petulungi-ra to rapewai' 
mpotulungi doo-ra. 3 Kuhilo moto beiwa 
kabohe nono-ra mewai'. Mewai'-ra 
ntuku' pakulea'-ra, ba melabi tena ngkai 
pakulea'-ra. Uma ria to mpewuku-ra, 

kabula nono-ra moto-rawo. 4Merapi' 
mpu'u-ra bona kana kipiliu wo'o-ra-rawo 
mpewai' doi petulungi-ra hi to Kristen 
to hi tana' Yudea. ? Pewai'-ra toe, meliu 
ngkai to kisarumaka. Uma muntu' doi to 
rapewai'. Lomo'-lomo'-na mpewai'-ra 
nono-ra moto hi Pue' Ala. Mengkoru-ra 
hi konoa Pue', pai' hi kai' wo'o apa' lawi' 
toe konoa Pue'. *Jadi', mpohilo kalompe' 
nono-ra to Makedonia toe-e, toe pai' 
mohawa'-kai hi rehe'i mpopahawa' wo'o- 
imi Titus tilou hi koi" ompi'. Hi'a moto-mi 
wengi to lomo'-na mpotulungi-koi 
mporumpu doi to doko' nipakatu hilou hi 
tana' Yudea. Jadi', toe pai' hi'a wo'o-mi 
to kihubui tilou mpaliliu pobago to lompe' 
toe hi laintongo'-ni. ' Ompi'-ompi', hi 
rala petuku'-ni hi Alata'ala, uma ria 
kakuraa'-ni: bohe pepangala'-ni, ni'inca 
tudui' to makono pai' ni'inca mpotudui' 
doo, wori' bago-ni mpotulungi doo, bohe 
ahi'-ni hi kai'. Toe-mi ompi' pai' kuperapi' 
bona neo' mpai' ria kakuraa'-ni hi rala 
pobago-ni mpotulungi doo to mpe'ahii' 
hi tana' Yudea. 3 Uma ku'uli'-kokoi tohe'i 
hewa lolita hawa'. Patuju-ku doko' 
mpopo'incai-koi beiwa kabohe ahi'-ra to 
Makedonia mpewai' doi petulungi-ra hi 

doo, bona kuhilo rata hiapa wo'o-koiwo 
ahi'-ni. ?Uma mingki' kupahawa'-koi 
ompi', apa' ni'inca moto-mi kabohe 
petulungi-na Pue'-ta Yesus Kristus. Bohe 
katuwu'-na, tapi' ngkai pe'ahi'-na hi kita", 
nabahaka omea-mi bona mpotulungi-ta. 
Napakadingki' katuwu'-na jadi' manusia", 
bona kita' ma'ala mporata kabohea 
tuwu'. 10 Jadi', tohe'i-mi lolita-ku ompi': 
ohea-na lia-mi ane nipohudu lau bago to 
nitepu'u-mi hi mpae to liu, apa' lawi' koi'- 
mi ompi' to lomo'-na doko' mporumpu 
doi petulungi-ni toe-e, pai' koi' wo'o-mi 
to lomo'-na mpotepu'u mporumpu doi 
toi. Jadi', hewa kabaka'-ni mohawa' 
wengi, kusarumaka bate toe wo'o mpai' 
kabaka'-ni mpokaliliu bago toi rata hiapa 
pakulea'-ni. 11 (8:10) 12Apa' ane ria 
nono-ta mewai', pai'-ta mewai' ntuku' 
napa-hawo to ria hi kita', goe'-i Alata'ala 
mpodoa pewai'-ta toe. Uma-i mperapi' 
pewai' to meliu ngkai pakulea'-ta. 13 Bela 
patuju-ku mpopokoloi-koi to motomo 
alaa-na nakakurai'-koi, pai' tau ntani'-na 
morasi'. Patuju-ku bona hibaa-balia 
katuwu'-ni. 14Tempo toi, apa' lawi' 
hono' hi koi', toto-na moto-mi ane koi' 
mpohonoi' kakuraa'-ra to hi tana' Yudea. 

Pai' ane rapa'-na ria wo'o-pi-koiwo 
kakuraa'-ni, hira' wo'o-mi-rawo mpai' 
mpo'ihii'-koi. Jadi' ane hewa toe-mi 
mpai' po'ingku-ni himpau momepewili', 
uma mpai' ria to nakakurai', hibaa-balia 
katuwu'-ni. 1? Tohe'i hewa lolita Buku 
Tomoroli' owi to mpo'uli': "Tauna to 
mporumpu wori', uma ria pelabia-na. 
Pai' tauna to mporumpu hangkedi', 
uma wo'o-i-hawo naka'otii." 16 Ku'uli' 
tarima kasi hi Alata'ala, apa' Hi'a to 
mobago hi rala nono-na Titus alaa-na ria 
mpu'u nono-na doko' mpotulungi-koi. 
Nono-na Titus doko' mpotulungi-koi 

toe hibalia hante nono-kai kai' wo'o. 

17 Kipekune'-i: "Dota-ko kihubui hilou 

hi Korintus mpotulungi-ra mpo'urusi 
pomporumpu-ra doi toe-e?" Natompoi ': 
"Dota moto-a!" Meliu ngkai toe, ngkai 
konoa-na moto wo'o-hawo, ria ami'-mi 
hi nono-na doko' mpencuai'-koi. 18 Dohe 
Titus, kihubui wo'o hadua ompi'-ta 
tilou. Hawe'ea topepangala' hi Pue' 
Yesus mpo'une' ompi'-ta toii ngkai 
pobago-na mpokeni Kareba Lompe'. 

19 Uma muntu' toe, hawe'ea to Kristen 
hi rehe'i lau tungkai' mpopelihi-i bona 
hi'a to mpodohei-kai hi pomakoa'-kai 

mpai' hilou hi tana' Yudea, mpokeni doi 
pewai'-ni hilou hi ompi' hampepangalaa'- 
ta hi ria to hi rala kasusaa'. Apa' patuju 
pomako'-kai toi-e, bona hanga' Pue' 
rapomobohe, pai' bona ompi'-ta to 

hi Yudea mpohilo kamoroli' nono-ta 
mpotulungi-ra. 2? Patuju-kai mpohubui 
ompi'-ta to hadua toii tilou dohe Titus, 
apa' doko' kipelompehi bona neo' mpai' 
ria to mpo'uli' uma monoa' po'ingku-kai 
hi pongkeni-kai pewai' to bohe toi. 21 Toe 
pai" ki'atoro' ami' kahema-ra doo-kai 

hi pomakoa'-kai toi-e, bona monoto 
kamonoa' po'ingku-kai, uma muntu' hi 
poncilo Pue', hi poncilo manusia' wo'o. 
22 Jadi', dohe Titus pai' ompi'-ta to hadua 
toei-e we'i, ria wo'o hadua-pi to kihubui 
tilou. Ompi'-ta tohe'ii, wori" ngkani-mi 
kihilo po'ingku-na hi rala wori' nyala 
bago, pai' ki'inca kabaka'-na mpongawa' 
pobago Pue'. Pai' wae lau, doko' 
mpu'u-i mpotulungi-koi to hi Korintus 
mpo'urusi pomporumpu-ni doi toi, apa' 
nasarumaka lia-koi. 23 Ane Titus-hana, 
ema' hampobagoa-ku to kuhubui tilou 
mpotulungi-koi. Ane doo-na to rodua to 
mpo'emai'-i tilou-e, tauna to tungkai' 
rasuro to Kristen hi rehe'i lau mpo'urusi 

porumpu doi toi. Kehi-ra mpomobohe 
hanga' Kristus. 24Jadi', kuperapi' 
bona nitarima lompe'-ra-rawo, pai' 
nipopohiloi-ra ahi'-ni, bona hawe'ea to 
Kristen mpo'inca kama'ahi'-ni pai' ra'inca 
wo'o kamakono-na lolita pe'une'-kai 
mpo'une'-koi. 

1 Ane kakoo-kono-na, uma mingki' 

ku'uki'-kokoi ba napa-napa 
mpokahangai' doi to kikeni mpai' 
hilou hi tana' Yudea toi-e. 2Ku'inca 
ami'-mi kadoko'-ni lia metulungi--baa' 
ku'une' ami'-madakoi hi to Makedonia-e, 
ku'uli'-raka: "Ane ompi'-ta to hi tana' 
Akhaya-le, ngkai mpae to liu-ramo-rana 
sadia mpewai' doi petulungi-ra." Jadi', 
mpo'epe kamongura nono-ni mewai' 
toe-di, te'apui wo'o-rawo nono-ra to 
Makedonia, alaa-na wori'-ra to doko' 
mewai'. 3 Aga nau' wae, ku'uli' agina 
kuhubui mperi'ulu-ramo hira' Titus 
tilou hi koi', bona hira'-mi mpotulungi- 
koi mpo'atoro' pewai'-ni toe. Jadi', 
kusarumaka ane rata wo'o-apa-kuwo 
mpai', kurata-koi rodo mpu'u-mi, apa' 
mpolia' ku'uli'-miraka to Makedonia 
karodo-nimi hi retu. Nee-neo' mpai' 
napa to ku'une'-kokoi toe, boa'-wadi. 

4 Apa' ane ria-ra mpai' to Makedonia 
to mpo'emai'-a tilou, pai' ane rapa'-na 
ko'ia terumpu doi petulungi-ni tetu-e, 
uma mpai' mowo ea'-kai, apa' mpolia' 
ki'une'-mokoie. Koi' wo'o mpai' me'ea' 
ompi'. “Toe pai' ku'uli' agina kuhubui 
mperi'ulu-ramo hira' Titus tilou, bona 
ra'atoro' ami'-mi doi pewai' to nijanci-mi. 
Jadi', ane rata-apa mpai', rodo-mi 
omea. Ngkai ree mpai', monoto-mi 
kamewai'-ni ngkai kabula nono-ni, uma 
baha raparuku. ? Penonoi lolita tohe'i: 
To mohawu' hangkedi', hangkedi' wo'o- 
wadi-hawo to napepae. To mohawu' 
wori', wori' wo'o-hawo to napepae. 

7 Agina butu dua-na mewai' ntuku' 
kabula nono-na moto-hawo. Neo' mewali 
hante susa' nono, neo' mewai' baha 
raparuku. Apa' Alata'ala mpoka'ahi' 
tauna to mewai' hante kagoe' nono. 

8 Mobaraka' lia-i mpowai'-koi hawe'ea 
rasi', duu'-na uma ria kakuraa'-ni ba 
napa-napa, mporata-koi hawe'ea to 
niparaluu ngkai Alata'ala. Patuju-na 
mpowai'-koi rasi' toe, bona nipakule' 
mpobago butu nyala pobago to lompe' 
mpotulungi doo. ?Hewa to te'uki' hi 
rala Buku Tomoroli' owi: "Alata'ala 

mpobagi rasi' hi tauna to mpe'ahii'. 
Kalompe' nono-na uma ria kahudua- 
na." 10 Alata'ala mpowai' hawua' hi 
topohawu', pai' nawai'-ta wua' polia'-ta 
jadi' pongkoni'-ta. Hewa toe wo'o mpai' 
Alata'ala mpogane' pewai' to niwai'-raka 
doo, bona kalompe' nono-ni toe mowua' 
wori'. 11 Napoporasi'-koi mpai' hante 
butu nyala rasi', bona manara oa'-koi 
hi doo. Jadi', ane kikeni mpai' pewai'-ni 
hilou hi doo-ta to mpe'ahii' tuwu'-ra 

hi tana' Yudea-e, wori' tauna mpo'uli' 
tarima kasi hi Alata'ala. 12 Pobago-ni to 
lompe' tohe'i mpai' mpo'ihii' kakuraa'-ra 
topetuku' Pue' to hi ria. Pai' uma muntu' 
toe, ngkai pobago-ni to lompe' toi, 
wori' tauna mpo'uli' tarima kasi hi 
Alata'ala. 13 Ane doo-ta to Yudea toera 
ria mpohilo pewai'-ni toi mpai', bate 
mpo'une' Alata'ala-ramo, apa' rahilo 
kamakono-na pepangala'-ni hi Kareba 
Kristus, pai' pengkoru-ni hi hawa'-na. 
Mpo'une' Alata'ala-ramo mpai', apa' 
manara mpu'u-koi mpobagi rewa-ni hi 
hira' pai' hi tau ntani'-na. 14Pai' hira! 
wo'o-rawo mpekakae-kokoi hante nono 
to ma'ahi', apa' bohe mpu'u ahi' Alata'ala 
to mobago hi rala katuwu'-ni. 1? Natao 

lia-ta mpo'uli' tarima kasi hi Alata'ala, 
apa' uma hudu ta'uli' kabohe pewai'-na 
hi kita"! 
1 O 1 Wae lau, aku' Paulus tohe'i-e, 
ria pomperapia'-ku hi koi' ompi'. 
Ria tauna hi retu to mpo'uli' hewa 
toi: "Ane ngkai kalaa-nai Paulus-e, 
ngkerepa' lia moni sura-na, hampa ane 
hi nyanyoa-tai, mempou' lia-i." Jadi', 
hante nono to dingki' pai' hante nono 
to mo'olu, hewa kadingki' nono-na pai' 
kamo'olu nono-na Kristus, 2 kuperapi' 
mpu'u ompi', bona neo'-pi ria to 
mposapuaka kuasa-ku, bona ane 
rata-apa mpai' hi retu, uma-pi mingki' 
ngkerepa' lolita-ku! Apa' ria-ra hi retu 
to mpo'uli' po'ingku-kai hewa po'ingku 
tauna to uma mpo'incai Alata'ala. 
Wae-pi, popea! Ane rata-a-damo, 
ra'epe moto mpai' kangkerepa' lolita-ku! 
3 Kai'-kaiwo, manusia'-wadi-kai. Tapi' 
ane mpo'ewa-kai tauna to mposapuaka- 
kai, ki'ewa-ra hante karohoa to ngkai 
Alata'ala. Po'ingku-kai uma hewa tauna 
to uma mpo'incai Alata'ala, uma wo'o 
kipake' kapantea manusia'-wadi. Kipake' 
karohoa to ngkai Alata'ala. Kai' ma'ala 
rarapai'-ki tantara to mporongka bente 

bali'. Batua-na, hante karohoa to ngkai 
Alata'ala 4(10:3) > kipakule' mpodagi-ra 
to mpohono' tudui' to makono, kipakule' 
mpo'ewa-ra to molangko nono-ra pai' 
to mpolawa' doo bona neo'-ra mpo'incai 
Alata'ala. Hante karohoa to ngkai 
Alata'ala, kibalii' nono-ra to mesapuaka, 
pai' kikeni-ra mengkoru hi Kristus. 

6 Jadi', ane monoto-damo pengkoru-ni 
hi kai', sadia moto-makai mpohuku'-ra 
to mesapuaka-pidi. ' Petonoi-koi napa to 
nihilo moto! Ane ria-ra hi retu to mpo'uli' 
kahira'-na bagia-na Kristus, agina 
rapakanoto nono-ra, kana rapangaku' 
kabagia-na Kristus wo'o-ka-kaiwo hibalia 
hante hira'. 8 Nau' ba kana kuliu mpai' 
kotoa-na mpo'une' woto-ku moto, aga 
bate uma kupoka'ea'. Apa' to ku'une'-ki 
woto-ku toi-e, kuasa to nawai'-ka Pue' 
bona mporohoi pepangala'-ni, uma 
mpokero pepangala'-ni. “Jadi', popea- 
mi-hana karata-ku mpai', bona neo' 
mpai' ria to mpo'uli' me'ekahi-a-wadi 
hante sura-ku to karapo'. 19 Apa' ria-ra 
hi retu to mpotuntui'-a, ra'uli' hewa 

toi: "Ane hi rala sura-na, karapo'-damo 
lolita-na pai' moso' paresa'-na, hampa 
ane hi rehe'i-i dohe-ta, mengkoru-imi 

pai' uma na'incai mololita!" 11 Jadi', 
apa' oo rahi lolita-rae, uli'-raka retu 
hewa toi: hewa kakarapo' lolita-kai 

to hi rala sura-kai, wae wo'o mpai' 
kakarapo'-kai ane rata-pakai mpai' hi 
retu. 12Uma mpu'u-kai daho' mpotuku' 
kehi-ra to mpopeliu tuwu'-ra tetura 

ria. Uma-kai hibalia hante hira'. Hira', 
himpau mome'une' moto-ramo, ra'uli' 
lompe'-ra ntuku' poncilo-ra moto. Uma 
mowo kawojo-ra tetu-e! 13 Kai'-kaina 
uma hewa tetu. Ane ki'une' woto-kai, 
uma mpoliu kotoa-na. Ane ki'une' 
woto-kai, kilolita muntu' pobago to 
nabagi-kakai Alata'ala. Pai' koi' wo'o-e 
ompi' tepesua' hi rala pobago-kai, apa' 
Alata'ala mposuro-kai mpokeni Kareba 
Lompe' rata hi ngata-ni. 1“Jadi', ane 
kiparesai'-koi ompi', uma-kai mpoliu 
kotoa-na. Ane ke uma-kai ria rata hi 
ngata-ni mpokeni Kareba Lompe'-e, ke 
uma ria huraa-kai mpoparesai'-koi. Tapi' 
ria mpu'u huraa-kai mpoparesai'-koi, 
apa' rata mpu'u-kai hi ngata-ni mpokeni 
Kareba Lompe'. 1? Ria wo'o-ra tauna to 
bohe nono-ra, to mpololita kalompe' wua' 
pobago-ra, ntaa' wua' pobago doo-di. 
Kai', uma kibabehi hewa tetu. Uma-kai 

mpo'une' woto-kai mpololita pobago to 
hi mali-na ngkai pobago to nawai'-kakai 
Alata'ala. Aga kisarumaka ompi', ane 
tetampai karoho pepangala'-ni, tetampai 
wo'o kabohe pobago-kai hi laintongo'-ni, 
16 quu'-na tetampai wo'o kawela' 
pobagoa-kai. Apa' doko'-kai mpokeni 
Kareba Lompe' hilou hi ngata-ngata 
to meliu kalaa-na ngkai koi'. Uma-kai 
dota mpokeni Kareba Lompe' hi tauna to 
mpolia' mpo'epe-ramo Kareba Lompe'. 
Nee-neo' mpai' bohe nono-kai mpololita 
wua' pobago-kai, ntaa' mobago-kai hi 
tinahi doo-di. 17 Jadi', hewa to te'uki' hi 
rala Buku Tomoroli' owi: "Hema to doko' 
bohe nono-ra, kana mpomobohe-ra 
napa to nababehi Pue'." 18Apa' ane 
ta'une' woto-ta moto, uma ta'incai 
ba natarima-ta Pue' ba uma-di. Tapi' 
ane Pue' mpo'une'-ta, monoa' ta'inca 
kanatarima-ta. 
1 1 1 Jadi" ompi'-ompi', kuperapi' 
bona niwai'-a-kuwo loga mpo'une' 
woto-ku moto kampa' hampai'. Apa' 
hewa to mengkatiwojo-a tohe'i-e, 
aga kuperapi' bona mosabara-koi ulu 
mpo'epe lolita-ku. 2Moroe-a tohe'i-e 
mpokaroe pangkeni tetura ria to doko' 

mpo'ago-koi ngkai aku'. Aga roe-ku 
tohe'i, roe to ntuku' konoa Alata'ala. 
Apa' aku'-mi to lomo'-na mpotudui'-koi 
mepangala' hi Kristus-e. Konoa-ku, 
bona tida-koi mepangala' hi Kristus. Koi' 
ma'ala rarapai'-ki toronaa to mokamae' 
hante hadua kabilasa. Kamae'-ni toe, 
Kristus. 3 Aga koro'-a toi-e, nee-neo' 
mpai' ria to mpobagiu-koi alaa-na 
uma-koi tida mepangala' hi Kristus 
hante karoli'-roli' nono-ni. Hewa Hawa 
owi nasori ule hante lolita-na to mo'olu, 
wae wo'o ria to doko' mposori-koi 
mpotuku' tudui' to mosisala hante 
pepangala'-ni hi Kristus. “Rata tauna 
hi retu to mpotudui'-koi mpotuku' 
Yesus, tapi' tudui'-ra uma hibalia hante 
napa to kitudui'-kokoi. Aga nau' wae, 
mosabara lau-dakoi mpo'epe tudui'-ra! 
Goe' lau-dakoi mpotarima inoha' to 
mosisala hante Inoha' Tomoroli' to 
mpolia' nitarima-mi! Goe' lau-dakoi 
mpotarima kareba to mosisala hante 
Kareba Lompe' to mpolia' nipangala'-mi! 
> Jadi', bangku' suro to mpomobohe 
hanga'-ra moto tetura ria nipe'epei 
lolita-ra, kusarumaka bate mosabara 
wo'o-koi mpe'epei lolita-ku toi, apa' 

uma-a tepatu'ai ngkai hira'. *Apa' 

nau' uma rahi ku'incai mololita, aga 
bela-a tauna to wojo-e'. Ku'inca tudui' 
to makono. Ni'epe pai' nihilo moto-mi 
toe hi butu nyala gau'-kai dohe-ni. 

7 Nto'u kampokeni-ku Kareba Lompe' 

hi koi" wengi, uma-koi kupomperapii' 
gaji'-ku nau' ba hangkedi'. Kupakadingki' 
tuwu'-ku, mobago-a hante pale-ku 
moto, bona koi' ompi' tehore ngkai jeko'. 
Ha kuposala' ompi', uma-a mperapi' 
gaji'-kue? 8Bula-ku hi ngata-ni wengi, 
to Kristen to hi ngata ntani'-na lau-di to 
mpakatui-a doi. Ma'ala-mi ta'uli' hira' to 
morugi, bona ma'ala-a mobago mpokeni 
Kareba Lompe' hi koi'. ? Hangkani ria 
kakuraa'-ku nto'u toe, aga uma-a 
merapi' hi koi'. Apa' rata-ra ompi' to 
ngkai tana' Makedonia mpokeni doi 

to mpohonoi' kakuraa'-ku. Kujagai 
lompe' bona uma-a mperapii'-koi nto'u 
toe, bona neo' mpakasusa'-koi. Pai' 
bate hewa toe oa' mpai' pobabehi-ku, 
uma kupomperapii'-koi. 19 Mololita-a 

hi rehe'i hi rala hanga' Kristus. Hewa 
kamakono-na to na'uli' Kristus, wae wo'o 
napa to ku'uli' hi rehe'i bate makono. 
Bohe nono-ku apa' uma-a mperapi' gaji' 

hi koi' ba hi hema-hema to hi retu lou 
hi tana' Akhaya. Kabohe nono-ku toi 
bate uma kubalii'. tt Napa pai' mololita 
hewa toe-a? Ha ni'uli'-koina uma-a 
mpoka'ahi'-koi ompi'? Alata'ala moto 
mpo'inca kama'ahi'-ku. 12Jadi', napa to 
kubabehi toi, bate uma kubahakai. Bate 
uma-a merapi' gaji' hi koi', apa' pangkeni 
to molangko nono-ra tetura lou ntora 
mperapi' gaji'-ra pai' ntora mpo'une' 
woto-ra moto. Aga aku', oja'-a-kuna, 
bona neo' mpai' ra'uli' pobago-ra hira' 
hibalia hante pobago-kai kai'. 13 Tauna to 
hewa tetura lou, suro to boa'. Mobago-ra 
hi laintongo'-ni, ntani' hewa suro 
Kristus mpu'u-ra, ntaa' topebagiu-radi! 
14 Aga uma wo'o takehelei kehi-ra 

toe, apa' Magau' Anudaa' wo'o-hawo 
mengkatibali' hewa mala'eka to ngkeni 
kabajaa. PJadi' uma wo'o-hawo 
tapokakonce ane topobago-na Magau' 
Anudaa' mpowunii' gau'-ra to dada'a, 
ntani' hewa topobago to mpotuku' konoa 
Alata'ala. Aga ka'omea-na mpai', bate 
mporata-ra hiwili to hintotoa hante 
gau'-ra. 18Jadi', hewa to ku'uli' we'i, 
nau' hewa to mengkatiwojo-a toi-e, 
palogai-a-kuwo ulu mpo'une' woto-ku 

hampai'. Neo' ba ni'uli' towojo mpu'u-a, 
aga ane ria mpu'u-koi to mpo'uli' 
wojo-a, pelele'-ama mpo'une' woto-ku 
kampa' hampai'. 17 Kututura hawe'ea 

to ku'une'-ki woto-ku. Aga bela Pue' to 
mpohubui-a mololita hewa toi. Mololita-a 
hewa towojo, mpo'une' woto-ku moto 
toi-e. 18 Gati wori'-di to mpo'une' 
woto-ra moto pai' mpotutura pobago to 
rababehi hante karohoa-ra moto-e, wae 
wo'o-kuwo aku', mpo'une'-a woto-ku. 

19 Apa' hiloa-nale, nipokagoe' moto tauna 
to wojo, apa' ni'uli' pante-ko-koina! 

20 Ane ria pangkeni to mpobatua- 

koi, nitarima moto-ra. Ane ria to 
mpobagiu-koi pai' mpe'ihii-koi, ane ria to 
mpomolangko nono-ra pai'-ra mpohopo'- 
koi, nipengkatarii lau-di-koina. 21 Ha 
ni'uli'-koina kana me'ea'-a, apa' uma-kai 
daho' mpotuku' gau'-ra tetura-e? Tapi' 
ane daho'-ra mpo'une' woto-ra moto, 
mengkadaho' wo'o-a-kuwo mpo'une' 
woto-ku. (Kiwoi-e', mololita hewa 
towojo-a toi-e.) 22 Ra'uli' pangkeni tetura 
lou, to Yahudi-ra, ra'uli' muli Israel 

pai' muli Abraham-ra. Wae wo'o-kuwo 
aku'! To Yahudi-a, muli Israel pai' muli 
Abraham wo'o-a-kuwo. 28 Ra'uli'-rana, 

topobago Kristus-ra. Hangkedia'-nami 
aku', meliu tena-a ngkai hira'! (Mololita-a 
tohe'i-e, hewa to uma-apa monoto.) 
Meliu pobago-ku ngkai pobago-ra hira'. 
Wori' ngkani-a ratarungku', meliu ngkai 
hira'!! Raweba' mperegea-a, meliu 
ngkai hira'! Wori' ngkani-a neo' mate. 
24| ima ngkani-ama rahuku' to Yahudi: 
raweba'-a tolu mpulu' sio mela. 25 Tolu 
ngkani-a rahuku' to Roma: raweba'-a 
hante lua'. Hangkani wo'o-a radulu 
tauna rapana'-a hante watu doko' 
mpatehi-a. Tolu ngkani kapal to kuhawi' 
matala hi rala tahi'. Hangkani-a nangko 
hi lolo tahi' hamengia ha'eoa. 28 Rala 
pomakoa'-ku wori' ngkani-a mporata 
silaka. Ria ue mowo'. Ria toperampaki. 
Rabalinai' to Yahudi-a. Rabalinai'-a to 
bela-ra to Yahudi. Mporata-a silaka hi 
rala ngata. Mporata-a silaka hi mali 
ngata. Mporata-a silaka hi lolo tahi'. 
Mporata-a silaka ngkai tauna to mpo'uli' 
ompi' hampepangalaa'-ku moto-ra, ntaa' 
bela-di! 27 Hi rala pobago to kupobago-ki 
Pue', mobago huduwuku-ku pai' mobago 
hudu pakulea'-ku. Wori' ngkani uma-a 
tepoleta', uma-a teponginu, uma-a 
tepongkoni'. Wori' ngkani-a mo'oro', 

molengi' pai' uma hono' pohea-ku. 
28 Ntani'-na ngkai hawe'ea toe, motomo 
wo'o kinolo-ku butu eo-na, mpopekiri 
to Kristen hi butu ngata. 2? Ane ria 
ompi' hampepangalaa'-ku to susa' apa' 
lente pepangala'-ra, susa' wo'o-kuwo 
nono-ku. Ane ria to monawu' hi rala 
jeko', peda' wo'o-kuwo nono-ku. 30 Ane 
kana mpo'une'-a woto-ku, ku'une' woto- 
ku mpotutura hawe'ea kalentea-ku. 
31 Hawe'ea to ku'uli'-e we'i, makono 
omea, uma-a boa'. Alata'ala Tuama-na 
Pue' Yesus sabi'-ku! Une'-imi duu' 
kahae-hae-na! 32 Nto'u-ku hi ngata 
Damsyik, gubernur to hi une' Raja Aretas 
doko' mpopatehi-a. Nahubui tantara-na 
mpojaga wobo' ngata bona ma'ala-a 
rahoko'. 33 Aga doo-ku mpotulungi-a. 
Ra'ulu-a hi rala karanci ntara hameha' 
wulou' wala, pai'-a tebahaka. 
1 2 1 Uma mpu'u-di ria kalaua-na 
mpo'une' woto-ta moto-e. Aga 
nau' wae, ku'une' oa' woto-ku moto 
toi-e. Kututura-kokoi ulu pangila to 
napopohiloi-ka Pue'. 2Ku'inca hadua 
to Kristen, hampulu' opo' mpae to liu 
ra'ore'-i hilou hi po'ohaa' Alata'ala to 
hi suruga. Uma ku'incai ba woto-na 

mpu'u-di to ra'ore'-e, ba kao'-na-wadi. 
Alata'ala-wadi to mpo'inca. 3To monoa' 
ku'inca, tauna toei ra'ore' hilou hi 
po'ohaa' to uma mowo kalompe'-na, to 
rahanga' Firdaus. (Hangkani-pi ku'uli', 
uma ku'incai ba ra'ore' mpu'u-idi, ba 
pangila-na-wadi, Alata'ala-wadi to 
mpo'inca.) Bula-na hi ria, mpo'epe-i 
lolita to lompe' lia, to ko'ia na'epei tilinga 
manusia', pai' gati uma rapiliu manusia' 
mpohowa'. 1(12:3) > Kakoo-kono-na, 
natao moto ku'une' tauna to mpohilo 
pangila to hewa toe. Aga uma-a dota 
mpo'une' woto-ku moto. Sampale to 
ku'une'-ki woto-ku moto, hawe'ea 
kalentea-ku. ?Kakoo-kono-na, ane 
doko' ku'une' woto-ku, uma-a boa', apa' 
ria mpu'u to natao ku'une'-ki woto-kue. 
Aga kupengkatarii, uma-pi kututura 
pangila-ku, bona neo' mpai' ria to 
mpo'une'-a kampo'epe-ra tutura-ku toi. 
Ane ria to doko' mpo'une'-a, agina ranaa 
hi gau'-ku pai' ra'epe lolita-ku. 7 Jadi, 
apa' uma mowo kalompe'-na hawe'ea 
pangila-kue, Alata'ala mpowai'-a hanyala 
kaparia, bona neo' mpai' molangko 

rahi nono-ku. Kaparia toe hewa rui to 
mpotohu'-a ncuu, pai' hewa suro ngkai 

Magau' Anudaa' to ntora mposori-a. 
8Tolu ngkani-a mekakae hi Pue', ku'uli': 
"O Pue', kuperapi' bona nulali-ka-kuwo 
kaparia toi." ?Tapi' na'uli'-ka: "Uma 
kulali, aga kutulungi-ko hante kabula 
rala-ku. Hono'-mi toe. Apa' ane lente-ko, 
karohoa-ku gana kamonoto-na hi 

rala katuwu'-nu." Toe-mi ompi'-ompi' 
pai' bohe nono-ku mpololita hawe'ea 
kalentea-ku, apa' nto'u-ku lente, 
karohoa Kristus mpokamoui-a. 190 Jadi', 
ane lente-a, kupokagoe' moto. Goe'-a 
ane ba raruge'-a ba rabalinai'-a, 

ba mporata-a kasusaa' pai' kaparia 
sabana petuku'-ku hi Kristus. Apa' 

ane lente-a, nto'u toe-mi moroho-a. 

11 Pololita-ku we'i, hewa towojo mpu'u-a 
apa' ku'une'-kuna woto-ku moto, aga 
koi'-le ompi' pai' alaa-na hewa toe-ae. 
Kakoo-kono-na, ke koi'-dile ompi' to 
mpo'une'-ae. Apa' nau' uma-a-kuwo 
hewa hema, aga bate suro Pue' Yesus 
mpu'u-a, uma-a tepatu'ai ngkai suro to 
hi retu-ra tilou to mpomobohe hanga'-ra 
moto. 12Bula-ku dohe-ni, kubabehi 
tanda-tanda to mpakanoto kasuro-na 
Pue' Yesus mpu'u-a. Mosabara-a 
mobago hi rala kasusaa', mpobabehi-a 

tanda mekoncehi pai' anu mobaraka' 
hante karohoa to ngkai Pue' Ala. 13 Ha 
ni'uli'-koina uma hono' petulungia-ku 

hi koi'-e ompi'! Petulungia-ku hi koi'-le, 
bate hibalia hante petulungia-ku hi 
tauna to hi ngata ntani'-na. Ane hi 
ngata doo, merapi'-a gaji'-ku, tapi' koi' 
ompi' uma kupomperapii'-koi gaji'-ku. 
Ha ni'uli'-koina kuposala' toe ompi'? 
Uma-hanae'! 14 pe'epei lompe'! Moliwo-a 
tohe'i-e mpencuai'-koi katolu ngkani-na. 
Pai' uma-a mpai' mperapii'-koi ba 
napa-napa. To kupali', bela rewa-ni, 
nono-ni to kupali', bona nipoka'ahi'-a. 
Apa' bela-hawo ana' to mpali' pongkoni' 
totu'a-ra, totu'a to mpali' pongkoni' ana'- 
ra. PV]adi', goe'-a mpopake' hawe'ea 

to ria hi aku' mpotulungi-koi. Sadia-a 
mpewai' woto-ku moto mpotulungi-koi. 
Ane hewa toe kabohe ahi'-ku hi koi' 
ompi', napa pai' hangkedi' rahi ahi'-ni hi 
aku'? 16 Ni'inca moto ompi' ka'uma-ku 
ria mpo'alai'-koi ba napa-napa. Aga ria 
oa' to mpotuntui'-a, ra'uli' topo'akala-a. 
Ra'uli' mporata-a rasi' ngkai koi' hante 
pebagiu-ku. 1” Uma-e' makono! Tauna to 
kupahawa  tilou, ha ria-ra to mpo'akalai- 
koi, alaa-na aku' to mporata rasi'? Uma 

ria. 19 Kuperapi' wengi bona Titus tilou 
mpehupai'-koi, pai' ria wo'o-pi hadua 
ompi' kupahawa' mpodohei-i. Ha ria-i 
Titus mpo'akalai-koi nto'u toe-e? Ni'inca 
moto ompi', Titus pai' aku' hanono 
lau-kai, pai' hibalia wo'o pokehii-kai. 

19 Neo' ni'uli' hewa toi, hawe'ea to ki'uki' 
tohe'i, ki'uki' bona mpo'uli' noa'-kai. 
Ompi'-ompi' to kipoka'ahi'! Mololita-kai 
tohe'i-e, hi posidaia'-kai hante Kristus. 
Alata'ala mpotiroi-ta! Hawe'ea to ki'uli', 
hawe'ea to kibabehi, ki'uli' pai" kibabehi 
bona mporohoi pepangala'-ni. 2? Apa' 
koro'-a, nee-neo' mpai' nto'u katilou-ku 
mpencuai'-koi, kurata-koi uma hewa to 
kupokono. Pai' wae wo'o koi', uma-a 
hewa to nipokono. Nee-neo' mpai' 
kurata-koi nto'u-ni momehono' pai' 
momepohingii', momepokaroe pai' hore 
mpopeliu woto-ni moto, momeruge', 
mometuntui', pai' hore molangko nono. 
Nee-neo' kurata-koi uma hintuwu' 
ompi'. 21 Koro'-a nee-neo' mpai' ane 
rata wo'o-apa hi retu, kehi-ni tohe'e 
mpaka'ea'-a hi nyanyoa Pue'-ku, Pue' 
Alata'ala, alaa-ku geo' mpokageoi' wori' 
tauna to mojeko', apa' ko'ia oa'-ra 

medea ngkai gau'-ra to sala', pobualo'-ra 
pai" kehi-ra to uma tumotoa. 
1 3 1 Tohe'i-e katolu ngkani-na-ama 
mpai' tilou mpencuai'-koi. Kiwoi- 
koi lolita Buku Tomoroli' to mpo'uli': 
"Ane ria tauna to rapakilu mpobabehi 
sala', kana ria nte rodua ba tolu to jadi' 
sabi', bona monoa'-mi kara-kara-na." 
2 Bula-ku dohe-ni karongkani-na wengi, 
kupopo'ingai'-ramo to mojeko'. Jadi", 
tempo toi, bula-ku molaa-pidi, kuhulii' 
wo'o-mi paresa'-ku hi hira' pai' hi 
hema-hema to mparaluu paresa' toi: 
ane rata-apa mpai', karapo' mpu'u-a, 
uma-ra mpai' haduaa to tebahaka ngkai 
roe-ku. 3Bo ria-koi to merapi' bona 
kupopohiloi-koi tanda kanapowiwi-na 
Kristus mpu'u-a, wae-pi popea! Ane 
rata-apa mpai' hi retu, nihilo moto 
mpai' kuasa to nawai'-ka Kristus! Uma 
mpai' lente paresa' Kristus to kuparata- 
kokoi, ni'epe moto mpai' karoho-na. 
#Lente mpu'u-ile wengi Kristus nto'u 
karaparika'-nae. Aga tuwu' nculii'-imi 
sabana karohoa to ngkai Alata'ala. Kai' 
wo'o ompi', lente wo'o-kai hangkaa- 
ngkania hante Kristus. Aga ngkai 
karohoa-na Alata'ala, bate mporata-kai 

katuwua' to bo'u hangkaa-ngkania hante 
Kristus. Jadi' ane rata-a mpai' ompi', 
nihilo moto karohoa to nawai'-kakai 
Alata'ala toe. ?Ompi'-ompi', niparesa' 
nono-ni moto, ba makono mpu'u-mi 
pepangala'-ni hi Kristus. Wile nono-ni 
moto. Ba uma monoto hi koi' ompi' 
kamo'oha'-na Kristus Yesus hi rala 
nono-ni? Nee-neo' mpai' boa'-wadi 
pepangala'-ni. £ Kusarumaka ompi', 
monoto wo'o-mi hi koi' kabela-nakai suro 
to boa'. ' Mekakae-kai hi Alata'ala bona 
neo'-koi mpobabehi to sala'. Patuju-kai 
mosampaya hewa toe, uma-hawo bona 
monoto kasuro-na Pue' Yesus mpu'u-kai. 
Patuju-kaile, bona koi' ompi' mpobabehi 
to lompe'. Nau' tauna to hantongo' 
tetura tilou mposapuaka oa' kuasa-kai, 
uma beiwa, asala koi' ompi' mpobabehi 
to lompe'. 8Asala nituku' napa to 
makono, uma-hawo ma'ala kilawa'-koi. 
Doko' kitulungi oa'-dakoi mpotuku' 
napa to makono-e. ?Goe' nono-kai 

nau' lente-kai, asala koi'-mi to moroho. 
Mosampaya-kai bona monoto nono-ni 
mpotuku' Pue'. 10 Toe-die pai' ku'uki' 
ami'-kokoi sura tohe'i-e bula-ku molaa- 
pidi, bona ane rata-apa mpai', uma-apa 

karapo' hante kuasa to nawai'-ka Pue'. 
Apa' nawai'-a kuasa toi bona mporohoi 
pepangala'-ni, uma mpokero pepangala'- 
ni. 1! Ka'omea-na ompi', kana goe'-koi. 
Pakanoto petuku'-ni hi Pue', pakaroho 
nono-ni hante paresa'-ku, hanono 
lau-mokoi pai' tuwu' hintuwu'. Pai' 
Alata'ala mpodohei-koi: napopohiloi-koi 
ahi'-na pai' nawai'-koi kalompea' tuwu'. 
12 Mometabe-tabe-koi hante nono mpu'u 
ane hirua'-koi hi pogamparaa. Hawe'ea 
topepangala' hi Yesus to hi rehe'i 
mpakatu tabe hi koi' ompi'. 13 Pue' Yesus 
Kristus mpogane'-koi, Alata'ala tida 
mpoka'ahi'-koi, duu'-na Inoha' Tomoroli' 
mpopohintuwu'-koi pai" mpodohei-koi 
omea. Hudu rei. 14(13:13) 

1 1 Sura toi ngkai aku' Paulus, suro 
Pue' Yesus, kupakatu hi koi' ompi'- 
ompi' to Galatia to mepangala'-mi hi 
Pue' Yesus. Aku' pai' hawe'ea ompi' 
hampepangalaa' to dohe-ku hi rehe'i 
mpo'uli' wori' tabe! Bela manusia' to 
mposuro-a, pai' bela wo'o manusia' to 
mpo'ongko'-a jadi' suro Pue' Yesus. 
Yesus Kristus moto-hana to mpopajadi'-a 
suro-na, hante Alata'ala to Tuama to 
mpotuwu' nculii'-i ngkai kamatea. 
2(1:1) 3Wori' tabe: mekakae-a hi 
Alata'ala Tuama-ta pai' hi Pue' Yesus 
Kristus bona nagane'-koi ngkai kabula 
rala-na pai' nawai'-koi kalompea' tuwu'. 
4 Pue' Yesus mpewai' woto-na rapatehi 
mpotolo' jeko'-ta, bona nabahaka-ta 
ngkai kuasa dunia' to dada'a toi. 
Nababehi toe ntuku' konoa Alata'ala 
Tuama-ta. ° Une'-imi Alata'ala duu' 
kahae-hae-na! Amin. ? Mekehele-a 
mpokehele-koi ompi'! Ko'ia-di mahae 
Alata'ala mpokio'-koi hante kabula 

rala Kristus bona mepangala'-koi hi 
Kareba Lompe'-e, meleli' lau-mokoi 
ngkai Alata'ala pai'-koi mpotuku' ohea 
to ntani'-na. 'Kakoo-kono-na, uma ria 
ohea ntani'-na mporata kalompea' ngkai 

Alata'ala, muntu' Kareba Lompe' to 
kiparata-mikokoi toe-wadi. Tapi' ria-ra hi 
retu to mpaka'ingu'-koi hante tudui'-ra 
to boa'. Patuju-ra doko' mpohala'weo 
Kareba Lompe' Kristus-ra. 8 Aga ku'uli'- 
kokoi, hema-hema to mpokeni kareba 
to ntani'-na to uma hibalia hante Kareba 
Lompe' to mpolia' kiparata-mikokoi, 
Alata'ala mpototowi-ra! Nau' ba kai' 
moto-mi ba paiana mala'eka ngkai 
suruga mpu'u-i, bate kana natotowi 
Alata'ala-ra! ? Bula-kai hi retu-pidi 
dohe-ni, ria-mi ki'uli'-kokoi hewa toe, 
pai' kuhulii' tena toe-e lau: ane ria to 
mpokeni kareba to ntani'-na ngkai to 
nitarima-mi, bate natotowi Alata'ala-i! 
10 Jadi', beiwa-mi ompi'? Ha mpope'une' 
hi manusia'-a mpo'uli' lolita-ku toe-e 
we'i? Uma-e'. Doko' mporata pe'une' 
ngkai Alata'ala-a-wadi-kuna. Ba ni'uli'- 
koina wae-e ompi', doko' ngala' nono 
manusia'-a-wadi? Ane ke rapa'-na doko' 
ngala' nono manusia'-a-wadi, ke uma-a 
jadi' batua Kristus! 1! Bona ni'inca mpu'u 
ompi', Kareba Lompe' to kukeni-e, bela 
ngkai pekiri manusia'. 12 Uma kutarima 
Kareba Lompe' toe ngkai manusia', 
uma wo'o ria tauna to mpotudui'-a. 

Yesus Kristus moto-mi to mpopo'incai-a 
Kareba Lompe' toe. 13 Tantu ni'inca moto 
ompi' dala ngkatuwu'-ku ri'ulu, bula-ku 
mpotuku' agama Yahudi-pidi. Wori' 
moto doo to hingkala'ia-ku mpotuku' 
agama Yahudi, aga kudagi omea-ra, apa' 
kutuku' hawe'ea ada totu'a-ku ngkai 
nono-ku mpu'u. Nto'u toe ngasa'-a-damo 
mpobalinai'-ra topetuku'-na Yesus to 
mepue' hi Alata'ala, doko' kuropuhi-ra. 
14 (1:13) IP Aga nau' wae gau'-ku, 
napelihi ami'-ama Alata'ala kako'ia-ku 
putu, pai' hi tempo to napakatantu 
nakio'-ama hante kabula rala-na jadi' 
suro-na. 1S Nto'u toe, napopo'incai-a 
kahema-na Ana'-na, bona ma'ala 
kuparata kareba Ana'-na toe hi tauna 
to bela-ra to Yahudi. Nto'u kanakio'- 

ku Alata'ala toe, uma-a momewai' 
ngkalolita hante manusia'. t7 Uma 
wo'o-a hilou ncala' hi ngata Yerusalem 
mpopetudui' hi tauna to jadi' suro Pue' 
Yesus ri'ulu ngkai aku'. Pe'ongko'-kumi 
hilou hi tana' Arab, pai' ngkai ria nculii' 
wo'o-ama hilou hi ngata Damsyik. 18 Tolu 
mpae ngkai ree, pai' lako' hilou-ada 

hi Yerusalem bona mpencuai' Petrus, 
mo'oha'-a dohe-na romingku kahae-na. 

19 Nto'u toe, hirua' wo'o-a hante Yakobus 
ompi'-na moto Pue' Yesus. Aga suro 
Pue' Yesus to ntani'-na, uma-ra kuhiloi. 
To rodua toera-wadi to kuhilo. 2? Napa 
to ku'uki' toe we'i ompi' bate makono. 
Alata'ala to mpotiroi nono-ku! 21 Ngkai 
ree, hilou-ama hi tana' Siria pai' 
Kilikia. 22 Kahae-ku hilou tohe'e, uma-a 
me'onga-onga hi tana' Yudea, topetuku' 
Kristus hi ria uma mpohiloi lence-ku. 
23 Lolita doo-wadi to ra'epe to mpo'uli': 
"Tauna to mpobalinai'-taele wengi, hi'a 
lau-mi to mpopalele agama to doko' 
naropuhi-e wengi." 24Toe pai' mpo'une' 
Alata'ala-ramo, apa' ra'epe napa to jadi' 
hi aku'. 

1 Hampulu' opo' mpae ngkai ree, 

hilou wo'o-ama hi Yerusalem hante 
Barnabas. Pai' Titus wo'o kupo'ema' 
hilou. 2Pai'-a hilou hi Yerusalem nto'u 
toe, apa' ria lolita ngkai Alata'ala to 
mpo'uli'-ka kana hilou-a. Karata-ku hi 
Yerusalem, ku'uli'-raka pangkeni to 
Kristen hi ria napa ihi' Kareba Lompe' 
to kukeni hi tauna to bela-ra to Yahudi. 
Koro'-a, nee-neo' mpai' ria to mposalai 
tudui'-ku, duu'-na uma ria kalaua-na 
bago-ku mpotudui' tauna Kareba 

Lompe', lompe' to mpolia' kupobago-mi, 
lompe' to bula-na kupobago-pidi. 

Toe pai' moromu-a muntu' hante 
pangkeni to Kristen hi Yerusalem. 

3 Ka'omea-na, Titus, to kupo'ema' toei, 
nau' to Yunani-i, uma-i rapewuku bona 
ratini' ntuku' Atura Musa. “Ria moto-ra 
to mpo'uli' Titus kana ratini'. Tauna 
toera mpo'uli' katoKristen-ra, ntaa' 
boa'-ra-wadi. Mesua' bongo-ra hi rala 
poromua-kai doko' mpolelemata-kai. 
Apa' patuju-ra bona hawe'ea to Kristen 
kana mengkoru hi Atura Musa. Tapi' uma 
mingki' tapengkorui Atura Musa bona 
jadi" monoa'-ta hi poncilo Alata'ala-e. 
Tebahaka-tamo ngkai Atura Musa 
sabana posidaia'-ta hante Kristus Yesus. 
> Uma-kai mengkoru hangkedia' hi 
tudui'-ra to boa' toe. Bate metantida-kai, 
bona Kareba Lompe' neo' ragalo hante 
tudui'-ra to boa' toe, bona Kareba 
Lompe' to nitarima ompi' bate makono 
mpu'u. 2Jadi', pangkeni hi Yerusalem 
to ra'uli' bohe pangka'-ra toe uma 
mpotampai ba napa-napa hi tudui'-ku. 
(Ba bohe mpu'u pangka'-ra ba uma, 
hibalia-wadi-kuna, apa' Alata'ala uma 
mpelence tauna.) ' Uma-ra mpotampai 

napa-napa hi tudui'-ku, rapangaku' 
lau-mi ka'aku'-nami to nasarumaka 
Alata'ala mpokeni Kareba Lompe' hi 
tauna to bela-ra to Yahudi, hewa Petrus 
wo'o nasarumaka Alata'ala mpokeni 
Kareba Lompe' hi to Yahudi. 8(Apa' 
Alata'ala mpowai' karohoa hi Petrus 
jadi' suro Pue' Yesus hi to Yahudi. Pai' 
Alata'ala wo'o-wadi-kuwo to mpowai'-a 
karohoa jadi' suro-na hi tauna to bela-ra 
to Yahudi.) “Jadi', Yakobus, Petrus pai' 
Yohanes toera-e, to lence-na mpototu'ai 
hawe'ea to Kristen hi Yerusalem, hira' toe 
mpo'uli': "Makono mpu'u, Paulus nakio' 
mpu'u-imi Pue' Yesus jadi' suro-na." 
Toe pai' momekamu ngkapale-kai, kai' 
Barnabas hante hira' Yakobus, Petrus 
pai' Yohanes. Pomekamu ngkapale-kai 
toe jadi' tanda kahintuwu'-kai. Hibalia 
lolita kai: kahira'-nami to mpokarebai-ra 
to Yahudi, pai' kai'-kaiwo, to mpokarebai 
to bela-ra to Yahudi. 10 Sampale to 
raperapi', bona uma-kai putu mpotulungi 
tokabu. Ane toe-hana, bate to kubabehi 
ami'-mi. tt Hangkani, nto'u Petrus rata 
hi ngata Antiokhia, uma kudiki'-diki' 
mpokamaro-i, apa' sala' mpu'u gau'-na. 
12 | omo'-na uma-i mpelence to Yahudi 

ba to bela-ra to Yahudi, ngkoni' moto-i 
hangkaa-ngkania hante topetuku' Yesus 
to bela-ra to Yahudi. Aga nto'u karata-ra 
ba hangkuja dua doo-na Yakobus ngkai 
Yerusalem, mengkawulaa-imi ngkai 
topetuku' Yesus to bela-ra to Yahudi. 
Uma-ipi daho' ngkoni' dohe-ra, apa' 
me'eka'-i mpai' rakehele to Yahudi to 
lako' rata toera. !3 Pai' to Yahudi to 
ntani'-na hi Antiokhia to mepue' hi 

Pue' Yesus, metuku' wo'o-ramo-rawo 
mpotuku' gau'-na Petrus toe, nau' 
ra'inca moto ka'uma-na-hawo natao. 
Duu'-na Barnabas wo'o-hawo mehina 
loe', uma-ipi ngkoni' dohe-ra to bela-ra 
to Yahudi. 14 Kuhilo gau'-ra toe uma 
hintotoa hante tudui' to makono to tarata 
hi Kareba Lompe'. Toe pai' kukamaro-imi 
Petrus hi nyanyoa hawe'ea to morumpu, 
ku'uli'-ki: "Iko to Yahudi-ko, tapi' 
biasa-na mpotuku' ada-ra to bela-ra to 
Yahudi-moko, uma-pi mingki' nutuku' 
ada to Yahudi. Jadi', napa-di pai' 

doko' nupewuku topetuku' Pue' Yesus 
to bela-ra to Yahudi mpotuku' ada 

to Yahudi-e!" 1? Ane kai' Petrus, to 
Yahudi ami'-ka-kaina ngkai kaputu-kai, 
uma-kaiwo dada'a gau'-kai hewa tauna 

to uma mpo'incai Alata'ala. 18 Aga nau' 
wae, ki'inca kabela-na kehi-kai to lompe' 
pai'-kai jadi' monoa' hi poncilo Alata'ala. 
Nau' kituku' lia hawe'ea parenta hi rala 
Atura Musa, bela tetu to mpomonoa'-kai 
hi poncilo Alata'ala. Ohea bona jadi' 
monoa' hi poncilo Alata'ala-le, muntu' 
mepangala' hi Kristus Yesus-wadi. Toe 
pai' mepangala'-makai hi Kristus Yesus 
bona jadi' monoa'-kai hi poncilo-na 
Alata'ala sabana pepangala'-kai hi 
Kristus. Uma-pi kisarumaka petuku'-kai 
hi Atura Musa, apa' uma ria haduaa 
tauna to jadi' monoa' hi poncilo Alata'ala 
ngkai kampotuku'-ra parenta to hi rala 
Atura Musa. 17 Jadi', kai' to Yahudi, doko' 
jadi' monoa'-ka-kaina hi poncilo Alata'ala 
ngkai posidaia'-kai hante Kristus. Tapi' 
meka' ria mpai' tauna to mpo'uli' 

hewa toi: "Ane mepangala'-wadi-koi 

hi Kristus pai' uma-pi mengkoru-koi 

hi Atura Musa, batua-na topojeko' 
wo'o-wadi-ko-koiwo hibalia hante tauna 
to bela-ra to Yahudi. Jadi', mojeko' 
lau-mokoi sabana petuku'-ni hi Kristus 
tetu." Uma-e' makono lolita toe ompi'! 
18 Ane rapa'-na kubahakai-mi mpotuku' 
Atura Musa pai' oti toe kukanculihii 

wo'o-mi mpotuku' Atura toe, mojeko' 
mpu'u-ama ompi'. 19 Apa' mogaa'-mi 
posidaia'-ku hante Atura Musa. Ngkai 
Atura Musa toe pai' alaa-na masala'-ama 
hi poncilo Alata'ala pai' natao rahuku' 
mate-a. Toe pai' alaa-na mogaa'-mi 
posidaia'-ku hante Atura Musa, bona 
mpotuku' konoa Alata'ala-a-damo. 
Ma'ala-mi ta'uli' hewa toi: nto'u Kristus 
mate hi kaju parika', hewa aku'-midie 
to mate dohe-nae. 2? Bela-pi aku' to 
tuwu' toi-e, Kristus-mi-hanale to tuwu' 
hi rala katuwu'-kue. Jadi', kahae-ku hi 
rala dunia' toi, bate mepangala'-a hi 
Ana' Alata'ala to mpoka'ahi'-a pai' to 
mpewai' woto-na rapatehi mposampei-a. 
21 Alata'ala mpomonoa'-ta hi poncilo-na 
ngkai kabula rala-na. Uma-hana lompe' 
ane tasapuaka kabula rala-na toe. Ane 
rapa'-na ria mpu'u ohea-ta jadi' monoa' 
hi poncilo Alata'ala ngkai petuku'-ta 
hi Atura Musa, ke uma ria kalaua-na 
Kristus mate. 

1 Wojo mpu'u-koi, ompi'-ompi' to 

Galatia! Napa-di pai' nipelele' tauna 
mpobagiu-koi, alaa-na uma-pi nituku' 
tudui' to makono-e? Tudui'-ku wengi 
hi koi' ompi' monoto lia, mpakanoto 


GALATIA 3.2-6 882 


patuju Yesus Kristus mate hi kaju 
parika'. 2Kiwoi-e' ompi' napa to jadi' 

hi koi' moto wengi. Ha mpotarima-koi 
Inoha' Tomoroli' ngkai petuku'-ni hi 
Atura Musa? Uma-hawoe'! Nitarima 
Inoha' Tomoroli'-le apa' ni'epe Kareba 
Lompe' alaa-na mepangala'-mokoi hi 
Yesus. 3Jadi', napa pai' wojo rahi-koi! 
Lomo' pepangala'-ni hi Yesus, mporata- 
koi katuwua' to bo'u ngkai kuasa 
Inoha' Tomoroli'. Ha ni'uli'-koina wae, 
ma'ala-koi jadi' moroli' wae lau hante 
pakulea'-ni moto? Uma-e'! #“Nee-neo' 
mpai' meleli' mpu'u-koi ngkai petuku'-ni 
hi Pue' Yesus. Nee-neo' uma-pi ria 
kalaua-na hawe'ea pegane' Alata'ala 

to nirasai-mi. Kusarumaka bate ria 
kalaua-na! ? Alata'ala mpowai'-koi Inoha' 
Tomoroli' hante uma ria huka'-na pai' 
nababehi tanda-tanda to mobaraka' hi 
laintongo'-ni. Ha nababehi toe sabana 
kampotuku'-ni Atura Musa? Uma- 
hawoe'! Nababehi toe apa' kampo'epe-ni 
Kareba Lompe' mepangala'-mokoi hi 
Pue' Yesus. ĉRia lolita Buku Tomoroli' 
to mpotompo'wiwi Abraham, hewa 

toi moni-na: "Abraham mpopangala' 
Alata'ala, pai' ngkai pepangala'-na toe 

Alata'ala mpotarima-i napomonoa'-i hi 
poncilo-na." 7 Jadi', monoto-mi tahilo: 
hema to mepangala', hira' toe-mi to jadi' 
muli Abraham. 8 Ngkai owi ria ami'-mi 
patuju Alata'ala mpomonoa' tauna to 
bela-ra to Yahudi ngkai pepangala'-ra. 
Toe pai' hi rala Buku Tomoroli' nalowa 
ami'-mi Kareba Lompe' hi Abraham, 
na'uli'-ki: "Ngkai iko mpai' kugane' 
hawe'ea tauna hi dunia'." 9 Batua-na, 
hewa Alata'ala mpogane' Abraham 
sabana pepangala'-na, wae wo'o 
hema-hema to mepangala' hi Yesus 
bate nagane' Alata'ala hangkaa-ngkania 
hante Abraham. 10 Hi rala Buku Tomoroli' 
owi te'uki' hewa toi: "Hema to uma 
tida mpotuku' butu nyala parenta 

to te'uki' hi rala Atura Musa, bate 
natotowi-ra Alata'ala." Jadi', hema to 
doko' jadi' monoa' hi poncilo Alata'ala 
hi kampotuku'-ra Atura Musa, natotowi 
Alata'ala lau-ra mpai', apa' uma hema 
to mpokule' mpotuku' omea. 11 Jadi', 
monoto-mi tahilo: uma ria haduaa 

to monoa' hi poncilo Alata'ala ngkai 
petuku'-ra hi Atura Musa. Apa' ria 
wo'o lolita Buku Tomoroli' to mpo'uli' 
hewa toi: "Tauna to monoa' hi poncilo 

Alata'ala mporata katuwua' to lompe' 
ngkai pepangala'-ra." 12 Ane doko' jadi' 
monoa'-ta hi poncilo Alata'ala hante 
petuku'-ta hi Atura Musa, batua-na 
mposarumaka po'ingku-ta moto, uma-ta 
mepangala' hi Alata'ala. Apa' ria te'uki' 
hi rala Buku Tomoroli' to mpo'uli': 
"Hema to mpobabehi hawe'ea atura toe, 
hira'-mi to mporata katuwua' ngkai atura 
toe." 13 Kita' omea masipato' natotowi 
Alata'ala apa' tatiboki Atura-na. Aga 
nau' wae, Kristus mpobahaka-tamo 
ngkai totowi toe. Te'uki' hi rala Buku 
Tomoroli' owi hewa toi: "Tauna to 
ratoe hi kaju bona rapatehi, tauna 

toei natotowi Alata'ala." Jadi', nto'u 
Kristus mate hi kaju parika', Hi'a-mi 

to mposampei-ta mporata petotowi 
Alata'ala. t4 Patuju Yesus mate raparika' 
toe, bona tauna to bela-ra to Yahudi wo'o 
ma'ala mporata rasi' to najanci Alata'ala 
hi Abraham. Mporata-ra rasi' toe ngkai 
posidaia'-ra hante Yesus Kristus. Jadi', 
ane mepangala'-ta hi Yesus Kristus to 
mate raparika', mporata-tamo Inoha' 
Tomoroli' to najanci Alata'ala owi. 

15 Ompi'-ompi', ku'ala' tonco ngkai 
katuwu'-ta eo-eo-na. Rapa'-na ria 

hadua tauna to mpo'uki' sura pojanci. 
Ane sura-na toe mpolia' nateke-mi 

pai' rasaa' ntuku' ada topoparenta, tau 
ntani'-na uma ma'ala mpodonihii ihi'-na 
ba mpolawa' kadupa'-na. !? Wae wo'o 
hante pojanci Alata'ala-e ompi'. Alata'ala 
mpobabehi janci-na hi Abraham pai' hi 
muli-na. (Penotohi lompe' lolita tohe'e 
we'i. Uma ria te'uki' hewa toi: Alata'ala 
mpobabehi janci-na "hi muli-muli 
Abraham" to wori'. To te'uki' hewa toi: 
Alata'ala mpobabehi janci-na "hi muli 
Abraham," hewa to hadua-wadi, apa' to 
ratoa' hante lolita toe, muli Abraham to 
hadua-wadi, Hi'a-mi Kristus.) 1” Jadi', 
poko batua lolita rapa'-ku we'i hewa toi: 
Pojanci Alata'ala hi Abraham mpolia' 
nasaa'-mi Alata'ala. Opo' atu tolu 
mpulu' mpae oti toe, Alata'ala mpowai' 
wo'o-mi Atura-na hi manusia'. Tapi' 
uma-i mo'ungkere' ngkai pojanci-na hi 
Abraham alaa-na uma-pi oko. Pojanci-na 
hi Abraham toe bate kana madupa'. 

18 Ane rapa'-na muli Abraham kana 
mpotuku' Atura Musa bona mporata 
napa to najanci Alata'ala, batua-na uma 
raratai rasi' toe ngkai pojanci Alata'ala. 
Tapi' Alata'ala mpowai' Abraham rasi' toe 

sabana pojanci-na. Rasi' toe pewai' mara 
ngkai kabula rala-na Alata'ala. 1” Jadi', 
meka' ria mpai' tauna to mpo'uli' hewa 
toi: "Ane wae-di, napa lau-mi patuju-na 
Atura Musa-e?" Alata'ala mpowai' Atura 
Musa ngkabokoa' ngkai pojanci-na 

hi Abraham, pai' patuju-na bona 
mpakanoto hi manusia' kamojeko'-ra 
mpotiboki konoa-na. Patuju Alata'ala, 
bona manusia' mpotuku' Atura Musa 
toe duu'-na rata muli-na Abraham to 
ralowa hi rala pojanci Alata'ala owi, 
Hi'a-mi Kristus. Alata'ala mpopahawa' 
mala'eka-na mpoparata Atura-na hi 
Musa, pai' Musa toei to jadi' tauntongo' to 
mpoparata Atura Pue' hi ntodea. 20Jadi', 
Atura Musa rata hi ntodea mpake' 
tauntongo'. Tapi' nto'u-na Alata'ala 
mpobabehi janci-na hi Abraham, 
uma-hana ria tauntongo'. Alata'ala 
hadudua-na-wadi to mpobabehi janci 
toe. 21Jadi', ha mosisala Atura Musa 
pai' pojanci Alata'ala? Uma-hawo. Ane 
rapa'-na ma'ala tatuku' atura-atura to 
matantu bona tarata katuwua' to lompe', 
tantu atura toe-mi-hawo jadi' ohea-ta 
jadi' monoa' hi poncilo Alata'ala. 22 Tapi' 
hi rala Buku Tomoroli' te'uki' hewa toi: 

hawe'ea manusia' masala' hi poncilo 
Alata'ala sabana jeko'-ra. Jadi', uma ria 
ohea ntani'-na jadi' monoa' hi poncilo-na, 
muntu' pepangala'-ta hi Yesus Kristus- 
wadi. Katuwua' to lompe' to najanci 
Alata'ala, bate nawai' hi hema-hema to 
mepangala'. 23 Owi, kako'ia-ta mpo'incai 
mepangala' hi Yesus, mengkoru-ta hi 
atura pai' parenta. Katuwu'-ta nto'u toe 
ma'ala rarapai'-ki tauna to ratarungku', 
apa' tehoo'-ta hante wori' nyala atura 
pai" parenta. Tehoo'-ta hante atura pai' 
parenta toe, duu'-na rata-mi tempo-na 
Alata'ala mpopo'incai-ta kahema-nai 
Kristus pai'-ta mepangala' hi Hi'a. 

24 Atura Musa ma'ala rarapai'-ki guru 

to mpotete'-ta, duu'-na ta'inca-imi 
Kristus, bona kita' jadi' monoa' hi 
poncilo Alata'ala sabana pepangala'-ta hi 
Kristus. 25 Jadi' hewa too-toi, uma-pi ria 
kalaua-na tapengkorui Atura Musa bona 
ke jadi' monoa'-ta hi poncilo Alata'ala. 
Apa' mpolia' monoa'-tamo hi poncilo-na 
sabana pepangala'-ta hi Kristus. ?? Jadi', 
ana' Alata'ala omea-mokoi ompi' sabana 
pepangala'-ni hi Kristus Yesus. 27 Apa' 
raniu' omea-mokoi jadi' topetuku' 
Kristus, pai' hi poncilo Alata'ala, hibalia 

hante Kristus-mokoi. 28 Alata'ala uma 
mpelence ba to'apa-ta: to Yahudi ba 
bela to Yahudi, to tuwu' batua ba to 
tuwu' maradika, tomane ba tobine--hi 
poncilo Alata'ala hibalia omea-koi sabana 
posidaia'-ni hante Kristus Yesus. 2? Jadi', 
apa' lawi' mosidai' hante Kristus-mokoie, 
muli Abraham wo'o-moko-koiwo, pai' 
mporata wo'o-moko-koiwo napa to 
najanci Alata'ala hi Abraham. 

1 Hewa toe, ompi': rapa'-na ria 

hadua ana' maradika. Hawe'ea rewa 
tuama-na mpai', hi'a omea pue'-na. Aga 
ane nto'u kakedia'-na-pidi, raponcawa 
hewa hadua batua-i-pidi. ? Ria tauna to 
mpewili'-i pai' mpo'urusi rewa-na, duu'- 
na rata-mi tempo-na to napakatantu 
tuama-na. 3 Wae wo'o hante kita' ompi': 
kako'ia-ta mpo'incai Alata'ala, kita' hewa 
ana' toei, apa' mengkoru-ta hi ada pai' 
atura to hi dunia' toi. “Aga karata-na 
tempo to napakatantu Alata'ala, 
napahawa'-mi Ana'-na tumai hi dunia'. 
Ana'-na toei putu ngkai hadua tobine, 
pai'-i mewali to Yahudi to mengkoru 
hi Atura Musa. ?Alata'ala mpopahawa 
Ana'-na tumai bona mpobahaka-ta 
ngkai Atura Musa, bona kita' wo'o 

ma'ala napajadi' ana'-na. *Jadi', apa' 
lawi' ana' Alata'ala-tamoe, Alata'ala 
mpohubui Inoha' Ana'-na mo'oha' hi 
rala nono-ta. Ngkai pobago Inoha' 
Tomoroli' hi rala nono-ta toe, mekio'-ta 
hi Alata'ala, ta'uli'-ki: "O Mama! O 
Tuama-ku!" 'Jadi', uma-pi tapengkorui 
Atura Musa bona ke jadi' monoa'-ta hi 
poncilo Alata'ala. Ana' Alata'ala-tamo! 
Pai' ane ntoa' napo'ana'-tamo, bate 
nawai'-ta mpai' hawe'ea to naporodo 

hi ana'-na. 3 Owi kako'ia-ni mpo'incai 
Alata'ala, mengkoru-koi hi pue'-pue' 

to mobaraka', aga to bela-ra Alata'ala. 
?Tapi' tempo toi ni'inca-imi Alata'ala- 
-hiaa' kakono-na Alata'ala-di-hawo to 
ri'ulu mpo'inca-koi! Jadi', napa-di-koina 
pai' doko' nikanculihii ada pai' atura to 
hewa toe-e? Nituku' lau-mi ada agama 
Yahudi hewa eo palia, tempo mosusa', 
wula bo'u pai' eo bohe ntani'-na. Ada 
pai' atura tetu-le uma mpokeni rasi', 
pai' uma-koi mpai' tebahaka ngkai huku' 
jeko'-ni ngkai petuku'-ni hi atura tetu-e. 
Jadi', napa pai' doko' mengkoru nculii' 
wo'o-mokoi hi ada pai' atura to hewa 
tetu-e! 10 (4:9) 11 Koro'-a nee-neo' mpai' 
uma ria kalaua-na lenge'-ku mpokeni 

Kareba Lompe' hi koi'. 1? Ompi'-ku 

to Galatia! Kuperapi' bona nituku' 
mpu'u ingku-ku. Apa' nau' to Yahudi-a, 
kubahakai-mi mpotuku' ada to Yahudi 
bona aku' jadi' hewa koi' to bela-koi 

to Yahudi. Lompe' lia kehi-ni hi aku' 
wengi. 13 Tantu nikiwoi-pidi karata-ku hi 
ngata-ni wengi mpokeni Kareba Lompe' 
hi koi'. Nto'u toe peda'-a. 14 Haki'-ku toe 
mpakasusa'-koi. Aga nau' wae, uma-a 
nipokarungku ba nipoka'oja'. Nitarima 
lau-ada, niponcawa mala'eka ngkai 
Alata'ala, niponcawa hewa Kristus Yesus 
lau-ada. 1? Goe' mpu'u nono-ni nto'u toe 
ompi'. Jadi' napa pai' mobali'-mi nono-ni 
tempo toi? Nto'u toe wengi, ku'inca 
mpu'u ompi', ane ria ba napa-napa to 
kuparaluu, uma nipekabosi'; kira-kira 
ane ke bisa-wadi, nau' mata-ni moto-mi 
nijungki' pai' niwai'-ka, ba ke uma 
nipekabosi'. 18 Ha ni'uli'-koina, aku' jadi' 
bali'-ni tempo toi apa' ku'uli'-kokoi napa 
to makono? !/Tauna to hantongo' tetura 
ria, doko' mpu'u-ra ngala' nono-ni. 
Tapi' patuju-ra uma-hana lompe'. 
Patuju-ra doko' mpogaa'-koi ngkai akur, 
bona nituku'-ra hante nono-ni mpu'u. 
18 | ompe' lau-di ane ria to doko' ngala' 


GALATIA 4.19 — 24 891 


nono-ni. Uma muntu' bula-ku dohe-ni, 
lingku'-ku wo'o, lompe' oa' ane ria to 
doko' ngala' nono-ni, asala patuju-ra 
lompe'. 19 Ompi'-ompi', kuponcawa 
ana'-ku moto-mokoi. Aga susa'-mi 
nono-ku toi-e mpopenonoi-koi, pai' bate 
susa' oa' mpai' nono-ku ane ko'ia-koi 
jadi' hewa Kristus. 20 Doko' lia-ama hi 
retu dohe-ni ompi', bona lolita-ku to 
karapo' ma'ala kubalii'. Apa' tuhu-mi 
nono-ku toi-e ompi'. 21 Fe koi' to doko' 
mengkoru hi Atura Musa, pe'epei-kae' 
lolita-ku! Ku'uli'-kokoi napa to te'uki' hi 
rala Buku Atura Musa. 22Te'uki' hewa 
toi: Abraham, rodua-ki ana'-na. Ana'-na 
to hadua putu ngkai Hagar, to tuwu' 
batua-i. Pai' ana'-na to hadua putu ngkai 
Sara, bela-i-hana batua. 28 Ana' to putu 
ngkai tobine to tuwu' batua, putu hewa 
ana' biasa ntuku' konoa manusia'. Tapi' 
ana' to putu ngkai tobine to bela-i batua, 
putu ntuku' janci Alata'ala hi Abraham. 
24Tutura tohe'e ma'ala jadi' tudui' hi 
kita'. Tobine to rodua toera mpobatuai 
ronyala ohea jadi' monoa' hi poncilo 
Alata'ala. Hagar ma'ala rarapai'-ki tauna 
to doko' jadi' monoa' hi poncilo Alata'ala 
hi kampotuku'-ra Atura Musa. Apa' 

hawe'ea tauna to mpotuku' Atura Musa 
tuwu' hewa batua, apa' mengkoru-ra 

hi Atura Musa hewa batua mengkoru hi 
maradika-na. Jadi', Hagar toei ma'ala 
rarapai'-ki Bulu' Sinai hi tana' Arab. 

Pai' Hagar toei ma'ala rarapai'-ki ngata 
Yerusalem to hi dunia' toi. Apa' pue' 
ngata Yerusalem tuwu' hewa batua, 
napobatua Atura Musa. ?? (4:24) 28 Sara 
ma'ala rarapai'-ki Yerusalem to hi 
suruga. Sara toe-imile to tapotina kita' 
toi-e ompi', apa' uma-i tuwu' batua, 
pai' kita' uma-ta napobatua Atura Musa. 
27 Tohe'e hewa lolita Buku Tomoroli' 

to mpo'uli': "Goe'-ko-kona iko tobine 

to lalo, to uma-ko-kona hangkania 
mo'ana'. Goe' pai' mohahelo'-ko, to uma 
hangkania ntodohaka mpo'ote ana'. Apa' 
nau' lalo-ko, meliu mpai' kawori' muli-nu 
ngkai tobine to mo'anai' ami'." Kita' 
toi-mile ompi' to jadi' ana' Alata'ala-e, 
ntuku' janci Alata'ala. Kita' hewa Ishak, 
ana' Abraham to putu ntuku' janci 
Alata'ala. 28 (4:27) 29 Nto'u toe owi, 
ana' Abraham to putu hewa ana' biasa 
mpobalinai' tu'ai-na to putu ntuku' janci 
Alata'ala. Wae wo'o to jadi' tempo toi-e: 
tauna to doko' mpewuku-ta mpotuku' 

Atura Musa mpobalinai'-ta to mpotuku' 
konoa Inoha' Tomoroli'. 3?Tapi' napa to 
te'uki' hi rala Buku Tomoroli'? Te'uki' 
hewa toi: "Popalai-i tobine to tuwu' batua 
tetui hante ana'-na! Apa' ana' batua toe 
uma ma'ala mpotarima sosora tuama-na 
hangkaa-ngkania hante ana' to putu 
ngkai tobine to uma tuwu' batua." 
31 Jadi", kita' toi-e ompi', uma-ta-tana 
hewa ana' Hagar, to tuwu' batua. Kita' 
toi-e hewa ana' Sara, to uma tuwu' 
batua. 

1 Kristus mpobahaka-tamo ngkai 
5 Atura Musa bona tebahaka mpu'u- 
tamo. Toe pai' pakatida nono-ni, neo'-pi 
dota rapobatua nculii'! 2 Epe-dile! Aku' 
Paulus mpo'uli'-kokoi: ane doko' jadi' 
monoa'-koi hi poncilo Alata'ala hante 
mpotuku' ada petini' Atura Musa, batua- 
na, Kristus uma-pi mokalaua hi koi'. 
3 Ku'uli' wo'o: hema to mpopetini' ntuku' 
Atura Musa, kana mpotuku' wo'o-ra 
hawe'ea parenta ntani'-na hi rala Atura 
Musa. “Ane doko' jadi' monoa'-koi hi 
poncilo Alata'ala hi kampotuku'-ni Atura 
Musa, niputuhi lau-mi posidaia'-ni hante 
Kristus. Alata'ala doko' mpomonoa' 
mara-koi ngkai kabula rala-na. Jadi', 

ane doko' nipomonoa' moto woto-ni, 
nihuna lau-mi pewai'-na toe. ? Aga 

ane kai' ompi', ngkai petete' Inoha' 
Tomoroli' kisarumaka Alata'ala-wadi 
mpomonoa'-kai sabana pepangala'-kai 
hi Kristus Yesus. Pai' bate toe-mi 

to kipopea hante nono mpu'u. 8 Ane 
mosidai'-ta-damo hante Kristus Yesus, 
ba ratini'-ta ba uma, uma-pi beiwa. 
Poko-nale, mepangala' hi Yesus, pai' 
pepangala'-ta toe incana ane ma'ahi'-ta 
hi doo. 'Owi, lompe' petuku'-ni hi 
Kareba Lompe'. Hiaa' napa pai' uma-pi 
nituku' tudui' to makono-e? Hema-ra 

to mpohala'tara-koie? 3 Tudui'-ra tetu 
bela ngkai Alata'ala, to mpokio'-koi 
jadi' topetuku'-na. “Ria lolita bulawa to 
mpo'uli' hewa toi: "Ragi to hangkedi' 
mpakawoke' lunu to wori'." Pai' tudui'-ra 
tetu-mi to hewa ragi. 19 Aga nau' 

wae, apa' hintuwu'-tamo hi rala Pue', 
bate kuparasaya ka'uma-na mpai' 
nipangalai'-ra to mpokeni tudui' to boa' 
tetu. Pai' tauna to mpaka'ingu'-koi tetura 
lou, bate nahuku'-ra mpai' Alata'ala, uma 
napenara' ba hema-ra. tt Ompi'-ompi', 
ria tauna to mpo'uli' aku' moto mpotudui' 
tauna mpotuku' ada petini' Atura Musa. 

Uma-hanae' makono lolita toe! Ane ke 
hewa toe tudui'-ku, ke uma-a ra'ewa 

to Yahudi. Tudui'-kule: kita' kana 
mepangala' hi Kristus, apa' muntu' ngkai 
kamate-na Kristus raparika' pai'-ta jadi' 
monoa' hi poncilo Alata'ala-e. Ngkai 
tudui'-ku toe-die pai' alaa-na ngasa'-ra 
to Yahudi mpo'ewa-ae. 12 Agina-pi tauna 
to mpolengo pepangala'-ni tetu-rae ria 
uma muntu' ratini', agina rapentolui 
lau-ramo! 13 Alata'ala mpokio'-ta jadi' 
ana'-na, bona tebahaka-tamo. Aga neo' 
ta'uli' hewa toi: "Ane tebahaka mpu'u-ta 
ngkai Atura Musa, ma'ala-ta mpobabehi 
napa konoa-ta." Neo' ompi'! Kana 
momepoka'ahi' pai' mometulungi-ta 
hadua bo hadua. "Ria parenta to 
mpo'uli': "Kana tapoka'ahi' doo-ta hewa 
pompoka'ahi'-ta woto-ta moto." Ane 
tatuku' parenta to hanyala toe, hibali 
tatuku'-mi hawe'ea parenta to hi rala 
Atura Pue'. t> Hiaa' ane ntora motuda' 
pai' momehingki'-koi, pelompehi-e', 
himpau silaka-koi mpai'. 1? Hewa toi 
patuju-ku: kana tatuku' petete' Inoha' 
Tomoroli' bona neo' tatuku' kahinaa 
nono to dada'a. t7 Apa' kahinaa nono 

to dada'a mosisala hante konoa Inoha' 

Tomoroli', pai' konoa Inoha' Tomoroli' 
mosisala hante kahinaa nono to dada'a. 
Ane tatuku' to hanyala, uma tatuku' to 
hanyala-na. Ane tatuku' konoa Inoha' 
Tomoroli', uma tababehi kada'aa to 

hi rala nono-ta. 18Jadi', ane natete' 
Inoha' Tomoroli'-ta-damo, uma mingki' 
tapengkorui Atura Pue' to naparata 
Musa. 19 Incana lia kehi to tababehi 
ane tatuku' kahinaa nono to dada'a. 
Rapa'-na: mobualo' ba mogau' sala'-ta 
hante tobine ba tomane, ba kehi 
ntani'-na to uma tumotoa, 20 mepue' 
hi pue'-pue' ntani'-na ngkai Alata'ala, 
medoti, mohuku' hi doo, motuda', 
mohiri', moroe, mpopeliu woto-ta 
moto, doko' mogaa' pai' doko' me'ewa, 
21 mohingi', mengkakalangu-langu, 
ntora mosusa', pai' wori' nyala wo'o-pi 
ntani'-na. Kupopo'ingai' ami'-mokoi 
wengi, pai' kupopo'ingai' tena-koi 

wae lau: hema to mogau' hewa toe, 
uma-ra mpai' jadi' ntodea Alata'ala 

hi rala Kamagaua'-na. 22Tapi' ane 
natete'-ta Inoha' Tomoroli', kehi-ta hewa 
toi: mpoka'ahi' doo-ta, goe'-ta, rodo 
nono-ta, mosabara, mo'olu pai' lompe' 
kehi-ta, tida pepangala'-ta, 2 dingki' 

nono-ta, pai' mpokuasai woto-ta moto. 
Uma ria atura napa-napa to mpotagi 
po'ingku to hewa toe. 24Ma'ala ta'uli' 
hewa toi: kita' to napobagia Kristus 
Yesus, raparika'-tamo hangkaa-ngkania 
hante Hi'a--batua-na, mogaa'-mi 
posidaia'-ta hante kahinaa nono-ta to 
dada'a, uma-pi tatuku' konoa-ta moto. 
25 Ane Inoha' Tomoroli' mpowai'-ta tuwu' 
to bo'u, wae-pi, bate mpotuku' Inoha' 
Tomoroli' toe-ta-damo. 28 Neo' molangko 
nono-ta, neo' momepedahi ngkanono ba 
momepohingii'. 

1 Ompi'-ompi', ane mpohilo-ta ompi' 

hampepangalaa'-ta mpobabehi 
gau' to sala', kita' to nakuasai Inoha' 
Tomoroli' kana mpotete' nculii'-i-hawo 
hi ohea to makono. Aga neo'-hawo 
ngkerepa' lolita-ta, kana tapololitai-i 
hante ka'olu-olu-na. Pai' pelompehi, 
bona neo' mpai' kita' wo'o rasori 
mpobabehi jeko'. 2 Kana mometulungi-ta 
hadua bo hadua, ba hema-ta to hi 
rala kasusaa', bona ngkai kehi-ta 
toe, tatuku'-mi atura Kristus. 3 Ane 
ria hadua tauna to mpo'uli' meliu-i 
ngkai doo-na, hiaa' uma-di, batua-na 
mpopakawa' woto-na moto-imi-hawo. 

4 Agina butu dua-ta mpetonoi kehi-ta, 
ba lompe'-di ba uma. Ane lompe', 
ma'ala tapokagoe'. Neo'-ta mponaa kehi 
doo. ?Apa' butu dua-nata hore-hore 
mpotangku kehi-ta moto. #Tauna to 
ratudui' Lolita Alata'ala kana mpobagii to 
mpotudui'-i ngkai rasi' ba napa-napa to 
ria hi hi'a. ' Mo'inga'-inga'-ta ompi'! Ane 
ta'uli' ma'ala-ta mpopakawa' Alata'ala, 
bate mpopakawa' woto-ta moto-tamo. 
Napa to tahu'a, tetu wo'o mpai' to 
tapepae. 8 Ane tauna ntora mpobabehi 
kehi to ntuku' kahinaa nono-na to 
dada'a, wua'-na mpai': ragaa'-i ngkai 
Alata'ala duu' kahae-hae-na. Tapi' ane 
tauna mpobabehi kehi to mpotuku' 
konoa Inoha' Tomoroli', wua'-na mpai' 
ngkai Inoha' Tomoroli' toe: mporata-i 
katuwua' to lompe' dohe Alata'ala duu' 
kahae-hae-na. ?Toe-mi ompi' pai' neo' 
taka'ohai mpobabehi kehi to lompe', 
apa' ane tida-ta mpobabehi kehi to 
lompe', bate rata mpai' tempo-na tarata 
wua'-na. 10 Jadi', bula-ta mologa-pidi, 
kana mpobabehi to lompe'-ta hi 
hawe'ea tauna, peliu-liu-nami hi ompi' 
hampepangalaa'-ta. 11 Petonoi-e'! Bagia 
sura tohe'i-e ku'uki' hante pale-ku moto. 

Nihilo moto kabohe ntanii' ukia'-ku. 

12 Guru to mpokeni tudui' to boa' tetura 
ria mpotuku' ada to kahiloa hi mali-na- 
wadi, apa' doko' mpope'une'-ra hi doo. 
Toe pai' ra'uli' kana ratini'-koi ntuku' 
Atura Musa. Patuju-ra bona neo'-ra 
mpai' rabalinai' to Yahudi. Me'eka'-ra 
ane mepangala'-ra hi Kristus to mate 
raparika' pai' uma-ra mpotuku' ada 
toe, to Yahudi mpobalinai'-ra. 13 Hiaa' 
kakoo-kono-na tauna to mpotuku' ada 
petini' tetura, uma wo'o-ra-wadi-rawo 
mpotuku' hawe'ea Atura Musa. Patuju- 
ra, ke ratini'-koi bona bohe nono-ra hi 
kampotuku'-ni hawa'-ra. 14 Aga aku'-e- 
kuna, uma-a dota mpomobohe nono-ku, 
muntu' mpomobohe Pue'-ta Yesus 
Kristus-a, to mate raparika'. Ma'ala-mi 
ta'uli': nto'u Yesus raparika', aku' wo'o 
raparika' dohe-na, apa' mogaa'-mi 
posidaia'-ku hante hawe'ea to hi dunia' 
toi, uma-pi ria to kusarumaka ntani'-na 
ngkai Hi'a. t> Ratini' ba uma, bela toe 
poko-na. Poko-nale, katuwua' to bo'u 
ngkai Alata'ala. 1? Mekakae-a hi Alata'ala 
bona kalompea' tuwu' pai' ahi'-na nawai' 
hi hawe'ea tauna to mpotuku' tudui' toi, 
duu'-na hi tauna to Israel to napobagia 

Alata'ala. t” Ka'omea-na, kuperapi' 
bona neo'-pi ria tauna to mposusai'-a. 
Apa' rari' webaa' to hi woto-kue, tanda 
ka'aku'-nami batua Pue' Yesus. 18 Ompi', 
kusarumaka Pue'-ta Yesus Kristus 
mpogane'-koi ngkai kabula rala-na. 
Hudu rei. 

1 Sura toi ngkai aku', Paulus, suro 

Kristus Yesus ntuku' konoa Alata'ala, 
kupakatu tilou hi koi' to Kristen to hi 
Efesus, to tida mepangala' hi Kristus 
Yesus. 2 Wori' tabe: mekakae-a hi 
Alata'ala Tuama-ta pai' Pue' Yesus 
Kristus, bona nagane'-koi ngkai kabula 
rala-na pai' nawai'-koi kalompea' 
tuwu'. 3 Mai-tamo mpo'une' Alata'ala, 
Tuama-na Pue'-ta Yesus Kristus! Apa' 
nagane'-tamo hante butu nyala gane' to 
lompe' hi rala suruga, ngkai posidaia'-ta 
hante Kristus. “Kako'ia-na dunia' toi 
rapajadi', napelihi ami'-tamo jadi' 
mosidai' hante Kristus, bona kita' jadi' 
bagia-na to uma ria kasalaia'-na hi 
poncilo-na. > Ngkai owi napakatantu 
ami'-mi kana'ongko'-nata jadi' ana'-na, 
ngkai kanape'ahi'-ta. Na'ongko'-ta 
jadi' ana'-na hante petauntongoi'-na 
Yesus Kristus, apa' toe-mi konoa-na 
pai' kabotu'-na ngkai lomo'-na. "Toe 
pai" masipato' ta'une'-i Alata'ala, apa' 
uma mowo kabohe ahi'-na hi kita". 
Ngkai kabula rala-na nawai' maraa-ta 
ahi'-na toe ngkai posidaia'-ta hante 
Yesus, Ana'-na to nape'ahi'. 'Ngkai raa' 
kamate-na Yesus pai' ngkai posidaia'-ta 

hante Hi'a, Alata'ala mpotolo'-ta, 
na'ampungi sala'-ta ngkai kabula rala-na 
to bohe lia. 3 Napopohiloi-ta ahi'-na to 
uma ria huka'-na, nanotohi nono-ta 

pai' napopo'incai-ta hawe'ea patuju-na. 
9 Ntuku' konoa-na moto, napopo'incai-ta 
patuju-na to uma ra'incai manusia' 
ngkai owi. Patuju-na toe: bona butu 
nyala-na, lompe' to hi suruga ba to hi 
dunia', napopohintuwu' hi posidai'-ra 
hante Kristus, pai' Kristus-mi to jadi' 
hewa Woo' ngkai butu nyala-na. Ngkai 
owi Alata'ala mpakatantu ami'-mi 
patuju-na to nababehi hante Kristus toe, 
pai' patuju-na toe bate napadupa' ane 
rata-pi tempo-na. 10 (1:9) H Alata'ala 
mpobabehi butu nyala-na ntuku' 
konoa-na pai' kabotu'-na moto. Ngkai 
lomo' kajadi' dunia' napelihi-tamo pai' 
napakatantu ami'-mi kakita'-na to 

jadi' bagia-na ngkai posidaia'-ta hante 
Kristus. 12 Toe pai' masipato' lia Alata'ala 
ra'une' pai' rapomobohe sabana kabohe 
ahi'-na hi kai' to Yahudi, apa' kai'-mi to 
ri'ulu mposarumaka Kristus. 13 Wae wo'o 
koi', napobagia Alata'ala wo'o-moko- 
koiwo. Apa' kampo'epe-ni Kareba to 
makono, nipangala'-mi Kareba Lompe' 

toe, pai' nahore-mokoi Alata'ala ngkai 
huku' jeko'-ni. Pai' ngkai posidaia'-ni 
hante Kristus, Alata'ala mpowai'-koi 
Inoha' Tomoroli' to najanci owi. Inoha' 
Tomoroli' toei hewa saa' hi rala nono-ta, 
apa' Hi'a to jadi' pompetonoi-na 
kakita'-na bagia-na Alata'ala. !? Alata'ala 
mpowai'-ta Inoha' Tomoroli' bona 
mporohoi janci-na hi kita', bona monoto 
hi kita' kanawai'-ta wo'o mpai' hawe'ea 
to najanci-taka. Nawai'-ta hawe'ea to 
najanci-taka toe hi eo mpeno-na. Nto'u 
toe mpai', nabahaka-ta ngkai dunia' 

to dada'a toi, pai'-ta na'ongko' hilou 

hi suruga, apa' lawi' kita' bagia-na. 

Toe pai' masipato' lia ta'une' pai' 
tapomobohe-i Alata'ala. t> Jadi', ane 
kupenonoi hawe'ea rasi' to nirata-mi 
toe-e ompi', uma mowo pontarima 
kasi-ku hi Alata'ala. Kaku'epe-na kareba 
to mpo'uli' kamepangala'-nimi hi Pue' 
Yesus pai' kama'ahi'-ni hi hawe'ea tauna 
to mpopangala' Pue' Yesus, 18! uma-a 
putu mpo'uli' tarima kasi hi Alata'ala 
sabana koi', pai' kukahangai' oa'-koi 

hi rala posampaya-ku. 17 Mekakae-a 

hi Alata'ala, Tuama-na Pue'-ta Yesus 
Kristus pai' Tuama-ta to bohe hanga'-na, 

kuperapi' bona nanotohi nono-ni hante 
baraka' Inoha' Tomoroli', duu'-na ni'inca 
mpu'u-i Alata'ala. 18 Kuperapi' bona 
nabajahi nono-ni, bona ni'inca beiwa 
kalompe'-na rasi' to nisarumaka ngkai 
Alata'ala to mpokio'-koi jadi' ana'-na. 
Kuperapi' bona nabajahi nono-ni 

bona ni'inca ka'uma-na mowo kabohe 
rasi' to naporodo ami'-mi hi hawe'ea 
tauna to napo'ana', !?pai' bona ni'inca 
wo'o ka'uma-na mowo baraka'-na 
mpotulungi-ta to mepangala' hi Hi'a. 
Baraka'-na toe hibalia hante karoho-na 
pai' kuasa-na to bohe lia 2? to napake! 
mpopemata Kristus ngkai kamatea pai' 
mpopohura-i hi mali ka'ana-na hi rala 
suruga. 21 Kuasa to nawai'-ki Kristus toe, 
meliu kabohe-na ngkai kuasa hawe'ea 
topoparenta, hawe'ea to mokuasa, 
hawe'ea to mobaraka', pai' hawe'ea 

to rapue'. Kuasa to nawai'-ki Kristus 
toe meliu kabohe-na ngkai hawe'ea 

to mporata huraa to molangko, uma 
muntu' hi to tuwu' tempo toi, tapi' 
hante to tuwu' hi eo mpeno wo o. 

22 Hawe'ea to ria, Alata'ala mpopengkoru 
hi Kristus, pai' na'ongko'-i jadi' Pangkeni 
to mpoparentai hawe'ea tauna to 


EFESUS 1.23-2.5 905 


mpopangala'-i. Kristus Woo'-ta, 22 pai' 
kita' Woto-na. Hawe'ea to ria hi Hi'a, ria 
wo'o hi kita' ntodea-na. Pai' Hi'a-mi to 
mpokuasai butu nyala-na hiapa-apa. 

1 Ri'ulu, kako'ia-ni mepangala' hi 

Yesus, hewa to mate-mokoi, ko'ia 
niratai katuwua' to ngkai Alata'ala 
apa' mojeko'-koi pai' mpotiboki hawa' 
Alata'ala-koi. ? Nto'u toe, po'ingku-ni 
eo-eo-na mpotuku' kabiasaa tauna to 
dada'a hi dunia' toi, koi' mpotuku' konoa 
Magau' Anudaa'. Magau' Anudaa' toei, 
tadulako to mpokuasai anudaa' to hi lolo 
raoa. Duu' hewa toe lau, mobago oa'-i 
hi rala nono tauna to uma mengkoru hi 
Alata'ala. 3 Ri'ulu, kita' omea hibalia hewa 
hira': po'ingku-ta mpotuku' kahinaa 
nono-ta to dada'a, pai'-ta mpobabehi 
konoa nono pai' pekiri-ta to dada'a. Nto'u 
toe masipato' lia-ta nakaroe Alata'ala, 
apa' gati kehi-tami toe-e, hibalia hante 
kehi tau ntani'-na. “Aga uma mowo 
kalompe' nono-na Alata'ala, uma mowo 
kabohe ahi'-na to napopohiloi-taka. 
> Bula-ta hewa to mate-pidi sabana 
petibokia-ta, nawai'-ta katuwua' to bo'u 
hangkaa-ngkania hante Kristus. Jadi', 
muntu' ngkai kabula rala-na Alata'ala 

pai'-ta tehore ngkai huku' jeko'-ta. 

6 Ngkai posidaia'-ta hante Kristus 
Yesus, Alata'ala mpopemata-ta pai' 
napopohura-tamo hi pohuraa karabilaa' 
to hi rala suruga hangkaa-ngkania hante 
Kristus. ' Patuju Alata'ala, bona hi eo-eo 
to tumai, natudo' ka'uma-na mowo 
kabohe ahi'-na pai' kalompe' nono-na hi 
kita", to tarata ngkai posidaia'-ta hante 
Kristus Yesus. 8 Alata'ala mpohore-ta 
ngkai huku' jeko'-ta, muntu' ngkai 
kabula rala-na-wadi, sabana pepangala '- 
ta hi Yesus. Nahore-ta toe, bela ngkai 
kalompe' kehi-ta. Toe bate pewai' 

mara Alata'ala hi kita', ?bela ngkai 
po'ingku-ta. Toe pai' uma ria haduaa 

to ma'ala mpo'uli': "Ngkai kalompe' 
po'ingku-kule pai'-a nahore Alata'ala 
ngkai huku' jeko'-kue." 10 Uma ria 
haduaa to ma'ala mpo'uli' hewa toe, 
apa' katuwua' to bo'u to tarata-mi 
toi-e, tarata ngkai Alata'ala-hana. 
Napajadi'-tamo manusia' to bo'u to 
mosidai' hante Kristus Yesus, bona 
mpobabehi-ta po'ingku to lompe', hewa 
to napakatantu ami'-mitaka. !! Jadi', 
ompi'-ompi', kiwoi-dile tuwu'-ni to ri'ulu- 
e. Ntuku' ngkai kaputu-ni, bela-koi to 

to uma tetini'," pai' to Yahudi toera 
mpo'uli' kahira'-na-wadi-rana bagia-na 
Alata'ala, apa' tetini'-ra-rana ntuku' 
atura agama-ra. Ada petini' toe, ada to 
rababehi manusia' hi wotoloka'-ra-wadi. 
12 Nto'u toe, ko'ia ria posidaia'-ni hante 
Kristus. Hewa to hi mali-nako-koina, 
uma-koi hampodooa hante to Yahudi to 
napelihi-ramo Alata'ala jadi' ntodea-na. 
Uma ria bagia-ni hi rala pojanci to 
nababehi Alata'ala hi to Yahudi. Uma 
ria poncarumakaa-ni hi rala dunia' toi, 
apa' molaa-koi ngkai Alata'ala. 13 Aga 
tempo toi, ngkai posidaia'-ni hante 
Kristus Yesus, uma-pi hewa toe tuwu'-ni. 
Koi' to molaa ngkai Alata'ala ri'ulu-e, 
mohu'-mokoi sabana raa' kamate-na 
Kristus. '#Apa' Kristus, Hi'a-mi to 
mpopohintuwu'-ta hante Alata'ala 

pai' hante doo-ta. Napewai' woto-na 
rapatehi jadi' tolo' woto-ta, pai' ngkai 
kamate-na toe nabahaka-tamo ngkai 
Atura agama Yahudi hante hawe'ea 
parenta pai' hawa'-na. Nababehi toe 
bona mpogero posisalaa to mpo'oloi' to 
Yahudi pai' to bela-ra to Yahudi hewa 
walatana'. Jadi', kai' to Yahudi hante koi' 

to bela-koi to Yahudi, napopohintuwu'- 
tamo. Napopohintuwu'-ta toe, bona 
napajadi'-ta manusia' to bo'u to mosidai' 
hante Hi'a. Hewa toe-mi ohea-na 
Kristus mpobabehi kahintuwuaa'. 

15 (2:14) 16 Hante kamate-na hi kaju 
parika' toe, Kristus mpopohintuwu' 

to Yahudi pai' to bela to Yahudi, pai' 
ngkai ree napopohintuwu' omea-tamo 
hante Alata'ala. Kamate-na Kristus 

hi kaju parika' toe mpo'oti hawe'ea 
posisalaa. !' Toe pai' tumai-i Kristus 
mpopalele kareba kahintuwuaa' hi koi' 
to molaa ngkai Alata'ala, pai' hi hira' 
to mohu' ami'-ramo-rana. 18 Apa' ngkai 
petauntongoi'-na Kristus, kita' omea 
ma'ala mpomohui' Alata'ala to Tuama, 
lompe' kai' to Yahudi, lompe' koi' to 
bela-koi to Yahudi. Ma'ala tamohui'-i 
hante kuasa Inoha' Tomoroli' to hanyala 
lau-wadi hi kita' omea. 1? Ngkai toe-mi, 
ompi'-ompi' to bela-koi to Yahudi, ri'ulu 
hewa tauna to hi mali-na-ko-koina. 
Aga wae lau uma-pi hewa toe. Wae 
lau hampodooa-mokoi hante hawe'ea 
tauna to mepangala' hi Yesus. Hantomi 
lau-mokoi hante hawe'ea ana' Alata'ala. 
20 Kita' to mpangala' Yesus ma'ala 

rarapai'-ki tomi to nawangu Alata'ala. 
Suro-suro Pue' Yesus pai' nabi-nabi, 
hira'-mi pongkoto' watu pai' tuha'-na. 
Pai' Kristus Yesus, Hi'a-mi parawatu. 
21 Kita' to mosidai' hante Yesus hewa 
bola' pai' rewa ntani'-na to rapomeduncu 
hi lolo parawatu to moroho, bona 
mpowangu tomi to moroli' to natao 
napo'ohai' Pue' Ala. 22Pai' koi' wo'o 
ompi', ngkai posidaia'-ni hante Kristus, 
bula-ni rawangu-mi hangkaa-ngkania 
hante hawe'ea tauna to mepangala' hi 
Kristus, jadi' hantomi tomi to napo'ohai' 
Alata'ala hante kuasa Inoha' Tomoroli'. 
1 Jadi' ngkai toe-mi, aku' Paulus, 
batua-na Kristus Yesus, mosampaya 
hi Alata'ala, mposampayai-koi. Aku' 
toi, bula-ku ratarungku'-kuna, sabana 
mpokeni-a Kareba Lompe' hi koi' to 
bela-koi to Yahudi. 2Tantu ni'epe-mi 
beiwa Alata'ala mpowai'-a pobago-ku 
toi, bona mpokeni-a Kareba Lompe' to 
mpo'uli' kama'ahi'-na Alata'ala hi koi' to 
bela-koi to Yahudi. 3 Owi, ria patuju-na 
Alata'ala to ko'ia ra'incai manusia". 
Patuju-na toe-le: bona tauna to bela-ra 
to Yahudi mporata wo'o-ra-rawo rasi' 
ngkai Alata'ala hangkaa-ngkania hante 

to Yahudi. Patuju-na wo'o, bona to bela- 
ra to Yahudi hawoto lau-ramo hante to 
Yahudi, pai'-ra mporata wo'o-rawo napa 
to najanci Alata'ala hi hawe'ea ana'-na. 
Mporata-ra toe, ngkai posidaia'-ra hante 
Kristus Yesus, apa' lawi' mepangala'- 
ramo hi Kareba Lompe'. Owi, patuju 
Alata'ala hante to Yahudi pai' to bela-ra 
to Yahudi toe ko'ia ra'incai manusia". 
Aga Alata'ala moto-mi mpopo'incai-a 
patuju-na toe hi rala pangila, hewa to 
oti-mi ku'uki' we'i. To ku'uki' toe, nau' 
rede'-wadi, aga mpakanoto patuju-na 
Alata'ala to napadupa' Kristus. Pai' 

ane nibasa, nipaha mpai' patuju-na 
Alata'ala to ko'ia ra'incai manusia' ngkai 
owi-e, hewa to kupaha wo'o-kuwo aku'. 
Ri'ulu, patuju-na toe uma raparata hi 
manusia'. Aga tempo toi patuju Alata'ala 
toe monoto-mi hi kai' suro-na pai' 
nabi-na to moroli', apa' Inoha' Tomoroli' 
mpakanoto-mikakai. 4(3:3) ? (3:3) 

6 (3:3) 'Jadi' aku'-mi to mpokeni Kareba 
Lompe' to mpo'uli' beiwa ohea-na 
Alata'ala mpopohintuwu' to Yahudi 

pai' to bela-ra to Yahudi. Pobago-ku 
mpokeni Kareba Lompe' toe kuponcawa 
rasi' bohe, apa' ngkai kabula rala-na 


EFESUS 3.8-11 911 


Alata'ala, na'ongko'-a jadi' topobago-na, 
pai' narohoi-a hante karohoa to ngkai 
Hi'a moto bona kukule' mpokamu bago 
toe. 8 Ngkai hawe'ea topepangala' hi 
Pue' Yesus, aku' toi-mi-kuna to meliu 
kakedi' tuwu'-ku. Aga nau' wae, aku' 
lau-di to napompowaii' rasi' toe, bona 
aku' to mpopalele Kareba Lompe' hi 
tauna to bela-ra to Yahudi, mpo'uli'-raka 
kabohe rasi' to tarata ngkai Kristus, to 
uma bisa rapetudu manusia'. ? Nawai' 
wo'o-a bago mpakanoto hi hawe'ea 
tauna beiwa Alata'ala mpopohintuwu' 
to Yahudi pai' to bela-ra to Yahudi 
ngkai posidaia'-ra hante Yesus. Ngkai 
owi, Alata'ala to mpajadi' langi' bo 
dunia', ko'ia napopehuwu patuju-na 
toe. 10 Patuju-na, bona ntepu'u ngkai 
tempo toi napopohiloi hi hawe'ea 
topoparenta pai' anu mobaraka' to 

hi lolo raoa kamonoto-na mpohawai' 
butu nyala-na. Napopohiloi-ra toe hi 
kanapopohintuwu'-ra to Yahudi pai' to 
bela-ra to Yahudi ngkai posidaia'-ra 
hante Kristus. 1! Alata'ala mpobabehi 
hawe'ea toe ntuku' patuju-na to 
napakatantu ngkai lomo' kajadi' 
dunia', pai' patuju-na toe napadupa' 

hi rala woto-na Kristus Yesus Pue'-ta. 
12 Ngkai posidaia'-ta hante Kristus Yesus 
toe-mi, pai' ngkai pepangala'-ta hi 

Hi'a, daho'-tamo mpomohui' Alata'ala, 
uma-pi morara' nono-ta, apa' ta'inca-mi 
kanatarima-ta. t3 Ngkai toe-mi, ompi', 
kuperapi' bona neo' mere' nono-ni 
mpo'epe karatarungku'-ku, apa' napa 
to kutodohaka toi mpokeni rasi' hi koi'. 
14Toe-mi ompi'-ompi' to bela-koi to 
Yahudi, ane kupenonoi hawe'ea rasi' 

to nirata-mi ngkai posidaia'-ni hante 
Kristus, mowingkotu'-ama hi nyanyoa 
Alata'ala to Tuama, 12to tapoTuama 
omea, lompe' kita' to hi dunia', lompe' 
hawe'ea ihi! suruga. !? Mosampaya-a 

hi Alata'ala to bohe lia baraka'-na, 
kuperapi' bona ngkai baraka'-na to bohe 
toe narohoi nono-ni hante Inoha'-na, 

17 duu'-na Kristus tida mo'oha' hi 

rala nono-ni ngkai pepangala'-ni. 
Mosampaya-a bona katuwu'-ni telihii 
hante ahi' Alata'ala, pai' ahi'-na toe 
morali' hi rala nono-ni. 18 Mosampaya-a 
bona koi', hangkaa-ngkania hante 
hawe'ea topepangala' hi Kristus, 
mpo'inca ka'uma-na mowo kabohe-na 
ahi' Kristus hi kita'. Ahi'-na toe uma hudu 

ra'uli', uma ma'ala rapetudu kanala-na, 
pai' uma takulei' mpohuka' kabohe-na. 
Mosampaya-a bona nirasai ahi'-na toe hi 
rala katuwu'-ni, bona hawe'ea to ria hi 
Alata'ala ria wo'o hi koi'. 19 (3:18) 20Bohe 
lia baraka'-na Alata'ala to mobago hi rala 
katuwu '-ta. Hante baraka'-na toe ma'ala 
nababehi meliu tena ngkai hawe'ea to 
taperapi', ma'ala nababehi meliu tena 
ngkai hawe'ea to tapekiri. *! Toe pai' 
masipato' lia tapomobohe hanga'-na 
sabana ahi'-na hi kita' to mpopangala '-i. 
Une'-imi hante hanga' Kristus Yesus, 
ngkai wae lau duu' kahae-hae-na. Amin. 
4 1 Ngkai toe-mi ompi'-ompi', ohe'i 
paresa' ngkai aku' to ratarungku' 
sabana pobago-ku hi Pue': kuparesai'-koi 
bona mo'ingku-koi hewa to masipato' hi 
ana' Alata'ala, apa' lawi' nakio'-mokoi 
jadi' ana'-na. 2Kana dingki' nono-ta pai' 
mo'olu oa' kehi-ta hi butu nyala-na. 
Neo' mpotima' kasalaa' doo, agina 
mosabara pai' moloe ahi'-ta hi himpau 
kita". 3Peloo-lompehi bona neo' ria 
posisalaa, apa' Inoha' Tomoroli'-mi to 
mpopohintuwu'-ta omea. Kahintuwuaa '- 
ta toe kana tapewili' lompe'. “Hawe'ea-ta 
to mepangala' hi Yesus Kristus, hewa to 

hawoto lau-ta-wadi, pai' hadua lau-wadi 
Inoha' Tomoroli' to hi rala nono-ta omea. 
Hibalia-wadi poncarumakaa-ta omea, 
apa' Alata'ala mpokio'-ta jadi' ana'-na. 

5 Hadua-wadi Pue'-ta, hanyala-wadi 
pepangala'-ta, pai' hibalia wo'o-wadi 
karaniu'-ta hi petuku'-ta hi Pue' Yesus. 
6 Hadua lau-wadi Alata'ala to tapoTuama 
omea, pai' Hi'a to mpokuasai omea, to 
mpobago omea, pai' to mpo'ohai'-ta 
omea. 'Aga nau' ria kahibalia-ta toe, 
uma hibalia kola'-ta, apa' hi butu-butu 
dua-nata hore-hore rawai' pakulea' 
mpokamu bago Pue', ntuku' napa to 
nakolai'-taka Kristus. 8Toe pai' ria 
lolita Buku Tomoroli' owi to mpolowa 
Kristus, moni-na hewa toi: "Ka'oti-na 
mpodagi bali'-na, ngkahe'-imi hilou 

hi po'ohaa' to hi kalangkoa-na, pai'-i 
mpobagi rasi' hi ntodea-na." ? Napa 
batua-na lolita tohe'e? Ane ngkahe'-i 
hilou hi kalangkoa-na, tantu mana'u 
ncala'-i tumai hi kadingkia'-na, batua-na 
hi dunia' tohe'i. 19 Kristus to mana'u 
toei, Hi'a wo'o-wadi to ngkahe' hilou 
duu'-na mporata-i pohuraa to meliu 
kalangko-na ngkai hawe'ea to hi langi, 
bona Hi'a to mpokuasai butu nyala-na. 

11 Kristus toe-imi to mpobagi rasi' hi 
topetuku'-na: hantongo'-ra nawai' 
pakulea' jadi' suro-na, hantongo' nawai' 
pakulea' jadi' nabi to mpohowa' lolita 
Alata'ala, hantongo' nawai' pakulea' 
mpopalele Kareba Lompe' hi tauna to 
ko'ia mpo'epei, pai' hantongo' wo'o 
nawai' pakulea' jadi' pangkeni to mpewili' 
pai' to mpotudui' hawe'ea topetuku'-na. 
12 Nabagi-taka rasi' toe bona hawe'ea 
topetuku'-na rarewai hono', bona 
tapakule' mpewili' bago-na pai' bona 
kamoroo-rohoa posidaia'-ta hante Hi'a 
pai' hi himpau ompi' hampepangalaa'-ta 
hi rala Woto Kristus. 18 Nabagi-taka rasi' 
toe, duu'-na rata mpai' tempo-na kita' 
omea jadi' hanono lau-ta-damo apa' 
kita' omea mpo'inca pai' mpopangala' 
Ana' Alata'ala. Kamoroo-rohoa pai' 
kamonoo-notoa-tamo, duu'-na uma-pi 
ria kakuraa'-ta, hibalia hante Kristus- 
tamo. 14 Ane hewa toe-tamo, uma-tapa 
hewa ana'-ana' to jolia rabagiu ba 
hewa rauniri to nawaro ngolu' hilou 
tumai. Uma-tapa katuku'-tuku' hinyai' 
tudui'-tudui', uma-pi ncaliu ta'ome' 
lolita tauna to doko' mpobagiu-ta hante 
akala-ra to mepanawu'. 1? Uma-tapa jolia 

rabagiu apa' moroho-mi pengkamu-ta hi 
tudui' to makono hante nono to ma'ahi'. 
Kamoroo-rohoa pai' kamonoo-notoa-ta 
hi butu nyala-na, duu'-na hibalia-tamo 
hante Kristus. Kristus toei taponcawa 
Woo'-ta, t° pai' kita' omea rarapai'-ki 
bagia ngkai Woto Kristus. Ane hi 

woto manusia', butu nyala bagia-na 
momeduncu lompe' pai' mome'umpu' 
lompe' bona jadi' hawoto lau. Wae wo'o 
kita' to mepangala' hi Kristus: ngkai 
posidaia'-ta hante Hi'a, mosidai'-tamo 
hi himpau kita'. Pai' ane butu-butu 
dua-nata hore-hore mpewili' bago 

to nabagii-taka Pue', kamoroo-rohoa 
petuku'-ta hi Pue', pai' katedoo-donihia 
kahintuwuaa'-ta hadua bo hadua 
sabana ahi'-ta hi himpau kita'. Y Ngkai 
toe-mi, hante kuasa to nawai'-ka Pue' 
tohe'i, ku'uli' pai' kuparesai'-koi hante 
kanoto-noto-na: neo'-pi nituku' po'ingku 
tauna to uma mpo'incai Alata'ala, apa' 
uma mokalaua pekiri-ra. 18 Mobengi 
nono-ra. Uma raratai katuwua' to ngkai 
Alata'ala, apa' uma mpu'u ra'incai tudui' 
to makono ngkai Alata'ala. Uma ra'incai 
apa' ngkai kamotu'a nono-ra. 1? Uma-pi 
ra'incai me'ea', alaa-na mpotuku'-ra 

konoa woto-ra to dada'a, pai' rapokono 
rahi mpobabehi butu nyala gau' to 
uma tumotoa. 20 Hiaa' koi', bela gau' 

to hewa toe to natudui'-kokoi Kristus. 
21Tantu ni'epe-mi libu'-na, pai' ngkai 
posidaia'-ni hante Hi'a ratudui'-mokoi 
tudui' to makono to tarata ngkai 
Yesus. 22 Ratudui'-mokoi hewa toi: 
kana nibahakai po'ingku-ni to ri'ulu 

to nituku' kako'ia-ni mepangala' hi 
Pue'. Hawe'ea kahinaa to nituku' nto'u 
toe mpopanawu'-koi pai' mpogero 
katuwu'-ni. 28 Ratudui'-koi mpobahaka 
po'ingku-ni to ri'ulu toe, pai' mpopebo'ui 
nono bo pekiri-ni hi Alata'ala. 2? Pai' 
ngkai ree babehi-mi po'ingku to bo'u, 
apa' lawi' Alata'ala mpopajadi'-mokoi 
manusia' to bo'u, to monoa' pai' moroli' 
mpu'u, ntuku' po'ingku-na Alata'ala. 

25 Toe-mi ompi', bahakai mpu'u-mi 
po'ingku-ni to ri'ulu toe: neo'-pi moboa', 
agina mpo'uli' to monoa' hi doo, apa' 
kita' omea bagia ngkai Woto Kristus- 
tamo. 2? Ane moroe, neo' roe-ta tohe'e 
mpakeni-ta mojeko'. Neo'-ta moroe duu' 
limpa eo, ?” bona neo' mpai' ria loga-na 
Magau' Anudaa' mposori-ta. 29Tauna to 
biasa manako, neo'-pi-hawo manako oa'. 

Agina mobago-ra hante pale-ra moto 
mpali' pongkoni'-ra, bona ma'ala-ra 
mpobagii doo to nakakurai'. 2? Neo' ria 
lolita to dada'a howa' ngkai wiwi-ta. 
Agina mpohowa' lolita to mpotulungi pai' 
mporohoi nono doo, hewa to masipato'. 
Lolita to hewa toe mpokeni kalompea' 
hi tauna to mpo'epe. 20 pelompehi 
po'ingku-ta bona neo' mpopedahi 

nono Inoha' Tomoroli' to nawai'-taka 
Alata'ala. Kiwoi-e': Inoha' Tomoroli' 
toei hewa saa' hi rala nono-ta, apa' 
Hi'a to jadi' pompetonoi-na kakita'-na 
bagia-na Alata'ala. Ngkai karia-na Inoha' 
Tomoroli' hi rala nono-ta toe, monoa'-mi 
ta'inca karata mpai' tempo-na Alata'ala 
mpobahaka mpu'u-ta ngkai dunia' to 
dada'a toi. 3t Jadi', bahaka-mi hawe'ea 
kehi to hewa toi: jolia peda' nono, moroe 
pai' mowuku nono, motuda', metipo' 
pai' metuntui'--bahaka-mi omea hante 
hawe'ea kehi ntani'-na to dada'a. 3? Kana 
lompe' nono-ta pai' momepoka'ahi'-ta 
hadua bo hadua, pai' mpo'ampungi 
sala' doo, hewa Alata'ala mpo'ampungi 
sala'-ta sabana posidaia'-ta hante 
Kristus. 

1 Jadi', lawi' napo'ana' Alata'ala-tamo 
5 pai' nape'ahi'-tamoe, toe pai' kana 
tatuku' kehi Alata'ala. 2Hi po'ingku-ta 
eo-eo-na, kana ma'ahi'-ta hi doo, hewa 
Kristus wo'o mpoka'ahi'-ta: napewai' 
woto-na rapatehi bona mpotolo'-ta. 
Pobabehi-na toe mpakagoe' nono 
Alata'ala, hewa pepue' to mohonga to 
ratonu hi Hi'a. 2Aga neo! mpu'u ria to 
mobualo' ba to mpobabehi gau'-gau' 
to babo' ntani'-na ba to mpokahina 
anu doo. Gau' to hewa toe uma natao 
hi kita' to napobagia Alata'ala. Agina 
to hewa toe neo' rapotompo'wiwi hi 
laintongo'-ta. “Uma wo'o natao ane 
metarahu-ta ba mpohowa' lolita to uma 
ria tuju-na ba mpo'uli' ore'-ore' to uma 
natao ra'epe hi tilinga doo. Agina tapake' 
wiwi-ta mpo'uli' tarima kasi hi Alata'ala. 
> Apa' bona ni'inca: hema-hema to 
mobualo' ba to mpobabehi gau' to babo' 
ntani'-na ba to mpokahina anu doo, 
uma ria bagia-ra hi rala Kamagaua' 
Kristus pai' Alata'ala. Tauna to mogau' 
hewa toe, ma'ala-mi ta'uli' mepue'-ra hi 
napa to rapokahina toe. * Jadi', neo'-ta 
ma'ala rabagiu hante lolita tauna to 
doko' mpohinai-ta mpobabehi gau' to 

hewa toe. Bate uma makono lolita-ra 
toe. Apa' ngkai gau'-gau' to hewa 

toe, Alata'ala mpokaroe tauna to uma 
mengkoru hi Hi'a. /Jadi', neo' tadohei-ra 
hi rala pogau'-ra tohe'e. 3 Apa' owi, 
mobengi-pidi nono-ni, aga wae lau 
mobaja-mokoi ngkai posidaia'-ni hante 
Pue'. Jadi', mo'ingku-mokoi hewa tauna 
to mobaja-mi nono-ra. ? Petonoi napa 
kehi to masipato' hi poncilo Pue'. Apa' 
ngkai kamobaja nono-ni toe mehupa' 
hawe'ea kehi to lompe', to monoa' pai' to 
monoto. 10 (5:9) 11 Jadi', neo' tapenau' 
gau'-ra to hi rala kabengia-na-pidi, 
apa' uma ria gau' to lompe' to mehupa' 
ngkai kabengia-na. Agina tapolonto' 
lau-mi kadada'a-na gau'-ra toe. 12Apa' 
gau'-gau' to rababehi ngkawuni toe, nau' 
ralolita-wadi me'eai' lia. 13 Aga ane tauna 
to dada'a mpohilo po'ingku-ni to lompe', 
lonto' lau-mi kadada'a po'ingku-ra hira' 
toe, alaa-na rabahakai-mi gau'-ra to 
mobengi, pai' jadi' mobaja wo'o-ramo- 
rawo. 14Toe pai' ria rona' to mpo'uli': 
"Molike-mokoi toleta', Memata-mokoi 
ngkai kamatea-ni, Pai' Kristus mpobajahi 
nono-ni." 15 Toe pai' kana tapelompehi 
po'ingku-ta: neo' hewa tauna to wojo, 

agina mo'ingku-ta hewa tauna to 
monoto nono-ra. 18 Kana tapake' lompe' 
loga to ria hi kita', apa' tempo toi-e 
dada'a lia kehi manusia'. t7 Toe pai' neo' 
kabua'-bua'-na kehi-ta, pekiri lompe' 
napa kehi to napokono Pue'. 18 Neo' 
malangu, apa' toe-hana mpopehuwu 
kahinaa to dada'a. Kana nakuasai 
Inoha' Tomoroli'-tamo. Ngkai kuasa 
Inoha' Tomoroli' toe, 19 momerohoi 
ngkanono-ta hante mpoporona' mazmur, 
rona' pe'une' pai' rona' ntani'-na to 
nawai'-taka Inoha' Tomoroli': morona' 
goe'-goe'-ta mpo'une' Pue' hante 
nono-ta mpu'u: 20 mpo'uli' tarima 

kasi oa' hi Alata'ala to Tuama hante 
hanga' Yesus Kristus Pue'-ta ngkai 
butu nyala-na to nawai'-taka: 21 pai' 
momepengkorui hadua bo hadua hewa 
pebila'-ta hi Kristus. 22 Tobine-tobine, 
kana mengkoru-koi hi tomane-ni, hewa 
pengkoru-ni hi Pue'. 23 Hewa rapa'-na hi 
woto manusia', bagia to hi wongko-na 
MpPU'U, woo', pai' woo' toe-mi to 
mpohawai' woto-na. Wae wo'o tomane 
ma'ala rarapai'-ki woo' hi tobine-na, 
hewa Kristus wo'o jadi' Woo' hi kita' to 
mpopangala'-i. Kita' to mpopangala '-i 

ma'ala rarapai'-ki bagia ngkai Woto-na 
Kristus. Pai' Hi'a-mi Magau' Tompohore- 
ta ngkai huku' jeko'-ta. **Jadi', hewa 
kita' omea mengkoru hi Kristus, wae 
wo'o-hawo tobine kana mengkoru hi 
tomane-na hi butu nyala-na. 22 Pai' 
koi'-koiwo tomane, kana nipoka'ahi' 
tobine-ni, hewa Kristus mpoka'ahi'-ta 

to mpopangala'-i, duu'-na napewai' 
woto-na rapatehi bona mpotolo'-ta. 

26 Hante pobabehi-na toe napatani'-ta 
jadi' bagia-na moto, nabohoi'-ta ngkai 
jeko' hante ue peniu' pai' hante lolita-na, 
27 bona kita' to jadi' bagia-na toe jadi' 
moroli' pai' ncola, hante uma ria kasalaia 
ba rugea'-na, bona natao-ta nakaratai. 
28 Jadi', hewa ahi'-na Kristus hi kita' toe, 
wae wo'o-hawo tomane kana mpoka'ahi' 
tobine-na, hewa pompoka'ahi'-na 
woto-na moto. Hema to mpoka'ahi' 
tobine-na, hewa mpoka'ahi' woto-na 
moto-imi. 29 Uma-hawo ria tauna to 
mpokahuku' woto-na moto. Bate najaga 
pai' napewili'. Wae wo'o Kristus mpewili' 
tauna to mpopangala'-i. 3? Napewili'-ta 
apa' kita' to mpopangala'-i, jadi' bagia 
ngkai Woto-natamo. 3! Hi rala Buku 
Tomoroli' te'uki' hewa toi: "Toe-mi pai' 

hadua tomane mpalahii tina tuama-na, 
pai' tuwu' hintuwu' hante tobine-na, 
bona hira' tau rodua toe jadi' hewa 
hadua lau-ra-damo." 22 Lolita toi, walatu 
to monala batua-na. Aga patuju-ku 
hi rehe'i, mpotompo'wiwi-a posidaia' 
Kristus hante kita' ntodea-na. 33 Aga 
nau' wae, bate ria wo'o kalaua-na hi kita' 
omea: butu dua tomane kana mpoka'ahi' 
tobine-na hewa pompoka'ahi'-na 
woto-na moto, pai' tobine wo'o-hawo 
kana mpobila' tomane-na. 

1 Ana'-ana', tuku' hawa' totu'a-ni 

hewa kampotuku'-ni Pue', apa' toe 
to masipato' nibabehi. 2Hi rala Buku 
Tomoroli' te'uki' parenta toi: "Kana 
tabila' tina pai' tuama-ta." Ngkai parenta 
to hampulu', lako' toi-di parenta to ria 
janci-na. 3Janci toe: "Ane tabila' tina pai' 
tuama-ta, lompe' pai' moloe tuwu'-ta hi 
rala dunia' toi." 4 Pai' koi' to tuama, neo' 
nipedahi nono ana'-ni. Pewili'-ra-dile, 
tudui' pai' paresai'-ra hante paresa' 
to ngkai Pue'. ?Ompi'-ompi'-ku to 
rapobatua, tuku' hawa' maradika-ni hi 
rala dunia' toi. Bila' pai' pengkorui-ra 
ngkai kabula nono-ni. Toe nibabehi hewa 
pengkoru-ni hi Kristus. ? Neo' nibabehi 

toe nto'u-na nahilo maradika-ni-wadi 
bona ngalai' ra'une' manusia'-wada-koi. 
Mobago-koi hewa batua Kristus to 
mpotuku' konoa Alata'ala hante nono 
mpu'u. ' Mobago hante kagoe' nono-ni, 
niponcawa pobago-ni hi Pue', uma 
muntu' hi manusia'. 8 Penonoi-koi: butu 
dua tauna to mpobabehi bago to lompe' 
bate mporata hiwili-na ngkai Pue', 
lompe' batua lompe' to bela-i batua. 
9Pai' koi'-koiwo to ramaradika, wae 
wo'o-koiwo kehi-ni hi batua-ni. Neo'- 
koiwo nipongasai'-ra. Apa' penonoi-koi: 
koi' to ramaradika pai' batua-nie, hadua 
lau-wadi Pue'-ni, Hi'a-mi Pue' to hi rala 
suruga. Uma-i-hana mpelence tauna. 
10 Ka'omea-na ompi', kana moroho-ta 
hante karohoa to tarata ngkai kabaraka'- 
na Pue', lawi' mosidai'-tamo hante Hi'a. 
11 Henta-mi hawe'ea rewa mpanga'e to 
naporodo-taka Alata'ala, bona moroho 
pokore-ta mpo'ewa akala-akala Magau' 
Anudaa'. 12Apa' hi panga'e-ta toi-e, 
uma-ta mpo'ewa manusia'. Mpo'ewa-ta 
to mokuasa pai' anu mobaraka' to uma 
kahiloa. Mpo'ewa-ta tadulako-tadulako 
kabengia to mokuasa hi wongko dunia'. 
Mpo'ewa-ta wori' nyala seta pai' anudaa' 

to mpokuasai raoa. 1 Ngkai toe-mi, 
henta-mi hawe'ea rewa mpanga'e 

to ngkai Alata'ala, bona ane rata eo 
panga'ea, tapakule' moto mpai' mpo'ewa 
perumpa'-perumpa' bali', bona rata hi 
kahudua panga'ea, bate moroho oa' 
pokore-ta. 14Jadi', pakaroho mpu'u 
pokore-ta hante rewa mpanga'e to ngkai 
Alata'ala. Pakaroho petuku'-ta hi tudui' to 
makono, taponcawa salepe' to taperii hi 
hope'-ta bona neo'-ta lempe'. Pakanoa' 
po'ingku-ta, taponcawa baju ahe' to 
mpetalawai' woto-ta ngkai pesori. 

15 Kana sadia-ta mpopalele Kareba 
Lompe' to mpopohintuwu' manusia' 
hante Alata'ala, taponcawa sapatu' to 
mpakaroho pokore-ta. t6 Pai' hi butu 
nyala-na kana moroho pepangala'-ta 

hi Alata'ala-wadi. Pepangala'-ta toe 
taponcawa kaliawo to tatamaeo ncuu. 
Hante pepangala'-ta toe, ma'ala tajungki' 
hawe'ea rewa mpanga'e to memoho' to 
natoa'-taka anudaa'. !” Kana tasarumaka 
Alata'ala to mpobahaka-tamo ngkai 
huku' jeko'-ta. Katebahaka-ta ngkai 
huku' jeko'-ta toe taponcawa songko 
ahe' to mporohoi-ta bona tida nono-ta. 
Pai' Lolita Alata'ala taponcawa piho' 

to ngkai Inoha' Tomoroli'. 18 Pai' 

hi rala panga'e-ni mpo'ewa Magau' 
Anudaa' toe, mosampaya pai' mekakae 
oa'-koi hi Alata'ala. Hi butu nyala-na 
mosampaya-koi ntuku' petete' Inoha' 
Tomoroli'. Hi rala posampaya-ni toe, 
kana mojaga oa' pai' neo' lempe', 

neo' nibahakai mposampayai hawe'ea 
topepangala' hi Pue' Yesus. 1? Pai' 
niposampayai wo'o-a-kuwo, bona nto'u- 
ku mololita, Alata'ala mpowai'-a pololita 
to manopa', bona bia'-a mpoparata 
Kareba Lompe' to uma ra'incai manusia 
ngkai owi. 2? Pue' Yesus mpo'ongko'-a 
jadi' suro-na, bona mpokeni-a Kareba 
Lompe', duu'-na ohe'i-ama hi rala 
tarungku'. Jadi', posampayai-a-kuwo 
bona bia'-a mpololita Kareba Lompe' 
toe hewa to kasipato'-na. ?! Jadi', bona 
ni'inca kababeiwa-ku pai' kababeiwa-na 
pobago-ku, mposuro-a ompi'-ta Tikhikus 
tilou, bona hi'a-damo mpo'uli'-kokoi 
napa omea to majadi' hi rehe'i. Tikhikus 
toei, ompi'-ta to tape'ahi', pai' topobago 
to tida hi rala pobago Pue'. 22 Toe pai' 
kusuro-i tilou bona mpo'uli'-kokoi hi retu 
kabeiwa-nakai, bona tetanta'u nono-ni. 
23 Kusarumaka Alata'ala to Tuama pai' 

Pue' Yesus Kristus mpowai' kalompea' 
tuwu' hi hawe'ea ompi' hampepangalaa'- 
ku. Kusarumaka Alata'ala mpodonihii 
ahi'-ni pai' pepangala'-ni. 24Pue' 
mpogane' hawe'ea tauna to mpoka'ahi' 
Pue'-ta Yesus Kristus hante ahi' to uma 
ria ka'oraa-na. 

1 Sura toi ngkai aku' Paulus pai' 

Timotius, batua Kristus Yesus, 
kipakatu tilou hi koi' ompi'-ompi' 
hampepangalaa'-kai hi rala Kristus Yesus 
to hi ngata Filipi, duu'-na hi pangkeni-ni 
pai' tauna to mpokamu pobago Pue' hi 
laintongo'-ni. 2Wori' tabe: mekakae-kai 
hi Alata'ala Tuama-ta pai' hi Pue' Yesus 
Kristus bona nagane'-koi ngkai kabula 
rala-na pai' nawai'-koi kalompea' tuwu'. 
3 Butu ngkani-na kukiwoi-koi ompi', 
ku'uli' oa' tarima kasi hi Pue'-ku, Pue' 
Alata'ala. 4Pai' butu ngkani posampaya- 
ku, goe' oa' nono-ku mposampayai-koi 
omea. ?Ku'uli' tarima kasi hi Pue' 
Alata'ala, apa' ngkai lomo'-na duu' 
tempo toi-e nitulungi ncuu-a hi rala 
bago-ku mpopalele Kareba Lompe'. 
6 Alata'ala moto-mi to mobago hi rala 
nono-ni mpobago bago to lompe', pai' 
kuparasaya pobago to natepu'u-mi tetu 
napokaliliu duu'-na hudu hi eo karata-na 
nculii' Kristus Yesus. 7 Toto-na lia-a 
mpoinono-koi omea hewa toe-e ompi', 
apa' kupoka'ahi'-koi, apa' hampobagoa- 
ku omea-koi hi rala pobago to nawai'-ka 
Alata'ala toi. Nitulungi ncuu-a, lompe' 
bula-ku rala tarungku' toi-e, lompe' 

nto'u-ku mpo'uli' noa'-ku pai' mpakanoto 
kamakono-na Kareba Lompe'. 8 Alata'ala 
mposabii' kamakono-na lolita-ku tohe'i. 
Lentora mpu'u-a ngkalentorai-koi omea, 
pai' kalentora-ku toi, hewa ahi'-na 
Kristus Yesus moto. “Jadi', toi-mi 
pomperapia'-ku hi Alata'ala, bona 
ahi'-ni katedoo-donihia karoho-na, 

pai' tedonihii wo'o kamonoto nono-ni 
pai' pe'inca-ni mpo'inca napa to natao 
nibabehi. 19 Ane hewa toe-mokoi 

ompi', ni'inca mpu'u-mi mpelihi napa 

to meliu kalompe'-na. Mosampaya-a 
bona moroli' katuwu'-ni hante uma 

ria kasalaia'-na hi eo karata-na nculii' 
Kristus. 1! Mosampaya-a bona monoa' 
oa' po'ingku-ni sabana pobago Yesus 
Kristus hi rala tuwu'-ni, alaa-na wori' 
tauna mpo'une' pai' mpomobohe 
Alata'ala. 12Jadi', bona ni'inca ompi', 
nau' ratarungku'-a tohe'i-e, goe' 
moto-a, apa' ngkai karatarungku'-ku toi, 
kawoo-woria' lau-mi tauna to mpo'epe 
Kareba Lompe'. 18Tantara to mpodoo 
tomi magau' pai' hawe'ea tauna hi rehe'i 
mpo'inca karatarungku'-ku toi apa' batua 
Kristus-a. 14 Wae wo'o, wori'-mi ompi' 
hampepangalaa'-ta to hi rehe'i terohoi 

pepangala'-ra, apa' rahilo napa to jadi' 
hi aku' bula-ku ratarungku', alaa-na 
uma-rapa me'eka', kabii-biaa' lau-ramo 
mpopalele Lolita Alata'ala. 1? Ria wo'o-ra 
hantongo' to ngkeni Kareba Kristus apa' 
mohingi'-ra pai' doko' mpo'ewa-a. Aga 
ria moto wo'o-ra hantongo' to mpokeni 
Kareba Kristus hante karoli' nono-ra. 

16 Hira' mpopalele Kareba Kristus apa' 
nakeni ahi'-ra, apa' ra'inca ka'aku'-na 
to na'ongko' Alata'ala jadi' suro-na to 
mpakanoto Kareba Lompe' hi hawe'ea 
tauna. 1” Tapi' tauna to mohingi' toera 
we'i, mpopalele Kareba Kristus hante 
patuju to dada'a, apa' doko' mpomobohe 
hanga'-ra moto-wadi. Ra'uli'-ranale, 
babehia-ra toe mpodonihii kasusaa'-ku 
hi rala tarungku'. 18 Aga nau' wae, 

uma kutapari. Apa' nau' ba beiwa, 
lompe' hante patuju to sala' ba hante 
patuju to makono, Kareba Kristus bate 
rapalele! Toe-mi to mpakagoe' nono- 
kue. Pai' bate goe' oa'-a, t9 apa' nau' 
ba napa mpai' to jadi' hi aku', ku'inca 
hante posampaya-ni ompi', pai' hante 
petulungi Inoha' Tomoroli' to ngkai Yesus 
Kristus, bate mporata-a mpai' to lompe'. 
20 Konoa-ku pai' to kusarumaka lia, bona 

neo'-a mporata ea' hi pobago-ku toi. 
Kusarumaka bate bia' ncuu-a mpo'uli' 
posabi'-ku--peliu-liu-nami tempo toi-e-- 
bona ba tuwu' ba mate-a, hanga' Kristus 
rapomobohe hi rala woto-ku. ?! Apa' 
ane aku' tuwu', Kristus-mile to tuwu' 

hi rala tuwu'-kue. Pai' nau' ba mate-a, 
kurasi' lia. 2? Aga ane tuwu'-a-pada 

hi dunia' toi, ma'ala-a-pidi mpokamu 
bago to mokalaua. Jadi', uma ku'incai 
to'uma-i to kupelihi. 23To ronyala 

toe mpomedili' nono-ku. Doko' lia-a 
mpalahii dunia' toi pai' hilou tida dohe 
Kristus, apa' toe to meliu kalompe'-na. 
24 Aga ane tuwu'-a-pada hi dunia' toi, 
bohe-pi kalaua-na hi koi' ompi', apa' 
niparaluu-a-pidi. 22Toe monoto lia hi 
rala nono-ku. Toe pai' ku'uli', bate 
tuwu'-a-pada mpai', pai' kupoka'ala-pidi 
tilou mpencuai'-koi, mpotulungi-koi bona 
tampai karoho pepangala'-ni hi Pue' 
Yesus pai' tampai kagoe'-ni mepangala' 
hi Hi'a. 2? Jadi', ane ria-apa mpai' nculii' 
dohe-ni pai' nihilo-ama, karoo-rohoa-mi 
nono-ni mpo'une' Kristus Yesus. 27 Jadi', 
nau' ba napa to jadi' hi aku', po ingku-ni 
kana to masipato' hi tauna to mpotuku' 
Kareba Lompe' Kristus. Ba kupohirua'- 

pidi-kokoi mpai' ompi' ba uma-pi, 
kusarumaka ku'epe moto mpai' kareba 
to mpo'uli' katida pokore-ni, hanono pai' 
hintuwu'-koi mobago bona wori' tauna 
mepangala' hi Kareba Lompe'. 28 Nau' 
ba napa-napa to jadi', neo' mpu'u-koi 
me'eka' hi tauna to mpo'ewa-koi. Apa' 
toe mpakanoto kanahuku'-ra mpai' 
Alata'ala, pai' koi' ompi' tebahaka ngkai 
huku', apa' Alata'ala mpobahaka-koi 
ngkai huku' jeko'-ni. 29 Neo'-koi me'eka', 
apa' Alata'ala mpelihi-koi uma muntu' 
mepangala' hi Kristus, tapi' napelihi 
wo'o-koi bona mporata kaparia bona 
hanga' Kristus rapomobohe. 3? Jadi' hewa 
toe lau, mporata kaparia mpu'u-mokoi, 
hibalia hante kaparia to kurata aku' 
toi-e, lompe' kaparia to nihilo moto-mi 
bula-ku ria-pidi dohe-ni wengi, lompe' 
kaparia to kurata hi rehe'i-e, hewa to 
ni'epe moto-mi. 

1 Jadi' ompi'-ompi', ku'inca 

katerohoi-na nono-ni apa' mosidai'- 
mokoi hante Kristus. Tetanta'u-mi 
nono-ni apa' napoka'ahi'-mokoi. 
Hintuwu'-mokoi apa' ngkai petete' Inoha' 
Tomoroli'. Momepoka'ahi'-koi hadua bo 
hadua. 2 Bo lawi' oo mpu'u-koi, kuperapi' 

bona nipakagoe' mpu'u-ka nono-ku: 
tuwu' hintuwu'-koi hante ahi'-ni hibalia, 
nono-ni hibalia, patuju-ni hibalia. 3 Neo' 
mpomobohe woto-ni moto-wadi, neo' 
mpope'une'. Agina-pi-hana hore-hore 
mpakadingki' nono, ta'uli' doo melabi 
ngkai kita'. “Neo! mpenonoi woto-ta 
moto, pekiri wo'o katuwu' doo. ? Nono-ni 
kana hewa nono-na Kristus Yesus: ? Nau' 
tuwu' mpo'Alata'ala-i, uma-i mpentaei 
kahibalia-na hante Alata'ala. ' Nabahaka 
omea-mi tetu, pai'-i tuwu' mpobatua. 
Mewali manusia'-i hante wotoloka' 
manusia'. 8 Pai' ka'oti-nai jadi' manusia', 
mengkadingki'-imi, pai'-i mpotuku' 
hawa' Alata'ala, duu'-na mate raparika' 
hewa hadua tauna to dada'a. ?Toe-mi 
pai' Alata'ala mpo'ongko'-i hi pohuraa to 
molangko lia, pai' nawai'-i kuasa to meliu 
ngkai hawe'ea kuasa to ntani'-na, 1° bona 
hawe'ea to tuwu' mengkoru hi Yesus, 
lompe' ihi' suruga, lompe' ihi' dunia", 
lompe' to hi po'ohaa' tomate, hawe'ea-ra 
mpai' mowilingkudu menyompa hi Hi'a, 
11 pai''-ra mpangaku': Yesus Kristus, 
Hi'a-mi Pue', alaa-na Alata'ala to 
Tuama rapomobohe. 12 Toe-mi ompi' 

to kupe'ahi', ku'inca kampotuku'-ni 

hawa'-ku. Bula-ku ria dohe-ni, nituku' 
mpu'u hawa'-ku. Jadi', peliu-liu-nami 
tempo toi bula-ku molaa, kuperapi' bona 
nipelompehi mpu'u po'ingku-ni, hewa to 
masipato' hi tauna to nahore Alata'ala 
ngkai huku' jeko'-ra. Mengkoru-mokoi 
hi Alata'ala, pai' poka'eka' mpu'u-koi 
mpobabehi po'ingku to dada'a. 13 Apa' 
Alata'ala moto-mi to mobago hi rala 
nono-ni, pai' alaa-na dota-koi mpotuku' 
konoa-na, pai' nawai' wo'o-koi karohoa 
mpotuku' konoa-na. t4 Napa-napa to 
nibabehi, neo' ngkunuti ba momehono', 
15 bona monoa' hi hawe'ea tauna 
ka'ana'-na Alata'ala mpu'u-koi, to uma 
ria kasalaia'-ni, to tuwu' moroli' pai' uma 
ria patuju-ni to dada'a. Hewa betue' 
mehini hi rala kabengia-na, wae wo'o 
koi' hi laintongo' tauna to bengku' pai' 
dada'a nono-ra, 1S apa' niparata-raka 
Kareba Lompe' to ngkeni katuwua'. Ane 
hewa toe po'ingku-ni ompi', bohe mpai' 
nono-ku hi karata-na nculii' Kristus. 
Apa' po'ingku-ni toe-mi to mpakanoto 
hawe'ea bago-ku uma wa bayangi', 

ria moto wua'-na. t” Ompi'-ompi', 
ngkai lomo' kakukarebai-nakoi Kareba 
Lompe', mepangala'-mokoi hi Pue' 

Yesus, pai' nitonu katuwu'-ni hi Hi'a 
bona mpobabehi konoa-na. Jadi', nau' 
rahuku' mate mpu'u-a mpai' sabana 
pobago-ku mpokarebai-koi Kareba 
Lompe'-e, uma kutapari. Bate mpo'uli' 
tarima kasi oa'-a hi Alata'ala, pai' 
goe'-a hangkaa-ngkania hante koi'. 

18 Kusarumaka wo'o bona ompi'-ompi' 
motarima kasi pai' goe' hangkaa- 
ngkania hante aku'. 1? Ane napokono 
Pue' Yesus, ria patuju-ku mpohubui 
Timotius tilou mpencuai'-koi, bona ane 
nculii'-ipi tumai, tetanta'u-a mpo'epe 
kareba-ni. 20 Muntu' Timotius-kuwo 

to hi rehe'i to mpohibalia-ki nono-ku 
pai' to mpekiri kalompea'-ni ompi'. 

21 Ane to ntani'-ntani'-naera, mpenonoi 
woto-ra moto-ra-wadi, uma-ra mpenonoi 
konoa-na Yesus Kristus. ?2 Aga ane 
Timotius, nihilo moto-mi-koiwo karoho 
peparasaya-na. Mobago-i dohe-ku 
mpopalele Kareba Lompe'. Kai' roduaa, 
hewa ntali ana'-wadi-kai. 23Jadi', ane 
ku'inca-damo mpai' kahudua kara-kara- 
ku, kuhubui-imi tilou mpencuai'-koi. 

24 Pai' kusarumaka hante petulungi Pue', 
uma moto-a mahae tilou mpencuai'-koi. 
25 Sampale-di, ane ompi'-ta Epafroditus, 

to mahae-mi nihubui tumai mpongawa'- 
a, ku'uli' agina kuhubui lau-imi tilou 
nculii' hi koi'. Kai' rodua hewa tantara 
to hampanga'ea, apa' hampobagoa-kai 
hi rala pobago Pue', pai' natulungi-a hi 
rala kaparia-ku. 2? Lentora lia-imi hi koi' 
omea ompi', pai' susa' nono-na, meka' 
ba lue' ni'epe-mi kapeda'-na wengi. 
27 Peda' mpu'u-idi, neo' napomate-ki. 
Tapi' mo'uri' nculii'-imi apa' Alata'ala 
mpoka'ahi'-i--aga uma muntu' hi'a, aku' 
wo'o napoka'ahi', apa' ane ke mate 
mpu'u-i wengi, ke katedoo-donihia-mi 
kasusaa'-ku. “Toe pai' ku'uli' agina 
kupesahui mpohubui-i nculii' tilou, 
bona ane hirua'-pokoi, tetanta'u-mokoi, 
pai' aku' hi rehe'i monu-mi nono-ku. 
29 Wae-pi, tarima-imi hi rala hanga' Pue' 
hante kagoe' nono-ni. Bila' wo'o hawe'ea 
tauna to mpohibalia-ki nono-na. 3? Ngkai 
pobago-na mpobago-ki Kristus, neo' 
mate lia-i. Uma-i mpenonoi woto-na 
moto, apa' doko'-i nipopale hi rehe'i 
mpotulungi-a. 

1 Wae-pi ompi'-ompi', kana goe'-koi 

apa' lawi' mosidai'-mokoi hante 
Pue'. Uma kupemokoroi mpohulii' hi 
rehe'i napa to ku'uki'-mi ri'ulu. Apa' 

doko' kupopo'ingai'-koi bona neo' mpai' 
ria to mpobagiu-koi hante tudui'-ra to 
sala'. ? Mo'inga'-inga'-koi hi tauna to 
mpokeni tudui' to dada'a, kehi-ra hewa 
dike' to mau. Doko'-ra mpewuku-koi 
ratini' ntuku' Atura Musa. Neo'-ra 
nipangalai'! Apa' bela ngkai karatini'-ta 
pai'-ta jadi' monoa' hi poncilo Alata'ala. 
3 Kita' toi-mile to monoa' hi poncilo 
Alata'ala-e, kita' to mpopue'-i ngkai 
petete' Inoha' Alata'ala, bohe nono-ta 
apa' mosidai'-tamo hante Kristus Yesus. 
Uma-ta ncarumaka ada to kahiloa-wadi 
bona ngalai' jadi' monoa'-ta hi poncilo 
Alata'ala. #“Kakono-na, aku' wo'o ma'ala 
mposarumaka ada tetu-e. Ane ria 
tauna to mpoperaha petuku'-ra hi ada 
to kahiloa-wadi, peliu-liu-nami aku'! 

5 Ratini'-a hi umuru kawalu eo-na ntuku' 
Atura Musa. To Yahudi mpu'u-a, muli to 
Israel, ngkai posantina-na Benyamin. 
Kako'ia-ku mepangala' hi Pue' Yesus, 
kutuku' Atura Musa ntuku' tudui' to 
Parisi. SNto'u toe mantata' mpu'u 
petuku'-ku hi agama Yahudi, duu'-na 
ngasa'-a mposesa'-ra topetuku' Yesus. 
Kutuku' butu nyala parenta to hi rala 
Atura Musa, uma ria to kutiboki-na. 

7 Hawe'ea toe owi ku'uli' rasi'-ku. Tapi' 
tempo toi ku'uli' mepakarugi-wadi, apa' 
muntu' Kristus-damo to kusarumaka. 
8 Meliu ngkai toe, butu nyala-na ku'uli' 
mepakarugi omea-wadi, apa' to meliu 
kalompe'-na, mpo'inca-ama Kristus 
Yesus Pue'-ku. Jadi', kubahaka-mi 
hawe'ea to ntani'-na, kuponcawa 
momo-damo, bona ma'ala-a mporata 
Kristus, ?pai' mposidai'-ki. Alata'ala 
mpo'uli' kamonoa'-ku hi poncilo-na, 
bela ngkai petuku'-ku hi Atura Musa, 
tapi' ngkai pepangala'-ku hi Kristus. 
Aku' jadi' monoa' hi poncilo Alata'ala, 
bela ngkai po'ingku-ku, tapi' muntu' 
ngkai Alata'ala-hana, apa' mepangala'-a. 
10 Kahinaa-ku mpu'u, doko' ku'inca- 
i-kuna Kristus, doko' kurasai baraka' 
to mpotuwu'-i nculii' ngkai kamatea. 
Doko' kurata kaparia hewa to narata, 
duu'-na ba mate-a hibalia hante 

Hi'a, H bona rapotuwu' nculii' wo'o-a- 
kuwo mpai' ngkai kamatea. Paresa' 
bona tahuduwukui mpotuku' konoa 
Alata'ala 12 Ompi'-ompi', uma ku'uli' 
kakurata-na mpu'u-mi hawe'ea toe, 
duu'-na moroli'-ama hante uma-pi ria 
jeko'-ku. Uma-kuwo. Aga kuhuduwukui 

bona kurata hawe'ea toe, bona jadi' 
moroli' mpu'u-a--apa' toe-mi pai' 
napelihi-a Kristus Yesus jadi' bagia-na. 
13 Ompi'-ku omea, kupangaku' moto, 
ko'ia moroli' mpu'u-a hante uma-pi ria 
jeko'-ku. Aga hanyala to kubabehi: 
kulipo'-mi hawe'ea to kutilingkurihi, pai' 
kuhuduwukui mperapai to kunyanyohi. 
Aku' hewa tauna to motanta' mokeno: 
uma kupe'ili' to hi tilingkuria-ku, 
mokeno ncuu-a mperapai to kutoa'. 
Kuhuduwukui mpotuku' konoa Alata'ala, 
bona mporata-a mpai' parasee pedagia 
to nawai'-ka hi suruga--apa' toe-mi 
pai' nakio'-a jadi' mosidai' hante 
Kristus Yesus. 14 (3:13) 1? Jadi', kita' 
to monoto-mi petuku'-ta hi Pue', kana 
hanono lau-ta mo'ingku hewa to ku'uli' 
we'i. Aga ane ria-koi to mosisala-pidi 
pekiri-ni ngkai pekiri-ku, Alata'ala moto 
mpai' to mponotohi-koi. 18 Sampale-di, 
napa-hawo to ta'inca-mi, toe to kana 
tatuku'. 1” Ompi'-ku omea, kuperapi' 
bona nipenau' po'ingku-ku. Bula-kai 
ria dohe-ni, kipopohiloi-mokoi kehi to 
lompe'. Petonoi pai' penonoi tauna 

to mpotuku' po'ingku-kai toe. 18 Apa' 
hewa to jau-mi ku'uli'-kokoi--pai' ku'uli' 

tena wae lau hante kageo'-ku--wori'- 
ramo tauna to dada'a gau'-ra. Hante 
gau'-ra toe, mposapuaka-ra patuju-na 
Kristus mate raparika'. 19Tauna to 
hewa toe bate mporata silaka hi rala 
naraka. Konoa woto-ra moto, toe-mi 
to rapue'. Gau'-ra to me'eai', toe-mi 
to rapomobohe-ki nono-ra. Katuwu'-ra 
to hi dunia' toi, toe-wadi to rapoinono. 
20 Aga kita' ompi', uma ma'ala hewa toe 
gau'-ta, apa' ihi' ngata suruga-ta-tana. 
Ngkai ria mpai' katumaia-na Magau' 
Tompohore-ta ngkai huku' jeko'-ta, Pue' 
Yesus Kristus. Hi'a-mi to takalentorai 
pai' to tapopea. 21 Ane tumai-ipi mpai', 
wotoloka'-ta to lente toi, nabalii' bona 
hibalia hante woto-na to uma mowo 
kabaraka'-na. Ma'ala-hana nababehi 
toe, apa' meliu kuasa-na ngkai hawe'ea 
kuasa to ntani'-na. Hante kuasa-na toe, 
napopengkoru butu nyala-na to ria. 

1 Toe-mi ompi' to kupe'ahi' pai' to 

kukalentorai: pakaroho mpu'u-mi 
pokore-ni mpopangala' Pue'. Koi'-die 
ompi' kabohea nono-kue pai' to 
mpakagoe' nono-ku. ? Ompi'-ku Euodia 
pai" ompi'-ku Sintikhe! Kuperapi' bona 
hintuwu'-koi hewa to masipato' hi tauna 

to mepangala' hi Pue'. 3Pai' kuperapi' 

hi iko, Sunsugus, ema'-ku to tida, 
tulungi-ra-rawo tobine to rodua toera, 
bona neo'-rapa mosisala. Bula-ku hi 
retu-pidi dohe-ni, mobago ntomo-ra 
mpodohei-a mpopalele Kareba Lompe', 
hante Klemens pai' wo'o doo-doo 
hampobagoa-ku to ntani'-na. Hanga'-ra 
ria omea te'uki' hi rala Buku Katuwua'. 
4Ompi'-ompi', kana goe' oa'-koi, apa' 
mosidai'-mokoi hante Pue'. Hangkani- 
pi ku'uli': pakagoe' ncuu nono-ni. 

> Kusarumaka hawe'ea tauna mpohilo 
kalompe' nono-ni. Kiwoi-e', uma-pi 
mahae rata Pue'! *Neo' mpokakoro' 

ba napa-napa. Hi butu nyala-na tida 
oa'-koi mosampaya, mekakae, merapi' 
hi Alata'ala, pai' mpo'uli' oa' tarima kasi. 
7 Ane nitonu kakoroa'-ni hi Alata'ala, 
nawai'-koi kalompea' to meliu ngkai 
pekiri manusia', alaa-na rodo-mi nono-ni 
pai' pekiri-ni hi posidaia'-ni hante Kristus 
Yesus. 8 Ka'omea-na ompi', kuperapi' 
bona nipenonoi oa' napa-napa to lompe' 
pai' to natao ra'une'. Napa to makono, 
napa to masipato', napa to monoa', napa 
to moroli', napa to ncola, pai' napa to 
lompe' ra'epe doo, toe-mi to nipenonoi. 

9 Napa to nipenau' ngkai aku', lompe' 
tudui'-ku to ni'epe-mi pai' to nitarima, 
duu'-na gau'-ku to nihilo moto-mi, toe- 
mi to nibabehi. Ane hewa toe-pi kehi-ni, 
Alata'ala mpodohei-koi pai' mpakarodo 
nono-ni. 10 Goe' lia nono-ku ompi', pai'-a 
mpo'une' Pue', apa' nau' mahae-tamo 
mogaa', nipakatu wo'o-mi petulungi-ni hi 
aku'. Uma-le ku'uli' ba uma-apa nikiwoi. 
Nikiwoi oa'-a, ka'uma-na ria loga-ni-wadi 
mpotulungi-a. 1! Pai' ku'uli' toe, uma 
patuju-ku mpo'uli' karia-na kakuraa'-ku. 
Apa' kupobiasa moto-mi tuwu' goe' 
hante napa to ria. 12 Ku'inca tuwu' hi 
anu hangkedi', ku'inca wo'o tuwu' hi 
anu to melabi. Nau' ba napa-napa to 
mporumpa'-a, ku'inca oa' mpakagoe' 
nono-ku--nto'u bohu nto'u mo'oro', wori' 
ba hangkedi', nakariai ba nakakurai'. 

13 Kupakule' oa' mponyanyo butu to 
merumpa', apa' Kristus mporohoi nono- 
ku. 14Aga nau' wae, lompe' lia nono-ni 
ompi' mpotulungi-a hi rala kasusaa'-ku 
tohe'i-e. 12 Ompi'-ompi' to Filipi! Lomo' 
pompohawu'-ku Kareba Lompe' hi 
ngata-ni, pai'-a me'ongko' ngkai propinsi 
Makedonia, uma ria to Kristen hi ngata 
ntani'-na to mpopakatui-a doi. Muntu' 

koi'-wadi ompi' to mpohorongko-a nto'u 
toe, hewa to ni'inca moto-mi ompi'. 

16 Pai' uma muntu' toe, nto'u-ku hi 
ngata Tesalonika-pidi, ria kakuraa'-ku, 
ba hangkuja ngkani-mokoi mpakatui-a 
ba napa-napa. 17 Pai' ku'uli' toe, uma 
kadoko'-ku mporata pewai'-wadi. 
Konoa-ku mpu'u, bona ngkai kalompe' 
nono-ni toe-e, katedoo-donihia pegane' 
Alata'ala hi koi! ompi'. 18Jadi' bona 
ni'inca: hawe'ea to nipakatu, kutarima- 
mi, kudoa omea-mi ngkai Epafroditus. 
Pakatu-ni toe mpohonoi' pai' melabi-mi 
ngkai to kuparaluu. Pewai'-ni toe 

hewa anu mohonga to nipopepue' hi 
Alata'ala. Napokono lia, pai' goe' nono-na 
mpodoa. 1? Uma bisa kuhiwili kalompe' 
nono-ni ompi'. Alata'ala to kupue', 
Hi'a-damo to mpakagana hawe'ea 
kaparaluua-ni, ntuku' ka'uaa'-na to 
uma mowo kabohe-na, hi posidaia'-ni 
hante Kristus Yesus. 20 Une'-mi Alata'ala 
Tuama-ta duu' kahae-hae-na. Amin. 

21 Parata-ka-kuwo tabe-ku hi hawe'ea 
topepangala' hi Kristus Yesus to hi retu. 
Doa wo'o-koi tabe ngkai ompi'-ompi' 
hampepangalaa'-ni to dohe-ku hi rehe'i. 
22 Hawe'ea topepangala' hi Yesus to hi 

ngata rehe'i, nte hira' to hi tomi magau', 
mpakatu tabe hi koi' ompi'. 23 Pue'-ta 
Yesus Kristus mpogane'-koi omea. Hudu 
rei-mi. 

1 1 Sura toi ngkai aku' Paulus, to 
na'ongko' Alata'ala jadi' suro Kristus 
Yesus ntuku' konoa-na, pai' ngkai 
Timotius, ompi' hampepangalaa'- 

ta, 2kipakatu tilou hi koi' ompi' 
hampepangalaa'-kai to hi Kolose, 

to napobagia-mi Alata'ala pai' to 
mepangala'-mi hi Kristus. Wori' tabe: 
mekakae-kai hi Alata'ala Tuama-ta, 
kiperapi' bona nagane'-koi ngkai kabula 
rala-na pai' nawai'-koi kalompea' tuwu'. 
3 Butu ngkani-na kiposampayai-koi, 
mpo'uli' tarima kasi oa'-kai hi Alata'ala 
Tuama-na Pue'-ta Yesus Kristus, 

Yapa' ki'epe-mi kareba to mpo'uli' 
kamepangala'-nimi hi Kristus Yesus pai' 
kama'ahi'-ni hi hawe'ea topepangala' 
hi Kristus Yesus. ? Mepangala' pai' 
ma'ahi'-koi hewa toe, apa' ncarumaka 
Alata'ala-mokoi, nipopea napa to 
natimamahi-kokoi hi suruga, hewa to 
ni'epe moto-mi hi rala Kareba Lompe' 
to raparata-kokoi. Kareba Lompe' toe, 
makono mpu'u-hana, @pai' tetolele-mi 
hi humalili' dunia', alaa-na kawoo- 
woria'-mi tauna to mepangala' hi Pue' 
Yesus duu'-na mpobabehi-ramo po'ingku 
to lompe'. Wae wo'o tojadi' hi koi'-e 


KOLOSE 1.7-12 946 


ompi'. Kampo'epe-ni Kareba Lompe' 
toe, mepangala'-mokoi hi Pue' Yesus, 
duu'-na ni'inca mpu'u-mi kabula rala-na 
Alata'ala. 7 Ni'epe Kareba Lompe' toe 
ngkai Epafras, doo hampobagoa-kai to 
kipoka'ahi'. Epafras toei, batua Kristus 
to tida mobago mpotulungi-koi. 8 Hi'a to 
mpo'uli'-kakai kanipoka'ahi'-ra hawe'ea 
topetuku' Pue' Yesus sabana baraka' 
Inoha' Tomoroli'. ?Jadi', ompi'-ompi', 
ngkai lomo' kaki'epe-na kareba to 
mpokahangai -koi, kiposampayai 
ncuu-mokoi. Mekakae-kai hi Alata'ala, 
kiperapi' bona nawai'-koi kanotoa nono 
pai' pe'inca mpo'inca hawe'ea konoa-na, 
10 hona po'ingku-ni masipato' hi tauna 
to mpotuku' Pue', pai' hawe'ea kehi-ni 
mpakagoe' nono-na. Mosampaya-kai, 
bona nipobago butu nyala pobago to 
lompe', pai' bona katedoo-donihia 
noto-ni mpo'inca Alata'ala. H Merapi'-kai 
hi Alata'ala bona narohoi nono-ni hante 
hawe'ea kuasa-na, ntuku' kabaraka'-na 
to uma mowo kabohe-na, bona ntaha 
pai' tari oa'-koi, nau' ba napa-napa to 
mporumpa'-koi. 12Mosampaya-kai bona 
goe' oa' nono-ni mpo'uli' tarima kasi hi 
Tuama-ta, apa' Hi'a-mi to mpo'ongko'- 

koi jadi' ana'-na, alaa-na masipato'-koi 
mporata bagia hangkaa-ngkania hante 
hawe'ea topetuku'-na hi rala Kamagaua'- 
na to mobaja. 3 Nabahaka-tamo ngkai 
kuasa kabengia-na, pai'-ta napajadi' 
ntodea-na hi rala Kamagaua' Ana'-na 

to nape'ahi'. 14 Ana'-na toe-imi to jadi' 
tolo' woto-ta, bona te'ampungi jeko'-ta. 
15 Alata'ala, uma-i kahiloa. Aga ane 
ta'inca kehi pai' baraka'-na Ana'-na, 
ta'inca-mi kehi pai' baraka'-na Alata'ala. 
Ma'ala-mi ta'uli', Ana'-na toe-imi to 
Ulumua', apa' meliu kuasa-na ngkai 
hawe'ea to napajadi' Alata'ala. 18 Apa' 
Hi'a-mi to napopale Alata'ala mpopajadi' 
hawe'ea to ria, lompe' to hi suruga 
lompe' to hi dunia', to kahiloa pai' to 
uma kahiloa. Hawe'ea mala'eka pai' 
karampua, hawe'ea anu mobaraka' 

pai' to mokuasa--hawe'ea-na napajadi' 
hante baraka'-na pai' ntuku' konoa-na. 
17 Kako'ia-na ria napa-napa, mpolia' 
ria-imi-hana. Pai' hawe'ea to ria nakuasai 
pai' napewili' hante baraka'-na. 18 Kita' to 
mepangala' hi Kristus ma'ala rarapai'-ki 
woto-na, pai' Kristus woo'-ta. Hewa 
woo' mpokuasai woto, wae wo'o Hi'a 
mpokuasai hawe'ea tauna to mepangala' 

hi Hi'a. Pai' Hi'a-mi to mpowai'-ta 
katuwua' to bo'u, apa' Hi'a-mi to 
Ulumua', batua-na, to lomo'-na tuwu' 
nculii' ngkai kamatea. Alaa-na, Hi'a-mi 
to poko-na ngkai hawe'ea to ria. 19 Ane 
ta'inca-i Ana' Alata'ala toei, ta'inca-imi 
Alata'ala, apa' Alata'ala mpobotuhi bona 
hawe'ea kehi pai' baraka'-na, ria wo'o hi 
Ana'-na toei hante uma ria kakuraa'-na. 
20 Alata'ala mpohubui Ana'-na tumai 
mate hi kaju parika', bona hawe'ea 

to ria rapopohintuwu' nculii' hante 

Hi'a, lompe' to hi dunia' lompe' to hi 
suruga. Kamate-na Yesus hi kaju parika' 
toe-mi to mpopohintuwu' hawe'ea-na 
hante Alata'ala. 4 Owi-koi ompi', 
molaa-koi ngkai Alata'ala. Nipobali'-ki 
apa' dada'a nono-ni pai' po 'ingku-ni. 

22 Nga tempo toi, ngkai kamate Ana'-na, 
hintuwu'-mokoi hante Alata'ala, pai' 
napomoroli'-mokoi duu'-na uma-pi ria 
kasalaia'-ni ba kakuraa'-ni hi poncilo-na. 
23Toe-mi ompi', tida-mokoi mepangala', 
neo' mogego', neo' nipelele' ba hema- 
hema to doko' mpobagiu-koi. Perohoi 
ngkakamu tudui' to ni'epe-mi. Neo' 
nibahakai ncarumaka napa to najanci- 
kokoi Alata'ala hi rala Kareba Lompe'. 

Kareba Lompe' toe, rapalele-mi hi 
humalili' dunia'. Pai' aku', jadi' pahawaa' 
Pue' wo'o-ama-kuwo, mpopalele Kareba 
toe. 2? Hewa toe lau ompi', goe' moto-a 
mpokolo kaparia sabana pobago-ku 
mpotulungi-koi. Apa' ria-pidi kaparia to 
kana kutodohaka sabana pobago-ku hi 
Kristus, pai' kaparia to kurata tempo toi, 
kurata sabana pobago-ku hi hawe'ea 
topepangala' hi Kristus. Kita' omea to 
mepangala' hi Kristus ma'ala rarapai'-ki 
woto-na. 2 Alata'ala mpo'ongko'-a 

jadi' pahawaa'-na, nasarumaka-ka aku' 
bago toi, bona aku'-mi to mpoparata 
hawe'ea Lolita-na hi koi' to bela-koi to 
Yahudi. 28 Alata'ala doko' mpopo'incai 
hawe'ea topetuku'-na beiwa kalompe' 
patuju-na hi koi' to bela-koi to Yahudi. 
Patuju-na toe: bona Kristus mo'oha' hi 
rala nono-ni, bona monoa' kamporata-ni 
kabohea tuwu' dohe Alata'ala. Patuju-na 
Alata'ala toe mo'atu-atu mpae-mi ko'ia 
ra'incai manusia'. Tapi' hewa toe lau 
patuju-na toe rapakanoto-mi hi hawe'ea 
tauna to napobagia. 2' (1:26) 28 Jadi', 
Kareba Kristus toe-mi to kipalele hi 
hawe'ea tauna, ntuku' hawe'ea kanotoa 
nono-kai. Kiparesai' pai' kitudui'-ra, 

pai' kitete'-ra butu dua-na, bona ane 
rata-kai hi nyanyoa Alata'ala, ma'ala 
kikeni-ra butu dua-na hi Hi'a hante uma 
ria kakuraa'-ra, apa' mosidai'-ramo 
hante Kristus. 29 Toe-mi pai' mobago 
ntomo-ae, kuhuduwukui mpokamu 
bago-ku, ntuku' karohoa to nawai'-ka 
Kristus, apa' moroho mpu'u kabaraka'-na 
hi rala katuwu'-ku. 

1 Jadi', doko' ku'uli'-kokoi beiwa 

katomo pobago-ku hi hawe'ea tauna 
to ko'ia mpohiloi-a, lompe' koi' to hi 
Kolose, lompe' hira' to hi Laodikia. 
2 Pai' ku'uli'-kokoi toe, bona terohoi 
nono-ni omea pai' momepoka'ahi'-koi, 
duu'-na hintuwu'-mokoi. Konoa-ku, 
bona monoto mpu'u nono-ni mpopaha 
patuju-na Alata'ala to ko'ia ra'incai 
manusia' ngkai owi. Konoa-ku, bona 
ni'inca patuju-na Alata'ala toe hante 
uma ria kamoraraa'-na--batua-na, bona 
ni'inca-imi Kristus. 3 Apa' Kristus toe-imi 
kunci to mpobea-taka hawe'ea pe'inca 
pai" kanotoa nono-na Alata'ala to tewuni. 
4Patuju-ku mpo'uli'-kokoi toi-e, bona 
neo'-koi ma'ala rabagiu tauna hante 
lolita-ra to mpo'oluhi-koi. > Apa' nau' 
molaa-a ngkai koi', hi rala nono-ku ria 

moto-a dohe-ni. Pai' goe' lia-a mpo'epe 
kahintuwua'-ni pai' katida pepangala'-ni 
hi Kristus. SJadi' ompi'-ompi', lawi' 
nitarima-imi Kristus Yesus jadi' Pue'-ni, 
wae-pi po'ingku-ni butu eo-na kana 
mpotuku' konoa-na, apa' mosidai'-mokoi 
hante Hi'a. ' Pakatiri pai' pakatida 
nono-ni hi Hi'a, pakatede' pepangala'-ni, 
hewa to oti-mi ratudui'-kokoi. Pai' hi 
rala nono-ni mpo'uli' tarima kasi oa'-koi 
hi Alata'ala. 8 Pelompehi-koi, bona neo! 
mpai' ria tauna to mpobagiu-koi pai' 
mpewuku-koi mpotuku' tudui' agama to 
uma makono pai' to uma ria kalaua-na. 
Apa' tudui'-ra toe, tudui' to mehupa' 
ngkai pekiri manusia'-wadi, ratudui'-koi 
mpotuku' ada pai' atura to mpokahangai' 
dunia' toi-wadi. Tudui'-ra toe uma ngkai 
Kristus. ?Jadi', neo'-koi ma'ala rabagiu, 
apa' hi rala woto-na Kristus hawe'ea 
kehi pai' baraka' Alata'ala mo'oha' 
hante uma ria kakuraa'-na. 10 Hi'a-mi 
to meliu kamokuasa-na ngkai hawe'ea 
kuasa pai' hawe'ea baraka'. Jadi', 

ane mosidai' hante Kristus-ta-damo, 
hono'-mi, uma-pi ria kakuraa'-ta. 

11 Ngkai posidaia'-ta hante Kristus, 
ma'ala-mi ta'uli' ratini'-tamo. Karatini'-ta 

toe, bela petini' to rababehi manusia”, 
tapi' petini' hi rala nono-ta to nababehi 
Kristus. Batua-na, nabahaka-tamo ngkai 
kuasa jeko' to hi rala nono-ta. 12 Nto'u 
karaniu'-ta hi rala hanga' Kristus, 
ma'ala-mi ta'uli' mate pai' ratana 
wo'o-ta hangkaa-ngkania hante Kristus. 
Pai' nto'u karaniu'-ta hi rala hanga' 
Kristus toe, ma'ala ta'uli' rapotuwu' 
nculii' wo'o-tamo hangkaa-ngkania 
hante Hi'a, sabana pepangala'-ta hi 
baraka' Alata'ala to mpopotuwu'-i nculii' 
ngkai kamatea. 13 Ri'ulu, kako'ia-ni 
mepangala' hi Kristus, hewa to mate- 
pidi-koi, apa' mpotiboki-koi hawa'-na 
Alata'ala, pai' uma-koi ratini' ntuku' 
ada agama Yahudi apa' bela-koi to 
Yahudi. Aga nau' wae, koi' to ri'ulu hewa 
to mate sabana jeko'-nie, napotuwu' 
nculii'-mokoi hangkaa-ngkania hante 
Kristus ngkai posidaia'-ni hante Hi'a, 
pai' na'ampungi-mi hawe'ea petiboki-ni. 
14 Ane kakono-na, masala' omea-ta 

pai' natao rahuku' pai'-ta ragaa' ngkai 
Alata'ala, apa' mpotiboki-ta atura-na. 
Tapi ngkai kamate-na Yesus hi kaju 
parika', Alata'ala mpopori hawe'ea 
petiboki-ta, pai' nabahaka-tamo ngkai 

atura to tatiboki toe, alaa-na uma-tapa 
oko rahuku'. 1? Nto'u Kristus rapatehi 
hi kaju parika', nadagi-mi hawe'ea 
anudaa' to mokuasa pai' to mobaraka', 
pai' napalele pedagia-na toe hante 
kanoto-noto-na. 18 Ompi'-ompi', ria 
tauna to doko' mpewuku-koi mpotuku' 
ada agama-ra. Rasalai'-koi apa' uma 
nituku' palia hi pongkoni' pai' hi ponginu. 
Rasalai'-koi apa' uma nituku' ada eo 
bohe agama Yahudi, hewa eo bohe 
wula bo'u ba palia mobago hi Eo Sabat. 
Neo' nipangalai' tauna toera, t” apa' 
hawe'ea ada pai' atura toe-e lau, hewa 
walatu-wadi. Alata'ala mpowai' atura 
toe owi, bona mpowalatu kalompea' 

to rata ngkabokoa'. Kristus, Hi'a-mi 
kadupa'-na walatu toe-e. 18Jadi', ane 
ria tauna to mposalai'-koi apa' uma 
nituku' tudui'-ra, neo' nipangalai'-ra. 
Ra'uli' tauna toera, ria inca-ra apa' 
ria-ra to mpohilo pangila. Ra'uli' uma-koi 
mpai' natarima Alata'ala ane uma-koi 
mpakadingki' nono-ni pai' mponyompa 
mala'eka. Neo' nipelele' tauna toera 
mposalai'-koi. Molangko nono-ra 
hante uma ria huraa-ra, apa' tudui'-ra 
toe mehuwu ngkai nono-ra moto to 

mpopekiri dunia' toi-wadi. 19 Tauna toera 
uma-pi ngkakamu tudui' to mparipoko 
Kristus--hiaa' bo Kristus toe-idi to 
taponcawa woo'-tae. Kita' omea to 
mepangala' hi Kristus ma'ala rarapai'-ki 
woto-na Kristus. Hewa woo' mpokuasai 
woto pai' woto toe rapoposidai' pai' 
rapome'umpu' hante ua'-na, wae wo'o 
Kristus mpopohintuwu'-ta pai' mpokeni- 
ta bona kamoroo-rohoa petuku'-ta hi 
Hi'a, ntuku' konoa Alata'ala. 20 Kita' to 
mepangala' hi Kristus, ma'ala-mi ta'uli' 
mate-tamo hangkaa-ngkania hante 
Kristus. Apa' ngkai posidaia'-ta hante 
Hi'a, tebahaka-tamo ngkai ada pai' atura 
to hi dunia' toi, uma-pi tatuku' ada pai' 
atura toe bona jadi' monoa'-ta hi poncilo 
Alata'ala. Jadi', apa' mate mpu'u-tamo 
hangkaa-ngkania hante Kristus-e, 
neo'-pi tapengkorui oa' atura to wori' 
nyala toe, hewa tauna to ko'ia tebahaka 
ngkai atura toe. ?! Neo'-pi tatuku' atura 
to mpo'uli': "Neo' raganga toi!" "Neo' 
rakoni' tetu!" "Neo' rareo toi pai' tetu!" 
22 Atura to hewa toe uma mpokeni 
kalompea' hi kita', apa" mpokahangai' 
pongkoni' pai' rewa to uma tida duu' 
kahae-hae-na, rapake' hangkale'liu-wadi 


KOLOSE 2.23-3.3 955 


ka'omea-na oti. Atura toe mehuwu ngkai 
hawa' pai' tudui' manusia'-wadi. 2 Ane 
hiloa-nale, lompe'-damo atura toe, apa' 
tauna to mpotuku' atura toe, hewa 
to mo'agama mpu'u-ra: mpakadingki' 
nono-ra, pai'-ra mpotuku' ada agama 
to mposesa' woto-ra. Hiaa' kakono-na 
uma-le ria kalaua-na atura toe-e, apa' 
tauna to mpotuku' atura toe mpotuku' 
konoa nono-ra to dada'a-wadi. 

1 Kita' to mepangala' hi Kristus, 

ma'ala ta'uli' rapotuwu' nculii'-tamo 
hangkaa-ngkania hante Kristus, apa' 
Alata'ala mpowai'-ta katuwua' to bo'u 
ngkai posidaia'-ta hante Hi'a. Jadi', apa' 
rapotuwu' nculii' mpu'u-tamo hangkaa- 
ngkania hante Kristus-e, kana tapali'-mi 
napa to hi suruga, hi kariaa-na Kristus 
mohura hi mali ngka'ana Alata'ala. 
2Batua-na: tapenonoi katuwu'-ta to bo'u 
to mosidai' hante Kristus to hi suruga, 
neo'-pi ntora tapenonoi katuwua'-ta to hi 
dunia'-wadi. 3 Apa' kita' toi, ma'ala ta'uli' 
mate-tamo hangkaa-ngkania hante Hi'a. 
Pai' tarata-mi katuwua' to bo'u ngkai 
Kristus, to mo'oha' dohe Alata'ala hi 
suruga. Kristus toe-imile to mpowai'-ta 
katuwua' to bo'u. Tempo toi, ko'ia-i 

tahiloi. Tapi' ane rata nculii'-i-damo 
mpai', napopehuwu-mi kabohe tuwu'-na. 
Pai' kita' wo'o mpai' ompi', rapomobohe 
wo'o-ta-tawo hangkaa-ngkania hante 
Hi'a. 4(3:3) ?Jadi', apa! mate-tamo 
hangkaa-ngkania hante Kristus-e, kana 
tabahaka-mi kehi-ta to mosidai' hante 
tuwu'-ta to ri'ulu. Neo' mobualo', neo' 
mogau' sala' ba mpobabehi gau'-gau' to 
uma tumotoa ntani'-na. Neo' mpokahina 
to dada'a, neo' mpokahina anu doo. Apa' 
tauna to mogau' hewa toe, ma'ala ta'uli' 
mepue'-ra hi napa to rapokahina toe. 

6 Pai' Alata'ala bate mpokaroe tauna to 
mpotiboki hawa'-na. ' Ri'ulu, kako'ia-ni 
mengkoru hi Alata'ala, bate toe-mi 
gau'-ni. 3Tapi' tempo toi, tabahaka 
mpu'u-mi hawe'ea kehi to hewa toe. 
Neo' moroe, neo' mowuku nono, neo' 
mohuku'. Neo'-hawo howa' ngkai wiwi-ta 
lolita peruge', petuntui' ba petarahu. 

9 Neo' moboa' hi doo. Tabahakai hawe'ea 
kehi to hewa toe, apa' tebahaka-tamo 
ngkai katuwu'-ta pai' gau'-ta to ri'ulu to 
tatuku' kako'ia-ta mepangala' hi Pue' 
Yesus, 10pai' tarata-mi katuwua' to 
bo'u, apa' Alata'ala mpajadi'-ta manusia' 
to bo'u. Nabo'ui ncuu nono-ta bona 

tatuku' kehi-na, pai' bona ta'inca mpu'u- 
mpu'u-i. H Jadi', apa' napajadi'-tamo 
manusia' to bo'u-e, uma-pi tapoposisala 
to Yahudi pai' to bela-ra to Yahudi, 
apa' hi poncilo Alata'ala hibalia-wadi 
tauna to ratini' pai' tauna to uma ratini'. 
Uma napelence tauna to mosikola 

ba to uma mosikola, maradika ba 
batua. Kristus toe-mi poko-na ngkai 
hawe'ea, pai' Hi'a-mi to mpo'ohai'-ta 
hawe'ea. 12 Alata'ala mpoka'ahi'-ta 

pai' napelihi-tamo jadi' bagia-na to 
moroli'. Toe pai' kana mometulungi-ta 
pai' lompe' nono-ta hadua bo hadua, 
pakadingki' nono-ta, paka'olu kehi-ta, 
pai' mosabara hi doo. 13 Neo' ntima' sala' 
doo ba mowuku nono hi doo. Ampungi 
doo to masala' hi kita'. Hewa Pue' 
mpo'ampungi sala'-ta, wae wo'o kita' 
kana mpo'ampungi doo-ta to masala' 
hi kita' hante karoli' nono-ta. 14 Meliu 
ngkai toe, kana momepoka'ahi'-ta, apa' 
ane momepoka'ahi'-ta, hintuwu'-tamo 
hante uma ria ruke-na. 1? Alata'ala 
mpokio'-tamo pai' napajadi'-ta hewa 
hawoto lau hi rala posidaia'-ta hante 
Kristus. Jadi', neo' tababehi napa-napa 
to mpokero kahintuwuaa' pai' karodoa 

nono-ta to ngkai Kristus toe. Pai' mpo'uli' 
tarima kasi oa'-ta. 18 Lolita Kristus kana 
tapo'enu', tapoluba', pai' tapoinono oa'. 
Mometudui' pai' momerohoi ngkanono- 
ta, ntuku' hawe'ea kanotoa nono-ta. 
Mpoporona'-ta mazmur, rona' pe'une' 
pai' rona' ntani'-na to nawai -taka Inoha' 
Tomoroli'. Morona'-ta ngkai nono-ta 
mpu'u mpo'uli' tarima kasi hi Alata'ala. 
17 Napa-napa to tababehi, to talolita, 
babehi pai' lolita-mi hi rala hanga' Pue' 
Yesus. Pai' uli' tarima kasi hi Alata'ala 
to Tuama hi rala hanga' Pue' Yesus. 

18 Hawe'ea to motomanei, mengkoru-koi 
hi tomane-ni, hewa to masipato' hi 
tobine to mpotuku' Pue'. 19 Pai' koi' wo'o 
tomane, neo'-koi karapo' hi tobine-ni, 
kana nipoka'ahi'-ra. 20 Ana'-ana', tuku' 
hawe'ea hawa' totu'a-ni, apa' toe to 
masipato' hi ana' to mpotuku' Pue', pai' 
toe to napokono Pue'. 21Pai' koi' to 
tuama, neo' nipedahi nono ana'-ni, bona 
neo' mpai' mere' nono-ra. 22 Ompi'-ompi' 
to tuwu' batua, tuku' hawe'ea hawa' 
maradika-ni to hi dunia' toi. Neo' nituku' 
hawa'-ra nto'u-ni rahilo-wadi apa' 
kadoko'-ni ra'une'-wadi. Tuku' hawa'-ra 
ngkai kabula nono-ni, hewa pengkoru-ni 

hi Pue'. 23 Napa-napa pobago to 
rahubui-kokoi, nipobago hante nono 
mpu'u, niponcawa pobago-ni hi Pue', 
uma muntu' hi manusia'. 24 Penonoi-koi: 
Pue' moto mpai' to mpowai'-koi hiwili-na, 
hewa to najanci hi hawe'ea tauna to 
napo'ana'. Kristus, Hi'a-mi Maradika-ni, 
pai' koi'-mi batua-na. 2? Hema-hema to 
mpobabehi to dada'a, narata moto mpai' 
hiwili bago-na to dada'a, apa' Pue' uma 
mpelence tauna. 
4 1 Koi' to ramaradika, wai' batua-ni 
napa to lompe' pai' to masipato', apa' 
ni'inca moto-mi karia-na Maradika-ni 
hi suruga. ?Tida-koi mosampaya, 
neo' nibahakai mpo'uli' tarima kasi 
hi Alata'ala. 3Pai' kai', niposampayai 
wo'o-ka-kaiwo, bona nabea-kakai 
Alata'ala ohea mpopalele Lolita-na 
to mpololita patuju-na to napadupa' 
Kristus. Patuju-na toe ko'ia ra'incai 
manusia' ngkai owi, aga hewa toe 
lau, aku'-mi to mpopalele Kareba 
Kristus toe. Toe pai' ratarungku'-ama 
tohe'i-e. “Jadi', posampayai-a-kuwo, 
bona kupakanoto Kareba Kristus hewa 
to kasipato'-na. ? Ane niposigalo-raka 
to uma hampepangalaa'-ta, pakanoto 

mpu'u nono-ni, pai' pake' lompe' loga 
to ria hi koi', nibawai-ra mepangala' 

hi Pue'. “Ane nipololitai-ra, paka'olu 
lolita-ni bona mpokeni kalompea' hi 
doo. Pai' pekiri lompe' bona ni'inca 
mpotompoi' pompekunea'-ra. ' Ompi'- 
ompi', mposuro-a ompi'-ta Tikhikus 
tilou, bona na'uli'-kokoi napa omea to 
jadi' hi aku'. Tikhikus toei, ompi'-ta 

to tape'ahi', pai' doo hampobagoa-ku 
to tida hi rala pobago Pue'. 8 Kusuro-i 
tilou bona ni'inca kababeiwa-kai, pai' 
bona narohoi nono-ni. ?Dohe Tikhikus, 
kusuro wo'o Onesimus, ompi'-ta to 
tape'ahi' to tida mepangala' hi Pue', 

to hingka ngata-ni moto. Hira'-damo 
mpai' to mpo'uli'-kokoi hawe'ea to jadi' 
hi rehe'i. 10 Aristarkhus, to dohe-ku hi 
rala tarungku', mpakatu tabe-na hi koi'. 
Markus ompi'-na Barnabas, mpakatu 
wo'o-i tabe-na. (Kiwoi-e' to kuperapi' 
wengi: ane rata-ipi mpai', nitarima-i hi 
rala tomi-ni!) tt Tabe wo'o ngkai Yesus, 
to rahanga' wo'o Yustus. Ngkai hawe'ea 
to Yahudi, to tolu toe-ramo to mobago 
dohe-ku mpobago bago Kamagaua' 
Alata'ala. Pai' hira'-mi-kuwo to mporohoi 
nono-ku. 12 Tabe wo'o ngkai Epafras, 

batua Kristus Yesus to hingka ngata-ni 
moto. Mosampaya oa'-i mpekakae-kokoi 
nte nono-na mpu'u, bona moroho 
pokore-ni pai' monoto pepangala'-ni 
mpotuku' hawe'ea konoa Alata'ala 
hante uma ria ruke-na. t? Kusabii' moto 
kamobago ntomo-na mpobago-kokoi 
to hi Kolose, duu'-na ompi'-ta to hi 
Laodikia pai' Hierapolis wo'o. 1#Tabe 
wo'o ngkai Dokter Lukas to tape'ahi', 
pai' ngkai Demas. 1? Parata-kaka-kaiwo 
tabe-kai hi ompi' hampepangalaa'-ni 
to hi ngata Laodikia. Tabe-kai hi Nimfa 
hante to Kristen to moromu hi rala 
tomi-na. 1? Ane oti-mi nibasa sura 

toi hangkaa-ngkania, kuperapi' bona 
nipakatu wo'o hilou hi to Kristen to hi 
Laodikia bona rabasa wo'o-rawo. Pai' 
sura-ku to kupakatu hilou hi Laodikia, 
nibasa wo'o-koiwo mpai'. 17 Uli'-ki 
Arkhipus bona naposipolea bago to 
nawai'-ki Pue'! 18 Tabe ngkai aku' Paulus. 
Ka'omea sura toi ku'uki' hante pale-ku 
moto. Kiwoi-a-kuwo bula-ku hi rala 
tarungku'-pidi toi. Pue' mpogane'-koi. 
Hudu rei-mi. 

1 1 Sura toi ngkai kai' tau tolu: Paulus, 
Silas pai' Timotius, kipakatu tilou hi 
koi' ompi'-ompi' hampepangalaa'-kai 
to hi Tesalonika, to mepue'-mi hi 
Alata'ala to Tuama pai' hi Pue' Yesus 
Kristus! Wori' tabe: mekakae-kai hi 
Alata'ala bona nagane'-koi ngkai kabula 
rala-na pai' nawai'-koi kalompea' 
tuwu'. 2Uma-kai putu mpo'uli' tarima 
kasi hi Alata'ala sabana koi' ompi', 

pai' kiporalasampaya oa'-koi. 3 Ane 
mosampaya-kai hi Alata'ala Tuama-ta, 
kikiwoi oa' pobago-ni to nipobago 
sabana pepangala'-ni, pai' kikiwoi wo'o 
petulungi-ni hi doo sabana ahi'-ni, pai' 
kikiwoi kantaha-ni hi rala pebalinaia' 
apa' ncarumaka-koi hi karata-na nculii' 
Yesus Kristus Pue'-ta. “Ki'inca moto 
ompi', Alata'ala mpoka'ahi'-koi pai' 
napelihi-mokoi jadi' bagia-na. ?Ki'inca 
toe apa' uma kiparata kareba mara hi 
koi' ompi'. Kareba Lompe' to kiparata- 
kokoi toe, kiparata hante baraka' ngkai 
Inoha' Tomoroli'. Pai' kiparasaya mpu'u 
kamakono-na Kareba Lompe' toe. Ni'inca 
moto kehi-kai pai' petulungi-kai hi koi' 
bula-kai hi retu-pidi wengi dohe-ni. 
Kehi-kai toe-le mpakanoto-kokoi 

kamakono-na Kareba to kikeni. ? Pai' 
koi' ompi', kani'epe-na Kareba Lompe 
toe, nituku'-mi kehi-kai, pai' kehi-na 
Pue' Yesus wo o. Apa' nau' rabalinai' 
gaga-koi, goe' oa" nono-ni mpotarima 
Kareba Lompe' toe. Inoha' Tomoroli'- 
hana to mpowai'-koi kagoea' tetu-e 
ompi'. 'Jadi', kehi-ni tetu rapotonco 
hawe'ea ompi' hampepangalaa'-ta to 
hi tana' Makedonia pai' Akhaya. 8Apa' 
ntepu'u ngkai koi', Lolita Pue' rapalele 
hobo' hi Makedonia pai' Akhaya. Meliu 
ngkai toe, pepangala'-ni hi Alata'ala 
rapotompo'wiwi hiapa-apa. Hiapa 
pomakoa'-kai, ra'inca ami'-mi pue' ngata 
tutura-na, beiwa kanipangala'-na Kareba 
Lompe' to kikeni-kokoi. Uma mingki' 
ki'uli' ba apa-apa, apa' rapotompo'wiwi 
ami'-mi kanibahakai-nami mpopue' 
pinotau, pai' megoli-mokoi mepue' 

hi Alata'ala to makono pai' to tuwu' 
liu-liu. ?(1:8) 10 Rapotompo'wiwi wo'o 
kampopea-ni karata-na nculii' Yesus 
Ana' Alata'ala ngkai suruga. Alata'ala 
mpotuwu -i nculii', pai' Hi'a-mi to 
mpobahaka-ta ngkai roe Alata'ala to 
mporumpa' ihi' dunia' toi mpai'. 

2 1 Ni'inca moto ompi' uma-wakai 
lenge' mara mpokeni Kareba Lompe' 
hi koi'. 2Kako'ia-kai rata hi ngata-ni 
retu, rabalinai' pai' raruge'-kai hi ngata 
Filipi--ni'inca moto-mi tutura-na ompi'. 
Aga nau' wori' to mpo'ewa-kai, Alata'ala 
mporohoi nono-kai bona bia'-kai 
mpoparata Kareba Lompe' to ngkai 
Alata'ala hi koi' wo'o. 3 Uma kibawai-koi 
mpotuku' tudui' to uma makono. Uma 
wo'o ria patuju nono-kai to dada'a, uma- 
kai doko' mpobagiu ba hema-hema. 
“Uma wo'o-kai mololita mpakagoe' 
nono manusia'-wadi. Mololita-kai bona 
mpakagoe' nono Alata'ala, apa' Hi'a-mi 
to mpoparesa' nono-kai, pai' na'uli' 
kanatao-kai mpokeni Kareba Lompe' 
toe. ? Ni'inca moto ompi', uma-kai 

ria mololita mpolinuruhi-koi, uma-kai 
mpolerui patuju to dada'a doko' mporata 
ba napa-napa ngkai koi'. Alata'ala moto 
sabi'-kai! “Uma wo'o-kai mpope'une' hi 
koi' ba hi tau ntani'-na. Kakoo-kono-na, 
uma-kai sala' mperapii'-koi ompi', 

apa' suro-na Kristus mpu'u-kai. ' Aga 
uma kibabehi hewa toe. Bula-kai 
retu-pidi wengi, mo'alusu' po'ingku-kai, 
hewa hadua totina mpewili' ana'-na. 

8 Kiparata-kokoi Kareba Lompe' ngkai 
Alata'ala. Pai' meliu ngkai toe, ba tuwu' 
ba mate-kai, bate sadia-kai mpotulungi- 
koi, apa' kipoka'ahi' lia-koi. ?Tantu 
nikiwoi moto ompi' kamowewa-kai 
wengi mobago, hinamengi hina'eo-kai 
mpali' pongkoni'-kai, bona neo'-kai 
mposesei'-koi bula-kai mpotudui'-koi 
Kareba Lompe' to ngkai Alata'ala. 

10 Ni'inca moto kamoroli' po'ingku-kai 
wengi hi koi' to mepangala'-mi hi Pue' 
Yesus. Monoa' po'ingku-kai, uma ria 
kasalaia'-na. Koi'-mi sabi'-kai ompi', 
hante Alata'ala wo'o. t! Ni'inca moto 
pepewili'-kai hi koi' butu dua-ni, hewa 
hadua tuama mpewili' ana'-ana'-na. 
Kirohoi pai' ki'apui nono-ni, 12 pai' 
kiparesai' mpu'u-koi bona po'ingku-ni 
masipato' hi ntodea-na Alata'ala. Apa' 
Alata'ala mpokio'-koi jadi' ntodea-na hi 
rala Kamagaua'-na bona mporata-koi 
bagia hi rala kabohe tuwu'-na. 13 Ria-pi 
hanyala to mpakeni-kai mpo'uli' tarima 
kasi oa' hi Alata'ala. Apa' kareba to 
ni'epe ngkai kai' nitarima hewa Lolita 
Alata'ala mpu'u, uma nitarima hewa 
lolita manusia'-wadi. Pai' bate wae 
mpu'u, kareba toe bate Lolita Alata'ala 


1 TESALONIKA 2.14-18 966 


to mobago ncuu hi rala nono-ni to 
mepangala' hi Pue'. 14 Ki'inca toe ompi', 
apa' napa to jadi' hi to Kristen hi tana' 
Yudea to mepue' hi Alata'ala, wae wo'o 
to jadi' hi koi'. Koi' rabalinai' hingka 
ngata-ni moto, wae wo'o ompi'-ta to 
napobagia Kristus Yesus hi Yudea toera 
rabalinai' hingka to Yahudi-ra. !?To 
Yahudi toe wo'o-ra-wadi to mpopatehi 
nabi-nabi owi pai' mpopatehi Pue' 
Yesus, duu'-na kai' wo'o-mi rabalinai' 

to Yahudi toera. Me'ewa ncuu-ra hi 
konoa Alata'ala, pai' jadi' bali' hawe'ea 
tauna-ramo. 18 Apa' ralawa'-lawa' ncuu 
ohea-kai bona ngalai' neo' kiparata 
kareba to mpokeni kalompea' hi tauna 
to bela-ra to Yahudi Jadi', ngkai hawe'ea 
gau'-ra to Yahudi toe, melabi rahi-mi 
jeko'-ra, pai' ka'omea-na mporata-ramo 
roe Alata'ala. 1” Ompi'-ompi', ngkai 
pogaa'-ta to hampai' tohe'i-e, lentora lia- 
kai mpokalentorai-koi. Nau' mogaa'-ta hi 
mata, aga kipoimata-mata oa'-koi hi rala 
nono-kai. Jadi', kipali'-mi ohea-kai tilou 
mpencuai'-koi. 18 Ria mpu'u-mi wengi 
hawa'-kai ke tilou mpencuai'-koie. Aku' 
Paulus, ba hangkuja ngkani-ama moliwo 
tilou, aga Magau' Anudaa' melawa'. 

19 Doko' mpu'u-kai mpencuai'-koi, apa' 
ane rata-ipi mpai' Pue'-ta Pue' Yesus, 
pai'-ta morumpu hi nyanyoa-na, koi'-mi 
to jadi' wua' bago-kai to kisarumaka. 
Nto'u toe mpai', goe' pai' bohe nono-kai 
sabana koi' ompi'. 20 Bate koi'-mile 
kabohea pai' kagoea' nono-kaie! 

1 Ka'omea-na, uma-pi kidadahi 

kalentora-kai. Toe pai' ki'uli', agina 
aku' mepopea hi ngata Atena, pai' 
ompi'-ta Timotius kipahawa' tilou hi koi' 
ompi'-ompi' hi Tesalonika. Timotius 
toei, doo hampobagoa-kai hi rala 
pobago Alata'ala, apa' natulungi-kai 
mpokeni Kareba Kristus. Jadi', kipahawa' 
mpu'u-imi Timotius tilou, ki'uli'-ki: 
"Iko-mi to hilou mpokinomo ompi'-ta hi 
Tesalonika, nurohoi pai' nupomotede' 
pepangala'-ra." 2(3:1) 3 Kipahawa'-i 
tilou toe, bona neo' mpai' ria haduaa 
to mokalingka pepangala'-ra sabana 
pebalinai' to mporumpa'-koi. Apa' ta'inca 
moto ompi', pebalinai' to mporumpa'-ta 
toe, gati patuju Alata'ala ami'-mi hi 
kita' to Kristen. 4Bula-kai retu-pidi 
wengi, ki'uli' ami'-mi karia-ra mpai' to 
mpobalinai'-ta. Hiaa' madupa' mpu'u-mi, 
hewa to ni'inca moto-mi ompi'. 7 Jadi', 

toe-die pai' kuhubui-i Timotius tilou-e, 
bona ku'inca kabeiwa-na pepangala'-ni, 
apa' uma mpu'u-pi kudadahi kalentora- 
ku. Pai' koro'-a, nee-neo' nasori Magau' 
Topesori-koi duu'-na napanawu'-koi pai' 
uma-pi ria kalaua lenge'-kai mpokeni 
Kareba Lompe' hi koi'. SJadi', hewa 
toe lau, rata nculii'-imi Timotius hi 
rehe'i, pai' naparata-mikakai kareba to 
mpakagoe'-kai. Na'uli': "To Tesalonika 
toera ria, moroho moto pepangala'-ra 
pai' ahi'-ra. Rapolio oa'-ta pai' lentora 
wo'o-ra-rawo doko' mpohirua'-taka, 
hewa kita' wo'o doko' mpohirua'-raka." 
7 Mpo'epe kareba to nakeni Timotius toe, 
tetanta'u-makai ompi'. Nau' rabalinai' 
pai' rapakasusa'-kai hi rei, tetanta'u 
oa' nono-kai mpo'epe kamoroho-na 
pepangala'-ni. 8Jadi', morawa-mi 
nono-kai, apa' moroho pepangala'-ni 

hi Pue' Yesus. ? Uma mowo kagoe'-kai 
mpokagoe'-koi ompi'. Jadi', napa 

to ma'ala kihiwili-ki Alata'ala ngkai 
hawe'ea kagoea' to nawai'-kakai toe? 
Uma ria ntani'-na, muntu' mpo'uli' 
tarima kasi-kai hi rala posampaya-kai 
hi Alata'ala Tuama-ta. t? Hinamengi 
hina'eo-kai merapi' hi Alata'ala hante 

nono mpu'u bona nabea ohea-kai 
mpencuai'-koi, bona kipohonoi' to kura' 
hi pepangala'-ni. I! Mosampaya-kai 
hi Alata'ala Tuama-ta pai' hi Pue'-ta 
Pue' Yesus, kiperapi' bona nabea-kakai 
ohea mpohirua'-kokoi ompi'. 12 Kiperapi' 
bona katedoo-donihia ahi'-ni, alaa-na 
momepoka'ahi' mpu'u-koi hadua bo 
hadua, pai'-koi mpoka'ahi' hawe'ea 
tauna, hewa ahi'-kai hi koi'. 13 Kiperapi' 
hi Alata'ala bona narohoi nono-ni, bona 
moroli'-koi hante uma ria kasalaia'-ni 
hi nyanyoa-na ane rata-ipi mpai' Pue' 
Yesus hante hawe'ea topetuku'-na to 
moroli'. 
4 1 Ka'omea-na ompi', kiperapi' bona 
nituku' hawa'-hawa' to ni'epe-mi 
ngkai kai', bona po'ingku-ni mpotuku' 
konoa Alata'ala. Kakoo-kono-na, lompe'- 
mi po'ingku-ni toe lau. Aga hante kuasa 
to nawai'-kakai Pue' Yesus, kiperapi' 
pai' kiparesai' mpu'u-koi bona nidonihii 
tena-pidi kalompe' po'ingku-ni toe-e. 
2 Ni'inca-mi tudui' to oti kiparata-kokoi 
hante kuasa Pue' Yesus. 3Tohe'i konoa 
Alata'ala, bona moroli' katuwu'-ta, 
neo'-hawo mogau' sala' hante toronaa 
ba hante tobine doo. “Butu dua tomane 

kana mpodoo lompe' tobine-ra, ntuku' 
ohea to lompe' hi poncilo Alata'ala pai' hi 
poncilo manusia'. ? Neo' napakeni hina 
nono-ta to dada'a, hewa to biasa jadi' 
hi tauna to uma mpo'incai Alata'ala. 

6 Hi gau' tomane pai' tobine toe, neo'-ta 
mpobabehi to sala' hi doo ba mpobagiu 
doo. Oti-mi kipolonto'-kokoi wengi 
pehuku'-na Alata'ala hi tauna to mogau' 
hewa toe. ' Apa' napa patuju-na Alata'ala 
mpokio'-ta ompi'? Uma-ta nakio' bona 
mogau' sala'. Nakio'-tale pai' nawai'-ta 
Inoha'-na to moroli', bona moroli' 
katuwu'-ta. Jadi', hema to mposapuaka 
tudui' tohe'i-e, uma-i mposapuaka 
manusia'. Alata'ala-hana to nasapuaka. 
8 (4:7) ? Kakaliliua-na ompi', ane gau' 
mpoka'ahi' ompi' hampepangalaa'-ta, 
kakono-na uma-pi-hawo mingki' 
ki'uki'-kokoi ba apa-apa. Apa' Alata'ala 
mpotudui'-koi momepoka'ahi' hadua 

bo hadua. 10Nipoka'ahi' hawe'ea ompi' 
hampepangalaa'-ni hi Makedonia. Aga 
kiperapi' mpu'u ompi', bona nidonihii 
tena-pidi po'ingku-ni tetu. 1! Pelompehi 
mpu'u bona tuwu' hintuwu' hante doo. 
Penonoi bago-ni moto, neo' mpogalo 
urusia doo. Mobago mpali' pongkoni'-ni, 

hewa to oti-mi kitudui'-kokoie wengi. 
12 Ane hewa toe po'ingku-ni, uma-koi 
mpai' karapi'-rapi' hi doo. Pai' tauna 
to uma mepangala' hi Pue' Yesus 
mpobila'-koi. 13 Ompi'-ompi', patuju-kai 
bona ni'inca mpu'u-hawo napa to 

jadi' hi doo-ta to mate, bona neo' 
susa' rahi nono-ni hewa tauna to uma 
ncarumaka Alata'ala. 14 Taparasaya 
Yesus mate-imi pai' tuwu' nculii'-i. Toe 
pai' taparasaya bate toe wo'o mpai' to 
jadi' hi hawe'ea tauna to mate-mi to 
mepangala' hi Yesus. Ane tumai-i mpai' 
Pue' Yesus, Alata'ala mpokeni-ra tumai 
hangkaa-ngkania hante Hi'a. t° Tohe'i- 
mi tudui' to kitarima ngkai Pue' Yesus. 
Ane rata nculii'-ipi mpai' Pue', kita' to 
tuwu'-pidi nto'u toe, uma-ta meri'ulu 
ngkai doo-ta to mpolia' mate-mi. 18 Apa' 
ane mana'u-ipi mpai' Pue' tumai ngkai 
suruga, ta'epe pekio' tadulako mala'eka 
hante moni sangkakala Alata'ala. Pai' 
hi tanda toe, tuwu' nculii'-ramo tomate 
to mepangala' hi Kristus. 17 Oti toe-di, 
kita' to tuwu'-pidi ra'ore' dohe-ra hilou 
hi rala limu' mpohirua'-ki Pue' hi lolo 
raoa. Pai' tida-tamo dohe Pue' duu' 
kahae-hae-na. 18Jadi' ngkai toe-mi 

ompi', mometanta'u-mokoi hadua bo 
hadua hante lolita tohe'e. 

10mpi' omea, uma mingki' ki'uki'- 

kokoi ba nto'uma mpu'u eo karataa 
Pue'. 2Apa' ni'inca moto ompi': hewa 
karataa topanako ngkabengia, wae 
wo'o mpai' Eo Karataa Pue', konce 
mpai' ihi' dunia' nakaratai. 3 Rata mpai' 
tempo-na, tauna mpo'uli': "Lompe' moto 
katuwu'-ta, uma ria to tapoka'eka'." 
Ntaa' we'i, nto'u toe-midi kanarumpa'-ra 
silaka-e! Tohe'e mpai' jadi' ncorobaa, 
hewa pontodohaka tobine to neo' 
mo'ana'. Uma ria ohea-ra mpasalewa 
huku'-ra. “Aga koi', ompi', uma-koi hi 
rala kabengia-na. Uma-koi mpai' konce 
hi eo karataa Pue' Yesus, hewa hi karataa 
topanako. ? Mobaja-mi nono-ni omea, 
mo'ingku-koi hewa tauna to momako' hi 
eo-na. Uma-ta hewa tauna to mpobabehi 
gau' to dada'a hi rala kabengia-na. 
5 Jadi', mo'inga'-inga'-ta pai! mpakanoto 
nono-ta. Neo'-ta leta' hewa tauna to hi 
rala kabengia-na-pidi. 'Apa' tauna to 
turu pai' malangu, turu pai' malangu 
hi bengi-na. 8Tapi' kita' toi-e, tauna 
to hi rala kabajaa-na. Toe pai' kana 
tapakanoto nono-ta. Kana tapomotede' 

mpu'u pepangala'-ta hi Pue' pai' ahi'-ta 
hi doo, bona moroho-ta hewa tantara to 
mpobaju baju ahe'. Kana ncarumaka-ta 
Alata'ala, kanawai'-nata kalompea' 

hi eo mpeno-na, bona moroho-ta 

hewa tantara to mosongkoi songko ahe". 
9 Kana tapakanoto nono-ta, apa' Alata'ala 
uma mpelihi-ta bona mporata roe-na. 
Napelihi-tale bona nahore-ta ngkai huku' 
jeko'-ta pai' nawai'-ta kalompea' sabana 
petolo' Pue'-ta Yesus Kristus. 10 Yesus 
Kristus mate mpotolo'-ta, bona ane 
rata-ipi mpai', tuwu' hangkaa-ngkania 
hante Hi'a-tamo, ba tuwu'-ta-pidi 

nto'u toe ba mpolia' mate-tamo. 

11 Toe-mi ompi', mome'apui-koi, pai' 
momerohoi mponono-mokoi, hewa to 
nibabehi-mi toe-e lau. 12 Ompi'-ompi', 
kiperapi' bona nibila'-ra to mpokamu 
bago Pue' hi laintongo'-ni, apa' hira' 

to jadi' totu'a-ni hi rala Pue' pai' to 
mpoparesai'-koi. 13Bila' pai' pengkorui 
mpu'u-ra, pai' poka'ahi'-ra sabana 
pobago-ra toe. Tuwu' hintuwu' hadua 
bo hadua. 140mpi', kiperapi' bona 
niparesai'-ra-rawo to lose mobago. 
Apui-ra to mere' nono-ra. Pe'inte'-ra 

to lente pepangala'-ra. Mosabara hi 

hawe'ea tauna. 1? Ane ria to mogau' 
dada'a hi kita', neo' tapehawai hante 
gau' to dada'a wo'o. Agina-pi tababehi 
oa' to lompe' hi doo-ta pai' hi hawe'ea 
tauna. 18 Kana goe' ncuu-ta, 1 tida 
mosampaya, “3 pai' mpo'uli' tarima kasi 
hi Alata'ala nau' ba napa tojadi', apa' 
toe-mi konoa Alata'ala hi kita' to mosidai' 
hante Kristus Yesus. 19 Neo' nilawa' 
pobago Inoha' Tomoroli'. 2? Neo' uma 
nisaile' lolita tauna ane mpohowa'-ra 
Lolita Alata'ala. 21 Pekiri lompe' butu 
mela-na, niponciloi ba ngkai Alata'ala 
mpu'u-di ba bela-di, pai' kakamu 

to lompe'. 22 Pelelii' hawe'ea kehi to 
dada'a. 28 Mekakae-a hi Alata'ala to 
mpowai'-ta kalompea' tuwu', kuperapi' 
bona napakaroli' kehi-ni, duu'-na moroli' 
mpu'u-koi. Kuperapi' bona napewili'-koi, 
lompe' woto-ni lompe' nono ba kao'-ni, 
bona uma ria kasalaia'-ni nau' hangkedi' 
ane rata nculii'-ipi Pue'-ta Yesus Kristus. 
24 Alata'ala mpokio'-ta mpotuku'-i. 
Jadi', Hi'a wo'o-wadi to mpopadupa' 
hawe'ea tohe'e, apa' napadupa' oa' 
janci-na. 25 Ompi'-ompi', kiperapi' 

bona niposampayai wo'o-ka-kaiwo. 

26 Parata-kaka-kaiwo tabe-kai pai' 

ahi'-kai hi hawe'ea ompi' hi rala Pue' 
Yesus to hi retu-ra. 77 Hante kuasa to 
nawai'-ka Pue', kuperapi' bona sura 

toi nibasa hi nyanyoa hawe'ea ompi' 
hampepangalaa' to hi retu-ra. 28 Pue'-ta 
Yesus Kristus mpogane'-koi. 

1 1 Sura toi ngkai kai' tau tolu: Paulus, 
Silas pai' Timotius, kipakatu tilou hi 
koi' ompi'-ompi' hampepangalaa'-kai to 
hi ngata Tesalonika, to mepue'-mi hi 
Alata'ala Tuama-ta pai' hi Pue' Yesus 
Kristus! Wori' tabe: mekakae-kai hi 
Alata'ala to Tuama pai' hi Pue' Yesus 
Kristus bona nagane'-koi ngkai kabula 
rala-na pai' nawai'-koi kalompea' tuwu'. 
2 (1:1) 3 Ompi'-ompi'! Bate uma-kai putu 
mpo'uli' tarima kasi hi Alata'ala sabana 
koi'. Masipato' mpu'u kipohewa toe, apa' 
kamoroo-rohoa mpu'u-mi pepangala'-ni 
hi Pue', pai' katedoo-donihia wo'o-mi 
ahi'-ni omea mpoka'ahi' doo-ni. “Toe 
pai' hi ngata ntani'-na ki'une'-koi hi 
ompi'-ompi'-ta to mepue'-mi hi Alata'ala. 
Bohe lia nono-kai, ki'uli': "To Tesalonika 
toera ria, nau'-ra rabalinai' pai' mporata 
kasusaa', uma mobali' nono-ra, bate tida 
oa'-ra mepangala' hi Pue' Yesus." > Jadi', 
hi katida pepangala'-ni toe, tahilo kanoa' 
pobotuhi-na Alata'ala: ntaha-koi hi 

rala kasusaa' to mporumpa'-koi sabana 
petuku'-ni hi Alata'ala, toe pai' Alata'ala 
mpo'uli' kamasipato'-ni jadi' ntodea-na 
hi rala Kamagaua'-na. *Alata'ala 
mpobabehi to monoa': napehawai 

mpai' kehi-ra to mpobalinai'-koi, ' pai' 
nabahaka-koi ngkai kasusaa'-ni ompi', 
wae wo'o kai'. Nabahaka-ta nto'u Pue' 
Yesus mehupa' pai' mana'u tumai ngkai 
suruga hante hawe'ea mala'eka-na to 
mobaraka'. 8 Mana'u-i tumai hante apu 
to wewo', mpohuku'-ra to uma dota 
mpo'incai Alata'ala pai' to uma dota 
mpotuku' Kareba Yesus Pue'-ta. ?Tauna 
to uma mepangala' toera rahuku' duu' 
kahae-hae-na, ratadi molaa-ra ngkai 
Pue' alaa-na uma-pi rahiloi kabaraka'-na 
pai' kabohe tuwu'-na. 10 Hawe'ea toe 
jadi' hi karata-na nculii' Pue' Yesus. 
Nto'u toe mpai', hawe'ea topetuku'-na 
mpomobohe hanga'-na, hawe'ea tauna 
to mpangala'-i mpo'uli': "Uma mowo 
kabaraka'-na!" Pai' koi' wo'o ompi' bate 
mpomobohe hanga'-na hi eo toe, apa' 
nipangala'-mi kareba to kiparata-kokoi. 
11 Toe-mi pai' kiposampayai oa'-koi 
ompi'. Hi posampaya-kai toe ki'uli' hewa 
toi: "O Alata'ala Tuama-kai! Kiperapi' 
bona to Tesalonika toera nupajadi' to 
masipato' rahanga' topetuku'-nu, apa' 
lawi' nupelihi-ramo jadi' topetuku'-nu. 
Kiperapi' bona hante baraka'-nu 
nupadupa' hawe'ea patuju-ra doko' 

mpobabehi to lompe', pai' nuposipolea 
hawe'ea pobago-ra to rapobago sabana 
pepangala'-ra hi Pue' Yesus." Toe-mi 
sampaya-kai mposampayai-koi ompi'. 
12 pai'-kai mosampaya hewa toe, bona 
ngkai kehi-ni to lompe' hanga' Yesus 
Pue'-ta rapomobohe, pai' bona koi' wo'o 
mpai' napomobohe Pue' Yesus. Hawe'ea 
toe bate madupa' sabana kabula rala-na 
Alata'ala Tuama-ta pai' sabana Pue' 
Yesus Kristus. 
2 1 Kakaliliua-na ompi', doko' ki'uli'- 
kokoi hamela romela, mpo'uli' napa 
to jadi' ane rata nculii'-ipi Pue'-ta Yesus 
Kristus mporumpu-ta dohe-na. Ria tauna 
to mpo'uli'-kokoi mpolia' rata-mi eo 
karataa Pue'. Aga uma makono lolita-ra 
toe. Meka' ba ria tauna to mpo'uli' 
Inoha' Tomoroli' mpopo'incai-ra toe, ba 
ria tauna to mpotudui'-koi tudui' hewa 
toe. Ba meka' ria mpu'u to mpo'uli' 
karia-na sura ngkai aku' to mpo'uli' 
karata-nami Eo Pue'. Aga kiperapi' 
mpu'u-mpu'u ompi', neo'-koi jolia ingu' 
ba morara' nono-ni, apa' uma makono 
kareba toe. 2(2:1) 3 Nau' ba beiwa 
mpu'u-mi lolita doo, neo'-koi ma'ala 
rabagiu. Apa' kako'ia-na rata eo toe, to 

ronyala toi ulu kana jadi': wori' tauna 
ngkala'ura ngkai pepangala'-ra, pai' 
mehupa'-mi hadua tauna to dada'a to 
mpo'ewa Alata'ala. Tauna to dada'a toei, 
molangko nono-na, mpopeliu tuwu'-nai 
ngkai hawe'ea to rapue' hi dunia'. 

Pai' daho'-i-hana mohura hi rala Tomi 
Alata'ala, mpo'uli' kahi'a-nami Alata'ala. 
Jadi', monoa' ami'-mi karatadi-na hi 
naraka. 1(2:3) “Tantu nikiwoi-pidi 
ompi', kakutudui'-ni wengi hawe'ea 
toe-e lau nto'u-ku retu-pidi dohe-ni. 

6 Ane tempo toi, ko'ia mehupa' tauna to 
dada'a toei, apa' ria-pidi to mpolawa1'-i. 
Tantu nikiwoi moto napa to mpolawa'-i 
tetu. Jadi', ane rata-damo tempo to 
napakatantu Alata'ala, mehupa'-imi 
tauna to dada'a toei. ' Tempo toi, kuasa 
to mpokuasai-i mobago bongo hi dunia". 
Aga woto-na ko'ia mehupa', apa' telawa' 
oa'-i-pidi. Jadi', ane rawi'iha-damo 
topelawa' tetui, 8lako' mehupa'-idi tauna 
to dada'a toei. Aga ane rata-ipi Pue' 
Yesus hante kabaraka'-na to mehini, 
ora-mi kuasa tauna to dada'a toei, pai' 
Pue' Yesus mpopatehi-i, natohoo hante 
inoha' to ngkai nganga-na. ? Ane tauna 
to dada'a toei, mehupa'-i mpai' hante 

baraka' bohe ngkai Magau' Anudaa', 
pai'-i mpobabehi wori' nyala tanda 
mekoncehi to mebagiu. 19 Hawe'ea 
akala-na to dada'a napake' mpobagiu 
tauna to monoa' ami'-mi kamporata-ra 
silaka. Mporata silaka-rale, apa' oja'-ra 
mpotarima kareba to makono, pai' uma- 
ra mengkoru hi Alata'ala bona nahore-ra 
ngkai huku' jeko'-ra. 11 Toe-die pai' 
Alata'ala mpopakatu hanyala noto hi 
tauna toera to mpobagiu-ra, alaa-na 
mepangala'-ra hi lolita boa' to nakeni 
tauna to dada'a toei. 12 Ka'omea-na 
mpai', Alata'ala mpohuku' hawe'ea 
tauna to mpokono jeko' pai' to uma 
mpangalai' kareba to makono. !3Jadi', 
ompi'-ompi' to nape'ahi' Pue', toto-na 
lia-kai mpo'uli' tarima kasi oa' hi Alata'ala 
sabana koi'. Apa' napelihi-mokoi ngkai 
lomo'-na bona tehore-koi ngkai huku' 
jeko'-ni. Tehore-koi ngkai huku' jeko'-ni 
toe, hante kuasa Inoha' Tomoroli' to 
mpopajadi'-koi bagia Alata'ala to moroli', 
pai' hante pepangala'-ni hi kareba 

to makono. !4Toe-mi pai' nakio'-koi 
ompi' hi kampo'epe-ni Kareba Lompe' 
to kiparata-kokoi. Nakio'-koi bona 
mporata-koi bagia hi kabohe tuwu'-na 

Pue'-ta Yesus Kristus. '?Jadi' ngkai 
toe-mi ompi', pakaroho pepangala'- 
ni, perohoi ngkakamu hawe'ea to 
kitudui'-kokoi, lompe' to ki'uli' hante 
wiwi, lompe' to ki'uki' hi rala sura. 
16 Alata'ala mpopohiloi-tamo ahi'-na, 
pai" napakaroho nono-ta duu' kahae- 
hae-na pai' nawai'-ta poncarumakaa 
to lompe' sabana kabula rala-na. Toe 
pai' mekakae-a hi Pue'-ta Yesus Kristus 
hante Alata'ala Tuama-ta t” bona narohoi 
pai" napakatida nono-ni ompi', bona 
lolita pai' po'ingku-ni lompe' omea. 
1 Ka'omea-na ompi', kiperapi' bona 
niposampayai wo'o-ka-kaiwo. 
Lomo'-lomo'-na, merapi' hi Pue' bona 
kawoo-woria' tauna mpo'epe pai' 
mpotarima Lolita Pue', hewa to jadi' 
hi koi'-e wengi. ? Merapi' wo'o-koi 
bona Alata'ala mpobahaka-kai ngkai 
tauna to dada'a pai' to mebalinai', 
apa' uma hawe'ea tauna mepangala' 
hi Lolita Pue' toe. 3Aga uma molaka' 
pompewili'-na Pue' Yesus hi koi'. Narohoi 
nono-ni pai' napetalawai -koi ngkai 
to dada'a. “Jadi', apa' lawi' Pue' to 
mpewili'-koie, toe pai' monoa'-mi ki'inca 
kanituku'-na napa to kitudui'-kokoi, pai' 

nipokaliliu mpai' mpotuku' napa-napa to 
kitudui'-kokoi. ? Kisarumaka Pue' Yesus 
mpotete'-koi, duu'-na ni'inca mpu'u 

ahi' Alata'ala hi koi', bona ntaha-koi 

hi rala kasusaa', hewa kantaha-na 
Kristus wo'o. ?Ompi'-ompi', hante kuasa 
to nawai'-kakai Pue' Yesus Kristus, 
kihawai'-koi: neo' mporomu-raka ompi' 
hampepangalaa'-ni to lose pai' to 

uma mpotuku' atura to nitarima ngkai 
kai'. 7 Ni'inca moto ompi' po'ingku-kai 
nto'u-kai dohe-ni wengi, ka'uma-kai 
lose. Po'ingku-kai tetu-mile to kana 
nituku'-e. 3 Uma-kai mpokoni' pongkoni' 
to uma ki'oli. Hinamengi hina'eo-kai 
mobago pai' mowewa bona neo'-kai 
mposesei'-koi. ? Kakoo-kono-na, uma- 
kai sala' mperapii'-koie. Tapi' doko' 
kipopohiloi-koi tonco to lompe' bona 
nituku'. 19 Bula-kai retu-pidi dohe-ni 
wengi, ria ami'-mi hawa' to kitu'u-kokoi, 
ki'uli': tauna to uma dota mobago, neo'-i 
rawai' pongkoni'. H Pai'-kai mpo'uli' 
hewa toe-e, ta'uli'-mi-hawo, apa' ki'epe 
karia-ra hi retu to mengkalose. Sese'-ra 
mpogalo urusia doo-wadi, uma-ra 
mpobago lompe' bago-ra moto. "?Jadi', 
hante kuasa to nawai'-kakai Pue' Yesus 

Kristus, kihawai'-ra tauna toera pai' 
ki'apui nono-ra bona rodo-ra mobago 
mpali' pongkoni'-ra. 3 Aga koi', ompi'- 
ompi' omea, neo' nika'ohai mpobabehi 
to lompe'. 14 Ane rapa'-na ria to uma 
dota mpotuku' napa to ki'uki' hi rala sura 
toi, petonoi-ra. Neo' niposigalo-raka, 
bona me'ea'-ra. !? Aga neo' wo'o-ra wa 
niponcawa bali'-ni. Paresai'-ra, apa' lawi' 
nipo'ompi'-ra hi rala Pue' Yesus. 18 Ngkai 
Pue'-wadi kalompea' tuwu'-ta. Toe pai' 
mekakae-a hi Pue', kuperapi' bona 
nawai'-koi kalompea' tuwu' butu eo-na 
pai' hi butu nyala-na. Pue' mpodohei-koi 
omea. 1 Tabe ngkai aku', Paulus. 
Kahudua sura tohe'i-e, pale-ku moto-mi 
to mpo'uki'. Hewa tohe'i lence ukia'-ku 
hi rala hawe'ea sura-ku, bona monoa' 
ni'inca kasura-ku mpu'u. 18 Pue'-ta Yesus 
Kristus mpogane'-koi omea. 

1 1 Sura toi ngkai aku' Paulus, suro 
Kristus Yesus. Aku' jadi' suro- 

na ntuku' hawa' Alata'ala, Magau' 
Tompohore-ta ngkai huku' jeko'-ta, 
pai' ntuku' hawa' Kristus Yesus to jadi' 
poncarumakaa-ta. ? Sura toi kupakatu 
hi iko Timotius, to kuponcawa ana'-ku 
moto apa' hibalia pepangala'-ta hi 
Kristus Yesus. Wori' tabe: mekakae-a hi 
Alata'ala to Tuama pai' hi Kristus Yesus 
Pue'-ta bona nagane'-ko ngkai kabula 
rala-na, napopohiloi-ko ahi'-na, pai' 
nawai'-ko kalompea' tuwu'. 3 Kuperapi' 
bona iko bate tida hi Efesus, hewa 

to ku'uli'-mi wengi kame'ongko'-ku 
tumai hi Makedonia. Apa' ria hi retu 

ba hangkuja dua tauna to mpokeni 
tudui' to uma makono, pai' iko kana 
mpotagi-ra bona neo'-rapa metudui' 
oa' hewa toe. “Tagi-ra bona neo'-pi 
ntora mpenonoi jarita-jarita boa' pai' 
tutura po'ompi' to uma ria kahudua-na. 
Apa' tauna to ntora mpenonoi jarita pai' 
tutura toe, ntora momehono'-wadi, uma 
ratuku' patuju Alata'ala to ta'inca ngkai 
pepangala'-ta hi Hi'a. ? Patuju hawa'-ku 
toi, bona momepoka'ahi'-ta omea. 
Apa' nono-ta napomoroli'-mi Alata'ala, 

ta'inca hi rala nono-ta ka'uma-napi 
masala'-ta hi poncilo-na, pai' mepangala' 
mpu'u-ta hi Pue' Yesus. Toe pai' alaa-na 
ma'ala-ta momepoka'ahi'. S Ria-ra ba 
hangkuja dua tauna to uma-pi mpotuku' 
ohea toe. Meleli'-ramo ngkai ohea to 
makono, pai'-ra ntora mpololita lolita 

to uma ria kalaua-na. ' Doko'-ra jadi' 
guru Atura Musa, hiaa' bo uma moto 
ra'incai kalaua-na. Ra'uli'-rana, pante-ra 
mpakanoto batua-na Atura Musa, 

hiaa' kakoo-kono-na uma-di ra'incai 
patuju-nae. 8 Ta'inca moto kalompe'-na 
Atura Musa, asala tapake' ntuku' ohea to 
makono. ? Bona makono pompake'-ta, 
kana takiwoi patuju-na Atura Musa. 
Atura Musa uma rababehi-raka tauna to 
monoa' po'ingku-ra. Patuju-nale, bona 
mpotagi tauna to mpotiboki atura pai' 
tauna to mekahia', to uma mengkoru hi 
Alata'ala, to mojeko', to uma mposaile' 
agama, to mpotuku' kagoea' dunia'- 
wadi, to mpopatehi tina-ra ba tuama-ra, 
pai' topepatehi ntani'-na. 10 Patuju 
Atura Musa, bona mpotagi tauna to 
mobualo', to mogau' sala' tomane hingka 
tomane-na ba tobine hingka tobine-na, 
to mpo'ala' tauna bona rapobatua, to 


1 TIMOTIUS 1.11-16 986 


boa', to mosabi' boa', pai' hema-hema 
to mpobabehi to mosisala hante tudui' to 
makono. 11 Tudui' to makono toe tarua' 
hi rala Kareba Lompe' to ngkai Alata'ala 
to bohe tuwu'-na pai' to natao ra'une'. 
Kareba Lompe' toe, napopokoloi-ka 
aku'-mi bona kupalele. 12 Aku' mpo'uli' 
tarima kasi hi Pue'-ta Kristus Yesus, 
apa' na'ongko'-ama jadi' topobago-na, 
nawai'-a karohoa, pai' na'uli' kanatao-ku 
mpokamu bago-na. 13Ri'ulu-a mporuge' 
Yesus, ngasa' mpu'u-a mpobalinai' 
topetuku'-na. Aga nau' wae, napoka'ahi' 
moto-a, apa' nto'u toe ko'ia-a-kuwo 
mepangala' hi Hi'a, jadi' uma ku'incai 
kalaua-na napa to kubabehi. 1? Aga nau' 
hewa apa-mi kabohe jeko'-ku, meliu 
tena kabohe ahi'-na Pue'-ta. Natulungi-a 
ngkai kabula rala-na, alaa-na kupangala' 
pai' kupoka'ahi'-imi Kristus Yesus. !? Ria 
lolita bulawa to mpo'uli' hewa toi: 
"Kristus Yesus tumai hi dunia' bona 
mpohore topojeko' ngkai huku' jeko'-ra. 
Makono mpu'u lolita toe pai' masipato' 
taparasaya omea. Jadi', ngkai hawe'ea 
topojeko', aku' toi-mi to meliu jeko'-ku. 
16 Hiaa' toe-mile pai! napoka'ahi'-ama 
Alata'ala-e, bona hi rala tuwu'-ku aku' to 

meliu kamojeko'-ku toi-e, Yesus Kristus 
ma'ala mpotudo' kamoloe posabara-na. 
Jadi', hi rala katuwu'-ku toi, ahi' Pue' jadi' 
monoto lia, alaa-na aku'-mi jadi' tonco hi 
hawe'ea tauna to rata ngkabokoa', bona 
mepangala' hi Yesus wo'o-ramo-rawo 
pai'-ra mporata katuwua' to lompe' 
duu' kahae-hae-na. !” Masipato' lia 
tabila' pai' ta'une' Alata'ala, Magau' 

to moparenta duu' kahae-hae-na, to 
uma ria kamatea-na, to uma kahiloa, 
pai' to uma ria karodua-na. Masipato' 
tabila'-i pai' tapomobohe hanga'-na duu' 
kahae-hae-na. Amin! Wae mpu'u-hana! 
18Timotius, ana'-ku! Tuku'-mi hawa' to 
kutu'u-koko toi. Kiwoi lolita-ra pangkeni 
agama to mpo'apui nono-nu pai' to 
mpoparesai'-ko. Paresa'-ra toe nupo'enu' 
oa', bona moroho-ko mpobago bago 

to nukamu, hewa hadua tantara to 

bia' manga'e. 19 Perohoi pepangala'-nu, 
pai' babehi oa' gau' to lompe' hewa to 
nu'inca hi rala nono-nu. Ria ba hangkuja 
dua tauna to uma-pi mposaile' hawe'ea 
toe, alaa-na mokero-mi pepangala'-ra. 
20 Rodua to mokero pepangala'-ra toe, 
hira' Himeneus pai' Aleksander. To rodua 
toera kutonu hi kuasa Magau' Anudaa' 

bona nahuku'-ra, bona neo'-rapa 
mpokedi' kuasa Alata'ala hante tudui'-ra 
to dada'a toe. 
2 1 Lomo'-lomo'-na, mohawa'-a 

bona hawe'ea topetuku' Pue' 
Yesus mosampaya, mpobua' pekakae, 
pomperapia' pai' pontarima kasi-ta hi 
Alata'ala. Mosampaya-ta mposampayai 
hawe'ea tauna, ? mposampayai magau' 
duu'-na hawe'ea topoparenta. Kana 
taposampayai-ra, bona rodo-hawo 
katuwu'-ta pai' neo'-tawo ria to 
mpobalinai'-ta, bona mologa-ta mepue' 
hi Alata'ala pai' mpobabehi oa' gau' 
to natao rabila' doo. 3 Posampaya to 
hewa toe-mi to lompe', pai' to napokono 
Alata'ala, Magau' Tompohore-ta ngkai 
huku' jeko'-ta. “Apa' konoa-na bona 
hawe'ea tauna tehore ngkai huku' 
jeko'-ra, pai'-ra mpo'inca tudui' to 
makono. ? Hadua lau-wadi Alata'ala, 
pai' hadua wo'o-wadi Tauntongo' 
to mpopohintuwu' Alata'ala hante 
manusia'. Tauntongo' toei, manusia' 
wo'o-i-hawo, Hi'a-mi Kristus Yesus. 
6 Napewai' woto-na rapatehi bona 
mpotolo' hawe'ea manusia'. Nababehi 
toe hi tempo to napakatantu Alata'ala, 

bona monoto-mi tahilo konoa Alata'ala 
bona hawe'ea manusia' tehore ngkai 
huku' jeko'-ra. ' Toe pai' na'ongko'-ama 
Alata'ala jadi' suro-na. Nahubui-a 
mpopalele kareba toe hi tauna to bela-ra 
to Yahudi. Nahubui-a mpotudui'-ra 
tudui' to makono, bona mepangala '- 

ra hi Yesus. Makono to ku'uli' toe, 
uma-a boa'. 3Konoa-ku, bona butu 
ngkani mogampara, tomane-tomane 
mpo'ongko' pale-ra mosampaya. Aga 
kana to moroli' gau'-ra, uma-hawo natao 
ane mosampaya-ra bula-ra moroe pai' 
momehono'. “Wae wo'o-hawo tobine. 
Tobine kana mpopake' pohea to natao, 
ntuku' ada to lompe'. Neo' mpenasa 
pohea-ra bona ra'une' doo, neo' 
mpopenyala wuluwoo', neo' mporampai 
woto hante bulawa ba mutiara pai' 
pohea-pohea to masuli' oli-na. 19 Agina 
tobine ra'une' sabana po'ingku-ra to 
lompe', hewa to natao hi tobine to 
mengkoru hi Alata'ala. tt Tobine kana 
mengkalino mpe'epei tudui' hante 
nono to dingki'. 12 Uma kupiliu tobine 
mpotudui' ba mpohawai' tomane. Kana 
mengkalino-ra mpe'epei-wadi. 13 Apa' 
to lomo'-na napajadi' Alata'ala, Adam, 

pai' lako' Hawa. 14Pai' bela Adam to 
nabagiu Magau' Anudaa', Hawa-hana to 
rabagiu, pai' alaa-na mpotiboki-i parenta 
Alata'ala. 1? Toe pai' tobine mpotodohaka 
kaparia hi po'ana'-ra. Aga nau' wae, 
mporata moto-ra kalompea' ane tida-ra 
mepangala' hi Pue', tida mpoka'ahi' doo, 
pai' tuwu' moroli' ntuku' ada to lompe'. 
1Makono mpu'u lolita to mpo'uli' 
hewa toi: tauna to doko' jadi' 
pangkeni agama mpokahina bago to 
lompe'. 2Toe pai' pangkeni agama kana 
to uma ria kasalaia'-na. Motobinei hadua- 
wadi, pai' kana na'inca mpengkatarii 
konoa nono-na to dada'a, monoto 
nono-na, pai' mo'ada lompe'-i. Kana 
jole'-i metorata, pai' baka' metudui'. 
3Uma ma'ala topalangu-langu ba to 
jolia motuda'. Kana to mo'olu nono-na, 
to tuwu' hintuwu' hante doo, pai' to 
uma doko' doi-wadi. “Kana na'inca 
mpo'atoro' lompe' tauna to tida hi rala 
tomi-na, pai' ana'-na kana mengkoru 
hi totu'a-ra pai' mpobila'-ra. > Apa' ane 
ria tauna to uma mpo'incai mpo'atoro' 
tauna hi rala tomi-na moto, uma wo'o 
mpai' lompe' pompewili'-na ompi'-ompi' 
hampepangalaa'-ta, to mepangala' hi 

Alata'ala. ?Hadua pangkeni agama uma 
ma'ala to lako' mepangala' hi Pue' Yesus, 
apa' molangko mpai' nono-na, alaa-na 
mporata huku'-i hewa to rahuku'-ki 
Magau' Anudaa'. ' Wae wo'o, pangkeni 
agama kana to uma ria kasalaia'-na hi 
poncilo tauna to bela-ra to Kristen. Apa' 
ane uma-i hewa toe, ratuntui'-i mpai', 
alaa-na Magau' Anudaa' mposori pai' 
mpopanawu'-i. “Wae wo'o-hawo kehi to 
ratuntu' hi tauna to jadi' topetulungi hi 
pobago Pue'. Kana to monoto kehi-ra pai' 
to natao rabila'. Uma ma'ala to boa', uma 
ma'ala to nginu nta'uo' to melanguhi, 
pai' uma ma'ala to mpopekiri doi-wadi. 
9 Kana mpokakamu mpu'u-ra tudui' to 
naparata-mitaka Alata'ala, pai' mpotuku' 
tudui' toe hante karoli'-roli' nono-ra. 

10 Ane ria tauna to doko" jadi' topetulungi 
hi pobago Pue', raparesa' ulu kehi-na, 
pai' ane uma-i kasalaia', lako' ma'ala-idi 
ra'ongko' mpokamu bago toe. 1! Wae 
wo'o tobine-ra, kana to monoto kehi-ra 
pai' to natao rabila', neo' to ngkeni lolita 
hilou-tumai. Kana ra'inca mpengkatarii 
konoa nono-ra to dada'a, pai' monoa' 
gau'-ra bona ma'ala-ra rasarumaka 

hi butu nyala-na. 12Topetulungi hi 

pobago Pue', motobinei hadua-wadi, 
kana ra'inca mpo'atoro' lompe' ana'-ra 
pai' tauna to hi rala tomi-ra. t3 Ane 
lompe' pobago-ra mpobago bago Pue', 
wori' tauna mpobila'-ra, pai' hangkedi' 
kabia'-ra mpololita pepangala'-ra hi 
Kristus Yesus. 14 Timotius, moliwo-ama 
tilou mpencuai'-ko. Aga nau' wae, 
ku'uki' moto-koko sura toi, Mbona ane 
rapa'-na mahae-a mpai' rata, nu'inca 
napa po'ingku to natao hi butu dua 
tauna to napo'ana' Alata'ala. Apa' kita' 
toi, mepue'-ta hi Alata'ala to tuwu' duu' 
kahae-hae-na. Kita' toi-mi to ngkakamu 
tudui' to makono to ngkai Alata'ala. 
Moroho pepangala'-ta hi tudui' toe, pai' 
tajaga tudui' toe bona uma hema to 
mpobalii'. 18 Uma mowo kalompe'-na 
tudui' to tatuku' hi pengkoru-ta hi 
Alata'ala. Ngkai owi, tudui' toe ko'ia 
rapopehuwu hi manusia', tapi' hewa toe 
lau napopehuwu-mitaka Alata'ala. Apa' 
mepangala'-ta hi Alata'ala to mewali 
manusia'. Inoha' Tomoroli' mpakanoto 
kahema-na, pai'-i rahilo mala'eka. 
Rapalele kareba-na hi tauna to ko'ia 
mpo'incai Alata'ala. Tauna hi humalili' 
dunia' mepangala' hi Hi'a. Ra'ongko'-imi 

hilou hi suruga, pai'-i rawai' kabohea 
tuwu”. 

1Inoha' Tomoroli' mpo'uli'-taka 

hante kalonto'-lonto'-na napa mpai' 
to jadi' hi eo-eo to tumai. Nto'u toe 
mpai', hantongo' tauna mengkala'ura 
ngkai pepangala'-ra hi tudui' to 
makono. Mengkoru lau-ra hi noto to 
mepohala'tara, pai'-ra mpotuku' tudui' to 
ngkai seta. 2Tudui' toe raparata tauna to 
boa', hanyala lolita-ra hanyala kehi-ra. 
Mobengi nono-ra, uma-pi ra'incai me'ea' 
ane rababehi gau' to dada'a. 3 Metudui'- 
ra bona tauna neo' ncamoko pai' neo' 
mpokoni' to rapalii'. Hiaa' hawe'ea konia' 
toe, napajadi' Alata'ala bona rakoni'. 
Kita' to mepangala' hi Kristus pai' to 
mpo'inca-mi tudui' to makono, ma'ala 
takoni' pongkoni' toe pai'-ta mpo'uli' 
tarima kasi hi Alata'ala. “Apa' hawe'ea 
to napajadi' Alata'ala, lompe' omea, 
uma ria to rapalii' ane tatarima hante 
pontarima kasi hi Alata'ala. ? Ntuku' 
Lolita Alata'ala, hawe'ea ma'ala takoni', 
pai' taposampayai wo'o bona nagane'- 
taka. Ane nutudui'-ra ompi'-ompi' 
hampepangalaa'-ta hawe'ea toe, iko 
jadi' topobago Kristus Yesus to lompe', 

pai' nuperohoi nono-nu moto hante 
Lolita Alata'ala to tapangala' pai' hante 
tudui' to lompe' to mahae-mi nutuku'. 

7 Neo' nutadi tempo-nu mpewulihi' 
jarita-jarita boa' pai' lolita to uma 
mpokeni-ta mengkoru hi Alata'ala. 
Huduwukui mporohoi nono-nu mengkoru 
hi Alata'ala. 3 Apa' ane tarohoi wotoloka'- 
ta, hangkedi'-wadi kalaua-na. Tapi' ane 
tarohoi nono-ta mengkoru hi Alata'ala, 
wori' kalaua-na, apa' pengkoru-ta hi 
Alata'ala toe mpokeni rasi' hi katuwu'-ta 
tempo toi, pai' hi katuwu'-ta hi eo 
mpeno-na wo'o. ? Makono mpu'u lolita 
toe we'i pai' masipato' taparasaya omea. 
10 Toe-mi pai' mobago ngkoro-ta, apa' 
ncarumaka-ta hi Alata'ala to tuwu' 
duu' kahae-hae-na, Magau' Tompohore 
hawe'ea tauna, peliu-liu-nami tauna to 
mepangala'. tt Hawe'ea to ku'uli'-koko 
toi, tudui'-raka pai' hawai'-ra bona 
ratuku'. 1? Nau' mongura-pidi-ko, aga 
neo'-ko ma'ala rapemarua'. Kana jadi' 
tonco-ko hi ompi'-ompi' hampepangalaa 
hi rala pololita-nu, pogau'-nu, ahi'-nu 
hi doo-doo, pepangala'-nu hi Pue', pai' 
po'ingku-nu to moroli'. 3 Kako'ia-ku rata, 
neo' nu'oloi' mpobasa Buku Tomoroli' hi 

ompi'-ompi' hampepangalaa', nu'apui 
nono-ra pai' nutudui'-ra. 14Neo'-ko 
lempe' mpobago bago-nu tetu, ntuku' 
pakulea' to nawai'-koko Inoha' Tomoroli'. 
Nawai'-ko pakulea' tetu nto'u tauna 
mpoparata Lolita Alata'ala mpoparesai'- 
ko, pai' pangkeni agama mpodampa 
pale-ra hi tanuana'-nu mpo'ongko'-ko 
jadi' pangkeni agama. !? Neo' nubahakai 
mpobago hawe'ea toe, nuparipoko 
mpu'u, bona monoto hi hawe'ea tauna 
kabaka'-nu mpokamu pobago Pue'. 

16 Jagai po'ingku-nu, pai' jagai wo'o 
tudui'-nu. Tida-ko mpobago hawe'ea 
toe, apa' ngkai toe mpai' mporata-ko 
kalompea', wae wo'o tauna to mpo'epe 
tudui'-nu. 

5 1 Ane mpotudui'-ko tauna to meliu 
umuru-ra ngkai iko, neo' karapo' 
rahi. Agina nupoka'olu lolita-nu mpo'apui 

nono-ra, nuponcawa tuama-nu moto. 
Kabilasa nuponcawa ompi'-nu. 2 Tobine 
to meliu umuru-ra ngkai iko nuponcawa 
tina-nu. Pai' tobine to mongura ngkai 
iko nuponcawa tu'ai-nu, pai' pelompehi 
bona moroli' gau'-nu pai' pekiri-nu. 

3 Ane ria tobine to balu mpu'u, to uma 
mpu'u ria to mpewili'-ra, ompi'-ompi' 

hampepangalaa'-ta kana mpewili'-ra- 
rawo. “Aga ane tobalu to ria moto-ki 
ana'-na ba kumpu-na, ana' pai' kumpu- 
na toe-ramo to lomo'-lomo'-na kana 
ratudui' mpewili'-i, bona mpohiwili kehi 
totu'a-ra. Apa' toe-mi to mpakagoe' nono 
Alata'ala. “Ane tobine to balu mpu'u, 
batua-na uma hema to mpewili'-i, 
ncarumaka Alata'ala-i-wadi, hina'eo 
hinamengi mosampaya-i mekakae 

hi Alata'ala. *Aga tobalu to mpali' 
kagoea'-ra-wadi, hewa to mate-mi 
kao'-ra nau' tuwu'-ra-pidi. ' Parata-raka 
hawa'-ku toi, bona uma kasalaia' 
kehi-ra. 8 Apa' ane ria tauna to mpo'uli' 
mepangala'-i hi Alata'ala, tapi' uma-i 
mpewili' totu'a-na pai' tauna to hi rala 
tomi-na moto, kehi-na toe mposapuaka 
pepangala'-na, meliu kada'a-na ngkai 
tauna to uma mepangala' hi Alata'ala. 
?Tobalu to ma'ala rapopesua' hanga'-ra 
hi rala buku tobalu, muntu' to hewa toi: 
umuru-ra uma kura' ngkai ono mpulu' 
mpae, motomanei hangkani-ra-wadi. 
10 Kana to monoto kalompe' gau'-ra, 
rapa'-na: mpewili' lompe' ana'-ra, jole' 
mpopehani toliu, mpotulungi ompi'- 
ompi' hampepangalaa'-ra, mpojampangi 

tauna to hi rala kasusaa', pai' biasa 
mpobabehi butu nyala pobago to lompe'. 
Tobalu to hewa toe-mi to natao rapewili' 
ompi'-ompi' hampepangalaa'. tt Ane 
tobalu ngkanguraa, neo' ulu ra'uki' 
hanga'-ra hi rala buku tobalu. Apa' 

ane ria-pidi hina-ra doko' motomanei, 
bate motomanei-ra mpai'. Ka'omea- 

na masala'-ramo apa' mpotiboki-ra 
pojanci-ra hi Kristus wengi to mpo'uli' 
kampobago-ra bago Pue'-wadi. 12 (5:11) 
13 Jadi', ane mongura-ra-pidi, neo' ra'uki' 
hanga'-ra hi rala buku tobalu. Apa' 
mengkalose-ra-wadi mpai', pai' ntora 
kakancua'-ncua' hi tomi doo. Pai' uma 
muntu' lose-ra, topotau' lolita wo'o-ra, 
doko' mpogalo urusia doo, pai' ntora 
mpololita lolita to uma natao ralolita. 
14Toe pai' ku'uli' tobalu ngkanguraa 
agina motomanei lau-ra-rawo, mo'anai', 
pai" mpewili' lompe' tauna to hi rala 
tomi-ra, bona neo' mpai' ria ohea 
bali'-ta mpotuntui'-ta to mpotuku' 
Kristus. 1? Pai'-a mpo'uli' hewa toe, apa' 
ria-ramo tobalu to uma-pi mpotuku' 
konoa Kristus, mpotuku' konoa Magau' 
Anudaa'-ramo. 18 Ane ria to Kristen, 
pai' ria posantina-ra to balu, agina hira' 

toe-mi to mpewili'-i. Uma-hawo ohea-na 
ane hawe'ea ompi' hampepangalaa'-ta 
kana mpewili' tobalu toe. Apa' ompi'- 
ompi' hampepangalaa'-ta kana mpewili' 
tobalu to balu mpu'u, to uma hema 

to mpewili'-ra. 1? Pangkeni agama to 
lompe' pompakeni-ra, toto-na lia-ra 
rawai' gaji' rongkani lau kawori'-na 
ngkai tau ntani'-na, peliu-liu-nami 
pangkeni to metudui' pai' mpoparata 
Lolita Pue'. 18 Apa' hi rala Buku Tomoroli' 
te'uki' hewa toi: "Japi to rapopobago 
mpotodu gandum, neo' ramumu' 
nguju-ra, pelele' moto-ra ngkuku' 
ngkalako'." Pai' te'uki' wo'o: "Topobago 
masipato' rawai' gaji'-ra." 19 Ane ria 
pangkeni agama to rapakilu, neo' ncaliu 
nutarima pepakilu toe. Sampale ane 
rasabii' rodua ba tolu tauna, pai' lako' 
nutarima. 20 Ane ria mpu'u sala'-na, 
paresai'-i hi nyanyoa hawe'ea ompi' 
hampepangalaa', bona me'eka'-ra 
mpotuku' gau'-na. 21 Kuparesai' mpu'u- 
ko Timotius, bona nutuku' hawe'ea 
hawa'-ku toi, neo'-ko mpelence tauna, 
neo' mopahamalia. Alata'ala pai' Kristus 
Yesus moto mpotiroi-ta, nte mala'eka-na 
to moroli'! 22Neo' nusosai mpo'ongko' 

tauna jadi' pangkeni agama, nee-neo' 
mpai' iko lau-mi to rakahurui ane 
mpobabehi-ra jeko'. Nuparesa' ulu 
kehi-ra, pai' lako' nudampa pale-nu 
hi tanuana'-ra mpo'ongko'-ra jadi' 
pangkeni agama. Pelompehi bona 
moroli' oa' po'ingku-nu. 23 Neo'-ko nginu 
ue nonto-wadi. Agina nugaloi anggur 
hangkedi', apa' mpo'ingai' ta'i-nu to 
jolia peda'. 24Tauna hantongo', nau' 
ko'ia rapohurai kara-kara-ra, incana 
ami'-mi jeko'-ra. Aga tauna hantongo' 
wo'o, sampale ra'inca jeko'-ra ane oti-pi 
rapohurai kara-kara-ra. 25 Wae wo'o, ria 
tauna to monoto lia kalompe' kehi-ra. 
Pai' ria wo'o to uma incana hi doo kehi-ra 
to lompe', aga na'inca oa' Pue' kehi-ra to 
lompe' toe. 

1 Ane ompi'-ompi' hampepangalaa'- 

ta to tuwu' batua, tudui'-ra bona 
mpobila' pai' mpengkorui maradika-ra 
hi butu nyala-na, bona neo' mpai' ria 
tauna to mporuge' hanga' Alata'ala 
ba mporuge' tudui'-ta. 2Ane rapa'-na 
maradika-ra to Kristen wo'o-i-hawo, neo' 
ra'uli' hewa toi: "Uma mingki' kutuku' 
hawa'-na, apa' hingka ompi'-ku moto-i- 


hawo hi rala Pue'." Agina kaloo-lompea' 

lau-di pongkamu-ra bago maradika-ra, 
apa' maradika to rapobago-ki toe, 
ompi' hampepangalaa'-ra to rapoka'ahi'. 
Hawe'ea to ku'uli' toe, kana nutudui'-ra, 
pai" nu'apui nono-ra bona ratuku'. 

3 Ria moto-ra hantongo' to mpokeni 
tudui' to mosisala hante tudui'-ta. 

Uma rapangalai' tudui' to makono 

to ngkai Pue'-ta, Pue' Yesus Kristus. 
Uma rapangalai' lolita to mpotudui'-ta 
mengkoru hi Pue' Ala. “Tauna to hewa 
toe, mengkakapante-pante-ra-wadi, 
uma ra'incai napa-napa. Konoa-ra, 
ntora momehono' pai' mpali' pome'anua 
lolita-wadi. Ngkai tudui'-ra toe, pai' 
alaa-na wori' tauna mohingi', motuda', 
metuntui', merai', > pai' momepodaa'. 
Pekiri tauna toera uma-pi katonoa, uma 
ra'incai tudui' to makono. Ra'uli'-rana, 
ma'ala-ra mporata rasi' ngkai po'agama- 
ra. Makono moto-di, po'agama-ta 
mpokeni rasi' bohe, asala rodo-mi 
nono-ta hante napa to ria hi kita". 

7 Apa' uma ria hanyalaa to takeni tumai 
hi rala dunia'. Pai' uma wo'o mpai' 

ria hanyalaa to takeni mpalai. 8Jadi', 
ane ria-damo pongkoni' pai' pohea-ta, 
hono'-mi-hawo. ? Aga tauna to doko' 

mo'ua', mojoli-ra rasori mpobabehi 
jeko', wori' kahinaa to mpohilu'-ra. 
Kahinaa-ra toe uma ria kalaua-na, 
mpokeni silaka lau-wadi. Ka'omea-na, 
manusia' to doko' mo'ua', monawu' hi 
rala jeko', alaa-na silaka-ramo. 19 Apa' 
ngkai kampokahina-ta doi mehupa' wori' 
nyala kehi to dada'a. Ria mpu'u tauna 
to sese' mpali' doi, alaa-na meleli'-ramo 
ngkai pepangala'-ra, pai' wori" kasusaa' 
mporumpa'-ra. tt Aga iko Timotius, 
batua Alata'ala-moko-kona. Pokalaa 
tuwu'-nu ngkai hawe'ea kehi to hewa toe 
we'i lou. Huduwukui mpotuku' po'ingku 
to monoa'. Mengkoru hi Alata'ala. 
Perohoi pepangala'-nu hi Kristus pai' 
ahi'-nu hi doo. Tari hi rala kasusaa', 
mo'alusu' kehi hi doo. 12Neo' nubahakai 
mpotuku' ohea pepangala'-ta, perohoi 
ngkakamu katuwua' to lompe' duu' 
kahae-hae-na. Apa' toe-mi patuju-na 
Alata'ala mpokio'-ko jadi' bagia-na, 
bona mporata-ko katuwua' to lompe' 
toe. Nakio'-ko jadi' bagia-na, pai' hi 
nyanyoa wori' tauna mpolia' nu'uli'-mi 
kanupangala'-na Pue' Yesus. 12Jadi', 
toi-mi paresa'-ku hi iko Timotius. 
Kuparesai'-ko hi nyanyoa Alata'ala to 

mpowai' katuwua' hi butu nyala-na, pai' 
hi nyanyoa Kristus Yesus to mpo'uli' 
posabi' to makono hi nyanyoa Pontius 
Pilatus. 1? Kuparesai'-ko mpotuku' 
hawe'ea hawa' toe hante uma ria ruke- 
na ba kasalaia'-na, duu' hi karata-na 
nculii' Pue'-ta Yesus Kristus mpai'. t> Eo 
karata-na Pue'-ta, Alata'ala moto to 
mpakatantu ntuku' konoa-na moto. 
Hadudua-na Hi'a-wadi to mokuasa, to 
natao ra'une', Magau' ngkai hawe'ea 
magau', Pue' ngkai hawe'ea pue'. 

16 Hadudua-na Hi'a-wadi to uma ria 
kamatea-na. Mo'oha'-i hi rala hini to 
uma mowo pehini-na. Uma haduaa to 
ma'ala mpomohui'-i ba mpohilo-i, apa' 
uma-i kahiloa. Muntu' Hi'a-wadi to natao 
rabila' pai' to natao moparenta duu' 
kahae-hae-na. Amin! Wae mpu'u-hana! 
17 Ane tauna to mo'ua' hi rala dunia' toi, 
tudui'-ra bona neo' molangko nono-ra 
pai' neo' ncarumaka rewa dunia', apa' 
rewa dunia' uma ria katoroa'-na. Agina 
ncarumaka-ra Alata'ala to mpowai'-ta 
hawe'ea rasi' hante uma ria huka'- 

na bona tapokagoe'. 18 Paresai'-ra 
bona mpobabehi oa' gau' to lompe', 
mpotulungi doo, jole' mewai', pai' lompe' 

nono-ra. 19 Apa' ane lompe' po'ingku-ra 
hewa toe, ma'ala-mi ta'uli': mporumpu- 
ra rewa to lompe' hi rala suruga, to 
ma'ala rasarumaka hi eo mpeno-na, pai' 
mporata-ra katuwua' to lompe' mpu'u. 
20Timotius, Alata'ala mposarumaka-ko 
mpokeni tudui' to makono. Jadi', jaga 
lompe' tudui' toe, bona neo' mpai' 
hema to mpobalii'. Neo' nupo'ema'-ra to 
mpokeni lolita to uma ria tuju-na pai' to 
uma mpokeni-ta mengkoru hi Pue' Ala. 
Neo' nupo'ema'-ra to mpokeni tudui' 

to mosisala hante tudui' to makono. 
Ra'uli'-rana, ria inca-ra, ntaa' uma-di 
makono-e. 21 Ra'uli' ria inca-ra, hiaa' 
ngkai petuku'-ra hi inca-ra toe, meleli' 
lau-ramo ngkai pepangala'-ra hi Yesus. 
Pue' mpogane'-koi omea. Hudu rei-mi. 

1 1 Sura toi ngkai aku' Paulus, 
kupakatu tilou hi iko Timotius, 
ana'-ku to kupe'ahi'. Ntuku' konoa 
Alata'ala na'ongko'-ama jadi' suro 
Kristus Yesus, bona mpoparata kareba 
pojanci Alata'ala. Pojanci Alata'ala toe: 
kamporata-ta katuwua' to lompe' duu' 
kahae-hae-na, ngkai posidaia'-ta hante 
Kristus Yesus. Wori' tabe: mekakae-a hi 
Alata'ala Tuama-ta pai' hi Kristus Yesus 
Pue'-ta, kuperapi' bona nagane'-ko ngkai 
kabula rala-na, napopohiloi-ko ahi'-na, 
pai' nawai'-ko kalompea' tuwu'. 2(1:1) 
3 Lomo'-na, aku' mpo'uli' tarima kasi hi 
Alata'ala to kupue' hante karoli' nono-ku, 
hewa pepue'-ra ntu'a-ku owi. Mpo'uli' 
tarima kasi oa'-a hi Alata'ala sabana iko 
Timotius, pai' uma-a putu mpokiwoi-ko 
hi rala posampaya-ku, lompe' hi eo-na 
lompe' hi bengi-na. 4Kupolio oa' kamo'ili 
ue mata-nu geo'. Pai' lentora-ama doko' 
mpohilo-ko, bona hono' kagoea'-ku. 

5 Motarima kasi mpu'u-a hi Alata'ala, 
apa' kukiwoi moto pepangala'-nu hi Pue' 
Yesus hante nono-nu mpu'u. Lomo'-na 
to mepangala' hi Yesus, ntu'a-nu 

Lois pai' tina-nu Eunike. Pai' iko wo'o 
Timotius, kuparasaya pepangala'-nu 

bate hewa pepangala'-ra tina-nu pai' 
ntu'a-nu. SJadi', Timotius! Toe pai' 
kupopokiwoii-ko bona nu'apui moto 
nono-nu, bona neo'-ko lente mpobago 
bago to nakolai'-koko Alata'ala, nto'u-na 
kujama woo'-nu mpo'ongko'-ko jadi' 
pangkeni agama. ” Neo'-ko me'eka' 
mpobago bago-nu toe, apa' ane ria 
ka'ekaa' hi rala nono-ta, ka'ekaa' toe 
bela-i to ngkai Alata'ala. Apa' Alata'ala 
mpowai'-ta Inoha' Tomoroli', pai' Inoha' 
Tomoroli' toei mpowai'-ta karohoa 
mpokamu bago-ta, mpoka'ahi' doo, 
pai' mpengkatarii konoa-ta moto. 3Toe 
pai" kuparesai'-ko, bona neo'-ko me'ea' 
jadi' sabi' Pue'-ta, pai' neo' wo'o-ko 
me'ea' mpangaku' ka'aku'-na doo-nu 
apa' ratarungku'-a-kuna. Apa' pai'-a 
ratarungku' toi-e, sabana pobago-ku 
mpokeni Kareba Pue'. Jadi' iko wo'o 
Timotius, kana mosadia wo'o-ko-kowo 
mpokolo kaparia sabana pobago-nu 
mpokeni Kareba Lompe'. Alata'ala moto 
to mpowai'-ko karohoa mpokolo kaparia 
toe. ? Nahore-tamo ngkai huku' jeko'-ta 
pai' nakio'-ta jadi' bagia-na to moroli'. 
Nahore pai' nakio'-ta toe, uma sabana 
po'ingku-ta to lompe'. Nababehi toe, 

muntu' ngkai kabula rala-na, pai' ntuku' 
patuju-na moto-hawo. Apa' kako'ia-na 
dunia' rapajadi', ria ami'-mi patuju-na 
Alata'ala mpowai'-ta kalompea' ngkai 
kabula rala-na sabana posidaia'-ta 
hante Kristus Yesus. 19 Pai' hewa toe 
lau, napadupa' mpu'u-mi patuju-na toe, 
apa' rata-imi Yesus Kristus jadi' Magau' 
Tompohore-ta ngkai huku' jeko'-ta. 
Yesus mpodagi kamatea--batua-na: 
nau' mate-ta mpai', napotuwu' nculii' 
moto-ta hi eo mpeno pai' nawai'-ta 
katuwua' to uma ria kahudua-na, ane 
mepangala'-ta hi Kareba Lompe'. 11 Toe 
pai' na'ongko'-ama Alata'ala jadi' suro 
Pue' Yesus, bona aku' mpoparata Kareba 
Lompe' toi hi tauna to bela-ra to Yahudi, 
pai' mpotudui'-ra bona mepangala'-ra hi 
Yesus. 12 Jadi', ngkai pobago-ku mpokeni 
Kareba Lompe' toe-e, pai' alaa-ku 
mporata kaparia duu'-na ratarungku'- 
ama tohe'i-e. Aga nau' wae, uma-a 
me'ea'. Apa' ku'inca kahema-na to 
kupangala', pai' kusarumaka Hi'a-damo 
to mpewili'-a, pai' bate monoto hi rala 
nono-ku kamobaraka'-na mpewili'-a 
duu' rata hi Eo Kiama. Timotius! 
Kiwoi tudui' to nu'epe ngkai aku'. 

Tudui' toe-mi to makono, pai' tudui' 
toe-mi to kana nupotonco oa'. Neo' 
nubahakai mepangala' hi Kristus Yesus 
pai" mpoka'ahi' doo ngkai posidaia'- 
nu hante Kristus Yesus. 14Alata'ala 
mposarumaka-ta mpokeni tudui' to 
makono. Jadi', hante petulungi-na Inoha' 
Tomoroli' to mo'oha' hi rala nono-ta, 
jaga lompe' tudui' toe, neo' nupelele' 
ba hema-hema mpohala'tara. !? Nu'inca 
moto, ngkai hawe'ea to Kristen hi 
propinsi Asia, neo' uma-pi haduaa to 
tono' hi aku'. Bangku' hira' Figelus pai' 
Hermogenes, rapalahii-ama-kuna. t° Aga 
ane Onesiforus-hana, wori' ngkani-i 
mpotanta'u-a. Apa' nau' ratarungku'-a, 
uma-i me'ea' mpokinomo-a. Karata-na 
hi Roma rei, nahuduwukui mpopali'-a, 
duu' napohirua'-maka. Pai' nu'inca moto 
kawori' petulungia-na hi aku' wengi 
bula-ku hi Efesus. Mekakae-a hi Pue', 
kuperapi' bona nagane' hawe'ea ompi'- 
na Onesiforus, pai' bona napopohiloi 
ahi'-na hi Onesiforus hi Eo Kiama. 
17 (1:16) 18 (1:16) 

1 Jadi', Timotius ana'-ku! Pakaroho 

mpu'u nono-nu hante karohoa 
to tarata ngkai Kristus Yesus ngkai 

kabula rala-na Alata'ala. ? Nu'epe moto 
wengi hawe'ea tudui'-ku, pai' wori' 
wo'o tauna to mposabii' pai' mpo'epe 
tudui'-ku toe. Jadi', tudui' toe kana 
nuparata wo'o-raka tauna to ma'ala 
rasarumaka pai' to nginca mpotudui' 
tau ntani'-na. 3Jadi', Timotius, kana 
sadia wo'o-ko-kowo mpokolo kaparia 
hangkaa-ngkania hante aku', hewa 
tantara Kristus Yesus to lompe'. 4Apa' 
ane tantara to lompe'-hana, bate tari-i 
mpokolo kaparia, pai' uma-i sese' 
mpo'urusi urusia-na moto, apa' doko'-i 
mpakagoe' nono tadulako-na. ? Wae 
wo'o, tauna to mpobago bago Pue' 
ma'ala rarapai'-ki tauna to motanta' 
mokeno. Kana natuku' atura-atura 
po'orea', apa' ane uma natuku', uma-i 
mpai' mporata parasee. SPai' tauna to 
mpobago bago Pue' ma'ala rarapai'-ki 
topolia'. Ane mobago ntomo-i, masipato' 
lia ane hi'a to lomo'-na mpokoni' wua' 
polia'-na. 'Poinono paresa'-ku toi, Pue' 
moto mponotohi nono-nu bona nupaha 
omea. 8Kolo-mi kaparia, pai' kiwoi 
Yesus Kristus, to tuwu' nculii' ngkai 
kamatea, Magau' Topetolo' muli Magau' 
Daud. Toe-mi ihi'-na Kareba Lompe' 

to kukeni-e. ? Ngkai kampokeni-ku 
Kareba Lompe' toe-mi, pai' alaa-ku 
ngkolo kaparia, duu'-na oi-ama rahilu' 
hi rala tarungku' hewa tauna to dada'a. 
Aga Lolita Alata'ala uma-hana tehilu'. 
10 Toe pai' ku'agi-mi mpengkatarii 
hawe'ea toi-e. Nau'-a rabalinai', kupalele 
oa' Lolita Alata'ala, bona tauna to 
napelihi-mi mpo'epe pai' mpopangala', 
duu'-na mporata-ra kalompea' pai' 
katuwua' to ncola duu' kahae-hae-na 
ngkai posidaia'-ra hante Kristus Yesus. 
11 Kolo-mi kaparia, apa' makono mpu'u 
lolita to mpo'uli': Ane ntoa' mate-ta- 
damo dohe-na, bate tuwu' wo'o-ta mpai' 
dohe-na. 12 Ane mosabara-ta mpokolo 
kaparia, moparenta wo'o-ta-tawo mpai' 
dohe-na. Aga ane tasapu-di petuku'-ta 
hi Hi'a, nasapu wo'o-ta-tawo mpai' 
kakita'-na topetuku'-na. 13 Nau' molaka' 
pepangala'-ta hi Hi'a, uma molaka' 
pepewili'-na hi kita'. Apa' uma-i bisa 
mo'ungkere' ngkai lolita-na. '#Timotius! 
Popokiwoii-ra hawe'ea to ku'uli' tohe'i. 
Paresai'-ra hi rala hanga' Pue' Ala bona 
neo'-ra momehono' mpomehonoi' ada 
agama. Apa' pomehonoa' to hewa toe 
uma ria kalaua-na hi rala katuwu'-ta, 

mpokero lau-wadi pepangala'-ra to 
mpo'epe. 12 Aga iko Timotius, parata 
tudui' to makono hante kanoa'-noa'-na. 
Huduwukui mpokamu bago-nu toe, 
bona ane rata-ko mpai' hi nyanyoa 
Alata'ala, uma-ko me'ea'. Na'uli'-koko 
mpai': "Iko-mi topobago-ku to lompe'!" 
16 Neo' nudohei-ra tauna to mpokeni 
lolita to uma mo'ihi. Apa' tudui'-ra 

toe uma mpokeni tauna mpakaroli' 
katuwu'-ra. Tudui'-ra toe mpokeni tauna 
kamolaa-laaa lau-di ngkai Alata'ala. 

17 Tudui' to hewa toe melelei hewa haki' 
pai' mpakada'a katuwu' wori' tauna. 
Himeneus pai' Filetus, hira' roduaa 
toe-mi to mpokeni tudui' to dada'a 
hewa toe. 18 Meleli'-ra ngkai tudui' 

to makono, ra'uli'-rana timpaliu-mi 
pemataa hawe'ea tauna to mate. Tudui'- 
ra to uma makono toe mpaka'ingu' 
lau-mi ba hangkuja dua tauna, alaa-na 
mere'-mi pepangala'-ra. 1? Aga nau' 
wae, Lolita Alata'ala bate makono pai' 
ma'ala raparasaya. Lolita Alata'ala hewa 
parawatu to uma molengo. Hi rala 
Lolita Alata'ala te'uki' hewa toi: "Na'inca 
Pue' kahema-ra to napobagia," pai', 
"Hema-hema to mpo'uli' kaYesus-na 

Pue'-ra, kana mpobahakai gau'-ra to 
dada'a." 20 Hi rala tomi to bohe, wori' 
nyala rewa hi poruhea. Ria rewa to 
lompe', hewa rapa'-na to rababehi 
ngkai bulawa pai' salaka'. Ria wo'o to 
rababehi ngkai kaju ba tana' pulu'-wadi. 
To lompe', rahenta ane ria torata to 
rabila'. To uma lompe' rahi, rahenta 
eo-eo-na. 21 Jadi', ane tabahakai kehi-ta 
to dada'a, kita' jadi' hewa rewa to 
lompe', to rahenta mpobila' torata. 
Batua-na, kita' jadi' topobago to moroli' 
pai' to ria kalaua-na hi Pue'-ta, pai' 
sadia-ta mpobago butu nyala pobago 

to lompe'. 22Toe pai' kuparesai'-ko 
Timotius, neo' nutuku' kahinaa nono to 
biasa hi tauna to mongura. Huduwukui 
mpotuku' gau' to napokono Pue', perohoi 
pepangala'-nu hi Pue' pai' ahi'-nu hi doo. 
Tuwu' hintuwu' hante hawe'ea tauna to 
mekakae hi Pue' ngkai karoli' nono-ra. 
23 Ria tauna to ntora mpomehonoi' tudui' 
to uma ria kalaua-na, tapi' ko ia monoto 
nono-ra mpo'inca tudui' to makono. 
Neo' nudohei-ra hi rala pomehonoa'-ra 
toe, apa' nu'inca moto, lolita-ra toe 
mpobabehi posisalaa lau-wadi, alaa-na 
uma-pi hintuwu' tauna. 2#Pai' uma-hawo 

natao ane kita' to jadi' batua-na Pue' uma 
hintuwu' hante doo-ta. Kana tapoka'olu 
po'ingku-ta hi hawe'ea tauna, pante 
metudui', pai' mosabara. 2? Tauna to 
me'ewa kana tapaka'olu mpotanee'-ra, 
meka' ba lue' Pue' mpalogai-ra medea 
ngkai pe'ewa-ra duu'-na monoto-mi 
nono-ra pai' ra'inca tudui' to makono, 
alaa-na tebahaka-ra ngkai kuasa Magau' 
Anudaa' to mpewuku-ra mpotuku' 
konoa-na. 2 (2:25) 

1 Bona nu'inca, hi eo-eo to tumai, 

susa' katuwu'-ta hi dunia' toi, 
apa' dada'a lia gau' manusia'. 2Apa' 
wori" mpai' tauna to mpoka'ahi' woto- 
ra moto-wadi, doko' jadi' topo'ua', 
mpope'une', molangko nono, pai' 
mporuge' doo-ra. Uma-ra mengkoru hi 
totu'a-ra, uma ra'incai motarima kasi, 
uma-ra mposaile' Alata'ala, 3 uma-ra 
ma'ahi', pai' uma-ra dota hintuwu'. 
Ntora mpotuntui' doo-ra-wadi, uma-ra 
mpokuasai kahinaa woto-ra moto, 
seke-ra, pai'-ra mpokahuku' to lompe'. 
4Mpopanawu' doo-ra, mekahia'-ra pai' 
rika' pekiri-ra, mpopeliu kapantea-ra. 
Uma-ra mpotuku' konoa Alata'ala, 
mpotuku' kagoea'-ra-wadi. ? Ane gau' 

to rahilo doo, mpotuku' moto-ra ada 
agama hewa tauna to mengkoru hi 
Alata'ala. Tapi' kuasa Alata'ala to 
ma'ala mpobalii' nono-ra, rasapuaka 
lau-wadi-rana. Neo' nuposigalo-raka 
tauna to hewa toe gau'-ra. SRia-ra 
hantongo' to mpokeni tudui'-ra to uma 
makono hi tomi doo, pai'-ra mpobagiu 
tobine to lente pepangala'-ra bona 
tobine toera mpopangala' tudui'-ra. 
Tobine toera, wori' lia jeko'-ra, pai' wori' 
nyala kahinaa nono-ra to mpokuasai-ra. 
7 Doko' mpo'epe tudui' ncuu-ra, aga uma 
oa' monoto nono-ra mpo'inca tudui' to 
makono. 3 Guru to boa' toera, bengku' 
pekiri-ra pai' boa' pepangala'-ra, alaa-na 
Alata'ala mpotulaka-ra. Mpo'ewa-ra 
tudui' to makono, hewa Yanes pai' 
Yambres mpo'ewa nabi Musa owi. 
9Yanes pai' Yambres toera, topobago-na 
Firaun to mpo'ewa nabi Musa hante 
pake'-ra. Aga uma-ra hompe mpo'ewa 
baraka' Pue' Ala to ria hi nabi Musa. Wae 
wo'o mpai' to jadi' hi guru to boa' tempo 
toi. Uma-ra mpai' hompe mpo'ewa 
tudui' to makono, apa' kawojoa-ra bate 
incana mpai' hi hawe'ea tauna. !? Aga iko 
Timotius, apa' mahae-moko mpo'ema'-a, 


2 TIMOTIUS 3.11-16 1014 


nu'inca lia-mi tudui'-ku pai' kehi-ku 

pai' patuju tuwu'-ku. Nuhilo moto-mi 
pepangala'-ku, kamosabara-ku pai' 
ahi'-ku, pai' kantaha-ku hi rala kasusaa'. 
11 Nuhilo moto kakupengkatarii-na 
pebalinai' pai' kasusaa' to mporumpa'-a 
hi ngata Antiokhia, hi Ikonium pai' 

hi Listra. Uma mowo pebalinai' toe! 
Aga Pue' mpobahaka-a ngkai hawe'ea 
toe lau. t? Bate toe-midi! Hawe'ea 
tauna to mpotuku' Kristus Yesus pai' 

to doko' mengkoru hi Alata'ala bate 
rabalinai'. 18 Tapi' tauna to dada'a pai' 
topebagiu, tampai lau-mi kadada'a 
kehi-ra. Mpobagiu-ra doo hante tudui'-ra 
to boa', ntaa' hante hira' wo'o-midi-rawo 
to tebagiu-e. 14Aga iko Timotius, kana 
tida-ko ngkakamu tudui' to oti-mi 
ratudui'-koko pai' to nupangala' mpu'u- 
mi. Nu'inca kamakono-na tudui' toe, 
apa' nu'inca kahema-ra to mpotudui'-ko. 
15 Ngkai kakedia'-nu nu'inca-mi ihi' 
Buku Tomoroli'. Buku Tomoroli' toe 

to ma'ala mponotohi nono-ta duu'-na 
mepangala'-ta hi Kristus Yesus pai'-ta 
tehore ngkai huku' jeko'-ta. |? Hawe'ea 
to te'uki' hi rala Buku Tomoroli', ra'uki' 
hante noto ngkai Alata'ala, pai' ria 

kalaua-na hi kita'. Hante Buku Tomoroli' 
kita' ma'ala mpoparata tudui' to makono, 
mpo'ewa tudui' to sala', mpokolompehii 
kehi to dada'a, pai' mpotudui' tauna 
bona monoa' po'ingku-ra. 17 Hante 
Buku Tomoroli', kita' to jadi' topobago 
Alata'ala rarewai hono', apa' Buku 
Tomoroli' toe tahenta mpobago butu 
nyala pobago to lompe'. 

1 Timotius! Paresa'-ku toi ku'uli' 

ngkai nono-ku mpu'u. Rata mpai' 
tempo-na Pue' Yesus rata nculii' jadi' 
Magau' hi dunia' toi, pai'-i mpohurai 
kara-kara hawe'ea tauna, lompe' to 
tuwu'-pidi, lompe' to mate-ramo. Toe 
pai' hi rala hanga' Alata'ala pai' Kristus 
Yesus kuparesai'-ko: ? Parata-mi Lolita 
Alata'ala. Kana sadia-ko mpoparata 
Lolita-na hi tempo to lompe' ba hi tempo 
to dada'a. Ewa-ra to mpokeni tudui' 
to sala', tagi-ra to dada'a po'ingku-ra, 
apui nono-ra bona lompe' po'ingku-ra. 
Mosabara ncuu-ko mpotudui'-ra. 3 Apa' 
rata mpai' tempo-na, uma-rapa dota 
mpe'epei tudui' to makono. Mpopali'-ra 
wori' guru to mpotudui'-ra lolita to 
mpakagoe' nono-ra, bona ma'ala-ra 
mpotuku' kahinaa nono-ra moto. 

4Mengkawongo-ra ane mpo'epe-ra 
tudui' to makono, pai' rata'a tilinga-ra 
ane mpo'epe-ra tudui' to ratamangko- 
wadi. “Toe pai' kuparesai'-ko Timotius: 
pakanoto nono-nu bona sadia-ko 

nau' napa-napa-mi to jadi', ntaha-ko 
mpokolo kaparia, mobago-ko mpopalele 
Kareba Lompe' hi tauna to ko'ia 
mpo'epei, posipolea hawe'ea pobago to 
nawai'-koko Pue'. 0 Kuwai'-ko paresa'-ku 
toi, apa' ku'inca uma-apa mahae hi 
dunia' toi, neo' rata-mi ioa'-ku. Pai' ane 
rapatehi-apa mpai', kutonu katuwu'-ku 
toi hi Alata'ala, hewa pepue'-ku hi 

Hi'a. 7 Kutuku' lompe'-mi ohea to 
napakatantu-ka Pue'. Kuposipolea-mi 
pobago-ku. Uma mogego' pepangala'-ku 
duu' hi ka'omea-na. 8 Jadi' hewa toe lau, 
rodo-mi parasee pedagia-ku hi suruga, 
apa' kutuku'-mi konoa Pue'. Nawai'-a 
parasee toe hi Eo Kiama, nto'u napohurai 
kara-kara hawe'ea tauna hante kanoa'- 
noa'-na. Pai' uma muntu' aku'-wadi 

to mporata parasee toe-e. Nawai' 
wo'o-ra hawe'ea tauna to mpoka'ahi'-i 
pai' to mpopea karata-na nculii'. 
9Timotius, kuperapi' bona sohi'-ko 
tumai mpencuai'-a. 10 Apa' neo' uma-pi 

hema to mpo'emai'-a hi rei. Demas, 
napalahii-ama-kuna, apa' mpokahina-i 
katuwu'-na hi dunia' toi. Hilou-i hi 
Tesalonika. Ane Kreskes, hilou-i hi 
Galatia. Titus hilou hi Dalmatia. 1! Muntu' 
Lukas-damo to hi rehe'i dohe-ku. Ane 
tumai-ko mpai', taraliu-ka-kuwo Markus 
nupo'ema'-i tumai dohe-nu, apa' ma'ala-i 
mpongawa'-a hi rala bago-ku. 12 Tikhikus 
kuhubui tilou hi Efesus. 13 Kuperapi' wo'o 
bona nukeni-ka-kuwo baju lengi'-ku, 

to kubahaka hi ngata Troas hi tomi 
Karpus. Keni wo'o buku-ku to hi retu. To 
kuparaluu mpu'u, buku to rababehi ngkai 
kuliba. 14Mo'inga'-ko hi Aleksander, 
topante mpobabehi rewa ngkai ngkala 
tetui, apa' na'ewa mpu'u-ta bona neo' 
ria tauna to mpopangala' tudui'-ta. Wori' 
gau'-na to dada'a hi aku'. Pue' moto 
mpai' mpohiwili-ki gau'-na. 1? (4:14) 

16 | omo' rapohurai kara-kara-ku wengi, 
uma-pi haduaa to tono' hi aku'. Rapalahii 
omea-ama-kuna. Mekakae-a hi Pue' 
bona neo' napehawai kehi-ra toe. 17 Aga 
nau' uma ria doo-ku to mpodohei-a, Pue' 
tida oa' mpodohei-a. Nawai'-a karohoa 
mpohudu bago-ku mpopalele Kareba 
Lompe', bona hawe'ea tauna to bela-ra 

to Yahudi ma'ala mpo'epe. Ka'omea-na, 
nabahaka-a ngkai pale-ra to doko' 
mpopatehi-a. 18 Wae wo'o mpai' to jadi' 
tempo toi. Nau' ba rapatehi mpu'u-a 
mpai', Pue' bate mpobahaka-a ngkai 
hawe'ea to dada'a, pai' nakeni-a mesua' 
hi rala Kamagaua'-na hi suruga hante 
uma kura' napa-napa. Tapomobohe-mi 
hanga'-na duu' kahae-hae-na. Amin! 

19 Parata-ka-kuwo tabe-ku hi Priska pai' 
Akwila, pai' hi ompi'-na Onesiforus. 

20 Frastus, ria-i-pidi hi ngata Korintus. 
Trofimus kupalahii hi Miletus apa' 
peda'-i. 21 Nupesahui-e' tumai kako'ia-na 
rata tempo lengi'! Wori' tabe ngkai hira' 
Ebulus, Pudes, Linus pai' Klaudia, pai' 
ngkai hawe'ea ompi' hampepangalaa' to 
hi rehe'i. 22Pue' mpodohei-ko, Timotius. 
Pai' Pue' mpogane'-koi omea. Hudu rei. 

1 ! Sura toi ngkai aku' Paulus, 

batua Alata'ala pai' suro Yesus 
Kristus. Na'ongko'-a jadi' suro-na, pai' 
nahubui-a mporohoi pepangala' tauna to 
napelihi-ramo Alata'ala. Nahubui wo'o-a 
mpotudui'-ra tudui' to makono. Ane 
tatuku' tudui' to makono toe, mengkoru- 
ta hi Alata'ala, 2duu'-na mporata-tamo 
katuwua' to lompe' duu' kahae-hae-na, 
hewa to najanci-taka. Apa' kako'ia-na 
napajadi' dunia', mojanci-i kanawai'-ta 
katuwua' to lompe'--pai' Alata'ala 
uma-i-hana moboa'. 3Jadi', hi tempo to 
napakatantu, napopo'incai mpu'u-tamo 
ohea mporata katuwua' to lompe', 
apa' nahubui-ramo suro-na mpopalele 
Lolita-na. Pai' aku' toi-mi hadua to 
mpopalele Lolita-na toe, ntuku' hawa' 
Alata'ala, Magau' Tompohore-ta ngkai 
huku' jeko'-ta. “Sura toi kupakatu hi 
iko Titus, to kuponcawa ana' inote-ku 
moto-moko apa' hampepangalaa'-tamo. 
Wori' tabe: mekakae-a hi Alata'ala to 
Tuama pai' hi Kristus Yesus Magau' 
Tompohore-ta ngkai huku' jeko'-ta, 
kuperapi' bona nagane'-ko ngkai kabula 
rala-na pai' nawai'-ko kalompea' tuwu'. 
> Patuju-ku mpohubui-ko tida hi Kreta, 

bona iko-damo mpo'atoro' pobago-ta to 
ko'ia oti. Jadi', hewa to oti-mi kuhawai'- 
koko, mpo'ongko'-ra pangkeni-pangkeni 
agama hi butu-butu ngata hi retu. 

6 Ane tauna to jadi' pangkeni agama, 
kana tauna to uma kasalaia' gau'-ra, 

to motobinei hadua-wadi, ana'-ra 

kana mepangala' wo'o hi Kristus, pai' 
bela-ra ana' to rakahangai' to sapa 

pai' to mekahia'. 7 Apa' tauna to jadi' 
pangkeni hi rala agama-ta, pahawaa' 

to mpo'urusi pobago Alata'ala. Toe 

pai' kana to uma ria kasalaia'-ra: uma 
ma'ala to molangko nono ba to jolia 
moroe, uma ma'ala topalangu-langu ba 
to ntora motuda' pai' to doko' doi-wadi. 
8Tauna to nu'ongko' jadi' pangkeni 
agama, kana tauna to jole' metorata, 
tida mpobabehi to lompe', monoto pai' 
monoa' nono-ra, moroli' po'ingku-ra 
pai' to mpokule' mpengkatarii kahinaa 
nono-ra to dada'a. “Kana moroho 
pongkakamu-ra tudui' to tapangala', 
hewa to oti-mi ratudui'-taka, bona 
ra'inca mpotudui' tauna tudui' to makono 
pai" mpo'apui nono-ra, pai' ra'inca wo'o 
mpokamaro-ra to mposapuaka tudui'-ta. 
10 Patuju-ku mpo'uli'-koko toe-e, apa' 

wori'-ramo tauna to mpo'ewa tudui'-ta, 
peliu-liu-nami hira' to mpotuku' ada 
petini' Atura Musa. Mekahia'-ra, pai' 
mpobagiu doo-ra hante tudui'-ra to uma 
ria kalaua-na toe. tt Tauna to hewa toera 
kana ratagi, neo' nupiliu-ra metudui'! 
Apa' wori' ntomi tauna to jadi' ingu' 
mpo'epe tudui'-ra to uma tumotoa. 

Pai' patuju-ra metudui', bona mporata 
gaji'-ra-wadi. Uma-hawo lompe' kehi 
to hewa toe. 12Ria-hana hadua nabi 

to Kreta owi to mpo'uli' hewa toi: "To 
Kreta-le, paka' to moboa', dike' to mau, 
jampa pai' lose." 13 Wae mpu'u-di! Toe 
pai' kana nuparesai' mpu'u-ra to Kreta 
tetura ria, bona tida-ra mepangala' hi 
tudui' to makono. 14Paresai'-ra bona 
neo'-pi rapangala' jarita to Yahudi to 
ratamangko-wadi pai' parenta-parenta 
to ngkai manusia' to mposapuaka 
tudui' to makono. 1? Hi tauna to moroli' 
nono-ra, uma ria napa-napa to rapalii'. 
Aga tauna to dada'a nono-ra pai' to 
uma mepangala', uma ria to moroli', 
apa' bengku' ami'-mi pekiri-ra, pai' 
rapo'ihi moto-mi gau'-ra to dada'a, 
duu'-na uma-pi rarasai kamasala'-ra. 
16 Ra'uli'-rana, ra'inca moto-i Alata'ala, 

ntaa' monoto-midi kaboa'-rae, apa' 
po'ingku-ra uma mpotuku' konoa-na. 
Babo' lia kehi-ra hi poncilo-na. Uma- 
ra dota rahawai', pai' uma rakulei' 
mpobabehi kehi napa-napa to lompe'. 

1 Aga iko Titus, kana nutudui'-ra 

topetuku' hi Pue' Yesus hi retu bona 
po'ingku-ra hintotoa hante tudui' to 
makono. 2Totu'a-totu'a tomane kana 
nutudui' bona monoto nono-ra, bona 
ra'inca mpengkatarii kahinaa nono-ra 
to dada'a, pai' bona po'ingku-ra hewa 
totu'a to natao rabila'. Pepangala'-ra hi 
Pue' Yesus kana mantata' mpu'u, ahi'-ra 
hi doo ngkai nono mpu'u, ntaha-ra hi 
rala kasusaa'. “Wae wo'o totu'a tobine, 
tudui'-ra bona po'ingku-ra hewa tauna 
to mengkoru hi Pue' Ala, neo' mpotuntui 
doo, neo' tukia' nginu to melanguhi, pai' 
tida-ra mpotudui' doo bona mpelompehi 
po'ingku-ra. “Ane hewa toe kehi-ra 
totu'a tobine-e, ma'ala-ra mpotudui' 
tobine to mongura-pidi bona ra'inca 
wo'o-rawo mpoka'ahi' tomane-ra pai' 
ana'-ra,  monoto nono-ra, moroli' 
gau'-ra, mpewili' lompe' ana'-ra pai' 
tomi-ra, lompe' nono-ra, pai' mengkoru 
hi tomane-ra. Ane hewa toe po'ingku-ra, 

uma mpai' hema to mporuge" Lolita 
Alata'ala. Wae wo'o tomane-tomane 
to mongura, tudui'-ra bona monoto 
nono-ra, pai' bona ra'inca mpengkatarii 
butu nyala kahinaa nono-ra to dada'a. 
7 Pai' iko-kowo Titus, kana jadi' tonco-ko 
hi doo. Ane metudui'-ko, metudui' 
ngkai nono-nu mpu'u, pai' kana 
monoa' kehi-nu bona natao-ko rabila' 
doo. 8Pololita-nu kana to makono 

oa' hante uma ria kasalaia'-na. Ane 
hewa toe po'ingku-nu, me'ea' hulii' 
lau-ra mpai' tauna to uma tono' hi 
kita', apa' uma-hawo ria lolita to 
dada'a to ma'ala raruge'-taka. ? Ane 
batua-batua, tudui'-ra bona mengkoru 
hi maradika-ra hi butu nyala-na, pai'-ra 
mpobabehi oa' konoa maradika-ra. 
Neo'-ra mehono', 10 pai' neo'-ra 
mponongko' rewa maradika-ra. Kana 
rapelompehi oa' kehi-ra, bona rahilo 
maradika-ra kama'ala-ra rasarumaka. 
Apa' ane hewa toe kehi batua-batua to 
Kristen, hawe'ea tauna mpai' mpo'une' 
tudui'-ta to mpo'uli' Alata'ala Magau' 
Tompohore-ta ngkai huku' jeko'-ta. 

11 Kana nutudui'-ra po'ingku to natao 
hewa toe, apa' Alata'ala mpobea-mi 

ohea hi hawe'ea manusia' bona tehore-ta 
ngkai huku' jeko'-ta. Nababehi toe ngkai 
kabula rala-na. 12 Ngkai kabula rala-na 
toe, natudui'-ta mpobahakai kehi-ta to 
uma napokonoi pai' kahinaa nono-ta 
to tatuku' kako'ia-ta mepangala' hi 
Hi'a. Natudui'-ta mpenotohi nono-ta, 
tapakanoa' kehi-ta, pai'-ta mengkoru 
hi Hi'a bula-ta tuwu'-pidi hi dunia' 
toi. 13 Apa' bula-ta tuwu'-pidi hi dunia' 
toi, tapopea kajadia' to uma mowo 
kalompe'-na pai' to tasarumaka lia. 
Nto'u toe mpai', hawe'ea tauna mpohilo 
kabaraka'-na Alata'ala to bohe tuwu'-na 
pai' Magau' Tompohore-ta ngkai 
huku' jeko'-ta, Hi'a-mi Yesus Kristus. 
14 Napewai' woto-na rapatehi mpotolo' 
jeko'-ta, nabahaka-ta ngkai hawe'ea 
kehi-ta to dada'a, napakaroli'-ta pai' 
napajadi'-ta ntodea-na pai' bagia-na, 
to baka' mpobabehi kehi to lompe'. 
15 Jadi', Titus, hawe'ea toe we'i kana 
nutudui'-raka. Apui nono-ra pai' 
paresai'-ra. Neo'-ko me'ea', apa' ria 
huraa-nu mpotudui'-ra. Neo' nupelele' 
ba hema-hema to uma mpangalai'-ko. 
2 1 Popokiwoii-ra to Kristen to hi 
retu-ra bona mengkoru-ra hi 

topoparenta pai' hi totu'a ngata. Kana 
ratuku' hawa' topoparenta pai' sadia 
mpobago hawe'ea pobago to lompe'. 

2 Neo' metuntui', neo! momehono'. Kana 
rapaka'olu kehi-ra, pai' rapakadingki' oa' 
nono-ra hi hawe'ea tauna. 3Apa' owi-e, 
mobengi wo'o-pidi-tawo nono-ta, uma 
ta'incai ohea to makono hilou hi Pue' 
Ala, tatiboki Atura-na. Katuwu'-ta owi-le 
nakuasai kahinaa nono to dada'a pai' 
kagoea' dunia' to uma lompe'. Dada'a 
nono-ta, mohingi'-ta hi doo, mohuku' 
pai' momepokahuku'-ta-wadi. “Aga nau' 
hewa toe kadada'a kehi-ta, Alata'ala 
mpoka'ahi'-ta pai' napopohiloi-tamo 
kalompe' nono-na hi kanahore-ta 

ngkai huku' jeko'-ta. “Napa pai' 
nahore-ta ngkai huku' jeko'-ta toe-e? 
Ba nahore-ta apa' monoa' kehi-ta? 
Bela-hawo. Nahore-ta toe, muntu' 
ngkai kalompe' nono-na moto-hawo. 
Yesus Kristus mate mpotolo' jeko'-ta 
jadi' Magau' Tompohore-ta, alaa-na 
Alata'ala mpowai'-tamo Inoha' Tomoroli', 
to uma mowo kabohe kuasa-na hi 

rala nono-ta. Hante kuasa Inoha' 
Tomoroli' toe, nabohoi'-tamo ngkai 
jeko'-ta, nawai'-ta katuwua' to bo'u 

pai' nono to bo'u. 2(3:5) 7 Patuju-na 
Alata'ala mpobabehi toe, bona ngkai 
kabula rala-na napomonoa'-tamo hi 
poncilo-na, duu'-na mporata-ta katuwua' 
to lompe' duu' kahae-hae-na, hewa to 
najanci hi hawe'ea tauna to napo'ana'. 

8 Makono-hanale lolita toe-e we'i. Toe 
pai' kuperapi' bona nupomotede' mpu'u 
lolita-nu mpakanoto hawe'ea tudui' 

toe hi ompi'-ompi' to mepangala'-mi 

hi Alata'ala, bona tida-ra mpobabehi 
gau' to lompe'. Tudui' toe-mi to lompe', 
pai' to mokalaua hi manusia'. “Ria 
wo'o tauna to ntora momebaro pai' 
momehono'-wadi, mpomehonoi' atura 
agama Yahudi ba tutura po'ompi'. 
Neo'-pi nupiliu-ra metudui'. Pelelii' 
lau-mi pomehonoa' to rabehi-behi tauna 
to wojo tetura. Apa' uma ria rasi'-na 
pai' uma ria kalaua-na. 10 Ane ria tauna 
to mpobabehi pogaaa' hi ompi'-ompi' 
hampepangalaa'-ta, tanee'-ra nte 
hangkani ba rongkani. Ane uma oa' 
rabahakai, neo'-pi nupiliu-ra mpotudui' 
ntodea. 1! Apa' monoa'-mi nu'inca: tauna 
to hewa toe, tungkai' meleli'-ra ngkai 
tudui' to makono. Mpohuku' woto-ra 
moto-ramo-rawo hante jeko'-ra to 

ratungkai' toe. 12 Ane rata-ipi Artemas 
ba Tikhikus to kusuro tilou, nupari-pari 
tumai mpohirua'-ka hi ngata Nikopolis, 
apa' patuju-ku tida hi ria-a mpai' 

nto'u tempo lengi'. 13 Ane Zenas, guru 
Atura Musa tetui, pai' Apolos, kuperapi' 
bona nipope'ongko' lompe'-ra, bona 
uma ria kakuraa'-ra hi pomakoa'-ra. 

14 Ompi'-ompi' hampepangalaa'-ta 
kana tida oa' mpobago bago to lompe', 
bona mporata-ra kaparaluua eo-eo-na, 
nee-neo' mpai' uma ria kalaua tuwu'-ra. 
15 Wori' tabe ngkai hawe'ea doo-ku to hi 
rehe'i. Parata wo'o-kaka-kaiwo tabe-kai 
hi bale-bale hampepangalaa'-kai hi retu. 
Pue' mpogane'-koi omea. 

1 1 Sura toi ngkai aku' Paulus, to 
ratarungku' sabana pobago-ku 
mpopalele kareba Kristus Yesus, pai' 
ngkai Timotius, ompi' hampepangalaa'- 
ta, kipakatu hi iko Filemon, ompi'-kai to 
kipoka'ahi' pai' ema' hampobagoa-kai. 
2 Kipakatu wo'o hi Apfia, tina-kai 

to kipoka'ahi', pai' hi Arkhipus, doo 
hampobagoa-kai, pai' hi hawe'ea to 
Kristen to moromu hi tomi-ni. 3 Wori' 
tabe: mekakae-kai hi Alata'ala Tuama-ta 
pai' hi Pue' Yesus Kristus, kiperapi' 
bona nagane'-koi ngkai kabula rala-na 
pai' nawai'-koi kalompea' tuwu'. 4 Butu 
ngkani posampaya-ku, kukahangai' 
oa'-ko ompi', pai'-a mpo'uli' tarima 
kasi hi Alata'ala. ?Apa' ku'epe katida 
pepangala'-nu hi Pue' Yesus pai' 
kabohe ahi'-nu hi hawe'ea topetuku'-na. 
6 Mosampaya-a bona mobale mpu'u-ta 
hi rala Pue' Yesus, pai' bona pobale-ta 
toe mpokeni-ta bona tampai pe'inca-ta 
mpo'inca hawe'ea rasi' to lompe' to 
tarata ngkai posidaia'-ta hante Kristus. 
7 Goe' lia-ama pai' terohoi nono-ku 
mpo'epe beiwa kabohe ahi'-nu toe. 
Hawe'ea topetuku' Alata'ala tejumpuhi 
nono-ra sabana iko ompi'. 8 Ompi'-ku 

Filemon! Kakono-kono-na, ma'ala 

lia-a mpoparentai-ko mpobabehi to 
kana nubabehi, apa' ria moto kuasa 

to nawai'-ka Kristus, ?pai' aku' Paulus, 
hadua totu'a pai' bula-ku ratarungku' 
sabana pobago-ku hi Kristus Yesus. 
Aga mpokiwoi kabohe ahi'-nu tetu-e 
ompi', ku'uli' uma-a mpoparentai-ko. 
Merapi'-a-wadi. 10 Ta'uli'-mi-hawo 
pomperapia'-kue, bona nudoa lompe'- 
i-hawo ana'-ku Onesimus tohe'i-e. 
Kupo'ana' mpu'u-i, apa' bula-ku 
ratarungku' tohe'i-e, aku' to mpokeni-i 
mepangala' hi Pue' Yesus. Jadi', aku'-mi 
to napotuama hi rala pepangala'. tt Ane 
owi, uma-i motuju hi iko Filemon. Aga 
wae lau ria-mi tuju-na, uma muntu' hi 
iko, hi aku' wo'o motuju-i. 12 Jadi' wae 
lau, ana'-ku to kupe'ahi' toii kuhubui tilou 
nculii'. 13 Ane nono-kule, kutaha-i-pidi hi 
rehe'i dohe-ku kuponcawa sampei-nu, 
bona hi'a-damo mpotulungi-a bula-ku 
ratarungku' sabana pobago-ku mpokeni 
Kareba Lompe'. 14Aga uma-a dota 
mpotaha-i hi rehe'i ane ko'ia kahibaliaa- 
ta. Konoa-ku bona napa to nubabehi, 
nubabehi ngkai nono-nu moto, uma-ko 
baha kupewuku. 1? Toe pai' kuhubui-imi 

tilou, ku'uli' meka' pogaa'-ni to hampai' 
toi-e napo'ohea Pue', bona nculii'-i hi 
iko duu' kahae-hae-na. 16 Jadi', uma-ipi 
nuponcawa hewa batua-nu-wadi. Melabi 
ngkai toe, ompi' hampepangalaa'-nuimi 
to nupoka'ahi'. Aku', kupoka'ahi'-imi, 
peliu-liu-nami mpai' iko. Nupoka'ahi'- 

i apa' hingka manusia'-nui, pai' 
nupoka'ahi'-i apa' ompi'-nui hi rala Pue'. 
17Toe-mi ompi', lawi' aku' nuponcawa 
ema' hampepangalaa'-nue, kuperapi' 
bona nudoa-imi nculii' Onesimus 
hewa pompodoa-nu aku'. 18 Ane ba 
ria-mi-hawo sala'-na ba ria inta-na hi 
iko, aku'-damo to ngkolo-ki. 12Toe pai 
ku'uki' hi rehe'i hante pale-ku moto-mi: 
aku' Paulus mpobayari omea. (Uma-le 
mingki' kupopokiwoii-ko ka'aku'-na to 
mpotudui'-ko mepangala' hi Pue'. Jadi, 
mo'inta kehi-ko hi aku'-e.) 20 Toe-mi 
ompi', apa' mo'ompi'-tamo hi rala 
Pue'-e, tuku'-ka-kuwo pomperapia'-ku 
toi. Doa nculii'-imi Onesimus, bona 
goe' nono-ku ngkai po'ompi'-ta hi 

rala Kristus. 2! Mpo'uki'-a sura tohe'i, 
kusarumaka nubabehi napa to kuperapi'. 
Pai' kuparasaya bate melabi pobabehi-nu 
ngkai to kuperapi'. 2? Pai' wo'o, kuperapi' 

bona nuporodo-ka-kuwo poturua hi 
tomi-nu, apa' kusarumaka Pue' Alata'ala 
mpotompoi' posampaya-ni, bona 
tebahaka-a ngkai tarungku' toi, bona 
ma'ala-a mpencuai'-koi. 23 Epafras, to ria 
dohe-ku rala tarungku' sabana pobago- 
na mpopalele kareba Kristus Yesus, 
mpakatu wo'o-i-hawo tabe-na. 24Tarima 
wo'o tabe-ra doo-doo hampobagoa-ku, 
hira' Markus, Aristarkhus, Demas 

pai' Lukas. ?? Pue'-ta Yesus Kristus 
mpogane'-koi omea. Hudu rei-mi. 

1 Owi, wori' ngkani Alata'ala mololita 

hi ntu'a-ta nte wiwi nabi-nabi, 
pai' wori' nyala ohea to napake' 
mpololitai-ra. ? Aga hi tempo kamohua' 
Eo Kiama tohe'i, mololita-i hi kita' 
hante wiwi Ana'-na moto-mi. Hi'a-mi 
to napopale Alata'ala mpopajadi' langi' 
pai' dunia'. Pai' napakatantu ka'Ana'-na 
toe-imi mpai' to mpobagia hawe'ea 
to ria. 3Hi'a-mi to mpopohiloi-ta 
kabohe tuwu'-na Alata'ala. Kehi-na 
pai' kabaraka'-na hibalia hante kehi 
pai' kabaraka'-na Alata'ala. Hi'a to 
mpokuasai pai' mpewili' hawe'ea to ria 
hante lolita-na to mobaraka'. Ka'oti-na 
mpobohoi' manusia' ngkai jeko'-ra, 
hilou-imi mohura hi mali ngka'ana 
Alata'ala hi Pohuraa Kamagaua'-na 
hi suruga. “Mporata-i huraa to meliu 
kalangko-na ngkai huraa hawe'ea 
mala'eka, apa' hanga' to natarima 
ngkai Alata'ala meliu katebila'-na ngkai 
hanga' to rawai'-raka mala'eka. ? Uma 
hangkania Alata'ala mpololitai nau' 
hadua mala'eka hewa toi: "Iko-mi Ana'- 
ku, Eo toe lau kupo'Ana'-moko." Uma 
wo'o hangkania Alata'ala mpotompo'wiwi 
hadua mala'eka hewa tohe'i: "Aku' 

napoTuama, pai' Hi'a kupo'Ana'." 

Lolita toe mpotoa' Ana' Alata'ala-wadi. 

6 Pai' nto'u Alata'ala mpohubui Ana' 
Ulumua'-na tumai hi dunia', hewa toi 
lolita-na: "Hawe'ea mala'eka-ku kana 
mponyompa Ana'-ku tohe'ei." 7 Ane 
Alata'ala mpotompo'wiwi mala'eka, 
hewa toi lolita-na: "Alata'ala mpobabehi 
mala'eka-na jadi' pahawaa'-na to hewa 
ngolu' pai' to hewa jela' apu." 8Hiaa' hi 
Ana'-na toei, Alata'ala mpo'uli'-ki hewa 
tohe'i: "O Alata'ala! Iko Magau' duu' 
kahae-hae-na, moparenta-ko hante 
kanoa'-noa'-na. Iko mpokono kehi to 
monoa' pai' mpokahuku' kehi to bengku'. 
Toe-mi pai' Pue'-nu Pue' Alata'ala 
mpobila'-ko meliu ngkai doo-doo-nu: 
natuai-ko hante lana tanda pebila'-na, 
bona mpakagoe' nono-nu." 10 Na'uli' wo'o 
Alata'ala mpo'uli'-ki Ana'-na: "O Pue', 
Iko-mi to ngkai lomo'-na mpopajadi' 
dunia', pai' pale-nu moto-mi to mpajadi' 
langi'. 11 Hawe'ea toe mpai' bate mogero. 
Aga Iko, uma-ko mobali'. Langi' pai' 
dunia' jadi' hae hewa pohea, 12 nutilu' 
mpobaju, pai' nusampei to bo'u. Aga 
Iko, uma ria kabalia'-nu, pai' tuwu'-nu 
uma ria kahudua-na." 13 Uma-i ria 

Alata'ala mpololitai ba hadua mala'eka 
hewa to napololitai-ki Ana'-na toei, hewa 
tohe'i moni-na: "Mohura-moko hi mali 
ngka'ana-ku, duu'-na kupopengkoru 
hawe'ea bali'-nu hi Iko." 14 Ane hawe'ea 
mala'eka, pahawaa' Alata'ala-ra-wadi, to 
napahawa' mpotulungi tauna to mporata 
katuwua' to lompe' duu' kahae-hae-na. 
2 1 Jadi', apa' meliu kabohe tuwu'-na 
Yesus ngkai mala'eka-e, kana 
tapelompehi mpu'u-e' mpokakamu 
kareba to ta'epe-mi, nee-neo' mpai' 
kamolaa-laaa-ta ngkai pepangala'-ta. 
2 Apa' Atura Pue' to raparata hante 
wiwi mala'eka hi ntu'a-ta owi, uma 
ria kabalia'-na, pai' tauna to uma 
mpotuku' ba mpangala' bate mporata 
huku' ntuku' kehi-ra. 3Jadi', hangkedi' 
katomo-na pehuku' Alata'ala hi tauna 
to uma mposaile' kareba kalompea' to 
naparata Ana' Alata'ala hi kita'! Apa' 
meliu kalompe'-na kareba toe ngkai 
lolita to raparata mala'eka owi. Jadi', 
ane uma tasaile' kalompea' toe, bate 
uma-tale tebahaka ngkai huku'-e! Pue 
Yesus moto-mi to lomo'-na mpopalele 
kareba kalompea' toe. Pai' tauna to 
mpo'epe kareba toe ngkai wiwi-na 

moto-mi, hira' to mpotutura-taka, 
alaa-na ta'inca kamakono-na. “Pai' 
Alata'ala mporohoi tena posabi'-ra, apa' 
nawai'-ra baraka' mpobabehi wori' nyala 
tanda mekoncehi pai' anu mobaraka', 
pai' ria wo'o-ra to nabagii baraka' ngkai 
Inoha' Tomoroli' ntuku' konoa-na moto, 
bona ria pakulea'-ra mpobago bago-na. 
> Bela mala'eka to mporata kuasa ngkai 
Alata'ala bona moparenta hi dunia' to 
bo'u mpai', hewa dunia' to talolita toi-e. 
6 Kuasa toe mpai' nawai' Alata'ala hi 
manusia'. Hi rala Buku Tomoroli' ria 
lolita to mpakanoto toe, moni-na hewa 
toi: "O Pue' Ala, napa-ra-rawo manusia' 
pai" lue' nupenonoi-rae? Napa-i ana' 
manusia' pai'-i nutapari-e? ' Nupajadi'-i 
tepahi'ara' hangkedi' ngkai mala'eka, 
Nupomobohe-i pai' nuwai'-i huraa 
karabilaa'. 3 Nuwai'-i kuasa mpoparentai 
butu nyala-na." Jadi', to tabasa we'i: 
Pue' Ala mpowai' manusia' kuasa 
mpoparentai butu nyala-na. Batua-na, 
uma ria hanyalaa to uma hi rala kuasa 
manusia'. Hiaa' tempo toi, ko'ia tahiloi 
butu nyala-na hi rala kuasa manusia'. 
9 Aga tahilo-imi Yesus: bula-na tuwu' hi 
dunia' toi, tepahi'ara'-i hangkedi' ngkai 

mala'eka. Pai' tempo toi rapomobohe-imi 
pai'-i rawai' huraa karabilaa', apa' 
mporata-imi kaparia duu'-na mate. 
Apa' ngkai kabula rala-na Alata'ala, 
nabotuhi bona Yesus rapatehi jadi' tolo' 
woto hawe'ea manusia'. t? Alata'ala 
mpopajadi' butu nyala-na, pai' hawe'ea 
to ria mpotuku' kabotu'-na. Patuju-na, 
doko'-i mpo'ongko'-ra tauna napajadi' 
ana'-na pai' napomobohe-ra. Toe pai' 
nabotuhi bona Yesus kana mporata 
kaparia duu'-na mate. Masipato' lia 
kabotu'-na Alata'ala toe, apa' ngkai 
kaparia to narata Yesus toe, Yesus jadi' 
Topetolo' to uma ria kakuraa'-na, to 
mpotate ohea to tatara bona mporata 
kalompea'. '! Yesus mpomoroli'-ta 
ngkai jeko'-ta. Hi'a to mpomoroli' pai' 
kita' to napomoroli', hadua lau-damo 
Tuama-ta. Toe pai' uma-i me'ea' 
mpo'uli' kanapo'ompi'-ta. 12 Na'uli' 
Yesus mpo'uli'-ki Alata'ala hewa tohe'i: 
"Kupomobohe hanga'-nu hi ompi'- 
ompi'-ku. Hi poromua topetuku'-nu 
morona'-a mpo'une'-ko." 13 Na'uli' 
tena Yesus: "Poncarumakaa-ku, Pue' 
Alata'ala-wadi." Pai' hangkani tena-pi 
Yesus mpo'uli': "Ohe'i-ama, hangkaa- 

ngkania hante ana'-ana' to nawai'-ka 
Alata'ala." 14Tauna to nahanga' ana! 
toera, manusia' hante wotoloka' to kana 
mate. Jadi', toe-mi pai' Yesus wo'o 
mewali manusia' pai' tuwu' hibalia hante 
manusia', bona ngkai kamate-na nagero 
kuasa Magau' Anudaa', to mpokeni 
kamatea hi manusia'. 1? Kamatea-na 
toe-mi to napo'ohea mpobahaka-ta 
ngkai kamatea. Apa' ri'ulu, tuwu' hewa 
batua ncuu-ta, apa' mpoka'eka'-ta 
kamatea. 18Jadi', monoto-mi ta'inca: 
bela mala'eka to natulungi, kita' muli 
Abraham-hana to natulungi. 17 Toe pai' 
Yesus kana mewali manusia' pai' jadi' 
hibalia hante kita' ompi'-ompi'-na hi 
butu nyala-na, bona Hi'a jadi' Imam Bohe 
to ma'ahi' pai' to tida hi kampobago-na 
bago to nawai'-ki Alata'ala, mpohompo' 
jeko' ntodea. 18 Yesus mporata kaparia 
nto'u-na rasori, toe pai' ma'ala-i 
mpotulungi tauna to rasori, apa' Hi'a, 
mporata pesori wo'o-i-hawo. 

2 1 Ompi'-ompi' to napobagia Alata'ala 
pai' to nakio' mesua' hi suruga! 
Penoto' kahema-nai Suro Alata'ala pai' 
Imam Bohe to taparasaya, Hi'a-mi 
Yesus. 2Tida-i mpokamu bago to 

nahubui-ki Alata'ala, hewa Musa wo'o 
owi tida mpokamu bago-na mpewili' 
tomi Alata'ala--batua-na, mpewili' 
ntodea-na Alata'ala. 3 Penoto'-i Yesus, 
apa' masipato'-i mporata pebila' to 
meliu ngkai Musa, hewa hadua tauna 
to mpowangu tomi meliu karabila'-na 
ngkai tomi to nawangu. “Butu tomi, 
bate ria-hawo to mpobabehi. Aga to 
mpobabehi butu nyala-na, Alata'ala. 

> Musa tida mpokamu bago-na mpewili' 
ntodea Alata'ala, hewa hadua topobago 
to tida mpokamu bago-na hi rala tomi 
pue'-na. Pai' napa to nababehi Musa toe 
mpowalatu kalompea' to napopehuwu 
Alata'ala ngkabokoa'. S Hiaa' Kristus, 
bela-i muntu' topobago-wadi, Ana' 
Alata'ala mpu'u-i-hana, to tida mpokamu 
bago-na jadi' Pangkeni to mpohawai' 
hawe'ea ihi' tomi Alata'ala. Ihi' tomi 
Alata'ala toe, kita' toi-mi lau ompi', 
asala tida oa' nono-ta mposarumaka 
Yesus-wadi, pai' neo'-ta morara'. 7 Jadi', 
ompi'-ompi', pe'epei paresa' Inoha' 
Tomoroli' to te'uki' hi rala Buku Tomoroli' 
owi. Na'uli' hewa toi: "Eo toe lau, ane 
ni'epe-damo libu' Alata'ala-e, 3 neo' 
nipakatu'a nono-ni hewa ntu'a-ni owi, 

to nakeni nabi Musa malai ngkai tana' 
Mesir. Ntu'a-ni owi mposapuaka Alata'ala 
pai' rasori-i hi papada to wao' raponciloi- 
ki kamosabara-na. ? Na'uli' Alata'ala: 
'Ntu'a-ni mposori-a pai' mpemai-mai 
roe-ku, hiaa' bo rahilo hante mata-ra 
moto-mi napa to kubabehi-raka rala-na 
opo' mpulu' mpae. 19Toe pai' gigi 
nono-ku hi tauna toera, apa' mekahia' 
oa'-ra, oja'-ra mpotuku' konoa-ku. 

11 Moroe-a, pai' alaa-ku mosumpa, 
ku'uli': uma mpu'u-ra mpai' ma'ala 
mesua' hi rala ngata to ke kuwai'-raka, 
pai' uma-ra mporatai pento'oa dohe-ku.' 
" 12 Ompi'-ompi', pelompehi-koie', 
nee-neo' mpai' ria-koi to hewa toe 
kadada'a nono-ni, neo' mpai' ria-koi to 
uma mepangala' alaa-na nitiling kurihi-mi 
Alata'ala to Tuwu'! 13 Agina momerohoi 
ngkanono-koi butu-butu eo-na, bona 
neo' mpai' ria-koi to nabagiu jeko' 
duu'-na motu'a-mi nono-ni. Momerohoi 
ngkanono-koi bula-ni tuwu'-pidi hi tempo 
to rahanga' "eo toe lau,"--batua-na, 
bula-na ria-pidi loga-ni. 14 Apa' kita' 
tohe'i, mporata-tamo bagia hi rala 
Kristus, asala napa to taparasaya ngkai 
lomo'-na takakamu ncuu hante nono 

to uma morara' duu' hi ka'omea-na. 
15 Momerohoi ngkanono-koi butu-butu 
eo-na, hewa to te'uki' hi rala ayat to 
tabasa we'i to mpo'uli': "Eo toe lau, 
ane ni'epe-damo libu' Alata'ala-e, neo' 
nipakatu'a nono-ni, hewa ntu'a-ni owi to 
mesapuaka." 18 Apa' ane to Yahudi to 
napakeni nabi Musa malai ngkai tana' 
Mesir owi, ra'epe moto-mi libu' Alata'ala, 
tapi! ka'omea-na rasapuaka. !' Toe pai' 
nakaroe-ra rala-na opo' mpulu' mpae. 
Mate omea-ramo hi rala papada to wao' 
sabana jeko'-ra. 18To Yahudi toe-ramole 
to natoa' Alata'ala hante sumpa-na to 
mpo'uli': "Uma mpu'u-ra ma'ala mporata 
pento'oa dohe-ku." Uma-ra napiliu 
mporata pento'oa-na toe, apa' uma-ra 
mengkoru hi Hi'a. 19 Jadi', monoto-mi 
ta'inca ka'uma-ra rapiliu mesua' pai' 
mporata pento'oa dohe Alata'ala apa' 
uma-ra mepangala'. 
4 | Jadi', apa' lawi' ria-pidi janci 
Alata'ala to mpalogai-ta mporata 
pento'oa dohe-nae, toe pai' kana 
mo'inga' mpu'u-ta, nee-neo' mpai' ria 
nte hadua ngkai laintongo'-ta to hiloa-na 
uma-i mporatai. 2Apa' kita' toi, raparata 
wo'o-mitaka-tawo kareba lompe', hewa 

to Yahudi owi. Aga kareba lompe' toe 
uma mpokeni rasi' hi hira', apa' ra'epe 
mara-wadi-rana, uma rapangalai'. 

3 Muntu' kita' to mepangala'-wadi to 
mporata pento'oa dohe Alata'ala toe-e. 
Ane tauna to uma mepangala', uma-ra 
mporatai, ntuku' Lolita Alata'ala we'i 
to mpo'uli': "Moroe-a, pai' alaa-ku 
mosumpa, ku'uli': uma mpu'u-ra ma'ala 
mporata pento'oa dohe-ku." Hira' uma 
mporatai pento'oa, hiaa' ria ami'-mi 
pento'oa dohe Alata'ala to teporodo 
ngkai lomo' kajadi' dunia'. Apa' hi rala 
ono eo Alata'ala mpopajadi' langi' pai' 
dunia', pai' hi eo kapitu-na mento'o-imi. 
“Ria te'uki' hi rala Buku Tomoroli' lolita 
to mpokahangai' eo kapitu-na hewa 
toi: "Hi eo kapitu-na Alata'ala mento'o 
ngkai hawe'ea bago-na." ?Pai' Lolita 
Alata'ala to ta'epe we'i mpo'uli': "Uma 
mpu'u-ra ma'ala mporata pento'oa 
dohe-ku." S Hira', uma raratai pento'oa 
dohe Alata'ala apa' uma-ra mengkoru 
hi Hi'a. Tapi' patuju-na Alata'ala, kana 
ria tauna to mporata pento'oa toe. 

7 Toe pai' Alata'ala mpakatantu eo to 
ntani'-na wo'o, bona manusia' mporata 
pento'oa dohe-na. Eo to napakatantu, 

eo toe-mi lau ompi', hi eo kampo'epe-ta 
libu' Alata'ala. Apa' ba hangkuja atu 
mpae ngkabokoa' ngkai nabi Musa, 
Magau' Daud mpo'uki' Lolita Alata'ala 
to ta'epe-mi we'i to mpo'uli': "Eo toe 
lau, ane ni'epe-damo libu' Alata'ala-e, 
neo' nipakatu'a nono-ni." 3 Owi, Yosua 
to mpokeni-ra to Yahudi mesua' hi 
tana' Kanaan. Aga bela toe-wadi to 
ra'uli' pento'oa dohe Alata'ala. Ane ke 
toe-wadi pento'oa dohe Alata'ala to 
rajanci-e, ke uma-pi ria lolita Alata'ala 
to mpokahangai' eo ntani'-na. “Jadi', 
ria-pidi loga hi ntodea-na Alata'ala 
mporata pento'oa dohe-na. Pento'oa 
toe, hewa pento'oa-na Alata'ala hi 

eo kapitu-na. 10Apa' ane mento'o-ta 
dohe Alata'ala, batua-na, tabahakai- 
mi ncarumaka hi pobago-ta moto, 
ncarumaka hi Alata'ala-ta-damo. 
Ma'ala-mi ta'uli', mento'o-tamo ngkai 
bago-ta, hewa Alata'ala wo'o mento'o 
ngkai bago-na hi eo kapitu-na. tt Ngkai 
toe-mi ompi', mai-tamo mpohuduwukui 
bona tarata pento'oa dohe Alata'ala 
toe, nee-neo' mpai' ria-ta to ngkala'ura 
ngkai pepangala'-ta, hewa to Yahudi 
owi to uma mengkoru hi Alata'ala. 

12 Apa' Lolita Alata'ala, lolita to tuwu' 
pai' to mobaraka', meliu kabaka'-na 
ngkai piho' to baka' ntimalia. Apa' hewa 
piho' metohu' duu' rata hi pome'umpua' 
wuku pai' uta' wuku, wae wo'o Lolita 
Alata'ala metohu' duu' rata hi nono pai' 
kao'-ta. Lolita Alata'ala mpowile pekiri-ta 
pai' patuju to hi rala nono-ta. 3 Uma 
ria hanyalaa to tewuni hi poncilo-na. 
Butu nyala-na lonto' pai' morawa 

hi Hi'a. Hi Hi'a toe-imi mpai' kana 
tapangaku' kehi-ta. 14Jadi', ria-taka 
Imam Bohe to meliu mpu'u kabohe 
tuwu'-na: Hi'a-mi Yesus Ana' Alata'ala. 
Hilou-imi mpotara langi' pai' mesua' 

hi rala suruga mponyanyo Alata'ala 
jadi' Imam Bohe-ta to mpome'alai'-ta. 
Toe pai' kana taperohoi ngkakamu 
pepangala'-ta, pai' neo' tabahakai 
mpangaku' kaYesus-na Pue'-ta. 1> Apa' 
Imam Bohe-ta tohe'i-e, bela-i imam 

to uma mporasai kalentea-ta. Narasai 
moto, apa' rasori wo'o-imi-hawo hi 
butu nyala-na hewa kita', aga uma-i- 
hana mojeko'. !? Ngkai toe-mi ompi', 
neo'-tapa me'eka'. Daho'-tamo rata 

hi nyanyoa Alata'ala apa' Yesus-mi 
Imam Bohe-ta. Mai-tamo mpomohui' 

Alata'ala hi Pohuraa-na to hi suruga, 
apa' ma'ahi'-i. Mai-ta mpomohui'-i, bona 
tarasai ahi'-na, pai'-ta natulungi ngkai 
kabula rala-na, nto'u-na taparaluu. 
5 1 Butu dua Imam Bohe rapelihi ngkai 
laintongo' hingka manusia", pai'-ra 
ra'ongko' mpobago bago Alata'ala. 
Imam Bohe, pangkeni agama to 
mponyanyo Alata'ala mpokeni hanga' 
ntodea. Bago-ra, mposumale' porewua 
mpohompo' jeko' ntodea pai' mpotonu 
pepue' ntani'-na hi Alata'ala. ?Imam 
Bohe, manusia' wo'o-ra-wadi-rawo, pai' 
bate wori' wo'o-hawo kalentea-ra. Toe 
pai' ra'inca mpaka'olu kehi-ra mpewili' 
tauna to ko'ia monoto nono-ra pai' to 
ko'ia mpo'incai ohea to makono. 3Jadi', 
apa' lente moto wo'o-ra-rawo Imam 
Bohe toera-e, toe pai' kana mpotonu-ra 
pepue' mpohompo' jeko'-ra moto. 
Uma wule' pepue' ntodea to ratonu, 
tapi' pepue' mpohompo' jeko'-ra moto 
wo'o-rawo. “Pai' wo'o, uma-hawo ria 
tauna to mpo'ongko' moto-mi woto-na 
jadi' Imam Bohe. Tauna to jadi' Imam 
Bohe, Alata'ala-wadi-hana to mpo'ongko' 
pai' mpokio'-ra hi bago tohe'e, hewa to 
jadi' owi hi Harun. “Wae wo'o Kristus, 

uma-i mpokalangko woto-na moto, uma 
na'ongko' moto-mi woto-na jadi' Imam 
Bohe. Alata'ala-hana to mpo'ongko -i, 
na'uli'-ki: "Iko-mi Ana'-ku, Eo toe lau 
kupo'Ana'-moko." * Pai' hi ayat ntani'-na 
na'uli' wo'o Alata'ala: "Iko-mi imam 
duu' kahae-hae-na, hewa pobago-na 
Melkisedek owi." 7 Nto'u-na Yesus 
tuwu' rala dunia' tohe'i, me'au-i geo' 
mekakae pai' mpohowa' pomperapia'-na 
hi Alata'ala. Na'inca kamobaraka'-na 
Alata'ala mpobahaka-i ngkai kamatea, 
aga uma-i mpotuku' konoa-na moto, 
bate mengkoru-i hi konoa Alata'ala. Toe 
pai' Alata'ala mpo'epe pomperapia'-na. 
8 Nau' Ana' Alata'ala mpu'u-i, mporata 
kaparia wo'o-i-hawo, pai'-i mengkoru 

hi Alata'ala hewa manusia'. ?Pai' ngkai 
pengkoru-na toe, Yesus jadi' Topetolo' 
to uma ria kakuraa'-na, pai' pehupaa' 
katuwua' to lompe' duu' kahae-hae-na 
hi hawe'ea tauna to mengkoru hi 

Hi'a. 10 Pai' Alata'ala mpo'ongko'-i 

jadi' Imam Bohe hewa Melkisedek 

owi. 1! Ompi'-ompi', kakoo-kono-na, 
wori'-pidile ke to kulolita-kokoie 
mpotompo'wiwi Yesus pai' Melkisedek 
toe, aga mokoro mponotohi-kokoi 

apa' hewa to mengkawongo-koi, 
uma nita'a tilinga-ni mpo'epe tudui'. 
12 Mahae-mokoi mpotuku' Pue' Yesus. 
Kakoo-kono-na tempo-namile jadi' 
pangkeni Lolita Pue'-koie. Tapi' lence-na, 
kana mekaguru oa'-pidi-koi hi tau ntani'- 
na, apa' ko'ia oa' ni'incai mpu'u tudui' 
agama Kristen ngkai lomo'-na. Bangku' 
tudui' to mojoli ko'ia nituku' lompe', 
peliu-nami mpai' tudui' to mokoro! 
Hewa ana'lei-pidi-koi: ko'ia nikulei' 
mpokoni' koni' to mokara, ntii'-pidi to 
nikule'-na. 13Tauna to ntii'-hawo-le, 
ana'lei-ra-pidi. Batua-na, ko'ia monoto 
nono-ra mpoposisala napa to makono 
pai' napa to sala'. !#Koni' to mokara, 
bagia tauna to kama-mi. Batua-na, 
tauna to mpoinono pai' mpotuku' tudui' 
to makono, duu'-na monoto-ramo, 
ra'inca-mi mpoposisala kehi to lompe' 
pai' kehi to dada'a. 

1 Jadi', ompi'-ompi', agina tabahakai- 

mi ulu mpololita tudui' agama Kristen 
to lomo'-na, hewa tudui' hi tauna to lako' 
jadi' to Kristen, pai' mai-tamo mpololita 
tudui' kakaliliua-na. Tauna to lako' jadi' 
to Kristen kana ratudui' bona medea 
ngkai gau' to uma ria kalaua-na pai'-ra 

mepangala' hi Alata'ala. Ratudui'-ra bona 
mpopeniu' hi rala hanga' Pue' Yesus, 
pai' pangkeni agama mpojama woo'-ra. 
Ratudui'-ra napa tojadi' hi eo mpeno: 
Alata'ala mpotuwu' nculii' tauna to mate, 
pai' nahuku' tauna to dada'a kehi-ra 
duu' kahae-hae-na. Aga neo'-hawo 
tahulii' tudui' to lomo'-na toe. Mai- 
tamo mpololita tudui' kakaliliua-na, ane 
napalogai-ta-pidi Alata'ala. 2(6:1) 3 (6:1) 
4 Apa' ane tauna to tungkai' ngkala'ura 
ngkai pepangala'-ra, uma-rapa ma'ala 
ratete' nculii' bona medea-ra ngkai jeko'. 
Apa' ri'ulu, ria-ramo hi rala kabajaa-na, 
pai' rarasai moto-mi pegane' Alata'ala hi 
rala katuwu'-ra: ratarima wo'o-mi-rawo 
bagia ngkai Inoha' Tomoroli': ? ra'inca 
moto kalompe'-na Lolita Alata'ala, 

pai' rarasai hi rala katuwu'-ra baraka' 
to ngkai dunia' to rata mpai'. “Hiaa' 

oti toe, ane tungkai' ngkala'ura-ra 
ngkai pepangala'-ra, uma-rapa ma'ala 
ratete' nculii' bona medea-ra ngkai 
jeko'. Apa' ma'ala-mi ta'uli': mpoparika' 
nculii' lau-ramo Ana' Alata'ala, pai' 
raruge'-i hi mata ntodea. 'Tana' to jau 
na'udai pai' to nakatuwui' hinu'a to ria 
kalaua-na hi tauna topolia', tana' toe 

nagane' Alata'ala. 3 Aga ane tana' toe 
nakatuwui' jono' pai' rui-wadi, uma ria 
kalaua-na. Natotowi Alata'ala lau-imi 
mpai', pai' ka'omea-na oti rasuwe. 

3 Aga koi' ompi'-ompi' to kipe'ahi', nau' 
wae-mi lolita-kai, kisarumaka uma-koi 
hewa tana' to natotowi Alata'ala toe 
we'i. Ki'inca karia-na wua'-ni to meliu 
kalompe'-na, tetu-mi pepangala'-ni pai' 
kehi-ni to natao hi tauna to mporata 
kalompea' ngkai Alata'ala. 19 Alata'ala 
bate monoa'-i. Uma nalipo' bago-ni to 
nipobago-ki pai' ahi'-ni mpoka'ahi -i. 
Monoto kampoka'ahi'-ni Alata'ala, apa' 
wori' petulungi-ni hi himpau ompi' 
hampepangalaa'-ni, lompe' hi tempo to 
timpaliu-mi, lompe' hi tempo toi. H Aga 
kiperapi' mpu'u ompi', bona butu dua-ni 
mpohuduwukui mpobabehi oa' po'ingku 
to hewa toe duu' hi ka'omea-na, bona 
nirata mpu'u mpai' napa to nisarumaka 
ngkai Alata'ala. 12 Nee-neo' mpai' ria-koi 
to mengkawongo. Tuku'-mi-hana tonco 
tauna to mpangala' Alata'ala pai' to 
mosabara mpopea duu' kamporata-ra 
napa to najanci-raka. 18 Nto'u Alata'ala 
mpo'uli' janci-na hi Abraham, narohoi 
pojanci-na hante posumpa-na, na'uli': 

"Mpu'u-mpu'u ku'uli" kakupadupa'- 

na mpai' napa to kujanci-koko toi: 
kugane'-ko hante pegane' to bohe, 
pai" kupopomuli wori'-ko." Uma ria 

to meliu tuwu'-na ngkai Alata'ala, 

toe pai' mosumpa-i mpokahangai' 
woto-na moto. 14(6:13) P Abraham, 
tida-i mepangala' hi Alata'ala, duu'-na 
mporata-i to najanci-ki. 185 Ane rapa'-na 
manusia' mosumpa, biasa-na mosumpa-i 
ngkahangai' to meliu kabohe tuwu'-na 
ngkai hi'a. Sumpa-na toe mporohoi 
lolita-na bona uma-pi hema to mebaro. 
17 Wae wo'o Alata'ala: kampo'uli'-na 
janci-na hi Abraham pai' hi muli-na, 
doko' narohoi nono-ra bona ra'inca 
ka'uma-na mobali' kabotu'-na. Toe 
pai' narohoi tena lolita pojanci-na toe 
hante mosumpa. 18 Alata'ala, uma-i 
boa' mpo'uli' janci-na, uma wo'o-i boa' 
mpohowa' sumpa-na. Pai' lolita-na to 
ronyala toe uma mobali'. Jadi', ngkai 
pojanci pai' posumpa-na Alata'ala toe, 
moroho-mi nono-ta ompi'. Apa' kita' toi, 
tauna to mpopepotuwu' hi Alata'ala, 
tasarumaka Hi'a-damo to mpowai'-ta 
kalompea'. Ngkai pojanci pai' posumpa 
Alata'ala toe, terohoi-mi nono-ta bona 

neo' tabahakai ncarumaka Alata'ala 
pai' mpopea napa to najanci-taka hi 
eo mpeno-na. 19 Poncarumakaa-ta toe 
hewa parawatu to mpakatida nono-ta 
bona neo' mogego' pepangala'-ta. Hi rala 
Kemah Pepuea' to nawangu nabi Musa 
owi, ria kain porini-olo' to mpolawa' 
ohea manusia', bona neo'-ra mesua' 
hi rala Kamar to meliu tena Karoli'-na. 
Tapi' kita', uma ria to mpolawa' ohea-ta 
mpohirua'-ki Alata'ala. 20 Daho'-tamo 
mpohirua'-ki, apa' Yesus meri'ulu-imi 
mesua' hi ria, mpobea-taka ohea-ta 
bona tatuku'. Yesus-mi jadi' Imam 
Bohe-ta duu' kahae-hae-na, to hewa 
Melkisedek owi. 
1 Melkisedek toei, raja hi ngata Salem 
owi, pai' imam wo'o-i, to mpokamu 
bago mpepue' hi Alata'ala Topejadi'. 
Nto'u-na Abraham nculii' ngkai panga'ea 
mpodagi raja-raja, Melkisedek toe-imi 
to tumai mpotomu-i pai' mpogane -i. 
2 Oti toe, Abraham mpobagi rewa to 
narata hi rala panga'ea, pai'-i mpowai' 
hampobagiahampulu' hi Melkisedek. 
Hanga' Melkisedek, batua-na: "Magau' 
to monoa'." Pai' wo'o, apa' magau' 
hi ngata Salem wo'o-i, hanga'-na to 

hanyala: "Magau' to mpokeni kalompea' 
tuwu'," apa' batua-na hanga' Salem 
toe, kalompea' tuwu'. 3 Ane tabasa 
tutura-na, uma rakahangai' tuama-na 
ba tina-na ba tauna to mpomuli-ki, uma 
ria to mpotutura pontepu'ua tuwu'-na 
ba kahudua tuwu'-na. Ma'ala-mi ta'uli': 
Melkisedek toe hibalia hante Ana' 
Alata'ala, apa' jadi' imam ncuu-i duu' 
kahae-hae-na. “Jadi', hi tutura tohe'i 
tahilo kabohe tuwu'-na Melkisedek. 
Ane Abraham, bohe moto wo'o-hawo 
tuwu'-na, apa' hi'a to rapotuama 
hawe'ea to Yahudi. Aga nau' wae, 
Abraham mpobila'-i Melkisedek pai' 
nawai'-i hampobagiahampulu' ngkai 
rewa to narata hi rala panga'ea. ? Ntuku' 
atura agama Yahudi, hawe'ea to Yahudi 
kana mpewai' hampobagiahampulu' 
ngkai pomporataa-ra hi imam-imam 
muli Lewi. Nau' muli Abraham omea-ra, 
imam-imam mpesingarai' ada toe hi 
hingka ompi'-ra. SMelkisedek, bela-i 
muli Lewi. Aga nau' wae, mporata 
moto-i hampobagiahampulu' ngkai 
Abraham. Pai' wo'o, nau' Abraham 
mporata janci ngkai Alata'ala, bela 
Abraham to mpogane' Melkisedek, 

Melkisedek lau-di to mpogane' Abraham. 
7Pai' monoa' ta'inca, tauna to ragane! 
tepahi'ara' tuwu'-na ngkai topegane'. 
Jadi', Melkisedek meliu kabohe tuwu'-na 
ngkai Abraham. 3 Wae wo'o, Melkisedek 
meliu kabohe tuwu'-na ngkai imam- 
imam muli Lewi. Imam muli Lewi toera, 
mporata moto-ra hampobagiahampulu' 
ngkai doo-ra. Aga imam toera, bate 
mate moto wo'o-ra-wadi-rawo hewa 
manusia' biasa. Hiaa' Melkisedek 
mporata hampobagiahampulu' ngkai 
Abraham, pai' uma ria te'uki' hi rala Buku 
Tomoroli' to mpokahangai' kamate-na. 
Jadi', ma'ala ta'uli', tuwu' liu-liu-i-hana. 
Imam muli Lewi mporata moto-ra 
hampobagiahampulu' ngkai doo-ra. 

Aga ma'ala-mi ta'uli': imam muli Lewi 
toera mpobayari hampobagiahampulu' 
hi Melkisedek. t? Apa' Lewi toei, kumpu 
karolapi-na Abraham. Nto'u Melkisedek 
mpotomu Abraham, Lewi ko'ia putu, 

hi rala woto Abraham-i-pidi. Jadi', ane 
Abraham mpobayari hi Melkisedek, tantu 
Lewi pai' imam muli Lewi tepahi'ara' wo'o 
katuwu'-ra ngkai Melkisedek. t+! Nto'u 
Alata'ala mpowai' Atura-na hi to Yahudi, 
na'ongko' muli Lewi napajadi'-ra imam 

to mpohawai' ntodea mpotuku' Atura-na 
toe. Tapi' pobago imam toera uma 
mpomoroli' manusia' hi poncilo Alata'ala. 
Toe-mi pai' kana mehupa' imam to 
ntani'-nae. Imam to mehupa' toei, imam 
to hewa Melkisedek, bela-i muli Lewi 
hewa Harun. 12Jadi', ane imam-imam 
muli Lewi rasampei hante imam to 
ntani'-na, Atura Musa wo'o bate kana 
rasampei. 13To ratoa' hi rehe'i, Pue'-ta. 
Apa' ta'inca moto: Pue'-ta putu ngkai 
muli Yehuda-i, bela-i ngkai muli Lewi. 
Ko'ia ria hadua ngkai posantina Yehuda 
to ra'ongko' jadi' imam, apa' hi rala 
atura imam, uma ria hangkania Musa 
mpokahangai' posantina-na Yehuda. 
14(7:13) PJadi' hangkedi' kanoto-na 
karasampei-na Atura Musa pai' imam 
muli Lewi, apa' Imam Bohe-ta to lako' 
mehupa' toei, imam to hewa Melkisedek, 
bela-i ngkai muli Lewi. 18 Ra'ongko'-i jadi' 
imam, uma ntuku' atura to mpakatantu 
kamuli hema-nai. Ra'ongko'-i jadi" imam 
apa' ngkai kabaraka'-na pai' tuwu'-na 
to uma ria kahudua-na. t7 Apa' hi 

rala Buku Tomoroli' te'uki' hewa toi: 
"Iko-mi imam duu' kahae-hae-na, hewa 
pobago-na Melkisedek owi." 18 Uma-pi 

ria kalaua-na Atura Musa, apa' Atura 
toe uma-i bisa tapo'ohea mpomohui' 
Alata'ala--batua-na, uma-ta jadi' monoa' 
hi poncilo Alata'ala hi kampotuku'-ta 
Atura Musa. Toe pai' atura to ri'ulu toe 
rabahaka-mi pai' rasampei hante ohea 
to meliu kalompe'-na: Yesus mpowai'-ta 
poncarumakaa to meliu kalompe'-na, 
apa' ngkai petauntongoi'-na, ma'ala- 
tamo mpomohui' Alata'ala. 19 (7:18) 

20 Meliu ngkai toe, Yesus jadi' imam 
hante sumpa Alata'ala. Imam-imam to 
ntani'-na, uma-ra-hawo ra'ongko' jadi' 
imam hante sumpa. 21Tapi' kara'ongko'- 
na Yesus jadi' imam, ria-hana sumpa 
Alata'ala. Alata'ala mpo'uli'-ki hewa 

toi: "Mosumpa-ama Aku' Pue' Ala, pai' 
uma kubalii' lolita-ku: Iko-mi imam 
duu' kahae-hae-na." 22Jadi', ngkai 
posumpa-na Alata'ala toe, monoto-mi 
ta'inca: Yesus mporohoi pojanci to 
mpoposidai'-ta hante Alata'ala, pai' 
pojanci toe meliu kalompe'-na ngkai 
pojanci to ri'ulu, to nababehi Alata'ala hi 
to Yahudi. 2 Ria-pi hanyala: imam-imam 
muli Lewi wori'-ra, apa' tau biasa-ra 

to bate mate wo'o-ra-wadi-rawo. 

Uma ria to kaliliu pobago-ra: mate 

hadua, nasampei wo'o-mi kahadua-na, 
kawae-kawae-na. 24Hiaa' Yesus-hana, 
huraa-na uma mobali' pai' uma mentoli 
hi kahadua-na, apa' tuwu' liu-liu-i-hana. 
25 Toe pai' ria kuasa-na mpobahaka-ta 
ngkai huku' jeko'-ta pai' mpowai'-ta 
kalompea' hante uma ria kakuraa'-na, 
ane tamohui' Alata'ala hi rala hanga'-na. 
Apa' tuwu' liu-liu-i-hana, pai' tida-i 
mpome'alai'-ta hi nyanyoa Alata'ala. 

26 Jadi', Yesus toe-imi Imam Bohe 

to mpokule' mpotulungi-ta. Moroli'-i, 
uma ria sala'-na ba kakuraa'-na. Nau' 
manusia'-i, uma-i-hana mojeko' hewa 
manusia'. Ra'ongko'-imi hilou hi po'ohaa' 
to meliu kalangko-na ngkai hawe'ea to hi 
langi'. 2? Uma-i hewa imam-imam bohe 
to ntani'-na. Imam toera, butu eo-na 
mpotonu-ra pepue', lomo'-na pepue' 

to mpohompo' jeko'-ra moto ulu, pai' 
lako' mpotonu-ra pepue' to mpohompo' 
jeko' ntodea. Yesus, hangkani lau-i-wadi 
mpotonu pepue'-na hi Alata'ala, nto'u-na 
mpotonu woto-na moto bona rapatehi. 
Pepue'-na toe uma-pi mingki' rahulii' 
tena duu' kahae-hae-na. 28 Tauna to jadi' 
Imam Bohe ntuku' Atura Musa, tauna 
to lente, apa' manusia' biasa-ra-rawo. 

Aga ngkabokoa' ngkai Atura Musa toe, 
Alata'ala mpohowa' lolita posumpa-na, 
pai" hante lolita posumpa-na toe, 
mpo'ongko' Ana'-na moto-imi jadi' Imam 
Bohe. Pai' Ana'-na toei jadi' Topetolo' 
to uma ria kakuraa'-na pai' to tida duu' 
kahae-hae-na. 

1 Toi-mi poko lolita-ku: ria-taka- 

tana Imam Bohe-ta to hewa toe. 
Mohura-i hi mali ngka'ana Pohuraa 
Alata'ala hi suruga. ? Mpobago-i bago 
karapo'lmam-Bohe-na hi rala tomi to 
moroli', batua-na, tomi pepuea' to hi 
suruga. Tomi pepuea' toe-mi, poko 
tomi pepuea' to nawangu Alata'ala 
moto, bela tomi to nawangu manusia", 
hewa Kemah Pepuea' to nawangu Musa 
owi. 3 Butu dua Imam Bohe ra'ongko' 
bona mpotonu porewua pai' pepue' 
ntani'-na hi Alata'ala. Wae wo'o Yesus 
Imam Bohe-ta toe, kana ria wo'o-hawo 
pepue' to natonu hi Alata'ala, toe-mi 
woto-na moto. “Ane rapa'-na hi dunia' 
toi-i-pidi Yesus, ke uma-i jadi' imam, 
apa' ria-ramo imam to mpotonu pepue' 
hi Alata'ala ntuku' Atura Musa. ? Imam 
toera mobago hi rala tomi pepuea' to 
hi rala dunia' toi. Tomi pepuea' toe, 

hewa gambara-wadi to mpowalatu napa 
to hi suruga. Toe pai' kako'ia-na nabi 
Musa mpowangu Kemah Pepuea' owi, 
Alata'ala mpo'uli'-ki hewa toi: "Kiwoi-e'! 
Hawe'ea toe kana nubabehi ntuku' tonco 
to rapopohiloi-koko hi lolo bulu'!" 8 Aga 
pobago Yesus meliu kalompe'-na ngkai 
pobago imam to hi dunia' toi, apa' Yesus 
jadi' topetauntongoi' to mpoparata 
Pojanci Alata'ala to meliu kalompe'-na 
ngkai Pojanci to ri'ulu to naparata nabi 
Musa, apa' napa to najanci-taka Alata'ala 
ngkai petauntongoi'-na Yesus meliu 
kalompe'-na. ' Ane rapa'-na Atura Musa 
uma ria kakuraa'-na, ke uma-pi mingki' 
rapali' ohea to ntani'-na mpoposidai' 
manusia' hante Alata'ala. 3 Ntaa' 
narua'-di Alata'ala kasalaa' topetuku'-na, 
pai' na'uli'-raka hewa tohe'i: "Epe-e'! 
Rata mpai' tempo-na kubabehi Pojanci 
to bo'u hante hawe'ea to Yahudi, 
lompe' suku Israel lompe' suku Yehuda. 
9 Pojanci to bo'u toe mpai', uma hewa 
Pojanci to kubabehi hi ntu'a-ra owi nto'u 
kakutete'-ra malai ngkai tana' Mesir. 
Uma-ra tida mpotuku' Pojanci-ku to ri'ulu 
toe, alaa-na uma-pi kupewili'-ra. 10 Jadi', 
tohe'i mpai' Pojanci to kubabehi hante 


IBRANI 8.11-9.3 1058 


to Israel hi eo-eo to tumai: hawa'-ku 
kutu'u hi rala pekiri-ra pai' ku'uki' hi rala 
nono-ra. Aku' jadi' Pue'-ra, pai' hira' jadi' 
ntodea-ku. !! Nto'u toe mpai', uma-rapa 
mingki' mometudui' himpau ompi'-ra pai' 
doo-ra bona ra'inca-a. Apa' hawe'ea-ra 
mpo'inca-ama, lompe' batua lompe' 
maradika. 12 Nto'u toe mpai', ku'ampungi 
moto sala'-ra, pai' tungkai' kulipo'-mi 
jeko'-ra." Hewa toe-mi ponguli' Pue'. 
13 Jadi', ompi'-ompi', hi rala Lolita Pue' 
toe we'i lau, Alata'ala mpotompo'wiwi 
Pojanci to bo'u, pai' hante lolita-na toe 
na'uli' Pojanci to ri'ulu kana rasampei 
apa' hae-mi. Jadi', Pojanci to hae toe 
uma-pi rapake', bate ratadi pai' rasampei 
hante to bo'u-mi. 

Ane Pojanci Alata'ala to naparata 

Musa hi to Yahudi owi, ria ada 
mpepue'-ra, pai' ria wo'o tomi pepuea'- 
ra to rababehi manusia'. 2Tomi 
pepuea'-ra toe, tomi to rahanga' Kemah 
Pepuea'. Hi rala-na, ria romeha' kamar. 
Kamar to lomo'-na rahanga' Kamar 
Tomoroli'. Hi rala kamar toe, ria pontu'ua 
lampu, pai' ria wo'o meja' pontu'ua roti 
to rapopenyompa hi Alata'ala. 3 Hi rala 
kemah toe, ria hantau kain porini-olo'. 

Tono' hi rala porini-olo' toe, ria kamar to 
rahanga' Kamar to meliu tena Karoli'-na. 
4Hi kamar toe, ria meja' pontunua 
dupa' to rababehi ngkai bulawa, pai' 

ria wo'o peti' to rahanga' Peti' Pojanci. 
Peti' toe ralapii hobo' hante bulawa, 

hi mali-na pai' hi rala-na. Hi rala-na, 

ria batili bulawa to ihia' pongkoni' to 
rahanga' manna, pai' ria wo'o lua' Harun 
to mohulu owi, pai' watu rompepa' to 
rapo'ukii' hampulu' parenta to ngkai 
Alata'ala. ?Hi lou' peti' toe, ria romeha' 
lence mala'eka, to rahanga' kerub. Pani' 
kerub toera mobini' mpokamoui lou' 
peti', apa' hi lolo lou' toe mehupa' pehini- 
na Alata'ala. Lou' peti' toe rahanga' lou' 
pohompo' jeko'. Aga hawe'ea toe uma-pi 
ulu talolita ntarurua' hi rehe'i. *Hewa 
toe-mi po'atoro'-na Kemah Pepuea' owi. 
Ane ra'atoro'-damo omea, butu-butu 
eo-na imam biasa mesua' hi kamar to 
lomo'-na mpobago bago-ra. ” Aga to 
ma'ala mesua' hi kamar karomeha'-na, 
muntu' Imam Bohe-wadi. Mesua-i, 
hangkani-wadi rala-na hampae, pai' 
uma-i ma'ala mesua' ane uma-i ngkeni 
raa'. Raa' toe, raa' porewua to natonu 
hi Alata'ala bona mpohompo' sala'-na 

moto, pai' sala'-ra ntodea to uma-hawo 
ratungkai'. 9 Hante ada tohe'e, Inoha' 
Tomoroli' mpotudui'-ta hewa toi: ane 
da rii-ria-pidi kamar to lomo'-na, 
manusia' ko'ia rapiliu mesua' hi rala 
Kamar to meliu tena Karoli'-na bona 
mpomohui' Alata'ala. ? Hawe'ea toe jadi' 
lolita rapa' to mpotudui'-ta to tuwu' 
tempo toi. Batua-na: uma-ta ma'ala 
mpomoroli' nono-ta hi poncilo Alata'ala 
hi kampotonu-ta porewua pai' pepue' 
ntani'-na hi Hi'a. 1? Apa' hawe'ea ada 
toe, ada to mpobelahi wotoloka'-ta-wadi, 
hewa rapa'-na ada pai' palia hi pongkoni' 
pai" ponginu, pai' wori' nyala ada peniu' 
agama. Alata'ala mpowai' ada toe 

hi topetuku'-na bona ratuku' bula-ra 
mpopea tempo-na nababehi pojanci 

to bo'u, aga hudu ree-wadi kalaua-na 
ada toe. '! Tapi' hewa toe lau, rata-imi 
Kristus jadi' Imam Bohe to mpokeni 
kalompea' to tarata mpai' hi eo mpeno. 
Mesua'-imi hi rala Kemah Pepuea' to 

hi suruga, to meliu-hana kalompe'-na, 
pai' meliu kamoroli'-na ngkai Kemah 
Pepuea' to nawangu Musa owi. Apa' 
tomi pepuea' to napesuai' Kristus toe, 
bela to rababehi manusia'--batua-na: 

uma ngkai dunia' toi. 12Mesua'-i hi rala 
kemah toe, kaliliu hi rala Kamar to meliu 
tena Karoli'-na mponyanyo Alata'ala. 
Pai' raa' to nakeni mesua', bela raa' 
laki kebe' ba raa' ana' japi. Mesua'-i 
ngkeni raa'-na moto-mi. Pesua'-na toe, 
hangkani lau-wadi, pai' uma-pi mingki' 
rahulii', apa' hante raa'-na to nakeni toe, 
natolo'-mi jeko'-ta duu' kahae-hae-na. 
13 Ntuku' Atura Musa, ane ria tauna 

to masala' ntuku' atura agama, laki 
kebe' ba pamawa japi kana rasumale' 
pai' raa'-na rahiwei-raka. Pai' hama'a 
ana' japi ratunu duu'-na jadi' awu, pai' 
awu-na rahawui'-raka. Jadi', ane raa' 
pai' awu toe ma'ala rapake' mpobohoi' 
tauna to masala' ntuku' atura agama 

to mpokahangai' wotoloka'-ta-wadi, 

14 peliu-liu-nami raa' Kristus! Hante 
pekeni Inoha' Tomoroli' to tuwu' duu' 
kahae-hae-na, Kristus mpotonu woto-na 
moto-mi hi Alata'ala raponcawa pepue' 
to uma ria kakuraa'-na. Raa'-na toe 
mpobohoi' nono-ta ngkai hawe'ea gau' 
to uma ria kalaua-na, bona ma'ala-tamo 
mepue' hi Alata'ala to Tuwu'. 1? Bula-na 
ria-pidi pojanci to lomo'-na to naparata 
Musa, manusia' mpotiboki Atura Pue'. 

Toe pai' Kristus mate mpotolo' manusia' 
ngkai petibokia-ra toe, pai'-i jadi' 
topetauntongoi' to mpoparata Pojanci 
to bo'u, to mpoposidai' manusia' hante 
Alata'ala. Nababehi toe bona hawe'ea 
tauna to nakio' Alata'ala mporata rasi' 
to tida duu' kahae-hae-na, hewa to 
najanci Alata'ala hi ana'-ana'-na. 185 Ane 
rapa'-na ria hadua totu'a to doko' 
mpobagi rewa-na hi ana'-ana'-na, 
nababehi ami' sura po'iwili to mpakanoto 
pobagi rewa-na. Aga sura po'iwili toe 
uma ulu rapake' ane tuwu -i-pidi. Ane 
mate-ipi topo'iwili toei, lako' ma'ala-di 
rapake' sura po'iwili-na. Jadi', kana 

ria kamatea bona sura po'iwili ma'ala 
rapake'. 17 (9:16) 18 Wae wo'o Pojanci to 
ri'ulu to naparata nabi Musa: bate ria 
to mate mporohoi Pojanci toe. To mate 
toe, porewua to rasumale'. Hewa toi 
tutura-na: 19 Ka'oti-na Musa mpoparata 
hawe'ea parenta to hi rala Atura Pue' 
hi hawe'ea to Yahudi, kana'ala'-nami 
raa' ana' japi pai' raa' laki kebe' pai' 
nagalo hante ue. Oti toe, na'ala' wo'o 
kowo' hisop to ratomo' hante wulu 
bima to molei, nalolo' hi rala raa', 

pai' nahiwe hi Buku Atura Pue' pai' hi 

ntodea. 20 Bula-na Musa mpobabehi 
toe, na'uli': "Ohe'i-mi raa' to mporohoi 
Pojanci Alata'ala hi koi', bona nituku'." 
21 Hangkani wo'o, hante ada to hibalia, 
Musa mpohiwe raa' hi Kemah Pepuea' 
pai' hi hawe'ea rewa to rapake' mepue' 
hi Pue' Ala. 22? Ma'ala-mi ta'uli' hewa toi: 
ntuku' Atura Musa, neo' butu nyala-na 
kana rabohoi' hante raa'. Ane uma ria 
poraa', uma te'ampungi jeko'-ta. 23 Ane 
Kemah Pepuea' to hi dunia' toi pai' rewa 
to hi rala-na, hawe'ea toe mpowalatu 
napa to hi suruga. Kemah to hi dunia' 
toi kana rabohoi' hante raa' porewua to 
rapopenyompa hi Alata'ala. Tapi' ane 
tomi pepuea' to hi suruga-hana, kana ria 
pepue' to meliu kalompe'-na. 2 Apa' tomi 
pepuea' to napesuai' Kristus, bela tomi 
to rababehi manusia' to mpowalatu tomi 
pepuea' to hi suruga. Mesua' hi suruga 
mpu'u-i-hana. Tempo toi, ria-imi hi 
nyanyoa Alata'ala mpome'alai'-ta. 25 Ane 
Imam Bohe agama Yahudi, butu-butu 
mpae-nai mesua' hi rala Kamar to meliu 
tena Karoli'-na, mpokeni raa' porewua- 
-bela raa'-na moto. Hiaa' Kristus-hana, 
uma-i wori' ngkani mpotonu woto-na 

hi Alata'ala. ?? Apa' ane ke hewa toe, 

tantu ngkai lomo' kajadi' dunia' ke wori' 
ngkani wo'o-i-hawo mporata kaparia 
duu'-na mate. Jadi', hi tempo kamohua' 
Eo Kiama toi-e, mehupa' hangkani 
lau-i-wadi hi rala dunia' toi bona mpopori 
jeko' manusia' hi kampewai'-na woto-na 
rapatehi. 2? Ntuku' hawa' Alata'ala, 
manusia' hangkani kana mate, pai' 
oti toe nabotuhi kara-kara-ra. 28 Wae 
wo'o Kristus, hangkani-i-wadi mpotonu 
woto-na hi Alata'ala bona mpokolo 
jeko' ntodea. Pai' rata mpai' tempo-na, 
mehupa'-i karongkani-na hi dunia' toi. 
Katumai-na toe mpai', uma-pi bona 
mpokolo jeko'. Tumai-i toe mpai', 
mpokeni kalompea'-i-damo hi tauna to 
mpopea karata-na. 
10 1 Atura Pue' to naparata Musa, 
hewa gambara-wadi. Hi Atura toe, 
ko'ia ta'incai mpu'u kalompea' to tarata 
ngkai Kristus. Tahilo kao'-na-wadi, 
bela lence-na mpu'u. Ntuku' Atura 
Musa toe, butu-butu mpae-na tauna 
to doko' mpomohui' Alata'ala mpokeni 
pepue'-ra to hibalia oa'-wadi, aga 
uma-ra jadi' monoa' hi poncilo Alata'ala 
hi kampokeni-ra pepue' toe. 2Ane ke 
rapa'-na tauna to mepue' hewa toe 

tebohoi' mpu'u-ramo ngkai jeko'-ra, ke 
rabahakai-mi mpokeni pepue'-ra, apa' 
ra'inca kate'ampungi-nami jeko'-ra pai' 
uma-pi rapoinono oa' kamojeko'-ra. 

3 Ntaa' uma-di hewa toe-e. Ngkai pepue' 
to rakeni butu-butu mpae-na toe, 
rakiwoi oa' kamojeko'-ra. #Apa' raa' 
japi pai' raa' kebe' uma-hawo mpopori 
jeko'. ?Toe-mi pai' karata-na Kristus hi 
rala dunia', na'uli' mpo'uli'-ki Alata'ala 
hewa toi: "Uma nuperapi' pepue' pai' 
penyompa, uma nupokonoi pepue' 

to ratunu ba porewua to rasumale' 
mpohompo' jeko'. Aga woto-ku moto-mi 
nuporodo hewa pepue' to nupokono. 
(10:5) “Toe pai' ku'uli': Oi-ama 
Alata'ala, tumai-ama mpobabehi konoa- 
nu, hewa to te'uki' ami'-mi hi rala Buku 
Tomoroli' to mpotompo'wiwi-a." 8 Lomo'- 
na na'uli' Kristus hewa toi: Alata'ala 
uma mperapi' pepue' pai' penyompa, 
pai" uma napokonoi pepue' to ratunu 
ba porewua to rasumale' mpohompo' 
jeko'--hiaa' hawe'ea pepue' toe we'i 

lau ratonu ntuku' Atura Pue' to na'uki' 
Musa. ?Oti toe, na'uli' wo'o-mi: "Oi- 
ama Alata'ala, tumai-ama mpobabehi 
konoa-nu." Ada to ri'ulu uma-pi natuku', 

mpobabehi konoa Alata'ala-i-damo. 

10 Yesus Kristus, nababehi mpu'u-mi 
konoa Alata'ala: woto-na moto-mi 
napopenyompa hangkani lau-wadi hi 
Alata'ala. Pai' ngkai pobabehi-na toe, 
napomoroli'-tamo duu' kahae-hae-na. 
11 Hawe'ea imam agama Yahudi, butu- 
butu eo-nara mokore mpokamu bago-ra, 
pai' wori' ngkani-ra mpotonu pepue' to 
hibalia oa'-wadi--hiaa' pepue'-ra toe 
uma oa'-wadi mpopori jeko'. 12Tapi' 
Kristus-hana, hangkani lau-i-wadi 
mpotonu woto-na rapatehi mpohompo' 
jeko' manusia', pai' pobabehi-na toe 
uma-pi mingki' rahulii' duu' kahae- 
hae-na. Ka'oti-na mpotonu pepue'-na, 
mohura-imi hi mali ngka'ana Alata'ala, 
apa' hudu-miki bago-na. 13 Wae lau 
Kristus mpopea tempo-na Alata'ala 
mpopengkoru hawe'ea bali'-na hi Hi'a. 
14 Jadi', ngkai kamate-na to hangkani 
lau-wadi toe, napomoroli'-tamo ngkai 
jeko'-ta pai' napomonoa'-ta hi poncilo 
Alata'ala, uma-pi ria kakuraa'-ta, duu' 
kahae-hae-na. P Jadi', uma-pi mingki' 
ria pepue' ntani'-na mpohompo' jeko'-ta. 
Hono'-mi Yesus. Pai' tudui' tohe'e 
narohoi wo'o-hawo Inoha' Tomoroli'. Hi 

rala Buku Tomoroli', na'uli'-taka hewa 
toi: 18 "Tohe'i mpai' Pojanci to kubabehi 
hante hira' hi eo-eo to tumai. Hawa'-ku 
kutu'u hi rala nono-ra, pai' ku'uki' hi rala 
pekiri-ra." Hewa toe-mi ponguli' Pue'. 
Oti toe, na'uli' wo'o: 17 "Jeko'-ra pai' 
sala'-ra tungkai' kulipo'-mi." 18Jadi', ane 
ntoa' te'ampungi-mi jeko' pai' sala'-tae, 
uma-pi mingki' ria pepue' ntani'-na 
mpohompo' jeko'-e. 1? Ompi'-ompi'! Ane 
Imam Bohe mesua' hi rala Kamar to 
meliu tena Karoli'-na, kana mpokeni raa' 
porewua-i. Wae wo'o kita': ngkai raa' 
kamate-na Yesus, uma-tapa me'eka' 
mpomohui' Alata'ala, daho'-tamo 
mponyanyo-i. 20 Ma'ala-ta mponyanyo-i, 
apa' mpotara ohea to bo'u-tamo. Ohea 
toe, ohea to natate-taka Yesus, to 
ngkeni-ta hi katuwua' to lompe'. Hi rala 
tomi pepuea' to Yahudi owi, kain porini- 
olo' mpolawa' ohea ntodea mesua' hi 
rala Kamar to meliu tena Karoli'-na. Tapi' 
kita', uma-pi ria to mpolawa' ohea-ta 
mpomohui' Alata'ala, apa' Yesus-mi 
mpobea-taka ohea mpomohui'-i, apa' 
napewai'-mi woto-na rapatehi. 21 Yesus 
toe-imi to jadi' Imam Bohe to mpohawai' 
ihi' tomi Alata'ala--batua-na, kita' toi-mi 

lau. 2? Nono-ta napomoroli' hante raa'-na 
bona ta'inca ka'uma-napi ria kasalaa'- 
ta. Woto-ta naniu' hante ue tanda 
kanabohoi'-ta. Toe pai' ku'apui nono-ni 
ompi', mai-tamo mpomohui' Alata'ala 
hante nono mpu'u pai' hante pepangala' 
to uma-pi morara'. 23 Neo' tabahakai 
ncarumaka Yesus, tapangaku' kahi'a-na 
Pue'-ta, apa' Alata'ala mpopadupa' oa' 
janci-na hi kita'. 2? Kana momepe'ili'-ta 
pai' mome'apui ngkanono-ta bona 
mpoka'ahi' doo-ta pai' mpobabehi 
po'ingku to lompe'. 2? Neo' tabahakai 
mogampara hangkaa-ngkania, hewa 
to rababehi tauna hantongo'. Kana 
tida-ta morumpu pai' momerohoi 
ngkanono, peliu-liu-nami hi tempo toi, 
apa' ta'inca moto neo' rata-imi Pue'. 

26 Neo' nibahaka pepangala'-ni ompi'. 
Apa' ane mpolia' ta'epe pai' ta'inca-mi 
kareba to makono to ngkai Pue'-e, pai' 
oti toe tatungkai' moto mposapuaka-i, 
uma-pi-hana ria pepue' ntani'-na to 
ma'ala mpohompo' jeko'-ta. 27 Ane 
hewa toe kehi-ta, bate me'eka'-ta 
mpopea tempo-na Alata'ala mpohurai 
kara-kara-ta, me'eka'-ta mpoka'eka' 
pehuku'-na to hewa apu to wewo'--apa' 

gaga pehuku'-na mpohuku' tauna to 
mpo'ewa-i. 28 Tauna to uma mposaile' 
Atura Musa owi, ane ria-mi rodua ba 
tolu tauna to mposabii' kamakono-na 
mpu'u-i masala', uma ria ampungia-na, 
bate rahuku' mate-i. 2? Ane hewa toe-mi 
huku' tauna to uma mposaile' Atura 
Musa, peliu-liu-nami mpai' tauna to 
mpobahaka pepangala'-ra hi Yesus. 
Tauna toera, hewa to mpopongko lau-mi 
Ana' Alata'ala. Ra'uli'-rana, uma ria 
kalaua-na raa' Yesus to mporohoi Pojanci 
Alata'ala pai' to mpomoroli'-ra. Mporuge' 
lau-ramo Inoha' Tomoroli' to nawai'-taka 
Alata'ala ngkai kabula rala-na. Tantu 
meliu kagaga pehuku'-na Alata'ala hi 
tauna to hewa toe kehi-ra. 88 Jadi', 

neo' mpu'u tabahaka pepangala'-ta 
ompi', apa' ta'inca moto-mi Lolita Pue' 
to mpo'uli': "Aku' to mpehawai, Aku' to 
mpohuku'." Pai' te'uki' wo'o hewa toi: 
"Pue' mpohurai kara-kara ntodea-na." 
31 Uma mowo kame'eka'-ta, ane hewa 
toe mpu'u sala'-ta, pai'-ta nahuku' 
Alata'ala to Tuwu'. 32 Kiwoi-koi ompi' 
tempo kamporata-ni kabajaa-na. Nto'u 
toe, wori' kaparia mporumpa'-koi sabana 
petuku'-ni hi Pue'. Aga nau' wae, uma-koi 

ngkala'ura, bate tida oa'-koi mpotuku'-i. 
33 Ria-koi to raruge' pai' rabalinai' hi 
mata ntodea, ria wo'o-koi to mpotulungi 
doo-ni to rabalinai', duu'-na koi' lau 
wo'o-mi to rakahurui. 3#Towe wo'o 
nono-ni mpenonoi tauna to ratarungku' 
sabana petuku'-ra hi Pue' Yesus. 
Kararampaki-na rewa-ni, uma nitapari, 
goe' moto-koi, apa' ni'inca karia-na 
timamahia-ni to meliu kalompe'-na pai' 
to tida duu' kahae-hae-na. 3? Nto'u toe 
ompi', moroho mpu'u pepangala'-ni hi 
Pue'. Jadi', pepangala'-ni to moroho toe 
neo'-hawo nibahaka, apa' ane tida-koi 
mepangala', bohe mpai' hiwili-na. 

39 Kana tida-koi mepangala' nau' ba 
napa-napa to jadi', tuku' ncuu-mi konoa 
Alata'ala, duu'-ni mporata to najanci- 
kokoi. 3” Uma-pi mahae, madupa' Lolita 
Alata'ala to mpo'uli': "Bate tumai-ile to 
tumai-e, uma-ipi mahae rata, uma-i 
leba' ntalu'aa'. 33Tauna to monoa' hi 
poncilo-ku, mporata-ra katuwua' to 
lompe' ngkai pepangala'-ra. Aga ane 
ria to ngkala'ura, uma-ra kupokonoi." 
33 Kita' tohe'i ompi', bela-ta tauna to 
ngkala'ura pai' to rahuku'. Kita' toi tauna 

to mepangala' pai' to mporata katuwua' 
to lompe'. 
1 1 ' To ra'uli' pepangala', batua- 
na: napa to tasarumaka hi 
Alata'ala, taparasaya bate madupa' 
mpai'. Pepangala', batua-na: nau' 
ko'ia tahiloi lence-na to tapopea, 
monoa' hi rala nono-ta karia-na mpai'. 
2 Ngkai pepangala'-ra, tauna tempo 
owi napokagoe' Alata'ala. 3 Ngkai 
pepangala'-ta, ta'inca langi' pai' dunia' 
napajadi' Alata'ala hante lolita-na-wadi. 
Jadi', hawe'ea to tahilo, nababehi ngkai 
to uma kahiloa. “Ngkai pepangala'-na 
Habel, pai'-i mpotonu pepue'-na hi 
Alata'ala to meliu kalompe'-na ngkai 
pepue' to natonu Kain tuaka-na. 
Ta'inca kamepangala'-na, apa' Alata'ala 
goe' mpotarima pepue'-na, pai' ngkai 
pepangala'-na toe, Alata'ala mpo'uli' 
kamonoa'-na. Mate-imi Habel, aga 
ma'ala-mi ta'uli' mololita-i-pidi duu' 
tempo tohe'i. ? Ngkai pepangala'-na 
Henokh, uma-i-hana mate, ra'ongko' 
tuwu'-tuwu'-i ngkai dunia' toi. Uma 
hema to mporua' woto-na, apa' 
Alata'ala mpo'ongko'-i ngkai dunia' 
toi. Hi rala Buku Tomoroli' te'uki': 

kako'ia-na Henokh ra'ongko', Alata'ala 
mpokagoe'-i. "Jadi' monoto-mi ta'inca 
karia pepangala'-na, apa' uma ria 
tauna to napokagoe' Alata'ala ane 
uma-ra mepangala'. Apa' tauna to dota 
mpomohui' Alata'ala kana mparasaya 
hewa toi: Alata'ala bate ria, pai' bate 
nahiwili kehi butu dua tauna to mpu'u- 
mpu'u mpopali'-i. 'Ngkai pepangala'-na 
Nuh, pai'-i mengkoru hi hawa' Alata'ala. 
Alata'ala mpo'uli'-ki karia-na mpai' ue 
mowo' to mpoliu' dunia'. Jadi', nau' 
ko'ia nahiloi kadupa'-na, natuku'-mi 
hawa' Alata'ala, pai' nababehi sakaya 
to bohe, bona hi'a hante tobine-na pai' 
ana'-ana'-na uma mate matala. Ngkai 
pepangala'-na, hawe'ea tauna hi dunia' 
rahuku', aga hi'a-hana, monoa'-i hi 
poncilo Alata'ala. 3 Ngkai pepangala'-na 
Abraham, natuku' hawa' Alata'ala. 
Alata'ala mpokio'-i pai' nahubui-i 

hilou hi ngata to molaa, na'uli'-ki: 
"Ngata toe mpai' ria, jadi' bagia-nu pai' 
muli-muli-nu." Jadi', nau' uma na'incai 
hiapa kahilouaa-na, pe'ongko'-nami 
hilou ntuku' hawa' Alata'ala. ?Karata-na 
hi ngata toe, napangala' oa' janci 
Alata'ala to mpo'uli' katana'-na toe 

mpai' jadi' bagia-na pai' bagia muli-na. 
Alata'ala mojanci hewa toe wo'o hi 

ana' Abraham to rahanga' Ishak pai' 
kumpu-na to rahanga' Yakub. Tapi' nau' 
tana' toe bagia-ra moto ntuku' janci 
Alata'ala, mo'oha'-ra hewa torata-wadi 
hi tana' toe. Mo'oha'-ra hi rala kemah. 
10 Abraham mo'oha' hi rala kemah, apa' 
napopea-pidi ngata to moroho parawatu- 
na, to napajadi' pai' to nawangu Alata'ala 
moto. 11 Ngkai pepangala'-ra, nau' 
tu'a-imi Abraham, pai' Sara lalo wo'o-i, 
mporata moto-ra karohoa mporata 
ana'. Toe jadi' apa' monoto hi nono 
Abraham kanapadupa'-na moto mpai' 
Alata'ala janci-na. 12Nto'u toe, hewa to 
mate-mi woto-na Abraham apa' tu'a-imi. 
Aga nau' wae, apa' lawi' ria-hana 
pepangala'-na, ngkai Abraham toe-imi 
mehupa' wori' muli-na, to uma tebila' 
kadea-ra, hewa kawori' betue' hi langi', 
pai' hewa kawori' wo'one hi wiwi" tahi". 
13 Hawe'ea tauna toera tida mepangala' 
duu' hi kamatea-ra, ko'ia raratai napa to 
najanci-raka Alata'ala. Ma'ala-mi ta'uli': 
rahilo ngkawao-pidi kadupa'-na. Ra'inca 
moto kamahae-na-pidi kadupa'-na, 

aga nau' wae uma morara' nono-ra hi 

pojanci Alata'ala. Goe' moto-ra mpopea 
kadupa'-na, pai' ra'uli': katuwu'-ra 

hi dunia' toi hewa torata to mo'oha' 
hampai'-wadi. 14Tauna to mpo'uli' 
hewa toe, monoto-mi kampopali'-ra 
ngata to rakatidai. 1? Bela ngata to 
rapalahii-mi wengi to rakalentorai. Apa' 
ane ke ngata toe to rakalentorai, ria 
moto loga-ra nculii' hi ngata toe. 16 Bo 
ngata to rakalentorai toe, ngata to meliu 
kalompe'-na, toe-mi ngata suruga. Toe 
pai' Alata'ala uma me'ea' rakahangai' 
Pue'-ra, apa' naporodo-miraka hi suruga. 
17 Ngkai pepangala'-na Abraham, pai'-i 
mpotonu Ishak ana'-na naponcawa 
pepue'-na hi Alata'ala, nto'u Alata'ala 
mponciloi pepangala'-na. Lomo'-na 
Alata'ala mpo'uli'-ki hewa toi: "Ngkai 
ana'-nu tetu-mi mpai', mporata-ko 
muli to wori', hewa to kujanci-kokoe." 
Aga nau' wae, sadia moto-i Abraham 
mpotonu ana'-na to hadudua toe 

bona rasumale'. 18 (11:17) 1? Apa' 
na'uli' Abraham, mobaraka' moto-i 
Alata'ala mpotuwu' nculii' Ishak ngkai 
kamatea-na. Jadi', ma'ala-mi ta'uli': 
narata nculii' moto ana'-na ngkai 
kamatea. 20 Ngkai pepangala'-na Ishak, 

pai'-i mpogane' Yakub pai' Esau, pai'-i 
mpolowa napa to jadi' hi eo mpeno-na. 
21 Ngkai pepangala'-na Yakub, kaneo'-na 
mate-imi nagane'-ramo ana' Yusuf 

to rodua, pai'-i mponyompa Alata'ala 
bula-na mpetituku woo'-na hi wuntu 
lua'-na. 22Ngkai pepangala'-na Yusuf, 
nto'u neo" modupe'-mi inoha'-na, nalowa 
ami' palai-ra mpai' muli Israel ngkai 
tana' Mesir. Pai'-i mo'iwili na'uli': "Ane 
malai-pokoi mpai' ngkai Mesir, wuku-ku 
kana nikeni." 23 Ngkai pepangala'-ra 
totu'a-na Musa, pai'-ra mpowuni-i 

tolu mula kahae-na ngkai kaputu-na. 
Rahilo kasubo'-na, pai' uma-ra me'eka' 
mpotiboki hawa' raja Mesir. 2? Ngkai 
pepangala'-na Musa, bohe-imi, oja'-i 
rakahangai' kumpu raja Mesir. ?? Apa' 
uma-i dota tuwu' goe' rala jeko' to 
hangkale'liu-wadi, na'agi-pi mporata 
kaparia hangkaa-ngkania hante ntodea 
Alata'ala. 28 Oja'-i mporata ka'uaa' hi 
tana' Mesir, na'agi-pi raruge' sabana 
pepangala'-na hi Magau' Topetolo' 

to rata ngkabokoa'. Apa' Musa ntora 
mpoimata-mata hiwili pepangala'-na to 
narata mpai' hi eo mpeno-na. 2? Ngkai 
pepangala'-na, napalahii tana' Mesir, 

uma-i mpoka'eka' roe raja Mesir. Ntaha-i 
hi rala kasusaa', apa' mpohilo-imi-hana 
Alata'ala to uma kahiloa. 28 Ngkai 
pepangala'-na, nababehi ada eo bohe 
Paskah, nahubui-ra to Yahudi mpohiwe 
raa' hi wobo' tomi-ra, bona ane liu mpai' 
mala'eka to mepatehi, ana' ulumua'-ra 
uma rapohipatehii hante ana' ulumua'-ra 
to Mesir. 29 Ngkai pepangala'-ra to 
Yahudi owi, pai'-ra mpodongka' Tahi' 
Molei hewa to momako' hi role-na 
moto-ra-wadi. Hiaa' to Mesir-hana, 
mate matala-ramo hi rala tahi' bula-ra 
medongka'-pidi. 3? Ngkai pepangala'-ra, 
ratololiki bente ngata Yerikho rala-na 
pitu eo, duu'-na motongka-mi bente-ra. 
31 Ngkai pepangala'-na Rahab, uma-i 
rapatehi hangkaa-ngkania hante 
hingka ngata-na, to uma-ra-rana 
mengkoru hi Alata'ala. Rahab toei, 
tobine to uma tumotoa gau'-na. Aga 
nto'u-na ba hangkuja dua-ra tantara 

to Yahudi hilou mpokamata ngata 
Yerikho, napopehani-ra hi tomi-na, pai' 
natulungi-ra. 32 Ke wori'-pidi anu ku'uli', 
aga uma-pi wori' loga-ku. Hiaa' bo 
ko'ia kututura Gideon, Barak, Simson, 
Yefta, Daud, Samuel pai' nabi-nabi 

ntani'-na. 33 Ngkai pepangala'-ra pai' 
alaa-na mpopengkoru-ra raja-raja, 
moparenta-ra hante kanoaa', mporata-ra 
to najanci-raka Alata'ala, mpo'ompo-ra 
nganga singa, 3“uma-ra mate hi rala apu 
to wewo', mpetiboi'-ra tauna to ngasa' 
mpatehi-ra, lente-ra, aga jadi' moroho 
moto-ra, bia'-ra hi rala panga'ea, 
mpodagi-ra tantara-tantara bali'. 

35 Ngkai pepangala'-ra, tobine-tobine 
mporata nculii' ana'-ra to mate-mi, 
rapotuwu' nculii'-raka. Aga ria wo'o-ra 
to rasesa' sabana pepangala'-ra duu'-ra 
mate, uma-ra dota rabahaka, apa' 
doko' rapotuwu' nculii'-ra pai' mporata 
katuwua' to meliu kalompe'-na. 3? Ria-ra 
to rapopo'ore' pai' raweba', ria wo'o-ra 
to rahoo' pai' ratarungku'. 37 Ria-ra to 
rapana' hante watu duu'-ra mate, ria to 
rapua' hante garagaji', ria to rasumale'. 
Ria-ra to mpe'ahii' lia katuwu'-ra, 
pohea-ra muntu' kuliba bima pai' kuliba 
kebe'-wadi. Rabalinai'-ra pai' rasesa'-ra. 
38 Metibo'-ra hilou hi papada to wao' pai' 
hi bulu'-na, mo'oha'-ra hi horoa watu. 
Hiaa' kakoo-kono-na, dunia' toi bela 
po'ohaa' to natao hi hira'. 3? Hawe'ea 
tauna toera napokagoe' Alata'ala sabana 

pepangala'-ra. Tapi' ko'ia raratai poko 
to najanci-raka. “9 Ko'ia raratai, apa' 
Alata'ala mporodo-taka anu to meliu 
kalompe'-na, bona hinto'ua hante 
kita' mpai', pai' lako' rarata-di-rawo 
kalompea' to uma ria kakuraa'-na. 
1 2 1 Ompi'-ompi'! Ma'ala-mi ta'uli': 
hawe'ea tauna to tuwu' owi 
toera, mokore-ra ntololikia-ta, pai'-ra 
mporohoi nono-ta hante posabi'-ra. 
Toe pai' ku'apui nono-ni: Mai tatadi 
hawe'ea to mpolintai-ta. Mai tatadi 
jeko' to mpentoe-ta, pai' kana ntaha-ta 
mpotuku' ohea to napakatantu-taka 
Alata'ala, hewa tauna to motanta'. 
2 Mata-ta mpototopa Yesus, Pangkeni-ta 
to mpotate ohea-ta pai' to mposipolea 
pepangala'-ta. Ntaha-i mpotodohaka 
kaparia duu'-na mate hi kaju parika'. 
Kamate-na hi kaju parika' toe anu me'eai' 
lia. Aga nau' wae, uma natapari, na'agi 
mate raparika', apa' napoimata-mata 
kagoea' to narata mpai' ngkabokoa'. 
Wae lau mohura-imi hi mali ngka'ana 
Pohuraa Alata'ala hi suruga. 3 Uma mowo 
kaparia to natodohaka Yesus mponyanyo 
tauna to dada'a to ncapuaka-i, duu'-na 
rapatehi-i. Ane koi' ompi', ria moto 

wo'o-ra-rawo tauna to dada'a to 
mpo'ewa-koi, aga hi rala panga'ea-ni 
mpo'ewa jeko', ko'ia-koi ria to rapatehi 
hewa Yesus. Jadi', penonoi-i Yesus, 
bona neo'-koi lente pai' mere' nono-ni. 
4(12:3) ?Pai' neo' uma nikiwoi paresa' 
Buku Tomoroli' to mpololitai-koi hewa 
hadua tuama mpololitai ana'-na. Te'uki' 
hewa tohe'i: "Ana'-ku, penonoi lompe'-e' 
tudui'-na Pue', pai' neo' mere' nono-nu 
ane naparesai'-ko. *Apa' naparesai' 
hema-hema to napoka'ahi', pai' naweba' 
butu dua tauna to napo'ana'." 7 Kana 
ntaha-koi hi rala kaparia, niponcawa 
paresa' ba peweba' ngkai Tuama-ni to hi 
suruga. Alata'ala mpoparesai'-koi hewa 
hadua tuama mparesai' pai' mpoweba' 
ana'-na. Apa' uma-hawo ria ana' to uma 
naparesai' tuama-na. 8 Hawe'ea tauna 
to napo'ana' Alata'ala, bate naparesai'. 
Jadi', ane rapa'-na uma-koi naparesai' 
Alata'ala, batua-na bela-koi ana'-na 
mpu'u. ?Bangku' tuama-ta hi dunia'-e', 
naparesai'-ta pai' tabila'-i. Peliu-liu-nami 
Tuama kao'-ta. Ane naparesai'-ta, 
tapengkorui mpu'u-i bona mporata-ta 
katuwua' to lompe'. 10Totu'a-ta hi 
dunia' mpoparesai'-ta ba hangkuja 

mpae-wadi kahae-na. Paresa'-ra toe, 
ria kotoa-na, apa' raparesai'-ta ntuku' 
napa to lompe' hi poncilo-ra. Tapi' 
Alata'ala mpoparesai'-ta bona mporata 
to lompe'-ta, bona moroli'-ta hewa Hi'a. 
11 Bula-ta raparesai' ba raweba', uma-ta 
goe', peda' ta'epe. Ngkabokoa'-na, ane 
monoto-ta-damo sabana paresa' toe, 
lompe'-mi katuwu'-ta, pai' monoa'-mi 
po'ingku-ta. 12 Ngkai toe-mi, neo'-koi 
lempe'. Pakaroho pepangala'-ni to lente. 
13 Pakanoa' petuku'-ni hi Pue', bona 
ane ria doo-ni to morara'-pidi nono-ra, 
uma-ra mpai' monawu', kamoroo-rohoa 
lau-rawo pepangala'-ra. Kana tuwu' 
hintuwu'-koi hante hawe'ea tauna. 
Huduwukui-koi bona tuwu' moroli', 
apa' uma hema to mpohilo Pue' ane 
uma-ra moroli'. 1? Pelompehi bona neo' 
ria doo-ni to ngkala'ura ngkai Alata'ala 
pai' mpohuna ahi'-na. Pelompehi bona 
neo' mehupa' hi laintongo'-ni tauna 

to hewa kowo' to ria rasu-na, pai' to 
mpobalinai' kahintuwuaa'-ni, alaa-na 
wori' to tepakeni mojeko'. 18 Pelompehi 
bona neo' ria-koi to mobualo' ba mogau' 
sala". Pelompehi bona neo' ria-koi to 
hewa Esau kehi-na, apa' uma-i-hana 

mposaile' pegane'-na Alata'ala. Pegane' 
Alata'ala ke to narata ngkai tuama-na, 
napobalu' lau-di-hana hi tu'ai-na, 
nasula'-ki halanga koni'-wadi. t7 Ni'inca 
moto tutura-na, ngkabokoa'-na mehina 
moto-i doko' mporata pegane' toe ngkai 
tuama-na, aga uma-pi rawai -i. Apa' nau' 
geo'-imi mperapi', uma-pi ria ohea-na 
mpokolompehii kasalaa'-na. 18 Owi, 
Alata'ala mpololitai to Yahudi ngkai Bulu' 
Sinai. Bulu' toe, bulu' biasa to bisa tareo. 
Bula-ra mponyanyo bulu' toe, rahilo apu 
to wewo', rangahu, limu' to mobengi, pai' 
ngolu' bohe. 19 Ra'epe moni to bohe, to 
hewa moni sangkakala, pai' libu' to bohe 
mpololitai-ra. Nto'u-ra mpo'epe libu' toe, 
wulunga-ramo, ra'uli': "Kiperapi' bona 
libu' toe mai neo'-pi mpololitai-kai, apa' 
kipoka'eka' lia-kaiwo." 20 Uma radadahi 
mpo'epe parenta to naparata libu' toe. 
Libu' toe mpo'uli': "Hema-hema to 
mporeo bulu' tohe'i kana rapana' hante 
watu duu'-ra mate, lompe' porewua 
lompe' manusia'." 21 Napa to ranyanyo 
to Yahudi toe mewulungahi lia. Bangku' 
nabi Musa-hawoe', na'uli': "Me'eka' pai' 
moridi'-a-kuna." 22Tapi' koi' ompi'- 
ompi', uma-koi mponyanyo-pi bulu' to 

hewa toe. Alata'ala mpololitai-koi ngkai 
suruga hante wiwi Ana'-na moto-mi. 
Mponyanyo-koi Bulu' Sion pai' ngata 
Yerusalem to hi suruga, to napo'ohai' 
Alata'ala to Tuwu'. Mponyanyo-koi 
mala'eka to moncobu-ncobu to 
moromu goe'-goe'. 23 Mponyanyo-koi 
poromua ana'-ana' ulumua' Alata'ala, 
to te'uki'-mi hanga'-ra hi rala suruga. 
Mponyanyo-koi Alata'ala, Topohura to 
mpobotuhi kara-kara hawe'ea manusia'. 
Mponyanyo-koi tauna to mate-mi 

owi, to monoa' po'ingku-ra pai' to 
rapomoroli'-mi. 24 Mponyanyo-koi Yesus, 
topetauntongoi' to mporohoi pojanci 

to bo'u to mpoposidai' manusia' hante 
Alata'ala. Yesus rapatehi, raa'-na molili, 
pai' raa'-na toe meliu kalompe'-na 
ngkai raa'-na Habel owi. 22Toe pai' 
pelompehi mpu'u-koi, neo' nisapuaka-i 
to mpololitai-koi wae lau! To Yahudi owi, 
ane uma rapangalai' libu' to mpololitai- 
ra hi Bulu' Sinai, bate rahuku'-ra. 
Peliu-liu-nami mpai' kita' to mpo'epe 
lolita Alata'ala to mpololitai-ta ngkai 
suruga. Ane tatungkai' mpotilingkurihi-i, 
bate uma-ta mpai' tebahaka ngkai 
huku'. 2? Nto'u Alata'ala mpololitai to 

Yahudi hi Bulu' Sinai, libu'-na mpolengo 
dunia'. Aga tempo toi, ria janci-na to 
mpo'uli': "Hangkani-pi mpai' kulengo 
dunia' duu'-na mokero. Pai' uma muntu' 
dunia' to kulengo, tapi' hante langi' 
wo'o." 27Lolita to mpo'uli' "hangkani-pi" 
toe, batua-na: Alata'ala mpolengo pai' 
mpogero dunia' to napajadi' tohe'i, apa' 
dunia' toi uma tida duu' kahae-hae-na. 
Jadi', hi eo mpeno, nagero omea, bona 
muntu' to uma ma'ala molengo-damo 
to tida. 28 Jadi', ompi'-ompi', apa' lawi' 
mporata-ta bagia hi rala Kamagaua' 
Alata'ala to uma ma'ala lengoa-e, 
toe pai' kana motarima kasi-ta pai' 
mepue'-ta hi Alata'ala ntuku' ohea to 
napokono. Kana tabila' pai' tapengkorui 
mpu'u-i, 2? apa' Alata'ala to tapue', hewa 
apu to memampuhi-i. 
1 3 lTida-koi momepoka'ahi' hadua 
bo hadua hewa to ntali ompi' hi 
rala Pue'. ? Neo' nibahakai mpopehani 
tauna to liu. Apa' uma ni'incai ba 
manusia'-radi ba mala'eka-radi. Apa' 
ria-hana tauna to mpopehani tauna to 
liu hi tomi-ra, ra'ulia' manusia' biasa, 
ntaa' mala'eka-radi! 3 Kiwoi-ra doo-ni to 
hi rala tarungku', hewa to ratarungku' 

wo'o-ko-koiwo dohe-ra. Tulungi-ra to 
rabalinai' sabana pepangala'-ra, hewa 
to rabalinai' wo'o-ko-koiwo. #“Hawe'ea 
tauna kana mpengkorui ada poncamoko. 
Neo' mencara'. Apa' topobualo' pai' to 
mogau' sala', bate napohurai Alata'ala 
kara-kara-ra. > Neo' wo'o-koi ngkahina 
rahi doi. Pokagoe'-mi-hana napa to 

ria hi koi'. Apa' ria lolita Alata'ala to 
mpo'uli': "Uma-ko kupelele', uma-ko 
kupalahii." “Toe pai' moroho nono-ta, 
pai' ta'uli': "Pue' to mpotulungi-a, uma-a 
me'eka'. Uma kupoka'eka' ba napa 

to rababehi-ka manusia'." 7 Neo' uma 
nikiwoi pangkeni-pangkeni-ni to ri'ulu, 
to mpoparata-kokoi Lolita Alata'ala. 
Penonoi po'ingku-ra duu' hi kamate-ra, 
pai' penau' pepangala'-ra. $ Yesus 
Kristus uma mobali': owi, wae lau, 

pai' duu' kahae-hae-na. ? Neo' nituku' 
tudui' to mepuhai pai' to mosisala hante 
pepangala'-ta, hewa rapa'-na ada pai' 
palia hi pongkoni'. Ane agama-ra to 
Yahudi, wori' ada to ratuku' hi pongkoni', 
tapi' ada toe uma mpokeni kalompea' 
hi tauna to mpotuku'. Agina-pi tarohoi 
nono-ta mpenonoi kabula rala-na 
Alata'ala, apa' toe-hana to mpokeni 

kalompea' hi kita'. t? Ria-taka-tana to 
meliu kalompe'-na ngkai ada agama 
Yahudi. Imam Bohe agama Yahudi 
mposumale' porewua hi lolo meja' 
pontunua pepue' mpohompo' jeko' 
ntodea. Aga imam-imam to mobago hi 
rala Kemah Pepuea', rapalii' mpokoni' 
napa-napa ngkai pepue' toe. Kita'-tana, 
ria-taka pepue' to meliu kalompe'-na, 
toe-mi kamate-na Yesus mpohompo' 
jeko'-ta. Butu-butu dua-ta mporata 
kalompea' ngkai mate-na Yesus toe. 

11 Ane porewua to rasumale' mpohompo' 
jeko', raa'-na nakeni Imam Bohe mesua' 
hi rala Kamar to meliu tena Karoli'-na, 
aga woto-na rakeni hilou hi mali ngata 
pai' ratunu duu' jadi! awu. 12 Hewa 
porewua toe ratunu hi mali ngata, wae 
wo'o Yesus rakeni hilou ntara hi wobo' 
wala pai' rapatehi hi mali ngata, bona 
raa'-na mpakaroli' ntodea. 13 Ngkai 
toe-mi ompi', hewa Yesus hilou hi 

mali ngata bona raruge', wae wo'o 
kita' kana mpobahaka petukua'-ta to 
ntani'-na, pai' mpotuku' Yesus-damo, 
nau' ba hema-hema to mporuge'-ta. 

14 Apa' hi rala dunia' toi, uma ria 
po'ohaa'-ta to tida. Mpali'-ta po'ohaa' to 

mpeno-na. 12 Jadi', ompi'-ompi', hante 
petauntongoi'-na Yesus toe, mai-tamo 
mpotonu ncuu pepue'-ta hi Alata'ala. 
Pepue'-ta toe, pontarima kasi-ta pai' 
lolita-ta to mpomobohe hanga'-na. 

16 Neo' tabahakai mpobabehi gau' to 
lompe' pai' mewai' hi doo, apa' toe-mi 
pepue' to napokono Alata'ala. 17 Tuku' 
hawa' pangkeni-ni pai' pengkorui-ra. 
Apa' hira' to mpewili' katuwu' kao'-ni, 
pai' hira'-hana mpai' to mpotompoi' 
pompekunea' Alata'ala ngkai pobago- 
ra. Tuku'-koi hawa'-ra bona goe'-ra 
mobago. Ane uma nituku' hawa'-ra, 
susa' nono-ra, ka'omea-na koi' lau-mi 
to nakarontoi rasi'. 18 Kiperapi' bona 
niposampayai oa'-kai. Ki'inca kamoroli' 
mpontolumanu' nono-kai, apa' hi butu 
nyala-na doko' oa'-kai mpobabehi to 
monoa'. 19 Pai' aku', mperapi' mpu'u-a 
bona niposampayai-a-kuwo, bona 
sohi'-a nculii' pai' mpohirua'-kokoi. 

20 Hi kamate-na Pue'-ta Yesus, raa'-na 
mporohoi pojanci to mpoposidai'-ta 
hante Alata'ala duu' kahae-hae-na. 
Alata'ala mpopemata-i nculii' ngkai 
kamatea, pai' napajadi'-i Poko Topo'ewu, 
pai' kita' toi-mi bima ewua-na. Toe 

pai' mekakae-a hi Alata'ala, pehupaa' 
kalompea' tuwu', 21 kuperapi' bona 
narewai hono'-koi hante butu nyala to 
lompe', bona ma'ala-koi mpobabehi 
konoa-na. Kuperapi' bona hante 
petauntongoi'-na Yesus Kristus, Alata'ala 
mobago hi rala nono-ta, mpobabehi 
napa to napokono. Une'-imi duu' 
kahae-hae-na. Amin. 2 Ompi'-ompi', 
kuperapi' bona neo'-koi oha mpo'epe 
paresa'-ku toi, apa' sura-ku toi rede'- 
wadi. 23Bona ni'inca wo'o: ompi'-ta 
Timotius, rabahaka-imi ngkai tarungku'. 
Ane sohi'-i rata hi rehe'i, kubawa-i-damo 
tilou mpencuai'-koi. 24 Parata-kakai 
tabe-kai hi hawe'ea pangkeni-ni pai' 

hi hawe'ea topetuku' Yesus to hi retu. 
Wori' tabe ngkai ompi'-ompi'-ni to ngkai 
Italia. 22 Pue' mpogane'-koi omea. Hudu 
rei. 

1 1 Sura toi ngkai aku' Yakobus, 
batua Alata'ala pai' batua Pue' 
Yesus Kristus; kupakatu hi to hampulu' 
rontina to Israel to pagaa'-gaa' hi 
humalili" dunia'. Wori' tabe! * Ompi'-ku 
hawe'ea! Ane wori' nyala kasusaa' pai' 
pesori to mporumpa'-ta, neo' tapopeda' 
nono, agina tapokagoe' lau-wadi. 3 Apa' 
ta'inca: ane tida-ta mepangala' hi Pue' 
hi rala kasusaa', jadi' moroho-ta mpai' 
mpengkatarii ba napa-napa. “Toe pai' 
kana tari ncuu-ta duu' hi kahudua-na, 
bona moroho mpu'u pepangala'-ta pai' 
uma ria kasalaia'-na ba kakuraa'-na. 

5 Ane ria-ta to uma monoto nono-ta, 
agina taperapi' kanotoa nono ngkai 
Alata'ala. Bate nawai' moto-ta mpai' 
kanotoa nono to taperapi'. Apa' hi 
butu dua tauna Alata'ala mewai' 

ngkai kamanara-na, uma-i ria mewai' 
ngkahuru. ?Aga ane merapi'-ta hi 
Alata'ala, kana mepangala' mpu'u-ta, 
uma ma'ala morara' nono-ta. Apa' tauna 
to morara' nono-na, hewa rauniri to 
nawaro ngolu' hilou tumai. 7 Apa' tauna 
to hewa toe morompenga nono-na, uma 
ria kanoo-noaa'-na hi rala katuwu'-na. 
Toe pai' neo' nasarumaka kanarata-na 

ba napa-napa ngkai Pue'. 8(1:7) ? Ompi' 
hampepangalaa'-ku! Kita' to kabu, kana 
goe'-ta apa' nau' mpe'ahii' tuwu'-ta, 
napokalangko moto-ta Alata'ala. 19 Wae 
wo'o kita' to mo'ua', kana goe'-ta 

apa' Alata'ala mpakadingki' nono-ta. 
Apa' manusia' topo'ua' hewa sehe 
kowo': hangkale'liu-wadi katuwu'-ra. 

11 Apa' ane mehupa'-damo eo pai' 
mokara-pi, kaliliu molaju-mi kowo', 
alaa-na roda'-mi sehe-na, uma-ipi ncola. 
Wae wo'o topo'ua'-e: bate mate moto 
wo'o-ra-rawo bula-ra mpo'urusi-pidi 
ka'uaa'-ra. 12Morasi' tauna to tari hi rala 
kasusaa' pai' pesori. Apa' ane ntaha-ra, 
mporata-ra mpai' katuwua' to lompe' to 
najanci Alata'ala hi tauna to mpoka'ahi'-i. 
13 Ane ria-ta to rasori bona mpobabehi 
gau' to dada'a, neo' ta'uli' hewa toi: 
"Pesori toi ngkai Alata'ala." Uma makono 
toe, apa' Alata'ala uma-i ma'ala rasori 
bona mpobabehi to dada'a, pai' uma 
wo'o-i mposori-ta bona mpobabehi-ta 
to dada'a. !#Butu dua tauna rasori ane 
kahinaa nono-na moto-hawo to mpodii'-i 
pai' mpo'opa-i. 1? Ane natuku' kahinaa 
nono-na toe, walikaa-na mpobabehi jeko' 
lau-imi. Pai' ane mpobabehi jeko' ncuu-i, 

ka'omea-na mpai' mate-i pai'-i ragaa' 
ngkai Alata'ala. 18 Ompi'-ku to kupe'ahi'! 
Neo'-ta ma'ala rabagiu: Alata'ala 
uma-i-hana mposori-ta. 1” Hawe'ea 
pewai' to lompe' pai' to hono' tarata 
ngkai Alata'ala-hana. Hi'a-mi to mpajadi' 
hawe'ea anu mehini hi langi'. Hawe'ea to 
mehini hi langi' toe, ria kabalia'-na. Aga 
Alata'ala, uma-hana ria kabalia'-na, pai' 
uma wo'o ria ka'uncua kalompea'-na. 

18 Napohowa'-taka lolita-na to makono, 
pai' hante lolita-na toe napajadi'-tamo 
ana'-na. Nababehi toe ntuku' konoa-na 
moto, bona ngkai hawe'ea to napajadi', 
kita' jadi' pomobohea-na. t° Ompi'-ku to 
kupe'ahi'! Penonoi lompe'-e' tohe'i: Butu 
dua-ta kana rodo mpe'epei, neo' haliu 
mololita pai' neo' jolia moroe. 28 Apa' 
tauna to moroe, uma-ra mpotuku' konoa 
Alata'ala. *! Toe pai' kana tabahaka 
hawe'ea gau' to babo' pai' po'ingku 

to dada'a to jadi' kabiasaa-ta, pai' 
tapakadingki' nono-ta mpe'epei lolita 

to nahawu' Alata'ala hi rala nono-ta. 
Apa' lolita-na toe-mi to mobaraka' 
mpobahaka-ta ngkai huku' jeko'-ta. 

22 Jadi', kana tatuku'-mi Lolita Pue', 
neo' ra'epe mara-wadi. Apa' ane 

ta'epe mara-wadi, mpobagiu woto-ta 
moto-tamo. 23Tauna to mpo'epe Lolita 
Pue' pai' uma ratuku', hira' hewa tauna 
to mponaa lence-na hi pampewao'. 
24 Ka'oti-na nanaa lence-na pai'-i malai, 
uma-pi nakiwoi ba beiwa-ki lence-na. 
25Toe pai' kana tapoinono lompe' hawa' 
Pue' pai' tida-ta mpotuku'. Apa' hawa' 
Pue', moroli' lia, pai' ria kabaraka'-na 
mpobahaka-ta ngkai jeko'. Jadi', neo' 
ta'epe mara-wadi, pai' kaliliu talipo'. 
Kana tatuku' hawa'-na toe. Apa' tauna 
to hewa toe-mi to nagane' Pue' hi 
hawe'ea to nababehi. 28 Ane ria tauna 
to mpo'uli' topo'agama-i, hiaa' uma 
najagai wiwi-na, mpobagiu woto-na 
moto-imi. Uma ria kalaua po'agama-na 
tetu. “ Ane po'ingku tauna to mo'agama 
mpu'u hante uma ria pebagiua-na ba 
kasalaia'-na hi poncilo Alata'ala to 
Tuama, hewa toi: mpewili' ana' ilu pai' 
tobalu to mpe'ahii' tuwu'-ra, pai' neo' 
mpotuku' gau'-ra to uma mpo'incai 
Alata'ala. 

10mpi'-ku hawe'ea! Pue'-ta, Pue' 

Yesus Kristus, uma mowo kabaraka'- 
na. Jadi', ane mepangala'-ta-damo 
hi Pue'-e, neo'-ta mpelence tauna. 

2 Rapa'-na rata hi porumpua-ta hadua 
tauna to mohincii bulawa pai' moheai 
to ncola, pai' rata wo'o-hawo hadua 
tokabu to moheai ronto-na. 3 Ane meliu 
pebila'-ta hi tauna to lompe' pohea-na 
toe, pai' ta'uli'-ki: "Mai-ta mohura hi 
pohuraa to lompe' tohe'i," hiaa' hi tauna 
to kabu ta'uli': "Mokore hi retu-moko 
mai," ba ta'uli'-ki: "Mohura retu-moko 
hi ila'," #batua-na, tapoposisala hingka 
doo-ta, pai' tapelence tauna hante 
patuju to dada'a. ?Ompi'-ku to kupe'ahi'! 
Pe'epei lompe'-dile: tauna to mpe'ahii' 
katuwu'-ra, nau' uma-ra mo'ua' hi 
dunia' toi, Alata'ala mpelihi-ra bona 
jadi' mo'ua' hi pepangala'-ra. Hira' 
toe-mi mpai' to mporata rasi' hi rala 
Kamagaua'-na, hewa to najanci-raka 
tauna to mpoka'ahi'-i. "Hiaa' ane hewa 
toe we'i pololita-ta hi torata-e, hewa 
taruge' lau-ramo doo-ta to kabu! Hiaa' 
hema to biasa-na mpobalinai'-koi pai' 
mpakilu-koi hi totu'a ngata? Bate tauna 
topo'ua'-hana! ' Topo'ua' toe-ramo to 
mporuge' hanga' to tabila', to tatarima 
ngkai Alata'ala. 3 Po'ingku-ta to lompe' 
ompi', ane tatuku' hawa' Magau'-ta 

to tabasa hi rala Buku Tomoroli' to 

mpo'uli': "Kana tapoka'ahi' doo-ta 
hewa kampoka'ahi'-ta woto-ta moto." 

9 Aga ane tapoposisala-di tauna ntuku' 
tuwu'-ra ba lence-ra, mojeko'-ta ompi'. 
Monoa'-mi kamojeko'-ta, apa' Atura 
Pue'-mi to tatiboki toe-e. 19 Apa' nau' 
tahuduwukui mpotuku' hawe'ea parenta 
to hi rala Atura Pue', ane tatiboki nau' 
hanyala-wadi, bate masala'-ta-hana. 
Ma'ala-mi ta'uli', hewa to tatiboki 
hawe'ea lau-mi. tt Apa' ria hawa' Pue' to 
mpo'uli': "Neo' mobualo'." Pai' ria wo'o 
hawa'-na to mpo'uli': "Neo' mepatehi." 
Jadi', nau' uma-ta mobualo', aga ane 
mepatehi-ta, mpotiboki Atura Pue' 
oa'-tamo. 12 Toe pai' kana tapelompehi 
pololita-ta pai' po'ingku-ta. Apa' kita' 
toi-mi to rapohurai kara-kara-ta ntuku' 
Atura Pue' to mpobahaka manusia' 
ngkai jeko'. 3 Apa' tauna to uma ria 
ahi'-na hi doo-na, Pue' mpai' mpohuku'-i 
hante uma ria ahi'-na. Aga hi tauna 

to ma'ahi' hi doo-na, Pue' wo'o mpai' 
mpopohiloi-i ahi'-na hi eo pehukua'. 

14 Ompi'-ku hawe'ea! Napa-mi-hawo 
kalaua-na ane ta'uli' mepangala'-ta hi 
Pue', pai' po'ingku-ta uma mpotuku' 
konoa-na. Ha tebahaka-ta mpai' ngkai 

huku' jeko'-ta ane hewa toe-wadi 
pepangala'-tae? Uma-e'! t> Rapa'-na 

ria hadua ompi'-ta to mparaluu pohea, 
pai' uma wo'o hono' pongkoni'-na butu 
eo-na. 1? Napa-mi-hawo kalaua-na ane 
ta'uli'-ki hewa toi: "Pelompehi momako'! 
Kusarumaka moheai lompe'-ko pai' 
ngkoni' mpebohui-moko!" Hiaa' ane 
uma-i tawai' napa to naparaluu, napa- 
mi-hawo kalaua-nae? !” Wae wo'o hante 
pepangala'-ta: ane ta'uli' mepangala'-ta 
hi Pue', pai' po'ingku-ta uma mpotuku' 
konoa-na, batua-na mepangala' mara- 
ta-wadi. Pepangala' to hewa toe, hewa 
pae to lopa'--uma ria ihi-na. 13 Meka' ria 
mpai' to mpo'uli' hewa toi: "To hadua 
ncarumaka hi pepangala'-na, to hadua 
ncarumaka hi kalompe' po'ingku-na." 
Hiaa' aku' mpo'uli': uma-ko bisa 
mpopohiloi-a pepangala'-nu tetu-e ane 
uma lompe' po'ingku-nu. Aga aku', ngkai 
po'ingku-ku to lompe', kupopohiloi-koko 
karia-na wo'o pepangala'-ku hi Pue'. 

19 Ha tapangala' kahadudua-na-wadi 
Alata'ala-e? Makono moto tetu. Aga 
ane tetu-wadi, uma hono'! Bangku' 
seta-hawoe', rapangala' wo'o-rawo 
kahadudua-na-wadi Alata'ala. Toe pai' 

moridi'-ra nakeni eka'-ra. ?? Wojo lia-ta 
ompi' ane ta'uli' hono'-mi mepangala' 
mara-wadi hi Alata'ala hante uma 

ria po'ingku-ta to lompe'. Uma ria 
tuju-na pepangala' to hewa tetu. 

21 Kiwoi tutura-na Abraham: Alata'ala 
mpotarima-i napomonoa'-i hi poncilo-na 
sabana po ingku-na, apa' Abraham 
mpotonu Ishak ana'-na hi Alata'ala hi 
lolo watu pontunua pepuea'. 22Hi tutura 
tohe'e, monoto-mi tahilo: pepangala'- 
na Abraham incana hi po'ingku-na. 
Jadi', ma'ala-mi ta'uli' po'ingku-na 

toe mpakaroli' pepangala'-na. 23 Jadi', 
madupa'-mi lolita Buku Tomoroli' to 
mpo'uli': "Abraham mepangala' hi 
Alata'ala, pai' ngkai pepangala'-na 

toe, Alata'ala mpo'uli' kamonoa'-na 

hi poncilo-na." Toe pai' rahanga'-i 
bale-na Alata'ala. 24 Monoto-mi tahilo 
kanapomonoa'-ra Alata'ala tauna 

to lompe' po'ingku-ra, uma wule' 
mepangala' mara-wadi. 2? Wae wo'o 
tutura-na Rahab, tobine to uma tumotoa 
gau'-na owi. Ba hangkuja dua tantara to 
Yahudi rahubui hilou mopadaso' hi ngata 
bali', pai' Rahab toe-imi to mpopehani-ra 
hi tomi-na pai' natulungi-ra malai ntara 

ohea ntani'-na. Ngkai po'ingku-na to 
lompe' toe-mi pai' alaa-na rapohewa 
tauna to monoa'-i. 2? Jadi', hewa woto 
to uma inohaa', ta'uli' mate-imi. Wae 
wo'o pepangala'-ta, ane uma incana 
hi po'ingku-ta, hibali mate, uma ria 
kalaua-na. 
3 1 Ompi'-ku hawe'ea! Neo'-koi wori' 
to doko' jadi' guru agama. Apa' 
ta'inca moto ompi', motomo-pi mpai' 
pomparesa'-na Alata'ala hi kita' to 
jadi' guru ngkai pomparesa'-na hi tau 
ntani'-na. 2Kita' omea pontu-na hala' 
mpo'ingku. Ane rapa'-na ria tauna to 
uma hala' mpo'ingku hi pololita-ra, 
hira' toe-mi tauna to moroli'. Ma'ala-ra 
mpokuasai hawe'ea kahinaa nono-ra. 
3 Anu to kedi' ma'ala mpokuasai to 
bohe. Biasa-na tasamai' jara' bona 
natuku' konoa-ta. Hante sama' to kedi' 
ma'ala tahawai' jara' to bohe. “Wae 
wo'o kapal hi tahi': nau' hewa apa-mi 
kabohe-na pai' nawui ngolu' to bohe, 
kapal toe rapopomako' hiapa konoa 
pangkeni-na hante kaju to kedi'-wadi to 
rahanga' poguli'. “Wae wo'o hante jila' 
manusia'-e. Nau' kedi' lia-wadi jila'-ta, 
aga uma mowo kabohe pepakeni-na. 

Ngkai apu to kedi'-wadi, ponulu to 
mowela' bisa mampu. “Wae wo'o hante 
lolita to tapohowa' hante jila'-ta. Lolita-ta 
toe hibalia kada'a-na hante apu. Hi rala 
woto-ta, jila'-ta toe-mi to mpopehuwu 
wori' nyala kada'aa-na, meliu ngkai 
hawe'ea bagia woto-ta to ntani'-na. 
Lolita to tapohowa' hante jila'-ta hewa 
apu to ngkai naraka, to mpakada'a hobo' 
katuwu'-ta. ' Butu nyala binata to me'ila, 
danci, binata to menyolo pai' uru hi 
rala ue, ma'ala rapomou', pai' ria-mi 
tauna to mpomou'-ra. 8 Aga uma ria 
tauna to ma'ala mpomouv' jila' manusia"! 
Jila' manusia' dada'a lia-i, pai' uma-i 
ma'ala hawaia'. Lolita to tapohowa' 
hante jila'-ta hewa rasu to mepatehi! 

9 Lolita-ta ma'ala tapake' mpo'une' 

Pue' Ala Tuama-ta. Pai' ma'ala wo'o 
tapake' mpotipo' doo-ta to napajadi' 
Pue' Ala ntuku' lence-na. 1? Ngkai wiwi to 
hameha' lau-wadi mehuwu lolita pe'une' 
pai' lolita petipo'. Ompi'-ku hawe'ea! 
Kakoo-kono-na ke neo'-hawo hewa toe. 
Uma-hawo natao ane jila'-ta tapake' 
mpohowa' to lompe' pai' mpohowa' to 
dada'a wo'o. “Ha ria wo'o-hawo ue 
tuwu' to mpopehupa' ue to mononto pai' 

ue to mopai' wo'o? 12 Kaju ara uma-i 
mowua' zaitun. Pai' kaju anggur, uma-i 
mowua' ara. Buwu to mopoi' uma-i 
mpopehuwu ue to mononto. 13 Ane ria hi 
laintongo'-ta tauna to lompe' pekiri-na 
pai' monoto nono-na, kana napopehuwu 
kanotoa nono-na toe hante po'ingku-na 
to lompe' pai' hante kehi-na to mehuwu 
ngkai kadingki' nono-na, hewa to natao 
hi tauna to monoto nono-ra. 14Tapi' ane 
ria hi rala nono-ta to mohingi' hi doo-ta 
pai" doko' mpopeliu woto-ta moto, neo' 
tapomolangko nono-ta, pai' neo' ta'uli' 
monoto mpu'u-mi-tana nono-ta. Apa' 
kehi-ta toe mosisala hante tudui' to 
makono. !? Kanotoa nono to hewa toe, 
bela-hana to ngkai Pue'. Tetu ngkai 
dunia', ngkai kahinaa nono-ta, pai' ngkai 
seta! 19 Apa' ane ria tauna to mohingi' 
pai'-ra mpopeliu woto-ra moto, bate ria 
wo'o potudaa' pai' butu nyala kehi to 
dada'a. t” Aga ane tauna to mporata 
mpu'u kanotoa nono ngkai Alata'ala, 
hewa toi po'ingku-ra: lomo'-lomo'-na 
moroli' nono-ra. Doko' tuwu' hintuwu'-ra 
hante doo, mo'olu nono-ra pai'-ra 
mpotuku' konoa doo. Jau-ra mpotulungi 
tauna to mpe'ahii', pai' mpobabehi 

kehi to lompe'. Uma-ra mopahamalia 
pai' uma-ra turu mpomahapi. 18 Tauna 
to mpokono kahintuwuaa' pai' mpali' 
kahintuwuaa', po'ingku-ra bate mpotuku' 
konoa Alata'ala. 
4 1 Napa pai' alaa-na ria potudaa' 

pai pomehonoa'-ni ompi'? Tetu-le 
bate mehupa' ngkai kahinaa nono-ni 
to dada'a. Kahinaa nono-ni to dada'a 
toe-mi to manga'e ncuu hi rala 
nono-ni, mpokeni-koi mpobabehi to 
dada'a. ? Mehina-koi aga uma niratai to 
nipokahina. Toe pai' alaa-na mepatehi- 
mokoi. Mohingi'-koi mpokahina anu doo, 
aga uma oa' niratai. Toe pai' alaa-na 
momehono' pai' motuda'-mokoi. Uma 
oa' niratai to nipali', apa' uma niperapi' 
hi Pue'. 3Ba nau' niperapi'-mi, uma 
oa'-koi rawai', apa' sala' patuju-ni. Apa' 
napa to niperapi' tetu, doko' nipake' 
mpoka'oha nono-ni-wadi. 4Koi', uma-koi 
tida mpotuku' Pue'! Ha ni'inca wa ompi', 
ane tatuku' gau' to dada'a hi dunia' toi, 
kita' jadi' bali'-na Alata'ala? Hangkani-pi 
ku'uli': hema to mpokono gau' to dada'a 
hi dunia' toi, hi'a-mi bali' Alata'ala! ° Ba 
nipekiri-koina wae-e ompi', uma ria 
tuju-na ihi' Buku Tomoroli' to mpo'uli': 

Alata'ala mpajadi' nono manusia', tapi' 
nono-ta toe uma mowo hina-na. ? Aga 
petulungia to nawai'-taka Pue' ngkai 
kabula rala-na meliu-hana kamoroho-na 
ngkai hawe'ea hina nono-ta. Toe pai' ria 
te'uki' hi rala Buku Tomoroli': "Alata'ala 
mpo'ewa tauna to molangko nono-ra. 
Tapi' tauna to dingki' nono-ra, natulungi- 
ra ngkai kabula rala-na." “Toe pai' 
kuparesai'-koi ompi': mengkoru-mokoi 
hi Alata'ala. Ewa-imi Magau' Anudaa', 
napetiboi' moto-koi mpai'. 3 Mohui'-imi 
Alata'ala, pai' Hi'a wo'o mpomohui'-koi. 
Koi' to mojeko', bahakai-mi mpobabehi 
jeko'. Koi' to morompenga nono-ni, 
pomoroli' nono-ni. ? Kana soho' nono-ta 
pai' geo'-ta mpokiwoi kamojeko'-ta. 
Apa' ane ta'inca karia-na jeko'-ta, 
uma-hawo lompe' tapokagoe', kana 
taposoho' nono-hawo pai' tapokageo'. 
10 Kana tapakadingki' nono-ta hi nyanyoa 
Pue', napomolangko moto-ta mpai'. 
110mpi'-ompi', neo'-ta mometuntui'. 
Tauna to mpotuntui' ba mposalai' 
ompi'-na, hewa mpotuntui' ba mposalai' 
Atura Pue' lau-imi. Tauna to mposalai' 
ompi'-na, uma-i mpotuku' Atura Pue'. 
Ma'ala-mi ta'uli', hewa hi'a lau-mi to 

mpobotuhi Atura Pue'. 12Hjaa' hadua- 
na-wadi to masipato' mpowai' atura hi 
manusia' pai' to jadi' Topobotuhi. Hi'a-mi 
Alata'ala, to ria kuasa-na mpohuku'-ta 
ba mpobahaka-ta ngkai huku'. Jadi' 
kita' toi, hema rahi-tadie, pai'-ta daho' 
mpotuntui' doo-tae! 13Toi paresa'-ku hi 
koi' to molangko nono-ni. Mololita-koi 
hewa toi: "Eo toe lau ba mepulo mpai', 
me'ongko'-kai hilou hi ngata nu'anu, 
tida-makai hi ria nte hampae, modaga 
pai'-kai mporata rasi'." '*Hiaa' bo uma 
ni'incai napa to jadi" mepulo! Beiwa ntoto 
katuwu'-ni? Katuwu'-nile hewa rangahu: 
kahiloa hampai', pai' muu-mule' 
moronto-mi! !? Kakoo-kono-na kana 
hewa toe-di-hawo-le lolita-nie: "Ane 
napokono Pue', tuwu'-kai pai' ma'ala 
kibabehi nu'anu pai' nu'anu." 18 Hiaa' 
uma-di hewa toe pololita-nie. Molangko 
lau-di nono-ni pai' mpopeliu tuwu'-ni. 
Hawe'ea to hewa tetu, bate dada'a-hana. 
17 Jadi', tauna to mpo'inca mpobabehi 
to lompe', pai' uma-di nababehi-e, bate 
napojeko'. 

1 Toi paresa'-ku hi tauna topo'ua'. 
5 Motantangi'-mokoi pai' geo', apa' 
narumpa'-koi mpai' kaparia. ? Ka'uaa'-ni 


YAKOBUS 5.3-9 1102 


moronto-mi. Pohea-ni ntoto'-mi. 

3 Bulawa pai' salaka' to niloju', ta'igaraa'- 
mi. Pai' ka'uaa'-ni to ta'igaraa' tetu 
mpai' jadi' tanda kahala' mpopake'-ni 
ka'uaa'-ni. Mpoloju'-koi rewa hi dunia", 
hiaa' dunia' toi neo' hudu-mi! Toe 

pai' rasesa' mpu'u-koi mpai', hewa 

to nakoni' apu. *Tauna to mobago hi 
bonea-ni, uma-ra niwai' gaji'. Epe-mi 
pontodohaka-ra! Topobago to mepae hi 
bonea-ni mekakae mperapi' tulungi, pai' 
pekakae-ra toe na'epe-mi Pue' Alata'ala, 
Pue' to bohe baraka'-na. ?Koi' hewa 
porewua to raruduhi pai' rasumale', apa' 
hi dunia' toi tuwu' mpomaradika-koi, 
mpali' kagoea'-ni, tapi' ka'omea-na 
mpai' bate rahuku'-koi. * Koi' mpohuku' 
pai' mpopatehi tauna to uma masala', 
to uma-ra bisa mpo'ewa-koi. ' Toe-mi 
ompi', pai' kana tari-ta duu'-na Pue' 
rata nculii'. Hilo pe' posabara topolia'-e, 
mpopea-ra duu'-na ria wua' polia'-ra 

to rasarumaka. Mosabara-ra mpopea 
uda ka'oti-ra ntuja', duu'-na rata 
tempo-na mepae. 8 Wae wo'o kita' kana 
mosabara ompi'. Pakatida nono-ta, apa' 
neo' rata mpu'u-imi Pue'-ta. ? Ompi', 
neo'-ta ngkunuti pai' momesaa-salai', 

bona neo'-ta rabelahi huku'. Apa' Pue', 
etu-imi mai hi wobo'! Hi'a-damo mpai' to 
mpobotuhi omea. 10 Ompi'-ku hawe'ea! 
Kiwoi-koi nabi owi to mpokeni Lolita Pue'. 
Mosabara-ra pai' tari-ra mpotodohaka 
kaparia. Agina tatuku' posabara-ra. 

11 Apa' hema-ra-kona to ta'uli' morasi'- 
e? To morasi'-le, tauna to ntaha hi 

rala kaparia. Ni'inca moto tutura-na 
Ayub, kantaha-na hi rala kaparia-na. 
Pai' ni'inca beiwa Pue' mpogane'-i hi 
ka'omea-na. Apa' Pue', ma'ahi' lia-i, pai' 
lompe' nono-na. 12 Ompi'-ku hawe'ea! 
Ngkai hawe'ea paresa'-ku, toi-mi 

to meliu mpu'u: Neo'-ta mosumpa, 
mpokahangai' langi' ba mpokahangai' 
dunia' ba napa-napa ntani'-na. Ane 
patuju-ta mpo'uli' io', uli'-mi-hana "Io'." 
Ane patuju-ta mpo'uli' uma, uli'-mi 
"Uma," bona neo'-ta rabelahi huku'. 

13 Ane ria hi laintongo'-ta to narumpa' 
kasusaa', agina mosampaya-i. Ane 

ria to goe', agina morona'-i mpo'une' 
Alata'ala. !4Ane ria to peda', agina 
mpokio'-i pangkeni agama, bona 
pangkeni toera mposampayai-i pai' 
mpogelai'-i hante lana hi rala hanga' 
Pue'. 19 Ane mosampaya-ra hante nono 

to mepangala', tauna to peda' bate 
mo'uri' mpai'. Pue' mpaka'uri'-i, pai' ane 
ria jeko'-na, ra'ampungi-ki. 18 Toe-mi 
pai' kana himpau tapangaku' sala'-ta 
pai' momeposampayai, bona mo'uri'-ta. 
Posampaya tauna to monoa' nono-ra 
moso' lia. 17 Kiwoi tutura-na nabi Elia 
owi. Nabi Elia toei, manusia' hewa 
kita' wo'o-i-wadi-hawo. Mosampaya-i 
hante nono-na mpu'u bona neo' udaa. 
Uma mpu'u-pi dungku uda rala-na tolu 
mpae ono mula. 18 Oti toe, mosampaya 
wo'o-imi, duu'-na langi' mpopana'u-mi 
uda pai' alaa-na ria-mi wua' polia'-ra. 
19 Ompi'-ku hawe'ea! Ane ria doo-ta 

to meleli' ngkai tudui' to makono, pai' 
ria hadua to mpotete'-i nculii' hi Pue', 
lompe' kehi-na toe. 20Apa' tauna to 
mpokeni topojeko' nculii' ngkai kehi-na 
to sala', mpohore-imi ngkai silaka to 
duu' kahae-hae-na, pai' jeko'-na to wori' 
te'ampungi-mi. 

1 1 Sura toi ngkai aku', Petrus, suro 
Yesus Kristus, kupakatu tilou hi koi' 
ompi'-ompi' to napelihi-mokoi Alata'ala, 
pai' to pahawu'-hawu' hi propinsi 
Pontus, Galatia, Kapadokia, Asia pai' 
Bitinia, pai' to mesowo' hi olo' tauna to 
uma mpo'incai Alata'ala. ? Napelihi-koi 
Alata'ala to Tuama apa' wae-mi patuju- 
na ngkai lomo'-na. Napelihi-koi hante 
pobago Inoha' Tomoroli' to mpopajadi'- 
koi bagia-na, alaa-na mengkoru-mokoi 
hi Yesus Kristus pai' napomoroli'-mokoi 
hante raa'-na. Wori' tabe: mekakae-a hi 
Alata'ala bona nawai'-koi kawoo-woria' 
gane'-na pai' kalompea' tuwu'. 3 Mai- 
tamo mpo'une' Alata'ala, Tuama-na 
Pue'-ta Yesus Kristus! Ngkai pe'ahi'-na 
to bohe, nawai'-tamo katuwua' to 
bo'u, pai' katuwua' to bo'u toe tarata 
ngkai katuwu'-na nculii' Yesus Kristus. 
Toe pai' moroho poncarumaka-ta. 
4Tasarumaka Alata'ala mpowai'-ta 
rasi' to naporodo hi hawe'ea ana'-na. 
Rasi' toe, to uma mogero ba mobali' 
ba jadi' pope, apa' natimamahi-taka 

hi suruga. ?Hawe'ea toe ompi', bate 
nipobagia, apa' mepangala'-mokoi 

hi Alata'ala pai' napewili'-koi hante 

baraka'-na bona mporata-koi mpai' 
kalompea' to rodo ami'-mi nawai'-kokoi 
hi Eo Kiama. SNgkai toe-mi ompi', 

pai' kana goe' oa'-koi. Nau' tempo toi 
susa' nono-ni apa' wori' nyala pesori 
mporumpa'-koi, goe' moto nono-ni, 
apa' kasusaa'-ni toe hangkale'liu-wadi, 
7 pai' patuju-na bona rapongincai karoho 
pepangala'-ni. Bulawa raparesa' hante 
apu raponciloi-ki ba bulawa mpu'u-idi 
ba bela-di. Pai' pepangala'-ni toe, meliu 
kasuli' oli-na ngkai bulawa, apa' bulawa 
uma tida duu' kahae-hae-na. Jadi', 
hewa bulawa raparesa' hante apu, wae 
wo'o pepangala'-ni raparesa' hante 
pesori. Bona ane monoto mpu'u-damo 
pepangala'-ni, ra'une', rabila' pai' 
rapomolangko-koi mpai', nto'u karata-na 
nculii' Yesus Kristus hi dunia' toi. 3 Yesus 
Kristus toei, nau' ko'ia-i ria nihiloi owi, 
nipoka'ahi'-imi. Nau' uma-i nihiloi wae 
lau, nipangala'-imi. Toe pai' goe' nono-ni, 
pai' kagoe' nono-ni toe uma-pi hudu 
ra'uli', apa' bohe mpu'u. ?Goe'-koi, apa' 
nirata-mi wua' pepangala'-ni, toe-mi 
kalompea' tuwu' kao'-ni. 10 Nabi-nabi 
to owi mpolowa ami'-mi beiwa Alata'ala 
mpopohiloi-koi ahi'-na hi tempo toi. 

Ngkai petete' Inoha' Kristus to hi 

rala nono-ra, Alata'ala mpopo'incai 
ami'-ramo kaparia to mporumpa' woto 
Kristus mpai', pai" kabohe tuwu' to 
narata ane timpaliu-damo kaparia-na 
toe. Aga nabi to owi toera, uma ra'incai 
beiwa kadupa'-na to ralowa toe. Toe 
pai" rapewulihi' mpu'u, doko' ra'inca ba 
nto'uma pai' beiwa kadupa'-na hawe'ea 
to ralowa toe. 11 (1:10) 12 Alata'ala 
mpo'uli'-raka nabi toera: napa to ralowa 
toe, bela hi hira' moto kadungkua-na. To 
ralowa toe, hi koi'-hana kadungkua-na. 
Pai' hewa toe lau, napa to ralowa 

nabi to owi toera, raparata-mi hante 
kanoto-noto-na hi koi', apa' ria-mi tauna 
to mpoparata-kokoi Kareba Lompe' 
hante baraka' Inoha' Tomoroli' to ngkai 
Alata'ala. Bangku' mala'eka-hawoe', 
doko' lia-ra-rawo mpewulihi' kalompea' 
to nirata-mi toe-e ompi'. 13 Jadi' ompi'- 
ompi', apa' ria-mi poncarumakaa-ni to 
moroho toe-e, toe pai' ku'uli'-kokoi: 
pakanoto-mi nono-ni, neo' lempe', pai' 
ncarumaka mpu'u-mokoi hi rasi' to 
rawai'-kokoi ane rata nculii'-ipi mpai' 
Yesus Kristus. 14Apa' lawi' napo'ana'- 
mokoi Alata'ala-e, tuku'-mi hawa'-na, 

neo'-pi ntora mpotuku' konoa-ni moto 
hewa owi nto'u-ni hi rala kabengia-na- 
pidi. '? Kana moroli'-koi hi butu nyala 
akeka-ni, apa' Alata'ala, moroli'-i-hana, 
pai' nakio'-koi bona mpotuku' kehi-na. 
16 Apa' ria Lolita Alata'ala to te'uki' owi to 
mpo'uli': "Kana moroli'-koi, apa' Aku' toi 
moroli'-a." 17 Ompi'-ompi', mo'oha'-koi 
hi dunia' toi hewa tauna to liu-wadi. 
Pai' ane mosampaya-koi hi Alata'ala, 
ni'uli' kaHi'a-na Tuama-ni. Toe pai' 
kana mengkoru-koi hi Alata'ala bula-ni 
mo'oha' hi dunia' toi-pidi. Apa' Alata'ala 
to nipoTuama toei-e, Hi'a-mi Topohura 
to mpobotuhi kara-kara butu dua 
tauna ntuku' po'ingku-ra, uma-i-hana 
mpelence tauna. 18 Mengkoru-koi 

hi Alata'ala, apa' ni'inca moto napa 
pobayari-na Alata'ala bona mpobahaka- 
koi ngkai tuwu'-ni to ri'ulu. Tuwu'-ni 

to ri'ulu to nipososora ngkai ntu'a-ni 
toe, uma ria tuju-na. Aga Alata'ala 
mpobahaka-mokoi ngkai tuwu'-ni to 
ri'ulu toe, pai' pobayari-na bela rewa 
to uma tida duu' kahae-hae-na, hewa 
bulawa ba salaka', t9 tapi' to masuli' lia 
oli-na, toe-mi raa'-na Kristus. Kristus 
toe raponcawa ana' bima to uma 

ria kasalala'-na ba kakuraa'-na, to 
rasumale' jadi! tolo' woto-ni. 2? Kako'ia- 
na dunia' rapajadi', napakatantu ami'-mi 
Alata'ala kaYesus-na to jadi' Topetolo'. 
Aga lako' mehupa'-idi hi dunia' bona 
mpotolo'-koi hi eo-eo mpomohui' Eo 
Kiama toi-e. 21 Ngkai Hi'a toe-mi pai' 
alaa-na mepangala'-mokoi hi Alata'ala. 
Alata'ala mpopotuwu'-i nculii' pai' 
nawai'-i kabohea tuwu'-na, alaa-na 
mepangala' pai' mesarumaka-mokoi hi 
Alata'ala. 22Jadi' ompi'-ompi', nituku'-mi 
Kareba to makono, pai' nipakaroli' 
nono-ni bona ma'ala-koi mpoka'ahi' 
ompi' hampepangalaa'-ni hante nono-ni 
mpu'u. Toe pai' kuparesai'-koi bona 
momepoka'ahi' mpu'u-mpu'u-koi hadua 
pai' hadua hante karoli'-roli" nono-ni. 

23 Apa' mporata katuwua' to bo'u-mokoi, 
pai' katuwua'-ni to bo'u toe, bela-pi ngkai 
manusia' to kana mate. Katuwua'-ni 
toe, ngkai Alata'ala to uma-hana ria 
kamatea-na. Mporata-koi katuwua' to 
bo'u toe, apa' mepangala'-mokoi hi 
Lolita Alata'ala to tuwu' pai' to tida 
duu' kahae-hae-na. ?4 Hewa to te'uki' 

hi rala Buku Tomoroli' owi: "Katuwu' 
manusia'-le, hewa kowo', hawe'ea 

kancolaa-ra hewa sehe kowo'. Kowo' 
molaju, sehe-na roda', ?? aga Lolita 
Pue' tida duu' kahae-hae-na." Lolita 
Pue' tohe'i, toe-mi Kareba Lompe' to 
raparata-kokoi. 

1 Toe pai' kuparesai'-koi ompi': 

bahaka-mi butu nyala kehi to 
dada'a pai' hawe'ea lolita-ni to boa'. 
Neo'-pokoi mebagiu, neo' mohingi', 
neo' mporuge' doo. 2Hewa ana'lei 
to lako' putu to mpokahina ue tii', 
koi' wo'o kana mpokahina pongkoni' 
kao'-ni, tetu-mi Lolita Pue'. Bona ngkai 
Lolita Pue' toe kamoroo-rohoa pai' 
kamonoo-notoa katuwua' kao'-ni. 3 Neo' 
nibahakai mpokahina Lolita Pue' toe, 
lawi' nirasai-mi kalompe' nono-na. 
4 Pue' Yesus rarapai'-ki hameha' watu 
to tuwu'. Watu toe ratadi manusia', 
apa' ra'uli' uma ria kalaua-na. Tapi' hi 
poncilo Alata'ala, watu toei masuli' lia 
oli-na, pai' Alata'ala mpopelihi watu 
toei jadi' poko parawatu. Pai' koi' 
wo'o, ompi'-ompi' tumai-mokoi hi Pue', 
2 bona napajadi'-koi hewa watu-watu 
to tuwu' to rapake' mpowangu tomi 
pepuea' hi Alata'ala. Napajadi' wo'o-koi 
imam-imam to moroli'. Apa' hewa 

imam mpotonu pepue' hi Alata'ala, 

wae wo'o koi' mpotonu nono-ni hi 
Alata'ala, niponcawa pepue'-ni hi Hi'a. 
Pai' pepue'-ni toe bate mpakagoe' 
nono-na, sabana petauntongoi'-na Yesus 
Kristus. Hi rala Buku Tomoroli', Magau' 
Topetolo' rarapai'-ki watu to napelihi 
Alata'ala, hewa toi moni-na: "Hilo! 
Kupelihi hameha' watu to masuli' oli-na, 
kuhu'a hi Bulu' Sion, kupajadi' poko 
parawatu. Hema-hema to mepangala' 
hi watu toei, uma-ra mpai' hala'nawu'." 
7 Magau' Topetolo' toei hewa watu to 
masuli' oli-na hi koi' to mpopangala --i. 
Aga tauna to uma mpopangala'-i bate 
mporata silaka, alaa-na madupa'-mi 
lolita Buku Tomoroli' to mpo'uli': "Watu 
toe ratadi topowangu tomi. Ntaa' 

we'i, watu toe lau-idi to jadi' poko 
parawatu-e." Pai' 3 "Watu toe jadi' watu 
katewincia'-ra, pai' watu katehopoa'-ra.' 
Tewinci'-rale, apa' oja'-ra mpopangala' 
Lolita Alata'ala, pai' toe-mi bagia to 
napakatantu-miraka Alata'ala. ? Aga 
koi" ompi'-ompi', napelihi-moko-koina 
Alata'ala, napajadi'-koi imam-imam to 
mpokamu bago mpepue' hi Magau'- 

ta. Napatani'-koi jadi' bagia-na pai' 

ntodea-na to moroli'. Nababehi toe 
bona koi' mpopalele hi hawe'ea tauna 
babehia-na to mobaraka', nitutura-raka 
kanakio'-ni malai ngkai kabengia-na 
mesua' hi rala kabajaa-na to uma mowo 
kalompe'-na. 10 Owi, bela-koi bagia-na, 
aga wae lau napobagia-mokoi. Owi-koi 
uma mpo'incai pe'ahi'-na, aga wae lau 
ni'inca-mi pe'ahi'-na. tt Ompi'-ompi' to 
kupe'ahi'! Katuwu'-ta hi rala dunia' toi, 
hewa tauna to mesowo' pai' hewa tauna 
to liu-ta-wadi, apa' mo'oha'-ta hi olo' 
tauna to uma-ra mepangala' hi Pue'. 
Toe pai' kuparesai'-koi: neo' mpotuku' 
kahinaa nono-ni to dada'a, apa' kahinaa 
to dada'a toe mosisala hante kalompea' 
tuwu' kao'-ni. 1? Pontu-na ria tauna 

to uma mpo'incai Pue' to mpobalihi- 
koi, ra'uli' dada'a gau'-ni. Toe pai' 
kana nipelompehi mpu'u po'ingku-ni, 
bona rahilo kalompe' po'ingku-ni toe. 
Ka'omea-na mpai', rapangaku'-mi 
kalompe' po'ingku-ni, pai' mpo'une' 
Alata'ala-ramo hi eo karata-na. 13 Kana 
mengkoru-ta hi hawe'ea topoparenta 
to rapakatantu manusia', apa' toe-mi 
konoa Pue'. Mengkoru hi magau' bohe, 
apa' lawi' hi'a-mi to hi wongko-na 

mpu'u. 14Mengkoru hi gubernur, apa' 
lawi' hi'a to napopale magau' mpohuku' 
tauna to dada'a gau'-ra pai' mpo'une' 
tauna to lompe' gau'-ra. t> Apa' toe-mi 
konoa Pue', bona ngkai kalompe' 
po'ingku-ta, tauna to uma mpo'incai 
Pue', uma-rapa daho' mpobalihi-ta, 
apa' monoto-mi ka'uma-na makono 
pebalihi-ra toe. 1? Kakoo-kono-na, kita' 
to Kristen, uma-tapa napobatua jeko', 
apa' Alata'ala mpobahaka-tamo ngkai 
kuasa jeko'. Aga kabela-ta batua toe 
neo'-hawo tapo'ohea mpobabehi to 
dada'a. Agina mpotuku' konoa Alata'ala- 
tamo, apa' lawi' batua-na mpu'u-tamo. 
17 Saile' hawe'ea tauna. Poka'ahi' ompi' 
hampepangalaa'-ta, pengkorui Alata'ala, 
pai' bila' magau'-ta. 18 Batua-batua, 
pengkorui pai' bila' maradika-ni, uma 
wule' hi maradika-ni to lompe' pai' to 
mo'olu kehi-ra. Bangku' maradika-ni to 
seke-e', bate nipengkorui-ra. 19 Ane ria- 
koi to nabalinai' maradika-ni nau' uma 
ria sala'-ni, pai' ane ntaha-koi mpokolo 
kaparia toe apa' mpokiwoi-koi konoa 
Alata'ala, bate nagane'-koi Alata'ala. 

20 Ha na'une'-koi mpai' Alata'ala ane 
mosabara-koi mpengkatarii kaparia to 

nirata apa' masala'-koie? Uma-hawo. 
Tapi' ane mporata-koi kaparia sabana 
po'ingku-ni to lompe' pai' mosabara-koi 
mpokolo kaparia toe, bate nagane'-koi 
Alata'ala. 2! Apa' toe-mile pai' nakio'-koi 
Alata'ala-e: nakio'-koi bona mo'ingku 
lompe', nau'-koi rabalinai'. Apa' Kristus 
wo'o mporata kaparia sabana koi', pai' 
nawai'-koi tonco bona nituku' laa'-na. 
22 Uma-i ria mpobabehi jeko', uma 
ria lolita boa' to howa' ngkai wiwi-na. 
23 Ralibui'-i, uma-i mehawa mpolibui'-ra. 
Rasesa'-i, uma-i metipo'. Mpotonu 
tuwu'-nai-wadi hi Alata'ala, Topobotuhi 
to monoa'. ?4 Nakolo huku' jeko'-ta 
hi woto-na moto hi karapatehi-na hi 
kaju parika', bona tebahaka-ta ngkai 
kuasa jeko' pai' tuwu' ntuku' konoa 
Alata'ala-tamo. Ngkai weho-na toe-mi 
pai' alaa-na mo'uri'-mokoi. 2? Owi 
hewa bima to puha-koi. Aga tempo toi 
nculii'-mokoi hi Topo'ewu to mpewili' 
kao'-ni. 

1 Wae wo'o koi' tobine, mengkoru-koi 

hi tomane-ni, bona ane ria-ra 
tomane-ni to uma mepangala' hi Lolita 
Alata'ala, kehi-ni toe-mi mpobalii'-ra 
jadi' mepangala'. Uma mingki' ni'uli'- 

raka napa-napa, ?apa' kampohilo-ra 
kehi-ni to moroli' pai' pengkoru-ni, 
kehi-ni toe-mi mpotudui'-ra, pai'-ra 
mepangala'-mi-hawo hi Pue'. 3 Ane 
doko' subo'-koi, neo' kasuboa' to 

hi mali-na-wadi, hewa mporampai 
wuluwoo' ba mpakancola woto hante 
bulawa pai' pohea to masuli' oli-na. 

4 Poko kasuboa' mpu'u-le, mehupa' ngkai 
rala nono-ta, hewa rapa'-na tobine to 
monono pai' to mo'olu kehi-na. Toe-hana 
kasuboa' to uma ria kabalia'-na, pai' to 
masuli' lia oli-na hi poncilo Alata'ala. 

> Apa' wae wo'o-hawo po'ingku tobine 
to owi to moroli' katuwu'-ra pai' to 
ncarumaka Alata'ala. Tobine toera jadi' 
subo' apa' mengkoru-ra hi tomane-ra. 

6 Hewa rapa'-na Sara mpotuku' hawa'-na 
Abraham tomane-na, pai' nahanga'-i 
tua. Hiaa' koi' ompi', ma'ala ta'uli' ana' 
Sara-mokoi, ane nituku' po'ingku-na to 
lompe' pai' uma-koi me'eka' ane ria to 
mpobalinai'-koi. ' Wae wo'o koi' tomane, 
tuwu' hintuwu'-koi hante tobine-ni, pai' 
penonoi beiwa ohea-ni mpotulungi-ra, 
apa' karohoa-ra uma hewa karohoa 
tomane. Aga nau' wae, tobine-ni bate 
hibalia hante koi' hi poncilo Alata'ala, 

apa' nawai' wo'o-ra-rawo katuwua' to 
duu' kahae-hae-na hibalia koi'. Toe pai' 
kana nibila'-ra hewa to kasipato'-na. Apa' 
ane uma-koi hintuwu' hante tobine-ni, 
telawa' mpai' posampaya-ni. 8 Ka'omea- 
na, tuwu' hintuwu'-ta omea, hameha' 
hawa' pai' hanono lau, momepoka'ahi' 
hewa to ntali ompi', lompe' nono pai' 
mpakadingki' nono hi doo. ?Ane ria 
tauna to mpodaa'-ta, neo' tapehawai 
hante to dada'a. Ane ralibui'-ta, neo' 
tatimalihi-ra. Agina-pi gau' to dada'a 
toe tapehawai hante mperapi'-raka 
gane' to lompe' ngkai Alata'ala. Apa' 
Alata'ala mpokio'-ta jadi' topetuku'-na 
bona mporata gane" to lompe' ngkai Hi'a. 
10 Hi rala Buku Tomoroli' te'uki' hewa 
toi: "Hema to doko' goe' pai' lompe' 
tuwu'-na kana mpojagai wiwi-na bona 
neo'-i mpohowa' lolita to dada'a, pai' 
neo'-i mebagiu. tt Kana nabahakai gau' 
to dada'a pai' babehi-mi gau' to lompe'. 
Kana nahuduwukui mpali' kahintuwuaa' 
hi doo. 12Apa' Pue' mpewili' tauna 

to mpotuku' konoa-na, pai' na'epe 
pekakae-ra. Aga na'ewa tauna to 
dada'a gau'-ra." 3Ha hema-hana to 
mpodaa'-tae ane tida-ta mpobabehi 

po'ingku to lompe'-e? 14 Aga ane rapa'- 
na mporata kaparia mpu'u-ta ngkai 
kehi-ta to monoa', marasi' lau-ta ompi'! 
Jadi', ane ria to mpongasai'-ta, neo' 
tapoka'eka'-ra pai' neo' koro'. 12? Tonu 
katuwu'-ta hi Kristus, pai' pangaku'-mi 
kaHi'a-na-wadi Pue'-ta. Kana taporodo 
ami'-mi petompoi'-ta mpotompoi' tauna 
to mpekune'-ta napa pai' ncarumaka 
Alata'ala-ta. Aga tatompoi'-ra, hante 
lolita to mo'olu pai' hante nono to 
dingki'. 16 Pai' uma ma'ala kasalaia' 
po'ingku-ta. Po'ingku-ta kana hewa to 
masipato' hi topetuku' Kristus, bona 
ane ria tauna to mpobalihi-ta, me'ea' 
huli' lau-ra-wadi mpai'. t” Lompe'-di ane 
mporata kaparia-ta sabana ingku-ta to 
lompe', ane toe konoa Alata'ala hi kita". 
Agina lau-pi toe, ngkai mporata kaparia 
sabana ingku-ta to dada'a. t8 Apa' 
Kristus wo'o mporata kaparia nau' uma 
ria sala'-na. Mate hangkani lau-i-wadi 
mpokolo jeko' manusia'. Hi'a to uma 
ria sala'-na mposampei-ta to masala', 
bona nakeni-ta hi Alata'ala. Woto-na 
rapatehi, tapi" rapotuwu' nculii'-imi 
hante baraka' Inoha' Tomoroli'. 19 Hante 
baraka' Inoha' Tomoroli' toe, hilou-imi 

mpopalele pedagia-na hi rate-rate 
to ratarungku'. 2? Ratarungku'-ra toe 
sabana pesapuaka-ra hi Alata'ala owi 
nto'u katuwua'-na nabi Nuh. Nto'u toe 
owi, moloe ahi'-na Alata'ala mpopea 
kabali' nono manusia' bula-na Nuh 
mpobabehi sakaya-na. Aga ka'omea-na, 
Alata'ala mpogero dunia' hante ue, pai' 
walu-ra-wadi tauna to mesua' hi rala 
sakaya pai' mporata kalompea'. ?! Ue 
to mpogero dunia' nto'u toe, ma'ala 
rarapai'-ki ada peniu' tempo toi, apa' 
ada toe mpokeni kalompea' hi kita' wae 
lau ompi'. Aga ada toe bela-hawo ada to 
mpobohoi' wotoloka'-ta ngkai to babo'. 
Ada toe taponcawa pomperapi'-ta hi 
Alata'ala, taperapi' bona nabohoi' nono- 
ta ngkai jeko'. Pai' nabohoi' mpu'u-tamo 
ngkai jeko'-ta, hante katuwu'-na nculii' 
Yesus Kristus. ?? Katuwu'-na nculii' toe, 
hilou-imi hi suruga, pai'-i mohura hi 
mali ka'ana Alata'ala. Hawe'ea mala'eka 
pai" topoparenta pai' pue'-pue' to 
mobaraka' ntani'-na, rapopengkoru hi 
Hi'a omea-ramo. 
4 1 Jadi', apa' lawi' Kristus wo'o 
mporata kaparia hi rala woto-na 
nto'u kamatea-nae, toe pai' koi' 

wo'o-koiwo kana mpakaroho nono-ni 
hante pekiri to hibalia hante pekiri-na 
Kristus: apa' hema to mporata kaparia 
hi rala woto-na, mogaa'-mi posidaia'-na 
hante jeko'. 2Jadi', bula-ni tuwu'-pidi 
hi rala dunia' toi, neo'-pi nituku' konoa 
manusia', mpotuku' konoa Alata'ala- 
mokoi. 3 Apa' hono'-mi-hawo kahae-ni 
mpobabehi hewa to rababehi tauna 

to uma mpo'incai Pue'. Nto'u toe, 
uma katonoa tuwu'-ni, mpotuku'-koi 
kahinaa-ni to uma lompe', nginu 
palangu-langu, ntora mosusa', ntora 
bibo-bibo, pai' mepue'-koi hi pue'-pue' 
to uma natao rapue'. “Toe pai' ema'-ni 
to ri'ulu mpokehele-koi apa' uma-pi 
nidohei-ra hewa ri'ulu mpobabehi gau' 
to babo' hante uma ria huka'-na. Toe 
pai' alaa-na raruge'-mokoi. ? Tapi' rata 
mpai' tempo-na, tauna toera kana 
mpotompoi' pompekunea' Alata'ala hi 
gau'-ra to dada'a toe. Apa' sadia-imi 
Alata'ala mpohurai kara-kara hawe'ea 
tauna, lompe' to tuwu'-pidi, lompe' 

to mate-mi. "Toe pai' Kareba Lompe' 
rapalele hi tauna to mate-ramo. 
Patuju-na bona nau' mate-ra hewa to 
biasa jadi' hi manusia', mporata moto-ra 


1 PETRUS 4.7-12 1120 


katuwua' kao' to lompe' ntuku' konoa 
Alata'ala. ' Ompi'-ompi', neo' rata-mi 
kahudua dunia' hante hawe'ea ihi'-na. 
Toe pai' mo'inga'-inga'-mokoi pai 
pakanoto-mi nono-ni, bona motora-koi 
mosampaya. 3 Melabi ngkai hawe'ea-na, 
momepoka'ahi'-mokoi ngkai nono-ni 
mpu'u, apa' ane tapoka'ahi' doo-ta, 
uma tapoinono sala'-ra to wori' hi kita". 
9 Kana jole'-koi mometorata hi tomi-ni, 
pai' neo' ngkunutia. 10 Alata'ala mpowai' 
butu dua-ta pakulea' to mosisala. Kana 
tapake' pakulea'-ta toe mpotulungi 
doo, kana tapobago lompe' pobago to 
nakolai'-taka Alata'ala ngkai kabula 
rala-na. | Hema to mpokeni Lolita Pue' 
kana mololita hewa tauna to napowiwi 
Alata'ala. Hema to mpotulungi doo, 
tulungi-ra hante karohoa to ngkai 
Alata'ala. Bona hi rala hawe'ea to jadi', 
Alata'ala rapomobohe hi rala hanga' 
Yesus Kristus. Hi'a-mi to mobaraka' pai' 
to masipato' rapomobohe hanga'-na duu' 
kahae-hae-na! Amin. 12 Ompi'-ompi' to 
kupe'ahi'! Mporata-koi kaparia to hewa 
apu karani'-na tetu-e, bona raponciloi 
karoho pepangala'-ni. Aga neo' nikehelei 
ba ni'uli' mporata-koi kaparia to melabi 

ngkai to lalau. 3 Pokagoe' lau-mi-hana, 
apa' lawi' mporata-mokoi bagia hi rala 
kaparia to narata-mi Kristus. Ngkai 
toe-mi ompi', ane rata-damo tempo-na 
Kristus mpopehuwu kabohe tuwu'-na 

hi hawe'ea tauna, uma mpai' mowo 
kagoe'-ni. 14Marasi'-dakoi ompi' ane 
raruge'-koi sabana mpotuku'-koi Kristus, 
apa' toe mpobatuai kahompo-na Noto 
to mobaraka' hi koi', toe-mi Inoha' to 
ngkai Alata'ala. 1? Aga neo! mpu'u-koi 
ria haduaa to mporata kaparia apa' 
topepatehi-i, ba topanako-i ba to 
dada'a ntani'-na ba to bibo. 18 Aga 

ane rabalinai'-koi apa' to Kristen-koi, 
neo' nipoka'ea'. Uli'-mi-hana tarima 
kasi hi Alata'ala, apa' topetuku' Kristus 
mpu'u-koi. 17 Neo' rata-mi tempo-na 
Alata'ala mpohurai kara-kara butu dua 
tauna. To napohurai mperi'ulu, kita' 

to napo'ana'. Hiaa' ane kita' to ri'ulu 
napohurai kara-kara-ta, peliu-liu-nami 
mpai' kagaga pehuku'-na ane mpohurai-i 
kara-kara-ra tauna to uma dota 
mpangala' Kareba Lompe' to ngkai 
Alata'ala. 18 Hi rala Buku Tomoroli' te'uki' 
hewa toi: "Bangku' tauna to monoa' 
kehi-rae' kana mpotodohaka kaparia 

ncala', pai' lako' mporata kalompea'. 
Peliu-liu-nami tauna to dada'a pai' to 
uma mengkoru hi Alata'ala!" 19 Toe-mi 
ompi', ane ria-ta to mporata kaparia apa' 
lawi' wae-mi konoa Alata'ala, tatonu-mi 
katuwu'-ta hi Alata'ala Topejadi'. Bate 
napadupa' janci-na hi kita'. Pai' neo' 
tabahakai mpobabehi po'ingku to lompe'. 
1 Ria wo'o pomperapia'-ku hi koi' 
5 to jadi' pangkeni hi rala agama. 
Ku'uki'-kokoi tohe'i apa' aku' wo'o hadua 
pangkeni agama, pai' kusabii' moto-mi 
kaparia to narata Kristus owi. Pai' ane 
rata nculii'-ipi mpai' Kristus mpopehuwu 
kabohe tuwu'-na hi hawe'ea tauna, 
aku' wo'o mporata bagia hi rala kabohe 
tuwu'-na toe. ? Kuperapi' bona nipewili' 
lompe'-ra topepangala' hi Alata'ala to 
jadi' ewua-ni. Apa' hira' toe hewa bima 
ewua-ni to nahawai'-kokoi Alata'ala 
mpo'ewu. Pewili'-ra hante kanangkoa' 
nono-ni ntuku' konoa Alata'ala, neo' 
hewa to baha rapewuku-wadi. Tulungi- 
ra hante kabula nono-ni, neo' aga 
mpenonoi gaji'-wadi. 3 Neo' wo'o-koi 
mpoparentai-ra to rasarumaka-kokoi 
toera hewa topoparenta mpoparentai 
ntodea-na. Agina koi' jadi' tonco hi hira'. 

4Pai' ane rata-ipi mpai' Poko Topo'ewu, 
nawai'-koi songko pedagia, to uma ria 
kabalia' peringkila'-na. ? Wae wo'o koi' to 
mongura-pidi umuru-ni, mengkoru-koi hi 
totu'a. Hawe'ea-ni himpau mpakadingki' 
nono pai' mometulungi. Apa' "Alata'ala 
mpo'ewa tauna to molangko nono- 

ra, aga tauna to dingki' nono-ra 
napoka'ahi'." *Toe-mi ompi', pakadingki' 
nono-ni, pai' mengkoru-koi hi Alata'ala 
to mobaraka', bona napomolangko-koi 
ane rata-pi tempo-na. Tonu hawe'ea 
kakoroa'-ni hi Pue', apa' Hi'a to mpewili'- 
koi. 9 Mojaga pai' mo'inga'-inga'-koi! 
Apa' Magau' Anudaa' to jadi' bali'-ni, 
modao'-dao'-i hewa singa to mo'oa 
mpali' to ma'ala nahungongo'. ? Kana 
ni'ewa mpu'u-i hante pepangala'-ni to 
moroho. Apa' ni'inca moto ompi', hingka 
ompi' hampepangalaa'-ni hi humalili' 
dunia', rarata wo'o-rawo kaparia hewa 
to nirata-mi koi'-e. 10 Pai' ane timpaliu- 
damo kaparia to hangkale'liu toe-e, 
Alata'ala moto mpakahono' to kura' hi 
koi': batua-na, narohoi, napomonoa' pai' 
napakatida-koi. Apa' Hi'a-mi pehupaa' 
hawe'ea ahi'. Hi'a to mpokio'-koi jadi' 
ana'-na, bona ngkai posidaia'-ni hante 

Kristus, mporata-koi bagia hi rala 
kabohe tuwu'-na to uma ria kahudua-na. 
11Une'-imi apa' mobaraka'-i duu' 
kahae-hae-na. Amin! 12 Sura-ku to rede' 
toi ku'uki' hante petulungi-na Silwanus, 
ompi'-ta hi rala Pue' Yesus, ku'inca 
katida pepangala'-na. Patuju-ku we'i 
mpo'uli'-kokoi hante kanoto-noto-na 
beiwa kakono-na ahi' Alata'ala hi kita', 
pai" ku'apui nono-ni bona tida-koi 
mposarumaka ahi'-na toe. 13 Tabe ngkai 
ompi' hampepangalaa'-ni to hi rehe'i hi 
ngata Babilon, to napelihi wo'o-ramo- 
rawo Alata'ala hewa koi'. Wae wo'o 
ana'-ku Markus, mpakatu wo'o-i-hawo 
tabe-na. !#Mometabe-koi hadua pai' 
hadua hante ahi' hewa topo'ompi' 

rala Pue'. Mekakae-a hi Alata'ala bona 
nawai'-koi omea kalompea' tuwu' apa' 
mosidai'-mokoi hante Kristus. Hudu rei. 

1 1 Sura toi ngkai aku', Simon Petrus, 
batua pai' suro-na Yesus Kristus, 
kupakatu tilou hi ompi'-ompi' to bela-koi 
to Yahudi to mepangala'-mi hi Yesus 
Kristus hibalia hante kai'. Yesus Kristus 
toei, Hi'a-mi Alata'ala pai' Magau' 
Tompohore-ta ngkai huku' jeko'-ta. 
Napajadi'-koi mepangala' hibalia hante 
kai' apa' pobabehi-na monoa'. ? Wori' 
tabe: mekakae-a hi Alata'ala bona 
nawai'-koi kawoo-woria' gane'-na 

pai" kalompea' tuwu', apa' ni'inca-imi 
Alata'ala pai' Yesus Pue'-ta. 3 Bohe 
mpu'u katuwu'-na Alata'ala, pai' lompe' 
lia nono-na. Ngkai kabohe tuwu'-na 
pai' kalompe' nono-na toe, nakio'-tamo 
jadi' ana'-na, duu'-na ta'inca mpu'u-imi. 
Pai' napake' baraka'-na to bohe lia, 
nawai'-ta butu nyala to taparaluu hi 
rala katuwu'-ta pai' petuku'-ta hi Hi'a. 
4 Ngkai kabohe tuwu'-na pai' kalompe' 
nono-na toe, nawai'-tamo rasi'-rasi' 

to uma mowo kalompe'-na pai' to 
bohe lia to najanci-mitaka. Patuju-na 
mpowai'-koi rasi' toe, bona ma'ala-koi 
mpo'uhi kehi Alata'ala, pai' neo'-pi 
mpotuku' kahinaa to dada'a. Kahinaa to 
dada'a toe mpokero katuwu'-ra tauna 

to uma mpo'incai Alata'ala. ?Jadi', apa' 
lawi' wae-mi petulungi-na hi koi'-e 
ompi', huduwukui mpu'u-koi mpodonihii 
pepangala'-ni hante kehi to lompe'. Pai' 
kehi-ni to lompe' toe nidonihii wo'o hante 
kanotoa nono. S Oti toe, donihii ncuu 
petuku'-ni hi Alata'ala duu'-na nipakule' 
mpokuasai konoa woto-ni, ntaha hi rala 
kasusaa', mengkoru hi Alata'ala, ” pai' 
mpoka'ahi' ompi' hampepangalaa'-ni. 
Pai' ahi' hi ompi' hampepangalaa'-ni 
toe nidonihii tena mpoka'ahi' hawe'ea 
tauna. 8 Ane hewa toe-damo kehi-ni pai' 
ane nidonihii ncuu, mokalaua mpu'u-koi 
mpo'inca Pue'-ta Yesus Kristus, pai' 
moroho petuku'-ni hi Hi'a. ? Aga tauna 
to uma hewa toe kehi-ra, hewa to 
wero-ra. Apa' ane tauna to wero uma 
monoto pehilo-na, wae wo'o tauna to 
hewa toe rede' pekiri-ra, apa' uma 
rakiwoi karabohoi'-rami ngkai jeko'-ra to 
timpaliu-mi. 19 Toe-mi ompi', apa' lawi' 
napelihi-mokoi Alata'ala pai' nakio'-koi 
jadi' topetuku'-nae, nihuduwukui mpu'u- 
e' mpotuku' Alata'ala, bona monoa' 
ni'inca kanapelihi-ni pai' kanakio'-ni. Apa' 
ane nidonihii pepangala'-ni hante kehi 
hewa to ku'uli'-e we'i, bate uma-wakoi 

mpai' monawu', 11 pai' hi eo mpeno-na 
Alata'ala mpobea-kokoi wobo' suruga, 
nadoa-koi mesua' hi rala Kamagaua'- 
na Pue'-ta Yesus Kristus, Magau' 
Tompohore-ta ngkai huku' jeko'-ta. 
Kamagaua'-na toe uma ria kahudua-na. 
12 Toe-mi ompi', nau' ni'inca moto-mi 
hawe'ea toe lau, pai' nau' moroho-mi 
petuku'-ni hi tudui' to makono, aga uma 
palaia-na kupopokiwoii oa'-koi. 13 Apa' 
ku'inca neo' rata-mi ioa'-ku, hewa to 
na'uli'-ka Pue'-ta Yesus Kristus. Jadi', 
ane da tuwu'-tuwu'-a-pidi, masipato' 
ku'uli' oa' lolita-ku mpo'apui nono-ni 
pai' mpopokiwoii-koi hawe'ea toe lau. 
14 (1:13) !? Toe pai' kuhuduwukui wo'o 
bona ane mate-apa mpai', ma'ala 
oa'-koi mpokiwoi hawe'ea toe lau. 

16 Kitudui'-kokoi kabohe baraka'-na 
Pue'-ta Yesus Kristus pai' karata-na 
nculii' mpai' hi dunia'. To kitudui'-kokoi 
toe, bela jarita to ratamangko-wadi. 
Ki'inca toe, apa' mata-kai moto-mi 
mposabii' kabohe tuwu'-na. 17 Apa' 
hangkani, ria-kai doo-na Yesus hi lolo 
bulu', pai' kihilo-i mehini ngkai kabohe 
tuwu'-na pai' pebila' to narata ngkai 
Alata'ala Tuama-na. Ki'epe libu' ngkai 

Alata'ala to mobaraka' to mpo'uli': "Hi'a 
toi-mi Ana'-ku to kupe'ahi', Hi'a to 
mpakagoe' nono-ku." 18 Kai' moto-mi to 
mpo'epe lolita to ngkai suruga tohe'e, 
bula-kai ria dohe-na hi lolo bulu' to 
moroli'. 1? Jadi', ngkai to kihilo toe, 
kamoroo-rohoa lau-mi pepangala'-kai 
hi lolita nabi-nabi to owi. Uma mowo 
kalompe'-na ane nipoinono lolita nabi 
toe, ompi', apa' lolita-ra toe hewa lampu 
to mehini hi rala kabengia-na. Penonoi 
lolita nabi toe, duu'-na Pue' Yesus rata 
nculii' hi rala dunia' toi, pai' ni'inca-i 
hante kanoto-noto-na. Karata-na nculii' 
Yesus toe hewa pengiri'-na eo ba hewa 
pehupa'-na betue' pompoka-eo. 2? Aga 
to meliu lia ngkai hawe'ea, kana nikiwoi 
tohe'i: napa to ra'uki' nabi toe, uma 
ma'ala tabatuai ntuku' konoa-ta moto. 
21 Apa' nabi-nabi to owi mpoparata lolita 
toe uma ntuku' konoa manusia'. Hante 
pepakeni Inoha' Tomoroli'-hana nabi 
toera mpohowa' lolita to ngkai Alata'ala. 
2 1 Aga ria wo'o nabi-nabi to boa' 
owi hi laintongo' tauna to mpotuku' 
Alata'ala. Wae wo'o tempo toi, bate ria 
mpai' guru agama to boa' mehupa' hi 
laintongo'-ni. Mpoparata-ra tudui' to 

uma makono to mpopanawu' tauna, 
pai'-ra mposapuaka Pue' to mpotolo'-ra. 
Ngkai kehi-ra toe-mi mponawu' woto-ra 
moto-ramo, pai' sohi' lia mpai' kadupa'- 
na. 2? Aga nau' wae, wori! moto tauna 

to mpotuku' gau'-ra to uma tumotoa, 
alaa-na mpai' ria tauna to mporuge' 
Tudui' Yesus to makono. 3 Ngkai 
kampokahina-ra doi, guru-guru to boa' 
toera mpojarita-kokoi jarita-jarita to 
ratamangko moto, bona mporata-ra rasi' 
ngkai koi'. Aga huku'-ra mpolia' mahae- 
mi naporodo-raka Alata'ala, pai' uma-pi 
mpai' naderu'-deru' eo karahukua'-ra 
toe. “Bangku' mala'eka-mala'eka to 
mojeko' owi, Alata'ala uma mpelele'-ra 
tebahaka ngkai huku'-ra, bate natadi-ra 
hi rala naraka, pai' napotuhu-ra hi 

rala wulou'laa to mobengi duu' rata Eo 
Pobotuhia-na. “Wae wo'o manusia' to 
dada'a owi, Alata'ala uma mpelele'-ra 
tebahaka ngkai huku'-ra. Dunia' to 

owi nagero hante ue, alaa-na mate 
omea-ramo tauna to mesapuaka. Muntu' 
nabi Nuh pai' pitu tau ntani'-na to 
natulungi bona neo'-ra mate, apa' Nuh 
toei mpopalele Lolita Alata'ala hi hawe'ea 
tauna pai' naparesai'-ra bona mpotuku' 

hawa'-na. “Wae wo'o Alata'ala mpohuku' 
pue' ngata Sodom pai' Gomora owi apa' 
masala'-ra, nagero ngata-ra hante apu 
duu'-na jadi' awu, bona pehuku'-na hi 
ngata toe jadi' tonco hi tauna to uma 
dota mengkoru hi Hi'a. ' Aga natulungi 
hadua tauna to rahanga' Lot, nawi'iha-i 
ncala' ngkai ngata Sodom, apa' Lot toei 
tauna to monoa' nono-na. Kahae-na Lot 
mo'oha' hi ngata toe, susa' nono-na 
mpohilo gau' pue' ngata to bengku' pai' 
to uma tumotoa. Hi laintongo' tauna 
to hewa toera, peda' ncuu nono-na, 
apa' hi'a tauna to monoa'-i, hiaa' butu 
eo-nai mpohilo pai' mpo'epe babehia-ra 
to dada'a toe. “Jadi', ngkai tonco-tonco 
toe we'i, monoto-mi tahilo baraka'-na 
Pue' mpotulungi tauna to mpopue'-i 
bona uma-ra moapa nto'u-ra mporata 
pesori. Pai' tahilo wo'o baraka'-na 
mpopotuhu tauna to dada'a bona rasesa' 
hi Eo Pobotuhia-na. 19 Motomo mpu'u 
pehuku'-na hi tauna to tungkai' mpotuku 
kahinaa-kahinaa to mebaboi' pai' to 
mpokedi' kuasa-na. Ane guru agama 
to boa' toera, uma mowo kadaho'-ra, 
pai' mengkalangko wo'o-ra, uma-ra 
koo-koro' mporuge' anu mobaraka'. 

11 Bangku' mala'eka-mala'eka to meliu 
karoho-ra pai' kabaraka'-ra ngkai guru 
to boa' toera-e', uma lau-ra daho' 
mporuge' ba mpopakilu anu mobaraka' 
toe hi nyanyoa Pue' Ala. 12 Hiaa' guru 
to boa' toera-rana, uma mpu'u monoto 
pekiri-ra. Mporuge'-ra anu mobaraka' 
to uma ra'incai. Kehi-ra, hewa binata 
to uma ria pekiri-ra ba hewa binata to 
putu bona ra'ahui pai' rapatehi-ra-wadi. 
Hewa binata toe rapatehi manusia', 
wae wo'o guru to boa' toera nahuku' 
Alata'ala sabana kehi-ra to dada'a. 

13 Huku' to mporumpa'-ra toe mpai' 
hintotoa hante gau'-ra. Po'ingku guru 
agama to boa' toera me'eai' lia. Bangku' 
hi eo-na rapokono lia mpotuku' konoa 
woto-ra moto. Hi poromua-ni, ngkoni'-ra 
hangkaa-ngkania hante koi", pai'-ra 
mpe'ohai konoa woto-ra. Ngkai kehi-ra 
toe pai' alaa-na raruge' doo-koi, apa' 
ra'uli' koi' hibalia kehi-ni hante guru to 
boa' toera. 14Uma rabahakai mponaa 
tobine doko' rapogaui' sala'. Uma 
raka'ohai mpobabehi jeko'. Tauna 

to lente pepangala'-ra ra'opa pai' 
rapanawu'. Rapo'ihi-mi mpokahina anu 
doo. Saupa-ra-hanale. t> Meleli'-ra ngkai 

ohea to makono, pai'-ra mpotuku' ohea 
to dada'a. Mpotuku'-ra ohea to natara 
Bileam ana'-na Beor owi, to mpokahina 
doi to narata ngkai pobabehi-na to 
dada'a. !?Bileam toei, hadua nabi 
Alata'ala. Ria-ki hama'a keledai-na, 

to kakono-na keledai biasa-wadi, aga 
Alata'ala mpowai' kuasa hi keledai toe 
mololita hewa manusia', pai' keledai 
toe mpokamaro Bileam ngkai gau'-na 
to sala', alaa-na uma-pi oko patuju-na 
to uma katonoa toe. 17 Ane guru to 
boa' toera, Alata'ala mporodo-raka 
po'ohaa' to mobengi riki. Hira' toe hewa 
buwu to bangi, pai' hewa limu' to nawui 
ngolu' bohe aga to uma mpopana'u uda. 
18 Molangko nono-ra mpololita hawe'ea 
babehia-ra, tapi' lolita-ra toe uma 
mo'ihi. Hante lolita-ra toe, mpohinai-ra 
tauna to lako' mpalahii doo-doo-ra 

to dada'a gau'-ra. Rahinai-ra hante 
kahinaa-kahinaa woto to dada'a, bona 
ngalai' nculii'-ramo hi gau'-ra to lako' 
rapalahii-e wengi. 19 Ra'uli' guru toera: 
"Ane nituku' tudui'-kai, tebahaka-mokoi 
ngkai atura, ma'ala moto-koi mpobabehi 
napa konoa-ni." Ntaa' we'i, hira' 
moto-di to tuwu' hewa batua-e, apa' 

kehi-kehi to mpopanawu' manusia' 
mpokuasai-ra. Apa' ane ria kahinaa to 
mpokuasai-ta, napobatua kahinaa-ta 
toe-tamo. 2? Mpe'ahii' mpu'u-ra tauna 
toera. Ra'inca mpu'u-i Pue'-ta Yesus 
Kristus, Magau' Tompohore-ta ngkai 
huku' jeko'-ta, duu'-na tebahaka-ramo 
ngkai gau'-gau' to dada'a hi dunia' toi. 
Hiaa' oti toe tewirincilu' nculii' wo'o-ramo 
hante gau' to dada'a, duu'-na gau' to 
dada'a toe mpokuasai-ra. Ka'omea-na 
meliu kasilaka-ra ngkai to lomo'-na. 
21 Agina-pi tauna to hewa toera, ke neo' 
lau-ra mpo'incai ohea to makono, ngkai 
kampo'inca-ra ohea to makono, tapi' 
uma-ra dota mpotuku' hawa' Alata'ala 
to oti-mi raparata-raka. 22 Ria lolita 
rapa' to mpo'uli' hewa toi: "Dike' ngkoni' 
nculii' koja'-na, wawu to teniu'-mi 
hilou motampo' nculii' hi rege'." Lolita 
toe bate soso' mpu'u hi tauna toera, 
apa' rakanculihii-rana kadada'aa to 
rapalahii-mie wengi. 
3 1 Ompi'-ompi' to kupe'ahi'! Toi 
sura-ku karongkani-na hi koi'. Rala 
sura-ku to rontau toi, ku'apui nono-ni 
hante mpopokiwoii-koi tudui' to makono, 
bona moroli' pekiri-ni. 2 Patuju-ku bona 

nikiwoi lolita to raparata nabi-nabi 

to moroli' owi, pai' bona nikiwoi 

wo'o hawa' to ngkai Pue', Magau' 
Tompohore-ta ngkai huku' jeko'-ta. 
Hawa'-na toe ni'epe ngkai kai' suro-na 
to mpokarebai-koi. 3 Aga to meliu lia 
ngkai hawe'ea, kana nikiwoi tohe'i: hi 
eo-eo to tumai mpai', mehupa' tauna 
to nakuasai konoa nono-ra to dada'a. 
Tauna toera mpopo'ore'-koi, 7 ra'uli': 
"Yesus mojanci tumai-i mpai'. Hiaa' 
hiapa-imi! Uma-kaina kipangalai', apa' 
ngkai kamate-ra ntu'a-ta to owi-era, 
uma-di ria kabalia'-na dunia' toi. Butu 
nyala-na bate-bate-na moto-di ngkai 
lomo' kajadi' dunia' duu' hewa toe lau." 
?Tauna to mololita hewa toe, tungkai' 
mpopiri mata-ra. Batua-na, uma-ra dota 
mpokiwoi beiwa Alata'ala mpopajadi' 
langi' owi hante lolita-na-wadi. Pai' 
dunia' napajadi' hante ue, pai' role-na 
mehupa' ngkai ue. ?Pai' hante ue wo'o 
Alata'ala mpogero dunia' to owi toe. 
7Pai' langi! bo dunia' to ria tempo toi 
napewili' hante lolita-na wo'o-wadi, 
bona ragero hante apu. Tempo toi langi' 
pai' dunia' napewili'-pidi duu'-na hi Eo 
Pobotuhia. Nto'u toe mpai' Alata'ala 

mpohuku' tauna to uma mengkoru hi 
Hi'a. 8 Aga koi' ompi'-ompi' to kupe'ahi', 
to hanyala toi neo' mpu'u nilipo'. Ria 
tauna to mpo'uli' mahae rahi-mi, ko'ia 
oa'-di rata Pue'-e. Tapi' hi rala poncilo 
Pue', hancobu mpae hibalia ha'eo-wadi, 
pai' ha'eo hibalia hante hancobu mpae. 
Pue' uma lera' mpopadupa' tipa'-na. 
Ko'ia-i rata wae lau, apa' kamosabara-na 
hi koi', uma napokonoi ane ria nte hadua 
to rahuku'. Konoa-na bona hawe'ea 
tauna mologa medea ngkai jeko'-ra. 

9 (3:8) 10 Aga bate rata moto-i mpai' 
Pue'-e! Pai' karata-na toe mekoncehi lia 
hewa karata topanako. Hi eo toe mokero 
langi' hante moni to paguru, pai' butu 
nyala-na pumpu ridi' nakoni' apu, pai' 
dunia' toi hante hawe'ea ihi'-na mampu 
hangkaa-ngkania. !1Jadi' ompi'-ompi', 
ane hawe'ea to ria bate mogero hewa 
toe-e, beiwa mpu'u-tamo kita' toi-e? 
Bate kana tapakaroli' po'ingku-ta pai'-ta 
mengkoru hi Alata'ala. 12 Apa' kita' toi 
mpopea Eo Pobotuhia-na Alata'ala. 
Agina petuku'-ta hi Pue' tapelompehi 
hudu pakulea'-ta bona sohi' rata Eo 
toe. Hi eo toe mpai', mampu langi' 
nakoni' apu, pai' butu nyala-na to ria 

mo'ono' ngkai karani'-na. 13 Aga kita' 
mpopea to najanci-taka Alata'ala: langi' 
to bo'u pai' dunia' to bo'u, to rapo'ohai' 
tauna to monoa'. 14Toe-mi ompi'-ompi' 
to kupe'ahi', bula-ni mpopea eo toe, 
huduwukui-koi mpotuku' Pue', bona 
lompe' posidaia'-ni hante Hi'a, pai' 
bona uma ria kasalaia' ba ka'eaa'-ni 
ane rata-pokoi mpai' hi nyanyoa-na. 

15 Uli'-mi-hana kamosabara-na Pue' 
mpalogai manusia' bona tebahaka-ra 
ngkai huku' jeko'-ra. Hewa toe wo'o-wadi 
ihi" sura to na'uki'-kokoi Paulus, ompi'-ta 
to tape'ahi'. Na'uki' toe ntuku' kanotoa 
nono to narata ngkai Pue'. 16 Hi rala 
hawe'ea sura-na, nakahangai' tudui' to 
hewa toe. Ria wo'o tudui'-na to mokoro 
tapaha. Pai' tudui'-na toe rapomewol!' 
lau-mi tauna to uma monoto pekiri-ra 
pai' to uma moroho pepangala'-ra. Wae 
wo'o-ra mpomewoli' ihi' Buku Tomoroli' 
to ntani'-na. Ngkai kehi-ra toe-mi mpai', 
pai'-ra mporata pehuku' Alata'ala. 

17 Aga koi', ompi'-ompi' to kupe'ahi', 
ni'inca ami'-mi hawe'ea toe lau. Jadi', 
mo'inga'-inga'-koi hi guru agama to boa' 
toera, bona neo'-koi himpataua' hante 
kasalaa'-ra, duu'-na monawu'-koi ngkai 

pokorea-ni to moroho. 18 Donihii lau-mi 
petuku'-ni hi Pue'-ta Yesus Kristus, 
Magau' Tompohore-ta ngkai huku' 
jeko'-ta, bona nirasai mpu'u ahi'-na. 
Pai' donihii wo'o pe'inca-ni mpo'inca-i. 
Une'-imi wae lau duu' kahae-hae-na. 
Amin. 

1 1 Thi' sura toi mpotompo'wiwi Lolita 
to mpowai' katuwua'. To mpowai' 
katuwua' toei, ria ami'-imi ngkai 
lomo'-na. Ki'epe-imi, kihilo-i hante 
mata-kai moto-mi. Kihilo mpu'u-imi, 
kiganga-imi-kaina hante pale-kai. ?To 
mpowai' katuwua' toei, mehupa'-imi 

hi dunia' toi, pai' kihilo-imi-kaina. Toe 
pai' kipakanoto-kokoi kahema-nai, pai' 
mposabii' kaHi'a-na to mpowai' katuwua' 
to lompe' duu' kahae-hae-na. Ngkai 
lomo'-na, ria ami'-imi dohe Alata'ala 

to Tuama, pai' mehupa'-imi hi kai'. 
3Napa to oti kihilo pai' to ki'epe, toe-mi 
to kiparata-kokoi, bona hintuwu'-koi 
hangkaa-ngkania hante kai'. Pai' 
kahintuwua'-ta tohe'i-e, kahintuwua' 
hante Alata'ala to Tuama pai' Yesus 
Kristus Ana'-na. “Ki'uki'-kokoi tohe'i, 
bona gana-mi kagoea'-ta. ? Toi-mi 
kareba to ki'epe ngkai Yesus pai' 
kiparata-kokoi: Alata'ala, Hi'a-mi baja, 
uma ria hangkedia' kabengia-na hi Hi'a. 
6 Ane ta'uli' hintuwu'-ta hante Alata'ala, 
pai' momako' moto-ta hi rala kabengia- 
na, moboa'-tamo pai' uma tatuku' 
tudui' to makono. ' Ane momako'-ta 

hi rala kabajaa-na, hewa Alata'ala 

ria hi rala kabajaa-na, hintuwu'-tamo 
hadua pai' hadua, pai' nabohoi'-ta ngkai 
hawe'ea jeko'-ta sabana raa' Yesus 
Ana'-na to mate jadi' tolo' woto-ta. 
8 Ane ta'uli' uma ria jeko'-ta, mpobagiu 
woto-ta moto-tamo, pai' uma tapoinono 
tudui' to makono. °? Ane tapangaku' 
jeko'-ta, Alata'ala mpopadupa' janci-na 
hi kita', pai' nababehi napa to monoa': 
na'ampungi jeko'-ta pai' nabohoi'-tamo 
ngkai hawe'ea kasalaa'-ta. 10 Ane ta'uli' 
uma-ta mojeko', mpakiboa' Alata'ala 
lau-tamo, pai' uma tapoinono lolita-na. 
1 Ana'-ana'-ku, patuju-ku mpo'uki' 
tohe'i-e, bona neo'-ta mpobabehi 
jeko'. Aga ane ria to mpobabehi jeko', 
ria moto-i to mpotauntongoi'-ta hi 
nyanyoa Alata'ala to Tuama. Hi'a-mi 
Yesus Kristus to monoa'. 2 Pai' Hi'a-mi to 
mate jadi' tolo' woto-ta bona Alata'ala 
mpo'ampungi jeko'-ta. Pai' uma muntu' 
jeko'-ta kita'-wadi to natolo', tapi' jeko' 
hawe'ea manusia' wo'o. 3 Ane tatuku'-mi 
hawa' Alata'ala, toi-mi pompetonoi-na 
bona ta'inca kata'inca-na mpu'u-imi. 
4Tauna to mpo'uli': "Ku'inca-imi- 
kuna Alata'ala," hiaa' uma-di natuku' 
hawa'-nae, moboa'-imi, pai' uma 

napoinono tudui' to makono. > Tauna to 
mpotuku' lolita Alata'ala, hira' toe-mi 

to mpoka'ahi' Alata'ala mpu'u-mpu'u. 
Toi-mi pompetonoi-na bona ta'inca 
kahintuwu'-ta hante Alata'ala. "Ane 
tauna to mpo'uli' tida-ra hintuwu' 
hante Alata'ala, po'ingku-ra kana hewa 
po'ingku-na Kristus. ' Ompi'-ompi' to 
kupe'ahi', hawa' to ku'uki'-kokoi tohe'i, 
bela hawa' to bo'u. Hawa' toi, hawa' 

to mahae-mi ni'epe, to nitarima ngkai 
lomo'-nami. Hawa' toi, kareba to mpo'uli' 
momepoka'ahi'-ta hadua bo hadua. 8 Aga 
nau' wae, hawa' to ku'uki'-kokoi toi, 
bate bo'u. Makono mpu'u-hana, hawa' 
toi hawa' to bo'u. Ni'inca moto toe ngkai 
Pue' Yesus, pai' ngkai kehi-ni to bo'u 
wo'o. Apa' kamoroo-rontoa-mi bengi-na, 
pai' mehini-mi baja to makono. ? Tauna 
to mpo'uli' ria-ra hi rala kabajaa-na, pai' 
mpokahuku' moto-ra ompi'-ra, bate hi 
rala kabengia-na oa'-ra-pidi. 19 Tauna 
to mpoka'ahi' ompi'-ra, tida-ra hi rala 
kabajaa-na, pai' uma ria napa-napa 

to mpahala'nawu'-ra. 11Tauna to 
mpokahuku' ompi'-ra, bate hi rala 
kabengia-na oa'-ra-pidi. Momako'-ra hi 
rala kabengia-na, pai' uma ra'incai hiapa 

kahiloua-ra, apa' kabengia-na toe-mi to 
mpakawero-ra, alaa-na uma-ra pehilo. 
12 Ana'-ana', ku'uki'-kokoi sura tohe'i, 
apa' te'ampungi-mi jeko'-ni sabana Pue' 
Yesus. 13 Tuama-tuama, ku'uki'-kokoi 
sura tohe'i, apa' ni'inca-imi to ria ngkai 
lomo'-na. Kabilasa-kabilasa, toronaa- 
toronaa, ku'uki'-kokoi sura tohe'i, apa' 
nidagi-imi anudaa'. 14 Ku'uki' hi koi' ana'- 
ku, apa' ni'inca-imi Tuama-ta. Ku'uki' 

hi koi' tuama-tuama, apa' ni'inca-imi 

to ria ngkai lomo'-na. Ku'uki' hi koi' 
kabilasa pai' toronaa, apa' moroho-mi 
pepangala'-ni, nipoinono Lolita Alata'ala, 
nidagi-imi anudaa'. 1? Neo'-ta mpoka'ahi' 
dunia' toi, pai' ba napa-napa ihi'-na. 
Hema to mpoka'ahi' dunia' toi, uma-ra 
mpoka'ahi' Alata'ala to Tuama. 18 Apa' 
hawe'ea to hi rala dunia' toi--hewa 
kahinaa nono-ta to dada'a, napa to 
tahilo pai' tapokahina, napa-napa to 
mpokalangko nono-ta--hawe'ea toe lau 
bela to ngkai Tuama-ta, bate to ngkai 
dunia'-hana. 17 Hiaa' dunia' toi-e neo' 
mogero-mi, wae wo'o hawe'ea ihi'-na 
to tapokahina. Tapi' tauna to mpotuku' 
konoa Alata'ala bate tuwu' duu' kahae- 
hae-na. 18 Ana'-ana'-ku, neo' rata-mi 

kahudua dunia'. Pai' hewa to jau-mi 
ratudui'-kokoi, bate rata mpai' hadua 
to rahanga' Bali' Kristus. Wae wo'o, 
tempo toi wori'-ramo to mehupa' to jadi' 
bali'-na Kristus. Toe-mi pompetonoi-na 
kaneo'-na rata mpu'u-mi kahudua 
dunia'. 19Bali' Kristus toera, tauna to 
dohe-ta ri'ulu, tapi' kakoo-kono-na, 
bela-ra doo-ta. Toe pai' malai-ramo 
ngkai kahintuwuaa'-ta. Ane ke doo-ta 
mpu'u-rale, ke bate tida moto-ra 
dohe-ta. Tapi' malai-ramo-rana ngkai 
kahintuwuaa'-ta, toe pai' ta'inca-mi 
ka'uma-na ria haduaa-ra to tono' hi kita". 
20 Aga koi' ompi'-ompi', nitarima-mi 
Inoha' Tomoroli' to ngkai Kristus. Toe 
pai" hawe'ea-ni mpo'inca tudui' to 
makono. 21 Jadi', uma-hawo patuju-ku 
mpo'uki'-kokoi tohe'i-e, ba monguli' wae 
ka'uma-na ni'incai tudui' to makono. 
Ku'uki'-kokoi toi-e, apa' lawi' ni'inca 
moto-mi tudui' to makono, pai' ni'inca 
wo'o ka'uma-na ria boa' to mehupa' 
ngkai to makono. 22 Hema-ra to boa' 
toera-e? To boa'-le, tauna to mposapu 
kaYesus-na Magau' Topetolo'. Hira' 
toe-mi bali' Kristus, apa' rasapuaka-rana 
Alata'ala to Tuama pai' Alata'ala to Ana'. 

23Tauna to mposapuaka Alata'ala to 
Ana', uma ria posidaia'-ra hante Alata'ala 
to Tuama. Tauna to mpangaku' kaYesus- 
na Ana' Alata'ala, mosidai'-ramo hante 
Alata'ala to Tuama. 7?! Jadi', ane koi' 
ompi'-ompi', kareba to ni'epe-mi ngkai 
lomo'-na kana nipoinono oa'. Ane kareba 
to ni'epe ngkai lomo'-na toe nipoinono 
oa', tida-mokoi hintuwu' hante Alata'ala 
to Ana' pai' Alata'ala to Tuama. ?? Pai' 
toi-mi janci-na hi kita': katuwua' to 
lompe' duu' kahae-hae-na. ?? Ku'uki'- 
kokoi sura tohe'i, mpotompo'wiwi-ra to 
doko' mpobagiu-koi. 27 Aga koi' ompi', 
nitarima-mi-koina Inoha' Tomoroli' to 
ngkai Kristus, pai' Inoha' toe tida hi 
rala nono-ni. Uma-pi mingki' ria to 
ntani'-na mpotudui'-koi, apa' Inoha' 
Tomoroli' toe-mi mpotudui'-koi butu 
nyala-na. Tudui'-na paka' to makono, 
uma ria to boa'. Jadi', hewa to oti-mi 
natudui'-kokoi, tida-mokoi hintuwu' 
hante Kristus. 28 Kakaliliua-na ana'- 
ana'-ku, tida-mokoi hintuwu' hante 
Kristus, bona ane rata nculii'-ipi mpai', 
daho'-tamo mponyanyo-i, uma-ta mpai 
me'ea' nakaratai. 2? Kristus mpotuku' 
oa' konoa Alata'ala. Ni'inca moto toe 

ompi'. Jadi', ni'inca wo'o: hawe'ea tauna 
to mpotuku' konoa Alata'ala, napo'ana' 
Alata'ala-ramo. 

lUma mowo kabohe ahi'-na 

Alata'ala to Tuama hi kita', duu'-na 
nakahangai'-tamo ana'-na. Pai' bate 
wae mpu'u. Ana' Alata'ala mpu'u-tamo. 
Tauna to uma mepangala' hi Yesus 
uma mpo'incai kakita'-na ana' Alata'ala, 
apa' uma-ra mpo'incai Alata'ala. 
2 Ompi'-ompi' to kupe'ahi'! Tempo toi, 
ana' Alata'ala-tamo. Ko'ia ta'incai mpu'u 
kabeiwa-na mpai' katuwu'-ta hi eo 
mpeno, apa' ko'ia-ta rapopo'incai. Aga to 
ta'inca-na: ane rata nculii'-i-damo mpai' 
Kristus-e, hewa Hi'a wo'o-tamo-tawo, 
apa' bate lence-na mpu'u-mi mpai' to 
tahilo. 3 Hawe'ea tauna to ncarumaka 
Kristus hewa toe, bate mpakaroli' 
katuwu'-ra, hewa kamoroli'-na Kristus. 
4Hawe'ea tauna to mpobabehi jeko', 
mpotiboki hawa' Alata'ala. Apa' toe-mi 
to rahanga' jeko', mpotiboki hawa' 
Alata'ala. ?Pai' ni'inca moto ompi', 
patuju-na Yesus mehupa' hi dunia', bona 
mpolali jeko' manusia'. Hiaa' Hi'a moto, 
uma-hana ria jeko'-na. SJadi', hawe'ea 
tauna to tida hintuwu' hante Hi'a, uma- 

rapa mpobabehi jeko'. Hawe'ea tauna to 
mpobabehi jeko' oa', uma-ra mpohiloi-i 
pai' uma-ra mpo'incai-i. ' Ana'-ana'-ku, 
neo' nipelele'-ra ba hema-hema to doko' 
mpobagiu-koi. Tauna to mpobabehi 
konoa Alata'ala, tauna to monoa'-ra, 
hewa kamonoa'-na Yesus. 8Tauna to 
mpobabehi jeko' oa', napo'ana' Magau' 
Anudaa'-ra. Apa' Magau' Anudaa', 
topojeko' ngkai lomo'-na ami'-imi-hana. 
Toi-mi patuju-na Ana' Alata'ala mehupa' 
hi dunia', bona mpogero bago-na Magau' 
Anudaa'. ?Hawe'ea tauna to napo'ana' 
Alata'ala, uma-rapa mpobabehi jeko' 
oa', apa' mporata-ramo katuwua' to bo'u 
ngkai Alata'ala. Uma-ra bisa mpobabehi 
jeko' oa', apa' napo'ana' Alata'ala-ramo. 
10 Toi-mi pompetonoi-na, bona ta'inca 
hema to napo'ana' Alata'ala pai' 

hema to napo'ana' Magau' Anudaa'. 
Hawe'ea tauna to uma mpobabehi 
konoa Alata'ala, bela-ra ana' Alata'ala. 
Wae wo'o tauna to uma mpoka'ahi' 
ompi'-ra, bela-ra ana' Alata'ala. 11 Toi-mi 
kareba to ni'epe ngkai lomo'-na: kana 
momepoka'ahi'-ta hadua bo hadua. 

12 Neo'-ta mpenau' kehi Kain owi. 

Kain toei, napo'ana' anudaa'-i, alaa-na 

mpopatehi-i tu'ai-na. Napa pai' alaa-na 
mpopatehi-i tu'ai-na? Apa' dada'a-hana 
po'ingku-na, hiaa' po'ingku tu'ai-na 
monoa'. 13 Toe-mi ompi', neo' nikehelei 
ane tauna to uma mepangala' hi Yesus 
mpokahuku'-koi. 1#Ane mpoka'ahi'-ta 
ompi -ta, ta'inca katebahaka-tami ngkai 
kamatea pai' mporata-tamo katuwua' 
to lompe' duu' kahae-hae-na. Tauna 

to uma mpoka'ahi' ompi'-ra, ko'ia-ra 
tebahaka ngkai kamatea. 1? Hawe'ea 
tauna to mpokahuku' ompi'-ra, hibalia 
topepatehi-ra-hana. Pai' ni'inca moto 
ompi': tauna topepatehi uma mporata 
katuwua' to lompe' duu' kahae-hae-na. 
16 Toi-mi pompetonoi-na bona ta'inca 
to ra'uli' ahi': Yesus mpewai' tuwu'-na 
bona kita' mporata kalompea'. Jadi', kita' 
wo'o kana mpewai' tuwu'-ta mpotulungi 
ompi'-ta. t7 Rapa'-na ria hadua tauna to 
nakariai rewa dunia' toi, pai' mpohilo-i 
ompi'-na nakakurai' ba napa-napa, 
pai' nanaa mara-wadi, uma natulungi, 
tantu tauna toe uma-i ma'ahi' hewa 
Alata'ala. 18 Ana'-ana'-ku, neo! ma'ahi' 
hi wiwi-wadi, neo' ta'uli' kampoka'ahi'-ta 
ompi'-ta pai' uma tababehi napa-napa 
mpotulungi-ra. Ma'ahi'-ta hante kehi-ta, 

apa' toe-mi ahi' to makono mpu'u. 
19 Ane mpoka'ahi'-ta ompi'-ta, toe-mi 
pompetonoi-na bona ta'inca mpu'u 
kakita'-na ana' Alata'ala, alaa-na rodo- 
mi nono-ta mponyanyo-i. 2? Ane uma 
rodo nono-ta apa' mpenonoi sala'-ta, 
ma'ala oa' tapakarodo nono-ta, apa' 
Alata'ala mpo'inca omea tuwu'-ta, pai' 
ahi'-na hi kita' meliu kabohe-na ngkai 
nono-ta to mposalai'-ta toe. 21 Jadi', 
ompi'-ompi' to kupe'ahi', ane nono-ta 
uma-pi mposalai'-ta, daho'-tamo 
mponyanyo Alata'ala, 22 pai' napa-napa 
to taperapi' bate nawai'-ta, apa' 
tatuku' hawa'-na pai' tababehi napa to 
mpakagoe' nono-na. 2 Toi-mile hawa'- 
nae: mepangala'-tamo hi Yesus Kristus 
Ana'-na, pai' momepoka'ahi'-ta hadua bo 
hadua, ntuku' to nahawai'-taka. 2Tauna 
to mpotuku' hawa' Alata'ala, tida-ra 
hintuwu' hante Hi'a, pai' Hi'a hante 
hira'. Toi-mi pompetonoi-na bona ta'inca 
katida-na Alata'ala hintuwu' hante kita', 
apa' nawai -tamo Inoha'-na. 
4 1 Ompi'-ompi' to kupe'ahi'! Neo! 
ncaliu nipangala' hawe'ea tauna 
to mpo'uli' ria Inoha' Alata'ala hi 
hira'. Petonoi ulu, ba mpu'u-mpu'u-ra 

ngkai Alata'ala ba uma-di. Apa' wori' 
nabi boa' modao' hiapa-apa. 2Toi-mi 
pompetonoi-na bona ta'inca hema to 
nakuasai Inoha' Alata'ala: hawe'ea 
tauna to mpangaku' Yesus kaHi'a-na 
Magau' Topetolo' to mewali manusia', 
tauna toe-ramo to napo'ana' Alata'ala. 

3 Hawe'ea tauna to uma mpangaku' 
kaYesus-na Magau' Topetolo' toe, 
uma-ra napo'ana' Alata'ala. Tauna toera 
nakuasai noto to ngkai Bali' Kristus. 
Ni'epe moto tudui' to mpo'uli' karata-na 
mpai' Bali' Kristus, pai' tempo toi 
mpolia' ria-imi hi rala dunia'. “Aga koi' 
ana'-ku, napo'ana' Alata'ala-mokoi, pai' 
nidagi-ramo nabi to boa' toera, apa' Noto 
to ria hi rala nono-ni meliu kabaraka'-na 
ngkai noto to hi rala nono-ra to uma 
mepangala' hi Pue'. ? Nabi to boa' toera, 
ngkai dunia' to dada'a toi-ra. Toe pai' 
tudui'-ra mehupa' ngkai dunia' to dada'a 
toi, pai' tauna to uma mepangala' hi Pue' 
mpo'epe pai! mpotarima tudui'-ra. ê Aga 
kita' ompi', napo'ana' Alata'ala-tamo. 
Tauna to mpo'inca Alata'ala mpo'epe 
pai' mpotarima tudui'-ta. Tauna to uma 
napo'ana' Alata'ala uma mpotarima 
tudui'-ta. Toe-mi pompetonoi-na bona 

ta'inca hema to nakuasai Noto to 
makono pai' hema to nakuasai noto to 
mebagiu. ' Ompi'-ompi' to kupe'ahi'! 
Momepoka'ahi'-tamo hadua bo hadua, 
apa' ahi' mehuwu ngkai Alata'ala. 
Hawe'ea tauna to mpoka'ahi' doo-ra, 
hira'-mi to napo'ana' Alata'ala pai' to 
mpo'inca Alata'ala. *Tauna to uma 
mpoka'ahi' doo-ra, ko'ia-ra mpo'incai 
Alata'ala, apa' Alata'ala-hana, ma'ahi'-i. 
9 Hewa toi-mi Alata'ala mpopehuwu 
ahi'-na hi kita': Ana'-na to Hadudua 
nahubui tumai hi dunia', bona kita' 
mporata katuwua' ngkai Ana'-na toei. 
10Toi-mi to ra'uli' ahi'. Bela kita' to 
ri'ulu mpoka'ahi' Alata'ala. Alata'ala- 
hana to ri'ulu mpoka'ahi'-ta, duu'-na 
mpohubui-mi Ana'-na tumai jadi' tolo' 
woto-ta bona jeko'-ta ra'ampungi. 
110mpi'-ompi' to kupe'ahi'! Apa' wae-mi 
kabohe ahi' Alata'ala hi kita'-e, toe 
pai' kana momepoka'ahi' wo'o-ta-tawo 
hadua bo hadua. 12Ko'ia ria haduaa to 
mpohilo-i Alata'ala. Aga nau' wae, ane 
momepoka'ahi'-tamo hadua bo hadua, 
Alata'ala tida hintuwu' hante kita', pai' 
incana mpu'u hi pokehii-ta katapoka'ahi'- 
na Alata'ala. 18 Toi-mi pompetonoi-na 

bona ta'inca katida-ta hintuwu' hante 
Alata'ala, pai' Alata'ala hante kita': apa' 
nawai'-tamo Inoha'-na to moroli'. 14 Kai', 
kihilo-imi-kaina Ana' Alata'ala, pai' 
kisabii' kaHi'a-na to nahubui Alata'ala to 
Tuama tumai jadi' Magau' Tompohore 
hawe'ea manusia' ngkai huku' jeko'-ra. 
15 Hema to mpangaku' kaYesus-na 

Ana' Alata'ala, Alata'ala tida hintuwu' 
hante hira', pai' hira' hante Alata'ala. 

16 Toe pai' ta'inca-mi pai' tapangala'-mi 
kanapoka'ahi'-ta Alata'ala. Alata'ala, 
ma'ahi'-i. Ane tida-ta mpoka'ahi' 
ompi'-ta, tida wo'o-ta hintuwu' hante 
Alata'ala, pai' Alata'ala hante kita'. 

17 Ane mpoka'ahi'-ta ompi'-ta, toi-mi 
pompetonoi-na katapoka'ahi'-na mpu'u-i 
Alata'ala, alaa-na daho'-ta mponyanyo-i 
hi Eo Kiama. Daho'-ta mponyanyo-i, 
apa' kehi-ta hi rala dunia' toi hewa 
kehi-na Kristus. 18 Ane ta'inca mpu'u ahi' 
Alata'ala hi kita', uma-tapa me'eka' hi 
Alata'ala. Ahi'-na to gana toe mporohoi 
nono-ta, pai' uma-tapa me'eka'. Ane 
tapoka'eka' pehuku'-na Alata'ala, 
batua-na, ko'ia ta'incai mpu'u ahi'-na hi 
kita'. 19 Kita' ma'ahi', apa' Alata'ala-mi 
to ri'ulu mpoka'ahi'-ta. 20 Tauna to 

mpo'uli': "Kupoka'ahi'-i Alata'ala," 
pai'-i mpokahuku' moto ompi'-na, 
boa'-i-tawo'. Apa' ane uma-i mpoka'ahi' 
ompi'-na to nahilo, peliu-liu-nami 
Alata'ala to uma nahiloi. 21 Jadi', 
toi-mi hawa' Kristus hi kita': hema to 
mpoka'ahi' Alata'ala, kana mpoka'ahi' 
ompi'-ra wo'o. 
5 1 Hawe'ea tauna to mpangala' 
kaYesus-na Magau' Topetolo', 
napo'ana' Alata'ala-ramo. Pai' hawe'ea 
tauna to mpoka'ahi' Alata'ala to Tuama, 
bate mpoka'ahi' wo'o-ra hawe'ea ana' 
Alata'ala. 2Toi-mi pompetonoi-na 
bona ta'inca katapoka'ahi'-ra tauna to 
napo'ana' Alata'ala, ane mpoka'ahi'-ta 
Alata'ala pai' mpotuku' hawa'-na. 3 Apa' 
ane mpoka'ahi'-ta Alata'ala, batua-na 
tatuku'-mi hawa'-na. Hiaa' hawa'-na 
toe, uma-hawo mokoro tatuku'. 4Apa' 
hawe'ea tauna to napo'ana' Alata'ala 
mpodagi kuasa anudaa' to hi dunia' 
toi. Tadagi-mi kuasa anudaa' hante 
pepangala'-ta. ? Hema-ra to mpodagi 
kuasa anudaa' to hi dunia' toi? Muntu' 
tauna to mpangala' kaYesus-na Ana' 
Alata'ala. € Yesus Kristus, Hi'a-mi Ana! 
Alata'ala to rata hi dunia'. Yohanes 

Topeniu' mponiu'-i hante ue. Mo'ili 
raa'-na nto'u kamate-na raparika'. 
Jadi', monoto-mi kaYesus-na Ana' 
Alata'ala, uma muntu' ngkai karaniu'-na, 
tapi' ngkai kamate-na wo'o. Pai' 
Inoha' Tomoroli' wo'o mpemakono 
kaYesus-na Ana' Alata'ala, pai' napa 

to na'uli' Inoha' Tomoroli' toe, bate 
makono. 'Jadi', toe-mi ohea-na Alata'ala 
mpakanoto-taka kaYesus-na Ana'-na: 
Inoha' Tomoroli' mposabii' kaHi'a-na 
Ana' Alata'ala. Pai' napa to jadi' hi 
karaniu'-na pai' hi kamate-na wo'o 
mpakanoto kaHi'a-na Ana' Alata'ala. 
To tolu nyala toera hibalia patuju-ra, 
kaYesus-na Ana' Alata'ala. 8(5:7) 

9 Bangku' posabi' manusia' taparasaya, 
peliu-liu-nami posabi'-na Alata'ala 
moto. Apa' toe-mi posabi'-na Alata'ala 
mpotompo'wiwi Ana'-na. 19Tauna to 
mepangala' hi Ana' Alata'ala, ra'inca-mi 
hi rala nono-ra kamakono-na posabi' 
Alata'ala toe. Hema to uma mpangala' 
Alata'ala, mpakiboa' Alata'ala lau-ramo, 
apa' uma rapangalai' posabi' Alata'ala 
to mpotompo'wiwi Ana'-na. 11 Toi-mi 
posabi'-na Alata'ala: nawai'-tamo 
katuwua' to lompe' duu' kahae-hae-na, 

pai' katuwua' toe tarata muntu' ngkai 
Ana'-na. 12 Hema to mosidai' hante 
Ana'-na, mporata-ramo katuwua' toe. 
Hema to uma mosidai' hante Ana' 
Alata'ala, uma raratai katuwua' toe. 

13 Hi koi' to mepangala' hi Ana' Alata'ala 
ku'uki' sura tohe'i, bona ni'inca mpu'u 
kamporata-nimi katuwua' to lompe' duu' 
kahae-hae-na. 14Daho'-ta mekakae 

hi Alata'ala, apa' ta'inca kana'epe-na 
pomperapia'-ta, asala pomperapia'-ta 
toe ntuku' konoa-na. !?Pai' ane ta'inca 
kana'epe-na pomperapia'-ta, ta'inca 
wo'o katatarima-nami ba napa-napa to 
taperapi' hi Hi'a. 18 Ane mpohilo-ta hadua 
ompi'-ta mpobabehi jeko' to uma-hawo 
mpokeni pehukua' to duu' kahae-hae- 
na, kana taposampayai-i-hawo, bona 
Alata'ala mpowai'-i katuwua'. To ku'uli' 
tohe'i, mpobelahi tauna to mpobabehi 
jeko' to uma-hawo mpokeni pehukua' 
to duu' kahae-hae-na. Apa' ria wo'o 
jeko' to mpokeni pehukua' to duu' 
kahae-hae-na. Jadi', uma kuhubui-koi 
mposampayai-ra to mpobabehi jeko' 
toe. 17 Hawe'ea babehia to dada'a, 
bate jeko' hanga'-na. Aga ria jeko' to 
uma-hawo mpokeni pehukua' to duu' 

kahae-hae-na. 18To ta'inca-na: hawe'ea 
tauna to napo'ana' Alata'ala, uma-rapa 
mpobabehi jeko', apa' Ana' Alata'ala 
moto mpojaga-ra pai' Magau' Anudaa' 
uma mpokulei' mpodagi-ra. 19 To ta'inca- 
na: kita' toi napo'ana' Alata'ala-tamo, 
pai" humalili" dunia' toi nakuasai Magau' 
Anudaa'. 2? To ta'inca-na: rata-imi Ana! 
Alata'ala hi dunia', pai' nanotohi-mi 
nono-ta, bona ta'inca-mi Alata'ala to 
makono. Hintuwu'-tamo hante Alata'ala 
to makono toei, apa' hintuwu'-tamo 
hante Yesus Kristus Ana'-na. Hi'a-mi 
Alata'ala to makono. Ngkai Hi'a-mi tarata 
katuwua' to lompe' duu' kahae-hae-na. 
21 Ana'-ana'-ku, mo'inga'-inga' bona 
neo'-koi mepue' hi pue' to uma makono. 

1 1 Sura toi ngkai aku' Totu'a, 
kupakatu tilou hi totina to napelihi 
Alata'ala, pai' hi hawe'ea ana'-nu to 
kupoka'ahi' mpu'u. Uma muntu' aku' 

to mpoka'ahi'-koi, hawe'ea tauna to 
mpo'inca tudui' to makono, hira' wo'o 
mpoka'ahi'-koi. ? Kipoka'ahi'-koi apa' 
mepangala'-tamo hi tudui' to makono, 
pai' tudui' to makono toe takakamu 
duu' kahae-hae-na. 3 Alata'ala to Tuama 
pai' Yesus Kristus Ana'-na mpogane'-ta 
ngkai kabula rala-na, mpopohiloi-ta 
ahi'-na, pai' mpowai'-ta kalompea' tuwu'. 
Hawe'ea toe tapobagia hante nono to 
monoa' pai' to ma'ahi'. 4Goe' lia nono-ku 
mpohirua'-raka ba hangkuja dua ana'-nu 
hi rei. Apa' po'ingku-ra mpotuku' tudui' 
to makono, hewa to nahawai'-taka 
Alata'ala to Tuama. ?Jadi', kuperapi' hi 
iko totina, bona momepoka'ahi'-ta hadua 
bo hadua. To ku'uki' toi-e, bela hawa' 
to bo'u. Hawa' toi-e, hawa' to ta'epe 
ami'-mi ngkai lomo'-na. *Toe-mile to 
ra'uli' ahi'-e: mpotuku' hawa' Alata'ala. 
Pai' toi-mi hawa'-na to ni'epe ami'-mi 
ngkai lomo'-na: kana momepoka'ahi' 
mpu'u-tamo. ' Ku'uki'-kokoi tohe'i-e, 
apa' wori' topebagiu modao' hi humalili' 

dunia'. Uma-ra mpangala' kaYesus-na 
Magau' Topetolo' to mewali manusia". 
Tauna to hewa toe, topebagiu-ra pai' 
bali' Kristus mpu'u-ra. 8Toe pai' kana 
mo'inga'-inga'-koi, nee-neo' mpai' 
nibahaka pepangala'-ni hi Pue' Yesus, 
alaa-na uma ria kalaua-na bago-kai 
mpokeni Kareba Lompe' hi koi'. Tida- 
mokoi mepangala' hi Pue', bona nirata 
omea mpai' hiwili pepangala'-ni hi eo 
mpeno. ? Hawe'ea tauna to meleli' ngkai 
tudui' to makono, pai' uma-ra mpotuku' 
tudui' Kristus, tauna toera uma mosidai' 
hante Alata'ala. Tauna to tida mpotuku' 
tudui' Kristus, mosidai'-ramo hante 
Alata'ala to Tuama pai' hante Alata'ala to 
Ana'. 10Jadi', ane ria guru agama to rata 
hi ngata-ni to mpokeni tudui' to mosisala 
hante tudui' toi-e, neo' nipopehani-ra hi 
tomi-ni, pai' neo' nitabe-ra. 1! Apa' tauna 
to mpotabe-ra, hibalia-mi mpodohei-ra 
hi rala pobago-ra to dada'a toe. 12 Wori'- 
pidi to dota ku'uli'-kokoi, tapi' uma 
ku'uki' hi rala sura toi. Apa' patuju-ku 
tilou moto-a mpai' mpencuai'-koi. Jadi', 
momepololitai wiwi ngkawiwi-ta-damo 
mpai', bona gana kagoea'-ta. 3 Wori' 
tabe ngkai hawe'ea ana' ompi' bine-nu 

to hi rehe'i, to napelihi Alata'ala. Hudu 
rei. 

1 1 Sura toi ngkai aku' Totu'a, kupakatu 
hi bale-ku Gayus, to kupoka'ahi' 
mpu'u. 2 Bale! Mosampaya-a bona seha'- 
ko pai' bona mporata-ko kalompea' 

hi rala hawe'ea to nubabehi, hewa 
kao'-nu mporata kalompea'. 3 Goe' 

lia nono-ku, apa' ba hangkuja dua 
ompi' hampepangalaa'-ta rata hi rehe'i, 
mpokeni kareba ngkai retu. Ra'uli': 
tida-ko mpangala' tudui' to makono, 
pai' po'ingku-nu mpotuku' oa' tudui' 

to makono. “Uma ria to kupokagoe' 
melabi ngkai tohe'i, mpo'epe kareba 

to mpo'uli' ana'-ku mpotuku' ncuu 
tudui' to makono. ?Bale! Goe'-a apa' 
tida oa'-ko mpotulungi ompi'-ta to 
mehani hi ngata-nu. Nau' to ko'ia-ra 
nu'incai, nutulungi oa'-ra. S Hira' toe-mi 
to mpotompo'wiwi ahi'-nu hi rehe'i 

hi hawe'ea ompi' hampepangalaa '-ta. 
Wae-pi, kusarumaka-ko mpope'ongko' 
lompe'-ra, bona ma'ala-ra mpokaliliu 
pomakoa'-ra. Pope'ongko'-ra hewa to 
natao hi suro Alata'ala, bona goe'-i 
Alata'ala. ' Apa' ompi'-ta toera momako' 
hilou mpokeni hanga' Pue' Yesus. Pai' 
uma-ra mporatai napa-napa ngkai 
tauna to uma mepangala' hi Pue'. 

8 Jadi', masipato' lia-ta mpotulungi- 
ra, bona hewa to tadohei-ramo hi 

rala pobago-ra mpokeni kareba to 
makono. ?Ria-mi sura-ku hi hawe'ea 
ompi' hampepangalaa'-ta hi retu. 
Tapi' Diotrefes-hana, uma-i mposaile' 
lolita-kai, apa' mpoiwongko huraa-na 
oa'-i-hana. 10Jadi', ane rata-a-damo 
mpai', kuwongka po'ingku-na to dada'a 
pai" petuntui'-na hi kai'. Uma muntu' 
toe to nababehi. Meliu ngkai toe, ane 
ompi'-ta to mpokeni Kareba Lompe' 
mehani hi ngata-ni, oja'-i mpotarima-ra. 
Pai' natagi wo'o-ra to doko' mpotarima- 
ra, pai' uma-pi napiliu-ra mesua' hi 
pogamparaa. '! Bale! Neo! mpenau' 

to dada'a. Penau' to lompe'. Tauna 

to mpobabehi to lompe', napo'ana' 
Alata'ala-ra. Tauna to mpobabehi to 
dada'a, ko'ia-ra mpo'incai-i Alata'ala. 
12 Ane Demetrius-hana, hawe'ea tauna 
mpo'une'-i. Masipato' mpu'u-i ra'une', 
apa' po'ingku-na mpotuku' tudui' to 
makono. Kai', ki'une' wo'o-i-kaiwo, 
pai' nu'inca kamakono-na pe'une'-kai. 
13 Wori'-pidi to dota ku'uki'-koko, tapi' 
uma-a dota mpo'uki' hi rala sura toi. 
14 Apa' kusarumaka uma-pi mahae 

hirua'-ta nculii', bona momepololitai 
wiwi ngkawiwi-ta-damo mpai'. (1-15) 
Kalompea' rata hi iko. Wori' tabe ngkai 
hawe'ea bale-nu hi rehe'i. Parata-ka- 
kuwo tabe-ku hi hawe'ea bale-ku to hi 
retu butu-butu dua-na. Hudu rei. 

1 1 Sura toi ngkai aku' Yudas, batua 
Yesus Kristus pai' ompi'-na Yakobus, 
kupakatu tilou hi ompi'-ompi' to nakio' 
Alata'ala to Tuama jadi' ntodea-na. 
Napoka'ahi'-koi pai' napewili' oa'-koi 
duu' hi karata-na nculii' mpai' Yesus 
Kristus. 2Wori' tabe: mekakae-a hi 
Alata'ala bona nawai'-koi kawoo-woria' 
rasi', kalompea' tuwu' pai' ahi'-na. 
3Ompi'-ompi' to kupe'ahi'! Patuju-ku 
lomo'-na, ke mpo'uki'-kokoi sura 
mpotompo'wiwi kalompea' to tarata 
hangkaa-ngkania ngkai Alata'ala. Aga 
wae lau, kurasai hewa ria to mpewuku-a 
mpobalii' patuju-ku to lomo'-na. Apa' 
ria tauna to mesua' hi laintongo'-ta to 
ngkeni tudui' to sala'. Toe pai' ku'uli', 
agina ku'uki'-kokoi sura to mporohoi 
nono-ni bona ni'ewa-ra to mpokeni 
tudui' to sala' toe. Apa' Alata'ala 
mpoparata tudui' to makono hi hawe'ea 
tauna to napobagia bona tapangala', 
pai' tudui' toe uma ma'ala rabalii'. 
Tauna to mpokeni tudui' to sala' toera, 
mesua'-ramo hi laintongo'-ta, ra'uli' 
ompi' hampepangalaa'-ta moto-ra. Ntaa 
we'i uma-radi mengkoru hi Alata'ala-e. 
Ra'uli'-rana, ma'ala moto-ta mpe'ohai 

konoa nono-ta to dada'a, apa' ma'ahi'-i 
Alata'ala. Dada'a lia tudui'-ra toe, 

apa' mpomewoli' lau-ra tudui' kabula 
rala-na Alata'ala, pai' ncapuaka-ra 
Magau' pai' Pue'-ta to hadua lau-wadi, 
Hi'a-mi Yesus Kristus. Bate rahuku'-ra 
mpai' guru to boa' toera. Ngkai owi, 

ria ami' nabi to mpolowa huku' to 
napakatantu-raka Alata'ala. “(1:3) 

5 Jadi' ompi'-ompi', kakoo-kono-na 
ni'inca moto hawe'ea toi-e. Aga nau' wae, 
doko' kupopokiwoii-koi beiwa pehuku'-na 
Pue' Ala hi tauna to dada'a gau'-ra. 
Owi Pue' mpobahaka ntodea to Yahudi 
ngkai tana' Mesir. Tapi' ngkabokoa'-na 
ria-ra to uma mpopangala'-i. Jadi' 
napatehi-ra hantongo' hi papada to wao'. 
6 Kiwoi wo'o mala'eka owi hi suruga. 
Hantongo'-ra mpoliu kotoa kuasa-ra, 
pai'-ra mpalahii po'ohaa'-ra. Pue' 
mpohilu' mala'eka toera hante rante to 
uma ria kaduu-dupea'-na, napotuhu-ra 
hi rala po'ohaa' to mobengi. Hi ria-ra 
rapotuhu ncuu duu'-na rata mpai' 
tempo-na nabotuhi kara-kara-ra hi eo 
pehukua' to mewulungahi. 7 Kiwoi wo'o 
ngata Sodom pai' Gomora owi hante 
ngata-ngata to ntololikia-na. Pue' ngata 

toera mpobabehi gau' to dada'a hewa 
mala'eka toe we'i. Mogau' sala'-ra pai' 
mpobabehi-ra gau' to dada'a lia, duu'-na 
ngata-ra raropuhi hante apu. Pehuku'-na 
Alata'ala hi to Sodom pai' to Gomora 
toe jadi' tonco hi hawe'ea tauna, pai' 
ma'ala rarapai'-ki apu naraka to uma ria 
ka'oraa-na, to mpohuku' hawe'ea bali' 
Alata'ala. 8Jadi', nau' wae-mi pehuku'-na 
Alata'ala hi tauna to dada'a gau'-ra owi, 
bate dada'a oa'-wadi gau'-ra to mpokeni 
tudui' to sala' tempo toi-e. Lutu-ra-damo 
mpoinono tudui'-ra to sala', pai' tudui'-ra 
to sala' toe mpokeni-ra mpobaboi' 
woto-ra moto hante pogau'-ra to sala'. 
Uma-ra mposaile' kuasa Alata'ala, 
pai'-ra mporuge' hawe'ea to mobaraka' 
to hi suruga. ?Hiaa' bangku' Mikhael 
moto-hawoe', to mpotadulakoi hawe'ea 
mala'eka, uma-i daho' mporuge' ba 
mpokamaro Magau' Anudaa'. Nto'u 
kamate-na nabi Musa, momehono'-ra 
mpome'agoi woto-na Musa ba hema-ra 
to mpo'ala'. Mikhael, uma-i daho' 
mpokamaro Magau' Anudaa' hante 
kuasa-na moto. Sampale-di na'uli'-ki: 
"Pue' moto mpai' to mpokaroe-ko!" 

10 Hiaa' guru to boa' toera-rana, 

mporuge'-ra anu mobaraka' to uma 
ra'incai. To ra'inca-na, kabua'-bua' 
kehi-ra to hewa binata to uma ria 
pekiri-ra. Pai' ngkai kehi-ra toe-mi 
mpai', pai' alaa-na mporata huku'-ra. 

11 Silaka-rada! Mpotuku'-ra ohea to 
natara Kain owi. Mpo'uhi-ra gau' Bileam, 
apa' nau' ra'inca kamasala'-na babehia- 
ra, rababehi oa' apa' mpokahina-ra doi. 
Mpo'ewa-ra Alata'ala hewa Korah owi, 
pai' ngkai pe'ewa-ra toe bate mate-ra 
mpai', nahuku' Alata'ala hewa Korah 
owi. 1?Hi poromua-ni, guru to boa' 
toera ngkoni' moto hangkaa-ngkania 
hante koi', ntani' hewa doo-ni moto, aga 
me'eai' lia kehi-ra. Mokalila'-ra-damo 
ngkoni' hi poromua-ni nakeni kajampa- 
ra, pai'-ra mpenonoi woto-ra moto-wadi. 
Hira' toe hewa limu' to motiti aga uma 
ngkeni uda, apa' waro wae-wadi nawui 
ngolu'. Hira' hewa kaju to uma mowua' 
hi tempo-na, toe pai' rawuka lau-mi, 
alaa-na bangi. 13Hira' hewa ue to 
ngkilimue pai' ngkeni wori' momo, apa' 
mpopehuwu-ra gau' to me'eai'. Hira' 
hewa betue' to uma monoa' pomako'-ra: 
ra'uli'-rana mpokeni-ra kabajaa, ntaa' 
mpokeni tauna puha lau-ra-wadi! 

Alata'ala mporodo-raka po'ohaa' to 
mobengi riki. Mo'oha' hi ria-ramo mpai' 
duu' kahae-hae-na. "Ria lolita nabi 
Henokh owi to mpolowa pehuku'-na 
Alata'ala hi guru to boa' to tuwu' tempo 
toi. Henokh toei, muli Adam kapitu 
lapi-na. Na'uli' hewa toi: "Mpu'u-mpu'u 
tumai-i mpai' Pue' hante topetuku'-na 
to moroli' to moncobu-ncobu kawori'- 
ra. 1? Tumai-i mpohurai kara-kara 
hawe'ea tauna, pai' mpohuku' hawe'ea 
tauna topesapuaka ngkai hawe'ea 
pesapuaka-ra. Nahuku'-ra topojeko' to 
mposapuaka-i, nahiwili-raka hawe'ea 
lolita peruge'-ra mporuge'-i." Hewa toe 
lolita Henokh owi mpolowa pehuku' 
Alata'ala hi tauna to mposapuaka-i. 

16 Guru to boa' toera ntora ngkunuti 
pai' metuntui'. Mpotuku'-ra kahinaa-ra 
to dada'a. Molangko nono-ra mpololita 
hawe'ea babehia-ra, pai'-ra mpolinuruhi 
doo doko' mpo'ala' nono-ra bona ngalai' 
ria rasi'-ra. t7 Aga koi' ompi'-ku to 
kupe'ahi', kiwoi-koi napa to ra'uli' 
mperi'ulu-mi suro-suro Pue'-ta Yesus 
Kristus. 19 Jau ra'uli'-kokoi hewa toi: hi 
eo-eo kamohua' Eo Kiama tohe'i, ria-ra 
tauna to mpopo'ore' pepangala'-ta. 

Mpotuku'-ra kahinaa-ra to dada'a, 

pai' uma-ra mengkoru hi Alata'ala. 

19 Tauna to hewa toe-ramo to mpobabehi 
pogaaa' hi doo. Uma-ra nakuasai Inoha' 
Tomoroli', nakuasai konoa nono-ra 
moto-ra-wadi. 2? Aga koi' ompi'-ku to 
kupe'ahi'! Napoka'ahi'-koi Alata'ala. 
Jadi', pelompehi mpu'u-koi bona tida-koi 
hi rala ahi'-na toe. Neo' nibahakai 
mome'apui ngkanono bona moroho 
pepangala'-ni--apa' tudui' to tapangala' 
toi moroli' mpu'u. Mosampaya oa'-koi 
hante petete' Inoha' Tomoroli'. Pai' 
mpopea rasi' to nawai'-taka mpai' 
Pue'-ta Yesus Kristus ane tumai-ipi. To 
nawai'-taka mpai', katuwua' to lompe' 
duu' kahae-hae-na. *! (1:20) 22 Ane ria 
tauna to morara'-pidi pepangala'-ra, 
poka'ahi'-ra-rawo. 23 Ane ria-ra to 
meleli' ngkai pepangala'-ra, tete'-ra 
nculii' bona mporata-ra kalompea', 
niponcawa hewa mpe'alai'-ra ngkai 
apu. Aga ria wo'o tauna to gaga 
jeko'-ra, to mpotuku' kahinaa nono-ra 
to dada'a. Poka'ahi' wo'o-ra-rawo, aga 
mojaga-koi bona neo'-koi tepohikenii 

hi rala jeko'-ra. Poka'ahi'-ra topojeko', 
tapi' pokahuku' jeko'-ra, niponcawa 

pohea to babo'. 24Une'-imi Alata'ala, 
apa' mokuasa-i mpewili'-ta bona neo'-ta 
monawu', duu'-na mokore-ta mpai' hi 
nyanyoa-na hi rala kabajaa-na, uma 
mpai' ria kasalaia'-ta pai' goe' nono-ta. 
25 Hadua-na Hi'a-wadi Alata'ala, Magau' 
Tompohore-ta ngkai huku' jeko'-ta 
hante petolo'-na Yesus Kristus Pue'-ta. 
Tapomobohe hanga'-na apa' Hi'a-wadi 
to ncola, to bohe tuwu'-na, to mobaraka 
pai' to mokuasa, ngkai owi, wae lau, pai' 
duu' kahae-hae-na. Amin! 


PANGILA 1.1-5 1168 


1 1 Thi' sura toi mpololita napa to 
napopehuwu Yesus Kristus. Alata'ala 
mpohubui Yesus Kristus mpopehuwu toe 
hi kita' batua-batua-na, bona ta'inca 
napa mpai' to kana sohi' madupa'. 
Yesus mposuro mala'eka-na mpopohiloi 
hawe'ea toe hi aku' Yohanes, batua-na. 
2 Aku' toi-mi to mpo'uki' hawe'ea to 
kuhilo toe, mpo'uli'-kokoi Lolita Alata'ala 
pai' Lolita Posabi' ngkai Yesus Kristus. 

3 Marasi'-i tauna to mpobasa lolita pelowa 
toi, pai' marasi' wo'o-ra to mpo'epe pai' 
mpotuku' napa to te'uki' hi rala-na, apa' 
neo' rata-mi kadupa'-na. “Sura toi ngkai 
aku', Yohanes, kupakatu hi topetuku' 
Yesus to mo'oha' hi pitu ngata to hi 
propinsi Asia. Wori' tabe: mekakae-a hi 
Alata'ala bona nagane'-koi ngkai kabula 
rala-na pai' nawai'-koi kalompea' tuwu'. 
Pegane' toi ngkai Alata'ala to ria ngkai 
lomo'-na, to ria wae lau, pai' to ria duu' 
kahae-hae-na. Pai' pegane' toi ngkai 
Inoha' Alata'ala to Pitu, to ria hi nyanyoa 
Pohuraa Alata'ala, > pai' ngkai Yesus 
Kristus. Yesus Kristus toe, Hi'a-mi Sabi' 
to tida, Hi'a-mi to lomo'-na tuwu' nculii' 
ngkai kamatea, Hi'a-mi Pangkeni to 
mpoparentai hawe'ea magau' hi dunia". 

Yesus mpoka'ahi'-ta, pai' hante raa' 
ngkai kamate-na nabahaka-tamo ngkai 
jeko'-ta, "pai' napajadi'-ta ntodea-na hi 
rala Kamagaua'-na, napajadi'-ta imam 
to mpokamu bago mpepue' hi Alata'ala 
Tuama-na. Yesus Kristus toe-imi to 
bohe tuwu'-na pai' to mokuasa duu' 
kahae-hae-na. Amin! 7Hilo! Etu-i 
tumai hi rala limu'! Hawe'ea tauna 
mpai' mpohilo-i, rata-rata hi tauna 

to mpojalo-i owi. Pai' hawe'ea tauna 

hi dunia' motantangi' mpohilo-i. Wae 
mpu'u! Amin! 8 Na'uli' Pue' Alata'ala: 
"Aku'-mi to lomo'-na pai' to ka'omea-na. 
Ria ami'-a ngkai lomo'-na, ria-a wae lau, 
pai' bate ria ncuu-a duu' kahae-hae-na. 
Meliu kuasa-ku ngkai hawe'ea." ? Aku' 
Yohanes, ompi'-ni hi rala Yesus. Hibalia 
karabalinai'-ta sabana petuku'-ta hi 
Yesus, hibalia kamporata-ta bagia hi 
rala Kamagaua'-na Yesus, pai' hibalia 
wo'o kantaha-ta mpotodohaka pebalinai' 
toe. Rapatani'-a hi lewuto' to rahanga' 
Patmos apa' mpokarebai-a Lolita 
Alata'ala pai' mpangaku'-a kaYesus-na 
Pue'-ku. 10 Nto'u Eo Pue', nakuasai-ama 
Inoha' Tomoroli', pai' ku'epe tono' hi 
tilingkuria-ku libu' tauna to mololita. 

Bohe moni libu'-na toe, hewa moni 
sangkakala. tt Na'uli'-ka topololita toei: 
"Napa to nuhilo, uki'-mi hi sura pai' 
pakatu hilou hi topetuku'-ku to mo'oha' 
hi pitu ngata tohe'ira: hi Efesus, Smirna, 
Pergamus, Tiatira, Sardis, Filadelfia 
pai' Laodikia." 12 Kamewili'-ku tono' hi 
tilingkuria-ku doko' mpohilo hema to 
mpololitai-a, kuhilo-kuwo pitu meha' 
witi' lampu to rababehi ngkai bulawa. 
13 Hi laintongo' witi' lampu toe, kuhilo 
hadua tauna to molence hewa Ana' 
Manusia'. Pohea-na baju to moloe rata hi 
witi'-na pai' tehoo' hi hunamu-na hante 
koloro bulawa. 14Woo' hante wuluwoo'- 
na bula ngea' hewa kapa', mata-na 
mehini hewa apu to wewo'. t> Witi'-na 
meringkila' hewa ngkala to lako' rawulu' 
pai' to morea' hi rala apu. Libu'-na 
pagugu'-damo hewa moni ue to bohe. 
16 Pale ka'ana-na ngkakamu pitu meha' 
betue', pai' ngkai nganga-na mehupa' 
hamata piho' to baka' ntimalia. Lio-na 
mehini hewa eo mpo'eo to ngkerepa'. 
17 Wae kakuhilo-na, kamodungka-kumi 
tetumpopo' hi nyanyoa-na, hewa tauna 
to mate-ama. Ngkai ree, nadampa pale 
ka'ana-na hi woto-ku, pai' na'uli'-ka: 

"Neo' me'eka'. Aku'-mi to lomo'-na 
pai' to ka'omea-na. 18 Aku' to tuwu'. 
Mate-a owi, aga tuwu' nculii'-ama, 
pai' oi-ama, tuwu' liu-liu-ama. Aku' 
to mpokuasai kamatea pai' po'ohaa' 
tomate. 19 Jadi', uki'-mi napa to nuhilo, 
napa to jadi' tempo toi, pai' napa to 
jadi' ngkabokoa'. 20 Ane betue' to pitu to 
nuhilo hi pale ka'ana-ku pai' witi' lampu 
bulawa to pitu, ko'ia nu'incai batua-na. 
Jadi', kupakanoto-koko: betue' to 
pitu mpowalatu mala'eka to mpewili' 
topetuku'-ku to mo'oha' hi ngata to pitu 
mola'. Pai' witi' lampu to pitu mpowalatu 
topetuku'-ku hi ngata to pitu mola'." 
2 1 Na'uli' Yesus mpo'uli'-ka: "Uki' 
hewa tohe'i hi mala'eka to mpewili' 
topetuku'-ku hi ngata Efesus: "Ohe'i 
lolita-na Pue' Yesus, to ngkakamu betue' 
to pitu hi pale ka'ana-na pai' to momako' 
hi laintongo' witi' lampu bulawa to 
pitu. 2 Na'uli': Ku'inca napa to nibabehi. 
Baka'-koi mpobago bago-ku, ntaha-koi 
ane rabalinai' sabana pepangala'-ni hi 
Aku". Ku'inca kanipokahuku'-ra tauna 
to dada'a. Ria-ra to mpo'uli' kahira'-na 
suro-ku, ntaa' bela-di. Nipomonaa-mi 
kehi-ra pai' alaa-na nirata kaboaa'-ra. 

3 Ntaha-koi mpotodohaka kaparia 
sabana pepangala'-ni hi Aku', pai' uma 
wa saleo nono-ni mpotuku'-a. “Aga ria 
to kukehele-kokoi: uma-pi ma'ahi'-koi 
hewa pe'ahi'-ni to lomo'-na. “Toe pai' 
ku'uli'-kokoi: penonoi-e', monala rahi-mi 
kanawu'-ni. Medea-mokoi! Babehi-mi 
hewa to nibabehi lomo'-na. Apa' ane 
uma, katilou-ku mpai' mpohirua'-kokoi, 
kulali witi' lampu-ni ngkai pokorea-na. 
6 Aga ria wo'o wa po'ingku-ni to lompe': 
lawi' nipokahuku' wo'o-wa-koiwo 
kehi-ra to mpotuku' tudui' Nikolaus, 

to kupokahuku' wo'o-kuwo. '"Hema 

to tilingaa, pe'epei mpu'u-e' napa to 
na'uli" Inoha' Tomoroli' hi topetuku'-ku 
hi butu ngata-na. "Hema to medagi, 
kupiliu-ra ngkoni' wua' kaju katuwua' 
to hi Bonea Alata'ala." 3 Oti toe, na'uli' 
wo'o-mi Pue' Yesus mpo'uli'-ka: "Uki' 
hewa tohe'i hi mala'eka to mpewili' 
topetuku'-ku hi ngata Smirna: "Ohe'i 
lolita-na Pue' Yesus, Hi'a to rahanga' 
to lomo'-na pai' to ka'omea-na, to 
mate-imi aga tuwu' nculii'-i. ? Na'uli": 
Ku'inca kaparia to mporumpa'-koi, 
ku'inca kakabu-ni--aga kakoo-kono-na 
mo'ua'-koi hi rala pepangala'-ni. 

Ku'inca lolita peruge' to raruge'-kokoi 
tauna to mpo'uli' katoYahudi-ra. Aga 
kakoo-kono-na, bela-ra to Yahudi 

hi rala nono-ra, topetuku' Magau' 
Anudaa' lau-radi. 1? Bona ni'inca: 
Magau' Anudaa' mpotarungku'-koi 
mpai' hantongo', nasori-koi bona ngalai' 
ngkala'ura-koi ngkai pepangala'-ni. 
Rabalinai'-koi hampulu' eo kahae-na. 
Aga neo' nipoka'eka' pebalinai' tetu. 
Tida-koi mpangaku'-a duu'-ni mate, 
pai' kuwai'-koi katuwua' to lompe' 

duu' kahae-hae-na, parasee ngkai 
pedagia-ni. !! "Hema to tilingaa, pe'epei 
mpu'u-e' napa to na'uli' Inoha' Tomoroli' 
hi topetuku'-ku hi butu ngata-na. "Hema 
to medagi, bate uma-ra mpai' mporata 
pehuku' hi rala naraka to rahanga' 
kamatea karongkani-na." 12 Oti toe 
na'uli' wo'o-mi Pue' Yesus mpo'uli'-ka: 
"Uki' hewa tohe'i hi mala'eka to mpewili' 
topetuku'-ku hi ngata Pergamus: "Ohe'i 
lolita-na Pue' Yesus, Hi'a to ngkakamu 
piho' to baka' ntimalia. 13 Na'uli': 
Ku'inca hiapa po'ohaa'-ni, hi ngata 
kariaa-na pohuraa Magau' Anudaa'. 
Aga tida moto-koi mpangaku'-a. Nto'u 
karapatehi-na sabi'-ku Antipas, uma 

wa nisapu kanipangala'-ku. Antipas 
toei sabi'-ku to tida mpangaku'-a 
duu'-na rapatehi-i hi ngata-ni retu to 
nakuasai Magau' Anudaa'. 14Aga ria 

ba hangkuja nyala to kukehele-kokoi. 
Apa' ria-koi hantongo' to mpotuku' 
tudui' Bileam owi. Bileam toei mpotudui' 
Balak beiwa ohea mpopanawu' to Israel 
bona mojeko'-ra, nabawai-ra ngkoni' 
pongkoni' to rapopepue' hi pinotau, 
pai' nabawai-ra mogau' sala'. t> Wae 
wo'o, ria-koi hantongo' to ngkakamu 
tudui'-ra topetuku' Nikolaus. 18 Toe 

pai' ku'uli'-kokoi, medea-mokoi ngkai 
jeko'-ni tetu! Ane uma, katilou-ku mpai' 
mpohirua'-kokoi, kupanga'ei tauna 
tetura hante piho' to mehupa' ngkai 
nganga-ku. !” "Hema to tilingaa, pe'epei 
mpu'u-e' napa to na'uli' Inoha' Tomoroli' 
hi topetuku'-ku hi butu ngata-na. "Hema 
to medagi, kupiliu-ra ngkoni' manna 

to tewuni. Kuwai'-ra hameha' watu 

to bula. Hi watu toe te'uki' hanga' to 
bo'u, to uma ra'incai tau ntani'-na. To 
mpo'inca, muntu' tauna to mpotarima 
watu toe-wadi." 18 Na'uli' wo'o-mi Pue' 
Yesus mpo'uli'-ka: "Uki' hewa tohe'i 

hi mala'eka to mpewili' topetuku'-ku 


PANGILA 2.19 — 23 1175 


hi ngata Tiatira: "Ohe'i lolita-na Ana' 
Alata'ala, to mehini mata-na hewa 

apu to wewo', pai' witi'-na meringkila' 
hewa ngkala to lako' rawulu'. 19 Na'uli': 
Ku'inca napa to nibabehi. Ku'inca ahi'-ni 
pai' pepangala'-ni hi Aku'. Lompe' 
pongkakamu-ni bago-ku, ntaha-koi 

hi rala kaparia. Ku'inca pobago-ni 

hi Aku' tempo toi meliu kawori'-na 
ngkai pobago-ni lomo' pepangala'-ni hi 
Aku'. 20 Aga ria oa' to kukehele-kokoi. 
Apa' tobine to rahanga' Isebel tetui, 

to mpo'uli' kahi'a-na hadua nabi, 
nipelele'-i-koina mpotudui' topetuku'-ku. 
Natudui'-ra mogau' sala' hante toronaa 
pai' tobine doo, pai' natudui'-ra ngkoni' 
pongkoni' to rapopepue' hi pinotau. 
Wori'-mi batua-ku nabagiu hante tudui'- 
na toe. 21 Kuwai'-imi loga medea ngkai 
jeko'-na, aga oja'-i mpobahaka gau'-na 
to sala' toe. 22Jadi', kupoporumpai' 
haki'-i, pai' tauna to mpotuku' gau'-na 
kupoporumpai' hante kaparia bohe, ane 
uma rabahakai mpotuku' gau'-na toe. 
23 Ana'-na kupatehi. Ngkai ree mpai', 
monoto hi hawe'ea topetuku'-ku ka'Aku'- 
nami to mpowile pekiri manusia' pai' 
nono manusia'. Kuhiwili po'ingku butu 

dua-ni. 24 "Aga ria moto-koi hantongo' hi 
Tiatira to uma mpotuku' tudui' to dada'a 
toe, uma-koi dota mpo'ao tudui'-na to 
rahanga' inca seta. Hi koi', ku'uli'-kokoi, 
uma-pi kutampai parenta ntani'-na. 
25 Sampale-wadi, tida-mokoi mpotuku' 
napa to ni'inca-mi, duu'-na rata-a mpai'. 
26 "Hema to medagi, pai' mpobabehi 
konoa-ku duu' hi ka'omea-na, kuwai'-ra 
kuasa hibalia hewa to kutarima ngkai 
Tuama-ku. Kuwai'-ra kuasa moparenta, 
mpoparentai manusia' humalili" dunia' 
hante karoho-roho-na hewa karoho-na 
lua' ahe', pai' mporopuhi bali'-ra hewa to 
mpopengka kura tana'. 27 (2:26) 28pai' 
kuwai'-ra betue' pompoka-eo. ?? "Hema 
to tilingaa, pe'epei mpu'u-e' napa to 
na'uli" Inoha' Tomoroli' hi topetuku'-ku 
hi butu ngata-na." 

1 Na'uli' wo'o-mi Pue' Yesus mpo'uli'- 

ka: "Uki' hewa tohe'i hi mala'eka 
to mpewili' topetuku'-ku hi ngata 
Sardis: "Ohe'i lolita-na Pue' Yesus, 
to ria-ki Inoha' Alata'ala to Pitu pai' 
to ngkakamu betue' to pitu. Na'uli': 
Ku'inca napa to nibabehi. Ra'uli' doo, 
lompe' moto katuwu'-ni, ntaa' mate-di 
pepangala'-nie! 2 Pemata-mokoi! Perohoi 

pepangala'-ni to ria-pidi kako'ia-na 
mate omea. Apa' kuhilo hawe'ea to 
nibabehi tetu, ko'ia ria to sipolea hi 
poncilo Alata'ala Tuama-ku. 3Toe pai' 
ku'uli'-kokoi: kiwoi tudui' to ni'epe pai' 
to nitarima-mi owi. Tuku'-mi napa to 
ratudui'-kokoi tetu, medea-mokoi ngkai 
kalempe'-ni. Ane uma oa'-koi memata, 
tilou-a mpai' mpohirua'-kokoi. Pai' 
karata-ku toe hewa karata topanako, 
apa' uma mpai' ni'incai nto'uma karata- 
ku toe. “Aga ria moto ba hangkuja-koi 
hi Sardis to mpewili' pohea-ni bona neo' 
babo'. Koi' mpai' to momako' dohe-ku, 
moheai hante pohea to mengea', apa' 
natao-koi momako' dohe-ku. ? "Hema 
to medagi, kuheai wo'o-ra-rawo mpai' 
hante pohea to bula. Hanga'-ra uma 
kupori ngkai rala Buku Katuwua', buku 
po'ukia' hanga'-ra to mporata katuwua' 
to lompe' duu' kahae-hae-na. Pai' hi 
nyanyoa Tuama-ku pai' mala'eka-na 
kupangaku' kahira'-na topetuku'-ku. 
6"Hema to tilingaa, pe'epei mpu'u-e' 
napa to na'uli' Inoha' Tomoroli' hi 
topetuku'-ku hi butu ngata-na." 7 Na'uli' 
wo'o-mi Pue' Yesus mpo'uli'-ka: "Uki' 
hewa tohe'i hi mala'eka to mpewili' 


PANGILA 3.8-11 1178 


topetuku'-ku hi ngata Filadelfia: "Ohe'i 
lolita-na Pue' Yesus, Hi'a to moroli' 

pai' to makono. Hi'a-mi to mokuasa 

hi kamagaua' Daud. Ane Hi'a mpobea 
wobo', uma hema to ma'ala mpo'unca. 
Ane Hi'a mpo'unca, uma hema to ma'ala 
mpobea. 8Na'uli': Ku'inca napa to 
nibabehi. Hilo-dile, kubea-kokoi wobo' to 
uma haduaa ma'ala mpo'unca. Apa' ria 
wa karohoa-ni hangkedi', pai' nituku'-mi 
lolita-ku pai' uma nisapu kanipangala'- 
ku. ? Ane tauna to mpo'uli' katoYahudi-ra 
tetura, boa'-ra-wadi. Bela-ra to Yahudi 
hi rala nono-ra, topetuku' Magau' 
Anudaa'-radi. Tauna toera hantongo' 
kukeni tumai hi koi'. Mowilingkudu-ra 
mpai' hi nyanyoa-ni, pai' ra'uli'-kokoi: 
'Napoka'ahi' mpu'u-koi-tano Alata'ala-e!' 
10[ awi' nituku'-mi hawa'-ku to mpo'uli' 
kana ntaha-koi, toe pai' kupetalawai'-koi 
ngkai kasusaa' to mporumpa' humalili' 
dunia' mpai'. Tempo kasusaa' toe 
mposori hawe'ea tauna to mo'oha' 

hi dunia'. 1! "Neo' rata-ama! Perohoi 
ngkakamu tudui' to ni'inca-mi, bona 
Alata'ala mpowai'-koi mpai' parasee 
ngkai pedagi-ni. Nee-neo' mpai' ria to 
mpahala'nawu'-koi alaa-na uma nitarima 

parasee tetu. 12"Hema to medagi, tida- 
ra hi suruga duu' kahae-hae-na. Hewa 
tuha' mporohoi tomi, wae wo'o Aku' 
mpakanoa' katida-ra hi Tomi Alata'ala 
hi suruga. Hi woto-ra ku'uki' hanga' 
Alata'ala Tuama-ku pai' hanga' ngata 
Alata'ala Tuama-ku, toe-mi Yerusalem to 
bo'u to mana'u tumai ngkai suruga ngkai 
Alata'ala Tuama-ku. Wae wo'o ku'uki' 

hi woto-ra hanga'-ku to bo'u. 13 "Hema 
to tilingaa, pe'epei mpu'u-e' napa to 
na'uli' Inoha' Tomoroli' hi topetuku'-ku 
hi butu ngata-na." 14Na'uli' wo'o-mi 
Pue' Yesus mpo'uli'-ka: "Uki' hewa tohe'i 
hi mala'eka to mpewili' topetuku'-ku 

hi ngata Laodikia: "Ohe'i lolita-na Pue' 
Yesus, Hi'a to rahanga' 'Amin,' Sabi' to 
tida pai' to makono, Pehupaa' hawe'ea 
to napajadi' Alata'ala. !? Na'uli': Ku'inca 
napa to nibabehi. Uma-koi molahe', 
uma wo'o-koi morani'. Agina ke molahe' 
lau-koi, ba morani' lau-koi. 18 Jadi', 
apa' mo'omu' eo-wadi-koi, uma-koi 
morani', uma wo'o-koi molahe', toe 

pai' kupepuji'-koi mpai' ngkai rala 
nganga-ku. 17 Ni'uli'-koina mo'ua'-koi, 
hono' moto katuwua'-ni, uma-pi ria 
kakuraa'-ni. Ntaa' we'i, uma-di ni'incai 

kampe'ahii'-nie. Metunai lia-koi, kabu- 
koi, wero-koi, molawa-koi hi katuwu' 
kao'-ni. 18 Toe pai' kuparesai'-koi tohe'i: 
oli-mi ngkai Aku' bulawa to rapomoroli' 
hi rala apu, bona mo'ua' mpu'u-koi. Oli 
wo'o ngkai Aku' pohea to bula bona 
heaa-koi pai' tewuni ka'eaa'-ni. Pai' 
ni'oli wo'o pokuli' nigelai'-ki mata-ni 
bona pehilo-koi. t9 Butu dua tauna 
to kupe'ahi', kukaroe pai' kuweba' 
mpotudui'-ra. Toe pai' ku'uli', apui 
nono-ni, pai' medea-mokoi ngkai 
kamo'omu'eo-ni! 2? "Oi-ama mokore hi 
wobo'-ni, mpopebea. Ane ria to mpo'epe- 
a pai' mpobea-ka wobo', mesua'-ama 
mo'oha' dohe-na, pai'-a ngkoni' 
hangkaa-ngkania dohe-na pai' hi'a 
wo'o ngkoni' hangkaa-ngkania dohe-ku. 
21 "Hema to medagi, kupiliu-ra mohura 
pai" moparenta dohe-ku hi Pohuraa-ku, 
hewa Aku' wo'o, medagi-ama, pai' 
wae lau mohura-ama moparenta dohe 
Tuama-ku hi Pohuraa-na. 22"Hema to 
tilingaa, pe'epei mpu'u-e' napa to na'uli' 
Inoha' Tomoroli' hi topetuku'-ku hi butu 
ngata-na." 
4 LOti toe, ria wo'o pehilo-ku. 

Kuhilo wobo' tebea hi suruga, 

pai' ku'epe topololita mpololitai-a, 
hewa to mpololitai-a lomo'-na we'i, to 
hewa sangkakala moni-na. Na'uli'-ka: 
"Ngkahe'-moko tumai! Kutudo'-koko 
napa to kana jadi' hi katimpaliu-na to 
nuhilo we'i." 2 Nto'u toe wo'o-hawo, 
kanakuasai-kumi Inoha' Alata'ala pai' 
napakeni-a hilou hi suruga. Rata ria, 
kuhilo-kuwo hameha' Pohuraa Magau', 
pai' ria Hadua to mpohurai Pohuraa 
toe. 3 Lence-na meringkila'-damo hewa 
mata hinci to rahanga' watu yaspis 
pai' watu sardis. Ria pino ntololikia 
Pohuraa toe, hewa watu zamrud 
lence-na. 4Ntololikia Pohuraa tohe'e, 
ria rompulu' opo' pohuraa ntani'-na. 
Pohuraa toe rapohurai rompulu' opo' 
totu'a to moheai bula pai' mosongkoi 
songko bulawa. ? Ngkai Pohuraa to hi 
laintongo' toe mparangkihi hini kila", 
mparapere' moni kuna to moridi'. Hi 
nyanyoa Pohuraa toe, ria pitu meha' 
hulu' to baa. Hulu' toe mpobatuai Inoha' 
Alata'ala to Pitu. “Ria wo'o hi nyanyoa 
Pohuraa toe ila' to hewa tahi' kawela'-na, 
kangkahoa' hewa kaca ba hewa watu 
loha. Pohuraa to bohe toe, poko hi 
laintongo'-nai ngkai hawe'ea toera, pai' 

ntololikia-na kuhilo opo' anu tuwu'. Wori' 
lia mata-ra, woto-ra hobo' mata, lompe' 
hi nyanyoa-ra lompe' hi tongo'-ra. ' Anu 
tuwu' to lomo'-na hewa singa hiloa-na. 
Karoma'a-na hewa pamawa japi. Lio 
anu tuwu' katolu-na hewa lio manusia'. 
Ka'opo'-na hiloa-na hewa danci pada 
nto'u-na ngkalimoko. 8 Anu tuwu' to opo! 
toera mopanii' hore-hore ono meha', 
pai' hobo' woto-ra ria mata. Nangka' 

hi une' pani'-ra, ria mata. Uma ria 
kaputua-na anu tuwu' toera mpohowa' 
pe'une'-ra. Hi eo-na pai' hi bengi-na 
ra'uli' ncuu: "Moroli'! Moroli'! Moroli"! 
Pue' Alata'ala to meliu kuasa-na ngkai 
hawe'ea! Ria-imi ngkai lomo'-na, Ria-i 
wae lau, Pai' ria-i duu' kahae-hae-na!" 
9 Anu tuwu' toera mpo'uli' tarima kasi, 
mpobila' pai' mpomobohe hanga'-na 

to Mohura hi Pohuraa Magau' pai' to 
Tuwu' duu' kahae-hae-na toei. Pai' nto'u 
anu tuwu' toera mpo'uli' pe'une'-ra, 

10 totu'a to rompulu' opo' toera motumpa 
hi nyanyoa-na to Mohura hi Pohuraa 
Magau' pai' to Tuwu' duu' kahae-hae-na 
mponyompa-i. Pai' songko-ra ratonu hi 
Hi'a hewa pebila'-ra, ratu'u hi nyanyoa 
Pohuraa-na, pai' ra'uli' hewa tohe'i: 

11 "Oo Pue'-kai, Pue' Alata'ala! Iko-wadi 
to natao ra'une' pai' rabila'. Iko-wadi 
to mokuasa! Apa' Iko to mpopajadi' 
butu nyala-na. Ngkai konoa-nu alaa-na 
jadi'-mi omea pai' ria omea." 
5 1 Ngkai ree kuhilo, ria sura halulua hi 
pale ka'ana-na to Mohura hi Pohuraa 
Magau'. Sura toe ukiaa' ntimalia, ralulu 
pai' rasaa' hante pitu meha' saa' bona 
uma ma'ala rabongka. 2 Kuhilo, ria hadua 
mala'eka to parimuku, mekio' napesukui, 
na'uli': "Hema to natao mpobongka sura 
toi? Hema to natao mpobongka saa'-na 
bona sura toi ma'ala rabasa?" 3 Uma 
raruai' haduaa to ma'ala mpobongka 
sura toe pai' mpobasa ihi'-na. Nau' hi 
suruga ba hi dunia' ba hi rala tana', 
uma ria haduaa to ma'ala. “ Kageo'-kumi 
kakanguu-nguu, apa' uma ria haduaa 
raruai' to natao mpobongka sura toe pai 
mpohilo ihi'-na. ? Oti toe, ria hadua ngkai 
totu'a to rompulu' opo' toera mpo'uli'-ka: 
"Neo' geo'. Apa' ria-mi to medagi! 
Hanga'-na: Singa, muli Yehuda, muli 
Magau' Daud! Hi'a to ma'ala mpobongka 
saa' pai' mpobongka sura toe-e." * Oti 
toe, kunaa hi laintongo' Pohuraa pai' 
anu tuwu' pai' totu'a toera, kuhilo-kuwo, 

etu-mi mai mokore hama'a Ana' Bima. 
Hi woto-na kuhilo rari' sumalea'-na owi. 
Tonu'-na pitu meha', pai' pitu meha' wo'o 
mata-na. Mata-na to pitu toe mpobatuai 
Inoha' Alata'ala to Pitu to nahubui hilou 
hi humalili' dunia'. ' Pomako'-nami Ana' 
Bima toei mpo'ala' sura toe ngkai pale 
ka'ana-na to Mohura hi Pohuraa Magau'. 
8 Kana'ala'-na sura toe, potumpa-rami 
anu tuwu' to opo' pai' totu'a to rompulu' 
opo' toera hi nyanyoa Ana' Bima toei. 
Butu dua-ra ngkakamu kasapi pai" batili 
bulawa ihia' hante anu mohonga to 
rahanga' dupa'. Dupa' toe mpobatuai 
posampaya tauna to napobagia Alata'ala. 
9 Morona'-ramo, mpoporona' rona' to 
bo'u, ra'uli': "Iko-mi to natao mpo'ala' 
sura toe pai' mpobongka saa'-na. Apa' 
Iko, rapatehi-moko, pai' hante raa' 
ngkai kamate-nu toe nutolo'-ramo 
manusia' ngkai humalili' dunia', ngkai 
butu negara, butu pomuli pai' butu 
nyala basa. Nutolo'-ra pai' nutonu-ramo 
hi Alata'ala, t? nupajadi'-ra magau', 
nupajadi'-ra imam to mpokamu bago 
mpepue' hi Pue'-kai Alata'ala, pai' 
moparenta-ra hewa magau' hi wongko 
dunia'." 11 Oti toe kuhilo wo'o-mi pai' 

ku'epe libu' mala'eka to wori' lia, 
moncobu-ncobu pai' mompulu'-mpulu' 
ncobu kadea-ra. Mokore-ra ntololikia 
Pohuraa Magau' pai' anu tuwu' hante 
totu'a toera. 12 Mogora mpesukui-ra, 
ra'uli': "Ana' Bima to rasumale' toei, 
masipato' lia tabila', ta'une', tapomobohe 
hanga'-na, tapotompo'wiwi karoho-na, 
takahangai' kamo'ua'-na, tapololitaa 
kamonoto-na, pai' tatutura kuasa-na!" 
13 Ngkai ree ku'epe wo'o-mi hawe'ea 
to tuwu' hi suruga, hi dunia', hi rala 
tana' pai' hi rala tahi'--hawe'ea to 
tuwu' mpo'uli': "To Mohura hi Pohuraa 
Magau' pai' Ana' Bima toei ta'une', 
tabila', tapomobohe hanga'-ra, pal 
tapotompo'wiwi baraka'-ra, duu' kahae- 
hae-na!" 14 Ratompoi' anu tuwu' to opo' 
toera: "Wae mpu'u," pai' totu'a-totu'a 
toera motumpa menyompa. 

1 Oti toe kuhilo Ana' Bima mpobongka 

saa' to lomo'-na ngkai saa' to pitu 
toe. Ku'epe hama'a ngkai anu tuwu' to 
opo' toera mekio' mpesukui hewa moni 
kuna, na'uli': "Tumai-moko!" 2 Kakunaa- 
na, kuhilo-kuwo hama'a jara' to bula. 
Tauna to mpohawi'-i mpokakamu rewa 
mpanga'e to rahanga' panah, pai' 

rawai'-i songko pedagia. Kahilou-nami 
hewa topedagi to mpodagi bali'-na. 3 Oti 
toe, Ana' Bima toei mpobongka saa' 
karomeha'-na, pai' ku'epe anu tuwu' 
karoma'a-na mpo'uli': "Tumai-moko!" 
4Mehupa' wo'o-mi jara' kahama'a-na. 
Jara' toei molei jore'. To mpohawi'-i 
rawai' kuasa mpogero kahintuwuaa' hi 
dunia', bona momepatehi tauna humalili' 
dunia'. Rawai' wo'o-i hamata piho' to 
kama. ?Oti toe, kanabongka-na saa' 
katolu-na, ku'epe anu tuwu' katolu-na 
mpo'uli': "Tumai-moko!" Kuhilo, etu 
wo'o-mi hama'a jara'. Jara' toe mo'eta, 
pai' to mpohawi -i ngkakamu hameha' 
potimpa. SPehupa'-na jara' to mo'eta 
toe, ria ku'epe hewa tauna mololita 
ngkai olo' anu tuwu' to opo' toera, 
mpo'uli': "Gaji' ha'eo hono' mpo'oli once 
halite-wadi, ba goa' tolu lite-wadi. Aga 
oli lana pai' anggur bate-na moto." 
7Oti toe, nabongka saa' ka'opo'-na, 
pai" ku'epe anu tuwu' ka'opo'-na 
mpo'uli': "Tumai-moko!" 8 Kuhilo-kuwo 
hama'a jara' to mo'ise. Hanga' tauna 
to mpohawi'-i Kamatea, pai' hi boko' 
ria to mpopu'i-i to rahanga' Po'ohaa' 
Tomate. Hi to rodua toera rawai' kuasa 

mpopatehi hampobagia opo' ngkai 
hawe'ea manusia'. Ria to rapatehi hi rala 
panga'ea, ria to mate mo'oro' ba mate hi 
rala haki' ropu', ria to napatehi binata 
topekoni'. ?Oti toe, kuhilo wo'o Ana' 
Bima toei mpobongka saa' kalima-na. 
Kuhilo hi une' meja' pontunua pepue', 
ria rate-rate tauna to rapatehi apa' 
mpokarebai-ra Lolita Alata'ala pai' 
uma-ra mengkala'ura ngkai pangakua'- 
ra kaYesus-na Pue'-ra. 19 Rapesukui 
me'au, ra'uli': "O Pue' to mokuasa, Pue 
to moroli' pai' makono! Hangkuja-pi 
kahae-na pai' lako' nuhuku' tauna to 
dada'a to mo'oha' hi dunia'? Kiperapi' 
nupehawai kehi-ra to mpopatehi-kai." 
11Butu dua-ra rawai' hantonga' baju 
to bula. Pai' Alata'ala mpo'uli'-raka: 
"Rodo-mokoi ulu, apa' ria-pidi mpai' 
doo-doo hampobagoa-ni pai' ompi' 
hampepangalaa'-ni to rapatehi hewa 
koi'. Ane hono'-damo kawori'-ni to 
rapatehi, lako' kupehawai-di." 12 Oti 
toe, kuhilo Ana' Bima toei mpobongka 
saa' ka'ono-na. Muu-mule' linua bohe, 
eo jadi' mo'eta hewa mpuga, pai' wula 
jadi' molei hobo' hewa raa'. 13 Betue' 
wo'o-hawo mpararodaa' ngkai langi' 

dungku hi dunia', hewa wua' kaju to 
taha' oja roda' ngkai lolo-na nto'u 
nalengo ngolu' bohe. !#Langi' hangaa 
mokuhu hewa ali' to ralulu, pai' hawe'ea 
bulu' pai' hawe'ea lewuto' hi tahi' mentoli 
ngkai po'ohaa'-ra. !? Nto'u toe, magau'- 
magau' hi dunia', maradika, tadulako, 
topo'ua', tauna to mokuasa pai' hawe'ea 
tau ntani'-na wo'o, rata-rata hi batua ba 
tau biasa, mengkawuni omea-ramo hi 
rala horoa watu ba hi heka'-heka' tana' 
to moganga', 19 pai'-ra me'au mpololitai 
bulu' hewa toi: "Duruhi-makai bulu'! 
Lulihi-makai, watu! Bona tewuni-kai 
ngkai penaa-na To Mohura hi Pohuraa 
Magau', pai' bona neo'-kai narumpa' 
roe-na Ana' Bima toei mai!" 17 Apa! 
rata-mi eo to mewulungahi, tempo-na 
Alata'ala pai' Ana' Bima mpopehuwu 
roe-ra, uma hema to mpodadahi mokore 
hi nyanyoa-ra. 
7 LOti toe, kuhilo opo! mala'eka 
mokore hi opo' huno dunia'. Mala'eka 
toera mporata kuasa ngkai Alata'ala 
bona mpoporumpai' dunia' hante 
pesesa', lompe' hi tahi' lompe' hi role-na. 
Mpotaha-ra ngolu' ngkai opo' huno dunia' 
bona uma ria ngolu' mewui hi tahi' pai' hi 

role-na pai' hi wana'. Pai' kuhilo mala'eka 
kahadua-na mehupa' tono' mata'eo. 
Ngkeni-i posaa' to ngkai Alata'ala to 
Tuwu' duu' kahae-hae-na. Mala'eka toei 
mekio' mpesukui mpo'uli'-raka mala'eka 
to opo' toera we'i, na'uli': 2(7:1) 3 "Neo' 
ulu nipoporumpai' tahi' pai' role-na pai' 
wana' hante pesesa', ane ko'ia kitu'u 
tanda tohe'i hi wingke-ra batua-batua 
Alata'ala Pue'-ta, bona neo'-ra narumpa' 
pesesa' toe." #Pai' ria to mpo'uli'-ka 
kahangkuja-ra to rasaa': ha'atu opo' 
mpulu' opo' ncobu. To rasaa' toera, ngkai 
to hampulu' rontina to Israel. ? Ngkai 
butu posantina-na, hampulu' roncobu 
to rasaa'. Ngkai muli Yehuda, hampulu' 
roncobu to rasaa'. Ngkai muli Ruben, 
hampulu' roncobu. Ngkai muli Gad, 
hampulu' roncobu. ? Ngkai muli Asyer, 
hampulu' roncobu. Ngkai muli Naftali, 
hampulu' roncobu. Ngkai muli Manasye, 
hampulu' roncobu. ' Ngkai muli Simeon, 
hampulu' roncobu. Ngkai muli Lewi, 
hampulu' roncobu. Ngkai muli Isakhar, 
hampulu' roncobu. 8 Ngkai muli Zebulon, 
hampulu' roncobu. Ngkai muli Yusuf, 
hampulu' roncobu. Ngkai muli Benyamin, 
hampulu' roncobu. ? Oti toe, kuhilo 

tena manusia' uma mowo kawori'-ra, 
uma haduaa to mpakule' mpobila'-ra. 
Hira' toe ngkai humalili' dunia', ngkai 
butu negara, butu pomuli pai' butu 
nyala basa. Mokore-ra hi nyanyoa 
Pohuraa Magau' pai' hi nyanyoa Ana' 
Bima. Moheai-ra pohea to bula, pai'-ra 
mpokakamu palampa to ntora rawente' 
tanda pebila'-ra. 19 Mogora mpesukui-ra, 
ra'uli': "Mai-tamo mpo'une' Pue'-ta, Pue' 
Alata'ala to mohura hi Pohuraa Magau'! 
Mai-ta mpo'une' Ana' Bima! Apa' hira' to 
mpohore-ta ngkai silaka pai' mpowai'-ta 
kalompea'." 11 Hawe'ea mala'eka mokore 
wo'o-ramo-rawo ntololikia Pohuraa 
Magau' hante totu'a to rompulu' opo' 
pai" anu tuwu' to opo' toera. Motumpa 
omea-ramo hi nyanyoa Pohuraa toe, 
pai'-ra mponyompa Alata'ala, 12 ra'uli': 
"Amin! Ta'une'-imi Pue'-ta Pue' Alata'ala, 
tapomobohe hanga'-na, tapotompo'wiwi 
kamonoto-na, ta'uli' tarima kasi hi 

Hi'a, tabila'-i, tatutura karoho-na pai' 
kabaraka'-na, duu' kahae-hae-na. 
Amin!" 13 Ngkai ree, hadua ngkai totu'a 
toera mpekune'-a, na'uli': "Tauna to 
moheai bula toera mai, ha nu'inca 
kahema-ra pai' ba to ngkaiapa-ra?" 

14 Kutompoi'-i: "Uma-kuwo ku'incai-ra. 
Uli'-kale." Na'uli' mpu'u-ka: "Hira' 
toe-le, tauna to oti-mi mpoliu Tempo 
Pebalinaia' to bohe lia. Ra'uja'-mi 
pohea-ra rapakabula hante raa' Ana' 
Bima. !?Toe pai' mokore-ramo hi 
nyanyoa Pohuraa Alata'ala, mpopue'-i 
butu eo-na pai' butu bengi-na hi rala 
Tomi Pepuea'. Pai' Alata'ala to mohura 
hi Pohuraa-na toe mpodoo-ra pai' 
mpokamoui-ra. 18 Uma-rapa mo'oro', 
uma-rapa ngkamara, uma-rapa nahimai' 
eo to ngkerepa'. 1” Apa' Ana' Bima to hi 
ncori Pohuraa Magau' toei mpo'ewu-ra. 
Natete'-ra hilou hi ulu ue to mpowai' 
katuwua'. Pai' Alata'ala mpopori hawe'ea 
ue mata to mo'ili ngkai mata-ra." 

t Kanabongka-na Ana' Bima saa' 

kapitu-na, hangaa molino-mi hi 
suruga nte hantanga' jaa. 2 Kuhilo 
pitu mala'eka to mokore hi nyanyoa 
Alata'ala. Mala'eka to pitu toera rawai' 
pitu sangkakala. 3 Ngkai ree, ria hadua 
mala'eka to ntani'-na tumai mokore hi 
meja' pontunua pepue'. Mala'eka toei 
mpokeni hameha' tubu' pontunua dupa' 
ngkai bulawa, pai' rawai'-i wori' dupa' 
bona natunu hangkaa-ngkania hante 

posampaya hawe'ea tauna to napobagia- 
mi Alata'ala. Dupa' pai' posampaya toe 
natunu hi lolo meja' pontunua dupa' to 
ngkai bulawa to hi nyanyoa Pohuraa 
Alata'ala. “Kanatunu-na dupa' toe, 
ulo'-mi rangahu-na hangkaa-ngkania 
hante posampaya tauna to napobagia-mi 
Alata'ala, pai' na'enga'-mi Alata'ala. 

5 Oti toe, mala'eka toei mpo'ala' tubu' 
pontunua dupa' toe, na'ihii' hante rea' 
apu ngkai meja' pontunua pepue', pai' 
napetadi hilou hi dunia'. Ngkai ree, 
paguru-mi kuna pai' kila' momehalau', 
pai' linua-mi. ? Mala'eka to pitu toera 
we'i, rodo-ramo mpokamu sangkakala-ra 
bona ratuwui'. 7 Mala'eka to lomo'-na 
mpotuwui' sangkakala-na, hangaa 
monawu'-mi ngkai langi' uda wua' pai' 
apu mogalo hante raa' dungku hi dunia". 
Hampobagia tolu ngkai dunia' mampu, 
duu' rata hi hampobagia tolu wana' 

pai' hawe'ea kowo' to mata'. 8 Mala'eka 
karodua-na mpotuwui' sangkakala-na, 
ria to hewa hameha' bulu' to bohe, 
wewo' hante apu. Bulu' toe rapetadi hi 
rala tahi. Hampobagia tolu ngkai ue 
tahi' mobali' jadi' raa'. ? Hampobagia tolu 
ngkai anu tuwu' to hi rala tahi' mate, pai' 

hampobagia tolu ngkai kapal hi lolo tahi' 
matala. 1? Mala'eka katolu-na mpotuwui' 
sangkakala-na, hangaa monawu' ngkai 
langi' hameha' betue' to bohe, jela' hewa 
hulu'. Betue' toe mponawuhi hampobagia 
tolu ngkai halu' pai' ulu ue.  Hanga' 
betue' toei, Mopai'. Hampobagia tolu 
ngkai hawe'ea halu' jadi' mopai' ue-na, 
pai' wori' tauna mate apa' nginu ue 
to mopai' toe. 12 Mala'eka ka'opo'-na 
mpotuwui' sangkakala-na, hangaa ria 
to mpoleru hampobagia tolu ngkai eo, 
wula pai' betue', alaa-na hampobagia 
tolu ngkai pehini-ra uma-pi mehini. 
Jadi', rata-mi tempo-na uma mehini eo 
mpo'eo. Wae wo'o ngkabengia rata-mi 
tempo-na wula pai' betue' uma mehini. 
13 Ngkai ree kuhilo, ria hama'a danci 
pada ngkalimoko hi lolo raoa. Ku'epe 
moni danci toe, napesukui mpo'uli': 
"Silaka! Silaka! Silaka-ramo mpai' tauna 
to dada'a to mo'oha' hi dunia', apa' ane 
tolu mala'eka to ka'omea-na mpotuwui' 
sangkakala-ra, ria-pi tolu nyala pesesa' 
to mporumpa'-ra." 

LOti toe, mala'eka kalima-na 

mpotuwui' sangkakala-na. Kuhilo 
hameha' betue' to monawu' ngkai langi' 

dungku hi dunia'. Betue' toei rawai' 
kunci wobo' wulou'laa to uma tepetudu 
kanala-na. ? Nabea mpu'u-mi wobo' 
wulou'laa toe. Kanabea-na, ulo'-mi 
tumai rangahu to bohe, hewa rangahu 
to ulo' ngkai tinahi to rasuwe. Eo pai' 
raoa mobengi naputu' rangahu to ngkai 
wulou'laa toe. 3 Ngkai rala rangahu toe, 
moramu-damo lari mehupa' tumai pai' 
mehompo hi dunia'. Lari toera rawai' 
petuhi to memoho', hewa petuhi-na 
anu tuwu' to rahanga' tumpu lipa. 
“Lari toera uma rapiliu mpobalinai' 
kowo' ba kaju ba hinu'a. Sampale to 
ma'ala rabalinai', muntu' tauna to uma 
ria tanda saa' Alata'ala hi wingke-ra. 

> Aga lari toera, uma wo'o-ra wa rapiliu 
mpopatehi manusia', muntu' rapiliu-ra 
mposesa'-ra-wadi rala-na lima mula. 
Kapeda' petuhi lari toera hewa kapeda' 
petuhi tumpu lipa. *Rala-na lima mula 
toe, manusia' mpali' bona ke mate 
lau-ramo, aga uma wo'o-ra mate. 
Doko'-ra mate, aga uma ria kamatea-ra. 
7 Lence lari toera hewa lence jara' to 
rahawi' tantara hilou hi rala panga'ea. 
Hi woo'-ra, ria to hewa songko bulawa. 
Lio-ra hewa lio manusia'. 8 Wulu-ra 

hewa wuluwoo' tobine, ngihi'-ra hewa 
ngihi' singa. °? Pona-ra teputu' hante 
ruke to hewa baju ahe'. Pomoni pani'-ra 
hewa pomoni hampo'ikoa kereta to 
nadii' jara' hilou hi panga'ea. 19 Iku-ra 
pai' petuhi-ra hewa iku pai' petuhi 
tumpu lipa. Hante iku-ra toe ma'ala-ra 
mposesa' manusia' rala-na lima mula. 
11 Ria magau'-ra to mpoparentai-ra. 
Magau'-ra toei, mala'eka to mpokuasai 
wulou'laa toe-e we'i. Hanga'-na rala 
basa Yahudi, Abadon. Hi rala basa 
Yunani, Apolion. Batua-na, Topegerohi. 
12 Timpaliu-mi pesesa' to lomo'-na. 
Ronyala-pi pesesa' mometuku'. 13 Oti 
toe, mala'eka ka'ono-na mpotuwui' 
sangkakala-na. Ku'epe, ria to mololita 
ngkai opo' huno meja' pontunua dupa' 
to ngkai bulawa to hi nyanyoa Alata'ala. 
14 Na'uli' topololita toei mpo'uli'-ki 
mala'eka ka'ono-nae we'i: "Bahaka- 
ramo mala'eka to opo' to tehoo' hi ue 
Efrat!" 15 Kanabahaka-rami. Ngkai owi 
mala'eka to opo' toera raporodo ami'-mi 
bona hi mpae pai' hi wula pai' hi eo pai' 
hi jaa to rapakatantu-raka toe, ma'ala-ra 
mpopatehi hampobagia tolu ngkai 
hawe'ea manusia'. 18 Tantara topojarai' 

to mpotuku'-ra, ro'atu juta kadea-ra. 
Toe ku'inca, apa' ria to mpo'uli'-ka 
kadea-ra. 17 Hi rala pangila-ku toe, 
kuhilo tantara toera pai' jara' to rahawi'. 
Tantara toera, paka' topobajui ahe'. 
Baju-ra molei hewa apu, mo'eta-eta 
hewa rangahu, pai' mokuni riri hewa 
watu to rahanga' belerang. Ane jara'-rae, 
woo'-ra hewa woo' singa, pai' ngkai rala 
nganga-ra mehupa' apu, rangahu pai' 
watu belerang. 18 Hampobagia tolu ngkai 
manusia' mate napatehi to tolu nyala 
pesesa' toe: apu, rangahu pai' watu 
belerang to mehupa' ngkai nganga jara' 
toera. !? Hi iku jara' toera, ria to hewa 
woo' ule to metilo'. Hante iku-ra toe, 
mposesa'-ra manusia'. Jadi', jara' toera 
mposesa' pai' mpopatehi manusia' hante 
nganga-ra pai' hante iku-ra. 20 Hiaa' toro 
manusia' to uma rapatehi hante pesesa' 
toe we'i, uma oa'-ra medea ngkai 
gau'-ra to dada'a. Uma-ra medea ngkai 
pepatehi-ra, pedoti-ra, pogau' sala'-ra 
ba panako-ra. Uma wo'o rabahakai 
mpopue' seta pai' babehia pale-ra moto, 
hewa pinotau to rababehi ngkai bulawa 
ba salaka' ba ngkala ba ngkai kaju. 

Pinotau toera, uma-ra pehilo, uma-ra 
pe'epe, uma wo'o-ra momako'. 21 (9:20) 
1 O LOti toe kuhilo hadua mala'eka to 
parimuku mana'u ngkai suruga. 
Limu' mpoputu'-i pai' woo'-na nawewe 
pino. Lio-na mehini hewa eo, witi'-na 
hewa tuha', mehini mpo'apu. 2 Witi' 
ka'ana-na mentodu hi tahi', pai' witi' 
ki'ii-na mentodu hi role-na. Hi pale-na 
ria hantau sura to kedi' to tebongka-mi. 
3 Pe'au-nami mala'eka toei hewa po'oa 
singa. Katimpaliu-na me'au, moni wo'o- 
mi-hawo kuna to pitu hante moni to 
bohe, molibu' hewa manusia'. “Ka'oti-ra 
molibu' kuna toera, ke ku'uki'-mi, mule' 
ku'epe to mololita ngkai suruga to 
mpo'uli'-ka: "Neo' nu'uki' tetu! Wunii' 
napa to ra'uli' kuna to pitu toera we'i." 
> Oti toe, mala'eka to kuhilo-e we'i, 
to mentodu hi tahi' pai' hi role-na, 
mpo'ongko' pale ka'ana-na hi langi'. 
6 Mosumpa-i hante hanga' Alata'ala to 
tuwu' duu' kahae-hae-na, to mpopajadi' 
langi', dunia', tahi' hante hawe'ea 
ihi'-na. Na'uli' hi rala posumpa-na 
hewa toi: "Hante kuasa to nawai'-ka 
Alata'ala ku'uli': Ane mala'eka kapitu-na 
mpotuwui' sangkakala-na mpai', hinto'u 

toe-mi Alata'ala mpadupa' patuju-na to 
mahae-mi tewunii', hewa to na'uli' owi hi 
nabi-nabi to mpokeni lolita-na. Uma-pi 
raderu'-deru' tempo-na." 7 (10:6) 8 Oti 
toe, topololita to ku'epe ngkai suruga-e 
we'i, mpololitai wo'o-ama, na'uli'-ka: 
"Hilou-moko mpo'ala' sura to tebongka hi 
pale mala'eka to mentodu hi tahi' pai' hi 
role-na toei mai!" 9 Kahilou-ku mpu'u-mi 
hi mala'eka toei, ku'uli'-ki: "Wai'-a sura 
to kedi' tetu mai." Na'uli'-ka: "Ala'-mile 
pai" koni'-mi. Ane hi rala ta'i-nui, mopai'. 
Aga hi nganga-nu momi' hewa ue wani." 
10 Kaku'ala'-na mpu'u-mi sura toe ngkai 
pale-na pai' kukoni'. Hi nganga-ku 
momi' mpu'u hewa ue wani, aga hi 
rala ta'i-ku mopai'. !! Oti toe na'uli'-ka: 
"Kana nupohowa' wo'o-mi mpai' lolita 
ngkai Alata'ala, mpotompo'wiwi tauna 
ngkai wori' negara, wori" pomuli pai' 
wori' nyala basa, pai' mpotompo'wiwi 
magau'-magau' wo o." 
1 1 1 Oti toe rawai'-a hameha' lua' 

to hewa pohuka', pai' Alata'ala 
mpo'uli'-ka: "Hilou-moko mpohuka' 
Tomi Pepuea' hante meja' pontunua 
dupa'. Bila' ba hangkuja kawori'-ra to 
mepue' hi rala-na. * Aga pelele' moto 

berewe to hi mali Tomi Pepuea', neo' 
nuhuka'. Apa' berewe toe ria, tungkai' 
rawai'-raka tauna to uma mpo incai-a. 
Hira' mpai' mpolisa ngata to moroli' 
toe rala-na opo' mpulu' romula. 3 Nto'u 
toe mpai', kusuro rodua sabi'-ku hilou 
mpokeni Lolita-ku. Sabi'-ku to rodua 
toera moheai pohea mo'eta, hewa to 
rapake' tauna to susa' nono-ra, pai'-ra 
mpokeni Lolita-ku rala-na hancobu 
ro'atu ono mpulu' eo." #Sabi' to rodua 
toera, rarapai'-ki rongkaju kaju zaitun 
pai' romeha' witi' lampu to mokore hi 
nyanyoa Alata'ala, Pue' humalili" dunia". 
“Ria baraka'-ra mpopehupa' apu ngkai 
rala nganga-ra mpopatehi hema-hema 
to doko' mpobabehi to dada'a hi hira'. 
Hewa toe oa'-mi kamate bali'-ra to 
doko' mpobabehi to dada'a hi hira'. S Ria 
kuasa-ra mpo'ompo langi' bona neo' 
dungku uda bula-ra mpokeni Lolita Pue'. 
Mokuasa wo'o-ra hi butu halu' bona ue 
mobali' jadi' raa'. Ria tena kuasa-ra 
mposerohi dunia' hante wori' nyala 
pesesa', nto'uma konoa-ra mpobabehi. 
7 Kahudu-ra mpokeni Lolita Pue', 
tumai-imi binata to dada'a mpo'ewa-ra, 
mpodagi pai' mpatehi-ra. (Binata to 

dada'a toei, binata to mehupa' mpai' 
ngkai wulou'laa to uma tepetudu kanala- 
na.) 8Ka'oti-ra sabi' to rodua toera 
rapatehi, kiu-ra rapelele' wae moto-mi 
mparangojo hi ohea ngata bohe. (Ngata 
to bohe toe, ngata karaparikaa' Pue'-ra. 
Ane mowalatu, ngata toe rarapai'-ki 
ngata Sodom pai' Mesir owi, apa' dada'a 
ihi' ngata toera.) ? Tauna ngkai humalili' 
dunia', ngkai butu negara, butu pomuli 
pai' butu nyala basa, mpohilo kiu-ra 
ngojo-ngojo hi ohea rala-na tolu eo 
hantanga', apa' uma hema to rapiliu 
mpotana kiu-ra toe. 10 Goe'-ramo 
tauna to dada'a to mo'oha' hi dunia' 
mpokagoe' kamate-ra sabi' to rodua 
toera. Mosusa' pai' momeparasee-ramo, 
apa' mate-ramo nabi to rodua toera 

to ntora mposesa'-ra. 11 Timpaliu tolu 
eo hantanga' toe, rata-mi inoha' to 
mepotuwu' ngkai Alata'ala. Inoha' toe 
mesua' hi rala sabi' to rodua toera, 
alaa-na tuwu' nculii'-ramo, memata 
pai' mokore. Wulunga-ramo hawe'ea 
tauna to mpohilo. 120ti toe, ra'epe 
topololita hi suruga to mekio' mpesukui 
mpokio' to rodua toera, na'uli'-raka: 
"Ngkahe'-mokoi tumai!" Kate'ongko'-ra 

mpu'u-mi hilou hi suruga naputu' limu', 
pai' hawe'ea bali'-ra mpohilo pe'ongko'- 
ra toe. 13Hinto'u toe, hangaa linua 
bohe-mi. Hampobagia hampulu' ngkai 
ngata toe mokero, pai' pitu ncobu tauna 
mate ngkai linu toe. Wulunga-ramo 
tauna to ntani'-na, ra'uli': "Uma mowo-e' 
kabaraka'-na Alata'ala to hi suruga!" 

14 Jadi', toe-mi we'i pesesa' karonyala- 
na. Timpaliu toe, pesesa' to hanyala-pi 
neo' rata-mi metuku'.  Mala'eka 
kapitu-na mpotuwui' sangkakala-na. 
Kamogora-rami topololita hi suruga. 
Bohe mpu'u moni nganga-ra, ra'uli': 
"Hewa toe lau, hawe'ea kamagaua' hi 
dunia' majadi' Kamagaua'-na Pue'-ta, 
pai' Kamagaua'-na Magau' Topetolo' 

to napelihi-mi. Moparenta-i duu' 
kahae-hae-na." 18 Ane totu'a to rompulu' 
opo' toera to mohura hi pohuraa-ra hi 
nyanyoa Alata'ala-e, motumpa-ramo 
mponyompa-i, 17 ra'uli': "Oo Pue' 
Alata'ala, Pue' to meliu kuasa-nu ngkai 
hawe'ea. Ria ami'-moko ngkai lomo'-na 
pai' bate ria-ko wae lau. Kai' mpo'uli' 
tarima kasi hi Pue', apa' nupake'-mi 
kabaraka'-nu to bohe lia, nutepu'u-mi 
moparenta. 18 Hawe'ea tauna to uma 

mpotuku'-ko, ngasa'-ramo doko' 
mpo'ewa-ko, Tapi' rata-mi tempo-na 
nupopehupa'-raka roe-nu. Rata-mi 
tempo-na nubotuhi kara-kara tauna 
to mate. Rata-mi tempo-na nuwai' 
parasee hi batua-nu: hi nabi to mpokeni 
Lolita-nu, hi tauna to mpengkorui-ko, 
pai' hi hawe'ea tauna to mpobila'-ko, 
to bohe ba to kedi' tuwu'-ra. Rata-mi 
tempo-na nuhuku' tauna to mpakada'a 
dunia'." 19 Ngkai ree, tebea-mi wobo' 
Tomi Pepuea' Alata'ala hi suruga, pai' 
hi rala-na kahiloa Peti' pontimamahia 
Pojanci Alata'ala to te'uki' hi watu owi. 
Mparangkihi-mi kila', mparapere' kuna, 
linua, pai' hompo uda wua' to bohe. 
1 2 1 Ngkai ree, kuhilo-kuwo, ria hi 
langi' hameha' tanda to uma 
mowo kamekoncehi-na: hadua tobine to 
moheai hante eo, pai' to mokore hi lolo 
wula. Hi woo'-na ria songko to rababehi 
ngkai hampulu' romeha' betue'. 2Tobine 
toei nto'u-na motina'i, pai' rata-mi 
tempo po'anaa'-na. Ntodohaka-imi 
nakeni kapeda'-na neo' mo'ana'. 3 Pai' 
kahiloa wo'o hi langi' tanda kahanyala- 
na: hama'a ule to molei, hanga'-na ule 
naga. Ule naga toei, bohe lia. Woo'-na 

pitu, pai' tonu'-na hampulu'. Hi butu 
meha' woo'-na ria songko magau'. “Ule 
naga toei mpoweo iku-na, nadii'-ki 
hampobagia tolu ngkai betue' hi langi' 
pai' napetadi hi dunia'. Mokore-imi hi 
nyanyoa tobine to neo' mo'ana' toei 
we'i, doko' mpo'ome' ana'-na ane 
putu-ipi. ?Mo'ana' mpu'u-imi tobine 
toei, mpo'ote hadua Ana' tomane. Ana' 
toei, Hi'a-mi to mpoparentai humalili' 
dunia' mpai' hante karoho-roho-na hewa 
karoho-na lua' ahe'. Ke neo' na'ome' 
ule naga-imi Ana' toei, kate'ore'-nami 
rakeni hilou hi Alata'ala, bona moparenta 
hangkaa-ngkania hante Alata'ala hi 
suruga. Oti toe, tobine toei metibo' 
hilou hi tana' to wao', pai'-i mo'oha' 

hi po'ohaa' to naporodo ami'-miki 
Alata'ala. Hi po'ohaa' tohe'e-i rapewili' 
rala-na hancobu ro'atu ono mpulu' eo 
kahae-na. 'Ngkai ree kuhilo, ria to 
manga'e hi suruga. Tadulako mala'eka 
to rahanga' Mikhael hante mala'eka- 
mala'eka doo-na mpo'ewa ule naga 
toei. Pai' ule naga toe wo'o-i-hawo 
rangawa' mala'eka-mala'eka to dohe-na 
mpo'ewa Mikhael. 8 Aga ule naga toei 
hante tantara-na, uma-ra hompe. Hi'a 

hante mala'eka-mala'eka doo-na uma-pi 
rapiliu mo'oha' hi suruga. “Jadi', ule naga 
to bohe toei, ratadi-imi ngkai suruga. 
Hanga'-na, Ule Ncae, to rahanga' wo'o 
Magau' Anudaa' pai' Seta, to mpobagiu 
tauna to mo'oha' hi humalili" dunia". 
Rapetadi-imi ngkai suruga hilou hi dunia' 
hante mala'eka-mala'eka doo-na. 18 Oti 
toe ku'epe, ria to mololita hi suruga 
hante libu' to bohe, na'uli': "Rata-mi 
tempo-na Pue'-ta Pue' Alata'ala mpowai' 
kalompea' hi topetuku'-na. Napopohiloi 
baraka'-na, natepu'u-mi moparenta 
jadi' Magau'. Rata-mi tempo-na Magau' 
Topetolo' to napelihi-mi mpopohiloi 
kuasa-na. Apa' rapopalai-mi Magau' 
Anudaa', topepakilu tetui to ntora 
mpakilu ompi'-ompi' hampepangalaa'-ta 
hi Pue'-ta Pue' Alata'ala. tt Ompi'-ta 
toera, medagi-ramo mpodagi Magau' 
Anudaa'. Radagi-i hante kuasa raa' Ana' 
Bima to mate mpotolo' jeko'-ra. Radagi-i 
apa' rapangaku' oa' ka'Ana' Bima-na 
toe-mi Pue'-ra. Nau'-ra rabalinai' ba 
paia-na rapatehi mpu'u-ra, uma-ra 
ngkala'ura ngkai pangakua'-ra toe. 

12 Toe-mi pai' goe'-mokoi, koi' to mo'oha' 
hi suruga. Aga mpe'ahii'-koi, koi' to 

mo'oha' hi dunia' ba hi tahi'. Apa' 
Magau' Anudaa' mana'u tilou hi koi'. 
Uma-pi mowo roe-na, apa' na'inca 
hampai'-damo loga-na." 13 Na'inca ule 
naga toei karatadi-na mpu'u-mi lou hi 
dunia'. Toe pai' natepu'u-mi mpodapa' 
tobine to mpo'ote Ana' tomane toe 
we'i. 14 Aga tobine toei rawai' romeha' 
pani' to bohe, hewa pani' danci pada. 
Hante pani' toe, ngkalimoko-imi hilou hi 
papada to wao' hi po'ohaa' to raporodo 
ami'-miki, bona neo'-i napopaa-pai 
ule naga toei. Hi ria-i rapewili' rala-na 
tolu mpae hantanga'. t> Ngkai ree, 
ule naga toei mpopepuji' ue to wori' 
ngkai rala nganga-na tono' hi tobine 
toei, bona ngalai' ma'anu'-i. 18 Aga 
dunia' mpotulungi tobine toei: hangaa 
mobea-mi nganga dunia' mpo'ome' ue 
to napepuji' ule naga toe. t7 Uma-pi 
mowo roe-na ule naga mpokaroe tobine 
toei. Toe pai' hilou-imi mpanga'ei 
muli-muli tobine toei, hira'-mi tauna to 
mpotuku' hawa' Alata'ala pai' mpangaku' 
kaYesus-na Pue'-ra. 
1 3 1(12-18) Ule naga toei mokore 
hi wiwi' tahi'. (13-1) Oti toe, 
kuhilo-kuwo hama'a binata mehupa' 

ngkai tahi'. Ria tonu'-na hampulu' pai' 
woo'-na pitu. Hi butu meha' tonu'-na 
ria songko magau', pai' hi butu meha' 
woo'-na te'uki' lolita peruge' hi Alata'ala. 
2Binata to kuhilo toei, lence-na hewa 
lence binata to rahanga' macan tutul, 
aga witi'-na hewa witi' beruang pai' 
nguju-na hewa nguju singa. Ule naga 
mpowai' binata to dada'a toei karohoa-na 
moto, hante poparenta-na, pai' kuasa-na 
to bohe lia. 3Hameha' ngkai woo'-na to 
pitu toe, hiloa-na hewa to weho gaga to 
natao napomate-ki, aga mo'uri' moto-mi. 
Tauna hi humalili' dunia', uma mowo 
kakonce-ra mpohilo kamo'uri'-na binata 
to dada'a toei, toe pai' mo'iko-ra-damo 
mpotuku'-i. “Mepue'-ramo hi ule naga, 
apa' hi'a-mi to mpewai' kuasa-na hi 
binata to dada'a toei. Pai' mepue' wo'o- 
ra hi binata toei, ra'uli': "Uma mowo 
binata toei mai! Hema to mpohibalia-ki 
kuasa-na! Hema to hompe mpo'ewa-i!" 
5 Alata'ala mpelele' binata to dada'a toei 
mpohowa' lolita-lolita to mpopeliu, to 
natao hi Alata'ala-wadi. Rapelele' wo'o-i 
moparenta pai' mpobabehi konoa-na 
rala-na opo' mpulu' romula kahae-na. 

6 Natepu'u-mi mpopeliu woto-na, 

napopohibalia-ki Alata'ala, pai' hante 
lolita-na toe mporuge' Alata'ala-imi 
hante po'ohaa' Alata'ala hi suruga pai' 
hawe'ea to mo'oha' hi suruga. ' Rapiliu 
wo'o-i mpopanga'ei topetuku' Alata'ala 
pai' mpodagi-ra. Pai' rapiliu-i mpokuasai 
tauna hi humalili' dunia', ngkai butu 
negara, butu pomuli pai' butu nyala basa. 
8 Hawe'ea tauna to mo'oha' hi dunia' 
mpopue'-i. Sampale to uma mpopue-i, 
tauna to te'uki' ami'-mi hanga'-ra hi 
rala Buku Katuwua' kako'ia-na dunia' 
rapajadi'. Buku Katuwua' toe, buku-na 
Ana' Bima to tesumale' toei, hi rala buku 
toe te'uki' hanga' tauna to mporata 
katuwua' to lompe' duu' kahae-hae-na. 
3 Jadi', hema to tilingaa, pe'epei mpu'u-e' 
lolita toi: 19Tauna to kana ratawani, 
bate ratawani-ra mpai'. Tauna to kana 
rapatehi hante piho', bate rapatehi 
hante piho'. Toe-mi pai' topetuku' Pue' 
Alata'ala kana tari hi rala kasusaa' pai' 
neo' ngkala'ura ngkai pepangala'-ra. 
11Oti toe, kuhilo wo'o hama'a binata 
ntani'-na mehupa' ngkai role-na. Ria 
tonu'-na romeha', to hewa tonu' ana' 
bima. Hiaa' libu'-na hewa libu' ule naga. 
12Binata karoma'a-na toei, nabi to 

napowoto binata to lomo'-nae we'i. Jadi', 
hawe'ea kuasa-na binata to lomo'-na, 
napopomako' binata karoma'a-na toei. 
Hawe'ea tauna to mo'oha' hi dunia' 
napewuku mpopue' binata to lomo'-na 
toe, to gaga weho-na aga mo'uri'-mi. 
13 Binata karoma'a-na toei mpobabehi 
tanda to mekoncehi lia. Hi mata ntodea 
mpopana'u-i apu ngkai langi' dungku 
hi dunia'. Tanda mekoncehi toe 
nababehi hante kuasa ngkai binata 

to lomo'-na. Hante tanda mekoncehi 
toe nabagiu-ramo tauna to mo'oha' 

hi dunia' pai' nahubui-ra mpowangu 
hameha' pinotau, pebila'-ra hi binata 
to lomo'-na. Binata to lomo'-na toe, 
binata to ratime hante piho' aga tuwu' 
oa'-i. 1? Binata karoma'a-na toei rawai' 
kuasa mpowai' inoha' hi pinotau to 
molence binata to lomo'-na, alaa-na 
pinotau toe howa' mololita. Napehubui 
bona hema-hema to uma mpopue' 
pinotau toe bate kana rapatehi. 16 Pai' 
napehubui bona hawe'ea tauna kana 
mpotarima tanda binata to lomo'-na 
toe. Tanda toe kana ratu'u hi pale 
ka'ana-ra ba hi wingke-ra. Jadi', hawe'ea 
tauna--to bohe ba to kedi' tuwu'-ra, 

topo'ua' ba tokabu, to tuwu' batua ba 
to tuwu' maradika--napewuku omea-ra 
mpotarima tanda binata toe. !” Uma-ra 
ma'ala me'oli ba mobabalu' ane uma ria 
tanda toe hi pale-ra ba hi wingke-ra. 
Tanda binata toe, hanga'-na moto binata 
to lomo'-na ba angka to mpowalatu 
hanga'-na. t8 Kana taperapi' kanotoa 
nono ngkai Alata'ala bona tapaha walatu 
toi. Hema to ria pe'inca-ra, ma'ala-ra 
mpobila' pai' mpopaha batua-na angka 
binata toe. Apa' angka toe, angka to 
mpowalatu hadua tauna. Angka toe: ono 
atu ono mpulu' ono (666). 
1 4 1 Oti toe, pehilo wo'o-ama mpohilo 
Ana' Bima toei mokore hi lolo 
Bulu' Sion. Dohe-na ria topetuku'-na 
to ha'atu opo' mpulu' opo' ncobu, hi 
wingke-ra te'uki' hanga' Ana' Bima pai' 
hanga' Tuama-na. 2Pai' ku'epe moni 
to bohe ngkai suruga, hewa kapagugu' 
ue to bohe pai' hewa kabohe moni 
kuna. Moni to ku'epe toe hewa pomoni 
kasapi to rakado' tauna. 3 Morona'-ramo 
mpoporona' hanyala rona' to bo'u 
hi nyanyoa Pohuraa Alata'ala pai' 
hi nyanyoa anu tuwu' to opo' pai' 
totu'a-totu'a to ntololikia Pohuraa toe. 

Rona'-ra toe, uma ria tau ntani'-na 

to ma'ala mpenau', muntu' to ha'atu 
opo' mpulu' opo' ncobu toera-wadi. 
Hira'-mi to natolo' Ana' Bima ngkai 

olo' manusia' hi dunia'. #Hira' toe, 
moroli' katuwu'-ra. Hewa tomane to 
uma hangkania mobualo', wae wo'o 
uma-ra hangkania mepue' hi napa-napa 
to ntani'-na, mepue'-ra hi Ana' Bima 
toei-wadi. Hiapa kahiloua-na Ana' Bima 
toei, retu wo'o-ra-rawo mpotuku'-i. Hira' 
toe-mi to ratolo' ngkai olo' hawe'ea 
manusia' hi dunia'. Hewa tauna mpotonu 
wua' to lomo'-na ngkai polia'-ra hi 
Alata'ala, wae wo'o hira' ratonu hewa 
pepue' to lomo'-na hi Alata'ala pai' hi 
Ana' Bima. ? Uma-ra ria moboa', uma 
wo'o ria hangkedia' kasalaa'-ra. ? Pai' 
kuhilo wo'o hadua mala'eka ntani'-na 
ngkalimoko hi lolo raoa. Mala'eka toei 
mpokeni Kareba Lompe' to uma ria 
kabali'-na duu' kahae-hae-na, napalele 
hi manusia' to mo'oha' hi dunia", hi 
butu negara, butu pomuli pai' butu 
nyala basa. ' Napasimuku mekio' 
mpo'uli': "Mengkoru-mokoi hi Alata'ala, 
une'-mi kabohe tuwu'-na. Apa' rata-mi 
tempo pehukua'-na. Mepue'-mokoi hi 

Alata'ala to mpajadi' langi', dunia', tahi' 
pai' hawe'ea ulu ue." 3 Ngkai ree, ria 
mala'eka karodua-na mpotuku' mala'eka 
to lomo'-na, na'uli': "Mokero! Mokero-mi 
ngata Babel to bohe lia! To Babel toera 
mpobawai manusia' humalili" dunia' 
mpo'inu ininu to melanguhi. Batua-na, 
to Babel mpobawai tau ntani'-na 
mpotuku' gau'-ra to uma tumotoa." 

9 Oti toe, mala'eka katolu-na metuku' 
wo'o-imi-hawo mpotuku' mala'eka to 
rodua toera, pai'-i mekio' mpesukui 
mpo'uli': "Hema-hema to mpopue' 
binata to dada'a tetui pai' pinotau-na, 
pai hema-hema to mpotarima tanda 
binata toe hi wingke-ra ba hi pale-ra, 
10 tauna toera mpai' napewuku Alata'ala 
mpo'inu ininu to mopai' loki, uma ria 
hangkedia' galo-na. Batua-na, nakaroe 
mperegea-ra, uma ria ka'olu-olu-na. 
Tauna toera rasesa' hi rala apu pai' 
rea' apu, mala'eka-mala'eka to moroli' 
hante Ana' Bima to hi suruga mpopanto' 
karasesa'-ra toe. !! Rangahu ngkai 

apu to mposesa'-ra toe ulo' duu' 
kahae-hae-na. Hi eo-na hi bengi-na 
uma ria pento'oa-ra rasesa', apa' 
mepue'-ra-rana hi binata to dada'a toei 

hante pinotau-na, pai' ratarima-rana 
tanda hanga' binata toei." 12 Toe-mi pai' 
topetuku' Alata'ala kana ntaha hi rala 
kasusaa', tida mpotuku' hawa' Alata'ala, 
pai' tida mepangala' hi Yesus. t? Oti 
toe mpo'epe-a libu' ngkai suruga to 
mpo'uli': "Uki'-mi tohe'i: Ntepu'u ngkai 
wae lau, marasi'-ra tauna to mate to 
mepangala' hi Pue'." Natompoi' Inoha' 
Tomoroli': "Bate makono lia tetu-e! Apa' 
mento'o-ramo ngkai powewa-ra, pai' 
bate mporata-ramo mpai' wua' bago-ra." 
14 Oti toe, mpohilo wo'o-ama limu' to 
mengea'. Hi lolo limu' toe mohura hadua 
tauna, lence-na hewa Ana' Manusia'. 

Hi woo'-na ria songko bulawa, pai' hi 
pale-na hamata are' to baka”. 1? Oti 
toe, ria mala'eka to ntani'-na mehupa' 
ngkai Tomi Pepuea'. Mekio'-i hante 
libu' to bohe hi tauna to mohura hi lolo 
limu' toei, na'uli': "Pesoe-mi are'-nu 
pai' mepae! Apa' tempo-nami mepae, 
taha'-mi ihi' dunia'." 19 Ngkai ree tauna 
to mohura hi lolo limu' toei mpesoe 
mpu'u-mi are'-na hi dunia' pai' mpepae 
ihi' dunia'. t7 Oti toe kuhilo mala'eka to 
ntani'-na mehupa' ngkai Tomi Pepuea' 
to hi suruga. Ngkakamu wo'o-i-hawo 

are' to baka'. 18pai' tumai wo'o-mi-hawo 
mala'eka kahadua-na ngkai meja' 
pontunua pepue', mala'eka to mpodongo 
apu hi meja' pontunua pepue'. Mejeu -i 
mpokio' mala'eka to ngkakamu are' to 
baka' toe, na'uli': "Pesoe-mi are'-nu 
pai' bintohi wua' anggur to hi dunia', 
apa' taha'-mi wua'-na." 19 Kanapesoe-na 
mpu'u-mi mala'eka to ngkakamu are' 
toei, mpobintohi wua' anggur ngkai 
woto-na, pai' napetene' hi rala pompeaa' 
anggur to bohe. Pompeaa' anggur 
toe mpobatuai roe Alata'ala to gaga 
mpokaroe tauna to dada'a. 20 Jadi', wua' 
anggur toe rapea' hi mali ngata, pai' 
ngkai pompeaa' tohe'e mo'ili-mi tumai 
raa' hewa po'ili ue halu'. Kalaa po'ilia-na, 
ria nte tolu atu kilomete. Pai' kanala-na, 
neo' romete. 
1 5 LOti toe kuhilo wo'o-mi hi 

langi' ria tanda to bohe pai' to 
mekoncehi lia: pitu mala'eka hante 
pitu nyala pesesa' to ka'omea-na. 
Hante pesesa' toi, oti-mi roe Alata'ala 
mpokaroe manusia' hi dunia'. 2Pai' 
kuhilo to hewa tahi' kawela'-na, hiloa-na 
hewa kaca mogalo apu. Pai' hi wiwi' 
tahi' to hewa kaca toe kuhilo wori' tauna 


PANGILA 15.3-6 1214 


mokore. Tauna toera, tauna to mpodagi 
binata to dada'a toei, apa' oja'-ra 
mponyompa-i, oja'-ra mponyompa 
pinotau-na ba mpotarima tanda angka 
to mpotandai hanga'-na. Tauna topedagi 
toera mokore hi wiwi' tahi' to hewa kaca 
toe, ngkakamu kasapi to nawai'-raka 
Alata'ala. 3 Morona'-ramo, mpoporona' 
rona' nabi Musa, batua Alata'ala owi, 
pai' rona' pebila'-ra hi Ana' Bima toei. 
Moni-na hewa toi: "Oo Pue' Alata'ala, 
Pue' to meliu kuasa-nu ngkai hawe'ea! 
Uma mowo kabohe pai' kamekoncehi-na 
babehia-nu, Makono pai' monoa' mpu'u 
hawe'ea po'ingku-nu. Iko-mi Magau' 
hawe'ea tauna hi dunia'. “Hema to 
uma mpengkorui-ko Pue'! Hema to 
uma mpangaku' kabohe tuwu'-nu! Apa' 
Iko-wadi to moroli'-e. Hawe'ea manusia' 
bate kana tumai mponyompa-ko, 

Apa' ra'inca kamonoa' pobotuhi-nu hi 
hawe'ea kara-kara." ”Oti toe kuhilo 
tebea-mi Tomi Pepuea' to hi suruga, 

to rahanga' Kemah Po'ohaa' Alata'ala. 

6 Pai' mehupa'-mi tumai ngkai rala-na 
pitu mala'eka to mpokeni pesesa' to 
pitu nyala. Pohea-ra bula ngea' pai' 
meringkila', tehoo' hi hunamu-ra hante 

koloro bulawa. ' Pehupa' mala'eka 
toera, hama'a ngkai anu tuwu' to opo' 
toera mpowai'-ra pitu meha' batili 
bulawa to ihia' roe Alata'ala, Alata'ala 
to tuwu' duu' kahae-hae-na. 8 Nto'u 
toe wo'o, Tomi Pepuea' to hi suruga 
toe muu-mule' bihi' hante rangahu to 
mehupa' ngkai pehini-na Alata'ala pai' 
ngkai kabaraka'-na. Uma ria haduaa to 
ma'ala mesua' hi rala-na, kako'ia-na 
hudu pesesa' to pitu to rakeni mala'eka 
to pitu toera. 
1 6 1 Ku'epe wo'o-mi, ria to mololita 
ngkai rala Tomi Pepuea' 
napesukui mpo'uli'-raka mala'eka to pitu 
toera: "Hilou-mokoi, bowo-mi ihi' batili 
roe Alata'ala tetu hi wongko dunia'!" 
2 Kahilou-nami mala'eka to lomo'-na 
mpobowo ihi' batili-na hi dunia'. Hangaa 
memoka'-mi waka'-waka' to mekoroi' 
pai' to merungkui hi tauna to ria-raka 
tanda binata to dada'a toe pai' hi tauna 
to mpopue' pinotau-na. 3 Mala'eka 
karodua-na mpobowo ihi' batili-na hi 
tahi'. Ue tahi' toe jadi' hewa raa' tauna to 
mate, alaa-na mate omea-mi anu tuwu' 
to hi rala tahi'. “Mala'eka katolu-na 
mpobowo ihi' batili-na hi hawe'ea halu' 

pai' hi hawe'ea ulu ue, alaa-na hawe'ea 
ue toe jadi' raa'. ?Oti toe, ku'epe 
mala'eka to mpokuasai ue mpo'uli': "Oo 
Pue' Alata'ala to moroli', to ria ami'-moko 
ngkai lomo'-na pai' to bate ria-ko wae 
lau, Monoa' lia pehuku'-nu tetu-e. ê Apa' 
tauna to hi dunia' toera lou mpopatehi 
topetuku'-nu, rabowo-mi raa' nabi-nu to 
wori". Toe pai' hewa toe lau nubali'-mi 
ue jadi' raa', nupopo'inui-raka. Toto-na 
lia-mi tetu-e!" 7 Ngkai ree, ku'epe lolita 
ngkai meja' pontunua pepue' to mpo'uli': 
"O Pue' Alata'ala, bate wae mpu'u! 
Bate makono pai' monoa' pehuku'-nu. 
Meliu kuasa-nu ngkai hawe'ea!" 3 Oti 
toe, mala'eka ka'opo'-na mpobowo 

ihi' batili-na hi eo, pai' eo toe rawai' 
kuasa mpomampuhi manusia' hante 
penene-na. ? Mampu-ramo manusia' 
ngkai pehimai'-na to ngkerepa' lia, pai' 
metipo'-ramo mpotipo' Alata'ala, apa' 
Hi'a-mi to mokuasa hi pesesa' toe. Uma 
oa'-ra medea ngkai jeko'-ra, uma oa' 
rapangaku' kabohe tuwu'-na Alata'ala. 
10 Mala'eka kalima-na mpobowo ihi' 
batili-na hi poparenta-na binata to 
dada'a toei. Humalili' poparenta-na toe 
hangaa mobengi riki-mi, pai' manusia' 


PANGILA 16.11-15 1217 


ngkoto' jila'-ra ntodohaka. 1! Ngkai 

ree, mpotipo' Alata'ala to hi suruga 
wo'o-ramo ngkai kapeda'-ra pai' ngkai 
waka'-ra toe. Aga uma oa'-ra medea 
ngkai kehi-ra to dada'a. 12Oti toe, 
mala'eka ka'ono-na mpobowo ihi' 
batili-na hi ue bohe to rahanga' ue Efrat. 
Kasole-nami ue toe, alaa-na ria-mi 
ohea to ratara magau'-magau' ngkai 
tono' mata'eo, bona tumai-ra manga'e. 
13 pai' kuhilo hadua anudaa' mehupa' 
ngkai nganga ule naga. To hadua wo'o 
mehupa' ngkai nganga binata to dada'a, 
pai' to hadua wo'o mehupa' ngkai nganga 
nabi to boa'. Anudaa' to tolu toera, seta 
to hewa tete' lence-ra, pai' ria kuasa-ra 
mpobabehi tanda-tanda to mekoncehi. 
Hilou-ramo anudaa' to tolu toera mpokio' 
magau' ngkai humalili' dunia'. Rakio'-ra 
tumai morumpu pai' manga'e nto'u Eo 
to Mewulungahi lia, toe-mi tempo-na 
Alata'ala to mokuasa mpodagi hawe'ea 
bali'-na hi dunia'. 14(16:13) 1 Na'uli' 
Pue' Yesus: "Epe! Rata ncorobaa-a 
mpai', hewa karata topanako. Marasi'-ra 
tauna to mo'inga'-inga' pai' to mpewili' 
pohea-ra. Ane rata-a mpai', uma-ra 
momako' ngkalawa pai' uma-ra me'ea' hi 


PANGILA 16.16 — 21 1218 


mata ntodea, apa' rodo-ramo kukaratai." 
16 Jadi', magau'-magau' hante tantara- 
ra ngkai humalili' dunia', morumpu 
mpu'u-ramo hi po'ohaa' to rahanga' hi 
rala basa Yahudi: Harmagedon. 1” Oti 
toe, mala'eka kapitu-na mpobowo ihi' 
batili-na hi lolo raoa. Pai' ku'epe, ria 
to molibu' ngkai Pohuraa Alata'ala 

hi rala Tomi Pepuea' to hi suruga. 
Mekio' mpesukui-i, na'uli': "Hudu-mi!" 
18 Kamparapere'-nami moni kuna, pai' 
berese pai' kila' momehalau', pai' linua 
bohe-mi. Ngkai lomo' kajadi' manusia' 
hi dunia' duu' tempo toi, ko'ia ria linu 
to hewa toe kabohe-na. 19 Ngata bohe 
to rahanga' Babel mobika' jadi" tolu 
bagia, pai' ngata-ngata hi humalili' 
dunia' mokero. Pai' Alata'ala mpehawai 
jeko' pue' ngata Babel to bohe toe. 
Napewuku-ra mpo'inu ininu roe-na: 
nakaroe mperegea-ra hante uma ria 
ka'olu-olu-na. 20 Nto'u toe, moronto 
ncorobaa hawe'ea lewuto' hi tahi', pai' 
uma-pi ria bulu'. 21 Uda wua' to hewa 
watu kabohe-na monawu' ngkai langi' 
mporuncuhi manusia'. Butu meha'-na 
nte lima mpulu' kilo katomo-na. Toe 
pai' manusia' mpotipo' Alata'ala, apa' 

uma mowo pesesa'-na uda wua' to 
mporuncuhi-ra toe. 
1 7 1 Oti toe hadua ngkai mala'eka 
to pitu to ngkakamu pitu batili 
toe tumai hi aku', na'uli'-ka: "Mai-ko, 
kutudo'-koko karahuku'-na tobine to 
ele' rahi, to mohura hi kaworia' ue. 
2 Magau'-magau' hi dunia' mogau' sala' 
hante hi'a, pai' hawe'ea tauna to mo'oha' 
hi dunia' napoponginu hante ininu-na 
to melanguhi, batua-na: nabawai-ra 
mpotuku' gau'-na to uma tumotoa." 
3 Kanakuasai-kumi Inoha' Tomoroli', 
pai' mala'eka toei mpakeni-a hilou hi 
papada to wao'. Hi ria kuhilo-kuwo 
hadua tobine to mpohawi' hama'a 
binata. Binata to nahawi' toe molei jore', 
hobo' hi woto-na te'uki' lolita peruge' 
hi Alata'ala: woo'-na pitu pai' tonu'-na 
hampulu'. “Ane tobine toei-e, pohea-na 
paka' to rapenasa: baju-na molei jore' 
pai' mo'awu mpomara-ntaipa, rarampai 
hante bulawa pai' mutiara pai' watu to 
masuli' oli-na. Mpokakamu-i hameha' 
sangkiri' bulawa to ihia' hante ininu to 
rapetagii apa' dada'a pai' merungkui. 
Ininu toe mpobatuai gau'-na to me'eai' 
pai' to uma tumotoa toe. ? Hi wingke-na 


PANGILA 17.6-9 1220 


te'uki' hanga' to mpowalatu kehi-na: 
BABEL TO BOHE: TINA HAWE'EA TO ELE' 
PAI' PEHUPAA' BUTU NYALA GAU' TO 
UMA TUMOTOA HI DUNIA' f Kuhilo tobine 
toei, malangu-imi mpo'inu raa' topetuku' 
Pue' Ala. Batua-na, ngasa'-imi mpopatehi 
tauna to mpangaku' kaYesus-na Pue'-ra. 
Uma mowo kakonce-ku mpohilo tobine 
toei. 7 Oti toe, na'uli'-ka mala'eka to 
mpopakeni-a toei: "Napa pai' konce 
rahi-ko? Ko'ia-tano nupaha batua-na 
tobine toei pai' binata to nahawi'-e? 
Wae-pi, kupakanoto-koko batua-na. 
Binata toei, woo'-na pitu pai' tonu'-na 
hampulu'. 8Tuwu'-i owi, tempo toi 
uma-ipi ria, aga mehupa' nculii" moto-i 
mpai' ngkai wulou'laa to uma tepetudu 
kanala-na. Pai' oti toe hilou rahuku'-imi 
duu' kahae-hae-na. Tauna to mo'oha' 
hi dunia' to uma te'uki' hanga'-ra hi 
rala Buku Katuwua' kako'ia-na dunia' 
rapajadi', konce-ra mpohilo binata 

toei. Apa' owi tuwu'-i, hiaa' tempo 

toi uma-ipi ria, aga mehupa' nculii' 
moto-i mpai'. ? "Toe-mi pai' paraluu 
tapekiri hante kanoto-noto-na bona 
tapaha batua walatu-na. Woo' binata 

to pitu toe mpobatuai pitu meha' bulu' 

pohuraa tobine toe. Pai' woo' to pitu toe 
mpobatuai wo'o pitu magau'. 10 Lima 
ngkai magau' toe, monawu'-ramo. 
Hadua bula-na moparenta-pidi. Pai' to 
hadua ko'ia-i ntepu'u moparenta. Ane 
rata-ipi, kana moparenta-i hampai'. 

11 Binata to tuwu' owi pai' uma-ipi ria 
tempo toi, hi'a-mi magau' kawalu-na. 
Aga magau' kawalu-na toe, hadua ngkai 
magau' to pitu we'i. Pai' ka'omea-na 
magau' toei bate rahuku' duu' kahae- 
hae-na. 12Tonu' to hampulu' to nuhilo 
toe we'i mpobatuai hampulu' magau' 
to ko'ia ntepu'u moparenta. Magau' 

to hampulu' toera rapiliu moparenta 
hangkaa-ngkania hante binata toei. 
Aga poparenta-ra toe hajaa-wadi 
kahae-na. 13 Magau' to hampulu' toera, 
hanono lau-ramo mpotulungi binata 

to dada'a toei. Mengkoru-ra hi binata 
toei, pai' hawe'ea karohoa-ra pai' kuasa 
poparenta-ra rapake' mpobabehi konoa 
binata to dada'a toei. 14 Manga'e-ra 
mpanga'ei Ana' Bima toei. Aga Ana' 
Bima toei mpodagi-ra, apa' Hi'a-mi Pue' 
ngkai hawe'ea pue' pai' Magau' ngkai 
hawe'ea magau'. Pai' dohe Ana' Bima 
toei, ria wo'o-ra-rawo topetuku'-na 

to nakio' pai' to napelihi-mi, to tida 
mpotuku'-i." 13 Na'uli' wo'o mala'eka toei 
mpo'uli'-ka: "Ue to nuhilo toe we'i, to 
napohurai tobine toei, mpobatuai tauna 
ngkai humalili' dunia', ntodea ngkai wori' 
negara pai' wori' nyala basa. !? Rata 
mpai' tempo-na binata toei hante magau' 
to hampulu' to dohe-na mpokahuku' 
tobine to ele' toei. Rarampaki-i, ralawahi, 
ihi-na hantongo' rakoni', pai' toro-na 
rasuwe. 17Hiaa' napa to rababehi toe 
bate patuju-na Alata'ala ami'. Apa' 
Alata'ala mpolengo nono magau' toera 
bona hira' mpopomako' patuju-na. 
Toe pai' magau' toera, hanono lau-ra 
mpotonu kuasa poparenta-ra hi binata 
toei, duu'-na madupa' mpu'u-mi napa to 
nalowa Alata'ala. 18 Jadi', tobine to ele' to 
nuhilo toei, mpobatuai ngata to bohe to 
mpoparentai magau'-magau' hi dunia'." 
1 8 t Kahudu-na lolita mala'eka 

toei, kuhilo wo'o-mi mala'eka 
kahadua-na mana'u ngkai suruga. Bohe 
lia baraka'-na, ngkai pehini-na humalili' 
dunia' mobaja. ? Mekio' mpesukui-i, 
na'uli': "Mokero! Mokero-mi Babel, 
ngata to bohe toe! Ngkai wae lau 
rapo'ohai' seta-imi, rapo'ohai' wori' nyala 

anudaa', rapo'ohai' butu nyala danci 

to rapokarungku pai' to rapokahuku'. 

3 Mokero ngata Babel, apa' to Babel 
mpobawai manusia' humalili" dunia' 
mpo'inu ininu-ra to melanguhi. Batua-na 
ininu toe, gau'-ra to Babel to uma 
tumotoa. Hawe'ea magau' hi dunia' 
mpotuku' gau'-ra to uma tumotoa toe. 
Pai' padaga-padaga hi dunia' jadi' 
mo'ua' mpobalu' rewa-rewa to masuli' 
to rapokahina to Babel toe." 4Ngkai ree, 
ku'epe wo'o-mi libu' ngkai suruga to 
mpo'uli': "Ee, topetuku'-ku! Palai-mokoi 
ngkai ngata tetu. Neo' nituku' jeko' 
pue' ngata toera, bona neo'-koi mpai' 
nalelei pesesa' to mporumpa'-ra. 

> Apa' wori' lia jeko'-ra, moloju' rata 

hi langi'. Pai' hewa toe lau Alata'ala 
mpotuntu' hawe'ea jeko'-ra toe. “Toe 
pai" ku'uli', babehi wo'o-hawo hi ngata 
toe hewa to nababehi hi tau ntani'-na. 
Pehawai rongkani lau-i ngkai hawe'ea 
gau'-na to dada'a. Porodo-ki ngata toe 
pesesa' to rongkani kamoso'-na ngkai 
pesesa' to nasesa'-raka tau ntani'-na. 
7To Babel toe hewa hadua tobine to 
mpakancola woto-na pai' mpobabehi 
napa konoa-na. Toe pai' kuperapi' bona 

nisesa' pai' nipakasusa'-ramo hewa 

toe lau. Molangko lia nono-ra, ra'uli': 
'Aku' toi magau' bine. Bela-a tobalu, 
uma-a mpai' mporata kasusaa'.' 8Jadi', 
apa' oo rahi pekiri-ra, wae-pi rala-na 
ha'eo-wadi ngata Babel toei narumpa' 
pesesa' toi: haki', kasusaa' pai' oro'. Pai' 
mampu ngata toei nakoni' apu. Apa' 

to mpohuku' ngata toe, Alata'ala to 
mobaraka'." ? Magau'-magau' hi dunia' 
mpotuku' gau' to Babel to uma tumotoa, 
pai'-ra mpobabehi konoa woto-ra hewa 
to Babel. Jadi', karahilo-na rangahu 

to ulo' ngkai apu to mpomampuhi 
ngata Babel toe, motantangi'-ramo 
mpokageoi' kamokero-na. 19 Menaa 
ngkawao-ra-wadi apa' me'eka'-ra nalelei 
pesesa' to mporumpa' ngata toe. Ra'uli': 
"Mpe'ahii'! Mpe'ahii' ngata to bohe toe 
mai, ngata Babel to moroho! Rala-na 
hajaa-wadi rata-mi huku'-na." 1! Ane 
padaga-padaga hi dunia'-hana, susa' 
nono-ra pai' geo' mpokageoi' kamokero- 
na Babel, apa' uma-pi hema to mpo'oli 
babalua'-ra. 12 Babalua'-ra toe, wori' 
nyala. Ria bulawa, salaka', mata hinci 
pai' mutiara. Ria pohea to moluha' to 
rababehi ngkai bana to masuli' oli-na, 

bana to molei jore' pai' to mo'awu hewa 
mara-ntaipa. Ria rewa to rababehi ngkai 
kaju to mohonga, rewa to rababehi 
ngkai gading, pai' rewa ntani'-na to 
rababehi ngkai kaju to masuli' oli-na, 
ba ngkai ngkala, ahe' ba watu pualam. 
13 Ria kaju kinino' pai' rampa-rampa 
ntani'-na. Ria anu to mohonga, rahanga' 
dupa', mur pai' kemenyan. Ria anggur, 
lana, lunu roti pai' pae. Ria japi, bima, 
jara', kereta pai' tauna to rapobatua. 
Hawe'ea rewa toe we'i babalua'-ra, 
ntahawe' manusia' wo'o rapobalu'. Tapi' 
kamokero-na ngata Babel, uma-pi hema 
to me'oli. 14Toe pai' geo'-ramo padaga 
toera, mpokageoi' pue' ngata Babel, 
ra'uli': "Hawe'ea rewa to nipokahina 
uma-pi ria. Hawe'ea anu mohonga to 
nipokono, hawe'ea rewa to nipake' 
mpakancola woto-ni, moronto omea-mi, 
uma-pi ria." 1? Padaga-padaga toera 
jadi' mo'ua' mpobalu' hawe'ea rewa toe 
hi to Babel. Tapi' nto'u toe mpai', menaa 
ngkawao-ra-damo, apa' me'eka'-ra 
nalelei pesesa' to mporumpa' ngata toe. 
Geo'-ramo pai' susa' nono-ra, 1? ra'uli': 
"Mpe'ahii'! Mpe'ahii' ngata to bohe toe 
mai! Biasa-ra to Babel mpohea pohea 

to moluha', to bula, to molei jore' pai' 
to mo'awu hewa mara-ntaipa. Biasa-na 
mowarui'-ra hante bulawa, mata hinci 
pai' mutiara. 1” Hiaa' muu-mule' rala-na 
hajaa-wadi, moronto hangkani-mi 
ka'uaa'-ra to bohe toe!" Hawe'ea tauna 
to mpopali' katuwua'-ra hi tahi", lompe' 
to mpokeni kapal, lompe' topobago hi 
kapal pai' hawe'ea tauna to mpohawi' 
kapal toe, mokore ngkawao-ra-wadi 

18 mpohilo rangahu to ulo' ngkai apu 
to mpomampuhi ngata toe. Me'au-ra, 
ra'uli': "Uma mowo ngata to bohe toe 
mai! Uma ria ncibali-na!" 19 Rapehawu' 
awu hi woo'-ra tanda kasusa' nono-ra. 
Geo' pai' me'au-ra, ra'uli': "Mpe'ahii'! 
Mpe'ahii' ngata to bohe toe mai! Ngkai 
ka'uaa' to Babel pai' alaa-na hawe'ea-ta 
topobago hi kapal jadi' mo'ua'. Hiaa' 
hilo, rala-na hajaa-wadi ropu'-imi!" 

20 Goe'-mokoi ihi' suruga, mpokagoe' 
kamokero-na! Goe'-mokoi topetuku' 
Alata'ala, suro-suro-na pai' nabi-na! 
Apa' Alata'ala mpohuku' to Babel, 
mpehawa-kokoi kehi-ra to dada'a hi 
koi'. 21Oti toe, hadua mala'eka to 
parimuku mpo'ongko' hameha' watu to 
kama, meliu kabohe-na ngkai noncu, 

napepana' hi rala tahi', na'uli': "Hewa 
watu toi rapetadi hi rala tahi' pai' uma-pi 
raruai' nculii', wae wo'o ngata Babel to 
bohe rakero hangkani, uma-pi mpai' 
rawangu nculii'. 2? Moronto hangkani 
hawe'ea ka'uaa'-na pai' kancolaa-na. To 
mpokado' kasapi, toporona', topolalowe 
ba tompotuwui' sangkakala uma-pi mpai' 
raruai' hi ngata toe. To pante mpowangu 
tomi ba topotampa uma-pi ria. Uma-pi 
ria moni topomanyu. 23 Uma-pi ria to 
mpobaa lampu. Uma-pi ria karamea hi 
posusaa' poncamokoa. Padaga-padaga 
hi ngata Babel toe, bohe hanga'-ra 
hi dunia'. Hante pedoti-ra, to Babel 
toera mpobagiu hawe'ea tauna hi 
dunia'. 24To Babel toe-ramo to masala' 
hi kampopatehi-ra hawe'ea nabi pai' 
topetuku' Pue' Alata'ala. To Babel 
toe-ramo to masala' hi kampopatehi-ra 
hawe'ea tauna to rapatehi hi rala dunia'." 
19 LOti toe, ria ku'epe hewa 

pogora tauna to wori' hi suruga. 
Mogora-ra ra'uli': "Haleluya! Une' Pue'! 
Apa' Hi'a-mi to mpowai'-ta kalompea'. 
Hi'a-mi Alata'ala to bohe tuwu'-na pai' to 
mokuasa. 2Une'-imi, apa' pobotuhi-na 
monoa' pai' makono. Nahuku'-imi tobine 

to uma mowo ele'-na, to mpakada'a 
dunia' hante pobualo'-na. Nahuku'-i 
apa' hi'a to masala' hi kampopatehi-na 
batua-batua Alata'ala." 3 Mogora wo'o-ra 
tauna to wori' toera, ra'uli': "Haleluya! 
Rangahu apu to mpomampuhi ngata toe 
ulo' duu' kahae-hae-na." 4Ngkai ree, 
totu'a-totu'a to rompulu' opo' pai' anu 
tuwu' to opo', motumpa omea-ramo 

hi nyanyoa Pohuraa Alata'ala, pai'-ra 
mponyompa-i, ra'uli': "Amin, Haleluya!" 
> Oti toe ku'epe, ria to mololita ngkai 
Pohuraa toe, na'uli': "Une'-imi Alata'ala 
Pue'-ta, koi' hawe'ea batua-na tetu-koi 
lau! Une'-imi, koi' to mengkoru hi 

Hi'a, to kedi' ba to bohe katuwu'-ni!" 

6 Oti toe, ku'epe wo'o to hewa pogora 
tauna to wori' lia. Pogora-ra toe hewa 
kapagugu' ue to bohe, pai' hewa 
pomoni kuna to bohe. Ku'epe-ra 
mpo'uli': "Haleluya! Apa' moparenta-imi 
Pue'-ta, Pue' Alata'ala! Meliu kuasa-na 
ngkai hawe'ea. ' Mai-tamo morona' 
goe'-goe', mpo'une' kabohe tuwu'-na. 
Apa' rata-mi Eo Pemuaa' Ana' Bima. 
Rodo-mi kamae'-na napemuai'. 3 Rawai'-i 
pohea to moluha', to bula ngea' pai' 


meringkila'." (Batua-na pohea to 


PANGILA 19.9-14 1229 


rawai'-ki kamae'-na Ana' Bima toe, 
kamonoa' kehi-ra topetuku' Alata'ala.) 
9 Ngkai ree, na'uli'-ka mala'eka toei: 
"Uki'-mi tohe'i: Marasi' tauna to rakio' 
hilou hi posusaa' poncamokoa Ana' 
Bima toe." Pai' natampai mpo'uli': 
"Lolita toi ngkai Alata'ala, bate makono 
omea." 10 Potumpa-kumi hi nyanyoa 
mala'eka toei ke mponyompa-i, aga 
na'uli'-ka: "Neo'! Neo' aku' nunyompa. 
Alata'ala-hana to nunyompa. Apa' aku' 
wo'o-kuwo batua Alata'ala hibalia iko pai' 
hibalia hawe'ea ompi' hampangakua'-nu 
to mpangaku' kaYesus-na Pue'-ra. Apa' 
poko patuju-na ngkai hawe'ea lolita 
pelowa: mposabii' kaYesus-na Pue'." 

11 Oti toe, kuhilo suruga mobea, pai' 
kuhilo hama'a jara' to bula. To mpohawi' 
jara' toei, hanga'-na "To Tida pai' to 
Makono." Monoa'-i ane mobotuhi-i, pai' 
monoa' wo'o-i ane manga'e. 12 Mata-na 
mehini hewa apu to wewo', pai' hi 
woo'-na wori' songko magau'. Hi 
woto-na ria hanga' te'uki', aga muntu' 
Hi'a-wadi to mpopaha batua hanga'-na 
toe. 13 Pohea-na telolo' hi rala raa'. Pai' 
rahanga'-i "Lolita Alata'ala." 14 Wori' 
tantara ngkai suruga metuku' hi boko', 

mpohawi' jara' to bula wo'o-ra-rawo. 
Pohea-ra moluha' pai' bula ngea'. 

15 Ngkai rala nganga-na to Hadua toei 
mehuwu hamata piho' to baka'. Hante 
piho'-na toe nadagi hawe'ea tauna 

hi dunia', pai' naparentai-ra hante 
karoho-roho-na hewa karoho-na lua' 
ahe". Hi'a-mi to mpopea' wua' anggur hi 
rala pompeaa' anggur Alata'ala to meliu 
kuasa-na ngkai hawe'ea. Batua-na, Hi'a 
to mpopehuwu roe Alata'ala mpokaroe 
hawe'ea bali'-na. 18 Hi pohea-na pai' hi 
pa'a-na te'uki' hanga' tohe'i: MAGAU' 
NGKAI HAWE'EA MAGAU', PUE' NGKAI 
HAWE'EA PUE'. 17 Oti toe, mpohilo-a 
hadua mala'eka mokore hi lolo eo. 
Napasimuku mekio', mpokio' hawe'ea 
danci to ngkalimoko hi lolo raoa, na'uli': 
"Mai-mokoi mpokaralai posusa' bohe to 
naparia Alata'ala. !? Mai-mokoi, ngkoni' 
ihi magau' pai' tadulako, ngkoni' ihi 
tantara to bia', ngkoni' ihi jara' pai' ihi-ra 
tompohawi' jara'. Mai-mokoi ngkoni' 

ihi manusia', to bohe to kedi', to tuwu' 
maradika ba to tuwu' batua." !? Oti 
toe, kuhilo binata to dada'a toei pai' 
magau'-magau' hi dunia' hante tantara- 
tantara to dohe-ra, morumpu-ramo 

bona manga'e mpanga'ei Tompohawi' 
jara' to bula toei we'i hante tantara-na 
wo'o-hawo. 20 Ntaa' rahoko'-imidi binata 
toei-e hante nabi boa'-e, pai' to rodua 
toera rapetadi ngkatuwua' hi rala tahi' 
apu to wewo' pai' morea'. Nabi boa' 
toei we'i, hi'a-mi to mpobabehi anu 
mekoncehi hante kuasa binata to dada'a 
toei. Ngkai to mekoncehi toe nabagiu-ra 
tauna to ria-raka tanda binata toe pai' 
to mponyompa pinotau-na. ?! Jadi', 
oti toe, Tompohawi' jara' bula toei 
mpopatehi hawe'ea tantara binata toei, 
natime-ra hante piho' to mehuwu ngkai 
rala nganga-na. Rata mpu'u-ramo danci 
tumai mpokoni' ihi-ra to rapatehi toera 
duu'-ra bohu. 
20 1 Oti toe kuhilo hadua mala'eka 
mana'u ngkai suruga, mpokeni 
rante to bohe, pai' mpokeni wo'o-i 
kunci wobo' wulou'laa to uma tepetudu 
kanala-na. ? Kanahoko'-nami ule naga 
toei--to rahanga' Ule Ncae, Magau' 
Anudaa' pai' Seta--nahoo' hante rante 
pai' napetadi hi rala wulou'laa to uma 
tepetudu kanala-na toe, nahohoki 
wobo'-na pai' nasaa' bona neo'-pi rabea 
rala-na hancobu mpae kahae-na. Jadi' 

Magau' Anudaa' toei, uma-i ma'ala 
mpobagiu manusia' rala-na hancobu 
mpae toe. Hudu toe-di, kana rabahaka 
wo'o-i-pidi hampai'. 3 (20:2) “Oti toe 
kuhilo ba hangkuja pohuraa, pai' tauna 
to mpohurai pohuraa toe rawai' kuasa 
mpobotuhi kara-kara. Kuhilo wo'o 
rate-rate tauna to rapata' wuroko'-ra 
apa' mpangaku'-ra kaYesus-na Pue'-ra 
pai' mpangala'-ra Lolita Alata'ala. Tauna 
toera, uma-ra-rana mponyompa binata 
to dada'a ba pinotau-na, uma wo'o-ra 
mpotarima tanda binata toe hi wingke-ra 
ba hi pale-ra. Hira' toe tuwu' nculii' 

pai' moparenta hangkaa-ngkania hante 
Kristus rala-na hancobu mpae. ?Toe-mi 
pemataa to lomo'-na hi tauna to mate. 
Aga tauna tomate ntani'-na, uma-ra 

ulu rapotuwu' nculii' rala-na to hancobu 
mpae toe. ? Marasi' pai' moroli'-ra tauna 
to rapotuwu' nculii' hi pemataa to lomo'- 
na toe. Hira' toe, bate uma-ra rahuku' 
hi rala naraka. Pehukua' hi rala naraka 
toe to rahanga' kamatea karongkani-na. 
Tauna to rapotuwu' nculii' hi pemataa 
to lomo'-na toe jadi' imam to mpokamu 
bago mpepue' hi Alata'ala pai' hi Kristus. 
Moparenta-ra mpai' dohe Kristus rala-na 

hancobu mpae. ' Kahudu-na hancobu 
mpae tohe'e, Magau' Anudaa' rabahaka 
ngkai karatarungkua'-na, S pai'-i hilou 
mpobagiu tauna hi humalili' dunia', to 
rawalatu hante hanga' Gog pai' Magog. 
Magau' Anudaa' toei mporumpu-ra 
bona manga'e. Kawori'-ra hewa wo'one 
hi wiwi' tahi". ? Mongkini'-ra-damo 
tumai, hobo' hi tana', mpotipuhi ngata 
to nape'ahi' Alata'ala pai' po'ohaa' 
topetuku'-na. Ntaa' hompo-di apu ngkai 
langi' mporopuhi-rae. 10 Oti toe, Magau' 
Anudaa' to mpobagiu-ra toei rapetadi 
hi rala tahi' apu to wewo' pai' morea', 
hi karapetadia-ra binata to dada'a pai' 
nabi to boa' toe-e wengi. Hi retu-ramo 
rasesa' ncuu duu' kahae-hae-na. tt Oti 
toe kuhilo hameha' Pohuraa to bula 
pai' to bohe, pai' kuhilo wo'o Hadua 

To Mohura hi lolo Pohuraa toe. Ngkai 
baraka'-na langi' pai' dunia' moronto 

hi ntololikia-na, duu'-na uma-pi ria. 

12 Pai' kuhilo-ramo tauna to mate, to 
kedi' ba to bohe tuwu'-ra, mokore hi 
nyanyoa Pohuraa toe. Tauna to mate 
matala hi tahi', tauna to mate ntani'-na, 
hawe'ea tauna to ria hi po'ohaa' tomate, 
mokore omea-ramo hi nyanyoa Pohuraa 

toe. Pai' buku-buku rawole-mi. Hi 
rala buku toe, te'uki' babehia tomate 
toera. Jadi', hawe'ea tomate toera 
ratu'u-miraka huku'-ra ntuku' napa to 
te'uki' hi rala buku-buku toe, huku'-ra 
ntuku' babehia-ra. Pai' rawole wo'o-mi 
buku kahanyala-na, hanga'-na Buku 
Katuwua'. 13 (20:12) 1? Hawe'ea tauna 
to uma te'uki' hanga'-ra hi rala Buku 
Katuwua' toe ratadi hi rala tahi' apu. 
Oti toe, uma-pi ria kamatea, uma-pi 
ria po'ohaa' to mate, apa' hawe'ea 
tauna to uma te'uki' hanga'-ra hi rala 
Buku Katuwua' bate ratadi hi rala 
tahi' apu. Toe-mi to rahanga' kamatea 
karongkani-nae, huku' hi rala tahi' apu 
toe. 12 (20:14) 
2 1 1 Oti toe kuhilo langi' to bo'u 
pai' dunia' to bo'u. Langi' pai' 
dunia' to lomo'-na timpaliu-mi, pai' 
tahi' uma-pi ria. 2Pai' kuhilo ngata to 
moroli', to rahanga' Yerusalem to bo'u, 
mana'u tumai ngkai Alata'ala hi suruga. 
Ncola-damo ngata toe, hewa hadua 
tobine to raheai pohea to ncola apa' 
neo' rata-mi topemua'. 3Pai' ku'epe 
libu' to bohe ngkai suruga to mpo'uli': 
"Tempo toi po'ohaa' Alata'ala ria-mi 

dohe manusia'. Mo'oha'-i dohe-ra, pai' 
hira' jadi' ntodea-na. Alata'ala moto 
mpodohei-ra pai' jadi' Pue'-ra. “Napori 
hawe'ea ue mata to mo'ili ngkai mata-ra. 
Uma-pi ria to mate, uma-pi ria to susa' 
nono ba to geo', uma-pi ria to peda'. 
Hawe'ea to ri'ulu toe, timpaliu-mi." ? Oti 
toe mololita-imi To Mohura hi Pohuraa 
Magau', na'uli': "Hewa toe lau kubo'ui 
omea-mi." Pai' na'uli' wo'o-ka: "Uki'-mi 
tohe'i, apa' lolita tohe'i makono pai' bate 
madupa' mpai'." 6 Oti toe na'uli' wo'o-ka: 
"Hudu-mi! Aku' to Lomo'-na pai' to 
Ka'omea-na. Aku' Pontepu'ua-na pai' 
Kahudua-na. Hema-koi to ngkamara, 
kuwai' ue ngkai ulu ue to mpowai' 
katuwua' to lompe' duu' kahae-hae-na. 
Ue toe kuwai' mara-kokoi, uma mingki' 
ni'oli. “Hema to mpodagi Magau' 
Anudaa', mporata-ra hawe'ea toe 

we'i lau. Aku' jadi' Pue'-ra, pai' hira' 
jadi! ana'-ku. 8 Aga tauna to me'eka' 
mpotuku'-a ba to uma mepangala', tauna 
to dada'a gau'-ra, topepatehi, to mogau' 
sala', topedoti, to mpopue' pinotau, 

pai' hawe'ea to moboa', bate rahuku' 
omea-ra hi rala tahi' apu to wewo' pai' 
morea'. Toe-mi to rahanga' kamatea 

karongkani-na." ? Oti toe, tumai hadua 
ngkai mala'eka to pitu to ngkakamu 
batili-e we'i to ihia' hante pitu nyala 
pesesa' to ka'omea-na. Tumai mala'eka 
toei mpo'uli'-ka: "Mai-moko, kutudo'- 
koko tobine to napemuai' Ana' Bima." 

10 Kanakuasai-kumi Inoha' Tomoroli', 
pai' mala'eka toei mpakeni-a hilou hi lolo 
bulu' to bohe pai' to molangko. Ngkai ree 
natudo'-ka Yerusalem, ngata to moroli' 
toe. Kuhilo ngata toe mana'u tumai 
ngkai Alata'ala hi suruga, tt mehini hante 
pehini-na Alata'ala. Meringkila'-i-damo 
hewa mata hinci to masuli' oli-na pai' 
hewa watu yaspis. Mekaho'-i hewa watu 
loha. 1? Ngata toe natololiki bente to 
molangko pai' moroho. Hi bente toe, ria 
hampulu' romeha' wobo', butu meha' 
wobo' nadongo hadua mala'eka. Pai' 

hi wobo' toera te'uki' hanga' hampulu' 
rodua ana'-na Israel owi, to mpomuli- 
raka to hampulu' rontina to Yahudi. 

13 Bente toe mosulapa' opo', pai' hi butu 
soso-na tolu meha' wobo': tolu tono' hi 
mata'eo, tolu hi utara, tolu hi selatan 
pai' tolu tono' hi kasoloa. 14Bente ngata 
toe rawangu hi lolo hampulu' romeha' 
parawatu, pai' hi parawatu toe te'uki' 

hanga' suro Ana' Bima to hampulu' 
rodua. t° Mala'eka to mpololitai-a toe 
ngkakamu hameha' lua' pohuka' ngkai 
bulawa, nahuka'-ki ngata toe, bente-na 
pai' wobo'-na. !? Ngata toe mosulapa' 
opo". Langa-na pai' tibaa'-na hibalia. 
Nahuka' ngata toe hante lua' pohuka'- 
na: langa-na roncobu opo' atu kilomete. 
Tibaa' pai' kalangko-na hibalia hante 
langa-na. !” Nahuka' wo'o bente ngata 
toe: kalangko-na ha'atu opo' mpulu' 
opo' nciku--ba kira-kira ono mpulu' 
mete. Pohuka' to napake' mala'eka toe 
hibalia pohuka' to rapake' manusia". 

18 Bente toe rababehi ngkai watu to 
masuli' oli-na, hanga'-na watu yaspis. 
Ngata toe rababehi ngkai bulawa mara, 
meringkila'-damo hewa kaca to moroli'. 
19 Parawatu bente toe ratu'ui hampulu' 
ronyala watu to ncola, butu meha' 
parawatu hore hanyala porampai-na. To 
lomo'-na, watu yaspis, karomeha'-na, 
watu nilam, katolu-na, watu mirah, 
ka'opo'-na, watu zamrud, 20 kalima-na, 
watu unam, ka'ono-na, watu sardis, 
kapitu-na, watu ratna cempaka, 
kawalu-na, watu beril, kasio-na, watu 
krisolit, kahampulu'-na, hanga'-na watu 

krisopras, kahampulu' hameha'-na, watu 
lazuardi, pai' kahampulu' romeha'-na, 
watu kecubung. 21 Wobo'-na to hampulu' 
romeha' toe paka' ngkai watu to 
masuli' oli-na to rahanga' mutiara. Butu 
meha' wobo' rababehi ngkai hameha' 
mutiara to kama. Ohea rala ngata toe 
bulawa mara, meringkila' hewa kaca 

to mekaho'. 22 Uma ria kuhiloi tomi 
pepuea' hi rala ngata toe, apa' hobo' 
ngata toe raponcawa tomi pepuea' hi 
Pue' Alata'ala to meliu kuasa-na ngkai 
hawe'ea, pai' hi Ana' Bima. 23 Ngata toe 
uma mingki' nahinii eo ba wula. Apa' 
pehini-na Alata'ala moto-mi to mpohinii 
ngata toe, pai' Ana' Bima toe-imi to 
mpobajahi. 24 Hawe'ea manusia' hi 
dunia' momako' hi rala kabajaa-na, 

pai' magau'-magau' hi dunia' mpokeni 
ka'uaa'-ra mesua' hi rala ngata toe. 

25 Wobo' ngata toe tebea ncuu ha'eoa, 
uma ria kara'uncaa-na, apa' uma-pi 

ria kabengia-na. 2? Hawe'ea manusia! 
mpokeni pebila'-ra pai' ka'uaa'-ra mesua' 
hi rala ngata toe. 7” Aga uma mpu'u 
ma'ala mesua' hi rala-na napa-napa to 
babo', ba tauna to mogau' dada'a ba 

to moboa'. To ma'ala mesua', muntu' 

tauna to te'uki' hanga'-ra hi rala Buku 
Ana' Bima toe, buku po'ukia' hanga'-ra 
to mporata katuwua' to lompe' duu' 
kahae-hae-na. 
22 1 Mala'eka toei mpotudo' wo'o-ka 
hancalu' halu', meringkila'-damo 
ue-na hewa watu loha. Ue halu' toe 
mpowai' katuwua'. Ulu-na mehuwu 
ngkai Pohuraa to napohurai Alata'ala 
pai' Ana' Bima toei, 2pai' mo'ili hilou 
hi laintongo' ohea ngata toe. Hi po'ole 
halu' toe ntimali-mali tuwu' kaju to 
rahanga' kaju katuwua'. Kaju toe 
mowua' hampulu' rongkani rala-na 
hampae, butu mula-na mowua'. Rau-na 
rapopokuli', mpaka'uri' tauna humalili' 
dunia'. 3Hi rala ngata toe uma-pi ria 
to ratotowi. Pohuraa Alata'ala pai' Ana' 
Bima, ria hi rala ngata toe. Pai' hawe'ea 
batua-na mpopue'-i, “pai' hante mata-ra 
moto mpohilo lence-na. Hanga' Alata'ala 
te'uki' hi wingke-ra. “Bengi uma-pi 
ria, pai' pue' ngata toe uma mparaluu 
lampu ba pehini eo, apa' Pue' Alata'ala 
moto-mi to mpohinii-ra. Moparenta-ra 
hewa magau' duu' kahae-hae-na. 
6 Oti toe, pai' na'uli'-ka mala'eka: 
"Hawe'ea lolita toe we'i makono pai' 

bate madupa' mpai'. Pue' Alata'ala to 
mpowai' Inoha'-na hi hawe'ea nabi, 
Hi'a-mi to mpohubui mala'eka-na tumai 
mpopo'incai batua-batua-na napa to 
kana sohi' madupa'." 7 Na'uli' Pue' 
Yesus: "Neo' rata-amae'! Marasi'-ra 
tauna to mpotuku' paresa' to te'uki' hi 
rala sura pelowa toi." 8 Aku' Yohanes, 
ku'epe pai' kuhilo-mi-kuna hawe'ea to 
natudo'-maka mala'eka toe. Ka'oti-na 
ku'epe pai' kuhilo, kamotumpa-kumi hi 
nyanyoa-na, ke mponyompa-i. °? Aga 
natagi-a, na'uli': "Neo'! Neo' menyompa 
hi aku'! Nyompa-imi Alata'ala. Apa' aku' 
wo'o-kuwo batua Alata'ala, hibalia iko 
pai' hibalia hingka nabi-nu pai' hawe'ea 
tauna to mpotuku' lolita to te'uki' hi rala 
sura tohe'i." 10 Pai' na'uli' tena-ka: "Neo' 
nuwunii' lolita pelowa to hi rala sura toi, 
apa' neo' rata-mi kadupa'-na. 11 Tauna 
to dada'a, pelele'-ramo mpobabehi to 
dada'a. Tauna to mojeko', pelele'-ramo 
mojeko'. Tauna to monoa', pelele'-ramo 
mpobabehi to monoa'. Tauna to moroli', 
pelele'-ramo mpobabehi to moroli'." 
12 Na'uli' Pue' Yesus: "Neo' rata-amae', 
pai'-a mpohiwili kehi butu dua tauna 
ntuku' napa to rababehi. 13 Aku'-mi 

to Lomo'-na pai' to Ka'omea-na. Aku' 
Pontepu'ua-na pai' Kahudua-na." 
14Marasi' tauna to mpo'uja' pohea-ra 
duu'-na me'itu', apa' hira'-mi to rapiliu 
ngkoni' wua' kaju katuwua'. Hira' to 
rapiliu mesua' hi rala ngata toe ntara 
hi wobo'-na. 1? Aga tauna to dada'a, 
topedoti, to mogau' sala', to mepatehi, 
to mepue' hi pinotau, tauna to moboa' 
pai' tauna to mpokono to boa'--hawe'ea 
tauna toera, uma-ra rapiliu mesua' hi 
rala ngata toe. !? "Aku' Yesus mpohubui 
mala'eka-ku tilou mpoparata lolita 
paresa'-ku toi hi koi' to mpotuku'-a. 
Aku' muli Magau' Daud, Aku' Betue' 
Pompoka-eo to mehini." 1 Inoha' 
Tomoroli' pai' tobine to napemuai' 
Ana' Bima mpo'uli': "Tumai-mokoi!" 
Butu dua tauna to mpo'epe lolita toi, 
kana mpo'uli': "Tumai-mokoi!" Hema 
to ngkamara, tumai-mokoi! Hema to 
dota, mai-mokoi nginu ue to mpowai' 
katuwua', uma mingki' ni'oli. 18 Hi butu 
dua tauna to mpo'epe lolita pelowa 

to hi rala sura toi ku'uli': Ane ria to 
mpodonihii napa-napa hi lolita sura toi, 
Alata'ala wo'o mpai' mpodonihii huku'-ra 
hante pesesa' to te'uki' hi rala sura toi. 

19 Pai' ane ria tauna to mpokurai' ba 
napa-napa ngkai lolita sura toi, Alata'ala 
wo'o mpai' mpokurai' bagia-na: uma-ra 
mpai' ma'ala ngkoni' wua' kaju katuwua', 
pai' uma-ra ma'ala mesua' hi rala ngata 
to moroli' toe, hewa to te'uki' hi rala sura 
toi. 2? Yesus mposabii' hawe'ea lolita toi, 
pai' na'uli': "Makono! Neo' rata-ama." 
Amin! Tumai-moko, Pue' Yesus! 21 Pue' 
Yesus mpogane' hawe'ea topetuku'-na 
ngkai kabula rala-na. Amin 

